
„Yra vienas dalykas, stipresnis už visas armijas pasaulyje — 


tai idėja, kurios valanda išmušė.“ 


Victor Hugo 


PROLOGAS 


1991-ųjų vasaris, Izraelis 


Visiškas įsitikinimas buvo vienintelis anglo bagažas. 

Paskendęs mintyse jis sėdėjo ant gumbuotos užpakalinės sėdynės trūkčio- 
jančiame taksi mersedese, dvokiančiame tepaluotu plastiku ir cigarečių nuorū- 
komis. 

Alfa ir omega. Jis negalėjo išmesti iš galvos žodžių, įstrigusių lyg kokia sena 
melodija. 

Aš esu ta alfa ir omega, pradžia ir pabaiga, pirmasis ir paskutinysis. 

Jahvė“. 

Daugiau nebe, tu, šunsnuki, ištarė vyras vien lūpomis. 

Kondicionierius neveikė. Jis žvelgė pro atvirą langą, už kurio jau visą pusva- 
landį vaizdas beveik nesikeitė. Plaukus kedeno karštas sausas vėjas. Termometro 
stulpelis užstrigo kone ties 48“, o kai į plastikinį prietaisą kas kelias sekundes 
atsimušdavo Dovydo žvaigždė, kabanti ant vidaus veidrodėlio, pasigirsdavo dir- 
ginantis dzingtelėjimas. 

Kartkartėmis jis užuosdavo atsklindančius dykumos kvapus, daugiausia 
pienišką saldumą, vis atmiešiamą aštriu druskos prieskoniu. Jie pravažiavo 
kaimą, nuotekų dvoką, paskui tirštus gardžius kepamos mėsos ir skrudinamų 
riešutų kvapus. Kažkoks vaikas jiems pamojavo, bet vyras neatsakė. 

Aš sutikau keliauninką iš senovinio krašto. 

Šelis, pagalvojo jis. O taip, Šelis. Jis suprato. Šelis, Baironas — jie žinojo pa- 
slaptį, stengėsi ja pasidalyti, stengėsi ją išgyventi. 

Kartais 

Šėtonas būna džentelmenas. 

Jis nusišypsojo. 


Po dvidešimties minučių taksi staigiai sustojo. 

— Nuo čia eik pėsčias, — pasakė vairuotojas. — Tas kelias niekam tikęs. 

Tačiau anglui kelias priekyje atrodė nė kiek ne prastesnis už nuvažiuotąjį: 
vis tiek žymė, randas smėlyje, nuklotas karštyje mirguliuojančiais palaidais ak- 
menimis. 

Jis užmokėjo vairuotojui. 


* Judaizmo dievas. — Čia ir toliau pastabos vertėjos. 


6 PETER JAMES + ALCHEMIKAS 


— Pusė dabar ir pusė, kai grįšiu. 

Vairuotojas baimingomis akimis žiūrėjo į gale to rando riogsančius kalnus. 

— Grįšiu, — pakartojo jis tarsi koks aidas. — Rytoj. Dešimtą lauksiu čia. — 
Jis jau buvo įjungęs pavarą ir pasuko mersedesą atgal. 

Po metalo mėlio dangumi anglas liko vienas, apneštas nuvažiuojančio taksi 
dulkių tumulo. Pajutęs šmėkštelėjusią abejonę, jis pašiurpo: aplink rausvo, gelto- 
no ir kreminio atspalvio dykumos smėlis, kur ne kur paženklintas tepalo statine, 
likusia nuo vykusių mūšių. 

Lėktuvu ir taksi jis įveikė tris tūkstančius mylių. Dabar priešaky laukė sun- 
kioji kelionės dalis — pėsčiomis ir vienui vienam iki pat galo. Į naują pradžią. 

Staiga jis pajuto, kaip toji galybė, kurios link keliavo, apsiautė jį pagarbia 
baime, ir suprato, kad taksi vairuotojas irgi pajuto tą patį ir kaip tik dėl to atsisa- 
kė toliau važiuoti. Čia buvo žemė, kur istorija išlaikė legendas paliudijančius fak- 
tus, kur viso kito pasaulio ieškomi parodymai tebegulėjo užrakinti, kur kalnuose 
paslaptis galėjo likti neapčiuopta amžius. Tūkstantmečius. Arba galėjo amžinai 
dingti kaip Saliamono raktikaulis. Ir buvo dingusi. 

Jis užsidėjo skrybėlę, užsimetė ant peties krepšelį ir pajudėjo. Neturėjo 
jokio žemėlapio, tačiau ir taip žinojo, kur eina, nereikėjo nė to tako, tystančio 
priešais jo šešėlį. Žinojo, nes kažkas lyg magnetas traukė jį pirmyn. Traukė prie 
jo lemties. Prie labiausiai saugomos paslapties pasaulyje. Išmušė jo valanda, ir jis 
buvo tam pasirengęs. 

Vėjas paglostė jam veidą — tai tarsi ženklas. 


Jis ėjo tiesiai į vakarus. Mintys veržėsi, vėlėsi galvoje, grūdosi viena per kitą. Atsi- 
vėrė sveikinimo dažnis, ir jis čia, kad klausytųsi, kad gautų nurodymus ir juos pri- 
imtų. Priimtų dovaną, kuri kitiems nepasiekiama. Mozė vedė per šią dykumą Izrae- 
lio vaikus. Dabar ir jį vedė per tą pačią dykumą laiko pėdomis, ir netrukus jis stovės 
ant tų milžino pečių. Ant vieno iš priekyje glūdinčių šlaitų buvo pasakytas Kalno 
pamokslas. Krikščionybės istorija kilo čia, šią vietovę dengiančiose smiltelėse. 

Silicis atsirado iš smėlio. Iš dviejų dulkių kilo Didysis Sprogimas — Visata. Iš 
kelių smiltelių gaunamas silicis. Chemija. Chemija buvo viskas. Dabar gali įsigyti 
kompiuterį, mažesnį už smiltelę. O aš parodysiu jums kai ką, kas skiriasi arba / Nuo 
jūsų šešėlio, žingsniuojančio ryte paskui jus, / Arba nuo jūsų šešėlio, kylančio vakare 
priešais jus: / Aš parodysiu jums baimę dulkių saujelėje. 


Jis tvirtai žingsniavo dvi valandas, pralenkdamas avių ir ožkų bandas, kurias pri- 
žiūrėjo beduinai apdriskusiais juodais ir baltais apsiaustais, ir visą tą laiką ruošda- 
mas save, kaip buvo mokytas. Atverdamas kanalus. Prakaitas sruvo permerkdamas 
jo baltus šilkinius marškinius, lipindamas juos prie odos, driekdamas tamsias dė- 
mes lininio švarko pažastyse. Jis visada dėvėjo kostiumą ir kaklaraištį, tad ir dabar 

nekilo mintis apsirengti ką nors paprastesnio. Horizonte tarsi miražas plaukė kup- 
ranugarių vora, tačiau jis buvo toks susitelkęs, kad ją vos pastebėjo. 

Alfa ir omega, pagalvojo jis. Beeinant tie žodžiai skambėjo galvoje lyg man- 
tra. Alfa ir omega. Jis nusišypsojo. Šie žodžiai suteikė jam jėgų, gynė nuo sulig 
kiekvienu žingsniu juntamos baimės, kad nepasiseks, viskas žlugs. Buvo žinoma, 
kad ir anksčiau nepasisekė. Jis stabtelėjo atsigerti vandens iš gertuvės, kurią ne- 
šėsi krepšyje, paskui ėjo toliau. 

Kalnai jau arčiau. Matė stačius smiltainių šlaitus, kylančius į dangų lyg ko- 
kie šešėliai, ir kiekvienu kauleliu jautė tą juodą tamsą oloje, kuri tvirtai traukė vi- 
dun. Tačiau dabar jis jautė ne baimę, o tik stiprėjantį pakilimą. Aukštai virš galvos 
sklandė vienišas sakalas, kažkur dangaus platybėje klyktelėjo kitas nematomas 
paukštis, kurio giesmė priminė kirą. 


Saulė jau grimzdo viršukalnių link, pailgindama jo šešėlį priekyje, ir pradėjęs 
kopti pirmą kartą pajuto nuovargį. Dabar nebuvo jokio tako, jokių kelrodžių ar 
ženklų, jokio pėdsako, rodančio, kad anksčiau čia būta žmogaus. Tik vis statėjanti 
uolos siena, kuri kilo priekyje, o iškart už jo smigo į slėnį žemyn. 

Vėliau, po ilgo kopimo, viršuje jis pagaliau pamatė figūrą, kuri sėdėjo su- 
stingusi lyg statula. Šalia jos įžiūrėjo ramiai stovinčią pririštą ožką. Jie čia; jis 
atėjo ten, kur ir reikėjo; jis subarė save už vis šmėsčiojusias abejones ir energingai 
paspartino žingsnį. 

Jis ėjo siaura iškyša; kairėje kalnas krito stačiai žemyn; iš olos tamsumos 
plūstelėjo vėjas, sveikindamas jį, — drėgnas, šaltas oras. Jam artinantis vyras ne- 
sujudėjo, net nepasuko galvos, o tik žiūrėjo priešais save į siaurą angą oloje, kuri 
vedė į neišmatuojamą juodą gelmę, nejudėdamas kaip ir tas šalia esantis medinis 
baslys, prie kurio buvo pririšta ožka. 

Purvina balta dželaba* apsisiautęs ožkaganys buvo liesas kaip skeletas, o pa- 
gal semitiškus regiono bruožus galėjai palaikyti jį esant žydu arba palestiniečiu. 
Mažos tamsios akys kaip stiklas, be jokios išraiškos. 

Anglas atidžiai jį apžiūrėjo. Piemeniui apie dvidešimt metų. Jis būtų parin- 
kęs šiek tiek jaunesnį ir stipresnį, tačiau ir šis bus gerai, sumetė. Bet kas, esantis 
pačiame jėgų žydėjime, bus gerai. Netardamas nė žodžio, praėjo pro jį į olos tamsą. 

Blausūs šviesos liežuvėliai apšvietė penkiakampę žvaigždę, dailiai išraižy- 
tą grindyse lyg antkapis, o viduryje tartum sostas stovėjo įmantrus akmeninis 
krėslas. Jis padėjo savo krepšį ant grindų, atsisėdo į krėslą, kaip buvo nurodyta, 
sunėrė rankas ant kelių, užsimerkė ir valandą meditavo. 

Kai atsimerkė, pirmieji besileidžiančios saulės spinduliai prasiveržė pro 
penkiašonio magnetito, kabančio po olos skliautu, angą. Po minutės pasimatė 
visas akinantis saulės rutulys, bet sutelkęs visą valią anglas žiūrėjo į jį ir tylėjo. 


* Palaidas, ilgarankovis, su gobtuvu, paprastai vilnonis apsiaustas, kurį nešioja arabai Šiaurės Afrikoje. 

Saulė slydo žemyn tiesiai už ožkaganio nugaros, kol atrodė, kad jis sugėrė 
visą šviesą, ir anglas nematė nieko daugiau, tik tviskantį siluetą dangaus fone. 
Paskui kaipmat viską apgaubė tamsa. 

Anglas kantriai laukė, tarytum būtų sustojęs laikas, laukė, kol į galvą atėjo 
signalas, tada jis pradėjo sakyti burtažodžius, kuriuos mokėsi, dešimtį metų kas- 
dien kartojo. 

Jie buvo už jo, kažkur tamsoje. Jų nesimatė, neišleido jokio garso, bet vyras 
žinojo, kad jie ten, visi lauks nustatytose vietose, išskyrus tą senolį, kuris gulės 
ant neštuvų. Po dviejų valandų jis baigė užkalbėjimą. Nutilo paskutiniai žodžių 
aidai. 

Dabar vėl turėjo laukti. 


Dabar visas laikas sustabdytas. Visas laikas jo. Anglas nieko nematė, nieko negir- 
dėjo, tik aklai žiūrėjo priešais save, neaiškiai jausdamas kūną stingdantį šaltį. Jis 
jautėsi gerokai ramesnis negu kada nors gyvenime. Pasirengęs. Tai ateina, tuojau 
bus čia. 

Pirmoji sureagavo ožka: nedrąsus mekenimas, paskui kitas, įkyresnis. Jis 
išgirdo, kaip kanopa kepštelėjo akmenį, tada — trypimas, grandinės trynimasis į 
baslį. Vėl baimę keliantys mekenimai. 

Pirmieji lediniai vėjo liežuviai godžiai lyžtelėjo anglui veidą, sušiaušė plau- 
kus, plaikstė drabužius. Jie įsiveržė audringai, be įspėjimo, kas sekundę stiprėda- 
mi ir šiurkštėdami, apsukdami jį krėsle, blaškydami. 

Jis išgirdo tarytum artėjančio metro traukinio dundesį, po kurio sekė ne- 
stiprus drebėjimas. Jau! Jau ateina. Atkeliauja per laiką susitikti su juo. Tai buvo 
planuotas susitikimas, apie kurį jis žinojo nuo pat gimimo, žinojo, kad vieną die- 
ną jis ateis. Štai jis! | 

— Ajaaaaaajaaaaaaa! — nuskambėjo siaubo sukaustyto ožkaganio klyks- 
mas, kurį nušlavė vėjo sūkurys, lyg bomba sprogęs oloje. 

Anglą išvertė iš krėslo, nusviedė ir trenkė į sieną. Aplinkui kaukė vėjas, ver- 
žė ausis, tarsi norėdamas susprogdinti ausų būgnelius ir galvą. Akimirką visas 
jo tikėjimas dingo, žmogus stengėsi nuslėpti skausmą, sukando liežuvį, kad visu 
balsu nesuriktų. 

Aplinkui vėjas staugė, skleisdamas balsus, kitataučių kalbas, keistus garsus, 
giesmes. Jis pakėlė anglą, nurideno per grindis, vėl pakėlė, nubloškė trenkdamas 
galvą į akmeninį krėslą. Vyras stvėrėsi abiem rankomis už žemės. 

Būk pentagramoje. 

Nurodymas, reikėjo paisyti nurodymo, pirmosios taisyklės. Grabaliojo 
ieškodamas grindyse iškaltų kreivių. Akmeninės grindys kilstelėjo, sulingavo, 
pavertė jį į šoną. 

Paskui įsivyravo absoliuti tyla. 

Jis nejudėdamas gulėjo. Vėjas dingo. Dabar ten nieko nebuvo, visiškai nie- 
ko, tik asfalto juodumas ir tyluma. 

Kažkur sublykčiojo šviesa. Jis suuodė degančio parafino šilumą. Ant sienų 
sumirksėjo švieselės, jų daugėjo, šviesa ryškėjo. Jis atsigręžė atgal: per visą dvi- 
ejų šimtų jardų olos ilgį driekėsi deglų virtinė. Už jų bolavo siluetai, bet ne veidai. 
Jam ir nereikėjo matyti veidų: daugumą žinojo, laikui bėgant pažins ir kitus. 

Nusuko žvilgsnį į ožkaganį ir ožką. Pirmiausia pamatė besimėtančias nu- 
laužto baslio atplaišas, paskui — ožkos kanopas ir dalį kojos. Šalia gulėjo dvi 
žmogaus rankos, nutrauktos per alkūnes, o pirštai sunerti lyg paskutinei maldai. 
Jos šiek tiek pridengtos kraujuotos skepetos gabalu. Netoliese žvilgėjo gliti ožkos 
žarnų krūva. 

Jis pamatė žmogaus pėdą. Ir ožkaganio galvą, ir viršutinę liemens dalį, 
bjauriai atskeltą ties krūtinkauliu. Šalia gulėjo gyvulio galva, nukirsta ties kaklu 
ir pakrypusi, viena ausis pakelta tarsi klausytųsi. Kraujas, mėsos gabalai, organų 
dalys ištaškytos po visas grindis ir prilipusios prie sienų lyg po sprogimo. 

Atrodė, tyla tęsis amžinai. 

Pagaliau ją suardė senio, atnešto ant neštuvų, balsas. Jis prabilo tvirtu, ty- 
liu, daugybę metų išlaikytu autoritetingu balsu: 


Nema. Olam a son arebil des 
Menoitatnet ni sacudni son en te. 
Sirtson subirotibed 
Summittimid son te tucis 

Artson atibed sibon ettimid te 
Eidoh sibon ad 

Munaiditoug murtson menap 
Arret ni te oleac ni 

Tucis aut satnulov taif 

Muut munger tainevda 

Muut nemon rutecifitcnas 

Sileac ni se iuą 

Retson retap. 

Būk pasveikintas, naujasis Didžiojo Žinyno imperatoriau! 


Anglas neskubėjo atsakyti. Jis atsistojo, grįžo į savo krėslą, atsisėdo nu- 
sigręžęs nuo deglų šviesos, atsisukęs į naktį. Lėtai, giliai įkvėpė, pripildydamas 
plaučius oro, kad geriau skambėtų balsas, tada pasiryžo. 

— Šlovė Šėtonui, — ištarė jis. 

Unisonu nuskambėjo aidas: 

— Šlovė Šėtonui! 


1993-iųjų lapkritis, Redingas, Anglija 


Išliks tik vienas jų. Jie lėkė per tamsą, vedami instinktų, perduotų per tris milijar- 
dus metų. Ir kiekvienas turėjo mažiau proto nei prisukamasis žaisliukas. 

Išliks tik vienas iš šešiasdešimt penkių milijonų. Stiprybė turės įtakos, ta- 
čiau viską lems sėkmė. Tinkamu laiku reikiamoje vietoje. Kaip ir gyvenime. 

Šešiasdešimt penki milijonai į buožgalvius panašių padarėlių, krutančių che- 
minių preparatų sultinyje, suleisti į moterį, vienu metu ir išlaisvinti, ir pasmerkti. 
Pulsuojantys susitraukimai kartu su jų pastangomis stūmė gleivėmis pirmyn, po 
vieną colį, kas aštuonias minutes mažytėmis tramvajų linijomis aukštyn, gimdos 
link. Jie stumdė vienas kitą, irdamiesi pro dygius plaukelių folikulus, plaukelių, 
kurie blokavo jų kelią ir vijosi aplink lyg čiuptuvėliai, priversdami kai kuriuos 
sustoti. Kiti judėjo toliau, varomi pirmykštės būtinybės, kurios jiems nereikėjo 
suvokti, lygiai kaip nereikėjo suprasti ir to, ką reiškė nesėkmė. 

Nenumanydama, kokia maišatis vyksta jos kūne, Sara Džonson žiūrėjo į savo 
vyro veidą, apšviestą šalia lovos stovinčios lempos, ir šypsojosi. 

— Nejudėk, — pasakė ji. — Lik ten, nes taip gera. — Ji kilstelėjo ir pabu- 
čiavo jį. 

Jis atsakė į bučinį ir švelniai pasitrynė nosimi į jos ausį. 

— Kaip tau? 

— Gera. 

— Tiktai gera? — šiek tiek vangiai paklausė jis. 

— Labai gera, — pasakė ji ir pabučiavo jį į viršutinę lūpą. 

— Ir viskas? 

— Sujudėjo žemė, — paerzino ji. 

— Ne visa visata? 

— Ko gero, ir visa visata, — tyliai pratarė. Sara pajuto, kaip jis sumažėjo, ir 
suspaudė raumenimis, kad sulaikytų ilgiau. Jie skendo vienas kito akyse. Jie su- 
situokę jau ketveri metai ir vis dar beprotiškai mylėjo vienas kitą. 

Pirštais ji nusiyrė per jo tankius, banguotus plaukus. Širdis kaip pašėlusi 
daužėsi. Jis padidėjo joje, paskui šiek tiek susitraukė, pasiųsdamas naujas malo- 
numo bangas. Giliai kvėpuojant jos širdies dūžiai pamažu pradėjo rimti. 

— Dieve, kaip aš tave myliu, Sara, — ištarė jis. 

— Ir aš tave, — atsiliepė ji. 

Daugiau kaip šešiasdešimt keturi milijonai spermos ląstelių dabar jau buvo ne- 
gyvos, tačiau dauguma jų vis dar tęsė kelionę, stumiamos gimdos raumenų su- 
sitraukinėjimo ir nešamos tarsi plūduriuojantys sudužusio laivo ir jo krovinio 
likučiai ant potvynio bangos. 

Tik trys tūkstančiai ląstelių vis dar buvo gyvos, kai pasiekė įeigą į kiaušinta- 
kį. Dar kiti du tūkstančiai žuvo arba spūstyje, arba uždususios, arba išsekusios ki- 
toje savo kelionės dalyje. Tik vienas vienintelis spermatozoidas, gyvas ir sveikas, 
pagaliau pirmas pasiekė kiaušinėlį. 

Jis išspjovė fermentą, kuris tarsi anestetikas paralyžiavo kiaušinėlį supan- 
čias ląsteles ir jas išstūmė. Iš savo kojelių išskyrė klijus, kurie padėjo surišti išorinę 
kiaušinėlio zoną. Paskui jis pradėjo raustis per apsaugotą proteino lukštą. Galiau- 
siai pasiekė kiaušinėlio vidų ir pradėjo jungtis su juo. 

Spermatozoido užduotis buvo beveik baigta. Jo ilga plonytė uodegėlė nu- 
krito ir buvo išmesta. Spermatozoido branduolys pateko į kiaušinėlį, ir po kelių 
minučių šis pradėjo dalytis. Spermatozoidas ir branduolys turėjo po 23 chromo- 
somas — pusė komplekto. Kiekviena chromosoma turėjo nuo 50 tūkstančių iki 
100 tūkstančių genų, kuriuose buvo 3 milijardai DNR vienetų. Kaip ir visi kiauši- 
nėliai, taip ir šis turėjo X chromosomą. Spermatozoide buvo Y. 

Prieš užmigdama Sara Džonson jau buvo pastojusi: užsimezgė berniuko 
gyvybė. Tą naktį nei ji, nei vyras nenujautė nieko blogo. Gulėdami vienas kito 
glėbyje, jie neįtarė, kad taip stipriai trokštas vaikutis nužudys motiną, neprataręs 
nė žodžio. 


2 


1994-ųjų rugsėjis, Džordžtaunas, Vašingtonas 


Danguje virš mažojo berniuko, išskėtęs sparnus, tartum pakabintas ant nema- 
tomų siūlų, nejudėdamas kybojo paukštis. Pamažu jis pradėjo suktis aplink savo 
ašį lyg kokios sraigtasparnio propelerio mentės: gigantiškas juodas grobuonis, 
akimis naršantis apačioje plytintį landšaftą ir tykantis grobio. 

Staiga jis pakrypo, tarsi toje pusėje būtų nutrūkę siūlai, akimirką sustingo ir 
ėmė leistis zigzagais žemyn, pusiau skrisdamas, pusiau krisdamas, lyg save per- 
sekiojantis šešėlis; sparnai sunkiai kabino orą, tarytum norėdami jį pasiglemžti. 

Po kelių sekundžių jis nusileido, žnektelėdamas ant žemės vos už kelių jardų 
nuo tos vietos, kur stovėjo vaikas. Tada staigiai pakėlė galvą ir, rodės, nustebęs 
žiūrėjo į berniuką. 

Akimirką vaikas irgi žiūrėjo į jį, negalėdamas patikėti. 

— TEEEEVVVVVEEEEELLLIIIII!! — suspiegė jis. — TĖEĖĖVVVEEELLLII!! 
TĖEĖVVVEEELLLIII! TĖEĖĖVVVEEELLLIII! TĖEĖVVVEEELLLIII! TĖEĖ... 

— Mielasis, viskas gerai. Mamytė čia, tavo mamytė šalia! 

Paukščio galva ištirpo, pavirsdama skaisčia šviesa. 

Tyla. 

Koneris Molojus atsimerkė ir įbedė akis į švytinčią baltą lemputę po gerai 
pažįstamu paprastu gaubtu. Paskui pamatė knygų lentynas, ant kurių buvo išri- 
kiuoti jo seni komiksai, metiniai leidiniai, vaikų enciklopedijos, mažytis mikros- 
kopas... 

Tas pats kambarys, kurį buvo palikęs prieš pusantro dešimtmečio: tos pa- 
čios plonos užuolaidos, neryškus raudonas kilimas, balta komoda. Lova, kurioje 
dabar gulėjo, irgi buvo ta pati, kurią paauglystėje išaugo, bet taip ir nebuvo pa- 
keista. 

— Koneri, ar tau viskas gerai? 

Motinos veidas susirūpinęs, ant laibų pirštų žibėjo daugybė paprasto me- 
talo žiedų, ir akimirką viskas buvo taip, kaip buvę. Penkiolika metų, ne, daugiau, 
buvo nutraukti kaip paklodė nuo lovos. Jis vėl buvo vaikas, mažas berniukas, kurį 
mama išvadavo iš košmaro. 

— Mielasis, brangusis, ar tau viskas gerai? 

Jis nurijo gerklėje įstrigusį kamuolį ir linktelėjo. 

— Tu visa gerkle rėkei. 

— Atsiprašau. 

— Vėl sapnas? Ar vėl regėjai tą sapną? 

Jis patylėjo, svarstydamas, ar verta prisipažinti, nes žinojo, kad vėl sulauks 
priekaištų. Tačiau nebuvo prasmės ką nors slėpti: mama kiaurai jį permatė. Ji 
taip puikiai matė, kas dedasi Konerio galvoje, tarsi žiūrėtų televizorių. 

— Taip, — ištarė jis. 

Jai penkiasdešimt šešeri, vis dar tokia pat graži. Ilgi tamsūs plaukai kur ne 
kur pamarginti žilomis gijomis, kurios atrodė lyg kirpėjo pašviesintos sruogelės, 
o ne amžiaus išraiška. Mėlynos akys vis dar dailiame, klasikinių bruožų veide, 
beveik nesiskiriančiame nuo to, kuris žvelgė į jį iš prekių katalogų ir reklamų žur- 
nalų, kuriuos ji vis grūsdavo į bufetą. 

Nesvarbu, kad vaikystėje mama glumindavo jį savo keistu elgesiu draugų 
akivaizdoje, — žvelgdamas į ją dabar žinojo, kad niekada nesiliovė mylėjęs. Žavė- 
josija už viską, ką davė jam kaip motina. 

— Miegosi ar norėtum ko nors atsigerti? — paklausė mama. 

Koneris žvilgtelėjo į laikrodį: dešimt minučių po trijų. Tačiau rytoj bus pas- 
kutinė diena, o tada ilgai jos nematys. 

— Būtų gerai atsigerti, mama. Nepyk, kad pažadinau. 

— Nepažadinai, aš nemiegojau. 

Jis išlipo iš lovos ir apsivilko chalatą. Žingsniuodamas į virtuvę išgirdo, kaip 
pradėjo ūžti virdulys, suuodė malonų ką tik uždegtos cigaretės kvapą. Bėgant 

metams, namas didėjo atitinkamai motinos suklestėjimui. Iš pradžių tai buvo 
kuklus vienaaukštis su veranda, stovintis prestižiniame Džordžtaune. Prestižas 
daug reiškė tėvui: jis geriau norėjo gyventi nedidelėje valdoje populiariame rajo- 
ne, o ne didesniame name kur nors kitur. Tėvo tvirtas, nepalaužiamas požiūris 
atsispindėjo kone visur. 

Motina paruošė kažkokios žolelių arbatos, nepaisydama, kad Koneris tokios 
neapkentė, ir nunešė į senąją svetainę, į kurią dabar eidavo tik tada, kai ji dėl ko 
nors baimindavosi. Ankstyvoje jo vaikystėje šis kambarys buvo įprasta šeimos 
susibūrimo vieta. Tačiau bėgant metams motina jį stulbinamai pakeitė. Sienos ir 
lubos buvo išmuštos ąžuolo plokštėmis, kambarys įgijo klaustrofobišką dvasią, 
kurią dar sustiprino knygų lentynos prie dviejų sienų, nuo grindų iki lubų pri- 
grūstos informacinių knygų apie okultizmą ir juodosios magijos žinynų. Be to, 
išilgai lentynų buvo pristatyta gausybė kalnų krištolo, išdėlioto keisčiausiomis fi- 
gūromis, taip pat nykių bronzinių ir akmeninių chimerų, tad dėl viso šio arsenalo 
pasiekti kai kurias knygas buvo itin sunku. 

Amžinai užtrauktos sunkios tamsiai raudonos portjeros neįsileido išorinio 
pasaulio. Abipus dantyto židinio sėdėjo dvi birmietiškos katės. Dirbtinės žarijos 
ir dvi smilkalų lazdelės čia degė dieną naktį ištisus metus. Tiesiai virš židinio ant 
sienos kabojo didelė austa pentagrama. Iš šonų buvo pastatytos dvi aukštos juo- 
dos žvakės. 

Motina įsitaisė vienoje iš dviejų patogių sofų ir romiai sėdėjo, įsisiautusi 
į ilgą juodą drabužį. Už jos stovėjo medinis stalelis, prie kurio kartais rengdavo 
seansus. Ten stovėjo krištolo rutulys, maža stiklinė piramidė ir dar keli daikčiu- 
kai. Ant galinės sienos kabančios vudu kaukės grasiai dėbsojo į jos darbo vietą, 
kur stovėjo kompiuteris: iš čia ne tokiais klestinčiais laikais motina pateikdavo 
internete okultines naujienas, faksu ir elektroniniu paštu siųsdavo taro kortų 
prognozes, perduodavo nurodymus, kokį gydymą taikyti. 

Tarp dviejų sienų su knygų lentynomis buvo užrakintos durys į mažą kam- 
barėlį, kur ji rengdavo seansus ir užsiiminėdavo ritualine magija. Koneriui buvo 
draudžiama ten eiti ir, nors būdamas vaikas dažnai stovėdavo prispaudęs ausį 
prie tų durų, negirdėdavo nieko, tik beprasmį skandavimą. 

Motina giliai užsitraukė cigaretę ir išpūtė dūmus į plokštėmis iškaltas ir 
okultiniais simboliais išraižytas lubas. 

— Koneri, suprantu, kad apsisprendei, bet noriu, kad dar kartą apsvarsty- 
tum. Gyvenime aš netekau pernelyg daug. Nenoriu netekti tavęs. 

— Tu manęs ir neprarandi: būsiu kitame telefono linijos gale, galėsime kas- 
dien susisiekti elektroniniu paštu, ir gyvensiu vos per lėktuvo skrydį nuo tavęs. 

— Juk supranti, apie ką kalbu. — Jos balso tonas paaštrėjo. 

Jis nieko neatsakė. 

— Tu tiesiog nesupranti, į ką veliesi. Galbūt aš per daug tave mokiau, leidau 

susidaryti klaidingą įsitikinimą. Patikėk, pati viską mačiau, patyriau, ką jie gali 
padaryti. Kol dar turi galimybę, pamąstyk. 

— Mama, aš važiuoju. 

— Tu neprivalai važiuoti. Yra kitų įmonių, čia pat... 

— Mama! Jau tūkstantį kartų apie tai kalbėjome. Aš turiu taip daryti. 

— Esi toks pat užsispyręs kaip ir tavo tėvas. 

— Esu jo sūnus, — paprastai pasakė Koneris. 


1993-iųjų spalis, Londonas 


— Būtina suprasti, kad per pastaruosius pusantro šimto metų farmacijos pramo- 
nė nuo gyvačių taukų pardavinėjimo perėjo prie žmonijos ateities valdymo. Bėda 
ta, kad jai vis dar vadovauja gyvačių taukų pardavėjai. 

O Viešpatie, — pagalvojo Montana Banerman, spoksodama į televizorių. 

— Visi jie — vagys, nesąžiningi šunsnukiai! — Tėvas tvojo į stalą, o šalia jo 
sėdinti laidos vedėja, atrodė, šiek tiek sutriko. 

Daktaras Banermanas buvo visapusiai gigantiškas vyras: ir aukštas, ir ga- 
lingo stoto, ir didis mokslo genijus. Tačiau žvelgdamas į jo plikę, švytinčią po 
žilstančiais gaurais, į nuolat mūvimus džinsus, odinius Chelsea batus ir languotus 
medkirčio marškinius, matai greičiau senstančią roko žvaigždę, o ne molekulinės 
biologijos mokslininką. 

Monti stengėsi sulaikyti tėvą ir neleisti gerti prieš eterį, bet jis vis tiek iš- 
maukė dvi dideles taures viskio ir dabar buvo kaip reikiant įsiaudrinęs. Afrikos 
ir Karibų repo grupės „Rastafarian“ vadovas, vėliau turėjęs pasirodyti eteryje, 
entuziastingai kinkavo galva: | 

— Jis teisus! Šitas vyras teisus! Oho, koks teisus! 

Monti mandagiai šyptelėjo sukandusi dantis. Šią akimirką tėvas menkai 
tesistengė sužavėti jį finansavusią farmacijos įmonę. O šio finansavimo jiems 
abiem labai reikėjo. 

— Daktare Banermanai, ar nemanote, kad farmacijos pramonė akivaizdžiai 
pagerino žmogaus gyvenimą? Ji nepaprastai sumažino skausmus, sunaikino arba 
suvaldė nesuskaičiuojamą daugybę anksčiau buvusių neišgydomų ligų. Kaip jūs 
tai paaiškintumėte? 

— Visa tai — šalutinis produktas. Farmacijos pramonei rūpi vienintelis da- 
lykas — pelnas. Jeigu siekdama jo netyčia padeda ir keliems žmonėms — puiku, 
tegul taip ir būna. 

— Jūs iš tiesų tuo tikite? — paklausė laidos vedėja. 

— Kaip tik taip, žodis į žodį man pasakė vienos mūsų didžiausių farmaci- 

jos įmonių generalinis direktorius, kai buvau jaunas tiriamojo mokslinio darbo 
studentas. Visos šitos kalbos apie gerumą ir pagalbą — visiškas šlamštas. Prisi- 
minkite Nobelio premiją. Alfredas Nobelis praturtėjo išradęs dinamitą. O paskui 
įkūrė kasmetę taikos premiją. Kur dar rasi didesnį cinizmą? 

— Jeigu taip manote, kodėl priėmėte Nobelio premiją už nuopelnus chemi- 
jos srityje? 

— Kartais trokštu, kad verčiau būčiau nepriėmęs, — gūžtelėjo pečiais Ba- 
nermanas. — Gaila, kad savo darbe mes turime būti kekšės, parsiduodančios 
kiekvienam, kuris tik pasirengęs dovanoti grynųjų ateinančių trejų metų veiklai 
finansuoti. — Jis nusišypsojo, ir pro audros debesį tuose žodžiuose akimirką 
suspindo tikrasis šio žmogaus širdingumas. — Nobelio premija — gera vizitinė 
kortelė. 

Įkišk knygą, tėti! — galvojo Monti, žiūrėdama į storą knygą kietais viršeliais, 
kuri gulėjo ant stalo, atsukta į kamerą, tačiau neišryškinta. — Juk tam ten ir esi, 
kad įkištum knygą, o ne pliektum farmacijos sistemą! 

Pokalbiovedėjapakeitė padėtįir pasilenkė arčiau pašnekovo. Ji maždaugtokio 
pat amžiaus kaip ir aš, pagalvojo Monti. Arti trisdešimties. Daili brunetė trumpai 
kirptaisplaukaisirdalykišku kostiumėliu. Balsotonas akcentavo pasikeitusią temą. 

— Jūs esate pirmasis molekulinės biologijos mokslininkas, atskleidęs žmo- 
gaus genų paslaptį. Mokslo pasaulis paskelbė, kad tai vienas svarbiausių visų lai- 
kų laimėjimų. Iki šiol mokslininkai sugebėjo nustatyti tam tikrus genus — tuos, 
kurie susiję su ligomis ir senėjimu, — tačiau nesugebėjo tuo pasinaudoti. Dar 
nė vieno iš kelių atvejų, mėginant pritaikyti genų terapiją, pavyzdžiui, gydant 
ligonius, sergančius fibrozine-cistine degeneracija*, nepavyko pagydyti. Jūsų 
manymu, dauguma mokslininkų gal ir stengėsi išlaikyti savo darbą paslaptyje, 
tačiau jūs atsisakėte patentuoti savo atradimus ir išleidote naują knygą, kad visas 
pasaulis juos pamatytų. Tai — „Genų bomba: XXI amžiaus holokaustas“. 

Kamera išryškino viršelį. Šaunuolė! — mintyse pagyrė Monti. 

— Kodėl jūs taip pasielgėte, daktare Banermanai? 

Jo balsas buvo išdidus, gilus, su vos vos juntamu užatlantiniu akcentu, at- 
spindinčiu aistrą literatūrai apie Amerikos kultūrą ir buitį. 

— Nes niekas neturi teisės patentuoti žmogaus gyvybės, patentuodamas 
genus. Pagaliau genai leis mokslininkams absoliučiai kontroliuoti žmogaus 
gyvenimą, o kas kontroliuos mokslininkus? — Jis vėl trinktelėjo kumščiu į sta- 
lą. — Tik jau ne vyriausybė: ją papirks. Ne, tai bus farmacijos pramonė. Tokia 
slapta pramonė, kuri neįsileidžia tavęs nė per slenkstį. Ar taip yra todėl, jog bijo, 
kad nepavogtum jų paslapčių? Ne! Jie bijo, kad nesuprastum, kiek uždirba pinigų 
ir kiek išleidžia bakšišui“. Ar žinojote, kad 1988 metais aštuoniolika žymiausių 


* Fibrozinė-cistinė degeneracija — paveldima liga, pažeidžianti išorines sekrecijos liaukas. 

JAV farmacijos įmonių išleido šimtą šešiasdešimt penkis milijonus dolerių gydy- 
tojams papirkti? 

Laidos vedėja krūptelėjo. 

— Ar galėtumėte tai įrodyti? 

— Šiuos skaičius pateikė JAV vyriausybė, — triumfuodamas atsakė Baner- 
manas. 

Roko grupė, prilipusi prie monitoriaus, nedarniai džiūgavo. Monti tyliai su- 
dejavo. Tačiau pokalbio vedėja, negriebdama geros istorijos už ragų, ir vėl skubiai 
pakeitė temą. Monti su palengvėjimu atsipūtė. 

— Manyčiau, daktare Banermanai, kad šiuo metu visos farmacijos įmonės 
mina takelį jūsų durų slenksčio link, siūlydamos jums finansavimą. 

— Tegul tie šunsnukiai apsigręžia ir keliauja sau. Trisdešimt metų jie 
ignoravo mane, o dabar staiga visiems tapau geriausiu draugu. Mes dalijamės 
septyniasdešimčia procentų genų su pelėsiniais grybeliais, tačiau manau, kad 
farmacijos pramonėje šis procentas dargi didesnis. 

Monti užsimerkė ir vėl suaimanavo. Knyga, imkis knygos, tėti, mums reikia 
pinigų! 

Žinoma, jos tėvas turėjo pagrindą griežti dantį, turėjo teisę niršti ant pra- 
monės (ir visos valdžios), kuri mokslininkus vertino tik tiek, kad buvo priversti 
emigruoti arba iššvaistyti daugybę laiko ir energijos, lakstydami ir ieškodami fi- 
nansavimo, užuot susikoncentravę prie darbų. Tačiau Dikas Banermanas nebuvo 
nuolaidus nei dirbdamas, nei tvarkydamas reikalus. Vienas tų tikrų mokslininkų 
enfants terribles**. Nepaisant to, kad buvo geniali asmenybė, per šitiek metų ne- 
pagelbėjusi sau tiek, kiek būtų galėjusi: nors tuojau sukaks šešiasdešimt, tačiau 
amžius jo nė trupučio nesuminkštino. 


— Kaip man pavyko? — Toks visada buvo pirmasis klausimas dukrai po bet ko- 
kio pokalbio ar pasakytos kalbos. Jo rudose akyse netikėtai ištrykšdavo vaikiškas 
naivumas, tarsi žinotų, kad privirė košės, bet nenori to pripažinti. 

Ji atsargiai išvairavo savo „MG“ atbulą ir pamažu pasuko prie būdelės, sto- 
vinčios prie išvažiavimo iš požeminės stovėjimo aikštelės. 

— O kaip pats manai? — atsakė Monti šypsodamasi. 

— Ketvertui iš dešimties? 

— Gal penketui, — pasakė ji. 

— Tu dosni. | 

Monti sumokėjo prie užtvaro stovinčiam patarnautojui 2,50 svarų ir įsiliejo 
į tamsėjantį piko metą pietų Londone. 


* Kyšis, arbatpinigiai. 
** Nenuorama (pranc.). 

— Ta laidos vedėja — dar vaikas, — pareiškė Dikas Banermanas tarsi gin- 
damasis. 

— Ji bent jau skaitė tą knygą, o tai daugiau negu gerai. 

— Tiesa, — pasakė tėvas, bet jo mintys jau klajojo kitur. — Tikra tiesa. 

Monti mokėjo atpažinti, kada tėvas giliai panyra į savo mintis. 

— Manau, tau reikėtų atsakyti į pono Neilo Rorkės skambutį, — pasakė ji 
tesdama diskusiją, kurią pradėjo prieš pokalbį televizijoje. 

— Manai, jis vis dar norės kalbėti su manimi? — ironiškai paklausė jis. 

— Jeigu nebus žiūrėjęs Sky News. 

Ponas Neilas Rorkė buvo trečios didžiausios Britanijoje farmacijos įmonės 
Bendix Schere prezidentas, ši įmonė buvo puikiai vertinama ir tarptautiniu mastu. 
Šalia pagrindinės veiklos — receptinių ir berecepčių vaistų gamybos — jie dar 
turėjo didžiulį maisto kūdikiams sektorių, pasaulinio masto vaisingumo klinikų 
tinklą ir grupę prestižinių privačių ligoninių. Bendix Schere buvo viena pirmųjų 
farmacijos įmonių, solidžiai investavusių į mokslinį genetikos tyrimą, ir didžiau- 
sia mokslinių genetikos tyrimų šalyje stiprintoja. 

Per pastaruosius trisdešimt metų Dikas Banermanas atsisakė ieškoti finan- 
savimo farmacijos pramonėje, nes buvo audringai nusiteikęs prieš patentavimo 
idėją. Jis buvo įsitikinęs, kad žiniomis reikia dalytis, ir iš principo liko ištikimas 
„Banermano genetinių tyrimų laboratorijoms“, įsikūrusioms Berkšyro universi- 
tete. Dalį lėšų jam skirdavo universitetas, dalį — labai menką — vyriausybė, ir 
dar menkesnę — saujelė labdaros organizacijų, ypač tos, kurios rėmė genetinių 
ligų mokslinius tyrimus, kaip antai, Imperijos onkologinių ligų tyrimų fondas, 
Mukoviscidozės fondas ir Parkinsono fondas. 

Tačiau reguliarios išlaidos siekiant taikyti modernias technologijas, kartu su 
didėjančiu investuotojų troškimu ne tik išvysti teorinius tyrimų rezultatus, bet ir 
sulaukti įplaukų iš investuoto kapitalo, turėjo įtakos laboratorijų ir dvidešimties 
asmenų personalo išlaikymui. Kada tik pagalvodavo apie tėvo pasiektus laimėjimus 
įveikiant visas kliūtis, Monti vis svarstydavo, kokias aukštumas jis galėjo pasiekti, 
jeigu būtų gavęs geresnį finansavimą. Ponas Neilas Rorkė kaip tik ir būtų išeitis. 

— Apie Bendix Schere man dar neteko girdėti nieko gero, — pareiškė Dikas 
Banermanas. 

— O ką blogo girdėjai? 

Jis įsikišo į burną dantų krapštuką ir krimstelėjo. 

— Jie slapukauja lyg apsėsti. 

— Kaip ir visa farmacijos pramonė. 

— Rorkė tuščiai nesišvaistys pasiūlymu finansuoti: norės tikslaus kiekio, 
priklausančio pagal įstatymus. 

— Patentai nėra jau tokie baisūs, tėti, be to, jie ne amžini. Jungtinėje Kara- 
lystėje septyniolika metų nėra daug. 

Tėvas pažiūrėjo į ją pakreipęs galvą. 

— Po septyniolikos metų būsite išlydėję mane kitur. 

— Tikiuosi, ne. 

— Na, stumdysi mane rateliuose, o aš sėdėsiu suvaikėjęs. 

— Ir toliau kapstysiesi ieškodamas lėšų. 

Tokia pastaba užčiaupė jį. Spyglys pasiekė tikslą. 

Kovoti dėl pinigų jis jau pavargo, bet suprato, kad laikas nelaukia. Berkšyro 
universiteto atsiųstame laiške apgailestaujama, kad jų finansavimas kitus trejus 
metus sumažės perpus. Ir pridurta, kad žinant naujausius daktaro Banermano 
laimėjimus genetikos srityje turėtų nesunkiai pavykti gauti lėšų iš komercinio 
sektoriaus. Ir iš vyriausybės sulaukta panašių užuominų. Vieną gražią dieną su 
kepure rankoje vis dėlto teks kreiptis į farmacijos įmones, o dabar jis buvo aukš- 
tumoje. Taigi tinkamesnio laiko ir būti negali. 

— Susitikdamas su ponu Neilu juk nieko neprarasi, — pasakė Monti. — Jei- 
gu nepatiks jo kalbos, tada kas kita. 

— Taip, gerai, susitiksime, pamatysime kas ir kaip. Eisi ir tu? Padėsi jį įver- 
tinti? Gal savo apžavais kokį grobį išplėši. 

— Žinoma, eisiu. Kai matau per televizorių, visada atrodo labai draugiškas. 

Dikas Banermanas ištraukė iš burnos dantų krapštuką ir pasukiojo jį tarp 
pirštų, tyrinėdamas galiuką. 

— Prieš kirsdamos kobros visada šypsosi. 


4 


1993-iųjų spalis, Berkšyras, Anglija 

Antradienio vakarais Anos Sterling vyras Markas žaisdavo regbį, o paskui su 
draugais gerdavo ir valgydavo aštrų troškinį. Paprastai Monti Banerman ir Ana 
drauge vakarieniaudavo arba eidavo į kiną. 

Kiek Monti prisiminė, jos visada šitaip susitikinėdavo kartą per savaitę. Ana 
buvo jos seniausia draugė ir vienintelė iš kelių likusių bičiulių neturinti vaikų. 
Monti suvokė, kad galbūt dėl šios priežasties jų santykiai nepasikeitė. 

Monti trisdešimtas gimtadienis balandį grėsmingai artėjo, ji vis dar buvo 
netekėjusi, nors praeityje ir būta artimų santykių, ir dažnai graužė mintis apie 
vaikus. Jai patiko galvoti, kad yra stipresnė už kitas moteris, kad nėra vien savo 
genų belaisvė ir pasmerkta slogioms mintims apie vystyklų skalbimą ir užpaka- 
liukų šluostymą tik dėl to, kad paprasčiausiai trūko Y chromosomos. 

Buvo dienų, kai jai pavykdavo įtikinti save, kad iš tikrųjų nemėgsta vaikų, 
kad jie — tik bjaurūs padarėliai, ir jos troškimų sąraše yra vos kruopelę aukščiau 
už nėrimą stačia galva į ugnį. Tačiau būdavo ir taip, kad visas tas teorijas aki- 
mirksniu nupūsdavo vėjai, o tada Monti įsiurbdavo ilgesio verpetas. 

Monti ir Ana drauge lankė mokyklą, vėliau mokėsi tame pačiame meno 
koledže. Ana buvo labai gabi skulptorė — talentas akivaizdus. Ji jau buvo suren- 
gusi kelias sėkmingas parodas ir gaudavo daugybę užsakymų. Monti laikė save 
pakenčiama peizažiste, tik tiek. Savo karjerą tikėjosi susieti su meno pasauliu: 
užsiimti restauravimu arba meno kūrinių vertinimu. Tačiau įpusėjus antriems 
studijų koledže metams mirė motina, ir Monti pasiėmė kelias savaites atostogų, 
kad padėtų tėvui, kurį netektis visiškai sugniuždė. 

Sara Banerman mirė nuo krūties vėžio, išgyvenusi vos metus diagnozavus 
ligą, ir jos vyras jautė didžiulę kaltę bei žlugdantį slogutį, kad nepaisant viso triū- 
so, nesugebėjo pritaikyti genų terapijos ir išgelbėti žmonos. Šita nuoskauda su- 
stiprėjo paskelbus, kad Amerikos mokslininkai rado būdą nustatyti vėžio geną. 

Dikas Banermanas buvo nuostabus mokslininkas, tačiau verslininkas — be- 
viltiškas, todėl šioje srityje jis visiškai priklausė nuo Monti motinos, kuri buvo jo 
sekretorė, asmeninė asistentė ir apskaitininkė. Monti ketino padėti jam susirasti 
tinkamą asistentę, tačiau štai jau praėjo devyneri metai, o ji vis dar buvo šalia 
tėvo, tapo jo dešiniąja ranka. 

Kartais Monti gailėdavosi, kad apleido meną, savo didžiausią gyvenimo mei- 
lę, vis dėlto jai patiko šis jėgų išbandymo reikalaujantis darbas ir be galo didžiavosi 
tėvu. Anksčiau visiškai nesidomėjusi mokslu ir jo neišmanydama, daugiausia ma- 
tydama tėvo entuziazmą Monti ėmė jausti jam nepaprastą, didžiulę pagarbą. 

Ana ir Markas Sterlingai gyveno apgriuvusiame karalių Jurgių epochos 
stiliaus ūkininkų name Berkšyro kaimo pakraštyje, už dešimties mylių nuo 
Monti namų. Dirbdamas Londone teisininku, Markas parnešdavo didelę ir vis 
didėjančią algą. Ana buvo toks žmogus, kuris niekada nieko nepraleisdavo pro 
akis ir netgi mėgindavo reguliuoti draugų gyvenimą. Tačiau pastaruoju metu 
Monti vis pastebėdavo, kad, nepaisant didėjančios sėkmės, ji lyg ir pradėjo at- 
leisti vadeles. 

Paprastai savo numylėtiems augintiniams Ana būdavo griežta, tačiau dabar 
savo naujajam šunyčiui bokseriui Basteriui ji davė visišką laisvę. Kai jos sėdėjo 
netvarkingoje virtuvėje, Monti stebėjo, kaip šunelis išvertė šiukšlių dėžę ir nesu- 
laukė nė vienos pastabos, o tuo metu Ana ramiausiai vėl pripylė į taures baltojo 
vyno ir ignoravo visa, kas dedasi aplinkui. 

Monti stebėjo ją šiek tiek sunerimusi dėl tokių akivaizdžių permainų. Ana 
buvo patraukli moteris, tačiau lengvai priaugdavo svorio. Žinoma, ir dabar tas 
pat, tik pro tą dukslų megztinį ir apdribusias kelnes Monti neįžiūrėjo kiek. 

— Ana, tu lyg nesava, — tarė Monti. — Kas atsitiko? 

Ana pastūmė per pušinį stalą australiško Chardonnay butelį, lyg tas būtų 
šachmatų figūra. Ir niūriai spoksojo į stalą. 

— Aš nevaisinga. Prakeikimas, aš negaliu pastoti. 

— Aš... aš ir nežinojau, kad tu norėjai, — nustebo Monti. 

— Dvejus metus stengėmės. Šį rytą prasidėjo mėnesinės — trimis savaitė- 
mis vėliau. Jau tikrai maniau, kad šį kartą pavyko. — Ji kietai sučiaupė lūpas. 

— Ar su kuo nors konsultavaisi? 

— Pasitikrinau. Apžiūrėjo visus kanalus: viskas, atrodo, gerai. Markas išsi- 
tyrė spermos kiekį: jis gamina tiek, kad lengvai apvaisintų visą Kiniją. 

— Kodėl man nieko nesakei? 

— Nežinau. — Ji dar šliūkštelėjo vyno į savo taurę. — Jaučiuosi tokia pra- 
keikta nevisavertė. Tikėjausi padaryti tau staigmeną, pranešdama gerą naujie- 
ną, kad būsi krikštamotė. — Ana gūžtelėjo pečiais. — Turiu kasdien matuotis 
temperatūrą, braižyti diagramą, privalome pasirinkti tam tikras mėnesio dienas 
mylėtis. — Draugė beviltiškomis akimis pažiūrėjo į Monti. — Bijau, kad galiu 
niekada neturėti vaikų. 

— Manau, dar per anksti nerimauti, — pratarė Monti. — Galima daug ką 
pakeisti: nevaisingumo gydymas dabar itin stipriai pažengęs. 

Ana linktelėjo: 

— Gydytojas nori paskirti man „Maternox“ vaistų. 

— „Maternox“? — pakartojo Monti. — Taip, šiais laikais visos juos vartoja. 
Manoma, kad jie geriausi. Turbūt tau nieko daugiau ir nereikia. 

Ana atsistojo ir atidarė orkaitės dureles. Kambaryje pasklido gardus lazani- 
jos kvapas. 

— Dar dešimt minučių. O kaip tu? 

— Man viskas gerai. 

— Klausyk, yra toks Marko draugas, su kuriuo norėčiau tave supažindinti; 
jį ką tik paliko žmona; ir jis iš tikrųjų mielas, turiu galvoje, rimtai mielas. Labai 
patrauklus. 

— Tai kodėl žmona jį paliko? | 

— Todėl, kad ji — sumauta kvaiša. Kitą mėnesį kurią nors dieną paruošiu 
vakarienę, manau, jis tau patiks. 

— Kąjis veikia? 

— Teisininkas. Dirba vienoje didžiausių firmų Sityje. 

Tokia perspektyva nė kiek neviliojo. Nors Monti be galo mėgo Aną ir jos 
draugus menininkus, tačiau kiek jai teko sutikti Marko draugų, visi buvo nuo- 
bodūs ir domėjosi tik savimi. 

— Žinoma, — tarstelėjo ji. 

— Sujuo smagu, pati pamatysi. Tau patiks! 

— Kuojis vardu? 

— Martinas Midsas. 

Martinas Midsas. Monti kartojo tą vardą mintyse. Jis nieko gero nežadėjo. 
Ponia Martin Mids. Dar prasčiau. Ponia Monti Mids. Nė kiek ne geriau. 

— Žinoma, — pasakė ji. — Kodėl gi ne? 

— Beje, — Ana staiga pakeitė temą, — antradienį per televizorių mačiau 
tavo tėvą: įsijungiau Sky News ir prieš akis — jis. Gana gerai nusiteikęs vainojo 
farmacijos pramonę. Toji knyga turėtų būti įdomi, reikėtų paskaityti. Ar ji tokia 
pat neįkandama kaip ir „Trumpa laiko istorija '? 

— Tik kai kurios vietos. Yra ir keli geri skyriai, įveiksi. 

— O kaip jis? 

— Nelengva jam, šiuo metu labai įsitempęs. Tikrai sunkus laikas. Visi labo- 
ratorijos darbuotojai sutiko, kad atlyginimai būtų sumažinti dešimčia procentų, 
ir tokiu būdu būtų išvengta etatų mažinimo. 

— Negaliu patikėti: juk jo darbas šitaip plačiai pripažintas ir vertinamas. 
Nesuprantu, kodėl kyla tiek rūpesčių norint gauti finansavimą. 

— Jeigu jis sutiktų, kad investuotų farmacijos pramonė, neturėtume jokių 
rūpesčių. 

— Betgi jis nesutiks, nes toks jo požiūris į patentavimą. 

— Manau, jis jau šiek tiek atsileidžia. Pirmadienį susitinkame su Bendix 
Schere prezidentu. Ei, man ką tik šovė mintis: juk jie ir gamina „Maternox'! 

— Gal galėsi parūpinti man nuolaidą... 


(“TT 


siramink. Po metų noriu krikštynų. 


1993-iųjų spalis, Londonas 


— Kelintą susitinkame su tais sukčiais? 

— Pirmą, tėti, — atsiliepė Monti pro sukąstus dantis, kantriai įkalbinėda- 
ma išklerusį fakso aparatą priimti laišką, kurį mėgino išsiųsti į Vašingtoną. — Po 
pusvalandžio turime išvažiuoti. 

Pagaliau tėvas apsivilko kostiumą: tai jau nemažai. Anglies pilkumo švar- 
kas, gražiai gulantis ant jo tvirto stoto, išryškinantis tiesius pečius, nors ir šitiek 
metų kumpo prie atliekamų bandymų. Tačiau jis siuvo po kabinetą tarytum mo- 
kinukas, išpuoštas sekmadieniniais drabužėliais ir laukiantis, kada jį ištemps į 
bažnyčią. 

„Banermano genetiniai tyrimai užėmė aptrupėjusį Viktorijos laikų pastatą, 
kuriame kažkada buvo skalbykla. Pastatas buvo universiteto teritorijos pakrašty- 
je, užkištas už Berkšyro universiteto pagrindinės automobilių stovėjimo aikšte- 
lės, be to, pastaruosius trejus metus nuolat bombarduojamas triukšmo ir dulkių: 
vos už kelių jardų vyko naujo mokslinių tyrimų korpuso statybos. 

Monti ir tėvas dalijosi tuo pačiu niūriu kabinetu antrame aukšte. Kasmet ji 
pamąstydavo, jog tikras stebuklas, kad Sveikatos ir saugos inspekcija išduodavo 

jų laboratorijai liudijimą dirbti, nesurengusi jokios rimtos apžiūros. O nerimauti 
buvo dėl ko. Tereikėjo, kad apsilankytų koks naujas akylas inspektorius, ir iškart 
nuplauktų kelios dešimtys tūkstančių svarų. 

Monti švelniai žiūrėjo pro stiklą, skiriantį kabinetą nuo pagrindinės labora- 
torijos, kurioje triūsė mokslininkai, studentai ir laborantai. Vyresniosios kartos 
atstovai — baltais chalatais, jaunesnieji — džinsuoti, medvilniniais sportiniais 
nertiniais. Kai kurie išbuvo šalia tėvo visą savo profesinį gyvenimą. Vienas jų — 
Valteris Hoginas, vyriausiasis laborantas. 

Dabar šis mielas milžinas dramblojo per laboratoriją. Turbūt jau greitai iš- 
eis į pensiją, liūdnai pamąstė Monti, nenorėdama nė galvoti apie tą dieną, kai jo 
neteks. Ji žinojo, kad kol Valteris čia viską kruopščiai prižiūri, nors ir patalpos, ir 
įranga pasenusi, darbuotojų saugumui negrės joks pavojus. 

„Siunčiama“, — pasirodė fakso aparato langelyje. Lapas pradėjo judėti gilyn, 
paskui staiga susimetė į šoną, ir pasipylė serija signalinių pypsėjimų. Monti supa- 
nikavo, čiupo lapą traukti atgal, ir tas perplyšo pusiau. 

— Velniai griebtų! — Įtūžusi ji žiūrėjo į aparatą, kuriame pasirodė klaidos 
indeksas. Dar nepraėjo nė savaitė, kai jie sumokėjo šimtą svarų už technine prie- 
žiūrą. Inžinierius įspėjo, kad šitas aparatas tinka tik metalo laužui, bet Monti dar 
vylėsi išsiversti nors keletą mėnesių. 

Ji nukėlė dangtį ir atsargiai išpešė sugrūstą laiško dalį. Tai buvo tėvo laiškas, 
kuriuo jis priėmė kvietimą skaityti pranešimą kitą rudenį Džordžtouno universi- 
tete. Monti atsisėdo ir iš naujo išspausdino laišką tokiu pat išklerusiu nedideliu 
kompiuteriu. Pinigų, galvojo ji. Dieve, kaip jiems reikia pinigų. 


Keturiasdešimt devynių aukštų belangis monolitas, kuriame buvo įsikūręs Ben- 
dix Schere fondo centras, stovėjo Juston Roudo gatvėje Londone, užgoždamas 
kitą pastatą, kuris priklausė dar vienam tokių pat gigantų ir varžovų farmacijos 
pramonėje — Welcome plc ir Welcome fondui. 

Netgi tokioje pramonės šakoje, kuri nepasižymėjo atvirumu, Bendix Schere 
fondas buvo apsisiautęs neprilygstama mistine skraiste: jis aprėpė platų visuo- 
meninės veiklos diapazoną, įskaitant milijardus svarų ir dolerių, aukojamus su 
medicininiais moksliniais tyrimais susijusioms labdaros organizacijoms, o visa 
nuosavybė ir organizacijos vidaus reikalai buvo laikomi paslapty, tad bet kokios 
atkakliausių pasaulio žurnalistų pastangos ką nors sužinoti atsimušdavo kaip į 
sieną. 

Remiantis apyvartos statistika, kuri turėjo būti viešai skelbiama, kaip to 
reikalavo Amerikos maisto ir vaistų administracijos bei Britanijos sveikatos ir 
socialinės apsaugos departamento medicinos sektoriaus nuostatai, šiuo metu 
Bendix Schere užėmė šeštąją vietą tarp pasaulio farmacijos gigantų. Įmonė buvo 
įregistruota Lichtenšteino kunigaikštystėje, visą jos kapitalą sudarė savininkų ob- 

ligacijos, o ne vardinės akcijos, todėl pašaliečiui jos akcininkų tapatybes nustatyti 
buvo toks pat nepasiekiamas uždavinys kaip ir patekti į šios įmonės patalpas. 

Monti „MG“ variklis burzgė, kol ginkluotas apsaugininkas, sėdintis mini 
tvirtovėje, patikrino jų dokumentus, įteikė jai dvi žalias prie atlapų prisegamas 
korteles ir atvėrė aukštus geležinius vartus. 

Ji įvažiavo į didžiulę automobilių aikštelę ir pasuko pro spindinčių mašinų 
eiles lankytojams skirtos vietos pačiame aptvaro gale link. 

— Galjais niekas nevažinėja? — suburbėjo tėvas. — Visi prakeiktai švarūs. 

Ir jis buvo teisus: atrodė, kad automobiliai atvežti čia tiesiai iš salonų. Tik 
registracijos numerių lentelės išdavė, kad ne visi nauji. 

— Gal ir mūsiškį kas nors nuplaus, kol būsime viduje, — pajuokavo Mon- 
ti, žiūrėdama į apsinešusį baltą variklio gaubtą. Nenaują „MG“ nusipirko prieš 
dešimtį metų ir iki šiol jį dievino. Darbo krūvis ir amžina įtampa, žongliruojant 
su minimaliais ištekliais, tiesiog surydavo visą laiką, ir Monti nepajėgdavo auto- 
mobilio deramai nuvalyti ir išblizginti. 

Vadinamasis Bendix pastatas atrodė tarsi būtų ištašytas iš vieno elektrinės 
spalvos plieno bloko. Jis šovė aukštyn į dangų, o žiūrint iš tam tikrų vietų ta skus- 
tuvo aštrumo linijų įmantrybė ir tamsios nišos priminė viduramžių tvirtovę. Žings- 
niuodama per aikštę pagrindinio įėjimo link, Monti taip ir nenusprendė, ar jai pa- 
tiko ši architektūra, ar ne, ir prisiminė vykusią polemiką, kai pastatas kilo į viršų. 

Čia buvo akustikos vienodintuvai, dirbtinė dienos šviesos sistema su joni- 
zatoriais, o tai, anot architektų, didino nuotaikingumo koeficientą labiau nei bet 
kokia natūralių saulės spindulių apšviesta aplinka, be to, praktika rodanti, kad tai 
didina ir produktyvumą. Netrūko ir šiurpių kalbų. Kodėl, klausė žmonės, Bendix 
Schere įmonei prireikė, kad jų pastatas būtų be langų? Ką jie norėjo paslėpti? Ar 
tai tik paprasčiausias dizaino šūksnis? Futuristinės architektūros eksperimentas? 
O gal už tų neperregimų sienų jie vykdė žiaurius eksperimentus su gyvūnais? 

Buvo malonus rudens rytas, tad nei Monti, nei tėvas nevilkėjo paltų. Kelias 
dienas ji svarstė, kuo reikės apsirengti einant į šį susitikimą. Galiausiai pasirinko 
juodą aksominį švarkelį, balto šilko palaidinukę su džiunglių raštais išmarginta 
vilnone Cornelia James skara, juodą trumpą sijonėlį ir batelius pusaukščiu kulniu- 
ku, kad atrodytų šiek tiek aukštesnė. Prieš keletą metų vienas laikraštis pavadino 
ją „miniatiūrinė“ tėvo dukra. Nuo tada Monti ėmė vengti lygiapadžių. 

Nors Montana dažnai norėjo būti aukštesnė, tačiau savo kojoms neturėjo 
jokių priekaištų. Šios buvo puikios ir pati tai žinojo. Tačiau apie plaukus — kita 
kalba, nes jie buvo mažiausiai nuspėjama Monti išvaizdos detalė: buvo dienų, 
kai iš prigimties garbanotų, pečius užklojančių šviesių plaukų vilnys atrodydavo 
puikiai, netgi stulbinamai, bet buvo ir kitokių, kai jie elgdavosi taip, tarsi kas nors 
būtų apipurškęs piktžoles naikinančiais herbicidais. 

Beveik visus savo bruožus Monti paveldėjo iš savo norvegės motinos ir 

užtekdavo menkiausių pastangų, kad jos veidas trykštų skandinaviška sveikata 
bei gyvybingumu. Tačiau ji kuo puikiausiai žinojo, kad po ilgos drėgnos žiemos 
mėnesių jos veido oda atrodys bjauriai pageltusi ir papurtusi. 

Monti suprato, kad iš motinos buvo paveldėjusi ne tik išvaizdą, bet ir po- 
mėgius. Dauguma jų buvo pagirtini, tačiau vienas — ne: nuo pat tos dienos, kai 
buvo diagnozuota motinos liga, Monti pasąmonėje įstrigo mintis, kad su visu tuo 
jai perduotu rinkiniu galėjo pereiti ir ypač nepageidaujamas genas. Tačiau ji retai 
susimąstydavo apie tai, nuramindama savo baimes viltimi, kad kol jai kas nors 
atsitiks, genetikos mokslininkai bus radę būdų, kaip išspręsti šią problemą. 

Beveik visi, kurie susitikdavo su Monti, džiaugdavosi jos draugija. Ši pozity- 
vi asmenybė savo laikysena skleidė lūkestį, jos veide žaižaravo puiki nuotaika ir 
tai, regis, paliesdavo žmonėse gerumo stygą. 

Kai tėvas su dukra užkopė balto marmuro laiptais, elektroninės durys 
atsivėrė, jie įžengė į katedros aukščio vestibiulį. Visur vyravo baltas marmuras, 
sukurdamas prislopintą neoklasikinę atmosferą. Vienintelę spalvą regėjai žvelg- 
damas į visžalius augalus, kurie lapojo keliuose puoduose. 

Kitas vestibiulio galas buvo atitvertas elektroniniu būdu valdomais turni- 
ketais, abipus kurių matėsi ilgas sargybos posto langelis ir kontrolės prietaisų 
komplektas. Kai abu priėjo prie langelio, vienas vyras pakėlė galvą ir mandagiai 
nusišypsojo. 

Jis buvo juodaodis, tačiau aiškiai sirgo kažkokia liga, kuri žmogų buvo taip 
paveikusi, kad veide nelikę jokio spalvos sodrumo. Matėsi, kad kažkada jo būta 
stipraus ir gana aukšto, bet dabar ir ūgis, ir svoris sunykę. 

— Gal galėčiau padėti? — Balsas pro nosį, tarsi sloguojančio žmogaus. 

— Taip, be penkiolikos minučių pirmą mes susitarę susitikti su ponu Neilu 
Rorke. | 

— Gal galėtumėte pasakyti savo pavardes? 

Monti pasakė, ir jis įvedė į kompiuterį. Spausdintuvas suzvimbė, ir po aki- 
mirkos vyras ištiesė dvi korteles į atlapą. Monti su tėvu pasižiūrėjo į dvi lauke 
gautas žalias korteles, jau prisisegtas prie kišenėlių, ir šalia prisitvirtino naują- 
sias. Budėtojas vėl sužiuro į kompiuterį, paspaudė dar vieną klavišą, dar paskaitė. 
Paskui vėl jiems nusišypsojo. 

— Palydėsiu jus. 

Budėtojas praleido juos pro vartelius ir nuvedė prie dviejų liftų. Įkišo kor- 
telę į plyšelį ir artesnės durys be garso atsivėrė. Tokia tyla šiek tiek trikdė Monti, 
įžengiančią į prabangiu kilimu išklotą, veidrodžiais apstatytą kabiną. Ją kiek nu- 
stebino ir tai, kad čia nebuvo jokio mygtukų blokelio. 

Sargas paslaugiai palaukė tėvo, paskui pats įlipo ir pakėlęs galvą vieną kartą 
linktelėjo. Durys tyliai užsivėrė. Monti pasekė sargo žvilgsnį, nukreiptą į mažytį 
stiklinį sensorių virš durų, tik ten buvo ne sensorius, suprato ji, bet lęšis. 

Po kelių sekundžių jie atsidūrė didingame laukiamajame. Sienos išrantytos 
piliastrais, dominavo pilki atspalviai. Monti pasijuto tarsi būtų įžengusi į baigia- 
mąsias filmo 2001: kosminė odisėja scenas. 

Elegantiška trisdešimtmetė brunetė, sėdinti prie vidury kambario stovinčio 
rašomojo stalo, perėmė juos iš atlydėjusio budėtojo ir maloniai, bet šiek tiek ro- 
botiškai, pasakė: 

— Laba diena, prašau sėstis. Ponas Neilas tuoj pat ateis. 

Kokia vieta! — pagalvojo Monti. Sėdėdama ant pilkos odinės sofos ji dairėsi 
aplinkui, ant sienų pastebėjo keletą didžiulių abstrakčiojo meno kūrinių, kurių 
autorius lyg ir turėjo atpažinti. Ne jos skonio, nors neabejotinai išmintinga 
korporacijos investicija. Monti palygino šiuos rūmus su savo patalpomis. „Ba- 
nermano genetiniai tyrimai“ neturėjo net laukiamojo, lankytojai nesmagiai sto- 
viniuodavo buhalterijoje tarp apskaitininkų stalų, suspraustų patalpėlėje, neką 
didesnėje negu sandėliukas, kur laikomos šluotos. 

Viešpatie, kokius pinigus čia varto! Ji dirsčiojo į tėvą svarstydama, kokios min- 
tys sukasi šio galvoje. Pasinaudok proga, tėti, — galvojo ji. — Labai prašau. 

Ji nervinosi, tačiau ne dėl susitikimo su ponu Neilu Rorke, o iš baimės, kad 
jos nenuspėjamas tėvas nepareikštų pasibjaurėjimo šitokiu turtų demonstravi- 
mu ir apsisukęs neišlėktų iš čia. Jis jau dairėsi suraukęs antakius. 

— Ar pastebėjai: čia nėra jokių įmonės specifikos atributų. Jeigu turėčiau 
šitiek vietos, po perkūnais, panaudočiau ją kai kuriems produktams demons- 
truoti. 

Kol kas skambėjo teigiamas humoras. Išlik toks ir toliau, — meldė Mon- 
ti. — Bent kol gausi jų pasiūlymą! 

Ji nukreipė žvilgsnį į kompiuterio klaviatūrą barškinančią brunetę. Monti 
svarstė, ar priešais ją stovintis monitorius rodo, kas yra lifto kabinoje, ir ar sek- 
retorė jį valdo. Tuojau pat kambario gale atsidarė durys ir pasirodė pono Neilo 
Rorkės figūta. 

— Daktare Banermanai! Panele Banerman)! Labai džiaugiuosijus matydamas! 

Sutikimas gyvas ir draugiškas, šiltas baritonas skambėjo tarsi iš visa mačiu- 
sio, pavakarieniavusio oratoriaus lūpų. Jis vilkėjo laisvo kirpimo baltais ruoželiais 
kostiumu, o vešliais, banguotais plaukais apgaubta galva atrodė prašmatniai pail- 
ginta. Veidas išraižytas sutrūkinėjusių kapiliarų, mėsingose raukšlėse paskendu- 
si puošnių pokylių salių, puikių vynų ir hipodromų aura. Nuo jo dvelkė dėduliškas 
meilumas. Pirmomis akimirkomis Monti turėjo kaip reikiant susikaupti, kad ne- 
pamirštų, jog prieš ją stovi vienas didžiausių pasaulyje pramonės magnatų. 

Jis ištiesė stambią rausvą ranką. Monti paspaudė ją ir liko nustebusi gniauž- 
tų jėgos: plaštaka buvo lyg geležinė. Ir čia pat, vos sutikusi žiburiuojantį gilių 
rudų akių žvilgsnį, ji pajuto kažkokį blykstelėjimą. Ne seksualinį virpulį ar pana- 
šiai, o daugiau pojūtį, kad jis permatė ją, tiksliai suprato, ko Monti čia atėjo ir su 

kokiomis bėdomis susidūrė, ir kad jis norėjo pranešti, jog yra jos pusėje, kad tai jo 
ir jos sąmokslas ir kad ji gali juo pasitikėti. 

Kai jis paleido ranką ir pasisuko į tėvą, Monti užplūdo toks jausmas, — vien 
nuo tos praskridusios akimirkos, — tarsi būtų pažinojusi jį visą gyvenimą. Dabar 
Monti suprato, kodėl žmonės jautė jam prielankumą: vos per kelias sekundes 
Neilas Rorkė tapo jos mylimu dėdule, jie kartu šauniai pasivaišins, jis nusives ją į 
prieplauką, nupirks cukraus vatos ant pagaliuko ir didžiulę porciją ledų su kyšan- 
čiu šokolado bokšteliu. 

Monti vogčia dirstelėjo į tėvą, tačiau iš jo povyzos negalėjo nieko suprasti. 

— Eime į kabinetą ir ko nors gurkštelėkime. Netrukus kartu priešpiečiauti 
ateis daktaras Krovis, mūsų generalinis direktorius. — Rorkė įvedė juos į ilgą iš- 
taigingą koridorių, kurio abi sienos buvo nukabinėtos dar įmantresniais drobėje 
tapytais paveikslais. 

— Kažkada norėjote tapti dailininke, tiesa, panele Banerman? — Jis ėjo 
šalia, susidėjęs rankas už nugaros. 

Monti suraukė antakius stebėdamasi, kad jis žino tokius dalykus. 

— Taip... labai seniai. 

— Tačiau jūs esate tradicijų šalininkė. — Rorkė praskyrė rankas ir mostelėjo 
į abstraktųjį meną. — Nemanau, kad tai — jūsų sritis. ' | 

Monti pažvelgė į jį, nesusizgribdama, ką atsakyti, nustebusi ir suglumusi. 

— Aš... aš nepasiekiau abstrakčiojo meno kurso, — atsakė ji, nenorėdama 
pasirodyti pernelyg didelė storžievė. 

Rorkė švelniai nusišypsojo. Jo balsas nuskambėjo melancholiškai: 

— O taip, matote, visų mūsų gyvenime pilna neįvykusių kelionių. — Jis 
atsisuko į tėvą ir pabrėžtinai tarė: — Esu tikras, sutiksite su tuo, daktare Baner- 
manai? | 

Man patinka šitas vyras, — pagalvojo Monti. — Man tikrai patinka šitas vyras. 

1940 metai, Barnetas, šiaurinis Londonas 


Atrodė, kad tą pačią akimirką, kai nuo jo nuplėšė antklodę, blykstelėjo elektra. 
Dryžuota pižama aprengtas berniukas, gulintis susinėręs rankas ant pilvo, su- 
mirksėjo ir krūptelėjęs atsibudo iš gilaus miego. 

— Tegul Dievas atleidžia tau, Danieli Džadai. 

Motinos balsas. Kaulėtas delnas trenkė jam į žandą taip, kad net galva kryp- 
telėjo į šoną, patempdama kaklą. Šaltas nakties oras sustingdė liesą kūnelį. Moti- 
na rūsčiai žiūrėjo. Žili plaukai sušukuoti atgal, susukti į standų kuodelį. Plikame 
kakle išryškėjo iš įniršio įsitempę, virš vilnonio chalato išsišovę raumenys. 

Kai trenkė antrą kartą, vaikas pastebėjo tėvą su chalatu ir šlepetėmis, žiū- 
rintį į jį nuo tarpdurio. Liesas ir aukštas, veidas sudiržęs, sudžiūvęs lyg lavono, 
dar labiau įsitempęs iš pykčio. 

— Viešpatie, atleisk mūsų vaikui, — prabilo tėvas, — nes jis nežino, ką daro. 

Berniukas spoksojo į tėvus, markstydamasis nuo ryškios elektros lemputės 
šviesos. Geležinė motinos ranka stvėrė jį už riešų ir atplėšė rankas vieną nuo kitos. 

— Juk sakėme tau! — drebančiu balsu stūgavo motina. — Kiek kartų dar 
turėsime sakyti? 

Jis beviltiškai stengėsi prasižioti, paklausti, apie ką ji kalba, tačiau baimės 
surakinta gerklė nepraleido nė garso. Ir vėl kirtis į veidą. 

— Amžinas prakeikimas, — užgiedojo tėvas. — Štai ką tu prisišaukei, bjau- 
rus vaike. Mūsų Dievas Tėvas aukštybėse mato visas mūsų nuodėmes. Kūniški 
malonumai prišaukia mirtį. Mes turime išgelbėti tave nuo savęs paties, nuo Vieš- 
paties rūstybės. 

— Tu ištvirkęs, nepaklusnus, nelaimę nešantis nusidėjėli, — jau beveik 
spiegė motina, o berniukas suvirpėjo iš baimės. Ir sumaišties. 

— Negi neprisimeni Viešpaties Dievo žodžių, vaike? — kalbėjo tėvas. — Nors 
jie tvirtino esą išmintingi, bet tapo kvailiais ir išmainė amžinojo Dievo garbę į vaizdi- 
nius, kurie sukurti tam, kad žmonės ir paukščiai, ir žvėrys, ir ropliai atrodytų mirtingi. 

Vaikas suglumęs spoksojo. Ne, jis neprisiminė. Danieliui buvo šešeri. 

— Todėl už nuodėmingus jų širdžių geismus Dievas atidavė juos lytinėms nedory- 
bėms, kad nusmukdytų savo kūnus, būdami vienas su kitu. Jie iškeitė Dievo teisingumą 
į melą ir verčiau garbino susikurtus dalykus ir tarnavo jiems, o ne Kūrėjui, kuris yra per 
amžius garbinamas. Amen. 

Vaikas tik spoksojo ir tylėjo. 

— Amen! — dabar jau garsiau pakartojo tėvas. — Amen, vaike! 

Danielis Džadas išvengė dar vieno motinos smūgio, nuolankiai sušnabždė- 
damas „amen“. 

Trumpam viskas aprimo. Jis gulėjo persigandęs, ištempęs rankas prie šonų, 
prislėgtas putojančio tėvų siuto. Tada prakalbo motina, prisimerkusi, lyg būtų 
apimta transo ir priimtų nurodymus iš ką tik pagauto kosminio dažnio. Pyktį jos 
veide pakeitė giedra šypsena. 

— Tų, kurie gyvena vadovaudamiesi nuodėminga prigimtimi, mintys nu- 
kreiptos į tai, ko toji prigimtis trokšta, tačiau tų, kurie gyvena remdamiesi Dva- 
sia, mintys nukreiptos į Dvasios troškimus. Nuodėmingo žmogaus mintys veda 
į pražūtį, o tie, kurių mintis valdo Dvasia, gyvena ramybėje. Mat nuodėmingos 
mintys yra svetimos Dievui, nepaklūsta Aukščiausiojo įstatymui, o ir nesugeba 
paklusti. Tie, kurie eina nuodėmingu keliu, negali pelnyti Dievo malonės. 

— Juk supranti visa tai, Danieli? — Dabar tėvo balsas buvo švelnus, mal- 
daujantis. 


28 PETER JAMES + ALCHEMIKAS 


Berniukas nuolankiai linktelėjo, o motina nė neatsikvėpdama tęsė: 

— Jeigu Dievo dvasia gyvena tavyje, tave valdo ne nuodėminga prigimtis, 
o Dvasia. 

— Ar tavyje gyvena Dievo dvasia, Danieli? — paklausė tėvas. 

Sekundėlę patylėjęs vaikas linktelėjo. 

— Ar tikrai, vaike? 

— Tikrai, tėve, — pasigirdo baimingas cyptelėjimas. 

— Tu nori pelnyti Dievo malonę, vaike? 

— Taip, tėve, aš noriu pelnyti Dievo malonę. 

— Jeigu kas nors neturi Kristaus Dvasios, jis nepriklauso Kristui, — kalbėjo 
motina. — Tačiau jeigu Kristus gyvena tavyje, dėl nuodėmės tavo kūnas miršta, 
bet teisingumo Dvasia išlieka gyva. 

— Ar supranti, vaike? — Švelnumas tėvo balse dingo. 

Vaikas nesuprato, logika buvo ne jo jėgoms. Tačiau Danielis žinojo, kokių 
atsakymų tikimasi iš jo, žinojo vienintelį būdą, kaip pelnyti ramybę, kaip išvengti 
antausių, lupimo ar užrakinimo visai nakčiai nešildomoje pašiūrėje sode. Taigi jis 
linktelėjo ir tyliai tyliai sušnabždėjo: 

— Taip. 

— Tu nori, vaike, kad Dvasia gyventų tavyje, ar nori amžino prakeikimo? — 
paklausė tėvas. 

— Dvasia, — sukrutino lūpas vaikas. 

— Kalbėk garsiau, Danieli, nes nei aš, nei motina negirdi, o jeigu mes ne- 
girdime, tai ir Dievas Tėvas negirdi. 

— Dvasia, — garsiau pakartojo berniukas, springdamas ašaromis, kurios 
sruvo skruostais. 

— Jeigu gyvensi vedamas nuodėmės, — tęsė motina, — mirsi, o jeigu klau- 
sydamas Dvasios numarinsi kūno piktadarybes, tada gyvensi, nes tie, kuriuos 
veda Dievo dvasia, yra Dievo sūnūs. 

Tėvas prisikišo prie sūnaus veiduko. Taip arti, kad vaikas jautė žmogaus 
alsavimo šilumą, matė šeriukus ant smakro. 

— Vaike, tu juk nenori padaryti jokių kūniškų piktadarybių, ar ne? Garan- 
tuok mamai ir man, o svarbiausia — mūsų Viešpačiui Dievui. 

— Jokių pikta... pikta... darybių, — vapėjo siaubo apimtas berniukas. 

— Juk tu nepriėmei dvasios, kuri vėl paverčia tave baimės vergu, bet pri- 
ėmei sūnystės dvasią. Ir su juo mes šaukiame: Abba, Tėve! Dvasia patvirtina mūsų 
dvasiai, kad esame Dievo vaikai. 

— Juk tu nori būti vienas iš Dievo vaikų, ar ne? Ne velnio vaikas. 

— Dievo vaikas, — sukrutėjo berniuko lūpos. 

— O dabar, jeigu esame vaikai, tada esame įpėdiniai — Dievo įpėdiniai. Kaip 
Kristus. Ir jeigu dalijamės Jo kančiomis, vadinasi, galime dalytis ir Jo garbe. 

Tėvai nutilo. Danielis stebėjo jų veidus: jį varstyte varstė šaltos akys. Ir vėl 
juos apvylė, net miegodamas, kažkokiu jam nesuprantamu būdu. 

— Ar nori, kad mes išgelbėtume tave nuo Dievo rūstybės, vaike? 

Danielis nuolankiai linktelėjo, nenuleisdamas akių nuo tėvo, ir pastebėjo, 
kaip motina išslinko iš kambario. 

Tėvas vėl paklausė: 

— Ar tu tikras, kad nenorėtum verčiau prisidėti prie velnio? Kentėti amži- 
noje pragaro ugnyje? 

Berniukas papurtė galvą. 

— Gal sukalbėsime kartu „Tėve mūsų“, vaike? 

Danielis linktelėjo. 

— Tėve mūsų, kuris esi danguje, — pradėjo tėvas. 

— Tėve mūsų, kuris esi danguje, — pakartojo berniukas ir pamatė, kaip grį- 
žo motina, nešina dviem ilgomis odinėmis juostomis. Koljiedu tęsė maldą, mama 
tvirtai surišo vaiko kairį riešą, paskui nutempė ranką žemyn prie lovos ir stipriai 
priveržė ją prie geležinio rėmo. Taip pat suveržė ir dešinę ranką. Dabar jis gulėjo 
aukštielninkas, o abi rankos buvo pririštos prie lovos rėmo. 

— Čia tavo paties labui, — švelniau pasakė tėvas, kai motina baigė. — Kad 
Dievo akyse apsaugotume nuo paties savęs. Apsaugotume, kad nepasiduotum 
pagundai liesti uždraustas savo kūno vietas. 

— Kad apsaugotume mus visus nuo Dievo rūstybės, — pridūrė motina gi- 
žiu, be jokios meilės balsu. — Kad apsaugotume save nuo tavo nuodėmių. 

Paskui jie išjungė šviesą ir uždarė duris. 


1993-iųjų spalis, Londonas 


Direktorių valgomasis Bendix pastato keturiasdešimt devintajame aukšte buvo 
toks šviesus ir erdvus, kad Monti beveik negalėjo patikėti, jog ten nėra kokių nors 
paslėptų langų, pro kuriuos lietųsi akinama dienos šviesa. 

Kaip laukiamajame, taip ir čia dominavo regentystės stiliaus pilkos ir baltos 
spalvos. Stovėjo tradicinis ovalus raudonmedžio valgomasis stalas ir tokios pat kė- 
Už tėvo nugaros kabėjo Dega natiurmortas, nuo kurio ji negalėjo atplėšti akių. 
Dega kūrinio originalas. Ne fotoatspaudas ar reprodukcija. Aš priešpiečiauju priešais 
tikrą Dega! Netgi galerijoje jai dar neteko matyti šio dailininko kūrinių originalų. 

Meniu buvo nuostabus: ant grotelių kepti moliuskai, paskui kepsniai, egzo- 
tiškų vaisių salotos, taip pat puikus baltasis ir raudonasis vynas. 

Bent jau kol kas tėvas elgėsi kaip pridera. Tiesą sakant, jis buvo puikus 

pašnekovas: šveisdamas mėsą nuotaikingai plepėjo (daugiausia apie genetiką), 
tarytum dalyvautų pobūvyjė su mėgstamais kolegomis, o ne dalykiniuose prieš- 
piečiuose, nuo kurių galėjo priklausyti jo ateitis. 

Rorkė valgė ir gėrė su pasigardžiavimu. Daktaras Krovis, priešingai, liau- 
nais pirštais chirurgišku mitrumu manipuliuodamas stalo įrankiais pjaustė po 
vieną kąsnelį. Jis buvo beveik entuziastingojo Rorkės priešingybė: sėdėjo tyliai, 
tyrinėdamas Monti ir jos tėvą budriomis šaltomis akimis, pro kurias nepraslydo 
niekas. 

Krovis buvo penkiasdešimt dvejų metų, liesas, aštrių bruožų, siauru arkliš- 
ku veidu, akys nepaprastai arti viena kitos, užtat žvilgsnis atrodė toks įtemptas, 
kad net trikdė Monti. Net jo lūpos keistos, galvojo ji. Labai plonos, skaisčios, 
išryškėjančios alebastro spalvos veide ir sudarančios įspūdį, esą reikėjo, kad jis 
atrodytų gan moteriškas. 

Monti atliko namų darbą, tyrinėdama Krovį, ir liko nustebinta jo praeities. 
Retas atvejis farmacijos pramonėje, kad mokslininkas būtų generalinis direkto- 
rius, o Krovis, jeigu būtų panorėjęs, neabejotinai būtų padaręs nuostabią karjerą 
mokslinių tyrimų srityje. Baigęs Kembridžo universitetą aukščiausiais biologijos 
ir farmakologijos disciplinų įvertinimais, jis išvyko į Jungtines Valstijas, kur Džo- 
no Hopkinso universitete įgijo imunologijos magistro laipsnį. 

Grįžęs į Britaniją Krovis trejus metus dirbo moksliniu bendradarbiu Imperi- 
jos onkologinių ligų tyrimo fonde. Paskui perėjo į Bendix Schere fondo klinikinių 
bandymų sektorių ir po dvejų metų tapo jo vadovu. Būdamas 36 metų Krovis 
tapo jauniausiu bendrovės istorijoje valdybos direktoriumi. Po dešimties metų, 
1986-aisiais, jis buvo paskirtas generaliniu direktoriumi, kai jo pirmtakas staiga 
žuvo, paslaptingomis aplinkybėmis sudužus bendrovės reaktyviniam lėktuvui 
pakeliui į Bendix Schere gamyklą Filipinuose. 

Rorkė viršūnę aiškiai pasiekė savo įgimtomis vadovo savybėmis ir stipria 
asmenybe, o Krovis labiau priminė machinatorių. Nepasakytum, kad ji pajuto 
šiam daktarui antipatiją, tačiau ir prielankumo kaip Rorkei nejautė. Tačiau Mon- 
ti puikiai suprato, ką tėvui reikštų turėti mokslinį bendradarbį tokios bendrovės 
viršūnėje, nes jie bent jau galėtų kalbėtis ta pačia kalba. 

Dikas Banermanas įsidėjo į burną sūrio kampelį ir mąsliai kramtė. 

— Pone Neilai, vienas dalykas man visada atrodė keistas: tai — slaptumo 
manija, kuri, regis, gaubia jūsų įmonę, tiksliau, fondą. 

Monti nerimastingai nužvelgė visus tris vyrus. Štai ir pirmasis tėvo prie- 
šiškumo ženklas. Daktaras Krovis abejingai perlaužė perpus sausainį. Tyloje tas 
trakštelėjimas nuskambėjo lyg šūvis. 

Rorkė nusišypsojo, plačiai išskėsdamas rankas. 

— Labai pagrįstas klausimas, daktare Banermanai. 

Monti jau anksčiau pastebėjo, kad nepaisant šventiškos priešpiečių nuo- 

taikos, jų šeimininkai nepasiūlė atsisakyti formalumų ir pereiti prie draugiško 
kreipimosi vardu. 

— Matote, — tęsė Rorkė, — savo veiklos srityje mes susiduriame su gana 
gausia opozicija. Žmonės protestuoja dėl antkainių, kuriuos uždedame pagal re- 
ceptus parduodamiems vaistams, o nepagalvoja, kad šiandien norint pagaminti 
naują vaistą ir pateikti jį į rinką, reikia išleisti daugiau nei šimtą milijonų svarų, 
ir kad turime labai trumpą patento galiojimo laiką, per kurį galima susigrąžinti 
tas išlaidas. Yra keletas labai nemalonių fanatikų tarp gyvūnų teisių gynėjų, ku- 
rie, atvirai pasakysiu, yra tokie pat pavojingi kaip ir kai kurios politinių teroristų 
grupuotės. Mes slepiame informaciją apie savo įmonę, siekdami apsaugoti akci- 
ninkus, direktorius ir darbuotojus. Labai paprasta. 

— Ar sutiktumėte atskleisti man akcininkus? 

Žaibiškai susižvalgęs su Kroviu, Rorkė geraširdiškai nusišypsojo. 

— Šiandien mes pateiksime jums pasiūlymą, daktare Banermanai. Jeigu 
priimsite jį, esu tikras, suprasite, kad nuo jūsų nebus nieko slepiama. 
vyrą. 

— Taigi koks tas pasiūlymas? 

— Pirmiausia mes norėtume surengti jums trumpą ekskursiją, parodyti kai 
kuriuos čia vykdomus darbus ir turimą įrangą, be abejo, jeigu galite skirti tam laiko? 

Rorkė nuėjo prie durų ir jas atidarė. Praeidama Monti dirstelėjo jam į akis, 
ir vyras mirktelėjo. 


Visi nuėjo prie to paties lifto, kuriuo pakilo į čia. Rorkė pažiūrėjo į lęšius virš durų 
ir aiškiai ištarė: 

— Septintas aukštas. 

Durys užsivėrė ir liftas greitai smigo žemyn. 

— Kaip jis valdomas? — paklausė Monti. 

— Vaizdo ir garso atpažinimo kombinacija, — patenkintas nusišypsojo 
Krovis. — Kompiuterinės identifikacijos apsauga. Nurodymą duodančio asmens 
veidas sutampa su atvaizdu kompiuterio duomenų bazėje, susieja jį su balso įrašu 
ir tada priima komandą. Arba atmeta. 

Liftui sustojus jie įžengė į platų koridorių sodriai žaliu kilimu ir žalsvomis 
sienomis. Viena pusė buvo daug ryškesnė, tarsi pro kažkokius nematomus stog- 
langius būtų apšviesta saulės. Duryse puikavosi dailios varinės rankenos ir, jeigu 
ne maži stebėjimo langeliai, įtaisyti keliose duryse, ir aštrokas kvapas, galėtum pa- 
manyti, kad esi ne laboratorijoje, o moderniame penkių žvaigždučių viešbutyje. 

Rorkė įkišo į plyšį kortelę, blokelyje suspaudė keletą skaičių ir netrukus 
pagarbiai įvedė Monti su tėvu į kitą, lygiai tokį pat ištaigingą ilgą koridorių. Čia 
dvelkė jai jau geriau pažįstama atmosfera: abipus ant sienų kabėjo stendai su 

diagramomis, Sveikatos ir saugos ministerijos nuostatai bei įvairūs plakatai, o 
aitrus kvapas, kuris Monti visada asocijavosi su molekulinės biologijos laborato- 
rijomis, čia buvo stipresnis. 

— Šiame ir dviejuose virš jo esančiuose aukštuose atliekame tik genetinius 
tyrimus, — aiškino Krovis. — Taip pat koordinuojame rezultatus, gautus iš mūsų 
mokslinių tyrimų laboratorijų Redinge, Plimute, Karlislyje, Berne, Frankfurte ir 


Šarlotsvilyje. 

— Jūs statote naujas laboratorijas Slauvyje, tiesa? — paklausė daktaras 
Banermanas. 

— Taip, — patvirtino Vincentas Krovis. — Kuriame visiškai naujas mok- 


slinių tyrimų patalpas. Kai po trejų metų baigsime, ten bus įkurta didžiausia pa- 
saulyje transgenetinių laboratorijų bazė. 

— Irji visa bus po žeme, tiesa? — neatlyžo Dikas Banermanas. 

Krovis akimirką sustingo, o paskui nusišypsojo: 

— Transgenetinės — taip. Aš ir nežinojau, kad tai paskelbta viešai. 

— Regis, požeminės laboratorijos užims dvidešimt septynis akrus? — pasa- 
kė Banermanas ir stabtelėjo, staiga atkreipęs dėmesį į ant sienos kabantį kompiu- 
terio ekraną, kuris buvo įrengtas kaip elektroninė skelbimų lenta. Ekrano viršuje 
švietė užrašas: BENDIX SCHERE NAUJIENŲ TINKLAS, 0 po juo mirkčiojo pranešimas: 
MATERNOX-11 GAUNA FDA* PATVIRTINIMĄ. 

— Dvidešimt aštuonis akrus, — pataisė Krovis. 

— Kodėl po žeme? Dėl saugumo? 

— Būtent. 

— Ir manote, kad tokia aplinka bus palanki dirbti? Kad būtų galima kuo 
daugiau išspausti iš žmonių? 

— Daktare Banermanai, kaip jūs vertinate šią atmosferą? — pasiteiravo 
Krovis. 

— Labai įspūdinga, — pasakė jis. — Turiu pripažinti. Man sunku patikėti, 
kad čia nėra jokių langų. 

— Tas pat bus ir Slauvyje. Dienos šviesa nėra stebuklinga: kaip žinote, di- 
džioji dienos šviesos dalis turi korozinį poveikį. Mes paprasčiausiai pasitelkėme 
mokslą, atsijojome gerąsias savybes ir išfiltravome blogąsias. Čia, Bendix pastate, 
produktyvumas yra trisdešimčia procentų didesnis negu įprastoje darbo aplinkoje. 

— Norėčiau pažiūrėti, iš kur jūs gavote tuos skaičius, — skeptiškai pastebė- 
jo Banermanas. į 

Monti pasiuntė jam įspėjamą žvilgsnį. Viskas klostėsi taip puikiai, ir nerei- 
kėtų, kad dabar savo karštu būdu tėvas staiga viską sugadintų. 

— Mielai, — pasakė Krovis. — Mes taip įsitikinę, kad tie apskaičiavimai 


* Angl. Food and Drug Administration — Maisto ir vaistų administracija. 

tikslūs, kad savo naujausiose ligoninėse įrengiame dirbtinės šviesos aplinką, ir 
tikime, kad tai akivaizdžiai sutrumpins sveikimo laiką. 

Novatoriškas Bendix Schere etosas žavėjo Monti. Šiame futuristinio stiliaus 
pastate, šalia šių nepaprastai galingų ir įtakingų vyrų ji pasijuto tarsi privilegijuo- 
tas savas žmogus pačiame mokslo perversmo taške. 

Kai Rorkė įvedė juos į erdvią laboratoriją, Monti neteko amo. Ji paprasčiau- 
siai nebuvo regėjusi tokios puikiai įrengtos ir tvarkingos laboratorijos: tiesiog ei- 
lių eilės baltų darbastalių, iki kraštų apstatytų moderniausia laboratorine įranga. 
Atrodė, kad tie baltais chalatais apsirengę darbuotojai tarpo prabangioje erdvėje, 
ir toje sutelkto darbingumo atmosferoje Monti beveik jautė daromą pažangą. 

Tėvas parodė į virš durų įmontuotą stebėjimo kamerą. 

— Kam šita? — įtariai paklausė jis. 

— Dėl saugumo, — atsakė Krovis. — Jeigu kas nors dirba visiškai vienas vė- 
lai vakare ar savaitgalį ir kas nors atsitinka, gali prireikti pagalbos. Šitaip apsauga 
stebi visas veikiančias laboratorijas ir iš karto imasi priemonių. 

Rorkė vedė juos į kitas laboratorijas: vienos buvo didesnės, kitos mažes- 
nės — visos puikiai įrengtos. Monti viską lygino su savo niūriomis Viktorijos laikų 
patalpomis. Gal tuzinas Banermano mokslinių tyrimų laboratorijų būtų sutilpu- 
sios viename šio pastato aukšte ir, galvodama apie savo beviltiškas pastangas išsi- 
laikyti, Monti juto vis didėjantį pyktį. Pyktį vyriausybėms, kurios jau dešimtme- 
čius ignoravo mokslinių tyrimų svarbą, pyktį visoms organizacijoms ir fondams, 
kurie privertė tėvą lyg šunelį maldauti kiekvieno penso. Dabar ji žiūrėjo į tėvą vis 
dar tikėdamasi, kad nors dalelė tų grožybių bus pramušusi jo kietą kiautą. 

— O, pone Silsai! — Krovis staiga šūktelėjo ilgaplaukiui vyriškiui baltu 
chalatu, kuris ką tik išėjo pro vienas duris ir jau suko prie kitų. Išvydęs Krovį ir 
Rorkę, jis kaipmat pasitempė ir priėjo. 

— Ponas Silsas yra vyriausiasis mūsų genetikos skyriaus laborantas. O 
čia — daktaras Banermanas ir jo dukra, panelė Banerman. 

Monti stebėjo, kaip Silsas žvilgtelėjo į tėvą, atpažindamas jį ir gėrėdamasis. 
Paskui jis mandagiai ištarė: 

— Labai džiaugiuosi matydamas jus abu. 

Jis buvo trisdešimt penkerių metų, glotnūs rudi plaukai užkritę ant kaktos 
ir pečių. Kai iš įpročio krestelėjo juos atmesdamas atgal, kairėje ausyje sužybsėjo 
auskaras. Jeigu ne tie paauglystės spuogų pėdsakai, nuo kurių veidas liko šiek 
tiek randuotas, Silsas būtų tikras gražuolis. 

— Jūs čia labai jau šauniai įsikūrę, — pasakė Dikas Banermanas. 

— Ačiū. Atsiprašau, bet didelė dalis mūsų taikomų metodų pagrįsti jūsų 
darbais, kuriuos skelbiate moksliniuose straipsniuose. 

— Neverta atsiprašinėti, — pasakė daktaras Banermanas. — Tam ir spaus- 
dinu, kad pasidalyčiau patirtimi. Ar ir jūs dalijatės ja? — kandžiai paklausė jis. 

Silsas išraudo. 

— Atsiprašau, bet tai ne man spręsti. 

— Manau, už visas tas plytas ir skiedinius nemažai mokate. 

— Modernūs įrenginiai labai brangūs, daktare Banermanai, neabejotinai ir 
jūs tai pripažįstate. 

Monti žavėjosi, kaip tas jaunas vyriškis iš pradžių tvirtai laikė pozicijas, o 
paskui vis labiau gyvėjo, aiškindamas apie naujausius genų nustatymo aparatus, 
kuriuos jie ką tik paleido į darbą. Jis buvo kupinas jaunatviškos energijos, ryžto 
ir atsidavimo. Nejučia Monti palygino jį su savo vyriausiuoju laborantu, kuriam 
kompiuteriai iki šiol buvo mįslė, o bet kokios modernios technologijos kėlė įtari- 
mą. Kad ir kaip ji mėgo Valterį, vis dėlto suprato, kad jiems verkiant reikia tokių 
žmonių kaip Silsas, tik neįstengė jų prisivilioti. 


Pačiame pono Neilo masyvaus rašomojo stalo viduryje tupėjo auksinė futbolo 
kamuolio dydžio varlė. Monti svarstė, ar tik ji nebus trofėjus, ir labai nepagarbiai 
padarė išvadą, kad jos forma nepanaši į Rorkės. Ji nemėgo varlių, o ši šiepėsi taip 
reptiliškai, kad žiūrint net nupurtė šaltis. 

Ant stalo buvo dar keletas daiktų: odinis bloknotas su sugeriamuoju popie- 
riumi, sidabrinė parkerių dėžutė, diktofonas, telefonas ir kompiuteris. Ir niekur 
visame kabinete nė lapelio popieriaus. Staiga Monti prisiminė, kad ir laboratori- 
jose akys neužfiksavo jokių popierių. 

Rašomojo stalo dešinėje stovėjo aukštas baltas mechanizmas. Iš pradžių 
Monti pamanė, kad jis galėjo būti susijęs su ventiliacijos sistema. Tokie pat stovė- 
jo ir visose Žemutiniuose aukštuose esančiose laboratorijose. Tada jai šovė į galvą, 
kad neseniai tokį aparatą buvo mačiusi kažkokiame filme, ir pagaliau suprato, kas 
tai galėjo būti: popieriaus smulkinimo aparatas. 

Visi keturi sėdėjo prie posėdžių stalo, pasirengę gerti arbatą, kurią ką tik pa- 
tiekė Rorkės sekretorė. Rorkė pasiėmė šaukštelį, pamaišė ir prabilo: 

— Daktare Banermanai, kalbėkime tiesiai. Aš žinau jūsų požiūrį į mokslinių 
atradimų patentavimą, ypač žmogaus genų, ir viską suprantu. Tačiau realiame 
pasaulyje pinigai turi ateiti iš kažkur, ir mūsų Bendix Schere įmonės pelnas gauna- 
mas iš vaistų, kurių patentą mes turime, gamybos. — Jis pakėlė ranką. — Jung- 
tinėje Karalystėje patentas išduodamas tik dvidešimčiai metų. Tam laikotarpiui 
mes turime išimtinę teisę paleisti gaminį į rinką. Tačiau turint galvoje lėšas, ku- 
rias būtina investuoti sukuriant produktus, tai labai trumpas laiko tarpas. 

Monti jau buvo nusiteikusi išgirsti, kaip tėvas leisis į prieš patentus nu- 
kreiptą polemiką, tačiau, laimė, jis kuo ramiausiai sėdėjo įbedęs akis į Rorkę. 
Buvo aišku, kad jį paveikė šios popietės ekskursija, tačiau kad ir kokią tvirtą nuo- 
monę turėjo, kad ir kokią panieką jautė šiai organizacijai, jis nebuvo kvailas. Šian- 
dien Banermanas savo akimis pamatė, kokias aukščiausios kokybės priemones, 
skirtas moksliniams tyrimams, galima įsigyti už pinigus. 


PETER JAMES + ALCHEMIKAS 35 


— Šiek tiek lėšų galėtume skirti jūsų laboratorijai Berkšyre, — toliau kalbė- 
jo Rorkė. — Tačiau nemanau, kad toks investavimas mums geriausiai atsipirktų 
ir, atvirai kalbant, nemanau, kad net turėdami padorų kapitalą, jūs pajėgtumėte 
realizuoti savo galimybes, turint galvoje jūsų turimas sąlygas. Mudu su daktaru 
Kroviu laikome jus geriausiu genetikos mokslininku šioje šalyje ir, ko gero, pasau- 
lyje. Ir jums prieš akis dar labai daug nepaprastai produktyvių metų, nesvarbu, ar 
dirbsime drauge, ar ne. 

Banermanas šypsojosi, laukdamas lemiamo momento. 

— Turėdami tinkamą įrangą ir pakankamą kapitalą, manau, galėtumėte 
pasiekti kur kas daugiau. Beje, taip kalbu nė kiek nesumenkindamas jūsų dabar- 
tinių laimėjimų. 

— Kokią įrangą? 

— Tokią, kokią matėte čia, septintame, aštuntame ir devintame aukštuose, 
ir tokią, kokią turime savo įmonėse Redinge, Birmingeme ir Edinburge. Arba už- 
jūryje: Berne, Frankfurte ir Šarlotsvilyje. — Rorkė nutilo ir pakėlė arbatos puo- 
delį. — Mūsų pasiūlymas labai paprastas: mes norėtume, kad jūs prisidėtumėte 
prie Bendix Schere fondo kaip visos mūsų mokslinių genetinių tyrimų pasaulinės 
programos vadovas. 

Banermanas papurtė galvą: 

— Man labai malonu, ponai, tačiau aš esu mokslininkas, o ne verslininkas. 
Aš noriu vykdyti mokslinius tyrimus, o ne vadovauti organizacijai. 

— Aš manau, kad ponas Neilas galbūt nelabai aiškiai pasakė, — įsiterpė 
Krovis. — Mes kaip tik ir norime, kad jūs užsiimtumėte moksliniais tyrimais, ne 
kuo kitu. Jūs galėtumėte naudotis visais Bendix Schere fondo žmonių resursais ir 
visa įranga, kurią galėsite panaudoti kaip panorėjęs. 

Dikas Banermanas neparodė susižavėjimo. 

— Aš negalėčiau palikti savo darbuotojų. 

— Nemanau, kad tai sudarytų sunkumų, — pasakė Rorkė, klausiamai žiū- 
rėdamas į Krovį. 

— Ne, — šiek tiek neryžtingai pritarė Krovis. — Esu tikras, kad galėtume 
išlaikyti jūsų pagrindinius žmones. 

— Visi mano darbuotojai yra pagrindiniai žmonės, — nukirto Banerma- 
nas. — Tokių darbų, kokiuose jie specializuojasi, velniškai sunku rasti. Dar prieš 
mąstydamas apie kokį nors pasiūlymą, norėčiau jūsų garantijos, kad nebus atleis- 
tas nė vienas darbuotojas. Taip pat norėčiau garantijos, kad mano dukra ir toliau 
bus mano dešinioji ranka. 

— Esu tikras, kad galėtume tai įsipareigoti, — maloniai sutiko Rorkė, ne- 
kreipdamas dėmesio į įspėjamą Krovio žvilgsnį. 

Monti žinojo, kad darbuotojų atžvilgiu be abipusio kompromiso nebūtų ap- 
sieita, tačiau pasiūlymas ją sužavėjo, o ir tėvas bent jau iš karto jo neatmetė. 

— Ar galėtumėte pasakyti, koks tiksliai būtų biudžetas ir kokį gautume at- 
lyginimą? — paklausė ji, norėdama konkrečių detalių. 

Krovis nusišypsojo ir pakėlė tarsi iš dangaus nukritusius du identiškus 
dokumentus, paduodamas vieną jai, o kitą — tėvui. Tai buvo pirmieji tikri po- 
pieriaus lapai, kuriuos Monti išvydo šiame pastate. 

Viršuje buvo ryškus užrašas: TARNYBINIAM NAUDOJIMUI: TIK PAGRINDINIAMS 
VALDYBOS DIREKTORIAMS. PARENGĖ PREZIDENTO TARNYBA. Žemiau antraštė: „Pa- 
siūlymai dėl Banermano genetinių tyrimų laboratorijų įsigijimo. 


— Tikri šunsnukiai, gal ne? — pareiškė Banermanas, liftui smingant į pirmą 
aukštą. 

Monti prispaudė pirštą sau prie lūpų, nepatikliai žiūrėdama į lęšį virš durų. 

— Jie gali klausytis, — sušnabždėjo ji. 

Tėvas gūžtelėjo pečiais, bet daugiau nepratarė nė žodžio, kol neišėjo iš pa- 
stato ir nepasuko prie automobilio. 

— Kodėl sakei, kad jie šunsnukiai, tėti? 

— Surengė prašmatnius priešpiečius ir manė, kad tuo mane paveiks. 

— Mane paveikė, — pasakė Monti. — Paveikė ir įmonė, ir jie. 

— Jie turi vieną kitą neblogą komplektą, — kalbėjo tėvas. — Keletą daik- 
čiukų, kurie mums praverstų. 

— Keletą? 

— Aš matau pliusus, — tęsė jis, — bet matau ir velniškai daug minusų. 

— Nemačiau jokių minusų, — pasakė Monti. — Nė vieno. 


Š . 

DAKTARAS BRUSAS KACAS. PONAS DANSTENAS OGVANAS. TARPTAUTINIAI AGEN- 
TAI. PONIA V. ALASSIO. PONAS DŽONSONAS — FORD MOTOR ĮMONĖ. R. PATEL. A. 
KONAS. CROSSGATES TRAVEL. PONAS OBERTELIS. PANELĖ REDMEIN. 

Koneris Molojus apžvelgė visą plakatėlių jūrą, laukiančią keleivių, išei- 
nančių nuo Hitrou oro uosto muitinės postų į atvykimo salę, ir sustojo, niekur 
nematydamas savo pavardės. Jis pasirėmė ant bagažo vežimėlio strypo ir šįkart 
atidžiau peržvelgė veidus ir plakatus. 

Šis keturiasdešimtmetis, šiek tiek aukštesnio negu šešios pėdos ūgio, trum- 
pais, madingai laku supurkštais ir bet kaip atgal sužertais juodais plaukais, nuo 
ilgo skrydžio paraudusiomis akimis, atrodė itin įspūdingai. Tad kai kas iš laukian- 
čiųjų stebėjo jį ir svarstė, ar tik čia nebus kokia kino žvaigždė, kurią vertėtų atpa- 
žinti. 

Ir apranga, ir veidas klykte klykė — „Pramogų verslas!“ Jis dėvėjo džinsi- 
nius marškinius, prasegtus prie kaklo, po kuriais matėsi balti marškinėliai, nu- 
blukusias plačias kelnes ir trumpą pūstą zomšinę striukę, avėjo sunkius odinius 
batus. Veidas turėjo ir Tomo Kruzo, ir Timo Robinso bruožų, bet atrodė gerokai 
tobulesnis. Kad ir kaip vertintum, Koneris Molojus atrodė stulbinamai. Labai 
padėjo ir tai, kad pats apie tai nė nenutuokė. Tiesą sakant, jo profesijai išvaizda 
visiškai neturėjo reikšmės. Molojus būtų lygiai taip pat puikiausiai judėjęs į prie- 
kį, net jeigu būtų gimęs drambliuku. 

Jo akį patraukė per tirštą minią besigrūdantis vyras. Iš karto suprato, kad 
tai — jo vairuotojas. 

— Koneris Molojus? Čarlis Raulis! Mudu kartu dirbsime. Šį rytą eismas 
visiškai sušiktas, jau maniau, kad nerasiu tavęs! 

— Manau, atskridome šiek tiek anksčiau. Pilotas sakė, kad pūtė palankus 
vėjas, — paaiškino Koneris, jau spėjęs pajusti simpatiją šiam linksmam vyrukui. 

Jiedu paspaudė rankas. Nors Čarliui Rauliui buvo taip pat tik keturiasde- 
šimt, iš to, kaip jis pūškavo ir prakaitavo, galėjai suprasti, kad jis tikrai ne kokios 
formos. Nepaisydamas Konerio protestų, ištraukė bagažo vežimėlį jam iš rankų 
ir nustūmė per salę. 

Amerikietis nusivijo jį iš paskos, prilaikydamas per petį permestą krepšį: 
jame buvo nešiojamasis kompiuteris, nuo kurio Molojus nenuleido akių visos 
kelionės metu. 

— Šaunu, kad atvažiavai, bet nereikėjo rūpintis — būčiau išsikvietęs taksi. 

— Direktoriai nenorėjo nė girdėti apie tai! BS ypač pabrėžia ryšį su žmo- 
gumi. Ar esi girdėjęs šūkį: „Rūpestingiausia įmonė pasaulyje ? Na, tai taikoma ir 
darbuotojams, ir klientams. 

Koneris sugavo cinizmo gaidelę. 

— Na, vis tiek miela, kad paaukojai šeštadienio rytą. 

Raulis sušnarpštė ir išsišiepė: 

— Aha, ir aš taip manau! 

Žingsniuodamas su Rauliu į automobilių aikštelę, Koneris saugojosi, kad 
tik nepasakytų, ko nereikia. Negalėjai pasitikėti nė vienu. Nė vienu. Jis laukė šios 
progos visus dvidešimt penkerius metus, arė kaip juodas jautis, kad įgytų tinka- 
mą kvalifikaciją, ir pagaliau pasiekė tikslą, kuris kažkada atrodė neįmanomas. Jis 
visiškai pateisino motinos nuogąstavimus dėl savo saugumo ir puikiai žinojo, su 
kokiu protu, resursais ir galia teks susidurti. Koneris suprato, kad užteks men- 
kiausios klaidelės ir jis amžiams praras progą — labai tikėtina, kad ir gyvybę. 


— Velniai griebtų! — Plačiai išsišiepęs Koneris dairėsi po savo butą. — Ir čia 
viskas mano? 
Čarlis Raulis linktelėjo. 

Koneris nužingsniavo per svetainę ir užsižiūrėjo pro langą. Žvilgsnis nu- 
klydo tiesiai virš Haid Parko į tolumoje ūkanose skendinčius Sant Kensingtono 
siluetus. Atrodė, kad ryto saulė rasotą žolę užklojo folija. Jis matė bėgiką ir mo- 
terį, vedžiojančią įvairių veislių šunelių būrelį. Apačioje Beisvoter Roudo gatve 
sruvo automobiliai. Čia visiškai kitoks transporto triukšmas negu Vašingtone: 
ten girdėjosi padangų čežėjimas, čia — krovininių automobilių maurojimas ir 
dykinėjančių taksi, varomų dyzeliniu kuru, zujimas. 

— Nuostabus vaizdas! — Koneris sulaikė žiovulį ir pagalvojo, kad nereikė- 
jo tiek daug gerti ir rūkyti lėktuve. Nervai. Kelionės metu nervai buvo įtempti. 
Dabar smegenys apkvaitusios, kaktą rėžė skausmas, pats jautėsi purvinas, pro 
raukšlėtus marškinius smelkėsi kūno kvapas, kelnės susiglamžiusios, kojos, visą 
naktį buvusios uždaruose batuose, suprakaitavusios. Nepaisant to, šią akimirką 
jis buvo apimtas euforijos, jo gyslomis srūte sruvo adrenalinas. 

Koneris troško stiprios kavos ir užtraukti dūmą, tačiau kol kas su cigaretė- 
mis nusprendė būti atsargus: Čarlis Raulis, ko gero, nerūkė, ir būtų negerai pada- 
ryti prastą pirmąjį įspūdį. Gyvenimas vienam bent jau turėjo šį pliusą: nereikėjo 
rūpintis, kad kažkam ėdi sveikatą. 

Po to, kai prieš pusantrų metų išsiskyrė su panele, Koneris neatsidžiaugė 
laisve: užsimanius rūkyti nereikėjo smukti į gatvę, nereikėjo žymėti lape, kiek per 
dieną išgeri alkoholio. Jis jau svarstė apie galimus erotinius pasiautėjimus su kuo 
nors čia, Anglijoje, tačiau jokių emocinių santykių. Ateinantys mėnesiai reikalaus 
nepamesti galvos, todėl teks kuo mažiau blaškyti dėmesį. 

— Vidurvasarį vaizdas bus dar geresnis, — pasakė Raulis, — ten gulinės iki 
pusės apsinuoginusios panelytės. 

— Manai, ištversiu čia iki kitos vasaros? 

Raulis nusižiovavo, tarsi būtų užsikrėtęs amerikiečio nuovargiu. 

— Pirmadienį kažkas iš Personalo skyriaus kalbėsis su tavimi apie nuolati- 
nio būsto paieškas. 

Tada jis nukreipė žvilgsnį į tarpduryje stovinčius du sunkius lagaminus, ant 
kurių kabėjo Vašingtono bagažo etiketės, ir šalia gulinčią Marlboro pakuotę, pirk- 
tą neapmuitinamų prekių skyriuje. 

— Gerai, verčiau eisiu ir netrukdysiu įsikurti. Turbūt esi nusikalęs. 

— Gal dar išgertum kavos? 

Raulis pašnairavo į savo laikrodį ir neryžtingai tarė: 

— Būtų gerai, ačiū, bet tik greitai. Virtuvėje turėtų nieko netrūkti: yra mote- 
riškė, kuri prižiūri BS butus, ji ir parūpins visko, ko tau reikės. — Jis vėl dirstelėjo 
į laikrodį. — Turiu užvažiuoti pas savo merginą: šį vakarą einame į labdaros po- 
būvį Dorsete. Jeigu ne tai, būčiau pasiūlęs ką nors nuveikti. 

— Nieko tokio. Kelioms valandėlėms griūsiu į lovą, o paskui eisiu pasidai- 

ryti, žvilgtelėsiu į įžymybes. Gal net užsuksiu pažiūrėti kokio filmo, jeigu tik ten 
neužmigsiu. — Koneris linktelėjo į storą voką, kurį ką tik gavo su žurnalais ir 
laikraščiais. — Be to, kad nenuobodžiaučiau savaitgalį, palikai man pakankamai 
medžiagos apie įmonę. 

Abu vyrai nuėjo į virtuvę, kuri atrodė taip, lyg niekada nebūtų naudota, ir 
pradėjo naršyti spinteles, ieškodami kavos ir puodukų. 

— Ar turi čia draugų? 

Koneris papurtė galvą ir pateikė jau kelis mėnesius repetuotą atsakymą: 

— Kažkur Airijoje dar yra keli užsilikę protėviai, bet mūsų giminė nelabai 
artimai bendrauja. 

— Airių kilmės protėviai? 

— Taip, bet mes tam neteikiame didelės reikšmės. 

— Tu nevedes, tiesa? 

— Ne. 

Raulis išsišiepė. 

— Dar vienas klausimas: negalėjau nepastebėti cigarečių pakuotės — rūkai? 

— Taip, — atsargiai patvirtino Koneris. 

— Puiku! Sveikas atvykęs į Bendix Schere barą, kur neleidžiama rūkyti! 

— Ką tai reiškia? 

Raulis išsitraukė iš kišenės Silk Cut pakelį ir vieną cigaretę pasiūlė Koneriui. 

— Bendix Schere — nerūkančiųjų įmonė. — Jis užžiebė auksinį Dunhill žieb- 
tuvėlį ir kyštelėjo Koneriui. 

Koneris giliai užtraukė dūmą. 

— Tokių pilna ir Valstijose. 

— Tokių pat ekstremalių kaip ir BS? 

— Ekstremalių? 

— Uždrausta rūkyti ne tik patalpose — uždrausta rūkyti apskritai, bet kur... 
bet kada. 

— Tik nesakyk, kad ir namie? 

— Namie, atostogaujant, Marse. — Raulis pradėjo varstyti spintelių dure- 
les, ieškodamas ko nors panašaus į peleninę. Galų gale išsitraukė lėkštelę. 

— O kokius dar nuostatus turėčiau žinoti? — Koneris ėmė leisti vandenį į 
virdulį. 

— Nori pasakyti, kad jie tau neatsiuntė sąrašo? 

— Gal aš neskaičiau smulkaus šrifto. 

Raulis papurtė galvą. 

— Bendix Schere įstatai nerealūs. Šimtai puslapių. Darbo sutartyje aiškiai 
parašyta, kad juos reikia išmokti mintinai. Šito neskaitei? 

— Mačiau tokį punktą, bet neprisimenu, kad ten būtų buvusi įstatų kopija. 

— Tikriausiai jie nenorėjo tavęs išgąsdinti. Tu negeri, ar ne? 

Koneris atrodė sunerimes. 

— Gėrimų? Alkoholio? Aišku, geriu. 

Raulis priekaištingai pagrasė pirštu: 

— Išdykęs berniukas. Gėrimas griežtai verboten"*! Jeigu gėrei — visą parą nė 
nedrįsk artintis prie įmonės. 

— Taijau tikrai nerealu! — pasipiktino Koneris. 

— Jeigu ta despotų policija nutvers — skrendi iš darbo. Visam laikui. 

— Kas tokia? 

Raulis vėl sušnarpštė: 

— Tai aš taip juos vadinu. Apsaugą. 

Koneris daugiau nieko nesakė. 

— Nori, kad tęsčiau? Dėl tavo automobilio? Tu jį gausi pirmadienį. Turė- 
jo būti paruoštas šiai dienai, bet įvyko kažkokia makalynė. Tu privalai jį laikyti 
švarutėlį. Despotų policija patruliuoja po aikštelę. Pamato kurio nors darbuotojo 
purviną automobilį, išveža jį ir po savaitės grąžina, pridėdami 89 svarų sąskaitėlę 
už išvalymą. Nukerpa nuo atlyginimo. 

Koneris tylėdamas spoksojo. 

— Turbūt juokauji? 

— Aš kalbu rimtai. Jeigu nori dirbti Bendix Schere, žaidi pagal jų taisykles. 
Kiekvienas darbuotojas žino, kad už nugaros grūdasi ilgiausia eilė laukiančiųjų 
darbo. Jų užmokesčiai geriausi, įrenginiai puikiausi, o kai kurie žmonės — nuo- 
stabiausi. Jų planas — tapti didžiausia farmacijos įmone pasaulyje, to jie ir siekia. 
Man teko sutikti daugybę žmonių, kurie faktiškai triedžia iš baimės. 

— Darbuotojai? 

Raulis apmetė žvilgsniu virtuvę. 

— Taigi. Ir kiti, kurie dirba su ja susijusiose pramonės šakose. BS turi ilgus 
čiuptuvus, kurie visą laiką driekiasi tolyn:ir platyn. 

— Daug filialų, tiesa? 

— Nepatikėsi, ką jie turi. Po kelerių metų jie valdys pasaulinę kūdikių mais- 
telio rinką. Jiems priklauso pusė šios šalies, Europos ir JAV farmacijos įmonių, 
kurios gamina berecepčius, patentuotus vaistus, ir jie beprotišku tempu supirki- 
nėja nepatentuotų vaistų gamyklas visame pasaulyje. 

— Girdėjau, — atsiliepė Koneris. 

— Gal girdėjai ir apie jų mažmeninių pardavimų operacijas? — Raulio bal- 
sas šiek tiek prislopo. 

— Mažmeninių? 

Jis linktelėjo. 

— Mažmeninė farmacija. Jiems priklauso vienas didžiausių vaistinių tinklų 
Britanijoje PriceSave DrugSmart. 


* Uždraustas (vok.). 

Koneris suraukė antakius: ir Valstijose PriceSave DrugSmart buvo vienas 
didžiausių prekybos centruose įsikūrusių vaistinių tinklų, tačiau tyrinėdamas 
informaciją apie Bendix Schere neaptiko jokio ryšio tarp jų. 

— Šito nežinojau, — pasakė jis. 

— Tuir neturi žinoti. — Virdulys jau šnypštė, ir Raulis atsuko Nescafė dang- 
telį. — Tu neturi žinoti ir to, kad jie finansuoja Jungtinių Valstijų herpeso asocia- 
ciją, Pasaulinę psoriazės grupę ir Tarptautinę artritinių ligų asociaciją — kaip ir 
kitos garsios labdaros organizacijos. 

— Tikriausiai daugelis farmacijos bendrovių aukoja labdarai? 

— Žinoma, aukoja. BS atveju tai daugiau nei aukojimas. Faktiškai jas finan- 
suoja. Jie kontroliuoja ir skiria turto patikėtinius. 

— Vadinasi, visos šios labdaros organizacijos rekomenduoja Bendix Schere 
vaistus savo informaciniuose bukletuose? 

— Išimtinai. Ir visus konkurentų produktus paverčia šiukšlėmis. 

— Net jeigu jie geresni? 

— Ypač jeigu jie geresni. 

Koneris mąstė, kiek dar jis neiškasė žinių apie šitą įmonę. 

Raulis išrietė antakius ir šiek tiek teisindamasis pridūrė: 

— Jie daro tą patį, ką ir konkurentai, tik gal dar geriau. — Jis pakėlė stiklai- 
nį su kava. — Vieną šaukštelį ar du? 

— Du, ačiū. — Koneris nukratė pelenus nuo cigaretės. Jo smegenys įtemptai 
dirbo. Virdulys pradėjo gurgėti, užvirė ir išsijungė. Jis pripylė vandens į puodukus. 

— Geriausias dalykas, Koneri, — pernelyg dėl to nestresuoti. Jie moka 
gerus atlyginimus, o tarp to šlamšto yra ir keletas padorių žmonių. Tiesiog 
vaikščiok nunėręs galvą ir ženk pirmyn — nepajusi, kaip sulauksi šešiasdešimt 
penkerių ir užsidirbsi pensiją! 

Koneris lėtai sumirkčiojo. Gal tu ir sulauksi, — galvojo jis, — bet tik ne aš, 
vaikeli. 

Čarlis Raulis užspaudė cigaretę, mauktelėjo du gurkšnius kavos, užsitempė 
savo aplamdytą Crombie kepurę ir paspaudė Koneriui ranką. Palinkėjęs sėkmės 
pasakė, kad lauks susitikimo pirmadienį. 

— Beje, — sukruto jis. — Kai susitiksime darbe, aš būsiu ponas Raulis, o 
tu — ponas Molojus, sutarta? 

— Be abejo, — šiek tiek nustebęs atsakė Koneris. 

— Dar viena taisyklė, — tęsė jis. — Niekada nevadink darbuotojų vardais. 
Pagal mūsų sutartis, jau būčiau atleistas už tai, kad vadinau tave Koneriu. 

— Gerai, kad niekas negirdėjo, — apsidžiaugė Koneris. 

Raulis keistai šyptelėjo: 

— Nedėk per daug vilčių. 

— Rimtai? 

Jis papurtė galvą: 

— Čia galir nieko, bet darbe būk atsargus: niekada nežinai, kada ta despotų 
policija gali slapta prikišti ausį. 

— Nuostabu! 

— Priprasi. Visi mes ištvėrėme! — Raulis išsmuko į koridorių ir nupėdino 
prie lifto. 

Koneris uždarė duris. Rauliui išėjus, pajuto tuštumą. Dabar jis liko vienas, 
pirmą kartą visiškai vienas, užsienyje, o užduoties apimtis gerokai padidėjo. Jis 
vaikščiojo iš kambario į kambarį tikrindamas, svarstydamas, ar čia tikrai galėjo 
būti įmontuoti slapti mikrofonai. Tačiau mikrofonais nė vienas negalės nieko iš 
jo išpešti. 

Trys miegamieji, vienas itin ištaigingas, prie visų — po vonią ir dušą. Dizai- 
nerio suprojektuota virtuvė ir nepaprasta futbolo aikštės dydžio svetainė — par- 
ketas, apmėtytas rytietiškais kilimėliais, didelės minkštos sofos, chromo lempos, 
o kėdės atrodė lyg būtų suneštos iš šiuolaikinio meno muziejaus. Šitas būstas turė- 
jo stilių. Tarsi nukopijuotas iš kokios reklamos. Jis kėlė Koneriui pasibjaurėjimą. 

Jis prisipylė antrą puoduką kavos, tada išsitraukė savo Macintosh Power- 
Book, pakėlė dangtelį ir įjungė. Kol tas krovėsi, išvyniojo modemo laidą, įkišo 
kištuką į kompiuterio nugarėlę, paskui atsiklaupė ant grindų, ištraukė iš sienos 
telefono jungiklį ir į jo vietą įjungė modemą. 

Po trisdešimties sekundžių kompiuteris buvo paruoštas. Koneris patikrino 
elektroninį paštą. Gauti du laiškai. Vienas iš seno bendradarbio ir bičiulio Deivo 
Švabo, kuris dabar dirbo JAV Patentų biure: jis linkėjo sėkmės naujajame darbe. 
Antrojo siuntėjas nenurodytas, tas buvo užkoduotas, atrodytų, visiškai bepras- 
mėmis raidėmis ir skaičiais. 

Koneris įėjo į kodavimo programą, nuvedė žymeklį ant langelio, pažymėto 
„Dekoduoti“ ir spustelėjo pelę. 


1994 m. rugsėjo 5 d., pirmadienis 


Alanas Džonsonas krūptelėjęs pabudo. Dūžtančio stiklo trenksmas. Krūtinę tarsi 
replės suveržė. Sara... blaškėsi šalia jo. Klykė. 

— Daryk ką nors! Alanai, dėl Dievo, daryk ką nors! 

Ji kratėsi, raitėsi, blaškėsi į šalis. Netyčia užkabinęs dešine ranka, jis nužėrė 
ant grindų viską nuo stalelio prie lovos, taip pat ir savo akinius; Alanas sugraibė 
lempą, nuspaudė mygtuką ir atsisuko į Sarą. 

O, Dieve! 

Viena jos veido pusė buvo išpurtusi, kita baisiausiai perkreipta, išsipūtusi 

lyg guminė kaukė; juodais ratilais apjuostos akys išvirtusios, pastėrusios. Oda 
lipni, veido spalva matinė, tik ten, kur degė šiurpūs bėrimai, matėsi raudonos 
dėmės ir tamsūs šašai. 

Sara daužėsi į kairę ir į dešinę, staugdama lyg apsėsta. Per antklodę matėsi 
pūpsantis pilvas. Ji vėl šastelėjo į orą, nukrito ant išsipūtusio pilvo, pakilo, vėl 
nukrito, kamuojama baisios kančios kramtė pagalvę, konvulsiškai sudrebėjo tarsi 
po šoko, išplėšusio iš gilumos aimaną. 

— Mieloji. — Nerimas gniaužė Alanui gerklę. — Mieloji, kas yra, ar jau pra- 
sideda? Vaikelis jau ateina? Aš iškviesiu gydytoją. 

Žmona apsivertė ant nugaros. Jis atplėšė antklodę ir žiūrėjo išpūtęs akis: 
atrodė, kad kūdikis sužvėrėjo įsčiose, mėgino šauti į pasaulį tiesiai per pilvą. Jis 
kumščiavo ją, spardė. Alanas matė, kur jos oda išsitempusi, kur susitraukusi. Pil- 
vas buvo toks išsišovęs, kad vieną šiurpią akimirką jis pamanė: štai oda pratrūks 
ir išlįs ranka arba pėda. 

Alanas šoko iš lovos, griebė telefoną, tuo pat metu negrabiai versdamas ad- 
resų knygelę, ir surinko gydytojo numerį. Aštuoni su puse mėnesio — Sarai dar 
likusios dvi savaitės, bet ji siaubingai sirgo: kamavo galvos skausmai, bėrimai, 
pykinimas. Ir niekas negelbėjo. Baimindamiesi pakenkti kūdikiui, gydytojai ne- 
galėjo skirti skausmo malšinamųjų vaistų. Jie nesuprato, kas vyksta. Kažkoks vi- 
rusas, sakė. Kartais tikrai užpuola nenustatyti virusai, aiškino gydytojas Hamp- 
fris. Pasigirdo signalas, netrukus atsiliepė negyvas, šaltas balsas. 

— Prašyčiau gydytoją Hampfrį, — sužiopčiojo Alanas. 

— Šiąnakt gydytojas Hampfris nebudi. Galiu jums surasti gydytoją Anzelmą. 

— Čia skubus atvejis! 

— Aš nežinau, kaip greitai jį rasiu. Jeigu tikrai nerimaujate, verčiau skam- 
binkite į... 

Paskutinius moters žodžius nustelbė siaubingas žmonos klyksmas. 

— Daryyyk ką nors! Alanai, greičiau! Prašau, daryk... — Ir Sara springdama 
sugargaliavo. 

Jis atsigręžė. Širdis apmirė. 

— O ne, Dieve, ne. Sara! — Iš žmonos burnos pliūptelėjęs kraujas plito ant 
pagalvės. Alanas nuspaudė telefono mygtuką ir surinko „999“. Laisvąja ranka 
palietė jos lipnią kaktą. — Viskas bus gerai, tuoj viskas bus gerai, nieko blogo 
neatsitiks. — Atrodė, kad Sara prijungta prie elektros: virpėjo, pulsavo, paskui 
persikreipė. 


Stovėdamas Alanas Džonsonas stebėjo žmoną, išsitiesusią ant metalinio stalo 
ankštoje traumatologijos skyriaus reanimacijos palatoje, paskendusią tarp sku- 
bios pagalbos aparatų, ir figūras žaliais chalatais, prijunginėjančias laidus, rikiuo- 
jančias vamzdelius, reguliuojančias monitorius. 

Jis vedė gana vėlai, būdamas trisdešimt septynerių, nes bendraudamas su 
moterimis buvo labai drovus. Jis buvo gležno sudėjimo, senamadiškų pažiūrų, 
dirbo jaunesniuoju apskaitininku vienoje statybos įmonėje, o Sarą sutiko vietos 
bažnyčioje, kur abu lankė Biblijos pamokas. Ji buvo tyli, švelni mergaitė, dirbo bu- 
haltere vienoje farmacijos mokslinių tyrimų laboratorijoje iki penktojo nėštumo 
mėnesio, kai pasijuto labai blogai. Tiesių, šviesiai rudų, visada tvarkingai prižiūri- 
mų trumpų plaukučių šukuosena atitiko jos drovų būdą. Tie klyksmai ir susivėlę, 
prie veido prilipę plaukai buvo visiškai jai nebūdinga. Alanui spaudė širdį, žiūrint 
į seselę, kuri stovėjo prie žmonos ir laikė prispaudusi ant veido deguonies kaukę. 
Medikai bandė įvesti endotrachėjinį vamzdelį, tačiau spazmų apimti raumenys 
atmetė viską, nes kūnas iš paskutiniųjų stengėsi išstumti kūdikį. 

Alanas spustelėjo šaltą lipnią žmonos ranką, bet nesulaukė jokio atsako. Pa- 
tačiau akys neatsimerkė. Paklaikęs apsidairė: anesteziologas skubėjo pakeisti 
lašinės maišelį; ginekologo akys drumzlinos, nes buvo išverstas iš lovos trečią 
valandą ryto. 

— Arjai viskas bus gerai? 

Patyrusios pilkos akys virš kaukės įsmigo į jį. Balsas gilus, tylus, raminantis, 
tačiau nieko tikro nežadantis. Pirštas parodė į dantytą oranžinę kreivę monito- 
riuje, iksuojančiame kūdikio širdies plakimą. 

— Pone Džonsonai, tai rodo, kad kūdikio aktyvumas padidėjęs ir kad pa- 
ūmėjo užsitęsusi bradikardija. Širdies plakimų skaičius mažesnis negu aštuo- 
niasdešimt, stebimas aštrus vaisiaus funkcijų sutrikimas. — Dvejonė. — Jeigu 
norime pamėginti išgelbėti kūdikį, turime atlikti cezario pjūvį, tačiau labai gali 
būti, kad jūsų žmona neišgyvens: ji nepaprastai silpna. Gaila, bet jums teks pri- 
imti sprendimą. 

— Sprendimą? — pakartojo Alanas, beveik nesuvokdamas, ką tai reiškia. 
Jis tik žiūrėjo į ramias ginekologo akis ir virpančiu balsu paklausė: — K-ką j-jūs... 
jūs patarsite? 

Ginekologas kaip galėdamas švelniau paaiškino: 

— Pone Džonsonai, nemanau, kad jūsų žmonai pavyks išgyventi, jeigu ne- 
operuosime. Jeigu ir toliau viskas tęsis, kūdikis ją nužudys. Yra šansas, kad po 
operacijos ji išgyvens, taip pat ir kūdikis. 

Alanas Džonsonas grąžė rankas. Jis lėtai linktelėjo. 

— Prašau, darykite, kuo greičiau pradėkite. 

Jie įleido jį į operacinę, apsirengusį chalatu, su kauke ir baltomis klumpė- 
mis; jis atsistojo užpakalyje, prie anesteziologo įrangos, ir žvilgčiojo tai į nejudan- 
tį žmonos veidą, tai į monitorius. Alano mintyse iškilo vaikiška lovytė, stovinti 
namie, mažame viršutinio aukšto kambarėlyje geltonomis sienomis ir mėlynomis 
grindjuostėmis, kurias jis pats išdažė, ir popieriniai frizai su vaikiškais eilėraštu- 

kais, kuriuos kartu su Sara užklijavo... vežimėlis, žaisliukai, drabužėliai, kuriuos 
supirko, nors ir nežinojo, kas gims — berniukas ar mergaitė. 

Nepaisant kelių pastarųjų mėnesių, jų santuoka buvo tikra palaima. Dar 
niekada nesijautė toks laimingas. Jam derėjo susivokti, kad už-viską tenka mo- 
kėti. Dievas niekada nieko neduoda veltui, nors kartais ir sunku suprasti, už ką 
turėtum atsilyginti. Tačiau Dievas visada teisingas, ir jie žinojo — kad ir kokį Jo 
siųstą skausmą tektų išgyventi, Jis mylėjo juodu taip pat stipriai, kaip ir jie Jį. 

Dievas išbandė juos pirmuosius trejus santuokos metus, neleisdamas Sarai 
pastoti, nors ir kaip reguliariai bei aistringai jiedu mylėjosi. Jie suprato to išbandy- 
mo prasmę: jiedu privalėjo suvokti, kad žmogaus gyvybės, kaip ir teisės sukurti ją, 
negalima laikyti savaime suprantamu dalyku. Gydytojas Hampfris paskyrė vaistų 
„Maternox“ ir, pradėjusi juos vartoti, Sara per tris mėnesius pastojo. 

Alanas prisiminė, kaip jie džiaugėsi, sėdėdami mažame gydytojo Hampfrio 
kabinete, kai tas patvirtino, kad Sara tikrai laukiasi kūdikio. Prisiminus tas pir- 
mąsias nėštumo dienas jam tryško ašaros. Jeigu ne tas didėjantis pilvukas, ne- 
būtum pasakęs, kad Sara pasikeitė. Jokių simptomų, apie kuriuos teko skaityti: 
nei rytinio pykinimo, nei beprotiško noro kokio nors maisto. O vėliau ji išblyško, 
staiga pradėjo jausti nuovargį, išseko. Mažakraujystė, tikino gydytojas, neverta 
jaudintis. Jis paskyrė vitaminų ir kurį laiką atrodė, kad Sara atsigavo. 

Viskas buvo gerai, kol išgirdo, kad įmonę, kurioje ji dirbo, kažkas perėmė, ir 
pasipylė kalbos apie etatų mažinimą. Po savaitės pasirodė pirmieji išbėrimai. Tik 
maži odos ploteliai dešinėje krūtinės pusėje ir ant peties. Gydytojas Hampfris 
diagnozavo, kad tai juostinė pūslelinė, kurią sukėlė stresas, baiminantis prarasti 
darbą. Tačiau netgi jis nustebo, kai bėrimai labai greitai išnyko. 

Po kelių savaičių Sara pirmą kartą pasiskundė dėl galvos skausmo. Alanas 
prisiminė, kaip ji gulėjo lovoje, suspaudusi rankomis galvą ir stengdamasi sulai- 
kyti ašaras. Paskui — pykinimas ir vėmimas. Gydytojas Hampfris stipriai suneri- 
mo. Kokį mėnesį jai pavykdavo išlaikyti savyje tik labai mažą maisto kiekį, todėl 
jis patarė gulti į ligoninę. Tačiau Sara nesutiko. 

Tada Alanas trumpam išėjo iš darbo, kad galėtų ją prižiūrėti: dieną naktį 
slaugė, pats pervargdamas, tepė tepalais skausmingus bėrimus, nepaprastai 
užplūdusius praėjusį mėnesį, ir klojo ant jų drėgnus rankšluosčius. Dabar visas 
žmonos kūnas buvo nusėtas didelėmis tarsi nudegimo pūslių juostomis. Gydyto- 
jas Hampfris buvo iškvietęs dermatologą, kuris apžiūrėjęs Sarą pasakė, kad įtaria 
pavojingą užkrečiamą psoriazės, žvynelinės, formą, ir išpjovė audinio gabaliuką 
laboratoriniam tyrimui atlikti. Tačiau tie išbėrimai neatitiko jokios žinomos pso- 
riazės formos. Galutinė dermatologo diagnozė buvo tokia: nenustatyto viruso 
simptomas. Jis paaiškino, kad tokie virusai atakuoja be perstojo ir kad nėra kito- 
kių vaistų, išskyrus medikų priežiūrą ir laiką. 

— Man dar neteko matyti tokio virusinio išbėrimo, — tyliai prisipažino 
ginekologas Alanui. — Ar buvote išvykę kur nors į užsienį? 

— Jo dar niekas neatpažino, — pasakė Alanas Džonsonas. — Tropinių ligų 
centras galvo... 

Jis užsikirto pamatęs, kaip žmonos pilvas staiga išsipūtė į tris puses iš karto 
ir akimirką nuoga oda atrodė tarsi išlydyta lava, kunkuliuojanti vulkane. Gineko- 
logas grįžo prie Saros, medikų grupė glaudžiai apstojo, ir Alanas daugiau nieko 
nematė. 

Jis stovėjo mažos operacinės gale, baimingai tyrinėdamas skaitmeninių 
prietaisų rodmenis. Atpažino prietaisą pulso bangoms matuoti, apimtas šleikš- 
čios nevilties, stebėjo jį, o oranžinės bangos ir įdubos vis mažėjo ir mažėjo. Alanas 
sudėjo rankas, užsimerkė ir tyliai šnabždėjo: 

— Dieve, prašau, neleisk jai mirti, neleisk mano brangiausiai Sarai mirti, 
leisk jai gyventi, prašau, leisk jai gyventi. 

Tada jis sukalbėjo „Tėve mūsų“, dar kelias maldas ir vėl „Tėve mūsų“. Kelias 
minutes malda padėjo, paskui jis susvyravo ir turėjo atsiremti į plytelėmis išklotą 
sieną. Negaliu apalpti, tik ne dabar, negaliu. 

Netikėtai prie operacinio stalo kilo subruzdimas. Du sanitarai įstūmė di- 
džiulį aparatą ant ratukų. Pasigirdo garsus suspausto oro šnypštimas. Paskui 
vėl šnypštimas, tada — tyla. Kai Alanas atsimerkė, operacinė plaukė tarsi pro 
važiuojančio traukinio langą. Kažkas suėmė jį už rankos, pasigirdo ginekologo 
balsas, švelnus, bet pavargęs: 

— Man labai gaila, pone Džonsonai. 

Alanas žiūrėjo į žmoną ašarų pilnomis akimis. Viena seselė jau išiminėjo 
lašines, kurios palaikė Saros gyvastį. Kita išjunginėjo laidus nuo monitorių. Ta- 
čiau Saros pilvas vis dar vartėsi. Alanui prireikė tik sekundėlės, kad suvoktų, jog 
žmona mirė, bet jųdviejų kūdikis joje vis dar gyvas. 

Chirurgas darė pjūvį žemiau Saros bambos. Paskui skalpelį tryško kraujo 
juosta. 

— Aš... — sukrutino lūpas Alanas, — aš... ji... ji?.. — Balsas nutrūko ir nie- 
kas nepastebėjo, kad jis kažką sakė. Visi buvo susikoncentravę į operaciją. Dvi ' 
seselės atvertė perpjautos odos kraštus ir sukabino juos; chirurgas kišo rankas į 
kiaurymę; trečioji seselė darbavosi tamponu. Paskui kažkas viską užstojo. 

Pirštinėta chirurgo ranka iškėlė aukštyn smulkutį besiraitantį padarėlį, 
paskui kurį tįso ilga balta virvelė. 

Alano Džonsono širdis truputėlį atgijo. Ta būtybė judėjo. Saros kūdikis! Jų 
kūdikis. Kūdikis gimė! Dievas jo pasigailėjo! 

Jis ėmė brautis pro žalių chalatų mišką, beveik nepastebėdamas staiga už- 
plūdusios nykios tylos, nematydamas surauktų kaktų virš kaukių. 

Ir jis apmirė. Sustingo iš netikėto siaubo. Stovėjo įbedęs akis į tą būtybę. 
Vaiką. Jo ir Saros vaiką. 

Ne. O, Dieve, prašau, ne. 

Smulkutė žmogaus formos būtybė, aplipusi krauju ir tepalu, rangėsi lyg pa- 
gauta žuvis. Jis prisivertė įžiūrėti galvą, ten, kur turėjo būti veidas, jo nebuvo; 
tik kažkokia šlykščiai susukta beformė mėsos masė; tuščia oda; jokios nosies nei 
burnos; tik viena akis, įstatyta keistu kampu toje vietoje, kur turėtų būti kakta. 

— Jėzau, — kažkas ištarė už jo. 

— Jis gyvas, — pasakė kitas. — Jis gyvas. 

— Vyriškos lyties. 

Alanas stovėjo sukaustytas: plėvelė. Jis kažkur skaitė, kad kūdikiai kartais 
gimsta su „marškinėliais“. Tuojau juos nuims ir viskas bus gerai. Jis atrodys gerai. 
Jų sūnus atrodys gerai. 

Chirurgas apsuko kūdikį: nugarėlė tamsi. Geriau įsižiūrėjęs Alanas suprato, 
kad kūdikio nugarėlės oda apaugusi tankiais susivėlusiais plaukais. 

Jis sudejavo. Kojos pradėjo linkti, kažkas jį sugavo. Dvi seselės nutempė jį 
prie durų. Alanas mėgino eiti, bet kojos neklausė. Seselės pasodino jį ant kėdės 
koridoriuje. Jis matė gesintuvą ir susuktą žarną ant sienos, jautė, kaip į veidą 
pūtė skersvėjis. Po minutėlės priešais išdygo ginekologas kraujuotomis pirštinė- 
tomis rankomis ir tyliai prabilo: 

— Apgailestauju, bet kūdikis baisiai sudarkytas. Mažylis visiškai neturi vei- 
do. Tai labai retas apsigimimas, kurį galėjo sukelti arba pridėtinė chromosoma, 
arba galbūt nuo chromosomos atskilusi mažytė dalelė. Kol kas nesame visiškai 
ištyrę DNR, kad suprastume tikslią priežastį. — Patylėjęs jis pridūrė: — Tai vadi- 
nama kiklopizmu, arba kiklopo sindromu. 

— Tai tik plėvelė. Argi tai ne plėvelė? Ar negalite jos nuimti? 

Ginekologas lėtai papurtė galvą. 

— Gaila, bet tai ne plėvelė. Labai norėčiau, kad taip būtų. Kiklopo sindro- 
mas pasitaiko labai retai ir mes negalime nustatyti jo ultragarsu. Dabar kūdikis 
gyvas, bet vos tik nukirpsime bambagyslę, jis mirs. Manau, geriau leisti jam mir- 
ti, negu gyvybę palaikyti aparatais. 

Alanas Džonsonas iš lėto purtė galvą. 

— Nejaugi negalite nieko padaryti? Plastinę operaciją... ar negalite... — Jis 
žinojo, kad stverdamasis šiaudo kalba nesąmones. 

— Būtų geriausia nedaryti nieko, — tyliai, bet tvirtai pasakė ginekologas. 

Alanas įsikniaubė į rankas. Jis stengėsi įsivaizduoti, ko būtų norėjusi Sara, 
jeigu ji vis dar būtų... būtų... ir vėl mintyse išvydo, kaip kraujuota ranka apsuka 
kūdikį, matė gleives, kraują, tankius gaurus ant nugarytės. Jį supurtė drebulys, 
paskui kitas. Alanas maldaujamai pažiūrėjo į chirurgą ir pravirko, iš pradžių ty- 
liai, o paskui springdamas, giliai kūkčiodamas. 

Aštuntą valandą ryto po nuožmiu dangumi Koneris Molojus, išvargęs nuo klai- 
džiojimo ir užtrukęs ilgiau nei tikėjosi, savo nediduku nauju BMW įsiliejo į trans- 
porto srautą Juston Roudo gatve. Jis pasuko paskui automobilius, kurie šliaužė 
pro metalinius apsaugos vartus palei Bendix pastatą ir, parodęs sargui pažymėji- 
mą, sulaukė linktelėjimo, kuris nukreipė jį į automobilių stovėjimo aikštelę. Ne- 
paisant ankstyvo meto, ši buvo beveik pilna. 

Išlipęs iš automobilio, prabėgomis dirstelėjo į švarutėlį pilką paviršių. Po ke- 
lių dienų reikės nuplauti, pagalvojo prisiminęs Čarlio Raulio įspėjimą apie baudą. 

Taisyklės ir nuostatai. Čia tų taisyklių buvo daugiau negu bet kokioje kitoje 
institucijoje ir atrodė, kad kas kelias minutes sužino dar vieną. Vakar, pirmąją 
darbo dieną, Koneris daugiausia laiko praleido susidurdamas su jomis ir įsi- 
kaldamas į galvą, kai Čarlis Raulis vedžiojo jį aprodydamas pastatą. Kai Raulis 
pasitiko oro uoste, Koneris neįvertino, kad jis — genetikos skyriaus vadovas, o 
ne tik paprastas kolega. Tačiau užteko praleisti su juo vieną dieną, ir Raulis pa- 
sirodė dar panašesnis į kolegą, o ne į bosą, tad Koneris tvirtai pasiryžo išlaikyti 
užsimezgusią draugystę. 

Jis sužinojo, kad Bendix Schere valdymo struktūroje buvo penki direktoriai: 
gamybos, rinkodaros, mokslinių tyrimų ir plėtros (M-P), finansų ir sekretoriato 
(E-S) ir apsaugos, o kiekviename skyriuje — dar visas raizginys poskyrių. Po- 
ilsio bazę sudarė puiki darbuotojų valgykla ir rūsyje įrengtos įspūdingos hidro- 
terapijos patalpos, kur buvo galima pasirinkti individualių treniruočių programą, 
įrengtos sieninio patalpos ir teniso kortai, taip pat olimpinio dydžio baseinas. 

Raulis aprodė beveik visus aukštus, išskyrus tris viršutinius, kur buvo drau- 
džiama įeiti: penkiasdešimtajame buvo direktorių anklavas, o dviejuose žemes- 
niuose, kuriuos Raulis vadino Pentagonu, glaudėsi globalusis viso Bendix Schere 
fondo apsaugos valdymo centras. 

Koneris buvo pristatytas keliems skyrių vadovams, ir mintyse kiekvieną 
vertino svarstydamas, ar jie ištikimi bendrovės darbuotojai, ar maištingi kaip 
Čarlis Raulis. Dideliam Konerio nusivylimui, beveik visi jie atrodė karštai atsi- 
davę Bendix Schere etosui. Neskaičiuojant kelių išimčių jo — patentų ir sutarčių 
grupės — skyriuje, beveik visi sutikti darbuotojai buvo elegantiškai apsirengę 
vyrai ir moterys, kurie sveikindamiesi stipriai spaudė jam ranką, skvarbiai žiūrė- 
jo į akis ir apdovanojo vingriomis sutikimo frazėmis, kurios skambėjo taip, tarsi 
būtų iškaltos svetima kalba. 

Koneris taip pat pastebėjo, kad, regis, ten nebuvo nepatrauklių, turinčių 
fizinių trūkumų ar antsvorio darbuotojų, o ne baltosios rasės žmonės dirbo ap- 
saugos skyriuje arba nesvarbius darbus. Ir visi atrodė esą vieno sukirpimo, tarsi 

būtų nusamdyti griežtai atrinkus pagal intelektą, asmenybę ir išvaizdą. O gal tai 
pastato interjero manipuliacija, po tam tikro laiko uždedanti žmonėms tokį ant- 
spaudą? 

Jau nuo antrosios dienos ryto Koneris pradėjo abejoti, ar dar kas nors, be 
Čarlio Raulio ir ilgaplaukio laboranto Džeiko Silso, turėjo nors kruopelytę indivi- 
dualumo. Jeigu klonavimo mokslas būtų pažengęs gerokai toliau, nereikėtų ypač 
lakios vaizduotės patikėti, kad kiekvienas šios įmonės darbuotojas buvo pradėtas 
laboratorijoje pagal ypatingąją formulę. 

Prisiderinimas, — galvojo Koneris, skubėdamas per teritoriją ir sagstydama- 
sis paltą, kad apsigintų nuo geliančio vėjo. Mokslas — tai disciplina, metodiškas 
stebėjimas, eksperimentai ir įvertinimas. Vis dėlto visada buvo pripažįstama, kad 
medicina yra labai netikslus mokslas. Gal Bendix Schere manė, kad apkraudama 
bendrovę nesuprantamomis taisyklėmis ir griežtomis procedūromis, šitaip visam 
pasauliui sudarys įspūdį, kad jų žinios apie mediciną daug tikslesnės. 

Ir vis tiek, pakėlęs akis į tą belangį rūmą, Koneris pajuto pagarbą. Jis užlipo 
marmuriniais laiptais ir įėjo pro elektroninės apsaugos duris į vestibiulį balto 
marmuro interjeru. Čia buvo beveik tuščia. Parodęs pažymėjimą kitam sargui, 
stuktelėjo magnetine kortele į vartelius ir pasuko prie liftų. 

Laukdamas mėgino įžiūrėti savo atvaizdą ant lifto durų esančioje blizgioje 
vario plokštėje ir pasitaisė turkišku raštu išmarginto kaklaraiščio mazgą. 

Buvo apsirengęs elegantiškai, bet tradiciškai: paprastas tamsiai mėlynas 
dvieilis kostiumas, balti marškiniai ir tamsiai mėlynas Crombie paltas. Šukuoseną 
jau pakeitė vėjas: kelios želė suteptos garbanos buvo pasišiaušusios. Glostydamas 
jas rankomis, Koneris staiga pajuto, kad į jį spoksojo kokių 25-29 metų mergina. 
Ji stovėjo šalia ir mėgaudamasi stebėjo. 

Koneris patrypčiojo vietoje ir nerangiai įgrūdo ranką į palto kišenę. Mergina 
buvo gerokai žemesnė už jį, plaukai ilgi, šviesūs, madingos garbanėlės, veidas už- 
tikrintai gražus ir protingas. Liftas paskelbė apie savo atvykimą, jiedu įlipo vidun. 
Prie jų prisidėjo dar keli žmonės. Ta mergužėlė šypsojosi šiek tiek triumfuodama, 
nes suprato, kad užklupo jį netikėtai, tačiau tame šypsnyje galėjai apčiuopti ir 
susidomėjimą. Dėl vietos stokos ji atsidūrė arčiau, ir Koneris užuodė muskusinį 
kvepalų aromatą, sužadinantį jausmus. 

Jis vėl užmetė akį į merginą. Žavingos žydros akys, kupinos šilumos ir hu- 
moro. Ji išsiskyrė iš kitų, tikrai nulipdyta iš kitokio molio. „Maištas“ — štai kaip 
ji buvo paženklinta. 

Liftas sustojo šeštame aukšte, du vyrai baltais kombinezonais išlipo. Durys 
vėl užsidarė. Koneriui rūpėjo vogčia dirstelėti žemyn, į jos kojas, tačiau visą vaiz- 
dą užstojo merginos paltas. 

— Patinka čia? — paklausė jis. 

— Lifte? 

Šįryt jo mąstymas sulėtėjęs, nes dėl ilgo skrydžio organizmo ritmas vis dar 

— Žinoma, liftas, manau, gana ypatingas. O kaip visur kitur? 

— Kol kas. Mes dar tik keliamės į čia. Tėvas ir aš. — Balsas malonus, pasi- 
tikintis, veržlus. 

Keletas žmonių šnairavo į juos. Darbuotojams nurodyta nesikalbėti liftuo- 
se. Saugumas: niekada negali žinoti, kas dar stovi greta. 

Ji nusuko akis į šalį, regimai kažkuo susirūpinusi, tačiau čia pat žvilgtelėjo 
į jį, ir abu tylutėliai šyptelėjo. Akies krašteliu dirstelėjo į jos rankas —ant pirštų 
nėra nei tuoktuvių, nei sužadėtuvių žiedo. Tada liftas sustojo devintame aukšte, 
kuriame, jis prisiminė, buvo įsikūrusios genetinių tyrimų laboratorijos. Koneris 
sekė akimis, kai ji išlipo ir gyvai žingsniavo tolyn žaliu kilimu. Lifto durys užsi- 
vėrė. Puiki, — galvojo jis. — Labai, labai puiki. Žiburiuojanti ir prieinama. 

Kabina pradėjo kilti ir po kelių sekundžių sustojo dvidešimt pirmame aukš- 
te, kur šiuo metu buvo jo valdos. Lifto durys atsivėrė į nedidelį priimamąjį, kuria- 
me prie kompiuterių voros sėdėjo patraukli, bet ledinė mergina ir spausdino. 

— Labas rytas, pone Molojau, — pasisveikino ji, net neatitraukdama akių 
nuo ekrano. Graži, bet šalta lyg ledas. Koneris nusišypsojo ir kuo maloniau tarė: 

— Labas rytas... a... — Sekundėlę neprisiminė jos pavardės. — Panele Peiston. 

Bendix Schere veikė anoniminių sekretorių sistema. Kai kuriuose kabinetuo- 
se jau buvo įrengtos balsinių kompiuterių sistemos, tačiau daugumą korespon- 
dencijos ir dokumentų tvarkė sekretorių biurai, o kiti darbuotojai retai kada su 
jomis susidurdavo. 

Raulis aiškino, kad ta sistema paprasta. Savo kompiuterio terminalo ek- 
rane matai diktavimo simbolį. Paspaudus ties juo, pasirodo diktavimo valdymo 
sistema. Tada paprasčiausiai diktuoji laišką ar dokumentą ir įvedi komandą, kad 
nusiųstų jį į sekretorių biurą. Netrukus savo ekrane pamatai išspausdintą laišką 
ar dokumentą, ir jau pats gali keisti arba koreguoti tekstą. Kompiuteris automa- 
tiškai už tave pasirašo, o kopija įrašoma į diską. 

Panelė Užriestanosė vis tiek nepakėlė akių, Koneris praėjo pro jos stalą prie 
durų, įkišo magnetinę kortelę ir surinko kodą. Užraktas spragtelėjo, durys atsi- 
darė. 

Kiekvienas direktoratas turėjo spalvinį kodą. Patentų ir sutarčių grupė pri- 
klausė mokslinių tyrimų ir plėtros direktoratui, todėl jų kilimai buvo tokie pat 
smaragdiniai, o sienos žalsvos kaip ir laboratorijose. Tačiau kitaip nei viso likusio 
pastato futuristinė atmosfera, atrodė, kad patentų ir sutarčių grupės skyrius čia 
egzistuoja amžinai. 

Tai buvo siaurų koridorių labirintas, abipus kurių išrikiuoti ankšti kabi- 
netėliai, ir atviri plotai, kur susigrūdusios rašomųjų stalų salelės. Nors skyrius 
jau užėmė tris aukštus, jam skubiai reikėjo daugiau vietos. Nepaisant to, kad čia 

buvo visa būtina kompiuterizuota įranga, didžiausia dalis su patentavimu susi- 
jusio darbo vis dar buvo popierinė, visos sienas užstojusios dokumentų spintos 
kelių dešimtmečių senumo. Atrodė, kad čia įsikūrusi biblioteka, kurios lentynose 
sugrūsti informaciniai tekstai. 

Netgi kai kurie naujieji Konerio kolegos atrodė maloniai senamadiški: rimti, 
solidūs vyrai įvairių pilkų atspalvių kostiumais, įvairių žilų atspalvių plaukais ir 
pasirišę netinkamos spalvos ir pločio kaklaraiščius. Susidarė toks įspūdis, kad čia 
visas supratimas apie madą perleistas moterims, kurios atrodė dailios ir elegan- 
tiškos. Beje, kaip ir visi patentų biurai, ši mokslo atmosfera nuslėpė faktą, kad čia 
buvo centras, aplink kurį sukosi globalūs likimai. 

P-SG skyrių kontroliavo Britanijos ir tarptautinio patentavimo teisininkai 
ir patentavimo agentai. Bet koks Bendix Schere išrastas, sukurtas, nusipirktas ar 
siekiamas parduoti produktas buvo jai naudingas tik tuo atveju, jeigu ji turėjo ir 
kontroliavo patentus pasauliniu mastu, o skyriaus užduotis buvo gauti kuo vi- 
sapusiškesnius patentus tam, kad apsaugotų savo įmonės produktus ir užkirstų 
kelią konkurentų produktams. Tai reiškė ne tik griežtą patentų apsaugojimą, bet 
ir gudrybių griebimąsi, kad jų galiojimo laikas būtų pratęstas. Ypatingais atvejais 
kartkartėmis jie įgydavo patentus seniems produktams, prieš tai tuos produktus 
kruopščiai performulavę. 

Daugelyje šalių patentai galiojo nuo 17 iki 20 metų. Tačiau kai metinis 
pelnas, gaunamas už Bendix Schere sėkmingiausiai parduodamus patentuotus 
vaistus, siekė per 500 milijonų svarų, kiekvieni papildomi metai, kuriuos galėjai 
gauti, jai reiškė solidų papildomą pelną. 

Konerio ir Čarlio Raulio kabinetai buvo greta, tad praeidamas pro jo duris 
Koneris pamatė ant rašomojo stalo atidarytą lagaminėlį, o tai reiškė, kad kolega 
jį aplenkė. Spaudydamas kodą ant savo kabineto durų, Koneris pasižadėjo vėliau 
atsiprašyti dėl savo atvykimo laiko. Beveik visose Bendix pastato duryse buvo 
įmontuota šifrinė spyna: jeigu norėjai patekti į tokias draudžiamas zonas, kaip 
antai laboratorijos ar patentų grupės aukštai, taip pat reikėjo naudotis magneti- 
ne kortele. Užteko vakarykštės dienos, kad šitoks judėjimas po patalpas Koneriui 
įkyrėtų iki gyvo kaulo. 

Jo kabinetas buvo neką didesnis už spintą. Koks nors urvinis graužikėlis 
čia jaustų klaustrofobiją, mąstė jis, tačiau vis geriau nei atviras planas, kur apie 
privatų gyvenimą gali pamiršti. Paltą ir švarką pakabino ant durų, prasibruko pro 
tris metalines dokumentų spintas bei popieriaus smulkinimo aparatą ir įsitaisė 
prie rašomojo stalo. 

Dėl saugumo šiukšlių dėžės buvo griežtai uždraustos. Visus nepageidauja- 
mus popierius turėjai kišti į smulkinimo mašiną. O stambesniuosius dedi į juo- 
dus šiukšlių maišus ir paleidi vamzdžiu (jis yra visuose aukštuose) žemyn į rūsyje 
esančią krosnį šiukšlėms deginti. O jeigu išeisi iš kabineto ir paliksi bet kokius 

popierius ant stalo (išskyrus gaunamą korespondenciją), toks nusižengimas kai- 
nuoja atleidimą iš darbo. 

Šį rytą vieninteliai pašaliniai daiktai ant Konerio stalo buvo jam adresuotas 
naujas vokas ir tamsiai raudona, odiniu viršeliu knyga, papuošta auksinių brūkš- 
nelių piešiniu: mažas berniukas su aureole klūpėdamas meldėsi. Po juo užrašas: 
„Bendix Schere credo“. 

Vakar, peržiūrėdamas tą knygą, Koneris negalėjo patikėti. Visi nauji darbuo- 
tojai privalėjo perskaityti ją nuo pirmo iki paskutinio puslapio. Ten buvo pasako- 
jama, kaip tos bendrovės įkūrėjas Džošua Bendiksas susikrovė pirmąjį kapitalą 
pardavinėdamas simpatinį rašalą, pagamintą iš citrinų rūgšties. Ten netgi buvo 
to buteliuko iliustracija. 

Tie giliai krikščioniški principai, kai 1880 metais formavosi įmonė, buvo 
smulkiai apibūdinti. Koneris perskaitė, kad visiems darbuotojams vykdavo pri- 
valomos reguliarios rytinės pamaldos. O Džošua Bendiksas paskelbė dekretą, 
pagal kurį dešimt procentų viso pelno turėjo būti aukojama labdarai, — ir tokia 
tvarka nepasikeitė iki šios dienos. 

Vis dėlto vienas dalykas buvo nutylėtas, kaip Koneriui šnipštelėjo Čarlis 
Raulis, kai jiedu išsmuko į barą papriešpiečiauti: tokios lėšos buvo skiriamos tik 
toms labdaros įstaigoms įkurti ir kontroliuoti, kurių veikla susijusi su ypatingo- 
mis lėtinėmis ligomis, kurioms gydyti Bendix Schere gamino vaistus. 

Koneris paėmė voką, kuris jau buvo išilgai praplėštas. Buvo informuotas 
apie šią tvarką ir svarstė, ar čia darbavosi apsaugos grupės, kurios skaitė viską, 
kas gaunama. Kažkodėl jis tuo abejojo. Ko gero, vokus praplėšdavo, kad darbuo- 
tojams nebūtų siunčiami asmeniniai laiškai arba atpratintų nuo susirašinėjimo 
darbe. 

Jis iškratė visą krūvą nekilnojamojo turto agentų atsiųstos medžiagos ir 
laiškelį iš perkraustymo tarnybos darbuotojos, kuri vakar buvo trumpam už- 
sukusi — stulbinamai veikli mergina, vardu Sju Perkins, aptarusi, kokį butą jis 
galėtų įsigyti pagal gaunamą atlyginimą. Pirmiausia žemėlapyje ji parodė vietas, 
kurios geriausiai jam tiktų. Paskui, Konerio nuostabai, parodė paryškintas zonas, 
kurios žymėjo tuos Londono rajonus, kur Bendix Schere darbuotojai buvo skatina- 
mi (bet be sutartinių įsipareigojimų) gyventi. Tačiau ji pridūrė, kad artimiausioje 
ateityje tikriausiai bus privaloma ten gyventi. 

Dabar prieš Konerio akis gulėjo dvidešimties potencialių butų sąrašas, iš 
kurių jis turėjo išrinkti netinkamus ir sudaryti galutinį sąrašą. Jis įsidėjo voką į 
lagaminėlį, nusprendęs viską perskaityti vakare, kai pareis namo, įsijungė kom- 
piuterį ir automatiškai kompiuterių sistemą. 

Kaip ir kiekvieną rytą, pirmiausia ekrane pasirodė grėsminga forma, pa- 
vadinta „Kolegų vertinimas“. Joje buvo langeliai, kur kiekvienas privalėjo įrašyti 
savo tiesioginių kolegų pavardes, o kituose langeliuose reikėjo įvertinti tų ben- 

dradarbių tvarkingumą, pasitikėjimą, kompetenciją, elgesį su kitais žmonėmis ir 
lojalumą bendrovei. 

Minutėlę pasvarstęs įrašė Čarlio Raulio pavardę ir poroje vietų davė mažiau 
taškų, kad nebūtų maksimumas, nes nenorėjo pasirodyti esąs pataikūnas arba 
nenuovokus, kas gera, o kas bloga. Paskui atidarė elektroninio pašto dėžutę. Čia 
laukė vienas pranešimas: Susirinkimas 9.15. Dvidešimto aukšto posėdžių kabi- 
netas. Prisistatyk keliomis minutėmis anksčiau. Č. R. 

Konerio mintys grįžo prie blondinukės, išlipusios devintame aukšte, ir 
kelias minutes jis mąstė. Paklaus Čarlį Raulį, kas ji tokia. Mes dar tik keliamės į 
čia, — sakė. Jos tėvas ir ji. Neturėtų būti sunku nustatyti, kas ji: juk Čarlis Raulis 
buvo vaikščiojanti vietinė enciklopedija. 

Taip, tikrai verta pašniukštinėti jos pėdsakais. 

Bilas Ganas lėtai vaikštinėjo po valdymo operacijų patalpą Bendix Schere pastato 
keturiasdešimt aštuntame aukšte, vykdydamas kasdienį įrangos patikrinimą. Jis 
vadovavo trisdešimties technikų grupei, dauguma jų baigę universitetus, tačiau 
apsaugos direktorius vis tiek norėjo viską pats patikrinti. Senų įpročių sunku 
atsisakyti. 

Šis įprotis išliko nuo to laiko, kai tik pradėjo dirbti radistu parašiutininkų 
ryšių tarnyboje. Nepasitikėdamas nė vienu elektros įrenginiu, nuo kurio galėjo 
priklausyti jo gyvenimas, Ganas visada išmontuodavo ir vėl surinkdavo jį prieš 
bet kokią operaciją: tai buvo vienintelis būdas įsitikinti, kad nekils bėdų. Dėl 
šios priežasties jis taip pat visada išlankstydavo ir vėl sulankstydavo savo pa- 
rašiutą. 

Visą šio kresno, mažesnio negu vidutinio ūgio keturiasdešimt aštuonerių 
metų vyro beaistrį veidą žymėjo antspaudas — „karinis“, o rudi plaukai tik vos 
vos ilgesni nei apsikirpus ežiuku. Nors jis jau dvidešimt metų vilkėjo kostiumą, 
kažin kodėl visada atrodė nei šiaip, nei taip. Kaip ir daugelio išmuštruotų karių, 
jo lojalumas samdytojams buvo labai ribotas, tačiau su Bendix Schere įmone Ganą 
siejo kai kas daugiau. 

Jį buvo užverbavę SAS, paskui GCHO Čeltenheme — Britanijos vyriausybės 
žvalgyba. Ten jis buvo įsitraukęs į antiteroristinę veiklą: kūrė ir tobulino sekimo 
sistemas užsienio ambasadose Britanijoje, taip pat svarbiausiuose pastatuose po- 
tencialiai priešiškose šalyse: Rusijoje, Irane ir Irake. Tai buvo neįkainojama Gano 
erudicijos savybė. Kai po devynerių metų Bendix Schere tyliai jį susimedžiojo, vy- 
ras buvo tapęs vienu geriausiai informuotų sekimo ekspertų pasaulyje. 

Tiek keturiasdešimt aštuntas aukštas, tiek esantis virš jo atrodė tarsi kosmi- 

nės stotys su daugybe sudėtingiausios slaptos klausymosi ir kosminių palydovų 
sekimo aparatūros, kuri daugiausia buvo naudojama vidaus apsaugos sistemoje 
darbuotojams kontroliuoti, o ne šnipinėti konkurentus. 

Ganas stabtelėjo ties transporto priemonių sekimo sistema. Prieš akis pla- 
čiame skyde buvo kokie penki tūkstančiai mažyčių raudonų lempučių, po kiek- 
viena — numeris. Gal du trečdaliai jų buvo išjungtos, o kitos ryškiai mirksėjo. 
Kiekviena lemputė reiškė įmonės automobilį, o mirksinčios rodė tą akimirką 
važiuojančius. 

Įvedęs lemputės numerį į šalia skydo stovintį kompiuterį, Ganas galėjo suži- 
noti viską apie bet kur pasaulyje esančią įmonės transporto priemonę ir nustatyti 
jos koordinates dešimties pėdų tikslumu, gauti raštišką tos vietovės aprašymą 
ir kelių žemėlapį pageidaujamu masteliu. Be to, kompiuteris užfiksuodavo visas 
transporto priemonės keliones pastarąsias keturias savaites ir palygindavo su 
per metus užregistruotais duomenimis, šitaip parodydamas, ar būta kokių nors 
svarbių pasikeitimų. 

Šiame aukšte buvo ir kita sistema, kurią sukūrė Ganas ir kuria jis ypač di- 
džiavosi — tai „Sekimas“. Kaskart, kai darbuotojas brūkšteldavo savo magnetine 
kortele ar įkišdavo ją į duris, į Gano duomenų bazę būdavo perduodamas signa- 
las. Kompiuteris išanalizuodavo kiekvieno darbuotojo judėjimo kryptis praėjusį 
mėnesį ir palygindavo su praėjusių dvylikos mėnesių duomenimis, o jeigu būdavo 
kokių nors ryškių pakitimų, išsyk informuodavo Ganą. 

Gano kontrolės sistemoje buvo ir ne tokių įmantrių galimybių, pavyzdžiui, 
iš savo biuro jis galėjo klausytis bet kokio pokalbio telefonu, nesvarbu ar būtų 
skambinta į Bendix Schere pastatą, ar iš jo; taip pat galėjo slapta klausytis bet ko- 
kio pokalbio įmonės teritorijoje. Be to, per kabelinę televiziją galėjai stebėti visą 
laboratorijų darbą. 

Įsitikinęs, kad viskas vyksta sklandžiai, jis grįžo į savo patogų urvą keturias- 
dešimt devintame aukšte, uždarė duris, atsisėdo priešais virtinę ekranų ir ėmėsi 
kito punkto savo nekintančioje savaitės darbotvarkėje: nauji darbuotojai. Paspau- 
dė mygtuką norėdamas pamatyti sąrašą. 

„Koneris Molojus“ buvo viena iš trijų pavardžių, išryškintų dvidešimties 
asmenų sąraše. Ganas atsivertė duomenis apie Konerį ir pamatė, kad įvykių labai 
mažai. Šį rytą elektroniniu paštu gautas pranešimas iš Čarlio Raulio ir jau užpildy- 
tas „Kolegų vertinimas. Jis aktyvavo „Sekimą“ ir patikrino vakarykščius Konerio 
veiksmus. Atrodė, vyko gana išsami įvadinė ekskursija. Viskas gerai. Tada jis išsi- 
kvietė „Kolegų vertinimą“ ir labai atidžiai sužiuro. 

Tik dviejose vietose įvertinta ne maksimaliai. Ganas susiraukė. Jau kurį 
laiką Čarlis Raulis dėl problemiško elgesio buvo jo „raudonajame“ sąraše. Neįtikė- 
tina, kad protingai samprotaujantis žmogus galėtų duoti jam tokius absurdiškai 
aukštus balus. Tai rodė, kad arba Konerio Molojaus sugebėjimai vertinant cha- 

rakterius įtartini, arba jis stengėsi įsiteikti, arba tuos balus paprasčiausiai išlaužė 
iš piršto. 

Ne pirmas kartas, kai nauji darbuotojai duoda aukštus balus, bijodami su- 
laukti keršto. Dėl to jiems nereikėjo jaudintis: vertinimai buvo laikomi visiškoje 
paslaptyje, tik, aišku, jie šito negalėjo žinoti. Šitokiu poelgiu Koneris Molojus ne- 
padarė nieko rimto, neįžiebė įspėjamo signalo ar dar ko nors dramatiško, tačiau 
vis tiek jam tai buvo mažytė dėmelė. Ganas jau žinojo, kad kartais, kai prisirenka 
pakankamai tokių dėmelių, galiausiai jos pradeda šį tą atskleisti. Ir Ganas jau pa- 
juto menką nuogąstavimą dėl naujojo teisininko patentų klausimais iš Amerikos. 

Nieko ypatingo, negalėjo nieko jam pripaišyti, tačiau per ilgametę sekimo 
patirtį Ganas išsiugdė instinktą, suuodžiantį, kada žmonės ketina ką nors daryti, 
ir dabar tas instinktas skatino atidžiai stebėti Molojų. 

Jis atsisiuntė Konerio prašymo originalą ir atidžiai perskaitė. Amerikiečio 
biografijos faktai nepriekaištingi. Biochemiko diplomas su pagyrimu įgytas 
Harvarde. Organinės chemijos magistro laipsnis — Stanforde. Dveji metai 
molekulinės biologijos srityje Karnegio Melono universitete. Vėl treji metai Har- 
vardo universiteto Teisės fakultete, įgyta teismų žinybos advokato profesija, o 
paskui — patentų žinybos egzaminai. Baigiantį Harvardą jį susirado ir pasigriebė 
Merck įmonė, čia patentavimo skyriuje jis dirbo dvejus metus. 

Merck buvo ketvirta farmacijos įmonė pasaulyje. Geri darbdaviai ir geri 
mokėtojai. Tad kodėl Molojus pakeitė arklius? Priežastis kuo puikiausiai nu- 
rodyta anketoje: Molojus buvo įsitikinęs, kad Bendix Schere genetikos programa 
progresyvesnė. Gerai, tai tiesa, Ganas neturėjo ko prikišti. Bendix Schere teikė 
geriausias pasaulyje genetikos mokslo galimybes. Be to, Merck norėjo išsiųsti Mo- 
lojų į Kaliforniją, o jis nenorėjo gyventi Vakarų pakrantėje. Visiškai priimtinas 
paaiškinimas. Bendix Schere davė jam galimybę padirbėti porą metų Anglijoje. 
Koneriui Molojui patiko ši idėja. Čia irgi nieko. Vyras nevedęs, heteroseksualus, 
iki įsikurdamas vienoje vietoje norėjo pamatyti šiek tiek pasaulio. Visi Konerio 
Molojaus pateikti motyvai solidūs. 

Tai kas čia, velniai rautų, tokio yra, kad nesueina galai? 

Monti Banerman pyktis virto siutu, kai ji antrą kartą perskaitė laišką. 

10.30 val. Jos susitikimas su ponu Neilu Rorke paskirtas vienuoliktą valandą. Na, 
jis kaip didelis privalės viską paaiškinti! Monti giliai įkvėpė, stengdamasi nusira- 
minti: ji niršo nuo pat vakar ryto, kai laiškas buvo atneštas į jų senąją laboratori- 
ją, ir netgi naktį kelis kartus pabudusi nervinosi. 

Dėkui Dievui, kad ji buvo ten ir atplėšė tėvui atsiųstą korespondenciją. Jeigu 
tėvas būtų jį pamates, būtų sprogęs iš įsiūčio. Jis klausinėjo, kur Valteris Hoginas, 
jų vyriausiasis laborantas, prapuolė, ir Monti turėjo meluoti, kad jis susirgo. 

Prieš aštuonis mėnesius pagaliau buvo susitarta ir pasirašyta, kad Bendix 
Schere perims „Banermano genetinius tyrimus“, tačiau pasirodė, kad pereiti ne 
taip paprasta. Buvo apstu eksperimentų in situ", kurių dėl jų delikačios prigimties 
negalėjai perkelti, ir persikraustymas iš Berkšyro universiteto į Bendix pastatą 
Londone virto daug pastangų reikalaujančiu procesu, užsitęsusiu kelis mėnesius. 

Kalnai dokumentacijos privalėjo pereiti per Bendix Schere patentų ir su- 
tarčių grupės skyriaus rankas, o tai jai ir buvo didžiausias prakeikimas. Ir viskas 
dėl to, kad patentavimo agentai ir teisininkai privalėjo pamatyti ir perskaity- 
ti — kažkokio nurodymo pagrindu — faktiškai kiekvieną popieriaus skutelį apie 
kiekvieną bandymą, kuris kada nors buvo atliktas „Banermano genetinių tyrimų“ 
darbuotojų. Tad beveik viską, kas buvo sudėta į bylas ir suklasifikuota tėvo labo- 
ratorijoje, dabar reikėjo suvesti į Bendix Schere kompiuterių duomenų bazę. Visą 
šį varginantį darbą galėjo atlikti kanceliarijos darbuotojai, tačiau reikėjo tiek 
daug išnarplioti ir suskaityti, kad Monti galiausiai nusprendė: bus paprasčiau, 
jeigu didžiąją dalį darbų pati nuveiks. 

Nuo vasario pabaigos Monti ir tėvas dalijo savo laiką senajai laboratorijai ir 
naujosioms prabangioms patalpoms devintame Bendix pastato aukšte. Šis perio- 
das Monti buvo labai įtemptas, nes nuolat reikėjo sutelkti visus turimus manda- 
gumo ir diplomatiškumo resursus, ypač pamačius, kad Bendix Schere grupė buvo 
ne tokia paslaugi, kaip ji tikėjosi. Susidarė įspūdis, kad užuot džiaugsmingai su- 
tikę tokį svarbų asmenį kaip Dikas Banermanas, dauguma darbuotojų piktinosi 
pašaliečių įsibrovimu. 

O jos tėvas be paliovos bandė direktorių valdybos nervus, norėdamas nu- 
statyti, kiek jam pavyks pasiekti. Kol kas visi prašymai, nusiųsti į apskaitininkų 
skyrių, kad šis sankcionuotų naujos įrangos pirkimą, grįžo patvirtinti, — netgi 
prireikė mėnesio ir kelių keblių susirinkimų, kad būtų palaiminti 300 tūkst. svarų 
dėl Cray genų nustatymo kompiuterinės techninės įrangos įsigijimo. Bendix Sche- 
re be priežasties nesišvaistydavo pinigais, tačiau buvo pasirengusi išmesti juos 
bet kam, kas užtikrino rezultatą ir konkurentų įveikimą. | 

Iki šiol įmonė nepakišo kojos daktarui Banermanui. Kad ir koks irzlus jis 
buvo iš pradžių, kad ir kaip nuogąstavo dėl jų biurokratijos, vis dėlto turėjo pripa- 
žinti, kad Bendix Schere elgėsi garbingai. 

Jis net prisipažino dukrai, kaip gera reguliariai gauti atlyginimą, o ne nuolat 
kur nors kaulyti pinigų kaskart, kai tik gaudavo sąskaitą. Faktiškai dabar jie abu 
gavo deramus atlyginimus, o kur dar laukė priedai Dikui Banermanaui — tam 


* Buvimo vietoje; (savo) vietoje (lot.). 

tikras procentas nuo bet kokio pelno, gauto už jo įdėtą darbą. Monti uždirbo 
daugiau kaip dvigubai, palyginti su tuo nučiulptu „Banermano genetikos tyrimų 
atlyginimu, iš kurio vos galėjai verstis. 

Tad ką reiškia tas laiškas? Gal tai paprasčiausia klaida? Koks nors vidaus 
ryšių apsirikimas? O gal tai reiškė, kad visi vingrūs pono Neilo Rorkės ir daktaro 
Vincento Krovio pažadai ištirpo? Viskas baigta. 

Po pusvalandžio ji išsiaiškins. 

Monti įsidėjo laišką į rankinę ir sutelkė dėmesį į ant rašomojo stalo gulinčią 
gyvenimo aprašymų krūvą. Tėvas buvo užsiėmęs darbuotojų atranka: per atei- 
nančius dvylika mėnesių jis planavo išplėsti savo grupę nuo trisdešimt penkių 
iki dviejų šimtų darbuotojų. Sudarė ilgiausią sąrašą — diplomantų, magistrantų, 
gydytojų, mokslinių darbuotojų — ir ėmėsi jų ieškoti. Ir akivaizdu, kad tuo džiau- 
gėsi: juk nereikėjo atmesti prašymų įsidarbinti arba, blogiau, atleidinėti darbuo- 
tojų, nes negalėjo jų išlaikyti. Pirmą kartą po Monti motinos mirties tėvas atrodė 
laimingas, ir duktė troško, kad toks ir liktų. 


Buvo be penkių minučių vienuolikta valanda. Ji apsivilko tamsiai mėlyną švarką 
ir pasiėmė rankinę. Vis dar negalėjo priprasti prie savo kabineto prabangos. Jis 
ne iš didžiųjų, bet vienintelis trūkumas — nebuvo lango. Temperatūra maloni, 
oras tikrai gaivus, netgi skleidžiantis energiją, tačiau Monti persekiojo klaustro- 
fobijos pojūtis, kurį visada patirdavo patekusi į uždaras patalpas. 

Ji praėjo pro sargą, sėdintį prie savo pulto priešais liftus. Tačiau šie liftai 
kėlė tik iki keturiasdešimt devinto aukšto, o į aukščiau esančiuosius galėjo pakilti 
tik direktorius, pasinaudodamas savo magnetine kortele ir specialiu liftu. Jai 
buvo nurodyta paprašyti sargo, kad iškviestų liftą. Monti taip ir padarė. 

Jėzau, tie direktoriai — paranoikai! — galvojo ji. — Ko jie bijo? Gamybos šnipi- 
nėjimo? Teroristų? Gyvūnų teisių gynėjų? Pamišėlių? 

Belaukiant lifto šmėstelėjo mintis apie amerikietį, kuris šįryt kartu kėlėsi 
liftu, ir Monti nusišypsojo, prisiminusi veido išraišką, kai ji užtiko jį besigraži- 
nantį. 

Dailus vyrukas, tačiau neabejotinai toks pat, kaip ir visi, kuriuos kol kas teko 
čia sutikti. Atrodė, čia apstu besibranginančių, per daug besipuikuojančių tipų, 
tarsi darbas Bendix Schere įmonėje būtų iškėlęs juos virš paprastų mirtingųjų. 

Aštrus dzingtelėjimas pranešė, kad atvyko liftas, ir Monti žengė vidun. Po 
kelių sekundžių bronzinės durys atsivėrė ir išleido ją į tą patį prieškambarį su vi- 
sais nesuprantamais abstrakčiojo meno kūriniais, kur ji su tėvu, Rorke ir Kroviu 
susitiko pirmą kartą. 

Jai belaukiant atsivėrė durys ir Rorkės asmeninė sekretorė, drakoniškai at- 
rodanti moteris ugnies spalvos plaukais, pranešė, kad ponas Neilas pasirengęs ją 
priimti. 

Rorkė atėjo prie durų pasitikti ištiesęs ranką ir šypsodamasis, taigi Monti 
patikėjo, kad jam išties malonu ją matyti. 

Prisiminusi, kokie geležiniai jo gniaužtai, ji atsargiai paspaudė mėsingą 
ranką. 

— Labas rytas, pone Neilai, dėkoju, kad skiriate man laiko. 

— Jums visada atsiras laiko, mano mieloji. — Jis mostelėjo, kviesdamas 
atsisėsti į patogią kėdę, kurių čia buvo ir daugiau, sustatytų aplink žemą staliuką 
atokiai nuo rašomojo stalo, ir ją toks neoficialumas šiek tiek nustebino. Monti 
nematė jo jau keletą mėnesių, tačiau vyras buvo visiškai nepasikeitęs, toks pat rau- 
donveidis, juodi plaukai tokie pat pernelyg ilgi, o apsirengęs ryškiu, baltais dryže- 
liais kostiumu ir pasirišęs odinį kaklaraištį — matyt, toks jau jo prekyženklis. 

— Taigi, pasakykite man, — tarė jis, — kaip viskas klostosi? 

— Na, — atsargiai pradėjo Monti, nenorėdama iš karto pulti į numatytą 
ataką, — viskas klostosi nepaprastai gerai. Nors visas persikraustymo procesas 
užtrunka daug ilgiau nei manėme. 

Rorkė sunėrė pirštus. 

— Kaip supratau iš daktaro Krovio, visi mūsų įmonėje labai patenkinti. — 
Jis nutilo ir kreivai šyptelėjo. — Jūsų tėvas išties žino, kaip leisti mūsų pinigus. 

— Visa ta įranga būtina. 

— Be abejo! Aš nesiskundžiu — mes sužavėti jo entuziazmu. 

Monti irgi mandagiai šyptelėjo, jau rikiuodama tolesnę kalbą. Tada jos akys 
užkliuvo už didžiulės auksinės varlės ant onikso pakylėlės, stovinčios ant Rorkės 
stalo, ir ji pašiurpo. Šiandien varlė nuožmiu žvilgsniu tarsi spoksojo tiesiai į ją. 

Monti įkvėpė. 

— Yra svarbus klausimas, pone Neilai, — pradėjo ji, atidarydama rankinę 
ir ištraukdama laišką. — Jį atnešė vakar; adresuotas mano tėvui. Atsiuntė mūsų 
vyriausiasis laborantas Valteris Hoginas, dirbęs su mano tėvu nuo pirmos dienos. 
Jis rašo, kad gavo laišką iš Bendix Schere personalo skyriaus direktoriaus, kuriame 
informuojama, kad dėl amžiaus jis atleidžiamas iš darbo, kad daugiau nesirodytų 
įmonės teritorijoje ir kad visi jo asmeniniai daiktai bus pristatyti tiesiai į na- 
mus. — Monti drąsiai ir su pasitenkinimu stebėjo susirūpinusį prezidento veidą. 

Užsigalvojęs Rorkė palinko į priekį. 

— Dėljo amžiaus? O kiek jam metų? 

— Šešiasdešimt šešeri, — atsakė Monti. 

Jis atsilošė. 

— A, — ištarė jis. — Manau, čia ir yra atsakymas. Pensinis amžius. 

— Mes niekada nevertėme žmonių eiti į pensiją, nesvarbu, kokio jie am- 
žiaus, — susierzino Monti. 

Rorkės mina nežymiai sugriežtėjo: pokytis buvo vos pastebimas, tačiau jai 
to užteko, kad apčiuoptų kietąją prezidento pusę. 

— Deja, panele Banerman, dėl pensinio amžiaus mes turime griežtas taisykles. 

Ji išliko rami, nors viduje jau kunkuliavo pyktis. 

— Suprantu, pone Neilai, tačiau, kaip žinote, vienas iš mano tėvo — ir 
mano — didžiausių rūpesčių buvo užtikrinti darbą savo darbuotojams. Pirmojo 
mūsų susitikimo su jumis ir daktaru Kroviu metu abu tai garantavote. Tai buvo 
viena svarbiausių sąlygų, kurios pagrindu mes ir sudarėme su jumis sutartį. 

Rorkė linktelėjo galvą: 

— Na, mes tikrai nenorime laužyti sutarties, mes reikalų taip netvarkome. 
Šnektelėsiu su daktaru Kroviu ir pažiūrėsiu, ką galima padaryti. 

— Būčiau labai dėkinga, — pasakė Monti. — Prašyčiau atlikti tai skubiai. 
Valteris be galo kankinasi. Mes su žmonėmis šitaip nesielgiame. 

Rorkė atidžiai ją stebėjo. 

— Esu tikras, kad galime padaryti išimtį — galbūt rasime ką nors jam tinka- 
mo mūsų gamykloje Slauvyje. — Jis kilstelėjo antakius. 

— Ačiū. — Palengvėjusia širdimi Monti įsidėjo laišką į rankinę. 

— Mes — didelė įmonė, o mūsų širdis labai plati. 

— Malonu girdėti. 

— Aš labai vertinu jus ir jūsų tėvą. Tikrai nenorėčiau, kad kas nors apkartin- 
tų mūsų tarpusavio santykius arba jūsų požiūrį į Bendix Schere. Jeigu dar kas nors 
gulės ant širdies, visada pasakykite, gerai? Mano durys visuomet jums atviros. 

— Ačiū, pone Neilai. 

Rorkė palydėjo ją iki lifto. Kai Monti įlipo, jis tarė: 

— Panele Banerman, aš kalbu rimtai. Mes gal ir esame globali organizacija, 
tačiau šį laivą valdau labai tvirtai. Jeigu jums ar jūsų tėvui kas nors nepatiktų, 
privalote ateiti tiesiai pas mane. Pažadate? 

Monti pažadėjo. 

1946 metai, Barnetas, šiaurinis Londonas 


Jau ketvirtą naktį Danielis Džadas gulėjo lovoje aukštielninkas, o rankos tirpo 
palei lovos kraštus, prie jos kojų tvirtai pririštos odiniais diržais. Kietos metalinio 
rėmo briaunos smigo į neužgijusias žaizdas ant riešų, kurios liko po vakarykštės 
nakties. Nugara ir sėdynė kraujavo nuo tėvų plakimo: motina lupo už tai, kad 
praėjusį vakarą, prieš eidamas miegoti, jis nepasimeldė, o tėvas už tai, kad nesu- 
kalbėjo maldos prieš vakarienę. 

Danielio nosis buvo užgulta, norėjo ją išpūsti, tačiau be rankų niekaip ne- 
įstengė. Jis siaubingai norėjo šlapintis, tik baiminosi pašaukti tėvus, bet ir bijojo 
bausmės už prišlapintą lovą. 

Taip ir gulėjo šniurkščiodamas ir bejėgis, nuo ašarų degančiomis akimis, 
o dėl perpildytos pūslės diegė visą kairiąją pilvo pusę. Jam beliko baimingomis 
akimis žiūrėti į tamsą. 

Jie turėjo tokias uodegas ir geluonis kaip skorpionai, tos jų uodegos buvo tokios 
galingos, kad galėjo penkis mėnesius kankinti žmones. 

Skorpionai! 

Skorpionai čiumpa tave, jei ant kaktos neturi Dievo uždėto antspaudo. 

Danieliui niekada neteko regėti gyvo skorpiono, jų matė tik enciklopedijos 
paveiksliukuose ir vieną negyvą muziejaus vitrinoje: tas buvo mažesnis negu jis 
manė, tik didelio vabalo dydžio. Juodas ir kietas. Dabar Danielis įsivaizdavo, kad 
visos grindys nuklotos šiais gyviais, kad jie traukė jo link, jau pasiekė lovos kojas. 
Ropojo aukštyn, juodais nagais kabindamiesi už stačių čiužinio kraštų. Spietėsi 
prie pūkinės antklodės galo. 

O ant jo kaktos nebuvo Dievo antspaudo, kuris apsaugotų. 

Tėvai pasakojo apie tą žymę, bet jie sakė, kad Danielis — nusidėjėlis, todėl 
ir neturi tokios. Vis dėlto tada jis nuėjo į vonią ir nusiminė veidrodyje pamatęs, 
kad tėvai sakė tiesą. 

Tų ženklų Danielis nematė nei ant motinos, nei ant tėvo kaktų, tačiau abu 
sutartinai paaiškino, kad jie tiesiog tampa nematomi. Be to, esą žinosi, kad jį turi. 

Šį vakarą mama skaitė iš knygos apie skorpionus. 

„kai jis atvėrė tą prarają, iš jos tarsi iš milžiniškos krosnies prasimušė dūmai. Tie 
dūmai užtemdė saulę ir dangų. O iš tų dūmų išniro skėriai ir krito ant žemės, o jiems 
buvo suteikta tokia galia kaip ir skorpionams. Jiems buvo įsakyta nekenkti žemėje 
žolei, jokiems augalams ar medžiams, bet tik tiems žmonėms, kurie ant kaktos neturi 
Dievo antspaudo. 

Jiems nebuvo suteikta galios žudyti juos, turėjo tik penkis mėnesius juos kankinti. 
O patiriama agonija tokia, kaip skorpionui užpuolus ir įkandus žmogų. Tomis dienomis 
žmonės ieškos mirties, bet neras jos, jie trokš mirti, bet mirtis juos aplenks. 

Motina sakė, kad skorpionai užpuls, jeigu naktimis jo mintys bus nešvan- 
kios. Jeigu ketins paliesti savo nepadorų daiktą. O taip, Danielis galvojo, kaip jį pa- 
liesti, dabar galvojo apie jo laikymą rankoje ir nusišlapinimą, tos srovės išleidimą 
ir skausmo pilvelyje atsikratymą. | 

Ir tai reiškė, kad skorpionai jį užpuls. Garantuotai. Jis klausėsi įtempęs au- 
sis, kada jie pradės brazdėti ant kilimo, kada pasigirs krebždėjimas, traškėjimas, 
kada jie pradės ropoti per patalynę. 

Danielis įsitempęs klausėsi tyloje. Jau pasigirdo! Visa lova tarsi atgijo, už- 
plūsta knibždančių vabalų. Jis laukė, sulaikęs kvapą, stengdamasis pajusti kitokį 
judėjimą nei jo kraujas gyslose. Kažkas. Kažkas ropojo paklode. Dabar. 

Krepšt. Krepšt, krepšt. Krepšt. Pauzė. Krepšt, krepšt, krepšt, krepšt, 
krepšt. 

Iš baimės jo burna išdžiūvo. 

Krepšt, krepšt, krepšt. 

Jau arčiau. 

Krepšt, krepšt, krepšt. 

Jis užgniaužė pirmąjį klyksmą, nurijo jį, vėl užgniaužė. Girdėjo, kaip nagai 
brūžavo per audeklą, slidinėdami tarsi ant ledo. Tada tvirtai įsikabino! Krepšt, 
krepšt, krepšt. 

Kažkas palietė jo ranką. 

Kažkas prisispaudė prie pižamos rankovės. Spustelėjo, vėl ir vėl. Per ploną 
medžiagą jautė, kaip tie nagai duria. Lipo aukštyn rankove, jau virš alkūnės. 
Danielis įsivaizdavo, kaip tas mažas juodas padaras laikė virš nugaros atkišęs 
uodegą. Jis nurijo seiles. Viskas bus gerai, jeigu nesukrutėsi, taip ir reikėjo dary- 
ti — nekrutėti, neleisti, kad suprastų, jog buvai persigandęs. 

Jis jau užlipo ant peties. Tada kažkas palietė kaklą, šaltas, kietas, drebantis, 
pajuto, kaip įsmigo pirmas nagas, aštrus kaip adata; berniuko kūnas sudrebėjo 
iš siaubo. Jautė, kaip kojas graibstė stipriau, kabindamasis į odą, ropojo kaklu, 
Adomo obuoliu ir vis badė lyg adatos. Jau judėjo per smakrą, palietė apatinę lūpą. 
Užlipo ant burnos. Jis jau suuodė kvapą: šlykščią pridvisusią smarvę. Ropojo pa- 
lei nosį, pradėjo kilti skruostu aukštyn, akies link. 

Dabar tai jau kirs į akį... 

— Mama! Mama! Tėti! — suklykė Danielis, blaškydamasis iš siaubo, spring- 
damas, purtydamas į šonus galvą. — Mama, tėti, gelbėkit, gelbėkit, gelbėkit! 

Užsižiebusi šviesa trumpam jį apakino. Kai sumirksėjo, kažkas kietas už- 
krito ant dešinės akies ir prisispaudė prie akies obuolio. Kažkoks šešėlis šmėste- 
lėjo žemyn; berniukas pajuto, kaip sprigtelėjo pirštas; kažkas judėjo dešinėje ant 
kilimo; kažkoks padaras, nukritęs aukštielninkas, raitė iškeltas kojas — tamsiai 
rudas, kokio colio ilgio. 

Tada tėvas savo koja, apauta šlepete, sutraiškė jį ant plikų grindų. 

— Skorpionas, — vos kvėptelėjo Danielis. 

— Šitiek triukšmo sukėlei, tu, kvailas vaike, — pasakė motina. 

— Skorpionas? 

— Ne skorpionas, o tarakonas. — Tėvas pakėlė vabalą nuo žemės ir prikišo 
sūnui prie veido. Dvi kojytės sulenktos ir šiek tiek suglebusios; iš perplyšusio 
pilvo virto oranžinė masė; čiuptuvėlis tirtėjo. 

— Tai ženklas, — pareiškė motina. Danielis spoksojo į ją, įsisupusią į vil- 
nonį chalatą: veidas baltutėlis, lipnus nuo kremo, akys rūsčios iš pykčio. — Tai 
Dievo siųstas ženklas už tavo nepadorias mintis. — Ji stipriai tvojo sūnui per 
veidą. — Galvojai apie nešvankybes? 

Persigandęs Danielis papurtė galvą. Ji vėl tvojo. 

— Melagis! Pirmiausia Dievas tau atsiuntė tarakoną, o paskui bus skorpio- 

nas. Tu privalai atgailauti, vaike, jeigu kaskart neatgailausi, Viešpaties rūstybė 
didės. 

Danielis pravirko. 

— Kodėl Dievas toks baisus man? — pratarė. 

Motina vėl tvojo, šį kartą stipriau. 

— Mūsų gailestingiausią Tėvą, kuris yra Danguje, tu vadini baisiu? Kaip tu 
drįsti? 

— Aš nekenčiu Dievo, — raudojo Danielis. — Aš nekenčiu jo! Aš noriu jį 
užmušti! 

Motina klyktelėjo, patraukė už plaukų, spjovė į veidą ir vėl skėlė į abu 
skruostus. Trumpam išėjo iš kambario, grįžo su muilo gabalu rankoje, kurį bandė 
įgrūsti jam į burną. 

— Išsiplauk iš burnos tas šventvagiškas kalbas! Tu amžiams nugarmėsi pra- 
garan! 

Tėvas išmetė tarakoną į šiukšlių dėže. 

— Atgailauk, sūnau, — pasakė jis. — Kol dar ne vėlu. 

Danielis tylėjo. 

Tėvas paėmė nuo stalelio prie lovos Bibliją ir pradėjo garsiai skaityti: 

— Arklių galvos buvo panašios į liūtų galvas, ir iš jų snukių ėjo ugnis, dūmai ir 
siera. 

Tie trys ugnies, dūmų ir sieros antplūdžiai išžudė trečdalį žmonijos... Visa arklių 
jėga buvo jų snukiuose ir uodegose, nes jų uodegos buvo kaip gyvatės... 

Likusi dalis žmonijos nebuvo nužudyta šitų trijų antplūdžių, bet jie vis tiek ne- 
atgailavo dėl savo rankų darbo, jie nesiliovė garbinę demonų ir auksinių, sidabrinių, 
bronzinių, akmeninių bei medinių dievaičių — dievaičių, kurie negali matyti, girdėti 
ar vaikščioti. | 

Jie neatgailavo ir dėl savo žudymų, magiškų menų, seksualinio ištvirkavimo ar 
vagysčių. 

Tada jo tėvai išėjo iš kambario ir uždarė duris, prieš tai pasakę: 

— Miegosi degant šviesai, kad Dievas tave geriau matytų ir kad suprastum, 
jog nėra skirtumo ar tamsu, ar šviesu. Jis mato viską. 

Danielis ramiai gulėjo, žiūrėdamas į elektros lemputę, į rudą, lubose išdriku- 
sią dėmę, kur kažkada bėgo vanduo, į juodą naktį už neuždengtų langų, į dešinėje 
kabantį kryžių. Jo viduje virė neapykanta. Neapykanta Dievui. Neapykanta ant 
kryžiaus prikaltam Jėzui. 

Berniukas sutelkė dėmesį į kryžių. Dievas taip mylėjo pasaulį, kad davė jam 
savo vienintelį Sūnų, kad tas, kas tikės juo, nemirs, bet turės amžinąjį gyvenimą. 
mis ir nunarinta galva. Tada pagalvojo apie save, gulintį čia išskėstomis ranko- 
mis. Juk jiedu vienodi! 

Dievas leido nukryžiuoti jo sūnų. Dievas nužudė savo vienintelį sūnų. Kad 
išgelbėtų žmoniją. Dievas nesielgė su Jėzumi geriau nei tėvai su juo. Pyktis su- 
stiprėjo, riaumojo viduje lyg krosnis. Danielis pajuto savyje karštį. Pradėjo jausti 
keistą energiją, plūstančią į kūną. Stiprybę ir jėgą, kylančią iš pilvo ir plintančią 
į krūtinę, rankas, kojas. Jis prikaustė žvilgsnį prie kryžiaus, kurį regėjo taip aiš- 
kiai, tarsi tas būtų ne už dvylikos pėdų kitame kambario gale, bet vos keli coliai 
nuo veido. 
bančius kaip to tarakono kojos. Kryžius pradėjo virpėti. Iš pradžių keletą kartų 
vos vos virptelėjo, paskui — stipriau. Danielis liepė jam, kad drebėtų stipriau, dar 
stipriau. 

Staiga be jokio įspėjimo kryžius nukrito ant grindų, sukeldamas šūvio garsą. 

Ant sienos liko dvi skylutės, iš kurių iškrito vinys; o ant purvinos geltonos 
sienos — kūno spalvos kryžiaus formos šešėlis. 

Tada Danielis išsišiepė. 

Jis privertė, kad taip atsitiktų. Jis privertė kryžių nukristi nuo sienos vien 
apie tai pagalvodamas! Tada žvilgsnis nukrypo į Bibliją, gulinčią ant stalo šalia. 
Sutelkė į ją dėmesį. Užsidek, — mintyse įsakė berniukas. — Nagi, dek! 

Jis sutelkė visą dėmesį, išmetė iš galvos kitas mintis, sukaupė visas jėgas ir 
energiją. Susikaupęs. Susikaupęs. Dek, po velnių, tu bjauri ir šlykšti knygpalaike! 

DEK!!! 

Pasigirdo baisus trenksmas, paskui — dūžtančio stiklo žvangėjimas. Lan- 
gas! Iš pradžių jis sutrūkinėjo ir vaiko akyse ėmė kristi vidun: pirmiausia mažos 
šukelės, paskui visas subyrėjo ir nukrito ant grindų lyg stikliniai durklai. 

Durys virstelėjo ir vidun įpuolė tėvai. 

— Kas, po v...? — užsikirto motina, išvydusi išdužusį langą ir ant grindų 
gulintį kryžių. 

Tėvas sumišęs spoksojo, paskui griebė tikrinti diržus ant sūnaus rankų. Abu 
susižvalgė. Motina taip pat patikrino diržus. 

— Danieli, — ištarė tėvas, — jeigu tau ant kaktos nėra Dievo ženklo, tada 
tave pažymėjo nelabasis. 

— Esi blogas vaikas, reikia tave gelbėti, — pridūrė motina. 

— Ar supranti, ką tai reiškia, Danieli? — paklausė tėvas. — Jeigu kas nors 
garbina nelabąjį bei jo atvaizdą ir gauna iš jo ženklą ant kaktos arba rankos, tas turės 
gerti Dievo piktybės vyną, kurį Jis supils į savo rūstybės taurę. Be to, šventųjų angelų 
ir Dievo avinėlio akivaizdoje jį kankins deganti siera. O kankinimo dūmai kils ir kils 
amžinai. Tas, kuris garbina nelabąjį ar jo atvaizdą, arba tas, kuris turi jo vardo žymę, 
neras ramybės nei dieną, nei naktį. 

— Ar tu šito nori, vaike? — suriko motina. — Tu nori nelabojo žymės? 

Danielis pažiūrėjo į motiną, bet nieko nepasakė. 

Tu esi tikra šlykšti išpera! — pagalvojo Koneris Molojus, žiūrėdamas į blankią 
nespalvotą nuotrauką, įklijuotą į mokslinį straipsnį. Po ja užrašas: „Skrandyje 
inkubuojanti varlė — Rheobatrachus silus.“ 

„Rheobatrachus silus yra reta vandeninė varlė, besiveisianti rytinėje Australi- 
jos dalyje. Po apvaisinimo patelė praryja kiaušinėlius ir peri juos skrandyje, kol šie 
visiškai susiformuoja. „Skrandinė inkubacija“ vyksta skrandžio dugne, toje daly- 
je, kuri yra arčiau kūno vidurio ir kuri augant jaunikliams išsiplečia , — skaitė jis, 
stebėdamasis, ką tas straipsnis veikė tarp daktaro Banermano mokslinio tyrimo 
darbų, nors nelabai kas jį stebino šio Nobelio premijos laureato veikloje. 

Per praėjusias devynias dienas jis jautėsi taip, tarsi daktarą Banermaną pa- 
žinotų artimai, nors kol kas dar nebuvo jo sutikęs: įnikęs į mokslininko viso gyve- 
nimo darbą, versdamas vieną dokumentą po kito, jau gyveno ir kvėpavo juo. 

Bendix Schere norėjo pateikti paraiškas gauti patentus Britanijoje, Europoje 
ir JAV dėl kuo didesnio skaičiaus Banermano darbų, taigi Koneris turėjo sužino- 
ti, kokiems darbams buvo galima gauti patentus Jungtinėse Valstijose. Daktaras 
Vincentas Krovis, įmonės generalinis direktorius, tą ataskaitą norėjo gauti per 
dešimt dienų. 

Koneris suprato, kad jis yra bandomas ir iki kaklo užverstas darbais. Paraiš- 
kos dėl patentų buvo brangios ir suryjančios daugybę laiko. Jeigu rekomenduos 
įforminti kokias nors paraiškas, kurios nepasiteisins, jam labai atsirūgs. Lygiai 
tas pat būtų, jeigu pražiopsotų kokias nors galimybes: įmonei tai kainuotų įplau- 
kų. O apie dėl to patirtą jo nemigą niekas net nekalba. 

Norėdamas gauti patentą, turėjai įtikinti patentų inspektorių, kad dar nie- 
kas nebuvo viešai paskelbęs pakankamų to išradimo ar mokslinio atradimo deta- 
lių, kurios leistų kam nors kitam jį pagaminti. Tačiau daktaras Banermanas buvo 
išleidęs gausybę straipsnių, kuriuose faktiškai detalizuoti visi darbo aspektai, 
ir galėtų visas pasaulis nusikopijuoti. Konerio ataskaita nuliūdins, jeigu Bendix 
Schere tikėjosi prisimelžti pinigų iš ligšiolinių Banermano darbų. 

Koneris nusišypsojo. Daktare Banermanai, jūsų dar nesutikau, — galvojo 
jis, — tačiau jau patinkate man. Ir dar kaip patinkate. 

Staiga durys, kurias jis buvo palikęs praviras, virstelėjo, ir galvą kyštelėjo 
Carlis Raulis. 

— Kaip sekasi? 

— Manau, gerai. 

— Norėjau paklausti, ar ką nors numatęs penktadienio vakarą? Rengiu ne- 
didelį pobūvį, sakau, gal norėtum susitikti su keliais normaliais žmonėmis? 

Koneris sugavo jo žvilgsnį, patvirtinantį tai, ką jau žinojo. Kai kartu su Rau- 

liu keletą kartų priešpiečiavo bare, jis užsiminė, esą akivaizdu, kad patentų ir su- 
tarčių grupės darbuotojų nesieja jokia draugystė. Tada Raulis pasakė, kad tai ne 
tik jų skyriaus bėda, kad visoje įmonėje žmonės nebendrauja ir kad tai sąmoninga 
elgsena: darbuotojams nepatartina bendrauti darbo metu nei asmeniniame gy- 
venime. Absoliuti priešingybė kolektyvinių santykių politikai, kuri būdinga dau- 
geliui didelių korporacijų. „Viskas susiję su paslaptingumu, slaptumu“, — aiškino 
Raulis. Ir paranoja, — tada vos nepridūrė Koneris. 

— Žinoma, penktadienį esu laisvas. Puikus pasiūlymas. 

Visi Konerio vakarai buvo laisvi. Kol kas jis nesusipažino nė su vienu įmonės 
darbuotoju, nors žinojo nemažai pavardžių, pažino juos iš matymo ir apsikeisda- 
vo mandagiais pasisveikinimais. O didžiąją laisvalaikio dalį jis leido prie Baner- 
mano darbų ir tik kartais išvykdavo pasiieškoti buto, deja, nesėkmingai. 

— Apie aštuntą? — pasiūlė Raulis. — Adresą ir nurodymus, kur važiuoti, 
atsiųsiu elektroniniu paštu — Vondsvorte, tuojau už upės. 

Koneris jau bandė prisiminti žemėlapį, kurį jam rodė už persikraustymą 
atsakingas darbuotojas, ir nustatyti, ar tai bendrovės patvirtintoje zonoje ar ne, 
tačiau Raulis greitai išgelbėjo nuo tokio rūpesčio. 

— Visai lengva rasti. Kai kurios to rajono dalys priklauso BS patvirtintai 
zonai, — su pašaipia gaidele pasakė jis. — Laimė, ne mano gatvelė, taigi links- 
minsiesi lindynėje su atstumtaisiais. 

— Jeigu rūkyti leidžiama, garantuoju, kad kaip nors ištversiu, — nusijuokė 
Koneris. Buvo smagu, kad teks susitikti su žmonėmis, pabėgti nuo vienatvės, o 
Raulis atrodė esąs iš tų vyrukų, kurie pažįsta vieną kitą padorią netekėjusią moterį. 

Raulis pervertė krūvą dar neliestų žurnalų, atneštų šįryt ir gulinčių ant Ko- 
nerio stalo. Čia buvo savaitraštis Monitor Weekly, Doctor, Prescribe, BMJ žurnalas, 
Genetic Engineering, Human Genome News. 

— Šitie vyrukai nieko nelaukdami įtraukė tave į sąrašus. 

Beveik visą vakar gautą šūsnį Koneris jau sukišo į juodą maišą ir paleido 
vamzdžiu žemyn. 

— Nesuprantu, kas gali turėti tiek laiko visiems perskaityti. 

Staiga Raulis surimtėjo. 

— Ar spėsi iki daktaro Krovio nustatyto termino? 

— Be abejo. Beliko užkamšyti kelias spragas psoriazės klausimu ir dar šis 
tas, ko negaliu suprasti. Teks keletą valandų pasėdėti su daktaru Banermanu, ir 
viskas. 

— Su šiuo vargšu gudručiu gali turėti vargo, — įspėjo Raulis. — Jis nepri- 
taria patentavimui ir, jeigu pataikysi prieiti prie jo, kai bus prastos nuotaikos, 
sprogs kaip atominė bomba. Be to, ne taip lengva jį pagauti. Geriau kreipkis į jo 
dukterį. 

Kažkas skimbtelėjo Konerio galvoje: praėjusį antradienį, antrąją jo darbo 

dieną, lifte sutikta blondinė, minėjusi: ...mano tėvas ir aš. Ketino paklausinėti 
Raulį apie ją ir dabar svarstė, ar tik čia ne ta pati mergina. 

Raulis tesė: 

— Dirba jo asmenine sekretore, velniškai gabi: žino, kur viskas yra. — Jis 
gašliai nusišypsojo. — Ir velniškai žavi. 


Po susitikimo su ponu Neilu Monti jautėsi laimingesnė ir jai padarė įspūdį faktas, 
kaip greitai jis viską sutvarkė. Valteris Hoginas ne tik buvo grąžintas į tarnybą 
per 24 valandas — į Kokybės kontrolės skyrių vienoje Bendix Schere gamyklų vos 
už kelių mylių, bet taip pat informavo, kad kaip kompensacija jam bus paskirtas 
šešių mėnesių atlyginimo dydžio priedas. 

Iš Rorkės laikysenos Monti pajuto, kad dėl šito reikalo kažkam galva nuskris 
nuo pečių, ir troško, kad tai būtų daktaro Vincento Krovio gūžė, tik kažkodėl ne- 
atrodė, kad taip galėtų nutikti. 

Sėdėdama prie savo stalo, pro pertvaros langą ji matė koridorių, kuriame 
buvo prabangios durys, vedančios į keturiolika laboratorijų, vadovaujamų tėvo. 
Kai kurios tik maži kambarėliai, skirti vienai specialiai funkcijai, bet aštuonios 
buvo galingos bendrijos mokslinių tyrimų laboratorijos, o didžiausioji jų — tie- 
siai Monti prieš akis. 

Tėvo užsakyti įrenginiai plaukė kasdien, lygiai taip pat ir kai kurie tebevyks- 
tančių bandymų iš jų laboratorijos Berkšyro universitete rezultatai. Štai ir dabar 
Monti stebėjo, kaip keturi darbininkai nerangiai manevravo, nešdami didžiulę 
dėžę, ant kurios buvo prilipdyti įspėjamieji užrašai „DŪŽTA“. 

Tada ji išvydo išstypusią Džeiko Silso, Bendix Schere vyriausiojo laboranto, 
figūrą. Silsas buvo atsakingas už jų perkraustymą. 

Jis prižirgliojo, pabeldė į duris ir atsidarė jas elektronine kortele — kaip pa- 
prastai, nelaukdamas kvietimo. 

Po baltu chalatu matėsi medvilninis treningo megztinis ir džinsai, o tai 
neatitiko Bendix Schere aprangos normų, tačiau po ta nevalyva išvaizda ir tam 
tikra problemiška elgsena slėpėsi aštrus protas, išsamios savo srities žinios ir pa- 
siryžimas dirbti nepaisant valandų ir nesiskundžiant. Monti gerbė šio žmogaus 
kompetenciją. 

— Sveiki, pone Silsai, — maloniai pasisveikino ji. — Kaip mums sekasi 
šiandien? 

Jis krestelėjo atgal iki pečių krentančius plaukus ir, uždaręs duris, atsisėdo 
priešais jos stalą. 

— Turite minutę? 

— Taip, bet tik minutę: kažkas jau eina pas mane. 

Jis kilstelėjo nykštį ir tyrinėdamas nagą tarė: 

— Jums nepatinka ši vieta, tiesa? 


PETER JAMES + ALCHEMIKAS 67 


Monti nuoširdžiai nustebo: 

— Kodėl taip manote? 

— Tikras šlamštas, ar ne? 

— Man dar per anksti išsakyti kokią nors nuomonę, — atsargiai pasakė ji, 
nenutuokdama, kur jis lenkia. 

Silsas nuleido nykštį ir pakėlė akis į lubas, tarsi tikrindamas, ar nėra „blakių“. 

— Juk suprantate, ką turiu galvoje, tik jūs nežinote nė pusės to. 

— Ko pusės? 

Jis atsistojo, vėl krestelėjo plaukus atgal ir susikišo rankas į chalato kišenes. 

— Kada nors kaip reikiant pasikalbėsime. Ne čia. — Silsas išėjo ir nužings- 
niavo koridoriumi. 


15 


Apsaugos direktorius sėdėjo prie savo stalo, ekrane priešais mirgėjo trisdešimt 
keturių pavardžių sąrašas. Prie kiekvienos pavardės tupėjo po mažą juodą kalėdi- 
nę eglutę. Pašaliečiui toks simbolis atrodytų visiškai nekaltai, tačiau čia apie ne- 
kaltumą negalėjo būti nė kalbos: tai žmonės, kurių lojalumu Bendix Schere įmonei 
buvo abejojama ir kuriuos Bilas Ganas labai atidžiai sekė. 

Buvo trečiadienio rytas — jo įprasta kompiuterio suvestinės peržiūra, 
darbuotojų veiklos patikrinimas, ir šiandien jis nepaprastą dėmesį sutelkė ties 
Džeiku Silsu. Pastaruosius tris mėnesius vyriausiojo laboranto veiklos pobūdis 
akivaizdžiai pasikeitė. Pirmiausia Silsas pradėjo nepaprastai daug važinėti savo 
automobiliu, o pasekus jį paaiškėjo, kad laborantas tris kartus lankėsi pas vieną 
pagrindinių BS konkurentų — Cobbold Tessering. Du vizitai į jų pagrindinį biurą 
Londone ir vienas į jų mokslinių tyrimų centrą Bakingamšyre. 

Varžovų vykdoma kadrų paieška — didžiulis galvos skausmas, nors ir Bendix 
Schere elgėsi ne kitaip. Cobbold Tessering kėlė ypatingą nerimą. Sprendžiant pagal 
savo gamybinio šnipinėjimo operacijas, kuriose Ganas aktyviai dalyvavo, BS buvo 
beveik tikra, kad Cobbold Tessering galėjo būti antruoju (po jų), stambiausiu veikėju 
genetinių tyrimų srityje. Džeiko Silso pareigos leido jam pasiekti velniškai daug in- 
formacijos apie visus vykdomus mokslinius tyrimus. Ir būtų siaubinga katastrofa, 
jeigu tokį darbuotoją pasiglemžtų Cobbold Tessering. Visa valdyba tai žinojo. 

Be to, pastaruoju metu pasikeitė Silso keliai pačiame Bendix pastate. 

Ganas atsilošė, susinėrė pirštus ir įsmeigė akis į vieną monitorių. Kartkar- 
tėmis jis atskirdavo pirštus ir barkštelėdavo kokį klaviatūros klavišą, pasistum- 
damas toliau, tyrinėdamas grafiką, kuriame buvo palyginamos asmens judėjimo 
kryptys pastate praėjusį ketvirtį, toliau — palyginimos dar su ankstesniu ketvir- 
čiu ir pagaliau su visais praėjusiais metais. 

— Ką čia sumanei, šūdeli? — sušnabždėjo Ganas ir taip spustelėjo pirštus, 
kad net kaulai suskaudo. Po kelių sekundžių jis paėmė nuo stalo plastikinį puo- 
delį kavos, gurkštelėjo ir įjungė programą, pateikiančią detalesnę analizę, kur 
tiksliai pastate Silsas vaikštinėjo. 

Programa parodė pagrindinį skirtumą: užuot didžiąją laiko dalį praleidęs 
septintame aukšte, Džeikas Silsas daugiausia trynėsi devintame aukšte. Ganas 
pajuto nemalonų dilgtelėjimą. Kadangi Silsas buvo atsakingas už Banermano 
kraustymąsi, beveik nenuostabu, kad kaip tik ten leido laiką. 

Suskambo jo vidaus telefonas. Jis buvo prijungtas prie tokio tinklo, kuris 
veikė tik dviejuose apsaugos skyriaus aukštuose, tad niekas iš šalies negalėjo 
slapta pasiklausyti. Ganas pakėlė ragelį. 

— Taip? 

— Ką tik užgriebiau kai ką įdomaus, pone Ganai. 

Norbertas Riksas. Tas vaikis buvo lyg robotas: kartais Ganui atrodydavo, kad 
Rikso smegenys prijungtos prie jo kompiuterio. Riksas buvo dvidešimt šešerių 
metų, atrodė vėpliškai, tačiau balso analizės sistemos srityje jis bet ką galėjo at- 
likti nuostabiai. Čia vyrukas nebendravo su niekuo, tik su Ganu, beje, vergiškai, 
tarsi šunelis su savo šeimininku. Kadangi per visą savo tarnybą Ganas kruopščiai 
atsirinko daugelį darbuotojų, Riksas turėjo asmenybės sutrikimą. Jo atveju tai 
buvo Aaitkhcken-Yeltz sindromas — nesugebėjimas bendrauti su kolegomis. 

Visi Gano vadovaujami apsaugos darbuotojai buvo vieniši. „Skaldyk ir val- 
dyk“ — kaip ir Adolfo Hitlerio politika. Bilas Ganas perskaitė viską, kas tik kada 
nors buvo parašyta apie Hitlerį ir Trečiąjį reichą. Organizavimas, manipuliavi- 
mas, valdymas. Tokie buvo šūkiai. 

Kruopščiai sudarai grupę: išsirenki puikius, bet pažeistus, nevisaverčius 
žmones; juos suskirstai, izoliuoji kišenėse, pakurstai svajonėmis apie laimėjimus, 
o tada tarp jų pasėji baimę — taip, kad jie bendrautų tik su vienu žmogumi. Bilu 
Ganu. 

Ir tai buvo ne šiaip Gano pasirinktas būdas vadovauti komandai. Tai buvo 
ir jo asmeninė apsisaugojimo politika: niekas Bendix Schere įmonėje niekada juo 
neatsikratys, jeigu nenorės pamatyti, kaip byra visa vidaus apsaugos sistema. 

— Taip, pone Riksai, kas ten? 

— Kaikas, ko turėtumėte pasiklausyti. Ką tik pagavau savo „Voice-Ac“ sistema. 

„Voice-Ac“ buvo balso ,atpažinimą valdanti sistema. Per mikrofonus, įmon- 
tuotus visuose kabinetuose ir bendruose Bendix pastato plotuose, „Voice-Ac“ 
galėjo atskirti 34 žmonių balsus — sekti ir automatiškai užrašyti viską, kas buvo 
sakoma. Jokie kiti garsai sistemos neaktyvavo, todėl tai buvo palyginti lengva 
užduotis Riksui, įpratusiam, kaip reikia klausytis, greitai persukant įrašą į priekį, 
kaip išnaršyti įtariamųjų pokalbį, ieškant ko nors svarbaus. 

— Perduok, — nurodė Ganas. 

— Gausite trečiuoju kanalu. 

Ganas nuspaudė mygtuką skydelyje ir klausėsi. Beveik iškart pasigirdo pa- 
žįstamas Džeiko Silso ir moters balsas, kurio jam dar neteko girdėti. 

Jums nepatinka ši vieta, tiesa? 

Kodėl taip manote? 

Tikras šlamštas, ar ne? 

Man dar per anksti išsakyti kokią nors nuomonę. 

Juk suprantate, ką turiu galvoje, tik jūs nežinote nė pusės to. 

Ko pusės? 

Kada nors kaip reikiant pasikalbėsime. Ne čia. 

Spragtelėjimas ir tyla. Ganas vis dar laikė ragelį rankoje. 

— Kas toji moteris? 

— Tai panelė Banerman. Pokalbis įvyko šįryt, dešimt valandų trisdešimt 
keturios minutės. 

Ganas dirstelėjo į savo laikrodį. Buvo dvylikta valanda. 

— Šaunuolis, — pasakė jis ir padėjo ragelį. 

Burna šiek tiek apkarto, ir jis pabandė nuplauti tą skonį gurkšniu drungnos 
kavos. Tada nuspaudė pakartojimo mygtuką ir išklausė tą pokalbį dar porą kartų. 
Toji moteris kalbėjo gana nekaltai, bet ne čia esmė. 

Banermano prisiviliojimas buvo gyvybiškai svarbus Bendix Schere perspek- 
tyviniams planams; be to, jie viską išpliurpė mokslininkui vykusių derybų metu. 
Ganas manė, kad jo pareiga — viską žinoti. Žinoti, kaip buvo sunku prisikviesti 
Banermaną. Taip pat jis suprato, kad visi mažiausiai norėjo, jog Banermanas, jo 
duktė ir bet kuris iš jų senųjų darbuotojų suuostų dalykus, kurie priverstų visus 
suklusti. Tačiau Silsas akivaizdžiai ketino kažką išplepėti, beje, netrukus. Ir pla- 
navo padaryti tai kažin kur už įmonės sienų. Bent jau planavo mintyse. 

Mygtuku jis atsidarė kompiuteryje Bendix pastato darbuotojų sąrašą ir pri- 
kabino kalėdinės eglutės ženklą Montanos Banerman pavardės dešinėje. Nuo 
šiol ir jos pokalbius būtina kontroliuoti. Paskui jis pakėlė vidaus telefono ragelį 
ir nurodė vykdyti Džeiko Silso namų telefono pasiklausymo bei sekimo apskritą 
parą operaciją. 

Buvo jau po pusės vienuoliktos, kai Koneris, pasibrukęs po ranka gerą šūsnį 
segtuvų, aiškiai ištarė „devintas aukštas“ ir liftas sureagavo. Jis pasitikrino savo 
atvaizdą bronziniame veidrodyje, pasitaisė kaklaraištį ir palygino želė suteptų 
plaukų raizgalynę. Durys atsidarė ir jis išėjo į žaliu kilimu išklotą genetinių tyri- 
mų aukšto vestibiulį. 

— Prašyčiau panelę Banerman, — pasakė jis apsaugos darbuotojui, žvilgs- 
niu užgriebdamas kamerą, įmontuotą tiesiai virš ąžuolinės konsolės. 

— 914-tas kabinetas, penktos durys koridoriaus dešinėje, — nurodė sargas, 
o žvilgsnis toks blausus, tarsi jau tūkstantį kartų šį rytą būtų nurodęs tą kryptį. 

Nueidamas Koneris apsidairė norėdamas pamatyti, ką savo monitoriuose 
stebi sargas. Viename matėsi tuščia laiptinė, už kurios, matyt, buvo atsarginio 
išėjimo durys. Kitas rodė tuščią koridorių. Trečias — didelę laboratoriją, kurioje 
darbavosi keli žmonės. 

Priešaky Koneris pamatė, kaip du vyrai bando įvairuoti pro duris ant veži- 
mėlio pastatytą dėžę. O priešais juos kitoje koridoriaus pusėje buvo durys, pažy- 
mėtos 914 numeriu. Pro langą jis išvydo ilgas šviesias garbanas, ir nuotaika iš kar- 
to pasitaisė, nes tai ir buvo ta pati jo sutikta mergina. Ji sėdėjo prie stalo, aplinkui 
kurį buvo sukrautos dar neatidarytos dėžės. Koneris pabeldė į praviras duris. 

— Užeikite. 

Vos įžengus jį apžavėjo žieminių kviečių spalvos plaukai, gaubiantys malonų 
veidą ir skaidraus mėlio akis, spinduliuojančias energiją ir puikią nuotaiką. Jų sa- 
vininkė buvo apsirengusi elegantišku dalykišku tamsiai žaliu kostiumėliu ir balta 
palaidinuke prasegta apykakle. 

— Sveiki, — tarė jis. — Koneris Molojus — mes jau buvome susitikę, tiesa? 

— Labas rytas, pone Molojau. — Ji pabrėžė oficialų kreipimąsi, tarsi pri- 
mindama taisykles, bet tuo pačiu parodydama, kad į tokį formalumą žiūri nelabai 
rimtai. 

Monti mostelėjo į kėdę priešais stalą, ir jis atsisėdo, pasidėdamas segtuvus 
ant kelių ir džiaugdamasis ja ir tomis juoku trykštančiomis akimis. Pro jo akis ne- 
praslydo mažytės duobutės skruostuose ir beveik tobulas dantų baltumas. Panele 
Banerman, — galvojo jis, — iš tikrųjų esate žavi. 

— Gal norėtumėte kavos? 

— Žinoma, ačiū. 

Ji atsistojo. 

— Juodos ar baltos? 

— Be pieno ir cukraus. 

Kol mergina ėjo iš kabineto, vyras sekė ją akimis. Neaukšta, ne daugiau kaip 
penkių pėdų ir trijų colių ūgio, liekna, laikysena nesuvaržyta, o tai rodė jausmin- 
gumą. Prireikė geros minutės, kad Koneris sugaudytų savo mintis ir nukreiptų 
jas į atsineštus dokumentus ir svarbius klausimus. Tada apsidairė ieškodamas ko 
nors, kas padėtų geriau ją pažinti. 

Atmosfera maloni, ta pati natūralios dienos šviesos iliuzija, tas pat mo- 
dernus interjeras. Tebuvo keletas smulkmenų, atskleidžiančių asmeninį braižą: 
pora ant grindų pastatytų vazoninių gėlių; įrėminta nuotrauka, kurioje atpažino 
daktarą Banermaną su moterimi — pasendintu Montanos Banerman atvaizdų; ir 
Burberry lietpaltis, kabantis ant durų. 

Jis pakėlė akis į lubas, kur matė įstatytus apšvietimo ir atmosferos kontro- 
lės daviklius, taip pat bjaurius gaisro gesinimo purkštuvus, ir niūriai svarstė, kas 
dar galėtų būti ten paslėpta. 

Taip, šita mergina maištinga, pagalvojo Koneris. Dėl to negali būti nė kal- 
bos. Suja reikėtų kantrybės ir švelnumo: Tyliai, pamažu ir — čiupk zuikutį už ausų. 
Vis dėlto jautė: jeigu elgsis tinkamai, galėtų turėti galingą sąjungininke. Baner- 
man užima tvirtą padėtį, jos tėvas efektyviai vykdo visą Bendix Schere genetinių 
tyrimų programą ir faktiškai nebūtų informacijos, kurios ji negalėtų pasiekti. 

Ji grįžo nešdama du Styrofoam puodelius. 

— Bijau, kad kava šiame aukšte nelabai kokia. 

— Žinau, žinau, — nusišypsojo jis, paimdamas puoduką. 

Monti atsisėdo. 

— Jūs dirbate patentų grupėje? Patentavimo agentu? 

— Taip. Esu teisininkas patentų klausimais — lyg ir amerikietiškas ekvi- 
valentas. 

— Iš kur atvykote? 

— Iš Vašingtono. Ar teko kada nors būti? 

— Taip, — atsakė ji. — Keletą kartų. Mano tėvas skaitė kelias paskaitas 
Džordžtauno universitete. 

— Ten aš įgijau bakalauro diplomą. Gera vieta. 

— Po kelių savaičių vėl ten važiuosime: tėvas turi reklamuoti savo knygą. Ji 
ką tik išleista Valstijose. 

— Apie ką ji? 

— Vadinasi „Genų bomba: XXI amžiaus holokaustas“. 

— Skamba polemiškai? — atsargiai pasakė Koneris, žiūrėdamas jai į akis. 

— Labai. Mano tėvas linkęs į tai. Jam tai ne į naudą. 

— Pastebėjau skaitydamas jo darbus: neatrodo, kad per daug paisytų įpras- 
tų savo profesijos normų. 

— Ne, neatrodo. 

— Ojūs? 

— Aš darau viską, kad jis eitų tiesiu keliu. 

— Jūs nepritariate tėvo požiūriui, kad patentuoti neteisinga? 

Monti papurtė galvą, veidu slystelėjo liūdesys. 

— Mano tėvas — genijus, pone Molojau, tačiau kaip ir daugelis genijų jis ne 
visada gyvena realiame pasaulyje. Suprantu jo požiūrį į susivienijimus kovai su 
konkurencija, ypač genetikos srityje, tačiau patentavimo sistema, galima sakyti, 
tikiu. Aš tikiu šia įmone, jaučiu nepaprastą garbę galėdama čia dirbti. 

Girdint nuoširdžius žodžius ir matant tokią pat veido išraišką, Konerio nuo- 
taika šiek tiek prislopo. Banerman šitaip kalbėjo ne tam, kad padarytų įspūdį. 

Duok man laiko, — mąstė jis. — Duok man laiko, ir aš pakeisiu tavo nuomonę 
apie šią įmonę. Pažadu. 

Smulkučiai lietaus lašeliai ritosi ant mėlyno žvilgančio „Nissan“ automobiliuko 
variklio gaubto. Vidus atsidavė laku, viniplastinis prietaisų skydelis ir lentynėlė 
išblizginta, kilimėliai šviežiai išplauti šampūnu. Kai pastarąjį kartą sėdėjo uošvio 
automobilyje, liūdnai galvojo Alanas Džonsonas, jame buvo tikras šiukšlynas: 
mėtėsi seni laikraščiai, saldainių popierėliai, geltoni Post-it lapeliai. Matyt, spe- 
cialiai išvalytas laidotuvėms. 

Valytuvai brūkščiojo, palikdami švarų skliautą ant priekinio stiklo, tačiau jis 
tematė išskydusį lietaus vandenį, niekuo nesiskiriantį nuo ašarų. Jie jau priva- 
žiavo prie namo. Darželyje tebežydėjo vėlyvosios rožės, linkstančios nuo vandens 
svorio. Saros rožės. Ji šias gėles laistydavo, prižiūrėdavo, o dabar jau niekada ne- 
matys. Niekada daugiau nematys jokių gėlių. 

Jos nėra. 

Mirė. 

Nesugrįš. Niekada. 

Penkta valanda ir jau tamsėjo. Reta žolė suzmekusi, apleista. Viduryje pri- 
rištas prie baslio stovėjo vyšnaitės sodinukas. Visi langai tamsūs. Jokių šviesų. 
Sara visada sakydavo, kad išeinant iš namų būtina palikti degančias šviesas. Sara 
buvo praktiška, daug praktiškesnė nei jis. Ji eidavo apsipirkti, apmokėdavo sąs- 
kaitas, žongliruodavo banko sąskaitomis ir perviršiais, rūpindavosi būtiniausiais 
koruotą. Sara išrinko spalvas, užuolaidas, baldus, virtuvės spinteles. Sukūrė visą 
šilumą ir džiugią atmosferą. Dabar namas stovėjo tamsus, grėsmingas. Ir tuščias. 

Dieve, koks jis atrodė tuščias. 

Alanas grįžtelėjo į uošvį: 

— Gal eitumėte kartu — vienas neįstengsiu. 

— Žinoma, žinoma, — tyliai atsakė Hjubertas Ventvortas, patraukdamas 
rankinį stabdį ir išjungdamas variklį. Jis atsilošė, po tokios įtampos atrodė nusi- 
kamavęs ir giliai įkvėpė. — Tu... a... gali apsistoti pas mane, jeigu norėtum. 

Alanas papurtė galvą. 

— Ačiū... man reikia... reikia... — Nebegalėjo baigti sakinio. Jam reikėjo 
likti vienam su savo sielvartu, bet štai dabar baimingai žiūrėjo į namą, į prarają. 

Kai įeis į vidų, turėtų pasijusti geriau. Įjungs visas šviesas, padidins šildymo 
temperatūrą. Alaną supurtė panika, kad jau negalėjo aiškiai įsivaizduoti Saros, 
jos atvaizdas plaukė tolyn, ir prisiminė tik atskirus fragmentus: vešlius plaukus, 
burnos kontūrus, nuogo peties spalvą. Netgi žmonos balso neprisiminė, tik žo- 
džių nuotrupas, tariamą jo vardą. Beliko šukės, lyg ant grindų sudužusios vazos 
skeveldros. 

Alanas išsitraukė iš kišenės sumaigytą nosinę, per nosį įtraukė oro ir pasi- 
šluostė akis. O Dieve, Dieve mano, meldžiu, palaimink mano brangiausiąją Sarą ir 
suteik man jėgų išgyventi, — tyliai meldėsi Alanas. 

Spragtelėjo uošvio atsegamas saugos diržas, žmogus lėtai išslinko iš auto- 
mobilio. Alanas buvo dėkingas šiam maloniam žurnalistui už draugiją, nors 
puikiai suprato ir paties Hjuberto Ventvorto liūdesį. Juos siejo vienodas likimas: 
prieš daugelį metų ir uošvis neteko žmonos. O dabar ir vienintelio vaiko. 

Regėti kraupūs vaizdai tebedegino Alano smegenis. Chirurgo skalpelis, 
rėžiantis Saros pilvą, trykštantis kraujas. Seselės, užspaudžiančios atverčiamus 
odos kraštus, chirurgas, kišantis gilyn pirštinėtas rankas. Ir gleivėtas, besiraitan- 
tis padaras, iškeltas aukštyn, nutįsusi ilga balta virkštelė. 

Jų kūdikis! Jų kūdikis gimė! Dievas viską padarė! 

Paskui tyla. 

Ne. O, Dieve, prašau, ne. 

Mažyčio žmogaus pavidalas, vis dar kraujuotas, blaškėsi lyg užkibusi žuvis. 
Ta beformė mėsos masė; tuščia oda; be nosies; be burnos; tik viena akis, perkry- 
pusi toje vietoje, kur turėjo būti kakta. 

Ir išganinga migla. 

Visoje gatvėje ant keliukų prie namų stovėjo automobiliai. Visuose namuose 
degė šviesos; pro langus blykčiojo televizoriai; šaligatviu riedučiais nuvingiavo du 
vaikai. Gyvenimas pulsavo, tik eidamas prie paradinių durų, čaižant šaltam vėjui 
ir lietui, Alanas stebėjosi kodėl. Tos durys buvo karalių Jurgių epochos stiliaus, 
nudažytos žaliai, su variniu plaktuku pabelsti. Taip norėjo Sara. 

Alanas jautėsi dėkingas uošviui už tylą. Jis žinojo, kad turėjo pasirūpinti 
gedulo pietumis po laidotuvių. Tačiau tokie dalykai būdavo Saros rūpestis, ji vi- 
sada puikiai organizuodavo, ir atrodė, kad tik vakar jiedu sėdėjo greta, rašydami 
vestuvių svečių sąrašą, kvietimus. Alanas nebūtų turėjęs jėgų šiandien namuose 
susitikti su tais pačiais žmonėmis. 

Jau eiti į krematoriumą buvo sunku. Ten susirinko daug žmonių, beveik visi 
veidai nepažįstami. Atvyko ir keletas pusbrolių, kurių jis beveik nepažino, tačiau 
tai buvo vieninteliai jo šeimos atstovai. Be motinos, kuri gulėjo prikaustyta prie 
patalo senelių namuose, Alanas neturėjo jokių artimų giminaičių. Tėvas mirė be- 
veik prieš dešimt metų. 

Užuojauta. Ką, po velnių, reiškė užuojauta? Kišdamas raktą į spyną, jis te- 
matė varines ant katafalko užkelto karsto rankenas, o ir tos buvo netikros, — pa- 
prasčiausias plastikas, atrodantis kaip varis. Imitacija, iliuzija. Tokia taisyklė: 
nežalinga aplinkai, kaip jam paaiškino laidojimo biuro agentas. Alanas regėjo 
mėlyno aksomo užuolaidas, lėtai užsitraukiančias priešais karstą, atitveriančias 
jo Sarą. Girdėjo šiurpų elektros srovės gausmą. Ir muziką, Saros mėgstamą kūrinį 
„O už balandžio sparnus“. Jis nesuprato, kas galėjo žinoti, kas tą kūrinį pasiūlė. 

Prieškambaris sutiko nedraugiškai. Kai uždarė duris, atrodė, kad stūgau- 
jantis vėjas atsekė iš paskos ir vis dar pūtė. Atrodė, pūtė iš viršaus. Alanas įjungė 
šviesą. Viršuje trinktelėjo durys. 

Vyrai susižvalgė, žiūrint į tamsią laiptų aikštelę, sielvartas akimirksniu nu- 
slopo. Hjubertas Ventvortas raminamai uždėjo ranką žentui ant peties: 

— Tu... turbūt palikai atvirą langą. 

Alanas nurijo seiles, įbedęs akis į ant sienos kabantį įrėmintą išsiuvinėtą 
paveiksliuką su žodžiais: „Dieve, palaimink šiuos namus“. Atviras langas, taip, 
žinoma. Sielvartas visiškai sujaukė protą. Vakar laikraštį ir rytinį paštą jis įkišo 
į šaldytuvą. O į šiukšlių dėžę išvertė visą lėkštę maisto, ką tik pašildyto mikro- 
bangų krosnelėje vakarienei. Autopilotas. Jis judėjo valdomas autopiloto, o visa 
sistema pakriko. 

Abu vyrai užlipo laiptais į viršų. Kai Saros tėvas įjungė šviesą laiptinėje, 
pirmiausia Alanas ant priešais esančių durų išvydo mėlynai baltą porcelianinę 
iškabėlę: „Kūdikio kambarys“. Jis vos prisivertė suimti rankeną, pasukti ją ir pa- 
stumti duris. 

Atrodė, kad kažkas iš visų jėgų slėgė duris iš kitos pusės. Alaną pasitiko 
kaukiantis skersvėjis. Ir jis žioptelėjo nuo šoko: langas išdužęs, stiklai pabirę ant 
geltono kilimo. Virš naujutėlės vaikiškos lovytės sūkuriavo verpetas kažkokių 
sparnuotų padarų. Vyrų žvilgsniai susidūrė, abiejuose — panika. 

Alanui teko apie tai girdėti: užkietėję vagišiai paskaito nekrologus ir įsilau- 
žia į namus, kol vyksta laidotuvės. Tačiau jie negalėjo taip pasielgti, kai Sara... ir 
kūdikis šitaip mirė... juk ne, be abejo, ne? 

Hjubertas Ventvortas tarsi sportininkas metėsi prie pagrindinio miegamo- 
jo durų. Alanas nusekė iš paskos: Saros tualetinio staliuko stalčiai buvo ištraukti, 
viskas ištaškyta ant grindų. Spintos durys.atplėštos iki galo ir beveik viskas iš- 
mėtyta aplinkui. 

Alano žvilgsnis šovė į jų vestuvinę nuotrauką sidabriniuose rėmeliuose, sto- 
vinčią ant palangės. Jis pajuto keistą palengvėjimą, kad bent jos vagys nepačiupo. 
Ir radijas buvo vietoje, ir televizorius, Alanas nesuprato kodėl. Tada jis įėjo į nedi- 
delį vonios kambarį šalia miegamojo. Jis nustebo pamatęs atviras vaistinėlės stik- 
linės durelės, o kelis buteliukus su tabletėmis ir tepalais besimėtančius ant grindų. 
Po kriaukle esančios spintelės durelės taip pat atviros, visi daiktai ištraustyti. 

— Jėzau... ko, po velnių, jie čia norėjo? — staiga pratrūko Alanas. — Narko- 
tikų? Prakeikti vaikiščiai ieškojo svaigalų? 

Uošvis tylėjo. Jis išėjo iš vonios kambario ir nulipo laiptais žemyn. Alanas 
nusekė paskui. Jiedu patikrino svetainę, valgomąjį, virtuvę: apačioje nė vienas 
kambarys nepaliestas. 

Hjubertas Ventvortas pakėlė ragelį ir paskambino policijai. Kai baigė kalbė- 
ti, Alanas drebančiu balsu paklausė: 

— Manote, kad mes jiems sutrukdėme? Ar dėl to jie nieko neišnešė? 

Užuot atsakęs Ventvortas atsistojo, vėl užlipo aukštyn ir, nuėjęs į vonios 
kambarį, susimąstęs dairėsi. 

— Tik nieko neliesk, — pasakė iš paskos atsekusiam žentui. 

— Prakeikti vaikigaliai! — Alanas jau buvo arti isterijos. 

Hjuberto Ventvorto mintys skraidžiojo kažkur toli. 

— Vaikai, — nevalingai ištarė jis. — Vaikai. — Staiga jis atsiklaupė ir prisi- 
etiketę. Paskui pakėlė galvą. — Ar Sara gėrė kokius nors vaistus? 

— Kąjūs turite galvoje? 

— Bet ką, bet kokius vaistus. Ar gėrė ką nors dėl nėštumo ar prieš nėštumą? 

— Na... taip... taip, gėrė. — Alanas išraudęs mikčiojo. — Mes... mes bandė- 
me pradėti vaikelį t-trejus metus. K-k-kodėl? 

Žurnalisto veidas šiek tiek aptemo. Paskui jis tyliai pratarė: 

— Tiesiog dūriau pirštu į dangų. Nenorėčiau daryti skubotų išvadų. Mes... 
a... turėtume... a... pažiūrėti, kas buvo paimta. Galbūt policija turės kokių nors 
minčių. Dar... a... dar per anksti daryti išvadas. 

Sėdėdamas prie pietų stalo Čarlio Raulio namuose Londone, Koneris Molojus 
jautėsi atsidūręs visiškai kitame pasaulyje. 

Tas mažas elegantiškas karalių Jurgių epochos stiliaus namas sujungtų 
namų eilėje buvo permirkęs Senais Pinigais, apie kuriuos jis žinojo tik iš knygų ir 
filmų. To ploto ant sienų buvo ne kažin kiek, betgi beveik visas jas dengė aliejiniais 
dažais tapyti paveikslai: vienuose — protėvių portretai, bukolikiniai kaimo vaiz- 
dai, kituose — audringos jūros peizažai. Kilimas buvo palaidotas po išmėtytais 
puikiais nutryptais kilimėliais, visi baldai — antikvariniai. Buvo tokių dalykų, ku- 
rių netgi nūdienos geriausi interjero dizaineriai nesugebėtų pamėgdžioti, galvojo 
Koneris, o šitas kambarys kaip tik toks. Vienintelis būdas tokį įsigyti — paveldėti. 

Apvalus raudonmedžio stalas valgomajame turėjo tiek įdrėskimų ir įbrė- 
žimų, kiek priklausė; peilių geležtės suplonėjusios nuo amžiaus, o kauliniai 
kotai suskilinėję ir dėmėti; druskos kauburėliai supilti į mėlyno stiklo indelius, 
o tie stovėjo sidabriniuose laikikliuose; krištolinės taurės ir patogios stiklinės 
nesiderino. Čarlis Raulis sėdėjo gale stalo apsirengęs dryžuotais marškiniais ir 
violetine liemene, žaliomis rumbuoto pliso kelnėmis bei zomšiniais nevarsto- 
mais batais, ir jau artėjo prie anekdoto kulminacijos. Koneris jau buvo girdėjęs tą 
anekdotą prieš metus Bostone. 

— O tadajis pasakė: Aš neprisimenu, kur gyvenu! 

Nugriaudėjo juokas, paskui pasigirdo padriki prunkštelėjimai ir riksmai, 
o buvo ir tokių, kurie užsisklendė, skandindami savo smegenų ląsteles. Koneris 
ištuštino taurę bordo. Galva jau pavojingai svaigo, ir jis susigriebė pametęs išger- 
tų taurių skaičių. Šampanas, Chablis, dabar Forts de Latour. Jis buvo nusiteikęs 
optimistiškai, šiek tiek per daug pasitikintis savimi, pono Nekaltojo, Mielo Vy- 
ruko vaidmuo puikiausiai sekėsi, nepaisant to, kad jo nedomino nė vienas iš čia 
esančių bendrovės darbuotojų, juo labiau Raulio mergina Lulu, turinti antsvorio 
ir nepakenčiamai rėksminga. 

Pasiėmęs Armagnac taurę, pasuko joje gintarinį skystį, o mintys ir vėl nukly- 
do prie Montanos Banerman apie jų antrąjį susitikimą prieš dvi dienas. Koneris 
palygino jos nuoširdžią, šiltą šypseną su šių išpuikusių jaunų moterų dirbtiniu 
kvatojimu ir turėjo pripažinti, kad toji mergina sužavėjo labiau, negu pats galėjo 
tikėtis. Tačiau, tvarkant jos tėvo reikalus, jam dar daug kartų prireiks pagalbos, 
todėl bus aibė pasiteisinimų, norint vėl su ja susitikti. 

Jis jau numojo ranka į nepažįstamąją, kuri buvo paskirta jam šį vakarą, pa- 
sodinta dešinėje ir per visą tą laiką nė kartelio nepaklausė ko nors apie jį. Keista, 
galvojo Koneris, žinant, kad ji visus metus praleido Vašingtone. Jis vis stengėsi 
užmegzti pokalbį, bet tesulaukė vienskiemenių atsakymų ir absoliutaus kurtu- 
mo. Akivaizdu, kad ši mergina nesižavėjo juo. Na, jausmas abipusis, nusprendė 
Koneris, pašnairuodamas į nepažįstamąją. 

Kažkokia Amanda. Aksominis plaukų raištis, juoda suknelė tarsi korsetas, 
papai sustumti į dubenėlius ir virsta per viršų. O bjauriausia, kad po kiekvieno 
patiekalo puola čiaumoti Nicorette gumą. 

— Ką tik mečiau, mielasis, — pasakė kreipdamasi į jį tokiu tonu, tarsi kal- 
bėtų su savo kirpėja. 

— Koneri, tavo eilė, — pareiškė Raulis, išpūsdamas cigaro dūmų debesį. — 
Žinai kokių nors gerų anekdotų? 

Jau dešimt minučių Koneris beviltiškai laužė galvą stengdamasis prisiminti 
ką nors tokio pat nešvankaus ir smagaus, bet kad nebūtų šimto metų senumo. Į 
galvą lindo tik du juokeliai, bet ir tuos jau ką tik papasakojo. 

— Ar tiks mano šventinis triukas? 

— Kas čia dabar? — atsiliepė priešais jį sėdintis vyras. 

— Galiu užhipnotizuoti žmogų. 

— Ką? — šūktelėjo panelė, sėdinti stalo gale Rauliui iš kairės: ilgais, tiesiais, 
šviesiais plaukais ir rūgščia mina, o veidukas beveik agresyviai gražus. — Aš 
manau, kad hipnozė yra didžiulė apgavystė. Tas vyrukas per televizorių mulkina 
visus, aiškiausiai apsimetinėja. — Ji prisidegė cigaretę auksiniu žiebtuvėliu. — 
Kad ir kaip ten būtų, neįsivaizduoju, kaip galima įrodyti, kad kažką užhipnoti- 
zuoja — juk jie gali paprasčiausiai suvaidinti. 

— Aš galiu užhipnotizuoti jus ir įrodyti, — pasiūlė Koneris. 

— O ne, jokiu būdu. Jau kai kas bandė. Nesu sugestyvi — ar koks ten tas 
žodis. 

— Jums ir nereikia būti. Aš galiu užhipnotizuoti bet ką. Jūs — Kamila, 
teisingai? 

— Korinta, — pataisė ji. 

— Gerai, Korinta. Norite, kad įrodyčiau? — Koneris pastebėjo, kaip visi 
staiga nutėlo. 

— Gerai, pirmyn — bet iš anksto atsiprašau už jūsų triuko sužlugdymą, — 
įspėjo mergina su atšiaurumo gaidele balse. 

— Puiku. — Koneris pakilo ir nelabai tvirtais žingsniais nuėjo aplink sta- 
lą. — Čarli, ar nieko prieš, jeigu trumpam atsisėsiu į tavo vietą? 

Raulis atsistojo, Koneris atsisėdo. Iš arti ta mergužėlė neatrodė tokia jau 
stulbinanti: pro kosmetikos sluoksnį matėsi išgeltusi oda. 

— Gal pirmiausia norėtumėte padėti cigaretę? 

Ji gūžtelėjo pečiais, padėjo cigaretę ir įbedė į jį įžūlias akis. Koneris pakėlė 
cigaretę ir laikė už lūpų dažais išterlioto galo. Dabar visų akys nukrypo į jį. Mo- 
lojus teatrališkai mostelėjo cigarete, paskleisdamas lanku dūmą, tada atsmaukė 
savo kairiąją švarko rankovę ir marškinių rankogalį tiek, kad pasimatė laikrodis 
ir keli coliai plikos odos. 

Tada pūstelėjo į degantį cigaretės galą, kad tas dar labiau įraustų, ir iš lėto 
prikišo prie virš laikrodžio apnuogintos odos. Pasklido svylančių plaukų dvokas, 
pasigirdo čirkštelėjimas: jis gesino cigaretę į savo riešą. Viena moteris neišlaikiusi 
suspigo iš siaubo. 

Koneris toliau sukinėdamas gesino cigaretę, o paskui pakėlė pajuodusį, su- 
maigytą galą, kad visi matytų, ir mėgavosi regėdamas šoką veiduose. 

— Gal ten ne oda, o asbestas? — pasakė gana arogantiškas prekybos meno 
kūriniais agentas. 

Koneris papurtė galvą: 

— Minties galia. 

— Tai neįmanoma, — puolė Korinta. — Garantuotai koks nors gudrus ma- 
nipuliavimas rankomis. 

— Jūs turbūt pakeitėte cigaretę, — bandė spėti Lulu. 

— Galėčiau padaryti tą patį bet kuriam iš jūsų, — pasakė Koneris. — Galė- 
čiau užblokuoti jūsų skausmą. — Jis nusišypsojo. — Gal atsiras savanoris? 

Korinta neryžtingai žiūrėjo į jį. Paskui atkišo ranką: 

— Tik nudegink mane — ir paduosiu į teismą. 

Pasigirdo krizenimai. 

— Esu nuo to apsidraudęs, — geraširdiškai atsakė Koneris, vengdamas akių 
kontakto ir žiūrėdamas tik į merginos tarpuakį. — Gerai, dabar aš suskaičiuosiu 

iki dešimties, ir jūs giliai užmigsite. Kai norėsiu sugrąžinti jus į sąmoningą būse- 
ną, vėl suskaičiuosiu iki dešimties ir liepsiu atsibusti — ar gerai? 

— Taip, gerai. — Ji abejingai patraukė pečiais. 

Dabar Koneris leido sau žvilgtelėti į merginos akis, miglotas, nuostabias 
smaragdo spalvos, tokias ryškias, kad suabejojo, ar tik ji neįsidėjusi spalvotų 
kontaktinių lešių. 

— Vienas, — pradėjo jis žemu balsu ir, neatitraukdamas akių, palenkė galvą 
keliais coliais arčiau. — Du. — Jis dar arčiau palinko. — Trys... keturi... penki... 
šeši, — skaičiavo, kaskart priartėdamas keliais coliais. Merginos mirksėjimas su- 
lėtėjo, akys pradėjo merktis. — Septyni... aštuoni... devyni... dešimt. 

Tik sekundėlę luktelėjęs, Koneris pasakė: 

— Gerai, Korinta, dabar jūs miegate, giliai miegate, giliai, giliai miegate. 
Jaučiatės nemieganti ar mieganti? 

Jos akys buvo stipriai užmerktos, balsas toks lėtas, tarsi juostelė, slenkanti 
netinkamu greičiu: 

— Šmiehu. 

Koneris dirstelėjo aplinkui: visi juos stebėjo. 

— Arjūs tikra, kad neapsimetate, Korinta? Tikrai miegate? 

— Tiraimiehu. 

— Norite, kad patikrinčiau, ar sakote tiesą? Juk sakėte, kad jūsų negalima 
užhipnotizuoti, tad kaip man žinoti, ar jūs nemeluojate? 

— Tiraimiehu, — vapėjo mergina. 

— Gerai. — Koneris išėmė cigaretę ir padavė ją kairėje sėdinčiai mergi- 
nai. — Gal galėtumėte pridegti — kad visi matytų, jog ji tikrai dega, kad tai ne 
koks nors triukas. 

Mergina įsikišo cigaretę į burną, pasilenkė prie žvakės ir prisidegė. Įtrauk- 
dama dūmą užsikosėjo ir grąžino cigaretę Koneriui. 

Koneris nužvelgė auditoriją ir kaire ranka suėmė Korintos kairiąją. 

— Gerai, Korinta, jūsų graži ranka. Ar yra ant jos randų? 

— Ran... ne. 

— Arjūs tikra? Jokių cigaretės nudeginimų ar panašiai? 

— Randų nėra. 

Koneris iškėlė merginos ranką ir pasukiojo lyg fokusininkas, rodantis vi- 
siems tuščią dėžutę. Tada iš lėto, teatrališkai prikišo degantį cigaretės galiuką 
prie odos. 

Kai ugnelė prigludo prie rankos, pasigirdo spragtelėjimas, o paskui tarsi 
pergamentinio popieriaus traškėjimas. Kažkas aiktelėjo. Kažkas ištarė: „Jėzau!“ 

Koneris spaudė stipriau, pasukinėdamas, kol jcigaretė visiškai užgeso, o 
tada iškilmingai grąžino ją pridegusiai merginai. 

— Gal galėtumėte patikrinti, ar ji užgesusi? Nenoriu, kad kas nors užsideg- 
tų ar panašiai. 

Kažkur dviejose vietose pasigirdo neaiškus krizenimas. Tada jis padėjo savo 
tiriamojo objekto ranką ant stalo. 

— Gerai, Korinta, dabar jus pažadinsiu. Suskaičiuosiu iki dešimties, jūs atsi- 
merksite ir atsibusite. Pradedame. Vienas... du... trys... 

Ištarus „dešimt“, Korinta atsimerkė, sumišusi pamirkčiojo, pirma pažiūrėjo 
į Konerį, paskui apžvelgė sėdinčiuosius aplink stalą. 

— Sveika sugrįžusi, — pasakė jis. 

Ji susiraukė, įtariai šaudydama akimis, bet netardama nė žodžio. 

— Ar ką nors jautėte? — paklausė Koneris. — Ant kairės rankos? 

— Taip, tarsi kuteno kokiomis plunksnomis ar panašiai. 

— Pažiūrėkite, ar yra ten kokia nors žymė? 

Korinta įbedė akis ten, kur jis rodė pirštu, ir suglumusi nubraukė pelenų 
kruopelę. 

— Žymė? Nieko nematyti. — Ji prikišo ranką arčiau žvakės šviesos. 

Koneris pakėlė sumaigytą cigaretę. 

— Nejautėte, kaip užgesinau ją į ranką? 

— Liaukitės! Neužgesinote! 

— Viešpatie, Koneri! — neištvėrė Čarlis Raulis. — Kaip, po velnių, tu tai 
padarei? 

Koneris nusišypsojo ir nieko neatsakė. 

— Aš jutau tarsi kutenimą, — pasakė Korinta staiga prislopusiu balsu. — 
Tikrai kutenimą. 

— Tai apgaulė, — pareiškė prekeivis meno dirbiniais. — Velniškai gudriai 
visus mus apmovė. 

— Tai ne apgaulė, Džulianai, — tarė kažkuri mergina. — Aš mačiau. Jis už- 
gesino cigaretę į jos odą. 

— Aš vis tiek netikiu, kad buvau užhipnotizuota, — kalbėjo Korinta, atgau- 
dama pusiausvyrą. — Be abejo, turėjote pasiruošęs kitą cigaretę ir jas sukeitėte. 

Koneris išrietė antakius: 

— Jums šitaip patogiau tikėti, tiesa? 

— Kalbame ne apie patogumą. Apie tiesą. Jūs tikrai negalėjote paveikti 
mano kūno, tik žiūrėdamas į mane ir kalbėdamas. Netikiu tuo. 

Koneris patylėjo, nužvelgdamas sėdinčiuosius aplink stalą. Paskui atsigręžė 
į tą jauną moterį ir tyliai pasakė: 

— Priešais jus stovi taurė raudonojo vyno, tiesa? 

Mergina paskubomis dirstelėjo į krištolinę taurę, paskui — į Konerį. 

— Taip. 

Koneris vėl sutelkė žvilgsnį į jos tarpuakį. 

— Noriu, kad labai labai atidžiai stebėtumėte tą taurę, nė sekundėlę neati- 
traukite akių, tiesiog visą laiką žiūrėkite į ją. — Kalbant jo balsas žemėjo ir lėtė- 

jo. — Žiūrėkite įją, Korinta, dabar žiūrėdama jaučiate, kaip jūsų viduje sukyla jėga, 
plinta po visą kūną, pajuntate iš pilvo gilumos sklindančią energiją, sruvenančią 
venomis, besikaupiančią raumenyse. Jums patinka ta taurė, tiesa, Korinta? 

Mergina linktelėjo ir neaiškiai suvapėjo: 

— T-taip. 

— Jums labai patinka ta taurė. Tai pati gražiausia taurė, kokią tik jums teko 
matyti gyvenime. Jūs trokštate jos, tiesa? Jūs norėtumėte turėti tokias taures 
ant savo stalo namuose. Tiesą pasakius, Korinta, jūs šiek tiek pavydite Čarliui, 
kad jis turi šias taures, tiesa? 

— Šiek tiek. 

— Tik šiek tiek? Aš nujaučiu, kad jūs galite labai labai pavydėti. Manau, ga- 
lite bjauriai neapkęsti Čarlio už tai, kad jis turi šias taures. Tačiau jūs galite kai ką 
padaryti ar ne? Ir tiksliai žinote ką. Sutelkite dėmesį į tą taurę. Sutelkite visą jūsų 
kūne esančią energiją, pajuskite, kaip ji kaupiasi, susikoncentruokite ties taure. 
Neapkęskite tos taurės, Korinta! Neapkeskite taip, kaip dar niekada neteko nieko 
neapkęsti. Ar jau neapkenčiate? 

— Taip, taip, nekenčiu. — Jos balse skambėjo ne mesijiška aistra. 

— Nekeęskite dar stipriau! Dar stipriau. Sukaupkite visas kūne esančios ne- 
apykantos kruopelytes ir nukreipkite jas į tą taurę. Nekęskite visu savo kūnu, visa 
širdimi. 

Korintos veidas užkaito, kūnas pradėjo tirtėti. 

— Dabar paleiskite tą energiją! 

Pasigirdo aštrus šūvio garsas. Taurė subyrėjo prieš jo akis, paskleisdama 
šukes lyg po bombos sprogimo. Šukės skimbčiojo, atsimušdamos į indus, stalo 
sidabrą, peilius, šakutes, šaukštus. Raudonojo vyno klanas plėtėsi aplink taurės 
kojelę — vienintelę taurės dalį, kuri liko nepaliesta. 

Visi sėdėjo bežadėje tyloje. Koneris sutiko šeimininko žvilgsnį: Raulis at- 
rodė apimtas siaubo. 

— O, Dieve! — aiktelėjo Raulio merginair puolė kratyti druską ant vyno dėmės. 

Korinta tylėdama spoksojo į stalą, o veidas taip išblyško, tarsi ji būtų išvy- 
dusi šmėklą. 

— U-užpilk ant jos baltojo vyno — neliks dėmės, — pasakė kažkuri moteris. 

— Atsiprašau, kad ji sprogo, Čarli, — ištarė Koneris. — Sumokėsiu už ją. 

Raulis papurtė galvą. 

— Ne tu sudaužei. — Virpančia ranka jis iš naujo prisidegė cigarą. — Velniai 
griebtų! Net šiurpas krečia. 

— Dar žinote kokių triukų? — paklausė mergina iš dešinės. 

— Kruopelę alchemijos ar ko? — paantrino Raulis, išraiškingai šypsodama- 
sis ir stengdamasis atrodyti linksmas. — Paversk kelis metalo gabalėlius į auk- 
są — bisui? Arba sumaišyk kokį stebuklingą gėrimą visoms ligoms išgydyti? 

Koneris mirktelėjo jam ir atsakė: 
— Taijau dienos darbas. 

— Tau reikia narvelio? 

Danielis Džadas papurtė galvą. 

Rudu kombinezonu apsivilkęs krautuvininkas varstė žvilgsniu mažą, švariai 
aprengtą berniuką, abejingai pasikišusį užanty knygą iš bibliotekos. — Juos rei- 
kia laikyti narveliuose, nes prasigraužia. 

Danielis Džadas vėl papurtė galvą. 

— Man tik reikia dėžutės, kad galėčiau parsinešti namo, — bailiu balsu be- 
veik šnabždėjo vaikas. 

— Namie turi narvelį? 

Berniukas išraudo ir linktelėjo. 

Krautuvininkas gūžtelėjo pečiais, pasirausė po prekystaliu ir ištraukė nedi- 
delę batų dėžutę. Vėl pasiknaisiojo, susirado iešmą ir išbadė dangtelyje pustuzinį 
skylių. Tada vėl įsmeigė akis į vaiką. 

— O maisto jam reikia? 

Berniukas linktelėjo ir baimingai dirstelėjo į duris, persigandęs, kad pro 
šalį galėjo eiti motina. Tada kyštelėjo ranką į kišenę, ištraukė dešimties šilingų 
banknotą, kurį prieš kelias dienas gavo iš tetos dvyliktojo gimtadienio proga, ir 
pastūmė jį vyrui. 

Kasa skimbtelėjo, ir krautuvininkas nenoriai atidavė devynių šilingų ir vie- 
no penso grąžą, o paskui pastūmė jam dėžutę. 

— Neužmiršk duoti daug vandens. 

Danielis pravėrė parduotuvės duris, išgirdo varpelio dzingtelėjimą ir, prieš 
išdrįsdamas kelti koją iš jos, atidžiai apžvelgė judrią gatvę. Kai paleido duris, vėl 
pasigirdo dzingtelėjimas. Pro šalį pravažiavo autobusas, paskui jį — juodas „Hill 
man“ ir berniukas, dviračiu vežiojantis maisto prekes. Danielis pasikišo dėžutę po 
lietpaltėliu ir, pusiau eidamas, pusiau bėgdamas, pasileido namo, panėręs galvą 
nuo tirštos vėlyvo rugpjūčio dulksnos ir tuo pačiu tikėdamasis pasislėpti nuo pra- 
eivių akių. 

Jis praėjo pro geležinkelio arką, pro vienbučio namo griuvėsius buvusių 
sujungtų namų eilėje, kur buvo pataikiusi bomba, ir įsuko į medžiais apsodintą 
priemiesčio gatvę. Cemento skiediniu aptaškytas, su kitu namu sujungtas pasta- 
tėlis. Pamatęs pro vartelius išeinančią kaimynę ponią Korniš, motinos draugę, jis 
puolė kitapus kelio, lydimas furgono pyptelėjimų. 

Už kelių namų gyvenantis vaikas Džimis Dajeris ant šaligatvio netvirtai 
vinguriavo paspirtuku ir, pasiekęs Danį, sustojo. 

— Nori popiet ateiti ir pažaisti? — paklausė jis. 

— Negaliu, esu užsiėmęs. 

— Ką ten turi? 

— Nieko, — atsakė Danielis rausdamas. 

— Kas toje dėžutėje? 

— Niekas. 

— Parodyk. 

Danielis pakišo dėžutę dar giliau po paltuku. 

— Čia knyga? 

— Turiu eiti namo — mama laukia. 

— Ar galėsime pažaisti rytoj? 

— Pažiūrėsiu. Jeigu išleis. 

— Tu bijai savo mamos, ar ne? 

— Nebijau. 

— Ir dar kaip bijai! 

— Nebijau. 

— Visi sako, kad bijai. Mano tėvelis sako, kad tavo tėvai — pamišėliai. 

Danielis nuskubėjo tolyn ir pasuko kairėn į kitą tokią pat gatvę. Jų namas 
jau matyti: šeštas dešinėje pusėje. Vaikas sustojo po guoba. Čia nusivilko paltuką, 
rūpestingai, tvirtai susuko į jį dėžutę su knyga ir nuėjo, pasikišęs po ranka ryšulį 
ir vaidindamas abejingą. 

Lietus prapliupo dar smarkiau. Jis perėjo gatvę ir pažiūrėjo į išsikišusius 
langus, ar už tinklinių užuolaidų kas nors nekruta. Danielis žinojo: kad ir kada 
išeitų iš namų, motina dažnai stebėdavo pro viršutinį langą, ar jis nepadaro kokių 
nuodėmių gatvėje. | 

Berniukas priėjo prie žemos sienelės, supančios rožių lysvę, pirmiau įsi- 
tikinęs, kad pavojus negresia, pasilenkė per tą sienelę ir pakišo dėžutę su knyga 
po išsikerojusiu “Senosios Anglijos' rožės krūmu. Šlapi žiedlapiai brūkštelėjo per 
veidą, į ranką įdūrė spyglys, pasklido stiprus rožės aromatas. Vaikas atsitiesė ir 
patraukė toliau, pasikišęs po ranka paltą; atkabino vartelius ir nuėjo keliuku prie 
šoninių durų. 

Kai įėjo į virtuvę, motina stovėjo pilstydama pyragų tešlą į išdėliotas kepimo 
skardas: jos kassavaitė pareiga — kepti pyragus rytinei kavai bažnyčioje. Per radi- 
ją skambėjo koncertas smuikui. Ji veriamu žvilgsniu pažiūrėjo į sūnų. 

— Kodėl tu be palto? 

— Buvau jį apsivilkęs. 

Motina ištiesė ranką ir palietė jo marškinius. Nieko nesakiusi trenkė į veidą. 

— Melagis! Dievas mato tavo melagystes, Danieli, Dievas girdi kiekvieną 
melagystę. Supranti? 

Jis nenoromis linktelėjo. 

— Tu visas peršlapęs, kvaily! Eik ir tuoj pat persirenk. 

Danielis stebėjo, kaip ji toliau atsargiai lygino skardoje tešlą ir samstė nutiš- 
kusius lašus. Dar penkios skardos, suskaičiavo jis. Jeigu paskubės, spės. 

Jis uždarė virtuvės duris, nulėkė per prieškambarį, tylutėliai atidarė paradi- 
nes duris, tada nuskuodė prie rožių lysvės, ištraukęs dėžutę su knyga, įsuko abi į 
tą patį paltuką, metėsi atgal prie namo ir įslinko vidun. Vaikas baimingai spokso- 
jo į virtuvės duris, tačiau šios tebebuvo uždarytos. 

Nubėgęs į savo miegamąjį, pakišo dėžutę po lova, tada sekundėlei prisėdo ir 
atsipūtė. Kai vėl pravėrė duris ir iškišo galvą, motinos nesimatė, tik girdėjo, kaip 
tebegrojo radijas. Grįžęs pasilenkė prie lovos ir, ištraukęs dėžutę, pakėlė vieną 
dangtelio galą. 

— Labas, drauguži, — pasakė jis. — Jaučiu, kad norėtum atsigerti? Tuo- 
jau. — Jis atsargiai kyštelėjo pirštą vidun, nes vis dar prisiminė, kaip kažkada 
buvo įkandęs triušis, paglostė galvytės viršų, tada uždarė dangtelį ir ant galų 
pirštų nustypino į vonią. 

Apsidairė, ieškodamas kokio nors indelio. Čia pat stovėjo balta Bakelite 
stiklinaitė, iš kurios kyšojo trys dantų šepetėliai. Pernelyg rizikinga, jeigu įeitų 
motina ir pamatytų. Tada jis pamatė prie vonios kempinę. Idealu! Atsukęs šaltą 
vandenį, palaikė ją kelias sekundes ir nuskubėjo į miegamąjį. 

Prisispaudęs iš kempinės vandens į saują, Danielis įkišo ranką į dėžutę ir 
netrukus pajuto, kaip triušelis ėmė godžiai laižyti. 

— Tikrai ištroškai, ar ne? — sušnabždėjo jis, o mintys jau skriejo kitur. Jo 
rašomojo stalo stalčiuje buvo buteliukas rašalo. Jis atsuko dangtelį, prilašino į 
jį vandens iš kempinės ir įdėjo triušiui, paskui dar davė nemažą maisto porciją. 
Glostydamas gyvūnėlio nugarą, sušnabždėjo: 

— Pasimatysime vėliau, vyruti. — Ir uždaręs dangtelį, pakišo dėžutę po lova. 

Tada berniukas atsivertė knygą ir susirado puslapius, kurių kampus buvo 
nežymiai užlankstęs. Kurį laiką godžiai skaitė, įsidėdamas nurodymus į galvą, 
tada ir knygą pakišo po lova. Paskui jis nutykino į tėvų miegamąjį, vis klausyda- 
masis garsų apačioje, ir pasuko tiesiai prie motinos tualetinio staliuko. 

Vienas stalčius buvo pilnas kojinių. Drebėdamas iš įtampos, ištraukė vieną 
ir susigrūdo į šortų kišenę. Paskui jo akys užgriebė sidabrinį nuotraukų rėmelį, 
kuris stovėjo ant tualetinio staliuko. Rėmelyje buvo pustuzinis nespalvotų moti- 
nos nuotraukų, visos sukištos kartu. Jis išėmė paskutiniąją, įsikišo po marškinė- 
liais ir tylutėliai nustypino į savo kambarį. 

Ir tuos du daiktus jis pakišo po lova, persirengė sausais drabužiais ir plačiai 
šypsodamasis nulipo žemyn gerti arbatos. 

Jis pasiruošė. Dabar, kaip nurodyta instrukcijose, tereikėjo sulaukti tinka- 
mos dienos. Ir dar reikėjo viltis, kad tėvai nesuriš jam rankų: jau kelias savaites 

jie to nedarė. Dabar vienintelį rūpestį kėlė pirkinys iš gyvūnėlių parduotuvės: 
jeigu pradės krebždėti ar leisti kitokius garsus, bus bėdos. Lengviausia būtų jį 
užmušti, bet tada viskas žlugs, nes tam tikslui reikėjo gyvo padaro. Jis privalėjo 
būti gyvas: šitai parašyta knygoje. O Danielis ketino paraidžiui vadovautis knygos 
nurodymais. 

Kai kuriuose puslapiuose buvo visiškai jam nesuprantamų žodžių, tačiau 
vaikas tikėjosi pakankamai numanąs, kas ten parašyta. Kažkur toje knygoje nu- 
rodyta, kad svarbiausia — tikėti, jog pavyks. Jeigu tikėsi, tada ir padarysi, kad 
taip būtų. O Danielis tikrai tikėjo. 


20 


1994 m. lapkričio 6 d., sekmadienis, Berkšyras, Anglija 


Monti atsargiai vairavo savo „MG“ lauko keliuku, sukiodama tarp duobių, švie- 
somis užgriebdama prastryksinčius zuikius. Ji pavargo nuo ilgo važiavimo inten- 
syviu eismo srautu ir laukė, kada greičiau pasieks namus. Įtemptą ir sekinantį 
savaitgalį Bate ji praleido su sena mokyklos laikų drauge Poli Magyr, jos vyru 
Ričardu ir trimis baisiausiai išlepintais kokčiais vaikais. 

Ir visada, kada tik nuvažiuotų, tas pat, užtat tokia patirtis atsveria bet kokią 
graužatį, kurią kartais jaučia, kad neturi savos šeimos. Radijas paskelbė septintos 
valandos žinias. Ji pagalvojo apie Poli, kuri turėjo dar kokią valandą kankintis, kol 
paguldys paskutinį vaiką į lovą, o tada dar ilgokai užtruks, kol visus sumigdys. O 
Monti jau mėgavosi būsimu ramiu vakaru, kai galės susirangyti priešais židinį ir, 
spragsint rąstgaliams, įnikti į sekmadienio laikraščius ir televizorių. 

Fokshoulso namelis stovėjo atokiai: nuo tylaus šunkelio skyrė pusmylė, o 
nuo artimiausio kaimo — keturios mylios. Fermeris su žmona buvo artimiausi 
kaimynai, gyvenantys už mylios, jeigu važiuosi tolyn šunkeliu. Jų namo nesima- 
tė, nes stovėjo dauboje už visos eilės elektros laidų atramų. 

Be fermos transporto ir kokio užklydusio iškylautojo, čia daugiau niekas ne- 
pravažiuodavo. Čia ji jautėsi saugi, čia — jos prieglobstis. Tik dvidešimt minučių 
iki jų senosios laboratorijos universiteto miestelyje, taigi labai patogi vieta. O 
dabar, kai daugiausia tekdavo važinėti į Londoną, jau nebuvo taip patogu. Monti 
mėgino važinėti traukiniu, bet laiko atžvilgiu kelionė nė kiek ne greitesnė, tik kur 
kas brangesnė nei savo automobiliu. Nors, palyginti su ankstesniais laikais, ji už- 
dirbo daugiau negu dvigubai, tai nebuvo kažin kas, vis dar teko sumaniai tvarkyti 
savo biudžetą. 

Monti pravažiavo dešinėje kelio pusėje stūksančią didžiulę daržinę, paskui 
priekyje pasimatė ir jos namelio siluetas. Visiškai tamsus. Ji iškart sunerimo, 
nes aiškiai prisiminė, kad išvažiuodama keliuose kambariuose paliko degančias 

šviesas. Ir tuoj pat nusišypsojo: Alisa, valytoja, kuri ateidavo tris rytus per savaitę, 
turėjo šiandien užbėgti ir pašerti katinus, — kaip visada, kai Monti nebūna na- 
muose. Alisa buvo sumani moteris, atvykdavo čia autobusu, tačiau ji buvo įsikalusi 
į galvą, kad laikyti degančias šviesas — grynų gryniausias pinigų švaistymas. 

Namelio išorė labai prašėsi remonto. Baltą statinių tvorą reikėjo skubiai nu- 
dažyti, o kur dar nuo viršutinio aukšto atšokusios kelios lentutės — negelbsti nė 
gebenių, sausmedžių ir raganių raizgynas, įsitvėręs kiekvienos lentos ir plytos. 

Iš pat pradžių Monti patraukė ramybė ir puikūs plačiai matomi vaizdai, o 
ne pastatas. Beje, jis nebuvo kažin kuo ypatingas: pusiau rąstinis, įprastas, prak- 
tiškas, ne toks kaip paveikslėliuose. Jis pastatytas 1880 metais fermos valdytojui 
ir buvo įspūdingesnis negu įprastas meistro namukas: trys miegamieji, erdvūs 
bendrieji kambariai ir pasididžiavimą keliantis kabinetas. 

Monti sustojo ant žolėmis apžėlusios automobilio stovėjimo vietos, išlipo ir 
atstūmė sunkias garažo duris. Tada įvairavo automobilį prie pat dėžių su obuo- 
liais, sustatytų prie galinės sienos. Pora colių lėmė, ar užsidarys durys, ar ne. 

Išsiropštusi į siaurą tarpelį tarp automobilio ir sienos, gardžiai įtraukė 
obuoliais prakvipusio oro. Šiemet penkios obelys už namo davė gausų derlių, tad 
atsargų užteks dar keliems mėnesiams. Ji buvo nekokia sodininkė, tačiau savo 
kiemo vaisius valgė su malonumu, juolab kad žinojo, jog tai tikrai sveikas mais- 
tas, neapipurkštas nuodingais chemikalais. 

Garažo durys spragtelėjo ir dusliai bumbtelėjo užsidarydamos, Monti pa- 
traukė prie paradinių durų su nedidele veranda, išsitraukė iš rankinės žiebtuvėlį, 
kuriuo pasišvietė, kad matytų, kur įkišti raktą. Naktis šalta, žvaigždėta, ko gero, 
bus šalna, pagalvojo šiurptelėdama. 

Mažo prieškambario tamsoje ją pasitiko dvi poros žalių akių. 

— Sveiki, berniukai! — pasakė ji statydama ant grindų išvykai skirtą krepšį 
ir atsiklaupdama. Votsonas ir Krikas, dryžuoti it tigrai katinėliai, pajudėjo jos 
link — iš pradžių vangiai, paskui energingiau. Votsonas ėmė trintis į jos plaš- 
taką. 

— Ar Alisa paliko jus patamsy? Vargšiukai! 

Įjungusi šviesą pastebėjo, kad viskas atrodė tvarkingai: Mail on Sunday, Ob- 
server ir The Sunday Times laikraščius Alisa buvo tvarkingai sudėjusi ant staliuko 
prieškambaryje. Monti buvo prisiekusi naujienų skaitytoja, amžinai naršanti po 
dienraščius ir mokslinę spaudą ieškodama tėvui naudingos informacijos, ypač kai 
jis išleisdavo naują knygą ir tikėdavosi aptikti atsiliepimų. 

Monti vėl nukrėtė šaltis ir, kol kas nenusivilkdama neperšlampamo Burber- 
ry lietpalčio, nuėjo į virtuvę, kur ją iškart apgaubė jauki Aga krosnies šiluma. At- 
sakiklyje mirkčiojo raudona lemputė. Ji nuspaudė mygtuką „Atgal“, tuo pat metu 
žiūrėdama, ar katinėlių dubenėliuose yra pieno ir ėdalo. 

Pirmasis pranešimas — nuo jos draugės Anos Sterling, kuri siūlė, jeigu ket- 

virtadienį Monti dirbtų Londone, kartu nueiti į naują dailės parodą moderniojo 
meno centre ICA. Antrasis, irzlus, — tėvo, klausiančio, kuriomis kitos savaitės 
dienomis ji bus Londone, o kuriomis — senojoje laboratorijoje. Atsakiklyje tėvo 
balsas amžinai būdavo niurzgus, tarytum nepatenkintas, kad ji neatsiliepė. Buvo 
ir trečias pranešimas — nuo Valterio Hogino, kuris skambino norėdamas padė- 
koti Monti, kad ši padėjo jam grįžti į darbą. Vyras pažadėjo vėl paskambinti. 

Po sočių pietų Monti dar nesijautė išalkusi, todėl nusprendė tik šį tą užkąsti 
vakarienei. Atidarė šaldytuvą. Pievagrybiai dėžutėje jau atrodė liūdnokai, todėl 
pagalvojo, kad būtų gerai pasiruošti savo mėgstamą užkandį: skrudintos duonos 
su grybais. Atkėlusi Aga karštos viryklėlės dangtį, uždėjo keptuvę, įmetė gerą 
kąsnį sviesto, kuris iškart pradėjo čirškėti. 

Ji įsijungė radiją, pagarsino transliuojamą „Aplinkui vien tik meilė“ dainą 
iš filmo „Ketverios vestuvės ir vienerios laidotuvės“, grįžo prie kriauklės ir ėmėsi 
valyti grybus. Abu katinai glaustėsi apie kojas. Buvo penkios minutės po septy- 
nių. Monti žinojo, kad tokiu metu tėvas visada žiūri mokslinę programą „Ekvi- 
nokcija ', todėl nėra prasmės skambinti dabar, gerą valandą teks palaukti. Vėliau 
reikėtų paskambinti Anai, jeigu dar bus ūpo, o jei ne — atidės rytdienai. 

Monti sukramtė tik keturis mažus grybukus ir pabaksnojo pilvą, kuris 
atrodė išpampęs. Auga svoris, liūdnai pagalvojo. Sulaukei trisdešimties, ir vis- 
kas — riedi į pakalnę, esi nurašyta. Visą likusį gyvenimą sėdėsi priešais šitą židinį 
sena nutukusi senmergė su savo katinais. 

Mintys staiga nukrypo į tą amerikietį teisininką patentų klausimais, ku- 
ris buvo atėjęs į kabinetą. Koneris Molojus. Ponas Velniška Tobulybė. Aukštas, 
lieknas, gundantis. Galbūt ji ir klydo, bet kažkodėl atrodė, kad jo akyse įžvelgė 
susidomėjimą. Tačiau Monti atmetė tokią versiją: labai jau panašu, kad jis iš tų, 
kurie flirtuoja su visomis. Gal po ranka turėjo kokią nors kerinčią pliuškę, pagal 
jo stilių — neapsiplunksnavusį modeliuką. Tokie gerai atrodantys vyrai beveik 
erzino ją, o šitas kaip tik toks ir buvo. 

Staiga Krikas su Votsonu ištempė kaklus ir sužiuro į duris. Stebėdama juos 
Monti sunerimo. 

— Kas yra, berniukai? — Ji pritildė radiją ir klausėsi. Netrukus pasigirdo 
silpnas durų skambučio džerkštelėjimas. Nudiegė nerimas: lankytojai retai čia 
užsukdavo ir beveik niekada sutemus. 

Ji nuėjo į prieškambarį ir pažiūrėjo pro „akutę“, kurią paklusdama tėvo 
reikalavimui buvo įstačiusi. Vos įžiūrėjo lietpalčiu apsirengusį praplikusį, gana 
nuolankiai stovintį vyrą. Nors galvoje ir neturėjo susikūrusi žudiko maniako 
įvaizdžio, tačiau dėl viso pikto užkabino grandinėlę ir tik tada pravėrė duris. 

Vyras buvo vidutinio amžiaus ir galėjai iškart pasakyti, kad jo gyvenime 
būta ir geresnių laikų, nors dar neatrodė visiškai prasigėręs. „Eglute“ išrašytas 
paltas gero sukirpimo, nors jau nutrintas, o ant kojų puikavosi tvirti rudi raštuo- 

tos odos batai su skylutėmis. Toks orus asmuo jai priminė Dikenso personažą, o 
veide įsispaudęs liūdesys suvirpino kažką širdyje. 

Jis kalbėjo lėtai ir atsiprašinėjamai. 

— Aš... a... bandau rasti panelės Banerman namus. 

Ji neatkabino grandinėlės, nerimą kėlė tai, kad nesimatė jokio ženklo, jog 
atvykėlis atvažiavo automobiliu. 

— Aš esu panelė Banerman. Malonėkite pasakyti, kas jūs? 

— O taip, taip. Atleiskite. Kaimo vietovė, labai teisinga saugotis nepažįsta- 
mų... — Jis pasirausė kišenėje, ištraukė piniginę, išpešė iš jos vizitinę kortelę ir 
įkišo ją pro tarpelį. 

Hjubertas Ventvortas. Žinių skyriaus redaktoriaus pavaduotojas. „Thames Val- 
ley Gazette“, — perskaitė Monti. 

— Matote, mano duktė. — Vyras šiek tiek sugargė. — Ji dirbo pas jus... a... 
jūsų tėvo laboratorijoje. „Banermano mokslinių tyrimų“ laboratorijoje. 

— Duktė? — Monti neprisiminė tokios pavardės. 

— Džonson — jos pavardė pagal vyrą. 

Monti nušvito. 

— Sara Džonson? O taip, žinoma, apie trejus metus ji dirbo buhaltere. Maž- 
daug prieš pusmetį išėjo lauktis vaikučio. Kaip ji? Ar jau pasig... — staiga Monti 
užsikirto pamačiusi atvykėlio veido išraišką: atrodė, kad jis akimirksniu paseno 
dešimčia metų. Net pamanė, kad tuoj susmuks. — Užeikite, prašau. 

— Ar leisite? Ačiū. Aš tik minutėlę, ilgai negaišinsiu. 

Eina tarsi visiškai senas žmogus, nors negalėtum duoti jam daugiau kaip 
55-59 metų, pagalvojo Monti. 

— Gražus, — tarė jis. — Gražus namas. Puiki kaimo vietovė. Visada norėjau 
pats pabandyti... bet... a... Fransuaza... — Jis nulenkė galvą, tarsi būtų sunku su- 
sikaupti. 

— Gal nusirengsite paltą? 

Svečias atkreipė dėmesį į paveikslą ant sienos: paprastas kaimo peizažas: 
laukas, svirnas, vienišas ąžuolas. 

— Gal galiu paklausti, kas dailininkas? 

Monti paraudo. 

— Čia aš nutapiau. 

Jis dar atidžiau įsižiūrėjo. 

— Šitoks talentas. Ar eksponuojate? 

— Gaila, bet ne. Jau daug metų... Neturiu laiko. 

— Taip, laikas, amžinas priešas. — Vyriškis liūdnai nusišypsojo. 

— Gal norėtumėte ko nors išgerti? Kavos, arbatos? Alaus? 

— Tik stiklinės vandens. Beje, automobilį palikau keliuko gale: nežinojau, 
ar galėsiu apsisukti. 

Monti pakabino paltą ir vėl sužiuro į svečią. Susiraukšlėjęs pilkos vilnos kos- 
tiumas, balti marškiniai, žalias kaklaraištis, kurio vidury — neryški emblema. 
Kelios plaukų sruogos ant plikės stovėjo tarsi vienišos pušelės ant vėjo užpučia- 
mos kalvelės. 

— Eime į virtuvę: aš ką tik parsiradau namo ir dar neįjungiau šildymo. — 
Monti vis dar vilkėjo paltą. 

— Ilgai jūsų netrukdysiu, — pakartojo jis, pastebėjęs lėtai verdantį sviestą, 
ir atsisėdo ant medinės kėdės. 

Monti nukėlė keptuvę, uždengė Aga dangtį ir padavė jam stiklinę vandens. 
Ji kažkaip sugebėjo viską padaryti vienu metu. 

— Taigi, — svečias pakėlė akis į Monti, — tai jūs negirdėjote... apie Sarą? — 
Jis lėtai papurtė galvą, tarsi ir nesitikėdamas atsakymo. — Aišku, kodėl jūs turė- 
tumėte girdėti, bet ji mirė, gimdydama. 

Sukrėsta Monti atsisėdo. 

— Mirė? — beprasmiškai pakartojo ji. — Viešpatie. Užjaučiu. Man labai gaila. 

— Ačiū, jūs labai maloni. Sara visada sakydavo, kokie abu su tėvu esate ma- 
lonūs. 

— Buvo tokia puiki mergina... ji man labai patiko. Negaliu patikėti, kad ji... 

— Baisu, — ištarė jis. 

— Kaip jos vyras? Alanas, taip? Kaip jis? O vaikutis? 

Ventvortas delnais suspaudė stiklinaitę, stengdamasis ištraukti šilumą. 

— Vaikutis buvo apsigimes, jis neišgyveno. 

Monti galvojo apie tą kuklią darbščią merginą, atėjusią jai pasakyti, kad ne- 
bedirbs, nes nori mėgautis motinyste. 

— Kaip baisu, — ištarė. — Aš tikrai labai jus užjaučiu, pone Ventvortai, ir 
Alaną. Būtinai jam parašysiu. 

— Taip, ačiū. Ačiū... bet... a... — Jis žvilgtelėjo į lemputę po geltonu gaubtu, 
tarsi ta galėtų atsakyti į kažin kokį komišką klausimą. Paskui vėl nunėrė akis į 
pušinį staliuką. — Alanas... a... — Atrodė, kad jis šiek tiek subliūško tarsi balio- 
nas. — Jis viso šito neištvėrė, suprantate. Nusižudė kitą dieną po laidotuvių... 
Jis... a... jis... automobilyje, suprantate, garaže... prie vamzdžio. 

Monti sėdėjo įsitempusi, vos pajėgdama suvokti visas baisias naujienas. 
Mirtis ją baugino. Viskas suprantama, kai mirdavo daug vyresni žmonės, — su 
tuo galėjo susitaikyti, tačiau ją labai gąsdino, kai iškeliaudavo bendraamžiai arba 
jaunesni. Monti mąstė, ką visa tai reiškia, kodėl Saros tėvas panoro visa tai pra- 
nešti jai. 

Tarytum skaitydamas merginos mintis Hjubertas Ventvortas pasakė: 

— Būčiau paskambinęs jums... kad nereikėtų šitaip įsibrauti, aš... mato- 
te... — Paklaidžiojusios po kambarį jo akys stabtelėjo ties kitu paveikslu. — Nie- 
kada negali žinoti apie tas telefono linijas: taip lengva pasiklausyti ar įtaisyti 
„blakę', jeigu suprantate, ką noriu pasakyti? 

Monti suraukė kaktą, abejodama, ar tik toji tragedija neišmušė jo iš vėžių. 

— Kiklopo, — pasakė jis, staiga pakėlęs galvą ir žiūrėdamas tiesiai į 
akis. — Kiklopo sindromas. Girdėjote tokį? — Vyras klausiamai išrietė anta- 
kius. — Ne?.. Tai retas genetinis sutrikimas, būdingas kūdikiams. Šiurpus, gana 
šiurpus. — Ventvortas gurkštelėjo vandens. — Galva deformuota, be jokių veido 
bruožų, burnos, nosies — nieko. Tik viena akis vidury kaktos. — Jis patapšnojo 
savo kaktą. — Be to, kartais kūnas būna apžėlęs plaukais. 

— O, Dieve, — ištarė Monti, vos įstengdama aprėpti tą siaubingą vaizdą. 
Viduje ji sudrebėjo. — Taip ir buvo? 

Jis vėl pakėlė akis į lempą, paskui žvilgsnis nukrypo į krosnį. 

— Aga. Be galo patogus daiktas. Nerasi nė vienos kaimo virtuvės, kad jos 
nebūtų. Šildo ir vandenį? 

— Taip, — tyliai atsakė Monti. — Bent jau virtuvėje visada jauku. 

— Žinoma. Labai svarbu. Mano žmona visada svajojo turėti namą, kuriame 
stovėtų Aga. — Jis patylėjo. — Mano mintys šokinėja, atleiskite. Pasakykite, jei 
įkyrėjau, ir eisiu. 

— Jūs neįkyrėjote, — švelniai pasakė Monti. 

Jis pabaksnojo pirštu į stiklinę. 

— Niekada nebuvau pasikaustęs, suprantate, ne tiek pasikaustęs, kad galė- 
čiau patekti į Flyt Strytą*. Galėjau imtis ko nors kito, bet kai jau pasuki kokiu ke- 
liu, taip ir lieki jame. — Vyro šypsena buvo liūdna kaip pats sielvartas. — Atleis- 
kite man, aš visada taip padrikai kalbu. Geri reporteriai klausosi, blogi — plepa. 

Monti nusišypsojo kantriai laukdama. Jos svečias pastebėjo sviestą, jau su- 
stingusį keptuvėje. 

— Neturėčiau trukdyti jums vakarieniauti, turbūt išalkote. Du gimimai per 
metus Britanijos salose — toks vidutinis kiklopo sindromo atvejų skaičius pas- 
taruosius trisdešimt metų. 

— Vadinasi, dviem per daug, — pasakė ji. 

Ventvortas giliai atsiduso, paskui lėtai įkvėpė. 

— Vidurkis: kas 26 savaitės — vienas. — Jis dvejojo. — Tada galbūt ir ver- 
tas dėmesio faktas, kad per pastaruosius du mėnesius pasitaikė trys atvejai? 

Monti sekundėlę pamąstė. 

— Manau, kad kartais reikalai šitaip susimeta į krūvą, o paskui ilgai nieko 
neatsitinka. 

— Žinoma, žinoma, jūs visiškai teisi. Nereikia daryti skubotų išvadų. Nuo 
sukrėtimo ir sielvarto žmogus gali prarasti sveiką protą. — Jo veide išniro toks 
menkutis šypsenos pėdsakas, tarsi tie pirmieji kontūrai, kai kopijuoji nuo varinio 
meno kūrinio, per jį pieštuku trindamas popierių. — Tačiau lengva ir kai ką pra- 
leisti pro akis. 


* Fleet Street — Londono gatvė, kurioje yra daug laikraščių leidyklų. 

Žiūrėdama į jį Monti laukė. 

— Taip lengva nurašyti tai atsitiktinumui, ar sutinkate? 

— Atsitiktinumui. 

Krikas glaustėsi aplink Hjuberto Ventvorto koją. Žmogus pasilenkė ir jį pa- 
kuteno. 

— Vienas kiklopo atvejis čia, Berkšyre. Vienas Birmingeme ir vienas Edin- 
burge. Visos motinos mirė prieš pat kūdikiui gimstant arba gimdymo metu nuo 
nenustatyto viruso. 

— Ar viruso poveikis motinai paprastai lydi kiklopo sindromą? 

Katinas pradėjo murkti, o Ventvortas toliau jį glostė. 

— Ne, visiškai ne. — Jis išsitiesė, suspaudė lūpas, gūžtelėjo pečiais. — Atsi- 
tiktinumas, žinoma, gali tebūti paprasčiausias atsitiktinumas. 

Monti pajuto staiga užplūdusį begalinį nerimą. 

— Tai nepaprastai keista, — lėtai ištarė ji. 

Ventvortas pasikasė vieną tankų užvirtusį antakį. 

— Mūsų laikraštyje dirba jauna gabi reporterė. Ją vadina medicinos srities 
korespondente. Tai jos pirmoji darbovietė. Zandra Volerton. Matote, aš neturiu 
laiko tiriamajam darbui: reikia daug važinėti, daug kantrybės, žavumo, klastos. 
Zandra — klastinga panelė. Ir kieta. Po kelerių metų jos vardas pasirodys dien- 
raščiuose. — Vyras nutilo ir baigė gerti vandenį. 

— Dar įpilti? 

— Ne, turiu eiti. Jūsų vakarienė. Turite vakarieniauti. — Jis patylėjo, susi- 
kaupė. — Zandra, taip, gabi mergaitė. Ji aptiko ryšį. Nedidelį, mažytį, galbūt ir 
nieko nereiškiantį, klaidinantį. — Ventvortas tęsė toliau. — Bendix Schere, įmo- 
nė, perėmusi jūsų tėvo laboratoriją, jie gamina pastoti skatinantį vaistą, kuris 
pardavinėjamas firminiu „Maternox“ pavadinimu, taip? 

— Tai vienas iš jų daugiausia parduodamų produktų. Manau, iš tokios rū- 
šies vaistų šio pasaulyje parduodama daugiausia. 

— Žinoma. Todėl ir negalima daryti skubotų išvadų. Tačiau įdomu, kad iki 
pastojant visoms šioms trims moterims buvo paskirta „Maternox“. 

Monti įtampa pradėjo slūgti. Vieną akimirką jau galvojo, kad vyras pateiks 
tikrai kažin ką šokiruojančio, tačiau, matyt, jis tik graibstėsi plono šiaudelio. 

— Tai neabejotinai keistas sutapimas, pone Ventvortai, tačiau, manau, į tą 
klausimą reikėtų žiūrėti plačiau. Viena iš šešių moterų pasaulyje kenčia dėl ne- 
vaisingumo. Labai daug moterų šioje šalyje vartoja „Maternox“, o pasaulyje šio 
vaisto pardavimai — fenomenalūs. Vien dėl trijų atvejų... kad ir kokių baisių... 
regis... aš turiu galvoje... — Ji pakėlė rankas. — Keista, sutinku, tačiau nelabai 
įtikima. 

— Žinoma, žinoma. Jūs visiškai teisi. Tačiau yra dar viena detalė, supranta- 
te. Vėl maža, vėl neįtikima. — Jis sukiojo rankose tuščią stiklinę. — Ta reporterė, 

Zandra Volerton. Aš patariau, kad ji susisiektų su Bendix Schere darbuotoju, atsa- 
kingu už ryšius tarp medicinos tarnybų, ir pasiteirautų, ar įmonė turi kokių nors 
žinių apie ryšį tarp „Maternox' ir kiklopo sindromo. 

— Ar jie turėjo? 

— Visiškai jokių. Jie buvo gana kategoriški. — Vyras pasilenkė ir vėl ėmė 
glostyti katiną. — Bet vos po trijų dienų į Zandros Volerton butą buvo įsilaužta, 
viskas išvartyta ir iškratyta. — Jis atsigręžė į Monti. — Niekas nedingo. Nė vie- 
nas daiktelis. 

— Profesionalai? 

— O taip, jokių abejonių. Nepalikta nė vieno pirštų atspaudo. Nieko. Poli- 
cijos žodžiais tariant, atrodė, tarsi kažkas tiksliai žinojo, ko ieško. — Ventvortas 
patylėjo. — Matote, yra dar vienas kurioziškas dalykas: Saros laidotuvių dieną 
buvo įsilaužta ir į jos namus, viskas išnaršyta. Alanas patikino, kad niekas ne- 
dingo. — Jis susiraukė. — Paprastai vagišiai susišluoja plataus vartojimo prekes, 
papuošalus, sidabrą, pinigus. Šitiems tokių dalykų nereikėjo. Gali būti, kad jiems 
kažkas sutrukdė, tačiau keista, kad jie suspėjo išversti vaistų spintelę vonios 
kambaryje, — argi jūs taip nemanote? 

Monti nieko neatsakė, tik pajuto, kaip gerklėje susimetė kietas gumulas. 

— Dabar jūs suprasite — turbūt — kodėl nusprendžiau atvažiuoti ir pasi- 
kalbėti asmeniškai, o ne rizikuoti skambinti telefonu. 

Monti šaltai linktelėjo. Tas vyras jau truputėlį erzino ir vis dėlto jis turėjo 
kažin ką tokio, kas neleido atstumti. Tai nuoširdumas. 

— Jūs pateikiate labai didelių spėlionių, pone Ventvortai. 

— Taip, ir aš galiu būti neteisus. Tikėkimės, toks ir esu. 

— Ir kuo aš galėčiau padėti? 

— Man reikia ko nors, kas dirba Bendix Schere, kad iškapstytų daugiau infor- 
macijos. Sara man pasakodavo, kokie dori jūs ir jūsų tėvas esate. Aš vyliausi, kad gal- 
būt... esant tokioms aplinkybėms... aš... a... man pavyktų įtikinti jus, kad pamėgin- 
tumėte dėl manęs? Žinoma, slapta. Be jokių pavardžių, kad niekas jūsų neišduotų. 

Monti sėdėjo, įtemptai galvodama, rikiuodama mintis. Pakėlė į jį akis, staiga 
pajutusi keistą nerimą: tarsi už lango stūksanti tamsa įsiveržė vidun ir iš visų 
pusių pradėjo ją spausti. 

— Pasakykite tiksliai, ko jums reikia, — prabilo ji. — Ir aš pamėginsiu. 


21 

Jau buvo šiek tiek po dešimtos, kai Monti nuvažiavo nuo Vestvėjaus rampos. 
Kai šitaip pylė lietus, maži valytuvai beveik negelbėjo. Per radiją du politikai 

ginčijosi dėl Bosnijos, pro plyšį stoge ant jos kaktos protarpiais kaptelėdavo lašai. 
Pirmiausia ji užsuko į senąją laboratoriją paieškoti dokumentų, kurių reikėjo Ko- 
neriui Molojui, ir tikėjosi, kad važiuodama į Londoną pora valandų vėliau negu 
įprastai, išvengs spūsčių, tačiau eismas tebebuvo intensyvus. 

Po veik bemiegės nakties Monti jautėsi pavargusi ir irzli. Visą naktį nerimo 
blaškydamasi tarp šoko ir liūdesio, išgirdus apie Saros Džonson mirtį ir sumaiš- 
ties dėl Bendix Schere. Gal Hjubertas Ventvortas pamišėlis? Paranoikas? O galjo 
žodžiuose kažkas slypėjo? 

Be abejo, ji žinojo, kad beveik visi rinkoje parduodami vaistai turėjo nei- 
giamų savybių: visada kai kurie žmonės patirdavo šalutinį poveikį. Visiškai su- 
prantama, kad tas korespondentas pametė galvą dėl šeimos tragedijos ir griebsis 
bet kokio paaiškinimo, kodėl taip nutiko. Tačiau ar tai, kad dar du žmonės patyrė 
tokius pat simptomus, galėjo ką nors įrodyti? 

Buvo ir gilesnė, moralinė, šio klausimo pusė: net jeigu ir buvo koks nors 
ryšys su „Maternox“, šis vaistas pagelbėjo milijonams žmonių visame pasaulyje: 
jam padedant pasaulyje atsirado daugybė sveikų vaikų. Kalbant apie vaistus, 
visada reikėjo pasverti, kas gera, o kas bloga, ir priimti tvirtus objektyvius spren- 
dimus. Procentinis santykis. Lengva vertinti procentinį santykį, kai prieš akis 
— anoniminė statistika. Daug sudėtingiau, kai tai susiję su mylimu žmogumi, 
tokiu atveju sunku pripažinti riziką. 

Tačiau jeigu korespondentas neklydo, susiedamas dar ir įsilaužimus, tada 
tai tikrai byloja apie kur kas grėsmingesnius dalykus. Ko nors imantis reikia 
daugiau informacijos, nusprendė Monti. Būtų per anksti kelti vėją, juk Banerma- 
nai dar nespėjo apšilti kojų Bendix Schere pastogėie. Jau ir taip užteko rūpesčių 
tramdant tėvą, dar betrūko, kad ir pati pradėtų žarstyti keblius klausimus. Be to, 
ėmė siaubas pagalvojus, kas būtų, jeigu staiga aptiktų savo vardą pirmuosiuose 
laikraščių puslapiuose. 

Ponas Ventvortas atrodė gana padorus žmogus, tačiau jis — žurnalistas, 
ir iš ilgametės patirties Monti žinojo: žiniasklaidos nuomone, farmacijos pra- 
monė — ir kiekvienas su ja susijęs — buvo potencialus taikinys. Su žiniasklaida 
išties turėjai būti atsargus. 

Ji įjungė kairįjį posūkį ir agresyviai įsibrovė į užkimštą pakraščio juos- 
tą — už tai buvo apdovanota pasiutusiu signalu ir nepadoria pirštų kombinacija, 
paskui staiga pasuko į šoninę gatvę, sulėtino greitį ir nužvelgė šaligatvį. 

Pamačiusi tuščią telefono būdelę, sustojo ir įlėkė vidun, trinktelėdama duris 
už savęs. Įkišo į plyšį monetą, atsivertė užrašų knygutę, susirado puslapį, kur 
vakar vakare užsirašė Ventvorto duotą numerį, ir surinko. 

— Thames Valley Gazette, — atsiliepė moteris. 

— Ar galėčiau pasikalbėti su Zandra Volerton? 

— Jos linija užimta. Gal sujungti su naujienų redakcija? 

— Aš palauksiu. 

Langelyje juodi skaičiukai rodė, kad dar liko 97 pensų kreditas. Plekšnoda- 
ma lentynėlę Monti nužvelgė ant sienos prilipdytas vizitines korteles. Monika. 
Prancūzė masažuotoja. Numalšina įtampas. Gabriela. Lotynų kalbos pamokos ir ko- 
rekcinė terapija. Danielė. Juoda. Oda irgi. 

Monti dažnai pamąstydavo, kas tos moterys yra iš tikrųjų. Neseniai dien- 
raštyje Independent skaitė, kad dauguma — išsilavinusios lengvo elgesio moterys. 
Pro rasojantį langą ji pamatė kėblinantį valkatą purvinu paltu, prisispaudusį ap- 
driskusį ryšulį. 

— Jau jungiu, — nutraukė jos mintis operatorė. 

Po akimirkos pasigirdo atšiaurus, aštrus balsas, lyg ir skubantis: 

— Zandra Volerton. 

— Sveiki, aš esu Montana Banerman. Hjubertas Ventvortas prašė, kad su- 
sisiekčiau... 

— Žinau, — šiurkščiai nutraukė reporterė. — Jis sakė, kad skambinsite. 
Geriausiai būtų kur nors susitikti. Kur nors netoli jūsų darbo. 

— Arba galėčiau atvažiuoti į Berkšyrą? 

— Rytoj apie vidurdienį turiu būti Londone. Ar būsite laisva popiet? 

— Taip, mano darbo dienos režimas laisvas, galėčiau prisitaikyti prie... 

— Ketvirtą valandą, gerai? Mėginu prisiminti kokią vietą netoli jūsų, kur ir 
galėtume pasikalbėti. Ar žinote Thistle viešbutį? 

— Ne. 

— Penkios minutės pėsčiomis. Motramo ir Gauer Pleiso kampas, — toks 
didelis bjaurus, į daugiaaukštį panašus pastatas. 

— Rasiu. 

— Antrame aukšte yra kavinė. Woolsack. 

— Gal pasakytumėte, kaip atrodote, kad pažinčiau? 

— Viskas gerai: segtuve turiu jūsų nuotrauką, kuri buvo spausdinta prie 
straipsnio apie perėmimą. Mano plaukai juodi, garbanoti, trumpai kirpti; esu su 
akiniais ir žema — užteks? 

— Aš taip pat žema, — pasakė Monti. 

— Praverčia. Ketvirtą valandą Thistle, — pasakė Volerton ir padėjo ragelį. 

Gražu, pagalvojo Monti. Galima pagalvoti, kad ji daro man paslaugą. Jai pa- 
kabinus ragelį, pasipylė smulkiųjų grąža. 

Susižėrusi monetas, apsigręžė eiti ir vos širdis neiššoko iš krūtinės. Duris 
buvo užstojęs aukštas vyras, vilkintis lietpaltį stačia apykakle ir juodais akiniais, 
nors lijo lietus. Monti suvirpėjo iš baimės. Vyras stovėjo visiškai nejudėdamas ir 
žiūrėjo tiesiai į ją. 

Monti instinktyviai žengė atgal. Galvoje sukunkuliavo klaikios mintys. Rei- 
kia skambinti policijai. Tereikia suspaudyti „999“. Burna perdžiūvo iš panikos. 

Staiga būdelė ėmė atrodyti lyg kalėjimas. Tebuvo vienas išėjimas, o nepažįsta- 
masis stovėjo tiesiai priešais. Mintyse šmėstelėjo korespondento žodžiai apie 
įsilaužimus. Nuožmūs, neaiškūs, kaukėti vyrai odinėmis pirštinėmis, jie nepaiso 
jokių kliūčių. Jėzau, nieko nepadariau, tik pasikalbėjau... Tada šalia to vyro paste- 
bėjo auksaspalvį šunį: medžioklinį, trumpu pavadėliu pririštą prie jo riešo. Monti 
staiga nusijuokė iš savo bukumo ir pastūmė dureles. 

— Jau laisva, atleiskite, kad priverčiau laukti, — pasakė ji. — Kol įeisite, 
palaikysiu duris. 

Neregys sumurmėjo dėkodamas, atsargiai praėjo pro šunį ir įkėlė koją į 


būdelę. 


Monti ėjo koridoriumi žvilgčiodama pro kiekvienos laboratorijos langą ir ieško- 
dama Džeiko Silso. Galiausiai pamatė vyriausiąjį laborantą mažoje tuščioje labo- 
ratorijoje pačiame gale, kur buvo atliekama daugybė tėvo bandymų. 

Apsirengęs apsauginiu kostiumu, su pirštinėmis ir akiniais, jis stovėjo už 
didžiulės chromuotos dušo, naudojamo skubiais atvejais, galvos ir atsargiai kėlė 
mėlyną kibirą iš garo spintelės su priekine organinio stiklo sienele ir užrašu: DĖ- 
MESIO! BIOLOGIŠKAI PAVOJINGAI! 

Silsas padėjo kibirėlį ant balto kanapėto stalviršio, atsuko dangtelį ir padėjo 
šalia. Paskui iškėlė gintaro spalvos pusės galono talpos Winchester butelį, apsuktą 
apsaugine plėvele, ir padėjo ant stalviršio. Jis elgėsi be galo atsargiai ir atidžiai, 
kaip to reikalaujama dirbant su korozinėmis ir toksiškomis medžiagomis. 

Monti palaukė, kol vyras saugiai pastatė butelį, tada pasisveikino: 

— Labas rytas, pone Silsai. 

Jis atsisuko, nusiėmė akinius, atmetė nuo veido ilgus, nutįsusius plaukus. 

— Kaip laikotės? | 

— Gerai, ačiū. Ar gerai praleidote savaitgalį? 

— Neblogai, — vylingai nusišypsojo jis. — O jūs? 

Ji gūžtelėjo pečiais, nuo jo žvilgsnio jausdamasi nekaip. Rodės, vyro akys 
smigo į ją tarsi rentgeno spinduliai — mėgino išgauti menkiausią paslaptėlę. Ši- 
tas vyras visada toks, ir ją tai erzino. Monti erzino visos jo manieros. 

— Manyčiau, pakenčiamai. Kas tame butelyje? 

— Bendix sriubytė. 

— Tikrai? Ir kas gi valgoma prie jos — skrebučiai? 

— Galima ir skrebučius, jei norite. Viena bėda: nespėjus prasižioti, jie jau 
bus ištirpę. Tas pat nutiks ir šaukštui, ir beveik visam jūsų veidui. 

— Gražu! 

— Kai kuriuos mielai pavaišinčiau. 

— Net neabejoju. Ar jis turi kitą pavadinimą? 

— BS93L5021. — Silsas išrietė antakius. 

— Sunku ištarti. 

— Geriau jo nežinoti. Ir jam čia ne vieta: turėtų būti izoliacinėje kameroje. 
Tipiškas Bendix Schere gaminamas šūdas. Jis net neegzistuoja oficialiai. — Silsas 
krestelėjo savo gaurus. — Ar teko skaityti Kurto Voneguto „Katės lopšį ? 

— Taip, tai viena mano mėgstamiausių knygų. 

— Prisimenate chemikalą Ice Nine? 

— Kažkokia mikstūra, sukurta karui Vietname ar panašiai? Įmetus jos į 
pelkę, viskas užšals? 

Silsas linktelėjo. 

— Ir šitas toks pat galingas. Išversk kokį galoną į baseiną — ir įšokus per 
kelias sekundes odą nuners. Iš tikrųjų siaubingas. Jeigu užtikš ant plikos odos, 
jau nieko nepadarysi: nėra nieko, kas jį neutralizuotų. Tokios galingos kancero- 
geninės medžiagos dar nėra buvę: ji ištirpdo mėsą ir įsiskverbia į kraują; beveik 
iškart sukelia vidinį kraujavimą ir suėda plaučius. Su šlykštesniu mišiniu man dar 
neteko susidurti. Jeigu tik prasitarčiau Aplinkosaugos departamentui, jie atitver- 
tų nuo pasaulio visą pastatą, — aš neperdedu. 

Nors Monti buvo įpratusi sukiotis netoli nuodingų medžiagų, vis tiek pasi- 
juto nesmagiai ir šiek tiek atsitraukė nuo spintelės. 

— Bet jis kažkur naudojamas. 

Silsas taip nudegino ją žvilgsniu, kad Monti pasijuto tarsi kvailelė, — kaip ir 
visada, kai šitas vyras taip pažiūrėdavo. 

— Esu tikras, kad Bendix Schere būtų pagaminęs jį tik dėl smagumo, net 
jeigu ir nepanaudotų. 

Monti netvirtai šyptelėjo. 

— Kad ir koks jis siaubingas, veikia gudriai. Vis dar bandomas, todėl nėra 
nei užregistruotas, nei patentuotas. Dalis čia atliekamo darbo priklauso tai gene- 
tinės inžinerijos sričiai, kuri gelbsti kuriant atsparumą teršalams, pavojingiems 
pasėliams ir paprastoms gyvybės formoms. Šiuo metu vandenynuose nuolat dau- 
gėja toksinių atliekų, ir jos patenka į maistą. Dėl užterštumo daugybė gamtinių 
medžiagų virsta kancerogeninėmis. — Jis paplekšnojo indą. — O šitas mielas 
daikčiukas akivaizdžiai parodo nuodingų atliekų padarinius, tik jo stiprumo koe- 
ficientas kur kas didesnis. 

Monti pažiūrėjo į didžiulę dušo galvą, pritvirtintą prie lubų už kokių kelių 
jardų, ir pagalvojo, ar vanduo pagelbėtų, jeigu nors lašelis to nuodo užtikštų ant 
žmogaus odos. Paskui vėl nukreipė žvilgsnį į butelį. 

— O kur mano tėvas ją naudoja? 

— Nedaug kur. Iš esmės ši medžiaga pagreitina laboratorinius bandymus, 
kai tiriamas kancerogeninių medžiagų poveikis imliems genams. 

— Stebiuosi, kaip tėvas jį įsileido: jo požiūris į tokias medžiagas labai kate- 
goriškas. 

— Pastebėjau, — pasakė Silsas. — Beje, kai kuriais aspektais mudviejų po- 
žiūris į šią įmonę sutampa. 

Monti padvejojo. 

— Praėjusią savaitę minėjote norįs man kažin ką pasakyti apie Bendix Sche- 
re, sakėte, kad mums reikėtų kada nors pasikalbėti, bet ne čia? — Monti pažvelgė 
įjį, tačiau tą akimirką vyro veidas buvo bereikšmis. — Gal artimiausiomis dieno- 
mis galėtumėte ištrūkti — kartu papietautume? 

— Šiandien esu laisvas, — pasakė Silsas. 


Jiedu sėdėjo tamsiame bare. Monti jautėsi prastai, mat čia pat per garsiakalbį 
griaudėjo roko muzika. Džeikas išsijuosęs tuštino jau antrą pintą alaus, o Monti 
tespėjo pagurkšnoti baltojo vyno. 

— Aš niekada negirdėjau apie kiklopo sindromą, — pasakė Silsas, atmes- 
damas plaukus. Jis iškratė Marlboro cigaretę iš pakelio, jai nepasiūlė ir prisidegė 
degtuku. — Trys atvejai nėra daug. 

— Trisdešimt antras numeris! — pasigirdo šūktelėjimas. 

Monti dirstelėjo į priešais gulinčią kortelę. 

— Mūsų, aš atnešiu. 

Nuėjusi prie prekystalio paėmė Džeiko užsakytas dešreles su skrudintomis 
bulvytėmis, savo sumuštinį su tunu ir grįžo prie stalo. 

— Garstyčių ar pomidorų padažo? 

— Pomidorų padažo, — atsakė Džeikas. 

Ji nuėjo atnešti padažo, stalo įrankių ir servetėlių. 

— „Maternox gaminamas keliose vietose, — pasakė Silsas. — Jungtinėje 
Karalystėje — Redinge, Plimute ir Karlaisle. JAV — Konektikute, Merilende ir 
Havajuose. Korėjoje ir, manau, Keiptaune bei Melburne. Ir Rusijoje viena gamyk- 
la gamina pagal licenciją. Visada gali pasitaikyti kokia partija su priemaišomis, 
tačiau Kokybės kontrolė tokios į prekybą nepraleidžia. 

Jis dar kartą užtraukė dūmą, užgesino cigaretę ir užpylė pomidorų padažo 
ant bulvyčių. 

— Per visą gamybos procesą atliekama daugybė kontrolinių tyrimų: tikri- 
namos fizinės savybės, biologinės, formulės atitikimas — viskas iki įpakavimo. 
Iš kiekvienos serijos ir iš kiekvienos partijos Kokybės kontrolė paima pasirinktas 
kapsules ir jas patikrina. | 

— Kokį tyrimą atlieka? 

— Chromatografinį. Pavyzdyje, kuris tiriamas dažais ir ultravioletiniais 
spinduliais, judantis tirpiklis parodo unikalų tų medžiagų pėdsaką, arba marginį. 

— Apskritai ar gali būti, kad užteršta partija prasmuktų Kokybės kontrolės 
nepastebėta? 

Silsas pirštais įsidėjo bulvytę į burną. 

— Mūsų įdiegta chromatografijos sistema turi vieną trūkumą: ji duoda tik 
tokią informaciją, kokios ieškome. Ir neparodys nieko, ko neieškome. 

— Pavyzdžiui? 

Vyras gūžtelėjo pečiais. 

— Jeigu kas nors įdėjo ką nors, ko nereikėjo. 

— Kodėl jie taip darytų? 

— Žinau, kad taip būna: kokia nors įmonė nori pakeisti vaisto modelį, todėl 
tyliai įkiša kelis mėginius į jau turimo produkto partijas ir seka, kas bus, — šitaip 
išvengia terlionės atliekant pirmuosius klinikinius tyrimus su gyvūnais. 

Monti apstulbo. 

— Jūs žinote, kad taip būna? 

— Taip. 

— Galbūt kokioje nors nesąžiningoje užsienio laboratorijoje ir būna, tik jau 
ne tokioje kaip Bendix Schere. 

Silsas pakėlė akis. 

— Kai kurios vaistų formulės garantuoja šimtus milijonų svarų įplaukų per 
metus. Jeigu tokia įmonė kaip Bendix gali nurašyti trejus tyrimų metus, vadinasi, 
tuos trejus metus jie jau pakankamai pasipelnys iš to vaisto. 

— Betgi koks pavojus! Juk jie nedrįstų rizikuoti. 

Jis pakėlė dešinę ranką ir patrynė nykštį su smiliumi. Monti puikiai suprato 
ženklą: „pinigėliai, papirkimai“. 

Žinojo, kad jos žodžiai galėjo nuskambėti eretiškai, tačiau vis tiek paklausė: 

— Ar kokiu nors būdu galėtumėte patikrinti „Maternox“ numerius partijų, 
iš kurių vaistas galėjo patekti į tų trijų vargšių moterų rankas? 

Sau ji pateisino tokį klausimą: jeigu Džeikui pavyktų sužinoti tų partijų 
numerius ir jie ištirtų kelis pavyzdžius, Hjubertui Ventvortui būtų įrodyta, kad 
tos piliulės niekuo dėtos. Ir pavyktų laiku užkirsti kelią bet kokiai rizikai suteršti 
įmonės gerą vardą. 

Silsas pasmeigė šakute krūvelę bulvyčių, pakėlė virš lėkštės, kad šiek tiek 
atvėstų. 

— Aš pažįstu Riką Vilsoną, kuris atsakingas už Kokybės kontrolės darbą 
Redinge: kartu studijavome koledže. Galiu šnektelėti su juo, gal jam pavyktų nu- 
statyti tas partijas. Jie visada iš kiekvienos partijos pasilieka po kelis pavyzdžius, 
jeigu kartais iškiltų rūpesčių. Gal pavyks prikalbinti jį, kad patikrintų tas, kurių 
mums reikia, arba kad atsiųstų gamybos ypatumus, ir aš viską padarysiu. 

— Būčiau labai dėkinga, — pasakė Monti. 

— Man tinka viskas, kas duoda progą bakstelėti Bendix įmonei, — pasakė 
Gale mėnesio dingstu iš čia. Išeinu į Cobbold Tessering, kur gausiu perpus daugiau. 
Susitiksiu tą sušiktą Bendix Schere pragare. 

Monti gurkštelėjo vyno. 

— Kodėl jūs taip nusistatęs? 

Silso žvilgsnis šūstelėjo durų link, ir ji pastebėjo, kaip vyro akyse sužaibavo 
baimė. Didelė, rimta baimė, persidavusi ir jai, sugniauždama paširdžius. 

Sunerimusi ji pasekė Silso žvilgsnį, įsmeigtą į ką tik įėjusį vyrą, — tvirto su- 
dėjimo, 35-39 metų, ruda striuke. Paskui — į kitą vyrą smėlio spalvos plaukais, 
strazdanotą. Pastarasis vos už kelių kėdžių sėdėdamas skaitė laikraštį ir be vargo 
galėjo girdėti kiekvieną jų žodį. Monti stebėjosi, kad nepamatė jo atsinešdama 
maistą. Gal nepažiūrėjo į tą pusę, nes buvo daugybė žmonių. Ji dirstelėjo į labo- 
rantą: veidas išbalęs, atrodė papurtęs labiau negu paprastai. 

— Jūs gerai jaučiatės, Džeikai? 

Jis linktelėjo, lūpomis ją įspėjo, gurkštelėjo alaus ir linksmai garsiai išpoškino: 

— Tai ką veikiate, kai nedirbate? 

Bilas Ganas apstulbęs sėdėjo priešais monitorių sieną savo įspūdingajame kabi- 
nete. Buvo įjungtas tik vienas didelio tankio ekranas viduryje. 

Garso kasetės juosta cypė — jis paspaudė „Atgal“ ir stebėjo skaitmeninį 
skaitiklį valdymo skydelyje, kol pasiekė reikiamą vietą, tada paspaudė „Stop“. 
Nuspaudęs dar kelis mygtukus, nuslopino fono garsus ir vėl paleido juostelę. 

Aš niekada negirdėjau apie kiklopo sindromą. Džeiko Silso balsas. Girdėjosi už- 
degamas degtukas. Trys atvejai nėra daug. Vėl Džeikas Silsas. 

Ganas sustabdė juostą, tirtėdamas ne tik iš pykčio, bet ir nuo šoko. Kur nu- 
tekėjo? Kur, po velnių, nutekėjo informacija? 

Trisdešimt antras numeris! — pasigirdo tolimas balsas. 

Mūsų, aš atnešiu. Montanos Banerman balsas. 

Padažo. Silso balsas. „Maternox“ gaminamas keliose vietose. Jungtinėje Kara- 
lystėje — Redinge, Plimute ir Karlaisle. JAV — Konektikute, Merilende ir Havajuose. 
Korėjoje ir, manau, Keiptaune bei Melburne. Ir Rusijoje viena gamykla gamina pagal 
licenciją. Visada gali pasitaikyti partija su priemaišomis, tačiau Kokybės kontrolė to- 
kios į prekybą nepraleidžia. 

Čia pat stovinti kava jau atšalo, tačiau ji Ganui nerūpėjo. Išklausęs juostą 
iki galo, dar kartą ją paleido. Šį kartą pakliuvai, drauguži, — pagalvojo jis. — Nu- 
tvėriau tave už šlykščios pakarpėlės. 

Sustabdęs juostą Ganas atsilošė krėsle ir nuspaudė vaizdo bei garso sin- 
chronizatoriaus mygtuką. Dabar nespalvotame ekrane pasirodė Džeikas Silsas 
ir Montana Banerman pietaujantys bare. Bilas Ganas buvo nustatęs, kad jo mo- 
nitorius rodytų nespalvotą vaizdą. Spalvotas būtų gražiau, bet nespalvotas buvo 

ryškesnis, ypač menkai apšviestoje vietoje. Jis pažiūrėjo į raudonus skaičius pul- 
telyje, rodančius laiką, tada dar pasitikslino, palyginęs jį su savo „Rolex“. 7:45. 

Velniava! Jis buvo prižadėjęs Niki, kad namo grįš laiku ir kartu eis į teatrą. 
Šekspyras. Ji studijavo literatūrą Londono universitete. Jis buvo nieko prieš ret- 
sykiais prisiliesti prie kultūros. Šį vakarą vedėsi ją į „Otelą“. Senajame „Viktorijos“ 
teatre. Kupina intrigos drama, o intriga jam patiko. Dezdemona niekada nebūtų 
mirusi, jeigu Otelas tik būtų turėjęs tokią efektyvią slapto pasiklausymo aparatū- 
rą, kokią turėjo jis čia, Bendix Schere. 

Niki buvo geras vaikas. Dvidešimtmetė. Jau dveji metai praėjo po skyrybų 
su ana kale, sugadinusia visą dešimtį jo gyvenimo metų. Net dabar negalėjo iš- 
tarti jos vardo. Per daug gilios žaizdos. Užtat ir išliko bevardė kalė. Niki subręs, 
jis atsibos, tad susiras ką nors pagal savo amžių ir ištekės. Tačiau kol kas viskas 
gerai, jis turėjo tai, ko reikėjo. Audringas seksas, vos keletas klausimų, beribis 
garbinimas. O jo gyvenime būta prastesnių laikų. Daug prastesnių. 

— Aš užtruksiu. Sėsk į taksi, mano bilietą palik kasoje. Susitiksime vidu- 
je. — Nelaukdamas atsakymo, jis padėjo ragelį ir vėl sužiuro į ekraną. 

Greitis. Tokiomis aplinkybėmis viską lemia greitis. Du žmonės reiškė tikrą 
grėsmę. Čarlis Raulis ir Džeikas Silsas. Jis jau seniai patarė atsikratyti Rauliu, ta- 
čiau valdyba nusprendė, kad Raulis per daug žinojo apie bendrovės darbą geneti- 
kos srityje, todėl bijojo rizikuoti paleisdami jį į konkurentų rankas, pas kuriuos jis 
neabejotinai patrauktų palikęs Bendix. Bet kuri farmacijos įmonė jį čiuptų. Taigi 
valdyba įpareigojo Ganą atidžiai jį sekti. Ganas tikėjo, kad buvo klaida prilipdyti 
prie Raulio tą naująjį amerikietį Konerį Molojų. Jeigu kas nors spirtų atsakyti 
kodėl, jis negalėtų paaiškinti. Tiesiog instinktas, o jo instinktai paprastai pasi- 
tvirtindavo. 

Beveik dėl tos pačios priežasties niekas nekreipė dėmesio ir į Gano patarimą 
atsikratyti Silso: per daug rizikos, kad Silsas trauktų pas konkurentus. Dabar pa- 
dėtis pasikeitė. 

Kiklopo sindromas. 

Jėzau. 

Ganas vėl iš pradžių paleido juostą, šiek tiek pagarsino ir atidžiai klausėsi 
pokalbio pradžios: 

Aš niekada negirdėjau apie kiklopo sindromą. Trys atvejai nėra daug. 

Kas pradėjo tą pokalbį? Silsas ar Banerman? 

Jis paleido ankstyvesnį įrašą iš laboratorijos. 

Praėjusią savaitę minėjote norįs kažin ką man pasakyti apie Bendix Schere, sa- 
kėte, kad mums reikėtų kada nors pasikalbėti, bet ne čia? Gal artimiausiomis dienomis 
galėtumėte ištrūkti — papietautume kartu? Montanos Banerman balsas. 

Ganas susimąstė. Jis buvo nurodęs sekti Silsą visą parą, bet tie asilai pra- 
leido svarbiausius dalykus: kas atsitiko tarp Banerman atėjimo į laboratoriją ir 

jų pokalbio pradžios bare? Tie stuobriai, kuriems buvo liepta sekti Silsą, praleido 
gyvybiškai svarbų jų pokalbio gabaliuką. Ar Banerman jį pakurstė? Ar tai ji susi- 
domėjo kiklopo sindromu? O gal Silsas sumanė užnuodyti Banerman lojalumą? 
Ne vienas asmuo norės išgirsti atsakymus į šiuos klausimus, o kol kas Ganas ne- 
galėjo atsakyti nė į vieną. Tačiau jis ras atsakymą. O dabar reikėjo kuo skubiau 
apriboti žalą. 

Jis pakėlė slapto vidaus ryšio telefono ragelį, surinko kodą, paskui — nu- 
merį. 

1946-ieji, Barnetas, šiaurinis Londonas 


Šeštadienį Danielis pasistengė būti geras. Labai pasistengė. Buvo Saturno diena, 
todėl jis negalėjo praleisti progos. 

Dienas jis išmoko mintinai. Pirmadienis — Mėnulio diena. Antradienis — 
Marso. Trečiadienis — Merkurijaus. Ketvirtadienis — Jupiterio. Penktadienis — 
Veneros. Sekmadienis — Saulės. 

Saturno diena. Knygoje rašoma, kad turi atlikti tai šiąnakt. Jis negali rizi- 
kuoti, kad prie lovos pririštų rankas, ir paskui vėl laukti savaitę. Šiaip ar taip, 
vargu ar pavyktų dar vieną savaitę nuslėpti visus pasiruoštus daiktus, tuo labiau 
kad triušis jau dvi dėžutes pragraužė. 

Danielis pasisiūlė motinai padėti virtuvėje, tačiau ši tik liepė eiti šalin, sakė, 
kad jis nepataisomas ir niekas daugiau, tik nuolatinis Biblijos skaitymas ir nepa- 
liaujamos maldos dar galėjo suteikti vilties išsigelbėti. 

Buvo ideali naktis. Giedra, mėnulis dilo, o knygoje rašoma, kad dylantis mė- 
nulis būtinas. Šabas* būtų dar geriau, netgi galingesnis, bet kitas šabas bus tik po 
kelių savaičių, o jis negalėjo taip ilgai slėpti triušio. 

Apsivilkęs chalatą Danielis stovėjo prie lango ir žiūrėjo pro užuolaidų tarpelį 
į mėnulį, kabantį virš stogų už sodo, ant vėido jautė jo šaltą švytėjimą tarsi kokią 
trauką ir stengėsi pajusti tą energiją, kurią, kaip sakė knyga, jis turėjo suteikti. 
Berniukas užmetė akį į didelį apvalų laikrodį ant židinio atbrailos ir vos įžiūrėjo 
laiką. 11 valandų 10 minučių. Vykdydamas knygos nurodymus, jis jau nusiprausė 
vonioje, įmetęs į vandenį saują druskos. Dabar buvo švarus, apsivalęs. 

Jau visa valanda tėvai lovoje. Jis labai norėjo šlapintis, bet į tualetą nėjo. Ty- 
lutėliai pravėręs duris pažiūrėjo į tėvų miegamojo duris vos už kelių pėdų kitapus 
siauros laiptinės. Reikėjo patikrinti, ar pro durų apačią nekrenta šviesos ruoželis, 
jo nebuvo. Tamsu. Jie miegojo. 


* Šventadienis žydų religijoje. 

Visas drebėdamas iš įtampos, Danielis užvėrė duris ir jų apačią rūpestingai 
apkamšė frotine lovatiese, kad iš kitos pusės nesimatytų šviesos, o paskui ant vir- 
šaus dar užmetė savo chalatą. Laikas pradėti. Imtis darbo. Jis buvo tam pasiryžęs. 
Nors ir drebėjo iš baimės, kad nenutvertų. 

Pirmiausia jis išėmė žvakę, gulėjusią tualetinio staliuko stalčiuje po tvar- 
kinga marškinių krūva. Tai buvo gumbuotas, nelygus daikčiukas, kurį pats pasi- 
darė, kai kartą motina buvo išėjusi: virš viryklės pasistatė skardinę, joje ištirpino 
namuose turėtą žvakę ir dar įmaišė batų tepalo. Naujoji žvakė nebuvo juoda, 
greičiau dėmėta, anglies pilkumo. 

Nervingai dirstelėdamas į duris, jis uždegė degtuką, kambaryje ėmė šokčioti 
šešėliai. Palaukė, kol žvakė įsidegė, tada prilašino į lėkštelę vaško ir ją įbedė. Kva- 
pas keistas, aštrus, lyg degtų dažai, bet, matyt, tai buvo vaškas, o svarbiausia, kad 
tas kvapas nepažadintų tėvų. 

Iš po čiužinio jis ištraukė didelį kvadratinį juodos medžiagos gabalą, kurį 
atsikirpo nuo palėpėje lagamine rastos užuolaidos. Paskui ištraukė varinį žars- 
teklį, rastą išsprogdintoje vietoje, pasidėjo iš virtuvės atsineštą puodelį vandens 
ir druskos stiklinaitę. Medžiagą užklojo ant mažo staliuko prie lango ir ant jos 
pastatė žvakę. Šalia atsargiai padėjo atlenktą peiliuką, kurio geležtė buvo didelė 
ir aštri kaip skustuvas. Galiausiai žarsteklį — savo apeiginį kardą. 

Tada paėmė baltos kreidos gabaliuką, parsineštą iš mokyklos, pririšo jį prie 
dviejų pėdų ilgio virvelės, o kitą jos galą smeigtuku prismeigė grindyse. Gerai 
įtempęs virvelę, nubrėžė keturių pėdų skersmens ratą. Knygos rašė, kad ratas 
turi būti devynių pėdų, bet kambarys tam buvo per mažas. Tada tame rate jau ne 
taip meistriškai nubraižė pentagramą. 

Paėmęs stiklinę su druska, kruopščiai apibarstė ja visą rato pakraštį, nepa- 
likdamas nė menkiausio tarpelio. Baigęs kelis žiupsnelius druskos įbėrė į vandens 
puodelį, užsimerkė ir palaimino jį kalbėdamas „Tėve mūsų pabaigą. Tada apšlakstė 
tuo vandeniu grindis, sienas ir užuolaidas, nepražiopsodamas nė vieno plotelio. 

Pabaigoje nusivilko pižamą, atsistojo nuogas rato vidury, užsimerkė, ritmiš- 
kai linguodamas, iškėlęs rankas aukštyn, nekreipdamas dėmesio, kad visas kūnas 
iš šalčio pašiurpo, mintyse skaičiuodamas pradėjo tyliai kartoti savo vardą. 

Danielis Džadas Danielis Džadas Danielis Džadas Danielis Džadas Danielis 
Džadas... 

Kaip knygoje nurodyta, jis nutilo tiksliai ties devyniasdešimt devyniais ir 
atsimerkė. Žvakės šviesa blėsčiojo. Jam svaigo galva, truputėlį neteko orientaci- 
jos, tačiau savo viduje jautė kylančią jėgą. Nuėjęs prie lovos, ištraukė iš palovio 
juodąją knygą ir, kad būtų tikriau, dar kartą perskaitė keistu braižu užrašytą pa- 
vadinimą: „Pagrindinis magiškų apeigų ir ceremonijų žinynas“. 

Atsivertęs anksčiau pasižymėtą vietą pradėjo skaityti, kuo aiškiau šnabždė- 
damas: 

Aš prakeikiu tave kartą, prakeikiu tave du kartus, 
Tris, keturis, penkis, šešis; aš prakeikiu 

Tave septynis kartus, 

Ir paskui dar septynis kartus, septynis kartus. 
Būk prakeikta! Būk prakeikta! 

Mano galia prakeikia tave, 

Mano galia užkeri tave, 

Aš tave visiškai apkerėjau. 

Būk prakeikta! Būk prakeikta! 


Tada Danielis pasilypėjo ant kėdės ir, nukėlęs nuo spintos viršaus batų dėžutę, 
padėjo ją ant grindų. Iš jos išėmęs motinos kojinę ir nuotrauką, padėjo ant juodos 
medžiagos priešais žvakę. Tada atsivertė kitą knygos skirsnį, pasižymėtą popierė- 
liu, pakėlė žvake ir, vėl šnabždėdamas prakeikimo žodžius, ištirpusiu vašku kaip 
galėdamas geriau nukopijavo atvirkštinį kryžiaus ženklą, parodytą tame puslapy- 
je: pirmiausia ant kojinės, paskui — ant motinos kaktos nuotraukoje. 

Knyga sakė, kad dabar jam reikėtų paskambinti tris kartus varpeliu. Tačiau 
jis turėjo nekreipti į tai dėmesio ir vylėsi, kad ši apeiga ir be to bus veiksminga. 
Tada ant grindų nukėlė pyragaičiams skirtą skardinę, kurios viduje pasigirdo pa- 
šėles skrebenimas. 

Jis atsargiai vos vos kilstelėjo dangtelį ir žvilgtelėjo vidun. 

— Labas, drauguži, — sušnabždėjo Danielis. — Kaip laikaisi? Gerai? Juk tu 
žavingas berniukas, ar ne? 

Į jį žiūrėjo dvi žibančios akys. Kartą jam jau įkando, bet Danielis nejautė 
pagiežos. 

— Dabar būk švelnus, nebijok, aš tik išimsiu tave. Aš myliu tave, taip, tik- 
rai! — Berniukas užsimovė ant rankos storą vilnonę puskojinę, pakėlė dangtelį ir 
įkišęs ranką, tvirtai sugriebė triušį. 

Gyvūnėlis taip muistėsi, kad Danielis vos jo nepaleido. 

— Nusiramink, bičiuli, mes būsime geri draugai, tu ir aš, būsime! 

Nereikėtų jo nužudyti! Jis turi likti gyvas, galvojo Danielis, glostydamas 
galvutę ir mėgindamas jį nuraminti. Nusinešęs triušį prie lango, iškėlė jį virš 
motinos fotografijos ant juodo audeklo ir vėl šnabždėjo tuos lemtingus žodžius, 
iš visų jėgų susikoncentravęs ties motinos nuotrauka. 


Būk prakeikta! Būk prakeikta! 
Mano galia prakeikia tave, 
Mano galia užkeri tave, 

Aš tave visiškai apkerėjau. 
Būk prakeikta! Būk prakeikta! 

Tada laisvąja ranka suėmė varpą ir čiurkštelėjo pirmiausia ant kojinės, o paskui ir 
ant nuotraukos. Triušis vėl stipriai suspurdėjo. Berniukas jį dar tvirčiau suspaudė 
ir sušnabždėjo: 

— Viskas gerai, tu, nuostabus drauguži, viskas gerai, nusiramink, aš tave 
labai myliu! 

Tada paėmė peiliuką, prikišo ašmenų galiuką prie triušio kaklo ir staigiai 
sugrūdo jį gilyn, tuo pačiu saugodamasis, kad nepersismeigtų rankos. Jis stipriai 
pasuko geležtę ir trūktelėjo žemyn, pasiekdamas gyvūnėlio širdį. 

Ant motinos kojinės pasklido skaisčiai raudonas kraujas. Triušis sutrūkčiojo 
ir nurimo, dabar lašeliai virto srovele, o kartu pasipylė ir juodos spiros — išsi- 
tuštino Žarnynas. 

Ant kojinės Danielis krauju išpaišė ratą, ant motinos kaktos — atvirkštinį 
kryžių ir dar garsiau ir tūžmingiau sušnypštė prakeikimą. Paskui žengė į rato vi- 
durį, užsimerkė ir susikoncentravo ties motinos veidu, galva. 

Po kurio laiko Danielis išgirdo garsą ir iš pradžių pamanė, kad čia ta pati oro 
pavojaus sirena, kurią prisiminė iš karo metų. Tyli, sunki dejonė, pamažu virstanti 
rėžiančiu, šmėklišku staugimu. Taip tęsėsi kokią minutę ar daugiau — jo kūnu nu- 
ėjo pagaugai. Tada — vėl staugimas. Ir vėl. Ir stingdantis klyksmas — iš skausmo. 

— Galvą! Galvą! Mano galva! 

Motinos balsas. 

— Aaaa! Aaaa! Aaaa! O, Dieve, daryk ką nors! O, prašau, gelbėkite, kas nors 
padėkite man, prašauuu! Padėkite! Padėkite! Padėkite! 

Klyksmas sustiprėjo. 

— Opadėkiteman, o Dieeeveee! — spiegimas buvo baisus, atrodė, kad per- 
plėš pačią nakties tamsą. 

Danielis sustingęs stovėjo vietoje, plačiai išsižiojęs iš šoko, negalėdamas 
patikėti. 

1994 m. lapkričio 8 d., antradienis, Londonas 


Zandros Volerton veidas buvo malonus ir linksmas, visiškai ne toks nei vakar 
skambėjęs balsas. Hjubertas Ventvortas buvo teisus, galvojo Monti, ji bus puiki 
žurnalistė. Volerton elgesys rodė tvirtą charakterį, ryžtą ir profesionalumą. Jos 
sėdėjo viena priešais kitą prie balto staliuko. Stenografisto bloknotas, storas seg- 
tuvas ir mobilusis telefonas tvarkingai padėti šalia arbatos puoduko. 

Garbanoti juodi trumpai nukirpti plaukai. Patogus tamsiai mėlynas dailus 
kostiumėlis tiktų ir einant į priėmimą. Akiniai. Strazdanotas veidukas, trumpa 
riesta nosis, besišypsant — duobutės skruostuose. Vienintelė iš paauglystės li- 

kusi žymė — žaliai nulakuoti nagai. Ne daugiau kaip dvidešimt vienerių, jeigu ir 
tiek dar yra, galvojo Monti, įmaišydama pieną į arbatą, ir pajuto pavydą tam ne- 
žabotos jaunystės blyksniui, tuo pačiu pasijusdama rimta pusamže, nors šiandien 
ir pasistengė apsirengti jaunatviškai: vyriškais džinsinio audinio marškiniais ant 
baltų marškinėlių, siauromis juodomis kelnėmis, Chelsea batais. 

Atvertusi segtuvą Zandra išėmė pluoštą susegtų lapų ir padavė Monti. 

— Saros Džonson ligos istorija. — Kaip ir anksčiau, merginos balsas buvo 
griežtas ir dalykiškas. 

Pirmasis puslapis buvo skirtas kortelių fotokopijoms, ant kiekvienos — 
smulki keverzonė. Gydytojo pastabos, susigaudė Monti, įstengusi iššifruoti vos 
kelias eilutes. 

Kaltai suglumusi, kad kiša nosį į kažkieno ligos istoriją, Monti pakėlė akis ir 
vogčia dirstelėjo į beveik tuščią kavinukę, bijodama, kad kas nors gali jas stebėti. 
Viena lyg ir nuobodžiaujanti padavėja tikrino kvitus prie kasos, o kita tvarkingai 
stumdė kėdes. Du arabai verslininkai sėdėjo trys stalai nuo jų ir atrodė visiškai 
pasinėrę į pokalbį. Moteris kašmyro megztiniu kalbėjo mobiliuoju telefonu. Pati 
vieta buvo nepakankamai apšviesta ir skleidė niūrią statišką atmosferą: sienos 
išdažytos naiviais vaizdeliais apie vilnos gamybą, o Muzak grotuvas vos girdimai 
grojo „Salą Saulėje“. 

Monti vėl grįžo prie ligos istorijos. 

— Kaipjas gavote? — paklausė ji. 

— Aš niekada neatsakau į tokius klausimus, — Zandra Volerton atsakė taip, 
kad Monti pasijuto apsikvailinusi. 

— Nieko sau medikų konfidencialumas. 

— Ji mirusi. 

— Argi tai būtų ką nors pakeitę? — irzliai atkirto Monti. 

Korespondentė lyg ir vengė ką nors atsakyti, bet gūžtelėjusi pečiais pareiškė: 

— Man tenka imtis daug ko, kas nėra labai gražu, panele Banerman. Toks 
jau mano darbas. Aš ieškau tiesos, o ir tai gana dažnai būna nelabai gražu. 

Klausydamasi tų žodžių Monti staiga pasijuto dar senesnė. 

— Trys moterys gimdydamos miršta nuo nenustatyto viruso, kuris atrodo 
tarsi juostinės pūslelinės, tymų ir žvynelinės mišinys. Ir visos pagimdo po kūdikį, 
kuriam nustatomas kiklopo sindromas. — Korespondentė nutilo ir gurkštelėjo 
arbatos. — Pagal ligos istorijas, jas sieja vienintelis dalykas: visos buvo gydomos 
dėl nevaisingumo, joms buvo skirtas Bendix Schere gaminamas vaistas „Mater- 
nox . — Ji pakreipė galvą ir kilstelėjo antakius. 

— Daugiau jos nieko nevartojo? 

— Jokių kitų vaistų: bent jau jų šeimos gydytojai ir ginekologai nieko ne- 
skyrė — aš patikrinau. 

Monti minutėlę pamąstė. 

— Neseniai laikraščiuose gana daug rašyta apie gausybę kūdikių apsigimimų, 
dėl kurių kaltintas užterštas jūros vanduo. Manau, visiškai įmanoma, kad visos 
tos moterys lankėsi toje pačioje poilsiavietėje. Galbūt ten kuo nors užsikrėtė? 

Korespondentė papurtė galvą. 

— Nėštumo metu nė viena iš moterų nebuvo išvykusi iš namų. Patikrinau. 

— Jūs tikrai iš peties padirbėjote, — susižavėjo Monti. 

Zandra nepaisė komplimento. 

— Yra dar šis tas, kas gali būti svarbu: visos trys moterys vaistus pirko Price 
Saver DrugSmart vaistinėse. 

— Ir kas? — paklausė Monti. 

— Jos priklauso Bendix Schere įmonei. 

— Juokaujate? Aš šito nežinojau! 

— Tik nedaugelis ir žino — šį faktą jie gerai įslaptinę. Šitaip prastumia 
savo produktus ir sukuria įspūdį, esą tos vaistinės parduoda. Gudri rinkodaros 
strategija. 

Monti dar nenorėjo nusileisti. 

— Nelabai suprantu, kodėl taip svarbu, kad „Maternox“ kapsulės būtų per- 
kamos DrugSmart vaistinėse, o ne kur kitur, — pareiškė ji. 

Zandra Volerton gūžtelėjo pečiais. 

— Gal ir nesvarbu, bet tai dar viena sąsaja. 

Monti pamaišė arbatą. 

— Ar kalbėjote su kuriuo nors iš tų moterų gydytojų? 

— Mėginau — nepavyko, ir nenuostabu: Hipokrato priesaika ir taip toliau. 

Monti žiūrėjo stebėdamasi, kaip jai pavyko gauti tas ligos istorijas. Gal žur- 
nalistė įsilaužė į gydytojų kabinetus? O gal toks iš pažiūros ramus koresponden- 
tas Hjubertas Ventvortas nusamdė ką nors, kad tuo pasirūpintų? 

— Juk gydytojai privalo pažymėti bet kokį šalutinį poveikį, kurį sukelia pa- 
skirti vaistai, tiesa? 

— Be abejo, privalo, bet daugelis į tai nekreipia dėmesio. Manoma, kad už- 
pildytą formą jie išsiunčia Vaistų saugumo komitetui, taip pat Stomatologinių ir 
chirurginių medžiagų komitetui, ir kad jie turėtų informuoti įmonės medicininės 
informacijos skyrių, tačiau tai reikštų aibę popierizmo. Dar yra ir oficialus vyriau- 
sybinis konfidencialus gimdyvių mirties tyrimo komitetas, kurio veiklą kontro- 
liuoja regioniniai inspektoriai, tačiau jis pavaldus Sveikatos apsaugos valdybos 
departamentui ir prireikia 2-3 metų tokiai informacijai patikrinti. 

— Turite tokių žinių? 

— Tuo klausimu dar dirbu. 

— O kaip Bendix Schere medicininės informacijos skyrius? Juk jie turėtų tuo 
domėtis? 

Korespondentė ciniškai nusijuokė. 

— Pirmą kartą pabandžiusi atsidūriau Ryšių su visuomene skyriuje pas 
kažkokį pataikūną Slouną, bet tas mane pravijo. Tada nuėjau tiesiai pas skyriaus 
viršininkę, ledinę bobą, vardu Linda Farmer. Ši pasakė, kad jie nėra gavę jokių 
gydytojų pranešimų, ir pateikė man savo informaciją apie „Maternox“ — visą tą 
šlamštą apie keturiasdešimt pasaulio moterų, kurios vartojo šį vaistą ir nebuvo 
gauta jokių nusiskundimų apie šalutinį poveikį. 

Monti krapštinėjo nulaužtą nykščio nagą. 

— Okaipjūs iš pradžių nustatėte ryšį, kaip sužinojote apie tuos tris atvejus? 

— Gal tūkstantį kartų skambinėjau į ligonines ir į koronerių kabinetus. 

— Betgi kodėl jūs apskritai susidomėjote? 

— Hjubertas trumpai nušvietė. Jis paprašė sužinoti, kiek įprastai tokių at- 
vejų pasitaiko per metus. 

Monti atsargiai paklausė: 

— Manote, kad jis šiek tiek apsėstas dėl Bendix Schere? 

— Žinoma, jis nusistatęs prieš juos, bet gal būtų kiek per stipru pavadinti 
tai apsėdimu. Manau, jeigu netenki dukters, visada norisi žūtbūt sužinoti kodėl. 

— Ir viskas? Pametęs galvą tėvas tiesiog stengiasi sužinoti savo dukros 
mirties priežastį? 

Korespondentė papurtė galvą. 

— Yra kai kas daugiau. 

— Kodėl taip sakote? 

Ji patylėjo, paskui palinko į priekį ir tarsi ko ieškodama įbedė žvilgsnį į savo 
arbatą. 

— Tai dvokia, — pratarė ji. 

— Jūs tikrai taip manote? 

— Taip. Tiesiog nujaučiu, nors gal ir klystu, bet nė kiek nenustebčiau su- 
žinojusi, kad kas nors iš Bendix naršė mano bute. Dar neturiu pakankamai faktų, 
kad galėčiau iškelti visa tai į viešumą. Kol kas. Laukiu, kol dar viena gimdyvė mirs 
nuo viruso ir pagimdys kūdikį, turintį kiklopo sindromą, o tada tol nesitrauksiu 
nuo vargšės šeimos gydytojo, kol, po velnių, jis neprabils. 

Monti vis dar knebinėjo nagą. 

— Ponas Ventvortas sakė, kad iš jūsų buto niekas nedingo. Tiesa? 

Zandra Volerton papurtė galvą ir šiek tiek suglumusi pažiūrėjo į Monti. 

— Na, vienas daikčiukas dingo. Gal tas įsilaužėlis koks nors iškrypėlis. Man 
regis, skalbinių dėžėje buvo mano medvilninės kelnaitės — niekur jų nerandu. 

— Kelnaitės? — nustebo Monti. 

— Taip. Su gėlytėmis. 

— Labai keista, — pasakė Monti. 

— Pasaulyje būna labai keistų žmonių, — pastebėjo jaunoji žurnalistė. 

— Tai ką manai? 

— Gera vietelė. — Čarlis Raulis pritariamai dairėsi po svetainę, priėjo prie 
plataus lango ir sužiuro iš antrojo aukšto į tylią, medžiais apsodintą gatvę. Atšo- 
vęs skląstį, šiek tiek kilstelėjo sunkų rėmą ir klausėsi silpno automobilių gausmo, 
atsklindančio nuo Fulham Roudo gatvės, esančios už dviejų šimtų jardų. Neįkyru, 
vos girdėti. 

Koneris stovėjo kitame kambario gale ir žiūrėjo pro mažesnį langą į veran- 
dą, į prižiūrimą sodelį, kuris priklausė pirmojo aukšto gyventojams. 

— Lyg ir pakenčiami nuompinigiai, kaip manai? — pasiteiravo jis. 

— Moki priedą už rajoną, bet jis neblogas, turint galvoje, kad čia faktiškai 
Čelsis. O kaip komunaliniai mokesčiai? Reikia ir apie juos pagalvoti, nes būtent 
jie užknisa, — kalbėjo Raulis, prisidegdamas cigaretę. — Ir turėsi pasirūpinti 
langais — velniškai traukia. 

Koneris dar kartą perskaitė nekilnojamojo turto agento duotą laišką, kurį 
buvo prisisegęs prie bendros informacijos. Bute, kaip ir lauke, buvo bjauriai šalta, 
ir jiedu nenusivilko paltų: Koneris — savo ilgo mėlyno Crombie, Čarlis Raulis — 
aplamdyto žalio Barbour, seniai netekusio savo blizgesio. 

— Atrodo, viskas gerai. 

— Bendix Schere juridinis skyrius sutvarkys visus dokumentus, tik paklausk 
apie papildomus mokesčius. 

— Žinoma, — pritarė Koneris, beveik nesiklausydamas. Jis norėjo šito buto, 
pamėgo vos išvydęs jį šeštadienį, kai languose plieskė saulė. Gera atmosfera; tiesą 
pasakius, žiūrint į tas aukštas lubas su gipso pagražinimais ir didžiulį marmuro 
židinį, čia buvo panaši atmosfera kaip ir Raulio name. Keli seni kilimėliai, antikva- 
riniai daikčiukai, paveikslai ant sienos — ir turėsi tikrai klasišką anglišką būstą. 

Buvo tik vienas miegamasis, tačiau pakankamo dydžio, kaip ir svetainė — 
pietų pusėje, vadinasi, saulėtas. Vonios kambarys taip pat erdvus, senoviška vo- 
nia liūto kojomis, didžiulis tikro vario čiaupas. 

Virtuvė mažumėlę ankštoka, bet yra jauki arkiniu skliautu valgomojo 
niša — geriau ir būti negalėjo. Koneris jau įsivaizdavo vakarienes prie žvakių 
šviesos, galbūt net su Montana Banerman. Jis jau laukė susitikimo su ja, kuris 
buvo suplanuotas rytoj, pirmoje dienos pusėje. Savaitgalį nemažai galvojo apie 
Montaną, prisimindamas jos skleidžiamą šilumą. 

Nejučia palygino ją su ta besmegene panele, šalia kurios jam teko sėdėti 
penktadienį per Čarlio Raulio kviestinius pietus: Jėzau. Raulis pasakojo, kad toji 
kilusi iš kilmingos šeimos, tačiau tai visiškai nepakeitė jo nuomonės, ir nė nema- 
nė stengtis dar kartą su ja susitikti. Kad ir kaip būtų, nutarė Koneris, tas jausmas 
garantuotai abipusis. 

Raulis pažiūrėjo į savo laikrodį. 

— Septintą susitinku su keliais draugais Duke of Boots alaus bare. Prisidėsi? 

Koneris linktelėjo: jokių kitų planų neturėjo. 

— Ačiū. 

— Žadu išmaukti kelis bokalus. Lulu gaus vežti mane iš ryto į darbą. 

Lulu — Raulio mergina. Tų jų santykių nelabai ir suprasi. Tai ji rūpinosi tais 
kviestiniais pietumis ir, rodės, tvarkė visą jo namų ūkį, o tai reiškė, kad jeigu ji 
ir negyveno su Rauliu, tai tikrai buvo nuolatinė lankytoja. Tačiau sprendžiant iš 
Raulio povyzos ir kalbų, Lulu kaip ir neegzistavo. 

Jiedu išėjo į laiptinę, Koneris užrakino duris raktais, prie kurių buvo pri- 
kabinta etiketė. 

— Šį vakarą turiu įmesti juos į agento laiškų dėžutę. Ji čia pat, netoliese. 

— Gerai. — Raulis dirstelėjo į laikrodį ir nusekė paskui Konerį plačiais niū- 
riais laiptais į vestibiulį pro porą prirakintų dviračių į gatvę. 

Koneris nužingsniavo šaligatviu prie savo BMW, pakėlė raktų žiedą, nu- 
spaudė mygtuką, ir mirktelėjo švieselės. Raulis sustojęs gėrėjosi kitapus gatvės 
einančia panele. 

— O, žmogau, šita tikrai daili, — kalbėjo jis. — Man labai patinka. Kaip 
manai, jeigu labai meiliai paprašyčiau, ar norėtų nuo manęs vaikelių? 

— Gal verčiau pradėk nuo ko nors ne tokio pretenzingo, — patarė Koneris, 
įsitaisydamas prie vairo. — Pradžiai pasiūlyk kavutės puodelį ar panašiai, supran- 
ti, o paskui per porą metelių pamažu prieisi ir prie vaikų. Niekur nelėk kaip akis 
išdegęs! 

Raulis spoksojo, kol panelė dingo už durų, tada jo veidas subliūško. 

— Per vėlu, nuplaukė šansas. Toks jau mano gyvenimėlis. 

— Vienos durys užsitrenkia, atsidaro kitos, — užtikrino Koneris. 

Raulis atsisėdo keleivio sėdynėn, kažką neaiškiai niurnėdamas, ir ėmė gra- 
balioti diržo sagties. 

Kol Koneris įjungė pavarą, Raulis jau spėjo nuspausti radijo mygtuką. 

— Aš tik noriu išgirsti žinias, sužinoti, kokie reikalai šiandien biržoje. 

— Tu spekuliuoji biržoje? 

— Domiuosi. Piteris Rolingas, kurį matei per pietus, neapsakomai ugningas 
brokeris: jeigu kada prireiks, duosiu jo numerį. 

Koneriui nereikėjo aukštosios matematikos suskaičiuoti, kad sumokėjus 
nuompinigius ir buto išlaidas, plius už apstatymą baldais, liks ne kažin kas, kad 
galėtum užsiiminėti smulkiomis biržos operacijomis. 

— Ačiū, — pasakė jis. — Turėsiu galvoje. 

Raulis surado žinias. 

— „...farmacijos gigantas Bendix Schere pranešė sutikęs su JAV firmos 
Morgan-Pheltz perėmimo sąlygomis. Pagal apyvartą dabar Britanijoje įsikūrusi 

Bendix Schere taps ketvirta didžiausia farmacijos įmone pasaulyje. Šią popietę 
duotame interviu įmonės prezidentas ponas Neilas Rorkė pranešė, kad didelė 
Morgan-Pheltz gamybos dalis bus perkelta į pasiūlytą naują gamyklą Glazgove, 
bus sukurta apie tris tūkstančius naujų darbo vietų. Toliau — sportas, o po...“ 

Raulis tyliai švilptelėjo ir iškratė iš pakelio cigaretę, pasiūlydamas ir Koneriui. 

— Čiajau neapsieisi be dūmo. Nori vienos? 

— Ne, ačiū. Ar tu žinojai apie tą perėmimą? 

— Nė žodelio. Bendix valdžia laiko liežuvį už dantų. 

— Ar teko sutikti nors vieną iš pagrindinių valdybos direktorių? 

— Taip, — pasakė Raulis. — Rorkę. Jis — vienas iš geruolių. Tačiau iš tik- 
rųjų nepatenka į kadrą, dirba ne visu etatu, tik kokias porą dienų per savaitę. 
Manau, jie įridena ir išridena jį kaip tam tikrą priimtiną farmacijos kapitalizmo 
fasadą. Man ne prie širdies Krovis. 

— Kodėl ne? 

Raulis gūžtelėjo pečiais. 

— Tiesiog intuicija. Jis manipuliuotojas. Jis mokslininkas, ir tai kažkaip ne- 
siderina su generalinio direktoriaus pareigomis. 

— Aš ir nežinojau, kad jis mokslininkas. 

— Molekulinės biologijos specialistas, pradėjęs nuo klinikinių tyrimų. Nie- 
kas tavęs neperkelia iš laboratorijos į generalinio direktoriaus kėdę dėl to, kad 
esi geras mokslininkas: atsisėdi į ją, nes esi suktas ir nuožmus. Jis garsėja kaip 
visiškas Š-U-D-Ž-I-U-S. 

— Visi, kuriems geriausiai sekasi, tuo garsėja, — pasakė Koneris. — Spėju, 
kad Rorkė yra išimtis. — Jie įsuko į Fulham Roudo gatvę. Puiki vieta, galvojo 
Koneris. Daugybė parduotuvių ir restoranų, gyvenimas čia virte verda. Priminė 
Džordžtauną. 

— Ei, Koneri, kalbu apie tuos triukus, kuriuos rodei aną vakarą. Tą hip- 
nozę. 

— Taip? 

— Ar kada mėginai pritaikyti hipnozę kur nors kitur? 

— Pavyzdžiui? 

— Kad mestum rūkyti? Arba gautum darbą? 

Koneris išsišiepė. 

— Kodėl ne? Juk turi tiesiog neįtikėtiną galią, jeigu sugebėjai šitaip pada- 
ryti Korintai. Turbūt čia tik triukai, ką? Tos taurės sukūlimas, cigaretės užgesi- 
nimas? 

Koneris važiavo tylėdamas ir netrukus sustojo prie šaligatvio priešais ne- 
kilnojamojo turto agentūrą. 

— Taip, — pagaliau pratarė jis. — Tik triukai. 

Džeikas Silsas išlipo iš lifto septintame aukšte, suspaudęs plastikinį krepšį, kurį 
naudojo kaip portfelį dokumentams, perėjo tuščią priimamąjį, įkišo į duris savo 
magnetinę kortelę, įvedė kodą ir skubiai nužingsniavo koridoriumi į laboratoriją. 
Vieninteliai garsai — jo batų guminiais padais čežėjimas, vienodas klimato kon- 
trolės sistemos išspjaunamo oro švilpesys ir sugedusios dienos šviesos lempos lyg 
kokios įstrigusios musės zvimbimas. 

Jis nusižiovavo jausdamasis toks pavargęs, lyg būtų išgėręs kokį vaistą, ku- 
ris vis dar veikė. Kai esi pavargęs, reikia būti dar atsargesniam, nes kaip tik tada 
ir nutinka nelaimės, — šitai jis žinojo. Džeikas sustojo prie gesintuvo ant sienos, 
nes kaktos raumenį taip nudiegė, kad net teko susigūžti. Tokio skausmo jis dar 
niekada nebuvo patyręs. Ir vėl nudiegė. Jis prispaudė delną prie galvos. Rodėsi, 
kad odoje tuoj virš antakių ropojo auslindos dydžio vabalas. 

Nuovargis, ir tiek. Visiškai nusiplūkęs, pagalvojo, plačiai nusižiovaudamas 
ir įtraukdamas į plaučius oro. Paskui vogčiomis nužvelgė platų koridorių. Labora- 
torijose ir kabinetuose visos šviesos išjungtos, tik koridorius apšviestas. Kaip jis 
ir tikėjosi, visas aukštas tuščias. Neskaičiuojant sargų apačioje ir kelių kompiu- 
terijos inžinierių, dirbančių naktinėje pamainoje, Džeikas įsivaizdavo, kad tokį 
ankstyvą metą visame pastate neturėtų būti nė gyvos dvasios. 

Jo laikrodis rodė 5 val. 35 min. Netrukus turėtų ateiti panelė Banerman. Jei 
pasiseks, jie turės visas dvi valandas, kol kas nors pasirodys. Marios laiko. Nukratė 
šiurpas, ir jis pasitrynė rankas. Lauke šaltas rytas, o ir čia neką šilčiau. Šildymo da- 
vikliai turėjo sureaguoti, kadjis čia, ir pareguliuoti termostatą. Po kelių minučių įšils. 

Silsas nuėjo į koridoriaus galą, kur buvo jo kabinetėlis, labiau primenantis 
kabiną su rašomuoju stalu, kompiuteriu, telefonu ir popieriaus smulkinimo įren- 
giniu. Įėjęs krepšį pasidėjo ant kėdės, skirtos lankytojui. Tvyrojo įprastas rytinis 
citrinų kvapas: jis pasidžiaugė, kad valytojos jau buvo čia, ko gero, net anksčiau, 
naktį. Niekas netrukdys. Kakta vėl sudilgsėjo, akyse blykstelėjo žiežirbos. Pa- 
stovėjo nekrutėdamas, laukdamas, kol praeis. Trūksta miego, štai ir visa bėda. Ir 
prakeikta įtampa. 

Jis nusivilko striukę ir pakabino ant durų kablio, švarką pasiliko, o ant vir- 
šaus užsitraukė apsauginį kombinezoną. Paskui nužingsniavo koridoriumi prie 
automato nišoje šalia tualeto durų, pasirinko ypač stiprią kavą, dvigubai daugiau 
pieno ir didele porciją cukraus. 

Kol aparatas darbavosi, vyriausiasis laborantas staiga pajuto, kaip sulinko 
keliai, rodės, kojos nebeišlaikys. Jis atsirėmė į sieną. Galva svaigo, netikėtai išpylė 
gausus prakaitas. Silsas užsimerkė ir keletą kartų giliai įkvėpė. Turbūt pasigavau 
kokį virusą, — pagalvojo. 

Jis planavo eiti anksti miegoti, nes laukė ankstyvas rytas, tačiau draugas 
įkalbėjo nueiti išgerti porą bokalų alaus. Du bokalai virto keturiais, paskui — še- 
šiais, tada jie pašnekino porą paukštyčių, tos nusitempė į diskoteką, o pusę dviejų 
ryto jis atsidūrė didžiuliame gyvenamųjų namų kvartale, kažkur Honslou rajone, 
ir taikėsi vieną pamyluoti ant užpakalinės automobilio sėdynės. Nesėkmingai. 

Dabar Silsas pasiutusiai gailėjosi, kad prižadėjo tai Banerman pagelbėti. 
Kultūringai poniutei. Ir pats nesuprato, kodėl sutiko, juk tai reiškė sumautai 
daug darbo. Betgi pirmieji požymiai iš tikrųjų parodė šį tą keista, todėl ir pačiam 
parūpo žengti toliau. Jis atmetė plaukus nuo veido. Akys tarsi pripiltos žvyro, o 
smegenys dirbo perpus lėčiau. 

Pasiėmęs karštą puodelį, grįžo į kabinetą ir pradėjo iš krepšio traukti ir ant 
stalo dėlioti atsineštus daiktus. Šeši maži balti buteliukai su etiketėmis, kuriose 
pažymėti serijos ir partijos numeriai, visuose — „Maternox“ kapsulės. Šalia jų 
pasidėjo tikslią mišinių pavyzdžio kopiją, duomenys turėjo išryškėti plonas- 
luoksnės chromatografijos plokštelėje. Paskui jis dar kartą perskaitė numerį ant 
pirmojo buteliuko: „BS-M-6575-1881-UKMR“. 

Kiekvienas skaičius ir raidė buvo svarbūs pirmiausia dėl to, kad kilus bėdų 
dėl kokybės būtų galima nustatyti tikslią pagaminimo vietą ir laiką. Vien Anglijoje 
per metus daugiau kaip 100 tūkstančių moterų vartoja „Maternox. Geriama po 
dvi kapsules keturis kartus per dieną, keturiolika dienų kiekvieną mėnesį, mažiau- 
siai šešis mėnesius, vidutinė vartojimo trukmė iki pastojimo — penki mėnesiai. 

Panelė Banerman klausė, ar jis galėtų sužinoti „Maternox', kuriuos vartojo 
trys mirusios gimdyvės, partijų numerius. Pirmadienį, kai grįžo su ja papietavęs, 
paskambino savo draugui Rikui Vilsonui, Redinge esančios gamyklos kokybės 
kontrolės viršininkui, ir pateikė jam receptų, kuriuos buvo išrašę tų mirusių mo- 
terų gydytojai, detales. Paprastai draugiškas ir paslaugus tąkart Vilsonas pritilo, 
pasidarė absurdiškai formalus ir pareiškė Silsui, esą tokį prašymą galima pateikti 
tik per daktarę Lindą Farmer, Medicininės informacijos ir tarptarnybinių ryšių 
skyriaus direktorę. 

Prieš keletą metų Vilsonas liko jam skolingas. Silsas to nepamiršo, žinojo, 
kad gali ateiti diena, kai teks susigrąžinti skolą. Nelabai norėjo pasinaudoti tuo 
sprendžiant „Maternox“ klausimą, bet kalbėdamas vis tiek mestelėjo užuominą. 
Vilsonas neužkibo, laikėsi priešiškai, todėl Silsas daugiau jo nespaudė. 

Ir netikėtai pirmadienio vakarą pro durų plyšį paštui įkrito rudas vokas, o 
sujuo ir trumpas anoniminis raštelis, kurio pabaigoje buvo prašoma jį sunaikinti. 
Raštelis, kuris, Silso manymu, parašytas Riko Vilsono ranka, patvirtino, kad vi- 
sos trys mirusios moterys „Maternox buvo gavusios pagal receptus iš tos pačios 
vaistų partijos — BS-M-6575-1881-UKMR, pagamintos Redinge. Be buteliuko, 
kuriame buvo šios kapsulės, voke gulėjo dar penki buteliukai, pažymėti kitų par- 
tijų numeriais ir paimti atsitiktinai. 

Tos trys moterys gyveno skirtinguose miestuose: Redinge, Birmingeme ir 
Edinburge. Daugiau negu keistas sutapimas, kad iš tūkstančių įvairiausių partijų, 
kasmet pagaminamų trijose Jungtinės Karalystės gamyklose, šioms moterims, 
gyvenančioms visiškai skirtinguose regionuose, „Maternox buvo paskirtas iš tos 
pačios vaistų partijos. 

Silsas pažiūrėjo į laikrodį — 5:45. Ji vėlavo jau penkiolika minučių. Tada su- 
sikišo buteliukus į kombinezono kišenę, pasiėmė pavyzdinę chromatogramą bei 
kavą ir nusinešė viską į kitapus koridoriaus esančią laboratoriją, kur atlikdavo 
bandymus, kuriems pats tiesiogiai vadovavo. Sureagavusios į daviklių signalą 
šviesos automatiškai įsijungė. Buvo labai tylu, tik silpnai ūžė kameros su gaubtais 
ir inkubatoriai. 

Eidamas tarp baltų kanapėtų stalų, jis stabtelėjo patikrinti kelių svarbių ban- 
dymų, kuriuos pats darė ir kurių rezultatus ketino nelegaliai pasiimti kitą mėnesį, 
išeidamas į naują darbą Cobbold Tessering įmonėje. Viename mėgintuvėlyje — ląs- 
telės labai silpname toksinės rūgšties BS93L5021 tirpale, kurį jis pravardžiavo 
„Bendix sriubyte“. Net ir plika akimi matyti, kad per naktį jokia reakcija neįvyko. 

Tirpalas per daug atskiestas, galvojo jis, pasidėdamas kavą ir chromatografi- 
nę plokštelę, tada skubiai apsimovė apsaugines pirštines. Silsas žinojo, kad įmo- 
nės saugos taisyklės reikalavo užsidėti ir apsauginius akinius, tačiau jis nemanė, 
kad kai tokia apkvaišusi galva, sugebės ištverti akinių lipnumą, be to, niekas ir 
nematys, kad rodo prastą pavyzdį. 

Silsas nuėjo prie garo spintelės su organinio stiklo sienele ir užrašu DĖME- 
SIO! BIOLOGIŠKAI PAVOJINGA ir įkišęs ranką atsargiai suėmė mėlyną plastikinį 
kibirėlį užsukamu dangčiu. Jame buvo pusės galono talpos Winchester butelis su 
rūgštimi. 

Vos pakėlęs jį kelis colius, staiga pajuto siaubingą skausmą už dešinės 
akies — tarsi peilis būtų įsmigęs smilkinį. Tą pačią akimirką pasigirdo žemas, 
gerklinis urzgimas, paskui kitas, dar garsesnis bei aršesnis, ir čia pat iš už garo 
spintelės ant jo metėsi vilkas, plačiai iššiepęs nasrus, pro iškištus geltonus dantis 
dribo bjaurios gličios seilės. 

Iš netikėtumo ir siaubo surikęs Silsas dar pajuto, kaip sulinko keliai, tarsi 
kas būtų išlupęs iš jų kaulus. Rodės, kad viskas aplinkui sulėtėjo. Išvydus ore virš ' 
galvos besisukantį mėlyną kibirėlį vyro akys vos neiššoko ant kaktos: matė, kaip 
nukrito dangtelis, kaip iš jo įšvirto gintaro spalvos pusės galono Winchester bute- 
lis — tiesiai ant jo. 

Butelis buvo be dangtelio. 

Apimtas siaubo, Silsas matė, kaip pliūptelėjo chemikalas, kuris tarsi įsibėgė- 
jo ir lėkė į jį tokiu greičiu ir su tokia jėga kaip gaisrinė žarna. 

Skystis siūbtelėjo ant veido ir krūtinės neapsakomai aštriai nudegindamas 
skruostus; kol jis riktelėjo, paskui persikreipė iš skausmo, stvėrėsi už veido, degi- 

nimas virto skrudinančia agonija, nes rūgštis jau ardė odą, svilino akių vyzdžius 
ir raineles, naikino lūpas, tirpdė apsauginius drabužius. 


Išlipusi iš lifto septintame aukšte Monti išgirdo silpną sirenos rypavimą. Visą 
kelią keikė save, kad pramiegojo, — juk niekada gyvenime nepramiegodavo ir 
nesuprato, kaip tai galėjo atsitikti šiandien — tad lyg lunatikė lėkė apledėjusiais 
keliais. Monti žinojo, kad reikėjo šokti iš lovos, vos nuskambėjo žadintuvas, bet 
taip norėjo dar minutėlę snūstelėti, — ir kaip reikiant įmigo. Džeikas tikrai bus 
nepatenkintas. 

Monti stabtelėjo prie tuščio apsaugos darbuotojų stalo ir klausydamasi 
dirstelėjo į kabelinės televizijos monitorius. Iš tikrųjų sirena. Ji įkišo kortelę, 
suspaudė PIN kodą, atidarė duris ir iš karto išgirdo garsesnį sirenos ūbavimą, pa- 
matė raudoną žybsinčią lemputę prie galinės laboratorijos durų, priešais Džeiko 
kabinetą. 

Ji metėsi pirmyn, pribėgo prie laboratorijos durų ir bandė įžiūrėti ką nors 
pro stiklą. Nieko nematyti. Skubiai įkišo kortelę, suspaudė kodą ir pastūmė duris. 

Į veidą tvokstelėjo deginantys aitrūs garai, nudilgindami akis, svilindami 
gerklę ir plaučius. Ji užsikosėjo, šūktelėjo Džeiką Silsą, nusiplėšė nuo kaklo šaliką 
ir užsiėmusi nosį žengė pirmyn. 

Iš pirmo žvilgsnio viskas atrodė tvarkoje. Paskui pasigirdo baisus viauksėji- 
mas, sukrėtęs visą kūną: jis priminė kažkada rastą dvesiantį šunelį su sunkveži- 
mio sutraiškyta visa užpakaline dalimi. Baisiai kankindamasis vargšelis nudvėsė 
ant jos rankų. 

— Pone Silsai? — šūktelėjo Monti ir vėl užsikosėjo, įtraukusi baisių garų. 
Pritūpusi žengtelėjo tolyn į laboratoriją. — Pone Silsai? — Virš galvos įnirtingai 
ūbavo sirena. Oras buvo pritvinkęs aštraus šarminio šuto, kuris degino visą no- 
siaryklę. 

Priekyje kažkas sujudėjo. Ji žengė dar kelis žingsnius, vėl šūktelėjo, užmynė 
stiklo šukes. Staiga priešais save aiškiau išvydusi vaiduoklį neteko žado. Gerklėje 
užstrigo inkštimu virtęs spiegimas. 

Ant grindų, už darbastalių, gulėjo žmogaus kūnas, kurį galėjai atpažinti kaip 
Džeiką Silsą tik pagal kelias ilgų rudų plaukų sruogas, kurios tebekybojo vienoje 
rūkstančios kaukolės pusėje, ir kaubojiškus batus. Tai sudejuodamas, tai suspieg- 
damas iš skausmo jis raitėsi lyg dvesianti gyvatė po didžiule, skubiems atvejams 
skirto dušo chromuota galva. 

Iš veido tebuvo likusi beformė juoda smilkstanti masė. Tai, kas dar buvo likę 
iš žmogaus, prieš Monti akis keitėsi, odos gabaliukai nėrėsi ir dribo ant grindų 
plytelių. 

Monti atsitraukė, sušnabždėjo jo vardą, bandė pasakyti ką nors, kad Džeikas 
žinotų, jog ji šalia, tačiau šokas paralyžiavo smegenis. Nudegimams — vanduo, — 

šmėstelėjo mintis, žiūrint į dušą. Kartais vanduo tinka, kartais ne. Ką, po velnių, 
jis užsivertė ant savęs? Rūgštį? Jeigu taip, tada vanduo tiktų, atskiestų ją. 

— Džeikai, dėl Dievo, kas čia, kas ant taves? 

Iš nykstančio veido atsklido graudus padrikas šūksmas. Veidas pasikreipė į 
ją, o iš to plyšio, kur turėjo būti burna, išėjo garsas. 

Monti neatitraukė nuo jo akių. 

— Vilkas? Tu pasakei vilkas? 

— Villlkassss, — garsas virto silpna dejone. 

— Ką tai reiškia? Ar tai koks nors chemikalas? 

Ir vėl silpna dejonė, paskui staigus, šiurpus, skausmingas spiegimas. 

Ji nesuprato, ką jis norėjo pasakyti, o laiko klausinėti nebuvo. Monti čiupo 
už masyvaus žiedo. Mintys galvoje pynėsi. Ji stengėsi nusiraminti, prisiminti 
pirmosios pagalbos kursus, kuriuos lankė prieš dešimtmetį, stengėsi prisiminti, 
ką pagyvenusi rajono seselė kalbėjo apie cheminių medžiagų nudeginimus. Van- 
duo. Jas reikėjo atskiesti vandeniu. Monti iš visų jėgų trūktelėjo žemyn rankeną, 
ir akimirksniu iš purkštuvo, kuris savo dydžiu prilygo lėkštei, pasipylė milijonai 
skaidrių lašelių. 

Kai jie pasiekė Džeiką Silsą, išsiveržė toks garas, lyg būtų sprogęs katilas. 
Pasigirdo agoniškas klyksmas, Džeikas išnyko vis tirštėjančiame debesyje, kuris 
įgijo šlykščią geltonai žalią spalvą. 

Kuo daugiau vandens sruvo, tuo labiau debesis tirštėjo, plito į šalis, dusino, 
supo ją. Persigandusi, nebežinodama, ką daryti, Monti skubiai atsitraukė. Nega- 
liu jo įkvėpti. Žiūrėjo į srūvantį vandenį nesuprasdama, ar jis gelbėjo, ar tik blogi- 
no padėtį. Ji užsikosėjo, akys pradėjo ašaroti. Išgirdo duslų putojantį garsą. Tas 
garsas sklido iš jos krūtinės. Monti prisiminė, ką jai sakė Džeikas. 

Ji ištirpdo mėsą ir tuo pat metu įsiskverbia į kraują; beveik iškart sukelia vidinį 
kraujavimą ir suėda plaučius. | 

Apimta panikos Monti dar atsitraukė, apsisukusi nulėkė prie telefono, ka- 
bančio ant galinės sienos, ir čiupo ragelį. Beviltiškai gaudė orą, iš gerklės sklido 
keisti garsai, pajuto, kaip krūtinėje ėmė veržti plaučius. Jie pateko į ją. Tuojau ją 
pribaigs. Vaizdas išskydo, Monti vos įžiūrėjo skaičiukus ant mygtukų. Kvėpuoti 
vis sunkiau. Draugė mokykloje vos nemirė nuo astmos priepuolio, nes buvo pa- 
miršusi inhaliatorių. Monti niekada nepamiršo to vaizdo, kai draugė gulėjo asfal- 
tuotoje žaidimų aikštelėje, gaudydama orą, šnypšdama kaip pradurta padanga. 
Dabar ir jai tas pat: gerklę veržia, plaučiai atsisako dirbti, nieko negali įkvėpti. 

Monti prisikišo prie pat mygtukų ir nuspaudė „999“. Ausyse skambėjo jos 
pačios gurguliavimas krūtinėje, beveik nustelbiantis klaikius Džeiko klyksmus. 
Užspaudusi ranka vieną ausį, kad girdėtų skubios pagalbos operatorės balsą, 
stengėsi išsilaikyti ant kojų, išlikti sąmoninga. Turiu kvėpuoti, — pagalvojo Mon- 
ti, nugriūdama ant kietų, plytelėmis išklotų grindų. 

1946-ieji, Barnetas, šiaurinis Londonas 


— Jis nudvėsė. 

Naminių gyvūnėlių parduotuvės savininkas mažą berniuką nutvilkė įtariu 
žvilgsniu, susikišo rankas į rudo kombinezono kišenes, papūtė lūpas ir nepra- 
sižiodamas brūkštelėjo liežuviu sau per dantenas. Tai buvo jo įprasta gynybinė 
poza, kurios griebdavosi, kai įtūžusios bobulės ateidavo skųstis, kad jų katės ne- 
ėda naujo ėdalo, kurio jis įsiūlė. 

— Pardaviau tau sveiką. — Jis prisimerkė. — Ar, kaip liepiau, davei vandens 
iškart, kai tik parsinešei namo? 

— Taip, — tyliai atsakė Danielis Džadas. 

— Išėmei iš batų dėžutės ir įleidai į normalų narvelį? 

— Taip. 

— Davei ėsti? 

Danielis rimtu veidu linktelėjo. 

Tas vyras atidžiai tyrinėjo: atrodė padorus vaikis, tvarkingai aprengtas, 
kalba mandagiai, nedrąsus. Toks neturėtų blogai elgtis su gyvūnėliu, nors jis per- 
nelyg ir nesijaudino, kas nutikdavo parduotiems triušiams. Kvaili, bjaurūs pada- 
rėliai, tik ir taikosi grybštelėti tau už piršto, jokios prasmės tokius laikyti, tik juos 
labai mėgsta vaikai. Be to, esti šimtai priežasčių, kodėl jie nė neužaugę nudvesia. 
Visiškai neatsparūs — štai kokia bėda. 

O, pavyzdžiui, chameleonai visiškai kitokie. Tokį gyvūnėlį tikrai verta laikyti. 
Bėda, niūriai pagalvojo vyras, kad jie kaip dingo prieš karą, taip ir nematyti did- 
meninėje prekyboje. Hitleris kaltas. Neliko nei bananų, nei chameleonų. 

— Manyčiau, tau reikės kitos batų dėžės? — nenoriai paklausė vyras. 

Berniūkštis ištiesė šešių pensų monetą ir viltingai pakėlė į jį akis. 

— Prašau, pone. 

Išgirdęs žodį „pone“ vyras suminkštėjo. Pagarba! Jam patiko šiokia tokia 
pagarba. Beje, pastebėjo, kad po karo pagarba pamažu nyko. 

Danielis puikiai suprato, ką reiškė pagarba. Jeigu norėjai ką nors gauti iš su- 
augusių žmonių, geriausia parodyti pagarbą. Tada jie jaučiasi esą svarbūs. 


— Jai nieko blogo nėra, — pareiškė gydytojas Hoksvortas. — Galbūt menkas 
migrenos priepuolis, tačiau nėra dėl ko nerimauti. 

Danielis klausėsi prie tėvų durų. 

— Lyg peilis, daktare, — kalbėjo motina. — Atrodė, kad kažkas įsmeigė 
galvon peilį ir jį ten sukiojo. Norėjau vemti, galva sukosi. 

— Aš meldžiausi Dievui, kad jai padėtų, — įsikišo tėvas. 

— O kaip dabar jaučiatės, ponia Džad? 

— Labai negera, visa drebu. Dievas dėl kažko rūstauja. Jis žino mūsų nuo- 
dėmes. Jis mus baudžia. 

— Manau, tai klasikiniai migrenos simptomai, ponia Džad. Gal pastaruoju 
metu patyrėte didelę įtampą? 

— Gydytojau, kai turi tokį nedorą vaiką kaip Danielis, visą laiką esi įsitem- 
pęs. Kol dar nevėlu, privalome išgelbėti jo sielą nuo amžino prakeikimo. Čia Jo 
siunčiamas išbandymas man, daktare. Jis labai rimtai bando mus abu. Viešpats 
baudžia mus, kad atvedėme į šį pasaulį tokį vaiką. O buvo sunkus gimdymas, 
prisimenate, ar ne? Tada jis vos manęs nenužudė. 

— Duosiu jums porą tablečių, kad dabar išgertumėte ir greičiau užmigtu- 
mėte. Be to, išrašysiu receptą, kad rytą vyras jų nupirktų. Rytoj gulėkite lovoje, 
leiskite galvai pailsėti. 

Danielis stoviniavo laiptų aikštelėje, kai gydytojas Hoksvortas, aukštas, 
miklus, su nukarusiais ūsais, kartu su tėvu išėjo iš miegamojo. 

— O kaip tu, jaunuoli, laikaisi? — paklausė jis. 

— Jam viskas gerai, — atsakė už jį tėvas. 

— Džiaugiuosi tai girdėdamas. 

— Gydytojau Hoksvortai, manau, turėtumėte žinoti, kad mano žmona nie- 
kada gyvenime nesirgo migrena. 

— Visada viskam būna pirmas kartas, pone Džadai. 

Nelaukdamas, kol gydytojas išeis, Danielis smuko į savo kambarį ir dar kar- 
tą patikrino, ar viskas gerai. Tąkart jis labai rūpestingai susitvarkė. Visa tai įvyko 
prieš mėnesį, tačiau ir šią naktį, netgi praėjus tiek laiko, Danielis vis dar įžiūrėjo 
anos pentagramos pėdsaką, užtat dabar buvo lengviau ją nubraižyti. 

Jis taip ir nesuprato, ar aną kartą motinos negalavimas tebuvo paprasčiau- 
sias sutapimas. Ar galėjo taip būti, kad jai įskaudo galvą dėl jo užkeikimo? Gal ir 
galėjo. Tačiau viltis, kad magija suveikė, tebekirbėjo. Šią naktį tai sužinos. 

Aną kartą, norėdamas užkerėti motiną, jis padarė vieną didžiulę klaidą. Po 
to dar kartą perskaitęs magijos žinyną išsiaiškino, kad jam nereikėjo išeiti iš rato. 
Įėjęs turėjai uždaryti tą ratą ir viską daryti jame. Šią naktį tos klaidos nekartos. 

Berniukas pašvietė žibintuvėliu į didelį apvalų laikrodį ant lentynėlės. 11 
val. 15 min. Dylantis mėnulis aiškiausiai švietė, dangus giedras. Aną kartą buvo 
baisu išlaikyti paslėptą triušį tris dienas. Dabar jis geriau susitvarkė. 

Ant pirštų galų nustypino prie durų, pamažu pravėrė ir klausėsi, ar nesklin- 
da garsai iš tėvų kambario. Tylu. Tik tiksėjo aukštas laikrodis prieškambaryje. 
Tada Danielis pradėjo ruoštis. 

Kaip ir anksčiau, durų apačią apkamšė lovatiese ir savo chalatu, kad nesima- 
tytų šviesos, paskui užmetė juodą medžiagą ant staliuko prie lango, o ant viršaus 
pastatė juodą žvakę. Iš spintos gilumos ištraukė puskojinę, kurią buvo paėmęs iš 
tėvo stalčiaus, — žinyne rašoma, kad tinka bet koks drabužis, — ir pono Džado 

nuotrauką, kurioje vyras nusifotografavęs su katiliuku ir kurią buvo nugvelbęs iš 
tėvų albumo. 

Vidurnaktį Danielis nusirengė, uždegė žvakę ir pradėjo ritualą. Jis kartojo 
lygiai tuos pačius žodžius ir veiksmus kaip ir prieš mėnesį, pabaigoje triušio krauju 
nubrėždamas apskritimą ant tėvo puskojinės, o ant jo kaktos nuotraukoje — at- 
virkščią kryžių. Vaikas dar kartą garsiai ir piktai šnypštė tuos grėsmingus žodžius: 

Būk prakeiktas! Būk prakeiktas! 
Mano galia prakeikia tave, 
Mano galia užkeri tave, 

Aš tave visiškai apkerėjau. 

Būk prakeiktas! Būk prakeiktas! 


Grįžęs į kreida ir druska nubrėžto rato vidurį, uždarė jį savo apeiginiu kardu 
ir užsimerkęs susikaupė. Jis viską iššlavė iš savo galvos, liko tik tėvo vaizdas: virš 
iškrakmolytos baltos apykaklės — liesas, kietas lyg geležinis veidas ir taisyklingai 
surištas menkas, mažas kaklaraištis. 

Tylu. 

Niekas nevyksta. 

Jis vėl pakartojo užkeikimą, tik šį kartą šnypštė dar garsiau. Ir vėl įtempė 
ausis. Tačiau name negirdėti nė garselio. 

Danieliui atrodė, kad rate jis išbuvo visą amžių. Žinyne rašoma, kad užkei- 
kimo galia išlieka tol, kol esi rate. Po kurio laiko berniukui pasidarė šalta, bet jis 
nė nemanė lipti iš rato ir apsivilkti pižamą. Kojos nutirpo, kūnas sukrypo iš nuo- 
vargio. Jis nusičiaudėjo, susigriebęs už nosies, kad nesigirdėtų. 

Pagaliau penkiolika minučių po dviejų Danielis nepajėgė ilgiau išstovėti, 
atsisėdo rate, pasikišo po savimi kojas ir nunėręs galvą užsnaudė. 

Trečią valandą jis buvo toks išvargęs ir sušalęs į ragą, kad nusprendė pasi- 
duoti. Liūdnai užpūtė žvakę ir pradėjo tvarkyti kambarį. Triušį užkas rytoj sode, 
kai motina išeis į bažnyčią rytinės kavos, o tėvo puskojinę išmes į kaimyno šiuk- 
šlių konteinerį. Žvakę ir juodą medžiagą pasiliks: teko sugaišti daug laiko, kol ją 
pasidarė, be to, netrukus galbūt teks dar kartą pabandyti. Gal reikėjo pakeisti 
užkeikimą? Gal vyrui sakomas kitoks? 

Greičiausiai, nusprendė Danielis, nirdamas į tamsų, neramų miegą, jis iš 
viso niekada neveikė ir neveiks. Jeigu nori, kad užkeikimas suveiktų, turi būti 
burtininkas. O dabar Dievas tikrai supyko už tai, ką jis darė. 


Kai miegamojo durys su trenksmu atsidarė ir pylė į sieną, Danielis pašoko iš mie- 
go. Kambarį užliejusi dienos šviesa. Pramiegojau, šovė kalta mintis, virš savęs 
išvydus išprotėjusį motinos veidą, palaidus plaukus, tokius ilgus ir standžius kaip 
raganos, krauju pasruvusias akis, kuriose mirgėjo ašaros. 

Kažkas atsitiko, bet jis nežinojo, kas. Persigandęs skubiai ištraukė rankas iš 
po apkloto, sunėrė jas prieš veidą, pasiruošęs ryto maldoms ir apsisaugodamas 
nuo pirmojo smūgio. Jis vėl kietai užsimerkė ir įsitempė. 

Tačiau į veidą niekas netvojo. Ir kurį laiką nieko nesigirdėjo. O paskui moti- 
na pradėjo isteriškai klykti: 

— Mirė! Jis miiiirėėėė! Danieli... Danieli... tavo tėvas! O, Dieve! Apie vidur- 
naktį jis atsibudo kankinamas didžiausio galvos skausmo. Išgėrė aspirino, tik 
aspirino. Negaliu jo pajudinti, negaliu prižadinti, jis atšalęs, sūnau. Dievas jį pasi- 
ėmė. Dievas mus baudžia už tavo nuodėmes. Danieli, prašau, padėk jį prižadinti! 


28 

Koneris nusprendė, kad vienintelis būdas susidoroti su savo darbo krūviu — at- 
eiti į darbą daug anksčiau ir dirbti iki vėlumos. 

Buvo be penkiolikos minučių septynios, jis važiavo visas apsiblausęs, klau- 
sydamasis žinių programos, kurioje buvo puolamas Maiklas Heseltainas, ir mė- 
gindamas suprasti britų politiką, kai priešaky išvydo mėlynų švieselių blyksnius. 
Artėdamas prie Bendix pastato, išvydo du ugniagesių automobilius ir sedaną su 
mėlyna šviesele. Ant šaligatvio šnekučiavosi būrelis ugniagesių. Koneris nematė 
jokio ženklo, kad reikėtų paskubėti, pasuko į dešinę ir stabtelėjo prie vieno iš 
sargų langelio priešais barjerą. 

Šį paniurusį 35 metų sargą jis jau buvo matęs kokį tuziną kartų per pasta- 
rąsias tris savaites, tačiau rodydamas savo leidimą, Koneris nesulaukė nei kokio 
nors pripažinimo, nei pasisveikinimo. 

— Kas atsitiko? — paklausė Koneris. 

— Išsiliejo chemikalai, — atsakė tokiu balsu, tarsi tai būtų įprastas įvykis. 

— Kur? 

— Kažkurioje laboratorijoje, — abejingai atsakė sargas, pakeldamas barjerą 
ir mosteldamas, kad važiuotų. 

Koneris pastatė automobilį į savo vietą ir išlipo. Netgi ryto prieblandoje 
matėsi purvas ant jo BMW, tad mintyse jis davė sau žodį: jeigu pavyks, šį vakarą 
būtinai užvažiuos į plovyklą, kol neužsidirbo baudos. Jis nuėjo prie pagrindinio 
įėjimo, tikėdamasis sužinoti, kas atsitiko. 

Nepaisant uniformuoto ugniagesių tarnybos pareigūno ir, rodės, aukštesnio 
rango policininko, kurie šnekėjosi prie apsaugos darbuotojų vietos, vestibiulyje 
tvyrojo rami ankstyvo ryto atmosfera. Į liftą lipo lagaminėliu nešinas vyras. 
Dirstelėjęs į vienintelį budintį apsaugos darbuotoją, Koneris apsidžiaugė, kad čia 
sėdėjo pats draugiškiausias iš penkių nuolatinių sargų. 

Tai buvo liguistai atrodantis žilstantis juodaodis, kurio veidas per anksti 
pradėjo džiūti, susimesdamas į gilias, tarsi graikinio riešuto raukšlės. Buvo sunku 
nustatyti jo amžių: tarp 55 ir 69 metų, spėjo Koneris. Ant atlapo — ženklelis: „V. 
Smitas, vestibiulio apsauga . 

Rodydamas savo kortelę, Koneris tyliai paklausė: 

— Atsitiko nelaimė? 

Sargas linktelėjo. Pageltusios vyro akys buvo liūdnos. 

— Taip, pone, išsiliejo chemikalai, pone. — Balsas pagarbus, nuolankus, bet 
neatrodė, kad jo savininkas trokštų pasakyti ką nors daugiau. 

— Kas išsiliejo? 

— Nežinau, pone. Septintame aukšte, pone. 

— Sužeistų yra? 

Neryžtingumas, paskui — linktelėjimas. 

— Ponas Silsas, vyriausiasis laborantas. Jam labai blogai... nemanau... — V. 
Smitas nesmagiai užsikirto vidury sakinio. — Greitoji pagalba išvežė ir panelę. Aš 
nežinau, kaip ji. Sakė, kad garai. 

— Panelę? 

— Ji labai maloni. Atsikėlė čia su savo tėvu, jis labai įžymus. Daktaras Ba- 
nermanas. Laimėjo Nobelio premiją. 

Koneris stovėjo tarsi perlietas šaltu vandeniu. 

— Panelė Banerman? Ji sužeista? Nežinote, ar labai? 

Sargas papurtė galvą. 

— Greitosios pagalbos medikai nepasakė. Ji gulėjo ant neštuvų su prijungtu 
deguonimi. 

— Velnias! Kur ją nuvežė? Į kurią ligoninę? 

— Šito aš nežinau, pone. 

— Į Pedingtoną. 

Krūptelėjęs Koneris atsigręžė: į jį žiūrėjo ugniagesys. 

— Abu išvežė į universitetinę ligoninę. 

— Kaip iš čia nuvažiuoti? 

Pareigūnas paaiškino. Padėkojęs Koneris išėjo į lauką ir nubėgo prie auto- 
mobilio. 


Universitetinės ligoninės Traumų ir skubios pagalbos skyriuje buvo tylu, ant 
daugybės išrikiuotų kėdžių sėdėjo saujelė laukiančių žmonių. Stiprų, nemalonų 
dezinfekavimo dvoką permušė per ilgai šutusios kavos kvapas. 

Prie priėmimo langelio buvo tuščia, tad Koneriui teko laukti, kol atsisuks 
prie kompiuterio dirbanti moteris. Galų gale jis neištvėrė: 

— Atsiprašau! 

Moteris dar kurį laiką nekreipė dėmesio, paskui priėjo prie langelio. 

— Atleiskite, gerbiamasis, kad teko laukti, — šį rytą stinga darbuotojų. Kuo 
galiu padėti? 

— Maždaug prieš valandą greitoji pagalba atvežė čia nukentėjusiąją, panelę 
Banerman. Gal galite pasakyti, kaip ji? 

Moteris pažiūrėjo į lapą ant stalo ir susiraukė. 

— Ar esate jos giminaitis? 

Lauke pasigirdo artėjančios sirenos kauksmas. 

— Aš... aš... aš esu jos brolis, — sumelavo Koneris, persigandes, kad tik ji 
neturėtų brolio, kuris jau buvo čia atlėkęs. Valstijose negausi jokios informacijos, 
jeigu nesi giminaitis, jis įtarė, kad ir čia tas pat. 

Moteris nuėjo į patalpos galą ir pakėlė ragelį. Kalbėjo trumpai. Grįžusi pasakė: 

— Netrukus kas nors ateis su jumis pasikalbėti. Prisėskite. 

Koneris svarstė, kiek jam teks laukti ir ar nevertėtų atsinešti iš automobilio 
lagaminėlį su nešiojamuoju kompiuteriu ir šiek tiek padirbėti. Tačiau tuoj pat už 
jo virstelėjo durys, įėjo trumpais, sruogelėmis dažytais plaukais moteris, apsi- 
rengusi baltu chalatu, ir sužiuro į jį. 

— Pone Banermanai? 

Jis atsistojo. 

— Taip, labas, — be jokio vargo begėdiškai pasisveikino Koneris. 

Kortelėje ant moters krūtinės buvo parašyta: „Vendi Filips. T ir SP vyr. 
sesuo. Nors akys ir paraudusios iš nuovargio, šiaip atrodė maloni ir energinga. 
Koneriui buvo įdomu, ar ji budėjo visą naktį. 

— Jūs esate panelės Montanos Banerman brolis? 

— Taip. 

— Ar norėtumėte užeiti ir ją aplankyti? 

— Kaip ji? 

— Šiuo metu jai prijungtas respiratorius. 

— Nukentėjo nuo garų? 

— Tikimės, kad tai tik garai, o ne kas nors blogiau: jos burna ir gerklė svei- 
ka, tačiau iš plaučių sklido išskyros, o tai gali rodyti nudegimą. Vis dėlto dar per 
anksti pasakyti, ar yra koks nors ilgalaikis vidinis pažeidimas. Spėju, kad ji įkvėpė 
kažko, kas labai greitai ardo audinius. 

— Koks tai buvo chemikalas? 

— Akivaizdu, kad tai dar nežinoma medžiaga: dar atliekami laboratoriniai 
bandymai. — Seselė vedė jį plačiu koridoriumi, kurio vienas pasienis buvo nu- 
statytas vežimėliais, neštuvais ir balionėliais su dujomis. Pro šalį nuskubėjo dvi 
sanitarės, stumdamos tuščius neštuvus. 

Supypsėjo pranešimų gaviklis, prisegtas prie seselės Filips kišenėlės; ji kils- 
telėjo ranką, duodama Koneriui ženklą, kad palauktų, o pati pakėlė ant sienos 
kabančio telefono ragelį, trumpai šnektelėjo ir pakabinusi jį atsisuko. 

— Iš įmonės laboratorijos Berkšyre atvežamas neutralizavimo reagentas, 
kurį lydi policijos eskortas. 

Jie sustojo prie palatos, prigrūstos įvairiausių kontrolės prietaisų. Viduje 
Koneris įžiūrėjo ant vežimėlio gulinčią moterį su deguonies kauke. Sprendžiant 
iš išsidraikiusių šviežių garbanų, ten galėjo būti Montana. Šalia jos stovėjo seselė, 
užrašinėjanti į lapą vienoje skalėje esančių oranžinių skaitmenų rodmenis. 

Tik kartą gyvenime Koneriui teko matyti tokią ligonio akių išraišką, kurios 
niekada nepamiršo. Motinos akyse. Šokas. Visiškas tikrovės neigimas. 

— Labas, — tyliai pasisveikino jis. 

Atsakymas — menkutis linktelėjimas. 

Jis pasistengė raminamai nusišypsoti. 

— Ar gerai laikaisi? — Jis suprato, kad kvailesnio klausimo ir negali būti, 
bet geriau nesugalvojo. 

Dar kartą linktelėjo. 

Jis instinktyviai ranka paglostė Monti skruostą. Tas šaltumas ir lipnumas 
pribloškė, tačiau jis pasistengė to neparodyti. Jai negerai, tikrai negerai. Į palatą 
įėjo dvi sanitarės, lydimos rimtai atrodančio vyro pilku dryžuotu kostiumu. 

— Daktare Gudai, čia — pacientės brolis, — pristatė Vendi Filips. 

Koneris staiga sutriko ir jau laukė kokio nors trikdančio klausimo, kai gydy- 
tojas trumpai jį nužvelgė, bet nieko neatsitiko, tik kuo mandagiausiai ir maloniai 
paaiškino: 

— Dabar jūsų seserį nuvešime peršviesti rentgenu. Taip pat atliksime kvė- 
pavimo takų MRI, tai leis apžiūrėti plaučius. Spėju, kad ji įkvėpė didžiai invazinės 
medžiagos garų, todėl būtina tiksliai nustatyti pažeidimo apimtį. 

— Manote, kad tai rimta? — tyliai paklausė Koneris. 

Jie paėjo į šalį nuo Monti. 

— Nėra jokių nudeginimo žymių nei ant lūpų, nei burnoje; nei šnervėse, nei 
viršutinėje gerklų dalyje, o tai jau geras ženklas, tačiau atvykus greitajai pagalbai 
ji buvo be sąmonės ir vos kvėpavo. Kadangi nieko nežinome apie tą cheminę me- 
džiagą, negalime nuspėti, kokius vidinius pažeidimus ji galėjo sukelti. 

Koneris nerimastingai žvilgtelėjo į Monti. 

— O kaip tas kitas asmuo, buvęs laboratorijoje? 

Gydytojas staiga įsitempė, dirstelėjo į vyriausiąją medicinos seserį ir davė 
ženklą, kad Koneris sektų paskui jį į koridorių. Pro šalį praėjo dvi seselės. Dakta- 
ras Gudas tyliai pasakė: 

— Gaila, bet niekuo negalėjome jam pagelbėti. 

— Jis mirė? — nepatikėjo Koneris. 

— Kai atvežė, jau buvo miręs. Visas padengtas rūgštimi. Vienas greitosios 
pagalbos brigados narys taip pat nuo jos nukentėjo: patyrė nudegimų, sutriko 
kvėpavimas. Vienas Dievas žino, ką, po perkūnais, jie ten virė. — Daktaras pa- 

galiu jus nuvesti kur nors palaukti. Supratau, kad kažkas iš tos įmonės jau pake- 
liui, atveža kažkokio šį chemikalą neutralizuojančio reagento, nors man sakė, kad 
jis nelabai veiksmingas. 

— Manau, dabar nelabai ką galiu padėti. Tačiau gal galėčiau ateiti vėliau? 

Daktaras nušvito. 

— Manau, taip bus geriausia. Paskambinkite apie pietus, prašykite seselės 
Filips arba manęs, tada ir pasakysime, kokia padėtis. 

— Būčiau labai dėkingas. — Koneris linktelėjo jam ir išėjo. 

Grįžtant į darbą Konerio galvoje sukosi įvairios mintys. Rytą jis nuvažiavo 
be penkiolikos septintą — pasiutusiai anksti. Panelę Banerman ir laborantą jau 
seniai buvo išvežę į ligoninę, vadinasi, jie galėjo atvykti dar mažiausiai pusvalan- 
džiu anksčiau. Maždaug tarp šeštos valandos ir penkiolika minučių po šešių. At- 
vykti į darbą šeštą valandą ryto bet kam velniškai anksti. Ką jie veikė? 

Tikrai kažką, ko nenorėjo, kad kas nors suuostų. Dar vienas įrodymas, kad 
jo nuojauta dėl Montanos Banerman buvo teisinga. Monti bus naudinga jam. Ne- 
abejotinai. Prakeikimas, kad tik ji nebūtų per daug nukentėjusi. 

Montanos gerklė degė, akis vėrė skausmas. 

— Dabar nuimsime kaukę ir pažiūrėsime, kaip jausitės be deguonies, gerai? 

Į ją žiūrėjo kresnas vyras stambiu neandertaliečio veidu ir susivėlusiais, 
šiurkščiais, retėjančiais plaukais; ir kaklas apžėlęs plaukais, ir marškinių apykaklė 
apkritusi. Abipus vyro stovėjo seselės, už jų — dar būrelis žmonių. 

Ranka nusileido, kažkas nuslydo pakaušiu, paskui ji pamatė, kaip patraukia- 
ma organinio stiklo kaukė, ir kaipmat supanikavo, nes kvėpavimas staiga apsun- 
ko. Plaučiai atrodė tokie išsiurbti, lyg būtų surūkiusi per daug cigarečių, o burnoje 
jautė šlykštų kartumą. 

Gydytojo veido išraiška jai kėlė nerimą. Persigandusi keletą kartų skubiai 
įkvėpė. Kūną išmušė prakaitas, pagalvojus, kaip ji galėjo susižaloti — nepataiso- 
mai susižaloti. Montana labai aiškiai prisiminė Džeiko Silso žodžius, pasakytus 
prieš dvi dienas laboratorijoje: Išversk kokį galoną į plaukimo baseiną ir per kelias 
sekundes jis nudirs tau visą odą. Iš tikrųjų siaubingas. Jeigu užtikš ant plikos odos, 
nieko nebepadarysi: nėra nieko, kas jį neutralizuotų. 

Ji matė Silsą gulintį ant grindų. Kai įjungė dušą, jo kūnas dingo sprogusių 
garų debesyje. Montana prisiminė, kaip bėgo skambinti greitajai pagalbai, kaip 
vos surinko numerį, o toliau — nieko. 

— Kaip... kaip... jis? — Ji neatpažino savo balso: keistas, daug aukštesnis 
nei įprastai, gergždžiantis. 

— Jūsų kolega? 

Ji linktelėjo, vildamasi stebuklo. 

— Nekaip, — švelniai ištarė gydytojas. 

— Gyvas? 

Atrodė, praėjo visas šimtmetis, kol pagaliau sulaukė atsakymo. 

— Gaila, bet jis neišgyveno. — Pauzė. — Jūs padarėte viską, ką galėjote. 

Monti prikando lūpą. 

— Ne, aš... aš... — Ji stengėsi prisiminti, mintimis grįžti į laboratoriją, pa- 
kartoti visą įvykių eigą. Paliko jį gulintį, šnypščiantį, čirškantį po dušo srove. 
Gyvą, ėdamą rūgšties. 

Monti tebejautė vario skonio kraują ir kažkokio kito chemikalo — aštres- 
nio, kartesnio, sieringo — skonį. Tebeužuodė. Jis graužėsi ir į ją. Štai kodėl šitiek 
žmonių žiūrėjo į ją. Medicinos studentai. Atvesti čia, kad pamatytų, kaip ji miršta 
agonijoje. Kaip ir ponas Silsas, tik daug lėčiau. 

— Jūs negalėjote nieko padaryti, — ramino gydytojas. — Viską darėte tei- 
singai. 

Galvoje šmėstelėjo mintis, kaip pirmadienį jie sėdėjo bare. Nieko nepa- 
isantis, arogantiškas Džeikas Silsas staiga užsičiaupė, atsisakė daugiau ką nors 
pasakyti apie įmonę, tarsi kažin ko bijotų. O neatrodė, kad šitokį vyrą galima 
įbauginti. Ir vakar tyliai pasakė gavęs piliules, kurių ji prašiusi. Ir vis tiek atrodė 
išsigandęs. 

Kur dingo tos „Maternox“ piliulės? Ar rūgštis ir jas suėdė, o gal vis dar guli 
kur nors laboratorijoje? Gal galėtų kaip nors apie tai pranešti ponui Ventvortui, 
kol pati dar nenumirė? 

— Kaip jūsų gerklė? — paklausė gydytojas. 

Montana pažiūrėjo į jį ir tikrindama nurijo seiles. 

— Gerai... šiek tiek skauda. 

— Ultragarso tyrimai parodė nedidelį plaučių pabrinkimą, bet dėl to ne- 
reikėtų nerimauti: tai rodo reakciją į dirgiklį, o šiaip negrįžtamo pažeidimo nėra. 
Manau, kažkuris vidaus audinys šiek tiek apdegintas ir surandėjęs, todėl kurį lai- 
ką dar bus jautrus, bet po poros savaičių turėtų visiškai sugyti. Keletą dienų jums 
reikėtų ramybės, nepervarkite. 

Pirmoji mintis, šovusi jai į galvą, buvo ne nusiraminimas, bet tai, kad gydy- 
tojas melavo. Net jeigu jis ir būtų sakęs tiesą, kaip galėjo būti tuo tikras? Jis neįsi- 
vaizdavo, kokia pragaištinga buvo toji rūgštis. Niekas neįsivaizdavo. 

Monti vėl giliai įkvėpė. Metalo kvapą staiga sušvelnino gėlių aromatas. Pa- 
sukusi galvą išvydo didžiulę gėlių puokštę ant staliuko prie lovos, o šalia sėdėjo 
tėvas. Jis išsyk ją nuramino. 

Tėvas vilkėjo megztinį aukšta atverčiama apykakle ir tvido švarką, sekė vis- 
ką, kas vyko aplinkui, ir atrodė tarsi vadovautų visiems lyg koks genties vadas. 

Sutikęs dukros žvilgsnį, mirktelėjo. Šitas menkutis gestas apgaubė ją šiluma, 
grįžo pasitikėjimas. 

— Tu buvai labai drąsi, mieloji, stengdamasi padėti tam vargšui vaikinui, — 
tarė tėvas. 

— Aš viską dariau ne taip. Nereikėjo paleisti vandens. Turėjau likti prie jo. 

— Teisingai darei, kad paleidai vandenį: nieko kito nebūtum galėjusi nu- 
veikti. 

— Ašateisiu iš ryto, — pasakė gydytojas. — Pažiūrėsiu, kaip laikotės. — Jis 
atsisuko į tėvą. — Malonu matyti tave, Dikai. 

— Ir man. Labai tau dėkingas. 

Monti žiūrėjo, kaip abu vyrai pakratė vienas kitam rankas, o kai visa palyda 
išėjo, tėvas pasilenkė prie jos. 

— Gordonas Lenskombas. Garsiausias kvėpavimo takų specialistas visoje 
šalyje. Prieš kelerius metus dirbome kartu toje vyriausybės įkurtoje konsultacijų 
genetikos klausimais tarnyboje. Patekai į pačias geriausias rankas. 

Įvertindama tokią žinią Monti nusišypsojo. 

— Kiek valandų? 

Jis pažiūrėjo į savo laikrodį. 

— Pusė penkių. 

— Penkių? Dienos? — nustebo ji. 

— Tu šiek tiek miegojai, brangioji. Kaip jautiesi? 

— Gerai, — vangiai atsakė ji. — Gerai. — Kurį laiką stebėjo tėvą. — Tau 
nebūtina čia sėdėti... labai gera, kad esi čia, bet tavęs laukia darbai... šį vakarą... 
juk esi užimtas ar ne? 

— Turiu skaityti paskaitą Sasekso universitete... po sekundėlės turėsiu kilti. 
Ateisiu rytą. 

— Kiek laiko man teks čia būti? 

— Gordonas mano, kad porą dienų: jie nori, kad atsistatytų plaučių veikla; 
visą laiką stebės. — Tėvas spustelėjo jai ranką. — Nesirūpink, esi tvirta mergaitė. 

— Man rūpi tie chemikalai. 

— Sveiko žmogaus organizmas gana greitai atsigauna. Tau davė gana veiks- 
mingą antikancerogeninių vaistų kokteilį: juos skiria atominės energijos pra- 
monėje dirbantiems žmonėms, patyrusiems radiacijos poveikį. Pamatysi, viskas 
bus gerai. Neseniai man skambino daktaras Krovis: sakė, jeigu norėtum, perkeltų 
tave į vieną iš Bendix klinikų. Jų ligoninės puikios, tačiau, mano nuomone, turint 
šalia Gordoną Lenskombą, verčiau likti čia. Kaip tu nori? — Jis pakėlė antakius. 

— Aš liksiu čia. 

— Protinga. — Paskui tėvas susiraukė. — Pasakyk man, mieloji, kas iš tik- 
rųjų atsitiko? Ir ką, po galais, jūs ten veikėte taip anksti? 

Monti apdairiai rinko žodžius, stengdamasi neatskleisti tėvui per daug: 

— Ponas Silsas sakė po kelių savaičių išeisiąs iš darbo, o iki tol norėjo su- 
tvarkyti visus mūsų reikalus. Mes pamanėme, kad geriausia būtų keletą rytų at- 
eiti gerokai anksčiau, kol dar nepradeda skambėti telefonai. 

— Ar buvai ten, kai atsitiko nelaimė? Ar matei, kaip tai atsitiko? 

Monti papurtė galvą. 

— Taip ir nutinka, kai esi pervargęs. Įtariu, kad jis galėjo suklupti. Betgi, dėl 
Dievo meilės, kur jo protas nešti tokį mirtiną chemikalą atkimštame inde? Ir be 
jokių apsauginių akinių! 

— Jis kažką minėjo apie vilką. 

— Tu pasakei vilką? — nepatikėjo tėvas. 

— Ir aš nesupratau. 

Tėvas atlaidžiai žiūrėjo į Monti. 
užtiško ant odos, tiesa? 

— Ne. 

— Na, nemanau, kad būčiau pastebėjęs vilkų, klaidžiojančių po pastatą. O tu? 

Jai pavyko šyptelėti. 

— Turbūt jis... kliedėjo. Išlipusi iš lifto, išgirdau sireną ir iš karto puoliau 
ten. Jis... jis... — Monti užsikirto. 

— Viskas gerai, dabar nekalbėk apie tai. — Daktaras Banermanas pasisuko 
gėlių pusėn ir pakeitė temą. — Įdomu, nuo ko šitos? Slaptas gerbėjas? 

Monti pakreipė galvą į jas, vos valdydama ašaras. Ji ištiesė ranką. Daktaras 
Banermanas užbėgo jai už akių ir, ištraukęs voką, padavė dukrai. Ji atsargiai at- 
plėšė voką ir perskaitė trumpą raštelį. 


Girdėjau, kad šį rytą buvote nepaprastai narsi. Mintimis mes su jumis, 
užjausdami, ką jums teko išgyventi. Mes visi labai jumis didžiuojamės. 
Neilas Rorkė 


Raštelis ją pradžiugino, tuoj pat ištiesė jį tėvui. 

— Labai miela, ar ne, tėti? 

— Beveik mažiausiai, ką galėjo padaryti. Turbūt mėgina apsisaugoti, kad 
nepateiktum ieškinio. 

— Nebūk toks atšiaurus! — subarė ji. — Jis iš tikrųjų malonus žmogus: 
juk ištesėjo žodį dėl Valt... — Monti prikando lūpą. Ji taip ir nepasakė tėvui, kad 
Valteris Hoginas buvo atleistas iš darbo ir vėl grąžintas. 

— Valt..? 

— Man... man tikrai patinka ponas Neilas, — skubiai pasakė ji. 

— Jis man patinka labiau negu Krovis. Nors nepasakytum, kad yra ką lyginti. 

Kažkas stipriai pabeldė į duris ir čia pat pasirodė vyro galva. 

— Panelė Banerman? — paklausė jis, nė neatsiprašęs už įsibrovimą. 

— Taip. 

Sprendžiant iš išvaizdos, jis ne medikas. Labiau priminė bankininką. Kokių 
45 metų, glotnus, gražus, ryškių bruožų veidas, trumpai kirpti juodi plaukai. Dai- 
liai sulankstytas lietpaltis permestas ant rankos. 

— Kriminalinio skyriaus vyresnysis inspektorius Levinas, — prisistatė jis 
ryžtingu balsu, kuriame pasigirdo šioks toks škotams būdingas greblavimas. Tik 
probėgšmais linktelėjęs tėvui, jis atžingsniavo tiesiai prie lovos, ištraukė iš švarko 
vidinės kišenės piniginę ir, vikriai viena ranka ją pravėręs, parodė Monti savo pa- 
žymėjimą. — Gal galėtume trumpai pasikalbėti? 

— Be abejo. 

— Ar negalima palaukti iki rytojaus? — kone agresyviai pasiteiravo Dikas 
Banermanas. 

— Viskas gerai, tėti, — pasakė Monti. 

— Tu tikra? 

— Taip. 

— Gerai, kaip žinai. Ateisiu rytoj iš pat ryto. 

— Neik, tėti, nereikia, dabar turi tiek daug darbo. 

Tėvas švelniai spustelėjo jai ranką ir pažiūrėjo į akis. 

— Tu man visų svarbiausia, mieloji. 

Monti pabučiavo jį ir sukrutino lūpas: 

— Ačiū. 

Policininkas palaukė, kol mokslininkas užvėrė duris, tada atsisėdo ir užsi- 
metė ant kelių lietpaltį. Skvarbios pilkos akys atidžiai tyrė ją, pro šmėstelėjusią 
šypsenėlę blykstelėjo akinamai balti dantys. Matydamas tą lengvą odos įdegimą 
galėjai spėti, kad įgijo jį švitindamasis soliariumuose, o tvirtas stotas sufleravo, 
kad šis vyras, ko gero, lyg apsėstas stengėsi išlaikyti gerą formą. Labai jau kaž- 
koks indiferentiškas, pagalvojo Monti, užtenka išgirsti tą formalią kalbėseną. 

— Ilgai netrukdysiu jūsų, panele Banerman, tačiau kadangi esate vienintelis 
asmuo, matęs, kas įvyko, pripažinsite, kad privalau su jumis pasikalbėti. — Jis 
sėdėjo tiesutėlis: laikysena ideali. 

— Be abejo. 

— Gal galėtumėte papasakoti viską, ką prisimenate? — Dantukai vėl žybte- 
lėjo, užsimindami apie šypseną, ir pasislėpė už plonų, tiesių lūpų. 

Monti tiksliai papasakojo, kas vyko po to, kai ji išlipo iš lifto. Vyras klausėsi 
tylėdamas, nieko neužsirašydamas. Kai ji pasakė, kad Silsas šūktelėjo kažką apie 
vilką, jis susiraukė. 

— Arjūs tikra, kad teisingai nugirdote? — Pati idėja tarsi sukėlė nerimą. 

— Taip. 

— Nežinau, ar jūs informuota, panele Banerman, bet pasirodo, kad jūsų ko- 

lega atėjo į darbą girtas. Alkoholio kiekis jo kraujyje dukart viršijo leistiną normą 
prie vairo. Tai ir galėtų paaiškinti jo nepaprastą neatsargumą. 

— Taijam nebūdinga. 

Vyresnysis inspektorius skėstelėjo rankomis, tarsi atversdamas nematomą 
knygą. 

— Būtent tai galėtų paaiškinti ir keistus žodžius. Girdėjau, kad tą naktį jis 
lėbavo ir buvo su panele iki antros valandos ryto. Jeigu daug gėrė, labai gali būti, 
kad rytą, be penkiolikos minučių šeštą valandą, alkoholio kiekis jo kraujyje tebe- 
buvo didelis. 

Monti suprato, ką jis kalbėjo, ir jautėsi apstulbusi. Tada pagalvojo, kad ji 
beveik nepažino Džeiko Silso. Galbūt jis net narkotikus vartojo, todėl ir regėjo 
haliucinacijose vilką. 

Levinas gręžė Monti akimis. 

— Be penkiolikos minučių šešta — lyg ir ankstyvas metas ateiti į darbą, pa- 
nele Banerman. Ar tai normalus jūsų režimas? 

Prieš atsakydama Monti gerai pagalvojo, nes nenorėjo prasitarti apie tai, 
kas paskatintų jį lįsti dar giliau. 

— Kai dirbi tokiam asmeniui kaip mano tėvas, tenka pradėti ir tokią valan- 
dą, jeigu tik nori neatsilikti. 

— Žinoma. — Levino veidas neparodė jokios reakcijos, o akys vis dar buvo 
įsmeigtos į ją. — Ir būtent tokiu laiku jūs pradedate kiekvieną darbo dieną? 

— Taip darydavau buvusioje laboratorijoje, — sumelavo Monti. — Tikėjau- 
si, kad čia bus lengviau, kai yra daugiau asistentų, bet taip nėra. Mes vis dar ne- 
baigėme darbo senosiose patalpose, todėl man tenka būti ir ten, ir čia. Pradedant 
šia diena nusprendžiau ateidinėti į darbą anksčiau. 

— O ponui Silsui įprasta ateiti taip anksti? 

— Nežinau. 

Pareigūno akys tebetyrė ją. 

— Maniau, kad tik policija neskaičiuoja valandų. — Šį kartą jo šypsenėlėje 
buvo juntama šilumos užuomazga. 

— Kitos išeities nėra, — pasakė Monti. — Galiu užtikrinti. 

Jis atsistojo. 

— Jūs man labai padėjote, ačiū. Daugiau jūsų netrukdysiu. Jeigu jūs nieko 
prieš, po kelių dienų atsiųsiu ką nors paimti oficialų pareiškimą ir, tikiuosi, būsite 
apklausta. 

— Taip, be abejo. 

Vyrui išėjus, Monti ilgai galvojo. Kriminalinio skyriaus vyresnysis inspekto- 
rius. Ji menkai nusimanė apie policininkų rangus, tačiau šis atrodė aukštas. Pasi- 
rodė keista, kad tokio aukšto rango pareigūnas siunčiamas tirti gamybinį nelai- 
mingą atsitikimą, tačiau gal Bendix Schere pelnė tokią pagarbą arba jos reikalavo. 

Monti užsimerkė, jausdama nuovargį, ir paniro į neramų snaudulį. 

— Kaip manote, gal galėtumėte ką nors suvalgyti? 

Krūptelėjusi Monti atsimerkė ir pamatė seselę mėlyna uniforma, dedančią 
padėklą ant sukiojamo stalelio. 

— Atnešiau pomidorų sriubytės, troškintos žuvies ir ledų. 

Vien žiūrėdama į juos Monti pajuto šleikštulį. 

— Aš... aš manau, kad nesu išalkusi. 

— Paragaukite nors truputėlį. 

Monti pradėjo keltis. Seselė atlenkė atramą galvai ir pataisė pagalves. 

— Na, štai. Gal įjungti televizorių? 

— Taip, prašau. 

Seselė įjungė jį ir padavė Monti nuotolinio valdymo pultelį. Ekrane kaž- 
kokiame bare sėdėjo ir garsiai ginčijosi vyras su moterimi. Jau nuo durų seselė 
šūktelėjo: 

— Vaje, jūs turite lankytoją! 

Koneris Molojus įžengė į palatą nešinas gėlių puokšte ir vaisių pintinėle. 

— Sveika, — tarė jis. — Jūs valgote? Aš užsuksiu vėliau. 

— Ne... niekur neikite, prašau. O, kas čia dabar? 

Vyras paraudo. 

Ji nusišypsojo. 

— Jos nuostabios... ačiū. 

— Paklausiu seselės... pažiūrėsiu, gal gali duoti kokią vazą. Kaip laikotės? 

— Neblogai... tik tas mano balsas... 

— Aha... kalbate lyg ančiukas Donaldas — bet nieko tokio, galima sakyti, 
jums tinka. 

— Labai dėkui! 

— Nėra už ką. 

Prieš minutėlę Monti jautėsi išsekusi, tačiau užteko išvysti šį amerikietį ir 
ji kaipmat atgijo. Staiga parūpo, ar buvo nors kiek pasidažiusi, subarė save, kad 
dar neturėjo progos dirstelėti į veidrodėlį ir pasitvarkyti plaukų. Jautėsi esanti 
visiška griuvena. 

— Atrodote geriau nei šį rytą, — pasakė jis. — Veidas daug rausvesnis. 

— Labai miela, kad buvote užėjęs. Gaila, kad nebuvau labai... 

Koneris gūžtelėjo pečiais ir pasuko durų link. 

— Einu paieškoti vazos. 

Monti į sriubą pavilgė gabalėlį skrudintos duonos ir pakėlė prie burnos. Sko- 
nis šiek tiek sužadino apetitą. Prisiminė motiną: vaikystėje, kai nesveikuodavo, 
mama visada išvirdavo Heinz pomidorų sriubos. Ir šiandien ji nuteikė raminamai. 

Koneris Molojus grįžo su didžiule stikline vaza rankoje ir pasuko į čia pat esan- 

tį vonios kambarį pripilti vandens. Pamerkęs gėles, paklausė Monti, kur padėti. Ji 
parodė į stalelį šalia lovos. Ten jas ir padėjo, o Rorkės puokštę nunešė ant stalo prie 
lango. Grįžęs atsisėdo prie jos lovos. Minutėlę užtrukusi tyla Monti pasirodė labai 
jauki: jiedu buvo tarsi seni draugai, puikiai besijaučiantys vienas kito draugijoje. 

Amerikietis atrodo pavargęs, galvojo Monti. Labai išblyškęs, rudų akių bal- 
tymai išraižyti kraujagyslių tarsi naktį būtų mažai miegojęs. Kai Koneris netikė- 
tai sugavo jos žvilgsnį, Monti sutriko ir šyptelėjusi nusuko akis. 

Jis turėjo kažką labai patikimo ir tvirto. Jai patiko atgal sušukuoti susidrai- 
kę trumpi plaukai ir kelios sruogelės, nusvirusios ant kaktos. Šio vyro išvaizda 
netgi priminė Holivudą. Tačiau buvo kai kas daugiau, kas jai labiausiai patiko: 
Monti traukė amžinai užsklęsta, susirūpinusi veido išraiška. Tarsi po tuo tvirtu 
geraširdiškumo sluoksniu slypėjo kitas — ir pažeidžiamas, ir paslaptingas. 

— Jūs gerai jaučiatės? — paklausė Koneris. 

— Taip. Manau, kad įkvėpiau kažkokių garų, o tai, spėju, nelabai protinga. 

— Kiek teko girdėti, ne. Taigi kas ten atsitiko? Ar tas vyrukas maišė ką nors 


ar kaip? 

— Nežinau, tiesiog išlipusi iš lifto išgirdau dujų pavojaus signalą. 

— Kuri valanda buvo? 

— Maždaug be penkių minučių šešios. Aš vėlavau... — Monti stabtelėjo 
prasitarusi. 


— Vėlavote? — iš lėto paklausė jis. — Buvo be penkių šešios, ir jūs vėlavote? 
O kada jūs paprastai ateinate į darbą? 

Paskutiniu skrebučio gabalėliu dažant sriubos likučius Monti ranka virpėjo. 

— Aš... aš... įvairiai. — Monti vengė jo akių. — Gale mėnesio ponas Silsas 
žadėjo išeiti iš darbo. Tad norėjo daug ką baigti tėvui... jis... jis pasiūlė susiimti ir 
ateiti anksti... kol telefonai nepradeda... suprantate. 

Koneris atidžiai ją stebėjo. Gal tai ir buvo tiesa, tačiau kažkodėl jis nepa- 
tikėjo. Džeikas Silsas prieidavo prie daugybės slapčiausios informacijos. Jeigu 
būtų pranešęs apie išėjimą iš darbo, jį būtų atleidę tą pačią sekundę ir neįleidę į 
pastatą. 

— Jūsų maistas atšals, — įspėjo jis. 

— Aš nelabai noriu valgyti, — pasakė Monti ir šakute persmeigė keptą mor- 
kytę, kuri buvo saldi ir minkšta. Žuvis irgi pasirodė tokia pat suzmekusi. 

— Gal norėtumėte, kad atneščiau ko nors padoresnio iš parduotuvės? 

Ji nusišypsojo. 

— Šį vakarą ne, ačiū, — bet jaučiu, kad įsiusiu, jeigu jie laikys mane čia už- 
darę! Ar valgėte... gal norėtumėte mano ledų? 

Jis papurtė galvą. 

— Ačiū, aš sotus. — Jų akys susitiko, abu nusišypsojo. — Tai pasakykite, 
kodėl iš tikrųjų buvote ten taip anksti? — Koneris mįslingai suraukė antakius. — 

Atleiskite, jeigu kišu nosį ne į savo reikalus, — suprantate, jeigu tarp jūsų ir pono 
Silso yra kas nors asmeniško. 

Monti įsitempė, bet stengėsi to neparodyti, ir atsainiai pasakė: 

— Tarp mūsų su Džeiku Silsu nebuvo jokių asmeninių ryšių — gaila, bet mes 
netgi kaip reikiant nesutarėme. — Ji pasmeigė kitą morkytę. Ranka virpėjo, be to, 
pajuto raustanti. Stengėsi žiūrėti bet kur, tik ne į tą amerikietį, tačiau akys vis tiek 
nukrypo į jį. — Tikrai, — pasakė ji, pastebėjusi bičiuliškai skeptišką žvilgsnį. 

Jis vėl nusišypsojo, akys sužibėjo. 

— Žinoma. Klausykite, aš atsiprašau — nekvočiu jūsų, jeigu norite, galite 
pasiųsti mane šunims šėko pjauti. 

Monti nusijuokė ir iškart susiraukė iš skausmo. 

— Ne, taip nereikia. 

Koneris Molojus apsimetė, kad jam palengvėjo ant širdies, ir vėl paklausė: 

— Manote, kad tai tikrai buvo nelaimingas atsitikimas? 

Ji svarstė, ar nevertėtų pakartoti vyresniojo inspektoriaus Levino pastabos, 
kad Silsas buvo girtas, tačiau tai būtų nedora to nelaimėlio atžvilgiu. 

— Ne, 

Toks spontaniškas atsakymas apstulbino ne tik Monti, bet ir amerikietį. 


20 


— Regis, turime dvi bėdas: pirma — žmogus, davęs Silsui „Maternox piliulių. 
Privalome... 

— Jis ne bėda, — nukirto Bilas Ganas, žiūrėdamas į juodai lakuotą rašomąjį 
stalą: tas, kaip ir visi kiti Vincento Krovio baldai, apsaugos direktoriui visada at- 
rodė labiau tinkamas buduarui, o ne raštinei. Nors, kaip jis manė, tai labai atitiko 
silpnąją Krovio pusę. Toji juoda papjė mašė varlė, viešpataujanti stalo priekyje ir 
dėbsanti į jį savo raudonomis brangakmenių akimis, pusiau užstojo generalinį 
direktorių. 

Varlės. Tai turėjo reikšti sąmojį, suprantamą tik mažai žmonių grupelei. 
Krovis dekoratyvinėmis varlėmis aprūpino visus Bendix Schere direktorius. Ganas 
gavo minkštą žaislinę varlę su Walkman ausinėmis. Laikė ją apatiniame rašomojo 
stalo stalčiuje. Gano nuomone, jo darbas — sekimas — buvo per daug svarbus, 
kad galėtum jį kaip nors juokingai iliustruoti. Per visus savo darbo įmonėje metus 
Ganas buvo pateikęs vos keletą rekomendacijų. Viena jų — pašalinti visas varles 
iš direktorių kabinetų, tačiau ši buvo atmesta. 

— Kodėl tas vyras ne bėda? — Iš už varlės išniro šaltos pilkos Krovio akys, 
plėšrūno akys. Jo kabinetas visada buvo silpnai apšviestas ir net vasaros dieno- 
mis sudarė žiemos prieblandos įspūdį. Kiekviena daktaro Vincento Krovio detalė 
skleidė šaltį, net jo rankos paspaudimas. Ganas gerbė generalinį direktorių ir 

turėjo būti dėkingas jam už ryšį, siekiantį daug toliau nei Bendix Schere pastato 
sienos, tačiau jis visada jautė ir jaus šiam žmogui pagarbią baimę. Tokio atgrasaus 
žmogaus Ganui dar neteko sutikti, o pretendentų būta nemažai. 

— Ričardas Vilsonas yra vienas iš trijų kokybės kontrolės vadovų Redinge, 
pone, — pasakė Ganas. — Silsas prašė jo gauti „Maternox“ pavyzdžių iš M-6575- 
1881 partijos. Tas pasiuntė jį po velnių. Paskui Silsą sekusi komanda matė, kaip 
tą naktį Vilsonas pasirodė prie Silso buto ir įmetė paketą pro paštui skirtą plyšį 
duryse. Pasirodo, prieš keletą metų jis liko skolingas: Silsas dangstė Vilsoną, kai 
tas turėjo užmezgęs nesantuokinį meilės ryšį. Silsas pareikalavo grąžinti skolą. 

— Ir pagrasino papasakosiąs poniai Vilson, jeigu tas nesutiks? 

— Būtent, pone. 

— Pakete buvo piliulės iš M-6575-1881 partijos? 

— Taip. 

— Kurjos dabar? 

— Šį rytą paėmėme jas nuo stalo Silso laboratorijoje, dar nespėjus pasirody- 
ti policijai ir Sveikatos departamento inspektoriams. 

Krovis linktelėjo, tačiau neparodė jokio džiaugsmo dėl tokios naujienos. 

— Kaip tas Vilsonas priėjo prie jų? 

— Kad niekas nieko neįtartų, kokybės kontrolieriai M-6575-1881 partijos 
pavyzdžius laikė ten pat, kur ir visas kitas partijas. 

— Kodėl nepakeitė jų kitų partijų pavyzdžiais? 

— Tai ne mano kompetencija. 

— Visa, kas susiję su Bendix saugumu, yra jūsų kompetencija, majore Ga- 
nai. — Krovis vis dar kreipdavosi į jį pagal ankstesnės tarnybos rangą. 

— Aš vertinu tai, pone, tačiau galiu dirbti tik ten, kur turime žmonių, ku- 
riais galiu pasitikėti, o Kokybės kontrolės tarnyboje neturiu nė vieno tokio — 
niekada to nereikėjo. Kaip buvo ir tebėra nustatyta, tos „Maternox“ partijos į 
sistemą pateikiamos taip, kad niekam nesukeltų abejonių, tad M-6575-1881 yra 
paprasčiausiai viena iš 400 partijų, patenkančių į paskirstymo punktą Redinge. 
Manes niekas iš anksto neinformavo, kad galima tikėtis šitokių rūpesčių. 

— Visada maniau, majore Ganai, kad tai jūsų darbas įspėti mus apie galimo 
pavojaus vietas. 

Ganas suprato, kad šitoks ginčas nieko neduos. Jis buvo įspėjęs Krovį: jeigu 
bus pranešta, kad tos partijos vaistai sukelia šalutinį poveikį, gali kilti rūpesčių. 
Tačiau Krovis pareiškė, esą jie susitvarkys su bet kokiu šalutiniu poveikiu, jeigu 
kada nors toks ir būtų nustatytas, nors jis labai abejojo, kad taip galėjo atsitikti. 
Regis, dabar taip atsitiko. 

— Atleiskite, pone, tačiau aš nesu mokslininkas. Aš buvau priverstas supra- 
sti, kad esant tokiam laiko tarpui tarp „Maternox“ recepto išrašymo ir po to seku- 
sio gimdymo, jokiu būdu nebūtų galima nustatyti jokio ryšio su šiais vaistais. 

— Majore Ganai, jūs juk įvertinate, koks šiuo atveju svarbus saugumo klau- 
simas? Suvokiate, kiek daug pastatyta ant kortos? 

— Aš visada suvokiu, daktare Krovi, — pasakė jis, supykęs dėl užuominos. 

Krovis atsirėmė alkūnėmis į stalą ir sunėrė ilgus marmurinius pirštus. 

— Ponas Silsas paprašo savo draugo Vilsono, kad tas paimtų tam tikros par- 
tijos „Maternox“ piliulių. Praėjus vos kelioms valandoms nuo jų pristatymo ponas 
Silsas miršta. Jeigu jūs būtumėte pono Silso draugas, ar nekiltų nė mažiausio įta- 
rimo? 

— Esant kai kurioms aplinkybėms, gal ir kiltų, — pasakė Ganas. — Tik ne 
šiuo atveju. Pirma, Silso mirtis buvo nelaimingas atsitikimas — visi darbuotojai 
žino arba dar sužinos, kad taip buvo. Antra, jeigu Silsas šantažavo, nemanau, kad 
Vilsonas bus linkęs ieškoti ryšio, juolab jeigu tai reikštų, kad turėtų prisipažinti 
pažeidęs bendrovės nuostatus, paimdamas tuos pavyzdžius. Nuo šio ryto nuro- 
džiau sekti Vilsoną ir, jeigu manysiu, kad būtina imtis neutralizuojamų veiksmų, 
būtinai imsiuosi, bet nemanau, kad to reikės. 

— Kurį laiką seksite jį nuolat? 

— Be abejo. — Ganas dirstelėjo į laikrodį. Paprastai Krovis dirbdavo iki 
vėlumos ir lygiai taip pat užlaikydavo savo sekretoriatą. Savo kontrolės sistema 
Ganas nustatė, kad Kroviui nebuvo neįprasta sėdėti iki pusiaunakčio ir kartais iki 
aušros, o rytais pusę aštuonių visada atsirasdavo prie savo stalo. Ganas svarsty- 
davo, kiek šiam žmogui reikia miego. 

Dabar buvo be ketvirčio aštuonios. Šūdas. Pirmadienį, kai turėjo eiti su 
Niki į „Otelą“ „Viktorijos“ teatre, atsirado ten įpusėjus trečiajam veiksmui, nes 
užtruko darbe, žaisdamas su Džeiko Silso ir Montanos Banerman pokalbio bare 
įrašu. Šį vakarą Niki norėjo pamatyti Olivjė „Henriką V“, rodomą Nacionaliniame 
kinematografijos teatre, ir jis prisiekė būsiąs punktualus, o paskui nusives ją 
į Poons Kovent Gardene, kur Niki mėgdavo stebėti pro stiklinę sieną darbą vir- 
tuvėje. Kultūra. Jėzau, jam dar gyvenime neteko tiek daug žiūrėti to prakeikto 
Šekspyro. Nors tai nebuvo beprasmis laiko gaišimas: tas senas bardas turėjo suk- 
tą protą — visada galėjai pasimokyti iš jo manipuliacijų. 

— Kita bėda — Banerman, — pasakė Krovis. — Ji kelia man nerimą. Ko ji 
atsibeldė taip anksti į pastatą? 

— Be abejo, susitikti su Silsu. 

— Tai kas tada nustatė ryšį su kiklopų mirtimis — ji ar Silsas? 

— Kol kas negaliu atsakyti, pone. 

— Ar ji patikės, kad Silso mirtis buvo nelaimingas atsitikimas? 

— Ji neturėtų priežasčių nepatikėti. — Ganas nusišypsojo. — Juk tai ir 
buvo nelaimingas atsitikimas ar ne? 

Krovis šiek tiek kilstelėjo antakius. 

— Kokia jos būklė? 

— Gerėja. 

— Tu sekiją ligoninėje? 

— Mes įstatėme „blakę“, bet ji neveikia. 

— Ką reiškia „neveikia“? 

— Ji nieko nesugauna — arba elementas neveikia, arba ją išėmė ar sugadino. 
Mes rūpinamės tuo. Tačiau Banerman guli privačioje palatoje: turime veikti ap- 
dairiai. 

— Ar sekate lankytojus? 

— Žinoma. 

— Ar kas nors, vertas dėmesio, pasirodė? 

— Tik Koneris Molojus buvo užsukęs. 

— Kas? 

— Iš patentų ir sutarčių grupės. Jaunas apsukrus teisininkas iš Amerikos. 
Atsiųstas iš Vašingtono rūpintis Banermano patentais. 

Krovis pasitrynė skruostą. 

— Vadinasi, darbe jis bendrauja su panele Banerman? 

— Taip. 

— Tada natūralu, kad užėjo jos aplankyti? 

Ganas padvejojo. 

— Taip. 

Suskambėjo telefonas. Krovis atžariai atsiliepė: 

— Ar tai skubu? — Tada minutę pasiklausė. — Žinote jos pavardę? Ge- 
rai. — Jis paėmė laibą auksinį parkerį ir kažką užsirašė ant laiškinio popieriaus 
lapo. Paskui padėjo ragelį ir pakėlė akis į Ganą. — Spauda, — paaiškino. 

Ganas linktelėjo. 

— Beveik visą dieną buvo apgulę ryšių su visuomene skyrių — aš viską kon- 
troliavau, juos informavo tinkamai. 

— Kalbama ne apie Silsą, — niūriai pasakė Krovis. — Apie „Maternox . 

Ganas vos susilaikė garsiai nenusikeikęs: Krovis neapkentė nešvankybių. 

— Jie norėtų žinoti, ar aš nutuokiu apie ryšį tarp tų trijų paskutinių kūdi- 
kių, apsigimusių su kiklopo sindromu, mirčių. — Visas šaltis Krovio akyse virto 
karštomis žarijomis. 

Gano smegenys pradėjo suktis. 

— Koks laikraštis? 

— Kažkoks negirdėtas laikraštpalaikis, — niekinamai įvertino Krovis. — 
The Thames Valley Gazette. Žinote tokį? 

Ganas įsitempė, atsargiai sudėstė žodžius: 

— Taip, smulkmė — nemokamas vakarinis laikraštis, keturiasdešimties 
tūkstančių tiražas Redingo ir Slouvio zonoje. Paprasčiausias šlamštas — vien 
smulkūs skelbimai ir vos keletas naujienų. , 

Krovis vėl dirstelėjo į savo bloknotą. 

— Korespondentė Zandra Volerton. 

Ganas linktelėjo. 

— Prieš porą savaičių ji klausinėjo apie „Maternox“. 

— Tikrai? Kodėl niekas man nepranešė? 

— Tąkart kruopščiai ją patikrinome: neatrodė, kad turėtų kokios nors infor- 
macijos, dėl kurios vertėtų susirūpinti. 

Dabar Krovio akys jau liepsnojo. 

— Kas taip įvertino? 

Ganas nurijo seiles. 

— Aš, pone, nemaniau, kad vertėjo jus trukdyti. 

Krovis taip suspaudė pirštus, kad tie net pabalo. 

— Aš nesu įsitikinęs, kad jūs tinkamai tvarkote visą šį reikalą, majore Ga- 
nai. Tikiuosi, asmeniniame gyvenime niekas neatitraukia jūsų nuo pareigų? 

— Ne, pone, — šaltai atsakė Ganas, jau sukdamas galvą, kaip, po perkūnais, 
reikės nuraminti Niki. O kalbant apie asmeninį gyvenimą, jis dažnai pasvarsty- 
davo apie Krovį. Generalinis direktorius buvo vedęs, bet vaikų neturėjo. Ganui ne 
kartą teko sutikti Ursulą Krov: didžiai intelektuali, nė lašelio linksmumo, tokia 
pat ledinė kaip ir vyras — puikiausiai tiko vienas kitam. — Nedelsdamas užsi- 
imsiu ta Zandra Volerton. 

Krovis atsilošė kėdėje. 

— Patarčiau sužinoti, kam priklauso tas laikraštis. Gali būti, kad leidžiame 
pakėlė antakius. 

— Be abejo, daktare Krovi. — Ganas nusišypsojo. — Supratau esmę. 

Koneris žiūrėjo į Monti, širdyje džiūgaudamas dėl tokių jos žodžių. Ši moteris 
velniškai pakilo jo akyse ir teko gerai susiimti, kad neišsiduotų. Žinodamas, kad 
kas nors galėjo klausytis, jis pritildė balsą: 

— Jūs tikrai taip galvojate? Tikrai manote, kad Silso mirtis nėra nelaimin- 
gas atsitikimas? 

Kurį laiką Monti svarstė, ar tik nederėtų atsitraukti, kol neįklimpo dar giliau. 
Ji nepažino šito amerikiečio, tik kartą buvo susėdę rimtai pakalbėti ir neturėjo jo- 
kio supratimo, kam jis prielankus. Vos prieš kelias minutes manė, kad Molojus yra 
atsidavęs bendrovei, tačiau iš to, kaip jis uždavė tą klausimą, suprato klydusi. Įtaru- 
mas vyro balse buvo toks pat akivaizdus, kaip ir jos spontaniškumas atsakant. 

Staiga Monti persigando: visa potekstė prasiveržė tarsi pirmieji kylančios 

audros šuorai. Ji pašiurpo. Pagalvojo apie tą žurnalistą, Hjubertą Ventvortą, 
naujienų redaktoriaus pavaduotoją, einantį iš proto dėl savo dukros mirties. Apie 
maištingą jauną reporterę Zandrą Volerton, į kurios butą buvo įsibrovęs kažkoks 
išsigimėlis ir pavogė kelnaites. Apie Džeiką Silsą, aplietą rūgštimi. Apie detektyvą 
Leviną, sakiusį, esą Silsas buvo girtas. 

Ar viso to užteko, norint patvirtinti įtarimą, kad Džeikas Silsas buvo są- 
moningai nužudytas? Logika diktavo, kad ne, kad dėl viso to nuovargio, baimės, 
streso ji pasidavė emocijoms, kad tai, ką pasakė Koneriui Molojui, tebuvo neva- 
linga, automatiška reakcija. 

— Aš... aš... — Jai rodėsi, kad tos šiltos šviesiai rudos akys taip ir traukė 
ją į save. Pasitikėk manimi, — sakė jos. — Pasitikėk savimi. Pasitikėk savo instink- 
tais! — Nežinau, kodėl taip pasakiau, — galop pareiškė Monti. 

Kažkas šmėstelėjo jo veide, ta išraiška pasikeitė vos akimirką, nesuspėjo jos 
išskaityti ir tada suprato, kad be jokios abejonės šitas vyras žinojo kažką, ko jai 
neatskleidė. Bet ką? Virpančiais pirštais Monti pastūmė lėkštę su žuvimi tolyn: 
maistas blaškė jos dėmesį. 

Koneris pastebėjo sumaištį moters akyse, suprato, kad spaudė ją. Bet ne per 
daug. Ta sumaištis reali — tai kuo puikiausiai patvirtino jos abejones. 

Viešpatie, kokia ji žavi, galvojo. Ir be kosmetikos, ir po visų šiandienos ne- 
laimių ji atrodė žavingai. Oda gaivi, skaidri; akių mėlis nuostabiai kontrastingas 
plaukų spalvai. Jis žvelgė į grakštų baltą kaklą, dingstantį ligoninės chalato 
klostėse, akys vėl grįžo prie veido dailiai išlenkta nosyte, prie sodrių lūpų, sutei- 
kiančių jai tokio patrauklumo, kuris augo sulig kiekviena minute, kurią praleido 
šalia. 

Aš geidžiu tavęs, Montana Banerman, galvojo jis. Aš iš tikrųjų tavęs noriu. Aš 
netgi dievinu tavo kvailą vardą. 

Koneris stengėsi galvoti tik apie pagrindinį savo vizito tikslą. Tačiau ji nusi- 
šypsojo ir tarsi vėjas nupūtė visą jo ryžtą: beveik jautė, kaip jį apsiautė jos šiluma. 

— Nežinau, kuo aš tikiu šią akimirką. Turiu išsimiegoti naktį, išsivėdinti 
galvą, — pasakė Monti, vis dar nesuprasdama jo. Ji suprato, kad pati vis dar iš- 
tikta šoko, o šis gali sujaukti visas emocijas. Tačiau šis vyras turėjo kažką, dėl ko ji 
jautėsi ramiai ir jaukiai, net nenorėjo, kad jis išeitų, troško tik, kad jie paprasčiau- 
siai pakeistų temą, paplepėtų apie ką nors kita. Monti gailėjosi ištarusi tą žodį, 
tačiau negalėjo jo atšaukti, nes tada visiškai apsikvailintų. 

Viešpatie, kas būtų, jeigu jis paskleistų bendrovėje, esą Monti įsitikinusi, 
kad Džeikas Silsas buvo nužudytas? Ponas Neilas Rorkė tikrai nepaglostytų jos už 
tai, kad skleidžia tokius gandus. Ją išvytų, o tai sužlugdytų ir tėvą. 

— Klausykite, — ištarė Monti, — aš... ir pati nežinau, kodėl taip pasakiau. 

— Turbūt dėl to, kad apie tai galvojote? — švelniai paragino Koneris. 

Ji papurtė galvą. 

— Ne. Tai buvo tragiškas įvykis... turėjo būti. Juk turint tokią apsaugą nie- 
kas ten negalėjo įlįsti ir jį užpulti. O ir kas būtų norėjęs tai padaryti? 

Koneris Molojus tylėdamas laukė, kad ji tęstų. 

— Gyvūnų teises ginantys fanatikai? Mes irgi turėjome rūpesčių su jais 
Berkšyre, — kalbėjo Montana. — Vieną naktį jie įsibrovė į patalpą, kurioje lai- 
kėme gyvūnėlius, ir paleido į laisvę visus triušius bei peles. Keletą kartų buvo 
priklijavę šūkius ant pastato sienų. Tačiau, be abejo, jie ne tokie organizuoti, kad 
įsilaužtų į tokį pastatą kaip Bendix. 

— Nemanau, — pasakė Molojus. 

— O kąjūs manote? 

— Bet kurioje įmonėje šiuo metu jau sklandytų įvairiausių gandų, — pasakė 
Koneris. — Bendix Schere įmonėje šito nėra. Tiesiog tylos siena. Girdėjau tik tiek, 
kad Silsas suklupo, laikydamas tą pusės galono talpos Winchester butelį. O jeigu 
jis suklupo, kodėl tada tas butelis neištiško ant grindų? Kaip, po galais, užsivertė 
jį sau ant galvos? 

— Silsas parvirto, o butelis nukrito ant jo? — spėjo Monti. 

— Ar butelis buvo sudužęs, kai viską pamatėte? 

— Aš... aš neieškojau butelio. Nors visur buvo pilna šukių, vadinasi, jis tu- 
rėjo sudužti. 

— Jeigu butelis būtų užkritęs ant jo, kūnas būtų sušvelninęs smūgį ir tas 
nebūtų sudužęs? 

— Galėjo lengvai nusiristi ant grindų. 

— Be abejo, — Koneris pritardamas linktelėjo ir giliai įkvėpė. — Tam, kad 
rūgštis išsilietų, turėjo būti atsuktas dangtelis. Ar paprastai laboratorijos darbuo- 
tojai tokius pavojingus chemikalus neša atsuktais dangteliais? 

— Ne. 

— Tad ar neatrodo keista, kad Silsas taip darė? 

— Nepagalvojau apie tai. — Monti kilo klausimas, ar ta informacija apie 
Silso girtumą jau pasklido įmonėje. — Gali būti, jeigu jis prastai jautėsi... gal jis 
buvo išsiblaškęs? — svarstė ji. 

— Jūs pažinote tą žmogų, — pasakė jis. — Ar tai jam būdinga? 

Monti padvejojo. 

— Ne. 

— Matau, kad pavargote, — pasakė Koneris. — Pakalbėkime apie tai, kai 
jausitės geriau: gal kitą savaitę kurią dieną galėčiau pakviesti jus pietų? 

— Mielai eičiau, — sutiko ji. 

Jis nusišypsojo. 

— Ir aš. Labai mielai. 

Kai jis pakilo, Monti tarė: 

— Pone Molojau... ar jūs... niekam nepasakosite, ką aš pasakiau, na, žinote, 
apie... apie tai, kad tai buvo ne nelaimingas atsitikimas? 

Koneris prispaudė pirštą sau prie lūpų. 
— Nė vienai gyvai dvasiai. 


Po kelių valandų Monti pabudo pažadinta spragtelėjimo ir išvydo, kaip į tamsų 
kambarį pliūptelėjo šviesa. Įėjo kažkokia neaiški figūra. Seselė, sumetė ji. 

— Kas ten? — suniurkė pro miegus. 

Figūra stovėjo priešais lovą, tarsi tikrintų, ar viskas gerai, paskui lyg pasi- 
lenkė ir kažką krapštėsi. Netrukus durys vėl užsivėrė. 

1994 m. lapkričio 10 d., ketvirtadienis, Londonas 


Laidos vedėjas buvo rafinuotas, veidas nepriekaištingai padengtas kosmetika, 
kad sukurtų įdegio iliuziją. Jis pašaipiai kreipėsi į kamerą, tarsi ta būtų nekvies- 
tas puotos svečias. 

— Genų inžinerija — geras ar blogas dalykas? Jeigu gimtumėte turėdami 
geną, kuris rodo ligą, dėl kurios ateityje galite tapti neįgalus arba mirti, ar jūs no- 
rėtumėte apie tai žinoti? Jeigu sužinotumėte, kad jūsų įsčiose ką tik užsimezgęs 
vaisius turi mirtinos ligos arba luošumo geną, ar jūs gimdytumėte tą vaikelį? 

Jis žengė studijoje esančios auditorijos link ir kyštelėjo mikrofoną prie vie- 
nos moters veido. 

— Suzana Benet yra mukoviscidozės geno nešiotoja. Jiedu su vyru sąmonin- 
gai apsisprendė neturėti vaikų, kadangi bijo rizikuoti, kad tą geną perduos ir jiems. 

Monti gulėjo ligoninės lovoje atsirėmusi į pagalves, ir džiaugėsi reta praban- 
ga žiūrėti rytinę televizijos programą. Visur genų tema, galvojo ji. Ar atverstum 
laikraščius, ar įjungtum radiją arba televizorių — visur susidursi su nauju atra- 
dimu ar debatais, ir ją tai džiugino. Dirbant su tėvu jai labiausiai patiko jaustis 
privilegijuotai, susijusiai su karščiausia epochos mokslinių tyrimų tema. 

Šiandien ji jautėsi geriau: galva buvo šviesesnė, nors akys dar skaudeno, o 
gerklė ir plaučiai tebebuvo jautrūs. 

Priešais ant padėklo gulėjo sulankstytas Daily Mail dienraštis. 15-me pusla- 
pyje buvo trumpas straipsnis apie Džeiko Silso mirtį „Siaubinga mirtis laborato- 
rijoje“, kuriame buvo paminėta ir ji. Montana Banerman, 29 m., Nobelio premijos 
laureato, genetikos mokslininko daktaro Ričardo Banermano duktė, buvo paguldyta į 
ligoninę dėl patirto šoko ir kvėpavimo organų sutrikimo. 

Vakar keli korespondentai, matyt, norėjo pasikalbėti, tačiau tėvas atsigynė 
jų ir griežtai nurodė, kad aplankyti Monti būtų įleidžiami tik draugai ir kolegos. 
Palatoje kvepėjo tarsi oranžerijoje. Po pusryčių per valandą atsirado dar trys 
puokštės: viena — nuo jos draugės Anos Sterling, kita — nuo Poli ir Ričardo 


138 PETER JAMES + ALCHEMIKAS 


Magyrų, pas kuriuos praleido praėjusį savaitgalį Bate, o trečia — nuo dėdės ir 
tetos, mamos sesers, kurių, kaltai prisipažino, nebuvo mačiusi jau porą metų. Po 
motinos mirties tėvas neturėjo jėgų susitikti su žmonos giminaičiais: ypač svainė 
skausmingai priminė jam, ko neteko. 

Trumpas beldimas, ir durys iškart atsidarė. Monti atsisuko, tikėdamasi iš- 
vysti ką nors iš medikų, tačiau turėjo nustebti pamačiusi jaunąją korespondentę 
Zandrą Volerton. Ji glaudė prie savęs nedidelį diktofoną. Nagai tebebuvo nula- 
kuoti žaliai. 

— Panele Banerman! Sveika! — Ji uždarė duris jausdamasi lyg namuose ir 
atsisėdo prie Monti, nekreipdama dėmesio į televizorių. Kabėjo prie atlapo pri- 
segta raudona, apie AIDS įspėjanti juostelė. 

— Sveika, — mandagiai atsakė Monti, nelabai patenkinta įsibrovimu, juo- 
lab kad per televizorių rodė debatus ją dominančia tema. 

— Vakar sužinojau, kas įvyko, ir iš karto atėjau čia, bet manęs neįleido. 


— Kaip įėjote šį rytą? 
— Tai kazokei koridoriaus gale pasakiau, kad esu jūsų asmeninė sekreto- 
rė, — didžiuodamasi tarė ji ir, įjungusi diktofoną, pasuko į Monti. — Kaip su- 


prantu, jūs pirmoji pasirodėte įvykio vietoje? 

Monti galvoje suskambo visi pavojaus varpai. Ši žurnalistė elgėsi taip, tarsi 
būtų apimta karštligiško siautulio. 

— Taip, pirmoji. 

— Girdėjau, kad laikėte glėbyje tą mirštantį vyrą, kol sulaukėte greitosios 
pagalbos? 

— Ne, aš... aš taip nedariau. Ne visai taip. 

— Tačiau jūs nukentėjote mėgindama išgelbėti jam gyvybę, tiesa? 

Monti papurtė galvą. 

— Buvau ne tokia didvyrė, kaip jūs sakote. Bijau, kad aš nieko gero nepa- 
dariau. Kol ten atsiradau... 

— Sklinda kalbos, kad ponas Silsas buvo girtas. Ar jis toks atrodė? 

Monti supyko dėl tokio klausimo. 

— Ne, nepasakyčiau. Jis buvo... | 

Ji susvyravo, bijodama užkibti ant meškerės. Turėjo išlikti rami. Visa, kad ir 
ką pasakytų, spaudoje galėjo būti iškreipta. Taip buvo atsitikę anksčiau, ir ji jau 
turėjo karčių pamokų. 

— Ponas Silsas buvo profesionalas, užėmęs labai atsakingas pareigas. Ne- 
įmanoma, kad jis būtų atėjęs į darbą girtas. 

— Policininkai sako ką kita, — pareiškė Zandra Volerton. 

— Atrodo, jūs žinote daugiau už mane, — atšovė Monti. Ją erzino, kad po 
tokio rimto jųdviejų pokalbio antradienį dabar tai reporterei kaip skautei terūpė- 
jo laimėti keletą taškų už gerą darbą, narstant hipotetinę sensaciją. 

Zandra Volerton išjungė diktofoną. 

— Policija apklausė merginą, su kuria ponas Silsas praleido antradienio va- 
karą. Toji sakė, kad jis labai daug gėrė ir, kai jiedu išsiskyrė pusę trijų ryto, Silsas 
buvo labai girtas. — Žurnalistė vėl įjungė diktofoną. 

— Nelaimingas atsitikimas įvyko po kelių valandų, — pasakė Monti, jau 
šiek tiek nusiraminusi. Galų gale jeigu tiesa, kad Silsas buvo girtas, vadinasi, grei- 
čiausiai įvyko šiurpi nelaimė. 

— Į darbą jis atvyko labai anksti. Ar visada taip darydavo? O jūs? 

Monti giliai įkvėpė, stengdamasi laimėti laiko, iškamuota nepaliaujamų 
kamantinėjimų. 

— Taip, aš dažnai ateinu anksti. Šiuo metu esu priversta. 

— Ar nemanote, kad pono Silso mirtis galėjo būti kaip nors susijusi su faktu, 
kad trys moterys mirė gimdydamos kiklopo sindromą turinčius kūdikius, kurios 
vartojo pastoti skatinantį vaistą „Maternox“, gaminamą Bendix Schere įmonės? 

Monti nustebusi žiūrėjo į tą nuoširdų veidą. Pavojingas klausimas, — pagal- 
vojo ji. O garsiai pasakė: 

— Nematau jokio ryšio. 

Stojo nesmagi tyla. Korespondentė išjungė diktofoną. 

— Gal yra kas nors, ką norėtumėte pasakyti neoficialiai? Tai yra, pagalvojau, 
gal norėtumėte šiek tiek labiau padėti... 

— Gaila, bet daugiau neturiu ką pasakyti. 

Mergina ištraukė iš kišenės kortelę ir padavė ją Monti. Jos balsas sušvelnė- 
jo, kvotėja virto drauge. 

— Jeigu turėtumėte pasakyti ką nors svarbaus šiuo klausimu, čia nurodyti 
mano namų ir mobiliojo telefono numeriai. 

Monti nė nedirstelėjusi padėjo kortelę ant padėklo. 

— Be abejo. 

— Buvo malonu vėl su jumis pasikalbėti, panele Banerman. Tikiuosi, greitai 
pasveiksite, — tarškė Volerton. 

Monti nusišypsojo. Po tuo „kietos reporterės“ kiautu slypėjo geras žmogus. 
Ventvortas buvo teisus, sakydamas, kad ji toli nueis. Tačiau ne Banermanų, dir- 
bančių Bendix Schere, geranoriškumo sąskaita. 

Žurnalistė guviai persimetė per petį krepšį. 

— Aš dar nebaigiau tyrinėti Bendix Schere įmonės, — pasakė ji. — Toli gražu ne. 

1946-ieji, Barnetas, šiaurinis Londonas 


Danielis Džadas nuogas stovėjo rate ir uždarė jį, lanku pasukdamas žarsteklį, 
savo apeiginį kardą. Anksčiau savo miegamojo staliuką jis buvo atitempęs į rato 

vidurį ir uždengęs jį juoda medžiaga. Iki vidurnakčio teliko kelios minutės. Moti- 
na atsigulė prieš porą valandų, berniukas buvo įsitikinęs, kad ji miega. 

Pirmą mėnesį po tėvo laidotuvių buvo gera: motina buvo prislėgta, nustėru- 
si nuo patirto šoko. Jeigu neskaičiuosi tų dviejų palaimingų savaičių, kai motina 
sirgo gripu, tai buvo pirmas kartas Danielio gyvenime, kai ji nekėlė jokių rūpes- 
čių. Tačiau šokas atslūgo, jį pakeitė pyktis. 

Savaime suprantama, visas motinos pyktis buvo nukreiptas į Danielį. 

Ji sakė, kad tai jo nuodėmės užtraukė šeimai Dievo rūstybę. Dievas nužudė 
tėvą, nes užsirūstino ant Danielio. Dievas atėmė vyrą, bausdamas ją už tai, kad 
pagimdė tokį nedorą sūnų, kuris buvo akiplėšiškas, kuris drįso abejoti Visagalio 
buvimu. Kuris apie viską klausinėjo. 

Danielis prisiminė, kaip atrodė motinos veidas prieš keturias dienas, kai po 
pamaldų jis paklausė vikaro apie šėtoną. Bibliotekoje buvo skaitęs knygą, kurią 
parašė Aleisteris Krolis. Joje rašoma, kad krikščionys nužudė šimtus tūkstančių 
žmonių už tai, kad šie netikėjo jų religija, tačiau satanistai nenužudė nė vieno, 
netikėjusio jų religija. Tai buvo paprastas klausimas, galvojo Danielis. Jis tik pa- 
klausė vikaro, kodėl tada krikščionys geresni už satanistus. 

Motina vos nenurovė jam ausies. Tempė jį namo, sukdama ausį lyg kokią 
mazgotę, o paskui taip skaldė antausius, kad jis vos galėjo matyti. Tada liepė su 
muilu išsiplauti burną ir užrakino miegamajame, o pati už durų garsiai skaitė 
biblinius traktatus. 

Ant staliuko gulėjo iš magijos žinyno išplėštas lapas, nes tą knygą buvo parsi- 
nešęs iš bibliotekos, mažas tešlos gumulėlis, atsignybtas podėlyje, motinos plaukų 
pluoštelis, kurį ištraukė iš plaukų šepečio, segtukas, vielos galas, žirklės ir batų dė- 
žutė. Juoda žvakė degė, be to, jis jau buvo apvalęs kambarį druska ir vandeniu. 

Danielis užsimerkė, įsivaizdavo motinos veidą, paskui atsimerkė ir šnabždė- 
jo užkeikimo žodžius, surašytus prieš jį gulinčiame lape. Jis baigė taip: 


Būk prakeikta! Būk prakeikta! 
Mano galia prakeikia tave, 
Mano galia užkeri tave, 

Aš tave visiškai užkeriu. 

Būk prakeikta! Būk prakeikta! 


Tada berniukas tarp delnų ėmė trinti tešlos gumulėlį, kad tas pailgėtų. Nu- 
gnybęs gabaliuką, pailgino ir tą, paskui padalijo per pusę. Rankos, — pagalvojo. 
Lygiai taip pat jis padarė kojas, galvą, liemenį ir viską sulipdė, kad atrodytų kaip 
žmogaus figūra. Smeigtuku nubraižė veido bruožus, prie galvos prilipdė plaukus 
iš tos pačios tešlos. 

— Motina, — sušnabždėjo jis, gėrėdamasis savo nagingumu. — Dabar aš 
tave apkerėjau. O taip, apkerėjau! 

Paėmęs smeigtuką, susegė abi nulipdytas lūpas. Tada labai atsargiai, kad 
nenutrauktų, nulipdytas rankas atlenkė atgal ir surišo viela. 

Iškėlęs figūrą aukštyn skaitė toliau užkeikimus, parašytus jam nesupranta- 
ma kalba, tikėdamasis, kad taria juos teisingai. Paskui tą figūrą įdėjo į batų dėžu- 
tę, kurios vidų buvo išklojęs juodu atlasu. Bus kaip karstas. 

Atvėręs kardu ratą, išėjo iš jo. Tada Danielis Džadas užlipo ant kėdės ir už- 
dėjo dėžutę ant spintos, pastumdamas taip, kad nesimatytų. 

1994 m. lapkričio 10 d., ketvirtadienis, Londonas 


Generalinio direktoriaus vidaus telefonas vieną kartą dusliai čirkštelėjo. Juo- 
dą ragelį jis pakėlė neatitraukdamas dėmesio nuo Konerio Molojaus pateiktos 
ataskaitos. Joje buvo apibendrintos perspektyvos dėl tokių daktaro Banermano 
patentavimo darbų, kurie nustato ir kontroliuoja daugybės lėtinių ligų genus, 
įskaitant psoriazę, artritą, astmą, arterijas ir skrandžio opas, taip pat pagrindinį 
geną, susijusį su žmogaus biologiniu laikrodžiu. 

— Taip? 

— Daktare Krovi, vestibiulyje laukia kažkokia ponia ar panelė Zandra Vo- 
lerton, norinti su jumis pasikalbėti. Ji nebuvo susitarusi dėl priėmimo ir nesako, 
kokiu klausimu čia atėjo. 

Krovis padėjo ataskaitą ant stalo. Jis iš karto prisiminė pavardę, kurią 
vakarykščiame pasitarime minėjo majoras Ganas. Neatitraukdamas nuo ausies 
ragelio, atsisuko į kompiuterį. 

— Paraidžiui pasakykite jos vardą ir pavardę. 

Sekretorė pasakė. Krovis įrašė žurnalistės vardą ir paspaudė komandą „Ieško- 
ti“. Po praėjusios nakties Ganas neleido laiko veltui: ekrane pasirodė jos vardas ir 
pavardė, amžius — 21 metai, gyvenimo aprašymas ir šeimos istorija. Paskui buvo 
nurodytos Thames Valley Gazette tiražo detalės ir kam jis priklausė. Laikraštis slėpė- 
si po žiniasklaidos konglomerato „Centrinė ir vakarinė leidyba Plc*“ priedanga. 

Vien per pastaruosius dvylika mėnesių Bendix Schere išleido per šimtą 
tūkstančių svarų reklamuodami „Centrinėje“ savo berecepčius vaistus, maistą 
vaikams ir ligoninių paslaugas. Pakenčiamos išlaidos, mąstė Krovis, tačiau ma- 
žesnės, negu jis tikėjosi. Grasinimas nutraukti reklamą galėtų duoti naudos: 
niekas nenori prarasti pajamų už reklamą, tačiau tokios apimties bendrovei kaip 
„Centrinė“ tai nebuvo ypatinga suma, ir toks gudrus taktinis manevras galėjo 
duoti priešingą rezultatą. 


* Public Limited Company — atviroji ribotos atsakomybės bendrovė. 

Iki susitikimo per pietus jam dar likęs pusvalandis. Gal ir būtų protinga įtrauk- 
ti į visa tai Rorkę, svarstė jis. Rorkė pažino visus, o jeigu bičiuliaujasi su „Centrinės“ 
pirmininku, galbūt pavyktų užgniauži tą istoriją, kad neišplauktų į viešumą. 

— Palydėk, — liepė jis į ragelį. 

— Kol mes kalbėjome, jums skambino majoras Ganas. Jis savo kabinete. 

Nieko jai netaręs, Krovis padėjo ragelį ir iš karto paskambino apsaugos di- 
rektoriui slapta vidaus telefono linija. 

— Labas rytas, pone, — pasisveikino Ganas, išgirdęs Krovio balsą. — Pagal- 
vojau, kad norėtumėte išgirsti trumpą naujausių žinių apie Banermano dukterį 
apžvalgą. — Krovio tylėjimą jis priėmė kaip ženklą tęsti. — Ta korespondentė, 
apie kurią kalbėjome praėjusią naktį, šį rytą nuėjo į ligoninę aplankyti Banerman. 
Mes pašalinome pasiklausymo trikdžius ir viską girdėjome. Mano nuomone, pa- 
nelė Banerman nekelia rūpesčių: ji į nieką nereagavo. Mano vertinimu, tai Silsas 
pasakė jai apie ryšį su kiklopų sindromais, taigi Silsas sukurstė ir tą Volerton. 

— Jūs sužinosite, jeigu ji vėl bandys gauti pavyzdžių iš tos „Maternox“ par- 
tijos, taip? — griežtai paklausė Krovis. 

— Taip, pone. 

— Tada atidžiai stebėkite. 

— Aš rasiu būdą, pone. 

— Panelė Volerton jau eina pas mane, — pasakė Krovis. 

Atrodė, kad Ganas sunerimo. 

— Norite, kad būčiau šalia? 

— Ne, pats susitvarkysiu. — Krovis padėjo ragelį ir, sėdėdamas prie savo 
blizgančio tvarkingo juodo stalo ir tupinčios papjė mašė varlės, pradėjo rikiuoti 
mintis. 

Netrukus sekretorė įvedė jauną merginą. 

Krovis stebėjo artėjančią Zandrą Volerton nepakeldamas smakro nuo su- 
nertų krumplių. 

— Sėskitės, — sausai pasakė, įbesdamas žvilgsnį į vieną iš dviejų krėslų 
aukštu atlošu, stovinčių priešais jo stalą. 

Reporterė atsisėdo, sukryžiavo kojas, įjungė savo diktofoną ir įžūliai įsispit- 
rijo jam į akis. 

— Tai kuo galiu padėti, panele? 

— Ar jums, daktare Krovi, žinoma, kad trys moterys, kurios vartojo jūsų 
bendrovės pagamintus vaisingumą skatinančius vaistus „Maternox“, mirė gim- 
dydamos ir kad visos trys pagimdė kūdikius, paženklintus kiklopo sindromu? 

— Aš manau, panele Volerton, kad prieš porą savaičių jūs pasistengėte apie tai 
pranešti mūsų medicininės informacijos skyriui. Ar turite pridurti ką nors naujo? 

— Mane domina jūsų, Bendix generalinio direktoriaus, nuomonė. 

— Mes reaguojame į kiekvieną gydytojų atsiųstą pranešimą apie galimą 

mūsų gaminamų vaistų šalutinį poveikį. Kiek žinau, mes negavome jokių prane- 
šimų iš šių trijų moterų gydytojų, todėl manyčiau, kad jų nuomonė nesutampa su 
jūsiške dėl bet kokio galimo ryšio. Ar jūs turite medicininį išsilavinimą? 

— Ne. 

— Jums turėtų būti įdomu sužinoti, kad praėjusiais metais pasaulyje pa- 
vartojusios „Maternox“ pastojo trylika milijonų moterų. Šis vaistas parduodamas 
jau devyneri metai, ir nė vienas pasaulio gydytojas nepranešė apie kokį nors ša- 
lutinį poveikį. | 

— Penkiolika milijonų moterų, jeigu įskaitysite sublicencinius variantus. 

Krovį nustebino jos nuodugnumas, tačiau to neparodė. 

— Daktare Krovi, vakar rytą žuvo jūsų genetinių tyrimų skyriaus vyriau- 
siasis laborantas, — tęsė mergina. — Gali būti, kad nėra jokio ryšio tarp jo ir tų 
trijų moterų mirčių? Noriu pasakyti, kad, kaip suprantu, jis nuo pat pradžių dirbo 
vyresniuoju laborantu laboratorijoje, kurioje buvo sukurtas „Maternox“. 

— Jumis dėtas, aš būčiau labai atsargus, panele Volerton. 

— Ne „panelė“, — pasakė ji, nuginkluojamai šypsodamasi. — Ir aš visada 
labai atsargi. Taigi, gali būti, jūs žinote, kad visos trys moterys mirė po to, kai var- 
tojo tos pačios partijos „Maternox“: BS-M-6575-1881-UKMR. — Padeklamavo 
lyg mokinukė klasėje. 

Krovis jautė, kaip nevalingai sutraškėjo jo krumpliai. 

— Kokia informacija remiatės tai konstatuodama? 

— Man pavyko sužinoti, kad buvo tiksliai taip, — pasakė Volerton taip aro- 
gantiškai, kad Krovis panoro ją papurtyti. 

Žurnalistė apsidairė po kabinetą, akys nuslydo pilkomis sienomis, kurių ne- 
pagyvino jokios nuotraukos ar paveikslai, galintys pasakyti ką nors apie patalpos 
savininką. 

— Arjums ne slogu, kad čia nėra langų? 

— Manęs nedomina diskusijos apie architektūrą, gerbiamoji Volerton. Gal 
atsakytumėte į mano klausimą? 

— Aš niekada neatskleidžiu savo šaltinių. — Ji iššaukiamai išplėtė akis. 

Krovis mintyse įspėjo save, kad vos jai išėjus paskambins į juridinį skyrių 
ir lieps susisiekti su laikraščiu. Šita mergelė — nežabotai spjaudo ugnimi, pa- 
vojinga. Per daug apsukri, kad galėtum nusiraminti. Ir kas, po velnių, buvo jos 
informacijos šaltinis? Silsas? Ko gero. Darbuotojai žinojo griežtas taisykles, drau- 
džiančias bet kokį asmeninį ryšį su žiniasklaida, — viskas vyko tik per ryšių su 
visuomene skyrių. 

— Daktare Krovi, manau, jūs žinote, ar dažnai Britanijoje gimsta kūdikiai, 
kuriems nustatomas kiklopo sindromas? 

— Gaila, bet nesu vaikščiojanti statistikos enciklopedija. 

Ji nusišypsojo, visiškai nepaisydama jo agresyvumo. 

— Tada, manau, jus sudomins štai kas: vidutiniškai du per metus. Taigi trys 
per du mėnesius šiek tiek stulbina. Ypač kai juos sieja vienintelis ryšys: visos trys 
moterys vartojo tos pačios partijos jūsų vaisingumą skatinantį vaistą. 

— Ir iš to norėtumėte padaryti kažkokią išvadą? 

— Ne, bet to užtenka, kad būtų paskelbta spaudoje. O kadangi ponas Silsas 
su tuo susijęs, jo mirtis tą istoriją dar labiau sureikšmins. 

Krovis atsitiesė ir pirštų galiukais lengvai palietė stalo kraštą. 

— Ir būtent dėl to norėjote susitikti su manimi, kad pasakytumėte tai? Ma- 
nyčiau, jeigu buvote tokia įsitikinusi savo istorija, nevertėjo trukdytis. 

— Aš esu įsitikinusi. Tik pagalvojau, kad būtų teisinga suteikti jums gali- 
mybę pakomentuoti. Bendix Schere akivaizdžiai sunerimusi: antraip jie nebūtų 
pagrasinę mano laikraščio leidėjams, kad nutrauks reklamos sutartį. 

Ši pastaba vos neišmušė pagrindo jam iš po kojų. Kas, po velnių, kišo nagus 
prie to laikraščio? Ganas! Krovio mintys susipynė. Ką, po velnių, tas iškilęs desan- 
tininkas galvojo šitaip žaisdamas, lįsdamas kur nereikia! Gano sprendimai būdavo 
geri, faktiškai daugiau negu geri — tiesiog puikūs. Bet jeigu jis prašovė dabar... 

Prireikė didžiausių pastangų, kad Bendix Schere generalinis direktorius pa- 
keistų taktiką į susitaikėlišką ir pravertų skaisčiai raudonas lūpas šypsenai. Por- 
celiano baltumo veidą išvagojo raukšlės — porcelianas suskilinėjo. 

— „Maternox“ padėjo milijonams nevaisingų moterų džiaugtis motinyste ir 
nei jos, nei jų kūdikiai nepatyrė jokių neįprastų sveikatos sutrikimų. Jeigu norite 
spausdinti beprotiškas nepagrįstas prielaidas vien tam, kad jūsų karjerai svarbu 
gauti kuo ilgesnes skiltis laikraštyje, patariu jums labai gerai pamąstyti apie rim- 
tesnes pasekmes. 

Volerton įbedė akis į diktofoną, pasitikrindama, ar tas veikia, ir vėl pakreipė 
Krovio link. 

— Daktare Krovi, šiuo metu universitetinės ligoninės intensyviosios terapi- 
jos skyriuje guli nėščia moteris, kuri kenčia nuo nenustatyto viruso ir į psoriazę 
panašaus išbėrimo. Jos būklė blogėja. Norėdama pastoti moteris vartojo „Mater- 
nox — iš tos pačios įtartinos partijos. Bus įdomu pamatyti, ar jos kūdikis gims 
sveikas, tiesa? Jeigu moters būklė nepagerės, kitą savaitę gydytojai planuoja at- 
likti Cezario pjūvį. Aš būsiu ligoninėje. 

Minutę patylėjęs direktorius atsakė: 

— Mano prisiminimai apie universitetinę ligoninę mieli, — pasakė jis. — 
Nuo pat doktorantūros laikų. 

Korespondentė išjungė diktofoną ir atsistojo. 

— Tikėkimės, kad jie ir liks mieli, — tarė ji. — Galbūt Thames Valley Gazette 
ir pasiduos grasinimams, tačiau Flyt Strytas — tikrai ne. 

Ji apsisuko ir išėjo iš kabineto. Krovis iš karto nuspaudė vidaus ryšio mygtuką. 

— Pone? 

Krovis palinko į priekį ir tylutėliai, tarsi bijodamas, kad kas nors neišgirstų, 
sekretorei pasakė: 

— Man reikia tos panelės nuotraukos. Tik veido. 

— Pasakysiu, kad ištrauktų vieną iš apsaugos telekameros vestibiulyje, 
pone. Ar tiks? 

— Tiks, — pasakė Krovis. 

Bilo Gano kompiuterio ekrane laikrodis rodė 16 val. 32 min. Jis pakėlė puodelį kavos 
ir papūtė, kad nebūtų tokia karšta: jau neskaičiavo, kiek puodelių išgėrė nuo to lai- 
ko, kai rytą be dešimties minučių septintą atėjo į kabinetą, nors išėjęs iš jo buvo vos 
prieš trisvalandas. Kelioms sekundėms užsimerkė, kad nors kiek apramintų skelian- 
tį galvos skausmą. Paskui įniko į pranešimą, ką tik atsiradusį kompiuterio ekrane. 

Tos trisdešimt keturios valandos po Džeiko Silso mirties buvo košmariškos, 
ir jis nebuvo nusiteikęs vėl klausytis Krovio vainojimo. Ganas turėjo pripažinti, 
kad generalinis direktorius teisus — iš dalies. Teisybė, kad Niki jį blaškė, ir dabar, 
šią akimirką, tas pat: galvoje blykstelėjo ilgi kaštoniniai plaukai, slepiantys vieną 
nuogą krūtį, ir nepaisant nuovargio, nepaisant net to, kad paryčiais grįžęs namo 
dar visą valandą su ja mylėjosi, dabar vėl jautė sustandėjimą. 

Vis tiek nuspaudė mygtuką, sujungiantį jį su Kroviu, ir pakėlė ragelį. Beveik 
akimirksniu jam buvo atlyginta irzliu: „Taip?“ 

— Aš sužinojau, kaip toji Volerton prisikasė iki informacijos apie „Mater- 
nox', pone. 

Ganas laukė reakcijos. Kadangi nieko neišgirdo, nesmagiai tęsė toliau: 

— Tą informaciją jai suteikė darbuotojas iš Redingo — Valteris Hoginas... 
Jis dirbo vyriausiuoju laborantu Banermano genetinių tyrimų laboratorijoje ir 
buvo perkeltas į mūsų gamyklą Redinge. Paskirtas į kokybės kontrolės skyrių. 

— Pašalinį? Jūs įleidote pašalinį tiesiai į kokybės kontrolės skyrių? 

Ganas atitraukė ragelį nuo ausies, nes generalinis direktorius beveik klykė. 

— Galjūs visiškai iš proto išsikraustėte, majore Ganai? 

Apsaugos direktorius nemėgo, kad jį pultų neteisingai, tačiau jis norėjo iš- 
vengti konfrontacijos. Taigi griebėsi senos gudrybės: suversk kaltę kitam. 

— Atsiprašau, bet toks buvo pono Neilo Rorkės nurodymas, pone. — Ganas 
puolė toliau aiškinti. — Mes apklausėme poną Hoginą ir jis tvirtina, kad nėra 
girdėjęs apie jokią Zandrą Volerton. 

— Jis meluoja. 

— Aš taip nemanau, pone. Jis tvirtina, kad tos informacijos jo prašė dak- 
tarė Linda Farmer, mūsų medicininės informacijos direktorė. Mes paklausėme 

jos, bet daktarė nieko panašaus neprašė. Patikrinau visus telefono įrašus: Farmer 
sakė tiesą — ji nė karto neskambino iš savo kabineto ponui Hoginui. Tačiau kai 
patikrinome Redinge gaunamų skambučių registraciją, aptikome, kad Hoginui 
du kartus skambinta iš mobiliojo telefono, užregistruoto Thames Valley Gazette 
vardu. Registratorė pažymėjo, kad abu kartus skambino daktarė Farmer. — Kal- 
bėdamas Ganas nenuleido akių nuo pranešimo. — Taigi padariau išvadą, kad toji 
žurnalistė apdūmė akis ponui Hoginui: prieš kokią porą savaičių ji buvo susitikusi 
daktarę Farmer, todėl žinojo jos balsą ir šiek tiek apie ją. 

Krovio balsas šiek tiek nuslopo, tačiau siutas teberuseno. 

— Hoginas yra nukaršęs kvailys. Ponas Neilas norėjo vėl jį įdarbinti, kad nu- 
ramintų tą Banerman, tačiau aš buvau prieš. 

— Pasirodo, jūs buvote teisus, pone, — saldžiai pareiškė Ganas. 

Po akimirką trukusios tylos Krovis trumpai išrėžė: 

— Manau, verčiau ateikite į mano kabinetą. 

Zandra Volerton jau buvo išėjusi iš Vincento Krovio kabineto, kai į jos mobilųjį 
telefoną paskambino iš darbo ir liepė paimti interviu iš Londono nacionalinės 
fermerių sąjungos sekretorės nuodingųjų atliekų klausimu. 

Ji išvažiavo iš miesto po septynių ir įstrigo trūkčiojančioje kamšatyje Vest- 
vėjaus kelyje. Laikraščio redakcijai priklausantis baltas „Ford Fiesta“, kuriuo jie 
paeiliui naudodavosi, buvo naujut naujutėlis, kilometražo skaitiklis terodė 238 
mylias. Zandra pravėrė langelį ir įkvėpė drėgno, ūkanoto oro, bet vėl skubiai už- 
darė, nes prie jos prisigretino sunkvežimis, verčiantis dyzelinio šuto debesis. 

Zandra spaudinėjo skaitmeninio radijo mygtukus mėgindama suprasti, 
kaip jį nustatyti: išgirdo užsienietišką tarškėjimą, suburzgė trukdžiai, galiausiai 
pasigirdo gyvybės draudimo bendrovės reklamos pabaiga. Pamačiusi plyšelyje 
kyšančią kasetę, įstūmė ją, bet, išgirdusi Doli Parton atliekamą stilizuotą liaudies 
dainą, skubiai išjungė. 

— Fu! — pasibjaurėjo svarstydama, kuris bendradarbis galėjo ją čia palikti. 

Laikrodis skydelyje rodė 19 val. 38 min. Zandra vis labiau nerimavo. Nebuvo 
jokio ženklo, kad eismas gerėtų, o šį vakarą ji turėjo susitikti su Toniu Istonu: tuo 
Toniu Istonu, kuris per savo pokalbių šou aptarinėjo einamuosius įvykius Berk- 
šyro radijo stotyje. Pirmadienį po pietų jie buvo susitikę pakalbėti apie nuodingą- 
sias atliekas, o kitą rytą Istonas paskambino jai į darbą ir pakvietė kur nors kartu 
išeiti. Jis buvo patrauklus, populiarus ir klestintis. Ir, galvojo ji, tikrai mielas. 

Jam buvo per trisdešimt, o jai dar neteko susitikinėti su tokiu subrendusių 
vyru. Tonis vedėsi ją į tailandiečių restoraną vakarieniauti, Zandra netgi nusi- 

pirko naują suknelę — juodą megztą, prigludusią ir, kaip pati pripažino, ja apsi- 
rengusi atrodė tikrai gražiai. 

Tonis turėjo užvažiuoti ir paimti ją iš namų aštuntą valandą, o Zandra netu- 
rėjo galimybės pranešti jam, kad vėluos. Šūdas! Kažin ar jis palauks, kai atvažiavęs 
nieko neras? Žinoma, ne. Dar pagalvos: Buka merga, neatėjo į pasimatymą! 

Reikėjo kaip nors dingti iš šitos eismo juostos ir važiuoti aplinkiniais keliais. 
Jeigu lėktų lyg akis išdegusi ir būtų normalus eismas, dar spėtų. Visi automobiliai 
vėl pajudėjo per kelis colius pirmyn. Priekyje stovėjo didžiulis kelio ženklas, nu- 
kreipiantis į Ikenhemą ir Ruislipą. Eismas vėl įstrigo. 

Greičiau, nagi, greičiau, pasigailėkite manęs! Zandra plakė delnais vairą. Judė- 
kite, jūs, kvailiai! Ji veltui virkdė variklį. Kažkur tolumoje kaukė sirena. Kodėl, po 
velnių, kažkas dabar turi lėkti ir į ką nors atsitrenkti? — nerimo ji. — Kodėl, po perkū- 
nais, negali atsidaužti į kažką, kai kelias tuščias? Buki, egoistiški, nusenę šunsnukiai! 

Jėzau, nusiramink, mergužėle, — įspėjo save. 

Netikėtai prieš akis iškilo daktaro Vincento Krovio veidas. Aš susidorosiu su 
tavimi, tu, pasipūtęs šunsnuki, — galvojo ji. Tikrai susidorosiu. 

Ji pagalvojo apie tą merginą, Montaną Banerman, kvailai svarstydama, ko- 
dėl kažkas pakrikštijo ją vienos Amerikos valstijos vardu. 

Akivaizdu, kad šį kartą Montana Banerman nusiteikusi kitaip. Kai antradie- 
nio popietę jos susitiko pirmą kartą, susidarė įspūdis, kad ta moteris buvo atsargi, 
bet jai tikrai rūpėjo išgirsti, ką Zandra nori pasakyti. Pokalbio pabaigoje Montana 
Banerman pažadėjo pranešti, jeigu sužinotų ką nors įdomaus apie „Maternox . 

Tačiau kai jos susitiko antrą kartą, šį rytą, ji buvo visiškai kitokia, nenorėjo 
nieko kalbėti. Galbūt dėl šoko, o gal bijojo, ir tai atrodytų įtikinamiau. Zandra su- 
gavo baimingus virpulius. Montana Banerman žinojo daugiau negu apsimetė, bet 
bijojo kalbėti. Reikia duoti jai laiko, — nusprendė Zandra. Palaukti kelias dienas, 
kol ji nusiramins, o tada vėl pamėginti. 

Čia kažin kas daugiau negu paprastas nelaimingas atsitikimas laboratorijoje. 
Visi jos instinktai skatino kastis giliau. Ir ji turėjo sukurpti gerą straipsnį, reikėjo 
sumontuoti visą paketą ir peršokti į Londoną. Jeigu suksis kaip pridera, Bendix 
Schere galėjo tapti jos pirma tikrai galinga pralauža. Krovis atrodė lyg kažką slėptų. 

Kad ir kaip būtų, tai ne tik jos įtarimai, ne kokia nors nežabota dvidešimt 
vienerių metų jauniklės užgaida. Šita kryptimi ją nukreipė naujienų redaktorius. 
Hjubertas žinojo, kad kažkas vyko. Jis žinojo. Trys kiklopo sindromai — trys mir- 
tys. Ir tas laborantas. Kažkas čia gerokai dvokė. 

Pagaliau posūkis priartėjo, Zandra išsuko iš kelio ir „A-Z“ žemėlapiais 
vadovaudamasi beprotiškai skriejo šalutinėmis gatvėmis, pasiekė priemiestį ir 
Berkšyro prieigas. | 

19 val. 46 min. Dabar ji nardė ir rangėsi greitkeliu. Prašoko pro šviesoforą, 
prieš pat įsijungiant raudonai šviesai, paskui pro kitą ir, o varge, pasirodė mylių 
mylias nutįsusi automobilių spūstis. 

Sūdas. 

Ji numynė stabdį, pasuko į šalutinį kelią ir iki galo nuspaudė akceleratorių. 
Variklis buvo tingus, neišjudinamas, vis dar pernelyg naujas, tad spidometro 
rodyklė judėjo aukštyn beprotiškai lėtai. 40... 50... 60... Nagi! Greitis: 30 mylių 
per valandą, tačiau ji spjovė į apribojimą ir lėkė viršydama septyniasdešimt, kol 
pagaliau pasiekė kelio žiedą ir išvydo lauktą sankryžos ženklą. Hai Hemnetas. Ji 
įsuko į neapšviestą kaimo kelią, kuriame beveik nebuvo automobilių. 19 val. 51 
min. Galir pavyks spėti. Gal! Tonis tikrai kelias minutes pavėluos. Žmonės visada 
taip daro iš mandagumo. 

Zandra grabaliojo nežinomus mygtukus, kol surado, kaip įjungti valytuvus, 
kad nubrauktų nešvarumus nuo priekinio stiklo, priartėjusi prie priekyje važiuo- 
jančio automobilio užpakalinių žibintų, numynė stabdį, pažiūrėjo, ar ten ne policija, 
ir šovė pro jį. Spidometras jau peršoko per 85 žymą. Ji vėl įjungė valytuvus, bet jau 
po jų pirmojo lanko pamanė, kad širdis iššoks iš krūtinės, ir sukliko nuo siaubo. 

Pro priekinį stiklą į ją žiūrėjo šlykštus raguotas snukis — masyvus, trijų di- 
mensijų, tarsi holograma. Pusiau žmogaus, pusiau nusistekenusios ožkos makaulė. 

Zandra nuspaudė stabdį ir pasukusi sustojo. Užpakalyje pasigirdo aršus 
pyptelėjimas ir pro šalį švystelėjo automobilis. Ji užsimerkė tik akimirkai, o kai 
atsimerkė, veido nebebuvo. 

Visa drebėdama nugurkė seiles. Jėzau! Valytuvai mostelėjo antrą lanką, 
trečią. Staiga pasidarė šalta, bjauriai šalta. Per nugarą nučiuožė baimė. Atrodė, 
kad automobilyje, be jos, buvo dar kažkas, kažkas nematomas, ant užpakalinės 
sėdynės. Ji greitai dirstelėjo į veidrodėlį — nieko. 

Prisiminė daktarą Krovį, sėdintį kitapus stalo. Tą nuodingą šypseną. Kaž- 
kodėl ką tik matytas — ar įsivaizduotas — veidas atrodė panašus į jo. Kurį laiką 
Zandra bijojo atsigręžti, paskui pasiryžo. 

Nieko. 

Zandra vėl pradėjo važiuoti, spaudė kaip galėdama greičiau. Spidometro 
rodyklė kilo aukštyn. Ji užlėkė ant kalvelės, nusileido pakalnėn. 80. 85. 90. Užpa- 
kalinio vaizdo veidrodėliu slystelėjo šešėlis. Baimė suveržė smegenis. 

Ji kiek sulėtino greitį, vėl pažiūrėjo į veidrodėlį, atsisuko, tačiau nieko nebuvo. 

Prieš akis žybtelėjo šviesos. Pasigirdo automobilio signalas. Atvažiuojančio 
automobilio šviesos. Staiga ji susivokė, kad nukrypo į kelio vidurį, paniškai pasu- 
ko vairą ir metėsi atgal į kairę. 

Prieš akis vėl išdygo tarsi kaukėtas snukis. Prisiplojęs prie priekinio stiklo, 
veido bruožai išskydę, išsikraipę tarsi atrakcionų veidrodyje. 

— Dink iš čia! — riktelėjo persigandusi, maigydama valytuvų mygtuką. 
Valytuvai vėl švystelėjo lanku. Zandra įjungė maksimalų greitį. Tačiau ten nieko 
nebuvo, jokio veido, tik tamsus kelias priešaky ir dvi tolimos raudonos švieselės. 

Ji dar kartą žvilgtelėjo į veidrodėlį. Ir jai bežiūrint, staiga priešais veidą 

driokstelėjo baisus trenksmas. Kažkas tamsus, tarsi didžiulis kamuolys, išsirovė 
iš vairo, kirto į krūtinę ir priplojo ją prie sėdynės atlošo. Galvą pervėrė toks siau- 
bingas skausmas, tarsi kas į ausis būtų sugrūdęs durklus. 

Kamuolys subliūško. 

Avarinė apsaugos pagalvė, atsitokėjo Zandra. Dieve brangus, oro pagalvė 
išsipūtė. Visiškai be priežasties. 

Priekyje blyksėjo dvi raudonos šviesos. Ji išvydo ženklą, trikampį su nu- 
pieštu traukiniu, bet pastebėjo per vėlai. Numynusi stabdį išsižiojo begarsiam 
klyksmui. Surakintos padangos šaižiai gremžė šlapią asfaltą. Automobilis sukte- 
lėjo kairėn, neišvengiamai artėdamas prie didžiulio perspėjančio skritulio vidury 
užtvaros. Dešinėje pro medžius tryško geltona spalva; šimtai jardų mirksinčių 
švieselių; sausakimši vagonai; važinėjantieji į darbą grįžta namo. 

Ji galvojo apie juodąją suknelę, kurią ryte prieš išvažiuodama pasidėjo ant 
lovos. Galvojo apie gražuolį radijo laidos vedėją, kuris po kelių minučių spaus jos 
durų skambutį, bet tuo metu automobilis beprotiškai trenkėsi, o barjeras prieš 
jos akis subyrėjo į šipuliukus. 

Viskas... bus... gerai. Viskas... bus... gerai. Viskas... bus... gerai. 

Ji laikėsi įsitvėrusi vairo taip bejėgiškai, tarsi tai būtų atrakcionų geležinke- 
liuko strypas laikytis. 

Viskas bus gerai. 

Automobilis smarkiai suvibravo ir sustojo. Ausis užgulė šaižus kauksmas. 
Šviesos artėjo. Šok, šok! Zandra stengėsi sugrabalioti durų rankenėlę. Tačiau tos 
niekur nebuvo: ji juk dar gerai nepažįsta šio automobilio. Ranka slidinėjo aukštyn 
žemyn. Rado, trūktelėjo, trenkė alkūne į dureles. Siūbtelėjo vėjas su lietumi. Švie- 
sa vis ryškėjo. Signalas kaukė. Jos link dardėjo griausmo siena. 

Zandra mėgino šokti iš automobilio, tačiau sėdynės diržas tik dar labiau 
įsirėžė. Ji sugraibė sagtį, diržas atsileido. Pastūmė dureles ir metėsi lauk. Kažkas 
nutvėrė jos pėdą, timptelėjo aukštyn ir atgal. Suklykusi iš skausmo Zandra krito 
kniūbsčia, o koja liko viduje, įstrigusi į saugos diržo juostą. Demoniškas vėjas čaižė 
veidą, draskė plaukus. Garsų kakofonija staugė tiesiai virš jos. Išsižiojusi, gargdama 
iš siaubo, ji žvelgė aukštyn lyg zuikis, užhipnotizuotas artėjančių šviesų spindesio. 

Kažkur netoliese suspiegė balsas: 

— Bėk! Dėl Dievo meilės, bėk! 


3/ 


1994 m. lapkričio 13 d., sekmadienis, Berkšyras, Anglija 


Į atvirą židinį Monti įdėjo dvi buko malkas, nusispyrė šlepetes ir susirangė ant 
sofos, ant šlaunies pasidėdama lėkštę. Buvo septinta valanda. Ji nusiteikė šiek 

tiek pasimėgauti televizoriumi, o paskui eis anksti į lovą. Paspaudė nuotolinio 
valdymo pultelį ir ekrane pasirodė „Ekvinokcijos“ programa apie genetiką. Ati- 
džiai stebėdama ekraną, atsikando šilto, sviestu aptepto skrebučio ir įbedė šakutę 
į plaktą kiaušinienę, kurią išsikepė vakarienei. 

Nepaisant šiokio tokio nuovargio, dabar ji jautėsi puikiai, o rytoj ketino grįž- 
ti į darbą, nors gydytojas ir patarė likti namuose dar savaitę. Šiurkštumas gerklėje 
ir plaučiuose dingo, akys nedegė. Ją išleido iš ligoninės šeštadienio rytą, ir tėvas 
parvežė namo. Vos prieš kelias minutes paskambino jam priminti, kad užvažiuotų 
rytą jos paimti, kadangi Monti automobilis vis dar stovėjo Bendix aikštelėje. 

Džeiko Silso laidotuvės įvyko trečiadienį, tačiau buvo pageidaujama, kad 
dalyvautų tik šeima, todėl Monti tik nusiuntė gėlių. Monti šiek tiek stebėjosi, 
kad ekspertai taip greitai atidavė kūną. Turbūt nematė reikalo jį laikyti, tačiau 
kažkas jai nedavė ramybės, tarsi kremavus dingtų bet kokia galimybė rasti kokius 
nors įrodymus. 

O ką įrodyti? 

Monti lyg ir laukė amerikiečio ligoninėje ir šiek tiek nusivylė, kad jis nepa- 
sirodė. Tačiau prisiminė, kad jis siūlė kartu papietauti šią savaitę, ir jau laukė, 
norėjo giliau pasiknaisioti, išsiaiškinti, apie ką konkrečiai jis užsiminė, ką žinojo. 
Ar tai susiję su įmone? O gal su „Maternox“? 

Šios mintys atvedė prie draugės Anos Sterling, netikėtai sukeldamos šiur- 
pulį. Ana ir Markas buvo užsukę šį rytą, pakeliui į kviestinius pietus, norėjo su- 
žinoti, kaip ji jaučiasi, ir prinešė įvairiausio maisto. 

Tos trys gimdyvės mirė maždaug prieš tris mėnesius, greitai sumetė Monti. 
Vadinasi, jos pastojo sausio arba vasario mėnesį. Jeigu vartojo „Maternox“, ma- 
tyt, kurį laiką dar nepastojo: ji buvo girdėjusi, kad pastojama „Maternox' viduti- 
niškai pavartojus penkis mėnesius. Tada prisiminė maždaug prieš metus vykusį 
pokalbį su Ana, kai draugė prisipažino esanti nevaisinga. 

Gydytojas nori paskirti man „Maternox“. 

Nurydama kiaušinienės kąsnį, Monti aiškiai prisiminė šiuos žodžius. Maž- 
daug tuo metu Ana turėjo pradėti gerti tą vaistą. 
pro langą, įdėmiai įsiklausė, bet dabar nieko negirdėti. Už lango buvo tamsu ir. 
baisiai šalta. Vienas didžiausių malonumų gyvenant kaimo gilumoje tai, kad ne- 
reikėjo užtraukti užuolaidų, ir pro blizgantį stiklą galėjo matyti Šiaurinės žvaigž- 
dės taškelį, kybantį virš miško, kuris dunksojo už sodo. Židinyje pasigirdo traške- 
sys, garsus pukštelėjimas ir švystelėjo degančios žarijos. Krikas pravėrė miegūstą 
akį, o Votsonas, susirietęs į kamuolėlį, net nesureagavo — miegojo toliau. 

Monti pažvelgė į raudonus puansetijos žiedus: prieš kelerius metus gėlę pa- 
dovanojo Ana Sterling, ji visada žydėjo šiuo metų laiku. Pagalvojo, ar nereikėtų 
įspėti draugę apie galimą pavojų vartojant „Maternox“, bet ir nenorėjo jos gąsdin- 
ti. Trys kiklopo sindromo atvejai. Trys iš šimtų tūkstančių — milijonų — moterų, 

kurioms „Maternox“ padėjo susilaukti kūdikių. Statistikos požiūriu, trys — lyg 
ir smulkmė. Žiniasklaida stengėsi iš nieko sukelti siaubą. Tipiška. Tad Monti nu- 
sprendė tiesiog nenuleisti akių ir, jeigu daugiau faktų apie tą vaistą neišgirs, Anai 
nieko nesakyti. 

Padėjusi taurę australiško Chardonnay, valgė toliau. Židinyje vėl pokštelėjo 
žarijos, ir vėl Monti nerimastingai sužiuro į liepsną. Prieš akis iškilo smilkstantis, 
tirpstantis Džeiko veidas, staiga sužadinęs baimę. Ji neramiai dirstelėjo į langą, 
į tamsą už jo, ir pajuto, kaip suveržė gerklę. Ten nieko nėra? Nieko, nėra ko bai- 
mintis. 

Nusiramink. 

Šalia jos, ant storo kreminės spalvos kilimo, gulėjo krūva neskaitytų laikraš- 
čių. Monti pasiėmė vakarykščio Times „Savaitgalio“ skyrelį. 

Nustebo pamačiusi geraširdišką Neilo Rorkės veidą, o po juo — trumpą ant- 
rašte: MANO IDEALUS SAVAITGALIS. 

Nuotraukoje Rorkė buvo apsirengęs aplamdytą Crombie apsiaustą, apsia- 
vęs botus, pastvėręs vienračio karučio rankeną. Veide — plačiausia šypsena, 
tarsi gyvenime neturėtų jokių rūpesčių. Idealus savaitgalis, sakė Rorkė, būna 
tada, kai praleidžia jį savo name Škotijoje, vaikštinėdamas su žmona ir šunimis, 
klausydamasis Mocarto, gurkšnodamas Glenlivet viskį, Le Montrachet'78 baltąjį 
burgundišką vyną, Chateau Margaux'37 raudonąjį vyną ir skanaudamas škotišką 
lašišą bei pusžalę jautieną. Su malonumu palieka tokius daiktus, sakė jis, kaip 
antai, kaklaraiščiai ir korespondencija. Tas vyras skleidė šilumą ir, žiūrint į at- 
vaizdą, Monti dingtelėjo, kad jis visiškai nesiderino prie Bendix Schere apgaulių, 
prie tokių šaltų, arogantiškų žmonių kaip daktaras Vincentas Krovis. 

Staiga kažkas pagavo žvilgsnį, priversdamas Monti krūptelėti. Per sodą slys- 
telėjo ryškus šviesos dryžis. Ir dingo. Rodės, kad ją nukrėtė elektros srovė. Monti 
nutipeno prie lango, prisispaudė veidu prie stiklo. 

Sučirškė durų skambutis. 

Monti apmirė. Po akimirkos patildė televizorių. Ausyse skambėjo širdies 
dūžiai. Burna išdžiūvo. Ji priminė sau, kad paprastai nebūdavo tokia nervinga. 

Nuėjusi prie paradinių durų, įjungė verandoje šviesą ir prisikišo prie „aku- 
tės“, gniauždama apsauginę grandinėlę ir pasirengusi grūsti ją į vietą. Pro iškreip- 
tą vaizdą iškart pažino praplikusį vidutinio amžiaus vyrą nenauju lietpalčiu ir 
pajuto didžiulį palengvėjimą. 

Monti atidarė duris, įleisdama šalto oro gūsį. 

— Pone Ventvortai? Labas vakaras. 

Žurnalistas stovėjo, kaltai mirksėdamas pro kertuotus berėmius akinius. 

— Panele Banerman, labai atsiprašau už sutrukdymą. — Jis šiek tiek švokš- 
tė, tarsi trūktų oro. — Nenorėjau skambinti telefonu, būtų per daug rizikinga. Ar 
galėtume trumpai pasikalbėti? 

— Taip... užeikite, — pakvietė Monti palengvėjusia širdimi. 

— Ilgai jūsų netrukdysiu. Niekas nepageidauja nelaukto svečio sekmadienio 
vakarą. — Vyras nutilo, įbedęs akis į nublukusį takelį ant apsitrynusio kilimo 
prieškambaryje. — Persiškas. Kiekvienas toks turi savo istoriją. Tiek daug legen- 
dų. Metaforų. 

Monti sumišusi spoksojo. 

— Metaforų? 

— Pats dizainas. Tas žarsteklis aplink kraštą: tai grotelės, pro kurias sielos 
pereina iš vienos dimensijos į kitą. Nustebtumėte, kiek istorijų gali papasakoti 
šitokie meno kūriniai. 

— Tikrai? — Stebėdamasi vyro išmanymu, pažiūrėjo į kilimėlį, kurį buvo 
pirkusi kažkada iš bagažinės naudotų daiktų turguje. 

Vyras aiškino toliau: 

— O, taip. Tamsūs ir šviesūs kraštai simbolizuoja nakties ir dienos kaitą. — 
Ventvortas palinksėjo lyg koks senovės išminčius. 

— Man niekada nešovė į galvą, kad tai simboliška. 

— Taip, taip, ta aštuonių vainiklapių gėlė žymi visatos centrą, matote? Aštuo- 
ni vainiklapiai yra pagrindiniai rato taškai. Viduryje — skylė danguje, žyminti var- 
tus, vedančius iš žemės į dangų. — Jis šyptelėjo sau po nosimi. — Nagi, užsičiaupk, 
Hjubertai Ventvortai, šita geroji dama nenori klausytis kažkokio senio kliedesių. 

— Jūs nesate jau toks senas, — švelniai paprieštaravo Monti. 


— Penkiasdešimt devyneri — jau nemažai. — Jis linktelėjo, pritardamas 
savo žodžiams, ir paklausė: — Ar jau geriau jaučiatės? Girdėjau, gulėjote ligo- 
ninėje. Menki juokai ta ligoninė. — Paklusęs jos mostui, nusimetė lietpaltį. Jis 


vilkėjo susiglamžiusį kostiumą, buvo pasirišęs kaklaraištį. Monti pagalvojo, ar tik 
jis nebuvo bažnyčioje. 

— Gerai, ačiū. — Parodžiusi, kad eitų į svetainę, svečio apdarą Monti paka- 
bino ant Viktorijos stiliaus stovo. Kai įėjo į kambarį, Ventvortas stovėjo priešais 
paveikslą, kuriame buvo nutapytas saulėlydis Graikijos uoste. 

— Jis jūsų? 

— Taip, — atsakė Monti. — Itaka, maždaug prieš penkerius metus. 

— Žinote, turėtumėte būti ne chemikė, bet tapytoja. 

Ji ilgesingai nusišypsojo. 

— Jūs labai malonus. — Monti atsisėdo ant sofos kraštelio, šiek tiek su- 
glumusi dėl padėklo su vakariene ant grindų, ir mostelėjo į fotelį. — Prašau, 
sėskitės. Gal ko nors išgertumėte? 

Kaip ir anksčiau, vyras paprašė tik stiklinės vandens, ir Monti ainešė jo iš 
virtuvės. Jis atrodė taip, tarsi vien sėdėjimas atėmė paskutines jėgas. Ventvortas 
padėjo stiklinę ant žemo staliuko, bet nepaleido jos, tarsi prireikus ta galėtų iš- 
traukti jį iš fotelio. 

— Prastos naujienos, — pasakė žmogus ir linktelėjo, tarytum pabrėždamas 
svarbą. — Turbūt girdėjote? Matėte vakarykštį laikraštį Gazette? 

— Ne, gaila, bet ne... 

— Pasakojau jums apie mūsų jauną korespondentę Zandrą Volerton? 

— Taip, porą kartų buvau su ja susitikusi — antradienį ir ketvirtadienį. 

Ventvortas nustebęs sužiūro į ją. 

— Matėtės su ja šį ketvirtadienį? 


— Taip. 
— Čia? 
— Ne... ligoninėje... — Monti vis dar nesuprato, kokios tos prastos naujienos. 
— Staiga labai jau daug mirčių, panele Banerman. Per daug, — kalbėjo 


jis. — Mūsų gerieji bičiuliai, Bendix Schere, stengėsi prispausti mūsų redaktorių, 
kad paliktume „Maternox“ ramybėje, — ar Zandra jums pasakojo? 

— Ne... nepasakojo. Aš... gaila, bet tą antrą kartą buvau labai nuvargusi. 
Mes tik trumpai pasikalbėjome. 

Krikas pakilo ir ėmė trintis į Ventvorto kojas. Žurnalistas pasilenkė ir pa- 
glostė jį. 

— Tai Zandra Volerton turbūt nepasakė ir to, kad tam nelaimėliui laboran- 
tui, ponui Silsui, pavyko gauti mus dominančios informacijos apie „Maternox'? 
Ir pavyzdžius. 

— Ne! — pasakė Monti, o mintys jau vertėsi kūliais. 

Jis palinksėjo galva. 

— Ji jau ketino nieko nelaukusi paskelbti spaudoje, bet aš patariau susi- 
laikyti, reikėjo dar daugiau įrodymų. Negali pulti ir spausdinti, remdamasis tik 
spėlionėmis — reikia faktų. — Ventvortas pažiūrėjo į Monti, veidas patamsė- 
jo. — Kaip suprantu, apie Zandrą Volerton nieko negirdėjote? 

Monti papurtė galvą ir įsitempė suprasdama: kad ir ką teks išgirsti, tai bus 
rimta. 

— Geležinkelio pervaža. Ji užvažiavo ant jos tiesiai prieš traukinį. Tragiš- 
ka. — Vyras bejėgiškai skėstelėjo rankomis. — Tokia baisi netektis. 

Monti sėdėjo netekusi žado. Ji nebuvo tam pasiruošusi. 

— Ji mirė ketvirtadienio vakarą. Pamaniau, kad jums reikėtų žinoti. At- 
rodo, tai buvo nelaimingas atsitikimas, tiesiog tragiškas nelaimingas atsitikimas, 
bet... — Jis vėl skėstelėjo rankomis. — Skubėjo. Gal manė prašoksianti pro barjerą. 
Kas žino? 

Monti jautėsi taip, tarsi joje būtų sprogusi mažytė bomba. Prieš akis iškilo 
ryžtingai įžengianti į palatą jauna korespondentė. 

— Negaliu patikėti... — vos sušnabždėjo Monti. — Aš... — Jos balsas nu- 
trūko. Atrodė, kad tikrovė slysta kažkur tolyn. Dabar ji matė atkaklų cinišką 
Džeiką Silsą, staiga baugščiai besidairantį po barą, girdėjo ambicingos korespon- 
dentės balsą. 

Monti nukreipė žvilgsnį į Itakos paveikslą, į jaukų Sanderson audinį, den- 
giantį jos baldus, į šokinėjančias liepsnas židinyje, į juodą naktį už lango. 

— Dar vienas nelaimingas atsitikimas, — ištarė Ventvortas, tarsi tikinda- 
mas ją ir save. 

— Ar tikrai taip? — paklausė Monti. — Kiek dar mirčių turės įvykti, 
kol... — Ji prikando liežuvį. Mintys pabiro. 

Ventvortas gurkštelėjo vandens ir tarsi šildydamasis laikė stiklinę delnuose. 

— Panele Banerman, neturėčiau į visa tai velti jūsų. Esate padorus žmogus, 
mano duktė Sara visada sakė, kad jūs ir jūsų tėvas esate geri žmonės. Turėčiau 
keliauti iš čia ir leisti jums ramiai gyventi toliau. 

— Jūs manęs į nieką neveliate. Aš pati jau įsitraukiau. 

Svečias žiūrėjo kažkur į tolį. 

— Teigiama ir neigiama. In ir jang. Gėris ir blogis. Šviesa ir tamsa. Galbūt 
jie amžinai susipynę kaip tame jūsų gražiajame kilimėlyje. Šviesa šviečia tik tamso- 
je — kokia paprasta tiesa. — Staiga vyro žvilgsnis sugriežtėjo, susikoncentravo, 
kai jis prakalbo jau ne tokia mistiška tema. — Medikamentai. Vaistai, malšinan- 
tys skausmą, gydantys vėžį, vaistai, lėtinantys senatvės padarinius, pažabojantys 
kūdikių mirtingumą. Tiek daug gerų dalykų gamina farmacijos pramonė. Taip 
pagerina gyvenimo kokybę. 

— Kai tą pramonę valdo kitus užjaučiantys žmonės, — pridūrė Monti. 

Tie žodžiai tarsi brūkštelėjo šypseną vyro veide. 

— O, taip, tikrai, išmintingi žodžiai. — Jis patapšnojo per švarką, pasikniso 
kišenėlėje ir ištraukęs padavė susiglamžiusį voką. | 

— Gal pažiūrėtumėte, mieloji? 

Viduje buvo nuotrauka, tarsi padaryta kabinoje, kurioje fotografuojama pa- 
sui. Į ją žiūrėjo be galo graži maždaug dvidešimt penkerių metų indokinė. 

— Graži, tiesa? 

— Labai. — Monti pakėlė akis, laukdama, kol sužinos, kas toji moteris. 

— Mano velionė žmona, — pasakė Ventvortas. 

Ji stengėsi sulaikyti nuostabą. 

— Mes susitikome Vietname: aš ten dirbau Reuters korespondentu, o ji buvo 
Paris Match reporterė. Vieną dieną mes traukėme su amerikiečių būriu į kaimą, 
kuriame, jie įtarė, slėpėsi Vietname įsikūrę kongiečiai. Vienas JAV oro pajėgų pa- 
trulis suklydo ir mus atakavo. Fransuaza sėdėjo džipe, kuris buvo už kokių šimto 
jardų priešais mus, ir mano akyse sudegė gyva. Nieko negalėjau padaryti. 

Vyro akyse — liūdesys. Monti nepertraukė jo. 

— Praėjus trisdešimčiai metų kartais man sunku prisiminti jos veidą. Ta- 
čiau vis dar užuodžiu tų degėsių kvapą, vis dar girdžiu jos klyksmą — taip aiškiai, 
tarsi tai būtų įvykę vos prieš kelias valandas. — Jis nudūrė akis į kilimą. — Yra 
tokių cheminių medžiagų, kurių niekas niekada neturėtų gaminti. Tačiau kažkas 

gamins. Kažkas visada gamins. — Ventvortas kraipė galvą. — Suprantate, pel- 
nas. Štai kas blogiausia. 

Staiga jis pakėlė akis ir išsiviepė. 

— Mačiau, kaip Fransuaza išlindo iš džipo ir pasileido per ryžių lauką lyg 
gyvas deglas, nuo galvos iki kojų apdrėbta degančia mase, kurią Bendix Schere pa- 
gamino Jungtinių Valstijų karinėms oro pajėgoms. — Jis lėtai sumirkčiojo.— Ta 
pati įmonė, kuri gamina ir kremą nuo nudegimo, parduodamą be recepto. Ta pati 
įmonė, kuri gamina nuskausminamuosius vaistus nuo artrito, kuri gamina losjo- 
nus nuo įdegio saulėje, kuri aukoja milijonus labdarai ir moksliniams tyrimams. 
Bendix Schere produktas nunėrė žmonai odą tiesiog mano akyse, o aš niekaip ne- 
galėjau pagelbėti. 

Žmogaus kartėlis buvo toks stiprus, kad Monti tiesiog šiurpo nuo jo. 

— Užjaučiu, — pasakė ji. — Net neįsivaizdavau. 

— Farmacijos pramonė yra pajėgi daryti gera, panele Banerman, tačiau daž- 
niausiai viską lemia didžiausia alchemija: mirtis paverčiama auksu. 

Žiūrėdamas į lubas Ventvortas sunkiai pakilo ir smiliumi pasišluostė akis. 

— Medinės sijos. Taip gera matyti kambarį, kur jų dar yra. — Vyras atsisuko 
įją. — Aš perimu šitą istoriją, panele Banerman. Nuo šiol pats ją rašysiu. 

— Kuo galėdama jums padėsiu. 

Ventvortas palengva nužingsniavo į prieškambarį. 

— Jūs labai maloni, kažin ar būtų protinga jums veltis į šį reikalą. 

Minutėlę patylėjusi Monti pasakė jau esanti per daug įsivėlusi, tad neverta 
atsitraukti. 

— Tik nežinau, ar galiu būti naudinga. 

— Šiuo metu man tereikia žinoti, ar yra ryšys — turiu galvoje „Mater- 
nox“ — tarp mano dukters Saros ir kitų dviejų mirusių moterų. — Ventvortas 
padvejojo. — Matote, ketvirtadienio rytą Zandra Volerton paskambino man ir 
pasakė nustačiusi, kad visos trys moterys vartojo tos pačios partijos „Maternox“. 
Tačiau aš nežinau, kokio dydžio tos partijos būna. Nežinau, ar ta partija skyrėsi 
nuo kitų. Aišku, man labai neramu, kad abu žmonės, norėję sužinoti daugiau, 
mirė, o jų žūtį skyrė tik pusantros dienos. 

— Tai gali būti tragiškas sutapimas, nieko daugiau, — sudvejojo Monti. 

— Žinoma. 

— Pasakykite tos partijos numerį, ir aš tuo užsiimsiu. Kai tik turėsiu kokių 
nors naujienų, iš karto su jumis susisieksiu. 

— Norėčiau perspėti, — pasakė Ventvortas, brūkštelėjęs serijos numerį. — 
Darbe nesinaudokite jokiu telefonu. 

— Manote, yra slaptų mikrofonų? 

— Pasakysiu taip: labai nustebčiau, jeigu jų nebūtų. 

— Tikrai? Jie klausosi visų pokalbių? 

— Dabar yra labai išmoningų metodų tokiems dalykams kontroliuoti. Gali 
būti netgi darbuotojų namuose. — Jis įbedė akis į telefoną, stovintį ant staliuko 
prieškambaryje. — Skambinkite iš telefono automato. Juk praėjusį kartą daviau 
jums savo darbo ir namų telefono numerius? 

— Taip, turiu, — patvirtino Monti, nepatikliai žiūrėdama į jį: ta paranoja 
šiek tiek absurdiška. 

— Ačiū, kad leidote įsibrauti pas jus šį vakarą. — Ventvortas pažvelgė į grin- 
dis. — Toks puikus kilimas, gera turėti gražų daiktą. Jūs labai laiminga. 

Monti padėjo jam apsivilkti lietpaltį ir, pasiėmusi žibintą, atidarė duris. 

— Tamsu, palydėsiu jus iki automobilio. 

Abu katinėliai išslinko pro juos ir nėrė į sodą. Ji įjungė žibintą ir nukreipė į 
nediduką „Nissan“ ant keliuko. 

Ventvortas atsisuko į ją. 

— Nenoriu, kad jaustumėtės įsipareigojusi. Jeigu ryt rytą pabudusi apsi- 
galvosite, suprasiu. Esate jauna, jums viskas dar prieš akis — nenoriu jaustis at- 
sakingas už sugadintą jūsų ateitį. — Vyras įsitaisė prie vairo. 

— Manęs neišgąsdinote, — nusišypsojo ji. 

— Prašau, labai gerai apgalvokite. — Ventvortas įkišo raktelį į užvedimo 
spynelę. — Ar žinote kinų patarlę apie kerštą? 

— Ne. 

Jis įdėmiai pažiūrėjo. 

— Ketindamas keršyti, pirmiausia paruošk du kapus. — Jis neskubėdamas 
įjungė variklį. — Suprantate, man — kas kita, panele Banerman. Aš neturiu pa- 
sirinkimo, o jūs neturite motyvo. 

— Klystate. Motyvą turiu, — pasakė Monti. — Man labai rūpi farmacijos 
pramonė: noriu, kad ji būtų dora ir patikima. Jeigu vyksta kas nors niekšinga, 
noriu užkirsti tam kelią. Ponas Neilas Rorkė — nuostabus žmogus. Jis būtų pri- 
blokštas, jeigu Bendix Schere įmonėje vyktų kas nors bloga. Esu tikra: jis to nepa- 
kęstų, aš galiu bet kada pas jį nueiti ir pasikalbėti. 

— Neskubėkite. Visada gera žinoti, kad yra sąjungininkas, tačiau kol kas 
pasilaikykite jį atsargai. Ženkime pirmyn po mažą žingsnelį. 

Monti pašvietė į plotelį, kur jis galėjo apsisukti, o paskui lydėjo akimis, kol 
raudonos švieselės, įsukusios į pagrindinį kelią, dingo, liko tamsi tuščio keliuko 
juosta. į 
Nusipurčiusi nuo šalčio Monti pašaukė katinus, grįžo vidun, užrakino para- 
dines duris, patikrino, ar užrakintos užpakalinės, ir apžiūrėjo kiekvieną langą. 

Du jos pažįstami žmonės, praėjusią savaitę buvę gyvi, dabar jau mirę. Tai ne 
juokais baugino. Tačiau Bendix Schere juk negalėjo įsivelti į jokią neteisėtą veiklą? 
Hjubertas Ventvortas tiesiog beviltiškai kabinasi už šiaudo. 

Ir Monti pašiurpo, supratusi, kad pati taip pat griebiasi šiaudo. 

1951-ieji, Barnetas, šiaurinis Londonas 


Danielis Džadas daug kartų matė tą kaukolę sendaikčių krautuvės lange. Kai tik 
autobusas, kuriuo jis važiuodavo į mokyklą, sustodavo priė šviesoforo tuoj už 
krautuvės, jis pažvelgdavo pro viršutinio aukšto langą. 

Ta krautuvė buvo apšnerkštoje, bet judrioje gatvėje, įsispraudusi tarp įran- 
kių ir audinių, kur galėjai pirkti skolon, parduotuvių. Juodi priekinio fasado dažai 
luposi, o ant neapšviestos suodinos palangės buvo prikrauta įvairiausių knygų, 
dekoratyvių lėkščių, stalo įrankių, alaus bokalų ir daugybė smulkių senienų. Ta- 
čiau Danielio smalsumą žadino ne tik kaukolė, bet ir daugybė kandeliabrų, tau- 
rių, statulėlių ir apeiginių durklų, kuriuos jis tarėsi atpažinęs pagal bibliotekos 
knygas kaip okultinius reikmenis. 

Dabar berniukas neryžtingai mindžikavo ant šaligatvio ir laukė, kol prava- 
žiuos autobusas. Šį rytą motina buvo bažnyčioje, tačiau Danielis baiminosi, kad 
staiga ji nesugalvotų išeiti anksčiau. Arba kad jos draugės jo nepamatytų. 

Tuos penkerius metus po tėvo mirties motina buvo nebe tokia žiauri, ir jis 
žinojo turįs jai galią, vis dėlto stengėsi neužsitraukti jos rūstybės. Motina jau 
seniai nerišo jo rankų prie lovos, bet vis dar retkarčiais jį aptalžydavo. Kartais 
po tokių užpuolimų nusėtas mėlynių ir kęsdamas skausmą, jis norėdavo vėl im- 
tis apeigų ir ją nužudyti. Tačiau ir vėl susilaikydavo, nes motina buvo tinkamas 
objektas eksperimentuoti, todėl netgi būdamas septyniolikmetis, leisdavo jai ir 
toliau laikyti jį vaiku. 

Danielis galėjo išbandyti suja, kaip veikia užkeikimai, sukeliantys pykinimą, 
atminties praradimą, pykčio numalšinimą (nors ir neilgam), staigų sunegalavimą 
ir netgi norėdamas priversti nupirkti jam konkrečias, šiek tiek nenuspėjamas 
dovanas gimtadienio arba Kalėdų proga. 

Vaikinui pavyko pasiekti, kad motina nupirktų jam „Šiuolaikinio mokslo 
enciklopediją“ ir „Darvino evoliucijos teoriją , nors šias knygas anksčiau ji draus- 
davo laikyti namuose, nes tikėjo, kad mokslas yra blogis, o Darvino teoriją vadino 
bjauria šventvagyste. Tačiau jo pastangos įtikinti motiną nupirkti žvakių darymo 
komplektą, kad galėtų formuoti atvaizdus, patyrė nesėkme: jis gavo gipsinį įžy- 
mių britų kariūnų modeliavimo rinkinį. 

Didžiausia nesėkmė užburiant motiną įvyko tada, kai siekė nuteikti ją prieš 
Dievą. Danielis stengėsi kaip įmanydamas: aukojo savo asmenines „juodąsias“ 
mišias, naudojo komunijos paplotėlius, kuriuos buvo nugvelbęs iš bažnyčios ir 
išniekinęs šlapimu, išmatomis, sperma ir vieną kartą netgi menstruacijų krauju, 
kurio rado tualeto šiukšlių dėžėje gulėjusiame higieniniame įklote. 

Buvo ir kita priežastis, kodėl reikėjo palikti motiną gyvą. Jeigu ji mirtų ar 
taptų luoša, ką jis žinojo galįs lengvai padaryti, Danieliui tektų kraustytis pas 

dėdę ir tetą, taigi gyventi tame pačiame kambaryje su pusbroliu, o tai jau visiškai 
prastai. Privatumas buvo svarbiausia sąlyga norint įgyvendinti savo planus. 

Per ateinančius ketverius metus laukė svarbūs egzaminai, tad Danieliui 
buvo gyvybiškai svarbu nepaprastai daug dirbti, kad ištobulintų savo galias. Jis 
kaip apsėstas praktikavosi kasdien iki vėlumos, o kartais ir per visą naktį. Jau 
buvo supratęs: jeigu tinkamai valdys savo protą ir kūną, kelias savaites puikiau- 
siai ištvers numigęs tik kokį porą valandų per parą. 

Eksperimentai su mokytojais pasisekė vidutiniškai, tačiau egzaminus, kurie 
lems jo ateitį, kurie turės užtikrinti stipendiją universitete, vertins visiškai nepa- 
žįstami žmonės. Danieliui teks sukurti talismaną, užkerėti rašalą ir per jį paveikti 
egzaminuotojų protus. Visa tai buvo įgyvendinama. Viskas įmanoma. 

Daryk tai, ko trokšti, ir tai bus įstatymo visybė. Mylėk vedamas stiprios valios. 

Kai įėjo į krautuvę, šie išsiuvinėti žodžiai šoko jam tiesiai į akis. Durys užsi- 
darė, varpelis šaižiai sudzingsėjo ir Danielis pasijuto tarsi aptvertas. Jis atpažino 
salsvą smilkalų kvapą ir ėmė dairytis keistoje, bažnyčią primenančioje tamsoje, 
jausdamas pagarbią baimę atrastam retų dalykų lobynui: kardui, papuoštam 
grandinėlėmis, grėsmingam medžio drožiniui, lentynai, prikrautai didžiulių ap- 
dulkėjusių knygų. 

Prie prekystalio stovėjo išsekusi moteriškė, tiesutėlius plaukus susirišusi į 
uodegą ir stebinti jį mažytėmis kaip vabzdžio akimis. 

Danielis paraudo ir nusisukęs užkišo ranką už Jurgio VI karūnavimui skirto 
puodelio, ištraukdamas knygą, pavadintą „Aukštosios magijos padėjėjas“, kurią 
parašė vienas jo mėgstamiausių autorių Džeraldas Gardneris. Atsivertė ją, visą 
laiką jausdamas, kaip tos akys siurbė jį lyg sugeriamasis popierius. 

— Toks jaunas, o jau turi ryškią aurą. — Tyloje tas balsas nusklendė tarsi 
švelni muzikos banga. 

Nustebęs Danielis atsisuko į prekystalį. Ten stovėjo ne moteris, o vyras. 
Danielis dar nebuvo matęs, kad vyras plaukus rištųsi į uodegėlę. 

— Ačiū, — baikščiai padėkojo vaikinukas ir įkišo knygą atgal. 

— Nesu taves čia mates. 

Jis pastebėjo pentagramą, kabančią ant sidabrinės grandinėlės virš to vyro 
juodų marškinių. 

— Nesu čia buves. 

Vyras kurį laiką tylėdamas stebėjo jį linksmai žibančiomis akimis, o paskui 
šiltai nusišypsojo. 

— Žinok, jeigu būtum užėjęs anksčiau, būčiau pastebėjęs tavo aurą. 

Danielis nežinojo, kaip reaguoti į tokią pastabą, bet balsas nuskambėjo 
draugiškai. 

— Ačiū, — pakartojo jis. 

— Koks tavo vardas? 

— Danielis. 

— Dievas yra mano teisėjas. 

Danielis sutrikęs sumirksėjo. 

— „Danielis“ reiškia Dievas yra mano teisėjas. Visi vardai turi reikšmę. Ar 
tikrai Dievas yra tavo teisėjas? 

Toks klausimas palietė labai jautrią stygą Danielio širdyje. Jis papurtė galvą: 

— Ne, Dievas nėra mano teisėjas. 

— Ir nemaniau. Gerai! Danieli. Danieli. — Vyras nusišypsojo ir, užrietęs 
galvą, padeklamavo luboms: „Antras Danielis, Danielis, žydas! Tada, bedievi, tu 
mano rankose.“ 

Danielis atrodė suglumęs. 

— „Venecijos pirklys“! Neskaitei Šekspyro? 

Danielis vėl papurtė galvą. 

— Ne? Berniukui, turinčiam tokią aurą, yra svarbesnių dalykų paskaityti ir, 
garantuoju, tu juos skaitai, ar ne? 

Danielis linktelėjo. Kaip tik tuo metu jo žvilgsnis užkliuvo už lentynos virš 
vyro galvos ir sustojo ties pavadinimu, išrašytu auksinėmis raidėmis ant didžiulės 
žalios knygos nugarėlės: Baretas. Magas. Jo kūnu taip ir nuraibuliavo jaudinantis 
virpulys. 

— Betgi kas tau padėjo lavintis, Danieli? Turbūt turi kokį nors adeptą? 

Jis žiūrėjo į to vyro pirštus: kaulėti, beveik skeletiški, nagai atsikišę per kokį 
colį, nudažyti juodai. O ant riešo pynėsi galybė apyrankių. Adeptas. Vėl sužiuręs į 
žaliąją knygą, jis stengėsi suprasti, ką tas žodis reiškia. 

— Atsiprašau... aš nesuprantu, apie ką jūs kalbate. 

Vyras vėl patyrinėjo jį, ir tada jo akyse sužaižaravo liepsnelės. Danielis nesu- 
prato, ar tai buvo gera nuotaika, ar pyktis. Jis sukrutėjo kėdėje lyg višta, tupinti 
ant laktos, palietė kaktą ir ištarė: 

— Ateh. — Ir pamerkė jam akį. 

Danielis suprato, nušvito, užlietas gyvenime nepatirto gilaus švelnumo ši- 
taip bendraujant su visiškai nepažįstamu žmogumi. 

Jis pridėjo ranką sau prie krūtinės ir pasakė: 

— Malkuth. 

Vyras palietė savo dešinį petį. 

— Ve-Geburak. 

Danielis palietė savo kairį petį. 

— Ve-Geburak. 

Vyras sunėrė rankas priešais save. 

— Le-olam. — Jo akys apsiblausė tarsi išgyventų transą. — Eko, Eko, Azarak. 

— Eko, Eko, Zomelak, — atsiliepė Danielis. 

— Eko, Eko, Cernunnos. 

— Eko, Eko, Aradia, — pasakė Danielis. 

— Tu neturi jokio adepto, tačiau norėtum mokytis? Norėtum tobulėti? Ar 
dėl to atsiradai čia? Atėjai ieškodamas žinių? 

— Taip. 

— Ar tau labai to reikia, Danieli? 
žinojo turįs. 

— Man labai to reikia. 

— Nori tobulėti labiau už viską pasaulyje? 

Danielis akimirką pagalvojo apie Dievą. Tačiau to vyro asmenyje buvo kaž- 
kas, dėl ko jis instinktyviai pasijuto saugus. Tarsi pirmą kartą gyvenime būtų 
sutikęs žmogų, kuris galėtų suprasti jo domėjimąsi paslaptimi, žmogų, su kuriuo 
galėjo kalbėti nesibaimindamas, kad viskas bus pranešta motinai, ir kuriuo jis 
galėjo pasitikėti. 

Jam verkiant to reikėjo. Kelerius pastaruosius metus Danielis ne kartą sė- 
dėjo bažnyčioje, prisimindamas naktį, kai mirė tėvas. Kartais iš tikrųjų tikėdavo, 
kad nužudė jį, ir dėl to džiaugėsi. Tačiau būdavo ir taip, kad jis išsigąsdavo neži- 
nios, kas gali nutikti. Dievas buvo visur: Dievą garbino mokykloje, tikybos pamo- 
kose sekmadieniais, per radiją, laikraščiuose. Vaikinui atrodė, kad visi, išskyrus 
jį, Dievą mylėjo. Galbūt motina teisi, gal ir tėvas buvo teisus. Gal jis — nusidėjėlis 
ir bus pasmerktas amžinoms kančioms pragare. 

Jis pamėgino pakalbėti su vikaru apie okultizmą ir Dievo alternatyvas, ta- 
čiau pasibaisėjęs vikaras kaip ir motina paprasčiausiai padeklamavo tas pačias 
citatas iš Biblijos. Tačiau dabar čia, krautuvėje, šalia to keisto žmogaus, jis patyrė 
interesų panašumą. Neliko nei baimės, nei kaltės. Tiesiog apėmė nepaprastas 
jausmas, kad grįžo namo. | — 

— Taip, — atsakė jis. — Labiau už viską pasaulyje noriu tobulėti. 

— Norėtum stoti į sambūrį, ar ne, Danieli? | 

Jis linktelėjo. 

— Gerai, — pasakė vyras ir nusišypsojo. — Esu tikras, kad galiu tau padėti. 
Daugiau negu tu manai. Duokš ranką. 

Danielis nedrąsiai ištiesė dešinę ranką. Vyras ją suėmė, atvertė delną, kurį 
laiką patyrinėjo ir paskui stipriai suleido į jį savo pirštus. Suspaudė taip stipriai, 
kad Danielis vos susilaikė neriktelėjęs iš skausmo. Paskui nepažįstamasis paleido 
jo ranką ir švelniai spustelėjo petį. 

Danielis pastėręs spoksojo į savo delną. To vyro nagai paliko mažus pusmė- 
nulio formos rėžius, pro kuriuos sunkėsi kraujas. Tačiau jis jautė ne pyktį, bet 
didžiulį dėkingumą: rodės, šitaip vyras davė ženklą, kad jį priėmė. 

— Tavo kraujas labai geras, Danieli, — pasakė vyras. — Greitai bėga ir spal- 

va sodri. — Jis vėl nusišypsojo. — Ar tau baugu? Nebijok. Bijo tik tie, kurie šalia 
savęs turi Dievą. 

— Aš nebijau. 

Vyras pasisuko, paėmė nuo lentynos Magą ir, padėjęs ant prekystalio, mos- 
telėjo Danieliui, kad pavartytų. 

Sulaikes kvapą Danielis priėjo prie tos storos žalios knygos. Iškilmingai at- 
vertė. Viduje pieštuku buvo užrašyta kaina: „3 svarai 10 šilingų . 

Kokie dideli pinigai, pagalvojo Danielis. Kas savaitę jis gaudavo šešis pensus 
kišenpinigių. Greitai suskaičiavo. Svaras — dvidešimt šilingų. Jam tektų taupyti 
šimtą keturiasdešimt savaičių — beveik trejus metus. 

— Ar norėtum nusipirkti šitą knygą? Čia originalas, išleistas 1801 metais. 
Labai reta. Jeigu būtų geresnės būklės, turėčiau gerokai padidinti kainą. 

— Labai norėčiau, bet kol kas neįstengsiu jos nusipirkti. Turiu sutaupęs tik 
septynis šilingus ir keturis pensus. Mano tėvas paliko man šiek tiek pinigų, tačiau 
juos gausiu tik po šešerių metų, kai man sukaks dvidešimt vieneri, — liūdnai iš- 
dėstė Danielis ir skubiai atsivertė turinį, kol vyras jos dar neatėmė. „Dangaus 
kūnų įtaka“, „Magiškos metalų, augalų ir akmenų savybės“. „Alchemija, arba Ma- 
giška filosofija“. „Talismanų magija“. „Kabalistinė magija“. „Dvasių iškvietimas“. 
Jis taip susijaudino, kad net širdis pradėjo stipriau plakti. Viskas, apie ką buvo 
skaitęs, viskas buvo šioje knygoje. 

— Imk ją. 

— Atsiprašau? 

— Matau, kaip tują myli. Kaip tau jos reikia. Imk. Gerai pasinaudok ja. Imk, 
tai dovana! 

— Bet aš... aš turiu ką nors jums duoti. 

— Ir duosi, Danieli, — šypsodamasis pasakė vyras. — Duosi. 

— Vadinasi, jūs nesusiginčijote su ponu Silsu? 

Detektyvas Brainas, sėdintis prie kito rašomojo stalo galo, atrodė lyg koks 
dvylikametis, galvojo Monti. Galva ant ilgo plono kaklo pernelyg atsikišusi, raus- 
vai gelsvi plaukai pakirpti tualeto šepečio stiliumi, o pigus kostiumas per didelis, 
sakytum, pirktas išaugai. Elgsena tokia pat kaip ir išvaizda: jis priminė strutį, 
kuris kartą Centrinio parko zoologijos sode mėgino kaptelėti jai pro tinklą. 

Buvo pusė pirmos. Atvykusi į darbą tuoj po devynių, Monti rado gausybę 
skambučių ir kalnus susikaupusios korespondencijos. Ji mielai apsieitų be šios 
apklausos. 

Tačiau Brainas tesė. 

— Girdėjau, kad ponas Silsas šiek tiek garsėjo — kaip čia pasakius? — kad 
ne visai tinkamai bendraudavo su žmonėmis? 

— Mano nuomone, jis visada buvo labai paslaugus, — atkirto Monti. 

— Na, sutiksite, kad viskas atrodo keistokai: jūs abu laboratorijoje vieni, dar 
dienai neprašvitus, o paskui nutinka nelaimingas atsitikimas ir jis miršta. 

Ji giliai įkvėpė — ir įskaudinta, ir įsiutinta tokio kaltinimo. 

— Siūlau jums paskaityti mano pranešimą. Sužinosite, kad nelaimė įvyko 
iki man ateinant. Manau, esate pernelyg agresyvus ir netaktiškas. Aš kaip ir jūs 
noriu sužinoti tiesą, tačiau jūs pasirinkote neteisingą kelią, aišku? 

Detektyvas Brainas pažiūrėjo į ją akiplėšiškai, kaip koks išbartas, bet užsis- 
pyręs vaikas, ir manieringai pakilo. 

— Aš turiu viską, ko man šią minutę reikia, dėkui, panele Banerman. 

Kai jis dingo, Monti palygino jį su rafinuotu vyresniuoju inspektoriumi Le- 
vinu, su kuriuo teko bendrauti praėjusią savaitę ir kuris buvo pagarbus. Kokios 
šio naujokėlio užmačios? Juk Levinas aiškiai pasakė, kad Silsas buvo girtas. Kodėl 
tad šitas žmogelis leido suprasti manąs, kad ji su tuo susijusi? Juk niekam rimtai 
nešovė į galvą, kad ji galėjo nužudyti Silsą, ar ne? 

Paskui jai dingtelėjo niūri mintis: ar tik tokio rango pareigūnas kaip Levinas 
neaplankė jos kaip tik dėl šios priežasties? Ar tik jie nežaidė seno žaidimo: aš — ge- 
rutis faras, jis — kietas faras? Šitas naujokėlis sąmoningai provokavo laukdamas, 
kad ji neteks kantrybės ir leptels ką nors, dėl ko jie galėtų pričiupti? Monti apsi- 
džiaugė, kai suskambo telefonas, nutraukdamas mintis, ir pakėlė ragelį. 

— Čia toks ponas Bestas teiraujasi. Dėl simpoziumo Vašingtone, į kurį 
daktaras Banermanas vyks kitą mėnesį, bet jūsų tėvas neatsiliepia į telefono 
skambučius. 

Monti jau pažino šį moterišką balsą: tai buvo vienas iš pustuzinio manda- 
gių, šaltų balsų, kurie pasiekdavo ją telefonu iš priimamojo. Ji nebuvo sutikusi nė 
vienos asmeniškai ir beveik garantavo, kad neteks sutikti. Tai buvo viena iš Ben- 
dix Schere filosofijos detalių: laikyti žmones kuo toliau vieną nuo kito. „Skaldyk 
ir valdyk.“ Monti teko skaityti, kad tokiu principu Hitleris buvo sukūręs fašistinę 
Vokietiją. 

Ji sutiko pasikalbėti. Simpoziumo, skirto genų patentavimo moralumui 
aptarti, organizatorius atvyko porai dienų į Londoną. Jis teiravosi, gal būtų gali- 
mybė susitikti su daktaru Banermanu, be to, tikėjosi skubiai sužinoti, ar moks- 
lininkas norėtų dalyvauti delegatams skirtuose pietuose, kurių metu svečius 
priims prezidentas Klintonas. Monti žinojo, kad tėvas ir Klintoną, ir daugumą 
politikų niekino, tad paklausė pono Besto, ar galėtų paskambinti jam, kai viską 
išsiaiškins. 

Monti išėjo į koridorių ir pažiūrėjo pro vidinį langelį į sujauktą tėvo kabine- 

tą greta. Tuščia. Tada nuėjo į pagrindinę laboratoriją, tačiau ir ten tarp tų baltų 
chalatų tėvo nematė. 

Ji suko galvą, ar tik nebūtų geriau grįžti į kabinetą ir pamėginti susisiekti 
pranešimų gavikliu. Kaip tik tuo metu pamatė koridoriumi ateinančią jauną mik- 
robiologę. Monti paklausė, ar ši nematė kur nors jos tėvo, ir toji atsakė, kad jis 
šeštoje laboratorijoje. 

Jausdama, kaip gniaužia gerklę, Monti nuskubėjo į šeštą laboratoriją. Juk 
ten žuvo Džeikas Silsas. Tą rytą pirmiausia ji užsuko ten apsidairyti, ar nėra 
kur nors „Maternox“ tablečių, kurias jis tikriausiai turėjo, tačiau nieko nerado. 
Būnant ten ją krėtė šiurpas. Sustojusi prie durų, pro mažą langelį pamatė tėvą, 
kamšantį mėgintuvėlius į rėmelį vandens vonelėje. 

Atrodė, kad laboratorijoje visiškai ramu. Tačiau vos įėjusi, Monti pamatė 
tamsias išdegimų dėmes ant balto stalviršio ir pilkų grindų plytelių po dušu, kur 
gulėjo Džeikas Silsas. Ir vėl teko ištverti užplūstančią pasibjaurėjimo bangą. 

Atmosfera atrodė beveik dirbtinai normali, tarsi kiekvienas būtų itin sten- 
gesis sutelkti dėmesį, mėgindamas užblokuoti čia įvykusį siaubą. Monti tyliai 
priėjo, stebėdama tėvo veidą. Maža ji mėgdavo būti šalia, kai tėtis dirbdavo. Kai 
jis būdavo susikaupęs, veide nušvisdavo toks romumas, kad ji iškart pasijusdavo 
nepaprastai saugi: atrodė, kol tėvas bus susijęs su mokslu, pasaulyje visada viskas 
bus gerai. 

Šiandien jis atrodė ne toks energingas kaip paprastai, išėjęs iš veido, netgi 
šiek tiek prislėgtas. Monti puikiai suprato, kaip tėvas turėjo jaudintis dėl Silso 
netekties. 

Jis visada jautė didžiulę atsakomybę už kolegas ir, kai tą rytą jis vežė ją į 
Londoną, Monti ir be žodžių suvokė, kad tėvas nevisiškai patikėjo jos pasiteisini- 
mu, kodėl tą lemtingą rytą jie taip anksti pasirodė laboratorijoje. 

Tėvas įjungė maišytuvą, stovas su mėgintuvėliais pradėjo vibruoti. Tada 
atsisuko į ją. 

— Aš ką tik kalbėjausi su Vašingtono simpoziumo organizatoriumi ponu 
Bestu. Jis Londone ir, jeigu tu turėtum laiko, norėtų kokiai valandai susitikti. 

— Jeigu jis čia, galėčiau su juo papietauti. 

— Per pietus jis jau paskyręs susitikimą. 

Banermanas papurtė galvą. 

— Kitaip negaliu. 

— Pasakysiu, kad nepavyks susitikti. Dar paklausyk... Jis turi tau kvietimą 
į Baltuosius rūmus: simpoziumo metu prezidentas Klintonas kviečia visus pa- 
vakarieniauti. 

Mokslininkas įdėmiai spoksojo į vibruojančių mėgintuvėlių turinį. 

— Aš nenoriu susitikti su tuo melagiu politiku. 

— Manau, turėtum nueiti, tėti. 

— Kodėl, po velnių? 

— Jeigu neisi, žmonės manys, kad tavęs nekvietė. 

Jis nusišypsojo. 

— Spėju, kad jau sutikai už mane? 

— Ne, bet norėjau. 

Jis šypsojosi toliau. 

— Vadinasi, kaip įprasta, mano žodis šiuo klausimu nelabai svarbus? 

— Nelabai! 

— Ar kviečia ir tave? 

— Darnežinau, ar važiuosiu su tavimi: ketinau pasirūpinti visais reikalais čia. 

— Pasakyk jiems, kad noriu, jog ir tu dalyvautum toje vakarienėje. 

— Pamėginsiu. 

Jis pažiūrėjo į ant sienos kabantį laikrodį. 

— Ar turi kokių nors planų pietų pertraukai? 

— Ne. 

— Nori nueiti su manimi į valgyklą — apie pirmą? 

— Taip, puiku, — sutiko Monti. 

Staiga tėvas susiraukė. 

— Brangute... gal galėtum būti atsargesnė imdama popierius iš mano doku- 
mentų spintų. Aš ką tik sugaišau visą pusvalandį, ieškodamas užrašų apie psoria- 
zės genus, — tu juos padėjai ne ten, kur buvo. 

Monti pakratė galvą. 

— Aš neėmiau tavo psoriazės segtuvų. 

— Nesakau, kad šiandien... gal praėjusią savaitę, prieš tą nelaimę? 

— Ne. Matyt, jie sujaukė perkraustydami. 

Minutėlę jis pamąstė. | 

— Taip, — pasakė. — Taip, ko gero, taip ir buvo. O gal pats padėjau ne 
ten. — Banermanas pasilenkė ir prisimerkes stebėjo mėgintuvėlius. — Sensti 
ir kasdien vis labiau painiojiesi, — suburbėjo. — Prižadėk, kad pasirūpinsi, kai 
visiškai pakvaišiu? 

Ji nusišypsojo, pralinksmėjusi dėl tokios nepalaužiamos dvasios. 

— Tu pakvaišęs visą gyvenimą. Iš kur man žinoti, kada tau pasidarys dar 
blogiau? 

— O, labai greitai pamatysi: tai bus tada, kai pradėsiu klausyti patarimų. 


Konerio Molojaus kabineto durys virstelėjo, ir pro dokumentų kaugę ant rašomo- 
jo stalo bei netvirtas, nuo grindų kylančias stirtas jis išvydo Čarlio Raulio galvą ir 
gelsvo narcizo spalvos kaklaraištį. 

— Labas rytas, Amerikos kapitone. Kaip savaitgalis? — Raulis tempė kitą 
pluoštą dokumentų ir dairėsi laisvos kertelės ant grindų. 

— Manau, neblogas. Beveik visą laiką dirbau. — Koneris pastūmė kelis seg- 
tuvus į šoną. — O kaip tau? 

— Protėvių garbinimas. Turėjau aplankyti nusenusius T. S. 

— T. S.? 

— Tėvus. Vargšeliai — trisdešimt dvejų metų jungtuvių jubiliejus. — Jis 
nusiviepė. — Man trisdešimt dveji: amžinai kebli situacija. 

— Klausyk, juk negali visą laiką dirbti — žmogus atbunki. Kada kraustaisi 
į savo butą? 

— Trečiadienį. 

— Labai gerai. Jeigu prireiks pagalbos, sakyk. 

— Ačiū, bet manau, kad viskuo pasirūpins personalo skyrius. 

Raulis nenustygo vietoje. 

— Kitą savaitgalį važiuoju į savo namelį Sasekse, kodėl ir tau neprisidėjus? 
Ištrūktum nors trumpam iš Londono, pamatytum šiek tiek kaimo. 

— Dėkui, dvarininke. 

— Mano pusbrolis Maikas Kyhanas turi geriausią Britanijoje senovinių daik- 
tų prekyvietę. Houvyje. Ta įžymioji vieta vadinasi „Maiklo normandietiškas anti- 
kvariatas“. Parūpins tavo būstui keletą baldelių. O gal nori gyventi moderniai? 

— Ne, aš mėgstu senovinius daiktus, jeigu tik galiu juos įkąsti. 

— Maikas viską sutvarkys. Kai pamatysi tą vietelę, būsi priblokštas. 

Raulis kilstelėjo atneštą šūsnį dokumentų. 

— Kur padėti šituos? 

— Kas čia? 

— Visa publikuota medžiaga apie žmonėms atliktus tyrimus, susijusius su 
Banermano teorija dėl dantų ėduonies geno. 

Koneris beviltiškai žiūrėjo į tą glėbį. 

— Dar daugiau publikuotų duomenų? 

— Tikrai taip. 

Koneris palingavo galva ir mostelėjo į kabinetą. 

— Ar savo gyvenime esi matęs tiek daug prakeiktų publikuotų darbų? 

— Reikia žavėtis principingu žmogumi. 

— Gera tau kalbėti. — Koneris parodė į tuščią tarpą ant grindų. — Mesk ten. 

Padėjęs nešulį Raulis išėjo. Koneris vėl grįžo prie kompiuterio. Elektroni- 
niu paštu buvo gavęs keturiasdešimt pranešimų ir į trisdešimtį atsakė. Baigęs šį 
darbą, peržiūrėjo visą krūvą paštu gautos makulatūros, kuri gulėjo ant stalo, o 
paskui pasklaidė žurnalus Human Genome News ir Scrip. Tada vėl atsisuko į kom- 
piuterį, atsidarė laikmeną, kurioje buvo pradėjęs rašyti pirmąjį JAV patentavimo 
prašymo variantą dėl Diko Banermano darbų. 

Parašęs antraštę „Rekombinuotas baltymas“, atsilošė kėdėje ir perskaitė pa- 

stabų lapą, kuriame buvo pasižymėjęs, ką reikėjo gauti iš Montanos Banerman. 
Surinko jos numerį, nors ir nebuvo tikras, ar šiandien ji jau grįžo į darbą. 

Atsiliepusi sekretorė pranešė, kad panelė Montana Banerman išėjo pietauti. 
Turėtų grįžti antrą valandą. Kompiuterio ekrane laikrodis rodė penkias minu- 
tes po pirmos. Jis išjungė kompiuterį, nusprendęs padaryti trumpą pietų per- 
traukėlę, ir dirstelėjo į ant stalo gulintį dokumentą. Net pietų pertraukos metu 
negalima palikti atverstų dokumentų ant rašomojo stalo, tačiau čia jų buvo tiek 
daug, kad Molojus nusprendė surizikuoti, tikėdamasis, kad niekas nepatikrins. Ir 
nužingsniavo prie lifto, norėdamas pakilti į valgyklą 31 aukšte. 


Oficialiai ta patalpa buvo vadinama valgykla, nors savo stiliumi labiau priminė 
prašmatnų barą, o dydžiu — oro uosto laukiamąjį. Visi stalai nerūdijančio plieno, 
kėdės — itin modernūs susukioto plieno vamzdžiai. Grindys išklotos įprasta pra- 
bangia sodrios žalios spalvos kilimine danga. 

Valgykla buvo sausakimša, bet Koneris pastebėjo vieną ar du tuščius 
staliukus. Aidėjo prislopintas klegesys. Jis atsistojo į trumpą eilutę prie vieno 
savitarnos prekystalio ir čia pat, priekyje, pamatė šviesias Montanos Banerman 
garbanas. Ji buvo apsirengusi tamsiai mėlynu megztiniu ir trumpu sijonėliu, ati- 
dengiančiu dailias kojytes, į kurias jis užmetė aistringą žvilgsnį. 

Ji kalbėjosi su vyru, kuriam galėjo būti arti šešiasdešimties. Jis buvo prapli- 
kęs, ilgi žili plaukai gulė ant apykaklės. Net iš už nugaros Koneris pažino daktarą 
Banermaną, nors buvo matęs tik nuotrauką. 

Sulaukęs tinkamos akimirkos, jis tyliai užkalbino: 

— Malonu jus matyti, panele Banerman. Ar jaučiatės geriau? 

Ji atsisuko šiltai šypsodamasi. 

— Ponas Molojus! Sveiki, ačiū, jaučiuosi daug geriau. Ar jūs... e... pažįstate 
mano tėvą? 

— Ne, dar neturėjau malonumo. Laba diena, pone. 

— Ponas Molojus yra teisininkas patentavimo klausimais, tėti, rūpinasi 
tavo darbų patentavimu JAV. 

Dikas Banermanas paspaudė jam ranką ir nepatikliai apžiūrinėjo. 

— Tikrai? 

— Na, nežinau, kiek mes galėsime pasiekti: juk jūs tiek daug darbų esate iš- 
leides. 

— Dėl manęs, tai kuo.mažiau pasieksite, tuo geriau, — gižiai pratarė Dikas 
Banermanas. 

— Tėti! — neišlaikė Monti. 

— Man visiškai nerūpi patentai, — pareiškė mokslininkas, žiūrėdamas tie- 
siai Koneriui Molojui į akis. 

— Na, manau, šiuo metu genų patentavimas — ginčytinas klausimas, — 
maloniai atsakė Koneris. 

Jie jau pasiekė prekystalį, Dikas Banermanas paėmė vieną padėklą sau, 
kitą — Monti. Koneris pasiėmė sau. Kol Monti rinkosi patiekalus, Koneris stebė- 
jo jos veidą, apsuptą šviesia plaukų aureole, ir maloniai nustebo pastebėjęs, kad, 
nepaisant lieknos figūros, apetitą turėjo gana gerą. Jam visada patiko moterys, 
kurios mėgavosi maistu. 

— Arjūs valgysite vienas? — paklausė Monti. 

— Ta-aip. 

— Norėtumėte prisidėti prie mūsų? 

Koneriui užteko sugauti jos tėvo veido išraišką. 

— Nieko tokio, ačiū. Nenoriu trukdyti, jeigu kalbėtumėte apie reikalus ar 
panašiai. 

— Ne, nekalbėsime, — užtikrino ji šypsodamasi. 

— Aišku, ačiū. 

Jie rado staliuką priešais galinę sieną, kurią iki pat lubų dengė Fragonardo 
paveikslo vaizdo kopija — idiliška iškyla paežerėje. Kai jie susidėjo maistą ant 
stalo ir atsisėdo, Dikas Banermanas tarė: 

— Negaliu suprasti, kodėl jie, po šimts, negali įstatyti čia langų. Tiesiog 
idiotiška sėdėti trisdešimt pirmame aukšte ir žiūrėti į paveikslų kopijas, nors 
galėtum gėrėtis nuostabiais Londono vaizdais. 

— Pritariu jums, pone, — pasakė Koneris. 

Banermanas dėbtelėjo į jį su atviru nepalankumu, tarsi būtų tikėjęsis nepri- 
tarimo, bet nesulaukęs jo, net neparagavęs dosniai apibarstė salotas druska. 

Monti atsiprašydama žvilgtelėjo į Konerį, o tas tik nusišypsojo. Užteko pa- 
būti šalia jų porą minučių, kad įsitikintum, jog jai nelengva su tėvu. 

Koneris kreipėsi tiesiai į Monti: 

— Labai jus užjaučiu dėl to, ką teko patirti praėjusią savaitę. Turėjo būti siau- 
binga. 

— Ir buvo, — pasakė ji. — Bėda, kad niekas nežino, koks ilgalaikis to che- 
mikalo poveikis. Galiu tik tikėtis, kad neteks kurį rytą atsibusti ir pastebėti, jog 
ranka ištirpusi. 

Koneris susiraukė. 

— Niekas nesužinojo, kaip ta nelaimė atsitiko? — Į šį klausimą Monti at- 
sakė papurtydama galvą. 

— Arjūs manote, kad genų patentavimas moraliai teisingas? — tiesiai švie- 
siai paklausė Dikas Banermanas. 

Koneris įsipylė į stiklinę kokakolos. 

— Aš manau, kad visas genetikos mokslas kelia daugiau klausimų negu 
duoda atsakymų. — Jis atsargiai dirstelėjo į staliukus greta, tačiau visi sėdintieji 
prie jų buvo pasinėrę į pašnekesius. Tačiau Koneris vis tiek pabilo tyliau: — Ben- 
dix Schere vadina save „rūpestingiausia pasaulio įmone. Tačiau ar gali bet kuri 

įmonė būti absoliučiai rūpestinga ir globėjiška, jeigu ji genetiškai pakeičia ir 
patentuoja mutantą triušį, kuriam vos gimus, po penkių dienų, jau nustatoma 
paskutinė vėžio stadija? 

— Ar esate įsitikinęs, kad gyvybę absoliučiai valdo tik Dievas? — šiurkščiai 
pareiškė Dikas Banermanas. 

— Ne, nesu, pone. 

— Arjūs religingas? 

Koneris patylėjo, sutiko greitą Monti žvilgsnį ir pastebėjo grandinėlę ant jos 
kaklo, pasislėpusią po atvira baltos palaidinukės apykakle. | 

— Aš nepraktikuoju, tačiau manau turįs tam tikrus religinius įsitikinimus. 

— Tada pasakykite. — Dabar mokslininko balso tonas buvo atvirai prie- 
šiškas. — Jeigu nemanote, kad Dievas absoliučiai valdo gyvybę, tada kodėl esate 
nusistatęs prieš genų inžineriją? 

Šitokia ataka akimirką sutrikdė Konerjį. 

— Aš visiškai nesu prieš ją nusistatęs. Tai tiesiog... yra tiek daug erdvės pikt- 
naudžiauti, todėl manau, kad įmonės privalo elgtis atsakingai. 

— Ar tai, kad sukuri triušį, kuris iš karto suserga vėžiu, yra blogiau už tai, 
kad sveikam triušiui suleidi kancerogenų? 

— Tėti, — įsikišo Monti. — Ar kartais nepagalvoji, kad ir triušis turi teisę į 
normalų gyvenimą? 

— Niekas šioje planetoje neturi palaimintos teisės į nieką. Mes esame mora- 
liai įsipareigoję elgtis su žvėreliais humaniškai ir, manau, taip ir darome. 

— Kartais pagalvoju, kad mokslas pernelyg sparčiai žengia į priekį. Nebe- 
turime laiko pamąstyti apie atšakas, — pabandė paklibinti jį Koneris. 

— Dėl manes, tai jis nepakankamai juda į priekį, — atsakė Banermanas. — 
Ar jums patinka eiti pas odontologą, pone Malroni? 

— Molojus, — patikslino jis. — Ne, pone, nelabai. 

— Ar kada nors buvo įsimetes kariesas? 

— Taip, buvo. 

— Ar bandėte įsivaizduoti, kaip buvo prieš penkiasdešimt metų, kai odon- 
tologas nesuleisdavo vaistų ir koja mynė dantų gręžimo aparatą? Ar būtumėte 
patenkintas, jeigu prieš kokį šimtą metų būtų tekę operuotis apendiksą, kai tave 
pririša prie medinio suolo ir liepia išgerti niekam tikusio brendžio? Dabar vaistai 
ir technologijos padeda geriau gyventi. Ir žinote kodėl? Dėl to, kad jie išvadavo 
iš skausmo. Dabar Vakarų pasaulyje labai mažai kas kenčia nuo skausmo. Turbūt 
per ateinantį šimtmečio ketvirtį visiškai jį pašalinsime. Jeigu dėl to teks paaukoti 
keletą mutantų triušių, sutinku. Galiu su tuo susitaikyti. 

Koneris nugirdo nusiminimo užuominą. Banermanas buvo paprastesnis, 
negu jis įsivaizdavo: jo galimybių vertė smarkiai krito. Ir tada mokslininkas pasi- 
lenkė į priekį. 

— Mane visada neteisingai supranta, pone Molojau. Aš nesu nusistatęs 

prieš pažangą ar mokslą. Aš esu nusiteikęs prieš tokias įmones kaip Bendix Schere, 
kurios sako: Gerai, klausykitės visi, mes nustatėme genus, sukeliančius žvynelinę; ge- 
nus, kurie sukelia širdies ir kraujagyslių ligas, inkstų veiklos nepakankamumą, depre- 
siją, dvylikapirštės žarnos opas, krūties vėžį ir dar daugiau. Dabar mes ketiname imti 
patentus už šiuos genus ir ateinančius du dešimtmečius reikalaudami išpirkos laikyti 
pasaulį įkaitu. Užmokėk arba mirk! — Dabar Diko Banermano akyse švytėjo aistra. 
Visi sentimentai sklido ne tik iš širdies, bet net iš sielos gelmių. 

— Ar jūs suvokiate genų patentavime slypinčią galią? Tai Gyvenimo arba 
Mirties valdymas. Svarbu ne šie žodžiai: Gerai, mes turime geresnius vaistus negu 
bet kas kitas: pažiūrėkite į Bendix piliules — jos geresnės už Wellcome ar Pfizer, ar 
Beecham piliules. Štai koks kyla klausimas: Pažiūrėkite — mes žinome, kas jus žudo 
arba kas verčia jus velniškai kentėti. Tik mes vieni turime raktą. Jūs, ponia, turite krū- 
ties vėžio geną: arba mes jį pašaliname, arba pasmerkiame jus mirti. O štai mūsų kai- 
na, — Banermanas išrietė antakius. — Kas įkainoja kiekvieno žmogaus gyvybę? 

Dabar Koneris pasijuto geriau. Šio žmogaus požiūris teikė vilčių. Jeigu jis 
veiks atsargiai, turės sąjungininką, labai labai galingą sąjungininką. 

— Jo neįmanoma įkainoti. 

— Teisingai, — sutiko Banermanas. — Nėra ribų, kiek žmonės sumokėtų, 
kad tik liktų gyvi ar kad nebepatirtų skausmo. Jūs, aš, mano dukra — visi nesi- 
ginčydami atiduotume paskutinį centą už save ar už bet kurį mylimą žmogų. 

— Tačiau ar jūs, daktare Banermanai, manote, kad tokia įmonė kaip Bendix 
Schere galėtų nueiti taip toli, negi galėtų laikyti visuomenę įkaitais? 

— Leiskite kai ką pasakyti: jūs žinote įkūrėją — velionį Džošua Bendiksą? 

— Be abejo, jo atvaizdas puikuojasi pačiame „Bendix biblijos“ priekyje. 

— Ar žinote, ką jis sakydavo kiekvienam naujam firmos nariui? Atėjusiam 
į kabinetą darbuotojui jis pasakydavo: „Manęs nedomina vaistai. Mane domina 
vienintelis dalykas: pelnas. O jeigu netyčia padėsime keliems žmonėms nusis- 
tekenti, — tai jau ne mano bėdos. — Banermanas veriamai pažvelgė į Monti, 
paskui — į Konerį. — Štai kokioje įmonėje dirbate jūs ir aš, ir neturėkite iliuzijų, 
kad kas nors pasikeitė. 

Koneriui teko gerokai įsitempti, kad sulaikytų džiugią šypseną. 

Kai Monti liftu nusileido į vestibiulį, buvo jau ketvirtis po šešių. Paprastai Bendix 
pastate ji užsibūdavo ilgiau — laukdavo, kol atslūgs piko metas, tačiau šį vakarą 
pakeliui į namus turėjo kai kam paskambinti. 

Prie trijų apsaugos užkardų judėjo išeinančių žmonių minia. Monti pasirin- 
ko vidurinę, nes prie jos sėdėjo jamaikietis Vinstonas Smitas — vienintelis šiek 
tiek šnekesnis sargas. 

Jis visada atrodė nelaimingas, tad jai norėdavosi stabtelėti nors minutėlę 
ir pamėginti jį pralinksminti. Galima sakyti, tarp jų lyg ir užsimezgė draugiški 
santykiai, kai Monti pirmą kartą perskaitė jo vardą ženklelyje. Monti paklausė, 
ar jis žinojo, kad jo vardas toks pat, kaip ir pagrindinio veikėjo Džordžo Orvelo 
knygoje „1984-ieji“. Sargas nežinojo, bet nusipirko tą knygą, ji jam labai patiko, ir 
nuo tada vis jos prašydavo, kad rekomenduotų ir daugiau knygų: juk dirbdamas 
vėlyvoje pamainoje turėdavo daug laiko skaityti. 

Kai Monti sustojo prie pulto, jis nusičiaudėjo. 

— Atsiprašau, — pasakė jis pro nosį ir, išsitraukęs nosinę, nusišnypš- 
tė. — Ar gerai jaučiatės, panele Banerman? Girdėjau, praėjusią savaitę buvote 
sužeista. 

— Esu sveika, ačiū. 

— Baisus nutikimas. Jie dar nežino, kas atsitiko? 

— Ne, — atsakė ji. 

— Man patiko ponas Silsas. Nedaug kas jį mėgo, bet tas vyrukas buvo ge- 
ras. — Sargas vėl nusičiaudėjo. 

— Peršalote? 

Jis linktelėjo. 

— Čia mano nuolatinis. Dabar kankins iki Kalėdų. 

— Bandėte vitamino C, cinko ir česnako? Čia mano patikimas vaistas. 

Jis sušnarpštė. 

— Čia ne įprasta sloga, panele Banerman. Man ji būna ištisus metus — tai 
užeina, tai praeina, — dėl to ir laiko mane darbe. 

Monti pažiūrėjo į jį nieko nesuprasdama. 

— Kąjūs turite galvoje? 

Dirstelėjęs į vestibiulį, patikrino, ar ten tuščia, bet vis tiek pritildė balsą: 

— Čia prasidėjo po tų mano tyrimų. | 

— Kokių tyrimų? 

Vyrukas dar labiau pritilo: 

— Maždaug prieš dešimtį metų jie siūlė darbuotojams po tūkstantį svarų, 
jeigu išbandys kažkokį naują jų kuriamą vaistą. Daugmaž nuo tada ir pasigavau 
tą chronišką slogą. 

— Koks tas vaistas? — paklausė ji šiurpdama. 

Jis kilstelėjo rankas. 

— Niekas nesakė. 

Liftas dzingtelėjo, durys atsivėrė ir jų link pasipylė žmonės. Monti su Vins- 
tonu Smitu nesikalbėjo, kol visi neišėjo į lauką. 

— Jums nepasakė, nuo ko tas vaistas? 

— Man labai reikėjo pinigų. Aš ir nemaniau, kad jis galėtų pakenkti, kitaip 
juk niekas neduotų žmonėms. 

— O kas atsitiko kitiems, kurie jį vartojo? 

Sargas patraukė pečiais. 

— Šito nežinau. 

Vaistų išbandymas su savanoriais žmonėmis — standartinė praktika. Visi 
nauji vaistai pirmiausia išbandomi su graužikais, kartais su kitais gyvūnais, taip 
pat ir siekiant nustatyti toksiškumą. O paskui atliekami keturi bandymai su 
žmonėmis. Pirmajame bandyme paprastai dalyvauja nedidelė grupelė savanorių, 
kuriems už tai dažniausiai sumokama. 

— Niekada negavote kompensacijos? 

— Kaip jau sakiau, matyt, todėl ir laiko šiame darbe. Jokio kito negaučiau: 
gal tris mėnesius per metus sergu, būna taip blogai, kad negaliu pakilti iš lovos. 

Monti pagailo žmogelio ir pyktelėjo, kad įmonė iš viso verčia jį dirbti. 

— Vargšelis. Ką jūs apie tai manote? 

— Pykstu, ponia, bet ką galėčiau padaryti. — Jis nusišypsojo. — Perskai- 
čiau knygą, kurią rekomendavote praėjusią savaitę. Grehemo Gryno „Braitono 
ledinukas“. Tas Pinkis iš tikrųjų nedoras vyrukas. 

— Man primena daktarą Krovį, — pasakė Monti. 

Sargas sukikeno. 

— Čia tai geras! Man patiko! — Jis vėl sukikeno. — Kaip tik tiems bandy- 
mams vadovavo daktaras Krovis: jis ir davė man tų piliulių. 

— Asmeniškai? 

— Taip, jis labai domėjosi. 

— Pasikalbėsiu su juo. 

Ir taip išblyškęs Vinstono Smito veidas dabar visiškai išbalo, jis persigando: 

— Ne, prašau, nereikia. Sutartyje, kurią pasirašiau, uždrausta kam nors pra- 
sitarti. Tik nekrutinkite nieko — man tai gali kainuoti darbo vietą. 

— Gerai, nesijaudinkite. — Monti pagalvojo, ar nevertėtų apie tai užsiminti 
Rorkei. Tačiau puikiai suprato, kad ir tokiu atveju viską sužinotų Krovis. — Nie- 
kam neprasitarsiu. 

— Ačiū, panele Banerman. Gero jums vakaro. Jeigu prisimintumėte dau- 
giau knygų, pasakykite. 

Ji šiek tiek santūriai linktelėjo. 

— Gerai. H. E. Beitas — ar kada nors vartėte jį? 

Sutrikęs sargas papurtė galvą. 

— „Žavūs gegužio pumpurai“. Pamirškite televizijos serialus, paskaitykite 
kokią knygą. 

— Beitas, — mąsliai pakartojo jis. — Rytoj nueisiu į biblioteką. — Ir vėl 
nusičiaudėjo. 

Monti nusišypsojo ir išėjo į automobilių aikštelę. 

Eismo įvykis Vestvėjaus gatvėje sutrikdė eismą ir, kol Monti pasiekė M4 kelią, 
kur automobilių srautas buvo intensyvesnis, praėjo daugiau kaip valanda. Tačiau 
į tai ji nekreipė dėmesio, dargi džiaugėsi vienuma tamsiame automobilyje ir iš- 
naudojo tą laiką apmąstymams. 

Monti vis dar kėlė sau klausimus dėl Džeiko Silso mirties. Ar tai buvo tyčinis 
įvykis? Ar tai susiję su jo naujuoju darbu? Tačiau Bendix Schere negalėjo būti tokie 
nuožmūs ir nužudyti išeinantį darbuotoją, — jokiu būdu, kad ir kaip juos tėvas 
plūdo per pietus. Ją labai sutrikdė tėvo kalba, dėstant apie viską Koneriui Molo- 
jui, nors ir pati jautė, kad amerikietis kažkiek pritarė tėvo požiūriui. 

Tie pietūs ne visai nusisekė. Tėvas labai nepadoriai pliekė visus iš eilės: Ben- 
dix Schere, Bilą Klintoną ir visą JAV patentavimo sistemą. Molojus buvo nepapra- 
stai mandagus, ramiai ir protingai reagavo, porą kartų netgi suteikė tėvui progą 
nusijuokti. Kuo daugiau jį matė, tuo labiau jis patiko. Dabar Monti svarstė, ar 
Malojus prisimins ligoninėje pasiūlęs papietauti dviese. Ji labai tikėjosi. Tikėjosi, 
kad tėvas jo neatgrasė. 

Monti įjungė radiją, perjungė kelias stotis, tačiau mintys per daug šėlo, kad 
galėtų ko nors klausytis. Gal kas nors pastebėjo, kad Džeikas Silsas ketina patik- 
rinti tas „Maternox' tabletes? Ir jeigu jie žinojo apie Silsą, ko gero, žino ir apie jos 
dalyvavimą šiame reikale? Jeigu nežinojo iki jo žūties, dabar neabejotinai supra- 
to. Tas jos ankstyvas pasirodymas darbe ir buvo įrodymas. 

Ji prisiminė korespondentę Zandrą Volerton ir išsigando, netgi nutvėrė 
save dirsčiojančią į užpakalinio vaizdo veidrodėlį, tačiau pro sukiužusį plastikinį 
langelį nieko aiškaus nesimatė — tik ryški šviesų dėmė. 

Liaukis, Monti, nebūk paranoikė. 

Ji pasuko į Redingo kelią, trumpai pavažiavo žiedu ir stabtelėjo autobusų 
stotelėje pažiūrėti į kelio nuorodas, kurias buvo pakeverzojusi kitoje voko pusėje. 
Paskui pavažiavo dar mylią ir, prie išsirikiavusių parduotuvių pasukusi kairėn, vėl 
patikrino veidrodėlį. Atrodė, kad niekas jos nesekė. 

Monti lėtai judėjo gatve, pristatyta šiuolaikinių namukų poromis, pamačiusi 
31 numerį pravažiavo ir sustojo. Panašias į regentystės stiliaus duris apšvietė du 
dailūs žibintai, o elektrinis skambutis pagrojo pirmuosius kažkokios melodijos 
taktus, — girdėta, tačiau negalėjo staigiai prisiminti pavadinimo. | 

Duris atidarė apkūni, kokių šešiasdešimties metų moteris, keliais coliais že- 
mesnė už ją, ir čia pat nuvijo geltoną katiną. Monti suuodė stiprų keptos žuvies 
kvapą. Moteris, pažinusi Monti, pagarbiai atsitiesė. 

— Panele Banerman, labą vakarą. — Ji kalbėjo su jaukiu valų akcentu. 

Šią vyresnę moterį Monti buvo sutikusi tik kartą, jų kasmetėje Kalėdų šventėje. 

— Tikiuosi, nesutrukdysiu jums? Vakarieniaujate? 

— Ne, prieš valandą jis išgėrė savo arbatą, dabar žiūri televizorių. Prašome, 
užeikite. 

Monti įžengė į prieškambarį ir kojos iškart paskendo storame oranžiniame 
kilime. Pasigirdo šūvis, ratų cypimas ir tranki muzika. 

Moteris žvilgsniu liepė Monti palaukti, o pati nuskubėjo pro vidines duris. 
Monti pasijuto nelabai smagiai, išgirdusi pagarbų šeimininkės balsą: 

— Valteri... čia panelė Banerman... pas tave. — Ji kaipmat grįžo. — Jis tuo- 
jau ateis. Gal galiu pasiūlyti puodelį arbatos ar dar ko nors? 

— Ne, ačiū, jau važiuoju namo. Turėjau atvykti anksčiau: siaubingos eismo 
spūstys. 

— Jūs visada mielai laukiama. Mes tokie dėkingi, kad grąžinote Valterį į 
darbą. Kai atleido, jis labai jaudinosi. Jis visada džiaugėsi galėdamas dirbti su 
tokiais mielais žmonėmis kaip jūsų tėvas ir jūs. 

Monti paraudo nuo tokio šilto komplimento ir paglostė katę, besitrinančią 
aplink koją. 

Televizorius staiga nutilo ir netrukus prieškambaryje pasirodė buvęs tėvo 
vyriausiasis laborantas. Atrodė, kad per pastarąsias kelias savaites jis paseno, 
o gal toks įspūdis, nes dabar vyras nevilkėjo balto chalato, kaip ji buvo įpratusi 
matyti. 

Jis buvo beveik įpusėjęs septintąją dešimtį, stambus šešių pėdų ir dviejų co- 
lių ūgio, tvirto sudėjimo, romaus, gražaus veido, dailiai pakirptais žilais plaukais. 
Monti visada manė, kad Valteris per stambus tokiam subtiliam darbui laborato- 
rijoje, o ir čia, šiame mažyčiame name, šalia mažytės žmonos, jis atrodė pernelyg 
stambus. Monti laikė jį tikru kilniaširdžiu milžinu. 

— Labas vakaras, panele Montana, — pasisveikino jis. — Labai maloni 
staigmena. Matau, kad jau atsistojote ant kojų. Girdėjau, kokia buvote drąsi. 

Monti gūžtelėjo pečiais. 

— Aš nebuvau drąsi — tiesiog atsiradau ten ir turėjau ką nors daryti. — 
Tada ji nusišypsojo. — Aš pas jus labai trumpam. 

— Užeikite, mieloji. — Jis mostelėjo ranka, pakviesdamas į svetainę, kurią 
beveik visą užėmė stambus trijų dalių baldų komplektas ir didelis televizorius. 

Atsisėdusi ant sofos, iškart paskendo joje. Katė iš karto užšoko jai ant kelių. 

— Škac, Džindžere! — pasakė Valteris ir atsisėdo į krėslą. — Nemanau, kad 
tinkamai padėkojau už sugrąžinimą į darbą. 

— Jūsų neturėjo atleisti — taip buvo numatyta mūsų sutartyje su Bendix 
Schere. — Ji žvilgtelėjo į šokčiojančias liepsneles elektrinėje židinio krosnelė- 
je. — Manau, kartais didelėse įmonėse taip atsitinka. Kaip jums sekasi? 

— Negaliu skųstis. Darbas gana įdomus — nors ir paskendęs iki kaklo po- 
pierizme. Dėl menkiausio daiktelio turiu užpildyti tris paraiškos blankų egzem- 
pliorius. 

Monti nusišypsojo. 

— Ir tėvas dėl to skundžiasi. — Katė garsiai murkė. 

— Kaip jis? 

— Vis dar kuriasi. Jis gavo išsvajotą laboratoriją ir išsvajotą finansavimą, 
tačiau vis dar labai abejoja. Manau, širdyje niekada nenorėjo iškeisti savo seno- 
sios laboratorijos. Žinau, jam trūksta jūsų. 

— Na, ir aš pasigendu jo. Visų pasigendu. — Valteris gūžtelėjo pečiais. — 
Kad ir kaip būtų gaila, gyvenimas nestovi vetoje. 

Ji dirstelėjo į pagyvenusį vyrą, staiga pasijutusi atsakinga už visas permai- 
nas, pakeitusias jų gyvenimą. 

— Valteri, man reikia jūsų paslaugos, o telefonu nenorėjau apie tai kalbėti. 

— Kad niekas nesiklausytų? 

Ji išpūtė akis. 

Pamatęs, kaip ji nustebo, Valteris tarė: 

— Sklinda įvairiausių kalbų. Sako, kad visose laboratorijose pilna „blakių“, 
kad Bendix turi nusamdę apsaugos brigadą, kuri ištisą dieną nieko kito neveikia, tik 
šnipinėja mus visus. — Jis geraširdiškai nusijuokė. — Jūs gal jau žinote, bet aš tik 
šiandien sužinojau, jog darbuotojams neleidžiama dirbti traukiniuose ar lėktuvuo- 
se, kad būtų išvengta gamybinio šnipinėjimo! Už tai galima iškart netekti darbo. 

Monti linktelėjo galvą. 

— Turbūt kitos tokios paranoiškos įmonės pasaulyje nėra. 

— Aną dieną jau gavau pylos už tai, kad bendravau su žiniasklaida. Jau 
maniau, kad išmes iš darbo. Po viso to, ką dėl manęs padarėte, būčiau patekęs į 
kvailą padėtį. — Jis patylėjo. — Kad ir kaip būtų, geriau sakykite, kokios jums 
reikia paslaugos? 

Ji giliai įkvėpė. 

— Man reikia, kad kai ką padarytumėte — kai ką dėl manęs gautumėte. 

— Ko tik reikės, — atsakė patenkintas Valteris. 

— Arjums žinomas toks vaistas „Maternox '? 

Jis lyg ir sunerimo. 

— Be abejo, tai mano sritis. Mes jį nuolat gaminame. 

— Man reikia kai ką išsiaiškinti. — Monti atsivertė savo užrašų knygutę, 
ieškodama puslapio, kur užsirašė duomenis, gautus iš Hjuberto Ventvorto. — 
Jeigu duočiau jums partijos numerį, ar galėtumėte gauti „Maternox“ kapsulių 
pavyzdį. Ar galėtumėte tai padaryti? Ir bet kokių pavyzdžių iš kitų partijų? 

Jis pažiūrėjo į partijos numerį ir pasitrynė smakrą, o kaktoje susimetė gili 
raukšlė. 

— Aš... aš nežinau, ar čia sutapimas, bet čia ta pati partija, kurią pasakiau 
tai korespondentei — tai, kuri apsimetė esanti daktare Farmer. 

Monti sužiuro į jį. 

— Kokia jos tikroji pavardė? Gal Zandra Volerton? 

— Aš nežinau, jie man nepasakė. — Raukšlė kaktoje pagilėjo. — Pala, pala, 


PETER JAMES + ALCHEMIKAS 175 


ko gero, jie tikrai ją minėjo. Tiesą sakant, buvau susinervinęs. Majoras Ganas, ap- 
saugos direktorius, buvo atėjęs pas mane labai nepatenkintas. Iš tikrųjų maniau, 
kad man gerokai klius. 

Ši žinia pribloškė Monti. 

— Jeigu dėl to jums kils bėdų, tada nereikia, Valteri, gerai? Nenoriu, kad 
rizikuotumėte darbu. 

— Nesijaudinkite, panele. Jeigu jums reikia tų kapsulių pavyzdžio, būtinai 
gausiu. 

Monti širdis smarkiau suplakė. 

— Gali prireikti dienos ar dviejų: turiu rasti būdą, kaip tai padaryti neat- 
kreipdamas dėmesio. 

— Be abejo. Neskubėkite, kada galėsite, tada. — Staiga ji sunerimo. — Tik 
būkite atsargus — dėl savęs, prašau, Valteri. 

— Būsiu. — Jis raminamai nusišypsojo. 

1994 m. lapkričio 15 d., antradienis, Londonas 


Restoranas buvo beveik tuščias, fone inkščianti tailandiečių muzika tik sustip- 
rino ir taip gedulingą atmosferą. Tamsiai mėlynos staltiesės, melsvos sienos, di- 
džiuliame akvariume pro apšviestą urvą nardė egzotiškos žuvytės. Dvi padavėjos 
stovėjo prisiklijavusios vaškines šypsenas. 

Ana Sterling, apsirengusi savo įprasta apranga duksliu megztiniu ir juo- 
domis aptemptomis kelnėmis, nuleido meniu — platų, kelių sluoksnių kartono 
lapą, kurio priekinė dalis atrodė lyg marmurinė, papuošta reljefiniu ornamentu iš 
auksinės folijos — budistų šventove. Ji įbedė žvilgsnį į Monti. 

Šį vakarą Ana geros nuotaikos, daug smagesnė ir ne tokia įsitempusi, kokia 
buvo gana ilgą laiką. Vešlūs banguoti plaukai atgavę žvilgesį, o ir veidan grįžęs 
lotynų amerikietės grožis. 

— Aš pastojau! — pranešė ji. 

— Ei! — sukruto Monti. — Tikrai? 

— Taip, pastojau. Tikrai pastojau! 

— Kaip gerai! Kada sužinojai? — Ji suprato, bet neišsidavė, kad džiaugs- 
mas, kurį jautė dėl draugės laimės, buvo atmieštas pavydo. 

— Patvirtinta šį rytą. Jau šešias savaites vėlavau, tačiau vis nedrįsau tikėti. 

— Kada susilauksi? 

— Birželio dešimtąją. 

— Nuostabu! — žavėjosi Monti. — Tokia puiki naujiena. Reikia atšvęsti su 
šampanu! 

Ana papurtė galvą. 

— Kelias savaites turiu susilaikyti — kol praeis kritinis laikotarpis. Niekam 
nesakysiu, tik tau ir Markui. Manau, gali būti negerai, jeigu per anksti pasigirsiu 
visam pasauliui. 

Monti linktelėjo. 

— O kaip jautiesi? Turbūt virpi iš džiaugsmo. 

— Virpu. Bet ir nervinuosi... — Ji nebaigė, nes priėjo padavėja priimti už- 
sakymo. 

Sėdėdama priešais Aną, Monti pagalvojo, kaip smarkiai bėgant metams jos 
draugė pasikeitė, ir svarstė, ar pati taip pat pasikeitė. Mokykloje Ana buvo pajo- 
džarga, ekscentriška menininkė, gaujos vadeiva. O ir santuokiniame gyvenime ji 
dominavo. Ana visais atžvilgiais buvo šiuolaikinės moters įsikūnijimas, o dabar, 
stebėdama ją, Monti regėjo visiškai kitokią asmenybę, apimtą pagarbios baimės, 
kad savyje nešioja naują gyvybę. 

Monti mintyse slystelėjo tamsus šešėlis. „Maternox“. Ar Ana vartojo „Ma- 
ternox“ iki kol pastojo? Ar tai „Maternox“ padėjo jai pastoti? 

Gal reikėtų ją įspėti? 

Dėl ko įspėti? Kad iš milijonų laimingai pastojusių „Maternox“ vartojusių 
moterų trijų likimas baigėsi tragiškai? Kol neįrodyta, kad dėl to kaltas „Mater- 
nox', reikės kur kas daugiau faktų nustatyti paprasčiausią ryšį. Įspėti ją ir šitaip 
išgąsdinti — gal ir be reikalo? 

Ar Ana būtų dėkinga? Ar priimtų tai kaip pagiežos išraišką? Apmaudą, kilusį 
iš pavydo? 

Galiausiai Monti nusprendė, kad pasakydama Anai nieko nelaimės, bent jau 
kol nebus daugiau įrodymų. Palaukusi, kol atnešė gėrimą, pakėlė taurę ir susi- 
daužė su Ana. 

— Už vaikutį! — pasakė. 

— Aš noriu, kad būtum krikštamotė, Monti. Sutiksi? 

Monti gurkštelėjo savo baltojo vyno su gazuotu mineraliniu vandeniu, pa- 
jusdama lūpomis ledo gabalėlių šaltį. 

— Žinoma, — užtikrino. — Ačiū, aš... mielai. Ar jau sugalvojote vardą? 

— Taip, išrinkau ir berniukui, ir mergytei. 

Viešpatie, — galvojo Monti, — tegul jai viskas būna gerai. Labai, labai tikiuosi. 

— Gal girdėti kas nors naujo apie tą nelaimę? 
Koneris buvo toks įsigilinęs į darbą, kad net krūptelėjo netikėtai išgirdęs 
Čarlio Raulio balsą. 

— Kiek man žinoma — ne. 

Raulis stovėjo įkišęs pro duris kaip visada susišiaušusią galvą. Putlus veidas 
išpurtęs lyg po bemiegės nakties. 

— Tiesiog paklausiau: mačiau, kaip vakar valgykloje plepėjai su Banermanų 
pėre et fille. O ji verta dėmesio. 

Koneris linktelėjo: 

— Verta. 

— Ar tik vidaus tvarkos taisyklės nenumato, kad meilė tarp darbuotojų 
draudžiama. Nors aš tikrai neatsisakyčiau. 

Koneris susizgribo, kad tokia pastaba jį papiktino, o tai reiškė nuosavybės jaus- 
mą. Savinimasis merginos, su kuria dar nebuvo nė viename pasimatyme. Kol kas. 

— Tujau turi puikią merginą, — pasakė galvodamas apie tą neaiškią Luizą, 
kurią matė pobūvyje pas Raulį ir kuri elgėsi kaip šeimininkė, spėjanti suktis ir 
virtuvėje, ir prie vaišių stalo. 

— Lulu? — Raulio veidą nutvieskė skausminga išraiška, tarsi jam būtų 
priminta apie skolą. — A, Lulu tinkama. — Jis nužvelgė dokumentų pluoš- 
tus. — Sušiktai kvaila atvažiuoti į darbą girtam, — greitai grįžo prie ankstesnės 
temos. — Negirdėtas dalykas tokioje įmonėje kaip ši. Neįtikėtina! 

— Per daug neįtikėtina, — sutiko Koneris, tačiau šita gaidelė Raulio nepa- 
siekė. 


Net ir skaisti vėlyvo ryto saulė neišsklaidė blogos nuojautos, Monti einant per 
automobilių stovėjimo aikštelę. Panirus į Bendix monolito šaltoką šešėlį, o pas- 
kui įžengus į balto marmuro vestibiulį, savo didingumu primenantį katedrą, tas 
jausmas netgi sustiprėjo. 

Buvo pusė dvylikos. Keletą valandų ji praleido senosios laboratorijos archy- 
vuose, kur ieškojo Konerio Molojaus prašytos informacijos apie tėvo publikuotus 
darbus. Ir dabar užantyje nešėsi du rudus vokus, prigrūstus fotokopijų. 

Vestibiulis buvo atgijęs, aidėjo ramus klegesys: ištisinis darbuotojų tarsi 
darbštuolių skruzdžių srautas plaukė prie vartelių, pasitikdamas ir palydėdamas 
lankytojus. Gėlėmis pakvipusiame ore įtakingiems asmenims pasisveikinant ir 
atsisveikinant skambėjo prislopinti bičiuliški balsai. 

Buvo neįprasta, kad visi liftai užimti. Laukdama Monti apžiūrinėjo savo at- 
vaizdą kaltiniame varyje ant durų, tačiau kaip veidrodis šis buvo niekam tikęs. Ji 
nusižiovavo, staiga pajutusi neapsakomą nuovargį. 

Praėjusią naktį prastai miegojo, vis kamavo neramūs sapnai apie Aną Ster- 
ling, pagimdžiusią šlykščiai deformuotą kūdikį ir vis kartojančią: Kodėl man nieko 
nepasakei? Kodėl man nieko nepasakei? 

Staiga Monti nugirdo šnaresį — tarytum liftas būtų čiuožęs žemyn. Nutilo. 
Garsas sklido iš atokiau esančio direktoriams skirto lifto, kuriame jai ne kartą 


178 PETER JAMES + ALCHEMIKAS 


teko stovėti, kai vykdavo į derybas dėl tėvo laboratorijos pardavimo. Ji nuspren- 
dė, kad liftas galėjo važiuoti žemyn į hidroterapijos patalpas. 

Pasigirdo dzingtelėjimas ir atsivėrė už jos esančios durys. Monti apsisuko ir 
įlipo paskui japonų verslininkų grupę, kurie kildami į viršų klusniai tylėjo. 

Atėjusi į kabinetą, įsijungė kompiuterį ir atsivertė visą Konerio Molojaus 
paraiškų sąrašą. Tada paskambino jam vidaus telefonu, abejodama, ar jis sėdi prie 
stalo, ir nustebo, kai vyras kone akimirksniu atsiliepė. 

— Koneris Molojus. 

— Čia panelė Banerman. Ar šį rytą esate labai užsiėmęs? — paklausė pa- 
tenkinta, kad pažinus ją vyro balsas pagyvėjo. 

— Labas! Užsiėmęs? Gal juokaujate? Jaučiuosi tarsi koks Egipto faraonas, 
palaidotas piramidėje. Jums derėtų pakilti liftu iki manęs ir pamatyti visus raš- 
tus. Gyvenime nesu matęs tiek bylų! Ko jūsų tėvas siekė? Patekti į Gineso rekordų 
knygą kaip publikavęs daugiausia straipsnių mokslininkas? Atrodo, kad kaskart, 
eidamas į tualetą, parašo straipsnį — turiu galvoje, stebiuosi, kad jis spaudoje ne- 
paskelbė savo prakeiktų pirkinių sąrašų, — o gal ir paviešino, tik dar jų neturiu! 

Jeigu kas nors kitas būtų šitaip sukritikavęs tėvą, Monti būtų įsiutusi. Da- 
bar ji tik nusišypsojo. 

— Jis labai netvarkingas, ko gero, kur nors dar rasite ir pirkinių sąrašų. 

— Man prireiks ir jūsų pagalbos. Kaip praėjo vakaras? 

Monti net krūptelėjo, pagalvojusi, kad jis kalbėjo apie jos vizitą pas Valterį 
Hoginą. Negali būti, jis jokiu būdu negalėjo žinoti. Turbūt tai paprasčiausias 
klausimas. 

— Gerai, ačiū, — šiek tiek nustebusi atsakė ji. 

— Man patiko pirmadienio pietūs. Jūsų tėvas — originalus žmogus. 

— Taip, tikrai. 

— Ar šią savaitę turėsite laiko kada nors viena su manimi papietauti? 

Rinkis, — galvojo Monti, — aš turiu laiko kiekvieną mielą dieną. Tačiau ne- 
ketino jam šito pasakyti. 

— Tuojau pasitikrinsiu kalendorių. — Ji sekundėlę luktelėjo. — Galiu tik 
šiandien arba rytoj. 

— Na, tai gal šiandien? 

— Gerai. Susitiksime valgykloje? 

— Manau, galėtume nueiti kur kitur — pakeistume aplinką. Netoliese yra 
nedidelis italų restoranėlis: išėjusi pro paradines duris, sukite į dešinę, praeikite 
pro vieną šviesoforą, ir prie kito kampo jį rasite. II Venezia. 

— Gal palaukti jūsų apačioje, vestibiulyje? Būtų lengviau? 

Jis išsisukinėjo: 

— Geriau eiti atskirai. Pirmą valandą, gerai? 

— Puiku. 

— Paskambinsiu jiems, užsakysiu staliuką. Jeigu nepavyks, iškart jums pra- 
nešiu. 

Padėjusi ragelį Monti iš karto šovė į tualetą — pasitikrinti makiažo ir plaukų. 
Šiandien kaime buvo šaltas rytas, todėl ji apsirengė galvodama labiau apie šilumą, 
o ne apie efektingumą: juodą megztinį aukšta atverčiama apykakle ir buklė kos- 
tiumėlį. Žinoma, būtų buvę geriau apsivilkti ką nors lengvesnio, bet tiks ir taip. 


Koneris Molojus jau sėdėjo II Venezia restoranėlyje, užsislėpęs prie staliuko ni- 
šoje. Tai buvo judri senamadė vieta su Venecijos gamtovaizdžiais ant sienų, o 
silpnas apšvietimas šiek tiek sustiprino nuošalumo pojūtį. 

Pamatęs ją ateinančią, Koneris atsistojo. 

— Labas. 

— Sveikas! — šiek tiek jaudindamasi atsakė Monti. Ją pasitiko šilta šypsena 
ir nuoširdus į ją įsmeigtų rudų akių žvilgsnis. 

Jis padėjo nusivilkti paltą, palaikė kėdę, kol ji atsisėdo. Tada pats atsisėdo 
priešais. 

— Gal galiu pasiūlyti ko nors atsigerti? 

— Prašyčiau didelės taurės mineralinio vandens su ledukais. 

— Jeigu norite, išsirinkite kokį nors stipresnį gėrimą — niekam nepaskųsiu. 

Ji papurtė galvą. 

— Juk negalime laužyti įmonės taisyklių ar ne? 

Jis įdėmiai pažiūrėjo, mėgindamas suprasti, ar ji juokauja, ir netrukus išsi- 
šiepė. 

— Ko gero, jie bet kam liepia papūsti į vamzdelį koridoriuose. 

— Nenustebčiau, — pasakė Monti. — Tai kodėl toks slaptumas? Kodėl nie- 
kam nevalia matyti mūsų drauge? 

Jis davė ženklą padavėjai, užsakė antrą San Pellegrino vandens butelį, tada 
pažiūrėjo į Monti. 

— Darbuotojai neskatinami bendrauti. 

— Bet juk natūralu darbo metu drauge pietauti. — Ji nusišypsojo. — Ar 
šiek tiek ne per daug paranojos? 

— Nemanau, kad kuris nors Bendix Schere darbuotojas būtų pernelyg para- 
noiškas. 

Monti spoksojo į jį pašiurpusi nuo prisiminimo, kaip anąkart Džeikas Silsas 
apsidairė bare ir staiga užsičiaupė. Tačiau Bendix Schere juk negalėjo stebėti ir 
sekti visų savo darbuotojų visada. O ir kodėl jie tą darytų? 

— Jūs atrodote stulbinamai, — staiga pasakė Koneris. — Man patinka jūsų 
apranga. 

Nustebusi Monti palietė savo švarkelį. 

— Šitas? Tiesiog senas daiktas, kurį apsirengiau šį rytą, kad būtų šilčiau. 

— Jis tikrai jums tinka. 

— Ačiū, — atsakė ji patenkinta, atkreipusi dėmesį į jo madingą dvieilį kos- 
tiumą. Šis vyras tikrai turėjo kažin kokio atidumo, tvirtumo, dėl kurio jo draugi- 
joje jautėsi nevaržomai. 

— O dabar papasakokite apie save, — pasakė jis. — Ar turite vaikiną? 

Atnešė jos gėrimą. Padavėja pripylė pusę stiklinės, padavė abiem meniu ir 
nuskubėjo tolyn. Monti papurtė galvą, jausdamasi visiškai atsipalaidavusi. 

— Šiuo metu jokio ypatingo. 

Koneris linktelėjo, paskui stojo jauki tyla, užsimezgė bendras lūkestis. Ta- 
čiau kiti Konerio žodžiai netikėtai ją pribloškė: 

— Tai... kodėl manote, kad Džeiko Silso mirtis nebuvo nelaimingas atsi- 
tikimas? 

— O,jūs apie tai, ką sakiau ligoninėje? Turbūt tada dar buvau ištikta šoko. 

— Jūs atrodėte gerai. Tiesą sakant, atrodėte stebėtinai sveikai protaujanti, 
turint galvoje, ką jums teko patirti. — Teisininkas kilstelėjo antakį. — Be abejo, 
kažkas jus privertė manyti, kad kažkas buvo ne taip. 

— Aš... — Monti palietė savo stiklinės kraštelį, apsidairė ir tada pasilenkė 
prie vyro. — Kažkas yra, bet ne tiek daug. 

— Pasakykite. Galite visiškai manimi pasitikėti — kad ir ką pasakytumėte, 
niekas nieko nesužinos. 

Monti stebėjo jo veidą, tyrė akis. Taip, — galvojo ji. — Aš tavęs beveik visai 
nepažįstu, bet jaučiuosi taip, tarsi kuo puikiausiai pažinočiau. 

Ji papasakojo apie Hjubertą Ventvortą, apie tą pirmąjį kartą, kai žurnalistas 
pranešė apie savo dukters tragediją. Ir apie kitas dvi moteris, kurios mirė gim- 
dydamos kūdikius, apsigimusius kiklopo sindromu. Papasakojo, kaip kreipėsi į 
Džeiką Silsą prašydama informacijos apie „Maternox“ kapsules. Paskui apie keis- 
tą įsilaužimą į Zandros Volerton butą ir greitą jos mirtį. Galiausiai apie tai, kad po 
Džeiko Silso mirties kreipėsi pagalbos į Valterį Hoginą. 

Kai ji baigė, rankos drebėjo. Norėjo paimti stiklinę, bet nežinojo, ar sugebės 
išlaikyti. 

— Protingiausia išvada būtų tokia: viskas tiesiog sutapo, tiesa? 

Dabar Konerio veidas buvo neįskaitomas. 

— Jūs taip galvojate? , 

— Tikiuosi. 

Amerikietis tyliai prakalbo: 

— Visuomenėje Bendix Schere turi nepriekaištintą įvaizdį, tačiau apie dau- 
gumą direktorių nežinome nieko. Netgi nežinome, kam priklauso ši įmonė. Aišku 
tik viena: turint tokį populiarų vaistą kaip „Maternox“, gausybė pinigų pastatyta 
ant kortos. 

— Tiek, kad reikėtų žudyti? 

— Prieš kelerius metus Pasaulinė sveikatos organizacija viešai apkaltino 
Bendix Schere įmonę, kad per mėnesį ji nužudo daugiau kūdikių negu Hirosimos 
bomba. 

— Ką? 

— Meistriškai pardavinėdami pieno miltelius trečiojo pasaulio šalyse. Ne- 
girdėjote? Bendix Schere nė nemanė kelti bylos. O žinant, kaip jie mėgsta bylinė- 
tis, tai prilygsta kaltės pripažinimui, sutinkate? 

Monti suraukė antakius. 

— Štai kad ir tokia graži suktybė. Tokiose šalyse kaip Etiopija jie turi ben- 
dradarbių grupes, kurie apsimeta gydytojais ir seselėmis. Jie kalbina nėščiąsias 
ir pasakoja joms, kad Vakaruose moterys jau nemaitina kūdikių krūtimi, girdi, 
tai nehigieniška, be to, pieno milteliuose yra daugiau vitaminų. Norėdami pa- 
tvirtinti savo žodžius, toms moterims nemokamai siūlo pieno miltelių, kurių 
naujagimiui užtenka mėnesiui. 

Gurkštelėjęs vandens Koneris tęsė: 

— Taigi moterys paima ir duoda kūdikiams maistelio iš tų miltelių, o per tą 
laiką jų pačių pienas dingsta. O tada motinos būna priverstos pirkti Bendix Schere 
pieno miltelių dar porą metų. Pusė jų neišgali pirkti, ir kūdikiai badauja. Tos, 
kurios gali nusipirkti, dažniausiai maišo juos su užterštu vandeniu, ir netrukus 
paaiškėja, kad milteliuose nėra antikūnų, kurie būna motinos piene. Ir spėkite, 
kas prisistato siūlydami reikiamus vaistus? Situacija aiški? 

Sukrėsta Monti tik linktelėjo. 

— Taigi, — pasakė jis, — pažvelkime į šį „Maternox“ reikalą. Ką reiškia 
menka saujelė gyvybių tokiu dideliu mastu? 

— Jūs iš tikrųjų... — Ji vos įstengė kalbėti. — Jūs iš tikrųjų manote, kad ši 
įmonė gali žudyti žmones? Zandrą Volerton? Džeiką Silsą? 

Prie jų priėjo padavėja. 

— Prašyčiau truputėlį vėliau, — pasakė jai Koneris ir vėl atsisuko į Mon- 
ti. — Aš ne manau, kad įmonė gali. Aš žinau. 

— Iš kur jūs žinote? 

— Turite manimi patikėti, Montana. Aš žinau. 

Monti jautėsi tokia suglumusi, kad beveik nepastebėjo, jog kreipdamasis į ją 
vardu Koneris Molojus pažeidė įmonės elgesio taisykles. 

— Kalbant apie pieno miltelius, moralės klausimas klaikus. Tačiau Bendix, 
ko gero, įrodinėja, esą trečiojo pasaulio šalyse kūdikių mirtingumas ir taip labai 
didelis, aš įsivaizduoju, kad jie gali pateikti statistiką, patvirtinančią, kad pieno 
milteliai faktiškai gelbsti gyvybes. 

— Kaip tik taip jie ir daro. Tačiau faktas toks: jie net neišdrįso kelti bylos. 

Monti nesuprato, kur link suka šis vyras. Ji tik beviltiškai žvilgčiojo į me- 

niu. Gal tas jo pasakojimas ir teisingas, bet labiau priminė karingą studentišką 
retoriką: paprastų žmonių prieš Didžiąsias Institucijas paranoja, buvusi populiari 
universitetuose septintąjį ir aštuntąjį dešimtmečiais. 

— Jeigu taip manote apie Bendix Schere, — pamėgino zonduoti ji, — kodėl 
čia dirbate? 

— Šią akimirką negaliu jums atsakyti, — pasakė jis. 

— 0? 

— Kurią nors dieną suprasite, tikiuosi. 

Monti nusišypsojo. 

— Jūs labai paslaptingas. 

Vienintelė Konerio reakcija į tokią pastabą — trumpas antakių kilstelėjimas. 

— Papasakokite man apie Džeiką Silsą. 

— Žinau ne kažin ką. Manau, jis buvo pakankamai pasipūtęs. Tikrai neati- 
tiko Bendix standarto. 

— Tada jis galėjo kai kam gadinti kraują? 

— Neabejoju, kad taip ir buvo. Jis ir mane trikdė — bent jau iš pradžių. Tačiau 
vėliau pajutau jam pagarbą: Silsas buvo puikus specialistas ir be galo kruopštus. 

— Ar tikite tuo, kad jis atėjo į darbą girtas? 

— Maną pateikė aukšto rango policininkas: juk negalėjo išgalvoti. 

— Ar Silsas buvo sąmoningas, kai prie jo priėjote? 

— Taip, bet kliedėjo. — Staiga ji kai ką prisiminė. — Ar įmonėje yra žmogus 
pavarde Vilkas? 

— Vilkas? Kaip žvėris? 

— Taip. 

— Nežinau, — pasakė Koneris. — Manau, nesunku sužinoti. Kodėl? 

Monti prisiminė gailią padriką dejonę, sklindančią iš tirpstančio Silso veido. 
Vilkas. Viilllkasss. 

Tai prisiminusi Monti sudrebėjo. 

— Jis mėgino kažką pasakyti. Vilkas. Teištarė. 

Iš susidomėjimo amerikiečio akys net susiaurėjo. 

— Tik „vilkas“? 

— Taip. 

Jo akių išraiška nepasikeitė. 

— Įdomu. Labai įdomu. 

— Kodėl? — paklausė Monti. 

— Čia jie ruošia velniškai gerą patiekalą iš makaronų, — tarė jis, praleidęs 
negirdom Monti klausimą. — Net jeigu ir nelabai mėgstate, verta paragauti. 

— Ar tai tikrai koks nors jums girdėtas žmogus? 

— Nieko ypatingo, — pasakė jis. 

Jai dar neteko matyti tokio keisto Konerio. Labai aišku, kad vilkas jam kažką 
reiškė, bet kad ir kas tai būtų, neketino nieko jai sakyti. 

Į Bendix pastato teritoriją Koneris įsuko vos kelios minutės prieš septynias. Šį 
rytą jis atvyko visa valanda anksčiau nei paprastai, dar buvo tamsu. Pravėręs du- 
reles, apžvelgė beveik tuščią aikštelę, apšviestą ryškiai kaip teniso kortai. Akimis 
ieškojo Čarlio Raulio dengto dviviečio BMW ir, neradęs jo, lengviau atsipūtė. 

Jis nuskubėjo per vestibiulį, kyštelėjo kortelę į vartelius, linktelėjo pražilu- 
siam sargui ir pasuko prie liftų. Netrukus išlipo patentų ir sutarčių grupės pri- 
imamajame dvidešimt pirmame aukšte. Paniuręs sargas bokserio veidu, plaukus 
apsikirpęs ežiuku, tylėdamas patikrino jo pažymėjimą, tada Koneris įkišo savo 
kortelę ir atidarė duris. 

Konerį pasitiko duslus zvimbimas: koridoriaus gale matė filipinietę, siur- 
biančią žalią kilimą. Pagal įmonės politiką, valytojai minimaliai suprato angliškai 
ir buvo bemoksliai. Valytojai — įprastas gamybinio šnipinėjimo įrankis. 

Praėjęs pro moterį pasuko į dešinę, tuoj už visos eilės skelbimų lentų, ku- 
riose, be reglamentų sąrašo, faktiškai daugiau nieko nebuvo: visi skelbimai buvo 
išsiuntinėjami elektroniniu paštu. Jis pražingsniavo pro savo kabinetą, už kelių 
jardų sustojo prie šiek tiek didesnio Čarlio Raulio kabineto durų ir pažiūrėjo pro 
langelį. Kambaryje tamsu, rašomasis stalas tuščias. Raulio dar nėra. Gerai, — pa- 
galvojo jis. — Labai gerai! 

Jis įkišo kortelę į savo kabineto duris ir, vos įkėlus koją, automatiškai įsi- 
jungė šviesa. Patalpa kvepėjo vašku, atrodė ką tik išvalyta. Kažkaip visada atrodė, 
kad naktis, praleista ne kabinete, daug ilgesnė. Koneris pakabino savo Crombie 
ir švarką, atrakino metalines spintas ir ėmėsi kasdienės rytinės ruošos: išėmė 
pluoštus dokumentų, kuriuos buvo sukamšęs praėjusį vakarą, vienus sukrovė ant 
grindų, o kitus — ant rašomojo stalo. Paskui paprastai įjungdavo kompiuterį, pri- 
sijungdavo prie sistemos ir perskaitydavo elektroninius laiškus. Tačiau šiandien 
kompiuterio jis tyčia neįjungė. Atsivertė aplanką, pažymėtą „Pustulinės psoria- 
zės anketa , ir įniko skaityti vieną iš septynių daktaro Banermano publikuotų 
darbų apie geną, atsakingą už šios ligos paveldėjimą. 

Pusę aštuonių koridoriuje pasigirdo žingsniai, Koneris sužiuro į langą. Pro šalį, 
net nepasukdamas galvos, praėjo akiniuotas vyras. Čarlis Raulis sakė, kad tai anglų 
patentavimo agentas, jis dirbo kabinete šalia smulkių prekių automatų. Jie porą kar- 
tųlinktelėjo vienas kitam, bet niekada nepersimetė nė žodeliu. Koneris skaitė toliau. 

Po kokių dvidešimties minučių sugriaudėjo Čarlio Raulio balsas, besisveiki- 
nantis su kažkuo koridoriuje. Koneris įsitempė. Po sekundėlės tarpduryje išdygo 
Raulis, rankoje laikydamas išsipūtusį lagaminėlį. 

— Labas rytelis, pone Molojau, ir kaip šiandien jaučiatės? — linksmai pra- 
šneko jis tarsi chirurgas, vizituojantis ligonius. 

— (Gerai, o tu? 

— O taip. Geriau ir būti negali! — Nepaisant viso žvitrumo, Raulis atrodė 
kaip paprastai — vos gyvas, kone visą naktį šėlęs. Veidas baltas, akys pasruvusios 
krauju. — Kaip sekėsi kraustytis? 

— Gerai. Turėsi užeiti — ko nors išgersime. 

— Būtų gerai. — Raulis sukinėjo į ausį įkištą pirštą. — Ar tik ne šį savaitgalį 
siūliau tau atvažiuoti į kaimą? 


— Taip. 

— Gal nebijotum šiek tiek pasiterlioti? Buvau pamiršęs, kad planavau šį tą 
padažyti. 

— Žinoma, jokių problemų. 

— Puiku. — Raulis nužvelgė dokumentų krūvas. — Kaip sekasi? Nereikia 
pagalbos? 

— Yra tokia smulkmenėlė. — Koneris atsistojo ir nedrąsiai pasuko jo 


link. — Kažkas mano kompiuteriui — neveikia. Jau skambinau į techninę tar- 
nybą, bet kol kas jie negali nieko atsiųsti. Laukiu skubaus pranešimo — ar ne- 
prieštarautum, jeigu trumpai žvilgtelėčiau į savo elektroninio pašto dėžę tavo 
ekrane? 

Raulis nusižiovavo. 

— Geriau eik iš karto, nes žadu sėdėti prie jo visą rytą. Čia kaltas tik tavo 
kompiuteris, ne visa sistema? 

— Ne. Kažkoks gedimas čia. 

— Kartais pasitaiko, prieš kokius metus ir man taip buvo. 

Koneris nusekė jį koridoriumi. Palaukė, kol kolega kyštelėjo savo kortelę į 
duris, paskui žengė iš paskos, greitai nuvingiavo už rašomojo stalo ir atsistojo 
Rauliui iš kairės, kad matytų klaviatūrą. 

Atsisėdęs Raulis įjungė kompiuterį. Ekrane pasirodė nuoroda: ĮVESKITE 
VARTOTOJO VARDĄ. 

Koneris įbedė akis į ekraną. Raulis vienu pirštu surinko: RAULIS. 

Pasirodė kita komanda: ĮVESKITE SLAPTAŽODĮ. 

Kaip ir daugumoje programinių įrangų, slaptažodis nepasirodo, kad kas 
nors jo neperskaitytų. Koneris nukreipė akis į klaviatūrą, džiaugdamasis, kad 
Raulis spausdino dviem pirštais, o dabar naudojosi tik vienu. 

Jis atidžiai stebėjo kiekvieną nuspaudžiamą klavišą: lu*1*u/. 

Koneris pakartojo mintyse įsimindamas. Tai buvo geras slaptažodis, ir 
paprastas, ir sunkus, kad galėtum įsibrauti į kito asmens kompiuterio sistemą. 
Raulis sugalvojo jį savo merginos mažybinio vardo pagrindu, viduriniąją „I“ pa- 
keisdamas į „1 ir pridėdamas po žvaigždutę iš šonų, o gale — pasvirąjį brūkšnį. 
Joks kompiuterių piratas, naudodamas pavardžių, datų ar žodyne esančių žodžių 
peržiūrėjimo programą, nesugebėtų lengvai jo įveikti. 

Ekrane pasirodė: SVEIKI ATVYKĘ Į BENDIX SCHERE ELEKTRONINĮ APTARNA- 
VIMĄ. ĮGALIOJIMO LYGIS: 3. ĮVESKITE REIKALINGĄ APTARNAVIMĄ. 

Bendix sistemoje buvo penki įgaliojimų lygiai, kuriuos neseniai paaiškino 
Raulis. 1 lygis buvo skirtas išimtinai valdybos direktoriams, 2 lygis — vyresniajai 
administracijai, 3 lygis — žemesniajai administracijai, 4 lygis — Konerio ir itin 
apribotas 5 lygis. Koneris galėjo siųsti ir gauti elektroninius laiškus, pasiekti 
korporacijos virtualiąją mokslinę biblioteką, įmonės patentų registraciją ir inter- 
netą, beveik nieko daugiau. 5 lygis buvo skirtas apsaugos personalui, kad galėtų 
patikrinti darbuotojus. 

Raulis parašė: PAŠTO DĖŽĖS REGISTRAS. 

Ekrane pasirodė klausimas: KURIĄ PAŠTO DĖŽĘ NORITE ATIDARYTI? 

Jis įvedė: K. MOLOJUS. 

Ekrane pasirodė: ATSIPRAŠOME, ŠI PAŠTO DĖŽĖ PRIKLAUSO TIK PONUI MO- 
LOJUI. PAPRAŠYKITE PONĄ MOLOJŲ, KAD ĮVESTŲ SAVO SLAPTAŽODĮ. 

Raulis atsistojo ir užleido Koneriui savo kėdę. 

— Gerai, pone Molojau, klok, ką prašo. 

Koneris atsisėdo ir įrašė savo slaptažodį: stea<lth. 

Jo pašto dėžė iškart atsidarė. Gauti 23 laiškai. 

— Einu kavos, — pareiškė Raulis. — Nori? 

— Aišku, juodos, be cukraus, ačiū. Užtruksiu tik kelias minutes. 

— Nesirūpink. 

Kai Raulis išėjo, Koneris skubiai užsirašė jo slaptažodį užrašų knygutėje, o 
paskui peržiūrėjo, kas jam rašė. Du laiškai iš paties Raulio, kuris pateikė susi- 
rinkimų datas; vienas iš Montanos Banerman ir pora iš jos tėvo, kuris atsakė į 
jo pateiktus klausimus, o vienas, kuris turėjo būti užkoduotas, — iš motinos. Tą 
perskaitys vėliau. 

Vis dar žiovaudamas grįžo Raulis. 

— Praėjusią naktį buvau puikiame klube. Reikės ir tave nusivesti. Ne klubas, 
o tikras sunkiojo metalo gabalas. 

— Tikrai? — atsiliepė Koneris, stengdamasis neparodyti, kad jam tai ne- 
rūpi. Jis niekada nesilankė naktiniuose klubuose. 

— Sumaišo tokį kokteilį, kad vienu smūgiu išverčia iš koto. Purpurinį. Tik- 
ras žudikas. 

— O kas jame? 

Raulis trumpam pirštais suspaudė nosies kuprelę ir sąmokslininkiškai 
mirktelėjo. 

— O iš kur man žinoti, aš juk negėriau. 

Koneris keistai dirstelėjo į jį, bet iš karto susivokė: įmonės įstatai draudė 
vartoti alkoholį mažiau kaip parą iki darbo pradžios. 

— Aišku, ne. 

— Gerai, baigta — viską radai, ko norėjai? 

— Taip, labai ačiū. — Koneris atsistojo, ir Raulis klestelėjo į savo kėdę. 

— Gerai, dabar pažiūrėsime, ką žada ši dienelė. Mažytis paukščiukas man 
čiulba, kad bus tikra kankynė. 

Koneris dirbo ir per pietų pertrauką, tik dešimčiai minučių buvo išbėgęs iš 
Bendix pastato, kad galėtų paskambinti iš telefono automato tolėliau gatvėje. 
Trečią valandą pasakė Čarliui Rauliui išeinąs anksčiau, nes laukė atvežant naujų 
baldų. 

Jis važiavo į pietinę Londono dalį, į M25 žiedinį kelią, paskui vėl pasuko į 
pietus, į M23 kelią, pro Getviko oro uostą — tolyn pajūrio link. Popietė buvo gra- 
ži, tačiau kai automobilis kirto Pietinio Daunso aukštumas, giedra greitai pradėjo 
blankti, dangus virto tamsia mėlyne. Jis įjungė šviesas, prietaisų skydelį užlieda- 
mas švelnia oranžine spalva, ir skriejo toliau, vis dirsčiodamas į laikrodį. 

Kai įlėkė į Braitono priemiestį ir stabtelėjo kažkokio baro kieme, buvo be 
dvidešimties minučių penkios. Blankioje šviesoje atsivertė kompiuterijos žur- 
nalą, gulėjusį ant keleivio sėdynės, ir prisimerkęs susirado tą spaudinio skyrių, 
kuriame nurodytas įmonės pavadinimas ir kur šalia buvo pasižymėjęs, kaip ją 
pasiekti. Koneris dar kartą perskaitė ir patraukė per miesto centrą jūros link. 

Maždaug po penkių minučių pravažiavo dešinėje pusėje esantį kupoluotų 
minaretų mišką: Karališkąjį paviljoną — masyvų ekstravagantišką pastatą — pilį, 
kurią Jurgis IV buvo pastatęs meilužei. Tai buvo pagrindinis jo orientyras. Dabar 
Koneris pradėjo ieškoti adreso kairėje pusėje. Pravažiavęs šviesoforą ant vienos 
iš elegantiškos regentystės stiliaus sujungtų namų kolonos pamatė 24 numerį. 
Antro aukšto lange švietė didžiulė iškaba: Minaret Internet Plc. 

Pravažiavo pro šalį, ieškodamas nurodytos automobilių stovėjimo aikštelės. 
Pūtė žvarbus vėjas, o jis ėjo pajūrio bulvaru per ryškiai apšviestą pėsčiųjų tiltą, 
kietai suspaudęs Apple Mac nešiojamąjį kompiuterį, ir gailėjosi, kad neapsimovė 
pirštinių. Pasukęs už kampo, užlipo 24 numeriu pažymėto pastato laipteliais ir 
nuspaudė skambutį, prie kurio buvo ir mikrofonas. 

Garsus spragtelėjimas, ir pastūmęs duris Koneris žengė siauru koridoriumi, 
o paskui užlipo į antrą aukštą. Čia jį pasitiko šiltai besišypsanti, elegantiškai ir 
madingai apsirengusi kokių 20-25 metų mergina. 

— Aš esu Bobas Frostas — neseniai jums skambinau. 

— Taip, iš Kenterberio? Ar lengvai mus radote, pone Erostai? 

— Jūs tiesiog nuostabiai nurodėte kelią. 

— Užeikite. Gal norėtumėte arbatos ar kavos? 

— Kavos, prašyčiau, juodos, be cukraus. — Vyras nusekė paskui ją per ilgą 
kambarį, panašų į Hiustono skrydžių valdymo centrą. Įėjo į baisiai netvarkingą 
kabinetą, prigrūstą rašomųjų stalų ir kompiuterių, prie kurių sėdėjo plikagal- 
vis vyras, jaunuolis, susirišęs plaukus į uodegėlę, ir gana nuožmi žmogysta su 
cigarete dantyse. Visi karštligiškai darbavosi. Tarp stalų ir skirstymo dėžių ant 
grindų lyg kokie mutantiški spagečiai draikėsi laidai. Be trūkčiojančių pypsėjimų, 
šnypštimų ir skimbčiojimų, kuriuos skleidė besijungiantys modemai, dar pukšėjo 
klavišai ir mirkčiojo švieselės. 

Konerį pasodino ant kėdės, įspraustos tarp stalo ir „Interneto geltonųjų 
lapų“ stirtos, ir pasakė, kad netrukus kažkas ateis. Jis sėdėjo ir žiūrėjo į ranka nu- 
pieštą progreso diagramą, kabančią ant sienos priešais: stiklinio vamzdžio forma, 
o pusiaukelėje tarp 7000 ir 8000 — oranžinė linija. Netrukus prie jo priėjo aukš- 
tas laibas vyras ilgais, pirma laiko žilstančiais plaukais. Ant juodų marškinėlių 
apsivilkęs žalią švarką, kairiajame lezgelyje įsegtas „8“ ženklo auskaras, tačiau 
akiniai labai jau įprasti. 

— Ponas Frostas? Aš — Endis Holjeris. Kuo galiu padėti? 

Tas vyras visas buvo išmargintas žodeliu „specas“, tačiau elgsena maloni ir 
dalykiška. 

— Man reikia elektroninio pašto adreso. 

— Jokių rūpesčių. — Jis įbedė akis į Konerio kompiuterį. — Šitam Mac? 

— Taip. 

— Ar čia „540'? 

— Taip, „540. 

— Prijungimas kainuoja 17,75 svarų, mėnesinis mokestis — 14,75 svarų. 
Jokių papildomų mokesčių ir neribotas naudojimasis. Pridedame instrukcijas ir 
programinę įrangą. Visas aptarnavimas suteikia jums galimybę naudotis elektro- 
niniu paštu ir internetu. 

— Ar galiu prisijungti jau dabar? 

— Galime įdiegti jus į sistemą dienos pabaigoje, o visą paketą išsiųsime 
jums paštu šį vakarą. 

— Aš... e... Ar galėčiau pasiimti paketą? 

Endis Holjeris pažiūrėjo į savo laikrodį. 

— Jeigu užvažiuotumėte tarp šeštos ir pusės septynių. 

— Žinoma, gerai. 

Jį pasitikusi mergina atnešė kavos. Endis Holjeris kreipėsi į ją: 

— Šis ponas nori atsidaryti sąskaitą, Toni. Gal galėtum surašyti duomenis? 
Jis nori gauti šį vakarą, todėl užsuks po šeštos valandos. 

— Žinoma. 

Mergina nusivedė jį į tykesnį kampą, pasisodino šalia rašomojo stalo ir pa- 
davė blanką. Radęs vietelę ant stalo, pasidėjo kompiuterį, kavą ir ėmė tyrinėti 

blanką. Jis buvo paprastas, tereikėjo nurodyti savo vardą, pavardę, adresą, ap- 
mokėjimo formą ir naudojamos sistemos duomenis. 

Jis įrašė savo netikrą pavardę ir adresą Kenterberyje, paskui sudvejojo dėl 
atsiskaitymo formos: čekiu ar kreditine kortele. 

— Norėčiau mokėti grynaisiais — ar tiktų? 

— Gerai. 

Jis sumokėjo už pusmetį iš anksto, mergina išrašė kvitą. 

— Ar sugalvojote pavadinimą, kuriuo norėtumėte užregistruoti savo pašto 
dėžutę? 

— Taip, — pasakė jis, kreivai, konfidencialiai šypsodamasis. 

Ji padavė blanką, kuriame jis parašė eumenides, ir apsukęs parodė merginai. 
Žvilgtelėjusi į žodį, mergina įrašė jį kompiuteryje. Veide — jokios išraiškos ir ne- 
galėjai suprasti, ar tas pavadinimas jai ką nors reiškė ar ne. 

— Taigi jūsų elektroninio pašto adresas: eumenideseminaret.co.uk. Gerai? 

— Taip, gerai. 

— Puiku, — gyvai atsiliepė ji. — Jeigu užbėgsite iškart po šešių, turėtume 
būti viską parengę. 

— Gal turite instrukcijų vadovą, kurį galėčiau paskaitinėti? 

Mergina pasilenkė po stalu ir ištraukė jį tardama: 

— Galite palaukti ir čia, bet netoliese yra pora kavinių, kuriose jums, ma- 
nau, būtų patogiau. 

Koneris pažiūrėjo į laikrodį. Tik ketvirtis po penkių. Jis padėkojo ir išėjo 
ieškoti, kur galėtų praleisti tuos tris ketvirčius valandos. 


Degančios šviesos name rodė, kad šiandien Alisa arba nepasirodė, arba ją paga- 
liau įveikė griežtas reikalavimas, galvojo Monti, važiuodama tamsutėliu keliuku. 
Iki šiol jos kova, mėginant įtikinti kasdien ateinančią valytoją palikti degančias 
šviesas, buvo bevaisė. Gera grįžti tokiomis žiemos naktimis kaip ši ne į skęstantį 
tamsoje namą, be to, Monti manė, kad ir katinams smagiau, kai dega kelios lem- 
pos, nors ir nebuvo dėl to visiškai tikra. 

„MG“ šviesos išplėšė iš tamsos daržinę, akimirką apnuogindamos rifliuotos 
geležies apkalas ir nukarusią lakštinę dangą, o paskui teliko grėsmingas siluetas. 
Buvo dar vienas dalykas, dėl ko Monti nemėgo grįžti namo patamsiais, — tai va- 
žiavimas pro tą daržinę: kažin kodėl tas pastatas ją visada šiurpino. 

Monti sustojo aikštelėje priešais garažą, išlipo drebėdama nuo staiga pa- 
kilusio šalto vėjo, pakėlė garažo vartus ir įvažiavo vidun. Pasiėmusi lagaminėlį, 
kuriame buvo keli dokumentai, nes planavo padirbėti po vakarienės, ji nuleido 
garažo vartus ir, nuėjusi prie paradinių durų, įkišo raktą. 

Šį vakarą ji jautėsi šiek tiek surūgusi. Vakar taip smagiai pietavo su Koneriu 
Molojumi, kol užsiminė, kad Silsas riktelėjo kažką panašaus į „vilką“, o tada ame- 
rikietis staiga tarsi prarado susidomėjimą ja ir užsisklendė. 

Monti žinojo, kad jis bus užsiėmęs, nes vis dar kraustosi, vis dėlto šiandien 
tikėjosi sulaukti iš jo bent skambučio ar elektroninės žinutės. Deja, nieko taip 
ir nesulaukė. Tėvas buvo išvažiavęs į Berkšyrą, tad per pietų pertrauką ji nuėjo 
į valgyklą vildamasi sutikti amerikietį, tačiau ir ten jo nebuvo. Keletą kartų jau 
gundėsi sugalvoti kokį pretekstą ir paskambinti, tačiau susilaikė: Dar pagalvos, 
kad labai jau rūpi man. 

Kaip visada, vos spėjus įeiti, ją pasitiko abu katinai. 

— Krikai! Votsonai! Sveiki, berniukai, kaip laikotės? 

Atsiklaupusi ėmė juos glostyti. Suskambėjo telefonas. 

Koneris Molojus? Monti nuskubėjo į virtuvę ir čiupo ragelį. 

— Taip, labas, — šiek tiek pridususi atsiliepė. 

— A... e... panelė Banerman? 

Balsas moteriškas, kažkur girdėtas. Monti prisiminė tą velsietišką akcentą, 
bet ne iš karto susigaudė, kas ji galėjo būti. Skambinusi moteris kalbėjo pagarbiai, 
tačiau lyg ir apimta sielvarto. 

— Aš klausau, — atsargiai pasakė ji, nusivylusi, kad čia ne Molojus, nors 
prisiminė, kad nedavė jam savo namų telefono numerio. 

Pauzelė. 

— Panele Banerman... atleiskite, kad trukdau... čia Valterio žmona. 

— Taip... taip, žinoma, labas vakaras. Kaip laikotės, ponia Hogin? 

Tyla užtruko. 

— Pamaniau, kad norėtumėte žinoti... nes prašėte Valterį, kad kažką dėl 
jūsų padarytų, o jūs... jūs lauksite. — Moters balsas pradėjo drebėti. — Labai 
gaila, bet po pietų darbe jį ištiko širdies priepuolis. Jie... — Jos balsas visiškai už- 
lūžo. Monti apstulbusi tylėjo, o paširdžiuose jau verpetais sukosi baimė. 

— Jie... jie sakė, kad bandė atgaivinti, bet pakeliui į ligoninę Valteris mirė. 

Koneris važiavo atgal į Londoną autostrada šiaurės kryptimi, kol šmėstelėjo 
užrašas „Getviko oro uostas“, o rodyklė rodė, kad reikia persirikiuoti į kraštinę 
eismo juostą. 

„Puiku, — pagalvojo jis ir padidino greitį, aplenkdamas porą krovininių 
sunkvežimių ir staigiai sukdamas kairėn. Pavažiavęs aukštyn, sustojo prie švie- 
soforo. Spindinčių šviesų jūroje, kurioje driekėsi pastatai ir oro uosto aptvara, 
aukštai nakties danguje pamatė kelias viešbučių iškabas. 

Tiks bet kuris, pagalvojo ir iš akies pasirinkęs Post House pasuko keliu jo 
link. Pervažiavęs dar ne vieną žiedinę sankryžą, vos nepralėkė pagrindinio įva- 
žiavimo. Staigiai užmynęs stabdžius, net neperspėjęs suktelėjo, nekreipdamas 

dėmesio į šaižų signalą užpakalyje, ir nusekė pagal rodykles į automobilių stovė- 
jimo aikštelę už pastato. 

Atsipūsk, įspėjo save. Nusiramink! Jis velniškai įsitempęs, nuo prakaito dra- 
bužiai prilipę prie kūno. Jis lėtai važinėjo po aikštelę, kol priekyje pamatė tuščių 
vietų eilę. 

Įvažiavęs į vieną atbulas, pasiėmė lagaminėlį ir užrakino dureles, paskui 
praėjęs pro keletą durų, atsidūrė vestibiulio užpakalinėje dalyje ir pasuko prie re- 
gistratūros. Viešbutis atrodė tylus. Grupelė verslininkų, prisisegusių prie atlapų 
vardines korteles, stovėjo glaudžiai susibūrę, tarsi būtų išmesti į svetimą terito- 
riją ir dabar laukė, kol kas nors juos išgelbės. Du vyrai foteliuose įnikę į pokalbius 
mobiliaisiais telefonais, o žavi brunetė sėdėjo viena ir skaitė žurnalą. 

Koneris kreipėsi į jauną registratorę: 

— Ar turite laisvų vienviečių kambarių? 

— Visi dviviečiai, pone, tačiau visų ta pati kaina: 45 svarai, — jos balsas 
skambėjo taip, lyg patefono adata būtų įstrigusi viename takelyje. 

— Puiku, tiks. 

Ji atsuko jam registracijos aplanką. 

— Gal galėtumėte užpildyti šitą, pone. 

Tada ji vėl palinko prie savo popierių. Koneris įrašė „Robertą Frostą', fikty- 
vų adresą Kenterberyje ir iš anksto sumokėjo grynaisiais. 

Registratorė padavė jam į vokelį įdėtą raktą. 

— Tik išvykdamas sumokėkite už įvairius papildomus dalykus, pone. Linkiu 
maloniai praleisti laiką, — pasakė ji vangiai šypteldama. 

Koneris pasikėlė liftu į ketvirtą aukštą, pažiūrėjo, kur link veda rodyklės, ir 
nuėjo į 4122 kambarį: paprasčiausią kambarį su dviem viengulėmis lovomis ir te- 
levizoriumi. Tinklinės užuolaidos šiek tiek saugojo nuo oro uosto švytėjimo, visą 
triukšmą slopino dvigubi langai. 

Susiradęs lentelę „Netrukdyti“" pakabino ant durų. Išsiėmė iš lagaminėlio 
nešiojamąjį kompiuterį, modemo laidą, Minaret Internet gautas instrukcijas ir 
įjungė kompiuterį. 

Užtikrintai skimbtelėjęs jis krovėsi, o tuo metu Koneris susirado sienoje 
elektros lizdą ir telefono laidą už lovos rėmo. Kaip jis ir tikėjosi, varžtelis buvo spe- 
cialiai nulaužtas, bet Koneriui pavyko pakelti jį smeigtuku. Tada vieną modemo 
laido galą įkišo į lizdą, kitą — į jungtį ir pastatė kompiuterį šalia televizoriaus. 

Palaukęs, kol kompiuteris baigė krautis, atidarė „InterSLIP“, įrašė 9, kablelį 
ir Bendix Schere numerį, kuriuo prisijungė prie sistemos, — kad visa informacija 
plauktų per viešbučio tinklą. Paspaudęs mygtuką „Sujungti“, Koneris laukė sulai- 
kęs kvapą. Modemas dar palūkuriavo ir netrukus pasigirdo pažįstamas šnypštimas 
ir pypsėjimas. 

Ekrane pasirodė užrašas ĮVESKITE VARTOTOJO VARDĄ. 


Koneris įrašė: craulis. 

ĮVESKITE SLAPTAŽODĮ. 

Koneris įrašė Čarlio Raulio slaptažodį: lu*1*u/ ir vėl paspaudė grįžimo į 
eilutės pradžią klavišą. 

Po pauzelės ekranas sureagavo: SVEIKI ATVYKĘ Į BENDIX SCHERE ELEKTRO- 
NINĮ APTARNAVIMĄ.ĮGALIOJIMO LYGIS: 3. ĮVESKITE REIKALINGĄ APTARNAVIMĄ. 

Koneris pažiūrėjo į laikrodį. Per pastaruosius porą mėnesių jis sužinojo 
kiek galima daugiau apie Bendix Schere komunikacijų sistemą. Tokia techniškai 
ištobulinta ir didžiulį dėmesį saugumui skirianti įmonė naudojo stebėtinai seną 
„Macintosh“ tinklo sistemą. 

Ji turėjo būti modernizuota, tačiau ne anksčiau kaip kitų metų viduryje, o 
tai reiškė, kad Koneris turės pakankamai laiko nustatyti silpnąsias dabartinės 
sistemos vietas. Vienas tokių minusų: apsaugos skyriui atėmė daug laiko ir buvo 
labai sunku vykdyti kontrolę — aptikti tam tikrus nelegalius įsilaužimus į siste- 
mą ar naudojimąsi ja. Ir kuo trumpiau jis bus prisijungęs, tuo sunkiau bus apsau- 
gai tai nustatyti. Nors niekas ir neturėjo pagrindo atkreipti į tai dėmesį, nebent 
sistema turėtų kokius nors slaptus signalus. 

Kai Koneris suprato priežastis, toji santykinė seniena jau neatrodė tokia 
keista: kompiuterių sistemą valdė guvus, per trisdešimtį metų perkopęs vadovas 
Klifas Norisas. Jis buvo nusiteikęs paspartinti naujausios technologijos įdiegimą, 
tačiau mėgino ir pernelyg save aukštinti. Apsaugai vadovavo pernelyg galantiškas 
kavalierius majoras Ganas, su kuriuo Koneriui taip pat teko susidurti. 

Ko gero, aukštosios technologijos žinių Ganas įgijo Vyriausybiniame ryšių 
centre, Informacijos kaupimo agentūroje. Tačiau iš ten jis išėjo prieš dešimtį metų, 
ir nors gerai išmanė naujausią techninę ir programinę įrangą, jo žiniose buvo spra- 
gų, kurias ir supertanklaivis galėjo įveikti. Nors jo brigada buvo didžiulė (niekas 
tiksliai nežinojo, kiek žmonių dirbo apsaugoje), Ganas visa laikė didžiulėje paslap- 
tyje, tarsi bijotų atskleisti savo trūkumus. Be to, jis prastai sutarė su Klifu Norisu. 

Kaip Koneris buvo išknisęs, būtent dėl to tarp apsaugos direktoriaus ir 
kompiuterijos personalo žiojėjo neįveikiama bedugnė. 

Konerio planas buvo paprastas: pasinaudoti aplinkybėmis. 

Pirmiausia jis prisikasė iki supervartotojo įeities komandų. Paskui įdiegė 
pirmąjį Trojos arklį, pakeisdamas tikrąją komandų sąsają analogiška melaginga. 
Tada kantriai laukė, kol įsijungs vienas iš sistemos vadovų, turinčių supervarto- 
tojo statusą. Tai galėjo trukti kelias minutes, o gal net keletą valandų. 

Neatitraukdamas akių nuo ekrano, užsidegė cigaretę. Praėjo dešimt minu- 
čių. Dvidešimt. Prisidegė antrą cigaretę. Nervai įtempti. Dar po penkių minučių, 
kai jau gesino nuorūką, ekrane iššoko žodis klifnor. Į sistemą jungėsi pats siste- 
mos vadovas! 

*1* 


Šį žodį pakeitė kita eilutė: a*l*c/hems>ikas. 

Plačiai išsišiepęs Koneris nusikopijavo sistemos vadovo vartotojo vardą ir 
slaptažodį į savo nešiojamojo kompiuterio atmintį ir sunaikino melagingą sąsają. 
Klifui Norisui turėjo nepavykti prisijungti, tad jis greičiausiai pamanė neteisingai 
įrašęs slaptažodį. Koneris prisidegė trečią cigaretę, kantriai sekdamas, kaip Nori- 
sas vėl pabandė ir šį kartą prisijungė. 

Norisas išbuvo tinkle dvidešimt minučių, atliko visą seriją įprastų patikri- 
nimų ir vėl išsijungė. Šį kartą galutinai, tikėjosi Koneris. Norėdamas įsitikinti, jis 
irgi išsijungė, atjungė modemą ir, pasukęs į Bendix Schere komutatorių, paklausė, 
ar galėtų pasikalbėti su Norisu. Jam buvo liepta palaukti, o netrukus paaiškinta, 
kad Norisas jau baigė darbą ir išėjo. 

Koneris vėl prijungė modemą, įsijungė į sistemą, šį kartą panaudodamas 
sistemos vadovo vartotojo vardą ir slaptažodį. Dabar jau jis pasiekė tinklo laik- 
menų archyvą, kuriame buvo saugoma visų pastate esančių Mac kompiuterių 
programinė įranga, ir įdiegė „Mac TCP“ viruso pataisos versiją — programinės 
įrangos jungtį, valdančią duomenis, kurie keliavo tarp kiekvieno kompiuterio ir 
sistemos. Šios versijos papildomos programos kodo eilutės kontroliuos visus per 
sistemą perduodamus duomenis, išrinks Konerio nurodytą pageidaujamą infor- 
maciją ir automatiškai perkels ją į jo elektroninio pašto dėžę Minaret Internet. 
Jis ką tik kuo puikiausiai perkėlė į Bendix Schere kompiuterių tinklą nepasiekusį 
adresato laišką. 

Ekrane pasirodė komanda: ĮVESKITE PAGRINDINIUS PAIEŠKOS ŽODŽIUS. 

Koneris įrašė MATERNOX ir paspaudė grįžimo į eilutės pradžią klavišą. 

ĮVESKITE KITĄ PAGRINDINĮ ŽODĮ ARBA PASPAUSKITE GRĮŽIMO Į EILUTĖS 
PRADŽIĄ KLAVIŠĄ, JEIGU NURODYMAI BAIGTI. 

Koneris vėl nuspaudė grįžimo į eilutės pradžią klavišą. Paskui prisijungė 
prie Noriso elektroninio pašto programinės įrangos ir parašė žinutę majorui Ga- 
nui, informuodamas jį, kad į sistemą įdiegta modernizuota, suderinta „Mac TCP“ 
versija „TETRUS T. G.“,irja reikia pakeisti visas įmonėje veikiančias versijas. Šioje 
žinutėje automatiškai atsirado sistemos vadovo parašas. 

Kai Koneris išjungė kompiuterį, nervai treškėjo, vis dėlto jis liko patenkin- 
tas savimi. Jeigu viskas klostysis gerai, ateinančią parą majoras Bilas Ganas, pats 
to nežinodamas, taps jo vertingiausiu padėjėju. 

Ta Kalė siurbia iš jo kiekvieną pensą. Jau turi vaikus, dabar nori jo pinigų. Bilas 
Ganas siurbčiodamas kavą sėdėjo prie rašomojo stalo, ir antrą kartą tą dieną skai- 
tė trijų puslapių advokatų laišką. 

Mums paaiškėjo, kad galite turėti farmacijos įmonės Bendix Schere akci- 
jų, o anksčiau tokios informacijos jūs neatskleidėte nei mums, nei Vaikų 
paramos agentūrai. Būtume dėkingi, jeigu per septynias dienas malonė- 
tumėte pranešti mums, kokie tiksliai ryšiai jus sieja su minėta įmone. 


Tą pastraipą Ganas perskaitė dar kartą. Iš kur jie gavo tokią informaciją? 
Matyt, pasakė Kalė. Tačiau ar jis ką nors jai minėjo? Matyt, prieš daugelį metų, 
kažkada, kai mylėjo ar tarėsi mylįs. O gal kas nors knaisiojosi giliau? 

Jis buvo be galo susinervinęs. Bendix Schere akcijų nuosavybė — griežtai 
saugoma paslaptis: jokie popieriai niekada neperėjo iš rankų į rankas, apskritai 
nebuvo jokių dokumentų, — tik visiškai aklas pasitikėjimas. Faktiškai niekada 
ir neturėjo tų akcijų. Kai atėjo į šią įmonę, Ganui buvo pasakyta, kad jo vardu pa- 
skirta 200 tūkstančių akcijų. Dividendai bus pervesti jam kasmet gegužės pirmą 
dieną į koduotą Šveicarijos banko sąskaitą. Taip ir buvo. Per pastaruosius dešimt 
metų suma jo Zuricher-Mehne banko sąskaitoje padidėjo šiek tiek per tris milijo- 
nus svarų. Tačiau buvo dvi kliūtys: pinigų negalėjai paliesti, kol neišėjai į pensiją, 
ir visko neteksi, jeigu išeisi iš įmonės — savo valia arba būsi atleistas. 

Reikės pasikalbėti su kuo nors iš Bendix juridinio skyriaus. Tegul tvarkosi, 
nusprendė jis. Sulankstęs ir padėjęs laišką į šalį, pasuko prie kitos šios dienos 
bėdos. Koneris Molojus. 

Kodėl vakar ponas Molojus važiavo į Braitoną? 

Ganas analizavo lapus, kuriuose buvo išspausdinti duomenys apie vaka- 
rykštes amerikiečio teisininko keliones, apie kurias pranešė sekimo skyriaus 
vadovas. Šie duomenys surinkti sekant, kaip Molojus naudojosi savo magnetine 
kortele, įeidamas į Bendix pastatą ir vaikštinėdamas po jį, taip pat naudojantis 
palydoviniais duomenimis apie jo automobilio judėjimą, — pastarieji iš karto 
perduodami į kompiuterio sistemą. 

Ganui užteko kelių sekundžių, kad pagal popierius nustatytų, jog amerikie- 
čio kelionė akivaizdžiai nukrypusi nuo jo įprastos tvarkos. Čia pat buvo pridėtas 
ir perspėjimas: trečiadienį Molojus persikraustė į naują butą, todėl labai gali būti, 
kad vakarykštės kelionės gali būti susijusios su tuo. 

Ganas paspaudė kelis klavišus ir ekrane pasirodė visų Konerio Molojaus 
žygių pirmadienį, antradienį ir praėjusį antradienį suvestinė. Viskas atrodė gan 
įprastai. Amerikietis atvyko į kabinetą šiek tiek prieš aštuonias, o vakare išėjo 
apie septintą. Pietaudavo lygiai valandą — kartais valgykloje, kartais išeidavo 
kitur. Iš namų važiavo tiesiai į darbą, paskui — tiesiai namo. Viskas gerai. 

Trečiadienį jis du kartus važiavo automobiliu iš įmonei priklausančio buto 
į savo naująjį butą netoli Fulham Roudo gatvės. Ir čia viskas gerai, to juk galima 
tikėtis, kai persikraustoma. Tai ką reiškė toji vakarykštė kelionė? 

Į darbą Molojus atvyko be šešių minučių septintą — valanda anksčiau nei 

paprastai. Pietų pertraukai skyrė tik dešimt minučių, o trečią valandą išėjo ir va- 
žiavo į Braitoną. 

Ganas pakėlė ragelį ir surinko sekimo skyriaus direktoriaus numerį. 

— Kur Braitone Molojus pastatė automobilį? — iš karto paklausė anam 
atsiliepus. 

— Mažoje nemokamoje aikštelėje pakrantėje, šalia Pelis tilto. 

— Ar gerai pažįstate Braitoną? Daug antikvarinių parduotuvių ar ne? 

— Taip, pone. Kai kas vadina jį Europos antikvariatų centru. 

— Kažkada buvo dulkinimosi centras, — pasakė Ganas. — Ar tie, kurie eina 
pirkti senienų, paliktų automobilį tokioje aikštelėje? 

— Manau, ji gana arti Leinso ir Kemp Tauno gatvių, kur pilna parduotuvių. 
Galiu pasitikslinti ir iškart jums pranešiu, pone. 

Ganas padėjo ragelį ir vėl įbedė žvilgsnį į duomenis. Iš Braitono Molojus iš- 
važiavo dvidešimt minučių po šešių, atvyko į Post House viešbutį šalia Getviko oro 
uosto, kur užtruko tris valandas ir dešimt minučių, paskui grįžo į Londoną. 

Tris valandas ir dešimt minučių viešbutyje? Ką darė? Su kuo nors susitiko? 
Gal buvo sustojęs tranzitu skrendantis draugas iš Amerikos? Gali būti. Ką nors 
dulkino? Galėjo būti ir taip, bet tokiu atveju gal būtų likęs visai nakčiai. 

Šiuo metu Ganui reikėjo ko nors tikrai ypatingo, reikėjo sučiupti kokią 
stambią gyvą žuvį, ir nuojauta kuždėjo, kad Molojus galėtų būti kaip tik toks. 
Tačiau to dar neužteko, kol kas neužteko. Jam nepatiko to amerikiečio biografija; 
Ganas buvo įsitikinęs, kad kažkas pareiškimo blanke ne taip, kažkas nesiderina, 
bet jis dar neišsiaiškino visko. 

Nuo to karto, kai kolegų vertinimo lape Molojus tam niekšui ponui Rauliui 
paskyrė vos dviem taškais mažiau negu maksimumą ir taip elgėsi kiekvieną sa- 
vaitę, Ganas sukluso. Tačiau Molojų puikiai vertino ir Raulis, ir patentų bei su- 
tarčių grupės direktorato vyresnysis vadovas. Niekas nerodė nieko blogo. Niekas, 
išskyrus Gano nuojautą. 

Jis laužė galvą, ar nevertėtų pasirūpinti, kad Koneris Molojus būtų sekamas 
visą parą, ir šitaip visam laikui įsitikinti. Tačiau dabar, kai jo direktorato gali- 
mybės buvo apkarpytos, tokia veikla atsieitų labai brangiai, vertinant žmogaus 
darbo valandos išlaidas. Dar tik lapkritis, bet jis jau viršijo metų biudžetą, o kur 
„dar keli darbuotojai iš kitų skyrių, kuriuos šiuo metu reikėjo sekti. Niukaslio 
gamykloje dingsta chemikalai. Ir Ganas gavo įspėjimą, kad naujasis rinkodaros 
specialistas, dirbantis Redingo gamyklos kūdikių maisto sektoriuje, gali būti 
žurnalistas, planuojantis viešai demaskuoti Bendix pardavimų metodus trečiojo 
pasaulio šalyse. 

Praėjusių metų pabaigoje daktaras Krovis jau atskaitė jam moralus už ap- 
saugos išlaidas ir prastus rezultatus. Šie metai — dar didesnė kankynė. Jis nenu- 
statė nė vieno gamybinio šnipinėjimo atvejo — nei stambaus, nei menko. Nesu- 

graibstė jokių žinių apie gresiantį Džeiko Silso dezertyravimą. O dabar dar Krovis 
pakūrė jam pirtį dėl tos Thames Valley Gazette surengtos apklausos. 

Nagi, pone Molojau, pradžiugink mane. Padaryk ką nors, tu, šlykštus janki. Pa- 
statyk koją ne ten, įlipk į šūdą iki pat savo sumautų gurnelių. 

Žinodamas, kad spausdintų duomenų kopija išsaugota standžiajame diske, 
tuos du lapus Ganas sukišo į šalia stovinčią popieriaus smulkinimo mašiną. Pas- 
kui grįžo prie darbo. Dar kartą perskaitė pranešimą, gautą elektroniniu paštu iš 
kompiuterių sistemos vadovo, kuriame tas informavo, kad į sistemą įdiegta mo- 
dernizuota, suderinta „Mac TCP“ versija „TETRUS T. G“, kuria reikėjo pakeisti 
esamą versiją visose darbo vietose. 

Iš pradžių Ganas taip įsiuto, kad norėjo tuoj pat paskambinti Klifui Norisui, 
sistemos direktoriui, ir liepti tam tingiam šunsnukiui pačiam paskleisti tą versiją. 
Paskui nusiramino prisiminęs, kad visas programas skirsto ne kas kitas, ojis pats, 
ir jeigu kas nors naudosis ne jo asmeniškai išduota programine įranga, tai reikš 
įstatų pažeidimą, už kurį pažeidėjas bus pašalintas iš darbo. Tai vienintelis būdas 
išlikti ramiam, kad į sistemą nepateks virusų. 

O toji sistema buvo velniškai gera, mintyse pasididžiavo Ganas, duodamas 
komandą, kad naujoji „Mac TCP“ programos versija būtų įdiegta į kiekvieną visos 
Bendix Schere imperijos kompiuterį. Bent jau dėl to Krovis nebešniurkščios. 

Paradines duris atidarė pats Magister Templi*. Danieliui užteko kaip reikiant į jį 
įsižiūrėti, kad iškart nusiviltų ir namu, ir vyru. 

Jis tikėjosi kažko įspūdingesnio, kokio nors niūraus rūmo su bokšteliais, 
galbūt stūksančio ilgo tamsaus keliuko gale, pasislėpusio už medžių ir krūmų. O 
čia tebuvo mažas, su kitu pastatu sujungtas namukas su Tiudorų epochą pamėg- 
džiojančiais tašais ir bebalaniu tinku, labai panašus į tą, kuriame pats gyveno. 
Šitas pastatas stovėjo ramiame priemiesčio užkampyje, dešimt minučių kelio 
autobusu nuo namų. 

Magister Templi buvo daug senesnis, nei jis tikėjosi. Žiūrint Danielio aki- 
mis, jis kėlė ne pagarbią baimę, bet atrodė truputį juokingas. 

Ilgi standūs plaukai atmesti nuo kaktos, šilkinė barzda pakirpta tarsi skuti- 
mosi šepetėlis, veidas bespalvis, žvilgsnis nenuspėjamas. Kaktos viduryje žibėjo 
metalinė penkiakampė žvaigždė, prilaikoma sidabrinės juostos, iš abiejų pusių 
kyšojo ožio ragai. Ant kaklo kabėjo sidabrinė grandinėlė su maža Bafometo em- 


* Šventyklos magistras. 

blema. Vyras vilkėjo baltą drobinę mantiją be apykaklės, buvo basas, tačiau laikė- 
si autoritetingai, nors ir atrodė suglebęs. Danieliui atrodė, tarsi būtų apsivilkęs 
kitam žmogui priklausantį drabužį. 

Stengdamasis neparodyti paniekos, Danielis spoksojo į Bafometo emble- 
mą. Kai užaugsiu, mąstė jis, gyvensiu kokiame nors didingame rūme ir būsiu be galo 
turtingas. Aš niekada nenešiosiu sidabro: sidabras atrodo pigiai. Aš nešiosiu auksą. Ir 
niekada nebūsiu paprastas Magister Templi. Aš būsiu Ipsissimus". 

Magister Templi pasisveikino su Danieliu, žiūrėdamas ne į jį, o kažkur virš 
galvos; balsas buvo toks pat miegūstas kaip ir žvilgsnis. 

— Kiek tau metų, vaike? 

— Šešiolika, pone, — atsakė Danielis. Jis buvo skaitęs, kad daugelyje sam- 
būrių reikalaujama kaip tik tokio minimalaus amžiaus. 

— Ką atsinešei, vaike? 

— Savo durklą. 

— Ar galiu jį pamatyti? 

Danielis atsisegė lietpaltį, pakišo ranką po megztiniu, ištraukė ten paslėptą 
durklą ir padavė jam. 

Magister Templi patyrinėjo rankeną, kurią Danielis buvo pajuodinęs, apžiū- 
rėjo ašmenis, atvertė kita puse ir nagrinėjo simbolius, kuriuos vyras krautuvėje 
liepė Danieliui iškalti. 

— Tu žinai šituos simbolius? — paklausė jis, nežiūrėdamas Danieliui į akis. 

— Taip, pone. — Danielio akys šaudė aplinkui. Jis užfiksavo didžiulę pen- 
tagramą ant sienos, silpną smilkalų kvapą, dvi į jį spoksančias juodas kates. 

Magas parodė į pirmąjį simbolį — nelygų ratą, kurio viršuje kilo du ragai, 
sudarydami V formą. 

— Raguotas Dievas, pone. Taip pat vaisingumo jėgos, gegužės išvakarės, 
šviesioji metų pusė. 

— O šitas? 

Danielis pažiūrėjo į simbolį su kriaušės formos rankena. 

— Anko"* kryžius, pone. 

Magister Templi parodė į šalia esantį negrabiai iškaltą SS simbolį. 

— Pasveikinimas ir bausmė, pone. 

Paskui jis parodė dviejų lankų ženklą )(. 

— Deivė, kaip pilnėjantis ir dylantis Mėnulis, pone. 

— O šitas? — Jis parodė į M, kurios gale kilo rodyklėlė. 

— Skorpionas, Mirties ir Anapusinio pasaulio ženklas, kita Dievo kaip Pože- 
mio karalystės valdovo pusė. Visų šventųjų dienos išvakarės ir tamsioji metų pusė. 


* Ipse — pats, priesaga issimum nurodo į aukščiausią kokybinį laipsnį — pačiausias, t. y. tobuliausios 
Dvasinės Savasties (lot.). 
** Egiptiečių mitologijoje ankas — gimdos, reprodukcijos, vaisingumo simbolis. 

— O ar galėtum pasakyti „Tėve mūsų iš kito galo? 

Danielis taip ir padarė, o Magister Templi atidžiai klausėsi. 

— Gerai, labai gerai. Ar supranti, vaike, kodėl mes sakome šitą maldą at- 
bulai? 

— „Tėve mūsų“ kalbame atbulai, norėdami panaikinti pasąmonėje esančias 
baimes, kurias krikščionybė pažadina žmonėse. Kalbant tą maldą iš kito galo, ro- 
doma, kad mes daugiau nebijome krikščionių Dievo. O jeigu nebijome, vadinasi, 
krikščionys daugiau neturi mums galios. 

Magister Templi pritariamai linktelėjo. 

— Tavo pradžia gera. Totas sakė tiesą. — Vis dar vengdamas Danielio akių, 
vyras tarė: — Aš esu Aisis. 

— O aš esu Morgana, — pasakė iš kažkur atsiradusi moteris balta drobine 
mantija, ilgais rudais plaukais, stulbinamai gražiu veidu ir daug jaunesnė už Ma- 
gister Templi. Jos kaktą juosė tokia pat sidabrinė juostelė, bet be ragų. Ant kaklo 
gulėjo masyvus vėrinys su kerų simboliais, o visi pirštai buvo apmaustyti žiedais. 
Danielis suvokė, kad čia ir buvo toji vyriausioji žynė, apie kurią pasakojo vyras iš 
krautuvės. 

Ji įdėmiai skrodė Danielį savo hipnotizuojančiomis rudomis akimis ir nenu- 
leido jų net tada, kai jis ėmė nejaukiai jaustis. 

— Kuo tu vardu? — paklausė. Jos balsas nebuvo nei šiltas, nei atšiaurus. 

Visas išraudęs pasisakė. 

— Danielis yra netinkamas vardas naujai priimtajam. Ar Totas nesakė, kad 
pasirinktum vardą? 

Jis papurtė galvą. Staiga Danielis sunerimo, kad jie neišvarytų jo namo. Jis 
jau išsigando, kad nepaaiškėtų melas, kurio griebėsi, aiškindamas motinai, kur 
praleis šį vakarą. Jeigu motina paskambins vikarui ir sužinos, kad jis nepasirodė 
Biblijos pamokoje, ją vėl ištiks beprotybės priepuolis. 

Visas pastarąsias tris savaites, nuo to karto, kai jis sutiko krautuvėje tą 
vyrą, vardu Totas, ir pamatė tą knygą, motina šėlo dar labiau. Danielio manymu, 
taip galėjo atsitikti dėl to, kad jis visą dėmesį sutelkė ruošdamasis šiai dienai ir 
visiškai apleido kerus, kurie ją suvaldydavo. Tačiau tai jau nebuvo svarbu. Ši diena 
buvo svarbiausia jo gyvenime. Šiandien jis taps Pirmojo Laipsnio priimtuoju. 

Magister Templi žvilgsnis tebebuvo apsiblausęs, tačiau dabar Danielis juto 
didžiulę galią, sklindančią iš jo akių, tarytum tas žynys būtų siurbęs iš jo galvos 
mintis ir jas skaitęs. 

— Ar tau pažįstamas Teuto vardas, vaike? 

— Teutas buvo vienas iš rūstybės indų, pone. 

— Taip, Danieli. Rūstybės indai yra blogybių ir visų piktų menų išradėjai. 
Teutas mokė lošti kortomis ir kauliukais. Jis mėgo užsidirbti pinigų ir jam sekė- 
si. — Magister Templi nusišypsojo. — Manau, Teuto vardas tau labai tiks. 

Danielis norėjo pasiųsti jam dėkingą žvilgsnį, tačiau Magister Templi vėl 
vėl paslėpė po megztiniu. 

— Laikas, — pasakė vyriausioji žynė Morgana. 

— Laikas, — pakartojo Magister Templi. 

Jie nuvedė Danielį koridoriumi į garažą, kuriame vos tilpo senas tamsiai 
mėlynas furgonas. Vyriausioji žynė atidarė automobilio užpakalines duris ir įlei- 
do Danielį vidun. Ten langelių nebuvo. Žynė įlipo iš paskos. Danielis pastebėjo, 
kad rankoje ji laikė juostą. 

— Dabar turime užrišti tau akis, Teutai, — tarė ji. 

Danielis truputėlį sunerimo. 

— Vešime tave į mūsų šventyklą. Tau bus leista žinoti, kur ji yra tik tada, kai 
tapsi Trečiojo Laipsnio priimtuoju. Toks Įstatymas. 

Danielis linktelėjo ir klusniai pakėlė galvą. Jautė, kaip ant akių užrišo juos- 
tą — tvirtai, bet švelniai. Pasigirdo uždaromų durų žvangtelėjimas. Įjungus va- 
riklį, furgonas sudrebėjo. Iš karto pasmirdo išmetamosiomis dujomis. Sudžeržgė 
pavaros. Staigus krestelėjimas. Danielis suprato, kad jie važiuoja atbuline eiga. 

Paskui jis visiškai prarado laiko nuovoką. Važiuoti buvo nepatogu. Greitis 
vis keitėsi, furgonas bumbsėjo, svyravo, dažnai staigiai stabtelėdavo. Pamanė, 
kad Magister Templi — ne pats geriausias vairuotojas. 

Jie ilgai važiavo tiesiu keliu, paskui furgonas staiga stabtelėjo ir pasuko į 
dešinę. Atrodė, kad dabar jie dardėjo jau ne keliu, o kažkokiu šunkeliu. Kai auto- 
mobilis netikėtai šoktelėjo, Danielis vos susilaikė neapsivėmęs. 

Pagaliau furgonas sustojo. Danielis apsidžiaugė išgirdęs atidaromas užpaka- 
lines duris ir pagaliau įkvėpęs gryno oro, kvepiančio kaimu. Jis godžiai kvėpavo, 
jausdamas, kaip atslūgsta pykinimas. 

Vyriausioji žynė paėmė jį už riešo ir padėjo išlipti. Atrodė, lyg saulė būtų nu- 
sileidusi, dvelkė vėlyvos vasaros vėsuma. 

— Jau atvažiavome, Teutai, — pranešė vyriausioji žynė. — Atsargiai kilnok 
kojas. 

Jis ir ėjo atsargiai, kol pagaliau išgirdo užnugary sunkiai trinktelint duris. 
Čia stipriai dvokė karboliu. Kai vyriausioji žynė atrišo akis, jis stovėjo prausyklo- 
je, kur sienos ir grindys buvo išklotos juodomis plytelėmis. 

— Čia mes būname nuogi, Teutai. Prašau nusivilkti visus drabužius ir eiti po 
dušu: prieš pradėdami apeigas visi turime apsivalyti. 

Visas išraudęs Danielis padarė kaip lieptas, o vyriausioji žynė nunešė jo 
daiktus į rūbinę su spintelėmis. Ji taip pat atėjo nuoga. 

Parodžiusi į dušą, pati nuėjo paskui jį ir atsuko vandenį. Švelniai stumtelėjo 
Danielį pirmyn, savo nuogu kūnu liesdama jo nugarą, paskui krūtine ir pilvu ėmė 
žliaugti šiltas vanduo. Vyriausioji žynė pasiėmė muilą ir pradėjo Danielį prausti, 

masažuodama pirštais jo odą, pažastis, pilvą, paskui išmuilino varpą ir sėklides, 
išeinamąją angą. 

Jis stovėjo ramutėlis, nežinodamas, ką daryti, ir jausdamas, kaip kyla susi- 
jaudinimas. Iš paskutiniųjų stengėsi sulaikyti erekciją, bet varpa jau brinko. 

Laimė, jos rankos judėjo tolyn, per kojas žemyn. Paskui kempine nušluostė 
muilą, išvedė jį iš dušo ir užmetė ant pečių didelį rankšluostį. Danielio vietą už- 
ėmė Magister Templi, taip pat nuogas. 

— Dabar turiu vėl užrišti tavo akis, Teutai, — glaustai pasakė Morgana, 
tarsi nieko neįprasto neatsitiko. 

Vėl užrišus juostą ant akių Danielis įsitempė. Tada vyriausioji žynė nugaubė 
rankšluostį ir, paėmusi jį už rankos, nusivedė. 

Pasigirdo skląsčio trakštelėjimas, pūstelėjo skersvėjis, atnešdamas stiprų 
smilkalų ir karšto vaško kvapą. Grindys šaltos. Eidamas tolyn jautė, kad ten turė- 
jo būti daug žmonių, ir visi tylėjo. 

Vyriausioji žynė trūktelėjo jį, kad sustotų. Pasigirdo garsus jos šūktelėjimas: 

— Šiandien į šventyklą atvedame Teutą ir ruošiame jį įstoti į mūsų šventąjį 
ratą. | 

Jis išgirdo tylų garsą, tarsi koks tuzinas ar daugiau balsų skanduotų uniso- 
nu. Skandavimas pamažu garsėjo, artėjo. Danielis jautė artėjančią ugnį. Girdėjo, 
kaip degė liepsna, rydama orą, traškėdama, dusliai tuksnodama, šnypšdama. 
Krūtinę pasiekė neapsakomas karštis, jis norėjo atsitraukti, bet neišdrįso. 

Toks pat stiprus karštis priartėjo ir prie nugaros, paskui prie lyties organų, 
veido. Visą jį supo karštis, jis norėjo rėkti, bet turėjo užgniaužti tą riksmą. Sprag- 
sėjimas ir stipri svilinamų plaukų smarvė. Danielis pajuto, kaip sudegė šiek tiek 
plaukų ant galvos, paskui ant gaktos. 

Staiga karštis prapuolė. Skandavimas nutrūko. Sudžerškė grandinė, ant jo 
veido ir kūno tiško ledinio vandens lašeliai. Grandinė vėl sudžerškė, ir jis net pa- 
šoko, kai ant kūno užtiško dar daugiau vandens. 

Danielis jau pasiruošė sulaukti daugiau, bet dabar jo nuogą nugarą nutvilkė 
ne vanduo, o rimbo kirtis. Jis riktelėjo. Dar vienas geliantis kirtis, šį kartą per 
sėdynę. Tada per pilvą. Per lyties organus, paliesdamas sėklides, ir jis susirietė 
iš skausmo. Rimbas čaižė kojas, kulkšnis, kaklą, dešinį skruostą — kirčiai krito 
vienas po kito. Danielis nepasidavė, tvirtai laikėsi ant kojų, tramdė ašaras. 

Žymės, pagalvojo jis. Siaubas nustelbė skausmą. Motina neturi pamatyti žymių. 

Pagaliau čaižymas baigėsi. Danielis ramiai stovėjo jausdamas, kaip dega su- 
aižytas kūnas. 

— Ar galime pasikliauti tavimi, Teutai? — Magister Templi balsas. — Ar 
galime atrišti tau akis ir leisti pamatyti mūsų šventyklą ir mūsų veidus? 

— Taip, — sušnabždėjo jis. 

— Kartok paskui mane: „Tai, ką darysi, bus visas įstatymas. 

Danielis pakartojo. Magister Templi tęsė: 

— Jėzau iš Nazareto, žiūrėk, kaip patekai į žabangas. Visą gyvenimą tu ka- 
mavai ir užgauliojai mane. Aš — kartu su visomis kitomis laisvomis krikščioniško 
pasaulio sielomis — vaikystėje buvau kankinamas, man buvo uždrausti visi malo- 
numai. Dabar pagaliau turiu Tave, Šėtone. 

Palaukęs, kol Danielis viską pakartojo, jis tęsė toliau: 

— Aš amžiams pašvenčiu savo protą, kūną ir amžiną sielą Tau, Viešpatie 
Šėtone. Ir už bausmę tebūnie man gyvam išluptos akys ir liežuvis, jeigu kada nors 
atskleisiu šį saitą bet kokiai gyvai būtybei už šios šventyklos ribų. 

Kai Danielis baigė kartoti, stojo ilga tyla. Paskui staiga raiščio mazgas atsi- 
leido ir juosta nuslydo nuo akių. 

Jis mirkčiojo, kol pagaliau įžiūrėjo viską. O tai, ką pamatė, taip jį pribloškė, 
kad net pamiršo visą drovėjimąsi ir gėdą dėl savo nuogumo. Burna atvipo. Jis 
stovėjo didelėje daržinėje, kurios lubos buvo išdažytos tamsiai raudonai, o visos 
sienos uždengtos juodu audeklu. Abipus altoriaus, kuris stovėjo aukso spalva nu- 
pieštos pentagramos viduryje, kilo dvi juodos, gerų keturių pėdų aukščio žvakės. 
Žvakių buvo pilna visur, o prie sienų liepsnojo viduramžiškai atrodantys deglai. 

Pentagramos viduje stovėjo tuzinas žmonių, nė vienas nekrutėjo, tik žiūrėjo 
į jį. Tačiau jų akių nesimatė. Visi buvo užsidėję klaikias, žvėrių galvas vaizduo- 
jančias kaukes, o kūnai buvo nuogi, išskyrus ant kaklų kabančias grandines su 
sidabrinėmis emblemomis. 

Priešais Danielį stovėjo nuogas vyras kiaulės galva. Moteris katės snukiu. 
Grėsmingas vilkas ir baikšti ožka taip pat turėjo žmogaus kūnus. Visi laikė dur- 
klus, smaigaliais nukreiptus į viršų, kurių ašmenyse atsimušė deglų liepsna. 
Pentagramos viduryje ant juodo audeklo gulėjo jauna nuoga moteris — aukštiel- 
ninka, o ištiestos rankos ir kojos buvo įmantriai surištos virve. 

Danielio žvilgsnis nukrypo nuo žvėrių galvose esančių prarėžų akims prie 
nuogos mergaitės, paskui vėl grįžo prie žvėrių galvų. Tie jų žvilgsniai, iškelti dur- 
klai kėlė didžiulę baime. 

Spąstai, suprato Danielis. Jis pateko į spąstus. 

Jis greitai apsisuko, tačiau durys buvo užblokuotos: ten stovėjo Magister 
Templi ir vyriausioji žynė, abu irgi nuogi. Žynė turėjo durklą. Magister Templi 
laikė didžiulį kardą, iškeltą virš savo kaktos, tarytum būtų pasiruošęs kirsti Da- 
nieliui. Ir abu atrodė be galo rimti. 

— Tu atsižadėjai apsišaukėlio Jėzaus Kristaus, — pasakė Magister Templi, 
pirmą kartą žiūrėdamas Danieliui tiesiai į akis. — Tu atsižadėjai dievo. Vietoj jo 
pasirinkai mūsų kelią. Tu prisiekei saugoti paslaptį. 

— Tačiau kodėl turėtume pasitikėti tavimi, Teutai? — niekinamai pasakė 
žynė. 

— Ar galime tikėti tavimi, Teutai? — abejojo Magister Templi. 

— O gal geriau paaukoti tave, Teutai, dabar, kad vėliau tau nereikėtų patirti 
fizinių kančių agonijos? 

Akies krašteliu Danielis pastebėjo, kaip Magister Templi kardas kilstelėjo 
aukštėliau, o rankeną spaudžiantys krumpliai pabalo. Pirmą kartą jis visiškai pra- 
rado drąsą, norėjo apsisukti ir lėkti, bet nė vienas raumenėlis nesukrutėjo. Visas 
kūnas buvo paralyžiuotas, bet ne iš baimės. Jį laikė kažkokia nematoma jėga ir 
tokia galinga, kokios jam dar neteko patirti. Toji jėga laikė jį įkalintą, įaugusį 
vietoje ir bejėgį. 

Koneris skubiai nusiplovė putų likučius ir apsitaškė Eternity losjonu po skutimo- 
si. Dvi minutės iki septynių. Po dvidešimties minučių turėjo važiuoti į darbą. 

Ant pečių užsimetęs drėgną rankšluostį, tarsi tas būtų bent kiek apsaugojęs 
nuo šalčio, — Jėzau, koks šaltas šis butas, — nuėjo į virtuvę. Pasiruošęs kavos, 
nusinešė puodelį į svetainę, kur gulėjo jo kompiuteris. Nors puikiai išmanė pro- 
graminę įrangą, vis tiek klusniai vykdė kiekvieną Minaret Internet instrukcijose 
nurodytą procedūrą ir atsidarė savo elektroninio pašto dėžutę, norėdamas pažiū- 
rėti, ar vakarykštės pastangos davė kokių nors rezultatų. 

Beveik iš karto ekrane pasirodė žodžiai: PERDUODAMAS... 1 IŠ 25. 

Velniava! — pagalvojo Koneris plačiai išsišiepęs ir, kol paštas atsidarinėjo, 
nulėkė į miegamąjį apsirengti. 

Jis jau tiesino kaklaraištį, kai pasigirdo gongas, pranešantis, kad žinutės 
perduotos, ir grįžo išjungti kompiuterio. Buvo penkiolika minučių po septynių. 
Koneris svarstė, ar peržiūrėti jas dabar, o tai reikštų, kad vėluos, ar perskaityti 
viską darbe. 

Dar padvejojęs, išjungė kompiuterį ir įsidėjo jį į lagaminėlį. Vakar pusę die- 
nos nebuvo darbe, todėl šiandien reikėjo prisistatyti laiku. Visą paštą paskaitys 
įsijungęs savo nešiojamąjį kompiuterį kabinete, ir niekas nežinos, ką jis veikė. 
Čiupęs automobilio raktelius, Koneris išlėkė, netverdamas smalsumu, kas įkrito 
įjo tinklą. 


Šis rytas Montanai buvo prastas. Tėvas, prislėgtas žinios apie Valterio Hogino mir- 
tį, buvo bjaurios nuotaikos. Negana to, jis niekaip nerado kažkokio segtuvo. Tėvas 
dievagojosi vos prieš porą dienų čiupinėjęs jį kabinete, tačiau Monti buvo įsitikinu- 
si, kad jis kažkur nusimetė kraustantis iš Berkšyro. Jeigu neatsiras, savaitgalį teks 
paieškoti senojoje laboratorijoje, bet tokia perspektyva jos nežavėjo. Slėgė vien 
važinėjimas darbo metu, o ką kalbėti, kai tame pastate nebus nė gyvos dvasios. 

Ten buvo vykdomi paskutiniai laboratorijos likvidavimo darbai ir dirbo vos 
saujelė žmonių. Po mėnesio ir tie išeis: vieni gundosi išeiti į pensiją, kiti — dirbti 
Bendix įmonėje Redinge, kur dirbo Valteris Hoginas. Tačiau visos jų eros pabaigą 
simbolizavo ne tiek susiliejimas su Bendix Schere, kiek Valterio mirtis, ir Monti 
baiminosi tų laidotuvių. 

Atvykusi į Bendix pastatą iškart po dešimtos, balso pašto dėžutėje rado lau- 
kiantį Konerio Molojaus pranešimą, bet paskambinusi jam teišgirdo balso įrašą, 
tad paliko žinutę. 

Ji grįžo iš saugyklos vienu aukštu žemiau: šitaip jie vadino didžiulę patalpą, 
atstojančią visų laboratorijų archyvą. Visų dokumentų ir tiriamojo darbo užrašų 
kopijos, automatiškai išspausdinamos iš kompiuterių kiekvieną savaitgalį, buvo 
laikomos nedegiose spintose kaip kompiuterių laikmenų dublikatai. Tačiau ir ten 
dingusio segtuvo nerado. 

Monti jau kišo kortelę į savo kabineto duris, kai suskambo telefonas. Įlėkusi 
stvėrė ragelį. 

— Klausau? 

— Panele Banerman. Labas rytas, pagaliau susisiekėme. 

— Pone Molojau. Sveiki. — Dabar, kai jau jautė vis stiprėjantį draugišką ryšį 
su šiuo vyru, toks formalumas jai atrodė absurdiškas. — Kaip sekėsi persikraustyti? 

— Puikiai, jokių bėdų. Tik vis dar neturiu baldų. — Jis patylėjo. — Kaip 
jums sekasi? 

— Neturiu kuo pasigirti. Aš... — Už lango koridoriuje ji pamatė laborantą, 
išeinantį iš priešais esančios laboratorijos, todėl skubiai uždarė duris ir prašneko 
tyliau: — Gal galėtume kur nors kitur susitikti? Man reikia su jumis pasikalbėti. 
Gal per pietus? 

— Ne, man susirinkimas. Regis, dabar turiu laisvesnį tarpelį — ar tinka? 

Monti dirstelėjo į laikrodėlį. Dešimt minučių po vienuoliktos. 

— Taip. 

— Gal po dešimties minučių ten pat, kur aną kartą? 

— Gerai. 

Dėdama ragelį į vietą, Monti pastebėjo, kaip virpa rankos. 


Tarp pusryčių ir pietų I! Venezia buvo laikinai aprimusi. Monti atėjo pirma ir ne- 
nusivilkusi palto pasuko į nišą, kur jie sėdėjo aną kartą. 

Konerį ji aplenkė tik viena minute. Durys prasivėrė ir jis įėjo nešinas laga- 
minėliu ir vis dar pasistatęs savo Crombie apykakle. Monti užteko jį pamatyti ir 
iškart nusiramino. 

Vyras artėjo plačiai šypsodamasis. 

— Labas, — pasakė atsitraukdamas kėdę ir sėsdamasis. — Turiu parodyti 
jums kai ką įdomaus. 

— O? — Viskas jame atrodė taip patikima, netgi stiprių rankų judesiai, kai 
atidarė lagaminėlį ir išėmė kompiuterį. Priėjo italė padavėja. 

— Ko norėtumėte? — paklausė Koneris Monti. 

— Tik kapucino. 

— O man prašau dvigubą espreso ir spurgą. Ir jūs paskanaukite, — pasiūlė 
jis Monti, — čia jos tikrai gardžios. | 

Monti šypsojosi dėl jo apetito, o gėrėjimasis šiuo vyru stiprėjo kiekvieną 
sekundę, praleistą šalia. 

Padavėja nuėjo. 

— Ar gerai jaučiatės, Montana? Atrodote labai išblyškusi. 

Monti palaukė, kolpadavėja pakankamai nutolo, tada pakėlė akisį amerikietį. 

— Ar pamenate, kaip antradienį pasakojau, kad paprašiau mūsų senąjį vy- 
riausiąjį laborantą Valterį Hoginą gauti keletą „Maternox“ pavyzdžių? 

— Taip. 

Ji nervingai sunėrė pirštus. 

— Vakar jis mirė. Širdies smūgis. 

Koneris suraukė antakius. 

— Kokio jis amžiaus? 

— Šešiasdešimt šešerių. 

— Ar anksčiau buvo kokių nors požymių, kad turėtų širdies sutrikimų? 

— Bent aš nežinojau. 

Jis minutėlę patylėjo. 

— Kur tai atsitiko? 

— Bendix laboratorijoje Redinge, kur jis dirbo. 

— Į kokią ligoninę vežė? 

— Aš... aš nežinau. Kodėl klausiate? 

— Nežinote, ar tai buvo valstybinė, ar Bendix ligoninė? 

— Bendix ligoninė? 

— Be abejo, kuri nors Bendix klinika, kur paprastai vežami įmonės darbuo- 
tojai. 

— Man sakė, kad jis mirė greitosios pagalbos automobilyje. 

Padavėja atnešė kavą, dvi storas apskritas spurgas ir nuėjo. Koneris patyri- 
nėjo savo espresą ir pasakė: 

— Jūs paprašote, kad ponas Silsas gautų informacijos bei kapsulių, ir jis 
miršta. Įsitraukia į darbą laikraščio korespondentė ir ji miršta. Paskui paprašote 
pono Hogino pagalbos ir tas miršta. Labai jau daug sutapimų. 

— Kur riba, ties kuria jūs nustojate tikėti sutapimais? 

Dabar jis tyrinėjo spurgą. 

— Kai esi dar vaikas, augant ateina metas, kai nustoji tikėjęs dantukų fėjo- 
mis ir Kalėdų seneliais. Konkrečios datos ar žymės ant sienos nėra, tai palaipsnis 

procesas, tiesa? Pamažu susivoki, kad nėra taip, kaip anksčiau galvojai, tada ir 
pradedi suprasti tiesą. 

— Manau, kad dabar pasiekiau tą ribą, — pasakė Monti. — Tiesą sakant, 
manau, kad jau seniai tai įvyko. 

Koneris paėmė spurgą, atsikando nemažą gabalą, nulaižydamas iš vidaus 
besisunkiantį saldų kremą, ir kurį laiką kramtė. Nurijęs pakėlė spurgą priešais ją, 
tarsi ta būtų koks nors eksponatas. 

— Matote tą glajų? 

— Taip, — šiek tiek nustebo Monti. 

— Jis pagamintas iš tos pačios želė, kurią Bendix Schere naudoja savo labora- 
torijose DNR nustatyti. Jie yra didžiausi šios želė gamintojai pasaulyje. 

Monti pažiūrėjo į savo spurgą ir nusiviepė. 

— Rimtai? 

— Taip. 

— Ji man jau nežadina apetito. 

— Argi nežinojote, kad Bendix Schere yra visur. — Jis padėjo likusią spurgos 
dalį ant lėkštės ir pakrutino pirštus. — Čiuptuvėliai lėtai slenka tolyn. Pamažu jie 
siekia monopolio pasaulinėje sveikatos apsaugos rinkoje. Jie neišvengiamai ar- 
tėja prie kūdikių maistelio gamybos monopolio. Tai šen, tai ten kėsinasi į maistą 
suaugusiesiems. — Koneris kilstelėjo antakius. — Kur jie sustos? 

— Aš nežinau. Kur? 

Jis skėstelėjo rankomis ir gūžtelėjo pečiais. 

— Arjūs tikrai tikite, kad jie pasirengę žudyti? 

— Jeigu yra rimta priežastis. 

— Gerai, kokia yra toji priežastis? 

Koneris įjungė kompiuterį. 

— Pažiūrėkite, ar tai ką nors jums sako? 

Jis pasitraukė kėdę arčiau Monti ir atidarė savo elektroninio pašto dėžutės 
skyrių „Gauta . Nuvedė žymeklį žemyn ir ties vienu laišku dukart paspaudė. Ek- 
rane pasirodė memorandumas, kurį vaistų informacijos skyriaus direktorė Linda 
Farmer siuntė daktarui Vincentui Kroviui. Ten buvo labai paprastai parašyta: Pa- 
tvirtinu, kad galime turėti 4-tą problemą dėl „Maternox“. Kingslėj K. (ponia). 
Stebima. Pranešiu. 

— Ar tai ką nors jums sako? — pakartojo klausimą Koneris. 

Monti įsitempė, staiga pradėjo smiliumi barškinti į stalą. 

— Kas... kas tai atsiuntė? 

Koneris sąmokslininkiškai mirktelėjo. 

— Kol kas negaliu atsakyti. Tiesiog pasakykite, ar tai ką nors jums sako? 

Ji linktelėjo galvą. Atmintin grįžo Zandros Volerton žodžiai, pasakyti, kai 
jos buvo susitikusios viešbutyje: 

Laukiu, kol dar viena gimdyvė mirs nuo viruso ir pagimdys kūdikį, paženklintą 
kiklopo sindromu, o tada tol nesitrauksiu nuo jos šeimos gydytojo, kol, po velnių, jis 
neprabils. 

Koneris tylėdamas laukė. 

— Zandros Volerton bylos, — pasakė ji. — Kažkas turi būti jos popieriuose, 
kurie liko redakcijoje. 

— Nieko nesuprantu. 

Monti baigė gerti kavą. 

— Duokite man savo namų telefono numerį. Iškart dabar važiuoju į Berkšy- 
rą, o vakare jums paskambinsiu. 

Jis neryžtingai pasakė: 

— Žinoma, duosiu savo namų numerį... bet paklausykite... reikia labai at- 
sargiai kalbėti telefonu. Paskambinusi pasakykite, kur susitikti, nieko daugiau. Ir 
nuo šiol, manau, abu turime galvoti, su kuo kalbame. — Koneris gurkštelėjo ka- 
vos. — Rytoj važiuoju į kaimą: savaitgalį praleisiu su savo tiesioginiu viršininku 
Rauliu. Ar teko su juo susidurti? 

Monti padvejojo. 

— Gal kada ir buvau susitikusi. 

— Raulis žino, kas ir kaip šioje įmonėje, beje, jis neblogas. Jeigu bus proga, 
išsiaiškinsiu, ar jis ką nors žino. 

Monti tiesiai pasakė: 

— Mums būtina gauti keletą pavyzdžių iš tos įtartinos partijos ir palyginti 
su kitomis „Maternox kapsulėmis. — Ji padiktavo partijos numerį. 

Koneris linktelėjo. 

— Pažiūrėsiu, ką pavyks padaryti. 

Ji spoksojo į savo nepaliestą spurgą, tačiau neturėjo jokio noro net paragau- 
tijos. 

Monti lengvai rado įmonių parko pramoninį rajoną, besidriekiantį už Redingo 
žiedinio kelio. Sustabdė savo „MG“ prie didžiulės iškabos, kurioje buvo išvardytos 
įmonės, ir pradarė langelį. Į veidą plūstelėjo vėjo gūsis. 

Centrinė ir Vakarų leidyba Plc-Thames Valley Gazette. Blokas Nr. 26, — per- 
skaitė ji ir uždarė langelį. Vėjo šuoras lengvai susiūbavo automobilį. Ji pravažiavo 
visą eilę šiuolaikinių pramoninių statinių, visi kaip vienas tamsiai pilki, ir netru- 
kus ant keturaukščio pastato, daug senesnio ir aptriušusio labiau nei kiti, pamatė 
išraitytą laikraščio pavadinimą. 

Pastačiusi automobilį lankytojams skirtoje vietoje nuskubėjo, įnirtingai 
draskoma vėjo, prie paradinių pastato durų. Išsiskyrusi su Koneriu Molojumi, ji 
nuėjo į telefono būdelę ir paskambino Hjubertui Ventvortui, kuris pasiūlė susi- 
tikti po pietų. Dabar laikrodukas rodė penkiolika minučių po trijų. 

Vestibiulio viduryje prie stalo sėdintis aukštas uniformuotas sargas manda- 
giai paprašė prisėsti, o pats tuo metu paskambino į pono Ventvorto kabinetą. 

Monti atsisėdo į žemą krėslą ir pasiėmė Gazette numerį. Antraštė skelbė: 
„Kalėdinę savaitę vietos vikaras planuoja apsilankyti Bosnijoje. 

Kalėdos, galvojo Monti. Iki jų beliko penkios savaitės, o ji dar nieko nesu- 
planavo. Gruodžio pradžioje kartu su tėvu turėjo važiuoti į Vašingtoną ir dabar 
mąstė, ar nepavyktų įkalbėti jo pasilikti ten ilgesniam laikui, paatostogauti. Pa- 
slidinėti Vermonte? 

Vaikystėje, kai dar motina buvo gyva, ji džiaugdavosi Kalėdomis. Tačiau 
pastarąjį dešimtmetį Kalėdomis džiaugėsi vos du kartus, kai šventes praleido 
su savo vaikinu jo tėvų ūkyje Jorkšyre. Būtent tada Monti suprato, kad, ko gero, 
buvo labiau įsimylėjusi jo didelę mielą šeimą ir jų skleidžiamą šilumą negu patį vy- 
ruką. Galiausiai draugystė nutrūko. Tačiau per pastaruosius aštuoniolika mėnesių 
Monti daugybę kartų savęs klausė, ar tik neatmetė paskutinio šanso ištekėti. 

Ji tingiai vartė Thames Valley Gazette, mėgindama suprasti laikraščio charak- 
terį. Vien tik vietinės naujienos. Nelaimingi atsitikimai, vagystės, dviračių nuva- 
rymai, sutuoktuvės ir skelbimai. Vos atvertusi vidurinius lapus ir išvydusi didžiulę 
nuotrauką, kurioje buvo užfiksuotos sumaitoto automobilio liekanos, sustingo. 

PASLAPTINGA GAZETTE KORESPONDENTĖS ŽŪTIS AVARIJOJE: „Ford Fiesta“ 
automobilio, kuriame žuvo 21 metų Zandra Volerton, liekanos. 

— Panele Banerman! 

Monti krūptelėjo nuo Hjuberto Ventvorto balso ir skubiai pakilo. 

— O, sveiki! Malonu, kad galite mane priimti. 

Pastebėjęs atverstą puslapį mostelėjo į jį. 

— Baisus dalykas, tokia tragedija. Zandra buvo protinga mergaitė, būtų toli 
nuėjusi, turėjo visus privalumus. Atkakli. Matote, šioje srityje reikia būti atkak- 
liam, panele Banerman. — Jis nulenkė galvą, tarsi pabrėždamas, kad prireikus ir. 
pats galėjo būti ne kitoks. 

— Dar nežinoma, kaip toji avarija įvyko? 

Ventvortas kurį laiką rhąstė. 

— Ką tik kalbėjau su policija. Pasirodo, buvo vienas liudininkas — kažkoks 
vyras, važiavęs dviračiu. Jis sako, kad Zandra visiškai nesistengė nei stabdyti, nei 
paspausti greičiau — lyg nė nebūtų mačiusi to barjero. 

— Arji negalėjo užmigti prie vairo? 

Jis gūžtelėjo pečiais, akys išsipūtė, suapvalėjo, paskui vėl susitraukė. 

— Aštuntą valandą vakaro? Aišku, galėjo būti ir taip. Kas žino? Policijos eks- 

pertai tirs likusias duženas. Gal skrodimas ką nors paaiškins? — Atrodė, tarsi tas 
klausimas skirtas Monti. Paskui jis dirstelėjo į laikrodį. — Klausykite, valgykloje 
dabar turėtų būti ramu. Tinkama vieta pasikalbėti. Gal palypėtume aukštyn? 

Ventvortas rodė kelią, pagarbiai sveikindamasis su vienu kitu sutiktu kole- 
ga, lyg visi šiame pastate būtų viršesni už jį. Tačiau ir anie atsakė taip pat pagar- 
biai. Monti pamatė visiškai naują šio žmogaus pusę. 

Įėję į didžiulę valgyklą, jie pasiėmė arbatos ir sumuštinių su sūriu, ir nuėjo 
į galą. Stalai mažyčiai ir siauri, kėdės kietos ir nepatogios. Kalbėdama kuo tyliau, 
Monti išdėstė jam, kaip kreipėsi į Valterį Hoginą ir kaip iš karto po to vyras mirė. 

Kai baigė pasakoti, Ventvortas piktai pažiūrėjo į ją. 

— Ponas Silsas, Zandra, o dabar ir ponas Hoginas, taip? Žmonių ratas didė- 
ja. Ar būtent taip jums atrodo, panele Banerman? 

Ji atsikando geroką gabalą sumuštinio, sukramtė ir skubiai nurijo. 

— Ar Zandra Volerton ką nors jums sakė apie ketvirtą su „Maternox“ susi- 
jusį atvejį? 

— Dar vienas kūdikis, paženklintas kiklopo sindromu? 

— Taip. 

Sutrikęs vyras papurtė galvą. 

— Ne, visiškai nieko. Tačiau tai nereiškia, kad ji nebuvo aptikusi kokių nors 
pėdsakų. 

— Ar būtų galima apžiūrėti jos aplankus? 

Ventvorto antakiai pakilo tarsi du dideli plaukuoti vabzdžiai, pasiruošę skristi. 

— Taip! Gera mintis. Palydėsiu prie jos stalo. 

— Tiesiog iš to, ką Zandra pasakojo, sprendžiu, kad ji tikrai žinojo apie ket- 
virtą atvejį — arba bent jau apie nėščią moterį, kuri patyrė tokius pat simptomus 
kaip ir jūsų dukra. 

Jie nuėjo į didelį redakcijos žinių skyrių, pilną stalų ir kompiuterių: prie 
vienų sėdėjo žmonės, kiti atrodė taip, tarsi nuo jų skubiai pabėgo, gelbėdamiesi 
nuo būsimo bombos sprogimo. Sustojo priešais tvarkingą, švarų stalą. Jis nie- 
kuo nesiskyrė nuo kitų: tas pats melamininis medienos pluošto stalviršis, tuščias 
kompiuterio ekranas, metalinis smaigas su stora susmeigtų popierių krūva ir ne- 
paliestų Gazette šūsnis. Vienintelis asmeninis daiktas — didelis terakotinis puo- 
delis, pilnas rašiklių. Tvido medžiaga aptraukta kėdė pastumta po stalu. Matant 
tokią liūdną tuštumą Monti sugniaužė gerklę. 

Žurnalistas atidarinėjo stalčius. Pirmajame buvo krūva akinių, liniuotė, žir- 
klės ir kiti reikmenys. Antrasis prikrautas bloknotų. Vieną išėmė. 

— Ar skaitote stenografuotą tekstą? — paklausė jis Monti. 

— Ne. 

Ventvortas pervertė lapus. 

— Čia lyg ir nieko nėra. 

Jis išėmė kitą bloknotą, peržiūrėjo jį ir vėl nusivylė. Paskui pasilenkė ir pa- 
spaudė ant ekrano nugarėlės esantį mygtuką — įjungė jį. Vyras greitai darbavosi 
klaviatūra, ekrane praskriejo pavadinimai ir komandos. 

Kai pasirodė žodis „Maternox“, Monti sužiuro. Po jo parašyti trys vardai: 
Sara Džonson, Zineta Patel, Roberta Makdonald. Šalia kiekvienos buvo parašyta 
mirties data ir mirties liudijimą išdavusio gydytojo pavardė. Daugiau nieko. 

Ventvortas viską ištrynė ir įrašė paieškos užklausimą. Po kelių sekundžių 
pasirodė laikmenų sąrašas. Vienas buvo pavadintas „Nauji atvejai . 

Jis dirstelėjo į Monti ir atidarė tą laikmeną. Jiedu skaitė tekstą. 

Ponia Karolina Kingslėj, g. 1967 07 14. 215 Roland Gardenas, Londonas 
SW7. Tel. 071 244 9359. 

Aštuonių mėnesių nėštumas. 1993 m. birželį nevaisingumui gydyti 
šeimos gydytojas paskyrė „Maternox“. Daktaras Polis Korbinas, 46 Redklif 
Roudas, SWa10. (Informaciją Z. V. pateikė moters vyras Čarlis 1994 11 12.) Viso 
kūno išbėrimas ir viruso simptomai atitinka ankstesnius atvejus. Lapkričio 
10 d. paguldyta į Universitetinės ligoninės Intensyviosios terapijos skyrių. 
Konsultuojantis ginekologas Gordonas Benčlis. 

Monti jautė, kaip suspaudė paširdžius. „Ponia Kingslėj K. — šią pavardę 
rytą kompiuteryje jai parodė Koneris Molojus. 

— Pavardė sutampa, — pasakė ji. 

— Sutampa? 

— Kai kurią informaciją jau mačiau. 

— Gal galėtume sužinoti, kaip ji laikosi? 

Monti linktelėjo. 

Žurnalistas pakėlė ragelį nuo Zandros stalo ir paskambino į telefonų tinklo 
informacijos biurą. 

— Prašau Universitetinės ligoninės Londone telefono numerį, — pasakė jis. 
Po minutės jis jau rinko gautą telefono numerį ir paprašė sujungti su Intensyvio- 
sios terapijos skyriumi. Monti tylėdama klausėsi. 

— A, laba diena. Mano dukterėčia Karolina Kingslėj buvo paguldyta pas jus 
praėjusį ketvirtadienį. Gal galėčiau paklausti, kaip ji jaučiasi? Ar jau pagimdė? 

Monti stebėjo toliau. Jo veide — viltis, kuri netrukus ištirpo. 

— Supratau, — pagaliau išlemenojis. — Aš ir nežinojau... aš... aš buvau išvy- 
kęs, suprantate, ką tik šį rytą grįžau. — Jis pasiuntė Monti buką žvilgsnį. — Taip, 
taip, be abejo, jie praneš, žinoma, tokie artimi giminės. Dar vienas klausimas. O 
kaip kūdikis? Gal malonėtumėte pasakyti — ar tai negalėjo būti kiklopo sindro- 
mas? — Jis vėl dirstelėjo į Monti. — Ne, žinoma, puikiai suprantu. Ponas Benčlis, 
konsultuojantis ginekologas. Ar dabar jį rasčiau ligoninėje? Suprantu. Suprantu. 
Taip, jos tėvui, žinoma, paskambinsiu jos tėvui. Mano svainis. Labai ačiū. 

Ventvortas padėjo ragelį ir atsisuko į Monti. 

— Ponia Kingslėj mirė šį rytą atliekant Cezario pjūvį. Palatos seselė negalėjo 
patvirtinti, kad kūdikis, kuris taip pat mirė, buvo paženklintas kiklopo sindromu, 
tačiau jos lyg ir nenustebino toks klausimas. Ji pasakė, kad viską turėtų pasakyti 
ginekologas. 

Monti negalėjo nuleisti akių nuo jo. 

— Jėzau. — Monti perskaitė ekrane šeimos gydytojo pavardę. — Daktaras 
Polis Korbinas. Važiuosiu su juo pasikalbėti. Kažkas juk turi apie tai žinoti. Va- 
žiuosiu tuojau pat ir pasakysiu, kad jis privalo manimi patikėti. 

— Gal man pasiųsti kitą korespondentą? 

Monti atrodė sunerimusi. 

— Ne. Pavojinga, ir taip jau per daug žmonių susiję su tuo reikalu. Eisiu pati. 

— Mūsų geriausias ginklas — visos istorijos publikacija, panele Banerman, 
tačiau man reikia daugiau įrodymų. Kažko, ko mūsų redaktorius negalėtų igno- 
ruoti, nepaisant jokio gresiančio finansinio spaudimo. Kažko, kas patrauktų ir 
Flyt Stryto dėmesį. 

Monti apstulbusi žiūrėjo į žurnalistą. 

— Arjau mėginote ką nors publikuoti? 

— Ne, tačiau mano redaktorius tą istoriją žino. Laikraščio „Centrinė ir 
Vakarų Plc. savininkai jau gavo perspėjimą iš Bendix Schere. Grasino atsisakysią 
reklamuotis: tai labai pakenktų visai leidybos grupei. Laimė, mano redaktorius 
principingas: jeigu galėtume pagrįsti tą istoriją, jis spausdintų. 

Ventvortas suspaudė lūpas tarsi čiulptų irisą ir mąsliai palinksėjo galva. 

— Bendix apsaugos skyriuje dirba gana nemalonus tipas, kuris drumstė vande- 
nį. Kažkoks majoras Ganas. — Jis nusišypsojo. — Turiu tokį kontaktą — seną drau- 
gą, dirbantį GCHO, kuris ir suteikė man šiokios tokios informacijos apie tą Ganą — 
dėl jo skyrybų. Galėčiau truputėlį sujudinti žemę jam po kojomis, tačiau galbūt tai 
ir ne geriausia taktika. Nepaisant visko, kas atsitiko, jūs vis tiek pasirengusi padėti? 

— Netgi labiau negu anksčiau, — užtikrino Monti. 

Ventvortas sukiojo puoduką ant lėkštutės. 

— Pasakykite man štai ką. Kai jus apklausė policija, ar paminėjote ką nors iš 
to, ką aš ar Zandra jums sakėme, arba savo įtarimus? 

— Ne. Nieko. 

Jam lyg ir palengvėjo. 

— Kiek žmonių žino, kad jūs tuo domitės? Nors vienas iš jūsų darbo? 

Susirūpinimas žurnalisto balse sustiprino ir jos nerimą. 

— Tik vienas kolega, faktiškai jis pats į mane kreipėsi. 

Ventvortas uždėjo ranką jai ant peties ir išvedė į koridorių. Kai jie stabtelėjo 
prie skelbimų lentos, jis labai rimtai pažiūrėjo į Monti. 

— Bendix Schere yra negailestinga įmonė, panele Banerman. — Jis giliai 
įkvėpė, prieš pabrėždamas: — Prašau, būkite atsargi. 

— Jūs taip pat, — pasakė Monti, pajutusi, kaip išdžiūvo burna. 

Vyras papurtė galvą. 

— Mano gyvenimas jau seniai pasibaigė. Jūsų dar tik prasideda. 

Ji pasuko galvą į šalį labai trokšdama, kad iš tikrųjų būtų tokia drąsi, kokia 
apsimetė esanti. 

Ištaigingas užeigos baras buvo pilnutėlis, tačiau pačiame gale Koneris su Čarliu 
Rauliu rado tuščią kambarėlį. Visą rytą jie praleido „Maiklo normandietiškame 
antikvariate“, kad Koneris galėtų pasirūpinti savo butu, tačiau šios parduotuvės 
lobiai jį taip apakino, kad nesugebėjo riieko išsirinkti, ir teisinosi esąs ištroškęs. 

Raulis šliurpė putą, pasistatęs bokalą Flowers. Koneris įsipylė Budweiser. 

— Čarli, pažįsti medicininės informacijos skyriaus direktorę Lindą Far- 
mer? 

— Esu sutikęs porą kartų. 

— Kaip ji atrodo? 

Raulis toliau šliurpė alų. 

— Triuškinanti. 

— Bet arji už Bendix Schere? Manai, absoliučiai lojali? 

Raulis dėbtelėjo į jį. 

— Ar popiežius katalikas? 

Koneris išsišiepė, išėmė iš kišenės Marlboro pakelį ir pasiūlė draugui. 

Raulis pasilenkė prie Konerio Zippo žiebtuvėlio. 

— Kodėl klausi? 

Koneris prisidegdamas cigaretę kruopščiai lipdė atsakymą. Nors dabar jis 
laikė Raulį draugu ir žinojo, kaip tas siuto ant Bendix Schere niekingų nuostatų, 
vis dėlto dar nebuvo tikras, kaip toli toji panieka siekė. 

— Todėl, kad Bendix Schere įmonėje, regis, yra dvi žmonių rūšys: tie, kurių 
smegenys praplautos taip, kadjie atitinka įmonės charakterį, ir kiti, plačių pažiūrų. 

— Daktarė Farmer yra ir ta, kuri plauna smegenis, ir kuriai plauna smege- 
nis, — pasakė Raulis ir gerokai truktelėjo alaus. — Tereikia susitaikyti su tuo, 
kad devyniasdešimt devyni procentai įmonės darbuotojų yra robotai, ir žengti 
pirmyn. Manęs tai nejaudina. 

Paskendęs mintyse Koneris baigė rūkyti cigaretę, o Raulis nuėjo prie baro 
atsinešti užsakyto maisto. Kai grįžo, Koneris paklausė: 

— Ar tave jaudintų, jeigu įmonė užsiimtų kokia nors neteisėta veikla? 

Raulis įsmeigė šakutę į rūkytų Bolonės dešrelių patiekalą ir godžiai puolė taršyti. 

— Pavyzdžiui? 

Koneris patraukė pečiais. 

— Pakeisdami vaisto sudėtį, neatlike jokių klinikinių bandymų. 

— Kalbi apie neetišką ar neteisėtą? — paklausė Raulis pilna burna, o veidas 
atrodė toks pat guminis ir beformis kaip ir maistas, kurį jis grūdo burnon. 

— Manau, apie abi. 

— Na, kartais visa farmacijos pramonė eina trumpiausiu keliu. Tačiau iš 
principo, taip, tai mane jaudintų. Kodėl klausi? — Raulis gerokai išrietė antakius. 

Koneris pasmeigė svogūno rėželį savo tuno salotose ir sukramtė. 

— Ką tu žinai apie įmonės vidaus apsaugos sistemą? — paklausė jis, nepai- 
sydamas Raulio klausimo. 

Raulis čiaumojo savo makaronus. 

— Sušikta paranoikų brigada. Niekas, be pagrindinės valdybos, tau daugiau 
nepasakytų. Sklinda įvairios kalbos — nė kiek nenustebčiau, jeigu jie turėtų dau- 
giau pasiklausymo aparatūros, ne tik GCHGO. Kalbama, kad yra slaptas požeminis 
aukštas. 

— Juokauji? 

— Rūsyje, po hidroterapijos skyriumi. Manoma, kad ten prigrūsta šimtai 
neūžaugų su ausinėmis. 

— Mulkini mane, taip? 

Raulis mirktelėjo. 

Koneris paklausė: 

— Ar pažįsti ką nors Redingo gamykloje — ką nors iš to vieno procento 
įmonės Schere darbuotojų, kurie nėra robotai? Ką nors, kuo galėtum pasitikė- 
ti? — Koneris atidžiai stebėjo Raulio veidą, ar nepasirodys nors lašelis suktybės, 
kuris leistų suprasti, kad jis praneš apie Konerio nelojalumą. Vis dėlto Raulis at- 
rodė visiškai nuoširdus, tik truputėlį suglumęs. 

— Ko tau reikia? 

Koneris pasakė jam apie tris mirusias nėščias moteris ir kad norėtų gauti tų 
„Maternox“ kapsulių, kurias jos vartojo, pavyzdžius bei autentiškos specifikacijos 
šabloną. Tačiau nė žodeliu neužsiminė apie galimą sąsają su Džeiko Silso, Zandros 
Volerton ar Valterio Hogino žūtį. Galiausiai pasakė įtariamos partijos numerį. 

— Po perkūnais, betgi ir tavo scenarijus... 

— Nenoriu, kad kas nors sužinotų... — Koneris nesiryžo pasakyti draugui 
pernelyg daug, nenorėjo ir jo stumti į pavojų. 

Raulis atsakė: 

— Žiūrėk, žmogau, galiu gauti, ko reikia, — jokių rūpesčių. O kas toliau? 

Koneris įdėmiai žiūrėjo į jį: tas žmogus turėjo kažin ką labai gero, ir staiga jis 
suvokė, kad ilgiau negalės nuo jo slėpti tiesos. 

— Čarli... turiu tave dėl kai ko įspėti. 

— Jau supratau, gali neaiškinti. Nori pavogti tą formulę ir dingti, teisybė? 

Koneris atsistojo ir pažiūrėjo pro kambarėlio tarpdurį, tačiau jeigu kas ir 
galėjo nugirsti jų pokalbį, tai tie keturi arčiausiai sėdintys pagyvenę vyrai. Jis vėl 
atsisėdo. 

— Paklausyk, manau, tau reikėtų žinoti: abu žmonės, bandę gauti šią infor- 
maciją, — mirę. 

Raulis išpūtė akis, vaizduodamas išsigandusį. 

— Ką sakai? - 

Koneris patraukė pečiais, staigiai apsisprendė ir papasakojo Rauliui visą 
istoriją. Kai jis baigė, Raulis atrodė priblokštas. 

— Koneri, sutinku, viskas skamba iš tiesų keistai, tačiau tu paprasčiausiai 
klysti. Bendix Schere yra sušiktai keista įmonė, pripažįstu, tačiau kiek man žino- 
ma, ji visiškai nesiskiria nuo kitų farmacijos gigantų. Visos jos negailestingos ir, 
kai tik gali, laužo taisykles. Taip jau sukurtas pasaulis, kai ant kortos pastatyti 
milijonai dolerių. — Jis stipriai patraukė cigaretę ir išpūtė dūmų juostą. — Bet 
kad žudytų žmones — ne, jokiu būdu. Jokiu sušiktu būdu. 

1994 m. lapkričio 21 d., pirmadienis, Londonas 


Kai Monti grįžo į Londoną, tebepūtė stiprus vėjas, kuris savaitgalį buvo virtęs 
štormu. Penktadienio popietę išvažiavusi iš Gazette, ji bandė paskambinti Poliui 
Korbinui, ketvirtosios „Maternox“ aukos gydytojui, tačiau jis jau buvo išvykęs 
savaitgaliui. Atsiliepusi moteris toli gražu nebuvo nei draugiška, nei paslaugi. 
Kai penktadienio vakarą Monti trumpai šnektelėjo telefonu su Koneriu 
Molojumi, vėl ėmė svarstyti, ar apie savo būgštavimus dėl „Maternox“ nereikėtų 
iškloti Anai Sterling. Tačiau buvo tik keturi tokie iš šimtų tūkstančių nėštumo at- 
vejų. O ir ką draugė galėtų padaryti? Tik eitų iš proto. Kažin ar ultragarso tyrimas 
parodo, kad kūdikiui gresia kiklopo sindromas? Ji taip nemanė: juk jėigu taip, tai 
tos moterys būtų žinojusios ir jų nėštumas greičiausiai būtų nutrauktas? 
Šeštadienį Monti nuvažiavo į senąją laboratoriją paieškoti dingusių tėvo 
dokumentų, tačiau jų taip.ir nerado. Staiga panorusi išsinuomoti vaizdo filmą, 
sustojo artimiausiame miestelyje, Kukheme, ir pasiėmė „Silkvudą“. Matė šį filmą 
labai seniai. Jame pasakojama apie moterį, kuri susirėmė su Amerikos atominės 
energijos pramonės galybe, bet buvo nužudyta. Monti manė jame rasianti ko pa- 
simokyti, tačiau kino seansas baigėsi tuo, kad pašiurpusi susapnavo košmarą. 
Dabar automobilį Monti paliko medžiais apsodintoje šalutinėje gatvelėje 
prie Kings Roudo gatvės ir, apsirengusi Burberry lietpalčiu, žingsniavo atgal, 

Redklifo Roudo gatvėje almančio transporto link, džiaugdamasi, kad grynas oras 
bent kiek ją atgaivins nuo sumaišties Londone pirmadienį piko metu. 

Priešais ją prašlamėjo lapų spiečius ir į akį pateko dulkelė. Monti stabtelėjo 
ir nosine ją pasišluostė. Staiga už kelio, ant kažkokių pastolių, pasigirdo metalo 
dunkstelėjimas, ir ji pamatė, kaip sunkus skriemulys žnektelėjo pastolių apačioje, 
pramušdamas nedidelį kraterį ir ištaškydamas asfalto gabalus. Pravažiuojantis 
automobilis staigiai stabdė ir metėsi į šoną. 

Jėzau, apstulbo ji ir piktai sužiuro aukštyn. Jeigu tas automobilis būtų pa- 
sirodęs keliomis sekundėmis anksčiau, būtų suknežintas. Pastolių viršuje išlindo 
kelios šalmuotos galvos ir žiūrėjo žemyn. Už jų svyravo bokštinio krano smailė. 
Apačioje stovintis darbininkas žiūrėdamas aukštyn kažką rėkė ir beprotiškai 
mostagavo rankomis. Monti bandė įžiūrėti, į ką jis rodė, tačiau nieko nesuprato. 

Monti nuėjo tolyn pro kažkada dailiai atrodžiusių karalių Jurgių epochos 
namų eilę, sekdama numerius ant jų: 52, 50, 48. 

46-uoju numeriu pažymėtas namas niekuo nesiskyrė nuo kitų: po suodžių 
ir purvo sluoksniais balti dažai jau seniai praradę savo grožį ir didybę. Palypėjusi 
laiptukais, pamatė gydytojų pavardes, išvardytas ant skambučio lentelės, o virš 
jos kabėjo blizgantis varinis užrašas: „Paskambinkite ir įeikite“. 

Gydytojas T. Polis Korbinas buvo trečias sąraše. Ji paspaudė didelį senovinį 
mygtuką ir, įėjusi pro duris, pateko į kilimine danga išklotą vestibiulį. Pasprukus 
nuo vėjo, čia dvelkė maloni šiluma. 

— Aš pasakysiu gydytojui, — kalbėjo registratorė. Monti pažino tą valdingą 
balsą, kurį girdėjo penktadienį. — Esu tikra, kad radęs laisvą minutę jums pa- 
skambins. Apgailestauju, bet šį rytą jis labai užimtas. — Padėjusi ragelį moteris 
pakėlė akis į Monti. — Kuo galiu padėti? 

— Aš... man būtina skubiai pasikalbėti su daktaru Korbinu. 

— Esate užsiregistravusi? 

— Ne, aš ne pacientė. 

— Atsiprašau, bet naujų pacientų jis nepriima. 

— Tai... ne dėl manęs... tai yra... faktiškai, turiu susitikti su juo, ee... ne dėl 
savęs. — Monti niršo ant savęs, kad kaip reikiant nepasiruošė, ką sakys. — Ta- 
čiau tai iš tiesų svarbu. 

Registratorė žiūrėjo į ją priešiškai. 

— Ar daktaras Korbinas žino, kas jūs esate, panele... e... ponia?.. — Ji laukė 
pavardės. 

— Banerman, — prisistatė Monti. Kai kur Banermano pavardė kaipmat at- 
verdavo duris, deja, čia ji nieko nereiškė. — Ne, jis manęs nepažįsta. Iš tiesų man 
reikia pasikalbėti apie vieną jo pacientę. 

Kaip tik tuo metu durys už Monti virstelėjo ir pasirodė elegantiška kinė. 

— Labai jums ačiū, daktare, — dėkojo moteris. 

Gydytojas palydėjo pacientę koridoriumi iki durų, palaikė jas, kol moteris 
išėjo, ir pasuko atgal. Jis buvo apie 55 metų, tvirto ir sveiko kūno sudėjimo, o 
lipšnus įvaizdis užtikrino, kad elgesys su pacientėmis buvo toks puikus, kokį tik 
galima nusipirkti. 

Pripažinęs Monti tik skysta šypsenėle, jis žengė tiesiai prie savo sekretorės. 

— Kiek šį rytą laukia pacienčių? Kuo skubiau turiu aplankyti ponią Enrait. 

— Yra dvi jau laukiančios ir dar aštuonios užsiregistravusios. 

— Jeigu dabar išeičiau, ar galėtum sulaikyti jas pusvalandžiui?.Galėtum pa- 
aiškinti, kad tai skubus atvejis. f 

— Taip, be abejo, daktare. 

Gydytojas dirstelėjo į Monti, paskui vėl į sekretorę, tarsi laukdamas paaiškini- 
mo, kodėl ji čia stovi. Tačiau sekretorė nesiteikė nieko pasakyti, ir jis pasuko eiti. 

— Daktare Korbinai? — kreipėsi Monti. 

Jis atsisuko ir maloniai, bet nustebęs pažiūrėjo į ją. 

— Taip? " š 

— Atsiprašau, daktaras pernelyg užsiėmęs... — mėgino sutrukdyti sekretorė. 

— Man reikia skubiai su jumis pasikalbėti, — tęsė Monti. — Tik porą mi- 
nučių. 

— Gaila, bet šiuo metu visiškai neturiu laiko. Gal galite pasakyti, apie ką? — 
Nuo jo šiek tiek dvelkė talku, kvapas lyg ir atsidavė pipirmėtėmis. 

— Apie Karoliną Kingslėj. 

Gydytojo laikysena regimai pasikeitė. 

— Jums reikėtų kai ką žinoti apie jos mirtį. 

Jo veidas pajuodo. 

— Manęs laukia sunkiai serganti ligonė. Kas jūs? Ta pati panelė iš laikraščio, 
kuri skambino praėjusią savaitę? 

— Iš laikraščio? — nustebo Monti. — Zandra Volerton? — Ir ji iš karto pa- 
sigailėjo šių žodžių. — Klausykite, jeigu galėtumėte skirti man keletą minučių, 
viską paaiškinsiu. Galiu palaukti, kol grįšite. 

— Aš neturiu ką pasakyti, — trumpai atrėžęs daktaras nuėjo į savo kabinetą. 

Nekreipdama dėmesio į piktą sekretorės repliką, Monti nusekė iš paskos. 

— Klausykite, daktare, prašau mane išklausyti. Manau, kad Karolina King- 
slėj vartojo „Maternox“, nes negalėjo pastoti. Aš dirbu Bendix Schere įmonėje, ir 
jums reikėtų kai ką žinoti apie „Maternox“... 

Gydytojas staigiai atsisuko ir prapliupo: 

— Štai ką jums pasakysiu, panele. Leiskite išdėstyti jums trumpai ir aiškiai. 
Prieš kurį laiką panelė Volerton kreipėsi į mane ir pranešė, kad per pastaruosius 
du mėnesius buvo trys atvejai, kai kūdikiai gimė paženklinti kiklopo sindromui 
būdingais iškrypimais, o nėščiąsias kankino panašūs simptomai kaip ir mano 
pacientę. Aš susisiekiau su Bendix Schere įmonės vyriausiąja vaistų inspektore, 

kažkokia daktare Linda Farmer, ir paklausiau, ar jie turi tokios informacijos. O 
toliau įvyko štai kas: penktadienį po pietų čia pasirodė vyras su penkiasdešimčia 
tūkstančių svarų naudotų banknotų, kuriuos pasiūlė man, kad daugiau neuž- 
davinėčiau jokių klausimų. Galite pranešti savo prakeiktai įmonei, kad aš savęs 
neparduodu. Dabar prašau nešdintis iš mano kabineto. 

— Daktare Korbinai, — nenurimo Monti. — Prašau, patikėkite manimi, 
mudviejų požiūris sutampa. 

Gydytojas apsivilko paltą „eglutės“ raštu. Jis trumpam grįžtelėjo į Monti. 

— Būtent taip penktadienį sakė ir jūsų kolega. Šiandien po pietų ketinu 
pasikalbėti su koroneriu bei Vaistų priežiūros komitetu ir tiksliai papasakoti, kas 
vyksta. Taip pat ir apie man siūlytą kyšį. Aišku? — tarė jis ir išėjo. 

Monti išsekė paskui jį į gatvę. 

— Daktare Korbinai, man iš tiesų malonu girdėti, kad jūs to imsitės! Pra- 
šau, išklausykite mane. Aš ne korespondentė. Mano tėvas yra daktaras Ričardas 
Banermanas, mokslininkas. Aš manau, su tuo „Maternox“ kažkas labai nege- 
rai — leiskite man pavažiuoti kartu su jumis ir viską papasakoti... 

Korbinas stovėjo ant šaligatvio krašto, visiškai ignoruodamas ją ir laukda- 
mas, kol atsiras tarpas tarp pravažiuojančių automobilių, paskui metėsi prieš pat 
taksi, kurio vairuotojui teko numinti stabdį ir užgulti signalą. Persigandusi dėl 
tokio gydytojo neatsargumo, Monti pražiopsojo progą pereiti gatvę ir dabar turėjo 
laukti kito šanso. Gatve prašvilpė baisus vėjo gūsis, vos neišversdamas jos iš kojų. 

Gydytojas skubiai žingsniavo šaligatviu kitoje gatvės pusėje. Užuot žengęs 
dengtu taku, išėjo į gatvę, aplenkdamas pastolius. Monti perbėgo gatvę ir nusi- 
vijo jį. Vėl ūžtelėjo vėjo šuoras, kažkas viršum jos riktelėjo, pasigirdo metalinis 
žvangtelėjimas, nuskambėjęs lyg varpas. Kažkas švystelėjo prieš pat jos veidą, 
taip arti, kad ji net pajuto oro srovę. Persigandusi krūptelėjo ir sustojo. Tada tas 
kažkas šūstelėjo į priešingą pusę. Pastėrusi Monti užvertė galvą ir pamatė siūbuo- 
jantį stambų metalinį lyną. 

Pasigirdo dar garsesnis, greitesnis, ausį rėžiantis skambesys. Pastolių vir- 
šuje kažkas judėjo, lingavo. Pašiurpusi Monti matė, kaip subyrėjo visa krano 
rėmo dalis. Kažkoks tamsus daiktas nuvirto žemyn ir tarsi meteoritas baisiausiai 
dunkstelėjo, įsmigdamas į gudronuotą kelią vos už poros jardų nuo jos. Tai buvo 
skriemulio dalis. 

Staiga visiškai persigandusi, Monti vėl sužiuro aukštyn. Ir vėl kažkas nėrė 
žemyn, šiek tiek tolėliau nuo jos, priekyje, sukosi lyg bumerangas. Milžiniškas 
metalinis kablys. 

— Daktare Korbinai! — visu balsu klyktelėjo ji. 

Kablys lėkė tiesiai vyro link. Tačiau tas net nespėjo sureaguoti į Monti riks- 
mą — kablys su tokia jėga kirto jam į galvą, net atsuko į ją. 

Siaubas surakino žandikaulius — išsižiojusi ji tik spoksojo priešais save. 

Atrodė, lyg koks iliuzionistas būtų atlikęs absurdišką triuką: plokščioji kablio su 
visa nutrūkusia apkaba dalis įstrigusi daktaro kaukolėje, o išlenktasis galas išlin- 
dęs kokius gerus aštuonis colius iš skruosto, tuoj po kaire akimi. 

Akimirką Korbinas atrodė visiškai gerai, gal tik kiek nustebęs iš netikėtumo, 
tarytum tokie dalykai jam atsitikdavo nuolat. Ir iš karto, vienu metu, iš burnos ir 
nosies pliūptelėjo kraujas. Monti sužiaukčiojo. Korbinas žiūrėjo tiesiai į ją plačiai 
išplėstomis akimis, tarsi galiausiai būtų nusprendęs išklausyti. 

Staiga jo keliai sulinko, vyras suklupo, kūnas smuktelėjo į priekį lyg kokia 
marionetė. Išsikišęs kablio žmogus barkštelėjo į šaligatvį, staigiai atmesdamas 
jo galvą atgal, ir jis vėl žiūrėjo tiesiai į ją, tačiau jau nieko nereginčiomis akimis. 
Kraujas varvėjo iš burnos, o iš viršugalvio, ten, kur prie kablio kadaravo nutrūku- 
si apkaba, sunkėsi lipni oranžinė masė. Tada kūnas nuvirto ant šono. 

Monti nusisuko, stvėrėsi už sodo tvoros, vėl sužiaukčiojo, stengdamasi ne- 
apsivemti ant šaligatvio. | 

Žmonės apsupo daktarą Korbiną, užstodami jį nuo Monti. Netoliese isteriškai 
spiegė moteris. Tolumoje kaukė sirena. 

— Aš mačiau, kaip viskas buvo, — virpančiu balsu pratarė vyras. 

— Jie amžinai ką nors mėto, ta piemenų gauja! — piktai pratrūko mote- 
ris. — Maždaug prieš porą savaičių ant manes vos neužkrito plyta. 

— Nesuprantu, ką jie ten žaidžia ant tų pastolių: vos prieš pusvalandį kaž- 
kokia prakeikta metalinė jungtis iškirto kelio gabalą. 

— Jam reikėjo eiti po apdangalu — kodėl pasuko gatve? 

— Pasitraukite! — kažkas riktelėjo iš viršaus. 

Sublykčiojo mėlyna švieselė. Privažiavus baltam automobiliui su Auorescen- 
ciniais dryžiais, išlipo du policininkai. Isteriškas moters spiegimas nesiliovė. 

— Arjūs gerai jaučiatės? — kažkas stabtelėjo ir paklausė Monti. 

Monti tuščiu žvilgsniu spoksojo į vyrą, apsirengusį avikailių puskailiniais, įr 
tik po minutės suprato, kad tas ją kalbino. Sirenos gausmas artėjo. Atrodė, visa 
kita nuščiuvo. Tyla. Visas Londonas nutilo. Ji atsargiai palietė plytų sieną ir kelis 
žingsnius atsitraukė atgal: Tada dar kelis žingsnius, o mintys jau sukosi galvoje. 

Ji pakėlė akis į pastolius: visa viršutinė dalis pavojingai lingavo. Monti ner- 
vingai atsitraukė dar toliau, apsidairė, permetė akimis minią. Per smakrą kažkas 
nuvarvėjo — tulžis ar seilės. Rankinėje sugrabaliojo popierinę nosinę ir ištrauku- 
si nusišluostė. 

Galvoje klykiantis balsas ginė ją tolyn. Jau ir taip daug liudininkų, ji nereika- 
linga. Greičiau dink, slėpk ir veidą, ir pavardę, — pagalvojo Monti ir dar atsitraukė. 

Sirenos kauksmas vis artėjo, staiga virsdamas mirtį pranašaujančios šmėklos 
staugimu. Tarytum kažkas suko ore akmenų prikrautą maišą. 

Monti apsisuko ir skubriai nužingsniavo. 

— Atsiprašau, — sumurmėjo atsitrenkusi į moteriškę ir nuskubėjo, nema- 
tydama kelio, paklusdama almančioms mintims. 

Dink iš čia! 

Ji pasiekė Ould Brompton Roudo gatvę, pasuko už kampo, praėjo pro auto- 
mobilių saloną, kavinę ir priekyje pamatė telefono būdelę. Įėjusi uždarė duris, 
šiek tiek nuslopindama gatvės ūžesį. Išsiėmusi iš rankinės užrašus susirado 
numerį, kurį buvo pasižymėjusi Thames Valley Gazette redakcijoje. Niekaip ne- 
sugraibė monetų, kurios krito iš virpančių pirštų. Pagaliau pavyko jas įmesti ir 
surinkti numerį. 

— Morgan Rot Delamere, laba diena, — šauniu balsu pranešė sekretorė. 

Monti lyg ir prisiminė, kad ši firma užsiėmė komercine bankininkyste. 

— Ar galėčiau pasikalbėti su Čarliu Kingslėjumi? — paklausė ji. 

— Atsiprašau, bet šiandien pono Kingslėjaus nėra. 

Monti sušneko garsiau, kad pravažiuojantis autobusas neužgožtų jos balso: 

— Ar žinote, kur galėčiau jį rasti — tai labai skubu. 

— Sujungsiu su jo sekretore. 

Monti padėkojo ir laukė, kol atsiliepė malonus moteriškas balsas. 

— Atleiskite, ponas Kingslėjus patyrė netektį ir nežinau, kada pasirodys. 

— Turiu skubiai su juo pasikalbėti: tai susiję su jo žmonos mirtimi. Gal ži- 
note, kur galėčiau jį rasti? 

Sekretorės balsas atvėso: 

"— Ar jūs iš žiniasklaidos? 

— Ne, tikrai ne. 

— Galiu tik pasiūlyti palikti savo pavardę ir numerį, būtinai perduosiu, kai 
tik jis paskambins. 

— Tiekto, — pasakė Monti. — Turiujo namų telefono numerį, pamėginsiu ten. 

Ji padėkojo sekretorei ir surinko kitą numerį. Po ketvirto skambučio atsi- 
liepė vyriškas balsas, šiek tiek prislopintas traškesio. 

— Sveiki. Jūs paskambinote į Čarlio ir Karolinos Kingslėjų rezidenciją Lon- 
done. Atsiprašome, kad šiuo metu negalime su jumis pasikalbėti, tačiau jeigu po 
signalo paliksite savo pavardę, telefono numerį ir trumpą žinutę, grįžę būtinai 
jums paskambinsime. Sudie! 

Išgirdusi pyptelėjimą, Monti svyravo. Ji nusprendė nurodyti tik savo pavardę 
ir namų telefono numerį, daugiau nieko. Tačiau vos pradėjus kalbėti įsiterpė balsas: 

— Taiiip, klausau? 

Iš pradžių atrodė, tarsi sulėtintai suktųsi juostelė. Tačiau Monti iš karto su- 
prato, kad tai tas pats vyriškas balsas, kurį girdėjo atsakiklyje. 

— Čarlis Kingslėjus? 

— Taip? 

— Aš... aš labai užjaučiu dėl žmonos mirties. Man būtina skubiai su jumis 
pasikalbėti: manau, medikai galėjo kai ką nuslėpti. Ar galėčiau pas jus užeiti? 

Kurį laiką vyras tylėjo. 

— Ne, atleiskite, ne. — Jo balsas skambėjo lėtai ir šaltai. — Aš negaliu su 
niekuo susitikti. Šiuo metu ne. Dėkoju už skambutį. 

Ryšys nutrūko. 

— Šūdas! — Monti pakabino ragelį, tą akimirką ant to vyro labiau pykdama 
nei užjausdama. Rankos vis dar drebėjo nuo patirto šoko ir ji nutrenkė ragelį nuo 
rankenėlės. Tas atsitrenkė į sieną ir pakibo. Padėjusi į vietą, vėl pasitikrino lape 
užsirašytą adresą, išėjo iš būdelės ir sustabdė taksi. 

Adrese nurodytas „Roland Gardens“ buvo Viktorijos laikų stiliaus daugia- 
butis namas netoli Ould Brompton Roudo gatvės, nenusakomoje teritorijoje tarp 
Sant Kensingtono ir Erls Korto, kur vienos gatvės yra prostitučių valdos arba 
vieno kambario buteliai, o kitos — vis dar vidurinės klasės rajonas. Nors ir nu- 
blankęs, „Roland Gardens“ aiškiai priklausė pastarajam. 

Monti paspaudė mygtuką ties Kingslėjaus pavarde ir laukė, nenuleisdama 
akių nuo garsiakalbio grotelių. Niekas neatsiliepė. Ji paspaudė dar kartą, palaukė 
visą minutę, bet ir vėl tyla. Tik pro duris į verandą išėjo aukšta pagyvenusi mote- 
ris, visa išsidažiusi, su cigarete rankoje, kaklą apsivyniojusi šaliku ir skleisdama 
kvepalų debesį. Monti palaikė jai duris, moteris karališkai padėkojo, atsargiai pa- 

— Ne taip, kaip Pietų Afrika, mieloji. 

— Pietų Afrika? — pakartojo sumišusi Monti, manydama, ar tik nebus pras- 
tai išgirdusi. | 

— Aišku, kad Dizraeilis viską suardė. Tai jis sugriovė visą pašto sistemą. 
Nuo to laiko, kai jis mirė, niekada negalėjai laiku gauti laiško. 

— Ne? 

— Viena iš bėdų, kai gyveni saloje, mieloji. Per daug jūros, per daug prakeik- 
tos jūros. — Pakinkavusi galva, senoji žiežula nukeliavo tolyn. 

Monti įėjo į senovinį vestibiulį su languotomis grindimis ir varine lifto ka- 
bina. Kažkur viršuje girdėti dulkių siurblio ūžimas. Šiaip gal ir būtų šyptelėjusi 
dėl tokio senosios poniutės paikumo, tačiau šiandien pasijuto nesmagiai — dar 
vienas visiškai išėjusio iš rikiuotės pasaulio simptomas. 

Pakilusi liftu į ketvirtą aukštą, kai reikėjo išlipti, vos įveikė sunkias duris. 
Šio koridoriaus atgyvenusi didybė puikiai atitiko vestibiulį apačioje. Raudonas 
kilimas, prie kiekvienų durų išpjauti apsiuvai, ant sienų — dekoratyvios žvaki- 
dės, keliose lemputės perdegusios. 

Monti sustojo prie 215 buto ir nustebusi žiūrėjo į apvadą, atšokusį nuo stak- 

žastį: darbuotasi laužtuvėliu, o tvirta įleistinė Banham spyna nukrypusi į šoną. 

Ji įsitempė, galvoje tarsi nuo trumpojo jungimo skėlė kibirkštys. Ar čia ką 
tik įsilaužta? Ar įsibrovėlis vis dar viduje? Ne, tik jau ne įdienojus. Juk su šio buto 
gyventoju ji kalbėjo vos prieš kokias penkias minutes, na, daugiausia prieš de- 
šimtį. Tai turėjo įvykti anksčiau. Kažkuriame bute girdėti smuiko verksmai. Nuo 
tų graudžių garsų apėmė dar didesnė nykuma. 

Pasirengusi bet kokiam netikėtumui, Monti paspaudė skambutį — kartą, ant- 
rą, bet negirdėti nė gyvos dvasios. Išlaukusi visą minutę, pastūmė duris ir klausėsi. 

Visiška tyla. Prieškambaris tamsus, lubos stebėtinai aukštos. Čia pat sto- 
vinčią seną raudonmedžio kabyklą puošė lauko manta — skėčiai ir botai, toliau 
matėsi ilgas koridorius su aibe atvirų durų. 

Monti įkvėpė ir nedrąsiai pašaukė: 

— Alio? 

Ji laukė, bet atsakymo nebuvo. Iš lėto ėjo pirmyn, vis atsigręždama į duris, 
pro kurias ką tik įėjo, ir sustojo prie pirmojo tarpdurio — į erdvų vonios kambarį. 

Spintos durys plačiai atidarytos, visa manta iššvaistyta ant grindų. Jai pasi- 
darė visiškai nejauku. Monti skubiai dirstelėjo į abu koridoriaus galus. 

Ar jau buvo policija? Ar dar tik pakeliui? Kad ir kaip norėjo apsigręžti ir 
sprukti, vis dėlto nuėjo pažiūrėti prie gretimų durų, ten, regis, turėjo būti pagrin- 
dinis miegamasis. Čia irgi raustasi, nes beveik visos grindys nuklotos drabužiais. 
Monti padarė išvadą, kad po pokalbio su Čarliu Kingslėjumi šitaip negalėjo atsi- 
tikti. Kažkas čia turėjo gerokai užtrukti. 

Pro kitas atviras duris matėsi lyg ir šviežiai dažytos sienos: tai vaikučio kam- 
barys su švarutėle lovyte. Žvelgiant į tapetus su vaikiškais eilėraštukais, į virš 
lovelės kabančius įvairiaspalvius žaisliukus, gražučius baldelius, nenumindžiotą 
kilimą, suspaudė gerklę ir ji pasitraukė. Tas, kas apvertė butą aukštyn kojomis, 
dėl šio kambario nesuko galvos. 

Didesnės durys koridoriaus gale tik šiek tiek praviros. Sulaikiusi kvapą, 
Monti labai lėtai pastūmė jas, pasirengusi viskam: ir kad durys, vėl užsiverdamos, 
trenks jai į nosį, ir galimam užpuolimui. Tačiau nieko neįvyko. 

Vis dar užgniaužusi kvapą, beprotiškai šaudydama akimis, ji įslinko į didelę 
svetainę, skoningai apstatytą senoviškais daiktais ir skendinčią prieblandoje, nes 
užuolaidos buvo užtrauktos. Tačiau ji įžiūrėjo riešutmedžio komodos stalčius, 
apverstus ant grindų, ir aplinkui išbarstytą visą jų turinį. Atrodė, daugiau niekas 
nepaliesta. Už jos kažkas sugirgždėjo. Visu kūnu pagaugais nuėjo šiurpas. Monti 
atsisuko ir sustingo. 

Prieš akis iškilo daktaras Korbinas su galvoje įstrigusiu metaliniu kabliu, tik 
šį kartą vaizdas buvo dar ryškesnis negu tikrovėje. Siaubas sugniaužė skrandį it 
kokią kempinę. 

Jėzau, jeigu būčiau stipriau paspaudusi, kad išklausytų, galvojo ji. O, kad būčiau 
neišleidusi jo iš kabineto. Jeigu būčiau užlaikiusi nors sekundę, tas kablys nebūtų pa- 
taikes. 

Pastebėjusi savo atvaizdą paauksuotame veidrodyje Monti apstulbo: ji buvo 
išblyškusi. Lyg šmėkla, pagalvojo. Staiga čia pat už jos sujudėjo šešėlis, daug tam- 
sesnis už visus kitus tame kambaryje. 

Ji apsisuko. Gerklėje įstrigo klyksmas. Galva aptirpo iš baimės. Tas šešėlis 
sėdėjo giliame žemame fotelyje. Po minutės Monti suprato, kad tas judesys ne- 
buvo grėsmingas. 

Kažkieno ranka lėtai, automatiškai pakilo, kažkas sukrebždėjo, paskui 
spragtelėjo, ir ant stalo plūstelėjo silpna šviesa — užsidegė stalinė lempa. Su- 
mirkčiojusi Monti įžiūrėjo nusikamavusį neskustą veidą, susivėlusius plaukus. 
Jis žvelgė tarsi jau pasidavęs politinis kalinys, stebintis, kaip kalėjimo prižiūrėto- 
jas atneša valgyti. 

— Aš... atsiprašau... aš tikrai skambinau... — Monti nebaigė teisintis, tik 
žiūrėjo į tą žmogų, jau ne bijodama, o gailėdamasi. Jis galėjo būti apie keturiasde- 
šimties metų, plačiapetis, apsirengęs storu megztiniu tiesia kaklo linija, velveto 
kelnėmis, apsiavęs mokasinais. Akys raudonos, paakiuose — juodi, gilūs, tarsi 
išgręžti ratilai. 

— Čarlis Kingslėjus? — paklausė ji. 

— Savaitgalį, — tyliai prašneko jis, nerišliai, neaiškiai dėliodamas žo- 
džius. — Policija sakė, kad jie dažnai taip daro. Žino, kad netekę artimųjų žmo- 
nės kartais išvyksta iš namų. Nežinau, ką jie paėmė. Man nesvarbu. Man visiškai 
nerūpi, ką, po velnių, jie išsinešė. 

Ant stalelio šalia lempos stovėjo spalvota vestuvių nuotrauka sidabriniuose 
rėmeliuose. Laimingos šeimos nuotrauka, vyrai su cilindrais ir frakais, moterys 
skrybėlėtos ir puošnios. Visi juokėsi. Viduryje — jaunavedžiai. Jos akimis žiū- 
rint, Karolina buvo daug jaunesnė už Čarlį Kingslėjų. Gražutė nuotaka atrodė tar- 
si iš klasikinės anglų diduomenės. Po nuometu matėsi susegtos jos rudų plaukų 
garbanėlės. O jis buvo vyriškas ekvivalentas. 

— Atleiskite, kad įsibroviau, — pasakė Monti. — Tačiau man reikia kai ko 
paklausti. Jūsų žmona negalėjo pastoti, todėl vartojo vaisingumą skatinančius 
vaistus, tiesa? 

Vyras ilgai žiūrėjo tylėdamas. Nuo jo netrenkė alkoholiu, tad Monti galvojo, 
ar tik jis nebuvo išgėręs nemažos raminamųjų dozės. 

— Karolina, ji ne... matote... nenorėjo... kad žmonės žinotų. — Jis vėl nuti- 
lo. Monti jau ketino paskatinti jį, tačiau vyras pats prabilo. — Ji buvo labai drovi. 
Slėpė tas tabletes. Manė, kad net aš nesužinosiu. — Kingslėjus pakėlė akis ir be- 
jėgiškai, vaikiškai nusišypsojo. 

Monti įsikibo tos minties: 

— Ji slėpė nuo jūsų? Kur? 

Nunėręs galvą jis vėl tylėjo. Atrodė, kad jam sunku būti atsimerkusiam. 

— Prieskonių indelyje. Matote, aš negaminu valgio. Karolina manė, kad nie- 
kada jų neaptiksiu. 

— Jos vis dar tame indelyje? 

Tačiau Čarlis Kingslėjus užsimerkė, kvėpavimas pagilėjo. Jis užmigo. 

Monti ištipeno į koridorių. Atidariusi vienas duris pataikė į sandėliuką su 
šluotomis. Antros durys vedė į didelę modernią virtuvę, į kurią įsibrovėlis nebuvo 
įkėlęs kojos. 

Apmetusi žvilgsniu stalviršius, pamatė visą eilę molinių puodynėlių su prie- 
skoniais. Imbieras, česnakai, ciberžolė, laurų lapai, česnakų laiškai, raudonėlis, 
akmens druska, kmynai, bazilikas. 

Vargu ar kurioje nors dar bus užsilikusi nors viena „Maternox“ tabletė, pa- 
manė ji. Jeigu Karolina Kingslėj nenorėjo, kad net vyras žinotų, jog ji vartojo tas 
tabletes, sunku patikėti, kad būtų laikiusi jas nėštumo metu. Tačiau ir pati Monti 
buvo papratusi metų metus laikyti tabletes, nors jų jau seniai nereikėjo. 

Ji ėmė atidarinėti visas puodynėles iš eilės ir apžiūrinėti, kas viduje. Įkišusi 
pirštus į laurų lapus, apčiuopė kažin ką kietą ir apvalų. 

Baltas plastikinis buteliukas. 

Ištraukė jį, paberdama kelis lapus ant stalviršio, ir pakratė. Subarškėjo. Ant jo 
buvo užlipdytas vaistų vartojimo lapelis: PriceSave DrugSmart, 297 Erls Kort Rou- 
das“ O apačioje smulkesnėmis raidelėmis išspausdinta: „Laikyti vaikams nepasie- 
kiamoje vietoje.“ Toliau: „10 ml „Maternox', kasdien po dvi kapsules keturis kartus 
per dieną. Vartoti valgymo metu. KAROLINAI KINGSLĖJ, 1994 m. sausio 11 d“ 

Kitoje buteliuko pusėje nurodytas produkto licencijos ir partijos numeris: 
„BS-M-6575-1881-UKMR. 

Monti, pasukusi ir patraukusi dangtelį, kurio vaikai neįstengtų atidaryti, 
pamatė šešias mėlynai žalias kapsules. Virpančiais pirštais užsuko dangtelį, įsi- 
kišo buteliuką į rankinę ir vogčiomis išskubėjo iš to didžiulio namo. 

— Pone Molojau, atsiprašau, kad atitraukiu nuo darbo, tačiau norėčiau šnektelėti 
apie šią jūsų parengtą ataskaitą. — Daktaras Vincentas Krovis patapšnojo į storą 
popierių krūvą, gulinčią ant jo juodo lakuoto japoniško stalo. 

— Taip, pone, — apie visus ankstesnius darbus? 

— Būtent, — pasakė Krovis. Jo šypsenėlė tokia pat blanki kaip ir veidas. Jis 
sėdėjo labai tiesiai, pasitaisė iš kišenėlės kyšančią rausvo šilko nosinaitę ir reikliai 
pažiūrėjo į Konerį. — Labiausiai man rūpi sužinoti, kiek medžiagos ten yra. 

— Aš surinkau viską, ką daktaras Banermanas buvo išleidęs pastarąjį de- 
šimtmetį. | 

— Apie ką? Apie visus jo darbus? 

— Ne, čia tik apie psoriazės genus. Dar yra apie dvidešimt pilnų kambarių, 
kuriuose sukrauti jo išleisti darbai apie kitų ligų genetinius tyrinėjimus. 

Generalinio direktoriaus lūpos sulipo taip tvirtai, kad beliko plonytis raudo- 
nas brūkšnys. Virš galvos kabančio prožektoriaus metami šešėliai beveik atskleidė 
Koneriui viršininko smegeninės kontūrus ir venų labirintą po ta alebastrine oda. 

— Jūs suprantate „Banermano genetinių tyrimų laboratorijų perėmimo 
svarbą šiai įmonei, pone Molojau? 

— Manau, taip, pone. 

— Per ateinančius penkerius metus baigs galioti keturi patentai — keturi iš 
šešių didžiausių Bendix Schere pajamų šaltinių. Mums reikia pakeisti juos nauja, 
tarptautiniu mastu geriausiai parduodamų vaistų karta, su kuria mes žengsime į 
XXI amžių. „Psoriatak“ kaip tik toks galėtų ir būti. Psoriazė tam tikru gyvenimo 
laikotarpiu paliečia vieną iš dešimties žmonių. Turint vaistą, kuris dėl genų tera- 
pijos dideliu mastu panaikins psoriazės pasikartojimą, bus užtikrintas, — sutiki- 
te, — esminis pajamų potencialas. 

— Nelabai daug dermatologų tuo susižavės, — nusišypsojo Koneris, tačiau 
ta šypsena, atsitrenkusi į Krovio reakciją — akmeninę tylą, labai greitai nuvyto. 

— Nelabai daug gydytojų liko be darbo išradus aspiriną ir peniciliną, pone 
Molojau. 

— Ne, — pritarė Koneris, jau susivokes, kad šitas žmogelis nesuprato juokų 
ir iš karto įsikalė į galvą, kad ateityje su juo nederėtų juokauti. 

Krovio akys dar kartą nučiuožė per popierių šūsnis ir grįžo prie Konerio. 

— Jūsų nuomone, publikuota per daug medžiagos, kad turėtume nors men- 
kiausią šansą gauti „Psoriatak“ patentą JAV? 

— Na, publikuota per daug medžiagos, kad galėtume gauti patentus bet ku- 
rioje šalyje. Jokių šansų Jungtinėje Karalystėje ar Europos patentų biure. Mano 
nuomone, tai neįmanoma. 

Krovis lėtai linktelėjo, šaltomis pilkomis akimis vis dar įsisegęs į Konerį. 

— Tada turime dvi galimybes. Arba atsisakome „Psoriatak“ ir didžią dalį pir- 
kimo kainos, kurią paklojome už Banermaną, nuleidžiame su vandeniu tualete. 
Arba... — Jis atkišo kietai sudėtas lūpas. — Turime būti truputėlį kūrybiškesni. 

— Kūrybiškesni? Ką norite tuo pasakyti, pone? 

Krovis įtraukė oro pro šnerves, gudriai pasverdamas Konerį. Paskui sprigte- 
lėjo į tą popierių krūvą. 

— Kad kai ką iš šitų atrinktume. 

Koneris vos galėjo patikėti, tačiau savo reakciją pasistengė nuslėpti. 

— Norite pasakyti — kai kurių atsikratyti? 

Krovis kietai suspaudė pirštus, nukreipęs galiukus į dangų, ir kurį laiką pro 
juos stebėjo Konerį. 

— Šitas pokalbis neįvyko — suprantate? 

— Jūs norite, kad atsikratyčiau kai kurių publikuotų darbų? 

— Būtent. 

— Tačiau... tai būtų... 

— Taip? 

— Labai neetiška. Ir neteisėta. 

— Juk jūs žinote, ką ir kaip reikia daryti Jungtinių Valstijų patentų biure, 
argi ne, pone Molojau? 

— Tai viena iš mano patirties sričių, pone. 

— Ir greičiausiai ten turite draugų? 

Koneris papurtė galvą. 

— Nepažįstu ten nė vieno, kuris yra... palenkiamas... jeigu tai turite galvoje. 
Žmonės, pradėję ten dirbti, pasikeičia. Visi mano pažįstami sako tą patį: koledže 
gali būti geriausi draugai, bet vos tik pradedi dirbti Patentų biure, viskas, drau- 
gystės baigiasi. 

Į šį atsakymą Krovis nekreipė dėmesio. 

— Aš manau, Jungtinių Valstijų, kaip ir Britanijos, patentų sistema veikia 
pasitikėdama žodžiais. JAV patentavimo inspektorius priims tai, ką jam pasaky- 
site, — argi aš ne teisus? 

— Jis priims tai, ką pasakysiu, kadangi žino, kad aš kaip teisininkas prara- 
siu teisę praktikuoti, jeigu melagystės iškils viešumon. 

— Tačiau jeigu niekas nesiskųs ir giliai nesikapstys, nėra pagrindo manyti, 
kad visa tai kada nors bus susekta. Netgi tokiu atveju JAV revizorius nenorėtų 
priimti jokių panašių nusiskundimų, kadangi tai rodys, kad jis — neišmanėlis. 
Argi ir vėl aš ne teisus? 

Koneris negalėjo patikėti savo ausimis, ypač turint galvoje Krovio svarbą ir 
pareigas. 

— Daktare Krovi, ar galiu jums priminti, kad visi šie darbai buvo publikuoti. 
Jie pasirodė respektabiliuose, autoritetinguose žurnaluose, kaip antai Nature ir 
taip toliau, taip pat visuose įprastuose šalies laikraščiuose ir knygose. Mes galime 
sukišti į smulkinimo mašiną visą šitą medžiagą, o kaip tada faktų aprašymai, ką 
jau kalbėti apie tūkstančius, net milijonus kopijų, išlikusių spaudoje? 

Krovis išliko ramutėlis. 

— Čia ne bėda. Kai būsime gavę patentą, turėsime ir galią. Konkurentai gali 
mėginti išleisti panašų produktą, tačiau tokiu atveju jiems tektų susekti kiekvie- 
ną mūsų nueito kelio colį. Jie turėtų rasti šiuos publikuotus straipsnius, išanali- 
zuoti juos ir vis tiek nebūtų tikri, kad pasiseks ką nors laimėti. 

Jis tyrinėjo Konerį. 

— Savaime suprantama, kad tai, kas jūsų prašoma padaryti, neįeina į jūsų 
tarnybinius įsipareigojimus, pone Molojau. Jeigu jaučiatės suvaržytas, be abejo, 
mes atleisime jus nuo pareigų ir paskirsime ką nors, kas nereikalaus tokių pastan- 
gų. — Krovis pakėlė antakius. 

Koneris greitai sumetė: dabar žūtbūt reikia išlaikyti gerą vardą šioje įmo- 
nėje, jokiu būdu nesuteikti jiems nė menkiausio įtarimo dėl savo lojalumo. Taigi 
nieko nelaukdamas nusišypsojo generaliniam direktoriui. 

— Daktare Krovi, nesirūpinkite, viskas bus padaryta: aš esu ištikimas Ben- 
dix Schere įmonei ir, be abejo, atliksiu viską, ko paprašysite. 

Krovis aiškiai atsipalaidavo. 

— Gerai. 

— Bus tik viena problema — daktaras Benermanas, — tęsė Krovis. — Jis 
turi pasirašyti deklaraciją patentavimo inspektoriui, o kaip man teko patirti, jis 
lyg ir keistokas, tad nežinau, kaip galėsime gauti jo parašą. 

— Ir čia nebus bėdų. Tame dokumente, kurį jis pasirašo, pažymėta: „Pub- 
likuoti darbai pridedami“. — Krovio žvilgsnis buvo labai išmanantis. — Taigi 
Banermanas nematys, ką iš tikrųjų atiduosite, tiesa? 

Koneris padvejojo. 

— Manau, nebus jokio pagrindo... 

Krovis nusišypsojo ir pakilo. 

— Džiaugiuosi, kad supratome vienas kitą, pone Molojau. Jūsų laukia puiki 
ateitis Bendix Schere įmonėje. Puiki ateitis. 

Buvo šiek tiek po vienuoliktos, kai Monti žingsniavo per vestibiulį nervindamasi 
dėl tų piliulių rankinėje, tarsi neštųsi kontrabandą, kurią apsaugos varteliai ga- 
lėjo aptikti. 

Visi liftai užimti, o pagal indikatorius greičiausiai turėjo nusileisti esantis 
arčiausiai direktorių ekspreso. Laukdama Monti išgirdo silpną važiuojančio lifto 
dunksėjimą ir čežėjimą. Jis sklido iš už direktorių lifto kaltinių vario durų, tačiau 
liftas nesustojo, o nusileido žemyn. Ji šiek tiek nustebo, kai netrukus vėl pasigir- 
do čežėjimas, paskui — dzingtelėjimas, ir direktorių lifto durys atsivėrė. 

Iš jo išlipo aukštas vyras tamsiais banguotais plaukais, apsirengęs kašmyro 
paltu, ir skubiai nužingsniavo pro šalį. 

Kitas dzingtelėjimas, ir durys priešais ją prasivėrė. Monti įlipo į liftą galvo- 
dama apie tą garsą. Ji tikrai girdėjo, kaip direktorių liftas nusileido žemiau nei šis 
aukštas. Aišku, kad per tiek laiko negalėjo sustoti rūsyje esančiame hidroterapi- 
jos skyriuje ir vėl pakilti aukštyn. 


PETER JAMES + ALCHEMIKAS 225 


Įeidama į savo kabinetą, ji vis dar apie tai svarstė, tačiau prisivertė nukreipti 
mintis į laukiančius dienos darbus. 

Atsakiklyje degė lemputė. Monti įjungė telefono garsiakalbį ir paspaudusi 
mygtuką nusirengė paltą. 

— Sveika, panele Banerman, čia Koneris Molojus. Atleiskite, kad negalėsi- 
me kartu papietauti. Gal galėtumėte man paskambinti? 

Nuo tų žodžių Monti pasijuto tarsi būtų išmesta į negyvenamą salą. Visą 
savaitgalį laukė susitikimo su juo, iš pradžių norėdama papasakoti visas naujie- 
nas apie Karolinos Kingslėj mirtį, o dabar dar reikėjo parodyti rastas „Maternox“ 
piliules. Kad ir kaip būtų, Monti troško jį pamatyti: Koneris tapo tarsi vienintele 
tvirta jos atrama. 

Iš nevilties prikandusi lūpą, atsisėdo ir surinko Konerio Molojaus kabineto 
numerį. Jis iš karto atsiliepė. 

— Sveika, kaip jūs? — paklausė jis. — Kaip savaitgalis? 

— Viskas gerai. O jūs? 

— Jūsų balsas labai keistas — kas atsitiko? 

— Nieko, aš... man viskas gerai... tiesiog prastas rytas. 

— Klausykite, atsiprašau: reikia pataisyti ataskaitą daktarui Kroviui, kurią 
turiu pateikti šiandien po pietų. Dabar turėsiu kaip reikiant padirbėti. Gal būtu- 
mėte laisva vėliau — ką nors išgertume, užkąstume ar panašiai, šįvakar? 

Supratusi, kad vis dėlto Koneris norėjo šiandien susitikti, Monti atgijo. 

— Pusę penkių turiu būti mūsų senojoje laboratorijoje Berkšyre: susitinku 
su žmogumi, kuris nori pirkti mūsų biuro baldus. O po to galėčiau grįžti, — pa- 
aiškino ji. 

— Ne, negrįžkite. Atvažiuosiu ir kur nors susitiksime. Sakėte, Berkšyre? 
Maždaug valanda kelio? 

— Taip, priklauso nuo eismo. Piko metu — pusantros valandos, o šiaip ke- 
turiasdešimt penkios minutės. Kada šiandien baigsite? 

— Nežinau, geriausiu atveju apie septintą. 

— Gal galiu pakviesti jus į savo namus? Ką nors pagaminčiau. 

— Naminė vakarienė? — vyro balsas nuskambėjo tikrai džiaugsmingai. — 
Šito man be galo trūko! 

— Tada lauksiu! — pažadėjo Monti patenkinta, kad pavyks susitikti su juo 
ir dar drauge praleisti vakarą. Ji tiesiog negalėjo sulaukti, kada galės papasakoti 
naujienas, tačiau telefonu nedrįso net užsiminti. Todėl tik paaiškino, kaip rasti 
jos namus. 

Jausdamasi kur kas geriau, Monti nuėjo koridoriumi ieškoti tėvo. Rado jį 
sėdintį vienmarškinį prie rašomojo stalo. Praėjo tik kelios savaitės Bendix Schere 
įmonėje, o jo didžiulis kabinetas jau spėjo apsiversti lygiai taip pat, kaip ir jų bu- 
ves bendras kabinetėlis. 

— Labas, brangute. — Tėvas žvelgė į ją pro dvižidinių akinių viršų. — Kur 
buvai dingusi? Ieškojau tavęs. 

— Aš... e... buvau pas dantistę, — sumelavo ji. 

— Rūpesčiai? 

— Tik plombavimas. 

Jis susiraukė. 

— Trūksta ir daugiau dokumentų, nerandu nė vienos bylos apie diabetinius 
genus — visa mano tyrimų medžiaga, kurią pernai sukrovėme į lentynas, suži- 
noję, kad Wellcome fondas mus aplenkė. — Tėvas beviltiškai skėstelėjo ranko- 
mis. — Gal žinai, kur visus juos nukišome? 

Monti apmetė akimis visą netvarką. 

— Ar tu viską taip atvirai ir palieki nakčiai? 

— Žinoma. 

— Juk žinai, kad nusižengi vidaus taisyklėms? 

— Nilillegitimi carborundum! 

— Ką tai reiškia? 

— Toks buvo neoficialus JAV armijos devizas II pasaulinio karo metais. Ne- 
sileisk, kad tie išperos parklupdytų tave! 

— Nemanau, kad kam nors pavyktų parklupdyti tave, tėti. — Ji patylė- 
jo. — O kam tau reikia tų diabetinių bylų? 

— American Scientist žurnalas paprašė šiokios tokios informacijos apie 
mano tiriamąjį darbą: artėjant Vašingtono simpoziumui, jie rengia išsamų 
straipsnį apie progresą nustatant diabetą lemiančius genus. 

Monti įdėmiai žvilgtelėjo į tėvą. 

— Ar suderinai šį klausimą su daktaru Kroviu? 

— Eina velniop tas daktaras Krovis. | 

Ji atsiduso ir nuvargusiu balsu pasakė: 

— Tėti, tu pasirašei sutartį ir pasižadėjai, kad neturėsi reikalų su žiniasklai- 
da, negavęs raštiško daktaro Krovio sutikimo. 

— Na, vis tiek negaliu rasti tos medžiagos, — irzliai pareiškė jis. 

— Gal taip ir geriau. 

Jis grojo pirštais ant stalo. 

— Matau, kad tu nesupranti, koks reikalas, brangute, — pasakė jis. — Bylos 
dingo — pačios juk negalėjo iškeliauti. 

— Na, Berkšyre jų nėra: šeštadienį ten viską patikrinau. Galbūt tu ne ten 
ieškojai. Absoliučiai visas bylas, visą dabar nenaudojamą medžiagą aš padėjau į 
saugyklą. 

Tėvas vėl susiraukė. 

— Ar tu geraijautiesi, brangute? Atrodai balta kaip popierius. 

Monti linktelėjo. 

— Aš... aš... pakeliui į čia mačiau nelaimingą atsitikimą. Labai baisų, su- 
krečiantį. 

— Avariją? 


— Taip, — atsakė ji, nenorėdama nė užsiminti apie daktarą Korbiną. 

— Aš sugalvojau, kad vertėtų pasinaudoti šių rūmų gėrybėmis ir po darbo 
nueiti į vandens gydyklą — paplaukioti, pasėdėti saunoje. Gal prisidėtum? Paskui 
kur nors užkąstume? Puikiai atsipalaiduotum. 

— Negaliu šį vakarą. Pusę penkių turiu būti laboratorijoje — vyrukas at- 
važiuoja baldų. Noriu su juo pasiderėti. 

Tėvas padarė grimasą. 

— Abejoju, ar daug gausime. 

— Tačiau mums leidžiama pasilaikyti, ko reikia, — parašyta sutartyje. Bet 
ką, kas praverstų. 

— Žinoma. — Jis ranka pasirėmė smakrą ir mąsliai žiūrėjo į dukrą. — Tu esi 
šauni mergaitė, brangute. Tačiau pastaruoju metu per daug dirbi, reikia suteikti 
savo gyvenimui nors kiek džiaugsmo. 

— Dabar einu į saugyklą ir paieškosiu tų tavo bylų — gal kartais jos pateko 
ne ten, kur reikia, — pasakė Monti, nereaguodama į tėvo pastabą. 

— Tu angelas. 

Ji nusileido liftu vieną aukštą žemyn ir nuėjo į milžinišką archyvą. Kiek 
jai teko ateiti anksčiau, ši vieta visada atrodė klaiki: archyvas užėmė beveik visą 
aukštą, aukštos pilkos nedegios kartotekų spintos sugrūstos taip arti viena kitos, 
kad tais siaurais, blizgiu linoleumu išklotais tarpeliais tarp jų turėjai eiti pasisu- 
kus šonu. 

Šiai šventovei vadovavo vieniša archyvarė, neturinti humoro jausmo, sun- 
kiai nusakomo amžiaus moteris. Žilstantys plaukai nuolat susukti į kuodelį, o 
pati visada besiknebinėjanti prie klaviatūros. Kai tik kas nors įeidavo, lyg koks 
sargybinis nenuleisdavo nuo lankytojo akių ir vaizduodavo, kad nepažįsta. Už jos 
išrikiuota visa eilė kompiuterių, kuriuose laikomi duomenys, ir būdelės su mikro- 
filmais bei mikrokortomis. Nors čia viskas įrengta kaip universiteto bibliotekoje, 
Monti dar nematė nė vieno žmogaus, kuris naudotųsi šia saugykla. 

Atsisėdusi prie vieno kompiuterio, įvedė reikalingos medžiagos pavadini- 
mą. Tik norėjo patikrinti, ar toji medžiaga neperkelta į kitą vietą. Ekrane pasi- 
rodė nuoroda: „Eilė: M. 2307-15". Tada ji nuėjo tais plieniniais koridoriais, surado 
nurodytą vietą, atidarė spintos stalčių ir atidžiai patikrino. Tėvas teisus: jo doku- 
mentų nėra. 

Monti grįžo prie „sargybinio ir paklausė, ar juos kas nors išnešė. 

— Neleidžiama nieko išnešti, — šiurkščiai atsakė moteriškė. — Nebent 
turėtų raštišką skyriaus viršininko leidimą. Jeigu čia saugomas daktarui Baner- 

manui priklausantis dokumentas, prieš jį išsinešdamas privalai turėti raštišką jo 
sutikimą. 

— Ojūs užregistruojate viską, kas išnešama? 

— Žinoma. 

Monti parodė jai bylos numerį. „Sargybinis“ įvedė jį į savo kompiuterį ir pa- 
spaudė klavišą. Po sekundėlės Monti pastebėjo, kaip jos veide šmėstelėjo keista 
išraiška. 

— Nepažymėta, kad juos kas nors būtų išnešęs, — pasakė moteris, pakelda- 
ma galvą, bet vengdama Monti žvilgsnio. 

Ji melavo. Monti aiškiai suprato jos laikyseną ir mimiką: akys trumpai su- 
mirksėjo, atrodė, lyg įsitempė, lyg staiga nebežinojo, kur dėti rankas. 

— Turbūt kažkas padėjo juos ne į tą vietą, — išdidžiai pasakė archyvarė. — 
Visada taip atsitinka, o paskui turi ieškoti mėnesių mėnesius, kol randi. 

Nenorėdama daugiau jos erzinti, Monti pritarė: 

— Pasitaiko neatsakingų žmonių. 

Dar tris valandas ji bergždžiai knaisiojosi saugykloje. Tas pat kaip ieškotum 
adatos šieno kupetoje, tačiau šiuo metu jai tokia monotoniška veikla, kai nereikė- 
jo nieko galvoti, labai pravertė: Monti vis dar buvo pernelyg sukrėsta, kad galėtų 
susikoncentruoti svarbesniam darbui. 

Ją persekiojo regėtas daktaro Korbino žūties vaizdas. Tiesiog ne laiku nu- 
kritęs kablys. O gal kaip tik laiku? Monti prisiminė ankstesnį įvykį, kai ji dar tik 
ėjo pas tą daktarą, kai krisdamas bloko gabalas vos nepataikė į automobilį. Atsi- 
tiktinumas. Kol darbavosi, tas žodis ištisai skambėjo galvoje. 

Čia buvo aplankai su dokumentais, siekiantys net 1880 metus: apie kiek- 
vieną jos girdėtą ligą, apie kiekvieną žmogaus kūno organą, apie mokslininkus, 
universitetus, mokslinio tyrimo institutus. Monti knaisiojosi, kol turėjo laiko. 

Galiausiai netekusi vilties, pagarbiai padėkojo archyvarei ir grįžo į kabinetą 
pasiimti palto. Prieš išeidama, pakišo rankinę po stalu ir pažiūrėjo vidun. Bute- 
liukas su „Maternox“" kapsulėmis gulėjo įvyniotas į popierinę nosinę. Nugrūdusi 
jį gilyn į dugną, ant viršaus užkasė visa kita, kas buvo rankinėje. 

Buvo beveik trečia valanda, ir Monti nė kiek nesigailėjo, užverdama paskui 
save kabineto duris. Tačiau išlipusi iš lifto apačioje nustebo pamačiusi, kad budi 
sargas Vinstonas Smitas. 

Monti nuėjo prie vartelių šalia jo pulto. 

— Šiandien jūs ankstyvas — pakeitėte pamainą? 

Sargas trumpam užsimerkė ir, tramdydamas čiaudulį, prispaudė pirštą prie 
panosės. 

— Turiu papildomai dirbti: keli žmonės susirgo, panele Banerman. — Jis 
vėl užsimerkė, užgniaužė kitą čiaudulį, ieškodamas kišenėje nosinės. 

— Vis dar stipri sloga? 

— Visą laiką stipri, panele. — Jis prispaudė prie panosės nosine. Į veidą 
grįžo įprasta liūdna išraiška. 

Ir čia pat Smitas nušvito: 

— Ta knyga, kurią man minėjote praėjusią savaitę. Nuėjęs į biblioteką užsi- 
sakiau ją. Turėtų būti populiari: prieš mane laukia dar trys žmonės. 

— „Žavūs gegužio pumpurai ? Turbūt turiu ją namuose, paieškosiu 
jums. — Monti nusišypsojo. Ir pritildė balsą: — Kai ką man pasakykite. Ar čia yra 
kitas liftas, kurio mes nematome — kokia nors krovininė kabina, kuri leidžiasi į 
rūsį ar panašiai? Porą kartų tikrai jį girdėjau. 

Tos didelės akys pageltusiais baltymais po Winston kepurės snapu budriai 
pasivartė kairėn, dešinėn. Jis palaukė, kol du elegantiški kostiumuoti vyrai, lyg 
ir iš rinkodaros skyriaus, pražingsniavo pro šalį, o tada pasilenkė prie Monti ir 
tyliai prakalbo. Ji užuodė iš sargo burnos sklindantį tabako kvapą ir mintyse nu- 
sišypsojo džiaugdamasi, kad jis nebijojo laužyti taisyklių. 

— Niekas nepatenka į tą liftą, panele. — Jis brūkštelėjo pirštais per lūpas, 
vaizduodamas užtraukiamą užtrauktuką, o veidas net persimainė iš baimės. 

— Kodėl? — atsargiai paragino ji. 

Sargas pažvelgė tiesiai jai į akis. 

— Šitas pastatas ne toks, kaip jūs manote. 

Monti įbedė į jį akis ir padrąsinamai linktelėjo. 

— Kąjūs turite galvoje? 

Sargas reikšmingai pažvelgė į ją ir dar tyliau ištarė: 

— Aš negaliu per daug kalbėti. Bet jums būtų įdomu pamatyti šio pastato 
planus. 

— 07! 

— Ar kada teko skaityti Žiulį Verną, panele? 

— Taip, labai patikdavo. Labai pranašiškas rašytojas. 

— „Kelionė į Žemės centrą“ — būtent šita. — Jis vėl davė jai ženklą akimis 
ir pridūrė: — Tada gerai praleiskite šią puikią popietę. 

— Ačiū, — padėkojo Monti ir nuėjo tolyn, giliai susimąsčiusi nužingsniavo 
prie savo automobilio. 

Monti išsuko iš Sainsbury prekybos centro aikštelės tiesiai į piko spūstį Redingo 
žiediniame kelyje. Kai eismas įstrigo, įbedė akis į didžiulę šviečiančią afišų lentą, 
kurioje buvo nupiešta moteris, vilkinti kreminį chalatą ir glaudžianti nuogą kūdi- 
kį. Reklamos viršuje — žodžiai: 


„MATERNOX“ RŪPINASI ATEITIMI 

O apačioje — deklaracija: 
Bendix Schere — rūpestingiausia įmonė pasaulyje 


Ant priekinio stiklo užtiško lietaus lašas. Po to užplūdo greitėjanti jų banga, 
dangus prakiuro, lietaus širma užtemdė reklamą. Monti nejungė valytuvų, nes 
taip labiau patiko, o įsijungė GLR šeštos valandos žinias. 

„.„vėl sužibo viltis, kad Bosnijoje susitarta dėl kalėdinių paliaubų, — kalbė- 
jo diktorius. — Keturiasdešimt septyni pensininkai sužeisti autobuso avarijoje, 
pakeliui į kalėdinį apsipirkimą. Vienoje Londono gatvėje neįprastos nelaimės 
metu žuvo gydytojas.“ 

Ji išklausė visas žinias, kurios vėl grąžino ryto dramos siaubą. Tačiau apie 
daktaro Korbino žūtį nesužinojo nieko naujo, nepaminėjo visų baisių detalių, 
kurias jai teko matyti. 

Norėdama išsivaduoti iš patirto siaubo gniaužtų, Monti nukreipė mintis 
į vakarienės meniu. Važiuodama tokiu tempu namus ji pasieks maždaug po 
pusvalandžio, taigi turėjo kaip tik užtekti laiko iki Konerio Molojaus atvykimo. 
Pavaišins jį cog au vin*, paskui — bri sūris ir vynuogės. Nežinodama, ką jis geria, 
nupirko butelį australiško raudonojo vyno ir butelį baltojo. 

Lietus plakė automobilio stogą. Ji sukiojo radijo rankenėlę, perbėgdama 
stotis, surado džiazo muzikos ir ją paliko. Lui Armstrongas dainavo „Turime visą 
pasaulio laiką“. Besiklausydama netikėtai prisiminė keistą pokalbį su Vinstonu 
Smitu. 

Šitas pastatas ne toks, kaip jūs manote. 

Žiulį Verną. „Kelionė į Žemės centrą“. 

Ką, po velnių, jis turėjo galvoje? 


Paprastai Monti nieko taip nemėgo, kaip išsukti iš pagrindinio kelio į šunkelį, 
vedantį jos namų link. Tačiau šį vakarą, kaip niekada, ta vienuma ir juoda nakties 
tamsa ją baugino, todėl važiavo greičiau nei įprastai, baimindamasi, kad kas nors 
neiššoktų iš gyvatvorių. 

Pravažiuodama pro didelę daržinę, sulėtinusi greitį įdėmiai apžiūrėjo įdubu- 
sį pastatą, stebėjo šešėlius, kuriuos ginė automobilio šviesos, čiuoždamos per du 
traktorius, priekabą, šieno gniutulus, sulūžusį senovinį noragą. 

Kai įsuko į savo įvažą, šviesos išplėšė iš tamsos apsilupusį garažą. Paprastai 
ji atidarydavo jį ir įvažiuodavo, ypač tokią lietingą naktį, tačiau tokioje tamsybėje 
garažas staiga pasirodė tarsi atitvertas nuo pasaulio, grasus. 

Išjungusi variklį dar palaikė įjungtas tolimąsias šviesas, atidžiai apžiūrėjo 
pirmiausia namą, paskui — sodo krūmynus ir lengviau atsipūtė, kad nors kar- 
tą Alisa paliko degančias šviesas svetainėje ir viršutinio aukšto miegamajame. 


"Vištienos gabalėliai su vyno padažu (pranc.). 

Nepasirūpinusi užrakinti „MG“, Monti nuskuodė per žliaugiantį lietų po ve- 
randos pastoge. Kažkodėl raktas niekaip nelindo į spyną. Keiksnodama ji dar kurį 
laiką grabaliojo, kol pagaliau pataikė, tačiau niekaip nepavyko jo pasukti. 

Suglumusi Monti bandė dar stipriau pasukti, vis tiek nepavyko. Ištraukusi 
vėl įkišo, vėl suko taip stipriai, kad net nudiegė pirštus. Tačiau raktas nepajudėjo. 

Monti pajuto, tarsi kas stovėtų už jos. 

Staigiai apsisuko, o baimė it koks magnetas pastatė piestu visus plaukelius 
ant kūno. Nieko, tik tamsa, tik pilantis lietus ir tekšt... tekšt... tekšt — vandens 
teškenimas į stoglatakius. Įtempusi ausis, per žliaugiantį lietų stengdamasi iš- 
girsti kitus garsus, Monti išlindo iš verandos ir apžiūrėjo kiekvieną langą — bene 
pamatys ką nors judant. Tada nušlepsėjo per permirkusią veją, palei namo galą, 
pro šiukšlių konteinerius ir apmirė. 

Nematoma ranka apvertė visus jos vidurius. 

Virtuvės durys buvo praviros. Ji laikė jas užrakintas, visada ir užrakindavo, 
ir užšaudavo du skląsčius — viršuje ir apačioje. 

Durys buvo praviros, kelių colių tarpas. 

Monti žengė atgal, dairydamasi į šalis, baimingomis akimis ieškodama 
tamsoje nors taškelio šviesos. Pirmasis instinktas vertė ją nešdintis iš čia, bet 
pagrindinis kelias buvo labai toli ir, jeigu kas nors jos laukė, be vargo sučiuptų. 
Geriausia išeitis — automobilis, pagalvojo ir greitai nulėkė prie jo, įšoko vidun, 
įkišo raktelį, nuspaudė starterio mygtuką. 

Variklis sureagavo, bet neužsivedė. Ji vėl paspaudė mygtuką, įnirtingai min- 
kydama akceleratorių. Variklis užsivedė ir iškart užgeso. 

— Nagi, nagi, prašau! — šnypštė Monti pro sukąstus dantis, be paliovos 
spausdama mygtuką. Salonas pasmirdo benzinu. Šūdas. Ji žinojo, kad dabar va- 
riklis ramiai turėjo išbūti ketvirtį valandos, kol viskas išsisklaidys ir bus galima 
jį užvesti. 

Monti baugščiai tyrinėjo tamsą pro lietaus plaunamus langus. Įjungė prieki- 
nes šviesas. Spindulių pluoštas ją truputį apramino, leido susikaupti ir pagalvoti. 
Jeigu kas tykojo jos, starterio keliamas triukšmas turėjo išbaidyti, juk taip? 

Monti pravėrė langą, klausėsi. Tekšt. Tekšt. Tekšt. Be penkiolikos minučių 
septynios. Koneris pasirodys gal po valandos, o gal ir vėliau. Nenuostabu, jeigu 
jis paklys. Nors ji ir labai detaliai nupasakojo kelią, visi važiuojantys pas ją pirmą 
kartą amžinai klaidžiodavo. 

Drebėdama iš baimės, jausdamasi tarsi pagauta, Monti išlipo ir stovėjo ne- 
judėdama kaip statula. 

Susiimk, — įsakė sau. 

Ji iš lėto nupėdino prie užpakalinių durų ir pravėrė jas. Sulaikė kvapą. Tylu. 
Žengė dar vieną žingsnį. Koja kažką paspyrė. Dzingtelėjimas, baisus traškesys, ir 
jos riksmas iš baimės. Kažkas triukšmingai nusirito per grindis. Galva karštligiš- 
kai dirbo. Ar tik čia nebus kokios paspęstos žabangos. 

Tada ji pažiūrėjo žemyn ir pamatė ką tik išvartytus pieno butelius, iš karto 
pasijusdama kvailokai. Įkišo pro duris ranką ir uždegė šviesą. 

Permetė akimis virtuvės spintelę, Aga krosnį, šaldytuvą, pušinį stalą: viskas 
atrodė taip, kaip ir buvo palikusi. Ant stalo tebestovėjo vazelė su gėlėmis, po kriš- 
toline prespapjė gulėjo prispaustas įprastas Alisos raštelis. Katinai, kur katinai? 

Jėzau, jeigu kas nors nuskriaudė Votsoną ir Kriką... 

Staiga Monti įsiuto. Žvilgsniu vėl užkliudė vazelę ant stalo, vėlyvų žiedų 
puokštelę, kurią pati suskynė sekmadienį: lapkritis buvo švelnus, kai kurios gėlės 
sužydo anksti arba jau antrą kartą. 

Visi žiedeliai vazoje buvo nuvytę. 

Ji nepatikėjo savo akimis. Žiedai kabėjo susmukę, susitraukę, kotai parudę. 
Turbūt kaltas karštis, pagalvojo ji. Bet iš karto sumetė, kad karštis čia niekuo 
dėtas: virtuvėje šalta lyg sandėlyje. Lauke šilčiau negu viduje. Suglumusi palietė 
Aga. Karšta, bet juodas termometro brūkšnelis rodė normalią temperatūrą. Tad 
kodėl, po velnių, čia taip šalta? 

Durys, vedančios į koridorių, sujudėjo. Jos širdis ėmė daužytis. Koridoriaus 
tamsoje žibėjo keturi smaragdai. Suniurzgėjimas, šnypštimas. Abu katinai įėjo 
greta, sustojo tarpduryje ir žiūrėjo į ją tarsi į visiškai svetimą žmogų. 

— Sveiki, berniukai, — virpančiu balsu prabilo Monti. 

Krikas išrietė nugarą ir sustingo. Votsonas vėl sušnypštė. Nuo to garso 
Monti pašiurpo. 

— Berniukai! Sveiki, draugužiai! 

Ji nedrąsiai žengtelėjo prie jų. Abu katinai metėsi pro duris, tarsi juos kas 
vytųsi. 

Monti vėl dirstelėjo į tamsų koridorių ir kažkaip rado drąsos žengti tuos 
kelis jardus ir uždegti šviesą. Ant stalelio gulėjo Alisos tvarkingai sudėtas ryto 
paštas. Niekas lyg ir nepaliesta. | 

Gal Alisa susirgo ar ką? Gal jai tiesiog trumpam aptemo protas ir ji pamiršo 
užrakinti virtuvės duris? Monti pakėlė akis į laiptų viršų, įtemptai klausydamasi 
ir jau beveik įsitikinusi, kad taip ir galėjo nutikti, tik staiga jos žvilgsnis nukrypo 
į paradines duris. 

Iš „Yale“ spynos kyšojo sulenktas vielos gabalas, o apsauginė grandinė už- 
kabinta. 

Tą pačią akimirką ji puolė į virtuvę užtrenkdama duris paskui save. Virš Aga, 
ant džiovyklos, ji pamatė sunkų mėsininko peilį, kuriuo prieš kelias dienas kapo- 
jo česnakus. Kaip tik jį ir pastvėrė. Paskui čiupo telefoną, beveik nesitikėdama, 
kad jis veiks. Laimė, pasigirdo signalas, ir surinko „999“. 

Atsiliepė kone iš karto: 

— Skubi pagalba, kokios paslaugos reikia? 

— Policijos, — sušnabždėjo Monti, o paskui rodėsi, kad tyla užtruko visą 

gyvenimą. Ji jau galvojo, kad kažkas nutraukė jų ryšį. Įbedė akis į atviras kiemo 
duris. Gal bėgti iš čia? 

— Policija, — netikėtai atskrido vyriškas balsas. 

Ji prisikišo telefoną prie pat lūpų ir, kietai suspaudusi peilio kotą, trūkčio- 
jančiu balsu sušnabždėjo: 

— Prašau, padėkite. Atrodo, mano name įsibrovėlis. 


56 


1951-ieji, šiaurinis Londonas 


— Jūs galite manimi pasitikėti, — persigandęs tikino Danielis Džadas, matyda- 
mas, kaip artinasi Magister Templi, aukštai iškėlęs kardą, tarsi pasirengęs per- 
skelti jį pusiau. — Galite! 

Nematytos jėgos sukaustytas Danielis maldaujamai žiūrėjo į žynę, į nuogų 
žmonių galvas po žvėrių kaukėmis. Iškeltų durklų ašmenyse atsispindėjo lieps- 
nos. Siaubas didėjo kiekvieną akimirką, žiūrint į šerno galvą, asilo, gaidžio... Da- 
nielio akys pamažu priprato prie blankaus apšvietimo. Jis vėl pažiūrėjo į tą gyvą 
altorių, kur ant grindų, šiauriniame didžiulės pentagramos gale, gulėjo iškėtota 
nuoga mergaitė. 

Ant lentynų bolavo kaukolės. Danielis įžiūrėjo mirkčiojančias juodų žvakių 
liepsnas, keistus magiškus simbolius, išpieštus ant sienų: vieni buvo jam žinomi, 
kiti — dar nematyti. O už šiaurinio pentagramos galo pirmą kartą išvydo mil- 
žinišką raguotą pusiau žmogaus, pusiau ožio figūrą, iškilusią virš jo ant sienos. 
Netrukus atpažino Bafometą, Mendės ožį. 

— Turėsi įrodyti, — pasakė Magister Templi, žengdamas dar žingsnį artyn. 
Užsirišęs tik metalinę galvos juostą su priekyje išpaišyta pentagrama. Jis neturėjo 
kaukės, žili plaukai nutįsę, didžiulis pilvas nudribęs lyg kapšas, o tarp kojų kadara- 
vo suglebęs penis — išvydęs tokio nežmoniško dydžio varpą, Danielis pasibaisėjo. 

Žynė, dar viena būtybė visame būryje, be jokios kaukės. Kažką laikydama 
rankose ji žengė į priekį. Danielis įžiūrėjo, kad tai grubus kryžius — apie aštuo- 
niolikos colių ilgio, dvi juodo medžio juostos, sukaltos vienintele vinimi. 

— Teutai, tau siūloma galimybė atpirkti savo praeitį. Ar trokšti ją priimti? 

— Taip, — užkimusiu, silpnu balsu atsiliepė Danielis. 

— Ar esi pasirengęs tarnauti mūsų Viešpačiui Šėtonui visomis mintimis, 
kūnu ir siela, neleisdamas niekam atitraukti nuo Jo darbų? 

— Taip. 

— Ar tu laisva valia pasižadi neklausinėdamas vykdyti visus įsakymus, ku- 
riuos tau gali duoti Jo esami arba būsimi statytiniai, kuriems būsi pavaldus? 

— Taip, — jau drąsiau patvirtino Danielis. 

Žynė įbruko kryžių jam į rankas ir pasakė: 

— Įrodydamas, kad apvalei savo protą nuo netikro mokymo, dabar turėsi 
sulaužyti šitą daiktą ir mesti ant grindų sakydamas: Aš atmetu apgaviką Kristų ir 
išsižadu krikščioniško tikėjimo, niekindamas visus jo darbus. 

Belaikant kryžių Danielį staiga užplūdo sąžinės graužatis. Kad ir kokią stip- 
rią neapykantą jautė krikščionybei, kurią sukėlė religinis tėvų nepakantumas, 
Danielis puikiai suprato rankose laikomo simbolinio daikto istorinę galią ir pras- 
mę. Daryti taip, kaip jam įsakyta, reiškė peržengti rubikoną. 

Jis žiūrėjo į šaltas žynės akis, į rūstų Magister Templi veidą ir sunkiai nurijo 
seiles. Dar tvirčiau suspaudė kryžių. Galėjo tiesiog sviesti kryžių jiems į veidus, 
apsisukti ir bėgti. 

Betgi kodėl? 

Ir ko bijoti? — klausė jis savęs. Bijoti šito niekingo Magister Templi su ta si- 
dabrine grandinėle, senu furgonu ir išklerusia lūšna? Bijoti, kad tapsi toks kaip jis ir 
niekuo daugiau? 

Tačiau tai tebuvo vienas žingsnis. Vienas mažas žingsnelis. Pradžia. Vėliau 
viskas gerės. Jam nebuvo ko baimintis. Nereikėjo bijoti nieko pasaulyje. Štai jo 
rankose raktas. Laikė raktą, kuris suteiks didžiausią galią pasaulyje. 

Danielis perlaužė kryžių pusiau ir numetė ant grindų. 

— Aš niekinu apgaviką Kristų ir išsižadu krikščioniško tikėjimo, paniekin- 
damas visus jo darbus, — garsiai, tvirtai, visiškai užtikrintai pasakė jis. 

— Dabar apspjaudyk tuos šipulius, Teutai, — nurodė žynė. 

Jis atsiklaupė, niršiai apspjaudė ir atsistojo. 

— Dabar apšlapink juos. 

Jis pažiūrėjo į žynę, paskui tiesiai į Magister Templi akis. Tada suėmė penį, 
nukreipė žemyn ir sukaupė visą valią, kad pavyktų. Netrukus ant šipulių išsiver- 
žė čiurkšlė, o paskui teko pasistengti, kad sustabdytų šlapinimąsi. Danielis vėl 
pažiūrėjo į Magister Templi, į žynę, vildamasis pritarimo, tačiau tie veidai buvo 
visiškai bereikšmiai. 

Į priekį išėjo trys nuogi vyrai: vienas su žiurkės galva, antras — kranklio, o 
trečias — gyvatės. Vienoje Žiurkės rankoje buvo durklas, o kitoje — matavimo 
juosta ir siūlų ritė; Kranklys laikė varinį indą su atverčiamu dangčiu; Gyvatė turė- 
jo žirkles ir lapą, kuris atrodė lyg baltas sugeriamasis popierius. 

Žiurkė nusilenkė Magister Templi ir atsisuko į Danielį: 

— Stovėk tiesiai, Teutai, — balsas buvo toks pat suktas kaip ir jo kaukės 
snukis. 

Jis išmatavo Danielį, paskui išvyniojo siūlą, vieną galą padėjo po Danielio 
koja, įtempė iki jo viršugalvio ir savo durklu nukirto. Atsargiai ištraukęs galą iš 
po Danielio kojos, susuko tą atkarpą ir įdėjo į varinį indą, kurį atkišo Kranklys. 
Paskui vėl atsigręžė į Danielį. 


PETER JAMES + ALCHEMIKAS 236 


— Dabar turime matą tavo, Teutai, karstui. Nepamiršk to. 

Danielis tepajėgė linktelėti. Tada į priekį žengė vyras gyvatės kauke, nu- 
silenkė, išreikšdamas pagarbą Magister Templi, suėmė Danielio dešinę ranką ir 
nukarpė nagus, žiūrėdamas, kad nuokarpos kristų tiesiai į jo delną. Paskui subėrė 
jas į Kranklio laikomą varinį indą. Dar ir nukirpo kelias Danielio garbanėles, jas 
irgi įdėjo į indą ir atsitraukė. 

Dabar prisiartino Magister Templi. Jis atitraukė ranką nuo vis dar iškelto 
kalavijo, sugriebė už Danielio kairės ausies krašto ir kiek galėdamas ją ištempė. 
Tada tylėdamas lėtai nuleido kardą prie Danielio veido. 

Danielis vėl persigando, tačiau stovėjo tvirtai. Kardo ašmenys praslinko pro 
nosį, o paskui vos matėsi akies krašteliu. Netikėtai staigus judesys skėlė tokį degi- 
nantį skausmą jo ausiai, kad jis nesugebėjo sulaikyti duslaus aiktelėjimo. 

Magister Templi atsitraukė ir atkišo ašmenis vyrui žiurkės kauke. Danielis 
pamatė kraują. Žiurkė nušluostė ašmenis sugeriamojo popieriaus kampeliu, pas- 
kui sulankstė jį ir įdėjo į indą. 

Kai Kranklys iškėlė indą aukštyn, nuskambėjo gongas. Magister Templi pa- 
sakė kažką Danieliui nesuprantama kalba, o susirinkusieji sutartinai atsakė: 

— Šlovė Šėtonui! 

Tada žiurkė uždarė indą ir nunešė jį į kitą šventyklos pusę. 

Ausį baisiausiai gėlė, Danielis jautė, kaip šiltas kraujas varvėjo kaklu, per 
krūtinę, jį vėl sukaustė anksčiau paralyžiavusi jėga. Šiaip ar taip, jis net nenorėjo 
paliesti ausies, baimindamasis pasirodyti silpnas. 

Dabar artyn žengė trys nuogos moterys, užsidėjusios kaukes, — iš skirtingų 
pusių, tokiu žingsniu, lyg kažkokiu begarsiu būgnų ritmu. Viena užsidėjusi arklio 
galvą, antra — asilo, o trečia — gaidžio. Kiekviena laikė po raudonos virvės galą. 
Danielis stebėjo jas, jausdamas tik skausmą ausyje, o siaubą jau pakeitė paklus- 
numas. 

Nuskambėjo stiprus, aidintis „BAM“. Jis greitai nukreipė žvilgsnį ir pamatė 
didžiulį varinį gongą, nuleistą nuo gegnės. Šalia jo stovėjo vyras ožio galva ir laikė 
lazdelę. 

Visos trys moterys paeiliui nusilenkė Magister Templi. Tada viena virve su- 
rišo Danielio rankas už nugaros, tvirtai, bet neskaudžiai, o kitas dvi virves užnėrė 
ant kaklo, ir dabar jos kabėjo nukarusios iki šlaunų. Viena pakišo galą po jo kap- 
šeliu, o kita įtempė virvę už kaklo. Savo gėdai, Danielis pajuto, kaip susižadino, o 
veidas baisiausiai įkaito nuo drovumo. 

Laikydamas kardą, iškeltą smaigaliu aukštyn, o rankeną prispaudęs prie 
savo barzdos šepečio, Magister Templi priėjo prie rato. Sustojęs švystelėjo kardą 
lanku, atidarydamas ratą, ir įėjęs taip pat kardu jį uždarė. Paskui nuėjo į rato vi- 
durį prie gulinčios nuogos mergaitės kojų. Pakėlęs kardą prieš save, nukreipė jo 
galą į lubas. 

Pasigirdo šaižus rankinio varpelio skambėjimas. Kai jo aidai nutilo, Magis- 
ter Termnpli šūktelėjo galingu, visiškai kitokiu balsu: 

— In nomine Dei Nostri Satanas Luciferi exelsi! 

Kai vyro balsas užgeso, buvusieji šventykloje garsiai unisonu suskandavo: 

— Šlovė Šėtonui! 

Vėl nuaidėjo gongas, o kai aidas išnyko, Magister užgiedojo: 

— Šėtono, Žemės Valdovo, Pasaulio Karaliaus vardu, įsakau tamsos jėgoms 
suteikti man savo pragarišką galią! Plačiai atidarykite pragaro vartus ir išeikite iš 
gelmės pasitikti manęs. Savo brolio ir draugo! Suteik man tą malonę, apie kurią 
kalbu! Aš priėmiau Tavo vardą, kuris tapo mano dalimi! Aš gyvenu kaip tie laukų 
žvėrys, džiūgaudamas dėl kūniškų malonumų! Aš palaikau teisiuosius ir prakei- 
kiu niekinguosius. Visų pragaro dievų vardu įsakau, kad šie dalykai, apie kuriuos 
kalbu, būtų priimti! Pasirodykite ir atsiliepkite, apreikšdami mano troškimus! 
Diabolai! Tamuzai! Samameli! Abadonai! Hekate! Astarotai! Sekhmet! Rimonai! 
Ištare! 

Kai Magister Templi nutilo, visi unisonu užgiedojo: 

— Šlovė Šėtonui! 

Vėl nuaidėjo gongas. Tada Magister meldėsi lotyniškai, po kiekvieno sakinio 
sustodamas, kad visi pakartotų paskui. 


Nema. Olam a son arebil des 
Menoitatnet ni sacudni son en te. 
Sirtson subirotibed 
Summittimid son te tucis 
Artson atibed sibon ettimid te 
Eidoh sibon ad 

Munaiditoug murtson menap 
Arret ni te oleac ni 

Tucis aut satnulov taif 

Muut munger tainevda 

Muut nemon rutecifitcenas 
Sileac ni se iuą 

Retson retap. 


Staiga Danielis pajuto tikrą susijaudinimo virpulį. Jis suprato, kad tai buvo 
„Tėve mūsų malda, pasakyta atvirkščiai. 

Paskui Magister Templi vėl monotoniškai užgiedojo: 

— Pasirodyk, o didysis bedugnės šaltini, ir savo buvimu pasireikšk. Pasiro- 
dyk ir priimk į savo ratą savo naująjį tarną Teutą. 

Staiga kažkas pastūmė Danielį į priekį. Jis suklupo, bet greitai vėl atgavo 
pusiausvyrą, kai nematomos rankos nustvėrė jį už pečių. Virvė skaudžiai įsirėžė 

į kapšelį, pasiųsdama dieglius į pilvą. Danielis buvo nustumtas prie rato šiaurės 
rytų pusėje. 

Magister Templi kardo mostu vėl atvėrė ratą, tada Danielį įstūmė į vidurį, 
prie nuogos merginos kojų. Magister Templi valdingai pasuko kardą horizonta- 
liai, vėl užverdamas ratą. 

Staiga viskas nutilo. Moteris žiurkės galva paskambino varpeliu. Kai garsas 
nutilo, Danieliui pasirodė, kad išgirdo kūdikio verksmą. Matydamas aplinkui vien 
nejudančias figūras, ir pats nedrįso pakrutinti galvos, tik akimis apžvelgė tamsą, 
bet kūdikio nematė. Jis žiūrėjo tiesiai prieš save, nes, matydamas nuogą moterį 
ir stovėdamas tarp išskėstų jos kojų, jautėsi suglumęs, o žvilgtelėti aukščiau, tarp 
kojų, bijojo, nes virš jos ant sienos kabėjo Mendės ožys. 

Vėl skambėjo monotoniškos giesmės, vėl skandavo choras, o paskui Ma- 
gister Templi iš lėto susmuko ant kelių tarp išsikėtojusios mergaitės kojų. Jis 
lengvai, beveik simboliškai, pabučiavo jos lūpas, paskui teatrališkai pabučiavo jos 
krūtis, bambą, makštį. 

Kai jis atsistojo, suskambėjo varpelis. Aidui nutilus, Magister užgiedojo: 

— Pasirodyk, o didysis bedugnės šaltini. Aš sutelkiau mintis į liepsnojančią 
viršūnę, kuri spindi didžių akimirkų aistra ir karštai didėja išbrinkdama. Atsiųsk 
tą geidulingų malonumų pranašą ir leisk šioms mano tamsių geismų nešvanky- 
bėms įgauti ateities žygių ir darbų formą. 

Magister užvertė galvą aukštyn ir tęsė: 

— Iš Šėtono šeštojo bokšto ateis ženklas, kuris susijungs su tomis drus- 
komis viduje ir sujudins mano sužadinto kūno dalį. Aš surinkau savo simbolius 
ir paruošiau savo papuošimus, o mano sukurtasis vaizdas tūno pasislėpęs kaip 
kunkuliuojantis basiliskas, laukiantis savo išlaisvinimo. Ta vizija taps tikrove, o 
per mano auką pirmosios dimensijos požiūriai pavirs trečiosios substancija. Išeik 
į nakties tuštumą ir perverk protą, kuris atsiliepia mintimis, vedančiomis geidu- 
lingo laisvumo keliais. 

Skambutis vėl nuskambėjo. 

Tada Magister Templi atsistojo, ištiesė kardą tiesiai prieš save ir paeiliui 
kreipėsi į kiekvieną pagrindinį pentagramos tašką kalbėdamas: 

— Šlovė Belialui iš šiaurės! Šlovė Liuciferiui iš rytų! Šlovė Leviatanui iš 
vakarų! Šlovė Šėtonui iš pietų! — Po kiekvieno apskritimo taško nuaidėdavo 
gongas. 

Kai aukotojas atsisuko į Danielį, berniukas pastėro, išvydęs didžiulį stačią 
Magister penį. 

Paskui Magister užgiedojo: 

— Mano vėzdas yra pasirengęs veržtis! Skvarbi mano nuodų jėga sutriuš- 
kins proto, kuris neturi aistros, šventumą. O kai išsilies sėkla, taip ir jos garas 
pasiskleis tose susisukusiose smegenyse, pagal mano valią atbukindamas jas iki 

bejėgiškumo! Didžiojo dievo Pano vardu, tegul mano slaptingos mintys būna iš- 
kilmingai nuvestos į kūno, kurio aš trokštu, judesius! Šemhamforaš! 

Nuaidėjo atsakymas: 

— Šlovė Šėtonui! 

Trinktelėjo gongas. Paskui moteris žiurkės kauke pradėjo lėtai eiti Magister 
link. Dešinėje rankoje ji laikė varpelį, o kairėje — kryžių. Eidama giedojo: 

— Mano strėnos liepsnoja! Iš mano nekantraujančio plyšio varva nektaras, 
kuris kaip žiedadulkės veiks tas snaudžiančias smegenis, o protas, kuris nejaučia 
geismo, staiga pateks į sūkurį, pagautas pamišusio impulso. O kai mano galinga 
banga atslūgs, prasidės naujos klajonės ir tas mano geidžiamas kūnas ateis pas 
mane. Didžiųjų Babilono ištvirkėlių Lilitos ir Hekatės vardu, tegul mano geismas 
būna patenkintas. Šemhamforaš! 

Ji ramiai stovėjo, kai visa draugija kartu su Magister suriko: 

— Šlovė Šėtonui! 

Vėl gongas. 

Tada ji atsiklaupė už Magister ir pabučiavo jo išeinamąją angą. Šiam atsisu- 
kus, ji pabučiavo penio galą. Paskui pati pasisuko, kelis colius kryžiaus įkišo į išsi- 
skėtusios mergaitės makštį, ištraukė ir tebeklūpodama laikė jį, iškėlusi aukštyn. 

Į priekį išėjo kita moteris, pasakė tuos pačius žodžius, pabučiavo Magister 
į tas abi vietas, paėmė kryžių ir įkišo jį į išsitiesusią mergelę. Danielis smalsiai 
stebėjo, kaip visos moterys paeiliui darė tą patį. 

Galų gale Magister dar kartą atsiklaupė tarp gulinčios merginos kojų. Abiem 
rankomis, tarsi aukodamas dievybei, sugriebė savo penį ir vienu smūgiu įsiskver- 
bė į merginą. Ji tik kartą aiktelėjo. Jis užsigulė ir pradėjo stipriai pumpuoti, o 
plokščias užpakalis kalė kaip kūjis. 

Visi stovėjo ir stebėjo. Pumpavimas greitėjo, kol pagaliau Magister kūnas 
įsitempė ir pradėjo smarkiai kratytis. Atrodė, jis liovėsi, staiga išleido ilgą dejonę, 
paskui nejudėdamas, išsekęs gulėjo ant savo partnerės. Jie tarsi susilydė į vieną 
aštuonių galūnių skulptūrą. 

Ir vėl suskambėjo skambutis. 

— Šlovė Šėtonui! — užgiedojo draugija. 

Gongas. 

Magistras atsitraukė ir iš lėto atsistojo, dabar penis buvo suglebęs. Mergina 
gulėjo žiūrėdama aukštyn, veide — jokios išraiškos. Danielis vėl išgirdo kūdikio 
verksmą ir pamatė vieną moterį gyvatės galva, ištiestomis rankomis laikančią 
nuogą berniuką. 

Danielis pajuto, kaip atrišo jo rankas, virvės nukrito ant žemės. 

Pakėlęs galvą į juodas lubas, Magister vėl pradėjo giedoti: 

— Štai, pasakė Šėtonas, aš esu tas ratas, ant kurio stovi Dvylika Karalysčių. 
Šešios yra gyvųjų buveinės, o visos kitos aštrios kaip kardai, arba Mirties Ragai. 


PETER JAMES + ALCHEMIKAS 239 


Čia Žemės būtybės būna arba nebūna tik mano paties rankose, kurios miega ir 
pabus! 

Kažkas padavė Danieliui durklą. Žinojo, kad tai jo durklas, kurį įsodinę į 
furgoną atėmė. Moteris, laikiusi kūdikį, įžengė į ratą, paskui ją įėjo ir moteris 
vilko galva, nešina sidabrine taure. Tada Magistras kardu uždarė ratą. Visi ramiai 
stovėjo. 

Labai greitai tris kartus suskambėjo varpelis. 

Moteris gyvatės galva ištiesė kūdikį Danieliui. Jis žiūrėjo į kaukę, pro plyše- 
lius matė akis, bet neįžiūrėjo jų išraiškos. Kūdikio akys buvo mėlynos, plaukai — 
tik menki pūkai, ir dabar jis tylėjo. Danielis negalėjo įspėti vaikelio amžiaus: gal 
kelių savaičių, o gal ir vyresnis. 

Kai tvirta ranka suėmė už riešo, jis krūptelėjo. Tai buvo Magister, lėtai nu- 
kreipęs durklo galą į kūdikio krūtinę. 

Jau pjaus jį, — pasibaisėjo Danielis. Moteris vilko galva laikė taurę po kūdi- 
kiu, tarsi pasiruošusi į ją lašinti kraują. 

Danielis mėgino priešintis, bet Magister laikė jį tvirtai ir ryžtingai stūmė 
arčiau. Kūdikis liko ramus net tada, kai durklo ašmenys įsispaudė į odą dešinėje 
jo krūtinės pusėje. 

Gongas subumbsėjo penkis kartus iš eilės. O po šešto dūžio Magistras kie- 
čiau suspaudė Danielio ranką ir stipriai pastūmė ją žemyn, giliai įsmeigdamas 
durklą į kūdikio krūtinę. Pastėręs Danielis žioptelėjo. 

Kūdikio burna prasižiojo, tarsi kas būtų ją pravėręs. Rankos ir kojos išsi- 
skėtė į šalis. Akys buvo nustebusios, tarytum lauktų žinduko ar maisto. Kraujas 
tekėjo aplink durklą ir nuoga krūtinėle. Vieni lašai krito į laukiančią taurę, kiti 
tekėjo per jos kraštą, dar kiti lašėjo tiesiai ant grindų. 

Verksmas virto gargimu, paskui — tyla. 

Gongas. 

Tada moteris vilko galva padavė Danieliui taurę. 

— Gerk, — sukomandavo Magister. 

Baisiausiai sukrėstas Danielis prispaudė metalinį kraštelį prie lūpų ir pajuto 
šiltą vario skonio kraują. Nurijo, žinodamas, kad jį stebi daugybė akių. Matė, kaip 
Magister pritariamai linktelėjo. 

— Šemhamforaš! — Nuskambėjo gongas. 

— Šlovė Šėtonui! — užgiedojo visa draugija. 

Danielis pajuto savyje staigų keistą jėgų antplūdį. Kartu užplūdo pakili dar 
nepatirtos stiprybės nuojauta. Magister drąsinamai linktelėjo. 

— Jauti tą galią, Teutai? Ar jauti? 

Berniukas linktelėjo. Jis jautėsi taip, tarsi galėtų pakilti ir skristi. 

— Patikrink ją, Teutai. Tu atsigėrei galingumo kraujo. Dabar turi visą galią 
pasaulyje. Patikrink ją, duodamas komandą! 

Danielis rimtai pagalvojo, trumpam nudūrė akis, o tada pakėlė jas į Magister 
ir prakalbo tokiu garsiu ir stipriu balsu, kad net pats apstulbo: 

— O, Viešpatie Šėtone! Įsakau tau padaryti taip, kad mano motina nebe- 
galėtų sudėti rankų maldai! 

Nuskambėjo gongas. Danielis jautė, kaip tas garsas nunešė jo žodžių jėgą 
toli už šios šventyklos sienų. 


5/ 


1994 m. lapkričio 21 d., pirmadienis 


Monti stovėjo virtuvėje sustingusi, suspaudusi peilį rankoje, klausydamasi kiek- 
vieno garselio, pro langus stebėdama kiekvieną šešėlį. 

Pagaliau išgirdo greitai artėjančio automobilio ūžesį, durelių trinktelėjimą. 
Netrukus sode švystelėjo žibinto šviesa. Tačiau lengviau atsipūtė tik tada, kai pa- 
sigirdo raminantis radijo ryšio traškėjimas. 

Atvyko du policininkai: vienas liko lauke, su kitu Monti, pradėdami nuo 
miegamojo viršuje, apieškojo namą. Pareigūnas atidarė didelę Viktorijos laikų 
nuo jo kepurės snapelio ir ritosi storu mėlynu paltu. Jis prisistatė kaip konsteblis 
Brengvinas. 

— Arjūs, ponia, garantuojate, kad šiandien nepalikote užrakintų paradinių 
durų, o išėjote pro virtuvę? 

— Aš garantuoju, kad jeigu ir būčiau užrakinusi, nebūčiau įkišusi į spyną 
vielos galo. — Jai pavyko šyptelėti. — Aš ne Hudinis. 

Jis mąsliai dirstelėjo į ją, nesuprasdamas pašmaikštavimo. 

— Tai įprastas profesionalių įsilaužėlių būdas: užrakina paradines duris, 
norėdami apsisaugoti, o kitas duris palieka atviras, kad galėtų pasprukti, — jūsų 
atveju, tai virtuvė. 

Pareigūnas linktelėjo į tualetinį staliuką, kurį Alisa buvo gražiai sutvarkiusi, 
ir paklausė: 

— Niekas nedingo? 

— Kol kas nepastebėjau. 

Radijo stotelė sušnypštė, sutraškėjo ir pasigirdo kapotas balsas: 

— Čarli — Viktorai — baig... — Ir vėl džeržgimas. 

Konsteblis Brengvinas linktelėjo, atsiprašydamas jos, ir nuspaudė mygtuką: 

— Atvykau į „Fokshoulso namelį“. Dabar tikrinu. Baigiau. 

— Ačiū, Čarli Viktorai. 

Konsteblis Brengvinas vėl atsigręžė į Monti. 

— Ko gero, jūs sutrukdėte, tad jie nespėjo nieko paimti. 

Ją vėl užvaldė baimė. 

— Arjūsų režimas įprastas? Išvažiuojate į darbą ir parvažiuojate visada tuo 
pačiu laiku? 

— Per pastaruosius du mėnesius jis pasikeitė: anksčiau dirbdavau Redinge, 
dabar kasdien važinėju į Londoną. 

— Kada grįžtate namo? 

— Paprastai tarp aštuntos ir devintos valandos. 

— O šį vakarą? 

Monti sustingo. 

— Anksčiau, apie pusę septynių. 

Jis linktelėjo. 

— Taip ir galėjo būti. Ar šiomis dienomis nepastebėjote jokių nematytų au- 
tomobilių kur nors netoliese ar stovinčių pagrindiniame kelyje? 

— Ne. 

— Galbūt jums vertėtų šnektelėti su nusikaltimų prevencijos darbuoto- 
jais — jeigu paskambintumėte į centrinį Redingo skyrių, jie sujungtų. Šitaip nuo- 
šaliai gyvenant, visada iškyla saugumo klausimas. 

— Čia tik mažytis namelis: niekada nepagalvočiau, kad rūpėtų vagims. 

Pareigūnas ilgai ir tiriamai žiūrėjo į ją. 

— Jums, ponia, tai tik namelis, bet palyginti su tais, kuriuose kai kurie gy- 
vena, tai — rūmai. 

Monti liūdnai šyptelėjo: 

— Taip, atleiskite, ko gero, jūs teisus. 

Po Alisos tvarkymosi svetainė kvepėjo vašku, ir čia niekas nebuvo paliesta. 
Staiga Monti atkreipė dėmesį į ūką, stovintį kambario kampe prie lango. Jau porą 
metų jis vešėjo, išaugo net keturių pėdų. Dabar augalas atrodė sunykęs: lapai 
rudi, kraštai užsirietę, stiebas tarsi sulinkes. 

Monti skubiai žvilgtelėjo į puansetiją, kuri dar vakar žydėjo. Dabar žiedai 
nurudę, suvytę, — gėlė žuvusi. Apstulbusi ji atsisuko į palmę ir aspidistrą. Tas pat. 

— Kas nors negerai? — paklausė policininkas. 

— Mano gėlės — nuvytusios virtuvėje ir čia. — Monti parodė į augalus. — 
Dar vakar jos atrodė kuo puikiausiai. 

Konsteblis nuėjo prie puansetijos, apsimovė guminę pirštinę ir bakstelėjo 
pirštą į Žemę. 

— Visiškai sausa. 

— Negali būti! Tik vakar palaisčiau. 

Nuėjęs prie palmės, atsiklaupė, įkišo pirštus į vazoną ir pakėlė žiupsnelį žemių. 

— Sausa kaip smiltys. Aš esu šioks toks sodininkas. Šitų niekas nelaistė 
kelias savaites — tiksliau, gal mėnesius. Kai esate labai užsiėmusi, tokius dalykus 
lengva pamiršti, — patikino jis. 

Monti priėjo ir pati patikrino. Pareigūnas sakė tiesą. Ji aplėkė visus vazo- 
nus: žemė sausutėlė. 

Gal man pašlijo nervai? — nusistebėjo ji. 

Atėjo konsteblio Brengvino kolega, laikydamas rankoje varvančią kepurę. 

— Jokių pėdsakų, nieko, — pranešė jis. 

Dabar ir Brengvinas nusiėmė skrybėlę ir laikė prispaudęs prie šono. Į Monti 
jis kreipėsi kitokiu, šaltu, formaliu, balsu, o akys bėgiojo aplink, tarsi kalbėtų ne 
su ja, o su pilnu kambariu klausytojų. Kai jis įpusėjo savo kalbą, pasirodė abu 
katinai ir atsargiai sukiojosi aplink jo kojas. Monti stebėjo juos, vis dar nesupras- 
dama, kodėl anksčiau jie taip keistai elgėsi. 

— Mes pranešime visiems patruliams, kad šiąnakt atidžiai stebėtų jūsų 
namus. Ojūs verčiau būkite akyla, visada laikykite duris užrakintas, stebėkite, ar 
nepasirodys kokie nepažįstami žmonės. Jeigu ant keliuko pamatysite nežinomų 
automobilių, užsirašykite jų numerius ir paskambinkite mums. 

— (Gerai, ačiū. 

Monti stovėjo prie durų, kol pareigūnai apsisuko ir nuvažiavo tolyn. Kai 
švieselės dingo, pasidarė labai nejauku, ji uždarė paradines duris ir įkišo į vietą 
apsauginę grandinę. Katinai stovėjo ir viltingai ją stebėjo. 

— Kas jums abiem pasidarė? — Monti atsiklaupė ir ėmė glostyti auginti- 
nius. — Ar kas nors išgąsdino? 

Ji patikrino, ar virtuvės durys užrakintos, padidino centrinio šildymo 
stiprumą, įjungė verandoje šviesą ir nuskubėjo visuose kambariuose užtraukti 
užuolaidas. 

Visa atlikusi, palaistė gėles, vildamasi jas atgaivinti, paskui pakrovė ir įkūrė 
židinį svetainėje. Jautėsi purvina, tarsi ir ji, ir visas namas būtų užteršti. Verkiant 
norėjo lįsti į vonią ar po dušu, bet nebuvo laiko. 

Ketino patroškinti vištieną Aga krosnelėje, bet dabar reikėjo paskubėti ir 
pasinaudoti mikrobange. Nelabai įprasta, bet nieko nepadarysi. 

Dvi minutės po aštuonių. Tuoj turėjo pasirodyti Koneris, o ji dar net neper- 
sirengė ir nepasidažė. Nulėkė laiptais aukštyn, vildamasi, kad eismo grūstys bus 
jį užlaikiusios, ir beskubėdama trumpam pamiršo visus rūpesčius. 

Monti greitai nusirengė, apsišlakstė Issey Miyake odekolonu, įlindo į juodą 
megztinį, kuris, kaip žinojo, puikiai prigludo prie jos figūros, į geriausius džinsus, 
apsiavė zomšinius batus, pirštais pasikedeno plaukus ir pasileido tekina žemyn 
į virtuve. 

Kažin, valgyti čia ar valgomajame, svarstė ji. Uždegus dvi žvakes, ir valgo- 
masis atrodys romantiškai. O gal per daug romantiškai, sunerimo, tas amerikie- 
tis dar pagalvos, kad čia kokia nors suplanuota viliojimo scenelė. Reikia vakarie- 
niauti virtuvėje, nusprendė Monti. 

Patikrino mikrobangų krosnelę, bet vėjo gūsis taip subarškino lango stiklą, 

kad ji kaipmat atsisuko, jausdama traukimą lyg kokį šaltą kvapą ant savo spran- 
do. Žaliuzės svyravo. Ji dirstelėjo į peilį, kurį dėl ramybės buvo palikusi ant indų 
džiovyklos, paskui nuėjo prie Aga ir maloniai šildėsi rankas virš chromuotu dang- 
čiu uždengtos viryklės. Kažin kodėl kambaryje vis dar buvo šalta. 

Ar tik nepuola gripas, pagalvojo, praskirdama žaliuzes ir spoksodama į tam- 
są. Gal ten kas nors stovi, laukdami tinkamos progos? Įsibrovėliai. Vagys, kurie 
nieko neišnešė. Pastaruoju metu tai jau tapo įprasta istorija. 

Ji prisiminė, kaip Zandra Volerton pasakojo apie įsibrovimą į jos namus. Ir 
ten nieko nepaėmė, tik medvilnines kelnaites iš skalbinių pintinės. Kol kas savo 
kelnaičių Monti dar neskaičiuodavo. 

Nejučia ji prisiminė ir Hjuberto Ventvorto žodžius. Užvažiavęs čia pirmąjį 
kartą, papasakojo, kad tą dieną, kai vyko Saros Džonson laidotuvės, buvo įsilauž- 
ta į žento namus. 

Matote, yra dar vienas kurioziškas dalykas. Saros laidotuvių dieną buvo įsilauž- 
ta į jos namus, viskas išnaršyta. Alano tikinimu, visiškai niekas nedingo... Paprastai 
vagišiai griebia plataus vartojimo prekes, papuošalus, sidabrą, pinigus. Šitiems tokių 
dalykų nereikėjo. Gali būti, kad jiems kažkas sutrukdė, vis dėlto keista, kad įsilaužėliai 
spėjo išknisti vaistų spintelę vonios kambaryje. 

Ir Karolinos Kingslėj namai buvo išnaršyti. Ten vagys irgi knisosi moters 
vaistų spintelėje... 

Monti išgirdo, kaip lauke sučežėjo privažiuojančio automobilio ratai. Nuėjusi 
į svetainę ir pažiūrėjusi pro užuolaidas, su palengvėjimu atsiduso, — Koneris Mo- 
lojus, pasistatęs palto apykaklę nuo lietaus, neužtikrintai pėdino taku durų link. 

Tik neparodyk didelio susižavėjimo, — įspėjo save. — Nebūk pernelyg užsi- 
degusi. Monti palaukė, kol pasigirdo skambutis, akimirką dar pastovėjo, o tada 
nužingsniavo koridoriumi. 

Tačiau užteko jį pamatyti, ir visa gynybinė taktika žlugo. Jis buvo be kak- 
laraiščio, minkšti balti marškiniai prie kaklo atsegioti. Dvi plaukų sruogelės pri- 
plaktos prie kaktos, o veidą užstojo vyno butelis ir didžiulė puokštė. 

Pati nesuprasdama, kaip tai atsitiko, vos jam įkėlus koją pro duris, Monti 
puolė svečiui ant kaklo, stipriai prisiglaudė ir apsipylė ašaromis. 

— Ačiū Dievui, — sumurmėjo, prilipusi prie jo tarsi prie plaukiančio rąsto. 
Lietus tiško vidun, bet ji to nepastebėjo, tik jautė šalto šlapio skruosto šeriukus ir 
švelniai, raminamai apglėbiančias rankas. 

— Oho! — nustebo Koneris. — Čia tai bent sutikimas! 

Jis paleido ją, ir Monti žengė atgal, uždarydama duris. 

— Viešpatie, aš taip bijojau, — prisipažino ji. 

Matydamas, kokia ji susikrimtusi, vyras suraukė kaktą. 

— Kas yra? Kas atsitiko? 

Nieko netarusi Monti nuvedė jį į svetainę. Kad ir kokia susijaudinusi buvo, 

pastebėjo, kad Koneriui patiko kukli aplinka. Jeigu ir pastebėjo nuvytusias gėles, 
neišsidavė. 

Jis susirūpinęs vėl paklausė: 

— Tai kasjus taip išgąsdino? 

Monti paėmė jo paltą ir dovanas, aprūpino abu didelėmis Teacher's viskio 
porcijomis, susikaupė ir pradėjo pasakoti. Koneris visą laiką atidžiai klausėsi, 
pertraukdamas tik retkarčiais, norėdamas sužinoti smulkiau. Pirmiausia ji pa- 
pasakojo apie įsibrovėlį, paskui — apie savo vizitą į Hjuberto Ventvorto biurą ir 
apie tai, kad Zandros Volerton užrašuose aptiko ketvirtą „Maternox“ auką — Ka- 
roliną Kingslėj. Apie savo bandymą pasikalbėti su daktaru Korbinu ir jo siaubin- 
gą žūtį. Apie apsilankymą Kingslėjų bute. O pabaigoje ištraukė iš rankinės rastą 
„Maternox“ buteliuką su kapsulėmis ir padavė Koneriui. 

Jis atidžiai perskaitė etiketę, paskui atsuko dangtelį ir išpylė kapsules į delną. 

Monti stebėjo, kaip jis susikaupęs pakėlė kapsulę prieš šviesą. Tai buvo ne 
paprastas smalsumas, ne paslauga jai, — Konerio veide atsispindėjo kažkoks ypa- 
tingas rimtumas. Stebint tų rudų akių įdėmų žvilgsnį, jai dingtelėjo, kad mato 
žmogų, valdomą kažkokio asmeniško demono. Ir iškart sustiprėjo ne tik susido- 
mėjimas juo, bet ir potraukis. 

Monti pastebėjo, kad abu ištuštino savo taures, ir pašoko. 

— Gal galiu dar įpilti? 

Ji tikėjosi, kad jis atsisakys, nes vairavo, bet išgirdo dėkingą sutikimą. 

Kai grįžo lydima Votsono ir Kriko, vienoje rankoje amerikietis laikė juodą 
užrašų knygutę, kitoje — „Maternox“ buteliuką: jis buvo taip įsigilinęs, kad net 
nepadėkojo už šalia pastatytą pilną taurę. 

— Matau, kad čia tas pats, — pasakė. Jo veidas atrodė pasikeitęs. — Senas 
mūsų draugužis: BS-M-6575-1881-UKMR. | 

— Taip, žinau. — Viskis nepadėjo: burna vis dar buvo perdžiūvusi. — Ar ką 
nors žinote apie „Maternox gamybos partijų numeravimo sistemą? 

— Taip. Kasmet išleidžiama apie 500 partijų, paskirstomų Jungtinėje Kara- 
lystėje. „Maternox gaminamas trijose Britanijos gamyklose: Redinge, Plimute ir 
Niukaslyje. Paskirstymas regioninis. 

— Sara Džonson, dirbusi su mumis, gyveno Redinge. Karolina Kingslėj — 
Londone, todėl spėju, kad jos galėjo vartoti toje pačioje gamykloje pagamintą 
„Maternox“, — pasakė Monti. — Tačiau trečia moteris gyveno Birmingeme, o 
dar kita — Edinburge. — Ji minutėlę pagalvojo. — Įtariu, kad Birmingemą taip 
pat galėjo aprūpinti Redingas. Tačiau ne Edinburgą. 

— Edinburgą neabejotinai aprūpina Niukaslis, — pasakė Koneris. — Aš pa- 
tikrinau. — Jis subėrė vaistus atgal į buteliuką, pakėlė savo taurę ir, patarškinęs 
ledo gabaliukus, gurkštelėjo. — Reikia atlikti tų kapsulių chromatografinį tyri- 
mą, tada sužinosime, ar jos atitinka specifikaciją ar... 

Konerio žodžiai pakibo ore. 

— Arjos iš apgaulingos partijos? — pasufleravo Monti. 

— Kažko jose yra. Daktarė Farmer, medicininės informacijos skyriaus di- 
rektorė, žino tai, tačiau nieko nesiima, tiksliau sakant, imasi — dangsto. Labai 
stipriai dangsto. 

— Kodėl? Dėl to, kad skandalas pakenks įmonei finansiškai? 

Kurį laiką vyro veide negalėjai nieko išskaityti, jis tyrinėjo savo viskį, o pas- 
kui pradėjo: 

— Aš... 

Jam sutrukdė netikėtas Kriko šnypštimas. Abu nustebę sužiuro į katiną, 
kuris stovėjo išrietęs nugarą ir dėbsojo į tarpdurį. Ir Votsonas pakilo. Tada abu 
gyvūnėliai ryžtingai išsėlino iš kambario, tarsi numatę auką. 

Monti su Koneriu susižvalgė ir nusekė iš paskos. Monti matė, kaip katinai 
staigiai nėrė į virtuvę. Ji nuskubėjo paskui. 

Votsonas sustojo tarpduryje, pašiaušė kuprą ir purškė. Krikas jau buvo prie 
stalo ir pakėlęs leteną į kažką trenkė. Kažkoks padaras pašoko kartą, kitą. 

Monti suspigo, traukdamasi atgal atsimušė į Konerį. 

— Ten varlė! — pasakė jis. — Tik maža varlytė. 

Ji vėl šoktelėjo. Krikas dar kartą kepštelėjo ją, bent jau iš smalsumo. 

Koneris staigiai pasilenkė, čiupo varlę už kojos, pakėlė, švelniai suėmė į 
saują ir atkišo Monti. 

— Vargšelė... įtariu, kad dėl šilto oro ji tiesiog sutriko. Aš... 

Jis nutilo, pastebėjęs, kad Monti išblyško kaip popierius, o akys išsprogo. Ji 
ėmė trauktis atatupsta. 

— Eil Čia tik nekalta maža... 

— Prašau, — pratarė ji. — Nereikia. Nekiškite man, aš nusistačiusi prieš jas. 

— Prieš varles? 

— Prašau, išneškite. — Monti šoko prie virtuvės durų, atrakino ir plačiai 
atvėrė. 

— Laikykite kates. — Koneris išmetė varlę lauke ir skubiai grįžo vidun. 

Monti vėl užrakino duris. 

— Atsiprašau, — droviai ištarė ji. 

Vyras globėjiškai uždėjo ranką jai ant peties ir stipriai apkabino. 

— Nieko tokio. Kiekvienas turime savo fobijų. 

Monti tramdė ašaras, įtraukė oro pro nosį. 

— O, vaikeli, šiandien mano nervai visiškai pašlijo. 

Jiedu grįžo į svetainę ir vėl atsisėdo. Monti pamėgino praskaidrinti atmosferą: 

— Kaip praleidote savaitgalį? 

— Na, gana įdomiai pasišnekėjau su Čarliu Rauliu. Jis nesutinka su manimi, 
kad Bendix Schere gali būti tokie žiaurūs, jog ką nors žudytų. 

Monti gurkštelėjo viskio. Nudegino gerklę, paskui skrandį ir po visą kūną 
pasklido malonus jausmas, nuramindamas, sustiprindamas, praskaidrindamas 
nuotaiką. 

— Koneri, penktadienį sakėte, kad esate netoli taško, iš kur matote, kad 
viskas atrodo kitaip, nei manėte anksčiau, teisingai? 

Jis linktelėjo. 

— Na, manau, kad jau netikiu jokiais atsitiktinumais. Kas, po velnių, čia 
vyksta, Koneri? 

Vėjas subarškino langus, užuolaidos išsipūtė ir vėl išsilygino. 

— Reikia ištirti tas piliules, — tyliai pasakė jis. — Reikia gauti pradinę spe- 
cifikaciją ir šabloną, o tada palyginti. 

Ir staiga pridūrė: 

— Čarlis Raulis yra šaunus vyrukas, tačiau sumautai naivus. Jis visiškai ne- 
supranta, ką mes darome. 

— Ojūs, Koneri? 

— Aš šiek tiek numanau, — niūriai atsakė jis. 

Monti lėkštėje stumdė valgį. Kažkaip pavyko sukramtyti kelis kąsnius daržovių, 
bet vištienos taip ir nepalietė, — visos emocijos taip susipynė, kad apetitui neliko 
vietos. Koneris godžiai kirto. 

Ji pakėlė taurę, suprasdama, kad liežuvis jau pinasi, tačiau nekreipė į tai 
dėmesio. 

— Skanus vynas. 

— Esu tikras, kad jūsiškis būtų geresnis. 

Monti papurtė galvą ir vėl siurbtelėjo to stipraus prancūziško vyno. 

— Tiesiog idealus. — Ji įsidėjo į burną mažytę šviežią bulvytę. 

Koneris pirštais paėmė sparnelį ir švariai jį nučiulpė. 

— Ir šitas toks pat — jūs puiki šeimininkė. 

Ji kukliai papurtė galvą: 

— Tiksliau, nelabai kokia: visada greitosiomis perdirbu receptus. Kartais 
pavyksta, kartais — ne. 

— O aš... aš paruošiu nepaprastus eskalopus su juodųjų pupelių padažu, su 
troškintomis daržovėmis. Gal kada nors pavyks jus sugundyti? 

— O, taip, lauksiu. 

— Tik pirmiau turėsiu susitvarkyti virtuvę. Paskirsime pasimatymą. 

— O kur yra jūsų naujasis butas? 

— Fulhame — na, beveik Eulhame, prie pat... — Koneris akimirką pagalvo- 
jo, — ...Redklif Roudo gatvės. 

— Prie Redklif Roudo gatvės? 

— Taip. Žinote ją? 

— Taip. — Monti baksnojo pirštu į taurę. — Šiandien ten buvau. Redklif 
Roudo gatvėje žuvo daktaras Korbinas. 

— Jėzau! Ten, kur prie šviesoforo vykdomos statybos? 

— Taip. Dar vienas sutapimas? 

— Mielai apsieičiau ir be jo. 

Monti pažiūrėjo į jį. 

— Ten graži vieta. Man patinka ta Londono dalis. Kaip išsirinkote? 

— Ten Bendix Schere aprobuota zona. 

— Kokia zona? 

— Jūs nežinote apie tai? Neskaitėte „Bendix biblijos ? 

— Turiu vieną kabinete, tačiau niekada taip ir neperskaičiau iki galo. 

— Smagu paskaitinėti. Jums ir man, ir jūsų tėvui, ir visiems kitiems darbuo- 
tojams leidžiama gyventi tik nustatytose vietose mieste ir užmiestyje. 

Monti netikėdama kraipė galvą. 

— O kaipgi ši mano vieta? 

— Jums reikėtų pasitikrinti: jeigu ne, tada jie gali pareikalauti, kad persi- 
kraustytumėte. 

— Tegul tik pabando, — piktai atrėžė Monti ir čia pat nusišypsojo. — Papa- 
sakokite apie tą butą — ar jis viename iš tų puikių sujungtų namų? 

— Taip, labai dailus. Tik vienas miegamasis, bet svetainė erdvi, sujungta su 
virtuve, aukštos visaip išgražintos lubos. 

— Skamba žavingai, — džiaugėsi ji. 

— Kodėljums rytoj neatėjus ir nepavakarieniavus su manimi — aprodyčiau 
viską? Tik, ko gero, valgysime parsineštus gatavus patiekalus. 

— Mielai. 

Koneris lėtai pakėlė taurę ir pažvelgė į ją pro viršų. Žvilgsniai susitiko. Jis 
ištiesė ranką ir lengvai skimbtelėjo į Monti taurę. 

— Manau, esate tikrai puiki, — pasakė jis. 

Monti raustelėjo ir šiltai nusišypsojo: išgertas vynas dar labiau kurstė susi- 
žavėjimą šiuo vyru. 

— Kaip čia atsitiko, kad jūs neištekėjusi? Arba neturite visame kvartale išsi- 
rikiavusių vyrukų su raudonomis rožėmis rankose? O gal yra? 

— Ne, gaila, bet ne. — Ji patraukė pečiais. — Ko gero, esu pernelyg atsi- 
davusi darbui panelė. 

Koneris truputį pakreipė galvą. 

— Tikrai? 

— Taip. 

Jis linktelėjo ant sienos kabančio paveikslo „Šv. Marko aikštė“ pusėn. Jau 
anksčiau pastebėjo autoriaus parašą. 

— Jūsų? 

— Patinka? 

— Manau, esate talentinga. Be reikalo eikvojate save farmacijos srityje. 

Ji papurtė galvą ir, pasidavusi pagundai, paėmė cigaretę iš ištiesto Marlboro 
pakelio, leisdama jam ir pridegti. Įtraukusi dūmo, apsvaigo, užsikosėjo ir atsi- 
prašė: 

— Atleiskite, po penkerių metų — pirmoji! — Po akimirkos patraukė jau 
daug švelniau, galvoje prašviesėjo. — Tapymas nėra svarbus dalykas. Pasaulyje 
gausybė paveikslų, yra tūkstančiai kur kas talentingesnių tapytojų už mane, tad 
dar vienas nieko nereiškia. Tačiau nepriskaičiuosi tūkstančių tokių žmonių kaip 
mano tėvas. Nė šimtų nėra. 

— Ko gero, neatsiras nė tuzino, — pridūrė Koneris. 

Ji gurkštelėjo vyno, jau drąsiau patraukė dūmo. 

— Dieve, koks malonus skonis. Jūs, begėdi, vėl pripratinsite mane rūkyti! 

Koneris pasilenkė, švelniai ištraukė cigaretę iš jos pirštų ir sutrynė ją. 

— Ei! Man tikrai patiko. 

— Kažkada Oskaras Vaildas pasakė, kad cigaretė yra idealus daiktas — nuo 
jos visada lieki nepasitenkinęs. — Jis žiūrėjo į ją, laukdamas reakcijos. 

— Tikra tiesa, — pasakė Monti. 

— Taigi, meskite, kol dar ne vėlu, gerai? Ir tą pat turbūt reikėtų pritaikyti 
Bendix Schere. 

— Mesti Bendix? 

— Liaukitės tyrinėjusi „Maternox . 

— Jūs rimtai? 

— Taip. Nenoriu, kad jums kas nors nutiktų. 

Monti pažiūrėjo į sulamdytą cigaretės nuorūką peleninėje. 

— Koneri, aš ne taip lengvai ką nors metu. 

— Šito aš ir bijau. — Jis padėjo savo cigaretę į peleninę ir stebėjo jos vei- 
dą. — Ką tik jums sakiau, kad Čarlis Raulis nė nenutuokia, kuo mes užsiimame. 
Jūs — irgi. 

— Taigi kuo mes užsiimame, Koneri? 

Jis papurtė galvą: 

— Aš tikrai manau, kad jums derėtų viską pamiršti. 

Monti nenusileido: 

— Jeigu prisimenate, ne kas kitas, o jūs paskatinote mane. Kai gulėjau 
ligoninėje ir jūs labai aiškiai leidote suprasti, kad Džeiko Silso mirtis nebuvo ne- 
laimingas atsitikimas. 

Koneris vėl pakėlė savo cigaretę. 

— Viskas prasidėjo anksčiau, — pasakė jis. — Aš nieko naujo nepasakiau: 
tos mintys ar abejonės jau brendo jūsų galvoje. Tiesa? 

Monti žinojo, kad tai tiesa. Ji nebūtų atsidūrusi ligoninėje, jeigu nebūtų pa- 
klausiusi Hjuberto Ventvorto ir sutikusi jam padėti. Ji palietė savo taurės kojelę. 

— Nagi, sakykite, ko mes su Čarliu Rauliu nežinome apie Bendix Schere? 

— Pirma pasakykite, ką žinote. 

Ji gūžtelėjo pečiais. 

— Nedaug... aš... — staiga Monti užsikirto. — Faktiškai šiandien sužinojau 
kai ką keista. Aš gana draugiškai pasikalbu su vienu sargu vestibiulyje. Porą kar- 
tų girdėjau, kaip liftas leidosi į rūsį, tačiau keisčiausia, kad tas garsas nežinia iš 
kur atsiranda. Kai paklausiau jo apie tai, sargas labai sunerimo. Pasakė, kad kada 
nors turėčiau patyrinėti pastato planą — leido suprasti, kad Bendix pastatas nėra 
toks, koks atrodo. Ir dar pridūrė, kad turėčiau perskaityti Žiulio Verno „Kelione į 
Žemės gelmes“. — Ji nusišypsojo. 

Koneris nenoriai šyptelėjo. 

— Atrodo, tas vyrukas turi nežabotą vaizduotę, — pasakė ir, vengdamas jos 
žvilgsnio, nudūrė akis į savo lėkštę. 

— Koneri, ką jūs slepiate nuo manęs apie tą įmonę? 

— Nežinau, Montana. Aš tiesiog... — Kraipydamas galvą jis pakilo, apėjęs 
stalą lėtai pasilenkė, suėmė ją už rankų ir supynė savo pirštus su jos. — Aš neno- 
riu, kad jums kas nors atsitiktų, jūs to nenusipelnėte. Ir aš to neleisiu. Sutarta? 

Monti ilgesingai žvelgė į jį. 

— Sutarta, — sutiko ji. 

Koneris tvirčiau spustelėjo jos pirštus ir pasilenkė dar arčiau. 

— Aš ką tik jus sutikau ir neketinu prarasti. 

Monti pajuto savyje kylant kur kas didesnį susijaudinimą. Ji matė tik jo 
veidą, kuris skleidė šilumą ir nuoširdumą. 

— Ačiū, — tyliai ištarė ji. — Ir aš nenoriu jūsų prarasti. 

Vyras šypsojosi, ir toji šypsena ją tarsi hipnotizavo. 

— Žinote, Koneri, iš tiesų keista. Atrodo, tarsi pažinočiau jus daugybę metų. 

— Ir man taip pat atrodo. 

Jų lūpos trumpam susilietė, pasiųsdamos bangas visu jos kūnu. Vėl susi- 
lietė, dabar džiugiai suvirpindamos, ir Monti nevalingai išsitiesė, pabučiuodama 
jį stipriau. 

Jis atsiliepė, vis giliau, vis energingiau, kol ji neištvėrė, pastūmė kėdę, atsi- 
stojo ir apkabinusi jį prisitraukė arčiau. Jis apglėbė ją, tvirtai priglaudė prie savęs, 
nė akimirką neatitraukdamas lūpų. 

Lūpos trumpam atsiskyrė. Žvilgsniai paskendo šiltoje, džiugioje migloje. 

— Dieve, aš noriu tavęs, — ištarė jis. 

— Ir aš noriu tavęs. 

Koneris švelniai palietė jos kaktą, Monti paėmė jį už rankos, nusivedė aukš- 
tyn į miegamąjį ir įjungė blausų šviestuvą. 

Kurį laiką jiedu stovėjo nenuleisdami vienas nuo kito akių. Paskui įveikė 
skiriantį tarpą ir iš lėto pradėjo vienas kitą nurenginėti. Monti dingtelėjo mintis 
apie saugų seksą. Jis turėtų naudoti prezervatyvą, tačiau ji nebenorėjo stabčioti. 
Jis atrodė toks švarus, toks sveikas — tiesiog puikus. Ir kvepėjo puikiai. Šiaip ar 
taip, ji vis dar vartojo tabletes, vadinasi, rūpesčių neturėjo kilti. 

Kai jis paguldė ją į lovą ir įsiskverbė, Monti suvaitojo iš malonumo. Jis siekė 
giliau, tvirti krūtinės raumenys spaudėsi prie krūtų. Ji riktelėjo, kai jis sugnybo 
spenelius, laikė, suko tarp pirštų. Jautė, kaip jis vis brinko, brovėsi gilyn ir gilyn, 
kaip iš gelmių siūbtelėjo banga, vis didėjanti, didėjanti, plūstanti per ją, nešanti 
tolyn. Kai ji sprogo, kiekviena kūno ląstele skleisdama karštas aistros kibirkštis, 
Monti atitrūko nuo šio pasaulio, visiškai atitrūko. 

Paskui jiedu gulėjo susipynę, suglaudę veidus. Monti atmerkė vieną akį ir 
susidūrė su kita, šiltai žvelgiančia į ją, pamatė jos kampeliuose susimetančias 
šypsenos raukšleles. Ir ji nusišypsojo. 

— Mums to reikėjo, — ištarė ji. 

— TĖTII! TĖĖTINIII! TĖĖTIINMNII! — Ją prižadino klyksmas. Monti atsisėdo 
beprotiškai sutrikusi. Aplinkui tamsu — nors į akį durk. Burna degė. Uoslė už- 
tvindyta stipriais kūniškais sekso kvapais. 

— TĖEETTTIIINII!!! 

Ir vėl tas klyksmas. Baimė rėžė kaip peilis. Monti nesiorientavo laike. Jie 
visą naktį be paliovos mylėjosi. Ji beprotiškai jį įsimylėjo. 

Koneris. 

Ji mylėjosi su Koneriu. 

Tai jis čia daužėsi ir klykė per miegus. 

— Ei, — švelniai kalbino ji. — Koneri, viskas gerai. 

Jis vėl suriko. Užspringo, klyksmas įstrigo gerklėje. Jis sukrutėjo, lyg ir bu- 
dinosi švokšdamas. 

— Atleisk. Aš... atleisk. Nenorėjau tavęs pažadinti. 

Jis drebėjo. Monti glostė jo prakaitu permirkusią kaktą. 

— Kas yra? Ką susapnavai? 

Šiaip taip atsipeikėjęs, Koneris tarstelėjo: 

— Nieko... tą patį... — jis skubiai nukando sakinį ir griebė cigaretes nuo 
naktinio staliuko. 

Monti pabučiavo jį į skruostą. 

— Vargšiukas, tu visas drebi. 

Jis prisidegė cigaretę, paskui atkišo jai, kad patrauktų, tačiau Monti papurtė 
galvą. 

— Ar nori papasakoti? 

Koneris giliai užtraukė, paskui išpūtė dūmą. 

— Jis... kažkoks kvailas. Apie paukštį. Didelį juodą paukštį. 

— Koks nors kovas ar kas? 

— Panašiai. Didesnis. Nesvarbu, tiesiog kvailas sapnas. 

— Būna be galo baisių sapnų, — pasakė Monti. — Dažnai jie turi prasmę. 

— Žinoma. — Cigaretės galiukas vėl sužėrėjo. Atrodė, jis jau rimo. — Tie 
„Maternox“ kapsulių tyrimai, Montana, — pats galėčiau juos atlikti kurioje nors 
laboratorijoje, jeigu tik gaučiau specifikacijos aprašymą ir šabloną. 

— Ar nebūtų pavojinga? 

— Gal savaitgalį ar kaip. 

Monti kilo mintis ir ji patukseno į čiužinį. 

— O gal tiktų mūsų senoji laboratorija? Beveik visa įranga vis dar yra: vakar 
popiet pardaviau, bet dar mėnesį ji ten stovės. Būtum visiškai vienas. 

— Tikrai, labai išmintingas pasiūlymas. 

Miegai jau visiškai išlakstė, jos galva buvo šviesut šviesutėlė. 

— Koneri, aš turiu draugę, kuri vartojo „Maternox“ ir pastojo. Nežinau, ar 
turėčiau jai ką nors pasakyti. Nenoriu gąsdinti, bet būtų siaubinga, jeigu... 

— Tau reikia sužinoti kapsulių, kurias ji vartojo prieš pastodama, partijos 
numerį, o aš turiu ištirti, ar toje partijoje yra ko nors blogo. 

— Tu pakankamai tikras dėl to, taip? 

— Turime būti tvirtai įsitikinę. 

— O kas toliau, kai būsime įsitikinę? Eisime pas poną Neilą Rorkę ir pra- 
nešime, kas vyksta? 

— Pirma surinkime visus faktus, o paskui jau spręsime, gerai? 

— Gerai. — Monti pabučiavo jį į petį, įtraukdama malonaus rūkalų kva- 
po. — Koneri... tu gana gerai išmanai fiziką. Ar kokios nors atmosferos sąlygos 
gali dehidruoti augalus? 

— Ką turi galvoje? 

Ji papasakojo, kaip atrodė gėlės, kai praėjusį vakarą grįžo namo, ir name 
tvyrojusį nepaprastą šaltį. 

— Keista, — pasakė Koneris, paskutinį kartą patraukdamas cigaretės ir 
užgesindamas ją. Paskui pirštu perbraukė per sidabrinę grandinėlę su mažyčiu 
kryželiu ant jos kaklo. — Tu katalikė? 

— Ne. Tai mano mamos. Kai ji mirė, tėvas atidavė grandinėlę man ir pasakė, 
kad jam bus gera, jeigu ją segėsiu. Toks sentimentalus jis retai būna. 

— Tu visada segi? — paklausė jis, sukinėdamas grandinėlę tarp pirštų. 

— Taip, ji tapo lyg ir talismanu. 

— Ar tu tiki Dievą? — pasiteiravo jis. 

— Kartais. Tai kažkas daugiau negu barzdotas veidas ant debesėlio. O tu? 

— Aš tikiu, kad kažkas yra. 

Jiedu ramiai pagulėjo, Monti nuomone, bent kelias minutes, paskui Koneris 
vėl pradėjo lėtai bučiuoti, glostyti jos kūną. Jie mylėjosi, o paskui ji užmigo giliu, 
be sapnų miegu. 

Grindys tarsi sujudėjo, ir Monti stvėrėsi mažytės prausyklės, kad išsilaikytų ant 
kojų: po tokios nakties staiga pasijuto apsvaigusi. Atvaizdas veidrodyje ją apstul- 
bino: veidas pasenęs gal dešimčia metų, pageltęs, smakras nusėtas raudonomis 
dėmėmis — ten, kur trynėsi Konerio barzdos šeriai. 

Tačiau lūpos savaime šypsojosi. Ji papurtė galvą savo atvaizdui. Aš jaučiuosi 
gerai, pagalvojo ji. Vakarykštis siaubas Londone užrakintas kitame skyrelyje. 

Tiesiog nežiūrėk į tą veidrodį — jis pavydi, ir tiek... Tačiau Monti turėjo pripa- 
žinti, kad neturėdama šalia vyro ir nesistengdama jo susirasti, mažiau dėmesio 
skyrė ir savo išvaizdai. Dabar, nusprendė ji, teks tuo susirūpinti. 

Už lango teškeno lietus — švelniai, be paliovos. Buvo pusė aštuonių. Lauke 
vis dar gerokai tamsu, tačiau ji būgštavo, kad ištryškusi dienos šviesa išblaškys 
praėjusios nakties kerus. 


Koneris pirmas išvažiavo į darbą, Monti stovėjo tarpduryje lydėdama jį akimis, 
kol matėsi automobilis, paskui grįžo į vidų patikrinti, ar katinai turi pakankamai 
maisto ir vandens, o tada ir pati sės prie vairo. 

Koridoriuje nuo kablio nukabindama lietpaltį pasišovė užsimesti margą 
Cornelia James šaliką, kuris visada kabojo ant kito kablio. Tačiau jo ten nebuvo. 
Kiesta, pagalvojo, laužydama galvą, kur galėjo jį nukišti. Ne, Monti buvo tikra, 
kad vakar vakare jis čia kabėjo. 

Galvoje netruko nuskambėti Zandros Volerton žodžiai: „Gal tas įsilaužėlis 
yra koks nors iškrypėlis. Man regis, skalbinių dėžėje buvo mano medvilninės 
kelnaitės — niekur jų nerandu.“ 

Gal yra koks šnipelis, landžiojantis po moterų drabužius ir ieškantis sau fe- 
tišo? Kelnaičių ar šaliko? Nuo tokios minties jai susuko vidurius, tačiau ir pyktis 
sukilo. Niekam nepavyks įbauginti manęs, kad bijočiau būti savo namuose. 

Monti grįžo į kambarį, paskambino vietos policijai ir paprašė pakviesti 
konsteblį Brengviną. Netrukus pareigūnas atsiliepė, ir ji pasakė įtarianti įsi- 
brovėlį pavogus šaliką. Neminėdama nei „Maternox“, nei visų su tuo susijusių 
aplinkybių, Monti papasakojo apie įsilaužimą į Zandros Volerton butą ir nurodė, 
kad šie du įvykiai gali būti susiję. 

Konsteblis pažadėjo susirasti to įvykio bylą ir pranešti, ar tie duomenys kuo 
nors ypatingi. 


Lietus liovėsi, pro oranžinę vakaro dangaus miglelę jau mirkčiojo žvaigždės. 
Monti lėtai važiavo medžiais apsodinta Londono gatve, ieškodama Konerio adre- 
so, nesmagiai galvodama, kad vakar netoliese žuvo daktaras Korbinas. 

Ji sekė numerius ant visų eilėje sujungtų elegantiškų, tik šiek tiek apšiuru- 
sių Viktorijos laikų stiliaus namų, pasipuošusių prieangiais su kolonomis, ir be 
paliovos žvilgčiojo į veidrodėlį. 

Nr. 74. Stabtelėjo ieškodama, bene atsiras tarpas išrikiuotų automobilių 
vilkstinėje, ir už kokių trisdešimties jardų pamatė siaurą vietelę. Paėmusi nuo 
keleivio sėdynės butelį šampano ir didelį rudą voką, įjungė signalizaciją, užrakino 
automobilį ir nuskubėjo prie pastato, kuriame gyveno Koneris. 

Užlipusi laipteliais, ties 2-uoju numeriu nuspaudė mygtuką. Netrukus pasi- 
girdo traškantis balsas, kurį vos galėjai atpažinti kaip Konerio. 

— Lipk aukštyn — antras aukštas! 

Užraktas suzirzė, Monti pastūmė sunkias duris ir įėjo. Laiptų viršuje į ją 
spoksojo Koneris, apsirengęs pilkšvu treningu, apsmukusiais džinsais ir apsiavęs 
nenaujus sportbačius. Jai dar neteko matyti jo kasdieniais drabužiais ir dabar iš- 
kart nusprendė, kad šie jam tiko, atrodė labai mielas. 

Koneris pasitiko nepaprastai entuziastingu „Sveika!“ ir dar nespėjusi uždėti 
kojos ant paskutinio laiptelio, atsidūrė jo glėbyje, bučiuojama. Monti prigludo 
prie jo ir pirmą kartą nuo tos minutės, kai Koneris rytą išvažiavo iš jos namų, vėl 
pasijuto saugi. 

Monti atkišo butelį: 

— Čia tau mažytė įkurtuvių dovanėlė. 

— Oho, Bollinger! Mano mėgstamiausias — iš kur sužinojai? 

Ji nusišypsojo ir patraukė pečiais. 

— Turbūt pasakei per miegus! 

Jis palietė butelį. 

— Ir šaltas — iš karto atkimšime. Mielai išgerčiau. 

— Ir aš. 

Jis nuvedė ją į virtuvę, kurioje Monti pavydžiai nužvelgė šiuolaikinį kom- 
plektą, didžiulį šaldytuvą, Bosch krosnelę ir įmontuotus elektrinius degiklius. 
Šalia dviejų dalių kriauklės stovėjo pintinė su dangčiu, prikrauta egzotiško kon- 
servuoto maisto. 

— Šitą atsiuntė Čarlis Raulis — iš Fortnum and Mason. — Koneris išėmė 
keletą nesirinkdamas. — Putpelių kiaušiniai. Ikrai. Persikai brendyje. Lyg ir būti- 
niausi produktai, kraunami į podėlį. 

— Kam gi reikalinga duona ir sūris? 

— Teisingai. Kam jie reikalingi? 

Monti nuėjo per kambarį prie plataus lango į gatvę ir pažiūrėjo žemyn į sto- 
vinčius automobilius. 

— Koneri, gal tai ir skambės paranoiškai, bet nujaučiu, kad šiandien mane 
kažkas sekė. 

Jis susirūpinęs klausėsi. 

— Pastebėjau tamsiai mėlyną automobilį, manau, „Ford Mondeo“. Šiandien 
po pietų, važiuodama į Vestminsterio grafystės projektavimo skyrių, pastebėjau 
jį veidrodėlyje. Ir esu tikra, kad jis mane sekė. 

— O dabar matei? 

— Ne. 

— Neįžiūrėjai vairuotojo veido? Arba numerio? 

Monti papurtė galvą. 

— Gal man tik taip pasirodė — labai jau buvau įsitempusi. 

— Nesistebiu po visko, ką patyrei vakar. Aš irgi būčiau įsitempęs. Ir žinai, 
visai nenustebčiau, jeigu Bendix Schere sekiotų aklai pasirinktus darbuotojus — 
šiaip sau, dėl malonumo. 

— Nuostabu! 

Jis švelniai palietė jos veidą. 

— Visą laiką būk ypač budri, gerai? 

Ji linktelėjo. 

— Aš nejuokauju. — Koneris suraukė antakius. — Vestminsterio grafystės 
projektavimo skyrius? Kas ten vyksta? 

Monti iškėlė rudąjį voką. 

— Šitie. Gavau Bendix pastato projektus. 

Koneris keistai žiūrėjo į ją. 

— Gal galiu pažiūrėti? 

— Taip, manau, reikėtų. 

— Gerai, pirmiausia leisk iššauti šampaną ir užsakyti valgio, tada pažiūrė- 
siu. Ar tiks kinų maistas? 

Monti linktelėjo, ir abu čiupo meniu, rinkosi, o Monti užrašinėjo numerius. 
Sąrašas jau pakankamai ilgas, tačiau jiems dar šovė mintis pridėti jūrų gėrybių ir 
traškią antį, be kurių, kaip abu nutarė, negalima apsieiti. 

Kol Koneris užsakinėjo visą sąrašą, Monti vaikštinėjo po butą — jo pa- 
siūlymu, atliko greitą apžvalgą. Pakankamai pasigrožėjusi, grįžo į virtuvę. Ten 
prie lango riogsojo įvairiausių knygų rietuvės. Ji atsiklaupė pažiūrinėti. Pirmo- 
ji — „Džošua Bendiksas. Nematomas magnatas“. Susidomėjusi pakėlė ir pamatė, 
kad tai — neoficiali Bendix Schere įkūrėjo biografija. Kita, kurios priekyje buvo 
reljefiška Bendix emblema, — „Nuo nematomo rašalo prie nematomo pelno. Ben- 
dix imperijos iškilimas“. 

Buvo dar kelios knygos apie Bendix Schere, o paskui Monti pastebėjo visą 
seriją knygų apie okultizmą. Tarp jų buvo Alisterio Kraulio biografija, Kolino 
Vilsono „Anapus okultizmo“ ir labai senas leidinys grėsmingai atrodančiomis 
raidėmis — „Pagrindinis magiškų ritualų ir ceremonijų žinynas“. 

— Atveš maždaug po pusvalandžio, — pasakė įeidamas Koneris. — Matau, 
kad rytų sparne radai biblioteką. 

— Man dar niekada neteko matyti knygų apie įmonę. 

— Ir nepamatytum. Vos tik kas nors išleidžiama, jie iškart, dar sandėliuose, 
nuperka visus egzempliorius, o visiems su tuo susijusiems užmokama. 

— O kaip tujas gavai? 

Jis patapšnojo sau į nosį ir pamerkė. 

— Tai šen, tai ten praslysta keli recenzuojami egzemplioriai. 

— Ar galėsiu kada nors paskaityti? 

— Žinoma. Faktiškai jos ne tokios ir įdomios. Manau, autoriai ir leidėjai 
buvo taip prigrasinti šimtais teismo bylų, kad turbūt jautėsi lyg iškastruoti. 

— Matau, turi daugybę medžiagos ir apie okultizmą. 

Atrodė, jis sutriko. 

— Ą... taip... taip, buvo toks etapas, kai tuo domėjausi, — mestelėjo Koneris. 

Tas jo sutrikimas sužadino smalsumą. 

— Kaip tai nutiko? 

Koneris išsiėmė vieną Marlboro. 

— Mano motina, manau, tam padėjo jos airiška kilmė. 

— Arji keistuolė? 

Jis gūžtelėjo pečiais. 

— Gal nelabai, bet tai nesvarbu. — Koneris paėmė šampaną ir pripylė 
abi taures. — Aštuntą valandą per ketvirtą kanalą bus rodoma mokslinė pro- 
grama, — pasakė jis. — Bus kalbama apie žmogaus genų patentavimą: tu nieko 
prieš, jeigu užmesiu akį? 

Monti apmaudžiai spragtelėjo pirštais. 

— Prakeikimas, skaičiau apie tai — tėvas prašė, kad įrašyčiau. Kadir koks jis 
nuostabus mokslininkas, bet taip ir neišmoko elgtis su savo vaizdo grotuvu. — Ji 
šyptelėjo Koneriui. — Tačiau praėjusią naktį mano dėmesį išblaškė dar kai kas. 

Ekrane slinko dokumentinio filmo apie gyvūnijos pasaulį kūrėjų sąrašas. 
Migruojančių paukščių pulkai užtemdė atogrąžų dangų. Koneris giliai užsitraukė 
cigaretės, išpūtė dūmus pro burną ir staiga paklausė: 

— Kur tu padėjai tas „Maternox kapsules? 

— Vis dar laikau jas rankinėje. 

Koneris linktelėjo. 

— Pasakyk man vieną dalyką. Ar praėjusį vakarą policija paėmė pirštų at- 
spaudus ir panašiai? 

— Ne, jie kalbėjo, bet nebuvo tam nusiteikę. Matyt, dėl to, kad niekas ne- 
pavogta, nesugadinta. Įtariu, kad jie net neplanavo užfiksuoti to kaip įsilaužimo: 
turbūt tai jų įprastas būdas klastoti duomenis dėl kriminalinės suvestinės. Tačiau 
šį rytą, kai tu jau buvai išvažiavęs, pastebėjau, kad kai kas vis dėlto dingo, nors ir 
negaliu... 

— Ei! Tik pažiūrėk! — nutraukė ją Koneris ir griebęs nuotolinio valdymo 
pultelį pagarsino televizorių. Rodė naujausią Bendix Schere „korporacijos įvaiz- 
džio“ komercinę reklamą. Darbe visi apie tai kalbėjo, tačiau Monti dar nebuvo jos 
mačiusi, todėl dabar susidomėjusi žiūrėjo. 

Reklama prasidėjo stambiu planu rodoma lava, išsiveržiančia iš vulkano. Itin 
švelnus vyro balsas už kadro kalbėjo: „Prieš septyniasdešimt milijonų metų Ramio- 
jo vandenyno dugne išsiveržus vulkanui, prasidėjo Didžiosios Havajų salos era. 

Kamera kilo aukštyn, parodydama vulkaną, išsiveržiantį viename miškais 
apaugusios salos gale. Paskui ji smigo gilyn į drėgną atogrąžų girią, be galo stam- 
biu planu išryškindama egzotiškus augalus ir paukščius. Komentatorius tęsė: 
„Havajų atogrąžų augmenija ne tik maitino laukinius gyvūnus ir žmones, bet ir 
tapo turtingiausiu viso pasaulio farmacijos šaltiniu.“ 

Kamera atvedė prie Bendix Schere modernios technologijos gamyklos, kurią 
supo begalinė žaluma. „Viena įmonė ypač išsiskyrė iš visų kitų, išsaugodama tuos 
atogrąžų gamtos stebuklus ir panaudodama jo vaisius mūsų visų geresniam gy- 
venimui sukurti. 

Dabar ėmė rodyti Etiopijos kaimelio plūktines lūšneles. Tamsiaodžių vaikų 
spiečius sukosi aplink atvykusį europietį. Subtitras pristatė kalbantįjį prieš ka- 
merą: Ponas Neilas Rorkė. 

— Sveiki. Aš esu Bendix Schere prezidentas ir noriu, kad žvilgtelėtumėte į 
šiuos mane supančius sveikus vaikučius. Argi jie ne puikūs? — Jis apkabino viena 
ranka berniuką, kita — mergaitę. — Abejoju, ar bet kuris iš šių vaikučių, kuriuos 
matote šalia manęs, šiandien būtų čia, jeigu nebūtų sukurta vitaminais papildytų 
pieno miltelių, gaminamų Bendix Schere. — Rorkė palaukė, kol kamera perbėgo 
per linksmus veidus. 

— Jeigu ne cheminės medžiagos, išgautos iš Havajų atogrąžų miškuose 
augančio akobabo medžio, šis mažas berniukas būtų luošas ir sėdėtų invalido ve- 
žimėlyje. Jeigu ne Pe-eccu augalo šaknis, ši mergytė būtų apakusi, vos sulaukusi 
paauglystės. | 

Tėvišką Bendix Schere prezidentą kamera iš lėto priartino stambiu planu. 

— Mano vadovaujama įmonė kasmet išleidžia tris milijardus svarų moksli- 
niams medicininiams tyrimams — tai yra penkis kartus daugiau negu Britanijos 
vyriausybė. Bendix Schere įmonė stengiasi sukurti pasaulį, kuriame būtų mažiau 
skausmo ir mažiau ligų. 

Muzika pamažu garsėjo, kamerai traukiantis tolyn ir parodant, kad poną 

Neilą Rorkę supo ne keli tuzinai, bet keli tūkstančiai laimingų vaikų. Paskui ekra- 
ne pasirodė titras: BENDIX SCHERE — RŪPESTINGIAUSIA ĮMONĖ PASAULYJE. 

— Manai, jis siekia „Oskaro“? Tik pažiūrėk į šitą cinišką šunsnukį. 

Monti švelniai išpešė cigaretę jam iš rankos ir užtraukė dūmą. Gardus kva- 
pas iš karto apsvaigino. 

— Ciniškas? Man jis visai patinka. Kaip manai, ką jis žino apie tai, kas vyks- 
ta įmonėje? 

— Ką turi galvoje? 

Labai nenoromis Monti grąžino jam cigaretę. 

— Na, jis tėra nominalus vadovas, tiesa? Jis yra prezidentas, bet ne gene- 
ralinis direktorius ar kas nors kitas. Ko gero, įmonėje dirba tik dvi tris dienas 
per savaitę, o gal ir tiek nepasirodo. Ar nemanai, kad tokie žmonės kaip daktaras 
Krovis naudojasi pono Neilo „mielo vyruko“ veidu? Netikiu, kad Rorkė pritartų, 
jeigu būtų kas nors slepiama dėl to „Maternox“. 

Nieko nesakęs Koneris vėl užsitraukė dūmą. 

Monti nulipo nuo lovos, nuėjusi į virtuvę atsinešė rudąjį voką ir sėsdamasi 
ištraukė lapus. 

— Čia yra planai, kuriuos šiandien gavau. Iš Bendix štabo Londone. 

Ji atskleidė pirmąjį lakštą: „Garbuto Makmilano projektai naujajai Bendix 
Schere pagrindinei būstinei Londone. 1971 m. Šoninis fasadas“ 

— Pažiūrėkime. — Monti išskleidė lakštą ir spoksojo į jį, mėgindama susi- 
orientuoti. Čia buvo pažįstamas priekinis fasadas, atsuktas į Juston Roudo gatvę. 
Paskui ji atskleidė kitą. 

— Čia vakarinis fasadas, — pasakė Koneris, kol ji sukiojo lapą, ieškodama 
tinkamos padėties. Paskui išskleidė jį ir abu ėmė tyrinėti aukštų planus — geo- 
metrinius langelius. 

Po ketvirčio valandos lova ir beveik visos grindys buvo nuklotos planų foto- 
kopijomis. Kambarys prakvipo stipriu, aitriu rašalo ir popieriaus kvapu. 

— Ko mes iš tikrųjų turime ieškoti? — paklausė Koneris. 

— Ir pati nežinau. Neturiu supratimo. Tiesiog paklausiau Vinstono Smi- 
to — to apsaugos darbuotojo, apie kurį tau pasakojau. 

— O taip, tas, kuris amžinai čiaudo ir turi nežabotą vaizduotę. Nieko kon- 
krečiau jis nepasakė? 

— Jis bijojo, Koneri. Įtariu, kad ir taip peržengė ribas. 

Jis kuitėsi tuose lapuose ir vėl išlankstė priekinio fasado lakštą. 

— Čia kažkas ne taip, — po kurio laiko pasakė jis. 

— Kas ne taip? 

— Dar nežinau. — Koneris susiraukė. — Pala, aš manau... — Pradėjo skai- 
čiuoti aukštus, dėliodamas ant kiekvieno pirštą. Paskui atsisuko į Monti. — Su- 

skaičiuoju penkiasdešimt septynis, — pasakė jis. — Čia jau įregistruoti brėžiniai, 
taip? Ar tik parengiamieji planai? 

— Įregistruoti brėžiniai. Penkiasdešimt septyni aukštai? — pakartojo ji. 

Koneris dar kartą suskaičiavo. 

— Taip. 

— Betgi pastatas turi penkiasdešimt aukštų. 

— Plius rūsys. 

— Tada penkiasdešimt vieną. O plane rodomi dar šeši. — Monti kaktą iš- 
raižė gilios raukšlės, o per nugarą nučiuožė baimė. — Tai kur jie, Koneri? Kur, po 
perkūnais, yra kiti šeši aukštai? 

— Tai tu man pasakyk. 

Bilas Ganas sėdėjo puošnioje juodoje kėdėje priešais daktaro Vincento Krovio 
rašomąjį stalą. Jis sukryžiavo kojas, kad galėtų patyrinėti tą apvalią juodą žy- 
mę — Niki malonės ženklą — ant savo Hush Puppy bato galo. Ji buvo kulkos 
skylės dydžio. 

Šitaip ji išreiškė savo dėkingumą už tai, kad vakar jis grįžo trimis valandomis 
vėliau nei žadėjo: vienas geras treptelėjimas, o paskui dingo pro duris. Ir negrįžo. 

Pėdą pragariškai gėlė, o už tos papjė mašė varlės blizgančių akių pūpsantis 
generalinio direktoriaus veidas nieko gero nežadėjo. Jų susitikimą nutraukė trys 
telefono skambučiai, tad iki šiol buvo vos įpusėję įžanginę dalį. 

— Kaip galėjote būti tokie vėplos, majore Ganai? Juk turite žmonių, sugeban- 
čių įsibrauti į nuošalų namą, kuriame nėra signalizacijos, nepalikdami pėdsakų? 

— Taip, pone, žinoma. Jie buvo netikėtai užklupti: paprastai namo ji grįžta 
tarp be ketvirčio aštuntos ir pusės devynių. Šįkart ji kažin kodėl parvažiavo pusę 
septynių. O jie turėjo laukti, kol išeis valytoja, ir viską slepiančios tamsos. Todėl 
taip ir nutiko. 

— Kad paslėptų tamsa? — nusišaipė Krovis. — Labai įdomu, kaip jie dar 
nesugalvojo pranešti apie savo buvimą, pasitelkę karinį orkestrą ir prožektorius. 

— Jiems tiesiog nepasisekė, pone. Anksti grįžusi užklupo juos nepasiren- 
gusius. 

— O, užklupo juos nepasirengusius ar ne? Ar jūs suprantate, kas būtų, jeigu 
ji išsiaiškintų, kas įsilaužė? 

Ganas linktelėjo. 

— Ir gal malonėtumėte mane apšviesti, majore Ganai, kodėl apskritai jums 
prireikė laužtis į panelės Banerman namus? Be abejo, visa, ko reikėjo, būtumėte 
gavę čia — ir kur kas mažiau pastangų bei rizikos? 

— Man labai nepatiko jos pokalbis su Silsu, kurio tik dalį pavyko užfiksuo- 
ti, — aiškinosi Ganas. — Taip pat žinome, kad ji buvo susitikusi su ta Zandra 
Volerton, žurnaliste iš Thames Valley Gazette, ir maniau, kad būtina sužinoti, ar ji 
nebuvo paslėpusi kokių nors dokumentų. Kabinete nieko neradome, todėl buvo 
logiška apžiūrėti namus. 

— Dabar atidžiai paklausykite, majore. Daktaras Banermanas yra svarbiau- 
sias asmuo mūsų genetinių tyrinėjimų programoje, o jo duktė jam neįkainojama. 
Ji tvarko visą mokslininko gyvenimą ir yra vienintelė, kurios jis klauso. Jeigu ne 
ji, niekada nebūtume įkalbėję Banermano prisidėti prie mūsų. 

— Taip, pone. 

— Jeigu jis susinervins ir išeis — neliks nieko kito pasaulyje, taip puikiai 
išmanančio genetiką, kurio mums reikia dėl „Mediči“. Prarasime jį — prarasime 
visą dešimtmetį, skirtą šiam projektui. — Krovis pakėlė antakius. — Juk supran- 
tate tai ar ne? 

— Daktare Krovi, negaliu atlikti savo darbo, kai šitaip apkarpytas mano 
biudžetas. Jeigu būčiau pajėgęs parūpinti daugiau žmonių ir sekimo įrangos, ga- 
lėčiau kaip reikiant kontroliuoti panelę Banerman ir žinočiau, kad ji pakeitė savo 
dienotvarkę. O dabar visos mano brigados užsiėmusios ir dirba viršvalandžius. 

Įpykęs Krovis įsitempė. 

— Norėtumėte nusamdyti daugiau apsaugos darbuotojų, negu turime mok- 
slininkų, tyrinėtojų ir laborantų kartu sudėjus? 

— Kurių velnių reikalingas tas tyrinėjimas, jeigu viską darome tik savo kon- 
kurentų naudai? — atrėžė Ganas. 

Krovis apžiūrinėjo savo nagus. 

— Turiu jums pasakyti, kad valdyba labai nepatenkinta apsaugos skyriumi. 

— Nepaisant visos pagarbos, galbūt perduotumėte valdybai, kad apsauga 
labai nepatenkinta valdyba. 

— Kaip suprantu, jos namuose nieko neradote? 

— Nieko. Švarutėliai. 

— Ar įtaisėte „blakes“? Prisijungėte telefoną? 

Ganas susvyravo. 

— Ne. Bus visiškai paprasta tai padaryti, jeigu nuspręsime, kad tikrai reikia. 

— Gerai. Jeigu tikrai nereikia, nedarykite, sutarta? Nenoriu, kad be reikalo 
rizikuotumėte. Ir nenoriu daugiau nieko girdėti apie kokius nors savavališkus 
veiksmus, kaip antai jūsų mėginimas grasinti Thames Valley Gazette, kad nu- 
trauksime reklamavimąsi. — Krovis leido sau šyptelėti puse lūpų. — Žinoma, tai 
nereiškia, kad šios moters atžvilgiu turite visiškai prarasti budrumą. Kad ir kokie 
būtų jūsų trūkumai, majore Ganai, jūsų instinktai dažnai daro man įspūdį. 

Ganas taip pat šyptelėjo puse lūpų, smagiai pasijutęs truputį paskatintas. 

— Dėkui, pone. — Pagyrų, net ir užmaskuotų, iš generalinio direktoriaus 

beveik neįmanoma sulaukti. — Mes tikrai turime dar vieną potencialią bėdą, su- 
sijusią su „Maternox“, apie kurią, manau, turėtumėte žinoti. Planuoju pateikti ją 
rytojaus valdybos posėdžio metu. 

— Taip? — Atlydys Krovio veide ėmė stingti. 

— Dar vienas darbuotojas klausinėja apie „Maternox partijų numerius. 

Visi Krovio geros nuotaikos likučiai akimirksniu ištirpo. 

— Kas? 

— Ponas Raulis iš patentų ir sutarčių grupės. Visada jutau, kad jis gali kelti 
rūpesčių. 

Krovis taip kietai sunėrė rankas, kad net krumpliai pabalo. 

— Tačiau jis neturi visiškai jokio ryšio su „Maternox . 

— Žinau. 

— Artimiausios kelios savaitės bus kritiškos, ypač jeigu iškils daugiau rū- 
pesčių dėl „Maternox“. Mums reikia jo atsikratyti. Tą patį galiu pasakyti apie 
kiekvieną, kuris tik kaišios nosį ten, kur nereikia. 

— Tarpjų ir Banermano duktė, pone? 

Krovio žvilgsnis atrodė skausmingas. 

— Jūs neturite įrodymų, kad ji kuo nors domisi? 

— Dar ne, pone. O jeigu aptikčiau? 

Krovis ilgai tylėjo. 

— Tada ir žiūrėsime, — pagaliau pasakė. 

Savo žinių bagaže Ganas turėjo dar šį tą, bet Kroviui nieko nesakė. Tai bus 
atsarginė korta, nuraminanti generalinį direktorių, kai tas vėl prikibs. O gal tai 
nieko nereiškė. Įmonei priklausančių automobilių sekimo duomenys parodė, kad 
pirmadienio naktį Konerio Molojaus BMW važiavo į Berkšyrą, kur gyveno Mon- 
tana Banerman, ir išvažiavo tik kitą rytą, 8 valandą 47 minutės. 

Pelė niršo. Savo pyktį ji išreiškė užvirdama kunkuliuojantį katilą, pilną išlydytos. 
lavos, dviejų mylių pločio Kilauea kalno žiotyse, išmesdama į dangų rantytas, ak- 
menis svaidančios liepsnos uždangas, švaistydama sierą, švarų orą užteršiančią 
nuodingais juodai rudais dėbesimis, užtemdydama saulę, uždengdama horizon- 
tą, viską kiaurai permerkdama viską ėdančiais sieros rūgšties lašais. 

Dviejų tūkstančių laipsnių celsijaus temperatūros lava garmėjo mylios plo- 
čio srautu žemyn okeano pakraščio link, pakeliui viską negailestingai rydama ir 
kasdien stumdama Ramųjį vandenyną vis tolyn, taip išplėsdama Pelė valdas. Net 
tada, kai raudona lavos žara užgeso, palikdama vien rumbėtos pilkumos žvilgesį, 
temperatūra pradėjo kristi tik labai labai pamažu. 

Šitas vulkanas buvo pavojingo židinio Ugnies Rate centras, įsispraudęs tarp 
Ramiojo vandenyno, Indoaustralijos, Eurazijos ir Šiaurės Amerikos platformų. 
Pirmieji Pelė namai buvo vienoje iš mažesnių salų, Niihau, tačiau jūros deivė 
vaikėsi ją per visas salas, sunaikindama visus būstus. Pagaliau ji pasiekė Kilauea 
kalną ir čia įsikūrė. 

Lėktuvas jau artėjo prie Konos oro uosto, ir pro Learjet langelį anglas ste- 
bėjo tokį pažįstamą, bet nepaprastai įspūdingą ugnikalnio išsiveržimo reginį. 
Pro akinamos saulės spindulius jis sekė tirštus dūmų kamuolius, vėjo genamus į 
salos gilumą, vešlios augmenijos link. Besiveržiančio kraterio pakrašty tarsi gro- 
buoniška musė sukinėjosi sraigtasparnis. Už jo dar pustuzinis laukė savo eilės. 
Visi prikimšti turistų, paklojusių po šimtą penkiasdešimt dolerių, kad nors kartą 
gyvenime pasigrožėtų šiuo reginiu. | 

Kartkartėmis kai kurie sumokėdavo kur kas daugiau, nei buvo suplanavę. 
Vos prieš kelis mėnesius sieros rūgštis prasigraužė pro vieno turistinio sraigtas- 
parnio varomąjį veleną ir sraigtasparnis smigo į verdančią lavą, pradangindamas 
keturis turistus. Pelė mokėjo parodyti, kad yra alkana. 

Anglas jau seniai išmoko tramdyti savo vaizduotę, tačiau šiandien jis suteikė 
sau malonumą įsivaizduoti, ką jaustum krisdamas į kunkuliuojančią lavą. Ar bū- 
tum akimirksniu palaidotas, ar dar spėtum pajusti skausmą, suklykti? Kai lankėsi 
čia praėjusį kartą, kažkas pasakojo, kad jeigu įkištum galūnę į lavą, ši suanglėtų ir 
nukristų. Nors nebuvo baikštus, vis dėlto nuo tokios minties nusipurtė: baisesnė 
lemtis vargu ar galėjo būti. 

Šį kartą vulkanas veržėsi ilgai — keturiolika mėnesių ir dar nematyti galo. 
Gal tai ir padėjo pritraukti turistų į salą, bet be paliovos lyjanti sieros rūgštis 
kenkė augmenijai. Jeigu jos nedaug — dar nieko, tačiau visai kas kita, kai tai už- 
sitęsia. Gali ir ilgam padaryti nuostolių. O vulkano neatsuksi ir neužsuksi kaip 
vandens čiaupo. 


Ir žmonių neatsuksi ir neužsuksi. Po kelių valandų anglas stovėjo Ritz Carlton 
viešbučio terasoje, mintimis klajodamas kitur, nors havajietis uoliai tauškė, no- 
rėdamas įtikti žymiajam užsieniečiui. Mažas, tamsiaveidis, tvarkingas, apsiavęs 
dailiais batais jis priminė anglui šešką. Tiksliau, akys: tie slapūs riešutų spalvos 
gyviai, be paliovos judantys, lyg bijotų, kad Press Gangas nenuneštų į jūrą. Tu esi 
gudrus niekšelis, — galvojo anglas. — Rieti kažkokią suktybę ir lupi pinigus, bet man 
nė motais. Esi kaip šuo, lakstantis aplinkui ir keliantis koją prie kiekvieno stulpo, bet 
visada grįžti pas šeimininką, nes bijai jo ir tau jo reikia. 

Havajiečio tonas pasikeitė. 

— Jūs susirūpinęs? — paklausė. 

— Susirūpinęs? — pakartojo anglas. — Ne, niekas man nekelia rūpesčių. — 
Jis uždėjo ranką tam žmogeliui ant peties ir raminamai paplekšnojo. 

Palmių lapai, juoduojantys už terasos nakties dangaus fone it kokie efeme- 
riški siluetai, sušniokštė staiga pakilus vėjo šuorui, primindami lietaus garsus. 
Už nugaros esančioje svetainėje klegesys trumpam aprimo, ir vyras atsigręžė, 
apmesdamas žvilgsniu pigios elegancijos kambarį. 

Žmonių grupelės stoviniavo prie plačių sofų ir gilių krėslų arba sėdėjo ant jų. 
Amerikiečiai, japonai, havajiečiai. Dauguma vyrų vilkėjo smokingus arba tamsius 
kostiumus, nors keletas demonstravo akį rėžiančius havajietiškus marškinius. 
Moterys pasidabinusios: vienos apsirengusios ilgomis suknelėmis, kitos segėjo 
sijonus giliais skeltukais; visos blykčiojo papuošalais. Anglas raukėsi dėl tokios 
margos aprangos. Metams bėgant jis išmoko daugybės manierų ir tapo pačiu 
bjauriausiu snobu, kokiu gali būti tik tas, kuris iškyla savo jėgomis. 

Grojo aštuonių asmenų grupė — gražūs smokingais apsirengę jaunikaičiai ir 
dažyta blondinė dainininkė, kurios pagurkliui verkiant reikėjo plastinės riebalų 
nusiurbimo operacijos. Kai muzika nutilo, šokėjai atrodė atsidūrę keblioje padė- 
tyje — lyg atoslūgio paglemžtos valtys. 

Vidurnaktis. Šiandien minimos 25-osios Bendix Hilo mokslinių tyrimų ir 
gamybos įmonės atidarymo metinės. Orkestras užgrojo „Kaip mums jaunystės 
neminėt“ — jų manymu, kaip tik to ir reikėjo. Anglas pripažino pigios muzikos 
jėgą. Taip, žmonės — sentimentalios būtybės, jų emocijas lengva nupirkti, o iš- 
tikimybę pigu išlaikyti. 

Dabar jie tamsoje tarp terasos ir pakrantės šaudė fejerverkus. Aukštyn iš už 
krūmų ir palmių lėkė raketos. Kibirkštys tarsi žėruojantys brangakmeniai kaska- 
domis leidosi į okeaną. 

— Mes norime tikėti, kad fejerverkai išbaido piktąsias dvasias, — kuo nuo- 
širdžiausiai pasakė havajietis. 

— A. — Anglas linktelėjo. Jis stebėjo, kaip raketos rangosi per dangų, su- 
kurdamos šmėkliškus vaizdus. 

— Tie mano žmonės prietaringi, — kalbėjo havajietis. — Išvaiko piktąsias 
dvasias ir aukoja dievams dovanas. 

Nors ir pūtė tas amžinas havajietiškas vėjas, kuris patiko anglui, oras buvo 
šiltas. Prietaringi... Dovanos dievams. 

Pirmą kartą tą naktį jį sudomino havajiečio žodžiai. 

Kalbėdami apie verslą ir kasdienį gyvenimą, šių salų gyventojai galvojo 
šiuolaikiškai. Jau trys dešimtmečiai jie buvo Amerikos piliečiai, tačiau daugelis 
neužmiršo savo pagoniškų ištakų, neprarado ryšio su šių vulkaninių salų kūrėjais. 
Savo dievus ir deives daugelis laikė tam tikrų jėgų įsikūnijimu: Lonas— vaisingu- 
mo dievas; Kanė — žmogaus kūrėjas; Kanaloa — jūros dievas; Ku — karo dievas. 
Ir dar gausybė mažesnių dievukų ir pusdievių. Labiausiai jie bijojo Pelė — vulka- 
nų ir ugnies deivės. 

Pelė, pagalvojo jis ir sausai šyptelėjo. Havajietis priėmė tą šypseną kaip jo 
žodžių patvirtinimą. 

Jau devynerius metus Kilauea kalnas prasiverdavo ir vėl nurimdavo. Jis ste- 
bėjosi, kodėl anksčiau nepagalvojo apie tai, kodėl prireikė nusigėrusio havajiečio 
įmonės vadovo, stovinčio viešbučio terasoje, kad pakištų jam šitokią mintį. 

Per pastaruosius pustrečio dešimtmečio Bendix Schere daug išsivežė iš šios 
salos. „Tri-Zacktol“ — atogrąžų miško medžių žievės ekstraktas reumatui gydy- 
ti. Ši sala — turtingiausia versmė, tačiau mišką jie kirto greičiau negu atsodino. 
„Cyvodenox“ — vandens gryniklis, gautas ekstrahuojant vulkaninę lavą. Dar 
buvo „Phendol-Optyrvac“, trečiojo pasaulio šalyse padedantis panaikinti bacilų 
sukeltą aklumą. Kažką reikėjo grąžinti atgal į vietą, ir jis žinojo ką. Pagalvojo apie 
Sikorsky sraigtasparnį, kuris atskraidino jį iš oro uosto, ir nusišypsojo. 

Puiku. Vienu šūviu du zuikiai. Daugiau negu puiku — be galo nuostabu. Jis 
sugavo padavėjos žvilgsnį ir užsisakė didelę porciją Chivas Regal su ledukais. 

Gavęs taurę, leido sau vėl pagalvoti apie tą baisią agoniją, kurią žmogaus 
kūnas patiria paniręs į kunkuliuojančią lavą. Jis paskelbė havajiečiui tostą. 

— Šiąnakt mes švenčiame, — pasakė jis. — Už visus Havajų dievus. 

Havajietis pakėlė savo šampano taurę ir bjauriai išsišiepė. 

— Už visus Havajų dievus! — pakartojo. 

Siurbčiodamas viskį, anglas gėrėjosi gaivinančia ledukų vėsa, įkandusia jam 
į liežuvį. Ypač už Pelė, — pagalvojo sau šypsodamasis. 

Monti užsakė puokštę, kuri turėjo būti nusiųsta į Valterio Hogino laidotuves, o ji 
su tėvu nuvažiuos ten penktadienį. Paskui grįžo prie savo elektroninio pašto: čia 
suskrido begalė paklausimų iš įvairių patentų ir sutarčių grupės narių. Su keliais 
jai teko susitikti, bet su dauguma — ne. 

Dabar jai teko susidurti bent su dvidešimčia to skyriaus žmonių, ir visiems 
jiems kuo skubiausiai prireikė apsaugoti įvairias tėvo darbo sritis — kaip galima 
greičiau ir kuo daugiau šalių. Tad elektroninio pašto srautas jai tapo beveik neįvei- 
kiamas. 

Slinkdama sąrašu žemyn, pastebėjo Konerio Molojaus techninį paklausimą 
ir nusišypsojo. Praėjusią naktį jiedu susitarė, kad darbe palaikys tik griežtai dar- 
binius santykius. 

Šį vakarą vėl jį pamatys. Koneris pakvietė vakarienės, tačiau jai reikėjo grįžti 
namo, pašerti katinus ir persirengti. Jis iškart pasisiūlė atvažiuoti, ir ji neprie- 
štaravo, džiaugdamasi, kad neteks vienai praleisti nakties. Tas įsilaužimas vis dar 
kėlė šiurpą, tačiau Monti labai abejojo, ar konsteblis Brengvinas pasakys jai ką 
nors daugiau. 

Laikrodukas rodė 9 val. 10 min. Ji išbuvo darbe dar tik valandą, o prieš akis 
laukė ilga diena. Viešpatie, aš įsimylėjau tave, Koneri Molojau, — pagalvojo Monti. 

Ji stengėsi nukreipti mintis, tad nieko nelaukdama kibo į darbą — baigusi 
tvarkyti elektroninį paštą, ėmė atidžiai peržiūrėti įprastą korespondenciją. 

Monti rado lankstinuką, kurį atsiuntė viena mokslininkė, per daugybe metų 
jau tapusi bičiule. Kažkada Monti vylėsi, kad ji taps tėvo drauge, tačiau jo tai ne- 
domino. Lankstinukas buvo susijęs su Prancūzijoje pasirodžiusia publikacija apie 
genų įtaką žiurkių limfinių navikų atsiradimui. Viršuje prisegta ranka rašyta pas- 
taba: „Pagalvojau, gal bus įdomu tavo tėčiui.“ 

Ji padiktavo padėkos tekstą ir gautą medžiagą atidėjo į šalį. Paskui paėmė 
mažą voką su ranka užrašytu adresu. Kai kurios raidės virto atgal, kai kurios — 
pakrypusios į priekį. Neurasteniko požymis, sumetė Monti ir be grafologo pa- 
galbos nustačiusi siuntėjo psichinę būseną. Ant voko buvo užrašyta: (Panelei arba 
poniai) Montanai (kaip JAV valstija) Banerman. „Bendix Schere“ Imperija. Juston 
Roudas, Londonas. 

Monti praplėšė voką ir suglumusi spoksojo į laišką: 


Gerbiama Šėtono pasekėja, 

Genetikos mokslas yra ŠĖTONO darbas. Mus sukūrė Dievas. Biblija 
draudžia jūsų darbą, kuris uzurpuoja mūsų Viešpatį Dievą. JEIGU jūs neži- 
note TO, PERSKAITYKITE DEUTERONOMIJOS KETVIRTO SKYRIAUS 
15-18 EILUTES: 

„Tą dieną, kai VIEŠPATS DIEVAS kalbėjo jums kaip Horeb iš ugnies, jūs 
nematėte jokio pavidalo. Todėl būkite labai atsargūs ir saugokitės, kad nie- 
kas jūsų nesugadintų, ir sukurkite sau dievaitį tokį, kaip vyrą ar moterį arba 
kaip bet kokį žemėje esantį žvėrį ar bet kokį padarą, kuris juda per žemę, ar 
bet kokią žuvį vandenyse.“ | 


Nei datos, nei adreso, nei parašo. Monti padėjo voką į aplanką, kuriame 
buvo visi per dešimtį metų sukaupti nesąmoningi laiškai. Praeityje „Banermano 
laboratorijas“ keletą kartų puolė gyvūnų teisių aktyvistai, ir policija patarė neiš- 
mesti nieko, kas vieną dieną galėtų praversti kaip įrodymas. 

Gal šitą laišką parašė ir nepavojingas psichas, tačiau jo žodžiai paveikė 
Monti labiau negu paprastai. Pasaulyje pilna keistuolių, tarp jų daugybė turinčių 
tvirtus įsitikinimus. Genetikos tema kelia emocijas. Monti pagalvojo, ar tik tas 
laiškas nesusijęs su įsilaužimu į namus ir su vakar ją sekusiu automobiliu. Kai 
kitą kartą kalbėsis su konstebliu Brengvinu, būtinai jį paminės. 

Prieš porą metų jos tėvas, atlikdamas genetinį eksperimentą prie jų Berkšy- 
ro laboratorijos prijungtame pastate, kuris dabar buvo skirtas negyviems gyvū- 
nams, atsitiktinai užveisė mutančių žiurkių — be akių ir be ausų — vadą. Po dviejų 
dienų tiesiog kvailomis aplinkybėmis tai užfiksavo gyvūnų teisių aktyvistai ir jų 

nuotraukos pasirodė kelių laikraščių pirmuosiuose puslapiuose. Po to ištisus mė- 
nesius darbuotojai sulaukdavo grasinamų skambučių. 

Monti susimąstė: nepanašu, kad tas įsibrovėlis ar įsibrovėlė — jeigu tokie 
buvo — galėjo parašyti tą laišką, juk tada būtų įmetę į jos namų pašto dėžutę, o 
ne siunte čia? 

Ji nusprendė, kad įsibrovėlis greičiau buvo koks nors vagis arba iškrypėlis, 
grobstantis moteriškus apdarus. Kai kurios gyvūnų teisių grupės tikrai siaubin- 
gos. Staiga ji panoro pasidaryti to laiško fotokopiją. Tada originalą įdėjo atgal į 
aplanką, o kopiją sulankstė ir įsikišo į rankinę. 


Patentų ir sutarčių skyriaus posėdis, skirtas darbams peržiūrėti, vykęs visą 
popietę ir užsitęsęs iki vakaro, pagaliau baigėsi be dešimties minučių aštuntą. 
Koneris nulėkė į savo kabinetą, mikliai užrakino visas bylas ir pasičiupęs paltą 
nuskubėjo prie lifto. 

Lauke pūtė atšiaurus vėjas. Toks pat šaltis kaip ir Vašingtone, mąstė jis, ki- 
šenėse ieškodamas pirštinių. Dešiniąją susirado, o kairioji, vyro nuostabai, buvo 
dingusi. 

Šūdas... Tai jį suerzino, nes pirštinės buvo seno bičiulio dovana. Jis nubėgo 
atgal į vestibiulį, manydamas, kad pirštinė galėjo iškristi ant grindų, ir priėjo prie 
sargo. 

— Gal kas nors atnešė pamestą ėriuko kailio pirštinę? — Koneris parodė 
antrąją. 

Beviltiška. 


Jie atvažiavo į kavinę netoli Monti namų, užsisakę gėrimų įsitaisė prie ramaus 
kampinio staliuko ir laukė, kol atneš bifšteksus su bulvių šiaudeliais. 

— Per dieną baisiai tavęs pasiilgau! — pasakė Koneris, glostydamas jos ran- 
ką ir sulaukdamas šypsenos. 

— Ačiū. — Monti atsegė rankinę ir išėmė to psicho laiško fotokopiją. — 
Spėk, ką gavau šį rytą. Turbūt tik sutapimas? 

Koneris lėtai skaitė, veidas akimirką apniuko, o paskui išspaudė šypseną. 

— Šėtono darbas, kurgi ne, aišku, visi tie genetikos specialistai — slapti 
satanistai. — Jis grąžino laišką. — Visada malonu išgirsti iš prasčiokų, kokios 
skaidrios jų teorijos apie gyvenimo prasmę. — Jo balsas nuskambėjo keistai. 

— Pagalvojau, ar tai negalėtų būti susiję su įsibrovėliu? 

— O, liaukis, dabar apstu pakvaišėlių. — Jis pakeitė temą. — Ar neturėjai 
progos paklausti savo draugo sargo apie tuos šešis neaiškius aukštus? 

— Jo nebuvo. Gal šį vakarą nedirbo, o gal susirgo. O tu kalbėjai su Čarliu 
Rauliu? 


— Šiandien išvykęs į Europos patentų biurą Miunchene. Rytoj turėtų grįžti. 

— Ar tu juo pasitiki? 

— Jis geria ir rūko — tai jau daug reiškia! 

Bufetininkė atnešė stalo įrankius ir pintinėlę pjaustyto batono. Koneris pa- 
ėmė riekutę ir ėmėsi išvynioti sviesto gabalėlį. 

— Šiandien man buvo baisu, — prisipažino Monti. 

Jos veide aiškiai atsispindėjo nerimas. Koneris pasiekė per stalą jos ranką ir 
suspaudė. Jis visiškai neplanavo tokių dalykų, nesitikėjo jos įsimylėti. 

— Paklausyk, — pasakė, — nežinau, kas vyksta, bet mes viską išsiaiškinsi- 
me. — Ir tvirtai suspaudė jos pirštus. 

— Turbūt atrodau apgailėtinai. 

— Ne, būtų labai keista, jeigu tai, kas įvyko, tavęs nejaudintų. — Koneris 
nusišypsojo. — Klausyk, kada tik mane apima prasta nuotaika, visada prisimenu 
Roberto Frosto žodžius. Jis mano mėgstamas poetas. 

— Pasakyk ir man. 

— Žmonės yra neišnaikinami — lygiai kaip musės ir patalynės blakės. Visada 
kur nors plyšiuose ir įtrūkimuose kelios išlieka — tai mes. — Koneris reikšmingai 
išrietė antakius. 

Monti nusišypsojo ir spustelėjo jam ranką. Ji buvo kieta kaip raudonmedis. 

1951 metai, šiaurinis Londonas 


Pusė valandos ir lygi valanda — toks tvarkaraštis. 

Hilda Džad uždarė paradines duris ir nuskubėjo sodo takeliu prie vartų. 
Pusė valandos ir lygi valanda. Juodas sedanas nuvingiavo trūkčiodamas, iš išme- 
tamojo vamzdžio versdamas pilkų dūmų ringes. Pro šalį nukūrė du žaidžiantys 
berniūkščiai. 

— Jau nežinote, kaip elgtis! — įsiutusi riktelėjo jiems, bet į jos žodžius nie- 
kas nekreipė dėmesio. 

Pylė smarkus lietus. Moteris buvo apsivilkusi iki pat kaklo užsegiotą liet- 
paltį, po smakru susirišusi kepuraitę nuo lietaus, apsiavusi kaliošus. Kaire ranka 
spaudė rankinę. 

Pagal virtuvės laikrodį ji turėjo dvi minutes. Dievas sulaikys, jeigu Jį pa- 
prašys. Moteris sekundėlę užsimerkė, sumurmėjo maldą ir nuskubėjo į kvartalo 
galą, pasuko dešinėn, praėjo pro plytinių fasadų eilę — tik tiek liko iš tų sujungtų 
namų, kuriuos „V2“ sugriovė 1945 metais. 

Ji įtempė žandus, laikydamasi prieš aštriai kapojantį lietų. Prieky raudonas 
OXO furgonas pervažiavo sankryžą, vingiuodamas ir kratydamasis tramvajaus 

bėgiais. Moteris išgirdo varpo gaudimą ir sunerimusi paspartino žingsnį, nesu- 
prasdama, kas jai pastaruoju metu darosi. Juk niekada niekur nevėluodavo, per 
dvidešimtį metų dar nebuvo, kad praleistų Bažnyčios misijos pradžią. O dabar — 
ne tik vėlavo, bet dar ir pamiršo savo Bibliją. 

Pamiršo Bibliją! 

Knyga gulėjo ant virtuvės stalo, o grįžti nebuvo laiko. Be abejo, ketino įsi- 
dėti ją į rankinę ir dabar negalėjo patikėti, kad išėjo be Biblijos. 

Atleisk man, Viešpatie. 

Staiga ją apėmė panika. Akyse stovėjo ta „Gerosios knygos“ kelioninė kopija 
rudu odiniu viršeliu ir reljefiškomis auksinėmis raidėmis, regėjo plonyčius kaip 
šilkas lapus. Ji gulėjo šalia būtinų pirkinių sąrašo ir krištolinės vazos su gėlėmis. 

Danielis padarė taip, kad ji pamirštų, nusprendė moteris. Dievas už tai jį nu- 
baus. Kažkas tam vaikui atsitiko. Po tėvo mirties pasidarė toks keistas, lyg kažin 
kas pikta į jį įlindo. Sielos vėžys. Tai širdgėla, galvodavo tomis retomis akimirko- 
mis, kai jausdavosi geraširdė, tačiau ji nebuvo dėl to tikra. Jis įgijo kažin kokio 
įžūlumo, nutolo, sakytum, tapo pranašesnis už ją. Kai ji supykdavo, Danielis tik 
nusišypsodavo ir nueidavo šalin. Kartais atrodydavo, kad jaučiasi viršesnis už 
Dievą, nepasiekiamas Gerajam Viešpačiui. O šitą reikėjo iš jo išmušti. 

Tiesiog išdaužyti. 

Jeigu ne ji, tai Dievas taip padarys, o Dievas juk per daug užsiėmęs, kad 
trukdytųsi dėl nedėkingų vaikų. Kasdien ji pažadėdavo Dievui, kad pasirūpins 
Danieliaus Biblijos skaitymu, nustatys konkrečias valandas maldoms ir baus mu- 
šimu, jeigu sūnus neklausys. Ji prašė Dievo padėti tai atlikti, bet pagalbos vis dar 
nesulaukė. 

Savaitė po savaitės ji jautė, kaip senka energija, ėmė viską painioti, pasi- 
darė užmarši, nerangi. Aišku, tai sūnaus kaltė. Vos tik Danielis įeidavo į virtuvę, 
ji tuojau sukuldavo stiklinę ar lėkštę. Vakar vakare paleido ant grindų visą indelį 
su padažu. Ir viskas dėl to, kad sūnus ją pykdė, — žinojo tai. Užtekdavo pamatyti 
Danielio veidą, ir iškart ją apimdavo siutas. 

O visą pliekimą Danielis priimdavo nemurmėdamas. Ir kuo mažiau sūnus 
protestavo, tuo piktesnė ji darėsi. 

Pasiekus gatvės galą, jai atvipo lūpa: jau artėjo Hai Barneto tramvajus. Ne- 
spės nueiti iki stotelės: ji dar kažin kur, kitoje gatvės pusėje. Pasigirdo ratų dun- 
desys, padrikas žvangučio sudzingsėjimas. 

Danielis. Sūnaus veidas staiga įsirėžė jos mintin, tarsi kas įkaitinta geležimi 
būtų įspaudėęs jį į smegenis. Atrodė, kad galva beregint sprogs nuo kančios. 

— Danieli! — apstulbusi ir sutrikusi riktelėjo ji ir griebėsi už galvos. 

Kažkas sušnabždėjo į ausį: 

— Maldą! 

Tai buvo Danielio balsas. Ir vėl tas pat, tik garsiau: 

— MALDĄ! 

Gatvė ir visa aplink pradėjo skilinėti, atrodė lyg atspindžiai sukulto veidro- 
džio šukėse. Moteris apsisuko ratu. 

— Kas jums, ponia? — pasigirdo nepažįstamas balsas. Į ją tiesėsi pagalbos 
ranka. 

— Palik mane ramybėje, patrauk rankas! — klykė ji. — Turiu spėti į tramva- 
jų! Dievas mano vedlys, Dievas mano išgelbėtojas! 

Hilda Džad klupinėdama pradėjo bėgti. Pasigirdo šaižus signalas, taksi me- 
tėsi į šoną, kad neužlėktų ant jos. 

— Dievas su manimi! — šaukė ji. — Dievas sustabdys tramvajų? 

— MALDĄ! — Danielio balsas šnypštė įnirtingai lyg čirškinama mėsa. 

Priešais ją ant šlapio gudronuoto kelio praslydo šešėlis, sužybsėjo chromas, 
vėl pasigirdo signalas. 

— MALDĄ! 

Sutarškėjo žvangutis. 

— MALDĄ! 

Kažkas šūktelėjo. 

— Danieli, Dievo akyse mes visi lygūs, — garsiai šūktelėjo ir puolė bėgti. — 
Jis žino, Danieli. Jis mato tave, kvaišeli. Jis žino, kad tu esi piktadarys! 

Jai būtina patekti į tramvajų. Būtina. Dievas padės suspėti. 

Jokios orientacijos, šešėlis, lietaus ruožai, valytuvas muistosi, už stiklo vai- 
ruotojo veidas pasislėpęs po kepure su snapeliu. Bažnyčios misija, negali vėluoti. 

— Aš niekada nevėluoju! — paskelbė pasauliui ji. 

— MALDA! — Dabar Danielio balsas komandavo. Sūnus buvo toks stiprus, 
užaugo toks didelis, dar tik septyniolikos, bet jau vyras, dabar suaugęs, o varpa 
tokia didelė kaip jos... 

O Viešpatie, apie ką aš galvoju? Atleisk man, Viešpatie, Visagali Dieve, atleisk... 

— MALDĄ! 

Ponia Džad ištiesė rankas, suglaudė delnus ir bėgdama pradėjo melstis: 

— Tėve mūsų, kuris esi danguje, teesie šventas Tavo vardas, teateinie Tavo 
karalystė, teesie Tavo valia... | 

Guminio bato galas į kažką atsitrenkė, mesdamas ją į priekį. Gudronuotas 
kelias pašoko ir kirto į diafragmą. Trumpam apstulbusi ji gulėjo vis dar ištiesto- 
mis rankomis, suglaustais delnais ir dusdama tęsė maldą: 

— Kaip danguje, taip ir žemėje. Kasdienės mūsų duonos duok mums šian- 
dien. Ir... 

Kažkoks klyksmas akimirką sutrukdė, paskui ji tęsė: 

— Atleisk mums mūsų kaltes, kaip ir mes atleidžiame savo kaltininkams. 

Ir vėl klyksmas, garsesnis, beviltiškesnis. Dabar drebėjo žemė. Jautė, kad 
artėjo šešėlis, bet ji privalėjo baigti maldą. Privalau... 

Ir vėl galvoje suskambėjo sūnaus balsas. 

O, VIEŠPATIE ŠĖTONE! ĮSAKAU TAU PADARYTI TAIP, KAD MANO MOTINA NEBE- 
GALĖTŲ SUDĖTI RANKŲ MALDAI! 

Skausmas pravėrė burną, praplėšė akis. Ji išgirdo stabdžių cypimą, metalo 
džeržgimą. Iš pradžių jai pasirodė, tarsi kas peiliu išpjovė visus vidaus organus. 
Šoko banga raižė kaip chirurgo peilis. 

Kraujas veržėsi pliūpsniais lyg vanduo iš krano, kai būna susidaręs oro 
kamštis. Iš vidurių skausmas peršoko į rankų galus. Moteris agoniškai riktelėjo. 
Prie riešų tarytum kas prispaudė iki baltumo įkaitintus žarsteklius. Rankų skaus- 
mas dingo taip pat ūmai, kaip ir užplūdo. Į jas įsimetė tirpulys. 

Ji pamatė savo rankas: vieną dešinėje, kitą kairėje, atverstas neįmanomu 
kampu. Iš abiejų varvėjo kraujas. Jos atrodė žaislinės, vaškinės, padarytos dėl 
juoko. Gal kas nors pametė gatvėje modelius arba apkvaitęs išmetė pro tramva- 
jaus langą? 

Metalas prieš akis dabar nebejudėjo. Už jos kažkas isteriškai klykė. Kažkas 
žiaukčiojo. Hilda Džad norėjo pajudinti rankas, sudėti jas maldai, pasikelti ant jų. 
Tačiau krustelėjo tik du kruvini riešų galai. 

1994 m. lapkričio 24 d., ketvirtadienis 


Monti pažadino aštrus metalinis skimbtelėjimas, paskui spragtelėjimas ir dūzge- 
sys. Atsimerkusi ji nesusivokė, iš kur tas žalsvai pilkas šviesos kvadratas, bet po 
akimirkos prisiminė esanti namie kartu su Koneriu. Jis sėdėjo lovoje, pasidėjęs 
ant kelių nešiojamąjį kompiuterį. 

— Ką darai? — paklausė ji. 

Tylėdamas jis paspaudė klavišą, pasigirdo modemo signalas, tada pasilenkė 
ir švelniai ją pabučiavo. 

— Tiesiog reikia kai ką patikrinti. Įjungiau į tavo telefono lizdą, tikiuosi, 
nieko prieš? 

Ekrano viršutiniame dešiniame kampe esantis laikrodis rodė be penkių 
minučių ketvirtą valandą ryto. Monti smalsiai stebėjo, kaip jis pasukiojo pirštą 
aplink padėkliuką pelei, palietė kitą klavišą, atsidarė gauto elektroninio pašto dė- 
žutės skyrių. Nustebusi ji išpūtė akis. Kairėje skiltyje mirgėjo žodis „Maternox . 

Koneris atvertė pirmąjį laišką. Pardavimų ataskaita. Monti perskaitė siun- 
tėjo adresą: dsmitebendix.co.au. (D. Smitas, pardavimų skyriaus direktorius, 
„Bendix Schere Australija LTD.) Jis buvo adresuotas alouvebendix.co.uk. Alanas 
Louvis, kurį jai teko sutikti, buvo pardavimų grupės direktorius ir dirbo Bendix 
pastate. 

Kitoje eilutėje po šitais dviem adresais Monti skaitė kitas raides: bcc: eume- 
nideseminaret.co.uk. 

Pirmosios raidės „bcc“ paprastai reiškė „kopijas“, o „Eumenides“ jai lyg ir 
buvo girdėtas graikų mitologijos vardas. 

— Iš kur gavai visą šią medžiagą apie „Maternox'? — pasidomėjo ji. 

— Bendix Schere maloniai man atsiuntė. 

— Eik jau? — Monti pastebėjo, kaip jo akyse sužybsėjo linksmi kipšiukai. 

— Aišku tik tiek, kad jie nežino, jog atsiuntė. 

— „Eumenides“? Čia tu? — paklausė ji. 

— Taip. 

— Ar tai ne viena iš furijų graikų mitologijoje? Viena iš trijų negailestingų 
keršto deivių? 

— Ne, šituo vardu žmonės vadino furijas. Faktiškai jis reiškia „gerosios“. — 
Koneris atsivertė kitą laišką ir perskaitė: čia buvo Vokietijos statistika, kurioje, 
remiantis tendencijų analize, buvo pateikiami lyginamieji „Maternox“ pardavi- 
mai procentais. Koneris uždarė jį ir atsivertė kitą laišką. 

— Vadinasi, firmoje Minaret tu turi savo elektroninio pašto dėžutę? 

Koneris buvo toks susikaupęs, kad net suraukė kaktą. 

— O Bendix „specai“ negali aptikti? 

— Būtų labai sunku: jiems pavyktų tik visiškai atsitiktinai, o aš jau įtaisiau 
keletą sprogdiklių. 

— Sprogdiklių? 

— Jeigu kas nors iš Bendix tai aptiktų, man iš karto būtų atsiųstas įspėjimas 
ir automatiškai visa pašto dėžutėje esanti informacija keliautų į „šiukšles“. 

Monti nusišypsojo. Miegai bematant išlakstė. 

— Vadinasi, nesi tik gražutis veidelis, ar ne, pone Molojau? 

Jis įbedė pirštą sau į skruostą ir suraukė antakius. 

— Tu išmanai mitologiją, taip? 

— Šiek tiek. Jau primiršau. 

Koneris pasuko kompiuterį į jos pusę ir parodė žodį. 

— Polyphemus, — perskaitė ji. 

— Prisimeni, kas jis? 

— Taip, vienas iš kiklopų. — Prireikė tik minutėlės, kad ji atsikvošėtų. — 
Jėzau! — Ji pasilenkė ir perskaitė trumpą žinutę. Labai paprastą: 

MEDIČI FAILAS: slaptažodis keičiamas. Atkreipkite dėmesį, kad šį vidurnaktį 
GMT" esamas slaptažodis nustoja galiojęs. Pakeiskite šituo: poly*phe“mus. 
Pasirašė: B. Ganas, apsaugos direktorius. 
Nuo staliuko prie lovos Koneris pasiėmė cigaretes, iškratė vieną ir prisidegė. 


" Grinvičo vidutiniu laiku. 

— Taikaip — šis vardas tėra malonus sutapimas ar būsime radę aukso puodą? 

— Maniau, kad mes nusprendėme daugiau netikėti sutapimais, — pasakė 
Monti. 

— Mhm, tu teisi. Kaip tik taip ir nusprendėme. 


Koneris veltui išvertė visą automobilį: pirštinės nerado. Turbūt kur nors bus pa- 
metęs, tačiau nors užmušk, negalėjo suprasti kur. Vakar jis nė karto nebuvo išėjęs 
iš kabineto ir galėjo beveik garantuoti, kad nusimovęs abi pirštines įkišo į palto 
kišenę. 

Jis pakabino paltą, sunkiai susmuko į kėdę ir minutėlę atsilošė susikaupti. 

Buvo dešimt minučių po aštuonių, šiek tiek vėloka, bet dar beveik padoru. 
Šį rytą prireikė velniškos valios, kad galėtų pakilti iš lovos, vos pasimylėjęs su 
Monti. Jautėsi labai pavargęs, tačiau palaikė pakili nuotaika ir dėl su ja praleistos 
nakties, ir dėl atradimų. Jis baisiai troško pasinaudoti tuo sužinotu slaptažodžiu, 
bet reikėjo palaukti iki vakaro. Būtų beprotiška ko nors imtis čia. 

Koneris nuėjo juodos kavos, paskui įsijungė kompiuterį ir patikrino savo 
elektroninį paštą. 

Be keturiasdešimties vakarykščių pranešimų, kurių neturėjo laiko perskai- 
tyti, dar laukė dvidešimt vienas naujas. 

Pirmiausia jis ėmėsi paprastesnių. Keletas buvo iš jo senų, koledžo laikų drau- 
gužių Vašingtone, kurie reguliariai rašydavo, dažniausiai pranešdami naujausias 
paskalas, šviežiausius skandalus apie Klintonus, naujausius anekdotus ir kartkar- 
tėmis perduodami rimtas naujienas apie genetikos mokslo laimėjimus. 

Keista, kaip Vašingtonas nutolo, ir jis kaltai prisipažino dar neatsakęs į dvi 
pastarąsias motinos žinutes. Panašu, kad netrukus jam teks keliauti ten ir rū- 
pintis pirmąja paraiška patentui gauti, tačiau tokia perspektyva jo nežavėjo. Pir- 
miausia jis atsitrauktų nuo savo tikrosios užduoties, antra, nedavė ramybės tai, 
kad Krovis liepė jam suklastoti pareiškimą dėl „Psoriatak“. Jeigu kas nutvertų, jis 
liktų atpirkimo ožiu, ir nereikėjo nė abejoti, kad tektų atsisveikinti su darbu. Kur 
kas svarbiau — su savo misija. 

Ekrane švietė žinutė, kad jo laukė faksas, kurį jis ir išsikvietė. Tai buvo stan- 
dartinis laiškas iš JAV Patentų biuro, informuojantis, kad jie gavo prašymą dėl 
„Psoriatak“ ir kad netrukus bus paskirtas inspektorius, kuris su juo susisieks. 

Inspektorių paskyrimas — loterija: iš savo karčios patirties Koneris žinojo, 
kad kai kurie kietesni, tačiau nė su vienu nebūna paprasta. Labai svarbu, ką jis 
gaus. Rūpinantis šia paraiška Krovis stebės kiekvieną žingsnelį. Dauguma farma- 
cijos srities generalinių direktorių ateina iš verslo pasaulio, o ne įgiję mokslinę 
kvalifikaciją. Pastarasis atvejis išskirtinis, mat Krovis turėjo sukaupęs įspūdingą 
kvalifikacijų komplektą biochemijos srityje ir darbo patirtį. Jis buvo toks pat ge- 
ras mokslininkas kaip ir dauguma jam dirbančių žmonių, — jeigu ne geresnis už 

juos. Mokslinių tyrimų srityje Bendix Schere įmonėje nerasi nė vieno, kuris galėtų 
dumti jam akis. 

Koneris atplėšė voką ir ištraukė pranešimą apie seminarą moraliniais žmo- 
gaus genų patentavimo klausimais. Valstijose jam jau teko dalyvauti to paties 
žmogaus paskaitoje, kuri nepadarė jokio įspūdžio. Koneris įmetė voką su visais 
trimis popieriaus lapais į smulkinimo aparatą šalia stalo ir pareigingai jį įjungė. 

Paskui peržiūrėjo paskutinį mėnesinį Human Genome News leidinį. Tuo 
metu pasigirdo beldimas į duris, ir, pasinaudojęs savo magnetine kortele, įėjo 
Čarlis Raulis. 

— Labas rytas, pone Molojau. 

— Sveikas. 

— Vėl vėlavai, — pastebėjo kolega. — Audringa naktis? 

— Tik neduok man pylos, pone Rauli, jaučiuosi gležnas. 

Raulis atrodė kur kas rimtesnis negu paprastai. 

— Man reikia su tavimi pasikalbėti. Gal galėtume ankstėliau papietauti, 
tarkim, pusę pirmos? 

— Žinoma. — Koneriui rūpėjo sužinoti, ar Raulis turi kokios nors informa- 
cijos, bet nieko nesakė. 

— Yra toks baras Northerner: praeisi pro Kings Kroso stotį, kvartalo gale pa- 
suksi į dešinę ir rasi jį toje gatvėje. Maždaug penkios minutės kelio nuo čia. 

— Rasiu. 

— Tada iki. 


Northerner buvo neišvaizdus pigus baras nikotinu aprūkusiomis lubomis ir ply- 
šaujančia roko muzika. Čia pasitiko rūgštus, vynu pradvisęs kvapas ir vienas ki- 
tas pietaujantis klientas: du darbininkai, mūvintys sunkius batus, laikraštį skai- 
tantis vyras prastu kostiumu, pora senių, skendinčių aluje ir cigarečių dūmuose, 
ir pagyvenusi moteriškė, berianti monologą barmenui. 

Čarlis Raulis sėdėjo baldais atitvertoje nišoje ir, Konerio akimis, atrodė vi- 
siškai be priežasties apsivilkęs dabitišku kostiumu šviesiais ruoželiais. 

Koneriui artėjant, Raulis išlenkė paskutinius alaus lašus ir atsistojo. 

— Maniau, kad jie gamina ką nors pietums, bet čia tik sumuštiniai, — trau- 
kim kur nors kitur, — pareiškė jis perdėm garsiai ir, nelaukęs Konerio atsakymo, 
iškulniavo iš baro. 

— Man užtektų ir sumuštinio, — pasakė nustebęs Koneris, įtardamas, ar 
tik Raulis nesusikivirčijo su baro savininku. Jis dar labiau nustebo, kai Raulis 
šūktelėjęs sustabdė taksi, įgrūdo jį vidun ir nurodė taksistui važiuoti į viešbutį 
Cumberland. 

Kai taksi pajudėjo, Koneris neištvėrė: 

— Kas atsitiko? 

— Žiūrėk tiesiai ir nesidairyk, gerai? 

— Aišku, — visiškai suglumo Koneris. 

Raulis pasisuko šonu ir nukreipė akis į užpakalinio vaizdo veidrodėlį. 

— Mhm, neklydau. Tas kostiumuotasis iš baro šoka iš paskos į taksi. 

Jis atsigręžė į Konerį, įkišo ranką po paltu ir ištraukė laiškinio dydžio voką. 

— Čia tau maža dovanėlė. Gerai įsikišk. 

— Ar čia tai, apie ką aš manau? 

— „Maternox“ šablonas, kurio tu norėjai. Visa originali licencijuoto pro- 
dukto specifika. 

Koneris įsidėjo voką į vidinę švarko kišenėlę. 

— Lieku skolingas. Ačiū. 

— Nėra už ką. — Raulis išsitraukė cigarečių pakelį ir, nereaguodamas į už- 
rašą vairuotojo pusėje „Ačiū, kad nerūkote“, vieną prisidegė. Paskui vėl įtariai 
pažiūrėjo į veidrodėlį. — Žinai, tas šlamštas, kurį pylei savaitgalį apie įmonę... — 
Raulis pakraipė galvą. — Gal tu ir nesi visiškas paranoikas. Prakeikimas, ko tik 
nesigriebiau, kol įkalbėjau draugelį, kad sutiktų išsiskirti su šituo šablonu, — dar 
neteko matyti, kad kas nors šitaip išsisukinėtų. 

— Ką jam sakei? — pasidomėjo Koneris. 

— Viskas gerai, nesirūpink. Priskiedžiau, kad skyriui nurodyta paieškoti 
kelių, kaip išplėsti „Maternox“ patentus: pažiūrėti, ar yra kokių nors šansų „pa- 
žaisti su dizainu. 

— Arjam būtų prireikę dar su kuo nors pasikalbėti? 

— Manau, čia ir buvo bėda, ypač dėl tų pavyzdžių, kur prašei. Dėl to kol kas 
negavau jokios žinios. Jie guli kažkur po apsaugos raktu. Atrodo, būsiu sujudinęs 
kažkieno valtį. 

— Dėl to mus ir seka? 

— Gal aš ir klystu, bet tą kostiumuotojo snukį esu matęs kažkur Pastate. 
Atrodo keistoka, kad į tą smuklę jis įkėlė koją paskui mane vos po pusės minutės, 
išėjo iš ten paskui mane po pusės minutės ir įsėdo į taksi, važiuojantį ta pačia 
kryptimi. — Raulis užvertė galvą į taksi stogą, tarsi ieškodamas „blakės“. — Tik- 
rai kažkas ne taip. Nesirūpink, grįžęs iš Havajų vėl pabandysiu. Jeigu prireiks, 
pasinaudosiu savo aukštesniu rangu. 

— Ha... — kur? 

— Šį rytą man pranešta, kad rytoj turiu skristi į Havajus. 

Atrodė, kad Koneris ir toliau nesuprato. 

— Taip, žinai, ten turime vieną didžiausių gamyklų. 

— Aaa, „Havajai Hilo“, taip. 

— Kažkas netikėtai išdygo, — nežinau, kas, — ten mes sparčiai plečiame 
produkciją, ir atrodo, kad jie ėmėsi kažko labai įdomaus. Turiu ten nuskristi ir 
pasidomėti apie Britanijos ir Europos patentų reikalus. 

— Tokiu metų laiku yra ir blogesnių vietų, kur galima atsidurti, — pasakė 
Koneris. 

Raulis išsišiepė. 

— Gerai sakai. — Jis patraukė cigaretę. — Tik karšti kraštai manęs netrau- 
kia — man tinka ir angliškos vasaros. 

— Aš mielai iškeisčiau, — pasakė Koneris. — Jėzau! Aš tik ir galvosiu, kaip 
sėdi saulėje ir deginiesi, laki margaritas ir gaiviniesi vandenyne. 

— Užsiimsiu pirmais dviem, o trečiu — ne. Nemoku plaukti. 

— Juokauji? 

— Ne. Bijau vandens. Hidrofobija ar kas ten. Matyt, kai buvau vaikas, man 
įkando pasiutęs šuo. 

— Bendix Schere gali pasiūlyti kokią nors tabletę, kuri tave išgydytų. Merck 
įmonėje rūpinausi tablečių nuo fobijos patentu. 

— Pasakysiu tau vieną dalyką, kurį tikrai žinau, — pasakė Raulis. — Hava- 
juose yra pasiutusiai žavių moterėlių. Nori, kad atvežčiau vieną kitą? 

— Aš tau pasakysiu, ką galėtum atvežti, — atsakė Koneris. — „Hilo“ ga- 
mykla gamina visą „Maternox“ kiekį, reikalingą JAV Vakarų pakrantei aprūpinti. 
Būtų ne pro šalį gauti kokią saujelę vienos partijos pavyzdžių. 

— Nullo problema, — pareiškė Raulis. — Sekite spaudą! 

Taksi šliaužė paskui vos judantį transportą. Keletą kartų vairuotojas piktai 
dirstelėjo per petį, tačiau nieko nesakė, o Raulis toliau traukė dūmą. 

— Leisk tavęs kai ko paklausti, — prabilo Koneris. — Kai šeštadienį mudu 
kalbėjomės, užsiminei apie kažkokias paskalas, susijusias su slaptu požeminiu 
aukštu rūsyje, po vandens gydykla. Sakei, kad jis turėtų būti prigrūstas šimtų ne- 
ūžaugų, besiklausančių per ausines. Iš kur kilo tokia istorija? 

Raulis susiraukė. 

— Faktiškai, manau, iš skyriaus vadovo, kai tik pradėjau dirbti. 

— Gordono Raito? 

— Ne, Ričardo Drueto. Vargšelis mirė nuo smegenų vėžio būdamas ketu- 
riasdešimt dvejų, praėjus maždaug metams nuo mano atėjimo. Gaila, tau būtų 
patikę su juo dirbti: jis irgi spjovė į įmonės nuostatus. 

Nepaisant jonizuoto, švaraus ir tyro lyg Šveicarijos Alpių aplinka Bendix pastato 
oro, Monti trokšte troško dienos šviesos ir nors kelių gurkšnių tikro oro, tebūnie 
jis prisotintas anglies monoksido ir dyzelinio kuro dalelių. 

Per pietų pertrauką ji išėjo ir viena patraukė Juston Roudo gatve. Diena 
buvo gaivi, dangus žydras, be debesėlio. Ją nervino, kad Koneris sėdėjo vos už ke- 

lių aukštų, tame pat pastate, oji net negalėjo dorai su juo pasišnekėti. Guodė tik 
tai, kad bent jau savaitgalį jiedu praleis kartu, tad Monti laukė to iš visos širdies. 

Ji užsuko į spaudos parduotuvėlę nusipirkti laikraščio, kurį dabar vangiai 
vartė prie stovo. 

RETAS IR ATVIRAS INTERVIU SU PONU NEILU RORKE JO NAMUOSE. 

Antraštė tiesiog iššoko priešais ją iš žurnalo Hello! viršelio. Nusipirkusi jį ėjo, 
kol pamatė užkandinę su keliais staliukais, kurių vienas buvo laisvas, ir užsuko. 

Užsisakė sumuštinį su krevečių salotomis, apelsinų sulčių ir atsisėdo. Ne- 
kantriai sklaidydama puslapius, pagaliau išvydo Bendix Schere prezidentą. Jis sto- 
vėjo elegantiškame kambaryje prie veidrodžio paauksuotais rėmais, vieną ranką 
uždėjęs ant tamsiaplaukės moters peties. Ji sėdėjo Liudviko XIV laikų stiliaus 
krėsle, įsispraudusi į madingą drabužį uždaru kaklu, o šypsena buvo tokia, kokią 
tik leidžia išspausti plastinė operacija. 

Apačioje tekstas: „Vienas ryškiausių Britanijos verslininkų pasikviečia mus 
į savo užmiesčio namus Kente ir pasakoja apie asmeninį bei visuomeninį gyveni- 
mą.“ Toliau straipsnis tęsiamas Neilo Rorkės žodžiais: „Farmacijos pramonė turi 
stulbinamą galią. Aš jaučiuosi be galo atsakingas. 

Rorkė atrodė toks humaniškas žmogus, galvojo Monti, tiesiog neįmanoma, 
kad jis galėtų sąmoningai dalyvauti kokiuose nors nešvariuose darbuose. Buvo 
aišku, kad įmonė pasinaudojo jo globėjišku įvaizdžiu, o tikrąją bjaurastį už jo nu- 
garos virė tas šlykštus Krovis — arba kas nors žemesnėje pakopoje. 

Monti prisiminė tą memorandumą, kurį Koneris parodė jai savo kompiu- 
teryje, tą, kurį daktarė Linda Farmer siuntė Kroviui: Galime turėti 4-tą bėdą dėl 
„Maternox“. Kingslėj K. (ponia). Stebima. Pranešinėsiu toliau. 
tikėdama jos integralumu. Ir dabar tuo tikėjo, tad neleis keliems netikėliams su- 
žlugdyti jos reputaciją — tuo pačiu apjuodinant ir tėvo vardą. 

Kol kas jai trūko įrodymų. Tačiau jeigu tik „Maternox“ tyrimai ką nors iškels 
į paviršių, žygiuos tiesiai pas Rorkę, nusprendė ji, ir viską išklos. Padarys tai prieš 
perduodama tokią informaciją Hjubertui Ventvortui, kad spauda nesutriuškintų 
įmonės. 


Į vestibiulį Monti nusileido vos prieš aštuonias. Piko metas jau bus atslūgęs, ir 
tėvo namus ji pasieks ne vėliau kaip po 40 minučių. Ji turėjo dar vieną priežastį 
užtrukti darbe. 

Keletą pastarųjų dienų Vinstono Smito nebuvo darbe, tad Monti tikėjosi šį 
vakarą jį pamatyti: didesnė tikimybė, kad tokiu metu painiosis nedaug žmonių, 
tad galėtų vėl su juo šnektelėti. 

Monti apsidžiaugė išvydusi sargą, sėdintį vieną prie stalo, ir pro balto mar- 
muro fontanėlį žengė tiesiai prie jo. Smitas atrodė subloges, veidas siaubingai 
sulysęs, taškuota juoda oda blyškesnė nei visada. Jis atrodė tikras ligonis. 


276 PETER JAMES + ALCHEMIKAS 


— Labas! — pasisveikino ji. 

Sargas vos vos linktelėjo. Paprastai jis atsistodavo, bet šį kartą liko sėdėti. 

— Labas vakaras, panele Banerman. — Jis atrodė labai prislėgtas. 

— Ar tik nesergate? — paklausė ji. — Nemačiau jūsų keletą dienų. 

Vyro akių baltymai buvo tarsi apsinešę matine kremine plėvele, kairiojoje 
matyti trūkusi kraujagyslė. 

— Tiesą sakant, panele, prastai jaučiausi. — Suglamžyta languota nosine 
Smitas brūkštelėjo per varvančią nosį. 

— Kamuoja sloga? 

Jis patapšnojo sau per pilvą. 

— Ne... čia — pilvo skausmai. Jau kelios dienos nesiliauja. 

— Kad tik nebūtų apendicitas? 

Jis liūdnai nusišypsojo. 

— Ne, ne tai. Būtų gerai, jeigu ką nors galėtum išpjauti, ir tuo viskas pasi- 
baigtų. O dabar gydytojas tik duoda tablečių, kad skausmas šiek tiek atlėgtų. 

— Ką gydytojas sako? Opa? 

— Nežinau. Jis daug neaiškino. — Vyras baikščiai apsidairė ir prabilo ty- 
liau: — Atvirai kalbant, manau, kad čia kažkas rimčiau, negu jie norėtų atskleisti. 

— Ar seniai tie skausmai prasidėjo? 

— Jau kokie treji metai. 

Monti atrodė priblokšta. 

— Kas jūsų gydytojas? 

— Daktaras Seligmanas. 

— Taijūsų apylinkės gydytojas? 

— Na... lyg ir — jis yra šios įmonės gydytojas. 

— Nė nežinojau, kad čia toks yra. 

— O taip, jis yra geras žmogus. Rūsyje, už hidroterapinio, turi savo konsul- 
tacijų kabinetą. Visada labai malonus. Visi einame pas jį. 

— Kas — visi? 

— Tie darbuotojai, kurie buvome jūrų kiaulytėmis — dalyvavome bandy- 
muose su vaistais. 

Monti apsidairė. 

— Klausykite, pone Smitai, ar kada nors lankėtės pas kitą gydytoją, tiesiog 
papildomai pasitikrinti? 

— Dešimtį metų vaikščiojau pas įvairiausius gydytojus, panele. Nepatikėtu- 
mėte, ko tik man nebuvo. Išbėrimas — blogiausias dalykas. 

— Išbėrimas? 

— Tai lyg ir žvynelinė. Staiga visą kūną ima baisiausiai niežėti, ir tada tikrai 
kelias dienas sergu. 

Žvynelinė. Tas žodis pribloškė Monti. Kaip tik to segtuvo, kuriame buvo 

medžiaga apie psoriazę, tėvas ir negalėjo rasti. Monti sunerimo dėl tokio ryšio, 
bet nieko nepasakė. 

— O ką sakė tie kiti gydytojai? 

Smitas papurtė galvą. 

— O, juk žinote: nieko blogo nėra! Mano galva kalta! Esu išbertas nuo galvos 
iki kojų, temperatūra — trisdešimt devyni laipsniai, o jie aiškina, kad aš įsikalbu 
ligą, — psichokažkas. 

— Ar sakėte jiems apie tuos bandymus? 

— Taip. 

— Ir tikite jų diagnoze? 

— Aš jau nieko nežinau, panele. Nueini pas specialistą Harlėjaus gatvėje, o 
tas sako, kad nieko blogo nėra. Tai kuo tikėti? 

Monti įbedė į jį žvilgsnį. 

— Harlėjaus gatvėje? Jūs mokėjote už tą vizitą? 

Jis papurtė galvą. 

— Ne, Bendix mokėjo. Kai pasakiau daktarui Seligmanui, kad noriu išgirsti 
kitų medikų nuomonę, — na, tiksliau, mano žmona norėjo, — jis buvo labai ma- 
lonus, pasirūpino mano vizitu ir taip toliau, o įmonė už viską sumokėjo. Kartą 
net ponas Neilas Rorkė pasiteiravo, kaip jaučiuosi. Įmonė dėl manęs daro viską, 
ką gali, — tą garantuoju. Deja, žinau, kad mirštu, ir mano galva čia niekuo dėta. 
Aš mirštu, ojie man nieko nepaaiškina. 

Monti stovėjo sukandusi dantis. Susikišusi rankas į palto kišenes. Kumščiai 
nevalingai susigniaužė. Pagaliau ji atgavo žadą. 

— Mudu su tėvu pažįstame daugybę gydytojų — galėtume susitarti, kad 
dar kas nors jus apžiūrėtų. 

— Nenorėčiau užduoti širdies daktarui Seligmanui: jis buvo man labai geras. 

Monti pašiurpino šio žmogaus patiklumas. 

— Šį vakarą pasikalbėsiu su tėvu, — nenusileido ji. 

— Na... jūs labai maloni panelė. 

Monti pažiūrėjo į už sargo esantį fontaną su balto marmuro figūrėlėmis ir 
greitai apžvelgė visą vestibiulį. Daugiau žmonių nematyti. Vis dėlto ji išdrįso tik 
sušnabždėti: 

— Klausykite, aną dieną, kai klausiau apie tas lifto duris, kurios niekada ne- 
atsidaro, sakėte, kad vertėtų pažiūrėti pastato planus, tiesa? 

Staiga sargas suglumo, atrodė tarsi į spąstus patekęs žvėrelis. 
nau, yra keli paslėpti aukštai. Kam jie naudojami? Bandymams su gyvūnėliais? 

— Prašau, panele, daugiau manęs neklausinėkite. Aš ir taip neturėjau jums 
nieko sakyti. — Smitas baimingai apsižvalgė ir palinko arčiau jos. — Prašau, ne- 
sakykite niekam, ką jums pasakojau. 

Ji dar stipriau suspaudė kumščius. 

— Pone Smitai, tuose planuose yra dar šeši aukštai — noriu juos pamatyti. 

Jis stipriai papurtė galvą. 

— Tai tiesiog neįmanoma, panele. 

— Vadinasi, pripažįstate, kad jie yra? 

Sargo kaktą išmušė prakaitas. Akys lakstė lyg du išgąsdinti peliukai. 

— Prašau, nieko daugiau neklausinėkite. Aš nenoriu prarasti darbo, dau- 
giau niekas manęs nepriimtų į darbą. — Dar labiau sunerimęs, jis pradėjo kalbėti 
garsiau. — Prarasčiau pensiją, draudimą — viską. Mano žmona sėdi invalido ve- 
žimėlyje — parkinsonas. Negaliu rizikuoti. Aš tiesiog nesuprantu, kodėl anąsyk 
prasižiojau. 

Monti atsiduso, nenoromis palinkėjo jam labos nakties ir paskendusi min- 
tyse išėjo į beveik tuščią aikštelę. Jau būdama netoli savo „MG“, pastatyto prie 
tolimosios aikštelės sienos ir dabar atvirai apšviesto prožektorių, staiga užpaka- 
lyje išgirdo žingsnius. Krūptelėjusi atsisuko. 

Tai buvo Koneris. 

— Sveikas! — šūktelėjo ji, vienu metu ir nustebusi, ir nudžiugusi. 

Jis pridėjo pirštą prie lūpų nutildydamas. 

— Sėsk į automobilį ir įleisk mane. 

Monti taip ir padarė. Koneris įsmuko šalia, uždarė dureles ir pakštelėjo jai 
į skruostą. 

— Laukiau tavęs. 

— Nepaprastai puiku! 

— Kartu nevažiuosiu. Paklausyk, iš Čarlio Raulio gavau „Maternox šab- 
loną, bet kažkas suuodė ir dabar jį seka. Pats galiu atlikti visus tyrimus, tačiau 
reikia tinkamų priemonių. 

— Kokių? 

— Spektrofotometro, centrifugos, gilaus šaldymo kameros, diafanoskopo ir 
tamsaus kambariuko su ultravioletiniu apšvietimu. 

— Mes viską turime, — sukruto ji. — Bent jau manau, kad tebeturime. Pa- 
klausiu tėvo: šį vakarą su juo susitinku. Savaitgalį galėtume nuvažiuoti į senąją 
laboratoriją — ten būtume visiškai saugūs. Jeigu tik dar nieko neišvežė į Bendix 
laboratoriją. — Minutėlę pagalvojo. — Esu tikra, kad jie buvo parduodamų įren- 
ginių sąraše. 

— Ar gali sužinoti? Taip pat man reikia chemikalų: tirpiklių, gelio. 

— Pasakyk, kokių tiksliai chemikalų. 

Koneris padiktavo, o ji viską stropiai užsirašė į užrašų knygutę. Paskui jis 
išlipo ir nuėjo prie savo automobilio. 

Likus gal dešimčiai mylių iki tėvo namo Monti atsitokėjo, kad iš paskos nuolat 
šviečia tie patys žibintai — nei priartėdami, nei nutoldami. Ji skubiai padidino 
greitį ir aplenkė priekyje važiavusį automobilį. Po kelių sekundžių pamatė, kaip 
vienos šviesos šoktelėjo, aplenkdamos kitas. Ji impulsyviai pasuko dešinėn į gy- 
venamųjų namų kvartalą. 

Tos priekinės šviesos sekė paskui. 

Ji pasuko kairėn į pirmą pasitaikiusią gatvelę. 

Tos šviesos ir vėl sekė paskui. 

Ji pasuko dešinėn. 

Šviesos neatsiliko. 

Sėdėdamas savo BMW Koneris laukė, kol Monti išvažiavo iš Bendix aikštelės, pa- 
skui įjungė variklį ir pasuko kairėn į Juston Roudo gatvę. Eismas ne toks sausa- 
kimšas kaip piko metu, tačiau vis tiek intensyvus, tad prireikė dešimties minučių 
praslinkti pro Kings Kroso, Sent Pankraso ir Justono stotis. 

Čarlio Raulio įtarimas, kad jį sekė per pietų pertrauką, persidavė ir jam, 
todėl nuolat žvilgčiojo į veidrodėlius, nors per visą tą žibintų ir posūkių švieselių 
kaleidoskopą priekyje buvo beveik neįmanoma nustatyti, ar dabar kas nors jį 
sekė. 

Jis traukė toliau Merilboun Roudo gatve, užvažiavo ant viaduko ir iš karto 
pasuko į išvažiavimą iš Pedingtono — pateko į plačią gatvę su abipus nutįsusio- 
mis namų eilėmis. Tai buvo viešbučiai, dauguma purvini ir prasti. 

Jis pasuko į kairiąją eismo juostą ir kone pėsčiųjų žingsniu slinko dairyda- 
masis, kol pamatė tai, kas atitiko jo poreikius. Pakankamai modernios stiklinės 
durys, prieangis, nesimpatingai įmontuotas į klasikinį karalių Jurgių laikų sti- 
liaus portiką, o šalia pavadinimo — trys žvaigždutės. 

Žalia liemene vilkintis budėtojas sėdėjo priimamajame prie stalo, rūkė ciga- 
retę ir skaitė sulamdytą bulvarinį laikraštį. 

— Ar turite vienučių? — paklausė Koneris. 

— Kelioms naktims? — Žmogelis beveik nepakėlė galvos. Balsas paniuręs, 
nemalonus. 

— Tik šiai nakčiai. 

— Norite su vonia ar su dušu? 

— Kas pigiausia. Juk kambariuose yra tiesioginio ryšio telefonai? 

— Visuose yra. — Budėtojas pažiūrėjo į sąrašą. — Dušas. Šešiasdešimt 
penki svarai. 

— Mokėsiu grynaisiais. 

— Jeigu norite, kad telefonas būtų sujungtas, reikia kreditinės kortelės 
duomenų. 

— Gerai. — Koneris padavė kreditinę kortelę. 

Budėtojas pastūmė registracijos žurnalą, kuriame Koneris įrašė neegzistuo- 
jantį adresą Vašingtone. Darbuotojas grąžino jam kortelę ir padavė raktą. 

— Septintas kambarys, trečias aukštas. — Jis parodė į atsarginio išėjimo 
duris. — Laiptai už jų. Lengvi pusryčiai į kambarį arba nuo septynių apačioje. Ar 
reikės pažadinti arba laikraščio? 

— Ne, ačiū. 

Siaurais laiptais Koneris užlipo į trečią aukštą ir atsidūrė laiptinių labirintė- 
lyje. Jo kambarys buvo beveik prieš pat nosį. 

Įėjęs iš karto užrakino duris. Kambarėlis ankštas, šaltas, daugiau aukščio 
negu ilgio. Užtraukęs užuolaidas, paltą numetė ant kėdės ir patraukė lovą į priekį, 
tikrindamas laidą, vedantį į telefono lizdą. Norėjo jį nuimti, bet nepavyko. Pasi- 
rausęs lagaminėlyje, susirado sąvaržėlę ir ja iškrapštė lizdą. Paskui prijungė savo 
modemą, o laidą — prie „Powerbook“, pakėlė viršų ir įjungė. 

Kol kompiuteris krovėsi, Koneris užsidegė cigaretę, o paskui surinko Bendix 
Schere kompiuterių sistemos numerį. Langelyje ĮVESKITE VARTOTOJO VARDĄ, 
įrašė tą, kurį buvo gavęs iš Klifo Noriso, sistemos vadovo, o paskui ir Noriso slap- 
tažodį: a*I*c/hemvikas. 

Ekrane pasirodė galimų komandų sąrašas. Jis išsikvietė paiešką ir įrašė 
„Medici failas“. Paskui, įsikandęs cigaretę, paspaudė grįžimo į eilutės pradžią kla- 
višą. 

Ekrane pasirodė žinutė: RIBOTO NAUDOJIMO FAILAS. ĮVESKITE SLAPTA- 
ŽODĮ. 

Koneris atsivertė užrašų knygutę ir labai atidžiai nukopijavo: poly*phe“- 
mus. Porą sekundžių ekrane žybsėjo PATVIRTINAMAS LEIDIMAS, paskui pasirodė 
įspėjimas: 

Čia pateikiama informacija yra griežtai konfidenciali. Jeigu neturite 
leidimo ir tęsite toliau, įspėjame, kad įvykdysite kriminalinį nusikaltimą, pa- 
žeisdami 1984 m. Duomenų apsaugos aktą, todėl nedelsdami išjunkite. 

Paspauskite „D“, norėdami išjungti, arba įvedimo klavišą, ketindami tęsti. 

Koneris paspaudė įvedimo klavišą. Po pertraukėlės pasirodė antraštė: MEDI- 
CI FAILAS. Žemiau — vienintelė paantraštė: „MATERNOX“. PIRMOSIOS STADIJOS 
PADĖTIS. 

Atsivertęs ataskaitą, perskaitė: Partijos Nr. BS-M-6575-1881-UKMR. 
Išleidimo data: 1993 m. spalio 31 d. Laukiamas rezultatas: 1994 m. rugsė- 
jis-1995 m. birželis. Toliau — visa serija „ligos istorijų“. 

1. Sara Džonson (ponia). Kursas paskirtas 12 savaičių iki pastojimo. 
Penktą nėštumo mėnesį nenustatytos kilmės pūlinėlinės psoriazės tipo 

bėrimas. Sirgo dvi savaites. Bėrimas pasikartojo septintą nėštumo mėnesį, 
per keturias savaites išplito viršutinėje ir apatinėje liemens dalyje, taip pat 
vargino svyruojanti nuo 37 iki 40 laipsnių temperatūra, galvos svaigimas ir 
vėmimas. Aštuntą mėnesį nėščia pacientė paguldyta į Berkšyro nespeciali- 
zuotą ligonine. Miršta gimdymo metu dėl kvėpavimo sutrikimo — aštuonių 
mėnesių dviejų savaičių nėštumas. Mirus atliekamas cezario pjūvis. Kūdikis 
vyriškos lyties. Požymiai: kiklopo sindromas ir aštri pūlinėlinė psoriazė. Už- 
dusimas dėl ydingo kvėpavimo organų susiformavimo. 

Koneris paslinko žemyn prie kitos sąrašo pavardės: Zineta Patel (panelė). 

Perskaitė požymius. Tokie pat kaip ir Saros Džonson. Moteris ir jos kūdikis 
mirė Birmingemo Karalienės Elžbietos ligoninėje. Trečioji buvo kažkokia ponia 
Roberta Makdonald. Požymiai tokie pat. Moteris mirė nedidelėje Karališkojoje 
Edinburgo ligoninėje. Paskui perėjo prie kitos: 

Karolina Kingslėj (ponia). Tai šios moters namuose Monti rado šešias 
„Maternox“' tabletes. Ir gimdyvės, ir kūdikio negalavimai atitiko minėtų pirmųjų 
trijų. Koneris užgesino cigaretę ir skaitė toliau: 


PRELIMINARI SUVESTINĖ 

Iš viso grupėje: 100 

Iki šiol teigiamų pastojimų: 17 

Iki šiol persileidimų: 3 

Iki šiol mirčių: 4 

Numatomos likusių pastojimų gimdymo datos: 


Karolina Hosain (ponia) 1994 12 24 
Eimi Faning (ponia) 1994 02 14 
Moira Donald (ponia) 1994 02 26 
Džeraldina Saimons (ponia) 1995 03 14 
Margareta Lidiard (panelė) 1995 03 29 
Antėja Braun (ponia) 1995 04 22 
Liusi Taunsvend (ponia) 1995 05 05 
Sara Kohen (ponia) 1995 05 27 
Ana Sterling (ponia) 1995 06 10 
Tania Bruk-Olsen (ponia) 1995 06 19 


Koneris grįžo prie Sterling pavardės. Kažkur girdėta. Ana Sterling. Ar tik 
ne Monti draugė? Jis užsidegė kitą cigaretę, mėgindamas prisiminti jų pokalbį, 
tačiau nebuvo visiškai tikras. Tada jis vėl pažiūrėjo į ataskaitos pavadinimą: Pir- 
mosios stadijos padėtis. 

Kas, po velnių, čia vyksta? 

Cigaretę laikanti ranka virpėjo. Iš pradžių Koneris manė, kad Bendix Schere 
stengėsi užmaskuoti tą „Maternox“ partiją, kurios tabletės buvo pagamintos bro- 


282 PETER JAMES + ALCHEMIKAS 


kuotos. Tačiau čia buvo ne atsitiktinumas, bet sąmoningas veiksmas. Kažkas tai 
kruopščiai planavo ir kontroliavo. Jis skaitė toliau: 

PRELIMINARI IŠVADA: Būdingas nestabilumas, svyravimas, lemiantis 
atsitiktinius apsigimimus. Esant identiškiems požymiams, šimtaprocentė 
nesėkmė. Daug teigiamų faktorių. Laukiant tolesnių rezultatų ir analizės, 
griežtai reikalauju atidėti „LATONA“ I fazės pradžią. Iki šiol stinga informa- 
cijos, kuria remiantis būtų galima daryti tvirtas išvadas. 

Koneris pastebėjo, kad po ataskaita nenurodyta pavardė. Labai protinga, 
karčiai pagalvojo. Po tokia ataskaita jis nenorėtų rašyti savo pavardės. 

Latona. Jis perskaitė likusią teksto dalį, tačiau to žodžio daugiau neaptiko. 
Susidomėjęs nustatė paiešką. Netrukus pasirodė pranešimas: 

„Latona“ I fazės failo puslapiai rengiami. Pasiekti neįmanoma. Planuoja- 
ma pradžia: 1995 m. kovo 31 d. 

Koneris atsistojo ir kelis kartus perėjo kambarėlį, tikėdamasis praskaidrinti 
galvą. Jautėsi taip, tarsi ką tik būtų atidaręs Pandoros skrynią. 

Jis mėgino rasti daugiau informacijos — įvedė visą seriją reikšminių žodžių 
ir pavardžių, tarp jų ir „Krovis“, „Farmeris“, „Ganas“, „Mediči informacija“ ir „Po- 
lyphemus:“, deja, viskas veltui. 

„Mediči failą išsaugojo savo kompiuterio standžiajame diske, apdairiai už- 
koduodamas save, jeigu jo „Powerbook“ patektų kam nors į nagus, paskui išjungė 
kompiuterį, modemą, grąžino į vietą telefono lizdą ir atgal prie sienos pristūmė 
lovą. Šešiasdešimt penki svarai atsipirko, tad dabar galima dingti iš čia. 

Vestibiulyje jis sumokėjo už naudojimąsi telefonu ir išėjo į lauką. 

Koneris buvo taip paskendęs mintyse, kad nepastebėjo netoliese gatvėje 
stovinčio vyro, vilkinčio avikailiu pamušta skranda ir nuo nakties šalčio besigi- 
nančio pastatyta apykakle. 

Jis palaukė, ko! Koneris įsėdo į automobilį ir įjungė variklį, paskui neskubė- 
damas nupėdino prie viešbučio, užlipo laiptukais ir įėjo vidun. 


68 


Važiuodama per gyvenamųjų namų rajoną, kuriame jai dar neteko būti, Monti 
stengėsi nesinervinti, nors dabar reikėjo vaizduoti, kad tiksliai žino, kur traukia. 
Ji pasuko į dešinę, paskui — į kairę. Žibintai užpakaly darė tą patį. 

Namų languose matant jaukias, šiltas švieseles, televizorių ekranų blyksėji- 
mus, lauke išrikiuotus automobilius — naujausių modelių, daugiausia nedidelius 
ir vidutinio dydžio, naujus ir nenaujus — jos nerimas vis stiprėjo. Jaukus nedide- 
lis pasiturinčiųjų rajonas. 

Vėl pasuko į dešinę. Žibintai nepaliaujamai sekė iš paskos. Monti staigiai 
numynė stabdį ir nusikeikė. 

Aklagatvis. 

Čia pat buvo nedidelis plotelis, skirtas apsisukti. Ten stovėjo keletas auto- 
mobilių, tad „MG“ negalėjo taip greitai apsigręžti. Monti turėjo sustoti, pavažiuo- 
ti atgal ir vėl pirmyn. Nustebusi ji žiūrėjo į oranžine šviesa apšviestą gatvę. 

Priekinių žibintų šviesos dingusios. 

Nebaigusi apsisukti sustojo, atidarė langelį ir iškišo galvą į šaltą orą. Kažkur 
netoliese amsėjo šuo. Monti tyrinėjo palei šaligatvio kraštą pastatytus švytinčius 
siluetus, tačiau per savo „MG“ išmetamojo vamzdžio kriokimą negalėjo girdėti 
kito automobilio garso. Akimis naršė stovinčius automobilius, ieškodama tokio, 
prie kurio vairo sėdėtų viena figūra. Visiška ramybė. Niekas nevaikščiojo. Oran- 
žinė šviesa ir tuštuma kėlė nerealumo pojūtį, tarsi būtų atsidūrusi vaiduoklių 
mieste ar patekusi į filmavimo aikštelę. 

Pagaliau apsisukusi, iš lėto prašliaužė pro stovinčius automobilius. Priartė- 
jusi prie T formos sankryžos, nužvelgė du paskutinius automobilius. Abu tamsūs, 
tušti. 

Monti pagalvojo, kad tos iš paskos sekusios šviesos galėjo priklausyti ko- 
kiam nors vietiniam gyventojui, kuris važiavo namo. Bet jeigu taip, tada kodėl 
niekas neišlipo? 

Ji bandė prisiminti visus tuos posūkius pakeliui į čia. Sukdama į dešinę, pa- 
teko į aklagatvį, taip. Pasukusi kairėn padidino greitį. Paskui pasuko į dešinę, vėl 
į dešinę. Dar po keturių posūkių privažiavo pagrindinę gatvę. 

Monti visą laiką žvilgčiojo į veidrodėlį. Nuo to aklagatvio niekas nesekė iš 
paskos. Oranžinė šviesa ištirpo tolumoje. Dabar niekas jos nepersekiojo, tik nak- 
ties tamsa ir nerimas. 


Įvažiavusi į Meidenhedo apylinkes, Monti staigiai pristabdė, kaip reikalavo grei- 
čio ribojimo ženklas: 30 mylių per valandą. Pro šalį praslinko pažįstama degalinė, 
pritūpusi betono ir stiklo bažnytėlė, parduotuvių eilė. Ji pasuko kairėn į lapuo- 
čiais apsodintą alėją, kurioje praleido visą savo vaikystę. 

Visi namai atskiri, masyvūs, tolokai nuo gatvės, keletas turi apsauginius 
vartus, kiti pasislėpę už vešlių krūmų ir medžių. Dauguma jų, kaip ir tėvo, buvo 
Eduardo epochos, mėgdžiojant Tiudorų laikotarpio, stiliaus, tačiau tėvo namas 
priklausė tiems, kurie mažiausiai išsiskyrė didingumu. Nors jame buvo šeši mie- 
gamieji, dauguma kambarių maži, todėl niekada ir nesijautė, kad gyveni rūme. 

Per visą tą laiką po motinos mirties Monti matė, kaip namas pamažu smu- 
ko, pasiekdamas dabartinę menkumo būklę. Kai atvažiuoji naktį kaip dabar, jis 
atrodo geriau, tada nieko nematyti, galvojo ji. 

Ne kartą svarstė, kaip būtų gerai, kad tėvas susirastų kokią nors moterį ir 
vėl vestų. Kaip tik to jam ir reikėjo. Paskui Monti ironiškai nusišypsojo iš savo 
minčių. Ji vis nerimo, kad tėvas susirastų kitą žmoną, o jis visą laiką graužėsi, kad 

duktė jau artėjo prie trisdešimties, bet vis dar neturėjo pastovaus vaikino. Monti 
laužė galvą, ar nereikėtų šįvakar užsiminti tėvui apie Konerį, bet jautė, kad dar 
per anksti. Visas jos gyvenimas pasikeitė po pirmadienio vakaro, tačiau jautė, kad 
dar ne laikas apie tai kalbėti. 

Širdies gilumoje Monti vis dar jautė daug ko nežinanti apie jį. Koneris ją trau- 
kė, tiek tai aišku. Kažkurijo dalis nuolat glūdėjo Monti mintyse. Tačiau ji šio žmo- 
gaus nepažino, jį tarsi gaubė kažkoks paslaptingumas, o tai ir jaudino, ir baugino. 

Baugino, nes Monti negalėjo suprasti, nustatyti, ar tas audringas šėlsmas 
nebus trumpalaikis, ar po kurio laiko jis neperdegs. Ar negalėjo būti taip, kad ten, 
Amerikoje, jo laukė mergina arba, dar blogiau, — žmona? 

Konerio praeitis beveik visiškai neaiški. Monti žinojo tik tiek, kad jį užaugi- 
no našlė motina, besidominti okultizmu, ir kukliai pragyveno, užsiimdama aiš- 
kiaregyste. Vos tik Monti užsimindavo apie jo tėvą, Koneris visada nukreipdavo 
kalbą. Daugeliu atvejų jis buvo toks uždaras, toks neįkandamas riešutas: jai netgi 
nepavyko išklausti apie tą siaubingą sapną. 

Pastačiusi automobilį Monti išlipo ir per petį dirstelėjo į tamsą, tačiau nieko 
neįprasto nepastebėjo. Nuėjusi į verandą, atsirakino duris. 

— Labas! — šūktelėjo ji, iš karto pastebėdama, kad šiaip jau sudususį namo 
kvapą šįvakar nustelbė gardus troškinio aromatas, ir maloniai nustebo, kad tėvas 
vis dėlto nepamiršo užkaisti vakarienės. 

Tėvas turėjo ateinančią tarnaitę, kuri ruošdavo valgį, nes pats virtuvėje buvo 
bejėgis. Dikas Banermanas būtų greičiau suskaldęs atomą negu išviręs kiaušinį. 

— Tėti, sveikas! — vėl šūktelėjo Monti. 

Ją pasitiko tik tyla ir akimirką apėmė nesmagumas. Laiptų aikštelėje degė 
šviesa, ji pažvelgė aukštyn ir susirūpinusi užkopė laiptais. Tėvo kabineto durys 
koridoriaus gale buvo praviros. 

— Tėti! Labas! 

Tylu. Tik silpnas kompiuterio dūzgimas: jis amžinai neišjungiamas. 

Po kojomis girgžtelėjo grindų lenta, dar sustiprindama įtampą. Monti pa- 
spartino paskutinius žingsnius, plačiau pastūmė duris ir įbedė akis vidun. 

Ji lengviau atsikvėpė pamačiusi tėvą prie rašomojo stalo. Jis buvo į kažką 
įnikęs, tešvietė Anglepoise sukiojama stalo lempa ir ekrano atšvaitas. Nenorėda- 
ma išgąsdinti, Monti pašaukė tyliau: 

— Tėti! 

Jis kilstelėjo ranką, pripažindamas ją, bet neatsisuko. 

— Sveika, brangute, — sumurmėjo jis ir ranka davė pažįstamą ženklą, kad 
netrukdytų. 

Priėjusi Monti ekrane išvydo genetinio kodo linijas, kurios jai buvo bereikš- 
mės. Ji žinojo, kad visų gyvų organizmų, pradedant augalais ir baigiant žmo- 
nėmis, genus sudaro tie patys keturi pagrindiniai junginiai, vadinami bazėmis: 

adenino, timino, guanino ir citosino. Ir kad genetiniame kode jie žymimi pirmo- 
siomis raidėmis: A, T, G, C. Be to, ji suprato, kad kiekvienas žmogaus genas yra 
šių bazių seka: vieni yra kelių šimtų ilgio, kiti — kelių tūkstančių. Monti suvokė, 
kad visame žmogaus 46 chromosomų DNR bloke yra trys milijardai bazių. Ir kad 
kiekviena žmogaus kūno ląstelė turi visą DNR bloką. 

Tačiau turėdama tik primityvų supratimą, Monti genetikos srityje daug ko 
neįkando. Metams bėgant tėvas vis mėgindavo kai ką išaiškinti, tačiau ne viskas 
liko galvoje. Ji suprato patį principą, kad žmogaus genai suprojektuoja organiz- 
mą, kadjie informuoja žmogaus embrioną, jog šis turi vystytis iš vienintelio kiau- 
šinėlio, o suaugusį kūną — kad turi papildyti ir suremontuoti save. 

Monti suprato ir tai, kad jeigu ji įsipjauna ranką, genai, kurie yra ląstelėse 
aplink pažeistą odą, duoda nurodymus naujam audiniui augti, lygiai taip pat jie 
duoda nurodymus plaukams ataugti, kraujui pasipildyti; o jeigu genai sutrinka 
ir nustoja funkcionuoti arba jeigu įsiaudrina ir pernelyg aktyviai funkcionuoja, 
žmonės suserga — nuo menkų sunegalavimų iki gyvybei pavojingų ligų, kaip 
antai, inkstų veiklos sutrikimas ar įvairūs augliai. 

Kartais genai savaime nustoja funkcionuoti arba, visą laiką veikę kuo pui- 
kiausiai, staiga sumyšta. O būna ir tokių, kurie metų metus snaudę, netikėtai 
nepaaiškinamai suaktyvėja. Tėvas buvo įsitikinęs, kad kartais gyvenimo ciklo 
pasikeitimai — paauglystė, lytinis brendimas, nėštumas, menopauzė — suakty- 
vina ir nuslopina genus, o kartais tai lemia ir išorinis poveikis — teršalai, stresai, 
traumos. Kaip ir visi genetikos srities mokslininkai, tėvas buvo priverstas susi- 
koncentruoti ties specifinėmis sritimis, tačiau jis buvo per daug plačių pažiūrų 
ir pakankamai neramios sielos, kad užsisklestų viename konkrečiame kelyje, iš- 
naudotų tik vieną galimybę. 

Nepaisant jo manijos įveikti krūties vėžį lemiančius genus, tokiu būdu 
atkeršijant už Monti motinos mirtį, tėvas visada vienu metu darbavosi keliose 
tarpusavyje susijusiose genetikos srityse. O šioje mokslinių tyrimų srityje jį 
stipriai žavėjo etosas: žmogaus genomo projekte visų šalių mokslininkai buvo 
susiję — kompiuteriais dalydavosi duomenų bazėmis, bendradarbiavo atlikdami 
bandymus, ko anksčiau mokslo pasaulyje neteko girdėti. Pirmą kartą mokslinis 
projektas suvienijo visą pasaulį. Kaip tik tas kolektyvinis pasidalijimas informa- 
cija labiausiai ir džiugino tėvą. 

Monti stebėjo, kaip jis barškino kompiuterio klavišus ir keikėsi. 

— Kažkas čia man nesuprantama, — piktai pareiškė jis. 

Man irgi, — pagalvojo Monti. Jos žvilgsnis nuklydo į didelę nuotrauką si- 
dabriniuose rėmeliuose šalia kompiuterio. Ten buvo motina ir ji. Dabar, žiūrėda- 
ma į šviesias papurusias motinos garbanas, į jos šelmišką šypseną, Monti staiga 
apstulbo, kokia darėsi panaši į ją. 

Tėvas vėl prakalbo nepakeldamas akių, vis dar įpykęs. Jau matėsi, kaip jis 

suseno, liūdnai pastebėjo ji, kūnas tarsi susitraukė ir pečiai gūžėsi labiau, o nu- 
gara jau ne tokia raumeninga. 

— Krovis klysta! Šito geno negalima šitaip išreikšti, — dėstė Dikas Baner- 
manas. — Tas vyras nenutuokia, apie ką mekena. 

Monti priėjo prie jo, švelniai uždėjo rankas ant pečių. 

— Kokios daktaro Krovio žinios, tėti? 

Nereaguodamas į klausimą jis įrašė komandą. 

— Matai? Rekombinantinė DNR! Aš jam sakiau, kad šitam bandymui tu- 
rime naudoti liposomas, o ne virusą. Dėl jo sugaišau ištisas dvi dienas. — Pa- 
galiau jis pakėlė akis į dukrą. — Tas sumautas žmogus, remdamasis klaidingais 
tyrinėjimais, sukūrė daugybę išvadų, bet nenori nieko girdėti, — visada nori 
pamatyti. 

— Jis tavimi netiki? 

— Elgiasi su manimi kaip su kokiu niekingu studentu! Dažnai nesupran- 
tu, kodėl jam iš viso manes prireikė. Tik neklausk manęs, kas dedasi jo galvoje: 
atrodo, jis turi kažin kokį velnišką slaptą planą, bet, po šimts kelmų, jeigu tik 
žinočiau, koks tas planas. — Jis vėl susikaupė ties ekranu. 

Monti susiraukė išgirdusi apie „slaptą planą ir galvodama apie tuos šešis 
nematomus aukštus bei „Maternox“ tabletes. Mintyse atgijo ir šįryt Konerio 
kompiuteryje matyti pavadinimai. „Eumenides. Mediči. Polyphemus. Susirū- 
pinusi Monti apžvelgė tėvo darbo kambarį. Tai buvo jos mėgstamas kambarys 
ir vienintelis, kuris šiomis dienomis atrodė gyvenamas. Sienos nukabinėtos 
nuotraukomis. Vienoje, nespalvotoje, su autografais, daug jaunesnis Dikas Ba- 
nermanas atrodė smagiai pagėręs. Jis stovėjo tarp Fransio Kriko ir Džimo Votso- 
no — DNR atradėjų. 

Garbingiausioje vietoje kabėjo spalvota tėvo nuotrauka, aplink kurią palik- 
ta gerokai tuščios sienos. Tėvas dėvėjo fraką, baltą kaklaraištį. Jam buvo įteikia- 
ma Nobelio premija už laimėjimus chemijos srityje. Buvo praėję vos du mėnesiai 
po motinos mirties, ir Monti kartu su tėvu vyko į Švediją. Ji prisiminė grojantį 
orkestrą, ovacijas, pasididžiavimą juo bei liūdesį, ir dabar, šį vakarą, Monti jautė 
tą patį, matydama jį tokį vienišą, senstantį, vis labiau nirštantį ant Bendix Schere, 
kuri vos prieš kelis mėnesius atrodė teikianti tiek daug vilčių. 

Slaptas planas. Tie žodžiai vis dar skraidė mintyse. 

— Nori, kad atneščiau ko nors išgerti? — paklausė Monti. 

— Po minutėlės eisinie pavalgyti — aš alkanas. Kaip sekėsi kelionė? — Jis 
kalbėjo neatitraukdamas akių nuo ekrano. 

— Gerai, — abejingai atsakė ji. — Eisiu ruošti vakarienės. ' 

— Ponia Turnbul viską padarė, tereikia iš orkaitės išimti troškinį, — at- 
rodo, ji taip sakė. 

— Tada gerai, — pasakė Monti ir nulipo žemyn. Ji puikiai žinojo, kad tėvas 
neskaitė šeimininkės nurodymų ir tikrai bus ką nors pamiršęs. 

Kaip paprastai valgomasis buvo ledinis, dirbtinių anglių liepsnos šokinėjo židi- 
nyje sukurdamos šilumos iliuziją, o ne tikrąjį karštį. Ji sėdėjo viename ovalaus 
riešutmedžio stalo gale, motinos vietoje, o tėvas — priešais ją, kitame gale. 

Kurį laiką abu tylėdami valgė jautienos troškinį. Motinai esant gyvai, šis 
kambarys buvo visiškai kitoks: žiemą čia degdavo tikrų rąstgalių prikrautas ži- 
dinys, stalas būdavo nukrautas valgiais ir gėlėmis, nuolat skambėdavo garbingų 
svečių pokalbiai ir juokas. Rodės, kad mirdama mama pasiėmė ir visą šio kam- 
bario gyvumą. Net sidabras, anksčiau spindėjęs indaujoje, dabar atrodė aiškiai 
išblukęs, o geriausius indus prieš penkerius metus išnešė vagys. 

Jai trūko Konerio. Tas vyras nė akimirką nėjo jai iš galvos. Po trijų pastarųjų 
naktų bus keista vėl miegoti vienai ir dar savo senojoje vaikystės laikų lovoje. 

— Pasakysiu, kas iš tikrųjų mane nervina Bendix įmonėje, — pasakė tėvas, 
vėl prisipildamas vyno taurę. 

— Kas? — sukluso Monti. 

— Tas prakeiktas slidus gudragalvis — amerikonas teisininkas. 

Atrodė, kad jai širdis suakmenėjo. 

— Koneris Molojus? 

— Pati žinai: tas vyrukas iš patentų skyriaus, praėjusią savaitę prisėdęs prie 
mūsų pietų stalo. Ir ką jis veikia, po perkūnais: nuolat sukinėjasi aplink, visą pra- 
keiktą laiką kvaršina man smegenis. Tiesiog siutina. 

Pupelės ankšties skiautelė pateko ne ten, kur reikia, tad Monti skubiai 
gurkštelėjo vandens, o paskui užsikosėjo. 

— Tikriausiai turi kokių nors reikalų, — pagaliau prabilo ji. 

— Aš žinau, iš kur jis išdygo. Jis — vienas tų gudragalvių teisininkėlių, kurie 
moka apvynioti aplink pirštą patentų biuro inspektorius. Jis taikosi užpatentuoti 
genų tyrimų rezultatus — štai dėl ko šita įmonė atsitempė jį čia. Jie nori pamatyti, 
kiek žmogaus gyvenimo galima užpatentuoti, ir mano, kad mane lengva apmau- 
ti. — Tėvas piktai stuktelėjo taurę ant stalo. — Jėzau, tas Molojų vyrelis — tikras 
jauniklis, dar visai žalias, — jie netgi nesugebėjo parodyti man daugiau pagarbos 
nusamdyti rimtesnį specialistą! Tegul nemano, kad gimiau tik vakar! 

Monti gėlė širdį, kad negalėjo pulti ir apginti Konerio, tik ieškojo tinkamų 
žodžių atsakyti. | 

— Tėti, manau, netrukus įsitikinsi, kad dėl visko kaltas daktaras Krovis. Esu 
tikra, kad ponas... ponas Molojus tiesiog daro kaip liepiamas. 

— O, taip, kurgi ne. Jis tiesiog klauso nurodymų, tiesa? Tai kas jis toks? 
Koncentracijos stovyklos komendantas ar kas? Jis yra mąstanti žmogiška būtybė: 
niekas neprivalo daryti taip, kaip jam liepiama. Aš niekada taip nedarau. 

Atrodė, kad Dikui Banermanui palengvėjo išdrožus visa, kas gulėjo ant šir- 
dies. Užtat Monti prarado apetitą ir atsisakė antros porcijos. 

Tėvas įsikrovė dar troškinio ir pasakė: 

— Nieko nesužinojai apie tas dingusias psoriazės ir diabeto bylas? 

Ji papurtė galvą. 

— Pats padėjau tuos diabeto popierius į saugyklą, — pasakė jis. 

— Archyvarė sako, kad be leidimo niekas negalėjo jų pajudinti. 

— Prakeikta ragana — daugiau niekas. Šiurpą kelianti boba. 

— Labai. — Monti akimirką pagalvojo. — Mes turime dublikatus diske arba 
kasetėje, — taigi ne viskas taip pragaištinga. Išspausdinsiu juos. 

— Dėl tų darbų kopijų aš nesuku galvos — man tik rūpi, kas, po velnių, 
čia prikišo nagus. Džiaugiuosi galėdamas pasidalyti savo tyrimų rezultatais, bet 
mane nervina, jeigu kas nors juos pavagia. 

Monti palaukė, kol tėvas pradėjo valgyti, ir gurkštelėjo vyno. 

— Tėti, ką veiksi šį savaitgalį? 

— Dirbsiu prie tos psoriazės medžiagos — dėl to prakeikto Mokyklos Di- 
rektoriaus Krovio ruošiu pamokas. 

— Namuose? 

— Taip, o kodėl klausi? 

— Aš tik pamaniau, ar iš viso žadi važiuoti į senąją laboratoriją? 

Jis gūžtelėjo. 

— Neturiu tokių planų. Tiesą sakant, dabar ten mane pasiutusiai slegia. 

Gerai, — tyliai pasidžiaugė Monti. 

1994 m. lapkričio 26 d., šeštadienis, Honolulu 


Putotos bangos tviskėjo lyg folija, ištiesta virš tamsiai mėlyno Ramiojo vandeny- 
no. Vidaus telefonu pilotas pranešė, kad virtinė viešbučių, susigrūdusių vienas 
šalia kito už balto smėlio rėžio, buvo Waikiki paplūdimys. Perl Harboras, sakė jis, 
šiek tiek tolėliau, už to kyšulio. Buvo vidurdienis, dvylikta valanda vietos laiku, o 
apačioje laukė 259 C temperatūra. Pilotas tikėjosi netrukus sulaukti visų, grįžtan- 
čių atgal American Airlines oro linija, ir palinkėjo puikios dienos Honolulu. 

Čarlis Raulis sėdėjo prisisegęs diržą, skrydžio metu paskutinę cigaretę už- 
spaudęs mažytėje peleninėje ir jau jausdamas nuovargį, apimantį nuo ilgos ke- 
lionės ir pernelyg daug išgertų „Kruvinosios Meri“ porcijų. Boingas kelis kartus 
krestelėjo, artėdamas prie žemės, padarė menką viražą, kryptelėdamas kairėn, ir 
trumpam salos vaizdą pakeitė dešiniojo sparno vaizdas. Raulis spoksojo į jį lygiai 
taip pat abejingai. 

Atvykimo salėje šviesiaplaukis vyras lakūno uniforma laikė aukštai iškeltą 
plakatą su užrašyta jo pavarde. Šalia stovėjo žemaūgis tamsiaodis, dailiai pasi- 

puošęs šokolado rudumo spalvas mainančiu šilkiniu kostiumu ir baltais įsispiria- 
mais batais. 

Lakūnas iš karto paėmė lagaminėlį, o žemaūgis ištiesė jam ranką. 

— Ponas Raulis? Don Sontaris, Bendix Hilo prezidentas. Sveiki atvykę į Ha- 
vajus. Kaip mes sakome — ohahu! 

Raulis paėmė ištiestą ranką, kuri buvo tokia pat menka ir gliti kaip ir balsas. 

— Sveiki. 

— Maloniai praleidote kelionę? — Slapukiškos akys varstė Raulio veidą. 

— Taip, gerai, ačiū. — Jį šiek tiek stebino, kad pasitiko pats įmonės prezi- 
dentas. 

— Puiku! Iš karto ir važiuosime. Pirmą kartą Havajuose? 

Visi bendrakeleiviai aplink buvo apkarstyti kvapių gėlių girliandomis. Per 
spūstį Raulis nusekė paskui abu vyrus į ilgą limuziną. Nepraėjus nė dviem minu- 
tėms, jie pasiekė kitą terminalą ir traukė po stogine. Dar po kelių minučių vėl iš- 
niro į ryškią saulę ir įkopė į didžiulį sraigtasparnį, laukusį betonuotoje aikštelėje 
priešais angarą tarp administracinių lėktuvų kolekcijos. Nuo betono ir fiuzeliažų 
trenkė karštis, tačiau dėl vėjo temperatūra Rauliui, vilkinčiam lininį kostiumą, 
buvo pakenčiama. 

Keleiviams skirtame skyriuje prezidentas pagarbiai reikalavo, kad Čarlis 
sėstų prie lango. 

— Prašau, pamatysite, kokie puikūs mūsų Havajai. 

Jie prisisegė saugos diržus, rotoriai pradėjo suktis. 

— Niekas manęs neinformavo, koks šios kelionės tikslas? — paklausė Raulis. 

Havajietis nusišypsojo. 

— Viskam savas laikas. Manau, pats pamatysite, kad atliksite labai svarbų 
vaidmenį mūsų ateičiai. Jums teko didelė garbė, kad esate čia, suprantate... 

— Nežinojau. 

Havajietis reikšmingai iškėlė pirštą. 

— Ji duoda mums tiek daug. Esame be galo skolingi jai! 

Raulis pažiūrėjo į jį. 

— Ji? 

Variklis sugriaudėjo, ir baisiausiai besikratydamas sraigtasparnis pakilo. 
Raulis pastebėjo, kaip Sontario veide šmėstelėjo baimė, bet jau pakankamai pa- 
kilus į orą, atrodė, ji atslūgo. 

— Pelė. — Havajietis pasilenkė pro jį ir parodė į tolumoje kybantį dūmų 
kamuolį. 

— Pažiūrėkite — ji sveikina jus. 

Raulis susiraukė. 

— Vis tiek nieko nesuprantu. 

— Pelė — tai ji saliutuoja jums. — Iš vyro burnos trenkė sugedusios vištie- 

nos smarvė, tad teisininkas patentų klausimais pasuko veidą kuo toliau, bet iš- 
laikydamas padorų atstumą, kad nepasirodytų nemandagus. Tačiau į jį plūstelėjo 
dar viena banga. — Pelė! Mūsų vulkanų deivė! 

— Dūmai; tiesa? 

— Garas. Ji išleidžia ugningus garus. Suprantate, šitaip ji pasveikina. Šitaip 
ji pasako: Ohahu! Sveikas, atvykęs į mano salą! 

— Man labiau patiktų, jeigu pavaišintų džinu su toniku. 

Havajietis lyg ir sutriko, bet tučtuojau pratrūko juoku. 

— O, jūs anglai! Visi vienodi. Tas jūsų humoro jausmas! Džino su toniku! 
Norite taurės gėrimo dabar? 

— Galėčiau vieną išlenkti. 

Havajietis išėmė dvi stiklines iš kokteilių baro, Gordon butelį, toniko ir le- 
dukų. 

— Į sveikatą. — Raulis gurkštelėjo gėrimo, gardžiuodamasis aštriu, gaiviu 
skoniu, ir staiga žioptelėjo išvydęs apačioje vandenyną, o milžiniškas besiver- 
žiančio ugnikalnio krateris grėsmingai artėjo. 

— Labai svarbi, — staiga prabilo prezidentas. — Ši kelionė labai svarbi. 

— Naujas atradimas? 

Raulis jau nusprendė, kad šitas tipas jam nieko nereiškė: kažkoks suktas, 
klastingas — machinatorius. Jis niekaip nesuprato, kaip, po galais, šitoks žmo- 
gus galėjo užimti tokį aukštą postą. Paskui pamėgino racionaliai paaiškinti. 
Bendix Hilo buvo svarbi įmonės mokslinių tyrimų ir gamybos įmonė, tačiau, 
kiek jam žinoma, sprendimai ne čia priimami. Sontaris galėjo vadintis įspūdin- 
gu „prezidento“ vardu, bet tikrovėje galbūt buvo išgirtojo fabriko vadovas, tik 
tiek. 

— Naujas atradimas? — pakartojo vyrukas. — Taip, nuolat: kasdien gauna- 
me naujus ekstraktus iš įvairių augalų ir gyvūnų. Gamta nepaprasta, sutinkate, 
pone Rauli? 

— Taip. — Raulis galvojo, kad gėrimui būtų pravertęs citrinos griežinėlis. 

— Per devyniasdešimt procentų mūsų augalų ir gyvūnų yra endeminiai, nie- 
kur kitur žemėje neaptinkami. Mes turime šimtą paukščių rūšių, kurie išsivystė 
tik iš dvidešimties pirmtakų. Tūkstantis žiedinių augalų išsivystė iš mažiau kaip 
trijų šimtų kolonistų. Galėčiau tęsti ir tęsti... Neblogai tokiai vietai, kuri kažkada 
buvo tik iš vandenyno kylančios vulkaninės uolos atolas? 

— Neįtikėtina. 

— Naudodamiesi kiekvienu šios salos gyvu organizmu dabar ieškome — ir 
kartais randame — žaliavos naujiems vaistams kurti. Ir už viską turime dėkoti 
mūsų dosniajai deivei Pelė. — Jo akys išsiplėtė išreikšdamos nuolankumą. 

Tu nejuokauji, — stebėjosi Raulis. — Tu iš tiesų tiki ta savo sušikta deive! 

Vandenynas atsitraukė užleisdamas vietą juodam smėliui, o paskui slidiems, 

lava užlietiems klifams. Salos vidury driekėsi milžiniškų vulkanų virtinė. Pietų 
pusėje, kiek tik Raulio akis užmatė, pakrantė virtusi lavos užlieta juoda dykuma. 

Vengdami tirštų besiveržiančio ugnikalnio garų, jie kilo virš padrikos už- 
gesusių ugnikalnių kraterių vilkstinės. Toliau, žemės paviršiui leidžiantis žemyn, 
vaizdas stulbinamai pasikeitė: išniro vešlios, žalios, drėgnos atogrąžų girios. Iš 
žalio skliauto didingai kilo aukšti, liekni medžiai, į tankius tarpeklius niro siauros 
vandenų kaskados. 

Kai sraigtasparnis ėmė leistis, havajietis pasilenkė ir parodė. Jie artėjo prie 
didžiulių pastatų komplekso, įsikūrusio beveik nematomame slėnyje. Kompleksą 
sudarė pagrindinis penkiašonis baltas blokas ir daugybė ilgų siaurų pastatų, iš- 
dėstytų aplink geometriškai tiksliomis eilėmis. Visą teritoriją juosė atgrasi dvi- 
guba siena su spygliuota viela. 

Raulis jau žinojo: visos Bendix Schere laboratorijos lyg tvirtovės. Vaistai — 
jautri tema visame pasaulyje. Niekada negalėjai žinoti, kokį pyktį sukelsi savoje 
šalyje: ar sutrikdysi vivisekcininkus, gamtosaugos grupes arba dabar, kai buvo 
plėtojama genetika, — fundamentalistines religines grupuotes. 

— Ten, apačioje, atrodo kaip Pentagonas! — pareiškė jis. 

— Tik vieną dieną ji bus daug galingesnė! — pasigyrė Sontaris. 

Raulis keistai pažiūrėjo į vyrą. 

— Ak, taip? 


Po keturiasdešimties minučių Sontaris palydėjo Raulį iki Waikoloan Hilton vieš- 
bučio registratūros ir vadovavo atliekant visus formalumus pasitikrindamas, ar 
viešbutis suprato, kad visas sąskaitas reikia siųsti į Bendix Hilo. Paskui paspaudė 
Rauliui ranką. 

— Jūs turite laiko užsiregistruoti ir pailsėti. Šį vakarą jūsų garbei surengsime 
šventę, kurios metu bus kepami barbekiu. Pusę šešių užvažiuosime jūsų paimti. 

— Kada pradėsime dirbti? 

— Pirmadienį turėsime apsčiai laiko. Iki vakaro. Pusę šešių! 

— Kaip turėčiau apsirengti? 

Pagalvojęs havajietis pasakė: 

— Paplūdimio drabužiais. Bus labai šilta. Ir, prašau, neužmirškite pasiimti 
rankšluosčio. 


Lygiai pusę šešių limuzinas jau laukė, vairuotojas atidarė užpakalines dureles. 
Apsirengęs akį rėžiančiais marškiniais ir Bermuda šortais, nešinas paplūdimio 
rankšluosčiu, Raulis įsmuko į kondicionieriaus atvėsintą saloną. 

Jie važiavo į salos gilumą, pasuko vingiuojančiu keliu, kuris vedė pro ugni- 
kalnio slėnį, apsuptą įvairaus dydžio kraterių. Rauliui vaizdavosi, tarsi būtų pa- 
tekęs į Mėnulį. Diena greitai blėso, po valandos jau turėjo būti tamsu. 

Jie pravažiavo karinę oro bazę, siurrealistišką plotą lava užlietame krašto- 
vaizdyje, o dar už kelių mylių automobilis staiga pasuko tarp dviejų prašmatnių 
baltų vartų stulpų ir patraukė ilgu keliuku. Priekyje, už posūkio, Raulis išvydo 
įspūdingą ūkio stiliaus rūmą. Į kairę nuo jo prieblandoje tūnojo sraigtasparnio su 
visais rotoriais korpusas. Atrodo šiek tiek grėsmingai, pagalvojo jis. 

Sontaris pats atidarė paradines duris ir šiltai jį pasitiko. 

— Pone Rauli! Ar gerai pailsėjote? 

Raulis vos suvaldė žiovulį. 

— Taip, dėkui. — Čia oras buvo drėgnokas, gaivinantis po to alinančio pa- 
krantės karščio. 

Jis buvo palydėtas į svetainę, pilną daugiausia rotango baldų. Pro langus 
matyti įspūdingi vandenyno vaizdai. Jam padavė šampano taurę. 

— Įjūsų sveikatą. 

Staiga pajutęs troškulį, Raulis godžiai išmaukė šampaną, ir havajietis iškart 
vėl pripylė taurę. Tas vyras atrodo šiek tiek sudirgęs, pagalvojo Raulis, be to, ir 
kalba nesimezgė. Jis spoksojo į pro langą atsiveriantį vaizdą. 

— Ten toliau dešinėje — Waikoloa, o Kona kairėje, — paaiškino Sontaris. 

Netikėtai Raulis pajuto, kad jam sunku ką nors įžiūrėti. Prisimerkė, vėl 
įtempė žvilgsnį. Grindys pradėjo siūbuoti. Per greitai išgėriau šampaną, truputį 
sunerimęs pagalvojo. Didžiulio lango stiklas suraibuliavo, atrodė, tarsi žiūrėtų į 
atsiveriantį vaizdą per akvariumą. 

Apstulbęs atsigręžė. Prezidentas atrodė keistai iškraipytas, tarsi pradėjęs 
tirpti. Raulis pajuto, kaip iš jo rankos paėmė taurę. 

— Reikia prisėsti, — suvapėjo jis. 

— Einame į lauką. Netrukus galėsite sėdėti. 

Raulis jautėsi vis keisčiau. Jis leidosi išvedamas iš namo prie sraigtasparnio, 
kuris artėjant lyg ir keitė formą. Užpakalinės durys atsivėrė, nusileido laipteliai. 
Tarsi iškišo liežuvį, pagalvojo, ir užlipęs ant apatinio laiptelio nustebo, kad tas 
tvirtas, ne ištežes. 

Dar labiau nustebo viduje pamatęs sėdinčias figūras. Apie tuzinas žmonių, 
miglotai sumetė jis. Visi apsigaubę plačiais baltais apsiaustais, o veidai paslėpti 
po gobtuvais. Be to, tvyrojo šleikštus smilkalų dvokas. | 

— Nežinojau, kad čia vyks kaukių balius! — lengvabūdiškai ištarė Raulis ir 
apsidairė tikėdamasis, kad visi nusijuoks. Deja, buvo tylu. 

Bežiūrint į juos Rauliui pasirodė, kad tos baltos mantijos plečiasi, susilieja į 
krūvą, tarsi tirpdamos vienoje amorfinėje masėje. Jo smegenys tarytum pradėjo 
suktis galvoje. Kažkieno rankos privedė prie sėdynės. 

Užgriuvo triukšmas. Užgriaudėjo variklis. Drebėjimas. Sraigtasparnis paki- 
lo, palinko į priekį, metėsi aukštyn. Netrukus smarkiai pakrypo. Raulis žiūrėjo į 
observatorijas Mona Kea viršūnėje. Apšviestos paskutinių besileidžiančios saulės 
spindulių jos priminė tirpstančias ledines eskimų trobeles. 

Jie skrido rytų kryptimi, o kai saulė paniro už horizonto, pradėjo sukti didelį 
ratą virš besiveržiančio Kilauea kalno kraterio. Iš pradžių Raulis matė tirštą besi- 
plaikstantį žalsvai geltonų garų debesį. Kai jie atsidūrė tiesiai virš trijų mylių pločio 
keteros, Raulis kuo puikiausiai išvydo viduje kunkuliuojantį raudoną lavos ežerą. 
Tarsi pravirose žiaunose žiojėtų paraudusi ir ištinusi gerklė, pagalvojo vyras. 

Paskui ant akių kažkas užkrito, ir jis paskendo tamsoje. 

Raulį persmelkė baimė. 

— Ei! — šūktelėjo jis. 

Ant galvos užsmuko kažkoks minkštas daiktas. Medžiaga. Ją surišo po 
smakru. Raulis vos galėjo kvėpuoti. 

Aklina tamsa. 

Jį parvertė kniūbsčią ant grindų. Rankas surišo už nugaros. Paskui ir kulkš- 
nis suveržė į krūvą. Veidas pradėjo kaisti. Per kūną nupulsavo panika. 

— Hrrrgg! Hrrfggh! — gargė jis apkvaitęs, beviltiškai stengdamasis supras- 
ti, kas čia, po galais, vyksta. 

Sraigtasparnis laikėsi pakankamai aukštai, nes patyręs pilotas puikiai ži- 
nojo, kad veikiantis vulkanas susiurbia visą orą aplink save. Jis nebesuko ratų, 
didžiulėmis piloto pastangomis kabėjo vietoje. 

Paskui visi mantijomis apsisiautę vyrai ir moterys pradėjo kalbėti lotynišką 
„Tėve mūsų maldą iš antro galo. 


Nema. Olam a son arebil des 
Menoitatnet ni sacudni son en te. 
Sirtson subirotibed 
Summittimid son te tucis 
Artson atibed sibon ettimid te 
Eidoh sibon ad 

Munaiditoug murtson menap 
Arret ni te oleac ni 

Tucis aut satnulov taif 

Muut munger tainevda 

Muut nemon rutecifitcnas 
Sileac ni se iuą 

Retson retap. 


Čarlis Raulis girdėjo garsus. Dusdamas po gobtuvu, jis raitėsi, gargaliavo. 
Staiga pasigirdo slystančio metalo garsas, vėjo gaudimas, plūstelėjo gaivinantis 
ledinis oras. Jo galva truputėlį praskaidrėjo. Gal čia koks nors pokštas? Turbūt tas 
suktas kvailys Sontaris sugalvojo kokią išdaigą. Tačiau iš karto jį apėmė siaubas. 

Kažkas jį pakėlė: rankos laikė už pilvo, krūtinės, kojų. Vėjo ūžimas garsėjo, 
plėšė nuo jo marškinius, šortus, čaižė nuogas kojas. 

Staiga kažkas pavertė. Visos rankos kažkur dingo. Jis krito. Dabar tai jau 
tėkšis į grindis! 

Tačiau jis vis skriejo žemyn. 

Ledinis oras gobtuvą prie Raulio veido priplakė tarsi antrą odą. Smirdanti 
siera degino plaučius. 

Jis nesiliovė kristi. 

Liepsningas karštis tėškėsi į jį, svilinantis žaizdro karštis, neištveriamas, 
alpinantis karštis. Raulis suklykė, trumpai, slopiai riktelėjo, nes kaipmat išdegė 
balso stygos. 

Iš sraigtasparnio buvo matyti, kaip tamsi figūra it bomba lėkė stačia galva 
žemyn. Kai ji tėškėsi į tūkstančio laipsnių karščio lavos paviršių, išsiveržė dūmų 
kamuolys, o paskui pranyko. 

— Priimk mūsų dovaną, meldžiame tave! — suskandavo sėdintieji sraigtas- 
parnyje. — Šlovė Šėtonui! Šlovė deivei Pelė! 

1994 m. lapkričio 26 d., šeštadienis, Berkšyras, Anglija 


— Už kokios mylios suksime į dešinę, — pasakė Monti, masažuodamasi smilki- 
nius, kad nors kiek numalšintų įkyrų skausmą, nes nuo ryto galvą tiesiog skelte 
skėlė. 

Kai Koneris pristabdė BMW, ji pasirausė rankinuke, ištraukė „Nurolief“ pa- 
kuotę, kurią jie ką tik nusipirko vaistinėje, ir išspaudė į saują dvi kapsules. 

— Manai, jos padės? — paklausė Koneris. 

— Geresnio vaisto nuo pagirių dar nežinau. — Monti įsimetė jas vieną po 
kitos į burną ir nurijo, įtariai žiūrėdama į supintą BS emblemą ant pakuotės. — 
Net jeigu jas pagamino pats žinai kas. 

— Gal ir man kokios dvi būtų ne pro šalį. Jaučiu, kad praėjusią naktį padau- 
ginau to raudonojo vyno. 
sulę jam į burną, palaukė, kol nurijo, paskui įkišo ir antrą. 

— Tai bent naktis, — pasakė Koneris. — Tai bent naktelė. 

Ji spustelėjo jo šlaunį.patvirtindama ir čia pat nurodė: 

— Jau, čia, štai čia. 

Pro visą iškabų rinkinį jie įsuko į Berkšyro universiteto teritoriją. Monti lie- 
pė važiuoti į patį didžiulės aikštelės galą. Dabar nė ketvirtis jos nebuvo užimtas 
automobilių. 

Jie sustojo po išblukusia iškaba „Rezervuota Banermano laboratorijoms“. 
Čia pat stūksojo milžiniška statomo naujo mokslinių tyrimų bloko betono 

konstrukcija. Išlipę abu stovėjo jos metamame šešėlyje ir, kai vėjas subarškino 
kažkurią pastolių dalį, Monti nepatikliai atsigręžė, vis dar prisimindama daktaro 
Korbino nelaime. 

Prieš pat raudonų plytų pastatą, kuriame glaudėsi „Banermano genetiniai 
tyrimai , pro betono dangą jau žėlė piktžolės ir, žiūrėdamas į tuos grotuotus lan- 
gus, greičiau įsivaizdavai ten esant apleistą kalėjimą, o ne laboratoriją. 

Monti išsitraukė raktų ryšulį, savo dydžiu primenantį kalėjimo prižiūrėtojo, 
atrakino duris ir skubiai žengė vidun išjungti signalizacijos. Kai Koneris įėjo, ji iš 
karto iš vidaus užrakino duris. 

Kiek ji prisiminė, šiame pastate kvapai niekada nesikeitė, tad ir dabar, tyloje 
aidint kulniukų kaukšėjimui, jie it skraistė apgaubė prisiminimais. Ant sienos vis 
dar kabėjo kalendorius. Čia pat buvo durys į dabar tuščią apskaitos skyrių. Jis 
taip pat buvo ir priimamasis. Tušti seni mediniai rašomieji stalai, apsilaupiusios 
geležinės dokumentų spintos, beveik visos tuščios. Monti pažiūrėjo į Konerį 
svarstydama, ką jis galvoja. 

— Kaip tik taip ir jaučiasi šios vietos siela. Tau turėtų būti liūdna matant, 
kaip viskas nyksta, — pasakė Koneris. 

— Prieš kelis mėnesius negalėjau sulaukti, kada išsinešdinsime, — atsakė 
ji. — O dabar jau ilgu. Juk čia praleista tiek daug laiko. 

Monti nuvedė jį į pagrindinę laboratoriją, kurioje visos medinių stalviršių 
eilės tebebuvo apkrautos įrenginiais ir aparatais, nereikalingais Bendix Schere. 
Ant sienų likę pusiau atsilupę Sveikatos ir saugos departamento įspėjimai. 

— Sveikas atvykęs į šiuolaikinio mokslo centrą! — pajuokavo Monti. 

— Džiaugiuosi! Jums reikėtų parduoti šią vietą. Mokslo muziejui! Jie galėtų 
viską perkelti į kurį nors savo aukštą, šitaip parodydami pagarbą tavo tėvui. 

— Norėčiau, — pasakė ji, apglėbdama save, kad būtų šilčiau. Galvos skaus- 
mas jau šiek tiek rimo. „Nurolief“ negalėjo taip greitai suveikti, matyt, tai psicho- 
loginis poveikis, nusprendė Monti. 

Dieve, kaip ji prisigėrė praėjusią naktį. Namuose pagamino vakarienę Kone- 
riui, o jis stengėsi prablaškyti šampanu, nes ji grįžo iš Valterio laidotuvių. 

Tos apeigos ją žiauriai prislėgė. Iš pradžių buvo stebėtinai gyva aplinka, su- 
sirinko daug buvusių darbuotojų. Tačiau kai karstas nuslydo už krematoriumo 
uždangų, kai pravirko ponia Hogin ir jos dukros, ta maža koplytėlė sukėlė klaus- 
trafobiją, Monti užgulė begalinė kaltė ir sąžinės graužatis. 

O kas, jeigu ji buvo šio vyro mirties priežastis? 

Absurdiška mintis. Juk Valterį ištiko širdies smūgis! Laidotuvių metu ponia 
Hogin jai sakė, kad neseniai Valteriui buvo diagnozuota širdies liga, kurią jis nuo 
visų slėpė, ir jau buvo įrašytas į eilę vainikinių arterijų šuntavimo operacijai at- 
likti. Vis dėlto Monti negalėjo nusikratyti minties, kad vargšą senąjį Valterį ištiko 
tokia pat nelaimė kaip ir Zandrą Volerton bei Džeiką Silsą. 

O niūresnėmis valandėlėmis jai vis iškildavo klausimas, ar negalėjo nutikti 
taip, kad ji buvo ir daktaro Korbino žūties priežastis. Kodėl gi ne. Kažkada skaitė, 
ir tai įstrigo jai į galvą, kad būna žmonių, kurie pritraukia, vien jų buvimas pri- 
traukia tokius dalykus, kaip antai poltergeistą. 

Monti sudrebėjo. Keturios mirtys. Trys keisti nelaimingi atsitikimai ir šir- 
dies priepuolis. Ji ištiesė ranką ir nuspaudė visą eilę jungiklių, uždegdama dienos 
šviesos lempas. Ištryškusi ryški šviesa atrodė šalta kaip ledas. 

Ji galvojo apie ponią Hogin, kuri maždaug prieš dvi savaites ją taip šiltai 
sutiko prie savo namų durų. Krematoriumo koplytėlėje Monti vos įstengė pa- 
žiūrėti moteriai į akis. Tai ji privedė vargšę moterį prie šito ir Valterį privedė. Pra- 
žudė visus, kuriuos įvėlė į visa tai. Ją suėmė staigus beprasmis pyktis Hjubertui 
Ventvortui. Tai jo kaltė! Jeigu tas bukas senas kvailys nebūtų atėjęs pas ją, nieko 
panašaus nebūtų įvykę. 

Monti parodė Koneriui spintą šalia tuščios laminarinės vertikalios oro sro- 
vės kameros su dangčiu. Joje vis dar buvo viskas, ko reikėjo. 

— Maniau, ateisime į apleistus griuvėsius, o čia viskas kur kas geriau įreng- 
ta nei daugelyje laboratorijų Valstijose, kur man teko lankytis. — Jis užkėlė savo 
lagaminėlį ant stalviršio šalia mikroskopo. 

— Taip, ir viskas veikia, tik sena. 

— Gaila, kad teko parduoti. 

— Mokslinių tyrimų finansavimas — amžinas košmaras. Šioje šalyje mok- 
slininkai nevertinami. 

— Vertina tik komercinės organizacijos. 

Ji sekė paskui Konerį, kuris apžiūrinėjo kai kuriuos kitus laboratorijos įren- 
ginius. 

— Jūs neturėjote jokių kompiuterizuotų aparatų genų sekai nustatyti? 

— Ne... aš... nemanau. 

Jis kraipė galvą. 

— Ko gero, dar vienas įrenginių komplektas už kelis šimtus tūkstančių dole- 
rių, ir būtumėte turėję lygiai tokią pat modernią laboratoriją kaip ir bet kuri kita 
įmonė. Nebūtų reikėję Bendix Schere. 

— Gal ir taip, jeigu tik tėvas būtų pasirūpinęs kokio nors savo išradimo pa- 
tentu ir gavęs pinigų, — liūdnai pripažino Monti. 

— Jums reikėjo pamėginti visą šitą įrangą parduoti kokiam nors trečiojo pa- 
saulio šalių diktatoriui, norinčiam užsiimti klonavimo verslu. Juk turint šitokio 
lygio genetinių tyrimų laboratoriją viską galima padaryti. 

— Prisimenu, kai Bendix Schere atsiuntė čia kelis savo laborantus, tie juokėsi 
už pilvų susiėmę. Jie sakė, kad dauguma mūsų įrenginių atrodė lyg prieštvaninės 
gamybos. 

— Na, gera jiems kalbėti, kai Bendix nelaiko įrangos, kuri daugiau nei dvejų 
metų senumo. — Koneris grįžo į tamsų kambarėlį ir atidarė savo lagaminėlį. 

Ten ant nešiojamojo kompiuterio gulėjo rudas vokas. Jis išėmė sulankstytą 
kompiuteriu atspausdintą lapą ir perskaitė: „Bendix Schere „Maternox“. Produkto 
kodas: BS PR65789/0987. Kokybės kontrolės analizės atlikimo metodika“ 

Monti smalsiai sužiuro. Nors ir žinojo vaistų gamybos procesus, tačiau ti- 
riamojo farmacijos pramonės fronto jai dar neteko stebėti. Lapo apačioje — visa 
kolona skaitmenų, viršuje — tarsi širdies veiklą fiksuojanti linija, tik po ja ne- 
buvo jokių spyglių. 

Koneris uždarė duris. 

— Gerai, man reikia tų kapsulių. Tu turi ir įprastų kapsulių, taip? 

— Savo gydytojui pasiskundžiau, kad jau dveji metai negaliu pastoti. Jis iš 
karto išrašė receptą. 

Koneris tiriamai žiūrėjo, ar tik ji nejuokauja. 

— Taip paprasčiausiai išrašė? Be jokių tyrimų? Be analizių? Be jokių specia- 
listų nuomonės? 

Monti nusijuokė. 

— Jis yra mūsų šeimos draugas. Pasakiau jam, kad tėvui skubiai reikia šiek 
tiek „Maternox', nes turi atlikti kažkokį eksperimentą, ir tokiu būdu jų gautų 
greičiau, negu laukti, kol atsiųs iš įmonės. Manau, jis puikiai mane pažįsta ir tiki, 
kad neketinu jų ryti. 

Monti atsegė rankinę ir iš mažos užsegamos kišenėlės ištraukė du buteliu- 
kus. Viename buvo kapsulės, kurias ji paėmė iš Kingslėjų namų, o kitoje — nau- 
jutėlės, kurių buteliukas pažymėtas visai kitu partijos numeriu. 

Koneris atsuko Kingslėjų buteliuko dangtelį, įmetė kapsulę į negilų stiklinį 
indelį ir pažymėjo jį raide A. Užsukęs dangtelį, buteliuką su likusiomis kapsu- 
lėmis grąžino Monti. Tada tą patį atliko su naujuoju buteliuku ir antrą stiklinį 
indelį pažymėjo raide B. 

Paskui abu indelius pasvėrė. Svoris vienodas. Tada atvėrė kiekvieną kapsulę, 
mikroskopą. Jos vis tiek atrodė identiškos. 

Tada Koneris subėrė visas granules iš Kingslėjų kapsulės į mažytį stiklinį 
mėgintuvėlį, atsargiai pripylė vandens tiek, kad apsemtų, užsuko plastikinį dang- 
telį ir, įdėjęs jį į elektroninio maišytuvo lizdą, šį įjungė. 

Granulės pradėjo tirpti. Po kelių minučių jos visiškai pradingo, o tirpalas įgi- 
jo žuvų taukų spalvą. Tada Koneris paėmė pipetę, ištraukė mėgintuvėlyje esantį 
tirpalą ir perkėlės jį į kvarcinę kuvetę, kurią įdėjo į skenavimo spektrofotometrą. 
Lygiai tokią pat procedūrą atliko ir su antrąja kapsule. 

Kelias minutes dirbo tylėdamas, paskui išjungė aparatą ir parodė į Kingslėjų 
buteliuką Monti rankoje. 

— Ar tu visiškai tikra, kad šitos kapsulės — tikrai „Maternox'? 

— Ne, negarantuoju šimtu procentų. Jos buvo šiame buteliuke, be to, at- 
rodo kaip „Maternox“, todėl ir pamaniau, kad tai jos. Kodėl klausi? 

Koneris susimąstęs kraipė galvą. 

— Kažkaip keista. 

Stebint jo veido išraišką, jai dingtelėjo baimė. 

— Kas keista? 

— Randu sąsają, bet tik dalinę. — Suraukęs kaktą Koneris vedžiojo pirštu 
per mėgintuvėlį, o paskui susirūpinęs atsisuko į Monti. — Jose yra dar kažko. Ir 
nemanau, kad tai būtų paprasčiausia gamybos klaida: į jas kažko pridėta. Sąmo- 
ningai pridėta. 

— Pavyzdžiui, ko? 

— Nežinau. Nežinau, net nuo ko pradėti ieškoti. Turėsiu imtis visos serijos 
bandymų ir žiūrėti, ar kas nors pavyks. — Jis pažiūrėjo į ant sienos kabantį laik- 
rodį. Buvo dešimt minučių po vienuoliktos. — Turi laiko? 

— Žinoma. 

— Tai gali užtrukti valandų valandas. 

— Nori, kad išvirčiau kavos? 

— Tau bus nekoks šeštadienis. 

— Jau sakiau: didžiąją savo gyvenimo dalį praleidau čia. Dar viena diena 
nieko nepakeis. — Monti nusišypsojo, slėpdama dar vieną baimės smigtelėjimą. 

Nepaprastai susikaupęs Koneris dirbo kelias valandas. Monti leido laiką skaity- 

dama „Mediči“ failą kompiuteryje, dar kartą ieškodama dingusių tėvo segtuvų ir 
vaikštinėdama po universiteto teritoriją. 

Kai ji grįžo į laboratoriją, jau temo. Ji pabučiavo Konerį, vilkintį jos rastą 
baltą chalatą, tačiau visas vyro dėmesys buvo sutelktas į mėgintuvėlį sūkurinia- 
me maišytuve. 

Išjungęs aparatą, iškėlė mažąjį mėgintuvėlį. Monti stebėjo, kaip jis įdėjo 
mėgintuvėlį į nedidelę mėlyną centrifugą, priešingoje pusėje pusiausvyrai išlai- 
kyti įstatė mėgintuvėlį su kontroliniu pavyzdžiu iš B kapsulės, uždarė ją ir įjungė. 
Pasigirdo smarkus zvimbimas, paskui — stiprus burzgimas. 

Kurį laiką Monti stebėjo centrifugą, paskui jos žvilgsnis nukrypo į medinius 
darbastalius, tylinčius aparatus, mėgintuvėlių stovelius, buteliukus ir butelius. Ji 
vėl prisiminė Džeiką Silsą, visą tą siaubą, ir nusipurtė. 

Pasigirdo spragtelėjimas, centrifuga ėmė lėtėti. Koneris atidarė dangtelį, iš- 
ėmė iš Kingslėjų paimtą „Maternox“ pavyzdį ir iškėlė prieš lempų šviesą. Mėgin- 
tuvėlio turinys buvo susiskaidęs į tris sluoksnius: apatiniame — geltonas skystis, 
viduriniame — balta suspensija, viršutiniame — skaidrus vandeningas skystis. 

Paėmęs mikropipetę, nusiurbė viršutinį sluoksnį ir suleido jį į kitą mėgintu- 

vėlį stovelyje. Tada pridėjo du su puse karto didesnį etanolio kiekį, užkimšo mė- 
gintuvėlį, švelniai jį pakratė, pakartojo visą procedūrą su kontroliniu pavyzdžiu, 
abu įdėjo į centrifugą ir įjungė. 

Leido jai suktis dešimt minučių. Belaukdami jiedu persimetė vos keliais žo- 
džiais. Atmosfera be galo įtempta. Pagaliau chronometras spragtelėjo, centrifuga 
pamažu sustojo. Akimirka nežinomybės. Koneris išėmė mėgintuvėlį ir vėl pakėlė 
jį prieš šviesą. Viršutinius tris ketvirčius užėmė skaidrus tirpalas, o apatiniame 
buvo stangrus baltas gniutuliukas. Jis nusiurbė skystį, tą gniutuliuką užpylė van- 
deniu, užkimšo mėgintuvėlį, pakartojo procedūrą su kontroliniu pavyzdžiu ir vėl 
įjungė centrifugą. 

— Gerai, — staiga jis nutraukė prailgusią tylą. — Artėja tiesos akimirka. 

Koneris priėjo prie plokščios permatomo organinio stiklo gilaus šaldymo 
kameros — aparato, kurį per daugybę metų Monti puikiai žinojo. Jis sumaišė 
gelio miltelius su druskos tirpalu ir, kelias minutes palaikęs mikrobangų krosne- 
lėje, supylė į gelio lovelį. Tada įdėjo perforuotas organinio stiklo šukas ir paliko 
skystį nusistovėti. Tuo metu jis nuėjo į tamsų kambarėlį. Kai gelis sustingo, išėmė 
šukas, palikdamas gelyje tarpelius, ir įdėjo lovelį į gilaus šaldymo kamerą. 

Paskui į abu „Maternox“ pavyzdžius ir standartinį kalibravimo tirpalą įpylė 
mėlynų dažų. Tada labai atidžiai ir kruopščiai sulašino po lašiuką „Maternox“ ir 
standartinį pavyzdžius į greta esančius tarpelius. Galiausiai įjungė aparatą. Ten, 
kur tirpalas pasiekė gelį, pasirodė mažytės rašalo mėlynumo dėmelės. Kitas pen- 
kiolika minučių tas mėlis lėtai plėtėsi į dešinę. 

— Norėtum įkvėpti gryno oro? — paklausė Koneris, jau įsitikinęs, kad vis- 
kas klostosi taip, kaip reikėjo. — Teks palaukti dar apie keturiasdešimt minučių. 

Apsidžiaugusi Monti linktelėjo. Ji jautėsi alkana kaip vilkas, tad jiedu pa- 
traukė į pustuštę universiteto valgyklą. Patogiai įsitaisę kuo toliau nuo žmonių 
ausų, įniko į didžiules karšto guliašo porcijas. 

Nors ir nieko arti nebuvo, vis dėlto Monti kalbėjo tyliai: 

— Koneri, aš visą laiką galvoju, kad jie ne be reikalo pavadino tai „Mediči 
failu“. Supranti, jie vartoja žodį „Polyphemus“, nes jis buvo vienas iš kiklopų: kuo 
aiškiausias ryšys. Kas slypi po „Mediči '? 

Koneris šaukštu pakabino guliašo. 

— Renesanso epochoje Medičiai buvo labai galinga Florencijos šeima, tei- 
singai? 

— Taip. Nepaprastai brutalūs, tačiau meno, literatūros, apskritai mokslo 
rėmėjai. 

Jis pakėlė šaukštą prie lūpų ir papūtė. 

— Spėju, kad tai, ko gero, ir yra svarbu. 

Monti papurtė galvą: 

— Manau, kad yra kažkas daugiau. 

— Pavyzdžiui, kas? 

— Nežinau. Tegul „Polyphemus“ yra ir nesveikas pokštas, tačiau tame yra 
logikos. Jaučiu, kad tą patį sužinosime ir apie „Mediči“. 

Jis lėtai sukramtė kąsnį ir nurijo. 

— O kaip dėl to kito failo, to, kurio nepavyko atidaryti — „Latona'? Ar tas 
žodis tau ką nors sako? 

— Latona? Latona? — Monti keliskart pakartojo žodį. — Taip! Ar tai ne iš 
Ovidijaus „Metamorfozių“? Romėniškas vardas Leta, Apolono ir Dianos motina, 
pagimdžiusi juos nuo Jupiterio? Legenda pasakoja, esą ją įžeidė Licijos piemenys, 
kuriuos vėliau pavertė varlėmis. 

Varlės. 

Ištarusi tą žodį, Monti susigūžė, nes prisiminė, kaip aną naktį virtuvėje rado 
varle. 

— Jėzau, kaip bjauru, — pasakė ji. 

Koneris kreivai šyptelėjo, aiškiai prisiminęs tą patį epizodą. 

— Bijai varlių, tiesa? 

— Taip. 

— Ar tau teko būti daktaro Krovio kabinete? 

Ji sekundėlę pagalvojo. 

— Ne, buvau tik Rorkės kabinete. Kodėl klausi? 

— Aš tiesiog pastebėjau, tiesą sakant, negali nepastebėti: ant rašomojo sta- 
lo stovi varlės formos papjė mašė. Labai keistai atrodo. 

— Eil — šūktelėjo ji. — Ir ponas Neilas turi varlę ant savo stalo, lyg ir pa- 
auksuotą. Siaubas! Gal ten ir labai brangi statulėlė, bet manęs ji niežavi. 

— Taigi dabar turime kiklopą, varlę ir Medičius. Čia jau sudėtingas galvo- 
sūkis. 

— O gal kažkieno labai jau keistas humoro jausmas, — mintijo Monti. 

— Sakyčiau, šitoks humoras yra Bendix Schere prioritetų sąraše, — įvertino 
Koneris. 


Grįžę į laboratoriją pamatė, kad tos horizontalios kobalto mėlynumo linijos ka- 
meroje gerokai pajudėjusios į priekį. Tylėdamas Koneris jas apžiūrėjo ir, nunešęs 
į tamsų kambariuką, išjungė aparatą. 

Uždėjo jį ant ultravioletinių bangų lempos viršaus. Tas aparatas atrodė lyg 
fotodidintuvas. Tada abu užsidėjo apsauginius šalmus su antveidžiais. Išjungus 
pagrindinį apšvietimą, trumpai buvo tamsu, o paskui ultravioletinių bangų lem- 
pa paskleidė kambaryje purpurinę pašvaistę. Monti nustebo gelio kameroje pa- 
mačiusi, kad kelios juostelės švytėjo ryškia oranžine spalva. 

Koneris nufotografavo tą vaizdą. Kai jis išjungė ultravioletinę šviesą ir vėl 
įjungė įprastus šviestuvus, Monti iš Konerio veido suprato, kad jis nepaprastai 
sunerimes. 

— Kas yra? — neištvėrė ji. 

Koneris atsigręžė į susirūpinusią Monti. 

— Tai ne proteinas, o DNR, be to, jis apie šešių kilobazių ilgio. Matei tas 
slenkančias linijas gelio kameroje? Kaip po lempa jos pasidarė skaisčiai oranži- 
nės? — Jis dar labiau surimtėjo. — Tokia DNR reakcija. 

— Nori pasakyti, kad šiose „Maternox kapsulėse yra DNR? 

— Taip. Jose yra DNR ir kažkokia perkėlimo sistema. Kalbu apie genų in- 
žineriją. Tos „Maternox“ kapsulės kažką genetiškai perduoda jas vartojančioms 
moterims. Jose yra genas, turintis visas perdavimo instrukcijas. 

Nuo šoko Monti išsižiojo, bet neįstengė nieko ištarti, tik venomis nutekėjo 
baisus šaltis. 

— Koks genas? 

— Negaliu pasakyti — per menkai išmanau. Reikia žmogaus, kuris išmano 
molekulinę biologiją. 

— Labai patyrusio? 

— Manau, kaip tavo tėvas. 

Monti nurijo seiles. 

— Koneri, aš nežinau, į ką mes brendame, tačiau kad ir kas tai būtų, nenoriu 
įvelti tėvo. 

Koneris pasilenkė ir vėl sužiuro pro mikroskopą. 

— Ir tavo draugė Ana tame sąraše, taip? 

— Taip, — niūriai patvirtino Monti. 

Kai Koneris atsigręžė, atrodė, kad jo veide nelikę nė lašelio kraujo. 

— Monti, net negaliu spėlioti, kas čia vyksta. Aš įtariau esant DNR ir tai 
pasitvirtino. Tuo neabejoju. 

— O kaip manai, kas čia galėtų būti? 

— Prisimeni Džozefą Mengelę? Tą nacį, atlikusį medicininius eksperimen- 
tus Aušvico koncentracijos stovykloje? 

Monti prisiminė šiurpius pasakojimus apie pamišusio gydytojo atliekamus 
siaubingus eksperimentus su žmonėmis, kad patenkintų fiurerio troškimą išau- 
ginti viešpataujančią rasę. 

— Taip. 

— Taigi jeigu tai, kas yra šiose „Maternox“ kapsulėse, ne keista, atsitiktinė 
gamybos klaida, — tarė Koneris; — vadinasi, Bendix Schere įmonėje yra kažkas, 
prieš kurį daktaras Mengelė — tik diletantas. 

1953-ieji, Šiaurinis Londonas 


— Kur eini, Danieli? 

— Į lauką. 

— Tu per daug vaikštai. Jeigu tavo tėvas būtų gyvas, neleistų palikti ma- 
nęs. — Motinos veidas patamsėjo. — Ar eini į kokią nuodėmingą vietą? 

Danielis ėjo paradinių durų link. 

— Dievas tave matys. Dievas žinos, jeigu tavo lūpas suvilgys alkoholis. Jis 
nubaus tave už nuodėmes, kaip nubaudė mane. — Ji pasilenkė virš skalbimo vo- 
nelės ir, suspaudusi metaliniais savo rankų protezais, ištraukė paklodę. 

Danielis tik paniekinamai dirstelėjo į alavinį kryžių, viešpataujantį ant 
prieškambario sienos, paskui — į šalia jo kabančią įrėmintą „Tėve mūsų“ maldą. 

— Tau nerūpi, ar ne, vaike? Bijok Dievo ir vykdyk Jo įsakymus, nes tai yra tik- 
roji žmogaus pareiga. Ekleziastas. 

Danielis užsimetė ant pečių paltą. 

— Mano mylimasis yra man miros paketėlis, gulintis tarp mano krūtų. 

Motinos veidas užsiplieskė: 

— Tegul Dievas kerta tau mirtiną smūgį už tavo nešvankybę! 

Sūnus tyčia atsisuko į ją. 

— Saliamono „Giesmių giesmė“. Pirmoji knyga. Tryliktas posmas. — Ir iš- 
eidamas trenkė durimis. 

Balsas pasiekė jį žingsniuojantį sodelio taku: 

— Prisimeni Jobą, Danieli? Prisimeni? — klykė motina. — Buvau akis aklam 
ir koja raišam. Buvau beturčių tėvas, ir bylą, kurios nežinojau, tyrinėdavau rūpestin- 
giausiai. Aš sutrupindavau neteisiojo žandus ir iš jo dantų išplėšdavau grobį. 


Danielis ėjo užrištomis akimis, švelniai, bet tvirtai vedamas už rankų kažkokių 
nematomų asmenų. Po kojomis pajuto kitokį pagrindą, nakties šaltį pakeitė vaš- 
kinių žvakių skleidžiama šiluma, užuodė stiprų smilkalų kvapą. 

Jis jautė, kad aplinkui yra daugiau žmonių. Ši naktis buvo pati svarbiausia 
jo gyvenime. Visi susirinko, kad tai paliudytų ir jį palaikytų. Danielis vos galėjo 
kvėpuoti, vos įstengė nuryti seiles. 

Viduje viskas virė. Vieną akimirką jis jautėsi stiprus, džiugiai susijaudinęs, 
kad drąsiai žengė pasitikti savo likimo, kitą jau patyrė nesuprantamą baimę. Dar 
didesnę baimę negu tada, kai čia įžengė pirmąjį kartą. 

Danielis neramiai laukė būsimo ritualo. Jis dar niekada nemiegojo su mote- 
rimi, jaudinosi, ar pavyks erekcija, bijojo, ar kiti nesijuoks iš jo varpos, kuri atrodė 
tokia mažytė, palyginti su gigantišku Magister Templi falu. Ir labai rūpinosi, ar 
pavyks atimti jos nekaltybę. 

Vos prieš dvi dienas mokykloje grupelė berniukų kalbėjo apie seksą. Vienas 
turėjo vyresnį brolį, kuris susidėjo su prostitute, bet išleido sėklą, dar neįsiskver- 
bęs į ją. Danielis šiurpo iš gėdos ir nerimo, kad ir jam taip neatsitiktų. 

Pro virves, kuriomis buvo surištos jo rankos, stipriai suspaudė pirštus, kad 

bent kiek atgautų pasitikėjimą savimi. Durys užsidarė, skląsčiai barkštelėjo. Pasi- 
girdo vienas gongo dūžis. 

Paskui nuaidėjo garsus vyro balsas: 

— In nomine Dei nostri Satanas Luciferi exelsi! 

Tie burtažodžiai kabėjo ore vis stiprėdami, kol pagaliau virto aidu ir pamažu 
išnyko. 

Kitas balsas tarė: 

— Šlovė Šėtonui, Žemės Valdovui. 

Tai buvo ženklas griausmingai suskanduoti, tad netrukus aplink Danielį 
pasigirdo: 

— ŠLOVĖ ŠĖTONUI! 

Vėl gongo dūžis. Tada prabilo vyras: 

— Šią naktį brolis Teutas taps keturiasdešimt antru nauju priimtuoju, 
keturiasdešimt antru vertintoju, keturiasdešimt antru Naujojo Ordino Šėtono 
šventyklos adeptu. Jeigu kas nors iš čia esančiųjų drįstų užginčyti jo prašymą, 
savo protestą išsakykite dabar arba amžinai gyvenkite užmarštyje. Šėtono var- 
dan, kalbėkite atvirai! 

Stojo ilga tyla. Danielis sulaikė kvapą. Pusantrų metų. Ištisus pusantrų metų 
jis laukė kaip naujai priimtasis. Dabar pagaliau taps pirmojo laipsnio adeptu. Šią 
naktį! Balandžio 30-ąją, Valpurgijos naktį, antrą švenčiausią metų naktį. 

Aštriai sutilindžiavo varpelis. 

Sekė daugiau lotyniškų užkalbėjimų. Paskui jis pajuto, kaip kažkas nuo pečių 
nuėmė apsiaustą, kaip liko visiškai nuogas, tik akys tebebuvo užrištos. Švelnios 
rankos jausmingais, aukštyn kylančiais judesiais pradėjo trinti jo odą aliejais. 
Šilkiniai pirštai palietė varpą, kažkuo ją ištepė, sukeldami svilinantį jausmą. Jis 
kaip įmanydamas valdėsi, nes paširdžiuose pradėjo jausti aštrų sužadinimą. Su- 
sikaupė, primindamas sau, kad aplinkui stovėjo daugybė žmonių, bet jautė, kaip 
varpa brinko ir pradėjo mėšlungiškai kilti tarsi būtų gyva. 

Tuo metu didingai nuskambėjo Magister Templi balsas: 

— Jo Šėtoniška Didenybė įsako tau, naujai priimtasis Teutai, įrodyti savo 
išmanymą, išvardijant devynias Šėtono Nuostatas! 

Danielis laukė, kaip buvo įsakyta repeticijų metu. Nuaidėjo gongas. Jis giliai 
įkvėpė ir kaip galėdamas garsiau tarė: 

— Šėtonas nurodo mėgavimąsi, o ne susilaikymą! — Bam! — Šėtonas nu- 
rodo energingą gyvenimą, o ne dvasines, nepasiekiamas svajones! — Bam! — Šė- 
tonas nurodo nesuterštą išmintingumą, o ne šventeivišką savęs apgaudinėjimą! 

Jis palaukė kito gongo ir jau nesivaržydamas visu balsu išrėžė: 

— Šėtonas nurodo malonę tiems, kurie to nusipelno, o ne tuščiai švaisto- 
mą meilę nedėkingiems žmonėms! — Bam! — Šėtonas nurodo kerštą, o ne kito 
skruosto atsukimą! — Jo balsas skriejo aukštyn, sklandė po visą patalpą, aidu 

atsimušė nuo sienų. — Šėtonas nurodo pareigą patikimiesiems, o ne rūpinimąsi 
dvasiniais vampyrais! 

Jautė, kaip jo kūnu nuvilnija gongo virpesiai. 

— Šėtonas nurodo žmogų kaip bet kurį kitą žvėrį. Kartais geresnį, dažniau 
blogesnį už keturkojus. Ir kuris dėl savo dieviškos dvasinės ir protinės raidos tapo 
žiauriausiu žvėrimi iš visų! 

Bam! Danielis augo, didėjo, virsdamas vyru. Jautė, kaip ilgėjo jo galūnės, 
žinojo, kad jo varpa iškilusi virš klausytojų galvų, žinojo, kad juos pakerėjo. 

— Šėtonas nurodo visas vadinamąsias nuodėmes, nes jos veda į fizinį, pro- 
tinį ir emocinį pasitenkinimą! 

Danielis palaukė, ko! gongo gaudimas nutilo, nes suprato, kad susirinkusieji 
neturėjo pasirinkimo, tik laukti jo kalbos, ir buvo gera jausti valdžią. Jo balsas 
nuskriejo per šventyklą, paskelbdamas paskutinę Šėtono nuostatą: 

— Šėtonas yra geriausias Bažnyčios draugas iš visų turėtų, nes visus metus 
davė jai darbo! 

Magister Templi balsas patvirtino: 

— Šlovė Šėtonui! 

Choras pakartojo: 

— ŠLOVĖ ŠĖTONUI! 

Bam! 

Rankos nurišo raištį nuo Danielio akių. Kai tas nukrito, jis net sumirksėjo. 
Išvydo žvakių liepsnas, nuogus kūnus, neryškius veidus, o daugiausia — tamsą. 
Jis suvokė pirmą kartą matąs Ordino narius be kaukių. Aukštai, iš tamsos, ant 
sienos švietė atvirkštinė pentagrama. Jis stovėjo ant grindų esančios pentag- 
ramos viduryje vienui vienas, o visuose jos kampuose degė po žvakę. Magister 
Templi žvelgė į jį nuo šiaurinio kampo. Jis buvo nuogas, tik su karūna ant galvos 
ir abiem rankomis laikė spindintį apeiginį kardą, nukreiptą smaigaliu į viršų. 

Paskui jis lėtai nuleido kardą, kol tas atsidūrė horizontalioje padėtyje, žengė 
žingsnį į priekį ir įbedė galiuką Danieliui į krūtinę. Danielis jautė skaudų dūrį, 
tačiau kuo ramiausiai stovėjo. Iš to kardo į jo kūną tekėjo energija. 

Varpelis sutilindžiavo tris kartus ir visa šventykla nutilo. 

Magister Templi iškėlė galvą, aukštyn pakilo ir jo falas. 

— Šėtono vardu! — pareiškė jis. — Su šiuo ženklu, o galingasis Šėtone, į 
Savo amžinąją karalystę priimk Savo naująjį adeptą Teutą! 

Dabar jo falas buvo visiškai pasikėlęs. Magistras stipriau įrėmė kardą į Da- 
nielį, paskui įnirtingai trūktelėjo jį aukštyn, odoje skersai krūtinkaulio įpjauda- 
mas dviejų colių ilgio rėželį. 

Prieš akis sužybsėjus ašmenims, Danielis žioptelėjo. Nudegino skausmas, 
pažvelgęs žemyn, pamatė atvipusius žaizdos kraštus ir varvantį kraują. Tačiau jis 
galėjo kęsti skausmą. Jis jau ne Danielis Džadas. Jau ne naujai priimtas vaikas. 
Jis — adeptas Teutas. Vyras! Naujojo Ordino Šėtono pirmojo laipsnio adeptas. 

Be to, dar ir vertintojas. Keturiasdešimt antras ir paskutinis vertintojas. 
Dabar Ordinas uždarytas. Kitą savaitę jam bus įteikta kaukė. Jam rūpėjo, kokia 
toji kaukė bus, tad mėgino nustatyti, kokio gyvūno dar trūko. 

Morgana, vyriausioji žynė, lėtai artinosi prie Danieliaus. Ją puošė tik karū- 
na ant galvos, žiedai ant pirštų ir mažytis amuletų vėrinys. 

— Sveikas, adeptai Teutai, — pasakė ji. — Tebūnie palaimintos tavo kojos, 
atvedusios šiais keliais. — Kalbėdama ji atsiklaupė ir pabučiavo jo dešinę pėdą, 
paskui — kairę. Pakėlusi galvą žynė pabučiavo ir jo dešinį kelį, tada — kairį, sa- 
kydama: 

— Tebūnie palaiminti tavo keliai, kurie klūpės prie šventojo altoriaus. 

Paskui Morgana pirštų galiukais švelniai suėmė jo varpą. Danielis jautė, kaip 
varpa dar labiau sukietėjo, tačiau jau nekreipė į tai dėmesio. Dabar jis didžiavosi 
ja, didžiavosi jos dydžiu. 

— Tebūnie palaimintas tavo falas, be kurio nebūtume atsiradę, — pasakė ji 
ir pabučiavo varpos galiuką, švelniai sulaikydama liežuvį ir neatitraukdama akių 
nuo Danielio veido. Paskui Morgana atsistojo ir pabučiavo jo spenelius. — Tebū- 
nie palaiminta tavo krūtinė, rodanti jėgą. 

Nukreipusi akis į Danielio veidą, ji iškilmingai tarė: 

— Tebūnie palaimintos tavo lūpos, kurios tars šventus vardus. — Pasilen- 
kusi pabučiavo jo burną ir atsitraukė. Į jos vietą atėjo kita adeptė ir atliko tą patį 
ritualą. Visa tai pakartojo visos šventykloje buvusios moterys. 

Paskutinioji buvo keleriais metais jaunesnė už kitas, gal tik šiek tiek vyresnė 
už jį, nusprendė Danielis. Ji droviai apžiūrinėjo jį. Stulbinanti liekna mergaitė 
ilgais šviesiais plaukais ir švelnia šypsena. Ant didžiulių krūtų gulė karoliai, ir jis 
sugavo save bespoksantį į tuos raudonus spenelius. Jo varpa nukrypo tarsi išsi- 
tiesianti gyvatė, ir mergaitė patenkinta pažiūrėjo į ją. 

Magister Templi žengė į priekį. 

— Jo Šėtoniškos Didenybės vardan mūsų nekaltoji, naujai priimtoji Lileta 
atliks su tavimi Didįjį Ritualą. Ar tu pasirengęs, adeptai Teutai? 

— Pasirenges, — atsakė Danielis keistai nesavu balsu. 

Į priekį išėjo dvi vyresnės moterys ir, paėmusios Liletą už rankų, padėjo jai 
atsigulti aukštielninkai pentagramos viduryje. Vyresniosios ištiesė jos rankas 
taip, kad tos atsidūrė dviejuose viršutiniuose pentagramos kampuose, paskui 
praskyrė jos kojas, plačiai pražergdamos taip, kad abi pėdos atsidūrė kituose 
dviejuose kampuose. 

Nuaidėjo gongas. Magister Templi pradėjo kalbėti „Tėve mūsų maldą iš kito 
galo. Kol jis kalbėjo, kitas adeptas žengė į priekį iškėlęs ostiją, kurioje laikomi 
švęsti paplotėliai, ir lėtai įkišo ją į mergaitės makštį. Po akimirkos ištraukęs, aukš- 
tai ją iškėlė, kalbėdamas iš kito galo palaiminimą, sakomą po komunijos. Paskui 
niekinamai numetė ostiją ant grindų. 

Vėl pasigirdo visuotinis: „Šlovė Šėtonui!“ Tada visi susirinkusieji, išskyrus 
Danielį ir Liletą, žengė į priekį ir mynė ant ostijos, sutrypdami ją į žemę. 

Bam! 

Du adeptai paėmė Danielį už rankų ir nuvedę pastatė tiesiai tarp Liletos 
kojų. Tada parklupdė jį. 

Nuaidėjo trys gongo dūžiai. Danielis matė, kaip mergaitė jį stebi. Matė 
švelnų jos gaktos plaukų šepetėlį, rausvas makšties lūpas ir pajuto venomis plūs- 
tančią jėgą. 

Visi adeptai aplinkui pradėjo monotoniškai kalbėti, iš pradžių tyliais, že- 
mais balsais, paskui vis skambiau, skleisdami energiją, gyvybinę jėgą, kol įtampa 
išaugo iki kulminacijos. 

Beklūpant akimirką jo pasitikėjimas atsitraukė, tačiau pamažu skandavimas 
darėsi vis garsesnis ir audringesnis, savikliova grįžo. Mergaitė ištiesė ranką, su- 
ėmė jį ir pradėjo traukti į save, rodydama kelią. Iš pradžių jis pajuto šaltą pasiprie- 
šinimą, o paskui minkštą drėgmę. Jis švelniai pastūmė, nenorėdamas jos užgauti, 
ir vėl pajuto pasipriešinimą. 

Varpa vis labiau brinko, kūną užplūdo geismas. Danielis uždėjo rankas ant 
jos švelnių pečių ir pabučiavo į lūpas, žinodamas, kad visi stebi. Jis darė tai dėl 
visų. Atliko Didįjį Ritualą savo Viešpačiui ir Valdovui — Šėtonui. Liuciferiui, Ba- 
fometui, Leviatanui. Amžinajam Visagaliui Tamsos Princui. Kitiems keturiasde- 
šimt vienam adeptui. 

Skandavimas darėsi vis audringesnis ir demoniškesnis. Atsiliepdamas į jį, 
Danielis pastūmė stipriau, dar stipriau, jausdamas, kaip mergaitės dubuo išsi- 
rietė. Vėl pastūmė. Ji vos vos aiktelėjo, iš skausmo arba malonumo, ir staiga jis 
giliai įsiskverbė į ją. 

Varpa be paliovos kietėjo. Mergaitė bučiavo jį taip niršiai lyg koks laukinis 
žvėris ir vis kas kelias sekundes aikteldavo. 

Danielio kūnas virto pompa, o kai išsiliejo sėkla, atrodė, kad jame sprogo 
bomba. Sėkla siūbtelėjo iš jo tarsi galinga srovė. Ir pliaupė neslūgdama. Ji šūk- 
čiojo. Jis irgi. 

Paskui Danielis staiga atsistojo ir žiūrėjo žemyn. Dabar jis buvo pakilęs aukš- 
tai virš visų. Dvidešimties, trisdešimties, keturiasdešimties pėdų aukščio — net 
galva rėmėsi į šventyklos lubas. Liletos akys pakrypo į jį, o lūpose subangavo šyp- 
sena. Jame plakė energijos bangos. Jis — milžinas, stovintis tarp nykštukų. Jo 
kraujas virto elektra. Danielis buvo toks galingas, kad galėjo daryti, ką panorėjęs. 

— Šlovė Šėtonui! — kažkur toli apačioje tarsi pritarimo šūksnis nuskambėjo 
skandavimas. 

Aš esu Teutas. Buvau berniukas, kuris tapo vyru, kuris dabar tapo dievu. Aš esu 
dievas Teutas. 

Magister Templi taip pat ūgtelėjo ir dabar žiūrėjo tiesiai Danieliui į akis. 

— Dabar tu turi galią, Teutai. Tą galią tau suteikė Šėtonas. Jis įsako naudoti 
ją! Pasitelk kokias tik nori jėgas. Šėtonas nurodo tau pademonstruoti savo galią 
mums visiems. 

Magister Templi susitraukė, vėl išnykdamas veidų jūroje, veidų, kurie spok- 
sojo aukštyn į milžiną. Danielis sugniaužė kumščius ir išpylė išmoktus ritualo 
žodžius. 

Šventykloje temperatūra pradėjo kristi. Aplinkui jį kaupėsi migla — žvarbi, 
sūkuriuojanti, ledinė. Danielis dar labiau susitelkė, priversdamas orą vėsti, dar 
labiau vėsti. Oda pašiurpo. Iš susirinkusiųjų burnų veržėsi garų kamuoliai. Nu- 
sišypsojęs jis tarė: 

— O, galingoji palaimos šviesa ir liepsna, kurioje gyvena didžios tiesos pas- 
laptys, būk mano langas į palaimą. Todėl kelkis ir atsiųsk čionai tarną! Atverk 
savo kūrinijos paslaptis! Būk man palanki, nes aš esu tas pats! Ištikimas aukš- 
čiausiojo ir neapsakomo pragaro Valdovo garbintojas! Prašau Tave, o Viešpatie 
Šėtone, apsireikšk! 

Šventykloje ilgai tvyrojo mirtina tyla, tartum toji migla būtų sugėrusi visus 
garsus. Temperatūra vis krito, garų ringės tirštėjo. Staiga nubangavo tylus tarš- 
kesys, ir visas garas verpetu pakilo aukštyn. 

Jis greitėjo, pralėkė pro Danielį lyg pagreitinta filmo juosta. Traškesys tę- 
sėsi, kaip griausmas drebindamas orą. O paskui pro jį prasiveržė tikros agonijos 
klyksmas. Stovėdamas tos kylančios miglos sūkuryje, jis nieko nematė. Klyksmas 
pasikartojo. Rėkė siaubo apimta moteris, lyg peiliu rėždama jam per ausis. Ir nu- 
tilo lygiai taip staiga. 

Oras šventykloje ėmė šilti, o migla skystėjo, kol liko viena plona gija, o ir 
toji netrukus dingo. Danielis vėl buvo normalaus ūgio. Jis spoksojo į visų veidus. 
Tada pažvelgė žemyn į Liletą. 

Akimirką negalėjo patikėti, kad tai, ką išvydo, tikra. Jį nukrėtė pasibjaurė- 
jimas. Staiga supanikavęs, žengė žingsnį atgal. Tačiau kitų veidai atrodė bejaus- 
miai, bereikšmiai. 

Liletos galva buvo apsukta beveik aplinkui. Akys išsprogusios, iš burnos ir 
ausų varvėjo kraujas. Jos kūnas perpjautas nuo kaklo iki bambos, dalis žarnų iš- 
virtusios ir susiraizgiusios gulėjo šalia. Jam į nosį trenkė šlykšti smarvė. 

Iš minios tyliai prakalbo Magister Templi: 

— Tai iš tiesų didžiulė galia, Teutai. Didesnė negu kieno kito visoje žemėje. 
Šią naktį sužinojai, kokia ji gali būti pavojinga. Naudok ją išmintingai, ir ji gerai 
tau tarnaus gyvenime ir už jo ribų, amžinybėje. Jeigu naudosi ją neišmintingai, 
išlaisvinsi pačias nesuvaldomiausias Visatos jėgas. Labai svarbu praktikuotis, iš- 
mokti valdyti tą galią, apriboti ją, nukreipti savo labui. Dabar tu turi gyvenimo ir 
mirties dovaną. Šėtonas taip lengvai jos nesuteikia. Tai, ką darysi, ir bus Įstaty- 
mas. Šlovė Šėtonui! 

Sutartinai nuskambėjo pasveikinimas, o Danielis apstulbęs spoksojo į šiur- 
pias moters liekanas. 
— ŠLOVĖ ŠĖTONUI! 


/3 

— Koneri, ką man sakyti Anai? 

Jis žiūrėjo, kaip abu katinai energingai tuštino savo dubenėlius, padėtus ant 
Monti virtuvės grindų. 

— Nemanau, kad tuoj pat reikėtų ką nors jai sakyti, — pasakė barškinda- 
mas ledukus savo viskyje ir gurkšteldamas gėrimo. 

— Ji mirs, tiesa? 

— Tikrai dar nežinome. 

— Ir dar kaip žinome, po galais. — Monti paėmė pasiūlytą cigaretę ir ner- 
vingai užsirūkė. — „Mediči faile“ aiškiai parašyta, kad iki šiol buvo keturios mir- 
tys ir nė vieno sėkmingo gimdymo. Keturios iš keturių, Koneri. 

Jis papurtė galvą, tebelaikydamas neuždegtą cigaretę. 

— Keturios iš septynių. Užregistruoti trys persileidimai, bet apie motinas — 
nė žodžio, manyčiau, joms nieko neatsitiko. 

— Puiku. Tai ką man daryti? Nulėkti pas Aną ir trenkti jai į pilvą? O tada 
pareikšti: „Atleisk, bet taip darau tavo labui?“ — Ji atplėšė šaldiklio dureles ir 
piktai apžiūrinėjo vidų. — Šį vakarą ketinau pagaminti tau tikrai gardžią vakarie- 
nę. Nenutuokiau, kad šitaip vėlu. Dabar turėsime pasitenkinti lazanija, pašildyta 
mikrobangų krosnelėje. | 

Koneris dirstelėjo į savo laikrodį. Penkiolika minučių po dešimtos. 

Monti pastebėjo, kad atsakiklio lemputė mirksėjo, tačiau kol kas ji buvo per- 
nelyg susirūpinusi, kad išklausytų pranešimą. Ji išdrožė savo būgštavimus: 

— Čia vyksta pernelyg svarbūs dalykai, Koneri. Mes jokiu būdu jų neįkąsi- 
me. Ar nemanai, kad reikėtų kreiptis į policiją? 

Staiga Koneris lyg ir ėmė išsisukinėti: 

— Vargu ar tai gera mintis. 

— O kodėl ne? — Ji padėjo ant stalo kamščiatraukį ir raudonojo vyno butelį. 

— Na, nemanau, kad tai policijos reikalas, — vangiai atsikalbinėjo Koneris. 

— Keturios moterys mirė, dar dešimt gali mirti, ir tai — ne policijos reika- 
las? — Ji užsirūkė. — Klausyk, įmonė pažeidė visus įstatymus. Jie pakeitė vaisto 
struktūrinę formule neatlikę jokių būtinų procedūrų. Jėzau, net neužsimenama 
apie jokius toksiškumo bandymus su gyvūnais, jokius kontaktus su kokia nors 
etikos komisija, jokius AKB... 

— AKB? 

— Atleidimas nuo klinikinių bandymų sertifikato. 

— A, teisingai, — pasakė jis. 

— Ojie padaro štai ką: skandalingai pažeidžia Helsinkio deklaraciją. Tai ne 
koks nors menkas protokolo pažeidimas, tai nusikaltimas. Jie imasi ketvirtos 
stadijos bandymų, neatlikę pirmos, antros ir trečios stadijų. Visiškai neužsi- 
menama apie jokius pranešimus Vaistų kontrolės įstaigai. Nei Vaistų garantijos 
komitetui. Nieko! 

Koneris linktelėjo: jis puikiai žinojo, kad būtina atlikti kiekvieno naujo ar 
modifikuoto vaisto toksiškumo testus, kurie vykdomi su graužikais, o kartais ir 
su įvairiais žinduoliais. Po to vietos etikos komitetas sankcionuoja pirmos stadi- 
jos bandymus, atliekamus su keliais sveikais savanoriais. Jeigu ši stadija sėkmin- 
ga, pradedami antros stadijos bandymai su keliais šimtais pacientų, nustatant 
vaisto veiksmingumą ir optimalią dozę. Trečioje stadijoje dalyvauja keli tūkstan- 
čiai savanorių pacientų — atliekami veiksmingumo ir saugumo bandymai. 

Jeigu trečios stadijos bandymų rezultatai sėkmingi, jį gaminanti firma dėl 
produkto licencijos gali kreiptis į Vaistų kontrolės įstaigą, MCA, — jeigu ta firma 
yra Jungtinėje Karalystėje, o jeigu JAV — į Maisto ir vaistų administraciją, FDA. 
Gavus MCA licenciją, pradedami ketvirtos stadijos bandymai: maždaug vienus 
metus šimtai gydytojų kontroliuoja tūkstančius pacientų, stebėdami jau išleisto 
ir vartojamo vaisto poveikį. 

Sėkmės procentas buvo labai mažas. Tik vienam iš dešimties tūkstančių 
produktų pavykdavo gauti licenciją. Tam, kad naujasis vaistas pasiektų rinką, pa- 
prastai prireikdavo nuo dešimties iki penkiolikos metų, o visos išlaidos siekdavo 
gerokai per šimtą tūkstančių milijonų svarų. Nesėkmės kaina klaiki, tačiau siste- 
ma griežtai kontroliuojama, kad nevyktų tai, kuo, rodės, dabar užsiėmė Bendix 
Schere. Monti niekaip nesuprato, kaip galėjo tokio lygio įmonė kaip Bendix Schere 
imtis šitokios apgaulės — juk apie tai sužinotų daugybė žmonių. 

— Koneri, Bendix tikrai turi vidaus kontrolierius, kurie privalo užkirsti kelią 
tokiems dalykams? 

Jis paėmė kamščiatraukį ir ėmėsi atidarinėti vyno butelį, galvodamas apie 
moterį, atsakingą už ryšius su gydytojais. Linda Farmer. Kalbant apie „Mater- 
nox ', ji buvo labai šalta ir nelinkusi padėti. Dabar jau aišku, kodėl. 

— Tu turi galvoje įmones, kurios nuoširdžiai rūpinasi žmonių gerove, o ne 
užsiima visu tuo reklamos šlamštu. Regis, Bendix Schere įmonei terūpi išsaugoti 
viską paslaptyje. 

Monti jautėsi visiškai išsekusi. 

— Nesuprantu, kodėl tu nusistatęs prieš policiją. 

— Tiesiog truputį pagalvok ir pasvarstyk: keturios mirtys atrodo daug, 
tačiau jeigu suskaičiuosi, kokį procentą jos sudaro, turint galvoje visas moteris, 

vartojančias „Maternox“, ir gimdyvių mirčių skaičių, tos keturios bus jau labai 
mažai. Ne nesvarbus, bet mažas skaičius. 

Pagaliau Koneris užsidegė cigaretę. 

— Vaisto sudėties pakeitimas nebūtinai yra nusikaltimas. Be abejo, ne- 
etiška. Tačiau prieš šaudant mums reikėtų sužinoti, ko, po galais, išties yra tose 
kapsulėse. 

— Be abejo, galėtume tiesiog pateikti policijai tą „Mediči failo“ kopiją iš tavo 
kompiuterio? 

— Ojie gali staiga atsipeikėti ir pareikšti, esą tai — Vaistų garantijos komi- 
teto reikalas, tiesa? 

— Ir kas? Galėtume pasiekti ir CSM, ar ne? 

— O kas bus, kai policijai pateiksime medžiagą, kurią neteisėtai įgijau įsi- 
brovęs į įmonės kompiuterių sistemą? Pirmiausia aš būsiu apkaltintas krimina- 
liniu nusikaltimu. Jeigu eisime į CSM, akimirksniu išlėkčiau iš darbo ir nė viena 
farmacijos įmonė manęs nesamdytų. Be to, tu turi pagalvoti ir apie save. 

— Tai ką dabar daryti? 

— „Maternox“ — stebuklingas vaistas. Bendix Schere už jį susižeria beveik 
pusę savo pelno. — Koneris labai įdėmiai pažiūrėjo į Monti. — Jeigu skandalas 
išmestų „Maternox“ iš rinkos, įmonė žaibiškai bankrutuotų. O tu su tėvu turėtu- 
mėte pradėti viską iš pradžių. 

— Tarytum dabar tai svarbu! — Ji pasirėmė veidą rankomis. — Viešpatie, 
jeigu tik būtų galima tai padaryti. Prakeikimas, jau verčiau nebūčiau įsivėlusi į 
šitą velniavą. Reikėjo paklausyti tėčio... aš... 

Koneris papurtė galvą. 

— Tu teisingai padarei. Tiesiog pasirinkai netikusią įmonę. 

Monti surūkė visą cigaretę. 

— Aš manau, kad dabar protingiausia būtų eiti tiesiai pas Rorkę. Manau, 
išgirdęs, kas vyksta, jis pašiurps. | 

Koneris įnirtingai papurtė galvą. 

— Pažvelk į viską jo akimis. Pažiūrėk, kas jam beliktų daryti. Jeigu kreipsis 
į policiją arba CSM, viskas iškils į viešumą ir įmonė žlugs. Krachas. Bendix Schere 
galas. Visi darbuotojai bus išspirti, bus nutrauktas tavo tėvo finansavimas. Bus 
apjuodintas Banermano vardas. Ir... — Atrodė, kad jis ketino pasakyti dar kažką 
baisesnio, bet susilaikė. — Kad ir koks būtų misterio Gerojo Vyruko įvaizdis, 
Rorkė tiksliai žinos, kuo visa tai jam kvepia. Jis — prezidentas, dėl Dievo meilės. 
Nesvarbu, ar jis dirba vieną dieną per savaitę ar septynias, žmonės manys, kad jis 
yra paskutinis asilas, jeigu nežino, kas vyksta panosėje. 

Monti žiūrėjo į jį apstulbusi. 

— Ar tu iš tikrųjų siūlai nieko nedaryti? 

— Kol nesužinosime tikslios DNR. Turime tai nustatyti, kad suprastume, į 
kokią teritoriją lendame. 

Ji nenoriai linktelėjo. 

— Okątuįtari? Kaip manai, kokia yra ta DNR? 

— Aš nežinau. Gal kas nors iš produktų tyrinėjimo ir plėtros skyriaus jau 
dreba... — Jis barškino pirštais į stalą. — „Maternox“ patentai baigs galioti po 
trejų metų, o jį pakeisiančių naujų produktų jie neturi pakankamai. Gal už viso 
šito slypi Krovis: galbūt jis primalė visokio šūdo įmonės akcininkams, o dabar tie 
laukia kokių nors veiksmų, kurių jis neįstengia vykdyti. Greičiausias būdas gauti 
patentą ir išleisti vaistą į rinką — čia arba už jūrų marių — turimo produkto 
modifikavimas. 

Koneris užmetė akį į laikraštį ant stalo, nes kažkas patraukė jo dėmesį, ir 
vėl prašneko: 

— Manau, labiausiai tikėtina, kad tyrinėjimo ir plėtros skyrius stengiasi 
prastumti į rinką modifikuotą „Maternox“. Dievai žino. Turiu galvoje, visa ta idė- 
ja, kad nevaisingas moteris reikia panaudoti kaip paprasčiausias jūrų kiaulytes, 
yra šlykšti, tačiau šioje pramonės šakoje taip nutinka. 

— Ir tu manai, kad būtų teisinga žiūrėti į viską pro pirštus? Spjauti į faktą, 
kad keturios moterys jau mirė, o mano geriausia draugė gali būti kita auka? Aš 
neketinu sėdėti susidėjusi rankų ir leisti, kad taip atsitiktų. 

Koneris švelniai spustelėjo jai riešą. 

— Ir aš neketinu, Monti, pažadu. Tačiau turime rasti ką nors, kas ištirtų tas 
prakeiktas kapsules, ir tik tada ieškoti teisingiausio sprendimo. Yra tik vienas 
asmuo, galintis tai atlikti. 

Jų akys susitiko. 

— Mano tėvas? 

— Čarlis Raulis bandė gauti daugiau „Maternox . Jis persigando pajutęs, 
kad taip stipriai sudrumstė vandenį, manė esąs sekamas. Įmonėje nėra nė vieno, 
kuriuo galėtume pasitikėti. Išskyrus tavo tėvą. 

— Nejaugi tu neturi draugų Valstijose, kurie galėtų atlikti tokius tyrimus? O 
gal galėtume kreiptis į kokią nors nepriklausomą laboratoriją čia, Anglijoje? 

Koneris išsiėmė kitą cigaretę. 

— Visoms keturioms moterims, kurios mirė, neatpažintas pūlinėlinės pso- 
riazės tipo išbėrimas atsirado penktą nėštumo mėnesį. Vadinasi, komplikacijos 
nėščiosioms prasideda maždaug tuo metu arba anksčiau. Tavo draugė turėtų 
gimdyti birželio 10 dieną. Šiandien — lapkričio 26-oji. Taigi šiuo metu ji nėščia 
pustrečio mėnesio. Jeigu vaisiuje yra kažkas, kas persiduos motinai, vadinasi, 
kasdien pavojus didėja, — jeigu tik jau ne per vėlu. 

Jis įtraukė dūmo. 

— Tokių molekulinės biologijos specialistų, kurie sugebėtų atlikti mums 
reikalingus tyrimus, nerasi daug, be to, šie tyrimai užtrunka. Prireiks gerų dvie- 
jų savaičių, kol bus gauti kokie nors rezultatai. Žinoma, galiu paieškoti kokio 

nors kito žmogaus: gan greitai turėsiu skristi į Vašingtoną, bet laikas mums labai 
brangus. 

Monti linktelėjo, intensyviai mąstydama. 

Jis atsilošė kėdėje ir išpūtė į lubas skystą dūmų kamuolį. 

— Bendix Schere neketina įspėti tavo draugės ar kurios nors kitos moters 
apie pavojų — tai akivaizdu. 

— Be abejo, kažkuriuo metu gydytojai patys supras? 

Koneris papurtė galvą. 

— Šioje šalyje informacijos sistema veikia labai lėtai. Gali praeiti keleri 
metai, kol jūsų valstybės civilinių įstaigų pareigūnai suseks kokį nors ryšį. — Jis 
gūžtelėjo pečiais. — Per metus būna dešimt, galbūt keturiolika atvejų. Ir nepa- 
miršk, kad visame pasaulyje apie „Maternox“ kalbama kaip apie nepaprastai pa- 
tikimą vaistą, — apstu kitų rūpesčių keliančių faktorių. Pavyzdžiui, teršalai. Net 
jeigu būtų pakankamai įrodymų, kas gi iš Bendix Schere norės rizikuoti ir pateikti 
ieškinį, turėdami vos kelis menkus skaičiukus. 

— Bet toks žurnalistas, kaip antai Hjubertas Ventvortas, turėdamas tavo 
kompiuteryje esančios medžiagos kopiją, galėtų. | 

Jie įdėmiai žiūrėjo vienas į kitą. 

— Juk tavo kompiuteryje esanti informacija — dinamitas, tiesa, Koneri? 

— Plutonis. 

— Ar dėl atsargumo turi pasidaręs kopiją? 

— Perkėliau į diskelį ir paslėpiau savo bute. 

— Turint galvoje visus tuos įsilaužimus, ar nemanai, kad tą spausdintą me- 
džiagą mums geriau priglausti kitur, pavyzdžiui, pas kokį nors advokatą? 

— Matai, aš neturiu spausdintuvo — jeigu prireikia, naudojuosi stovinčiu 
darbe. Aišku, šiuo atveju nemanau taip daryti, — gali kas nors pamatyti. O jeigu 
patikėtume diskelį tavo vyrukui? 

— Ar neiškiltų kitokių bėdų? Ko gero, Ventvortas pasišautų viską paskelbti 
spaudoje. 

— Manai, išdrįstų? 

— Spėju, kad taip. Jį apsėdęs demonas, tačiau šiaip, manau, tas vyras nuo- 
širdus. — Monti padarė grimasą. — Aš jo gerai nepažįstu — vos keletą kartų 
buvome susitikę. 

— Jis nėra to laikraščio redaktorius, tiesa? 

— Ne, jis — žinių skyriaus redaktoriaus pavaduotojas. 

— Gerai. Na, „Mediči failas neturi Bendix firmos antraštės, nėra jokių pa- 
vardžių, jokių parašų. Teoriškai jį galėjo sukurti bet kas, griežiantis dantį ant šios 
įmonės. Norint paversti jį straipsniu, redaktoriui gali prireikti gana stiprios pa- 
tvirtinamosios informacijos iš kokio nors kito šaltinio. 

— Kokios patvirtinamosios informacijos? 

— Turint galvoje tokį atvejį, manyčiau, bent jau mano, kaip įmonės darbuo- 
tojo, raštiško liudijimo su priesaika. Dabar supranti? Aš rūpinuosi ir mūsų kailiu, 
Monti. Tuo atveju, jeigu viskas užvirtų. 

Ji pripažino tai be žodžių. 

— Ar turi pono Ventvorto namų telefono numerį? — paklausė Koneris. 

— Taip, jo vizitinėje kortelėje. 

— Manau, mums reikėtų pamėginti rytoj su juo susitikti. 

— Galėčiau paskambinti ir dabar — nemanau, kad jis pyktų. 

— Ne, iš čia neskambink. Rytą kur nors rasime telefoną automatą. 

Ji sunerimo. 

— Manai, pokalbių šituo telefonu klausomasi? 

— Pirmadienio naktį patikrinau abu tavo aparatus. „Blakių“ nėra. 

— Tu ką? Esi labai atsargus ar ne? — pasakė Monti pusiau juokais, pusiau 
piktai. 

— Šiuo metu turime tokie būti — ir tu, ir aš, Monti. Tavo telefonuose slaptų 
mikrofonų nėra, tačiau tai nereiškia, kad kur nors linijoje nėra klausomasi pokal- 
bių: kabelis ant žemės, kas nors gali klausytis tiesiog sėdėdamas automobilyje ir 
nukreipęs anteną į kabelį. O jeigu įmonė susijusi su vieno iš Ventvorto korespon- 
dentų mirtimi, jie tikrai gali būti prisijungę prie jo namų telefono linijos, todėl turi 
būti labai atsargi net skambindama iš automato. Kalbėk trumpai ir neprisistatyk. 

Kaip ir rytą Monti vėl pajuto galvos diegimą, apetitas visiškai dingo. Nuėjusi 
įjungė atsakiklį. 

Skambino Ana — Londone rodomas spektaklis, kurį ji labai norėtų pamaty- 
ti, tad abi galėtų nueiti į teatrą kitą arba dar kitą savaitę. Paskui pasigirdo iškrai- 
pytas Alisos, ateinančios tarnaitės, balsas. Ji pranešė, kad buvo pametusi raktą, 
tačiau dabar jau rado. Paskutinis pranešimas — konsteblio Brengvino. Pareigū- 
nas atsiprašė, kad nepavyko nieko sužinoti apie jos dingusį šaliką, ir primygtinai 
siūlė susisiekti su nusikaltimų prevencijos pareigūnais. 

Koneris, įnikęs į The Times laikraštį, pakėlė galvą. 

— Šalikas? Ar jis pasakė „šalikas“? 

— Taip, šalikas. Pastebėjau, kad po įsilaužimo jis dingo. Nėrs nesu visiškai 
tikra: galėjau jį kur nors palikti. 

Vyro veidas pajuodo; minutėlę pamąstęs, jis pakėlė laikraštį. 

— Čia yra straipsnis apie daktarą Krovį. 

— O! Ką ten rašo? — Ji pradėjo pjaustyti pomidorus mišrainei. 

Koneris perskaitė: 

Kompiuterinis modeliavimas farmacijos gigantui „Bendix Schere“ akivaizdžiai 
sutrumpina laiką ieškant naujų vaistų. 

Generalinis direktorius daktaras Vincentas Krovis pasakė: „Molekulių mode- 

liavimo srityje mes buvome pionieriai. Vos prieš dešimtmetį mokslininkai sakė, kad 
kompiuterinio programavimo būdu neįmanoma tiksliai nustatyti cheminių reakcijų. 
Dabar mes turime pažangiausią pasaulyje kompiuterizuoto mokslinio tyrinėjimo bazę, 
ir ateinantis dešimtmetis mūsų įmonei atneš tikrai vertingų rezultatų.“ 

Pastaruosius kelerius metus „Bendix Schere“ plėtra pašokus iš septynioliktos 
vietos į ketvirtą pasaulyje apstulbino konkurentus ir Sičio analitikus. Tačiau kaip įmo- 
nė gyvuos, kai globaliniai stebuklingo vaisto „Maternox“ nevaisingumui gydyti ir be 
recepto parduodamo opas gydančio vaisto „Zoxcin“ patentai baigs galioti atitinkamai 
po trejų ir ketverių metų? 

„Transgenika — labai svarbi ateities sritis, — sakė daktaras Krovis. — Šiuo 
metu mes turime įgiję daugiau patentų už bet kurią kitą įmonę ir beveik kas savaitę 
įforminame naujus patentus. Mūsų įmonėje dirba didžiausia pasaulyje genetinių 
mokslinių tyrinėtojų grupė ir tikime, kad didžiuliai šios srities laimėjimai ateinančio 
šimtmečio išvakarėse atvers kelią produktams, pakeisiantiems tiek diagnostinę, tiek 
gydomąją mediciną.“ 

— Tu man nepatinki, daktare Krovi, — pareiškė Monti. 

— Šitas žmogelis turi rimtą asmenybės sutrikimą. Turbūt dėl to, kad devy- 
niasdešimčia procentų genų dalijasi su pelėsiniu grybeliu. 

Monti šyptelėjo: 

— Aš maniau, kad mes visi tokie. 

— Ne, likusi žmonijos dalis dalijasi tik septyniasdešimčia procentų. 

Jos šypsena išblėso. 

— Man neramu dėl Kingslėj vartotų „Maternox“ kapsulių: jeigu jas praras- 
čiau, ko gero, būtų beveik neįmanoma daugiau tokių gauti. Galbūt reikėtų papra- 
šyti šeimos advokato, kad keletą padėtų į savo seifą? 

— Duok porą tam Ventvortų vyrukui — jos būtų tokios pat saugios ir to 
laikraščio seife. Gal net saugesnės. Šiais laikais dauguma redakcijų turi apsaugos 
darbuotojus, o advokatų kontoros — ne. Jeigu sumanyčiau iškapstyti tavo turi- 
mą informaciją, tavo advokato kontora būtų vienas pirmųjų paieškos objektų, 
žinoma, po namų. 

— Gal tu ir teisus. 

Koneris pirštu pakvietė ją prieiti ir, suėmęs už rankų, švelniai prisitraukė 
bučiniui. 

Ji lengvai pakštelėjo ir, atsisėdusi jam ant kelių, ranka apsivijo kaklą. 

— Man viskas taip netikra. Tarsi... — Monti nutilo. 

— Tarsi kas? 

— Tarsi viskas yra kitaip negu atrodo. Kad ir tie šeši aukštai po žeme, kurių 
niekam nevalia pasiekti. 

— Jie gali būti niekuo dėti — tiesiog slėptuvė pasaulio pabaigos atvejui. 

— Deja, mano Vinstonas Smitas vos negavo šoko, kai apie tai paklausiau. 

Šokas neištinka, jeigu kalbi apie tuščius rūsius. Aš tikrai noriu žinoti, kas ten yra, 
Koneri. 

— Galėtum paklausti savo gerojo bičiulio pono Neilo Rorkės. — Jis pasker- 
sakiavo į Monti. 

— Irjis pasijustų patekęs į keblią padėtį. Be to, jis, ko gero, pradėtų klausinėti, 
iš kur viską sužinojau. Man kilo geresnė mintis. Gal galėtum įlįsti į darbuotojų fai- 
lus ir surasti Vinstono Smito namų adresą? Jeigu rytoj žadame su juo susitikti, ko- 
dėl tiesiog neužsukus pas jį. Jaučiu, kad už Bendix pastato sienų jis kitaip kalbėtų. 

Koneris nusišypsojo. | 

— Gal žinai, ar čia kur nors netoliese yra pigių viešbučių? Galėtume vienu 
šūviu nušauti du zuikius. 

— Tu nenori likti? 

— Žinoma, kad noriu šiąnakt čia likti. Tačiau rytoj tau reikės telefono pa- 
skambinti Ventvortui, o man reikia jo prisijungti prie Bendix kompiuterio ir su- 
rasti tą adresą. Rytoj iš pat ryto pirmiausia ir susiraskime tokią vietelę. 

— Tik dėl dviejų skambučių? Labai jau ekstravagantiškai skamba. 

Koneris įdėmiai pažiūrėjo į ją. 

— Jeigu nori likti gyvas, Monti, nėra nieko ekstravagantiško. 

Atrodė, ją perliejo lediniu vandeniu. 

— Ką tu slepi? 

Jis tylėjo. 

— Koneri, kažkas tave varo iš proto. Kartais atrodo, kad esi toks pat pami- 
šęs dėl Bendix Schere kaip ir senasis Hjubertas Ventvortas. Ar nemanai, kad jau 
laikas būti su manimi atviram? Eumenides. Tavo vartotojo vardas. Keršto dvasia. 
Ar tai tave skatina? 

Jis vis tylėjo. 

— Tu lygiai taip pat trokšti keršto kaip ir Ventvortas? Ar dėl to čia atsira- 
dai? — Ji net pati pastėro nuo tokio savo kandumo. — O gal aš neteisingai tave 
suprantu? Gal visa tai tau tėra žaidimas? Tik šiek tiek smalsauji, bet ne tiek, kad 
būtum pasiryžęs prarasti darbą dėl to, kuo tiki? 

Koneris rankomis suėmė jos veidą. 

— Pirmadienį įspėjau tave, kad, kol nevėlu, mestum šį „Maternox“ reikalą. 
Tačiau tu pasakei esanti ištvermingas žmogus. Nepradėk manęs pulti, Monti, — 
mudu esame toje pačioje barikadų pusėje. 

— Tikrai? Aš nieko nežinau apie tave. Kartu miegame, kalbamės — viskas 
puiku, išties puiku, tačiau tu niekada nieko nepasakoji apie save. Vos tik paklau- 
siu tavęs apie praeitį, iškart nusuki kalbą kaip koks politikierius. Tikrojo tavęs aš 
nepažįstu. 

— Pažinsi, kai ateis laikas. 

— Kada toks laikas ateis? 

1994 m. lapkričio 27 d., sekmadienis 

Monti sėdėjo BMW keleivio sėdynėje, kai jiedu išvažiavo iš viešbučio, kuriame už- 
siregistravo mažiau nei prieš valandą. Koneris klausė jos nurodymų ir, už poros 
mylių įvažiavęs į beveik tuščią M4 kelią, jau paspaudė greičiau. 

Ryto giedra dingo, dangų užgriuvo debesys, po poros valandų galėjai tikėtis 
tamsos. Ant priekinio stiklo užtiško lietaus lašas, paskui — kitas. Pro švytruojan- 
čius valytuvus Monti įdėmiai sekė, kada pasirodys įvažiavimo ženklas, ir mąstė, 
kaip geriausiai prieiti prie tėvo. Kiek reikėtų jam atskleisti? Ir, svarbiausia, ar ne- 
sukels jam fizinio pavojaus? 

Dėl Anos ir visų kitų moterų sąraše ji turėjo veikti nedelsdama. Viena jų 
turėjo gimdyti gruodžio mėnesį: ar tą moterį dar būtų galima išgelbėti, jeigu jos 
gydytojui būtų pranešta apie padėtį? 

Monti mąstė apie Čarlį Kingslėjų, paskendusį sielvarte, vieną savo gražiaja- 
me bute, ir apie tą patį siaubą, tykantį kitų nekaltų moterų vyrų. 

Ji nusprendė pasakyti tėvui viską. Turės nuryti visus tuos patikinimus, ku- 
riais kažkada apipylė jį, girdama tą įmonę, — dabar tėvas privalėjo žinoti tikrąją 
padėtį. Kai būna labai išmintingas, kai neužsispiria, galbūt patars, ką geriausiai 
būtų daryti. Tokia mintis šiek tiek ją guodė. 

Hjuberto Ventvorto namas stovėjo tylioje, kuklioje gatvelėje Slauvio pakraš- 
ty. Sienos padengtos rudu cemento skiediniu su žvirgždu, strypai, mėgdžiojantys 
Tiudorų epochos stilių, kai kurių dalys išbyrėjusios. Kaip ir pats savininkas, na- 
mas atrodė apleistas, nušiurusiais pakraščiais. 

Monti paspaudė durų skambutį, bet garso negirdėjo. Ji dirstelėjo į Konerį, 
stovintį šalia su lagaminėliu rankoje. 

— Ar girdėjai, kad jis skambėtų? 

— Ne. 

Palaukusi ji vėl paspaudė. Manydama, kad skambutis neveikė, pakėlė plak- 
tukėlį, kabantį ant laiškų dėžutės, stipriai uždrožė, ir tą pačią akimirką durys atsi- 
vėrė. Vis dar gniauždama plaktuką, Monti spoksojo į dvi traiškanotas akis. 

Ji pristatė Konerį, kuris maloniai pasisveikino su žurnalistu. Hjubertas 
Ventvortas paspaudė ištiestą ranką ir taip pat maloniai pasisveikino: 

— Sveiki, pone Molojau. Baltimorės tarsena, jeigu neklystu? 

— Pataikėte. — Koneris susilaikė, nepridūręs „pone“. Nepaisant nuskuru- 
sių drapanų, šis vyras dvelkė tam tikru autoritetu, netgi atrodė kaip senyvas pa- 
tyręs valstybės veikėjas. — Esu nustebęs! 

Ventvortas pakvietė juos į vidų. Namas mažas, ankštas. Monti suraukė nosį 
nuo senų drabužių, dulkių ir kačių tvaiko. Ant sienos kabėjo keraminė lentelė su 
ranka užrašytais žodžiais: „Palaimink šiuos namus“. Visa atmosfera jai priminė 
tuos laikus, kai maža lankydavosi pas senelę. 

Svetainė pribloškė tvarka ir švara, beveik visus paviršius puošė įrėmintų 
nuotraukų miškas. Tiesiog begalė jų. 

Iš pirmo žvilgsnio atrodė, kad visose buvo tas pats asmuo: be galo graži 
20-30 metų indokinė, kurią Monti iš karto pažino pagal Hjuberto Ventvorto jai 
namuose rodytą nuotrauką. Tai buvo jo velionė žmona. Dėl tų nuotraukų visas 
kambarys atrodo nykus, pagalvojo Monti. Tarsi kokia šventykla. Paskui ji pamatė 
visą seriją nuotraukų, kuriose buvo užfiksuota mergytė — kūdikystė, vaikystė, 
jaunystė. Monti pažino ir ją. Gražutis kūdikis, Sara Ventvort, — arba Džonson, 
kaip Monti žinojo, — baigiantis paauglystei atrodė labai paprastų bruožų. Taip 
jau nutiko, kad paveldėjo tėvo plokščią veidą, o ne iškilius motinos skruostikau- 
lius: genai, pagalvojo Monti. 

Jos gerklę suveržė liūdesys. Ji ką tik išvydo vestuvių epizodą: Sara stovėjo 
šventoriuje šalia gan droviai atrodančio vyro trumpais tamsiais plaukais. Alanas 
Džonsonas. Taip pat miręs. Nusinuodijo dujomis savo garaže. Išskyrus Hjubertą 
Ventvortą, visų, esančių nuotraukose šiame kambaryje, jau nėra gyvų. 

Žurnalistas išėjo išvirti arbatos. Koneris jau sėdėjo, Monti pasekė juo. Hju- 
bertas Ventvortas pasirodė nešinas padėklu, ant kurio buvo arbatinukas, puodu- 
kai, pienas ir riebaus torto riekelės. 

— Tortas, — pasakė jis. — Prie arbatos būtinas tortas. Sara, mano dukra, 
atnešdavo tokių skanių, manau, daug gardesnių už šitą. — Vyras pradėjo pilstyti 
arbatą. 

— Arjūs pats užauginote Sarą, pone Ventvortai? — paklausė Monti. 

— Taip, pats. Fransuaza mirė, kai dukrelei buvo vos treji. Ji buvo fotoko- 
respondentė, visą laiką skraidė į Vietnamą ir iš jo. — Jis įsipylė arbatos ir liūdnai 
šypsodamasis atsisėdo. 

— Matote, Fransuaza dirbo ten Paris Match, fotografavo ir... 

— Tada ji ir žuvo? — paklausė Koneris. — Kare? 

Jis linktelėjo. 

— Ji žuvo, o mane aptaškė defoliantu, cheminiu preparatu, vadinamu 
oranžine medžiaga. — Ventvortas nutilo, veidas įsitempė nuo minčių, paskui vėl 
tesė: — Per neapdairumą jie apipurškė visą žiniasklaidos korpusą. Septyniasde- 
šimt procentų ten buvusių reporterių šiandien jau mirę nuo vėžio. Aš privalau 
tikrintis kas pusę metų. Jie sako, kad tai tik laiko klausimas. 

Monti užjaučiamai žiūrėjo nežinodama, ką pasakyti. Ji jau buvo girdėjusi tą 
istoriją ir negalėjo įsivaizduoti, kokią kančią — tiesioginę ar netiesioginę — su- 
kėlė šiam žmogui Bendix Schere gaminys. 

— Oranžinė medžiaga? — pakartojo Koneris. 

— Taip, arba chemikalas, beveik prilygstantis oranžinei medžiagai. Kadir kaip 
būtų, jis mirtinas. — Atrodė, kad žurnalistas pasakoja kilimui. — Kaip ir napalmas, 
nuo kurio žuvo mano žmona. Jį pagamino vienas Bendix Schere fabrikų JAV. 

Tyloje jis pasiūlė torto. Monti nenorėjo, bet bijodama įžeisti šeimininką, pa- 
ėmė mažą gabalėlį. Koneris įsidėjo nemažą gabalą ir godžiai jį šveitė. 

— Jūs galite ir nesusirgti, — pareiškė jis. — Tie dalykai nebūtinai kiekvieną 
pažeidžia. 

Ventvortas nusišypsojo, tačiau šypsenoje tarsi praslydo pavydo šešėlis: pa- 
vydo Konerio jaunystei, nekaltumui ir visam dar jo laukiančiam gyvenimui. 

— Laikas, — tarė Ventvortas, — štai kas man brangu. Man likęs laikas. Aš 
nebijau mirti, bijau tik palikti nebaigtą reikalą. Aš... aš dažnai galvoju... — Jis 
trumpam stabtelėjo. — Jūs sukorėte tokį kelią, todėl nenukrypsiu nuo temos. 
Atsitiktinai paskambinote, o aš turiu kai ką, ką jums reikėtų pamatyti. 

Ventvortas sunkiai pakilo ir išėjo iš kambario. Monti atsisuko į Konerį, no- 
rėdama sužinoti jo nuomonę, bet šis sėdėjo paskendęs mintyse. 

Ventvortas atsinešė aplanką. Jis dirstelėjo į Konerį, paskui į Monti ir apsi- 
sprendė paduoti aplanką jai. Ten buvo krūva lapų. Ant viršutiniojo — pavadini- 
mas: „Konfidencialus gimdyvių mirties tyrimas . 

Monti pakėlė akis laukdama paaiškinimo. 

— Vyriausybė, — prabilo jis, — pradėjo vykdyti visų mirčių gimdymo 
metu auditą. Formas privalo užpildyti ginekologas, akušeris, anesteziologas ir 
patologas. Jos siunčiamos rajono inspektoriui, o paskui — į centrinį Sveikatos 
ministerijos biurą. — Atrodė, kad Ventvortas kaltai didžiavosi savimi. — Gavau 
ataskaitas apie pirmąsias tris moteris, kurios vartojo „Maternox“ ir mirė, dėl 
ketvirtosios tyrimas dar nebaigtas. Be to, turiu abėcėlės tvarka sudarytą sąrašą 
Britanijos moterų, kurios mirė gimdydamos per pastaruosius dvylika mėnesių... 
a... jeigu mums prireiktų aprėpti plačiau. 

— Kaip jums tai pavyko? — pasidomėjo Koneris. 

Ventvortas iškėlė smilių ir kreivai šypsodamasis patapšnojo sau per nosį. 

— Visas gyvenimas praleistas laikraščiuose — užsimezga pakankamai ryšių. 

Monti užčiuopė pasididžiavimą, kuris beregint dingo tarsi praskrendančio 
paukščio šešėlis. Ji permetė akimis patologo išvadas apie Sarą Džonson. Vien 
medicininiai terminai, tačiau dalis suvestinės aiški: 

„patariu išlaikyti kūno fluidų ir audinių pavyzdžius tolesnei analizei, tokiu būdu 
būtų atmetama galimybė, kad yra ryšys tarp ūmios pūlinėlinės psoriazės, virusinio 
meningito ir kiklopo sindromo. 

Susijaudinusi ji peržiūrėjo išvadas dėl kitų dviejų moterų. Ir ten patologas 
parašė tokią pat pastabą. Vis labiau jaudindamasi Monti parodė komentarus 
Koneriui. 

— Kažkas Sveikatos ministerijoje pradės ieškoti ryšio, tiesa? — pasakė jis, 
perversdamas dosjė. — Tačiau norint rasti ryšį su „Maternox“ jų laukia ilgas žygis. 

— Kadangi neturės „Mediči failo“, — pasakė Monti pusbalsiu Koneriui į 
ausį. 

— Kol kas nė viena šios medžiagos eilutė nepateko į spaudą, — paaiškino 
Ventvortas. — Ketinu užsiminti apie tai straipsnyje apie vaisingumą skatinan- 
čius vaistus, tačiau darant išvadas reikia būti atsargiam: žinau, kad farmacininkai 
greitai įsižeidžia ir mėgsta bylinėtis. 

Koneris prisimerkė: 

— Šiuo metu aš nieko nedaryčiau. 

— Pone Ventvortai, manau, jums reikėtų išgirsti, ką mes sužinojome po to, 
kai pastarąjį kartą buvome susitikę, — pasakė Monti. 

— Taip. Ar teisingai supratau iš mūsų trumpo pokalbio telefonu, kad turite 
svarbių naujienų? 

Koneris įspėjamai dirstelėjo į Monti ir atsisuko į žurnalistą. 

— Tikiuosi, jūs neįrašinėjate šio pokalbio? 

— Be abejo, tai — ne protokolui, pone Molojau. 

Hjubertas Ventvortas vis labiau stulbo klausydamasis Monti pasakojimo 
apie apsilankymą pas poną Kingslėjų, apie Bendix pastato statybinius planus, o 
Koneris apibendrino naujienas, gautas iš Čarlio Raulio, ir „Mediči failo“ turinį. 

— Dieve šventas! Sukrečiantys dalykai. — Ventvorto rankos drebėjo iš 
pykčio. — Eksperimentai... žmonės lyg jūrų kiaulytės... vaisto formulės pakei- 
timas... — Balsas nutrūko. Jis atsisuko į Konerį. — Manote, kad DNR nustatyti 
reikia dviejų savaičių? 

— Maždaug. 

— O ar numanote, kas gali paaiškėti? 

Minutėlę Koneris mąstė. 

— Na, atrodo, gali būti ryšys su psoriaze. Visas mirusias moteris, taip pat ir 
jūsų dukrą, kamavo bėrimai, panašūs į ūmią pūlinėlinę psoriazę. — Koneris dirs- 
telėjo į Monti. — Mums pavyko sužinoti, kad prieš kelerius metus Bendix Schere 
atliko eksperimentus su savanoriais darbuotojais, iš kurių keli patyrė psoriazės 
tipo bėrimą. Galbūt tai susiję, o gal ir ne, tačiau daktaras Banermanas turėjo kelis 
segtuvus, kuriuose buvo svarbi tyrimų medžiaga apie psoriazę sukeliančius ge- 
nus, — tie segtuvai dingo. 

Koneris surinko pirštu torto trupinius ir nulaižė juos. 

— Visi žinome, kad po trejų metų baigsis „Maternox“ vaisto patento galio- 
jimas. Jeigu aš būčiau atsakingas už tą produktą, stengčiausi labai nežymiai jį 
pakeisti, kad galėčiau iš naujo gauti patentą. Jeigu tai neįmanoma, tada norėčiau 
suteikti „Maternox“ vaistui kokią nors pridėtinę vertę, kad jis būtų geresnis už 
bet kokias nepatentuotas kopijas, patenkančias į rinką. — Koneris klausiamai 
kilstelėjo antakį, žiūrėdamas į Ventvortą, kuris linktelėjo, patikindamas, kad su- 
prato. 

— Geriausia, ką galiu spėti dabar, yra tai: šita įmonė eksperimentuoja su 
kažkokiu žaibiškai sukurtu „Maternox“ vaisto priedu. Galbūt „Maternox 2' ne 


320 PETER JAMES + ALCHEMIKAS 


tik padės nevaisingoms moterims pastoti, bet ir turės kažkokią genų inžinerijos 
formulę, tarkim, kažką, kas sunaikins vaisiuje tam tikrą skaičių specifinių ligų, 
kaip antai, psoriazė. — Jis pažiūrėjo į Ventvortą ir Monti: abu atrodė šiek tiek. 
apstulbę. 

— Koneri, tu tikrai manai, kad jie gali šito griebtis? — paklausė Monti. 

— Be abejo. Taip gali būti. Įsivaizduok, kokie šaunūs žodeliai nuskambėtų 
giriant parduodamą vaistą: mes garantuojame, kad jūsų vaikas niekada nesirgs 
įprastomis ligomis: kiaulyte, vėjaraupiais, tymais. 

— Mediči? — prisiminė Ventvortas, o Monti suprato, kad jo klausa geresnė, 
negu ji manė. — „Mediči failas? 

— Toks kodo pavadinimas, — paaiškino Koneris. 

— Tie Medičiai — nemaloni šeimyna. — Žurnalistas iš lėto linktelėjo. — 
Reikia būti įsitikinusiems. Faktai turi būti geležiniai. — Jis pakėlė savo puoduką 
ir tuoj pat nepatenkintas padėjo atgal. — Šalta, jau atšalo, — pasakė jis išsiblaš- 
kiusiu balsu ir nudūrė akis žemyn. 

Kai vėl pakėlė galvą, akyse žibėjo ašaros. 

— Turite man atleisti, — ištarė jis. — Aš... aš ir pats nežinau, ko tikėjausi, 
tačiau šitokių dalykų — tikrai ne. Tokio masto... 

Ventvortas užsimerkė ir giliai įkvėpė. 

— Mano duktė. Jie šitaip pasielgė. Eksperimentavo su mano Sara. — Vyras 
žiniškas dalykas mano laikraščiui, jie neišdrįs, neišgalės rizikuoti ir bylinėtis su 
tokia galinga įmone kaip Bendix Schere. — Jis išsitraukė iš kišenės didelę mėlyną 
nosinę ir išpūtė nosį. 

— Aš jau persimečiau keliais žodžiais su Elyt Strytu. — Ventvortas iš karto 
pakėlė ranką ramindamas. — Nebijokite — aš tik tyliai tyrinėjau. Kai būsime pa- 
sirengę, galėsime pateikti sensacingą pirmąjį puslapį. Jeigu pavyks išsilaikyti. 

Koneris įsmeigė į jį akis. 

— Jeigu patikėsime jums savo diskelio kopiją su visa mūsų turima medžiaga 
ir dvi „Maternox“ piliules, ar galite duoti žodį, kad laikysite juos užrakinęs savo 
seife, kol ateis laikas veikti? 

— Turite daugiau negu mano žodį, pone Molojau: mano rankos bus surištos 
už nugaros, o burna užkimšta. Šitos istorijos negalėčiau skelbti be jūsų raštiško 
liudijimo ir priesaikos, be to, manau, kad Flyt Stryto redaktorius norės netgi dau- 
giau faktus patvirtinančios informacijos. 

— Manyčiau, kad daktaro Banermano liudijimas apie tų kapsulių sudėtį taip 
pat galėtų turėti įtakos, — pasakė Koneris. 

— Svarios įtakos, — sutiko Ventvortas. 

— Aš pateiksiu raštišką liudijimą su priesaika advokatų kontorai čia, An- 
glijoje, — pasakė Koneris. — To žmogaus pavardė — Bobas Storeris; jis dirba 

„Harbotlo ir Luiso advokatų kontoroje. Registruotu paštu jau nusiunčiau jam 
„Mediči failo“ diskelio kopiją ir nurodysiu, kad jeigu man kas nors atsitiktų, jis 
turės susisiekti su jumis ir perduoti visą informaciją. 

Monti užfiksavo savo reakciją. Tie paskutiniai žodžiai pagaliau leido jai su- 
prasti, kad Koneris galų gale atvirai paskelbė savo poziciją. Šiaip ar taip, ji jau 
žinojo jo nusistatymą. 

Netrukus Monti su Koneriu išėjo. Ventvortas paėmė saugoti diskelį ir dvi 
„Maternox“ piliules, garantuodamas, kad jie bus saugūs Gazette redakcijos seife. 

Jau temo. Kai jie priėjo šaligatvį, Koneris akimirką sulėtino žingsnį ir tarsi 
įsitempė. Jis atrakino BMW keleivio pusės dureles, palaikė jas, kol Monti įsėdo, 
ir labai tyliai pasakė: 

— Nesidairyk. Greičiau sėskis. Turime „draugų“. 


/5 


— Visą laiką žiūrėk tiesiai, — nurodė Koneris, važiuodamas gatve nuo Ventvorto 
namų ir pamažu didindamas greitį. 

Monti sėdėjo sukaustyta, įsmeigusi žvilgsnį į šoninį veidrodėlį: užpakalyje 
nieko nematė. 

Koneris nuvažiavo iki gatvės galo, pasuko į kairę, paskui vėl į kairę ir toliau 
riedėjo ilga gyvenamųjų namų gatve. Jos gale vėl dukart pasuko, atsidurdamas 
Ventvorto gatvėje, už kelių šimtų jardų nuo jo namo. Tolumoje, gatvės gale, už- 
pakalinės švieselės dingo, pasukdamos ten, kur jie pasuko ne daugiau kaip prieš 
kokią minute. 

Koneris toliau važiavo medžiais apsodinta gatve, akylai dirsčiodamas į 
abipus gatvės sustatytus automobilius, paskui, likus maždaug penkiasdešimčiai 
jardų iki žurnalisto namo, sustojo. Jis parodė į tuščią tarpą, kuriame galėjo tilpti 
vienas automobilis. 

— Matai šitą vietą? 

— Taip, — atsakė Monti. 

— Ji buvo tuščia, kai atvažiavome, bet kai išėjome iš Ventvorto namų, čia 
stovėjo pilkas fordas, o viduje sėdėjo vairuotojas. Dabar vėl tuščia. Sutapimas? 

— Ar pastebėjai, kad mus kas nors sektų, kai važiavome čia? 

— Buvome vieni — labai atidžiai stebėjau. — Jis nenuleido akių nuo Vent- 
vorto namo, paskui dirstelėjo į veidrodėlį ir suraukė antakius. 

— Manai, kad jo telefono pokalbių gali būti klausomasi? — pasiteiravo 
Monti. — Dėl to jie — kad ir kas tai būtų — ir sužinojo, kad mes čia? 

— Nematau prasmės: jeigu jie žinojo, kad mes čia, kodėl parūpo atsirasti čia, 
o paskui vėl paprasčiausiai nuvažiuoti? 

— Galbūt jie turėjo kokį nors prietaisą forde ir klausėsi mūsų pokalbio? 

Koneris linktelėjo, ir Monti pirmą kartą pastebėjo baime jo veide. Ji perme- 
tė galvoje visas detales, stengdamasi prisiminti, apie ką visi trys ką tik kalbėjosi, 
ir suprasti, ką jie galėjo sužinoti. 

— Jeigu jie iš tikrųjų klausėsi, mes išdavėme visą paslaptį, tiesa? 

Koneris pajudėjo iš vietos. 

— Turėkime vilties, kad nesiklausė, tačiau dėl savo saugumo elkimės pro- 
tingai ir numatykime patį blogiausią atvejį. — Jis atidžiai tyrinėjo kelią prieky- 
je. — Dabar turime veikti greitai, labai greitai. 

— Šį vakarą tėtis Glazgove: neoficialus susitikimas su mokslininkų grupe. 
Rytoj iš pat ryto vyks į Londoną. Aš išsivesiu jį papietauti ir pasikalbėsiu. 

— Nori, kadir aš eičiau? 

Ji prisiminė tėvo žodžius apie Konerį, pasakytus vakarieniaujant ketvirta- 
dienį. 

— Manau, būtų geriau, jeigu viena su juo pasikalbėčiau. — Monti išsitrau- 
kė iš rankinuko Vinstono Smito namų adresą Vaitčepelyje ir atsivertė Konerio 
„A-Z“ gatvių išdėstymo knygą. 

— Kaip, tavo manymu, jis reaguos? — paklausė Koneris. 

— Nemanau, kad bus paprasta, — pripažino Monti. — Aš negaliu taip imti 
ir iškart viskuo užversti: turėsiu atskleisti pamažu. 

Koneris įsuko į pagrindinį kelią. 

— Aš susidariau įspūdį, kad jis visiškai nemėgsta Bendix Schere, eitų per 
ugnį ir vandenį, kad tik juos pričiuptų. 

— Taip, ir aš įsivaizduoju, kad jis taip reaguos, bet dar turiu įsitikinti, kad 
jis supranta pavojų. 


Kai jie privažiavo tą Ist Endo kvartalą, kur gyveno Vinstonas Smitas, jau buvo 
tamsu. Tai buvo bjaurus komunalinis daugiabutis, apjuostas metalinėmis gaisri- 
ninkų kopėčiomis ir išoriniais pasažais. 

Koneris sustojo gatvėje. Monti išlipo iš automobilio ir pasilenkusi nusišyp- 
sojo: 

— Žiūrėk, kad niekas nenumautų ratų, kol manes lauksi. 

Jis įtariai nužiūrinėjo kitapus gatvės stovintį, gal net likimo valiai paliktą 
kledarą ir linktelėjo. | 

Ji nusipurtė žiūrėdama į „Albani Kort“ namą: atrodė skurdžiai, sienos 
dėmėtos, sueižėjusios, ant laikinai ištemptų virvelių kabėjo skalbiniai, o ant 
apatinio aukšto sienos dažais išpurkštas svastikos ženklas. Virš galvos pro langą 
trenkė repo muzika. 

Čia pat buvo ir iškaba, nurodanti butų numerius ir aukštus. 27-tas nume- 
ris buvo trečiame aukšte, rodyklė rodė aukštyn. Monti susikišo rankas į švarko 

kišenes, užlipo virpančiais metaliniais laiptukais ir nuėjo šoniniu koridoriumi, 
užgriozdintu šiukšlių dėžėmis ir juodais šiukšlių maišais. 

Visos paradinės durys vienodos: su matinio stiklo įsprūdomis ir besilupan- 
čiais mėlynais dažais. Monti sustojo prie 27-0jo buto staiga labai įsitempusi ir 
paspaudė skambutį. 

Netrukus durys krestelėjo ir atsidarė. Pasirodė juodaodė moteris su ramen- 
tais. Jai galėjo būti per keturiasdešimt, apsirengusi vilnoniu džemperiu, šiurkš- 
čiomis kelnėmis, pernelyg liesa, o veidas vaškinis. 

— Atleiskite, kad trukdau. Ar yra Vinstonas Smitas? — paklausė Monti. 

Kurį laiką moteris varstė ją akimis, tada atsakė: 

— Jis ligoninėje. 

— Kaip gaila. Aš ir nežinojau. 

— Penktadienį popiet vėl pasijuto blogai. 

— Aš... aš dirbu su juo... norėjau su juo šnektelėti. Net neįtariau... 

Moters akys virto šalmo antveidžio plyšeliais. Visiškai išmušantis iš pu- 
siausvyros vaizdas. 

— Dirbate su juo? 

— Bendix Schere įmonėje. — Monti staiga sutriko, stengėsi kalbėti kuo pa- 
prasčiau ir draugiškiau. 

— Kurioje ligoninėje jis guli? 

Akių plyšeliai mažumėlę paplatėjo. 

— Klinikoje. Ten, kur visada. — Moters balsas leido suprasti, kad Monti 
turėjo žinoti, jeigu jau kartu dirbo. 

— Bendix klinikoje? 

— Hamersmite. 

— Taip, Hamersmite. — Ji prisivertė sulipdyti dar vieną klausimą: — Kaip... 
kaip jis? 

Atrodė, kad ta moteriškė mėgino pasverti, ar dera pasitikėti viešnia. 

— Jį vėl išbėrė. Nežmoniškas skausmas. — Ji vėl nužvelgė Monti nuo gal- 
vos iki kojų ir niekinamai pasiteiravo: — Ar esate to mokslininko duktė? 

— Atleiskite, — susizgribo Monti. — Neprisistačiau. Taip, aš esu Montana 
Banerman. 

Moteriškė vangiai linktelėjo. 

— Jūs pasakojate mano vyrui apie knygas. Už tai jis labai dėkingas. Tačiau 
dėl jūsų kaltės vyras pradėjo labai baimintis. Sakė, kad klausinėjote jį. Dabar bai- 
minasi, kad per daug jums pasakė. 

Monti šiltai nusišypsojo: 

— Gal norėtumėte pasikalbėti apie tai? 

Ponia Smit papurtė galvą. Jos žvilgsnis nuklydo už Monti, tarsi būtų išsi- 
gandusi, kad kas nors jų klausėsi. 

Monti vėl nusišypsojo. 

— Man tik įdomu sužinoti ką nors daugiau apie tą įmonę, Bendix Sche- 
re — labai paslaptinga. Nujaučiu, kad ponas Smitas iš tikrųjų nori, kad aš kažką 
sužinočiau. Ir tiesiog norėjau pasakyti, kad jis gali manimi pasitikėti. — Monti 
pasijuto nesmagiai, stovėdama tarpduryje ir kalbėdama pašnibždomis. — Gal 
galėčiau užeiti minutėlei ir paaiškinti? Aš tikrai noriu padėti jūsų vyrui. 

Ponios Smit veidas persikreipė iš siaubo. 

— Atsiprašau, ne, atsiprašau. Mes esame ligoti žmonės, o įmonė rūpinasi 
mumis, skiria nemokamai vaistų, Vinstonui visada skiria atskirą palatą. Prašau, 
palikite jį ramybėje. 

— Ir jūs, ponia Smit, vartojote įmonės eksperimentinius vaistus? 

— Bendix buvo mums labai gera, nenoriu daugiau nieko sakyti. Dėkui, kad 
užėjote. Dėkui, kad rūpinatės mano vyro sveikata. Pasakysiu jam, kad buvote at- 
ėjusi. | 

Moteris žengė atgal ir uždarė duris. Monti iš lėto grįžo prie automobilio. 


Bendix klinika Hamersmite buvo padūmavusio stiklo aštuonių aukštų pastatas 
šiek tiek į vakarus nuo viaduko. Labai patogioje vietoje Hitrou oro uosto atžvil- 
si čia prašydami plastinės operacijos, aborto, dėl nevaisingumo gydymo, išanks- 
tinio lyties tyrimo ir, ypač pastaruoju metu, genetinės rentgenoskopijos. Bendix 
Hamersmite, kaip ji buvo vadinama, medikų buvo laikoma viena prabangiausių 
ir moderniausių Britanijos privačių ligoninių, tad daugybė žymių specialistų siejo 
suja savo pavardes. 

Monti buvo daugiau negu smalsu, kodėl įmonė teikė savo sargui tokias pa- 
slaugas. Kad ir kaip ponas Neilas Rorkė viešai deklaravo rūpestį, Vinstono Smito 
paguldymas į lovą, kainuojančią 400 svarų už naktį, atsidavė kalte. Arba kuo nors 
dar blogesniu. 

Ir vėl buvo nuspręsta, kad Koneris lauks automobilyje, o ji eis vidun. Elektro- 
ninės durys pasislinko, įleisdamos ją, ir vėl užsisklendė. Garsą slopinantys trigubi 
langų stiklai visiškai sulaikė Londono eismo gaudesį, o silpnas gėlių aromatas 
priminė Bendix pastato vestibiulį. 

Ištaigingas kilimas pasikartojančiu, geometriškai išdėstytu BS firmos žen- 
klu, sienos ir lubos pušų medienos, o tolėliau, dešinėje koridoriaus pusėje, įsikū- 
rusi daili suvenyrų parduotuvė ir gėlių kioskas. 

Nuotaikingumo faktorius įmonės filosofijoje užėmė svarbią vietą. Jie norė- 
jo, kad pacientai jaustųsi atvykę į privilegijuotą užmiesčio viešbutį, o ne į ligoni- 
nę. Beje, čia niekada negirdėjai žodžio „pacientas“: visi vadinami „svečiais“. 

Monti nuėjo prie registratorės ir kuo atsainiau paklausė, kurioje palatoje 
guli Vinstonas Smitas. 

Itin šviesios blondinės, ką tik įkopusios į ketvirtąją dešimtį, šypsena buvo 
tokia pat formali kaip ir jos pilkas baltais ruoželiais dviejų dalių kostiumas. Regis- 
tratorė bakstelėjo į savo kompiuterio klavišus. Šypsena priblėso. 

— Gal galėtumėte pasakyti savo pavardę? — paklausė ji. 

Monti apstulbo nuo tokio netikėto klausimo. 

— Pavardę ir inicialus. — Registratorės akys buvo rugiagėlių spalvos, ta- 
rytum būtų įsidėjusi spalvotus kontaktinius lęšius, kad sustiprintų robotiškus 
privalumus. Ji priminė Monti kažkurią iš filmo „Stepfordo žmonos“. 

Monti smegenys žaibiškai suveikė. 

— Gordon, — pasakė ji pirmą pasitaikiusią pavardę. — Ponia Lindsi Gordon. 

— Ir prašyčiau savo adresą, ponia Gordon? 

— Kažkaip neįprasta, tiesa? — nustebo Monti. 

— Tai tik formalumas, dėl saugumo, — itin mandagiai atsakė mergina. 

— Kouč Hausas, Burnham Byčiz Leino gatvė, Burnhamas, Baksas. 

— Pašto kodas? 

Monti pasakė kodą, kuris tiko ką tik išgalvotam adresui. 

Mergina įvedė jį į kompiuterį. 

— Ir, prašyčiau, jūsų telefono numerį? 

Monti pajuto, kad veido išraiška gali ją išduoti. 

— Mūsų numeris neįtrauktas į telefono abonentų knygą, — pasakė ji. — Aš 
niekada niekam neduodu savo numerio. 

Nieko nekomentuodama registratorė dar kažką įrašė kompiuteryje, o kiti 
jos žodžiai buvo lyg smūgis: 

— Gaila, bet lankytojai pas poną Smitą neįleidžiami. 

Monti pajuto pasikeitusį jos toną, beveik įtartiną išsisukinėjimą. 

— O kada bus leidžiama jį aplankyti? 

— Gaila, bet aš negaliu suteikti jums tokios informacijos. 

Monti pabandė prisibelsti į šios moters geresnes charakterio savybes, šiltai 
nusišypsodama: 

— O varge, važiavau čia net dvi valandas. Ar nebūtų galima nors trumpai jį 
pamatyti? 

Atrodė, kadregistratorės žvilgsnis įsmigo kažkurį horizontą už Monti galvos. 

— Atleiskite, tačiau pono Smito neleidžiama lankyti. 

Monti beviltiškai skėstelėjo rankomis. 

— Gal galėtumėte pasakyti jo palatos numerį — nusiųsčiau gėlių? 

— Nesirūpinkite, ponia Gordon. Užteks nurodyti pono Smito pavardę, ir 
mes pasistengsime, kad jas gautų. — Ji mostelėjo į kitą vestibiulio pusę. — Štai 
ten — mūsų gėlininkė, perduokite jai savo nurodymus, ir ji viską atliks. 

Buvo aišku, kad ten, už tų kontaktinių lęšių, ne visi namie. 

Monti apsisuko ir tyčia iš lėto nuėjo pro suvenyrus gėlininkės link. Ji matė, 

kaip įėjusios dvi brangiais drabužiais apsirengusios azijietės patraukė tiesiai prie 
registratūros. Apsidžiaugusi, kad panelė Mėlynžiedė Rugiagėlė dabar bus užsi- 
ėmusi, Monti skubiai įėjo į gėlių kioską ir nusipirko mažiausią puokštę, šešias 
tulpes, kurių kaina ją apstulbino — penki svarai. 

Išėjusi iš kiosko, dirstelėjo į registratorę, kuri vis dar bendravo su azijietė- 
mis, ir pasuko prie liftų. Vos spėjus nuspausti mygtuką, vienos durys iškart atsi- 
vėrė, ir ji įžengė vidun, svarstydama, kurį aukštą pirmiausia reikėtų išbandyti. Nė 
pati nežinodama kodėl, paspaudė septintą. 

Durys atsivėrė į platų koridorių, kurio grindys buvo išklotos tokia pat kilimine 
danga kaip ir vestibiulio. Tik metalinis vežimėlis su chirurginiais instrumentais ir 
dvi uniformuotos seselės rodė, kad čia ligoninė, o ne penkių žvaigždučių viešbutis. 

Ji nuėjo į priešingą pusę nei buvo seselės, pro duris, ant kurių kabėjo korte- 
lės, nurodančios pavardes. Vienos durys buvo praviros, tad Monti sulėtino žings- 
nį ir dirstelėjo vidun: moteris pajuodusiais paakiais ir sugipsuota nosimi gulėjo 
lovoje ir žiūrėjo televizorių. 

Ant kitų durų buvo „A. Gupta“ pavardė. Toliau — „panelė E. Kardeli“, „D. 
Patel“, „H. Vintergarten'“. Vinstono Smito nebuvo. 

Koridoriaus gale buvo niša, ant rašomojo stalo gulėjo keli telefonai, o ant 
sienos kabėjo didžiulė skelbimų lenta. Čia turėjo būti medicinos seserų postas. 
Monti žvilgtelėjo per petį, tačiau tos dvi matytos seselės buvo dingusios. Ji priėjo 
prie posto, pirmiausia nužvelgė stalą, paskui — skelbimų lentą. Beveik iškart pa- 
matė lapą: „7-ojo ir 8-ojo aukštų svečių sąrašas“. 

Monti baimingai apžvelgė koridorių ir puolė skaityti sąrašą. „V. Smitas, 
812.“ Ji dar kartą pasitikslino ir atsargiai nužingsniavo koridoriumi. Priekyje pro 
vienas duris išėjo seselė ir pasuko posto link. Monti prasilenkė su ja, net nežvilg- 
telėjusi. Tačiau čia pat pasigirdo tos merginos balsas: 

— Ar galiu padėti, ponia? | 

Užkaitusi Monti atsisuko. Ši seselė buvo gražutė, kaip ir visos Bendix klini- 
koje. Veidas atviras, strazdanotas. 

— Aš... e... manau, kad supainiojau aukštą. Čia ne aštuntas? 

— Ne. — Seselė mostelėjo į liftą. — Pasikelkite vienu aukščiau. 

Monti padėkojo ir klusniai nuėjo. Netrukus ji išlipo į tokį pat koridorių ir nu- 
žvelgė numeriusant durų, kadsusiorientuotų, paskui pasuko dešinėn.810.811.812. 

Ji nustebo išvydusi, kad ant 812 palatos durų lentelė, skirta ligonio pavar- 
dei, buvo tuščia. Kiek teko matyti, tai buvo vienintelės durys be nurodytos pavar- 
dės. Monti apžvelgė koridorių. Jos link sanitarė stūmė vežimėlį su maistu. Monti 
įkvėpė, pasuko durų rankeną ir pastūmė. 

Durys buvo užrakintos. 

Ji vėl pasuko rankeną, paskui tyliai pabeldė ir prikišo ausį prie durų. Vėl pa- 
beldė, jau stipriau. Ji taip ir pastėro, išgirdusi už savęs vyro balsą: 

— Arjūs ko nors ieškote? 

Monti akimirksniu atsisuko ir susidūrė su šaltomis nedraugiškomis akimis. 
Jai dingtelėjo mintis, kad jų elegantiškas savininkas kažkur matytas, tačiau nie- 
kaip neprisiminė, kur ir kada. Vardinėje kortelėje buvo nurodyta: „Dr. F. Čarlsas 
Seligmanas“, o jo tamsūs banguoti plaukai išrašyti sidabru. 

Ji įkvėpė ir išdrožė, nes staiga pyktis nugalėjo baimę: 

— Taip, aš noriu pamatyti savo draugą poną Smitą. 

— Poną Smitą draudžiama lankyti. 

— Čia — privati ligoninė, lankyti leidžiama visus svečius. Jūs neturite nu- 
rodytų lankymo valandų. 

Vyras tyrinėjo jos veidą, ir Monti nujautė, kad ir jis bandė prisiminti, kur 
jiedu matėsi anksčiau. Staiga jis nuolankiai nusišypsojo. 

— Ponas Smitas labai blogai jaučiasi. Lankytojai pernelyg jį išvargintų. Šiuo 
metujįlankyti leidžiame tik artimiesiems. Jeigu norėtumėte palikti jam gėlių ir ko- 
kią nors žinutę, kreipkitės į šio aukšto medicinos seserį, ir ji mielai viską perduos. 

Gydytojas ištiesė plačią ranką ir nuvedė ją nuo 812 palatos. 

— Tai čia tu gyveni? 

Ganas stypsojo basas, apsisiautęs frotiniu chalatu ir nustebęs bei sutrikęs 
spoksojo į Niki, stovinčią tamsioje laiptų aikštelėje. Ji atrodė neišpasakytai žavi, 
apsirengusi laisvo kirpimo paltu, iš po kurio matėsi džinsai. 

— Kaip tu mane radai? — tyliai paklausė jis. 

— Gal laikai mane kvaila ar ką? — Niki erzinamai krestelėjo galvą, ilgi kaš- 
toniniai plaukai suvirto į vieną pusę. — Vadini save seklių vadu? Turėtum geriau 
dairytis, ar kas tavęs neseka. 

Jis privėrė duris. 

— Klausyk, paskambinsiu tau rytoj. Nueisime į kiną ar panašiai. 

— Ar nepakviesi užeiti? Aš tris dienas sekiau pėdsakus į tavo urvą ir kaip 
atlygio negausiu net puodelio kavos? 

— Nikse... 

Ji bandė pažiūrėti vidun, ir jis dar labiau sumažino tarpelį. 

Paskutinį kartą jie matėsi praėjusį ketvirtadienį, kai susivaidijo, ir jis kaip 
pamišęs jos ilgėjosi. Tačiau negalėjo pakviesti vidun, tik ne dabar. 

— Ką ten turi, kareivėli? Ką slepi? 

— Nieko neslepiu. 

— Gerai. Tada aš išgersiu kavos. — Niki pastūmė duris, tačiau jos nepajudė- 
jo nė per colį, užremtos tvirta pėda. 

— Klausyk, kareivi, ar turi kokią moterį? Taip? 

— Nikse, aš ruošiausi anksti gulti. 

— Kurgi ne, su kuo? 

— Nikse, liaukis, susitiksime rytoj. 

— Čia labai bjaurus rajonas. Ateidama aš rizikavau savo kailiu ir neketinu 
keliauti atgal viena šitokią nakties valandą. 

— Tuojau palydėsiu tave, iškviesiu taksi. 

Ji aikštingai krestelėjo galvą. 

— Aš einu vidun. Noriu pamatyti, ką ten turi. Ar tokia pat gražutė kaip ir 
aš? Gražesnė? 

— Iškviesiu tau taksi. 

— Aš nenoriu jokio taksi. Noriu įeiti. Kiek kartų skambinai man tas kelias 
pastarąsias dienas? Dešimt? Dvidešimt? Trisdešimt? Kiek tonų gėlių atsiuntei? 
Aš priėmiau tai kaip ženklą, kad nori mane pamatyti. Arba tuoj pat įleidi pro tas 
duris, arba daugiau niekada neregėsi manęs akyse. Supratai? 

Įspraustas į kampą, Ganas plačiai atplėšė duris ir vangiu mostu pakvietė ją 
paganyti akis. 

Ji įėjo, nužingsniavo pro elektros skaitiklį ir virtuvėlę į niūrų kambarį, kuris 
kartu buvo ir miegamasis. Ten rado viengulę lovą, porą apdaužytų fotelių, nu- 
trintą kilimėlį ir suodinas tinklines užuolaidas. Moters nebuvo. Nieko nebuvo, 
tik neveikiantis televizorius, iš CD sklido Vivaldžio muzika, švietė nešiojamojo 
kompiuterio ekranas ir sklandė kepinto valgio kvapas. 

Ganas uždarė duris, ir ji nustebusi atsisuko. 

— Tu čia gyveni? 

— Gersi kavos ar ko nors daugiau? Vyno? Viskio? 

— Taurę vyno. 

— Raudonojo ar baltojo? 

— Nesvarbu. Tai čia tavo namai, kareivi? — Pradinė nuostaba beregint virto 
apgailestavimu. Niki nuėjo prie lango, išgirdusi kažkokį dundėjimą: apačioje, vos 
už kelių jardų, praplaukė traukinio šviesos. 

— Klausyk, aš neplanuoju praleisti čia visą likusį gyvenimą. O ką, gal manei, 
kad gyvenu pilyje? — Jis grūdo kamščiatraukį į butelio kamštį. 

— Tai dėl to niekada nesivesdavai manes į šitą vietą? Sakei, kad turi didelį 
namą su baseinu. 

— Tu sakei, kad tau nerūpi materialūs dalykai. 

— Jie ir nerūpi. 

Kamštis garsiai iššoko. 

— Aš ir turiu didelį namą su baseinu. Ten gyvena ta kalė su vaikais. Aš esu 
viską įkeitęs ir negaliu to namo parduoti, nes neatsiranda pirkėjų, be to, esu spau- 
džiamas Vaikų teisių agentūros. Daugiau klausimų bus? — Jis pastvėrė dvi taures 
iš spintelės virš lovos. 

Niki nužvelgė knygas, sukrautas ant namų darbo lentynos. „Parapsichologi- 
jos enciklopedija“. „Burtininkas“. „Raganystės ir juodosios magijos lobynas“. „Už 
okultizmo ribų . „Kairysis kelias“. „Magas“. „Auksinė šakelė“. „Knyga apie Abra = 
Melin šventąją magiją“. „Enocho raktai“. „Satanistinė biblija“. 

— Aš ir nežinojau, kad domiesi okultizmu. 

Jis gūžtelėjo pečiais ir padavė jai taurę. 

— Aš ir nesidomiu, pats nežinau, kodėl jas laikau. Kai dirbau GCHO, kon- 
troliuodavome pagrindines okultizmo grupuotes. 

Vartydama „Kerėjimo, burtų ir raganystės“ knygą ir sužavėta jos turinio, 
Niki nepastebėjo, kaip vyro akyse šmėstelėjo apgaulės šešėlis. 

— Įdomu, ar čia rasčiau kokį užkerėjimą, kad pasidarytum punktualus? — 
paklausė ji. — Arba kietas kaip ragas — ne, gal būtų pavojinga, nes ir taip esi 
pakankamai raginis. 

Ji pakėlė taurę vyno, gurkštelėjo ir pabučiavo jį. 

— Eime į lovą, jau keturias dienas nebuvai manyje, einu dėl to iš proto. 

Ganas ją stipriai apglėbė, paskęsdamas jos plaukų ir odos kvapuose. Pro 
jo petį Niki dirstelėjo į kompiuterio ekraną, kuris buvo vos už kelių colių. Jame 
matė ilgiausią vardų ir pavardžių virtinę, o prie kiekvienos — po kažkokį keistą 
juodą ženklą. 

Ji spėjo perskaityti kelis: „Koneris Molojus; Montana Banerman; Čarlis 
Raulis; Hjubertas Ventvortas“. Niki prisimerkė, kad geriau įžiūrėtų tą ženklą. 

— Ar ten kalėdinės eglutės? — paklausė ji. 

— Mm?.. 

— Ekrane. 

Ganas krestelėjo lyg žaibo trenktas, kaipmat atsiplėšė nuo jos, atsisuko į 
kompiuterį ir skubiai jį išjungė. 

— Ar ten sąrašas, kam siųsi kalėdinius sveikinimus? — šaipėsi ji. — Kone- 
riui Molojui, Montanai Banerman, Čarliui Rauliui, kažkokiam Hjubertui? Tikiuo- 
si, ir aš esu kažkur. 

Ganas pasistengė atsakyti lengvabūdiškai: 

— Taip, pataikei! 

— Koneris Molojus, Montana Banerman — kažkoks juokingas vardas: ar ji 
amerikietė? Dar viena tavo draugužė? 

— Ne, visai ne, ir kaip tu įsiminei tas pavardes — aš ir nežinojau, kad turi 
fotografiškai tikslią atmintį? 

— Tu gal netiki, kad sekiau tave tris dienas? Šitą adresą pamačiau ant telefo- 
no sąskaitos tavo kišenėje — jau prieš kelias savaites, ir įsiminiau. — Niki meiliai 
nusišypsojo. — Yra daugybė dalykų, kurių nežinau apie tave. — Ji vėl pabučia- 
vo. — Lovon! 

1994 m. lapkričio 28 d., pirmadienis 


Rytiniame pašte Monti rado storą voką su „Federal Express ženklu ir išspaus- 
dintais žodžiais: „Medikų simpoziumas Vašingtone genetikos tema. 1994 m. 
gruodžio 9-12 d. Skubiai: kelionės dokumentai. 

Jame buvo organizatoriaus lydraštis, kuriame patvirtinama, kad jos tėvui, 
dalyvaujančiam kaip plenariniam pranešėjui, bus skiriamas 1000 dolerių honora- 
ras, ir jie abu kviečiami į priėmimą, kuris vyks ketvirtadienio vakarą Baltuosiuose 
rūmuose. Buvo įdėti du ekonominės klasės grįžtamieji bilietai iš Londono į Va- 
šingtoną, detalės apie viešbučio rezervaciją ir renginio programa. 


Atrodė, kad grįžęs iš Škotijos Dikas Banermanas apsidžiaugė išgirdęs Monti kvie- 
timą drauge papietauti. Ji užsakė staliuką Greenhause. Tai buvo jaukus restoranas, 
gana toli nuo Bendix pastato, Monti žinojo, kad ten jiedu galės saugiai pasikalbėti. 

Ji stebėjo, kaip tėvas paėmė „Maternox“ kapsulę, kurią ji išrito iš buteliuko 
priešais jį ant staltiesės. Pasidėjęs ją ant delno tyrinėjo. 

Į pasakojimą jis reagavo daug ramiau, negu Monti tikėjosi. Didžiausią įta- 
rimą tėvui kėlė Koneris Molojus. Prisimindama tėvo pagiežingus žodžius apie 
Konerį, ji dar nepasakė, kad jiedu vienas kitą pamilo. 

— Ar tu tikra, kad čia „Maternox“ kapsulė, o ne koks nors kitas vaistas, kurį 
toji Kingslėj galėjo vartoti? 

Ji linktelėjo. 

— Koneriui pavyko ištirti, kad viena formulės dalis tiksliai atitinka standar- 
tines „Maternox kapsules, kurias mes naudojome palyginimui. 

Tėvas aštriai pažiūrėjo į ją. | 

— Tai ką tas atvykėlis amerikonas Džonis tikisi pasiekti? 

"— Nežinau, tėti, — nuoširdžiai atsakė Monti. 

— Manai, kad jis nori įrodyti esąs doras teisininkas patentų klausimais? Ar 
taip? 

— Gali būti. 

Tėvui atnešė kepenėles ir kumpį, o jai — žuvies apkepą. Jis įdėjo kapsulę 
atgal į buteliuką. 

— Aš galėčiau atlikti tyrimus Bendix Schere laboratorijoje: būtų daug leng- 
viau negu Berkšyre. Jeigu būsiu atsargus, niekas ir nežinos, ką veikiu. 

Monti įnirtingai pakratė galvą. 

— Per daug rizikinga. O tos kabelinės televizijos kameros visose laboratori- 
jose? Nė neįsivaizduojame, kas gali stebėti. 

— Dėl Dievo meilės, mergaite, — jie juk nežinos, ką aš darau! Aš nuolat at- 
lieku aibę eksperimentų. 

Tačiau tėvo žodžiai jos neįtikino. 

Jis pažiūrėjo į datą savo laikrodyje. 

— Po savaitės ketvirtadienį turime lėkti į tą prakeiktą simpoziumą Vašing- 
tone. Jeigu pradėsiu šiandien, turėsiu vos dešimt dienų. Manai, kad Anos Sterling 
gyvybė pavojuje, o tai reiškia, kad svarbi kiekviena diena. Todėl imsiuosi to iš- 
kart, kai tik pavalgysime. 

— Bet Berkšyre saugu, — nenusileido Monti. — Visiems aišku, kad mes vis 
dar tvarkome senąją vietą. Niekas ir nesirūpins, kodėl ten važiuoji, ir niekas ne- 
stovės už nugaros. 

Jis šiltai nusišypsojo. 

— Brangute, aš nežinau, ką tie bukagalviai sumanė, ir visiškai nenusteb- 
čiau, jei farmacijos pramonė griebtųsi ko nors nederamo, tačiau man vis tiek 
velniškai sunku patikėti, kad jie kištų nagus į neteisėtus klinikinius bandymus su 
savo perkamiausiu vaistu. 

— Tikėkimės, tu teisus, — pasakė Monti. — Visų labui. 

— Ir nemanau, kad tau reikėtų sukti galvą dėl mano saugumo. Mes abu vel- 
niškai gerai žinome, kodėl BS pasikvietė mane: dėl to, kad galiu nukirpti penkis ar 
dešimt — jeigu ne daugiau — metų nuo jų tyrinėjimų ir plėtotės genų inžinerijos 
srityje. Vargu ar jie užmuštų mane, jeigu šiek tiek patyrinėsiu vaistą, kurio pa- 
tentas šiaip ar taip greitai jau negalios. 

Ji įsmeigė šakutę į savo žuvies apkepą ir žiūrėjo, kaip kyla garas. Tarsi minia- 
tiūrinis vulkanas, pagalvojo ji. 

— Tikėkimės, tu teisus, tėti, — pakartojo Monti. — Iš paskutiniųjų tikėki- 
mės, kad esi teisus. 

Tos juodos varlės ant daktaro Krovio stalo brangakmenių akys tarsi tyčiojasi iš 
manęs, pagalvojo Ganas. Jis įžūliai dėbsojo į jas laukdamas, kol generalinis direk- 
torius baigs pokalbį telefonu, kurio skambutis pertraukė jų susitikimą. 

Dar po kelių minučių Krovis padėjo ragelį itin atsargiai, tarsi trapiausią por- 
celianinį dirbinį, ir nukreipė akis į Ganą. 

— Taip, tai kur sustojome? 

— Ties ponu Rauliu, pone. 

— O taip, vargšas ponas Raulis. Labai gaila, šitoks tragiškas įvykis. Viskas 
jūsų žinioje? 

— Taip. 

— Žiniasklaida domisi? 

— Kol kas visiškai ne. Tie havajiečiai labai paklusnūs, — nusišypsojo Ga- 

nas. — Jie supranta, kad pranešimas apie tokią dramatišką mirtį tikrai ne į nau- 
dą jų turizmo verslui. 

— Tikra teisybė. O anglų žiniasklaida? 

— Kiekvienais metais miršta šimtai atostogaujančių Britanijos piliečių. Vos 
keli patenka į spaudą, o jeigu ir patenka, tai tik į vietinę. Raulio tėvai gyvena 
kažkokiame kaime Sasekso grafystėje, jaunesnė sesuo — Londone, mergina irgi 
Londone. Tėvų vietinis laikraštis gal ir paminės ką nors. — Ganas mostelėjo ran- 
ka. — Ir ką jie gali pasakyti? Kažkoks Sussex Evening Argus ar Mid Sussex Times 
vargu ar siųs savo pienburnius reporterius į Havajus — net jeigu ir įtartų ką nors, 
bet įtarti nėra pagrindo. 

Krovis linktelėjo. 

— O čia, viduje? 

— Suderintas pranešimas. Manau, dangtis gana kietai uždėtas. 

Krovis atrodė patenkintas. 

— Jūs norėjote pasakyti kažką apie tą Banerman? 

— O čia nelabai gerai, pone. Ketvirtadienį ponas Molojus iš patentų ir su- 
tarčių grupės įsiregistravo į mažą Pedingtono viešbutėlį, užtruko ten tik tris va- 
landas ir vėl išsiregistravo. Mano kontrolės grupės žmonės įvykių stebėjimo mo- 
nitoriuose pamatė, kad jis pakeitė savo įprastą dienotvarkę, ir nuvyko patikrinti. 

— Arjis ten susitiko su moterimi? — paklausė Krovis. — Ar tiesiog nepa- 
tiko sienų apmušalai? | 

Informacija, kurią Ganas ketino perduoti, kainavo jo žmogui penkiasdešimt 
svarų, nes teko papirkti viešbučio budėtoją, tačiau tokia detale jis nenorėjo var- 
ginti generalinio direktoriaus. 

— Nei viena, nei kita, pone: jis skambino telefonu. 

— Kam? 

— Mums, pone. Į Bendix Schere numerį, kuriuo prisijungiama prie kompiu- 
terių sistemos. 

Krovis įsitempė. 

— Iš viešbučio kambario? 

— Taip atrodytų. 

— Reikia manyti, jis ieškojo kažko, ko neturėtų ieškoti. 

— Tik tokią prielaidą ir galiu padaryti, pone. Sistemos vadovui liepiau pa- 
tikrinti visus prisijungimus, tačiau jis nerado jokio pėdsako, kad tuo metu Molo- 
jus būtų įlindes į sistemą. “ 

— Vis dėlto toji revizija parodė, kad buvo skambinta iš viešbučio numerio. 

— Pasirodo, ne. Arba mūsų sistemoje yra kažkoks defektas, kuris laikinai 
neleidžia parodyti Molojaus veiksmų, arba... — Ganas atsikvėpė, žinodamas, kad 
dabar Krovis neapsidžiaugs. — Arba Molojus žino, kaip uždangstyti savo pėd- 
sakus. O tai rodytų, kad jis yra kur kas kietesnis kompiuterių specialistas negu 
paminėta jo gyvenimo aprašyme. 

— O aš čia sėdžiu ir įsivaizduoju, kad mūsų kompiuterių sistema neprie- 
inama, majore Ganai. 

— Nerasi nė vienos visiškai neprieinamos sistemos, pone, jeigu kiekvieną 
mielą dieną neatnaujinsi techninės ir programinės įrangos: štai kaip greitai mo- 
derniosios technologijos žengia į priekį. Aš tikiu, kad mes turime vieną patiki- 
miausių sistemų pasaulyje, o esame numatę patobulinti ją pavasarį. Aš negaliu 
viršyti biudžete numatytų lėšų, kaip jūs nuolat man primenate. 

Krovis žiūrėjo abejingu žvilgsniu. 

— Teskite. 

— Vėlyvą penktadienio vakarą įvykių eigos sekimo sistema parodė, kad po- 
nas Molojus lankėsi panelės Banerman namelyje Berkšyre ir pasiliko nakčiai. Šeš- 
tadienio rytą abu su panele Banerman nuvažiavo į Berkšyro universiteto miestelį, 
visą dieną iki pavakario praleido senojoje Banermanų laboratorijoje, o tada abu 
grįžo įjos namelį, kur Molojus vėl pasiliko nakčiai. 

— Kąjie veikė laboratorijoje? 

— Mes negalėjome nustatyti. 

— Arjūsų žmogus neturėjo pasiklausymo įrangos? 

— Dėl išlaidų mes turime ribotą jų kiekį, pone. Panelė Banerman ir ponas 
Molojus yra tik du iš trisdešimties darbuotojų visoje šalyje, kuriuos šiuo metu 
sekame. Mes turime rūpesčių dėl vieno mūsų vyresniojo virusologijos specialisto 
Nortumberlende, kuris, kaip manome, perduoda informaciją kitai įmonei. Jis 
gali mums labai rimtai pakenkti. O Plimute yra laborantas, kuris mėgsta išsisu- 
kinėti, Redinge — keturi žmonės, be to... 

Krovis iškėlė ranką nutraukdamas jį. 

— Aš turiu visus jūsų pranešimus, dėkui. Ar tas jūsų žmogus pateko į Ba- 
nermanų laboratoriją? 

— Ne. Po to, kaijie išėjo, negalėjo patekti, nes būtų įsijungusi signalizacija. 

Krovis sugniaužė kumščius. 

— Ar nemanote, kad vertėjo rizikuoti, norint sužinoti, ką tiedu ten veikė? 

Ganas papurtė galvą. 

— Ne, nenoriu, kad jie suuostų, jog yra sekami. Ateis laikas ir sužinosime. 

Ganas tęsė: 

— Sekmadienio popietę, pone, jie nuvažiavo į viešbutį Berkšyre, kur Mo- 
lojus įsiregistravo ir po valandos išsiregistravo. Iš viešbučio jis vėl skambino 
norėdamas prisijungti prie Bendix kompiuterio. Paskui jie apsilankė pas Thames 
Valley Gazette žinių skyriaus redaktoriaus pavaduotoją, buvusį panelės Zandros 
Volerton bosą. Tada nuvažiavo į vieno mūsų apsaugos darbuotojo Vinstono Smi- 
to butą. Jis buvo vienas mūsų pirmųjų „Beta bandomųjų, o dabar guli Bendix Ha- 
mersmito klinikoje. Panelė Banerman mėgino jį aplankyti, tačiau nebuvo įleista. 

Krovis sėdėjo tylėdamas, sugerdamas blogas naujienas. 

— Atrodytų, turime rūpesčių, majore Ganai, — pagaliau ištarė jis. 

— Taip, turime. Noriu sekti juos visą parą, bet tam reikia dar penkiasdešim- 
ties žmonių. 

— Penkiasdešimties?! 

— Sekant du objektus ištisą parą, tai būtų tik minimumas. „Ma15“ skiria pen- 
kiasdešimt žmonių vienam asmeniui sekti dvidešimt keturias valandas per parą. 
Trys automobiliai, po du žmones kiekviename, aštuonių valandų pamaina — aš- 
tuoniolika žmonių pradžiai. 

— Penkiasdešimt žmonių įmonei kainuoja apie milijoną per metus, majore 
Ganai. Turėsiu pateikti tuos skaičius valdybai. | 

— Taip, pone. Tačiau aš negaliu didinti sekamųjų sąrašo, nepadidindamas 
savo brigados. Arba turiu tuos žmones, arba kažko reikia atsisakyti. Arba... — 
Ganas nutilo. 

Jiedu persimetė žvilgsniu, kuris išreiškė tai, kas liko nepasakyta, ir Ganas tęsė: 

— Man visada kabojo klaustukas virš Molojaus, o dabar esu tikras, kad ta 
Banerman knisasi dėl „Mediči“ proceso. Man jau nepatiko, kai ji pietavo su Silsu. 
Jaučiu, kad ji yra tikra gudruolė ir kad mes neapsidžiaugsime tuo, ką sužinosime. 

— Ji kieta, — patvirtino Krovis. — Jos tėvas vargu ar drįsta jai pasipriešinti. 
Kai derėjomės dėl to sandorio, ji buvo nepalenkiama derybininkė. — Jis susirau- 
kė. — Bet kodėl ji norėjo aplankyti tą sargą? Juk jis nieko nežino apie „Mediči“. 

— Nežinau, pone. Tačiau ketinu išsiaiškinti. 

Iš vidinės kišenėlės Krovis išsitraukė ploną juodą užrašų knygutę ir kažką 
joje brūkštelėjo. 

— Tuos jūsų reikalavimus dėl finansų iškelsiu šio ketvirtadienio valdybos 
posėdyje, majore Ganai. Gal iki tol galėtumėte man pateikti patikslintą savo biu- 
džetą? | 

— Be abejo, pone, — nusišypsojo Ganas. 


/9 


Pirmadienio popietę, be dešimties minučių penkios, suskambo Konerio telefo- 
nas. Jis pakėlė ragelį. 

— Koneris Molojus, se prisistatė ir iš karto išgirdo transatlantinės linijos 
šnypštimą. 

— Sveiki, čia Deivas Švabas. 

Skambintojo balsas buvo ramus, rimtas, tikras jo asmenybės atspindys. Šis 
trisdešimt ketverių metų vyras buvo vienas jauniausių JAV Patentų ir prekės žen- 
klų biuro inspektorius, kurį Koneris laikė savo draugu. 

Pirmą kartą jiedu susitiko Karnegio Melono universitete, kur abu įgijo 
filosofijos daktaro laipsnius. Nuo tada jų keliai vis susikirsdavo. Dabar išgirdęs 
šį balsą Koneris spėjo, kad paraiška, kurią jis įformino Valstijose dėl „Psoriatak“ 
patento, buvo paskirta Švabui. 

Konerio požiūriu, tai ir gerai, ir blogai. Draugystė galėtų padėti pasiekti 
daugiau, diskutuojant su Švabu, o ne su kitais inspektoriais, ir Švabas galėtų pa- 
dėti. Kita vertus, Švabas buvo sąžiningas žmogus ir, nenorėdamas pasirodyti, kad 
teikia kam nors malonę, jis galėjo būti pernelyg skrupulingas. 

Koneris mintyse greitai sumetė: Vašingtonas atsilieka nuo Londono penkio- 
mis valandomis. Dabar ten be dešimties minučių dvylikta. Jis puikiai įsivaizdavo 
Švabą: sėdi savo kabinete nugara į langą, paskendęs dokumentų krūvose, apsi- 
rengęs plačius marškinius, rankogaliai paraitoti, be kaklaraiščio. Šitas vyrukas 
deramai apsirengdavo tik per posėdžius. 

— Deivai! Sveikas, kaip gyvuoji? 

— Gerai, o kaip Anglija? 

— Anglija puikiai. Kaip Džulija? 

— Ir Džulija puikiai. — Patylėjęs Švabas pasakė: — Na... man... paskirta 
rūpintis tavo paraiška dėl Bendix Schere. — Jis stabtelėjo. — A... tai... a... numeris 
08/190/790. Ar gerai užrašei tą numerį? 

Koneris čiupo aplanką nuo grindų ir pasirausė. 

— Taip, kaip tik toks buvo patvirtintas pakvitavime. Jis sutampa su mūsų 
deklaracija MA68 1459 01, „Psoriatak“, teisingai? 

— Teisingai. 

— Jūs, vaikinai, ilgai negaišote, — pagyrė Koneris. — Jaučiuosi dėkingas. 

Kurį laiką jis tegirdėjo šnypštimą linijoje, paskui Švabas vėl prabilo, bet to- 
nas jau buvo šaltesnis: 

— Manau, turime nemažai rūpesčių dėl jo. Reikės susitikti. 

Ši žinia nenustebino Konerio. Jis nuoširdžiai tikėjo, kad Bendix Schere įmo- 
nei labai pasisektų, jeigu iš viso pavyktų įteisinti tą paraišką, o jeigu ir pavyktų, ji 
būtų smarkiai pakeista. Tačiau jam mokėjo už tai, kad grumtųsi dėl Bendix, todėl 
taip ir darė. Jam reikėjo parodyti Kroviui, kad kuo puikiausiai tvarkosi. 

— Kokiais konkrečiai klausimais, Deivai? 

— Man nepatinka tie visi ankstesni darbai ir manau, kad toje paraiškoje 
prašai per daug. Tau teks ją šiek tiek apkarpyti. 

— Suprantu. Taip. 

— Tau teks išrinkti vieną grupę. 

— Šiuo atveju laikas labai svarbu, Deivai. Tu man vadovausi. O kas, jeigu 
išmesime viską, palikdami tik genų seką? 

— Dar gali likti plazmidai ir transformuojamos bakterijos, gerai? 

— Žinoma, būčiau dėkingas. 

— Gerai, dabar viskas bus paprasčiau. Po savaitės galėčiau pateikti tau biuro 
sprendimą. — Jis patylėjo. — Bėda ta, kad po kitos savaitės nebūsiu čia iki Nau- 
jųjų metų. 

Koneris nukreipė žvilgsnį į darbotvarkę, kurią buvo pažymėjęs skyriaus 
viršininkas. Daktaras Krovis buvo paskyręs labai mažai laiko paraiškai Diko Ba- 
nermano darbų patentams įforminti ir tvarkyti Valstijose. 

— Ar pavyktų viską paspartinti, jeigu susitiktume iki tau išvykstant? 

Trumpa pauzė, paskui — atsakymas: 

— Manyčiu, taip. Tačiau didžiąją savaitės dalį atims biuro sprendimas. 

— Jeigu nurodytum man faksu, galėčiau surinkti visą reikiamą medžiagą ir 
kartu su ja šokti į lėktuvą. 

— Pažiūrėkime. Šiandien pirmadienis. Visa tai galiu išspręsti ne anksčiau 
kaip savaitės gale. Tiesiog beprotiškas grafikas. Po savaitės, gruodžio 8 dieną, ket- 
virtadienį, — ar tiktų, jeigu susitiktume rytą? 

Koneris pažadėjo atsirasti ten, bet Švabas vėl tylėjo. Taigi Molojus suuodė, 
kad dar kažkas negerai. 

— Koneri, turiu tau pasakyti, kad net jeigu ir sutrumpinsime paraišką, man 
vis tiek nepatinka tie visi ankstesni darbai, bet dar pažiūrėsiu... Na, o kaip pas jus 
orai? 

Koneris atsakė, nustebęs dėl tokio staigaus posūkio: 

— Šalta. O kaip Vašingtone? 

— Čia žiema, reikia visiems traukti į Australiją. 

— Tu rimtai? 

— Kas žino? Na, ar jau susiradai ten merginą? 


— Vis dar žvalgausi, — atsakė Koneris, nenorėdamas leistis į kalbas apie 
Monti. 

— Regis, niekas taip ir nesikeičia. 

— Labai dėkui! 


— Dabar dirbi geroje įmonėje — jokių abejonių. Dabar Bendix tikrai šauniai 
užsiima genetika: jie jau kaip reikiant pirmauja, įforminę daugybę patentų. 

— Taip, atrodo, jie gan energingai veržiasi į priekį. 

— Sutinku. Gerai, turiu baigti, buvo smagu pasikalbėti. 

— Ir man. 

Kai Koneris padėjo ragelį, Amerika netikėtai pasirodė kur kas toliau negu 
už penkių praėjusių savaičių ir kelių tūkstančių mylių. Jis pažadėjo sau, kad iki 
dienos pabaigos būtinai nusiųs motinai elektroninį laišką. Ji jau turbūt mano, 
kad sūnus ją pamiršo. 

Išgirdęs beldimą Koneris krūptelėjo. Martinas Volkeris, patentų ir sutarčių 
grupės viršininkas, įslydo pro duris lyg žuvis pro nendres. 

Volkeris buvo tipiškas Bendix Schere atstovas. Kostiumas taip išlygintas, kad 

atrodė tarsi kartoninis. Rankoje jis laikė krūvą popierių, o veidas, kuriame Kone- 
riui dar neteko pastebėti jokių emocijų atspindžio, dabar atrodė susirūpinęs. 

— Labai liūdna žinia, pone Molojau. Pamaniau, kad reikia pasakyti jums 
asmeniškai, nes buvote kolegos. Savaitgalį Havajuose poną Raulį ištiko tragiška 
nelaimė. Jis nuskendo. 

Volkeris ištiesė vieną iš atsineštų lapų. 

— Daktaras Krovis nori, kad išplatinčiau juos visiems, kurie pažinojo Raulį. 
Be abejo, bus išspausdinta ir kitame įmonės laikraščio numeryje. — Jis padėjo 
lapą ant Konerio stalo. 

Apstulbęs Koneris nieko nereginčiomis akimis spoksojo į memorandumą. 

— Car... ponas... Raulis žuvo? 

— Puikus vaikinas. Baisi netektis. Pasirodo, tai buvo vienas tų absurdiškų 
nelaimingų atsitikimų — viskas dėl tos geros nuotaikos. Šitaip beprasmiškai, bet 
taip jau nutinka. Man labai jo trūks: Raulis išties puikiai išmanė patentų teisę. 

Koneriui kažkaip vis dėlto pavyko perskaityti tekstą. Viršuje antraštė: „Nuo 
generalinio direktoriaus tarnybos. 


Visų darbuotojų dėmesiui! 

Apgailestauju turėdamas pranešti, kad mūsų bendradarbis ponas Čarlis 
Raulis iš patentų ir sutarčių skyriaus, dingo. Manoma, kad jis nuskendo, 
išvykęs į komandiruotę „Bendix Hilo“ įmonėje Havajuose. 

Ponas Raulis buvo itin vertinamas darbuotojas „Bendix Schere“ geneti- 
nių mokslinių tyrimų srityje, ir visi pažinojusieji be galo jo pasiges. 

Daktaras Vincentas Krovis, generalinis direktorius. 


— Ar... e... ar žinote, kaip tai atsitiko? — išstenėjo Koneris. 

— Kaip suprantu, tai atsitiko po paplūdimyje vykusios iškylos, kurios 
metu buvo kepami kepsniai. Ponas Raulis susilažino, kad vidurnaktį perplauks 
užutėkį ir grįš atgal. Aišku, jis buvo įspėtas apie klastingas povandenines sroves. 
Aš nelabai žinau, kaip tokiais atvejais vyksta laidotuvės, bet būtinai jus infor- 
muosiu. 

— Būčiau dėkingas, — automatiškai atsakė Koneris. 

— Turėsiu rasti ką nors įjo vietą ir dirbti su jumis — bus nelengva: Raulis 
buvo puikiai au fait“ su visais Banermano darbais. Dabar kokią dieną ar dvi jums 
teks kaip nors išsisukti. 

— Žinoma. — Šokas paralyžiavo Konerio smegenis ir jam atrodė, kad visas 
protas išsiurbtas. 

— Galbūt rytą reikėtų sušaukti susirinkimą. Ateikite į mano kabinetą de- 
vintą, gerai? — lrjis išėjo. 


"Susipažinęs, informuotas (pranc.). 

Volkeriui dingus, kelias minutes Koneris dar spoksojo į Krovio memorandu- 
mą. Paskui iš lėto visą jo sustingimą pradėjo tirpdyti vis stiprėjantis nerimas, nes 
giliai atmintyje kažin kas suknibždėjo. 

Vos po šešių Monti išlipo iš lifto vestibiulyje ir dirstelėjo į apsaugos postus, ta- 
čiau Vinstono Smito nesimatė. Visi budintys sargai buvo užsiėmę, nes pro šalį 
plaukė išeinančių žmonių srautas ir reikėjo tikrinti, ar jie palieka savo lankytojų 
leidimus. 

Ji nužingsniavo prie lifto šalia to, kuris tiesiogiai kėlė į direktorių aukštą, ir 
atsistojusi priešais jį, žiūrėjo į savo iškraipytą atvaizdą varinėse duryse, laukdama 
ir klausydamasi, o kai durys atsivėrė, žengtelėjo į šalį, praleisdama kelis išlipan- 
čius žmones. Kaip tik tuo metu iš už tos pačios lifto šachtos pasigirdo gurgėjimas, 
tačiau, kaip ir anksčiau, jis nuslydo žemyn ir pamažu išnyko. 

Jokios abejonės. Ten tikrai buvo kitas liftas, kuris pirmame aukšte nestojo. 

Monti žiūrėjo į baltas marmuro plyteles. Rūsyje buvo hidroterapijos patal- 
pos: treniruokliai, sieninio kortai, kompiuterizuotas golfo aikštynas, baseinas, 
sūkurinės vonios, saunos. Impulso pagauta ji žengė į gretimą liftą ir paspaudė 
vandens gydyklų mygtuką. Netrukus ji jau žengė ant ištaigingo žolės spalvos kili- 
mo, uosdama stiprų chloro kvapą. 

Prie kompiuterizuotų vartelių sėdėjo dailus raumeningas šviesiaplaukis 
baltutėliu treningu. Šalia pūpsojo švarūs rankšluosčiai. Vyrukas maloniai pasi- 
sveikino. Balse pasigirdo australiškas akcentas: 

— Sveiki! Šį vakarą prisidėsite prie mūsų? 

— Dar nesu čia buvusi: ar galėčiau pirmiausia apsidairyti? 

— Be abejo. Tik norėčiau patikrinti jūsų leidimą, tada galėsite eiti. Mano 
vardas Badas, ir jeigu kils klausimų, iškart klauskite. — Jis kerimai nusišypsojo. 

Monti nuėjo koridoriumi, abipus kurio buvo vyrų ir moterų rūbinės, ir pa- 
teko į judrią erdvę — Širdies ir kraujagyslių skyrių. Kai kurie vyrai ir moterys, . 
įsitaisę ant daugybės tviskančių baltų aparatų — kompiuterizuotų bėgimo ta- 
kelių, laipiojimo treniruoklių, dviračių treniruoklių, sklaidė įmonės laikraštį ir 
mankštino kojas. . 

Gale salės švietė atsarginio išėjimo ženklas. Praslinkusi pro nailoniniu tre- 
ningu apsirengusį instruktorių, kuris pusamžiam vyrui aiškino, kaip naudotis 
„Nautilus“ treniruokliu, žengė to ženklo link. Apsidairiusi, ar niekas neseka, 
pastūmė duris ir pateko į kitą koridorių, kuriame buvo išrikiuoti įvairūs gaisro 
gesinimo aparatai ir grėsmingai, jos nuomone, atrodantys ligoninės vežimėliai su 
deguonies balionais ir kaukėmis. Čia stovėjo ir didelė stiklinė spinta, pažymėta 

užrašu: ŠIRDIES VEIKLOS ATGAIVINIMAS — LEIDŽIAMA NAUDOTI TIK KVALIFIKUO- 
TAM MEDICINOS PERSONALUI. 

Monti dėmesį patraukė kitos atsarginio išėjimo durys šalia tos spintos. 
Jos atsidarė sunkiau. Čia tebuvo uždara akmeninių laiptų aikštelė. Laiptai vedė 
aukštyn, o ant sienos kabėjo užrašas: AVARINIS IŠĖJIMAS PER PIRMOJO AUKŠTO 
VESTIBIULĮ. IŠVEDŽIOTA SIGNALIZACIJA, TRASA NAUDOTIS TIK GAISRO ATVEJU. 

Išgirdusi tylų dūzgesį Monti pakėlė galvą ir sunerimo, išvydusi vaizdo kame- 
rą, kuri buvo atgręžta tiesiai į ją. 

Ji skubiai žengė atgal į koridorių, kuris lyg ir driekėsi pastato šonu. Patik- 
rino visas rastas atsarginio išėjimo duris, bet visos atsivėrė į betoninius laiptus, 
vedančius tik aukštyn. 

Galiausiai Monti grįžo pas Badą ir pasakė pagalvosianti apie individualią ft- 
neso programą, tada grįžo liftu į vestibiulį. Išėjusi į geliantį vakaro šaltį susikišo 
rankas į savo Burberry palto kišenes ir susimąstė. 

Jeigu tas nematomas liftas nesustoja nei vestibiulyje, nei vandens gydyklo- 
je, tada kur jo kelionės pradžia ir pabaiga? Ką su kuo jis jungė? Ir kodėl, po velnių, 
jis slaptas? Gal tai koks nors aptarnavimo liftas, skirtas valgyklai ar laboratorijų 
įrangai išvežioti? Galėjo būti ir taip. Įprastomis aplinkybėmis Monti gal net ir pri- 
pažintų tokią galimybę. Tačiau čia tokio paaiškinimo nepakanka. 

Užuot ėjusi prie savo automobilio, Monti pasuko aplink pastatą. Ji suskai- 
čiavo aštuonerias atsarginio išėjimo duris — kaip tik tiek rado ir rūsyje. Daugiau 
nematė jokių atskirų ar užmaskuotų įėjimų. 

Nusivylusi Monti atrakino savo „MG ir pastebėjo, kad Konerio automobilis 
tebestovi aikštelėje. Gerai, pagalvojo ji, patikrindama, ar tebeturi jo duotą atsar- 
ginį raktą. Juk pažadėjo paruošti vakarienę Konerio bute, o pirmiau dar reikėjo 
užsukti į prekybos centrą. 


Pasiėmusi krepšį, į kurį buvo susikrovusi nakčiai skirtus reikmenis, ir pirkinius, ji 
įjungė „MG“ signalizaciją, apžvelgė gatvę ir tik tada patraukė prie Konerio namo 
durų. Tas žvalgymasis per petį ir tikrinimasis, ar niekas neseka, jau tapo kasdie- 
nybe, tad kartais Monti pagalvodavo, ar tik netapo perdėm paranoiška. 

Konerio cigarečių kvapo pėdsakai ramino, kai ji sukosi virtuvėje, ruošdama 
kepti ant grotelių storą šviežios žuvies gabalą. Paskui, manydama, kad Koneris 
nesupyks, ji paskambino Anai Sterling, norėdama trumpai suderinti planus ir 
kurį nors tos savaitės vakarą susitikti. Apsidžiaugė, kai Ana pasakė, kad Markas 
kelioms dienoms skris į Briuselį, o drauge ir ją pasiims. Monti jautėsi labai nepa- 
togiai, kad susitikusi su drauge negalėtų pasakyti visko, ką žinojo. 

Tačiau Ana priminė Monti nupirkusi bilietus į teatrą Londone, kuris bus po 
savaitės trečiadienį. Monti svarstė, ar iki to laiko tėvas jau turės kokių nors „Ma- 
ternox“ tyrimų rezultatų, ir apgailestavo, kad šį vakarą nevažiavo kartu su juo į 

laboratoriją. Jis bent jau sutiko pasinaudoti senąja laboratorija. Kad ir kaip ten 
būtų, Monti sekama, todėl tėvui kur kas saugiau dirbti vienam. 

Užkandžiui ji jau pjaustė melioną, kai duryse pasigirdo rakto braškėjimas ir 
įėjo mirtinai išbalęs Koneris. Atsainiai pabučiavo ją ir pradėjo keistai vaikštinėti 
po atvirą virtuvę. 

— Tu geraijautiesi? — susirūpino Monti. 

Jis linktelėjo, bet nieko neatsakė. 

— Tuojau įpilsiu tau išgerti — viskio? 

— Būtinai, ir labai daug. Ir sau nepagailėk. 

Jis nusirengė savo Crombie, nubloškė jį ant kėdės, ten pat nusviedė raudoną 
išmargintą kaklaraištį ir atsisegė viršutinę marškinių sagą. Paskui prisėdo ant 
sofos atramos, atrišo savo juodųjų Oxfords raištelius ir nutraukęs paliko gulėti 
ten, kur jie nukrito. 

Sunerimusi, kokia jos laukė žinia, Monti čiupo Glenfiddich butelį ir pripylė 
artipilnę taurę Koneriui, sau — šiek tiek mažiau. 

Ji įmetė ledukų, nunešė taures į kambarį ir atsisėdo ant sofos. 

— Kas atsitiko? 

Jis suspaudė taurę. 

— Čarlis Raulis. Matau, kad nieko negirdėjai? 

— Ko negirdėjau? 

— Kadjis nuskendo Havajuose. 

Monti vos nepaleido taurės iš rankų: atrodė, lyg kažkas sprogo kūne. 

Koneris sugrabaliojo cigaretes ir vieną užsidegė. 

— Negaliu patikėti, kad jis negyvas, — pasakė jis. 

— Koneri, tai baisu! Jėzau, kaip gaila, labai labai gaila. 

— Aš... — Jis purtė galvą. — Kažkas čia labai blogai. Kažkur kažkas nesu- 
prantama. 

— Arba per daug suprantama? 

Staiga Koneris pratrūko pykčiu, o tai nebuvo jam būdinga. 

— Nelaimingas atsitikimas! Kaskart vis prakeiktas nelaimingas atsitikimas. 
Kai tąkart išėjome iš baro, Raulis atrodė paklaikęs iš baimės. Prisimenu, kaip jis 
sėdėjo taksi, atsigręžęs į užpakalinį langą. O jis buvo ne iš tų, kurie dėl visko bai- 
minasi. 

Koneris persigandęs, galvojo Monti, jo veide — nė lašelio kraujo. 

— Arjie papasakojo plačiau? Kaip tai atsitiko? 

— Girdi, triukšmingas pasilinksminimas. Jis pasigėrė, nuėjo paplaukioti 
tamsoje — štai ką jie sako. 

Monti prisislinko arčiau ir apglėbė jį. 

— Užjaučiu, jis tau tikrai patiko, ar ne? 

— Jis buvo vienas iš tų gerų žmonių, kokių reta Bendix Schere teritorijoje. 

— Jų reta ir gyvenime. — Monti drebančiais pirštais švelniai išpešė iš jo 
cigaretę ir užtraukė dūmą. — Ar dabar mano tėvo eilė? 

— Nemanau, kad jie kenktų vienam iš savo didžiausių turtų. 

Monti labai norėjo aptikti daugiau tikrumo jo balse. 

— Dabar paaiškės viena, Monti: jeigu tavo tėvas tose kapsulėse neras nieko 
ypatingo, vadinasi, būsime užsipuolę ne tą, ką reikia. 

— Ojeigu ras? 

— Tada turėsime nuspręsti, ar eiti pas Rorkę, ar į policiją, ar į CSM... 

Jie krūptelėjo — prieškambaryje garsiai sučirškė signalas. 

Monti sustingo. Konerio veidas įsitempė. Dar kartą sučirškė, jau lyg ir gar- 
siau, stipriau. 

— Durų telefonas, — pasakė jis, eidamas iš kambario. 

— Būk atsargus, Koneri, nieko neleisk. 

— Neketinu įsileisti. 

Prieškambaryje Koneris pakėlė vidaus ryšio telefoną. 

— Klausau? — Monti stebėjo jo veidą. — Pica? Ne, aš neužsisakiau jokios 
picos. Koks adresas jums nurodytas? — Jis nutilo. — Čia antras butas. Ne ten 
paskambinote. Gerai, nesirūpinkite. 

Monti prisėlino prie lango, ant kurio nebuvo užuolaidos, ir pažiūrėjo į gatvę. 
Apačioje stovėjo motociklas, o ant prie jo pritaisyto krepšio didžiulėmis raudono- 
mis raidėmis buvo išvedžiota: PICOS, PICOS. 

Ją apglėbė stiprios, kietos rankos, drėgnos, šiltos lūpos pabučiavo pirma už 
vienos ausies, paskui už kitos, tada rankos priglaudė dar tvirčiau. Jis prigludo 
prie jos veido. 

— Netikras aliarmas. 

Monti pajuto, kaip kojomis ir rankomis nubėgo šiurpas, ir stipriau prisi- 
spaudė ieškodama šilumos. 

— Atleisk, aš niekada taip nešokinėdavau. 

— Neatsiprašinėk, — tyliai pasakė jis. — Jeigu šokinėji, vadinasi, esi budri. 
O šiuo metu budrumas reikalingas. 


Jiedu valgė susėdę ant sofos ir pasidėję viską ant žemo staliuko. Koneris pasmei- 
gė šakute paskutinį žuvies gabaliuką ir įsidėjo į burną. 

— Labai skanu, — pareiškė jis. — Tu tikras velniūkštis virtuvėje! Vieną 
gražią dieną nusivesiu tave į puikų restoraną Vašingtone... — Staiga jis nuti- 
lo. — Kitą savaitę turiu skristi į Vašingtoną. Tik kelioms dienoms. 

— Kitą savaitę? Kada kitą savaitę? 

— Manau, išskrisiu trečiadienį, o savaitgalį grįšiu. 

— Aš su tėvu į Vašingtoną skrendu ketvirtadienį! 

— Gal juokauji? 

— Ne, nejuokauju. Pietausime su pačiu Klintonu, o tėtis skaitys pranešimą 
simpoziume. Ar tu dėl to paties skrendi? 

— Ne, negirdėjau apie tą simpoziumą. Aš turiu vykti į Patentų biurą. — Ko- 
neris gurkštelėjo vyno. — Ei, bet tai gera naujiena! Pirmą kartą Vašingtone? 

— Taip, pone. 

— Gruodis — ne pats geriausias mėnuo viešnagei. Per šalta. 

— Žinai ką? Aš labai norėčiau susitikti su tavo mama. — Monti džiugiai su- 
žiuro į jį. — Ar būtų įmanoma? 

Jis linktelėjo. 

— Ir aš noriu, kad judvi susipažintumėte. Pasirūpinsiu tuo. 

Monti pripildė taures ir vėl dirstelėjo į jį. 

— Ką veikė tavo tėvas? 

Koneris nukratė pelenus nuo cigaretės. 

— Jis buvo valstybės tarnautojas. 

— Vašingtone? 

— Mhm. 

— Ar judu buvote artimi? 

— Ne, jis mirė, kai man buvo aštuoneri. 

— Kaip gaila. Sirgo? 

Koneris tylėdamas užtraukė cigaretę. Monti suprato palietusi jautrią stygą 
ir pakeitė temą. 


Tą naktį Koneris vėl regėjo tą patį sapną. Paukštis aštriu zigzagu smigo iš dan- 
gaus, pusiau skrisdamas, pusiau krisdamas, tarsi save gainiojantis šešėlis. Tačiau 
kai jis trenkėsi į žemę, jau nežiūrėjo į jį, nepavirto tėvu. Paukštis nebejudėjo. 

Aplink jį pakilo ugnies ratas, nedidelės įnirtingos liepsnos, tarsi kas būtų 
šliūkštelėjęs į tą ratą benzino. O į ausį sušnabždėjo balsas: „Jie neturėjo taip pa- 
sielgti. Jie žinojo, kad jis nemokėjo plaukti!“ 

Krūptelėjęs Koneris atsisėdo, jau visiškai pabudęs, galva tebeūžė, visas kū- 
nas permirkęs prakaitu. 

— Jėzau, — ištarė jis. — Jėzau Kristau! 

Šalia sukrutėjo Monti, paskui iš tamsos atsklido jos balsas: 

— Kas yra? Kas atsitiko, Koneri? 

— Čarlis Raulis. — Jis įjungė lempą prie lovos, nuėjo prie spintos, kur buvo 
pakabinęs švarką, ir iš vidinės kišenės ištraukė popieriaus lapą. Tai buvo memo- 
randumas, kuriuo daktaras Krovis informavo darbuotojus apie Čarlio Raulio 
mirtį. Monti kilstelėjo, ir jis parodė tą lapą. 

— Tu tokio dar negavai? 

— Ne, — atsakė ji. 

— Dabar tie šunsnukiai pakliuvo! Visi tie prakeikti nelaimingi atsitikimai! 

Dabar jau nutvėrėme išperas. — Jis patapšnojo pirštu į pirmos pastraipos pa- 
baigą ir perskaitė: ...dingo, manoma, kad nuskendo, išvykęs į komandiruotę „Bendix 
Hilo“ įmonėje Havajuose. 

Monti žiūrėjo į jį. 

— Taip? 

— Paklausiau pono Volkerio, atnešusio man šitą, kas iš tikrųjų atsitiko. 
Kaip jau sakiau tau, jis paaiškino, esą Raulis susilažino, kad vidurnaktį perplauks. 
Rodos, per užutėkį ir atgal. — Koneris paleido lapą, sugniaužė kumščius ir trankė 
juos vieną į kitą. — Monti, aš ką tik prisiminiau, ką Raulis man sakė ketvirtadie- 
nį, kai pranešė, kad vyksta į Havajus. Pasakiau jam, kad tą savaitgalį galvosiu apie 
jį, sėdintį pajūryje ir besikaitinantį saulėje, maukiantį margaritas ir besimėgau- 
jantį vandenyno gaiva. — Jis giliai įkvėpė. — Čarlis pasakė, kad jis nesimaudys 
jokiame vandenyne, nes siaubingai bijo vandens. 

Koneris pradėjo žingsniuoti po kambarį. 

— Vadinasi, kiekvienas Volkerio žodis — didžiausias prakeiktas melas. — 

kumščius. — Čarlis pats pasakė, kad nemoka plaukti. 

„MG“ šildytuvas zvimbė, kažkas su pertrūkiais tarškėjo ir bildėjo, nervindamas 
Monti. Jos kojos kepė batuose iki kulkšnių, o veidai stingo nuo oro, besiveržian- 
čio pro plyšį stoge. Jai verkiant reikėjo šaliko, kurį paprastai apsisukdavo aplink 
kaklą, gelbėdamasi nuo skersvėjų. 

Variklis vos neužgeso, ir ji smarkiai padidino greitį. Reikėjo pasirūpinti 
automobiliu. Dabar, kai jie perėjo į Bendix, banke nors šiek tiek atsirado pini- 
gų, — bus kuo užmokėti. Monti svarstė, ar automobilių dirbtuvės galės ką nors 
padaryti, kol ji bus Vašingtone, nors ten užtruks vos kelias dienas. 

Gremėzdiškas krovininio automobilio priekis užtemdė jos šoninį veidrodėlį. 
Ji nekantriai spoksojo į priekyje susigrūdusią eismo spūstį ir laukė, kada nors per 
colį pajudės pirmyn. Besikeičiantys balsai per radiją monotoniškai pranešinėjo, 
kad šį rytą eismo sąlygos sostinėje blogos, labai blogos. Tad visas mintis ji sutelkė 
į savo reikalus. 

Čarlis Raulis. Ji tik trumpai susitiko su tuo vyru ir vos prisiminė, kaip jis 
atrodė, tačiau visą naktį jis nėjo jai iš galvos. Nuskendo. 

Apgailėtina painiava. „Mediči failas“. Jiems tenka visa atsakomybė, Monti 
tuo neabejojo. O visas turinys išsaugotas Konerio kompiuteryje. 

Kodėl „Mediči“? Kodėl vaistų bandymą reikėjo pavadinti Renesanso laiko- 

tarpiu Florencijoje gyvenusios šeimos vardu? Koks buvo tikrasis ryšys? Gerai, 
Medičiai buvo be galo galingi ir dėl jų įtakingumo viduramžiais Florencija tapo 
Europos kultūros židiniu. Medičiai buvo ir ganėtinai nuožmūs. Bet kuo čia dėti 
vaistai? Ji bandė rasti kokį nors ryšį tarp žodžių „Mediči“ ir „medicina“, tačiau 
kad ir ką galvojo, niekas neturėjo prasmės. Medikas? 

Ji vėl dėstė pliusus ir minusus spręsdama, ar verta eiti pas poną Neilą Ror- 
kę. Jeigu Čarlis Raulis buvo nužudytas dėl to, kad gavo „Maternox“ šabloną arba 
bandė gauti daugiau pavyzdžių, tada pavojus grėsė ir jiems: tėvui, Koneriui, jai. 

Koneris atrodė giliai sukrėstas. Žuvus draugui, mirę žmonės jam jau nebuvo 
tik pavardės sąraše. Monti apmąstė jo argumentus, sutikdama, kad reikia laukti, 
kol tėvas turės tų kapsulių tyrimų rezultatus. Tie argumentai tiko, kol jie neturėjo 
rimtų įrodymų. Dabar aiškiai pramanyta Raulio žūtis kaip tik ir buvo reikiamas 
įrodymas. 

Kažkas nesugalvojo įtikinamo paaiškinimo. Turbūt ir Raulio šeimai, ir jo 
merginai bus papasakota ta pati istorija, o jie juk irgi žinos, kad jis nemokėjo 
plaukti. Pasipils klausimai. Jeigu Monti būtų jo šeimos narė, reikalautų, kad Ha- 
vajų valdžios atstovai atliktų tyrimą. Be abejo, būtent taip jie ir padarys. 

Todėl būtina susitikti su Rorke ir įspėti apie tai, kas vyksta jam už nugaros, 
taip pat ir apie gresiančią bėdą įmonei. 

Pagaliau Monti pravažiavo pro visus trukdžius, susijusius su kelio remontu, 
tad eismas judėjo kur kas intensyviau. Po pusvalandžio išsuko iš pagrindinio 
kelio, o dar už kelių mylių jau pradėjo atpažinti kai kuriuos objektus, kuriuos jai 
pavyko pastebėti tamsoje, kai su Koneriu važiavo čia sekmadienį. 

Ji pravažiavo metalo laužo užtvarą, kur stovėjo išnarstyti taksi, ir susirado 
vietą prie Vinstono Smito daugiabučio. Įjungusi primityvią automobilio signali- 
zaciją, užbėgo laipteliais prie išorinio įėjimo antrame aukšte. 

Jos laikrodukas rodė 9 val. 15 min. Krūvos darbų kabinete turės palaukti, 
nes dabar šitai svarbiausia. Pietaudami italų kavinėje tolėliau nuo Bendix, jiedu su 
tėvu nusprendė, kad nieko nekalbės telefonu, nebent būtų itin skubūs atvejai. 

Pradėjo dulksnoti lietus tad, spausdama skambutį prie Smitų durų, susigū- 
žė. Už stiklo sujudėjo šešėlis, pasigirdo skląsčio barškesys, ir durys vos vos prasi- 
vėrė. Ji pamatė ponią Smit, apsirengusią chalatu ir sėdinčią invalido vežimėlyje. 
Pažinusi Monti moteris susiraukė. 

— Labas, — pasisveikino Monti. — Atleiskite, kad esu tokia įkyruolė, bet 
mums reikia pasikalbėti. 

— Jis vis dar klinikoje. 

— Faktiškai aš norėjau susitikti su jumis, ponia Smit. 

— Aš negaliu atsistoti. — Moters rankos drebėjo, ir atrodė, kad nuo sekma- 
dienio ji dar labiau sumenko. — Viena iš tų prastų dienų: negaliu atsikelti iš šios 


kėdės. 

Monti nusišypsojo pačia žaviausia, pasitikėjimą žadinančia šypsena. 

— Gal galėtumėte mane trumpam įsileisti? Tada gal būtų lengviau. 

Paabejojusi ponia Smit atsitraukė, ir Monti įėjo į miniatiūrinį prieškambarį, 
iš kurio dešinėje matėsi nedidelė svetainė. Tačiau toliau jos niekas nekvietė. 

Monti surizikavo veikti ryžtingai: 

— Klausykite, ponia Smit: žinau, jūs tikite, kad Bendix Schere stengiasi dėl 
jūsų vyro gerovės, bet manau, kad jie tiesiog juo naudojasi. 
tačiau tesė toliau: 

— Vinstonas man sakė, kad maždaug prieš dvylika metų jis sutiko išbandyti 
kažkokius vaistus, ir nuo to laiko beveik nuolat jautėsi blogai. Ar tai tiesa? 

Ponia Smit kelioms sekundėms tik įbedė akis į Monti, tačiau nepatvirtino. 

— Aš pati dalyvavau tame bandyme, — pagaliau pasakė ji. 

Kaip tik tai Monti ir įtarė, užėjusi čia aną kartą. Dabar siaubas sumišo su gai- 
lesčiu. 

— Dalyvavote ir susirgote... Parkinsono liga? 

Atrodė, kad drebulys tai moteriai kirto nubanguodamas nuo galvos iki kojų. 
O Monti patyrė tokį įspūdį, tarsi matytų ne gyvą ponią Smit, bet jos atvaizdą van- 
denyje. Ta mintis vos nenubloškė jos atgal, vis dėlto prisivertė likti vietoje. 

— Man viskas prasidėjo po šešerių metų, — prabilo tas atvaizdas. — Dak- 
taras Seligmanas... Jis negali pasakyti, kas nutiko — buvo atlikta daugybė įvai- 
riausių tyrimų. Sako, kad simptomai tokie pat kaip Parkinsono, bet aš faktiškai 
šia liga nesergu. 

Monti suraukė antakius. Pavardė „Seligmanas“ pasirodė girdėta. Ir ji prisi- 
minė matytą vardinę kortelę ant to gana ramaus tipo krūtinės: tai jis prikibo prie 
jos klinikoje prie Vinstono Smito durų. Dr. E. Čarlsas Seligmanas. 

— Ar kreipėtės į kokius nors nepriklausomus gydytojus? 

Ponia Smit atrodė taip, tarsi norėtų sukaupti drąsą ir kažką jai pasakyti. 

— Aš lankausi pas gydytoją tik čia, vietiniame sveikatos centre. Jis paima 
kraują, atlieka kitus tyrimus. O kai nueinu kitą kartą, išgirstu tą patį: simptomai 
kaip Parkinsono ligos, bet tyrimai nerodo, kad ja sirgčiau. Ir dar jis sako, kad pra- 
ėjo pernelyg daug laiko nuo tų bandymų, užtat visa tai negali būti susiję. — Mo- 
ters kūnu nuvilnijo šiek tiek silpnesnis drebulys. — Daktaras mano, kad viskas 
dėl mano galvos. 

Monti nusivaipė. 

— Ojūsų vyras — kada paskutinį kartą su juo matėtės? 

— Vakar, įmonė atsiuntė taksi, aš ir nuvažiavau: matote, kokie jie mums 
geri. 

— Lyg ir taip. Kaip jis? 

Moteris pakratė galvą, veidas ištįso. 

— Jam labai blogai. 

— Ar leisite nuvesti kitą gydytoją jį apžiūrėti? 

Ponia Smit atrodė visiškai įveikta. 

— Ne, ačiū jums. Jie daro viską, ką tik gali. Nemanau, kad jam užtektų jėgų 
ištverti dar daugiau tyrimų. 

Monti neparodė nevilties. 

— Ką gi, gal galėtumėte perduoti jam linkėjimų nuo manęs? 

— Panele Banerman? 

— Taip? 

Ponios Smit žvilgsnis paaštrėjo, tarsi pirmą kartą per visą pokalbį susitelkė. 

— Mano atmintis prasta. Mano vyras... praėjusį vakarą jis kalbėjo labai pad- 
rikai, bet būtinai norėjo, jeigu jūs ateitumėte, kad kai ką perduočiau. 

Monti išpūtė akis. 

— Jis nelabai aiškiai pasakė — reikėjo man užsirašyti. Tai apie kažkokią 
automobilių stovėjimo vietą. 

— Automobilių stovėjimo vietą? 

— Taip. Sakė, kad jūs turite eiti į daugiaaukštę automobilių stovėjimo aikš- 
telę, kuri yra kitapus gatvės priešais Bendix. Čarlzo gatvė? Čalterio gatvė? Sako, 
ten ir yra tas įėjimas. 

— Koks įėjimas? 

— Sakė, kad jūs suprasite. 

Staiga Monti galva nušvito. Ji energingai palinkčiojo. 

— Tikrai taip! Nuostabu! Suprantu, taip. Labai ačiū! 

Po kelių minučių ji išsuko iš „Albany Kort“ kiemo ir savo darbovietės link 
nulėkė taip nutrūktgalviškai, kaip tik pajėgė išlaviruoti sausakimšame kelyje. 

Atvykęs į darbą Koneris nustebo radęs laukiančius tris lapus, atsiųstus JAV Pa- 
tentų biuro. Čia pat buvo ir memorandumas, įspėjantis apie jo automobilio būklę 
ir primenantis, kad už nešvarą gresia bauda. Pasirašyta: „G. Sneipas, atsakingas 
už ryšius tarp darbuotojų.“ 

Pavažinėjus Monti lauko keliuku, jo BMW ratai ir šonai buvo apnešti purvu, 
tačiau jo galva buvo pernelyg prikimšta, kad pagalvotų dar ir apie tai. Pyktelėjęs 
dėl to rašto tono, Koneris įmetė jį į smulkinimo aparatą, įsikaldamas į galvą, kad 
iki rytdienos privalės nuvažiuoti į plovyklą. Šį vakarą jis vėl važiuos pas Monti, 
tad purvini ratai jau tapo jų santykių dalimi. 

Pasiguodęs mintimi, kad tokį G. Sneipą vertėtų pakabinti už kojų virš karštų 
žarijų ir neskubant išmėsinėti, jis peržvelgė Deivio Švabo pasirašytą faksogramą. 

Kaip jau ir buvo užsiminta, Deivis nurodė paraiškos faktorius, kurie jam netiko, 
ir pasiūlė preliminariai kitam ketvirtadieniui numatytą pokalbį paankstinti viena 
diena — kad liktų daugiau laiko viską sutvarkyti. 

Konerio mintys nukrypo į Čarlį Raulį. Raulis ne mirė, bet buvo nužudytas. 
Koneriui teko susitaikyti su faktu, kad tai jis įstūmė tą vargšą vyruką į knibždantį 
gyvatyną. Jis liko skolingas Rauliui, todėl nersis iš kailio, kad kažkam kaip rei- 
kiant užkurtų pirtį. 

Jis nusprendė eiti pietauti kitur, susirasti telefoną automatą ir pamėginti 
susisiekti su Raulio tėvais. Koneris žinojo, kad draugo šeima turtinga. Galbūt 
jie turėjo įtakingų ryšių. Jeigu jam pavyktų greitai sukelti triukšmą, visai Bendix 
Schere žmogžudžių brigadai galbūt prireiktų slėptis. 

Dabar jau neilgai reikės laukti. Tik kol Dikas Banermanas pateiks tyrimų 
rezultatus. Dešimt dienų. 

Kažkas pabeldė į duris. Įslinko Martinas Volkeris, skyriaus viršininkas. 

— Labas rytas, pone Molojau, ar gavote mano darbotvarkę dėl devintos 
valandos susirinkimo? 

— Ne, dar netikrinau elektroninio pašto. — Jis kilstelėjo Švabo atsiųstą 
faksogramą. — Gilinausi į šitą. 

Volkeris atrodė mažumėlę ne toks pasitikintis savimi kaip visada. 

— Dėl mūsų vargšo pono Raulio mirties dabar sklando įvairiausios istorijos. 
Mane buvo privertę patikėti, kad jis bandė kvailai paplaukioti, tačiau akivaizdu, 
kad jis iškrito už borto, kai tą vėlyvą naktį išplaukė žvejoti. 

— Didžiulis skirtumas. 

Volkeris meistriškai pademonstravo savitvardą: veido išraiška beveik nepa- 
sikeitė. 

— Na, man tai primena jūsų Čepekvidiko incidentą. Vos tik atsitinka ne- 
laimė, pasipila įvairiausi gandai. 

— Taip yra todėl, kad Čepekvidike kažkas bandė nuslėpti tiesą, — pareiškė 
Koneris, įsmeigęs akis į Volkerį. 

— Taip, įvykus tragedijai žmonės supanikuoja, tiesa? Galbūt toje pajūrio 
iškyloje jie pirmiausia nusigėrė, o kažkas ir sukūrė istoriją, kad apsaugotų val- 
tininką nuo kaltinimų dėl aplaidumo. Jokios aplinkybės nepaneigs liūdnos tie- 
sos — ponas Raulis nuskendo. 

Koneris svarstė, kiek įmonei kainavo papirkti atitinkamą Havajų valdžią. 

— Ar kūnas jau rastas? 

— Manau, ne. Kiek teko girdėti apie visas tas pakrantės sroves ir povande- 
ninius sūkurius, jį galėjo nunešti į jūrą ir pradanginti amžiams. 

Kaip patogu visiems, — karčiai pagalvojo Koneris. Jis dar pakamantinėjo 
Volkerį, stengdamasis neatskleisti savo tikrųjų minčių, tačiau daugiau informaci- 
jos neišpešė. Tada Koneris pakeitė temą: nušvietė Švabo faksogramos esmę. 

Volkeris sutiko dėl kelionės į Vašingtoną, nurodė jam du žmones personalo 
skyriuje, kurie tvarkė visus kelionių reikalus, pasakė, kad juodu dar pasimatys 
devintą valandą, ir išėjo. 


Važiuodama Juston Roudo gatve, Monti pamatė priekyje iškilusį Bendix Schere 
monolitą. Užuot sukusi į dešinę prie apsaugos vartų, ji pasuko į kairę, į šalutinę 
gatvę priešais, ir pradėjo lėtai slinkti. Už dvidešimties jardų pasiekė nuožulnų 
įvažiavimą į daugiaaukštę automobilių stovėjimo aikštelę, kurią matė daugybę 
kartų, bet niekada neatkreipė dėmesio. Iki dabar. 

Virš įvažiavimo mirgėjo oranžinės ir juodos spalvų užrašas: LRG AUTOMOBILIŲ 
STOVĖJIMO AIKŠTELĖS. Privažiavusi arčiau išvydo nuleistą barjerą, virš kurio elek- 
troninė iškaba skelbė: VIETŲ NĖRA. AUTOMOBILIAI PRIIMAMI TIK PAGAL SUTARTĮ. 

Trumpai pavažiavusi, už kvartalo vėl pasuko į kairę, ieškodama automobilio 
stovėjimo skaitiklio, ir galiausiai vėl grįžo į Juston Roudo gatvę. Monti vėl prisi- 
artino prie tos daugiaaukštės aikštelės ir šį kartą sustojo prie šaligatvio, nekreip- 
dama dėmesio į dvigubą geltoną liniją. Paskui nubėgo prie barjero, prasispraudė 
pro jį ir įsmuko į betono karalystę. Nuo sienos palubėje ją tyliai sekė stebėjimo 
kamera. 

Jai pasirodė keista, kad nematyti jokio aptarnaujančio asmens. Rampa 
staigiu kampu pasisuko tarsi atrakcionų rogučių lovelis. Kadangi nebuvo jokio 
ženklo, nurodančio įėjimą pėstiesiems, ji nuėjo toliau, lįsdama į vis didesnę tam- 
są. Pagaliau priekyje pasirodė būdelė ir antras, jau daug stambesnis barjeras, už- 
kertantis pravažiavimą. 

Kol ėjo prie būdelės, iš už veidrodinio stiklo langelio Monti visą laiką sekė 
labai nedraugiškas uniformuoto tarnautojo žvilgsnis, kurio nesušildė net jos ma- 
loni šypsena. | 

Langelis buvo hermetiškas, durų nematyti. Viduje dar vienas tarnautojas 
sėdėjo priešais monitorių bloką. Jokio užrašo, kur būtų nurodyti tarifai. 

— Ar negalėtumėte man padėti: norėčiau nusipirkti sezoninį bilietą, — pa- 
sakė ji pro apsaugines groteles. 

Į ją dėbsojo neišskaitomos akys. 

— Vietų nėra. 

— Gal galima įsirašyti į eilę? 

— Šiuo metu bus tik po trejų metų. 

Monti pagalvojo. 

— Gerai, manau... aš... aš norėčiau užsirašyti. Gal pirma galėčiau apsidairy- 
ti? — vos paklaususi, iškart suvokė, kad toks prašymas skamba išties idiotiškai. 

Vyras žiūrėjo į ją sustingusiu žvilgsniu. 

— Čia automobilių aikštelės. Nėra ką žiūrėti. 

Ji galvojo, ką prasimanyti, kad galėtų prasmukti toliau. 

— Matau, turite labai gerą apsaugą. Mano automobilis senas, kone anti- 
kvarinis, todėl man labai neramu dėl galimo vandalizmo. — Monti žinojo, kad 
sutrikusi viską supainiojo. 

— Čia vandalizmo atvejų nebūna, — atrėžė apsaugininkas. 

— Puiku. Gerai. Jūs... e... jūs tikrinate? 

— Mes turime stebėjimo kameras. — Tos akys nė akimirką neatsitraukė 
nuo Monti veido. 

— Kiek čia turite vietų? 

— Kodėljums rūpi? 

Monti paraudo. 

— Aš... man tiesiog įdomu, ir tiek. 

To tarnautojo kolega atsigręžė per petį į Monti ir kokią minutę tyrinėjo, 
tarsi norėdamas ją įsiminti. O ji bandė ką nors įžiūrėti monitoriuose, tačiau ten 
matėsi tik automobilių eilės, betono kolonos ir tamsa. 

— Kada uždarote nakčiai? 

— Mes neuždarome. — Buvo aišku, kad darbuotojo kantrybė senka. 

— Gerai, ačiū. Kur man kreiptis, jeigu nuspręsčiau stoti į eilę? 

— Paduosite man. 

— O kurjūsų centrinė įstaiga? Jeigu norėsiu įsirašyti? 

Akys ir toliau ją gręžė. 

— Jeigu norėsite susižinoti, kreipkitės čia. 

Monti vėl apdovanojo jį šypsena. 

— Gerai, ačiū. 

Vos išėjusi į gatvę, Monti pamatė inspektorę, stovinčią prie jos „MG“. 

— Ei! — šūktelėjo ji ir pasileido tekina. — Aš jau važiuoju! 

Inspektorė buvo jos amžiaus, linksmai išsišiepusi. 

— Dar trisdešimt sekundžių — ir būčiau jus nubaudusi. 

— Fuuu! — atsipūtė Monti ir mostelėjo į daugiaaukštį. — Aš tik mėginau 
susitarti dėl automobilio laikymo. Labai jau niūru čia. 

— Šitos aikštelės ima ir už žemę, — pastebėjo inspektorė ir supratingai 
žvilgtelėjo į ją. — Vis dėlto atsieina daug pigiau nei mokėti baudas. 


Grįžusi į kabinetą Monti nė nepažiūrėjo į laukiančių laiškų krūvą, bet iš karto 
sėdo prie kompiuterio ir išsikvietė elektroninę telefono abonentų knygą, laikomą 
įmonės archyvuose. Ji pasirinko „H-M“ skyrių, kuriame galėjo rasti Londono 
telefonų numerius, ir paieškos laukelyje įrašė „LRG automobilių aikštelės“. 

Beveik iš karto išdygo atsakymas: „Nerasta“. 

Ji paskambino į telefonų tinklo informacijos biurą, bet ir jie pasakė, kad 
tokiu pavadinimu nėra nieko užregistruota. 

Monti padėjo ragelį ir susimąstė. Staiga jai šovė mintis: ugniagesių nuosta- 

tai. Automobilių aikštelės tikrinamos reguliariai. Ji paskambino į Vestminsterio 
savivaldybės tarybą ir paprašė sujungti su ugniagesių tarnybos viršininku. Atsi- 
liepė moteriškas balsas. 

— Aš bandau rasti centrinį įmonės „LRG automobilių laikymo aikštelės“ 
prie pat Juston Roudo gatvės biurą, — paaiškino Monti. — Nerandu jų jokiuose 
sąrašuose, todėl pagalvojau, kad jūs galėtumėte turėti adresą. 

— Tuojau pažiūrėsiu... 

Laukdama Monti permetė akimis savo elektroninį paštą ir pastebėjo tėvo 
pasipiktinimo kupiną žinutę, kad dingo dar viena dokumentų byla. Ir čia pat ra- 
gelyje prašneko toji moteris: | 

— „LRG automobilių stovėjimo aikštelės“, Čaltou gatvė 117 

— Taip, ši, — sukruto Monti. 

— Mes esame užregistravę jų centrinės įstaigos adresą: Lombardo gatvė 
216, EC3. 

Monti greitai užsirašė ir padėjo ragelį. 

Adresas kažkodėl girdėtas, bet kol kas neprisiminė, kodėl. „Lombardo gatvė 
216“. Monti sėdėjo įbedusi į jį akis, ir staiga puolė ieškoti vieno iš senųjų failų, 
kuriuos buvo perkėlusi į kompiuterį. „Banermano mokslinių tyrimų laboratori- 
jos — BS perėmimo dokumentai“. 

Atidžiai jį peržiūrėjo, ieškodama susirašinėjimo su Bendix Schere advokatais 
Dean-Wilson. Prieš akis išniro adresas: 

„Lombardo gatvė 216. Londonas. EC3 6BK. 

1953-ieji, šiaurinis Londonas. 


Danielis gūžėsi šventyklos kampe, suspaudęs rankose taurę, ir pasibjaurėjęs rijo 
akimis visą vaizdą. 

Jo bendrininkai, adeptai, gulėjo išsikėtoję ant grindų ir kuo įvairiausiai, 
energingiausiai užsiiminėjo lytine sueitimi — nuo feliacijos iki lytinių santykių 
ir sodomijos. Daugiausia darbavosi poromis, tik viena grupė kopuliavo trise ir 
viena — keturiese. Tai jiems nebuvo tik svarbiausias savaitės įvykis — tai buvo 
svarbiausias jų egzistavimo momentas. 

Danielis lėtai pakėlė taurę prie lūpų ir šiek tiek gurkštelėjo. Jau aštuoniolika 
mėnesių jis yra adeptas, tačiau vis dar nebuvo tikras, ar tas kartus metalinis skonis 
jam patiko ar ne. Jis mąstė, kad dar taip neseniai gėrėjosi šiais žmonėmis, gerbė 
juos, visa širdimi trokšdamas tapti šio sambūrio nariu, o dabar visos iliuzijos žlugo. 

Jis vis dar aiškiai prisiminė tą pasididžiavimą — ir šoką, — kai buvo priim- 
tas į draugiją. Tačiau kur kas labiau atmintin įsirėžė įgyta galia. 

Tos galios skonis. 

Ji žadėjo neįtikėtiną energiją, jėgą, gebėjimus. O dabar? Visi čia esantieji 
kažkada atliko tą patį ritualą, visiems teko pajusti tą galią. O ką jie darė? Tik 
švaistė ją kelioms malonumo akimirkoms. 

Mat visą laiką, kiekvieną savaitę, vyko tas pat. Ritualas šiek tiek pasikeis- 
davo tik tada, kai būdavo minima tam tikra svarbi kalendorinė data. Daugiau 
čia niekas nesikeitė. O kai ritualas pasibaigdavo, kaukės buvo metamos į šalį ir 
prasidėdavo orgijos. 

Čia būdavo geriamas tik sakramentalus gėrimas: stiprus raudonojo vyno, 
džino, gvazdikėlių, cinamono ir kraujo kokteilis. Šventinėmis dienomis dar būda- 
vo įvarvinama šlapimo ir spermos. 

Paprastai Danielis išgerdavo tik kelis gurkšnelius, ir to, kas buvo jo auksi- 
nėje taurėje, gautoje įšventinimo metu, pakakdavo visai nakčiai. Tie gurkšneliai 
buvo daugiau negu reikėjo, kad padrąsintų jį ir užslopintų jau gerokai sukilusius 
pojūčius. Be gėrimo, dar buvo dalijamasi sumuštiniais, pyragėliais su mėsa ir py- 
ragaičiais. Po valgio visada būdavo seksas. 

Jis nustebo sužinojęs, kad pirmoji jo kaip naujai priimtojo pareiga buvo 
poruotis kas savaitę vis su kita sambūrio moterimi, kol pasimylėjo su visomis. 
Vėliau vykdavo grumtynės. 

Danielis nusprendė, kad iš dvidešimt vienos moteriškės tik trys pakanka- 
mai patrauklios. Dar šešios buvo beveik pakenčiamos: nei bjaurios, nei per daug 
senos ir nesmirdėjo. Kadangi seksas jam vis dar buvo naujovė, o lytinis potraukis 
stiprus, jis pakankamai pasidžiaugdavo ir jomis. Tačiau visos kitos kėlė jam pa- 
sibjaurėjimą. Porą kartų nutiko dar blogiau: pirmą kartą — kai jis stovėjo vienas 
ir jį iš užpakalio paėmė kiti sambūrio vyrai, o antrą — kai jie padarė tą patį, jam 
aktyviai santykiaujant su moterimi. Kadangi Danielis buvo jaunesnysis adeptas, 
jam neliko pasirinkimo, tik paklusti. 

Tomis naktimis, kai nepavykdavo susiporuoti, jis ištuštindavo visą taurę 
ir kartkartėmis prisipildavo dar kelias. Rezultatas visada būdavo toks pat: par- 
šlitiniuodavo namo, praradęs šviesą akyse ir koordinaciją, viską apversdavo ir 
pažadindavo motiną, kuri, vos užuodusi iš jo burnos sklindantį alkoholio kvapą, 
klykdama jį koneveikdavo. 

Tačiau jau seniai Danielis nebijojo jos užgauliojimų. Dabar jam paprasčiausiai 
būdavo juokinga ir taip juokinga, kad kartais vos susilaikydavo neužsikvatojęs tie- 
siai jai į akis. Netgi prieš tą nelaimingą atsitikimą, kai neteko abiejų rankų, motina 
jau buvo virtusi bandomąja jūrų kiaulyte, su kuria jis išmėgindavo savo galias. Da- 
nielis netgi laikė ją ne savo motina, o narve patupdytu laboratoriniu gyvūnėliu. 

Jis vėl gurkštelėjo gėrimo, džiaugdamasis, kad pasibaigus ritualui spėjo 
smukti į šalį, kol neprasidėjo poravimosi grumtynės. Šiąnakt nebuvo trijų ser- 
gančių moterų, todėl nestigs savanorių, kurie po kokių dešimties minučių, pasi- 

baigus pirmajam poravimuisi, kibs prie jo. Danielis planavo iki to taip nusigerti, 
kad viskas būtų vis tiek. 

— Pastaruoju metu atrodai labai tylus, Teutai. Kas nors neduoda ramybės? 

Danielis krūptelėjo, išgirdęs Magister Templi balsą, ir pakėlė akis į nuogą 
vyrą: laisvai krintantys plaukai, sidabrinė grandinė, didžiulis nudribęs pilvas, 
masyvus penis nukaręs, išsekęs, tebeblizgantis nuo šviežių fAluidų. Šitas vaiduok- 
lis atsisėdo šalia ir apkabino ranka per pečius. 

— Gal nori pasikalbėti? 

Danielis dar gurkštelėjo, įgijo pasitikėjimo. 

— Aš ne visada noriu švaistyti savo energiją seksui, Magister. Noriu išsau- 
goti ją didingesniems darbams. 

— Ir kokį didingesnį darbą turi galvoje? 

— Aš noriu valdyti pasaulį. 

Magister Templi ranka tebegulėjo ant Danielio peties. Pagaliau jis pareiškė: 

— Jeigu tikrai stipriai nori, Teutai, viskas įmanoma. Pasaulio valdymas — ir 
didelis, ir mažas siekis. Kodėl nesiekus aukštesnės sferos? 

— Kadangi aš žinau šitą, — paprastai atsakė Danielis. — Jeigu ir Didysis 
Apsišaukėlis, ir Jo Didenybė Šėtonas laiko tai tokiu svarbiu dalyku, aš tikiu, kad 
čia ir turėtų būti vartai į aukštesnę sferą. Manau, kad gal būtų galima pasiekti tai, 
suvienijant visą pasaulį pagal Jo Didenybės Šėtono taisykles. 

Magister Templi žavėjosi šio berniuko protu bei vaizduote ir atsisuko į jį: 

— Jau pirmą kartą išvydęs tave žinojau, kad vieną dieną tu aplenksi mus 
visus, tačiau neįsivaizdavau, kad tai atsitiks taip greitai. — Jis nusišypsojo. — Aš 
dažnai žiūrėdavau į tave ir svarstydavau, kiek senosios išminties slypi tavo jauno- 
je galvoje, kiek gyvenimų jau nugyvenai. Padėsiu tau ir kiek galėdamas pamoky- 
siu, tau einant trokštamu keliu, tačiau labiausiai pats sau turėsi padėti. 

— Taip, aš tai žinau. 

— Tau reikės daug pinigų ir laiko. Numanau, kad ketini tapti burtininku? 

— Aš ketinu tapti pačiu Ipsissimus, — atsakė Danielis, niekindamas šito žmo- 
gaus ribotumą. 

— Tu tapsi Dievu, Teutai? 

— Tapsiu. 

Kol šių žodžių prasmė grimzdo į smegenis, buvo tylu. Pagaliau Magister 
Templi tarė: 

— Taip, tau reikės daugybės pinigų, kad galėtum traukti tuo keliu, Teutai. 
Tau teks pradėti visiško apsivalymo kelionę. Nuo šiol turėsi dėvėti ploniausios 
drobės drabužius. Tau reikės pačiam pasidaryti įrankius iš tauriausių metalų, be 
to, pats turėsi išlieti juos liejyklose. 

Danielis stebėjo priešais juos besikilnojančių, besivartančių, vaitojančių 
kūnų jūrą, tačiau tuo pat metu jis įdėmiai klausėsi ir Magister Templi žodžių. 

— Galiu supažindinti tave su reikiamais žmonėmis, Teutai, tačiau turėsi la- 
bai atkakliai dirbti, kad padarytum jiems įspūdį. Tu esi paauglys ir, kol nesukaks 
trisdešimt treji metai, tau dar nebus leidžiama tapti tikru burtininku. Tačiau tau 
reikės viso to laiko ir dar daugiau. Ar esi pasirengęs tam, atsisakydamas visų kitų 
dalykų? 

— Taip, — nesvyruodamas atsakė Danielis. 

Magister Templi linktelėjo. 

— Tinkama drobė kainuos šimtus svarų už vieną jardą. Tavo smilkytuvams 
reikės vario, apeiginiam durklui ir visoms kitoms priemonėms — aukso. Įspėju 
tave: vieno gryno aukso uncija kainuoja tiek, kiek geras automobilis. 

— Pinigai ne bėda. — Danielis pažiūrėjo į jį pasitikinčio žmogaus žvilgs- 
niu. — Jokia bėda. 

Koneris sėdėjo prie mažo staliuko priešais Monti jaukiame bare netoli jos namų. 

— Ji priklauso Bendix Schere? — nepatikėjo jis. — Šita daugiaaukštė auto- 
mobilių aikštelė? 

— O tuturi geresnę versiją? Jų centrinės įstaigos adresas sutampa su Bendix 
advokatų adresu. Šito juk nepavadinsi atsitiktinumu. O tie būdelėse sėdintys vy- 
rukai greičiau atrodė kaip apsaugos darbuotojai, o ne aikštelių prižiūrėtojai. 

— Aš galvoju... — Koneris stumtelėjo Budweiser tolyn nuo savęs tarsi tai 
būtų šachmatų figūrėlė. — Gal aikštelėje prie pastato neužteko vietų ir jiems rei- 
kėjo įsigyti daugiau. Supranti — gal netgi turi būti vyresniuoju, kad įkištum savo 
automobilį po stogu, ypač žiemą. 

— Ir Krovis, ir Rorkė turi savo vairuotojus. O praeidama pastebėjau, kad 
kitų direktorių vietos beveik visada užimtos. 

Jis rankomis brūkštelėjo sau per plaukus. 

— Tai pasakyk dar kartą: ką tiksliai sakė ta ponia Smit? 

Monti pasakė. 

Koneris pakartojo svarbiausius žodžius: 

— Jis sako, ten ir yra tas įėjimas. Taigi tu manai, kad ten galėtų būti įėjimas 
į tuos šešis nematomus aukštus? Vadinasi, kad ir kas apačioje būtų, ten galima 
patekti tik iš aukšto, kuriame sėdi direktoriai, arba iš daugiaaukštės automobilių 
stovėjimo aikštelės? 

— Atrodo, taip. 

Jis ištiesė Monti cigaretę, pridegė jai ir pats užsirūkė. 

— Gal ten tokia vieta, kur direktoriai eina žiūrėti pornografinių filmų, — 
pareiškė Koneris. 

Monti nusišypsojo. 

— Matyt, turi neblogą kolekciją, jeigu prireikė šešių aukštų. 

— Gal ten tik penki — argi vieno neužima hidroterapijos skyrius? 

— Gal ir užima. Gerai, tada penki, — sutiko ji. 

Minutėlę Koneris ją tyrinėjo. Monti buvo apsirengusi juodu laisvu švarku, 
balta palaidinuke ir trumpu juodu sijonėliu. Atrodė be galo žavi ir pažeidžiama. 
Pasiekęs jos ranką, suspaudė. 

— Tu labai drąsiai pasielgei šnipinėdama, tik nežinau, ar protingai. 

— Niekas manęs nematė, — pasakė ji ir čia pat susilaikė pagalvojusi apie 
tuos du prižiūrėtojus ir jų monitorius. Ir apie kamerą, nukreiptą į ją prie atsar- 
ginio išėjimo už hidroterapijos skyriaus patalpų. — Tai yra, aš juk darbuotoja ir 
galiu nusileisti į hidroterapijos skyrių — nėra jokių draudimų. 

— Mes ignoruojame visus draudimus, Monti. Mes jau kišame galvas tigrui į 
nasrus, o kai taip darai, nelabai protinga tuo pat metu griebti jį ir už kiaušų. 

Ji nurijo priekaištą ir, be reikalo nupurčiusi nuo cigaretės pelenus, pasakė: 

— Man įdomu sužinoti. Daugiau negu įdomu, aš... 

— Taip? 

Ji vėl nevalingai nukratė pelenus. 

— Atleisk, gal ir persistengiau, bet aš... manau, nujaučiu. 

Koneris tylėjo. 

— O tu nenori sužinoti, kas ten, apačioje? — paklausė ji. — Tau ne smalsu? 

— Aš daug ką noriu sužinoti, tačiau knaisiojimasis aplink vietą, kuriai už- 
maskuoti Bendix Schere atidavė devynis galus, nieko gero neduos, tik sulauksime 
neprašyto dėmesio. Kol tavo tėvas neturės rankose tyrimų rezultatų, negalime 
patraukti dėmesio. Gerai? Mes turime likti nepastebimi. Esame tik geri įmonės 
darbuotojai, atliekantys savo darbą. 

— Kaip Čarlis Raulis? 

Jis pateliūskavo alų stiklinėje. 

— Čarlis Raulis visą laiką koneveikė sistemą. 

— Irjie toleravo, kol jis nuėjo per toli ir pradėjo šniukštinėti aplink „Mater- 
nox ? 

Koneris pakėlė stiklinę. Padėkliukas prilipo prie jos dugno ir po kelių sekun- 
džių nukrito jam ant kelių. Parodęs į jį vyras tarė: 

— Matai? Ir čia tas pat. Ar Čarlį pastūmė, ar jis iškrito? 

— Ta istorija pasikeitė nepaprastai greitai. 

— Ir tapo tokia įtikinama, — pastebėjo Koneris. Jis karčiai šyptelėjo. — 
Faktas, kad Čarlis Raulis nemokėjo plaukti, buvo labai gražiai išspręstas. 

— Ar kalbėjai su jo mergina arba artimaisiais? 

Jis beviltiškai skėstelėjo rankomis. 

— Kalbėjausi su jo motina. Ji buvo labai miela, deja, aš nesugebėjau įterpti 

nė žodelio. Ji klydo manydama, kad skambinu norėdamas paaiškinti apsirikimą, 
ir pasakė, kad kažkas iš įmonės dėl to jau lankėsi. Sūnaus netektis ją tiesiog pri- 
bloškė. Viskas. Sakė suprantanti, kad tokios detalės iškreipiamos, ypač kai tai 
nutinka užsienio šalyje. 

— Nepasakytum, kad Havajai yra užsienio šalis. Juk tai Amerikos valstija. 

— Reikia jos numerio? Tu pamėgink su ja pasikalbėti. 

— Pamėginsiu. 

Jis pakraipė galvą. 

— Nieko nepasieksi — gerai pagalvok. BS jau pridengė savo užpakalius. Jei- 
gu pusmečiui pasiųstum ten privatų detektyvą, įdėjusi jam į kišenę kelis šimtus 
tūkstančių svarų grynaisiais, jis galėtų atkapstyti visą gudrybę. Tačiau tą pačią 
sekundę jam baigtųsi taip pat kaip ir Rauliui. 

— Tu išties manai, kad įmonė gali nueiti taip toli? 

Koneris suvaidino nustebusį: 

— Labas vakarėlis, gražuole, kokioje planetoje esi šį vakarą? 

— Aš esu Žemėje, bet verčiau jau būčiau kur nors kitur. 

— Pamatysi — Vašingtonas bus geras pakaitalas. 

— Taigi, labai laukiu tos kelionės. 

— Miestas puikus, tik gaila, kad žmonės ne tokie. Vienas iš dešimties — ad- 
vokatas, kiti devyni — arba gatvės plėšikai, arba politikai, o atskirti juos tegali 
šitaip: plėšikai — mažesni apgavikai. 

— Stebiuosi, kad Bendix ten dar neturi kontoros. 

— Turi. Na, netoli Merilendo yra jų didžiausia gamykla Valstijose. Užsimer- 
kęs durk smeigtuku į pasaulio žemėlapį ir, ko gero, pataikysi į Bendix valdą. — Ko- 
neris nusišypsojo ir ištuštino stiklinę. — Mano susitikimas Vašingtone atkeltas 
diena anksčiau: išskrisiu antradienį. Jūs atskrendate ketvirtadienį, tiesa? 

— Tėtis nerimauja, kad gali nespėti iki ketvirtadienio atlikti tyrimo, o palik- 
ti be priežiūros nenori. Jeigu reikės, jis pasirengęs atšaukti kelionę į Vašingtoną. 

Koneris įsitempė. 

— Jūs negalite taip pasielgti, Monti, privalote skristi. 

Ji netikėtai sutriko. 

— Privalome? Tiksliau, aš iš tikrųjų norėčiau ir džiaugčiausi būdama ten su 
tavimi, bet šie reikalai juk svarbesni? 

— Šį vakarą mane iki čia sekė, — tyliai prašneko jis. — Kai sustojau susiras- 
ti cigaretės, pastebėjau, kad už kelių šimtų jardų sustojo automobilis, kurio prieš 
tai ten nebuvo. Kai vėliau sustojau degalinėje, jis prašliaužė pro šalį. O kai paskui 
dar dėl kažko sustojau, vėl jį pastebėjau. 

— O kurjis dabar? — sunerimo Monti. 

— Kažkur tyko tamsoje. 

— Siaubas, — išsigando ji. — Man baisu. 

Ir Koneris bijojo dėl Monti, ne dėl savęs, tačiau nepasakė to: nenorėjo dar 
labiau įbauginti. Šiuo metu ji laikėsi gana gerai, ramiai, semdamasi jėgų iš savo 
gilių vidinių šaltinių. 

— Tokie dalykai manęs negąsdina, — pasakė jis. — Tačiau erzina. Velniškai 
pykdo. Aš nemėgstu, kai trikdoma mano ramybė. 

— Ir aš nemėgstu. 

— Monti, jūs privalote skristi. 

Ji pajuto kažką nenusakoma, tarsi jos antena būtų apčiuopusi pavojaus sig- 
nalą ar vibraciją. 

— Kodėl? 

— Tu pasitiki manimi? 

Ji nesvyravo, tačiau atsakė kur kas tvirčiau, negu tą akimirką jautėsi: 

— Taip. 

— Tada, prašau, tikėk manimi. 

Spragt. Kanalas pasikeitė. Kaukė sirena, sucypė padangos. Spragt. Kitas kanalas. 
„Bet aš tave myliu, Edvardai, — maldavo moteriškas balsas. — Aš visada tave 
mylėjau.  Pokštelėjo šūvis. Spragt. Kitas kanalas. Minios staugimas. „Lainkeris 
kontroliuoja kamuolį, perduoda jį..“ Spragt. Vėl kitas kanalas. Dvi moterys itališ- 
kai klykė viena ant kitos. Kadro apačioje bėgo subtitrai. 

Spragt. Ekranas palaimingai nutilo ir užtemo. 

— Jėzau, visur šlamštas. — Niki nusviedė pultelį ant staliuko šalia lovos. 
Gurkštelėjusi vyno, pasičiupo Marijo Vargas Lioso romaną, paskaitė vieną skirs- 
nį, paskui trankiai užvertė ir ėmė knistis po apmaigytus žurnalus, išmėtytus po 
visą lovą, kurių jiedu nenusviedė į šalį, pradėdami mylėtis prieš kokią valandą ar 
dar anksčiau. 

Ganas gulėjo prisidengęs krūtinę paklode jausdamas, kad išgėrė per daug, ir 
stengėsi nekreipti dėmesio į erzinančias Niki pastangas sujaukti mintis. Koneris 
Molojus ir Montana Banerman kėlė vis didesnį galvos skausmą ir be galo jį ner- 
vino. 

Ta Banerman šniukštinėjo už hidroterapijos skyriaus patalpų. Apėjo pastato 
sienas. Vėl lankėsi Vinstono Smito namuose. O paskui nuvažiavo į daugiaaukštę 
automobilių aikštelę. Tikrų tikriausiai taip elgėsi ne šiaip sau. 

Jam tai nepatiko, visiškai nepatiko. Gal jau rytoj jis gaus tas ilgai lauktas 
lėšas, nors ir labai dėl to abejojo. Sekdamas tuodu visiškai nuvarė nuo kojų savo 

darbuotojus, kurie dirbo viršvalandžius. O jam reikėjo tvirto nematomo tinklo, 
ne grupės, visiškai nualintos, bet kada galinčios suklysti. Tų abiejų asmenų na- 
muose prie telefonų buvo įmontuoti slapti pasiklausymo aparatai, telefonai jų 
kabinetuose irgi be paliovos kontroliuojami. Svarbiausia, jie neturėjo sužinoti, 
kad yra sekami, Ganas nenorėjo nieko daryti, kad tuodu įtartų ir pradėtų saugotis. 

Jis norėjo pateikti Kroviui ant lėkštutės, kad ir ką tiedu buvo sumanę. Ganas 
norėjo ne tik pelnyti kelis būtinus taškus, bet ir pamatyti generalinio direktoriaus 
reakciją, kai sužinos naujieną, kad jo brangiausio mokslininko mieloji dukrelė — 
labai išdykusi mergytė. Jam patiko įsivaizduoti, kaip Krovis bus priverstas imtis 
veiksmų. Krovis mėgavosi galėdamas paspausti taip, kad kiti raitytųsi. Duokite 
savaitę ar dvi, ir jis pats stebės, kaip Krovis kuo gražiausiai raitosi. 

Kompiuterio sistemos vadovas Klifas Norisas dar neaptiko jokių pėdsakų, 
kad Koneris Molojus būtų skambinęs į Bendix sistemą. Ganas įtarė, kad tas išpera 
nepakankamai tikrino, jeigu apskritai tikrino. Neseniai jis neleido Norisui įsigyti 
naujos techninės įrangos, kurios tas norėjo, ir sistemų vadovas jautėsi kaip ne- 
laimingas viščiukas. 

Tokių žmonių kaip Norisas Ganas ir nemėgo, ir nesuprato. Pasipūtėlis. 
Dauguma technikėlių tokie, tačiau Ganas neturėjo pasirinkimo, tad reikėjo juos 
pakęsti. Krovis kaltino Ganą, kad jis atleido vadžias, ir buvo teisus. Jis ir atleido, 
tačiau dabar jautėsi kur kas labiau užtikrintas. Jautė, kad Molojus ir Banerman 
išdygo kaip tik laiku, — dabar jo karjera suklestės. 

Jis atleido vadžias ir dėl Niki, tačiau čia nelabai išmanė, ko griebtis ir ar ilgai 
pakęs visus jos reikalavimus. Tik bėda, kad jis vis dar beviltiškai pakvaišęs dėl 
Niki. 

— O, velnias! — staiga iškvėpė ji. — Šitas vyrukas nuskendo Havajuose. 

Ganas atsigręžė į ją nustebęs ir pamatė, kad ji skaito paskutinį Bendix Schere 
žurnalo numerį. 

— Iš kur, po velniais, jį gavai? 

— Radau tavo lagaminėlyje, — paprastai atsakė Niki. 

— Tu išlaužei spynelę? — puolė jis. 

— Labai kvaila kombinacija: ir ketverių metų vaikas įveiktų. 

Jis čiupo žurnalą iš Niki rankų. 

— Tai konfidencialu — skirta tik darbuotojams. 

— Kaip jiems pasisekė — iš tikrųjų jaudinantis skaitalas! „Bendix Schere“ 
stato naują įmonę Malajoje. Brazilijoje „Maternox“ pardavimai padidėjo šešiolika pro- 
centų. Vokietijos mokslinių tyrimų ir plėtros instituto direktorius per dviračių labdaros 
varžybas surenka penkis tūkstančius markių ir skiria Bosnijai. Kvapą gniaužiantys 
dalykėliai, kareivi. — Niki vėl čiupo žurnalą. — Ponas Neilas Rorkė pareiškė, kad 
atsidėkodama ponui Rauliui, įmonė paaukos 25 tūkstančius svarų jo mėgstamai labda- 
rai. Vaje, vaje, ar gali žurnalas dar labiau sudominti? 

— Jau pakankamai prisiskaitei? — sausai paklausė Ganas. 

— Pasisotinau. Visiškai pasisotinau. Ko mergaitė begali norėti? Du nuosta- 
biausi orgazmai, naktelė lovoje su Bendix Schere žurnalu pašonėje: tu iš tikrųjų 
moki užimti panelę, kareivi. — Ji pakišo ranką po antklode ir pradėjo glamonėti 
jo genitalijas. — Čia maža beliko gyvasties. O gal nueikime sukirsti kokio aštraus 
patiekalo — ne, gal geriau į „Mex“? Aš be galo mėgstu fajitas. 

— Aš nusivaręs nuo kojų. 

— Užkąsi ir atsigausi. Aš jaučiuosi alkana ir geidulinga. 

— Gerai, bet kada gali atsisėsti gatvėje ir pasikabinti ant kaklo lentelę: „Al- 
kana ir geidulinga — prašau pamaitinti ir padulkinti.“ 

Niki stuktelėjo jam į pilvą. 

— Man visai nejuokinga. Nagi, užteks, keliamės. 

— Nikse, jau ketvirtis dvyliktos. Aš nusivaręs nuo kojų, o rytoj vos prašvi- 
tus turiu būti darbe ir baigti ataskaitą daktarui Kroviui. 

— Toks didelis, ištvermingas vyrukas ir šitaip bijai to daktaro Krovio?— Iš 
po Gano pašonės ji ištraukė sulamdytą Evening Standard laikraštį. Jis buvo at- 
verstas ten, kur verslui skirtuose puslapiuose matėsi Krovio atvaizdas. — Tik 
pažiūrėk į jį: liesas, geibus, o snukis kaip barškuolės gyvatės. 

— Labai jau pagražini. 

Ji vėl pažiūrėjo į Krovį ir susiraukė. 

— Fui. Bežiūrint į jį, mane krečia šiurpas. Kiek žmonių jis paskerdė, kad 
prasibrautų į viršūnę? 

Ganas atsigręžė į Niki įelektrintas tokio klausimo. 

— Ką pasakei? 

— Na, jis atrodo kaip žudikas. Ar tu esiką nors užmušęs, kareivi? 

— Folklandų salose. 

— Ir Belfaste? 

Jis papurtė galvą. 

— Būčiau mielai nudėjęs ten ką nors, bet nepasitaikė progos. 

— O vėliau? 

— Vėliau visą laiką dirbau komunikacijų srityje. O čia žudyti žmonių neten- 
ka — tiesiog juos kontroliuoji. 

Niki įdėmiai tyrinėjo jo veidą, o paskui šypsodamasi paerzino: 

— Nemeluoji man, vaike? 

— Ką čia, po velnių, šneki? 

— O, matyt, čia tik keistas sutapimas. Ta Čarlio Raulio pavardė buvo tavo 
kompiuterio ekrane ir šalia jos — juoda kalėdinė eglutė, o štai dabar jis negyvas. 


w-- 0 


bučiavo į skruostą. — Gerai, yra svarbesnių dalykų! Šio vakaro linksmybės ir pasi- 

rinkimas — tavo rankose: duodu tau dešimt sekundžių pastatyti arba keliaujame 
į „Mex. 

Visas šio bendradarbiavimo tikslas yra nustatyti, ar eis — ir iš bakteriofaginės lambda 
susidarę komponentai — gali būti naudojami žinduoliams, priklausomai nuo vietos pa- 
keičiant specifinę plazmidinės DNR integraciją į unikalią aukštesnę chromosomų vietą. 

Koneris tysojo ant sofos Monti svetainėje, apsivilkęs tik frotinį chalatą 
ir gurkšnodamas kavą, kuri jau atvėso, bet jis to beveik nepastebėjo, nes buvo 
įnikęs į dokumentą. Židinyje spragtelėjo prakurų šakelė, pažerdama kibirkštis, 
tačiau jis ir to nepastebėjo. 

Yra tokios prielaidos: — skaitė jis, — pirma, eiliškumo tvarka privalome atsi- 
žvelgti... 

Bučinys į skruostą atitraukė jo dėmesį. 

— Kiek riekelių pakepinti? 

Tik dabar jis suuodė kepamo kumpio kvapą ir pajuto alkį. 

— Manau, dvi, ačiū. 

Kai Monti išėjo, Koneris padėjo į šalį ataskaitą ir atsidarė elektroninį paštą. 
Jis metodiškai peržiūrinėjo paskutinius 238 pranešimus, kurie visi buvo pavadin- 
ti „Maternox“ ir kuriuos jo „Trojos arklys“ surinkęs permetė į Minaret Internet 
neskaitytų laiškų skyrių. Šią medžiagą susirinko vakar po pietų jau kito viešbučio 
kambaryje. Tačiau šį kartą niekur nebuvo minimas „Mediči failas“ ir šiaip nebuvo 
nieko įdomaus — tiesiog įprastas susirašinėjimas, daugiausia pranešimai apie 
pardavimus ir rinkodaros memorandumai. 

Plaktuvu Monti išplakė kelis kiaušinius, paskui pamerkė keturias duonos 
riekeles, apversdama, kad kiaušinis lygiai pasiskirstytų, ir sumetė jas į keptuvę. 
Jos akys nukrypo į langą. Buvo graži diena, sodą ir laukus dengė baltutėlis šerkš- 
nas, žaižaruojantis žiemos saulėje, tačiau Monti nesižavėjo gamtos svaidomais 
specialiaisiais efektais, nes akys nardė ieškodamos ko nors neįprasto. 

Monti buvo tikra, kad penktadienio vakarą pakeliui į namus ją kažkas sekė. 
Ji skambino į senąją laboratoriją norėdama sužinoti, kaip sekasi tėvui, ir paskui 
užfiksavo įkandin sekantį automobilį. Kai įsuko į savo keliuką, šviesos, iki tol be- 
silaikiusios vienodai atokiai, staiga pradingo. 

Už kelių jardų ji pristabdė automobilį, stebėdama veidrodėlyje, ar tos šviesos 
nepraslinks pagrindiniu keliu, tačiau nieko nesimatė. Net tada, kai ji iššoko iš 
„MG ir nubėgo prie kelio, ten tebuvo juoda naktis. Vėliau atvažiavęs Koneris sakė, 
kad pakraštyje stovėjo mažas sedanas be šviesų, o prie vairo šmėksojo siluetas. 

Pastarąsias dvi naktis ji vis pašokdavo iš lovos ir, nuėjusi prie lango, žvalgy- 
davosi. Antradienį Koneris turėjo skristi į Vašingtoną, ir ji be galo troško keliauti 
kartu, tačiau tėvas rezultatų tikėjosi sulaukti anksčiausiai trečiadienio naktį. 

Monti labai nerimavo dėl Konerio. Čarlis Raulis nuskrido į Havajus ir ten 
buvo nužudytas. Ji bijojo, kad taip neatsitiktų ir Vašingtone. Be to, jai darėsi 
nesmagu pagalvojus, kad dvi dienas šiame giliame užkampyje jai teks praleisti 
vienai. 

Baimindamasi dėl Konerio saugumo Amerikoje, Monti nusprendė, kad pa- 
galiau atėjo metas kreiptis į prezidentą, savo iniciatyva pasikalbėti su Rorke. 

Iš keptuvės pakilo garų juostos. 

— Paruošta! — šūktelėjo ji. 

Koneris atėjo į virtuvę. 

— Oho, skrebučiai — mano mėgstamiausi pusryčiai! — Monti įdėjo jam dvi 
riekutes, prikrovė kumpio ir atsisėdo šalia. Ant stalo laukė klevų sirupas ir švie- 
žiai spaustų apelsinų sulčių ąsotėlis. — Jaučiuosi siaubingai išalkęs! — pareiškė 
jis, pildamas sirupą ant Monti skrebučių, o paskui ant savųjų. 

— Kažin ar žiūrėsi į mane, kai nuo šito nutuksiu? — pajuokavo ji, godžiai 
įbedusi akis į savo porciją. 

— Spėju, kad Bendix transgenetiniame sektoriuje visada rasiu vyrukų, kurie 
pritaikę klonavimą padarys iš tavęs plonesnį variantą. Taigi, jeigu nesižavėsiu 
tikrąja tavimi, žavėsiuosi tavo genais. Tinka? 

Monti pašnairavo. 

— O kaip turėčiau pasikeisti tavo klonuotoje versijoje? — Ji pakišo ranką 
po jo chalatu, apsimesdama, kad slenka prie kirkšnies. — Manai, kad ir ten būtų 
galima kai ką patobulinti? 

— Labai ačiū! 

Monti pasilenkė ir meiliai nulaižė lipnų sirupą nuo jo lūpų. 

— Ne, aš nieko nenoriu tavyje keisti. Man patinki tokia, kokia esi. 

Ir nepaprastai bijau dėl tavęs. 


Papusryčiavę jie šiltai apsirengė ir išėjo pasivaikščioti. Pievelėje už namo po kojo- 
mis šiugždėjo sušalusi žolė, ore sklandė silpnas židinio dūmų kvapas. 

— Dieve, kaip čia gražu, — prabilo dairydamasis Koneris. — Tiesiog neap- 
sakomai gražu. — Jis atsiduso. — Žinai, kartais man sunku patikėti, kad visas šis 
pasaulis susibūrė, paprasčiausiai kosmose susidūrus dviem dulkelėms, pažėru- 
sioms tik vieną kibirkštėle. 

— Ar tai reiškia, kad tu tiki Dievą? 

— Aš tikiu visatos jėgomis. Aš nemėgstu vartoti žodžio „Dievas“: greičiau 
ten yra kažkokia protinga energija. Kažkas, daug galingesnis už žmogų. 

Monti žiūrėjo į blankų mėnulio pjautuvą, it šmėkla tebekybantį vidurdienio 

danguje. Nubarškėjo sraigtasparnis, skrendantis karinio oro uosto link, už kelių 
mylių į pietus. Staiga ji atsigręžė į Konerį ir pasakė: 

— Aš myliu tave. — Ir droviai pridūrė: — Atleisk. 

— Atleisti? — Koneris nusišypsojo, tačiau tuo metu jo dėmesį patraukė 
žybtelėjimas ant tolimos kalvelės. 

— Taip... aš... aš nieko negaliu padaryti. Myliu tave. Tikrai myliu. 

Koneris švelniai atsakė: 

— Nereikia atsiprašinėti. — Jis tebežiūrėjo į tą kalvelę, nenorėdamas, kad 
Monti pastebėtų jo susirūpinimą. Po sekundės vėl sužybsėjo. Žiūronai arba te- 
leobjektyvas? 

Neįtardama, kad pavojus daug arčiau, negu ji manė, Monti tęsė: 

— Aš... man taip baisu, kad kas nors gali atsitikti tau, mums... — Koneris 
lengvai palietė jos pečius ir pabučiavo į kaktą. Keista, kad mintyse suskambėjo 
jo motinos žodžiai, kuriuos ji pasakė prieš kelis mėnesius, tą paskutinį vakarą 
Vašingtone, prieš jam išskrendant. 

Tu neprivalai važiuoti. Yra kitų įmonių, čia pat... Tu tiesiog nesupranti, į ką velie- 
si. Galbūt aš per daug tave mokiau, leidau susidaryti klaidingą nuomonę. Patikėk, pati 
viską mačiau, patyriau, ką jie gali padaryti. Pamąstyk, kol dar turi galimybę. 

Galbūt ji ir buvo teisi, tačiau jį būtų užgraužusi sąžinė, jeigu nebūtų paban- 
dęs. Be to, jeigu nebūtų atvykęs čia, nebūtų sutikęs Monti. 

Koneris spustelėjo jai pečius ir tarė: 

— Ir aš tave myliu. Labiau už viską pasaulyje. 

Žadintuvas nuskambėjo penktą valandą ryto. Koneris skubiai atsisėdo ir įjungė 
šviesą. Jis turėjo atsikelti anksti, kad prieš skrydį į Vašingtoną spėtų baigti dar 
vieną darbą. 

— Nori, kad paruoščiau pusryčius — kiaušinių ar dar ko nors? — pasiūlė 
Monti. 

— Viskas gerai, miegok, — tyliai pasakė jis. — Kabinete išgersiu kavos. 

Monti girdėjo, kaip jis prausėsi duše, kaip rausėsi aplink, dėdamas į lagami- 
ną paskutinę minutę pastvertus daiktus. Paskui pabučiavo ją į skruostą. 

— Paskambinsiu šį vakarą — juk viena nevažiuosi į savo namelį? 

— Liksiu čia, kaip ir nusprendėme. 

— Pažadi? 

— Pažadu. 

— Gerai. 

Ji įsikibo jam į ranką. 

— Tu būsi atsargus, Koneri? 

— Vašingtonas — man gerai žinomas miestas, viskas bus gerai. Kuo grei- 
čiau atskrisk ir būsime kartu. — Jis vėl pabučiavo ją, o paskui Monti išgirdo, kaip 
spragtelėjo durų užraktas. Koneris išėjo. 

Visiškai išsibudinusi ji išsirito iš lovos ir nuoga nuėjo į svetainę, gatvės 
žibintų nudažytą oranžine šviesa. Ji stebėjo, kaip Koneris nuėjo nuo paradinių 
durų, įkėlė lagaminą ir kelionmaišį į savo BMW bagažinę. Monti tikėjosi, kad jis 
pakels galvą, o ji pamojuos, bet jis nepakėlė. 

Jos siaubui, kai Koneris išvažiavo į kelią, iš paskos pajudėjo ir „Ford“ seda- 
nas, stovėjęs už kokio šimto jardų. Automobilis buvo be šviesų ir nusekė Konerį 
iki gatvės galo, o tada pasuko paskui jį į dešinę. 

Nežinodama, ko griebtis, Monti ėmė panikuoti. Koneris važiavo į darbą, o 
dar ankstyvas rytas. Staiga ji prisiminė Džeiką Silsą. 

Keikdamasi, kad Koneris neturėjo automobilio radijo telefono, ji skubiai ap- 
sirengė vakarykščiais drabužiais, čiupo paltą, pasitikrino, ar turi atsarginius buto 
raktus, ir išlėkė į ryto tamsą. 

„MG“ priekinis stiklas buvo aprasojęs iš vidaus, ji brūkštelėjo lopelį ir visu 
greičiu nėrė iš vietos. Kelyje prašoko pro kelias geltonas šviesoforo šviesas ir pro 
vieną raudoną. 

Kol važiavo Vorvik Roudo gatve, Vait Sičio kelio žiedu, automobilių buvo 
labai mažai. Tačiau įvažiavus į Vestvėjaus kelią teko lenkti vieną automobilį po 
kito, vis viliantis, kad kiti užpakaliniai žibintai jau bus Konerio, deja, teko kaskart 
nusivilti. 

Pravažiavusi pro apsauginius vartus, pamatė BMW, stovintį beveik tuščioje 
Bendix aikštelėje. Nelėtindama tempo, įbėgo į vestibiulį, spėjusi pamatyti, kad 
Vinstono Smito vis dar nėra, ir pakilo liftu į Konerio aukštą. 

Tame aukšte sargų vieta dar tuščia — pernelyg ankstyvas metas. Išlipusi iš 
lifto Monti pamatė tuščią stalą ir tamsius ekranus. Ji praėjo pasinaudodama savo 
magnetine kortele ir nubėgo Konerio kabineto link. Staiga sustojo: jis artinosi 
koridoriumi vis dar vilkėdamas paltą, nešinas kava ir didžiai nustebusia veido 
išraiška. 

— Ei! — prašneko Koneris. — Kas yra, kas atsitiko? 

Minutėlę ji stovėjo visa įsitempusi ir uždususi, paskui budriai apsidairė, 
prisiminusi, kad jiedu susitarė nekalbėti šiose patalpose. 

— E... pora segtuvų, pagalvojau, kad gali prireikti tavo kelionei — aš staiga 
prisiminiau, kur jie. 

Jis suraukė kaktą, vis dar nieko nesuprasdamas, bet netrukus pastebėjo, 
kaip ji žvilgsniu įspėjo. 

Įsitikinusi, kad jokia kamera nebuvo atkreipta tiesiai į ją, Monti atsivertė 

užrašų knygelę ir drebančia ranka didelėmis raidėmis brūkštelėjo: „Tave sekė nuo 
buto" ir kyštelėjo Koneriui. 

Koneris linktelėjo, kad ji eitų paskui, nusivedė į vyrų tualetą, patikrino, ar 
kabinos tuščios, ir atsuko visus vandens čiaupus. 

— Turime žinoti, kad dabar mus nuolat lydės įmonė, — tyliai pasakė jis. — 
Tačiau jeigu jie norėjo mus nudėti, būtų laisvai tai padarę praėjusį savaitgalį prie 
tavo namų. Jie seka, nes nėra tikri, ką mes žinome. Stenkis elgtis ramiai, o kai 
atskrisi į Vašingtoną, viskas susitvarkys, pažadu. 

— Paskyrei Klintoną į šalies apsaugą? 

— Kai ką daug geresnio. Tikėk manimi. 

Monti matė susirūpinimą jo akyse ir dar labiau negu anksčiau jaudinosi, kad 
reikia skirtis. 

— Aš tikiu tavimi, — sunkiai ištarė ji. — Tiesiog velniškai bijau. 

— Tokia ir lik, — pasakė Koneris. — Velniškai bijok, bet elkis ramiai. — Ir 
parodė į duris. 

Ji išėjo iš tualeto, nužingsniavo į savo aukštą, jausdamasi kvailokai, kad pa- 
nikavo, ir labai stengėsi įveikti nuovargį, būti budri. Galvą skaudėjo nuo pagirių: 
praėjusį vakarą išgėrė per daug vyno. Ir viskio, prisiminė. Ir brendžio. Jėzau. Ji 
suspaudė pirštais smilkinius, kad nors kiek apmalšintų skausmą. O prieš akis 
laukiančios dvi dienos be Konerio atrodė lyg bedugnė. 

Kai atskrisi į Vašingtoną, viskas susitvarkys, pažadu. 

Kodėl? Kas tokio atsitiks Vašingtone, kad staiga viskas bus šaunu. Tarsi kaž- 
kokia globali lobio ieškojimo versija — keliauk į Vašingtoną ir surask kitą raktą. 
Tik Koneris nebuvo toks žmogus, kuris užsiėmė žaidimais. 

O gal buvo? 

Ji atsinešė kavos ir ryžtingai ėmėsi darbo: dar kartą perskaitė simpoziumo 
organizatorių atsiųstą darbotvarkę ir peržiūrėjo tėvui reikalingų dokumentų są- 
rašą. Be pagrindinės kalbos, kurią jis turėtų sakyti penktadienio vakarą, dar buvo 
tikimasi, kad kitą dieną jis vadovaus viešai specialistų diskusijai, ir buvo prašoma 
iki kitos savaitės pradžios pateikti pastabas, kurios bus išplatintos diskusijos da- 
lyviams. Ir dar vyks pokalbiai apie jo knygą. 

Monti svarstė, ar tėvas viską prisiminė. Beveik garantuotai — ne. Būtinai 
jam primins, bet dabar dar per anksti. Ji nusižiovavo ir žvilgtelėjo į laikroduką. 
Dvidešimt minučių po šešių. Laukė ilga diena, labai ilga. 

Paskui, impulsyviai, padarė tai, ko nebuvo dariusi metų metus: įkišo ranką 
po palaidinuke, pirštais suspaudė mažytį sidabrinį kryželį ir užsimerkė. Prašau, 
Dieve, — tyliai meldėsi ji, — saugok Konerį ir tėtį. 

Vakar ji susilaikė nepaskambinusi ponui Neilui Rorkei, draskoma noro pa- 
daryti tai, bet jausdama, kad šitaip nuviltų Konerį. Dabar ji gailėjosi dėl tokio 
neryžtingumo. Vašingtonas buvo Amerikos banditų sostinė. Užmuša daug ne- 
klausinėdami. 

Pusę devynių Monti paskambino į pono Neilo Rorkės papildomą telefono numerį. 
Ji nežinojo, kuriomis savaitės dienomis jis pasirodo, todėl laikė špygą kišenėje. 

Atsiliepė sekretorė: 

— Deja, ponas Neilas išvykęs į Malają, į mūsų naujos gamyklos Kuala Lum- 
pūre atidarymą. Turėtų grįžti penktadienį. Gal norėtumėte palikti jam žinutę? 

Monti pasvyravo galvodama, ar nevertėtų paskambinti jam į Malają. Tačiau 
toks sumanymas buvo pasmerktas žlugti, kadangi nežinojo, ar saugu kalbėti te- 
lefonu. 

—- Ne, ačiū, tai nesvarbu, — atsakė. 

Tada ji paskambino vidaus telefonu į tėvo kabinetą. Po dviejų skambučių 
įsijungė atsakiklis. Ji padėjo ragelį ir nuėjo pasidairyti po koridorių. 

Tėvo kabinete buvo ideali tvarka, vadinasi, jis dar neatėjęs. Dėl viso pikto 
Monti patikrino laboratorijas, tačiau niekas jo nematė. Greičiausiai tėvas Berk- 
šyre, tęsė „Maternox“ tyrimus. Monti svarstė, ar būtų saugu paskambinti jam. 
Kai vis dėlto paskambino į jų senąjį numerį, po penkių signalų išgirdo savo balsą, 
informuojantį, kad jų telefono numeris pasikeitė. 

Labai galėjo būti, kad tėvas ten, tik nekėlė ragelio, tačiau jai jau pasidarė ne- 
ramu. Ji vėl paskambino, vėl įsijungė atsakiklis, tik šį kartą ji prisistatė ir laukė, 
vildamasi, kad, išgirdęs jos balsą, tėvas pakels ragelį. Tačiau niekas neatsiliepė. 
Tas pat ir paskambinus į tėvo namus. 

Kai padirbėjusi vėl paskambino, buvo pusė vienuolikos. Pagalvojus, kad 
Koneris jau stovi oro uoste, vienatvės jausmas dar sustiprėjo. Kartu sustiprėjo ir 
rūpestis dėl tėvo. Jeigu jam kas nors atsitiko laboratorijoje, aplink nebuvo jokios 
pagalbos. Be to, šiandien jai reikėjo išsiųsti į Vašingtoną pastabas dėl diskusi- 
jų — faksu arba elektroniniu paštu. Monti nusprendė dar valandą palaukti. 


Universiteto miestelio automobilių aikštelė buvo pilnutėlė, ir Monti buvo jau 
beveik prie pat laboratorijos pastato, kai pamatė tėvo aprūdijusią pilką tojotą, 
stovinčią įprastoje vietoje. Ji šiek tiek atsipūtė, bet išlipusi iš „MG“ labai atidžiai 
apsidairė. Sunku pasakyti, ar kas nors ją sekė: kelyje visą laiką buvo intensyvus. 
eismas, tad niekaip negalėjo nustatyti, ar koks nors automobilis sekė iš paskos, 
ar tiesiog važiavo ta pačia kryptimi. 

Nustebusi, kad paradinės durys neužrakintos, Monti įėjo ir nuskubėjo laip- 
tais aukštyn į pagrindinę laboratoriją, uosdama iki skausmo pažįstamus chemi- 
kalų kvapus. 

Baltu chalatu vilkintis Dikas Banermanas buvo pasilenkęs virš Petri lėkšte- 
lės ir diktavo į mažytį diktofoną. Šalia jo maišytuve barškėjo stovas su mėgintu- 
vėliais. Stovėdama Monti stebėjo, nenorėdama trukdyti susikaupusiam tėvui. 

Galų gale nutaikė momentą ir švelniai pakštelėjo į skruostą, tačiau ir tada 


PETER JAMES + ALCHEMIKAS 365 


jis ne iš karto pajuto, kad ji stovi šalia. Kažką sumurmėjęs į diktofoną, išjungė jį 
ir atsisuko. 

— Praradau visos dienos darbą — kultūros žuvo, — pasiskundė. 

— Kodėl? Kas atsitiko? 

— Mano kaltė. — Jis atrodė lyg prasikaltęs vaikas. — Tiesiog bukagalvišku- 
mas. Įdėjau ne tų medžiagų. Nesu įpratęs viską atlikti pats. 

— Tu atrodai pavargęs, tėti. Gal padarytum pertraukėlę ir nueitum su ma- 
nimi į valgyklą? Jau pirma valanda. 

Jis papurtė galvą. 

— Dabar negaliu palikti. Praradus dieną, kils rūpesčių dėl Vašingtono. Ko 
gero, iki ketvirtadienio nebaigsiu. | 

— Tėti, tu privalai nuvykti ten iki ketvirtadienio vakaro: ten tik vyks vaka- 
rienė su Bilu Klintonu, o jis tėra JAV prezidentas. 

— Vargšas Klintonas. — Tėvas pašnairavo į mėgintuvėlius maišytuve. — 
Tiesiog negaliu sustoti įpusėjęs darbo, paskui tektų viską išversti ir vėl pradėti 
iš naujo — šitaip prarastume beveik dvi savaites. Tu norėtum šitaip rizikuoti dėl 
Anos? 

— Gal aš galėčiau padėti, kad būtų greičiau? Jeigu pasakytum, ką daryti? 

Jis tik nusišypsojo: 

— Gaila, bet ne. Manau, reikėtų atsisakyti to simpoziumo. Galėtume atsi- 
prašyti, pasakyti, kad susirgau. Tai nėra svarbu. 

Monti sunėrė pirštus, ieškodama žodžių, ir pasakė: 

— Jeigu manai, kad galėtum baigti šiuos tyrimus iki vėlaus ketvirtadienio 
vakaro, tada aš skrendu tą rytą, kaip numatyta, nueinu į Klintono puotą... ir 
atsiprašau už tave. Tu gali atskristi penktadienį: visi bilietai į tavo paskaitą par- 
duoti — šeši šimtai. 

— Gerai, — nusileido jis. — Taip ir padarysime. 

Monti pažiūrėjo į Petri lėkštelę. 

— Ar toli pažengei, nepaisant tos nesėkmės su kultūromis? 

— Taip, tačiau iki ketvirtadienio vakaro nesužinosiu, kas galėtų būti tose 
kapsulėse. 

— Atsimink, kad apie tai negalima kalbėti telefonu, — pasakė ji. — Kad ir 
ką nustatytum, pasakysi, kai atvyksi į Vašingtoną. 

Jis brūkštelėjo pirštais per lūpas, girdi, užsisegu. 

Monti nusišypsojo. 

— O dabar einu atnešti abiem po sumuštinį. 

Išėjusi iš pastato, ji sustojo kaip įbesta ir baikščiai apžiūrėjo automobilių 
aikštelę. Ore sklandė kalėdinės giesmės melodija. Trys savaitės iki Kalėdų, pagal- 
vojo ji. Visur šventinė nuotaika: parduotuvių vitrinose, reklamų stenduose, virš 
gatvių ištemptose lempučių girliandose. 

Ji plykstelėjo pykčiu. Čia — Anglija, dėl Dievo meilės, — galvojo ji. Demokra- 
tiška, civilizuota Anglija. Ne koks nors orveliškas trečiojo pasaulio diktatūros ar 
chuntos košmaras. Jeigu Bendix Schere veikia pamindama įstatymą, eksperimen- 
tuoja, šniukštinėja ir žudo, juos būtina sustabdyti. 

Mintyse išniro pavardė: kriminalinės policijos vyresnysis inspektorius Levi- 
nas, aplankęs ją ligoninėje po Džeiko Silso žūties. 

Monti įėjo į vieną telefono būdelę prie valgyklos, telefonų informacijos 
biure sužinojo Naujojo Skotlend Jardo numerį ir paskambinusi pasiteiravo, kur 
galėtų rasti Leviną. 

Jos nuostabai, priimamojo sekretorė iš karto atsakė: 

— Jungiu. 

Pasigirdo spragtelėjimas ir gyvas, dalykiškas moters balsas: 

— Kriminalinės policijos vyresniojo inspektoriaus Levino kabinetas. 

Monti prisistatė ir iš karto buvo sujungta su inspektoriumi. 

— Markas Levinas. Panele Banerman, labai džiaugiuosi, girdėdamas jūsų 
balsą. Ar jau visiškai pasveikote? 

— Taip, manau, kad taip, — atsakė ji. — Tik dar laikau špygą kišenėje, kad 
nebūtų kokio nors ilgalaikio poveikio. 

— Farmacija — rizikinga pramonės šaka, — geraširdiškai pastebėjo jis. 

— Jau ir aš taip pradedu galvoti. — Kadangi jis tylėjo, Monti suprato, kad 
mandagybių etapas baigėsi. — Yra kai kas, ką, manau, turėtumėte žinoti, — pra- 
dėjo ji. — Tai gali būti susiję su jūsų atliekamu tyrimu dėl Džeiko Silso mirties. 

Tyla tęsėsi, ir Monti net pagalvojo, kad nutrūko ryšys. Tačiau netrukus pa- 
sigirdo ramus detektyvo balsas: 

— Klausau. 

— Ar būtų galima pasikalbėti su jumis neoficialiai? Tai, ką noriu pasakyti, 
tėra spėlionės. | 

— Be abejo, panele Banerman. Ar pageidautumėte susitikti? 

— Jeigu būtų galima? Šiandien? 

— Ar norėtumėte ateiti čia? O gal kur nors į neutralesnę vietą? 

Ramus, dalykiškas vyro balsas nuramino. Monti pasijuto saugesnė, rames- 
nė. Dabar ji įsitikino einanti teisingu keliu. 

— Jeigu mane seka, tada būtų geriau, kad nevažiuočiau į Skotlend Jardą. 
Gal galėtume susitikti kokiame nors bare ar kavinėje? 

— Ar žinote Strand Palace viešbutį? 

Ji sekundėlę pagalvojo. 

— Taip — Strand priešais Savoy? 

— Vestibiulio gale yra užsislėpęs didžiulis poilsio kambarys. Jį mažai kas 
žino. Po pietų šiek tiek dar būsiu užsiėmęs. Ar be penkiolikos penktą jums tiktų? 

— Taip, ačiū, — pasakė Monti. — Labai jums ačiū. 

Kai Koneris pradėjo studijuoti patentų teisę Harvardo universitete, dėstytojas 
visiems studentams paaiškino, ką reiškia patento išdavimas: šalies vyriausybė, 
sakė jis, paprasčiausiai perka išradimą. 

Išradėjas parduoda savo išradimą — ar tai būtų projektas, produktas ar pro- 
cesas — vyriausybei, o apmokėjimas yra išimtinės teisės septyniolika metų leisti 
gaminį į rinką suteikimas (kai kuriose šalyse dvidešimt metų), o tuo laikotarpiu 
niekas kitas, be išradėjo, negali naudotis tuo išradimu konkurencijai sukurti. 

Vyriausybės išduoda patentus tam, kad skatintų mokslinius tyrinėjimus, 
apsaugotų išradimus savo šalyse ir užtikrintų iš jų gaunamas biudžeto pajamas. 
Tačiau jeigu dar nebuvo pateiktos paraiškos dėl patento, o paraiškos teikėjas jau 
pateikė savo išradimą visuomenei, — skaitydamas paskaitas apie jį ar publikuo- 
damas jį, — tada patentų biuras logiškai manys, kad tai, kas buvo pateikta, jau 
nėra unikalu, taigi ir neverta patento. 

Koneris kaip tik ir gvildeno šią problemą sėdėdamas verslo klasės vietoje 
prie lango „United Airlines“ lėktuve „Boeing 757“, ant kelių pasidėjęs nešiojamąjį 
kompiuterį, o pluoštas dokumentų kyšojo iš atidaryto lagaminėlio ant gretimos 
laisvos sėdynės. 

Jis žinojo apie Bendix Schere saugumo paranoją: darbas bet kokioje viešojo 
transporto priemonėje — traukinyje, autobuse ar lėktuve — buvo laikomas nu- 
sikaltimu, už kurį esi atleidžiamas iš darbo. Tačiau lėktuvas buvo pustuštis, o 
kaimynystėje nesimatė nė vieno nors šiek tiek panašaus į šnipą. Be to, jam dar 
reikėjo daug ką baigti, iki susitinkant su Deivu Švabu Patentų biure. 

Vykdant Krovio įsakymą, reikėjo parengti dokumentus taip, kad apdumtum 
Švabui akis. Kroviui lengva pasakyti, juk jeigu viskas atsisuks prieš juos, nuken- 
tės ne generalinio direktoriaus, o Konerio reputacija, — gali būti, net neteks 
licencijos dirbti, savo numerio, — kuri, kaip žinoma, buvo pakibusi ant plauko. 

Ta suktybė, kurią rengė Švabui, buvo svarbiausia šiame reikale: dėl milži- 
niško darbo krūvio JAV Patentų biuro inspektoriams buvo griežtai apribotas 
laikas kiekvienai paraiškai išnagrinėti. Deivui Švabui paskirta dešimt valandų, 
per kurias turėjo perskaityti du šimtus paraiškos dokumentų lapų, be to, laukė 
penki stori ankstesnių darbų paketai: visi pranešimai ir straipsniai, kuriuos buvo 
publikavęs Dikas Banermanas ir kurie galėjo būti susiję su paraiška. Konerio laga- 
mine, gulinčiame lėktuvo krovinių skyriuje, buvo dar vienas milžiniškas ankstes- 
nių darbų paketas, kurį Koneris turėjo rytoj sukrauti ant Švabo rašomojo stalo, 
puikiausiai suprasdamas, kad tas vyrukas tiesiog neturės jiems laiko. 

Beveik visa publikuota medžiaga tame pakete buvo nepavojinga: daugiausia 
labai apibendrintai rašoma apie Diko Banermano mokslinius tyrimus, kuriuos jis 
atliko išskirdamas genus, atsakingus už psoriazės grupės ligas. Tačiau ten buvo 


368 PETER JAMES + ALCHEMIKAS 


įkištas vienas lapelis, kurio egzempliorius pernai kažkokios paskaitos metu Ba- 
nermanas išdalijo gal trisdešimčiai genetikos mokslininkų. Tame lapelyje buvo 
ganėtinai išsamiai nurodyta „Psoriatak“ vaisto specifinė formulė, taigi patentas 
būtų neišduotas, jeigu inspektorius norėtų laikytis tvirtos linijos. O Deivas Šva- 
bas visada laikydavosi tvirtos linijos. 

Koneris įkišo tą lapelį į paketo vidurį, nes buvo tikras, kad Švabas turės pa- 
tikėti jo žodžiu dėl dokumento turinio ir visko netikrins. Dėl dokumentų gausos 
didelė patentų išdavimo darbo dalis buvo grindžiama pasitikėjimu. 

Jo mintis sujaukė lėktuvo vado balsas, prašantis keleivius pasiruošti nusilei- 
dimui. Koneris dirstelėjo pro langą ir pagalvojo apie Monti, ilgėdamasis ir svars- 
tydamas, ką ji dabar veikia. Buvo pusė keturių dienos. Londono laiku — pusė 
devynių vakaro. 

Meldė Dievą, kad tik jai viskas būtų gerai. 

Lėktuvas jau slydo virš Česapiko įlankos. Diena buvo giedra, saulėta, net 
lapkričio pabaigoje Merilendo užmiesčio plotai atrodė žali ir vešlūs, o per juos 
vingiuojanti Potomako upė žvilgėjo lyg roplio oda. Variklių gaudesys pasikeitė, 
lėktuvas pašokčiojo per visą ruožą oro duobių. Lėktuvo vadas vėl prašneko: 

— Mes žinome, kad galite pasirinkti oro linijas, ir dėkojame, kad pasirin- 
kote „United“. Linkime malonaus vakaro Vašingtone ir tikimės netrukus vėl su 
jumis susitikti. 

Autostradoje eismas intensyvus ir tik po pusvalandžio pro medžius Koneris 
pamatė ilgą, pilkai rudą Pentagono sieną. Taksi pervažiavo trumpą tunelį, paskui 
pasuko dešinėn į pažįstamą platų apželdintą aveniu, iš abiejų pusių apstatytą 
moderniais aukštais Kristal Sičio pastatais. 

Tie, kas gyveno tuose daugiaaukščiuose, dažniausiai ir dirbo tame pačiame 
rajone, taigi panorėję galėjo visą gyvenimą neiškelti kojos į lauką, lyg kurmiai 
šmirinėdami požeminių koridorių tinklu, jungiančiu didžiulį parduotuvių ir res- 
toranų kompleksą. 

Šis rajonas Koneriui nebuvo prie širdies, tačiau čia įsikūręs Patentų biuras, 
tad įmonė norėjo, kad būtent čia jis apsistotų. Kaip tik dabar Koneris norėjo, jog 
įmonės vadovai matytų, kad jis tiksliai vykdė visus nurodymus, nieko daugiau. 


Marriott kambarys aštuntame aukšte buvo gana didelis, apstatytas tamsaus 
medžio baldais, išklotas prabangiu kilimu, pro langus atsivėrė krūmynai, nusi- 
tęsiantys kažin kur už visų daugiaaukščių. 

Koneris išsinėrė iš palto, švarko ir batų, iš bariuko pasiėmė viskio, ledukų ir, 
įsitaisęs fotelyje, užsirūkė. Jis svarstė, ar nebūtų protingiau naudotis vestibiulyje 
esančiu telefonu automatu, tačiau nusprendė, kad ėmęsis pakankamai atsargumo 
priemonių pagaliau išslystų iš Bendix Schere akiračio. Atvykęs į viešbutį, įsiregis- 
travo ir paprašė kito kambario negu buvo paskirtas. Paskui išėjo iš viešbučio pro 

šoninį išėjimą ir įėjęs pasuko prie kitos registratorės, antrą kartą įsiregistravo į 
anksčiau užsisakytą kambarį pono K. Donogju pavarde. Anas šešioliktame aukšte 
esantis kambarys, užregistruotas pono K. Molojaus pavarde, dabar liko tuščias, o 
ant durų kuo aiškiausiai kabojo kortelė PRAŠAU NETRUKDYTI. 

Jis gurkštelėjo viskio ir pakėlęs ragelį surinko mintinai žinomą numerį. 

Po kelių signalų pasigirdo gergždžiantis motinos balsas: 

— Klausau? 

— Aš čia, — pasakė jis. 

— Ji su tavimi? 

— Ji atvažiuos ketvirtadienį. 

Po trumpos pauzės pasigirdo: 

— Į kokią, po velnių, košę įklimpai, Koneri? 

— Nežinau. Maniau, kad susitvarkysiu, bet tu buvai teisi. 

— Paskambink, kai ji jau bus čia, gerai? 

— Paskambinsiu. 

Jis padėjo ragelį ir išmaukė likusį viskį. Paskui paskambino į savo butą Lon- 
done. 

Telefonas skambėjo, bet niekas neatsiliepė. Jis pažiūrėjo į savo laikrodį. Be 
penkiolikos minučių penkios. Anglijoje be ketvirčio dešimta. Jis vėl pabandė, 
manydamas, gal prieš tai sujungė ne su tuo numeriu, tačiau iš karto pasigirdo tas 
pat signalas. Iš to, kaip skamba telefonas, visada gali nustatyti, kad butas tuščias, 
pagalvojo Koneris. Jis vylėsi, kad nesuklydo, palikdamas Monti vieną. Galbūt 
vakare ji paprasčiausiai kur nors išėjo. Manė, kad jie visi bus saugūs, kol daktaras 
Banermanas baigs „Maternox tyrimus. Jis jautė, kad tada prasidės labai sunkus 
metas. Betgi gal dar neprasidėjo? 

Be ketvirčio dešimta. Kažkas ne taip. Kas, po perkūnais, galėjo jai atsitikti? 

Ganas sėdėjo prie savo stalo, iš Styrofam puodelio gurkšnojo nesaldintą arbatą ir 
raukėsi nuo bjauraus skonio. Niki jau šaudė pastabas apie jo juosmens apimtį ir, 
kaip visada, jis nenutuokė, ar ji juokavo, ar ne. 

Įtempes pilvo raumenis ir sugniaužęs kumštį, pabaksnojo kelis kartus sau į 
saulės rezginį. Kietas kaip akmuo. Plokščias. Jokio sumauto išvirtusio pilvo, jokių 
padribų. Gerai, kai atleidi raumenis, kai visiškai atsipalaiduoji, tada šiek tiek nu- 
drimba. Betgi, po šimts pypkių, rask tu pusamžį vyrą, kuriam nebūtų vienokio ar 
kitokio... 

Šūdas. Pusamžis! Čia ir yra bėda. Jis lygino save su kitais savo amžiaus vy- 
rais, ne sujos. 

Taigi arbatoje neliko cukraus, pietums leido sau kaimiško sūrio salotas, o 
vakare užsisakė valandos trukmės hidroterapijos procedūras. 

Mirksintis ženklas kompiuterio ekrane rodė, kad elektroninio pašto dė- 
žutėje gautas naujas laiškas. Vienodais intervalais mirksėjo visą popietę, tačiau 
jis buvo pernelyg užsiėmęs, kad reaguotų. Atsidaręs pašto dėžutę, permetė aki- 
mis siuntėjus ir temos apibendrinimus, ieškodamas tų, kurių labiausiai laukė. 
Rado — trečią iš eilės. 

Džonas Maklaskis. Dėl Molojaus paieškos. 

Maklaskis dirbo Valstijose, Bendix Schere gamykloje Merilende, ir užėmė 
tokį pat postą kaip ir Ganas. Jis ėmė skaityti laišką. 

Majore Ganai, 

dėljūsų prašymo patikrinti pono Konerio Molojaus kvalifikaciją. Jūsų nu- 
rodytas periodas: 1981-1987 metai, Stenfordo universitetas. Įgijo biochemijos 
bakalauro laipsnį, paskui organinės chemijos magistro laipsnį. 1987-1989 me- 
tai: Karnegio Melono universitetas, molekulinės biologijos daktaro laipsnis. 

1989-1992 metai: Harvardo universiteto Teisės fakultetas, advokatūros 
ir patentų biuro egzaminai. 

1992-1994 metai: Merck farmacijos akcinė bendrovė, patentų ir sutarčių 


grupė. 
Cia kažkas keista: Merck ir Harvardo universiteto Teisės fakultetas pa- 
sitvirtina, tačiau prieš tai nurodyti jo biografijos duomenys — ne. Karnegio 


Melone ir Stenforde nėra jokių duomenų apie Molojų. 

Taip pat nustatyta, kad nėra jokių jo biografijos, kurią pateikėte man, 
duomenų. Jokių įrašų neradau ir piliečių registro biure. Atrodo, turėsite 
bėdų. Prašau pranešti, kokių tolesnių veiksmų reikalausite imtis. 

Ganas nusikeikė, prakeiktai gailėdamasis, kad nesiėmė veiksmų dėl Konerio 
Molojaus, paklausydamas savo intuicijos. Jau pačioje pradžioje jis įtarė kažin ką 
bloga. 

Įmonės strategija reikalavo, kad turi būti mažiausiai dvi rekomendacijos iš 
buvusių darboviečių arba mokslo įstaigų ir du profesinių rekomendacijų teikėjai. 
Molojaus pateiktos charakteristikos iš Harvardo ir ypač iš Merck bendrovės buvo 
puikios. Ganas žinojo, kad tuo metu reikėjo giliau patyrinėti, tačiau Merck — be 
galo profesionali bendrovė, tad jis įsivaizdavo, kad, priimdami teisininką patentų 
klausimais, anie jau viską buvo atlikę. Taigi jeigu jiems tiko, turėjo tikti ir Bendix 
Schere. 

Jis išsitraukė Konerio Molojaus bylą: be laiškų iš Harvardo ir Merck, čia 
buvo ir solidžios asmeninės rekomendacijos, kurias atsiuntė Baltimorės teisinin- 
kas Maiklas Klovis ir daktaras Robertas Melvilis iš Šarlotsvilio. Jis nuskaitė abu 
dokumentus į kompiuterį ir elektroniniu paštu nusiuntė Džonui Maklaskiui pra- 
šydamas, kad patikrintų abu rekomendacijų autorius. 

Po valandos Maklaskis atsiliepė: Maiklas Klovis iš tikrųjų buvo vienos ad- 
vokatų kontoros Baltimorėje partneris. Tačiau jis miręs ketveri metai iki datos, 
nurodytos Konerio Molojaus rekomendacijoje. Ir daktaras Melvilis miręs metai 
iki rekomendaciniame laiške nurodytos datos. 

Ganas niūriai žiūrėjo į pranešimą. Dabar jau iškilo dvi problemos. Pirmo- 
ji — pats Koneris Molojus. Antroji, nė kiek ne mažiau nervinanti, — kaip užtik- 
rinti, kad daktaras Krovis nesuuostų šitos apmaudžios klaidos. 

Siusdamas ant savęs, Ganas išgiežė visą pyktį ant Maklaskio, nusiųsdamas 
tokį atsakymą: 

Sužinok, kas, po velnių, yra tas Koneris Molojus. 

Įeinant į elegantišką Strand Palace viešbučio vestibiulį, Monti užplūdo dar stip- 
resnis kaltės jausmas, kad nepaklausė Konerio patarimo. 

Kad ir kiek ji skaičiavo visus „už“ ir „prieš“, išvada liko ta pati: ji privalėjo eiti 
į policiją ir jai turėjo pavykti įtikinti pareigūnus veikti apdairiai. 

Ji jau žengė į vestibiulio galą, kur turėjo būti tas poilsio kambarys, kai kaž- 
kas pašaukė ją vardu. Atsisukusi iš karto pažino kriminalinio skyriaus vyresnįjį 
inspektorių Leviną. 

Jis žingsniavo artyn. Juodi, trumpai kirpti plaukai ir neįskaitomi veido 
bruožai suteikė jam tą pačią išvaizdą, kurią Monti aiškiai prisiminė nuo tada, kai 
atėjo pas ją į palatą: dalykiškas, turintis aiškų tikslą. 

Vyresnysis inspektorius ištiesė ranką. Automatiškai spustelėjęs, dar akimir- 
ką sulaikė Monti ranką, žiūrėdamas tiesiai jai į akis. Komivojažieriaus metodas. 

— Labai malonu vėl susitikti, panele Banerman. 

Dabar, kai jiedu jau susidūrė akis į akį, Monti pasijuto nesmagiai. Priešais 
ją — aukšto rango policijos pareigūnas, o tai, ką ji ketino iškloti, galėjo dramatiš- 
kai paveikti vieną iš didžiausių įmonių pasaulyje ir sukišti kaltuosius į kalėjimą. 

Levinas nusivedė ją į nuošalią nišą už dviejų didžiulių augalų vazonuose. 
Monti atsisėdo į fotelį, o detektyvas — greta jos ant sofos. Iš karto prisistatė pa- 
davėjas, ir ji paprašė kavos. Levinas užsisakė arbatos. 

— Taigi jūs turite informacijos apie pono Silso mirtį ir norite apie tai pasi- 
kalbėti? — Jis padrąsinamai nusišypsojo. 

Monti prisiminė, kad privalo būti labai apdairi. 

— Aš... aš pirmiausia norėčiau aptarti konfidencialumo klausimą... tarp 
mūsų. 

Jis raminamai kilstelėjo ranką. Monti pastebėjo vestuvinį žiedą ant bevar- 
džio piršto. 

— Visas šis pokalbis — ne protokolui, nebent pasakytumėte kitaip, gerai? 

— Ačiū, — padėkojo ji. 

Inspektorius davė ženklą, kad ji pradėtų. 

Monti išdėstė viską: apie pirmąjį Hjuberto Ventvorto apsilankymą, Džeiko 
Silso, Zandros Volerton, Valterio Hogino, daktaro Korbino ir Čarlio Raulio mirtį, 
įsilaužimus į Saros Džonson, Zandros Volerton, Kingslėjų ir jos namus, apie Ko- 
nerio rastą „Mediči failą“ ir jos tėvo dabar atliekamus tyrimus. 

Levinas klausėsi, pertraukdamas tik tada, kai norėjo šį tą pasitikslinti. 
Rodės, labiausiai jį suintrigavo prieštaringi aiškinimai apie Raulio mirtį ir ypač 
domėjosi, kaip toli pažengė jos tėvas, atlikdamas „Maternox“ tyrimus. 

Baigusi kalbėti, Monti nejaukiai sėdėjo, būgštaudama, kad Levinas jos pa- 
sakojimą galėjo priimti nerimtai. 

— Kam dar apie tai pasakojote? — paklausė jis. 

— Niekam. 

— Tik savo tėvui, ponui Ventvortui ir ponui Molojui? 

— Taip. Labai nerimavau, kad kuo nors nepakenkčiau savo tėvo santykiams 
su įmone. Nenorėjau sukelti bangų, o paskui suprasti, kad klydome. 

Levino veidas buvo neįskaitomas. 

— Suprantu jūsų rūpestį, panele Banerman, teisingai padarėte, kad kreipė- 
tės į mane. — Jis dirstelėjo į laikrodį. Akimirką inspektoriaus žvilgsnis nutolo, 
tarsi jau būtų paniręs į kitus jo laukiančius darbus. — Aišku, kad būtų neprotinga 
imtis kokių nors veiksmų, kol nesužinosime tyrimų rezultatų. Kadangi be jų ne- 
turiu pakankamų įrodymų, kad jums grėstų pavojus, nėra pagrindo skirti jums 
ir jūsų tėvui policijos apsaugos. Tačiau aš nedelsdamas nurodysiu, kad patruliai 
skirtų didesnį dėmesį jūsų namams ir laboratorijai Berkšyre. Ir jeigu nurodysite 
savo automobilių numerius, liepsiu jiems stebėti jūsų transporto priemones. Be 
to, turiu kolegą, dirbantį Vašingtono policijos skyriuje: užtikrinsiu, kad jus pri- 
žiūrėtų, kol būsite ten. Ir poną Molojų. 

Monti pasirodė, kad inspektoriaus žvilgsnis šiek tiek atšilo, ir ji aprimo. 

— Ačiū. 

Jis išėmė iš piniginės vizitinę kortelę ir padavė jai. 

— Rasite mane dieną ir naktį: čia yra mano tiesioginis darbo ir namų telefo- 
no numeris. Jeigu kas nors išgąsdins, drąsiai skambinkite. 

Jis kilstelėjo ranką, parodydamas, kad laukia sąskaitos, ir pasakė: 

— Jeigu Britanijos mokesčių mokėtojai neišgali apsaugoti jūsų, jie bent jau 
įstengia pavaišinti puoduku kavos. — Levinas taip rimtai pasakė, jog ji beveik 
patikėjo, kad jis nejuokavo. 


Iš viešbučio Monti išėjo įsitikinusi, kad Levinas padarys viską, kad tik ji su tėvu ir 
Koneris Vašingtone jaustųsi saugūs. 

Ji pasuko į siaurą Kovent Gardeno gatvelę už viešbučio, prie savo „MG“. 

— Monti! Sveika! Ką čia veiki? 

Krūptelėjusi ji atsisuko ir pamatė atskubančią Aną Sterling su pirkinių krep- 
šiais rankose. 

— Ką veikiu? O ką tu veiki? — Monti apsidžiaugė matydama draugę, tačiau 
jautėsi nesmagiai, kad vis dar tenka nuslėpti galimą pavojų. 

Ana atrodė nuostabiai: leopardo kailį imituojančios blauzdinės, banguoti 
plaukai ką tik sušukuoti „Struwwelpeter“ stiliumi. 

— Aš leidau pinigus! — atsakė ji. — Švenčiu! 

— Tikrai? 

Ana energingai palinksėjo. 

— Ką tik su Marku buvome profesoriaus Kempbelo ultragarso klinikoje, 
esančioje Harlėjaus gatvėje, jis geriausias Londone. Man atliko dešimties savaičių 
ultragarso tyrimą. Jėzau, Monti, neįtikėtina! Aš aiškiausiai mačiau savo kūdikį! 
Maždaug colio ilgio. Mačiau, kaip plaka širdelė, kaip juda rankytės ir kojytės! 
Gydytojas pasakė, kad pavojingas laikotarpis jau praėjo, dabar jau pasakysiu vi- 
siems, kad esu nėščia — argi ne nuostabu! 

— Nepaprastai... — pasakė Monti, stengdamasi atrodyti taip pat entuzias- 
tingai nusiteikusi. — Nuostabu. 

— Kur tu trauki? 

Monti gūžtelėjo pečiais. 

— Dairiausi po vitrinas. Jau ketinau važiuoti namo. 

— O kodėl ko nors neišgerti? Pavakarieniautume, jeigu nori? Markas nuėjo 
į savo įprastus bičiulių pietus ir negrįš iki vėlumos, be to, bus girtas kaip pėdas. 
Žinau netoliese nuostabų kinų restoraną. 

— Kodėl ne, — atsiliepė Monti. Buvo šaunu kur nors nueiti, bet šalia drau- 
gės ji jautėsi labai nesmagiai. 


Jos abi jau išgėrė butelį australiško Chardonnay vyno ir pradėjo antrą. Monti ma- 
loniai apsvaigo. 

Ji žinojo, kad negalima daugiau gerti, nes dar teks grįžti į Konerio butą, 
tačiau dabar tai nerūpėjo. Gėrimas ją visiškai atpalaidavo, šalia Anos jautėsi 
smagiau, ramiau klausėsi nesiliaujamo draugės tarškėjimo apie smulkiausias 
ultragarso tyrimo detales. Ir užglaistė Konerio ilgesį. 

Jau beveik ištuštėjo ir antras butelis, kai Monti susivokė, kad didžiąją dalį 
išgėrė viena. Ana vis kartojo, kad akušerė jai leido išgerti tik taurę per dieną. 

Jau po vienuoliktos draugės išėjo iš restorano ir išsiskyrė. Monti nerūpes- 
tingai numojo ranka į Anos pasiūlymą pavėžėti. Ji nelabai tvirtai įsėdo į „MG“. 
Faktiškai neturėčiau sėsti prie vairo, galvojo ji, prisimerkusi kišdama raktelį į 
spynelę ir skubiai grabaliodama po prietaisų skydeliu, kur buvo paslėptas signali- 
zacijos jungiklis, kurį buvo visai pamiršusi. 

Į Fulhamą ji važiavo lyg per miglą. Porą kartų jau norėjo palikti automobilį 
ir likusį kelią grįžti taksi. Tačiau tik atidarė langelį, kad bent kiek prablaivytų 
kandus nakties oras. 

Monti net neprisiminė, kaip greitai atsidūrė gatvėje, kur buvo Konerio na- 
mas. Ir tik išlipusi iš automobilio atsitokėjo, kad visiškai pamiršo stebėti, ar ją 
kas nors sekė. Tačiau ji nesijaudino: gėrimas suteikė drąsos ir dabar ji karingai 
žvalgėsi į šviesos ir tamsos telkinius toje ramioje gatvelėje. Gerai, jūs, šunsnukiai, 
prieikite, jeigu drįstate, — aš nebijau jūsų. 

Ji nusvirduliavo iki paradinių durų, tik dabar suvokdama, kaip stipriai yra 
nusigėrusi. Kiek užtruko, kol susirado raktą, kol įkišo jį į spyną ir įėjo. Kažkur 
silpnai skambėjo telefonas. Monti dirstelėjo į laikrodėlį. Be dvidešimt minučių 
dvylika. 

Telefonas vis skambėjo ir tarsi garsėjo. Pagaliau ji susivokė, kad tas garsas 
sklido iš Konerio buto. 

— Velnias. 

Ji užsiropštė laiptais, šiaip taip įkišo raktą į spynelę ir kone įvirto į prieš- 
kambarį. Dabar garsas buvo stereofoninis. Skambėjo svetainėje, miegamajame. 
Miegamasis buvo arčiausiai. Monti pasviro jo link ir, ramstydamasi į sieną, įžengė 
įjuodžiausią tamsą. 

Skambėjimas liovėsi. 

Monti tyliai nusikeikė ir uždegė šviesą. Šiaip taip suskaičiavusi laiko skirtu- 
mą, nustatė, kad Vašingtone dabar be dvidešimt minučių septynios, taigi turbūt 
skambino Koneris. 

Bute buvo be galo tylu — keista būti čia be Konerio. Staiga ji pasijuto vie- 
niša, be galo vieniša. Vynas jau baigė išgaruoti, ir dabar Monti norėjo tik vie- 
no — kristi į lovą ir miegoti. 


Pyp... PYP.-. PYP--- PYP-.. DYP... 
Pirmiausia tą garsą užfiksavo pasąmonė. 


Pyp... PYP--. PYP--- PYP... DYP... 

Ji atsisėdo, išpilta šalto prakaito; aplinkui buvo tamsu, nors į akį durk, sten- 
gėsi prisiminti, kur ji. 

Pyp... PYP... PYP--- PYP... DYP.-. 

Garsas nestiprus, pažįstamas. Londone tokius garsus girdėjai amžinai, 
visur, kur šiais laikais stovėjo automobiliai. Tik šitas garsas buvo daug geriau 
pažįstamas. 

— Viešpatie Aukščiausias! — Monti šoko iš lovos ir nuklupiniavo į svetainę, 
šiek tiek apšviestą oranžinių gatvės lempų. Nulėkusi prie lango, apstulbo. 

Jos „MG“ variklio gaubtas atkeltas. Prie keleivio pusės durelių stovėjo jau- 
nas skustagalvis ir nervingai dairėsi į gatvę. Jo bendras prikišęs galvą prie varik- 

lio. Triukšmas staigiai nutilo. Antrasis vaikėzas išlindo iš po gaubto ir jį užtrenkė. 
Ištįsęs paauglys piestu stovinčiais plaukais. 

Įsiutusi Monti padaužė lango stiklą ir suklykė: 

— Ei! Ei! 

Visiškai nuoga ji nulėkė prie lietpalčio. Suskambo telefonas, bet ji nerea- 
gavo. Po keturiasdešimt sekundžių ji atsidūrė lauke ir apakusi iš pykčio metėsi 
laiptukais žemyn į kiemą. 

Jos „MG“ jau buvo atgijęs ir važiavo atbulas. Bumbtelėjo į užpakalyje sto- 
vintį automobilį. Sužvangėjo dūžtantis stiklas, dar labiau pakurstydamas įniršį. 
Variklis suburzgė, padangos sucypė, ir Monti beviltiškai stebėjo, kaip jos auto- 
mobilis išriaumojo iš aikštelės, suvinguriavo ir ėmė tolti gatve. 

Monti nulėkė paskui. Basa. Gale gatvės pavyks pagauti. Turėčiau nutverti, 
kai jie lauks, prieš įsukdami į Fulhamo gatvę, galvojo. 

Staiga automobilis sulėtėjo, atrodė, kad viduje kažkas nušvito, kėbulas pa- 
sidarė tarsi permatomas. Stogas išsipūtė, klaikiai pakilo į orą ir lyg gigantiškas 
šikšnosparnis nuplasnojo per kelias pėdas į dangų. Kabinoje plūstelėjo liepsnos 
kamuolys, durelės atsidarė. 

Monti atrodė, kad ji atsitrenkė į nematomą sieną, kuri sudrebino kiekvieną 
kūno kaulelį ir dabar įkalė ją vietoje. Ausis užgulė. Atrodė, kad kažkas iš gatvės 
išsiurbė visą deguonį. Paskui jos kūnu nubangavo galingas smūgis, į veidą smogė 
deginantis karštis. 

Nugriaudėjo sprogimas, į visas puses švystelėjo „MG“ skeveldros. Jis pa- 
krypo į šoną, kažkaip keistai nuslydo gatve, trenkėsi į stovintį automobilį ir 
apsivertė. Į viršų iškilo važiuoklė, dujų išmetimo vamzdis, lygutėlės duslintuvų 
dėžės — sakytum, kažkas išskobė juos stambiu konservų atidarytuvu. Aplink 
plykstelėjo liepsnos liežuviai. Pasigirdo gilus duslus bumbtelėjimas, ir į orą šovė 
trisdešimties pėdų ugnies stulpas. 

Monti nėrė į tarpą tarp dviejų automobilių. Pasigirdo šaižus pokštelėjimas, 
ir pro ją praskriejo kažkoks daiktas, kartą atsimušė nuo žemės ir nutarškėjo į 
gatvę. Tebeklūpėdama Monti nusitvėrė už artimiausio buferio, jausdama, kad bet 
kurią akimirką gali apsivemti, ir kyštelėjo galvą, norėdama pamatyti tą ugnies 
kamuolį. 

Pro liepsnas ji įžiūrėjo nejudančią pajuodusią figūrą, pusiau išvirtusią pro 
atviras vairuotojo pusės dureles. Išsitiesęs žmogaus kūnas. 

Visuose namų languose žiebėsi šviesos. Ji girdėjo, kaip atsiveria langai, 
durys. Kaip baisiai ūžia liepsnos. Pasklido degančių dažų tvaikas ir saldesnis, 
šleikštesnis kepančios mėsos dvokas. 

Ji sužiaukčiojo, suinkštė nuo šoko, nusitvėrusi už aštraus buferio krašto, 
prilipusi prie jo tarsi prie gelbėjimo valties. Monti vėl sužiaukčiojo. Kepinamos 
mėsos smarvė sustiprėjo. Ir ji apsivėmė. 

Pro šalį nuskubėjo žingsniai. Balsai. Kažkas spiegė. Ji nepajudėjo iš vietos. 
Atrodė, kad praėjo šimtas metų, kol pagaliau pasigirdo sirenos. Suanglėjusios 
figūros vaizdas atgijo ir įsirėžė Monti į smegenis. Kažkas pravažiavo pro ją, žyb- 
sėdamas mėlynomis švieselėmis, paskui dar vienas automobilis ir dar vienas. 
Ugniagesiai; gelbėtojai; greitoji medicinos pagalba. 

Iš proto vedantis šmėkliškas sirenų kaukimas. Policijos automobilis, kitas. 
Vėl sirenos. 

Pro garsiakalbį nuskambėjo tvirtas, ramus balsas: 

— Atsitraukite. Prašau visus kuo toliau atsitraukti. 

Monti liko savo mažytėje visatoje, susirietė prie vėmalų klano, tarp tų dvie- 
jų stovinčių automobilių, drebėdama iš baimės. 

Reikėtų eiti ir su kuo nors pakalbėti, galvojo. Pasakyti, kad ten mano auto- 
mobilis. Tačiau ji nenorėjo pripažinti, kad tas siaubingas suknežintas objektas, 
liepsnojantis lyg lavonų deginimo krosnis, priklausė jai. 

Monti nepajėgė kalbėti. Nesugebėjo paaiškinti, kad tai, kas buvo įkišta į tą 
automobilį, buvo skirta jai. 


01 


Klavišai tvirtai klapsėjo, — klapt klapt klapt, pauzė, klapt klapt klapt, pauzė, — 
vis bakstelint „atgal“ ir pakeiksnojant. Dikas Banermanas baksnojo vienu pirštu, 
stebėdamas, kaip pilkame ekrane nutįsta juodų raidžių eilės: AGT TCA TGG GAA 
ATC TTA GTA AAG CAA... 

Tai trijų iš keturių pagrindinių bazių — adenino, timino, guanino, citozi- 
no — dariniai, arba kodonai, kurie yra viso gyvenimo statybiniai blokai. Nuskaitė 
juos nuo ilgos kolonos, kurią sudarė horizontalūs brūkšneliai, panašūs į prekės 
brūkšninį kodą: visa tai buvo išryškintoje juostoje. 

Savaitės pradžioje kol kas buvo tik viena bėda: pradiniai tyrimai parodė, kad 
„Maternox“ vaistuose yra DNR, tačiau kai pabandė ją inkubuoti, nieko nepavyko. 
Atlikdamas tolesnius tyrimus atrado, kad tai buvo ne DNR, bet RNR. RNR virusai 
kartais naudojami genų inžinerijoje kaip pernešimo sistemos. Atrodė, kad „Ma- 
ternox" kapsulėje buvo kažko, ką buvo mėginama panaudoti genų inžinerijoje. 
Bet kas tai? , 

Atlikdamas atvirkštinę transkripciją, mokslininkas nukopijavo RNR į DNR, 
o paskui atliko seriją vertikalių gelio testų, kurie buvo užfiksuoti juostoje. Kiek- 
vienoje buvo du šimtai bazių, ir pirmąją jis dabar įvedinėjo į savo kompiuterį. Dar 
turėjo sugalvoti šiam testui tinkamą pavadinimą: kad pats jį atpažintų, bet kam 
nors kitam tai visiškai nieko nereikštų. 

KAPSULĖ 1. SEO — užrašė jis. 

Paskui jis užrašė Londono genomų duomenų bazės žmogaus genomo orga- 
nizacijos centro Britanijoje interneto adresą, įvedė tą pavadinimą ir laukė, kol su- 
sijungs. Netrukus ekrane pasirodė pažįstamas tekstas: Sveiki atvykę į Žmogaus 
genomo resursų centrą. 

Žmogaus genomo organizacija („Hugo“) buvo pasaulinė pačių plačiausių sie- 
kių mokslinė įmonė. Visi mokslininkai galėjo laisvai prieiti prie jos tarptautinių 
programų, kuriose visi nustatyti nauji genai akimirksniu buvo įvedami į bendrąją 
duomenų bazę. Projekto tikslas — iki 2005 metų identifikuoti visus žmogaus or- 
ganizme esančius 100 tūkstančių genų ir nustatyti jų seką. 

Dikas Banermanas išsikvietė savo „Proscan“ programą ir nurodė savo nu- 
senusiam kompiuteriui atlikti paiešką — dviejuose šimtuose bazių rasti ką tik 
įvestų duomenų atitikmenį ir bet kokį žinomą geną. Jis nuspaudė grįžimo į ei- 
lutės pradžią klavišą ir susimąstė atsilošęs kėdėje. Šios genomų paieškos kartais 
užtrukdavo kelias valandas. 

Devinta valanda. Prieš akis laukė ilga naktis, bet Banermanas nepaisė — 
gera vėl sėdėti savo senojoje laboratorijoje: čia patogu, jauku, daug smagiau negu 
tame sumautame Bendix pastate su visa ta jų įranga ir darbuotojais. 

Kokia velniava, galvojo jis, į kokią prakeiktą, sumautą velniavą Monti juos 
įtraukė. Ji — doras vaikas ir tenorėjo gera, tačiau dabar jis plūdo save, kad nepa- 
klausė savo intuicijos ir leidosi dukros įkalbamas. Aišku, jie visada turėjo bėdų dėl 
finansavimo, tačiau kažkaip susitvarkydavo, visada buvo patys sau šeimininkai. 
Nereikėdavo raportuoti tokiems šliužams kaip Krovis, nereikėdavo pildyti trijų 
kopijų formų kaskart, kai prireikdavo naujos pipečių dėžutės ar užsimanydavai 
nueiti į tualetą. 

Tokiems kaip Krovis jis galėjo skirti tik kelias sekundėles. Teisybė, palyginti 
su daugumos farmacijos įmonių generaliniais direktoriais, šitas faktiškai turėjo 
mokslinį išsilavinimą, — dargi įspūdingą, — tačiau, Banermano akimis žiūrint, 
jis buvo pasipūtęs ir pernelyg pasitikintis savimi. Tiesą sakant, labiausiai jis ne- 
pritarė tam, kad Krovis buvo tipiškas mokslininko-komersanto veislės atstovas, 
kuriam moksliniai tyrimai rūpėjo tik tiek, kiek nešė pelno. 

Žingsniuodamas universiteto kiemeliu į valgyklą, kur tikėjosi ko nors už- 
kąsti, Banermanas svarstė, ar ta jų sutartis su Bendix Schere buvo nesulaužoma 
ir ar jo advokatas negalėtų rasti kokio nors būdo ištraukti juos iš ten, kol dar 
gyvuoja jų senoji laboratorija. 


Užkandęs ir šiek tiek pažvalėjęs, daktaras Banermanas grįžo į laboratoriją ir iš 
karto pamatė, kad kompiuterinė paieška baigta. Jis atsisėdo ir įbedė akis į ekraną. 

Per vidurį ėjo linija. Kairėje pusėje buvo jo įvestų duomenų kolonos, pa- 
vadintos ATITIKMENS PAIEŠKA. Dešinėje pusėje — nauji duomenys, pavadinti 
ARTIMIAUSIAS ATITIKMUO. Žemiau parašyta: 

ATITIKMENS +: 865 
APIBRĖŽIMAS: Poliovirusas (RNR poliomielitas) 


Jis kraipė galvą netikėdamas. Poliomielitas. Ar tai šitaip veikė „Maternox ? 
Perneša geną, kuris nėščiosioms sukelia poliomielitą? Ne. Turėjo būti koks nors 
kitas paaiškinimas. Jis pasiėmė diktofoną ir padiktavo naujus duomenis. Paskui 
dar pridūrė kelias preliminarias išvadas: 

— Poliovirusas gali rodyti, kad ketinama naudoti oralinę pernešimo siste- 
mą. Daugumos virusų negalima naudoti tam, kad oraliniu būdu būtų pernešama 
genetinė medžiaga, kadangi žmogaus viduriuose jie neišlieka. Poliovirusas išlie- 
ka. Lengva sukurti defektyvų poliovirusą, kuris negali replikuotis. 

Jis vėl perskaitė žodžius ekrane. 86 procentai rodo, kad atitikmuo jau netoli, 
tačiau netapatu. Banermanas nusprendė, kad visą seką būtina įvesti į duomenų 
baze. 

Jis išjungė „Genomų duomenų banką“ ir pradėjo ilgą, monotonišką darbą, 
įvesdamas kitus šešis tūkstančius bazių — vienu pirštu, po vieną raidę... 


Jau buvo beveik vidurnaktis, kai pagaliau sulaukė paskutinio procentinio atitik- 
mens iš „Duomenų bazės“, tačiau tai reiškė, kad jis užfiksavo visą nukleotidų seką. 

Jo duomenys atskleidė, kad pirmieji 2000 ir paskutinieji 2000 rodė, jog 86 
procentų atitinka poliomielitą. Tačiau jį pribloškė vidurinių 2000 bazių atitik- 
muo. Banermanas vėl įbedė akis į ekraną. 


ATITIKMENS PROCENTAS: 983 PER 2000 BAZIŲ 


Jo įtarimai pasitvirtino. Poliovirusas buvo užkrato pernešėjas, pernešimo 
sistema, esanti abiejuose sekos galuose. Jis padarė prielaidą, kad faktą, jog atiti- 
ko 86 procentai, o ne 100, paaiškino kitas faktas: tas virusas buvo pakeistas, kad 
neužkrėstų recipiento poliomielitu. 

Pagaliau viskas pradėjo aiškėti, nors jis beprotiškai troško klysti. 

Dikas Banermanas galvojo apie bylas, pradingusias iš saugyklos, ypač apie 
tą vieną, ir skaitė nemirkčiojančias raides, kurios dabar rašė jos pavadinimą — čia 
pat, ekrane, prieš jo akis. 

— Jūs, šunsnukiai, — sušvokštė Banermanas, stengdamasis suvaldyti 
kaustantį siaubą, įveikiantį pykčio protrūkį. — Dieve mano, jūs, šunsnukiai! 

Kažkoks šešėlis slystelėjo ekranu, nuslinko per stalą. Jis skubiai apsisuko su 
kėde ir apstulbo išvydęs čia pat stovintį daktarą Vincentą Krovį. 

Kaip visada generalinis direktorius atrodė nepriekaištingai, apsirengęs kup- 
ranugarių vilnos paltu aksomo apykakle. Kalbėdamas rankas laikė už nugaros. 

— Labas vakaras, daktare Banermanai. Tiesiog atsitiktinai važiavau pro 
šalį — pagalvojau, užsuksiu šnektelėti. Kokią savaitę beveik nemačiau jūsų dar- 

be. — Jis mostelėjo į duris, kur išniro kita figūra. — Abejoju, ar jums teko susi- 
tikti su majoru Ganu, mūsų apsaugos skyriaus direktoriumi? 

Hjubertas Ventvortas jautėsi pavargęs. Buvo antra valanda nakties, tačiau jis retai 
eidavo anksti miegoti. Priešais jį tyliai blyksėjo televizorius, kaito visi trys elektrinio 
šildymo strypai. Reikėjo stotis, lįsti į karštą vonią, o paskui gal ir pavyktų nusnūsti 
kokią valandą ar dvi. Šią naktį naudingai padirbėta, taip, laikas praleistas gerai. 

Laikas. 

Tvarkant visus savo reikalus. 

Yra metas gimti ir metas mirti. Tie žodžiai aidėjo galvoje lyg pusiau primirš- 
ta melodija. Ekleziastas, taip. Metas sodinti ir metas rauti, kas pasodinta. Mirtis 
prisiartino, ir jis nebijojo. Niekada nebijojo mirti: niekas neprilygsta gyvenimo 
siaubams. Palengvėjimas, išsigelbėjimas. Sergėk savo koją, kai eini į Dievo na- 
mus — šitai ne jam. 

Pagaliau eik pas Fransuazą, kuri laukia jo jau trisdešimt trejus metus. 

Praėjusią savaitę jis vėl lankėsi pas gydytoją, ir onkologo išvados nebuvo 
geros. Reikėjo operacijos. Tačiau Hjubertas abejojo, ar vertėjo to imtis. Prieš ke- 
lerius metus — taip, tada gal ir būtų buvusi prasmė. Tada dar laukė tiek nebaigtų 
darbų. O dabar kas kita: kiek jam reikėjo — savaitės, na, gal dviejų. Tik tiek. Ope- 
racija. Skausmas. Fizioterapija. Agonijos ištęsimas. Ne, šito jis nenorėjo. 

Vyras meiliai žiūrėjo į savo automobiliukų kolekciją: dažyti švino mode- 
liukai, kelių colių ilgio sedanai, automobiliai nuleidžiamais stogais, sportiniai ir 
komerciniai — visi iš vaikystės. Grįžo prisiminimai tų laikų, kai visas gyvenimas 
buvo prieš akis, daug žadantis, kupinas vilčių. O kaip viskas pakrypo, mąstė jis, 
įsmeigęs akis į vieną mėgstamiausių savo Fransuazos nuotraukų. Ji šypsojosi taip 
šiltai, tokia laiminga. Įdegusi, ant galvos užsimetusi raudoną šaliką, iš po kurio 
matėsi glotnūs juodi plaukai, o ta šypsena — tik jam vienam. 

Tu ištversi, — sakė jos. — Dveji metai. Laikas viską išgydo. 

Netiesa. Trisdešimt treji metai, o jis apie nieką kitą ir nepagalvojo. Dieną 
naktį. Jis mylėjo Sarą, taip, žinoma, mylėjo jųdviejų dukrą, ji buvo brangiausias 
turtas, visas jo gyvenimas. Tačiau nuolat kiekviename dukros judesyje, kiekvie- 
name ištartame žodyje jis matė ir girdėjo Fransuazą. Jis dažnai pagalvodavo, ar 
Sara kada nors įsivaizdavo, kaip stipriai draskė jam širdį. 

Mirusi. Irgi. Dabar. Jo žvilgsnis pasiekė nuotrauką ant židinio atbrailos. 
Sara ir Alanas savo vestuvių dieną. Abiejų nebėra. Jie laimingi, jie pabėgo iš čia. 
Ištrūko mirdami. Ne taip kaip jis: jis buvo pasmerktas gyvam pragarui, trisdešimt 
trejus metus apsėstas vienos minties, kuri pagaliau išsipildė. 

Jie atėmė žmoną ir dukterį, bet niekada neatsiprašė. Pasistatė Bendix pasta- 
tą kaip paminklą savo sėkmei, o faktiškai jis turėjo būti Fransuazos antkapiu, tik 
ji nebūtų norėjusi nieko tokio vulgaraus. 

Hjubertas ištiesė ranką ir paglostė žmonos nuotrauką. Aš pažadėjau tau, kad 
nenurimsiu, kol neatiduosiu jų į teisingumo rankas. 

Neatitraukdamas sudrėkusių akių nuo Fransuazos, jis atsilošė fotelyje ir 
didžiuodamasis pažiūrėjo į dokumentus, sukrautus ant grindų prie kojų, — visi 
gražiai surikiuoti į krūvas, pažymėti priklijuotomis etiketėmis. Laikrodis ant 
rankos rodė dešimt minučių po antros. Jis nusižiovavo, prisidengdamas burną 
ranka: niekada nepamiršo gerų manierų. 

Trisdešimt treji metai. Prieš penkiolika metų jis buvo beveik prirėmęs Bendix 
Schere prie sienos — dėl to skandalo su pieno milteliais, tačiau jie suuodė, užgulė 
leidėjus grasindami teismais ir reklamų nutraukimu. Ir po kelių dienų abu jo pa- 
grindinius informacijos šaltinius ištiko nelaimingi atsitikimai, kainavę gyvybes. 

Trisdešimt trejus metus Hjubertas stebėjo Bendix, sėlino aplink, naršė laik- 
raščio archyvus ieškodamas kiekvienos eilutės, kur tik buvo užsiminta apie juos, 
ir kapstėsi po kiekvieną jų mokslininkų išleistą darbą. „Maternox“. Trisdešimt 
trejus metus kantriai laukta, laukta to vienintelio karto, kai jiems nepavyks už- 
glaistyti savo pėdsakų. Ir štai tas įrodymas. 

„Mediči failas“. 

Jis pervertė visus surinktus dokumentus tikrindamas lapą po lapo. Pir- 
miausia peržiūrėjo segtuvus apie Saros mirtį. Vargšelė Zandra Volerton kruopš- 
čiai padirbėjo. Pernelyg kruopščiai. Jis turėjo tos faksogramos kopiją, kurią ji 
gavo iš Saros gydytojo ir nusiuntė daktarei Lindai Farmer, Bendix Schere medi- 
cininės informacijos skyriaus direktorei, ir kurioje pranešė apie galimą ryšį tarp 
Saros viruso ir „Maternox“. Be to, dar buvo pranešimas apie jo žento tariamą 
savižudybę, — paviršutiniškas, kadangi dar nebuvo atliktas tyrimas, bet jo ne- 
galėjai ignoruoti. 

Paskui iš eilės pasklaidė visų tų trijų mirusių gimdyvių, vartojusių „Mater- 
nox', bylas, patikrindamas, ar viskas tiksliai sudėta. Permetė akimis nuo Konerio 
Molojaus stalo paimtą spausdintą medžiagą. Ir galiausiai dar kartą perskaitė savo 
detalų pranešimą. Dabar reikėjo tik sulaukti, kol daktaras Banermanas gaus „Ma- 
ternox tyrimų rezultatus. 

Jis pasirinko Sunday Times laikraštį: būtent jiems atiduos tą sensacingą me- 
džiagą. Jeigu jam pavyks pagrįsti tą istoriją, jie garantavo padaryti viską, kas pri- 
klauso. Tai bus laikraštinė sensacija, kuri bemat visur pasklis. Laikraštis reikalavo 
tų tyrimų rezultatų kartu su daktaro Banermano ir Konerio Molojaus raštiškais 
patvirtinimais. Kai juos turės rankose, tada stos į kovą ir pradės atakuoti skam- 
bučiais Rorkę, Krovį ir likusius direktorių valdybos narius. 

Hjubertas sudėjo visus dokumentus į jiems skirtus, aiškiai pažymėtus ap- 
lankus ir nunešė į prieškambarį. Rytoj užrakins juos darbe, seife. 

Tada nudūlino atgal į savo fotelį. Dabar neliko nieko kito, tik laukti žinios 
iš panelės Banerman. Žavinga dama, ryžtinga ir maloni. Pavydėjo jai jaunystės ir 
energijos. Ir tas jos amerikietis Koneris Molojus puikus. Gal kiek per smarkus, 
bet šiaip geras. Jam patiko amerikiečiai, kažkada Vietname su jais gerai sutarė... 

Jis paėmė nuotolinio valdymo pultelį ir, kaip įprasta, perskaitė svarbiausių 
žinių santrauką „Teletekste“. Šitai jis darė kone kas valandą: padėjo jaustis pro- 
fesionalu, nors jo laikraštis retai perduodavo šalies naujienas. 

Londono centre susprogdintas automobilis: pirmieji pranešimai nurodė dvi 
aukas. IRA vėl pasirodė, niūriai įvertino jis: nelauk neribotų paliaubų, kai yra ši- 
tiek įvairiausių konfliktuojančių grupuočių ir frakcijų. 
geltęs, bet mielas. Puodelis arbatos, šviežio oro kvėptelėjimas, o paskui... 

Jis nustebo, kai viršuje aiškiai pasigirdo lyg ir žingsniai. Sumišęs kilstelėjo 
antakius, po sekundėlės atsistojo, nuėjo į prieškambarį ir klausėsi. Jokio garselio. 
Name visiška tyla. Matyt, pasigirdo, nusprendė traukdamas į virtuvę. 


03 


1994 m. gruodžio 7 d., trečiadienis 


Turiu dingti iš čia, — pagalvojo Monti. — Tuojau pat dingti. 

Drebėdama nuo šoko ir ledinio nakties oro, ji kyštelėjo ranką į lietpalčio 
kišenę. Pirštai apčiuopė šaltus aštrius raktus, prikabintus prie žiedo. Širdyje šiek 
tiek palengvėjo: bent jau neliks už durų panikuodama. 

Vis dar pritūpusi, gniauždama saujoje raktus, ji nusėlino atgal iki šaligatvio 
ir dirstelėjo į gatvę kairėje, paskui — dešinėje. Visuose languose atsispindėjo 
šokčiojančios liepsnos, stovinčių automobilių stogais lyg kokios bekūnės šmėk- 
los šliaužiojo mėlynai mirgančių švieselių sruogos. Sirenos rėkė, kaukė, staugė it 
naktiniai žvėrys miesto džiunglėse. 

Ji išgirdo, kaip balsas per garsiakalbį liepė žmonėms pasitraukti toliau. Bal- 
sas jau nekantrus, irzlus. Pro šalį prabėgo jaunuolis, užsimetęs chalatą ir įsispyręs 
į šlepetes. 

Niekas čia nevyksta. — Akimirką ji užsimerkė. — O, Dieve, prašau, tegul tai 
būna tik sapnas. 

Monti atsistojo ir nuėjo šaligatviu. Žmonės spoksojo tarpduriuose, šunys lojo. 
Buvo keista eiti Londone, ant nuogo kūno užsimetus lietpaltį, basai. Betgi ir kiti at- 
rodė keistai. Šią minutę visas pasaulis staiga pakriko. Dar akimirka ir ji pabus. 

Konerio namo durys buvo atidarytos, prie jų stovėjo tamsiaodis vyras ir 
žvalgėsi. Jis nervingai šyptelėjo Monti. 

— Bomba? Ten bomba, taip? 

— Aš... aš taip manau. 

— IRA, — pasakė jis, kraipydamas galvą. — Tos paliaubos tebuvo apgaulė, 
propagandinis triukas. Šitie žmonės ne... 

Tačiau Monti prasispraudė pro jį, nuklupiniavo laiptais aukštyn ir, užsira- 
kinusi Konerio bute, dar užkabino apsauginę durų grandinėlę. Laikrodėlis rodė 
be penkiolikos minučių antrą. Miegojau tik dvi valandas, galvojo ji, o dabar jau 
išsiblaiviau, esu visiškai blaivi. Visa oda pašiurpo, ji nusipurtė. Suskaičiavo, kad 
Vašingtone dabar be penkiolikos minučių devinta vakaro. Skambink Koneriui, 
paskambink ir pasakyk jam. Įspėk. 

Nebandyk skambinti iš namų, įspėjo jis. Kategoriškai draudžiu skambinti iš 
namų. Reikia eiti į lauką, susirasti telefoną automatą. Monti sugniaužė kumščius 
ir suleido dantis į krumplius. Levinas. Vyresnysis inspektorius Levinas. Ji prisi- 
minė pareigūno žodžius, kai davė savo kortelę. 

Jūs rasite mane dieną ir naktį: čia yra tiesioginis mano darbo ir namų telefono 
numeris. Jeigu kas nors išgąsdins, drąsiai skambinkite. 

Monti pasirausė piniginėje, susirado jo kortelę ir drebančiomis rankomis 
surinko numerį. 

Po trijų skambučiųjis atsiliepė. Monti iš karto pažino balsą, nors ir mieguistą. 

— Taip, klausau? 

Pro langą nuvaitojo sirena. Monti palaukė, kol ji nutolo, nes būtų neįmano- 
ma susikalbėti. Girdėjo, kaip jis vis kartojo: 

— Klausau? Klausau? 

— Čia Montana Banerman, — pasakė ji. 

Atrodė, kad Levinas jau išsibudino, balsas sugriežtėjo: 

— Taip, panele Banerman, kas atsitiko? 

— Kažkas bandė mane nužudyti. Ką tik, prieš kelias minutes, susprogo 
mano automobilis. 

— Arjums nieko neatsitiko? — skubiai paklausė jis. 

— Ne, nieko. Ten buvo du paaugliai — jie... jie... — prisiminus tą siaubą, 
Monti balsas užlūžo. 

Trumpai patylėjęs Levinas tarė: 

— Gerai. Noriu, kad liktumėte ten, kur esate. Užsirakinkite duris ir niekam. 
neatidarykite, kol aš atvažiuosiu. Nuvešiu jus į saugią vietą. Pasiruoškite daiktus 
nakčiai, aš kaip galėdamas greičiau atvažiuosiu — prireiks maždaug pusvalan- 
džio, kol pervažiuosiu Londoną. Gerai? 

— Ačiū, — pasakė ji, dusdama iš susijaudinimo. 

Padėjusi ragelį, Monti atbula ranka nusibraukė skruostais riedančias ašaras. 
Staiga ji pastėro, tarsi perlieta šaltu vandeniu. 

„prireiks maždaug pusvalandžio, kol pervažiuosiu Londoną. 

Iš kur, po velnių, jis žinojo, kur ji? Iš kur žinojo, kad ji Londone, o ne savo 
namuose kaime? Ji juk nepasakė. 

Monti apėmė panika. Kambarys ėmė tarsi mažėti, sienos artėti. Pusvalan- 
džio. Jam prireiks pusvalandžio. 

Jėzau. 

Ji nulėkė į miegamąjį, nusiplėšė lietpaltį, atsidarė savo lagaminėlį ir apsiren- 
gė. Nubėgusi į vonią, susišlavė glėbin prausimosi reikmenis, kosmetiką ir sviedė 
viską į lagaminėlį. Viską kamšydama, be paliovos baimingai dirsčiojo į laikrodėlį. 

Praėjo penkios minutės. Ji vėl užsimetė lietpaltį, tyliai atrakino buto duris 
ir pažiūrėjo žemyn. Tamsiaodis tebestovėjo tarpduryje, tačiau daugiau aplinkui 
nieko nesimatė. Spausdama lagaminėlį ir rankinę, Monti nulipo žemyn, tylėdama 
prasibrovė pro jį ir nubėgo. Tolyn nuo degančio automobilio, tolyn nuo minios. 
Bėgo, kol pasiekė Kromvelio gatvę. 

Eismas neintensyvus. Vos atgaudama kvapą, Monti klupinėdama dar paėjo 
kokį porą šimtų jardų ir tolumoje pamatė švytintį geltoną ženklą: „Laisvas“. Ji 
metėsi priešais taksi, iškėlusi ranką, mojuodama lagaminėliu. Laimė, vairuotojas 
žybtelėjo šviesomis, kad pastebėjo, ir pričiuožė prie šaligatvio krašto. 

Gaudydama kvapą Monti įsiropštė į galą. 

— Į kur? 

Ji nežinojo. Smegenys suspazmavo. Į kur? Ką, po velniais, ji išplepėjo Levi- 
nui? Viską — apie savo tėvą, Konerį, Hjubertą Ventvortą. 

Į kur? Į policiją? Į Skotlend Jardą? Kiek draugų turi Levinas? Ar toli siekė jo 
įtaka? Ar jis buvo nurodęs konstebliui Brengvinui, kad nieko nerastų, kai vietos 
policija tyrinėjo įsilaužimą į jos namus? Ar jis pridengė Džeiko Silso mirtį? 

Aš nežinau, ar jūs informuota, panele Banerman, tačiau pasirodo, kad jūsų ko- 
lega atėjo į darbą girtas. Alkoholio kiekis jo kraujyje dvigubai viršijo leistiną normą 
vairuojant. 

Monti dirstelėjo į taksi vairuotoją. Ji turėjo iš kur nors paskambinti, reikėjo 
kuo skubiau pasikalbėti su tėvu. 

— Į Hitrou oro uostą, — pasakė ji. — Gal galėtumėte sukti Hitrou link? 

— Į kurį terminalą? 

Ji pagalvojo. 

— Pasakysiu vėliau. 

Jie jau pajudėjo iš vietos, kai pro šalį pralėkė policijos automobilis su įjungta 
sirena. 

— Turbūt gaisras ar bomba, ar dar kas nors, — pasakė taksistas. — Ten 
toliau, Fulhamo gatvėje. Baisus sujudimas. 

Monti prispaudė veidą prie užpakalinio lango ir žiūrėjo, ar kelyje už jų nesi- 
matė kokio ženklo, kad juos sekė. Transporto dar buvo nedaug, nieko nesimatė. 

Kylant Hamersmito viaduku, dešinėje aiškiai išniro Bendix Schere šviesos. 
Monti paprašė vairuotojo surasti jai telefoną automatą. Ties kita žiedine sankry- 
ža jis išsuko ir sustojo prie nuošalios būdelės ties degaline. 

Liepusi palaukti, ji įsmuko į būdelę ir surinko tėvo telefono numerį. Laukė ge- 
ras dvi minutes. Tėvas jautriai miegodavo ir, jeigu buvo namuose, būtų jį pažadinusi. 

Monti vis labiau nerimo, tad paskambino į laboratoriją: galjis dar ten — ne 
pirmas kartas, kai dirbdavo visą naktį. 

Prašau, tėti, pakelk ragelį, — mintyse meldė. — Prašau. 

Spragtelėjimas — ir pasigirdo jos pačios balsas atsakiklyje. Monti pakabino 
ragelį ir nuskubėjo prie taksi. 

— Gal žinote artimiausią automobilių nuomos punktą, kuris dirbtų tokiu 
metu? — paklausė vairuotojo. 

— Manyčiau, prie oro uosto. Avis, Hertz — tokie. Žinau, kad Hertz dirba 
visą parą. 

— Gerai, vežkite ten, — paprašė ji. — Ir kuo greičiau. 

Ant grindų linoleumo sutarškėjo šaukštas, iškritęs iš motinos metalinės rankos. 
Danielis sėdėjo priešais ją prie virtuvės stalo, tačiau nė neketino jo pakelti. Be to, 
motina buvo baisiai išdidi ir nemėgo jokios pagalbos. Dievas padarė ją invalide ir 
dabar Jis suteikė stiprybės ištverti tą negalią. Ji lygino save su Jobu. 

Sunkiausia buvo pakelti daiktus nuo grindų. Tos dvi metalinės rankos ne- 
lanksčios, kietos, todėl tokį mažą daiktą kaip šaukštas buvo ypač sunku sugraiby- 
ti ant lygaus paviršiaus. 

Nuo rudos „Windsor“ sriubos vinguriavo garas. Motina atkakliai žiūrėjo į 
gulintį šaukštą, paskui pakišo galvą po stalu. Kuokštai plaukų, kuriuos ji dabar 
kirpdavosi trumpai, suvirto į priekį. Danielis jautė begalinį pasitenkinimą stebė- 
damas motinos pastangas. Jis klausėsi brazdėjimo, kol ji krapštėsi, laukė dzing- 
telėjimo, o paskui tylos, kai ji lėtai, susikaupusi kėlė šaukštą. 

Jis leis jai kelti, o pusiaukelėje privers vėl išmesti ant grindų. Šaukštas nu- 
kaukšės disonansu ant linoleumo, motina nusivieps. Danieliui tereikėjo sėdėti, 
sutelkus dėmesį, suderinus savo mintis su jos, susikaupus, — ir puikiausiai galėjo 
žaisti su ja lyg su užkibusia žuvele. Dabar jis visą laiką taip darė. 

Jau! , 

Šaukštas įkrito į dubenėlį, aptėkšdamas ją plikinančia sriuba. 

— Aaaai! Po velnių, po šimts velnių! — suriko ji. Sriuba varvėjo jos veidu, 
tačiau ji iš karto prisidėjo ranką prie širdies, spausdama melsvą nertinį, kurį pati 
nusimezgė dar iki to įvykio, ir kaltai įbedė akis į Bibliją, gulinčią šalia dubenėlio. 

— Atleisk man, Viešpatie, — pasakė ji. — Pasigailėk manęs, Viešpatie. — 
Vėl pasilenkė, o kai ji nematė, sūnaus veide nušvito šypsena. 


PETER JAMES + ALCHEMIKAS 385 


„Praktikuokis!“ — nurodė Magister Templi. Danielis vykdė nurodymą. Da- 
bar buvo vasaros atostogos, visos dienos laisvos, ir jis užsidaręs kambaryje galėjo 
atlikti savo ritualus. Jau pavykdavo lengviau sutelkti jėgą ir ją valdyti, tačiau jis 
dar nežinojo ribų. Šiandien planavo išsiaiškinti. 

Pinigai. Magister Templi sakė, kad norint tapti didžiu burtininku, reikia 
galybės pinigų. Jokių rūpesčių: netrukus pinigai plauks. 

Šį kartą jis leido motinai paimti šaukštą ir kantriai laukė, kol nušluostė jį 
servetėle, paskui įmerkė į sriubą ir lėtai, atsargiai kėlė prie burnos. Svarbiausia 
parinkti laiką. Danielis apskaičiavo jį tiksliai, stebėdamas, kaip ji kelia šaukštą 
prie lūpų, kaip žiūri įbedusi žvilgsnį. Periferinis regėjimas. Svarbu patekti į jos 
periferinio regėjimo lauką. Lūpos prasivėrė. Motina papūtė sriubą. 

Jau! 

Jis materializavo žiurkę. Didelę rudą žiurkę, besiropščiančią kriauklės 
kraštu. Tarytum ką tik išlindo iš kriauklės skylės, užbėgo ant šalia esančios indų 
džiovyklos ir dairėsi. 

Rezultatas toks, kokio Danielis ir tikėjosi. Motina suspiegė, sriuba išsiliejo 
iš šaukšto ant smakro ir po palaidinukės apykakle. Ji paniškai pašoko, skaudžiai 
trinktelėjo keliu į stalo kraštą ir paliejo abiejų dubenėlių sriubą ant stalo. 

— Išnešk! — klykė. — Greičiau atsikratyk jos. Tai — šėtonas. Išnešk iš čia! 

Žiurkė dryktelėjo ant grindų ir nulėkė sandėliuko link. Motina stovėjo tarp- 
duryje ir isteriškai klykė: 

— Maistas! Greičiau išnešk iš ten! 

Danielis lėtai nuėjo į sandėliuką, šypsodamasis panosėje. Žiurkė dingo, nes 
jis paprasčiausiai išlaisvino savo energiją, kuri buvo ją materializavusi, tačiau jis 
nieko nesakė, tik kantriai laukė. 

Motina rėkė: 

— Ar jau pagavai? Ar tau viskas gerai, Danieli? Būk atsargus — jos gali už- 
krėsti pasiutlige! 

Danielis abejingai kramtė glajumi apteptą bandelę, kurią pasiėmė nuo skar- 
dos: motina paruošė jas bažnyčios Moterų komiteto susirinkimui. Paskui suvalgė 
dar vieną. 

— Neleisk jos ant mano pyragėlių! — klykė ji. 

Danielis nurijo paskutinį kąsnį ir riktelėjo: 

— Eikš čia, tu, išpera, eikš čia, tu, maža išpera! — Jis išbėgo iš sandėliuko. 

Motina dairėsi po virtuvę it paklaikusi. 

— Kurji — niekur nematau? 

Danielis sustojo ir apsimetė esąs sumišęs. 

— Matyt, pabėgo. 

Motina stovėjo prie piramide sukabintų puodų. Tinkama proga. Stipriai su- 
sikoncentravęs, Danielis supurtė stovą, puodai subarškėjo. Motina apsisuko ir 
kaip išprotėjusi atšoko atgal. 

— Pojais! — suspiegė ji. 

Jis atsiklaupė ir apsimetė ieškąs po stovu. 

— Nagi, ateik, drauguže, išlįsk. 

— Arji ten? Mataiją? 

Vaizduotėje jis sukūrė didesnę žiurkę ir paleido ją tiesiai ant motinos. Ši nėrė 
iš kambario ir užlėkė laiptais aukštyn, baubdama iš baimės. Danielis leido žiurkei 
įpusėti laiptus ir panaikino kerus, stebėdamas, kaip žiurkė ištirpsta be pėdsakų. 

Galia! 

Šiandien galia ypatinga. 

Trinktelėjo motinos miegamojo durys. 

Tačiau galia jį sekino. Čia ir buvo bėda: ji labai išsemdavo, kartais dienų die- 
nas jausdavosi iškamuotas. Kuo galia stipresnė, tuo labiau jį nualindavo. 

Naudok ją išmintingai, tada tarnaus tau visą gyvenimą ir už jo ribų, amžinybėje. 
Jeigu naudosi ją neišmintingai, paleisi pačias nesuvaldomiausias visatos jėgas. Labai 
svarbu praktikuotis, išmokti naudotis ta galia, apriboti ją, nukreipti savo labui. Dabar 
tu turi gyvenimo ir mirties dovaną. Šėtonas taip lengvai jos nesuteikia. 

Danielis susitelkė galvodamas apie sidabrinį kryželį, kurį motina nešiojo 
ant kaklo. Jis vėl stipriai susikoncentravo. Dievas įveikė Šėtoną. Kryžiaus simbo- 
lis — Dievo valdžios simbolis. 

Jau nebe. 

Jahvė! 

— DAAAAANNNIIIEEEELLLII!I! 

Klyksmas perrėžė namo sienas. Motinos miegamojo durys su trenksmu 
atsivėrė, ir ji išsvyravo į laiptų aikštelę susiėmusi už krūtinės. 

— Danieli! O, Dieve, gelbėk! Jis dega! 

Nuo jos krūtinės veržėsi dūmai. Danielis matė, kaip ant jos nertinio ėmė 
ryškėti išdegusi kryžiaus formos dėmė. Jam bestebint, besikaupiant, dėmė 
didėjo. Smilkstanti linija plėtėsi, nuo peties iki peties, aukštyn iki pliko kaklo 
ir žemyn iki pilvo vidurio. Dūmai tirštėjo, pro juos prasimušė liepsnos, ir visas 
motinos priekis virto tarsi liepsnojančiu kukluksklano kryžiumi, kokį jam teko 
matyti paveiksliukų knygelėje. 

— DAAAANNNIIIEEEELLII!!! 

Jos plaukai plykstelėjo kaip sausas šienas. Plykstelėjimas, paskui baisus 
spragsintis ūžtelėjimas — ir visa motinos galva paskendo liepsnose, šnypščian- 
čioje, zvimbiančioje, švilpiančioje, traškančioje ugnyje. Liepsna siūbtelėjo žemyn 
ant klostuoto sijono, ant nailoninių kojinių. 

Danielis sukaustė ją vietoje. 

Motina stovėjo laiptų viršuje išskėstomis rankomis, — taip, kaip jis su- 
stingdė. Atrodė tarsi baisus aukojimas ant altoriaus. Ji jautė visą skausmą, bet 
nepajėgė krustelėti nė per colį. 

Danielio šnerves užplūdo degančių drabužių tvaikas, aštrus medžio kvapas, 
nailono smarvė ir saldus kepančios mėsos dvokas. 

Jis privalėjo susikoncentruoti taip, kaip dar nebuvo tekę, nes reikėjo, kad 
motina stovėtų išskėstomis rankomis ir nepultų laiptais žemyn. Danielis norėjo, 
kad motina būtų tokioje padėtyje, galėjo ją šitaip laikyti, tereikėjo prisiminti jam 
pasakytus žodžius, viską daryti teisinga tvarka, prisiminti, kaip iš savo didžiojo 
dievo Šėtono pasitelkti galių. 

Ant sienos tapetų iškilo pūslelės, dabar jie svilo ir skrudo aplinkui motiną. 
Laiptų aikštelės lemputė virš jos galvos sprogo nuo karščio, apipildama ją išly- 
dytu stiklu. Motinos veido oda juodo, pūslėjo, vietomis luposi, tačiau akys išliko 
baltos ir spoksojo į jį, tyliai klykdamos. Motinos akyse Danielis įskaitė žodžius: 

— Visagalio Viešpaties rūstybė nusileis ant tavęs, Danieli! Viešpats bus tavo 
teisėjas! 

Dabar jau degė jos bateliai ir kilimas po kojomis. Aplink plaikstėsi iš sienų 
išsiveržę dūmai. 

— Šėtonas yra mano teisėjas, — tyliai tarė Danielis, atremdamas jos žvilgs- 
nį. — Šėtonas yra mano Dievas ir Vadovas. Visada buvo. Šlovė Šėtonui! 

Per namą nuūžė vėjas, įpūsdamas liepsnas, kurios dabar išsiveržė aplinkui 
motiną. Sienos ir lubos degė. Šėlstanti ugnis leidosi laiptais žemyn Danielio link, 
tačiau jis stovėjo vietoje, neliečiamas, tebelaikydamas motiną savo valdžioje — 
skrundantį, anglėjantį, burbuliuojantį torsą kaip šlykščią nukryžiavimo parodiją. 

Pasigirdo baisus triokštelėjimas, grindys neišlaikė, paskendusi liepsnose 
motina dingo iš akių. Namas sprogo, banga sviedė Danielį atgal, metė pro tą vie- 
tą, kur kažkada buvo paradinės durys, ir išnešė į sodelį. 

Jis gulėjo aukštielninkas, priblokštas. Langai pajuodo, sprogo, pažerdami 
aplinkui jį stiklus, į vėsų vakaro orą išleisdami alkanų liepsnų liežuvius. 

Subėgo kaimynai. Danielis pajuto, kaip švelnios rankos pakėlė jį, nešė šalin. 
Girdėjo švelnų balsą: 

— Ar tau nieko neatsitiko, sūnau? 

Jis abejingai papurtė galvą ir toliau stebėjo tirštus juodus dūmus, spiralėmis 
besiveržiančius pro visas angas, galvojo apie motinos testamentą, kurį ji laikė 
užkišusi savo spintos gale. Ji paliko šiek tiek pinigų labdarai ir šiek tiek savo sese- 
riai. Tačiau pagrindinę turto dalį paliko Bažnyčiai. Danieliui — nieko. 

— Greitoji pagalba jau pakeliui, tuoj bus čia. Kaip tai atsitiko? Ar matei? 

Danielis papurtė galvą: 

— Ne, aš buvau viršuje, tik išgirdau mamos klyksmą: turbūt ji ir sukėlė 
gaisrą virtuvėje. 

— Nors tu nenukentėjai, — pasakė kažkas. — Esi šaunus vaikinas, viskas 
bus gerai. 

Danielis nusišypsojo. Dabar, kai testamentas sunaikintas, jis paveldės viską. 

Kiekvieną pensą. Jis labai atidžiai perskaitė įstatymą. Iš tikrųjų viskas bus labai 
gerai. Maždaug prieš porą savaičių tokį pat namą už kelių kiemų pardavė už labai 
gerus pinigus. Visiškai naujas namas, pastatytas už draudimo pinigus, kainuos 
dar daugiau. Jo abu tėvai labai rūpinosi savo santaupomis ir draudimais, protin- 
gai investavo. Taip, dabar jis turės tiek pinigų, kiek reikia, ir jau susiplanavo, kaip 
ir kur investuos, kad jų daugėtų. 

Motina paėmė jį už rankos, o veidas baltas baltas, baltesnio jis dar nebuvo matęs, 
kaip to klouno cirke, į kurį buvo nuėjęs per savo gimtadienį; tik ji nesišypsojo, 
visiškai nesišypsojo. Veidas net įsitempęs iš susirūpinimo. 

— Tėveliui bėda, turime tuoj pat važiuoti pas jį, — pasakė. Motinos balsas 
tirtėjo, drebėjo, atrodė, kad kažkokios šiurkščios rankos išspaudė jį iš gerklės. 

Jos ilgi juodi plaukai buvo susegti šonuose, o kelios sruogos išsipešusios ir 
kabėjo palaidos. Ji vilkėjo banguojančią baltą palaidinukę, kurią buvo suveržusi 
ant pilvo plačiu, sagučiais nusagstytu diržu. 

— Jis tikrai pateko į didelę bėdą. 

— O kokia toji bėda? 

Nepaleisdama rankos, motina ištempė jį pro savo namo duris į švarią prie- 
miesčio aplinką, į šiltą pavasario popietės saulutę. Uždarydama duris ji taip tyliai 
ištarė, kad jis vos vos nugirdo: 

— Valpurgija. 

— O kas toji valpergyja? 

— Žinojau, kad kažkas atsitiks. Taip ir pasakiau tavo tėveliui. Jis turėjo pa- 
klausyti manes, ir tu turi paklausyti manęs, mama kartais žino, supranti? 

— Ar važiuojame pas tą valpergyją? 

— Važiuojame pas tėvelį. 

Motina atrakino apdaužyto „Plymouth“ keleivio pusės dureles ir pasodino 
ji, paskui apibėgo automobilį, sėdo prie vairo ir pasuko raktelį. Jis pažiūrėjo į mo- 
tinos veidą: kakta riedėjo prakaito lašeliai. Ji kažko bijojo, labai bijojo, ta baimė 
persidavė, dabar ir jis išsigando. 

Variklis urgztelėjo, užspringęs tuščiai paplakė ir įsibėgėjo. Ji įjungė atbulinę 
pavarą, išsuko į tylią gatvę ir iki galo nuspaudė pedalą. Greičio banga prispaudė jį 
prie minkštos viniplastiko sėdynės. Stebint spidometro rodyklę, slenkančią ratu 
vis tolyn, jaudulys sumišo su baime. Šiaip mama važiuodavo gana lėtai, keliuose 
buvo baikšti, bet dabar ji labiau priminė tėtį, laikydama vieną ranką ant signalo ir 
keikdama visus, kurie painiojosi kelyje. 

— Mes pamatysime ir valpergyją, ir tėvelį? 

— Valpergyją? Kokia dar valpergyja? Klausyk, sūnau, mes važiuojame pas 
tėvelį, nes pateko į bėdą. 

— Kokią bėdą? 

— Didele bėdą. 

— O kodėljis pateko į didelę bėdą? 

— Nes jis yra geras žmogus, ir jie nemėgsta tėvelio. 

— Kas tie jie? 

— Blogi žmonės. 

Šiek tiek pagalvojęs jis paklausė: 

— Kokio blogumo tie žmonės, mamyte? 

— Pikti. Jie užsiima velnio darbais. Jie yra tikri nelabieji. 

— Kodėl jie nemėgsta tėvelio? 

Priešais juos vos krutėjo automobilis, kuriame sėdėjo du pagyvenę žmonės 
ir kuris trukdė važiuoti. Mama piktai paspaudė signalą, o tada atsakė: 

— Kadangi jis nedaro taip, kaip jie nori. 

— Kaip tai? 

— Jie nori, kad tėvelis būtų neteisingas sau. 

Jis apmąstė tą paaiškinimą, bet taip ir nesuprato, ką tai reiškia, paskui pa- 
sviro į priekį, griebėsi rankomis už sėdynės, nes mama, pamačiusi priekyje raudo- 
ną šviesoforo signalą, staiga sumažino greitį ir pašliaužusi visiškai sustojo. 

Sūnus pasekė jos susirūpinusį žvilgsnį: ten, į dešinę už plataus prospekto. 

— Ar tėvelis ten dirba? — paklausė jis, žiūrėdamas į bjaurų drumzlinai rudą 
daugiaaukštį. 

Motina tylėjo. Jis vėl apžiūrinėjo tą pastatą. Atrodė, kad ten du pastatai, 
vienas išlindęs iš už kito. Jis atsigręžė į mamą. Ši tarsi kažką murmėjo po nosimi. 
Tarsi meldėsi. 

Berniuko gerklėje susimetė kažkoks kamuolys ir kas sekundę vis didėjo. Jis 
dar nebuvo matęs mamos tokios. Mama buvo labai išsigandusi. 

Šviesoforo spalva pasikeitė. Ji numynė pedalą ir greitai įsuko tiesiai į didelę 
automobilių aikštelę priešais tą rudą pastatą. Jis perskaitė iškabą: „Statyti auto- 
mobilius tik su leidimais“. Tačiau mama į stendą nekreipė dėmesio, sustojo ir iš- 
šoko, palikusi veikiantį variklį. 

Kai jis ėmė ropštis iš paskos, kažkur aukštai pasigirdo duslus, sunkus traš- 
kesys. Paskui daug aštresnis trenksmas, tarsi šūvis. Jis pamatė, kaip mama susto- 
jo, kaip užvertė galvą aukštyn. Jos akys išvirto, mama ranka griebėsi už burnos. 
Tyliai sudejavo. 

Jis irgi pažiūrėjo aukštyn. Vienas langas buvo išsipūtęs kaip balionas. Be to, 
dar labiau pūtėsi ir staiga sprogo lyg kokia prapjauta pūkų pagalvė. Aplinkui tą 
vietą ore pasirodė tirštas plunksnų debesis. Jos lėtai sklido į šalis, o tarp jų pasi- 
matė didžiulis juodas paukštis. 

Jis lėkė zigzagu žemyn, pusiau skrisdamas, pusiau krisdamas lyg koks save 
gaudantis šešėlis, paskui sunkiai šlumštelėjo ant žemės. Vos už kelių pėdų pasi- 
girdo siaubingas žnegtelėjimas, galva staigiai užlūžo, o akys taip ir įsmigo į jį. 

Berniukas stovėjo sukaustytas, kojos tarsi įaugo į žemę, o stiklo šukių liūties 
net nepastebėjo. Iš siaubo vaiko galvytė ėmė kratytis. Iš krūtinės kylantis zvimbi- 
mas tarsi sirenos kauksmas virto veriančiu klyksmu: 

— TĖEEVVVEEELLIII!! 

Be penkių minučių ketvirtą valandą ryto išsinuomotą „Vauxhall“ Monti įsuko į 
keliuką prie tėvo namo ir iškart pamatė, kad jo tojotos ten nėra. 

Anksčiau patirtas šokas keistai nutolo, tarsi jos sprogstantis „MG“ tebuvo 
kažkokio kvailo žaidimo tariamoje realybėje dalis. 

Įėjusi į prieškambarį, pamatė korespondenciją, kurią ateinanti šeimininkė 
buvo tvarkingai sudėjusi į krūvelę. Nė vienas vokas neatplėštas. Tvarkingas darbo 
kabinetas ir tuščia šiukšlių dėžė tik patvirtino, kad tėvas nebuvo grįžęs namo nuo 
vakar ryto. Jai to užteko. 

Grįžusi prie „Vauxhall“, ji vos atplėšė dureles: staiga pūstelėjo vėjo šuoras. 
Monti apsisuko ir nuvažiavo universiteto link. 

Ji visą laiką sekė priešais atvažiuojančius automobilius bijodama, kad ne- 
prasilenktų su grįžtančia tojota, tačiau keliai buvo pustuščiai, nematė jokio pa- 
žįstamo automobilio. Monti žinojo, kad reikėtų sustoti ir paskambinti Koneriui, 
tačiau pirmiausia norėjo rasti tėvą ir įsitikinti, kad jis saugus. 

Įsukusi į aikštelę nusivylė — prie senosios laboratorijos nesimatė jokio 
ženklo, kad čia kas nors būtų. Pastatas skendėjo tamsoje. Nuėjusi prie paradinių 
durų, atrakino jas ir sunerimo, nes signalizacija nebuvo įjungta. Tai buvo vienas 
iš nedaugelio dalykų, kurių tėvas niekada nepamiršdavo. 

Šiurpi tyla. Pakėlusi akis į tamsią laiptinę, Monti staiga išsigando, kas ten 
galėjo laukti. 

Tegul viskas būna gerai, — meldė ji. — Dieve, prašau, tegul viskas būna gerai. 

Monti įjungė šviesą, dėl drąsos palietė medinį laiptų turėklą, skubiai užlipo 
aukštyn ir sustojo prie įėjimo į tamsut tamsutėlę laboratoriją. Ji greitai nuspaudė 
visus keturis jungiklius. Tuščia. Jokio žmogaus. Apmirusia širdimi lėtai nužings- 
niavo prie kabineto, suėmė rankeną, bijodama pasukti, paskui greitai ją paspaudė 
ir stipriai pastūmė duris. 

Tamsoje po Diko Banermano stalu švytėjo kažkokia raudona švieselė. Ma- 
tyt, paliko įjungtą kokį nors aparatą, pagalvojo Monti. 

Už jos nugaros kažkas sugirgždėjo. Krūptelėjusi Monti atsisuko į laiptų aikš- 
telę. Dienos šviesų zvimbimas tarytum vis stiprėjo ir trukdė nugirsti kokį žingsnį, 
durų virstelėjimą ar drabužių šlamesį. Vėl girgžtelėjimas. Ir vėl. Dabar už nugaros 
subarškėjo lango stiklas. Ji iškvėpė. Čia tik vėjas, greitai sumetė. Tačiau Monti ne 
iš karto aprimo, turėjo praeiti minutė, kita, kol ji vėl atsisuko į kabinetą. 

Norėdama sužinoti, koks įrenginys skleidė tą raudoną šviesą, Monti nuste- 
bo pamačiusi, kad ten guli jos tėvo kišeninis diktofonas. Paprastai tėvas niekada 
nesiskirdavo su juo, net miegodavo pasidėjęs šalia lovos, kad galėtų kaipmat įra- 
šyti kilusią mintį. 

Pakėlusi jį pažiūrėjo, kodėl tebedega raudona, įrašymą žyminti švieselė, ir 
pamatė, kad diktofonas vis dar įjungtas, bet juostelė jau pasibaigusi. 

Laiptų aikštelėje vėl kažkas sugirgždėjo. Monti atsisuko, paskui greitai ap- 
sidairė ieškodama tinkamo sunkaus daikto, kurį prireikus galėtų panaudoti kaip 
ginklą. Jeigu ji kris, tai kris grumdamasi. Pajuto, kaip suspazmavo gerklę. Viena 
ausimi klausydamasi, ar nepasigirs kas nors laiptų aikštelėje, nykščiu pastūmė 
juostelės atsukimo mygtuką ir po kelių sekundžių ją sustabdė. 

Statinis šnypštimas. Monti atsuko dar daugiau. Ir vėl šnypštimas. Paskui ji 
laikė nuspaudusi mygtuką ir stebėjo, kaip sukasi juostelė. Net įpusėjus nesigirdė- 
jo jokio įrašo. 

Nusivylusi tęsė toliau, kol pasiekė trijų ketvirčių žymą. Staiga tylą nutraukė 
cypsintis garsas, koks būna, kai įrašyta kalba greitai atsukamaatgal. Palaikiusi myg- 
tuką dar kelias sekundes, atleido jį ir išgirdo pavargusį, nelabai stiprų tėvo balsą: 

Poliovirusas gali rodyti, kad ketinama naudoti oralinę pernešimo sistemą. Dau- 
gumos virusų negalima naudoti tam, kad oraliniu būdu būtų pernešama genetinė 
informacija, nes žmogaus viduriuose jie neišlieka. Poliovirusas išlieka. Lengva sukurti 
defektyvų poliovirusą, kuris negalėtų replikuotis. 

Tada sekė tyla, kurią sutrikdydavo tik aparato užfiksuoti aplinkos garsai: 
žingsniai, bėgantis vanduo, kavos aparato burbėjimas, kompiuterio klaviatūros 
taukšėjimas. Paskui pasigirdo tylus tėvo šūktelėjimas: Jūs, šunsnukiai. Dieve 
mano, jūs, šunsnukiai! 

Monti jau ketino sustabdyti juostelę ir dar kartą paklausyti girdėtą dalį, kai 
aiškiai pasigirdo įrašytas daktaro Krovio balsas: 

Labas vakaras, pone Banermanai. Tiesiog atsitiktinai važiavau pro šalį — pagal- 
vojau, užsuksiu šnektelėti. Kokią savaitę beveik nemačiau jūsų darbe. Abejoju, ar jums 
teko susitikti su majoru Ganu, mūsų apsaugos skyriaus direktoriumi? 

Norėčiau išgirsti jūsų paaiškinimą, Krovi: kaip jums, po velnių, atrodo, ką darote 
su savo „Maternox“, — pasakė tėvas. 

Na, mes norėtume išgirsti jūsų paaiškinimą, daktare Banermanai: ką jūs darote 
su „Maternox“ šablonu, kuris priklauso įmonei. 

Monti įtarė, kad tai buvo majoro Gano balsas. Ji klausėsi toliau ir netrukus 
pasigirdo tėvo atsakymas: 

Ar jums labiau patiktų, kad tas paaiškinimas vyktų teisme, ar Vaistų saugumo 
komitete? O dabar norėčiau, kad išeitumėte iš mano valdų. Jeigu ketinate dar pas ką 
nors užsukti šnektelėti pirmą valandą nakties, siūlau užsukti pas savo advokatus ir 
pradėti išsamiai aiškinti, nes, kaip Dievą myliu, jums jų prireiks. 

Tada Monti išgirdo garsų žvangėjimą, tėvas kažką sušuko, bet nebuvo ga- 
lima suprasti, ką. Paskui pasigirdo tarsi grumtynės ir dunksėjimas. Stojo nyki 
tyla, ji girdėjo žingsnius ir stumdomus baldus. Galiausiai prabilo ramus girdėtas 
balsas, tačiau Monti negalėjo prisiminti paties žmogaus: 

Gerai, dabar atraitokite jo rankovę, suleisiu štai šitą. Daugiau jis nekels mums 
rūpesčių, bus romus kaip avinėlis. 

Pašiurpusi Monti klausėsi sąmyšio: žingsniai, sunkus alsavimas, vilkimas, 
turbūt durų spragtelėjimas ir tyla. Vien šnypštimas juostelėje. 

Jėzau! — galvojo ji. — O, Jėzau! Visiškai sutrikusi išjungė diktofoną. Tas 
pabaisa Krovis pagrobė jos tėvą. Monti blaškėsi po kabinetą, sustojusi pasirėmė 
ant savo rašomojo stalo ir pro matinį lango stiklą žvelgė į tamsą. Kas dabar? Arjie 
nužudys tėvą, kaip nužudė anuos? | 

Ji instinktyviai norėjo pulti prie telefono ir skambinti policijai, tačiau užte- 
ko prisiminti Leviną, įsivaizduoti tą lipšnų sausą Leviną, ir iškart nusipurtė. 

Levinas, aukštesniojo rango policininkas, sėdi Krovio kišenėje? Arba Bendix 
Schere kišenėje? Užteko susitikti su juo, viską papasakoti, ir jau po kelių valandų 
kažkas susprogdino jos automobilį, o Krovis sužinojo, kad tėvas atlieka „Mater- 
nox tyrimus? Sutapimas? Nieko panašaus. Vos prieš kelias dienas Koneris sakė, 
kad apie jokius sutapimus negalėjo būti nė kalbos, ir jis teisus. Kokią galią Levi- 
nas turi policijoje? Ar tik jis vienas pavaldus Kroviui, ar jau ir visa policija? 

Monti baimingai žiūrėjo į mažąjį diktofoną. Įkalčiai, gyvybiškai svarbūs 
įrodymai. Kažkas galėjo apie tai pagalvoti ir sugrįžti ieškoti. Reikia dingti iš čia, — 
pagalvojo ji. — Ir kuo greičiau. 

Ji įsigrūdo diktofoną į lietpalčio kišenę ir išbėgo palikusi degančias šviesas, 
bet įjungusi signalizaciją — kad suerzintų Krovį, jeigu tas sumanytų grįžti. 

O, Dieve, tėti, kur tu? 

Atsisėdusi į „Vauxhall“ užsirakino ir kelias mylias važiavo žvalgydamasi, ar 
kas nesekė iš paskos, o kai įsitikino, kad yra saugi, sustojo prie telefono būdelės. 

Pirmiausia paskambino į Hjuberto Ventvorto namus. Kad ir kaip Monti mel- 
dėsi, ten niekas nekėlė ragelio. Vis dar klausydamasi signalo, pasiraususi rankinėje, 
susirado užrašų knygelę, atsivertė puslapį, kur buvo užsirašiusi Konerio telefono 
numerį Vašingtone. Suspaudusi savo kreditinės kortelės kodą, surinko JAV telefo- 
no kodą. 

Prisimindama Konerio paliepimus nenurodyti jo pavardės, Monti papras- 
čiausiai paprašė sujungti su 807-uoju kambariu. Išgirdusi Konerio balsą, vos ne- 
apsiverkė iš džiaugsmo. 

— Ar tau viskas gerai? — paklausė ji. 

— Viskas gerai, jaučiuosi puikiai. Aš... 

— Koneri, mes pavojuje, — nebeištvėrė. — Jie susprogdino mano automo- 
bilį. — Monti vos atgavo kvapą. — Jie bandė mane nužudyti, o dabar pasičiupo 
tėtį ir niekaip neprisiskambinu Hjubertui Ventvortui. Viešpatie, aš buvau tokia 
prakeikta kvailė. Nepaklausiau tavęs — nuėjau į policiją. — Kalbėdama ji visą 
laiką šaudė aplink akimis. — Aš nuėjau pas tą galantiškąjį Leviną ir manau, kad 
jis eina išvien su... 

— Ei, tprū! Sulėtink tempą. Nusiramink, mieloji Monti, ir pasakyk tiksliai, 
kas atsitiko. 

— Gerai, — tarė Koneris, pagaliau viską išklausęs. — Tas Levinas lakstys ir 
ieškos tavęs pasitelkęs visą būrį. Gali būti, kad jis sukels ant kojų visus Anglijos 
farus. Ar turi su savimi pasą? 

— Turiu, — pasakė Monti džiaugdamasi, kad išlekiant iš Konerio buto jai 
užteko proto susikrauti daiktus. 

— Gerai, dabar tu turi dingti iš Anglijos. Sėsk į patį pirmą lėktuvą, kuris 
skris į Vašingtoną. Jeigu nebus tiesioginio reiso, skrisk per Niujorką. 

— Aš negaliu palikti tėvo, Koneri. 

— Monti, tu negali likti Anglijoje. Neišgyvensi nė paros. — Jo balsas dar 
niekada neskambėjo taip griežtai. — Jeigu žūsi, daugiau tu niekuo nepagelbėsi 
tėčiui, ojis tiems niekšams dar labai reikalingas, tad kol kas nepadarys nieko blo- 
go. O tujiems nereikalinga. Supratai? 

Konerio balso tonas paveikė ją. 

— Koneri, o kaip tu? Esu tikra, kad ir tau gresia pavojus. 

— Aš galiu savimi pasirūpinti. Kol tvarkysiu reikalus čia, būsiu saugus, tiek 
tikrai žinau: jie verkiant nori, kad ta paraiška būtų patvirtinta. — Jis kalbėjo pa- 
sitikinčiai, nors iš tikrųjų taip nesijautė. — Tu privalai atskristi, kitaip negalėsiu 
tavęs apsaugoti. 

— Nesuprantu. 

— Suprasi. Dabar atidžiai klausykis. Kai atskrisi į Dalaso oro uostą, eik į 
pagrindinį barą laukiamajame, ten mes susitiksime. Man numatytas susitikimas 
Patentų biure, apie pirmą valandą jis turėtų baigtis, vadinasi, ten nuvažiuosiu iki 
antros, vėliausiai pusę trijų. Jeigu kils kokių nors rūpesčių, palik man žinutę šiuo 
telefonu, gerai? 

— Prašau, būk atsargus, — pasakė ji. 

— Ar padarysi taip, kaip sakiau? 

— Taip. — Turiu paskambinti Anai ir pasakyti, kad šįvakar į teatrą neisiu, — 
įsiminė Monti. 

— Nesivaikysi po kaimus, norėdama pasirodyti didvyre? 

— Man nerūpi didvyriškumas, Koneri. Aš tiesiog labai bijau. 

— Viskas bus kuo puikiausiai. Tik daryk, kaip sakiau, ir viskas bus kuo pui- 
kiausiai. Iki greito susitikimo, gerai? 

— Gerai, — nelabai užtikrintai atsakė Monti. 

— Myliu tave, — pasakė jis. 


Tik begalinė paguoda, kad Monti nieko neatsitiko, neleido Koneriui neprakeikti 
jos už kvailumą. „Dabar tai jau rimta bėda“, — pagalvojo jis. Blogiau ir negalėjo 
susiklostyti. 

Arjis teisingai patarė Monti? Gal buvo kokia nors kita išeitis? Jiems iš karto 
reikėjo tvirtovės apsaugos, o toji tvirtovė buvo čia. Kažkokiu būdu jiems reikėjo 
ten patekti, o tai bus nelengva. 

Jis pasiėmė dar vieną miniatiūrinį viskio buteliuką iš bariuko, užsidegė ci- 
garetę, tada įjungė modemą į telefono lizdą ir surinko Bendix Schere kompiuterio 
Londone numerį. 

Ekrane pasirodė kreipinys Įveskite vartotojo vardą, jis įrašė vartoto- 
ją — Klifo Noriso, sistemos vadovo, vardą ir pavardę, paskui slaptažodį a*l*c/ 
hemsikas ir sulaikes kvapą laukė, ar jį pripažins. 

Ekrane pasirodė pasirinkimų ir komandų sąrašas. Kol kas gerai, pagalvojo, 
jau patekau į sistemą. Išsikvietęs paieškos langelį įrašė Mediči failas ir paspaudė 
grįžimo į eilutės pradžią klavišą. 

Ekrane pasirodė: Ribotas leidimas įeiti. Įveskite slaptažodį. 

Jis nukopijavo užrašų knygutės gale užsirašytą slaptažodį poly*phe“mus ir 
vėl paspaudė klavišą. Beveik iš karto pasirodė žodžiai: 

Slaptažodis negalioja. Paieška atmesta. 

Jis dar kartą įrašė tą patį, manydamas, kad padarė klaidą, bet ir vėl sulaukė 
tokio pat atsakymo. Slaptažodis pakeistas. 

Ne veltui Monti buvo tokia sunerimusi, pagalvojo jis. Šitie šunkaros ne- 
sakė, kad bomba sprogo maždaug be penkiolikos minučių antrą, o Leviną ji buvo 
susitikusi vakar, penktą po pietų. 

Jis apmetė mintyse. Penktą valandą po pietų jis jau buvo išsėdėjęs lėktuve 
keturias su puse valandų, prieš akis dar buvo likęs trijų su puse valandų skrydis. 
Žinant, kokiu greičiu jie veikė, galėjo būti taip, kad Levinas planavo nustverti jį Da- 
laso oro uoste. Tačiau tai reiškė, kad ir šiapus Atlanto jie turėjo veikti itin greitai. 

Mintys nukrypo į Bendix Schere. Jie negailestingi, taip, tačiau viskas buvo 
daroma vadovaujantis vien profesine, komercine logika. Jis nėra nepakeičiamas, 
kaipmat surastų ką nors į jo vietą, nors ir nebūtų lengva gauti tokį, kuris ryžtųsi 
apgaudinėti JAV Patentų biurą. Jeigu jis darbuotųsi čia lyg niekur nieko, paliktų 
jį ramybėje bent jau, kol rytoj susitiks su Švabu. O šito susitikimo Koneris labai 
laukė. 

Kai Patentų biuras jau turės visus dokumentus dėl „Psoriatak“ vaisto, tarp 

kurių bus ir tas užmaskuotas lapelis, tada savo rankose jis turės dar vieną kozirį 
prieš tuos Bendix išperas. 

Kritiniu atveju, derantis su Kroviu, tai bus dar viena galinga korta. Jeigu 
jam pavyks likti gyvam, kol to prireiks. 


Pusę dešimtos ryto visi daiktai buvo supakuoti — Koneris pasirengęs. Palikęs vis- 
ką kambaryje, nuėjo koridoriumi ir pasuko pro priešgaisrines duris į atsarginio 
išėjimo laiptinę. 

Užlipęs į šešioliktą aukštą, atsargiai pravėrė duris ir apsidairė. Nieko, stovė- 
jo tik kambarinės vežimėlis, prikrautas rankšluosčių. Jis tyliai nuėjo prie 1609- 
ojo kambario — lentelė „Netrukdykite“ vis dar kabėjo ant durų rankenos. 

Koneris vėl apsidairė, ar niekas neseka, ir pasilenkė patikrinti to plauko, 
kurį buvo prilipdęs tarp durų apačios ir staktos. 

Plaukas buvo nutrauktas. 

Krovis sėdėjo prie savo stalo. Išbalusiame veide plonytės lūpos atrodė dar raudo- 
nesnės nei visada, pilkos akys pro nosies kuprelę dėbsojo žemyn tiesiai į Ganą. 

— Na? 

Ganas sukando dantis stabdydamas žiovulį. Visas kūnas buvo švininis, pra- 
gariškai skėlė galvą ir jis jautėsi be galo išvargęs, atrodė, tuoj tuoj prasidės haliuci- 
nacijos. 

— Mums labai nepasisekė. 

— Nepasisekė? — Krovio balsas buvo dygus. 

Ganas gūžtelėjo pečiais. 

— Vienas šansas iš tūkstančių. 

— Kurių galų jūs padėjote tą bombą? Mes kaip įmanydami stengiamės, kad 
viskas liktų paslapty, o jūs griebiatės to, kas šoks į pirmuosius šalies laikraščių 
puslapius. | 

— Manau, šitai pakeis jūsų nuomonę, pone. — Ganas kirto savo stipriausiu 
koziriu. Priešais generalinį direktorių jis padėjo Evening Standard vidurdienio ko- 
piją. Pirmojo puslapio antraštė skelbė: GYVŪNŲ TEISIŲ GYNĖJAI SVIEDŽIA BOMBĄ 
Į LONDONĄ. 

Krovis permetė akimis straipsnį. 

— Kaip jūs šitai sutvarkėte? 

— Savaime susitvarkė, pone. Toji Banerman ir jos tėvas praeityje ne kartą 
patyrė bjaurius išpuolius savo patalpose Berkšyre, sulaukė ir asmeninių grasini- 
mų. Kartą išbyrėjo daktaro Banermano namų langai ir automobilio padangos 
buvo supjaustytos. Dabar gyvūnų teisių gynėjai vėl puola, taikydamiesi į visus, 

net fermerius, kurie tiekia galvijus farmacijos pramonei. Kai kurios gana anar- 
chistinės. Viena grupė jau prisiėmė atsakomybę, guldau galvą, kad ir kitos ne- 
atsiliks vien dėl malonumo. Aš jaučiau, kad tai ideali proga — „Gyvūnų teises 
ginantys teroristai nužudo žinomo genetiko dukrą. | 

— Vietoj to nužudei du automobilių vagis. O dukters taip ir nerandi. 

— Ji nelabai turi kur eiti, ir mes žinome visas tas vieteles. — Ganas vylingai 
nusišypsojo Kroviui. — Ir turime priemones ją rasti. 

Krovis nekreipė dėmesio į pastabą. 

— Manote, kad praėjusią naktį ji buvo grįžusi į laboratoriją? 

— Po pusvalandžio grįžau ten aptvarkyti, signalizacija buvo įjungta. 

— Tikiuosi, išjungei ją? ) 

Ganas nukaito: 

— Smulkmena. 

— Tikrai? — Krovis sudūrė pirštų galiukus. — Gali būti, kad policija pa- 
skambino asmenims, atsakingiems už raktus, — kaip manau, daktarui ir panelei 
Banerman, ir nustatė, kad abiejų nėra. — Jis klausiamai pažiūrėjo į Ganą. 

— Dėl policijos mums neverta jaudintis. 

— Ne? Kartais aš pagalvoju, majore Ganai, kad jūs ir aš pasikliaujame skir- 
tingais šaltiniais. Atrodo, kad jūsiškis pertekęs gėlu vandeniu, o maniškis pavo- 
jingai sausas. 

Ganas tylėjo. 

— Ar turite suplanavęs dar kokių nors staigmenų? Dar kokią pirotechnikos 
šventę? 

— Ne, pone. 

— Arjau viską baigėte su tuo amerikiečiu? 

— Aš laukiu patvirtinimo. 

— O kaip mūsų gerasis daktaras šį rytą? 

— Beveik taip, kaip ir galėtumėte tikėtis. Ditirambų mums negieda. 

— Apsieisiu ir be ditirambų. Tačiau noriu, kad užgiedotų — labai garsiai ir 
greitai. — Krovis nusišypsojo. 

— O, taip, mes galime priversti jį užgiedoti, pone. — Pamačius, kad boso 
ledai jau aptirpo, Ganui palengvėjo. — Priversime užgiedoti taip garsiai, kaip tik 
panorėsite. 

„Crystal Plaza' — rantytų betono ir stiklo daugiaaukščių kompleksas, į kurį 
žiūrėdamas iš šalies ne iš karto pasakysi, kur vienas pastatas baigiasi, o kitas pra- 

sideda. Imperija, įsikūrusi 2201-ajame numeryje, išoriniam pasauliui apie save 
skelbia tik kuklaus dydžio aukso spalvos užrašu: JUNGTINIŲ VALSTIJŲ KOMERCI- 
JOS DEPARTAMENTAS: PATENTŲ IR PREKIŲ ŽENKLO BIURAS. 

Į šį pastatą nebuvo jokio kito visuomenei skirto kelio, be to, Bendix Schere 
jau žino jo susitikimo laiką ir vietą, todėl Koneris beveik galėjo garantuoti, kad 
šioje vietoje jau knibždėte knibžda seklių. 

Tempdamas savo sunkų lagaminą su dokumentais paradinių durų link, jis 
nepastebėjo nė vieno, kuris būtų panašus į akivaizdžią „uodegą“. Tas nutrauktas 
plaukas ant jo kambario durų viešbutyje įspėjo apie laukiančią bėdą, tačiau ne čia, 
ne šioje viešoje vietoje. Bėda užklups vėliau. 

Pastato viduje — ištisas žalsvų koridorių labirintas, ten pilna kabinetų, bib- 
liotekų ir krūvų krūvos segtuvų, kuriuose įsegtos kiekvieno kada nors pasaulyje 
įforminto patento kopijos. 

Šlovės salėje, septyniais aukštais žemiau už Deivo Švabo kabinetą, eilės 
varinių graviūrų-portretų pagerbė tuos išradėjus, kurių idėjos ištvėrė laiko iš- 
bandymus ir kai kuriais atvejais net pakeitė pasaulį. Sikorskis — sraigtasparnių 
išradėjas. Frankas B. Koltonas išrado geriamuosius kontraceptikus. Elišas G. 
Otis — šiuolaikinio lifto išradėjas. 

Šiame pastate dirbo šimtas penkiasdešimt inspektorių, turinčių galią išaukš- 
tinti arba sužlugdyti tiek smulkius išradėjus, tiek daugianacionalines korporaci- 
jas — išduodami patentus arba atmesdami paraiškas dėl pačių įvairiausių gaminių: 
automatinių pelėkautų, mažesnių už ryžio grūdą garo variklių, dirbtinių falų arba 
mažo formato valomųjų priemonių, šlapimą paverčiančių mineraliniu vandeniu. 


Koneris sėdėjo savo draugo apverstame kabinete praktiškoje, lankytojams skir- 
toje kėdėje metaliniu rėmu ir žiūrėjo į kitapus stalo, apkrauto krūva išsipūtusių 
aplankų — visi pažymėti jo paraiškos bylos numeriu. JAV Patentų biuro inspek- 
toriams buvo griežtai draudžiama užkandžiauti drauge su patentavimo agentais 
ir teisininkais. Buvo leistinas tik puodukas kavos kabinete, kitaip jau būtų per- 
žengta riba, skirianti nuo kyšininkavimo. 

Koneris savo kavą išgėrė prieš valandą, bet Švabas vis tiek nepripildė tuščios 
kavavirės, kuri stovėjo šalia motociklininko šalmo ant už jo esančio stalo. 

Užuot rūpinęsis kava, Švabas sėdėjo susikūprinęs virš stalo ir kapstėsi 
smulkmenose. Kaip visada, apsirengęs prastai: apdribusių pilkų baltais ruoželiais 
marškinių rankovės paraitotos, kaklaraiščio mazgas kažin kur nusmukęs. Apie 
madingą šukuoseną neverta nė kalbėti: žiūrint į šito vyro plaukus atrodė, kad jis 
ką tik patyrė stiprų elektros šoką. L 

Koneriui buvo sunku susikaupti: šiandien Švabas atrodė netgi skrupulinges- 
nis nei visada, todėl jiedu judėjo vėžlio žingsniu. Konerio mintys nuolat sukosi apie 
Monti. Jis velniškai tikėjosi, kad ji laimingai pasiekė oro uostą ir jau sėdi lėktuve. 

Laikrodis rodė pusę dvylikos, Londono laiku — pusė penkių dienos. Jeigu 
spėjo į tiesioginį devintos valandos reisą, čia ji anksčiausiai nusileistų vidurdienį 
vietos laiku. Mažiausiai pusvalandžio prireiks keleiviams išlaipinti, pasų kontro- 
lei ir bagažui atsiimti. Puiku, jai teks palaukti bare, jokių bėdų. Didesnė bėda, kad 
jis negarantuotas, ar tik kas nors nesisukioja oro uoste. Tačiau kam galėtų šauti 
į galvą, kad ji atskrenda anksčiau nustatyto laiko? Aišku, nebent jie būtų sekę ją 
iki oro uosto. 

Konerio dėmesį patraukė mosuojanti ranka ir jis nustebęs kilstelėjo galvą. 

— Alio, Koneri. Ar tu dar čia? 

Koneris šyptelėjo: 

— Atleisk. 

— Atrodai pavargęs — puotavai? Senatvė kabinasi? Šitas trankymasis jau 
ne tau. Ir ne man. Jeigu nekrentu į lovą iki pusės vienuoliktos, kitą dieną vaikš- 
tau skersas. — Švabas vėl įbedė akis į dokumentus. Jis linktelėjo į visus paketus, 
kuriuos Koneris buvo sukrovęs ant kito stalo. — Gerai, judame pirmyn. Tai ką 
ten turi užkases? 

Koneris žiūrėjo išpūtęs akis, stengdamasis parodyti, kad tikrai nieko neslė- 
pė, nors širdis jau nerimo. 

— Užkasęs? Ei, liaukis, žmogau. — Jautė, kad balsas įsitempęs. 

Švabas nusišypsojo. 

— Ei, pats liaukis. — Stambiu smiliumi jis pabaksnojo sau į krūtinę. — Gal 
lauki, kol aš čia pažaliuosiu ar ką? Pats užverti mane penkiomis šūsnimis išleistų 
darbų, kai puikiai žinai, kad liko tik pora valandų skaityti, ir apsimeti, kad ten 
nieko neslepi? 

— Nieko svarbaus ten nėra. Nežadu nieko panašaus užtraukti tau ant galvos. 

Švabas gūžtelėjo pečiais. 

— Pats užsinertum kilpą. 
už dvidešimties jardų. Jis norėjo dingti iš čia, iš šito užgriozdinto kabineto su vi- 
sais niūriais vaizdais, tuščiu kavos aparatu, tolyn nuo šito senojo draugelio, kuris 
virto tokiu prakeiktu teisuoliu. 

Jam knietėjo išdrožti Švabui, kad Bendix Schere dvokia, kad paraišką jis su- 
kištų į šiukšlių dėžę, tačiau dabar netinkamas metas sudeginti savo tiltus, todėl 
prisivertė laikytis tvirtai, tarsi čia būtų įprastas susitikimas. 

— Koneri, dabar turime padaryti štai ką: peržiūrėti paraišką ir išsiaiškinti 
visus punktus, o tada imsimės visų tų išleistų darbų. — Švabas ištraukė iš krūvos 
aplanką ir nuėmė nuo jo gumines juosteles. — Gerai, štai pirma problema — tik 
nedidelė. E — coli. Paraiškoje tu rašai, cituoju: „Iš esmės susideda ir susidaro 
iš... — Jis pašaipiai pažiūrėjo į Konerį. — Gaila, bet man reikės, kad pakeistum 
tuos susideda ir susidaro, palikdamas tik susideda. Netinkama formuluotė. 

Koneris žiūrėjo nustebęs. 

— Po galais, ką tai turi bendra su paraiška? 

Švabas malonėjo atsiprašyti: 

— Taip, sutinku, kimbu prie smulkmenų. Gaila, bet čia grupės direktoriaus 
naujas arkliukas — tikrai neverta ginčytis, jeigu nori, kad paraiška būtų kuo grei- 
čiau patvirtinta. 

Koneris kinktelėjo galva į sieną, kur kabėjo daugybė aktų. 

— Negaliu patikėti, Deivai. Argi tam sukabinėti visi tie aktai? Dėl gramatinių 
klaidų? Galgauni mėnesinę premiją už taisyklingą bendrinės kalbos vartojimą, ar ką? 

Švabas nusišypsojo. Koneris pagaliau išvydo senojo draugo kruopelę. 

— Žadi visą savo likusį gyvenimą praleisti prie šito stalo? — paklausė jis. 

— Jokiu būdu. Ar aš nesakiau tau, kai kalbėjomės telefonu: pora metų — ir 
dingstu iš čia. Kai Džulija baigs doktorantūrą, mudu keliausime į Australiją. 

— Žinau, sakei. 

Švabas palinko į priekį. 

— Šiandien, žmogau, pamiršti daugybę dalykų — tu gerai jautiesi? Turiu 
galvoje, ar tu tikras, kad čia tik organizmo paros ritmo sutrikimas dėl skrydžio 
lėktuvu? Atrodai šūdinai. 

— Man viskas gerai. 

Švabas mąsliai žvelgė į jį. 

— Turėtum pasirūpinti savimi, Koneri. Nepersistenk. Šitos didelės įmonės 
tokius šaunius berniukus kaip tu nuvaro nuo kojų. Šitoje kėdėje, kur tu dabar 
sėdi, man teko matyti ne vieną teisininką, prapliumpantį ašaromis. Neverta. 
Rask laiko pauostyti rožytes, e? 

Koneris linktelėjo, bet nieko nepasakė. 

— Žinok, net patys didžiausi šunsnukiai istorijoje atitrūkdavo nuo darbų. 
Kartais reikia atsipalaiduoti, išsikrauti. Netgi prakeikti Medičiai duodavo per- 
traukėlę savo ginklanešiams. 

Koneris sukluso. 

— Medičiai? 

— Taigi, o jie buvo tikri išperos. 

— Aš pamiršau, — pasakė Koneris. — Juk kažkada tu buvai Renesanso 
fanatikas. 

— Ir esu. 

— Pasakyk man kai ką, Deivai: ar Medičiai turėjo ką nors bendra su farma- 
cijos pramone? | 

— Na, buvo daugybė alchemikų, bandžiusių metalą paversti auksu ir rasti 
vaistus ligoms išgydyti, betgi XV amžiuje nebuvo jokios farmacijos pramonės. — 
Švabas lyg ir susimąstė, apsuko liežuviu apie lūpas. — Nors, ko gero, galėtum pasa- 
kyti, kad Medičiai gerokai išmanė šią sritį ir to meto medicinoje buvo toli pažengę. 

— Kaip tai? 

— Jie viską darė savo naudai, tad ir šioje srityje neatsiliko. Kad ir toji jų meis- 
triška gudrybė su tarnais: vos tik priimdavo naujus, iš karto juos apnuodydavo. 

— Ką pasakei? 

— Slapta. Jie pavaišindavo juos gėrimu, į jį įmaišę silpnai veikiančių gyvsi- 
dabrio pagrindo nuodų. O tada su maistu duodavo priešnuodžių. 

Koneris susiraukė. 

— Kodėl? 

— Labai paprasta: nurytas gyvsidabris lieka organizme visam gyvenimui, 
teisingai? 

— Teisingai. 

— Taigi chemikalų derinio, kurio Medičiai duodavo savo tarnams, niekada 
negalėjai pašalinti iš organizmo. Tačiau jų poveikį galėjo suvaldyti priešnuodis ir, 
jeigu tik jie gerdavo tą priešnuodį du kartus per dieną, jiems nieko neatsitikdavo. 
Tačiau to priešnuodžio formulė ir sudedamosios dalys buvo laikomos paslaptyje. 
Ergo", tarnai niekada negalėdavo palikti šios šeimos, nes reikėdavo to priešnuo- 
džio, todėl jie absoliučiai priklausė nuo Medičių. O jeigu kuris ir išeidavo, po kelių 
savaičių mirdavo. 

— Medičiai iš tikrųjų taip darė? 

— Taip. Šitaip jie kurstydavo tarnų ištikimybę. Labai jau klaikios manieros, 
kaip manai? 

Staiga suvokus visą esmę, Konerį nukrėtė šiurpas. 

— Jėzau mieliausias! — neišlaikęs šūktelėjo jis. — Jie negalėjo taip daryti! 

— O darė, Koneri, — pagrįsta dokumentais. 

— Aš... aš kalbu ne apie Medičius. 

Švabas žiūrėjo į jį nieko nesuprasdamas. 

— Apie ką čia kalbi? | 

Koneris nudūrė akis į grindis, nebepajėgdamas tęsti. 

— Aš... tai... tai nesvarbu, — ištarė jis. — Neverta apie tai kalbėti. — Tačiau 
jo smegenys virė ir kunkuliavo iš siaubo, persmelktos tos potekstės baisingumo. 

Medičių bandymas. 

Tie žodžiai lindo į jo mintis. 

Medičių bandymas. 

Ar toli daktaras Banermanas pažengė atlikdamas „Maternox“ analizę? Ar 
jis nustatė DNR? Mat jeigu jis nustatė ir jeigu naujoji Konerio hipotezė teisinga, 
nėra abejonės, kad mokslininkas pasirašė sau mirties nuosprendį. Ir Monti, ir 
Ventvorto, ir jo, Konerio. 

Jokios abejonės. 


"Taigi, vadinasi (lot.). 

1994 m. gruodžio 7 d., trečiadienis 


Dešimt minučių po penkių vakaro Ganas pakėlė ragelį ant savo rašomojo stalo ir 
paspaudė du mygtukus — surinko tiesioginį Merilendo numerį. Po trečio signalo 
atsiliepė gergždžiantis balsas: 

— Maklaskis. 

— Laba diena, pone Maklaski, laukiau jūsų skambučio. 

Tyla, po kurios, šiek tiek nesmagiai sukikenęs, Bendix Schere Jungtinių Vals- 
tijų saugumo operacijų vadovas tarė: 

— O-cha — taip, majore Ganai, aš tik laukiau teigiamo patvirtinimo ir ne- 
norėjau jūsų trukdyti. 

— Jau praėjo pusė dienos — aš maniau, kad tvarkėte reikalus praėjusią nak- 
tį. — Nors linija ir buvo saugi, kartais Ganas žodžius rinko labai apdairiai. 

— Taip planavome, deja, nepavyko. 

— Kodėl, po velnių, ne? 

— Taip staiga negaliu atsakyti. Regis, jis praleido naktį kitame viešbuty- 
je — galbūt lankėsi pas kokią ištvirkėlę ar panašiai. 

— Norite pasakyti, kad nežinote? 

— Jis įsiregistravo, tačiau naktį praleido ne savo kambaryje. 

— Jūs pametėte jį iš akių — ar tai norite pasakyti? — Mintyse Ganas regėjo 
pernelyg nutukusį buvusį FTB pareigūną nukarusiais ūsais ir žilstelėjusiais plau- 
kais. Jis buvo geras operatorius, prireikus patikimas ir negailestingas. Paprastai 
jis nepadarydavo nė menkiausios klaidelės. Betgi tuoj užgrius šeštoji dešimtis: 
galbūt jau pradėjo lėtėti apsisukimai? 

— Ne, nepametėme iš akių, majore, spėju, kad kelias valandėles jis pave- 
džiojo mus už nosies. Kaip tik dabar jį stebime: sėdi tarnybiniame susitikime, o 
kai tik išeis iš pastato, iškart čiupsime. 

— Gerai. 

— Jūsų nurodymai nepasikeitė, majore Ganai? 

— Ne. Aš tik noriu, kad viskas atrodytų įtikinamai. 

— Čia bėdų nebus. 

— Dar nepranešėte man apie jo praeitį. 

— Dar dirbame šiuo klausimu. Nepėsčias vyrukas, puikiai išmano, kaip už- 
lyginti savo pėdsakus. Kadangi pastarąjį kartą jūs nurodėte tik nustatyti jo tapa- 
tybę ir apsieiti be paslaugų, supratau, kad nėra reikalo skubėti dėl jo praeities. 

— Aš visada noriu žinoti, ką žudau, pone Maklaski, — ironiškai atsiliepė 
Ganas. —Laikau jį gera klinikine praktika. O gera klinikinė praktika labai svarbi 
mūsų įmonei. 

— Tai yra taisyklių pažeidimas, Koneri; nežinau, ar galiu taip pasielgti. 

— Po kelių valandų viską gausi atgal. 

Deivas Švabas papurtė galvą. 

— Manes tai neguodžia. 

— Deivai, pameni tą kartą, kai tave dengiau prieš Džuliją? Kai paskambino 
ir paprašė tavęs, o aš pasakiau, kad esi nusmigęs, mirtinai nusitašęs, nors pats 
tąsyk dulkinai tą mažylę, koks ten jos vardas — Holis Emerson? 

— Tai buvo tada, o dabar yra dabar, žmogau. Kiti gyvenimo keliai. Čia tau 
realus pasaulis. 

— O anuomet niekas nesiskaitė, nes visi studentavome ir tu dar nebuvai 
nusivedęs Džulijos prie altoriaus? 

— Taigi. 

Koneris spoksojo į draugą. 

— Na, bet tu buvai velniškai pametęs savo sušiktą galvą iš baimės, kad pra- 
rasi ją. Dabar atėjo mano eilė, aš esu persigandęs ir man reikia malonės. 

Švabas atrodė nežinąs, ką daryti. 

— Dėl šito galiu užsitraukti nemalonumų. 

— Deivai, baik. Mąstyk realiai — pats ką tik sakei. Čia yra valstybinė įstai- 
ga, Jungtinės Amerikos Valstijos, jie negali uždrausti tau turėti draugų, negali 
pakarti tavęs už tai, kad esi skolingas draugeliui, — už skolą, kuri neturi nieko 
bendra su darbu. 

— Visa tai jie gali kitaip įvertinti. 

Koneriui jau ėmė sekti kantrybė. 

— Betgi jie niekada nesužinos. Dieve šventas, kodėl jie, po velnių, turėtų 
sužinoti? 

Švabas iškėlė rankas. 

— Gerai, gerai, imk. 

— Tu paskambinsi Džulijai, kad aš užvažiuosiu kito šalmo ir odinuko? 

— Paskambinsiu. Mano odinukas yra spintoje už tavęs. — Švabas tingiai 
ištiesė ranką atgal, paėmė šalmą ir padavė Koneriui, paskui ištraukė iš švarko 
kišenės raktelius ir sviedė jam. — Lipk į liftą ir leiskis žemyn į rūsį, paskui suk į 
dešinę. Iš karto pamatysi: raudonas „Suzuki 75 . Važiuok aukštyn rampa, durys 
automatiškai atsidarys. 

— Vėliau po pietų užvešiu tau jį į namus. — Koneris įšsitraukė piniginę. — 
Ir dar duosiu trisdešimt žaliųjų tau už taksi — turėtų užtekti? 

Švabas įnirtingai papurtė galvą. 

— Najau ne, tikrai ne: čia jau būtų kyšis, žmogau. Paimčiau ir iš karto sės- 
čiau. Imk tą prakeiktą mocą ir dink man iš akių, — daryk, ką tau reikia. 

Koneris pakilo. 
— Visada žinojau, kad esi baisiai šaunus vaikinas, Svabai. Ziūrėk, vieną die- 
ną dar rasi ant sienos sertifikatą nuo manęs, senutėlio. 


Dalaso oro uosto išvykimo salės baras buvo pilnutėlis, ir iš pradžių Koneris, pa- 
sikišęs po ranka Švabo šalmą, pamanė, kad Monti dar neatskrido. Tačiau išvydus 
jos šviesių plaukų kupetą, širdis šoktelėjo. Ji sėdėjo paskendusi savo lietpaltyje ir 
skaitė žurnalą. Mažas lagaminėlis stovėjo ant grindų prie jos kojų. 

Monti pastebėjo Konerį, kai jis buvo vos už kelių pėdų, abejingai pakėlė akis 
ir čia pat apdovanojo šypsena, kurią jis panoro amžiams išsaugoti atmintyje. 

Koneris numetė šalmą ant jos lagaminėlio ir jiedu taip tvirtai, taip stipriai 
apsikabino, tarsi bijotų, kad kokia išorinė jėga neatplėštų vieno nuo kito. Monti 
puolė prie jo lūpų. Ilgas bučinys, ir tik tada jiedu prašneko. 

— Koneri, — ištarė ji dusdama. — Tu čia, ar tau viskas gerai? 

Jis atsakė lygiai taip pat nerimastingai: 

— Viešpatie, aš taip baiminausi dėl tavęs. Tu atskridai! 

Ji panardino veidą į minkštą Švabo motociklininko aprangą. 

— Tuatrodaišauniai —ašir nežinojau, kadesi užsislaptinęs Pragaro Angelas. 

Jis nusišypsojo ir, apkabinęs ją, pasūpavo. 

— Važiavau „Suzuki“ pirmą kartą po kokių penkiolikos metų. — Kalbėda- 
mas Koneris dairėsi, tačiau tokioje minioje sunku išskirti tą, kuris galėjo juos ste- 
bėti. Jis buvo garantuotas, kad nuo Patentų biuro niekas nesekė. — Jokių žinių 
apie tavo tėvą arba Ventvortą? 

— Jokių. 

Jiedu vėl pasibučiavo. 

— Eikime iš čia, pakalbėsime vėliau. — Jis vėl pasikišo Švabo šalmą po ran- 
ka ir jau lenkėsi paimti jos lagaminėlį, kai staiga Monti žengė žingsnį atgal, veido 
išraiška pasikeitė, akys suliepsnojo. 

— Kur mes važiuojame, Koneri? 

— Ten, kur būsime saugūs ir kur yra kai kas, galbūt padėsiantis rasti tavo 
tėvą. 

— Kodėl toks paslaptingumas? 

Šitaip netikėtai užkluptas Koneris nesmagiai nusišypsojo: 

— Nėra jokio paslaptingumo. 

— Prieš kelias dienas sakei, kad viską paaiškinsi Vašingtone. Na, aš čia, — 
spyrėsi Monti. — Ir dabar laukiu tų paaiškinimų. Tuojau pat. 

— Monti, patikėk, nieko tokio neslepiu. Tiesiog... — Jis atsiduso. — Ma- 
nau, ta tiesa tokia neįtikima, kad, ko gero, ir aš pats nebuvau tikras. Ir nebuvau 
tikras, kad tu patikėsi manimi, jeigu būčiau bandęs paaiškinti. 

— Pabandyk, — ragino ji. — Sakyk, su kuo mes susidūrėme? 

— Eime, ir pati pamatysi. 

Koneris išsuko iš žiedinio miesto aplinkkelio į platų tylų kelią per vešlią prie- 
miesčio vietovę, visą laiką stengdamasis neviršyti leistino greičio. Veidrodėliuose 
nesimatė, kad kas nors juos sektų. 

Nepaisant visko, jo nuotaika buvo pakili: džiugino pats važiavimas, šiltos 
Monti rankos ant liemens, ir jis tiesiog nostalgiškai troško vėl turėti tokį moto- 
ciklą. Galbūt, kai visa ta velniava baigsis, jam vėl reikėtų tokį įsigyti, ilgesingai 
svajojo, vežtis ją į kokią tolimą kelionę, kur šilta ir niekas negresia. Jeigu tik liks 
gyvi ir jeigu dar kada nors turės saugią vietą. 

Sankryžoje jis pasuko į kairę ir padidino greitį, dabar jau įsmeigęs akis į 
priekyje, gal už kokios pusmylės, dunksantį pastatą — masyvų neišvaizdų dau- 
giaaukštį. Likus apie porą šimtų jardų iki jo, Koneris privažiavo prie šaligatvio, 
išjungė variklį, tvirtai įsispyręs į žemę, kad išlaikytų didžiulį „Suzuki“ svorį, ir 
pakėlė antveidį. 

Monti nulipo džiaugdamasi, kad jos lagaminėlis, taip neužtikrintai pririštas 
prie rėmo viršaus, tebebuvo vietoje, papurtė plaukus ir patrepsėjo. Kad ir koks 
būtų tas Džulijos Švab pašiltintas odinis kombinezonas, kurį ji buvo užsitempusi 
ant drabužių, vis dėlto ją persmelkė šaltis. 

Ji pasekė Konerio žvilgsnį — prieš pat juos dunksojo daugiaaukštis. Bjau- 
rios rudos spalvos; iš karto atrodė, kad tai du pastatai, stovintys vienas už kito, 
tačiau geriau įsižiūrėjusi suprato, kad ten esama dviejų pakopų: tolimesnioji ke- 
liais aukštais didesnė už pirmąją. Sprendžiant vien iš pastato dydžio, jis turėtų 
būti kažkuo ypatingas, tačiau, svarstė Monti, labai jau bjaurus, visiškai nepa- 
trauklus. Pulkelis demonstrantų, susirinkusių prie paradinių durų, staiga pradėjo 
skanduoti, kai duryse pasirodė vyriškis ir pasuko į taksi stovėjimo vietą kitapus 
ramios gatvės. 

Koneris staiga aptilo. 

— Koks čia pastatas? — paklausė ji. 

Jis ranka apglėbė Monti, ir ši pajuto, kaip jis giliai įkvėpė. 

— Turėjau tave čia atvežti, — pasakė jis. — Bet, patikėk, man tai slogiausia 
vieta pasaulyje. 

Koneris švelniai pakštelėjo jai į smilkinį. Monti jautė, kaip jis virpėjo. 

— Yra daugybė žmonių, — kalbėjo jis, — kuriems kas nors neduoda ra- 
mybės. Koks nors vienas dalykas tarsi apsėda juos, apninka labiau negu bet kas 
kitas, pavyzdžiui, tavo tėvas ir krūtų vėžio tyrinėjimas, teisingai? 

Užteko paminėti tėvą, ir vėl jos kūnu nuvilnijo siaubas. Monti nurijo seiles 
ir linktelėjo. 

— Jis nenurimsta, — pati taip sakei, — nes jį gena mintis, kaip nustatyti ir 
sunaikinti krūties vėžį lemiančius genus. Žinau, ką reiškia tokia aistra. Atsibundi 


PETER JAMES + ALCHEMIKAS 405 


rytą, o galvoje kirba tik viena mintis; vakare guliesi ir vėl lydimas tos pačios min- 
ties. Toji įkyruolė persekioja tavo tėtį, kadangi jis matė ir niekaip negali pamiršti, 
kaip mirė tavo motina. Aš irgi turiu kai ką, ko niekaip negaliu pamiršti, todėl ir su- 
prantu, kaip jis jaučiasi. Tavo tėtis sprendžia šį klausimą vienaip, aš — kitaip. 

Monti apstulbusi tylėjo stebėdama, kaip Konerio veide jaudinamai pynėsi 
liūdesys ir niūrus ryžtas. 

Iš arčiau tas pastatas atrodė dar didesnis, kur kas ilgesnis, negu ji įsivaizda- 
vo. Vieni protestuotojai vis dar skandavo, kiti mosavo plakatais ir JAV vėliavo- 
mis, treti išdidžiai vaikštinėjo, prisitvirtinę dvigubas skelbimų lentas. Ant vienos 
mirgėjo įvairiaspalvis užrašas: VITAMINAI IR AMINORŪGŠTYS TURI IŠLIKTI LEGA- 
LūŪs! Kitame — PANAIKINTI FDA! 

Monti atsisuko į Konerį: 

— Ar čia — FDA? Maisto ir vaistų administracija? 

Atrodė, kad jis negirdėjo klausimo, tik čiupo lagaminėlį ir nusitempė ją 
per siaurą žolės juostą, skiriančią nuo šaligatvio didžiulę automobilių aikštelę 
priešais pastatą. Jie praėjo pro išblukusį ženklą: STATYTI TIK AUTOMOBILIUS SU 
LEIDIMAIS. Koneris taip paspartino žingsnį, kad Monti vos spėjo eiti. 

— Su kuriais iš dabar jau mirusiųjų mes kalbėjomės, Monti? Su Džeiku Sil- 
su, Zandra Volerton, Valteriu Hoginu, daktaru Korbinu, Čarliu Rauliu. Mes nie- 
ko nežinome apie Raulį, tačiau visais kitais atvejais neatrodo, kad kas nors būtų 
įsivėlęs: Volerton trenkiasi į barjerą pervažoje; Korbino galvą persmeigia kablys; 
kiekvieną atskirai, absoliučiai visi — nelaimingi atsitikimai. Tačiau sudėjus juos į 
krūvą, vaizdas keičiasi. Tiesa? 

— Taip. 

— Tačiau faktiškai nėra tokios jėgos, kuri priverstų žmogų užsipilti ant 
savęs rūgštį, pastūmėtų moterį važiuoti per barjerą priešais atlekiantį traukinį, 
sviestų kablį tiesiai žmogui į galvą. 

Jie priėjo didžiulę mėlyną iškabą, iškeltą aukštai virš gėlyno: „JAV SVEIKA- 
TOS IR SOCIALINĖS APSAUGOS DEPARTAMENTAS“. Viršuje glebiai plevėsavo 
vėliava. Kai jiedu sustojo prie pastato, Koneris pastatė lagaminėlį ir užvertė galvą 
į viršų. 

Monti irgi pakėlė akis aukštyn, žvilgsnis nuslydo rudo stiklo siena, atsire- 
miančia į plunksniniais debesėliais nusėtą dangų ir atspindinčia juos. Ta ramybė 
staiga tapo šiurpi, atrodė, tarsi į juos žvelgtų tūkstančiai nematomų akių. Negir- 
dėti transporto triukšmo, nebuvo jokio vėjelio, tik vienišo paukštelio springčio- 
jantis cypsėjimas, bet ir tas greitai nutrūko. 

Koneris iškėlė ranką ir parodė smiliumi. 

— Tu klausei apie mano tėvą, o aš nieko gero taip ir nepasakiau, tiesa? 

Monti sužiuro į jį. 

— Taip, nepasakei. 

— Šiame pastate yra įsikūrusi FDA, išduodanti visų vaistų Jungtinėse Vals- 
tijose licencijas. 

Monti linktelėjo. Ją baugino tokia Konerio kalba: atrodė, kad šnekėjo ne 
Koneris, o visiškai nepažįstamas žmogus. 

— Mano tėvas dirbo vienuoliktame aukšte. Tas langas ten, aukštai, matai? 
Gerai įsižiūrėk. — Jis rodė į dūminio stiklo kvadratėlius. Bežiūrint aukštyn, jai 
apsvaigo galva ir atrodė, tarsi tas pastatas juda ir jau ėmė virsti ant jų. 

— Kai buvau vaikas, mama atsivedė mane čionai, — tyliai kalbėjo Kone- 
ris. — „Ten tėvelio langas, — pasakė ji. — Štai ten dirba tavo tėvelis.“ 

Kurį laiką patylėjęs tęsė: 

— Aš mylėjau tėtį. Jis buvo stambus, gražus vyras, tačiau kažkoks tylus. Labai 
susimąstęs. Mes eidavome toli pasivaikščioti. Kaip dabar matau: jis eina taku, tylus, 
paskendęs savo mintyse, užsisvajojęs. — Koneris prikando lūpą. — Net kai eida- 
vome į varžybas, jis vilkėdavo marškinius, pasirišdavo kaklaraištį. Jis turėjo daug 
senamadiškų vertybių. Pavyzdžiui, buvo nubrėžęs griežtą ribą tarp gėrio ir blogio. 

Koneris vėl susikaupė. 

— Jis dirbo FDA inspektoriumi ir buvo atsakingas už Bendix Schere paraiš- 
kas dėl gaminių licencijos gavimo. Vėliau mama pasakodavo, kaip Bendix Schere 
darydavo jam spaudimą, visaip ragindavo ir skatindavo, kol galutinai ant jo įsiu- 
to. Jie norėjo patentuoti vieną vaistą, bet tėtis nenusileido, teigė, kad dar ne visi 
tyrimai atlikti. Tėtis nebuvo tikras, ar vaistas patikimas, todėl neleido jo įteisinti. 
To vaisto sudėtyje buvo beveik identiškų junginių kaip ir kitame vaiste, kurį var- 
tojant gimė daugiau kaip penki tūkstančiai klaikiai išsigimusių vaikų. Tas vaistas 
vadinosi talidomidu. 

— O, Jėzau, — sušnabždėjo Monti. 

Koneris tesė: 

— Kai buvau aštuonerių, vieną dieną motina įsisodino mane į automobilį. 
Ji sakė, kad tuoj pat turime važiuoti pas tėtį, nes jis esą pateko į didžiulę bėdą. Ji 
lėkė kaip išprotėjusi, paliko automobilį čia pat už mūsų, kur dabar stovime. Gerai 
prisimenu, kad tai buvo senas baltas „Plymouth“. 

Balsas įsitempė, paskui giliai įkvėpęs jis vėl parodė aukštyn. 

— Jis iškrito pro tą langą, tą langą vienuoliktame aukšte. Atrodė, tarsi 
skristų paukštis. Iš pradžių taip ir maniau — didžiulis paukštis. Kai jis nukrito 
ant žemės ir užlūžo galva, pamačiau, kad ten mano tėvas. Niekada nepamiršiu tos 
išraiškos jo veide. Joks žmogus negalėtų pamiršti. , 

Visa mįslė apie Konerį, knibždėjusi Monti galvoje, staiga atsiskleidė, tačiau 
šokas užblokavo bet kokį palengvėjimą. Šitokia netektis, šitokia netektis... 

— Mes pakilome į jo kabinetą. Vaizdas jame buvo pribloškiantis. Tarytum 
būtų praūžęs tornadas: lempos išdaužytos, popieriai išmėtyti — turiu omenyje, 

visur, sienos šlapios, varva, laikrodis neveikia. Tačiau niekas nieko negirdėjo. — 
Jis atsisuko į Monti. — Ir tu, ir aš žinome, kad yra dalykų, kurie negali atsitikti, 
bet vis dėlto atsitinka. Pati matei. 

Monti linktelėjo ir nurijo seiles. Virš gudronuotos kelio dangos nelauktai 
praskriejo paukščio šešėlis. Monti pašoko, tarsi krūtinėn būtų trenkusi elektra. 

— Aš visą gyvenimą troškau sužinoti, kas iš tikrųjų atsitiko mano tėčiui, — 
pasakė Koneris. — Ir išsiaiškinti, kas dėl to kaltas. Galbūt dabar tu suprasi, kodėl 
aš atsidūriau Bendix Schere įmonėje. 

Nuo to karto, kai Banerman paskambino Levinui 1 val. 48 min. ryto, niekas dau- 
giau jos nematė ir negirdėjo. 

Gano apykaklė buvo susigrūdusi aplink kaklą: tie prakeikti minkšti marškiniai, 
kuriuos Niki įpiršo jam ir reikalavo, kad vilkėtų dabar, nuolat kėlė jam rūpesčių: ši- 
tas modelis nebuvo pritaikytas kaklaraiščiams. Susinervinęs jis užkišo pirštus už 
apykaklės ir pamėgino ją ištiesinti, o paskui vėl nukreipė dėmesį į ekraną. Jau buvo 
įpusėjęs skaityti, bet niekaip nesugebėjo susikaupti, mintys be paliovos blaškėsi. 

Montana Banerman dingo kaip į vandenį, ir jis negalėjo pakęsti, kad šita gud- 
ri kalaitė būtų palikta be priežiūros. Vienas Dievas žinojo, su kuo, po velniais, ji su- 
manys dar kalbėtis. Laikrodis ekrane rodė 20 val. 32 min. Niki vėl pasius, tačiau šią 
akimirką jis turėjo svarbesnių reikalų. Vašingtone pusė ketvirtos dienos ir, anot 
Maklaskio, Molojus vis dar sėdi tame savo susirinkime JAV Patentų biure. 

Bus jis tau susirinkime, įtariai pagalvojo Ganas. Maklaskis aiškino, kad visą 
naktį Molojus praleido kažkokio prakeikto viešbučio lovoje, ir tai buvo netiesa. Ir 
toliau niekas nežinojo, kas tas išpera yra iš tikrųjų. Kai prieš valandą kalbėjosi, 
kažkodėl Maklaskio balso tonas jam nepatiko. Tas jo pasitikėjimas, Gano nuomo- 
ne, buvo išklibęs, ką ten išklibęs — jo balse nesigirdėjo jokio tikrumo, kai dėstė, 
kad Molojus jau užspeistas į kampą. 

Varžteliai pradėjo atsisukinėti. Kai praėjusią naktį nuvažiavo į daktaro Ba- 
nermano laboratoriją, matė, kad ant mokslininko stalo gulėjo diktofonas, lyg 
daikčiuką, o kai vėliau Ganas grįžo jo paimti, rado įjungtą signalizaciją, bet dikto- 
fono — nė kvapo. 

Vadinasi, kad ir kas įjungė signalizaciją, jis įėjo vidun ir susišlavė viską, ką 
rado. Gano galvoje sukosi vienintelė pavardė. 

Montana Banerman. 

Kas, po perkūnais, galėjo būti įrašyta tame diktofone? Gal nieko. O gal viskas: 

tiek mokslininko išvados, tiek inkriminuojantis Gano ir Krovio įsibrovimas. Jis 
bandė nustatyti, kur toji kalė galėjo nutempti tokius įkalčius. Tik jau ne į policiją, 
nes kažkodėl ji baiminosi farų, antraip jau būtų paskambinusi Levinui. 

Ganas palaisvino kaklaraištį ir ranka pasirėmė galvą. Didesnio jovalo jau 
negalėjo būti. 

Suskambus telefonui, griebė ragelį, visa širdimi trokšdamas išgirsti gerą žinią. 

— Ganas. 

— Kur, po velnių, tu esi, kareivi? 

— Nikse, nepyk, iškilo rūpesčių. 

— Tiek rūpesčių, kad negalėjai man paskambinti? Turėjome išvažiuoti be 
penkiolikos aštuntą. Laukiau tavęs. — Ji atrodė tikrai užsigavusi. 

— Nepyk, Nikse, patikėk. 

— Kasdien tau kyla vis nauja krizė. Kodėl seliėsi tam daktarėliui Kroviui 
eiti po velnių ir duoti tau ramybę? 

Sublyksėjo švieselė, rodanti, kad dar kažkas skambina. 

— Turiu baigti, aš paskambinsiu. 

— Kada? Rytoj? Kitais metais? 

— Po dviejų minučių, pažadu. 

— Trys — ir pradėsiu deginti skyles tavo drabužiuose. 

— NIKSE... — Ganas pakėlė balsą, bet ji jau dingo; dabar jis kalbėjosi su 
Maklaskiu. 

— Nekokios naujienos, majore Ganai: pagalvojau, kad geriau iš karto viską 
jums išdėstyti. Regis, Molojus paspruko. 

Ganas neatitraukė akių nuo laikrodžio. Jeigu Niki sakė, kad po trijų minučių 
padegs, to ir lauk: pažinojo ją kaip savo penkis pirštus — kvaištelėjusi. 

— Pone Maklaski, kaip čia taip galėjo atsitikti. 

— Man iš tikrųjų gaila — nieko nesuprantu. Jis tiesiog ištirpo ore. 

Ganas nesistengė užmaskuoti sarkazmo: 

— Žmonės gali padaryti daugybę dalykų, pone Maklaski, tačiau ištirpti ore 
dar niekam nepavyko. Jie sugeba sukurti iliuziją, kad ištirpsta, bet tik tiek. 

— Na, tas jūsų vyrukas dabar mums demonstruoja nepaprastai šaunią iliu- 
ziją. 

Maklaskis nė nemanė atsiprašinėti. Sprendžiant iš balso tono, jam buvo nu- 
sispjauti, ar tą Molojų ras, ar ne. Galėjai pagalvoti, kad visa užduotis jam sudarė 
didžiausią nepatogumą, atitraukė jį nuo daug svarbesnių dalykų, pavyzdžiui, 
golfo žaidimo. 2 

Ganas prisiminė, kaip bukai Maklaskis sudėliojo tuos pirmuosius pra- 
nešimus apie Raulio mirtį Havajuose. Bendix Schere turėjo pakloti kelis šimtus 
tūkstančių, kad tik viską užglostytų. Ko gero, jis teisingai numanė: Maklaskis jau 
nuseno, išgvero. Ir pasirink tu man šitokią sumautą dieną tyrimui. 

— Jeigu išsiaiškintumėte, kas iš tiesų tas Molojus, galbūt tada pavyktų su- 
žinoti ir kur jis yra, — kandžiai pabrėžė Ganas. 

— Darome viską, ką galime. 

Nė velnio nedarote, — pagalvojo Ganas ir nuspaudė pirštu telefono svirtelę, 
šitaip sutaupydamas penkiolika sekundžių iki Niki nustatyto laiko. 

Nuraminęs Niki, nuėjo prie savo aukštos metalinės dokumentų spintos ir iš- 
traukė stalčių. Išėmęs du antspauduotus aplankus, pasidėjo juos ant stalo ir atvertė. 

Viename buvo vyriška kairės rankos pirštinė iš kiaulės odos, beveik visiškai 
nauja. Kitame — dailus margas vilnos ir šilko šalikas, kurio kampe — dizainerio 
signatūra: Cornelia James. Ganas švelniai perbraukė pirštu per abu daiktus, tada 
pakėlė telefono ragelį ir surinko numerį. Kai balsas atsiliepė, tarė: 

— Atsiprašau, kad iš anksto neįspėjau, bet man skubiai reikia kai ką surasti. 
Kaip greitai galite atsiųsti brigadą? 

Po pusvalandžio Ganas išėjo iš kabineto, nešdamasis tą pirštinę ir šaliką. 
Užuot pasukęs prie įprasto lifto, nuėjo prie durų, kurių raktą turėjo tik jis, ir iš- 
sikvietė kitą liftą. 

Kai liftas atvažiavo, naudodamasis savo magnetine kortele ir prispausda- 
mas delną prie elektroninio skydo bei skydelyje įvedęs šešis kodo skaitmenis, 
Ganas atvėrė duris. 

Po poros sekundžių durys užsivėrė, ir liftas pradėjo greitai, beveik be garso 
leistis. 

Monti sėdėjo ant užpakalinės motociklo sėdynės sustirusi nuo šalčio. Ją be galo 
sukrėtė Konerio pasakojimas ir ji dar labiau sunerimo dėl tėvo saugumo. Vienin- 
telis paguodos trupinėlis buvo tas, kad pagaliau pradėjo suprasti, kokiais moty- 
vais vadovavosi žmogus, kurį ji mylėjo. 

Tos dvidešimt ar panašiai kelionės minučių atrodė niekada nesibaigs: jie va- 
žiavo miesto pakraščiais. Pagaliau Koneris sulėtino greitį, paskui pasuko į įvažą 
ir sustojo priešais geležinius vartus, šalia kurių buvo įrengta apsaugos sistema 
su įmontuota vaizdo kamera. Jis pakėlė antveidį, nuspaudė mygtuką ir šūktelėjo 
perrėkdamas variklio burblenimą: 

— Čia aš! 

Po sekundėlės vartai pasislinko į šoną, leisdami jiems įvažiuoti prie vie- 
naukščio, hasjendos stiliaus pastato, stovinčio nedidelėje plynaukštėje. Prie 
namo stovėjo du automobiliai: mėlynas sportinis dvivietis mersedesas ir pilkas 
limuzinas, prie kurio vairo laukė vairuotojas. 

— Gerai, — pasakė Koneris. — Klientai. Ji įspėjo mane, kad jie čia bus. 

Jis padėjo šalmą ir pirštines ant sėdynės. Monti pasekė Konerio pavyzdžiu 
ir atsisuko į jį. 

— Koneri, aš nežinau, ką, po galais, čia darau: turėčiau būti Anglijoje ir 
ieškoti tėčio. 

Koneris suėmė jos veidą. 

— Mieloji, mes ištrauksime tavo tėvą iš tų šunsnukių nagų, tačiau tu priva- 
lai manimi pasitikėti. Sutarta? — Jis nusisuko ir nuėjęs paspaudė skambutį, tarsi 
nė neabejotų dėljos atsakymo. 

Netrukus duris atvėrė jaunutė Lotynų Amerikos kilmės tarnaitė šiugždan- 
čia, iškrakmolyta uniforma. Ji droviai nusišypsojo Koneriui ir mandagiai žvilgte- 
lėjo į Monti, šitaip pasveikindama juos abu. 

— Prašau, jūs užeiti, jūsų mama ką tik baigti susitikimą. 

Įėjusi į atvirą dviejų lygių patalpą, Monti pasijuto, tarsi būtų patekusi ne į 
namus, 0 į šventyklą ar meno galeriją. Sieninėse žvakidėse ir aukštuose plieno 
stovuose degė žvakės. Ore pleveno švelnus aromatas — nuo žvakių, o gal nuo 
smilkalų lazdelių, iš nematomų garsiakalbių sklido Naujojo amžiaus muzikos 
garsai, primenantys teliūskuojančias bangeles. Visiškos ramybės efektas. 

Ant sienų kabojo abstraktūs paveikslai, daugelyje jų atsispindėjo religiniai 
simboliai, ant plintų, stalų ir įvairiose nišose stovėjo keistos statulėlės. Monti 
išgirdo balsus. Iš už kampo pasirodė grupelė žmonių ir pasuko jų link: trys vyrai 
oficialiais kostiumais ir aukšta nuostabi moteris juodais drabužiais. Ji šyptelėjo 
Koneriui ir jai, leisdama suprasti, kad netrukus ateis pas juos. 

Monti stebėjo ją, negalėdama atsigėrėti tokios tobulybės įsikūnijimu. Įpusė- 
jusi šeštąją dešimtį, ilgi tamsūs plaukai išrašyti sidabriniais dryželiais, kurie at- 
rodė tarsi būtų specialiai šviesiau padažyti, bet jokiu būdu ne amžiaus atspindys. 
O jos puikius klasikinius bruožus, ko gero, matei Vogue viršelyje, kai jų savininkė 
buvo vos keleriais metais jaunėlesnė. Ir moters veidas, ir kūno sudėjimas be galo 
priminė Konerį. 

— Gerai, vadinasi, iki sausio — Naujoji Meksika, taip? — pasakė vienas 
vyras teksasietišku akcentu. — Mes pradėsime bandomuosius gręžinius ir pa- 
žiūrėsime, kas vyksta. 

— Pastarieji dvylika mėnesių buvo įspūdingi, — pasakė kitas. — Linksmų 
šventų Kalėdų. į 
— Ir klestinčių Naujųjų metų, — atsakė namų šeimininkė. 

— Neabejoju, kad su jūsų pagalba taip ir bus, — pasigirdo atsakymas. 
Moteris nusišypsojo ir didingai pakreipė galvą. 

— Padarysiu, ką galėsiu. 

— Jūs ir anksčiau darėte stebuklus. 

Jos veidas šiek tiek apsiniaukė. 

— Ne, ponai, stebuklais mes vadiname tai, ko negalime paaiškinti, o tai, ką 
galime, yra mokslas. Aš užsiimu mokslu, ne stebuklais. 

Trijulė išėjo. Kol tarnaitė išlydėjo juos pro duris, moteris nukreipė dėmesį į 
Konerį. 

— Sveika, mama. — Jis pabučiavo ją į skruostą. Ji priėmė tą bučinį šaltai ir 
neatsakė tuo pačiu, tarytum tai buvo vergo duoklė, o ne vienturčio sūnaus pasi- 
sveikinimas. 

— Leisk... e... jus supažindinti, — pradėjo Koneris. Atrodė, kad visas įpra- 
stas pasitikėjimas savimi akimirksniu dingo. — Montana Banerman... a... čia 
mano mama. 

Dabar ir Montana šiek tiek prarado drąsą, nebežinojo, ar reikėtų ištiesti ranką. 

— Labai malonu susipažinti su jumis, ponia Moloj. 

Moteris metė žvilgsnį į Konerį, paskui nesišypsodama vėl atsisuko į Monti. 

— Iš tikrųjų tai Donogju. Tabita Donogju. 

Sutrikusi Monti rausėsi atmintyje stengdamasi įspėti, ar tik ji neapsiriko. 
Gal ši moteris buvo ištekėjusi antrą kartą, bet Koneris nepasakė? O galji pamiršo? 

Koneris nukaito, brūkštelėjo ranka sau per plaukus. 

Motina atsisuko į jį. 

— Ar motociklą laikysi čia per naktį? 

— Ne, pažadėjau Deivui Švabui grąžinti jį šį vakarą. 

Ji papurtė galvą. 

— Nenoriu, kad šį vakarą išeitum iš čia: ketinu uždaryti ratą. Jeigu turi jį 
grąžinti, važiuok dabar. 

Koneris pažiūrėjo į Monti. 

— Gerai, tu lik čia ir pailsėk — neužtruksiu ilgiau nei pusvalandį. 

— Aš važiuosiu su tavimi. 

Jis papurtė galvą. 

— Tu sušalai ir nuvargai: atsipalaiduok, pagulėk karštoje vonioje. 

Nors ir kaip jautėsi išsekusi, Monti labai nenoriai ėmė nusirenginėti mo- 
tociklininko kostiumą. Verčiau būtų važiavusi su Koneriu, negu likusi čia su šia 
keista moterimi. 

Tabita Donogju ispaniškai kažką pasakė tarnaitei, ir toji nedelsdama pakėlė 
Konerio įneštą Monti lagaminėlį. 

— Chuanita palydės į jūsų kambarį. Manau, norėsite truputėlį pailsėti, atsi- 
gauti. Mėgstate arbatą ar kavą? 

— Mielai išgerčiau kavos. 

— Neskubėkite, kai būsite pasiruošusi, ateikite pas mane į svetainę, eikite 
pro ten. — Konerio motina parodė grakščia, brangakmeniais apmaustyta ranka. 

Kambarys buvo ištaigingas, stovėjo dvigulė lova, čia pat — vonios kambario 
durys brangia furnitūra. Monti atsisėdo ant lovos norėdama viską apmąstyti, ir 

staiga pajuto begalinį nuovargį. Buvo be penkių minučių keturios, už lango jau 
temo. Taškė šlapdriba. Tuščiame skrandyje it malūno ratas sukosi nauji nuogąs- 
tavimai. Ar jai tikrai būtina eiti žemyn ir sėdėti su ta nesvetinga moterimi? 

Monti pažiūrėjo į veidrodį ir pastėro: nuo nuovargio veidas išpurtęs, plau- 
kai susiploję nuo šalmo. Matyt, elegantiškoji Tabita svarsto, ką, po galais, sūnus 
mato joje. 

Ji palindo po dušu, norėdama atsigaivinti ir apšilti, persirengė švariais 
drabužiais ir paskubomis bent kiek pataisė šukuoseną, šiek tiek pasigražino, kad 
galėtų eiti į žmones. 


— Jūs čia saugi, Montana, — šitais žodžiais ją sutiko Tabita Donogju. Monti rado 
ją sėdinčią priešais atvirą židinį ir rūkančią plonytę cigaretę. Ant stalo, šalia nuo- 
rūkų prikrautos peleninės, stovėjo sidabrinis kavinukas, porcelianiniai puodukai 
ir padėkliukas su sausainiais. 

Žodis „saugi“ šios moters lūpose nuskambėjo kažkaip keistai ir jis nepatiko 
Monti. Ji nieko negalėjo apčiuopti, tačiau tas žodis tikrai nė kiek nesumažino 


būgštavimų. 
— Ačiū, — mandagiai atsakė ji ir atsisėdo priešais namų šeimininkę. — Jūsų 
labai gražūs namai. Tokie... — Ji bandė sugalvoti ką nors, kas motyvuotų žvakių 


šviesą, tačiau nieko gero nesugraibė. — Tokie erdvūs, — baigė, pati suprasdama 
savo žodžių banalumą. 

Konerio motina įpylė kavos. Kiekvienas šios moters judesys buvo gracingas, 
ir Monti vėl pasigėrėjo jos išvaizda. Nepaisant kelių iškalbingų raukšlių ir pa- 
glebusio kaklo, kuris matėsi virš juodo megztinio apykaklės, jai galėjai duoti vos 
daugiau nei keturiasdešimt. 

— Geriate su pienu, Montana? — Tas cigaretės kvapas kankino. 

— Ne, ačiū. 

— Gerai. Kai viskas šitaip vyksta, pieno produktų geriausiai vengti. 

Monti suko galvą, ką tokia pastaba galėtų reikšti, tačiau nedrįso nieko klaus- 
ti. Ji nesmagiai apsidairė. Du birmietiški katinai tupėjo abipus židinio lyg iškalti iš 
marmuro, nuo baltų sienų žvelgė kaukės. Ir vėl ji jautė šventyklos ramybę bei tylą. 

Dabar ponia Donogju tyrinėjo ją žvilgsniu, tarsi išnirusiu iš liūdesio šulinio, 
ir tyliai pasakė: 

— Kai kurie dalykai gyvenime neverti to, Montana. 

Monti nuleido puoduk4 kavos sau ant kelių. 

— Atsiprašau? 

— Gyvenimas — kompromisas. Apie tai sužinai, kai sulauki vyresnio am- 
žiaus. — Staiga ji atsistojo ir pradėjo ratu vaikščioti po kambarį, žiūrinėdama 
į sienas, gėles, paskui patiesino šiek tiek išlinkusią žvakę, tarsi norėdama kuo 
ilgiau išvengti Monti akių. 

Monti stebėjo ją ir galvojo, kaip reikėtų uždegti tokią daugybę žvakių, pa- 

keisti jas. Turbūt tuo rūpinosi tarnaitė, bet dėl ko? Netoliese Monti pamatė įrė- 
mintą ponios Donogju nuotrauką. Regis, ji stovėjo naftos telkinio viduryje šalia 
gražaus vyro, kurio veidas lyg ir buvo matytas. 

— Tai aš su Juriu Geleriu, — paaiškino Tabita Donogju. Matyt, ji turėjo akis 
pakaušyje. 

Monti nustebo: 

— Kas čia užfiksuota? 

— Abu radome kelis naftos telkinius tai pačiai įmonei. — Ji patiesino kitą 
žvakę. — Toks mano darbas šiomis dienomis. Aš tuo užsiimu. 

— Tikrai? Kaip jūs randate? 

— Ieškau, — paprastai atsakė ji. 

— Pasiėmus stebuklingą rykštelę — kaip ieškoma vandens? 

— Ne, dažniausiai su virgulėmis virš žemėlapio. Kartais nuvykstu į vietą, 
kad itin tiksliai nustatyčiau, tačiau paprastai man to nereikia: ir žemėlapyje galiu 
pasiekti maždaug šimto metrų gylį. — Moteris atsisuko ir nusišypsojo. — Pa- 
prastai naftos įmonės nemėgsta pripažinti, kad naudojasi tokiais žmonėmis kaip 
aš — manau, juos trikdo tai, kad aš nugaliu visas jų moderniąsias technologijas. 

Dabar Monti paaiškėjo, iš kur galėjo atsirasti šie turtai. Ji jau ketino pa- 
klausti, ar ponia Donogju aiškiaregė, tačiau laiku prisiminė šios moters priekaiš- 
tingus žodžius, kuriais ji palydėjo tuos tris kostiumuotus vyrus. 

Aš užsiimu mokslu, ne stebuklais. 

— Arjūs, ponia Donogju, naudojate savo ga... a... sugebėjimus dar kam nors? 

— Aš surandu policijai dingusius žmones. — Ji gūžtelėjo pečiais, tarsi norė- 
dama pasakyti, esą tai nieko ypatingo. 

— Esu skaičiusi apie tokį paieškų būdą, bet nesuprantu, kaip... a... moks- 
las... atlieka tai. 

Tabita Donogju lėtai grįžo į savo krėslą. 

— Labai daug kas vyksta mums nesuprantamais būdais, Montana, — tyliai 
pasakė ji. — Kartais mes nenorime jų suprasti, kartais tai tiesiog ne mūsų galioje. 

Monti nepertraukė. 

— Žinių troškimas skirtas labai mažai kam. Dauguma žmonių neturi laiko 
ar polinkio mokytis. Ar jūs kada nors pagalvojote, kaip ironiška, kad tokie žmo- 
nės visą gyvenimą nugyvena užsimerkę, bet miršta atsimerkę? 

Monti pasistengė nusišypsoti. 

— Manau, taip yra dėl to, kad dauguma bijo nežinomybės. 

— Baimė kartais visiškai pateisinama, kaip jūs dabar patiriate. Tačiau jūs 
pripažįstate nežinomybę, ar ne, Montana? Okultizmą? 

— Aš nesu tikra. 

— Jūs nešiojate kryželį, vadinasi, tikite Dievą? 

Monti ranka nevalingai pakilo prie kaklo. Plona grandinėlė su kryželiu gulė- 
jo pojos palaidinukės apykakle, o ant viršaus dar buvo megztinis: ši moteris jokiu 

būdu negalėjo jo pamatyti. Lygiai taip pat, kaip nematė ir kai prieš kelias minutes 
Monti žiūrėjo į nuotrauką. 

Gal Koneris pasakė jai apie kryželį? Gal ir taip, tačiau nelabai tikėtina. 

— Nemanau, kad kryželio nešiojimas arba tikėjimas į Dievą reiškia, jog aš 
būtinai turiu tikėti okultizmu, — pasakė sutrikusi Monti. 

Tabita Donogju neskubėdama tyrinėjo jos veidą. 

— Religija — ne kokia nors maisto prekių parduotuvė, kur pasirenki pa- 
tinkamus skanėstus ir ignoruoji nemėgstamus. Jeigu tu tiki į Dievą, tada tiki ir į 
šėtoną. Tai neišvengiama. 

Monti gūžtelėjo pečiais. 

— Manau, norėjau pasakyti, kad esu nepraktikuojanti katalikė — agnostikė. 

— Man nerūpi, kas jūs, po šimts pypkių, esate. Tiesiog yra geriau stengtis 
suprasti savo priešininkus negu ignoruoti juos. Ir stengtis saugotis jų galios, o ne 
apsimetinėti, kad jie neegzistuoja. : 

Šitoks ūmumas nustebino Monti. 

— Atleiskite — apsimesti, kad kas egzistuoja? 

— Jis jau turėjo grįžti. 

Dabar ir Monti pažiūrėjo į laikrodį. Praėjo beveik visa valanda. 

— Galjis sustojo išgerti kavos arba negalėjo pagauti taksi? 

— Ašjau einu, labanaktis, panele Donogju. 

Abi moterys atsigręžė. Tarnaitė už jų stovėjo apsirengusi, rankoje laikė plas- 
tikinį maišelį. Tabita Donogju pakilo. 

— Aš pavešiu tave iki metro. — Moteris atsisuko į Monti, tačiau atrodė, kad 
jos mintys nuklydusios kažkur toli, o ir kalbėjo padrikai. — Prasideda, jaučiu. 
Turiu važiuoti pas jį. — Dabar ji atrodė labai sunerimusi. 

— Gal ir man važiuoti kartu? — paklausė Monti, nevisiškai suprasdama, 
bet labai nenorėjo likti viena. 

— Ne, jūs turite pasilikti. Šiame name jūs saugi, o lauke — ne. Neatsiliepki- 
te, jeigu skambės telefonas, ir visiškai niekam neatidarykite durų. — Kai žiūrėjo 
į Monti, jos akys pasidarė lyg du didžiuliai skrituliai, lyg persekiojamo žvėries 
akys, o balsas pagilėjo. — Jūs kalbėjote apie nežinomybę? Sužinosite apie neži- 
nomybę. Sužinosite daugiau negu kada nors svajojote. 

Mažytis belangis kambarėlis, marmuro sienos, kiekvienoje inkrustuota po auk- 
sinę šešių pėdų diametro pentagramą. Vienintelis šviesos šaltinis — žaliai švy- 

tintis elektroninės topografijos kompiuterio ekranas, įstatytas į malachito stalą, 
aplink kurį visi sėdėjo. 

Virš ekrano kabėjo kvarcinis švytuoklės pasvaras, nuleistas šilkiniu siūlu 
nuo dvidešimties pėdų aukščio lubų. Ties pagrindu jis buvo smailas kaip adata. 

Daugiau kambaryje nieko nebuvo, tik gryno aukso dubuo, skirtas burti su 
magiškuoju krištolu. Jis buvo įstatytas į kaltinį plieno stovą ir pripiltas vandens, 
ką tik paruošto iš vietinės bažnyčios krikštyklos. 

Šią akimirką jie buvo susitelkę ties ekranu. Vienas jų, be galo susikaupęs, ant 
delno kiaulės odos pirštinę laikė taip švelniai lyg ką tik gimusį viščiuką. Jis buvo 
apsiavęs papiruso šlepetėmis, apsisiautęs pačios aukščiausios kokybės drobinę 
mantiją: paprastą natūralaus audinio drabužį, kurio sudėtyje nebuvo nieko, kas 
trukdytų tekėti energijai. Jokių papuošalų, jokių minčių. 

Pasiruošdamas apvalė savo smegenis, visas mintis ir energiją sutelkė į vieną 
taškelį, vienintelį tuščioje visatoje. Vienintelį taškelį tuštumoje, kai dar nebuvo 
prasidėjęs laikas. Pirmąją dulkės kruopelę. Mažesnę už atomą. Mažesnę už ne- 
utroną. Ten, tuštumoje, laukiančią jo. 

Ateik pas mane. 

Ji klausė. Jos orbita pasikeitė, priartėjo. 

Ateik pas mane. 

Ji dingo, praskriejo pro jį ir dingo tuštumoje. Po akimirkos grįš: ji sukosi 
ratu toje tuštumoje ir turėjo grįžti. Dabar grįžta. Tas taškelis žybtelėjo ir vėl din- 
go. Jis jautė menkiausius virpesius nuo tos pirštinės delne. Jie susikirto su jo ir to 
taškelio virpesiais — netinkama bangų dažnio juosta, tačiau jis jautė plūstelėjusį 
pasitenkinimą. Tai buvo svarbus signalas, kurį jis pasigavo. 

Ateik pas mane, — nurodė. — Ateik pas mane, o taip, ateik. 

Taškelis praskriejo pro šalį. Apskriejo vieną ratą, paskui kitą, kaskart šiek 
tiek trumpesnį už ankstesnįjį, sekdamas nematomą vis mažėjančių koncentrinių 
orbitų trasą. 

Ateik pas mane. 

Bangų juostų moduliacijos pradėjo judėti sinchroniškai. Taškelis pavirto co- 
lio ilgio kvarco gumulėliu, smailusis galas judėjo virš ekrano. O ekrane šviečiantis 
žemėlapis rodė Potomako upės kontūrus, Česapyko įlanką ir aplinkines žemes. 

— Mastelis, — šaižiai šūktelėjo jis. 

Supukšėjo kompiuterio klavišai, žemėlapio mastelis pasikeitė: vietoj penkių 
mylių viename colyje atsirado viena mylia viename colyje. Pasirodė gatvių tinklas. 

Švytuoklė vėl pradėjo judėti: iš pradžių dideliais ratais, paskui vis mažėjan- 
čiais. Pagaliau galiukas ėmė pleventi, kone tik virpėti virš šiaurinės Džordžtouno 
dalies. 

Jis nukreipė žvilgsnį į būrimo dubenį ir įsistebeilijo į tamsų šventintą 
vandenį. Žiūrėjo kuo įdėmiausiai, susikoncentravęs, kviesdamas vaizdą išnirti. 

Tačiau jis nepasirodė, tarytum kažkas jį blokavo. Kažkas žinojo, kaip suardyti 
vibracijas, kaip jas supainioti. 

Jis dar labiau susitelkė, kaudamasis mintimis su tuo, kurio negalėjo regėti; 
tarsi dvi rankos susikibo ant stalo bare ir galynėjosi. Jis galvojo apie savo galią, 
maldas, ritualus ir energiją, kurią galėjo sutelkti. 

Ašesu Alfa ir Omega, pradžia ir pabaiga, pirmasis ir paskutinysis. 

Jahvė. 

Jis nukreipė mintis į ritualą. Sutelkė jas ties tų pagrindinių metalų, kuriuos 
liejo liejykloje savo rankomis, galia. Tyliai šūktelėjo į tuštumą. 

Jahvė. 

Jau. Dabar jis pamatė, kaip tai suveikė, kaip ranka neišlaikė, linko, smuko, 
leidosi žemyn. Jautė, kaip prakaitas žliaugia kūnu, kakta, per krūtinę, kaip už- 
plūdo energija, kaip ši vis stiprėjo, seko, vėl stiprėjo. Reikėjo ją išlaikyti, sutelkti 
naują jėgą, reikėjo dar daug daug dirbti. 

Taip! 

Mažas namas, kurį būtinai reikėjo perdažyti. Durys atsivėrė, išėjo moteris. 
Taip, dabar jis aiškiai matė, taip aiškiai, tarsi žiūrėtų pro čia pat esantį langą. Jis 
matė, kaip iš namo išėjo jo grobis, kaip pakštelėjo tai moteriai į skruostą, nuėjo 
keliuku ir atsisėdo ant užpakalinės taksi sėdynės. Taip, jokios abejonės, jokios 
abejonės... 

— Sučiupau tave! — šūktelėjo jis, visiškai pamiršęs, kad privalėjo laikytis 
tylos. — Sučiupau tave, tu, gudrus niekšeli! 

— Nori, kad grįžęs Deivas paskambintų tau į mamos namus? — paklausė Džulija 
Švab, kai jiedu stovėjo ant laiptelio prie lauko durų. 

Koneris sekundėlę pagalvojo. 

— Ne, vėliau pats jam pasuksiu. — Koneris pabučiavo ją į skruostą. — Buvo 
malonu susitikti, ačiū už pagalbą. 

— Nėra už ką. Nusiramink, atrodai išvargęs. Jie pernelyg apkrauna tave 
darbais! 

Jis nusišypsojo. 

— Ko gero. Sudie. — Apsisukęs Koneris nuskubėjo keliuku prie laukiančio 
taksi ir įlipęs nurodė savo motinos namų adresą. Šlapdriba jau virto sniegu. Krin- 
tančios snaigės nebetirpo. 

Monti jau saugi. Tai buvo jo didžiausias rūpestis. Dabar reikėjo ištraukti jos 
tėvą. Ir apsieiti be policijos pagalbos: pati Monti tai patvirtino. 

Jis žiūrėjo, kaip sukosi skaitiklis. Vairuotojas buvo praplikęs juodaodis, sumo 
imtynininko sudėjimo. Jo didžiulėse letenose vairas atrodė lyg žaisliukas. Tas 
žmogus sėdėjo sudribęs, aptingęs, vairavo pernelyg pasitikėdamas savo jėgomis. 

— Šią naktį prognozuoja daug sniego. Rytoj atsivers pragaras, taigi, taip ir bus. 

Koneris sutiko vairuotojo žvilgsnį veidrodėlyje ir linktelėdamas pritarė. 
Diena blėso, dauguma vairuotojų važiavo jau įsijungę šviesas. 

— Bus tikras pragaras, o taip, pone, — pakartojo vairuotojas. 

Konerio kakta staiga sudilgsėjo, vaizdas išskydo. Jis užsimerkė, vėl atsimer- 
kė, sunerimęs ir jausdamas nedidelį svaigulį. Vairuotojas paspaudė greičiau, įsu- 
ko į žiedinį kelią ir patraukė šiaurės kryptimi. Valytuvai vos spėjo braukti įstrižai 
kertantį sniegą. 

Čia dėl to sniego svaigsta galva, pamanė Koneris šiek tiek atsipalaiduoda- 
mas. Snaigės tarsi kaleidoskopas sukasi ir blaškosi per tas mirksinčias švieseles. 
Pro šalį praūžė krovininis sunkvežimis, uždrėbdamas pliurzės ant priekinio stik- 
lo, paskui automobilį netikėtai metė į šoną, nes taksi staigiai kryptelėjo, vengda- 
mas kažkokio nematomo daikto. 

Atsisukęs Koneris pažvelgė pro užpakalinį langą: kelyje nieko nesimatė. 

— Kas ten buvo? 

Vairuotojas neatsakė. 

— Dėl kojūs metėtės į šalį? — paklausė Koneris. 

Vairuotojas tylėjo. 

Priekyje, tolumoje, kažkas vyko. Blyksėjo šviesos. Žiebėsi stabdžių žibintai. 
Už kokių dviejų šimtų penkiasdešimties jardų nuo jų ėmė staigiai stabdyti krovi- 
ninis sunkvežimis. Taksi pradėjo didinti greitį. 

Koneris suraukė antakius nesuprasdamas, ką vairuotojas sumanė, ir laukė, 
kad tas nuspaustų stabdžius, tačiau greitis tik didėjo. 
dėlį. Vairuotojas sėdėjo įsmeigęs tuščias akis į tolį, tarsi būtų patekęs į transą. 

Greitis vis didėjo. 

Priekyje automobiliai visiškai nejudėjo. 

Konerį pervėrė ledinė baimė. 

— Ei! — suriko jis. — Stok, dėl Dievo meilės! 

Greitis didėjo. 

Jie lėkė prie sunkvežimio užpakalinio borto. Du šimtai metrų. Šimtas septy- 
niasdešimt penki. Šimtas penkiasdešimt. 

Koneris pasijuto tarsi važiuotų košmariškais atrakcionų „kalneliais“. Sunk- 
vežimis stovėjo vietoje. Atstumas mažėjo. Lyg paklaikęs jis grabaliojo, ieškoda- 
mas durų rankenėlės, trūktelėjo ją, trenkdamas petimi į dureles, išgirdo švilpian- 
tį orą, pajuto visą greitį ir pašėlusiai nėrė į jį. 

Ar jis krito? Skrido? Kažkoks sulėtintas vertimasis tamsoje. 

Baisus smūgis išmušė visą orą iš krūtinės, tartum kelias būtų pašokęs ir 
be gailesčio kirtęs jam. Jis vertėsi ir vertėsi. Sustaugė signalas. Pro šalį pranėrė 
šviesos. Veidą nuplikė išmetamųjų dujų karštis. Apsvaigęs ritosi, ritosi. Neturėjo 
jokio supratimo, kur jis yra. Gudrono batutas pasikėlė ir trenkė jam į pilvą, paskui 
išmetė į orą. Ir vėl nusitaikė, kirto į smakrą, kelius, vieną veido pusę. 

Pasigirdo siaubingas metalo trenksmas. 

Koneris gulėjo nejudėdamas. Aukštai virš jo iš tamsos išniro dvi ryškios švie- 
sos ir leidosi žemyn. Artėjo prie jo. Angelai? Ne. Pneumatinių stabdžių švilpimas, 
šaižus gumų slydimas šlapiu keliu. Paskui — tamsa, skardus dundesys, lyg jis būtų 
patekęs į geležinkelio tunelį. Iš siaubo stvėrėsi rankomis už galvos, prisispaudė prie 
kieto kelio paviršiaus, kol virš jo pradardėjo traktorius su priekaba. 

Traktorius nutolo. Jis vėl gulėjo nejudėdamas. 

Artėjo daugiau automobilių. Reikėjo trauktis nuo kelio, nes vienas auto- 
mobilis prašliaužė taip arti, kad durelėmis brūkštelėjo per striukę. Kai tas dingo, 
Koneris kaip žvėris visomis keturiomis nuropojo per kelią. 

— Koneri! 

Iš tamsos atsklido motinos balsas. 

— Koneri! 

Jis pamatė, kaip atsivėrė durelės, išvydo viduje degančią švieselę: automo- 
bilis sustojo visai šalia. 

— Koneri! Lipk, greičiau lipk vidun! 

Jis įšliaužė į vidų tarsi skęstantis žmogus į gelbėjimo valtį. Pajuto minkštą 
keleivio sėdynės odą ir susmukęs paniro į kitą pasaulį. Čia švytėjo prietaisų sky- 
delis, kvepėjo oda, glėbė šiltas mersedeso šildytuvo oras. 

Priekyje pro valytuvo daromą lanką Koneris matė po kelią išsimėčiusias au- 
tomobilių ir sunkvežimių dalis, pabirusias stiklo šukes. Ant stovinčio krovininio 
sunkvežimio užpakalinio borto, kurį jis regėjo tarsi prieš pusę šimtmečio, švietė 
priekiniai žibintai. Kažkas iš jo kyšojo, kažkas, panašus į pusiau prarytą žuvį plėš- 
rūno žiotyse. Šviesų arenoje Koneris aiškiai įžiūrėjo taksi, kuriame jis ką tik sė- 
dėjo. Automobilis buvo beveik iki pat užpakalinio lango palindęs po sunkvežimio 
buferiu. Nukirstas stogas kadaravo kaip sardinių indelio dangtis. 

Koneris atsisuko į motiną, bet dėl kilusio šleikštulio negalėjo kalbėti. 

— Maniau, pavėluosiu, — tyliai ištarė ji. — Maniau, tu jau miręs. 

Kai tolumoje trinktelėjo lauko durys, Monti nužvelgė ramias kates, degančias 
žvakes, spragsintį židinį ir pasijuto tarsi šmėkla, atkeliavusi į malonią šventę. Tik 
tos šventės dar niekur nesimatė. 

Prasideda, jaučiu. Privalau važiuoti pas jį. 

Kas prasidėjo? 

Apimta smalsumo Monti vaikštinėjo po namą, tikėdamasi pamatyti kokių 
nors nuotraukų — Konerio vaikystės, jo tėvo arba ko nors, kas padėtų geriau pa- 
žinti Tabitą Donogju. 

Gyvenamosiose patalpose, netgi didžiulėje moderniai įrengtoje virtuvėje, 
vyravo ta pati abstrakčių paveikslų ir keistų statulėlių tema. 

Už nišos ji pateko į kabinetą, kuriame ant stalo stovėjo visa moderniųjų 
technologijų įranga: kompiuteris, lazerinis spausdintuvas, monitorius, o kam- 
bario viduryje, metaliniame pulte, ne didesnis nei žemas kavos staliukas, buvo 
įmontuotas kažkoks elektros įrenginys. Aplink jį stovėjo keturios sukamosios 
kėdės. Ant viršaus, suspausta tarp dviejų stiklo lakštų, gulėjo diagrama, o tiesiai 
virš jos, nuo lubose įtaisyto kablio, leidosi krištolinis pasvaras, prikabintas ant 
plonyčio siūlo. Pasvaro galiukas buvo vos keli coliai virš stiklo. 

Monti suprato, kad tai švytuoklė. Matyt, čia Konerio motina vykdydavo 
savo paieškas. 

Nors ir jausdamasi kalta, kad šniukštinėjo aplinkui, Monti ėjo toliau. Pa- 
stato gale atidarė duris į turbūt pagrindinį miegamąjį, kuriame akį traukė ne- 
standartinio dydžio lova. 

Prie lango stovėjo stalas, ant jo — dvi įrėmintos nuotraukos. Vienoje mok- 
slų baigimo proga įamžintas Koneris su kepure ir mantija. Kita, nespalvota, — 
vestuvinė nuotrauka: kur kas jaunesnė Tabita Donogju stovėjo šalia drovaus, 
smokingu apsirengusio vyro. 

Monti nusivylė, neatpažinusi jame nė vieno Konerio bruožo. Jeigu čia po- 
nas Molojus, paveldėdamas motinos išvaizdą, Koneris tikrai nugriebė savo tėvų 
genų fondo grietinėlę. Žiūrėdama į jį, Monti nusipurtė, įsivaizduodama, kaip šis 
vargšas vyras išvirto pro savo kabineto langą vienuoliktame aukšte ir nukrito 
prie Konerio kojų. 

Jėzau! 

Išėjusi iš kabineto, ji pastebėjo siaurą koridorių, gale jo — uždarytas duris. 
Įtikinusi save, kad visų jų gyvybei gresia pavojus ir savo noru pateko į nepažįsta- 
mas rankas, Monti nusprendė, kad savo ir tėvo labui privalo daryti tai, kas atrodė 
teisinga, taigi atvėrė tas duris. 

Viduje tamsu nors į akį durk. Ją pasitiko toks sudusęs kvapas, koks tvyro 
mažai naudojamame kambaryje. Pagrabaliojusi sieną, rado jungiklį. Po popieri- 
niu gaubtu įsižiebė silpna raudona lemputė, ir vaizdas Monti nustebino. 

Senamadiškos tamsiai raudonos aksominės užuolaidos užtrauktos, grindis 
dengė apsitrynęs persiškas kilimas. Kambario viduryje stovėjo apskritas stalas ir 
šešios senoviškos kėdės. Ant jo gulėjo keletas daiktų: labai sena knyga drobiniais 
viršeliais, maža stiklinė piramidė ir kalnų krištolo rinkinys. Prie dviejų priešingų 

sienų stovėjo po sofą, o kadangi buvo dar daugiau kėdžių, galėjai spėti, kad kam- 
barys skirtas grupių susirinkimams. Monti pastebėjo sudėtingą aukštos kokybės 
stereoaparatūrą ir knygų lentynų virtinę. 

Atmosfera nejauki, pritvinkusi kažin kokio laukimo. Monti žinojo, kad jai 
nedera čia būti, tačiau prieš išeidama dar norėjo dirstelėti į knygas. Čia buvo 
didelis okultinių ir Naujojo amžiaus knygų pasirinkimas. Grįžimas į ankstesnį 
gyvenimą, krištolų galia, juodosios magijos žinynas, čakros, vaistažolės, dvasinis 
sąmoningumas, gydymo tobulinimas... 

Staiga pajutusi nuovargį, Monti nusižiovavo, bet dėl to nė kiek nenustebo: 
neskaitant trumpo miego lėktuve, rimtai juk nė nepamiegojo. 

Ji jau sukosi eiti iš kambario, kai netikėtai nudiegė aštrus skausmas. Atrodė, 
kad smilkinius persmeigė iki baltumo įkaitintas virbas. 

Monti aiktelėjo iš siaubo ir susirietė. Dar blogiau, ji visiškai neteko orien- 
tacijos. Susvyravo, kluptelėjo, trenkėsi į kėdę ir drauge su ja nuvirto ant grindų. 
Skausmas dar paaštrėjo: atrodė, kad kažkas tiesiog tą virbą suka jos galvoje. Mon- 
ti gulėjo įsipainiojusi tarp kėdės kojų, stipriai užsimerkusi. 

— Koneri! — sušnabždėjo ji. — Koneri, gelbėk, prašau, gelbėk mane! 

Užėjo pykinimo banga. Ji atsimerkė, tačiau kambarys atrodė miglotas, 
kažkoks iškraipytas. Kai pabandė atsistoti, skausmas sviedė ją į šoną, išmušė iš 
pusiausvyros. 

Skausmas nudiegė kaktą, metėsi į nosį, pakaušį ir sprandą. Atrodė, kad į 
galvą įsiskverbė medžio šaknys, brovėsi pro ausų būgnelius, akiduobes, gerklę. 
Akindamos, kurtindamos, dusindamos. 

Ją užplūdo panika. Nebegalėjo kvėpuoti, nors ir kaip stengėsi gaudyti orą. 

— Koneri. Prašau. Padėk. 

Dabar tomis šaknimis jau tekėjo benzinas, galva prisipildė šlykščiai dvo- 
kiančių garų, deginančių kiekvieno nervo galūnę. Paskui jie užsižiebė, paskleis- 
dami šėlstančią ugnį jos kaukolėje. 

— Koneri, Koneri, Koneri, Koneri, Koneri! — klykė mintyse Monti. 

Skausmas buvo nebepakenčiamas. Vis dėlto ji išgirdo iš kažkur atsklidusį 
neaiškų pokštelėjimą. Langas. Tas garsas paaštrėjo, pasidarė siautulingas. Pasi- 
girdo balsai, juokas. Šiaip taip įveikdama skausmą, Monti nušliaužė per grindis, 
praskleidė užuolaidas ir pažiūrėjo. 

Už lango, prispaudęs veidą prie stiklo, stovėjo daktaras Krovis. Jis liepė ati- 
daryti langą ir ateiti. 

Apimta aklos panikos, Monti mėgino atsitraukti. Tačiau kažkokia nepaaiš- 
kinama begalinė jėga stūmė ją Krovio link, tempė prie lango, vis arčiau ir arčiau. 

Monti jėgos seko. Dabar suprato: jeigu prieis prie lango, skausmas liausis. 
Taip žadėjo daktaras Krovis. Jis ten, tamsoje, už lango, iš pačios Anglijos atskrido 
jai pagelbėti. 

— Panele Banerman, aš galiu numalšinti skausmą! 

Tokio malonaus, švelnaus jo balso Monti dar nebuvo girdėjusi. Jos kūnu nu- 
vilnijo šiluma, skausmas atlėgo. Monti dėkingai pažiūrėjo į Krovį. 

— Pasitikėkite manimi, Monti, aš galiu numalšinti skausmą. Pasakykite, 
kad tikite manimi. Jums būtina dingti iš šito namo. Jie nori jus nužudyti, paau- 
koti. Turite pabėgti. Čia jums gresia baisus pavojus. 

Iš jo akių Monti matė, kad vyras kalba tiesą. Dabar ji klausė savęs, kaip galė- 
jo juo abejoti. Juk Krovis žinojo tiesą, jis buvo toji tiesa. 

Skausmas vėl grįžo. Stipresnis, daug stipresnis. Iš gerklės išsiveržė agoniš- 
kas klyksmas. Galvoje pasipylė alkanos skruzdėlės, mintančios jos smegenimis. 
Monti užsispaudė ausis, norėdama jas sustabdyti. Tačiau tos jau kibo į regos ner- 
vus, žiaumojo juos, kramtė akis. 

Monti norėjo šaukti, bet gerklę užplūdo skruzdėlės. Dėkui Dievui, čia pat vis 
dar stovėjo daktaras Krovis, toks malonus, užjaučiantis, jos vienintelė viltis. 

— Paklausykite manęs, Monti. Darykite kaip sakau. 

Ji kaip paklaikusi linkčiojo. 

— Jeigu neišgelbėsite savo tėvo, jis žus. Jis irgi kenčia tokį pat skausmą. Tik 
jūs galite numalšinti tėvo skausmą. Ar pasirengusi? 

Taip, taip. Ji buvo pasirengusi. 

— Lipkite ant stalo, Monti. 

Klykdama iš skausmo, ji lėtai, keldama vieną koją po kitos, užsiropštė ant 
kėdės, tada — ant stalo. Stalas susvyravo nuo jos svorio, lempos gaubtas susiū- 
bavo, atsimušė jai į veidą. 

— Dabar atsistok, — sukomandavo Krovis. 

Monti lėtai ištiesė vieną koją, paskui — kitą. Skausmas smigo gilyn į kūną, 
skruzdėlės jau buvo įlindusios į akis. Ji matys vos kelias sekundes. 

— Stokis! Griebkis už laido, jis išlaikys tavo svorį. 

Ji atsirėmė viena ranka. Kairė pėda rėmėsi į stalą. Paskui atsistūmė, susvy- 
ravo, susverdėjo ir kažkaip atsistojo, nusitvėrusi už laido. Stalas pavojingai su- 
lingavo, vos nenuvertė jos, tačiau Monti išlaikė pusiausvyrą vien daktaro Krovio 
raminamo tono padedama. 

— Šaunuolė, labai gerai darai, didžiuojuosi tavimi. Mes visi didžiuojamės 
tavimi, visi labai tave mylime. 

Skausmas mažumėlę atlėgo. Tai daktaras Krovis stengėsi dėl jos, o Monti 
žinojo: jeigu skausmas mažėjo jai, jis mažėjo ir tėvui. 

— Dabar, Monti, — šypsojosi Krovis, — paimk tą laidą ir apvyniok jį tris 
kartus sau aplink kaklą. 

Ji patikliai pro aksominių užuolaidų tarpą žiūrėjo į daktaro Krovio veidą ir 
padarė kaip liepiama. 


422 PETER JAMES + ALCHEMIKAS 


107 


1985 m. liepos 31 d., Izraelis 


Sraigtasparnis pakilo nuo uolėtos plynaukštės, kurį laiką pakybojo ore, o paskui 
nėrė žemyn ir nukaukšėjo virš Negyvosios jūros baseino ryškiai raudono besilei- 
džiančios saulės kamuolio link. 

Tuo pat metu iš uolos plyšio išlėkė dvi figūros juodais, ilgais, plačiais drabu- 
žiais su gobtuvais, skubiai suvyniojo dvi Auorescencines juostas, kuriomis buvo pa- 
žymėta nusileidimo vieta ir, vogčiomis apsidairiusios, smuko atgal į uolos plyšį. 

Po valandos gale to plyšio, kuris buvo pusės mylios gylio ir ėjo gilyn į kalną, 
tyliai laukė keturi Šventojo Šėtono kapo sergėtojai, susėdę aplink natūralų, nedi- 
delio ežerėlio dydžio baseiną. Buvo kalbama, kad jis trijų mylių gylio, o pilkai mels- 
vas vandens paviršius išliko ramut ramutėlis, nors į jo šiaurinio kampo seklumą iš 
dviejų šimtų pėdų aukščio, kurtindamas lyg griausmas kaskadomis krito vanduo. 

Tarp to krioklio ir už jo esančios uolos, ant Apsivalymo akmens, stovėjo 
sustingęs Teutas, permerktas purslų, užsimerkęs, vis kartodamas seniausiai iš- 
kaltus apsivalymui skirtus burtažodžius. 

Kai jis baigė, sergėtojai žengė į priekį, nieko netarę nušluostė jo nuogą kūną 
drobiniais rankšluosčiais ir nuvedė pro angą koridoriumi į mažą įdubą, kuri at- 
stojo kambarėlį, apšviestą vienos taukinės žvakės. 

Ta patalpėlė buvo tuščia, joje tebuvo septyni sidabriniai, šventinimui skirti 
šlakstytuvai, grandinėlėmis nuleisti nuo kablių, ir iškilusi septynių pėdų ilgio ir 
dviejų pločio plokštė ant grindų. Ji buvo padaryta iš gryno malachito, ir jau ne 
vieną amžių besitęsiantis kassavaitis blizginimas suteikė jai žalsvą žvilgesį. Teu- 
tas žinojo, kad tai — Patepimo altorius, antroji apsivalymo stadija. Labiausiai 
jam rūpėjo trečioji stadija, kuri ateis netrukus. Rengėsi jai trisdešimt metų. 

Jis atsisėdo ant to altoriaus, užsimerkė ir pradėjo kartoti Patepimo raktus. 
Sergėtojai, visą laiką tylėję, pradėjo Septynių planetų indelių patepimą. 

Vienas paėmė pirmąjį šlakstytuvą, sidabrinį perforuotą rutulį, prieš dau- 
gelį metų, kaip ir kiti šeši, pavogtą iš Vatikano ir išniekintą menstruacijų krauju, 
sperma, šlapimu ir išmatomis. Dabar jame buvo krokų kvepalai, skirti Saulei, su- 
maišyti su erelio smegenimis. 

Sergėtojas apėjo ratą aplink Teutą, siūbuodamas tą šlakstytuvą ir aptašky- 
damas jo nuogą kūną kvepalų lašeliais. Paskui tą pačią procedūrą atliko kiti trys 
sergėtojai. 

Kitame šlakstytuve buvo kvepalai, padaryti iš baltųjų aguonų sėklų ir skirti 
Mėnuliui. Jie sumaišyti su menstruacijų krauju. Trečiajame — kvepalai iš juodų- 
jų aguonų sėklų, skirti Saturnui. Jie sumaišyti su katės smegenimis ir šikšnos- 
parnio krauju. Ketvirtasis šlakstytuvas skirtas Jupiteriui, penktasis — Marsui, 
šeštasis — Venerai, o septintasis — Merkurijui. 

Su visais šlakstytuvais buvo atliekamas toks pat ritualas. Paskui sergėtojai 
palietė jį rankomis, duodami ženklą atsikelti. Du atsistojo priešais pateptąjį, 
du — užjo ir palydėjo labirintu, šen ten apšviestu žvakėmis. Pagaliau praėję Di- 
džiąją Arką, pateko į Amžinosios Šėtono Ugnies šventyklą. 

Teutas įėjo į šią šventą salę pirmą kartą savo gyvenime ir iš karto pajuto jai 
pagarbą. Visos penkios sienos buvo natūraliai susiformavusios iš glotnių uolienų. 
Jos tarsi gotikos stiliaus katedros sienos didingai kilo iki pat aukščiau esančio 
plokščiakalnio viršūnės. Kiekvienoje sienoje įmantriai ir gražiai išraižyti kaba- 
listiniai skaičiai ir simboliai, tačiau virš jų galvų nebuvo katedros stogui būdingo 
skliauto, matyti tik mažytė greitai tamsėjančio dangaus pentagrama. 

Keturiasdešimt du vertintojai stovėjo tylūs it statulos, nugaromis prisispau- 
dę prie sienų, apjuosdami visą salę. Jie vilkėjo baltas drobines mantijas, veidus 
slėpė po auksinėmis kaukėmis, vaizduojančiomis pasirinktą žvėrį. 

Ant žemės buvo visa serija sudėtingai išraižytų koncentrinių apskritimų. Jų 
viduryje esančioje įduboje šokčiojo ryškios gamtinių dujų ugnies liepsnos. Anot 
legendos, tą ugnį uždegė pats Šėtonas, šitaip išreikšdamas savo paskutinį atviro 
nepaklusnumo aktą, kai jį nugalėjo Dievas. Tik Šėtonas galėjo ją užgesinti, o tą 
dieną, kai tai darys, jis pakils iš pelenų, kad išlietų savo kerštą Dievui. Toje ugnyje 
matėsi didžiulis granito tiglis. Indas buvo sklidinas lydyto aukso, ir visi jame buvę 
nešvarumai kilo į viršų, burbuliavo kaip lava ugnikalnio keteroje. 

Tarp tos vietos, kur stovėjo Teutas, ir ugnies buvo priekalas bei akmens 
plokštė, ant kurios išdėstyti sunkūs kalvio įnagiai ir subtilūs auksakalio įrankiai. 
Iš visų ritualų, kurių Teutas mokėsi pastaruosius trisdešimt metų, liejiko ir auk- 
sakalio darbai buvo vieni pirmųjų. Kadangi jam buvo pasakyta, kad didis bur- 
tininkas būtinai savo rankomis turi išsilieti reikmenis ir padaryti papuošimus, 
Teutas įvaldė tuos įgūdžius. 

Tačiau šiandien jis atėjo be savo papuošalų ir karūnos. Atėjo į šventyklą 
nuogas, iš senojo pasaulio neatsinešė nieko, kas galėtų būti užteršta ir šitaip su- 
mažintų jo galias. 

Čia, apsuptas bendrų, jis išlies iš tiglyje išlydyto aukso naujus reikmenis: 
karūną, žiedus ir karulį. 

Šis auksas atkeliavo iš išeinančio Ipsissimus reikmenų ir puošmenų — anks- 
čiau išrinkto nominalaus vadovo keturiasdešimt dviem adeptams, 87 metų ban- 
kininko, sirgusio kaulų vėžiu ir lėtai gesusio vienoje Šveicarijos privačių klinikų. 

Tai buvo tas pats auksas, kuris priklausė visiems buvusiems Ipsissimus ir ku- 
ris tokiu būdu atkeliaudavo čia jau beveik du tūkstančius metų; tas pats auksas, 
iš kurio kažkada buvo išlietos taurės ir lėkštės, naudotos didžiojo Apsišaukėlio 
Jėzaus Kristaus. Tos taurės buvo paimtos iš Kumrano olos, kur buvo paslėptos 
po nukryžiavimo. 

Teutas liovėsi tikėjęs biblinio Dievo egzistavimu, kai jau buvo perkopęs 

dvidešimt metų, nes tik jis pavertė jo vaikystę pragaru. Teutas netikėjo ir Šėto- 
nu kaip dievybe. Šios dienos procedūrą jis laikė paprasčiausiu magišku ritualu, 
tačiau dėl to įvykio reikšmė nesumenko. Teutas beveik neabejojo, kad kažkada 
egzistavo ir Dievas, ir Šėtonas, tačiau abu buvo mirtingi žmonės, tokie pat realūs 
kaip ir jis — ne daugiau ir ne mažiau. 

Jie paprasčiausiai buvo burtininkai, šamanai, alchemikai, kuriems pa- 
vyko suprasti, kaip panaudoti visatos energijas savo tikslams. Visi mirtingieji 
galėjo pasiekti tą galią, tačiau kaip tą padaryti, buvo paslaptis, kuria dalijosi tie 
keturiasdešimt du adeptai ir jų pirmtakai. Proto galia aukščiau už materiją. Su- 
gebėjimas numatyti, priversti ir paveikti, naudojantis gryna valia, pasitelkiant 
charizmos, telepatijos, astralinės projekcijos jėgas. 

Tokia galia gimė prieš tūkstančius metų. Ja pasinaudojant buvo kaupiami 
turtai, pasiekiama politinė įtaka, valdžia. Ją įvaldžius buvo galima pasiekti visko. 
Tai buvo didžiausia žmogui žinoma galia. 

Teutas nežinojo nieko nė apie vieną iš šių tyliųjų adeptų. Žinojo tik tiek, 
kad jie atrinko jį daug atsargiau, slapčiau ir atlikdami svarbesnius ritualus negu 
Vatikanas, paskirdamas naują popiežių. 

Teutas suprato, kad visi šie žmonės užėmė nepaprastą visuomeninę padėtį. 
Čia buvo kardinolas iš Vatikano, iškilus mokslininkas, Jungtinių Valstijų sena- 
torius, Britanijos vyriausybės ministras. Kiekvienas buvo atrenkamas visame 
pasaulyje vykstančių susibūrimų metu už jų psichinius sugebėjimus, įtaką verslo 
srityje ir politikoje — taip pat už jų nepriekaištingą išorinį respektabilumą. 

Viešpatavo ne žodinis, bet psichinis bendravimas. Visi buvo sukviečiami iš- 
imtinai telepatijos būdu. Visi bendraudavo tylėdami ir išsiskirstydavo tylėdami. 
Juos siejo bendras ryšys. 

Galia. | 

Duok man tvirtą pagrindą stovėti, ir aš pajudinsiu pasaulį. 

Ir jie išrinko jį savo vedliu, savo naujuoju Ipsissimus, savo Galvų Galva. Kvie- 
timas nukrito tarsi iš dangaus. Tačiau pernelyg nenustebino. Juk buvo stebimas 
keturiasdešimt metų. Teutas suvokė, kas artinosi, gaudavo signalus. Dabar jis 
turėjo įrodyti, kad yra pajėgus. 

Jeigu jam pavyks, ta pati grupė dar susirinks tik vieną vienintelį kartą: 
galutinei iniciacijos ceremonijai Demonų oloje. Tas susirinkimas įvyks praėjus 
aštuoniolikai dienų po išeinančiojo Ipsissimus mirties. Teutas žinojo, kad kito 
tokio susibūrimo nebus, kol jis neatguls į kapą. Tas sambūris turėtų įvykti po dvi- 
dešimties, trisdešimties, keturiasdešimties metų čia, šio plokščiakalnio gelmėse. 
Iki to laiko dauguma čia susirinkusiųjų bus irgi mirę, juos bus pakeitęs jaunesnis 
kraujas, atrinktas lygiai taip pat apdairiai, besidalijant tomis pačiomis žiniomis, 
ta pačia paslaptimi. 

Teutas mąstė, kad jam teko nueiti ilgą kelią nuo tos dienos, kai nusipirko 

pirmąjį triušį naminių gyvūnėlių parduotuvėje Hai Barnete. Tačiau toks pat ilgas 
kelias dar laukė. Šią naktį laukė dvyliktas išbandymas. O paskui bus tryliktas — 
gėdingas žygis į Demonų olą. Praeityje buvo nemažai tokių, kurie pasiekė tą tašką 
ir susikirto: sklido gandai apie baisų pažeminimą ir mirtį. Jeigu dabar leisis, kad 
baimė išblaškytų jo dėmesį, tada prisišauks tokią nelaimę, kokios neįmanoma nė 
įsivaizduoti. 

Protas aukščiau už materiją. 

Jie stebėjo, laukė. 

Protas aukščiau už materiją. Begalinis susikaupimas. Jam teko eiti basam per 
karštas žarijas. Tačiau tai buvo lengva. Teko išbūti dešimt minučių po vandeniu, su- 
laikius kvapą, su akmenimis, pririštais prie kojų ir rankų. Tačiau ir tai buvo lengva. 

Jokia apeiga nesunki, kai žinai valdymo paslaptį. Protas aukščiau už materi- 
ją. Dauguma žmonių panaudoja mažiau kaip dvidešimt procentų savo smegenų. 
Visa paslaptis glūdi likusiuose aštuoniasdešimtyje procentų, ir nė vienas iš čia 
susirinkusiųjų niekada neras rakto, kaip ją atrakinti. 

Už dešimties žingsnių ugnis svilino jo kūną, šlykštūs sieringi garai plūdo į 
plaučius. Teutas užvertė galvą į toli aukštybėse plytintį dangų. Jau temo, žiebėsi 
pirmosios žvaigždės. 

Žvaigždės valdo žmogų, tačiau išmintingas žmogus valdo žvaigždes. 

Aukštai virš magnetitų pasirodė mėnulio pilnaties kraštas. Kai jis išvys visą 
mėnulį, tada ir pradės. 

Užsimerkęs Teutas nuskaidrino protą ir pradėjo sakyti vienintelius jam 
leistinus žodžius: 

— Šlovė Zaratustrai! — Paskui užvertė galvą į dangų. — Šlovė Alnatui! Alot- 
haimui, Achaomazonui. — Jis paeiliui šlovino kiekvieną iš dvidešimt aštuonių 
mėnulio namų. 

Paskui susikaupęs žengė į priekį ir, sustojęs vos per kelis colius nuo ugnies, 
garsiai paskelbė: 

— Aš esu Alfa ir Omega, Pradžia ir Pabaiga, kas yra, kas buvo ir kas dar 
bus, — Visagalis. Aš esu Pirmas ir Paskutinis, kuris gyvena ir buvo miręs, ir štai 
aš gyvenu amžinai, ir turiu mirties ir pragaro raktus. 

Atsikvėpė, nekreipdamas dėmesio į karštį ir garus, o tada susitelkė ties vie- 
na vienintele mintimi. 

Jokio skausmo. Skausmo nėra. Aš nejaučiu jokio skausmo. Esu šaltas kaip giliausi 
visatos vandenys. Manęs neliečia nei karštis, nei skausmas. Aš esu didžiausias savo 
kūno ir visų elementų šeimininkas. Dabar panaudosiu Švenčiausiosios Šėtono Ugnies 
karštį, kad nudeginčiau nuo savo odos visus nešvarumus, bet pati oda nedegs. 

Neleisdamas sau nė sekundėlę susvyruoti, Teutas pasilenkė ir įkišo abi ran- 
kas iki pat pečių į išsilydžiusį auksą. 

Ir laikė įkišęs. 

Jo mintys buvo panirusios į vandenį. Ugnis nedegina vandens. Jis skaičiavo. 
Trisdešimt sekundžių. Viena minutė. 

Vanduo. 

Dvi minutės. 

Vanduo. 

Penkios minutės. Pajutęs karštį, išvijo jį iš minčių. Galvoje plakė laikrodžio 
pulsas: jis buvo prisijungęs prie visatos laikrodžio. Vanduo. Septynios minutės. 
Aštuonios. Devynios. Dešimt. 

Ištraukė rankas ir iškėlė jas virš tiglio. Lydytas auksas nuslydo nuo jo odos 
atgal į indą lyg gyvsidabrio rutuliukai. Po kelių sekundžių beplaukės rankos buvo 
švarutėlės. Ant jų neliko jokios žymės. 

Teutas žengė žingsnį atgal. Jokių plojimų, jokių sveikinimų nebus. Viskas 
vyko taip, kaip buvo tikėtasi — nei daugiau, nei mažiau. 

Vyriausiasis adeptas Mendės ožio kauke iškilmingai pakėlė nuo plokštės 
šventą geležį, skirtą įspaudoms išdeginti, įkišo jį į ugnį po tigliu ir palaikė ten mi- 
nutę. Paskui ištraukė ir aukštai ore laikė tą siaurą juostą su kabalistiniais skaičiais 
ir simboliais, įkaitusiais iki raudonumo. 

Teutas įsitempė pasiruošdamas. 

Adeptas atsisuko ir iškilmingai linktelėjęs stipriai prispaudė ją prie Teuto 
dešinės rankos, šeši coliai nuo peties. 

Šį kartą Teutas pajautė baisų deginantį skausmą, tačiau vis tiek nesuvirpėjo. 
Jis stovėjo iškėlęs galvą, nekreipdamas dėmesio į savo degančios mėsos dvoką, ir 
tyliai, didžiai susikaupęs, pradėjo kartoti sunkius kito užkalbėjimo žodžius. 

Priešais jį — siena. Padengta pilkšvu popieriumi su duobutėmis. Prie baltos sie- 
nos stovėjo išjungtas televizorius. Netoli jo kabėjo įrėmintas paveikslas, kuris jį 
baisiausiai nervino. Vaikiškas piešinys — saulėgrąžos vazoje, bet jis niekaip ne- 
prisiminė dailininko pavardės. 

Kad ir kiek Dikas Banermanas naršė atmintį, pavardės neprisiminė, o tas 
kapstymasis tik vis labiau vedė iš proto. Impresionistas. Kaip Monė, Sezanas, 
Dega. Pavardė sukosi ant liežuvio galo... Be ausies. Tas vyrukas neturėjo ausies, 
nusipjovė ją... G-G.... 

Tarytum kas būtų išpjovęs smegenų dalį. Jis galėjo matyti, girdėti, jausti, už- 
uosti, bet nieko daugiau. Negalėjo pajudinti nė raumenėlio. Banermanas lėtai užsi- 
merkė, vėl atsimerkė — pasitikrino. Viskas gerai. Tačiau visa kita kietai sukabinta. 

Lyg pro rūką matė kažkokį siluetą. Jis nustatė, kad tai turėtų būti skran- 
džio zondas maitinimui, kyšantis iš jo nosies, o burnoje jautė kamštį. Prie kai- 

rės rankos prijungtos lašinės. Girdėjosi vienodas respiratoriaus klapsėjimas. 
Sprendžiant iš krentančios šviesos, dešinėje turėjo būti langas, tačiau jis negalėjo 
pasukti galvos ir pasižiūrėti. Ten galėjo būti ir elektros šviesa. Mokslininkas ne- 
turėjo supratimo, kelinta valanda, diena ar naktis, nė kur jis buvo. 

Bent porą kartų kažkas buvo pasirodęs: aukštas įdegęs kostiumuotas vy- 
ras — matytas, bet pavardės neprisiminė. Jo supratimu, tas vyras galėjo vis dar 
būti šiame kambaryje, kažkur už jo regėjimo lauko. 

Priešais nosį, atitinkamai respiratoriaus pukšėjimui, kilnojosi užklotas. Baner- 
manas suvokė, kad jam išvestas kateteris, jautė, kad guli apmautas sauskelnėmis. 

Atmintis visiškai miglota. Vieną minutę jis buvo savo laboratorijoje, savo 
senosiose patalpose, o kitą — jau čia. Niekaip neprisiminė, kodėl jis dirbo ne nau- 
jojoje laboratorijoje, ne Bendix Schere. Turbūt jo protas krėtė kažkokius negražius 
pokštus. Ar tik ne insultas paguldė į lovą? Kur Monti? Kodėl neatėjo jo aplankyti? 

Esu sušikta vegetuojanti daržovė. 

Jis vėl įbedė akis į tą paveikslą. G. Kas, po galais, buvo tas vyrukas? 

Jis pabandė mintimis grįžti į praeitį. Du vyrai. Ir nieko daugiau. Akys vėl rijo 
paveikslą. Van Gogas. Taigi, Vincentas Van Gogas! Dikas Banermanas net nudžiugo 
dėl tokios mažytės pergalės. Pirmoji daržovė, išmananti dailės istoriją. 

Tas laidas ant Monti kaklo buvo šaltas, bet laikėsi tvirtai, beveik patogiai. Ir ją 
laikė tvirtai, padėjo neprarasti pusiausvyros ant to medinio svyruojančio stalo. 

— Dabar, Monti, nuleisk rankas, — įsakė daktaras Krovis. — Laikyk jas prie 
šonų. 

Sekundėlę Monti padvejojo, tačiau vyro veide švietė gerumas, jautė begalinį 
nuoširdumą ir žinojo, kad galima visiškai juo pasitikėti. Jeigu Krovis liepė nuleis- 
ti rankas, vadinasi, niekas negrėsė. 

Ji lėtai nuleido rankas. Susverdėjo, laidas įsikirto į kaklą, bet sulaikė ją, su- 
balansavo. Tas laidas neleis nuvirsti. Monti jautėsi visiškai saugi. Daktaras Krovis 
buvo jos naujasis globėjas, be to, puikus žmogus. 

— Gerai! — pasakė jis. — Labai gerai! Mes visi didžiuojamės tavimi, bran- 
gioji. — Daktaras Krovis nusišypsojo, ir Monti suvirpėjo iš džiaugsmo, kad įtiko 
jam, kad išpirko visas tas blogas mintis, kurias audė anksčiau. Dabar viskas pa- 
miršta, gimė naujas suvokimas. Kaip ten Krovis sakė? Tai buvo tada, o dabar yra 
dabar. Kažką panašaus. Dabar Monti suprato šių žodžių prasmę. 

— Tas stalas tau nereikalingas, Monti, jis tau trukdo. Paspirk jį, stipriai 
spirk! Atsikratyk jo! 

Ji klusniai įsispyrė kojomis. Stalas sujudėjo. Daktaras Krovis maloniai šyp- 
sojosi. 
— Teisingai, — pasakė jis. — Stumk jį. 


Slystančių surakintų padangų cypimas. Iš priekio atvažiuojančio automobilio 
šviesos trumpam apšvietė Tabitos Donogju mersedeso saloną, paskui kitas auto- 
mobilis pralėkė pro juos, mėtydamasis į šonus kaip kartingų aikštelėje. Bjaurus 
trenksmas, paskui kažkoks duslus žemas dardėjimas, tarsi šimtas tepalo statinių 
voliotųsi ant rifliuotos geležies. Į visą tą grūstį įnėrė sunkvežimis, paskui jį dar 
kažkas, ir beveik tą pat akimirką pliūptelėjo liepsna. 

Užkaukė vienišas signalas. Padangos suspiegė kaip sužeistas žvėris. Visoje 
autostradoje blaškėsi ir trankėsi automobiliai. Vienas tėškėsi į skiriamąją juostą 
ir apsivertė. Kitas driokstelėjo į jį tarsi patrankos šūvis, išmesdamas į orą ryšuliu- 
ką, panašų į katapultuojantį kūdikį. 

Koneris matė, kaip vieno automobilio stogas atsismaukė kaip atplėšta oda. 
Tuo pat metu pasigirdo aukštas negarsus švilpimas. Nevienodas, tai kilo, tai lei- 
dosi, o paskui pradėjo greitai garsėti. Sirena. Jis spoksojo pro motinos mersedeso 
priekinį stiklą ir norėjo pulti laukan į pagalbą, tačiau kažkas jį sulaikė. Signalas, 
sekundėlę silpnas, o paskui vis garsėjo ir garsėjo. 

Monti. 

Dar vienas automobilis rėžėsi į visą tą metalo laužą priekyje. Mažiausiai 
keturi automobiliai liepsnojo. Girdėjosi riksmai ir sirenos. Tačiau visą laiką gir- 
dėjosi dar kažkas. 

Monti. Nelaimė. Signalas vis skardėjo. 

Žmonės bėgo prie duženų, bandė atlupti sugrūstas dureles. Vienas vyras 
autobuso vairuotojo apranga čiupo mažą gesintuvėlį ir paleido čiurkšlę į ugnį, 
šėlstančią ant apvirtusio automobilio. Toliau esančioje kelio juostoje transportas 
vos slinko, visi pravažiuojantieji spoksojo į baisų reginį. 

Monti. 

Sirenos jau priartėjo. Sulėkė policija. Betgi gyvenime automobiliai šitaip ne- 
susiverčia į rietuvę, bent jau ne taip greitai. Tikrų tikriausiai kažkas viską sureži- 
savo. Gal statomas koks naujas filmas, o gal skubios pagalbos tarnybos repetavo 
scenarijų dėl... 

Monti. 

Monti. 

Monti. 

Staiga Konerį perskrodė baimė. Prieš akis iškilo jos veidas. Virvė, užnerta 
ant jos kaklo. Ore karančios, besispardančios kojos. Reikia lėkti pas ją. 

— Mam! Mama! — Jis pažadino motiną iš minčių. 

Ji mostelėjo į kelią priekyje, kuris buvo visiškai užblokuotas. 

— Neįmanoma pajudėti. 

mobilių eilės. 

— Važiuok kelkraščiu atbula — už kokios pusmylės bus išvažiavimas. — 
Koneriui bekalbant, kelkraštyje pasirodė skubios pagalbos automobilio šviesos: 
jis vingiavo pro visas susibrukusias mašinas. 

— Prašau, — nerimo jis. — Kažkas atsitiko Monti. 

Įelektrinta jo nekantraus balso, motina palaukė, kol pro šalį pralėkė mirksin- 
čios šviesos, įjungė atbulinę pavarą ir numynė pedalą. Beprotiškai vinguriuodamas 
mersedesas metėsi atgal. Artėjo dar vienas greitosios pagalbos automobilis. Motina 
metėsi į šalį, o paskui jie jau dardėjo posūkio link, pakalne žemyn. Koneris panika- 
vo, gniauždamas saujoje motinos namo raktus, o kai sustojo priešais verandą, šoko 
iš automobilio, metėsi prie paradinių durų ir atrakinęs puolė vidun. 

— Monti! — suklykė jis. 

Tą riksmą suardė iš kažkur driokstelėjęs vėjas, it viesulas išnešdamas jį į 
lauką ir nublokšdamas ant žemės. Durys su trenksmu užsidarė, sutraškėdamos 
ir skilinėdamos. 

Apsvaiges, pajutęs ore kažkokio nepažįstamo kvapo pėdsaką, Koneris susi- 
dūrė su motinos akimis. Ji praėjo pro sūnų į verandą ir atsisegusi piniginę kažko 
ieškojo. Išsiėmė sulankstytą popierių, kurį jam ne kartą teko matyti, ir jį atsklei- 
dė. Vilkėdama tą ilgą juodo aksomo paltą motina atrodė labai įspūdingai. Ji užsi- 
merkė ir pradėjo be garso murmėti burtažodžius. 

Baigusi pastūmė duris ir įėjo visa įsitempusi, pasirengusi, jeigu reikėtų, visu 
kūnu prasibrauti. Viduje sustaugė sūkurys, sviesdamas pro motinos galvą mažą 
stiklinę prespapjė ir tėkšdamas ją į mersedeso langą. Nuo tų šuorų moters plaukai 
išsidriekė kaip nendrės per potvynį, tačiau ji stovėjo tvirta, o akys degė iš pykčio. 

Koneris taip pat pajuto, kaip vėjas įsisuko į plaukus, tačiau jis jau nebuvo 
toks stiprus kaip anksčiau. Nuo motinos komandų vėjas ėmė silpti. 

Panėręs galvą jis įsiveržė vidun ir stūmėsi per prieškambarį. Čia oras buvo 
sunkus kaip vanduo ir šlykščiai dvokė. Visur tarškėjo, barškėjo baldai. Visos žva- 
kės užgesusios. Paveikslas staiga atitrūko nuo sienos ir nėrė tiesiai į Konerį. Jis 
staigiai pasilenkė. Už nugaros pasigirdo dūžtančio stiklo garsas. 

— Monti! — suriko jis. — Monti! 

Atrodė, kad vėjas atgavo stiprybę: pastvėręs Konerį, apsuko jį ir bloškė ant 
grindų. Tačiau motina surado to viesulo centrą ir drąsiai pasipriešino. 

— Nešdinkis lauk! — sukomandavo ji žemu balsu. — Įsakau palikti šį namą, 
kol pati tavęs neišmečiau! 

Dvokas sustiprėjo. Šlykšti perrūgusio pieno, pūvančios mėsos ir išmatų 
smarvė, piktosios valios, blogio šutas. 

Koneris pakilo ir iš lėto judėjo pirmyn, tarsi sapnuodamas košmarą, kur 
reikėjo bėgti, bet kojos neklausė. Jėzau, kur, po galais, Monti? 

Jis šaukė ir šaukė ją vardu. Ir staiga pajuto! Aiškiausiai žinojo, kur ji yra. 
Nubėgeęs prie ieškomų durų, griebė rankenos bumbulą ir stipriai pasuko. Tas nu- 
trūko. 

Negalėdamas patikėti, Koneris kumščiais daužė duris. 

— Monti? Monti! — Atsitraukęs per žingsnį, įsitempė ir kirto petimi į du- 
ris. Neįveikė. 

Spyrė, bet durys tik sudrebėjo. Dar kartą. Bum! Apimtas panikos Koneris 
vėl rėžė petimi. Durys suskilo. Jis šoko į priekį, į tamsą. Tik po kelių sekundžių 
pajuto, kad kambaryje buvo ne vienas. 

Monti kabėjo. Nuo lubų nutįsęs lempos laidas apsuktas aplink kaklą, galva 
šiurpiai, nenatūraliu kampu nusvirusi į priekį, akys plačiai atmerktos, tuščios. 

Dikas Banermanas išgirdo, kaip durys atsidarė ir vėl užsidarė, pajuto, kad į kam- 
barį kažkas įėjo. Netrukus jo regėjimo lauke pasirodė daktaras Krovis. Šalia jo ėjo 
kažkokia figūra tamsiai mėlynu kostiumu, su akiniais juodais rėmeliais. Geneti- 
kas stengėsi prisiminti jo pavardę. 

Abu vyrai sustojo kojūgalyje ir kurį laiką apžiūrinėjo jį lyg nieko vertą eks- 
ponatą zoologijos sode. Krovis stovėjo laisvai, susidėjęs už nugaros rankas. Tas 
kitas nuėjo prie lovos galvūgalio, ištiesė ranką virš Diko Banermano galvos, ma- 
tyt, kažką reguliuodamas. 

Krovis parodė voką. 

— Ponas Neilas Rorkė paprašė, kad atneščiau jums, daktare Banermanai. 
Jis be galo sielojosi išgirdęs apie jūsų ligą ir prašė perduoti geriausius linkėjimus- 
kuo greičiau pasveikti. Ar norėtumėte, kad jį atplėščiau? 

Dikas Banermanas pabandė linktelėti ir nustebo, kad pavyko vos vos pa- 
krutinti galvą. 

— Po poros minučių jau kvėpuosite normaliai, tada daktaras Seligmanas 
nuims respiratorių, ir galėsimė pasikalbėti. — Krovis atlupo voką ir prie Baner- 
mano veido prikišo atviruką su žodžiais „Linkime pasveikti“. Jame ranka buvo 
labai paprastai parašyta: 


Insultai — bjaurus dalykas, tačiau tikiu, kad jūs visiškai pasveiksite ir grei- 
tai grįšite pas mus. Neilas Rorkė. 


Mokslininkui širdis apmirė. Štai kaip, didžiausia jo baimė pasitvirtino: jį 
ištiko insultas. Ar labai stiprus? Visiškas paralyžius? Ir vis dėlto — kažkas čia ne 
taip. Kažkas kirbėjo jo galvoje. Praėjusi naktis? Daktaras Krovis ir kitas vyras. 

Ganas? Taip! Tokia jo pavardė. Apsaugos skyriaus direktorius. Atmintis miglota. 
Viešpatie, jeigu jie ten nebūtų pasirodę, jis galėjo mirti. Bet ko jie buvo atvažiavę? 

Kas sekunde Banermano mintys skaidrėjo. Jis tyrinėjo „Maternox“, nusta- 
tinėjo DNR. 

— Mmm, — jo balsas jau grįžo. Gerklėje buvo kažkas įstrigę, tad užspringo, 
stipriai užsikosėjo. Respiratoriaus vamzdelis, sumetė. 

Krovis žiūrėjo į savo laikrodį. 

— Tik porą minučių, daktare Banermanai. Nesistenkite kalbėti, kol neiš- 
imtas vamzdelis. 

Jis jau jautė savo rankas, kojas. Pakrutino kojų pirštus. Ir galvą šiek tiek paju- 
dino. Paskui dar daugiau pajudino. Ir staiga galėjo normaliai ją sukioti. Pamatė, kur 
jis guli: kažkokioje negyvoje palatoje. Belangėje. Lygiai kaip ir Bendix pastatas. 

Belaukdamas tas dvi minutes, pasitikrino savo kūną: iš eilės judino visas 
galūnes, sutraukinėjo jų raumenis, kėlė aukštyn ir vėl nuleido — nustatinėjo 
smegenų motorikos veiklą. Jis nusiramino supratęs, kad visur viskas judėjo, nors 
kol kas ir labai vangiai. Jeigu juda, bus galima treniruoti. Imtis fizioterapijos. 
Kažkur skaitė, kad po insulto reikia kuo greičiau griebtis gydymo fizinėmis prie- 
monėmis. 

Maternox. Vakarykštė naktis vis labiau ryškėjo. Tyrimų rezultatai! Jame 
kunkuliavo pyktis. 

— Dabar tik paimsiu respiratorių, — pažadėjo Seligmanas ir pasilenkęs pra- 
dėjo traukti. 

Banermanas pajuto gerklėje dusinimą, kutenimą ir išsigando, kad negalės 
kvėpuoti. Pagaliau jis pamatė, kaip pamažu išslysta ilgas baltas plastikinis endot- 
rachėjinis vamzdelis, ir jau galėjo laisvai kvėpuoti, giliai gaudydamas orą, nors 
gerklė buvo išbrinkusi ir perdžiūvusi. 

Respiratorius dar kartą sušnypštė ir nutilo. 

— Kaip jaučiatės? — ramiai paklausė Krovis. 

— Mane ištiko insultas? 

— Labai gaila, bet taip. Nestiprus. Jums pasisekė. 

— Menka čia sėkmė. Man tik penkiasdešimt aštuoneri. 

— Na, jie gali ištikti bet kokio amžiaus žmogų. Čia jūs esate gerose ranko- 
se. Turbūt esate pažįstamas su daktaru Seligmanu, mūsų klinikos direktoriumi? 

Genetikas pakėlė galvą ir stebėjo, kaip Seligmanas pasuko ventilį. 

— Tikiuosi, jaučiatės patogiai? — paklausė Krovis. 

— Velniai nematę to patogumo! Kur, po perkūnais, aš esu? 

— Jūs esate Bendix Hamersmito klinikoje. 

— Kuriam laikui? 

— Priklausomai... 

— Nuo ko? 

Dikas Banermanas stebėjo, kaip Krovio veidas pasidarė neįskaitomas, ta iš- 
raiška siuntė nekokius signalus. Gal tas jo insultas daug pavojingesnis, negu jis 
sakė? Gal jį ištiks dar vienas? 

— Daktare Banermanai, šiuolaikinėje medicinoje labai daug priklauso nuo 
paties paciento nusistatymo. 

— Kur mano duktė? Ar jai kas nors pranešė? 

— Bandoma su ja susisiekti. Mes manome, kad ji gali būti Amerikoje. 

Prisiminęs genetikas nusikeikė. 

— Kokia šiandien diena? 


— Trečiadienis. 

— Prakeikimas! Aš... aš turiu būti... penktadienį Baltuosiuose rūmuose. Tu- 
riu sakyti kalbą, aš... — Banermanas apsidairė ieškodamas telefono ir nustebo, 
kad čia tokio daikto nėra. 

— Jie supras, — užjaučiamai patikino Krovis. — Nesijaudinkite, viskuo 
pasirūpinta. 


Dikas Banermanas mąstė. Apie „Maternox“. Jis būtinai privalėjo perduoti 
informaciją Monti, kol dar neištiko antras insultas ir jis dar neišprotėjo; arba ne- 
numirė. Būtų idealu gauti patvirtinimą, kad Krovis į tą reikalą buvo įsivėlęs, ta- 
čiau jau pradėjo skambėti pavojaus varpai. Dirstelėjęs į Seligmaną, nustatė, kad ir 
to snukis jam nepatinka. Netardamas nė žodžio, Banermanas pamėgino pasikelti 
ir atsisėsti, bet nepavyko: atrodė, kad pusė jo vidinių laidelių atjungti. Jis matė, 
kaip Seligmanas jo pastangas stebėjo lyg ir piktdžiugiškai šypsodamasis. 

Tuo metu Krovis lėtai vaikštinėjo po kambarį, o akys lyg paukščiai nutūp- 
davo tai ant vieno, tai ant kito daikto. Jis sustojo prie televizoriaus, paėmė nuo- 
tolinio valdymo pultelį ir tarsi pareiškė, kas užėjo ant liežuvio: 

— Tiek puikių dalykų turi šiuolaikinės technologijos — ar taip nemanote, 
daktare Banermanai? | 

— Ir taip, ir ne — toks būtų atsakymas. Kaip ir dauguma mano kolegų gene- 
tikos mokslininkų, aš bijau, kad vieną gražią dieną koks nors fanatikas nueis per 
toli. Pavyzdžiui, tik įsivaizduokite, kaip kokio nors atsiskyrusio bepročio darbas 
galėtų pakenkti Bendix Schere ilgalaikei strategijai. 

Krovis priėjo prie Van Gogo paveikslo su saulėgrąžomis ir patapšnojo pirštu 
io 

— Stai atsiskyrusio bepročio darbas. Besikankinantis genijus, miręs skaus- 
me ir skurde. Dabar jo paveikslai parduodami už tokią kainą, kuri viršija kai kurių 
šalių bendrojo nacionalinio produkto vertę. Kažkada impresionistai buvo išjuo- 
kiami, vadinami šarlatanais, kadangi jie drįso būti kitokie. O palikuonys vertino 
kitaip: jie buvo genijai, išlaisvinę tapybą iš ją varžiusių grandinių. 

Dikas Banermanas sunerimo, Krovio akyse išvydęs švytintį Mesijo atspindį, 
ir svarstė, ar derėjo nukreipti kalbą tokia pavojinga linkme. Pernelyg akivaizdu, 
kad gulėdamas ligoninės lovoje jis nepajėgs tinkamai susigrumti. 

— Pusei istorinių didvyrių buvo prikabinta arba bepročių, arba eretikų 
etiketės. — Krovis surado savo žaisliuką. — Kopernikui už tai, kad sakė, jog 
Žemė sukasi aplink Saulę; Galilėjui už tai, kad pritarė jam; paskui sekė Čarlzas 
Darvinas. Galėčiau išvardyti dešimties tūkstančių sąrašą. Drįstu pasakyti, kad ir 
jūs tame sąraše būtumėte. Pažiūrėkite į save: jūs pelnėte Nobelio premiją, tačiau 
didžioji dalis mokslinės bendrijos jus ignoruoja, o kol nepasirodėme mes, didžiąją 
laiko dalį švaistėte belsdamas į duris su elgetos kepure rankoje. 

— Bent jau nedariau nieko neteisėto ar amoralaus. — Banermanas neketi- 
no ilgiau likti užkulisiuose. 

Tačiau Krovis tik gūžtelėjo pečiais. 

— Kas tiesa, tai tiesa. Kartais siekiant, kad būtų dar geriau, mums tenka 
padaryti kai ką, kas gali atrodyti šiek tiek nepriimtina. 

— Ar būtent taip ir darote pasitelkę „Maternox“, daktare Krovi? — Šį kartą 
Dikas Banermanas nusiteikė drąsiam žygiui. — Prisidengę juo, iš tikrųjų į gemalo 
bakterinę liniją perkeliate psoriazės geną. Kažkuriuo metu ateityje, kai tas ge- 
malas, tas kūdikis, taps suaugusiu, jis susirgs psoriaze — ir perduos tą geną savo 
vaikams. Teisingai? 

Krovis linktelėjo, tarsi būtų aptikęs atsivertėlį. 

— Labai nuovoku. 

— Numanau, kad šitaip darote norėdami savo vaistams sukurti ateities rinką. 

— Būtent. Be abejo, tai nauja psoriazės forma, kuriai bus pateikti nauji vais- 
tai. Ir ne vien nuo psoriazės, daktare Banermanai. Mes darbuojamės formuodami 
genus, kurie ateities kartoms sukels daugybę naujų lėtinių ligų: įvairius širdies ir 
kraujagyslių sutrikimus, inkstų nepakankamumą, klinikinės depresijos formas, 
skrandžio opas — viskam reikės tinkamų vaistų. Mes perduodame genus į bakte- 
rijų pernešimo liniją per motiną, o tada rūpinamės vaistų patentavimu ir gamyba 
po dvidešimties, trisdešimties, keturiasdešimties metų, kai tos ligos ims siautėti. 
Gana paprasta, argi ne taip? 

Banermanas apstulbo: 

— Paprasta? 

— Ar žinote dar kokį nors verslą pasaulyje, kur įmonė turi galimybę sukurti 
biologinį poreikį savo produktams? 

— Taip. Narkotikų karteliai Kolumbijoje. 

Krovis suraukė nosį. 

— Bjaurus ir nevykęs pavyzdys, neverta nė lyginti. 

Dikas Banermanas stebėjo priešais stovintį pamišėlį, melsdamas, kad jis 
būtų tik vienas tokios atmainos hibridas. 

— Jūs kalbate rimtai ar ne? 

— Vienai iš šešių pasaulio moterų reikalingas gydymas dėl nevaisingumo ir 
dauguma jų vartoja „Maternox“, daktare Banermanai. Po dvidešimties metų jų 

vaikai jau bus suaugę ir juos vargins nauji psoriazės, depresijos, arterinių, inkstų 
ar dar kokių nors ligų simptomai. Todėl, — ir dabar Krovis, artėdamas prie taško, 
kuris galutinai užtikrins sandėrį, jau pasiekė triumfuojančio komivojažieriaus 
lygį, — iki kito šimtmečio pirmojo ketvirčio maždaug penktadalis Vakarų pa- 
saulio priklausys nuo Bendix Schere gaminamų vaistų. Beje, mes neketiname ap- 
siriboti genų inžinerija, kurdami naujas ligas ir panaudodami tik „Maternox“. O 
ne, mes tikimės panaudoti daugybę kitų savo produktų, kuriais perduotume ligas 
sukeliančius genus. Mums tereikia teisingai nustatyti genų pernešimo metodą. 

— O psoriazės geno pernešimas „Mediči bandyme“ nesiseka ar ne? 

— Mes patiriame keletą pradinių kūrimo sunkumų, — pripažino Krovis. 

— Nejaugi jumyse nėra nė kruopelės moralumo? Nė menkiausios kruopelės 
žmoniškumo? — Dikas Banermanas dar mėgino jį paveikti. 

Krovis stovėjo pasitempęs ir šaltu žvilgsniu varstė genetiką. 

— Daktare Banermanai, ar jūs tikite Dievą? 

— Ką bendra su šituo turi Dievas? 

Dirstelėjęs į daktarą Seligmaną, Krovis atsakė: 

— Dievas turi labai daug bendra. Mes gyvename pasaulyje, kuris vis labiau 
darosi nekontroliuojamas. O kodėl? Todėl, kad jis laikomas nelemtuose despoto 
gniaužtuose, o tas despotas nevaldomai viešpatavo tūkstančius metų. Šarlatanas, 
karjeristas pamaiva, sadistiškas chuliganas ir masinis žudikas. Jo vardas yra Die- 
vas, daktare Banermanai. Šventasis Tėvas. Visagalis. 

Tirada tęsėsi. 

— Kiek žmonių savo vardu nužudė šis pabaisa? Ar gali kas nors suskaičiuoti 
visus, kurie žuvo Kryžiaus žygiuose, Šventuosiuose karuose, Romos katalikų ink- 
vizicijos Europoje laikais nuo 1229 iki 1834 metų? Ką jau kalbėti apie tuos, kurie 
buvo paskelbti eretikais ir pasmerkti mirčiai praėjusį tūkstantmetį... 

Krovio akys degė. 

— Įvardykite kraštą, kuriame kraujas praliejamas per šitą Didįjį Apsišaukėlį 
ir jo sūnų, o aš įvardysiu bent du tokius! Taigi mes viską pakeisime, daktare Ba- 
nermanai. Pagaliau nustatėme, kur slypi Dievas. Konspiracija atsiskleidė. Dabar 
mes vadovausime savo likimui, įžengdami į naująjį amžių, ir aš noriu pasiūlyti 
jums galimybę prisidėti prie mūsų. Dirbkite su mumis! 

Dikas Banermanas iš karto nukirto: 

— Mane išbraukite, Kroyi. 

Kad ir kaip keista, tačiau Krovio balsas buvo ramus ir draugiškas: 

— Jūs turite kai ką suprasti, daktare Banermanai. Mus domina ne pasipelny- 
mas — mus domina valdymas. Kitą amžiaus ketvirtį mes dominuosime farmacijos 
pramonėje: valdysime daugumos pasaulio vaistų gamybą, paskirstymą ir mažme- 
ninę prekybą. Galėsime kontroliuoti skausmą ir, svarbiausia, dauginimąsi. Tik pa- 
galvokite — mes turėsime daugiau galios už bet kokią žinomą politinę partiją. 

Ir vėl Diko Banermano atsakymas buvo glaustas: 

— Nukritai iš mėnulio, žmogau. 

Daktaras Krovis nė nemirktelėjo. 

— O, garantuoju, turėdamas laiko apmąstymams, jūs suprasite mūsų po- 
žiūrį. Tiesą sakant, būsiu atviras, daktare Banermanai. Matote, mums reikia jūsų 
pagalbos — labai reikia. 

— Taip, kurgi ne! Jūs susidūrėte su rūpesčiais, skleisdami psoriazės genus 
per „Maternox“, nes taikote netinkamą metodiką. Įvėlėte vieną, bet esminę klai- 
dą, kurią galėtų pastebėti tik trys žmonės visame pasaulyje: aš esu vienas jų. 

Krovio akys sužibo. 

— A? Galbūt galėtumėte mus informuoti? 

— Nebent kai susitiksime pragare. 

— Gal ir taip, drauguži. Tik gaila, kad tokios prabangos nesulauksite. — Jis 
davė ženklą Seligmanui, kuris pasilenkęs pareguliavo lašinės ventilį. 

Dikas Banermanas beveik iš karto pajuto, kaip vėl paralyžiavo raumenis. Jis 
bandė kalbėti, tačiau pavyko tik iškvėpti. 

— Viena pagrindinių Bendix klinikų ypatybių yra visiškas jų slaptumas, — 
kalbėjo Krovis. — Galime garantuoti, kad mūsų svečiai niekada nebūtų trikdo- 
mi — jei reikia, niekada. — Jis nusišypsojo. — Ar suprantate? 

Genetikas tik kažką suniurnėjo. 

— Ne? — Krovis traukė toliau. — Leiskite šiek tiek tiksliau apibrėžti: arba 
jūs padedate mums dabar, arba mes laikome jus gyvą ir sąmoningą, tik visiškai 
sukaustytą tiek laiko, kiek panorėsite — dešimt, dvidešimt, trisdešimt, o gal 
netgi keturiasdešimt metų. Neįsivaizduoju, kiek laiko galėsite ištverti neskaitęs, 
nerašęs — vien gulėdamas ir spoksodamas į lubas. Įsivaizduoju, kad jausitės tar- 
si būtumėte palaidotas gyvas, tik nebus tokios klaustrofobijos. Galite pasakyti 
man, ar aš teisus, kadangi dabar mes vėl jus intubuosime ir suteiksime galimybę 
pamąstyti kokią dieną ar dvi. 

Kadangi Dikas Banermanas niurnėdamas išreiškė protestą, Seligmanas ištie- 
sė ranką virš jo galvos ir dar pareguliavo lašinę. Po kelių sekundžių visą jo kūną tarsi 
kas surakino. Jis matė, kaip daktaro pirštai pražiodė jį, paskui ėmė artėti išlenktas 
baltas endotrachėjinio vamzdelio kaklelis lyg kokios jūrinės šarkos snapas. 

Netrukus Banermanas jau žiūrėjo į Van Gogą ir klausėsi respiratoriaus mo- 
notoniško klankt-puf-klankt-puf, klankt-puf. Kambarys buvo tuščias. 

Koneriui atrodė, kad širdis tuoj plyš pusiau. 

— Monti, — be garso ištarė jis. — O, Dieve, Monti. 

Jis stvėrė apverstą stalą, pastatė po Monti kojomis, užsiropštė ant jo ir, grie- 
bęs laidą virš pat jos galvos, iš visų jėgų trūktelėjo. Nesitikėjo, kad laidas taip leng- 
vai nutrūks: jos kūnas smuktelėjo žemyn, išmušdamas jį iš pusiausvyros. Koneris 
stvėrė ją glėbin, kad nors kiek sušvelnintų smūgį, ir jiedu nuvirto ant grindų. 

Monti kūnas tebebuvo glebus, dar nesustingęs. Koneris palietė jos skruostą. 
Šiltas. 

Riktelėjęs motinai, kad iškviestų greitąją pagalbą, jis desperatiškai rausėsi 
galvoje, mėgindamas prisiminti mokykloje išmoktus pirmosios pagalbos veiks- 
mus. Kvėpavimo takai. Pirmiausia — kvėpavimo takai. Laidas buvo įsirėžęs į jos 
kaklo odą, tačiau lengvai atsisuko. Veidas pamėlęs, akys šiurpios, be jokios išraiš- 
kos. Koneris prikišo ranką prie jos nosies, lūpų. Nieko. Monti nekvėpavo. 

Atgaivinimo padėtis, prisiminė jis. Paskui — atgaivinimas burna į burną. O, 
Dieve, reikėtų turėti šešias rankas. Atlošti galvą, išlaisvinti kvėpavimo takus, 
prispausti burną prie jos burnos, tvirtai apžioti lūpomis, užspausti nosį, uždėti 
rankas tiesiai po diafragma ir tris kartus paspausti. Mieloji, atsibusk, nemirk, pra- 
šau, tik nemirk. 

Kai jis vėl prigludo prie burnos, norėdamas pakartoto procedūrą ketvirtą 
kartą, pastebėjo, kad jos kairė akis virptelėjo. Koneriui vos neiššoko širdis iš 
krūtinės. 

— Monti? Monti, mieloji? 

Vieną kartelį lėtai mirktelėjo. Blakstienos vos vos plastelėjo, sukrutėjo, vo- 
kai nusileido ir vėl pakilo. 

Šiltas oras. Iš jos burnos. Vokai užsimerkė. Ji kvėpavo. Gyva! 

Dar papumpuoti krūtinę. Į kambarį įlėkė motina. Koneris pakėlė akis ir rik- 
telėjo: 

— Greitoji? Ar iškvietei? Kur jie? 

Motina atsiklaupė šalia, tyrinėjo Monti veidą. 

— Ji kabėjo, — pasakė jis. — Ant lempos laido, nekvėpavo. Dėl Dievo, grei- 
čiau kviesk greitąją, meldžiu. 

Tabita Donogju nenuleido nuo jos akių. 

— Ji atsigaus. Daryk toliau. Daryk tą patį toliau. Nesustok. 

Koneris kartojo spaudimus, pūtė orą Monti į burną, kol kvėpavimas paste- 
bimai sustiprėjo. Veidas pradėjo atgauti normalią spalvą. Tada iniciatyvos ėmėsi 
motina. Klūpėdama ant grindų, ji uždėjo abu delnus per kelis colius virš Monti 
krūtinės ir pradėjo lėtai juos sukti — aukštyn per kaklą, per veidą ir vėl žemyn. 

— Viskas bus gerai, Monti, — tyliai kalbėjo ji, lėtai sukdama delnus. — Da- 
bar grįžai pas mus, tik atsipalaiduok, dabar tau niekas negresia. 

Monti atsimerkė ir sutrikusi, blausiomis akimis žvelgė į juos abu. Jos pirštai 
susigniaužė, vėl išsitiesė lyg kokio naujagimio. 

Koneris pakėlė jos dešinę ranką, pabučiavo, švelniai spustelėjo ir nepaleido. 
Staiga jis pajuto menkutį spustelėjimą. Monti atsiliepė. Ji stengėsi paspausti jam 
ranką! Iš džiaugsmo Koneris užsimerkė. 


— Kur mano tėvas? 

Koneris krūptelėjo ir pakėlė akis. Tas dvi valandas, kol Monti miegojo, jis 
sėdėjo prie jos lovos, o mintys vis sukosi ir sukosi apie praėjusių dienų įvykius, 
apie planą. Jis pasilenkė ir pabučiavo ją. 

— Kaip jautiesi? 

Monti vangiai pakėlė ranką prie kaklo ir palietė raudonus randus. 

— Aš nežinau, — ištarė ji. — Aš... aš... — Ir vėl užsimerkė. — Kas atsitiko, 
Koneri? Prašau, pasakyk, kas atsitiko. 

— Pasistenk pamiegoti. Dabar dėl nieko nesirūpink. Tiesiog ilsėkis. — Jis 
žiūrėjo susirūpinęs. Kai atsigavo, reikėjo iškart vežti į ligoninę, tačiau buvo per- 
nelyg rizikinga: ją reikėjo saugoti. 

— Kur daktaras Krovis? — sušnabždėjo Monti. 

— Jo čia nėra, viskas gerai. Jis negrįš. Mano mama tuo rūpinasi. Jis daugiau 
nepadarys tau nieko blogo. 

Monti papurtė galvą. 

— Lauke. Jis buvo ten. Aš sapnavau. Buvo siaubinga. Jis žiūrėjo pro langą, 
norėjo, kad atsistočiau ant stalo ir vėl pabandyčiau, jis norėjo... 

Koneris spustelėjo jos ranką ir linktelėjo gėlėtų užuolaidų pusėn. 

— Jos užtrauktos, nė plyšelio nėra. Niekas nepažiūrės vidun. Nesirūpink, 
mes liksime su tavimi visą naktį. 

— Mano rankinė. Rankinėje yra diktofonas. Paklausyk įrašo. 

— Stenkis pamiegoti, brangioji. 

— Prašau, paklausyk įrašo. 

Koneris susirado jos rankinę ir pamatė mažą „Sony“ diktofoną. Išėmė jį, nu- 
spaudė mygtuką ir nustatė garsą. Sutreškėjo žodžiai: 

„mes norėtume išgirsti iš jūsų paaiškinimą, daktare Banermanai: ką jūs darote 
su „Maternox“ šablonu, kuris priklauso įmonei. 

Ar jums labiau patiktų, kad tas paaiškinimas vyktų teisme ar Vaistų saugumo 
komitete? 

— Atsuk atgal, — liepė Monti. — Klausyk nuo pradžios. 

Durys atsivėrė ir įėjo Tabita Donogju, nešina garuojančiu puodeliu. Ji at- 
sargiai peržengė druskos ruoželį ties slenksčiu. Toks pat druskos ruožas juosė 
visą miegamąjį. 

— Atnešiau kai ko, kas padės atgauti jėgas. Ar pajėgsi gerti, Monti? 

— Aš... aš nemanau. 

Monti atsisėdo ant lovos krašto. 

— Truputėlį palauk, kad atvėstų, o tada pabandyk, gerai? 

Koneris atsuko juostelės pradžią, ir visi trys tylėdami klausėsi. Kai įrašas 
baigėsi, ta spalva, kurią Monti veidas jau buvo atgavęs, vėl dingo. Ji atrodė labai 
sunerimusi. 

— Prašau, — ištarė ji. — Turime rasti tėvą. Gal galėtume pamėginti per Bri- 
tanijos ambasadorių? Juk daktaras Krovis... — Staiga ji sudrebėjo, baimindamasi 
garsiai išsakyti savo mintis. 

— Ar turi kokį nors daiktą, kuris priklauso tėvui? — paklausė Tabita. — 
Kokį nors asmenišką daiktą, kurį jis ką tik nešiojo ar lietė? 

— Ne... aš... nieko neturiu. Čia neturiu. — Staiga Monti atgijo. — Aš... o 
kaip... tas diktofonas? Tai jo, tėvas visą laiką jį nešiojasi. 

Koneris padavė jį motinai. Ši pasidėjo diktofoną ant delno, o kita ranka 
lengvai perbraukė per viršų. Durys sujudėjo ir pro tarpelį prasispraudė viena 
katė, paskui — kita, abi priėjo prie trijulės. 

Tabita užsimerkė ir susikaupė. 

— Gal nori paieškoti savo švytuokle, mama? — paklausė Koneris. 

— Šiam reikalui man jos nereikia, — atsiliepė Tabita, neatmerkdama 
akių. — Aš labai stipriai jaučiu, žinau, kur jis, matau. Jis yra gražus vyras, viršu- 
galvyje maža plaukų, bet virš ausų ir užpakalyje jie ilgi, pasidabruoti. 

Nustebusi Monti įsitėmpė. Paskui jai dingtelėjo, kad tėvo nuotrauka dažnai 
pasirodydavo pasaulio spaudoje, tad Konerio motina kažkada galėjo jį matyti ir 
prisiminti. Tačiau neatrodė, kad toji moteris būtų iš tų, kurios meluoja. 

— Taip, — pasakė ji. — Teisingai. 

Vis dar užsimerkusi Tabita Donogju tęsė: 

— Jis gyvas, tačiau atrodo tarsi negyvas. Nelabai suprantu. — Monti ne- 
ramiai stebėjo ją. — Jis guli, kažkas yra jo burnoje, lyg ir kvėpavimo vamzdelis. 
Tačiau žmogus turi sąmonę, ir smegenys veikia. 

— Arjis paralyžiuotas? — paklausė Monti. 

— Jis yra mažame kambarėlyje, aplink pristatyta elektroninių aparatų. 

— Koks tas kambarėlis? — nerimo Monti. 

— Jame nėra langų. 

— Jėzau, — ištarė Koneris. — Kiek aukštų tame pastate? 

— Apie aštuonis. 

— Aštuonis? — pasitikslino jis. — Ar tu tikra, kad ne aukštesnis? Atrodytų, 
ten Bendix pastatas. 

— Aštuoni, — patvirtino Tabita. 

— Bendix Hamersmitas, — ištarė Monti. — Klinika. Ji yra aštuonių aukštų! 
O, Dieve, kodėl jis ten atsidūrė? Turbūt susižeidė. 

— Aš nežinau, kas yra, tačiau nejaučiu jokių sužalojimų. Jaučiu, kad to vyro 
kūnas sveikas. 

— Koneri, prašau, turime ką nors daryti, — maldavo Monti. 

— Rytoj, brangioji, rytoj, — pažadėjo Koneris. — Tiek tai aš suprantu. 
Jiems reikia tavo tėvo gyvo, reikia jo žinių. Aš tiksliai žinau, ką turime daryti. Tik 
tu turėsi pasitikėti manimi. Gerai? 

Monti tik kartą linktelėjo galvą ir silpnai suspaudė jo ranką. Veidas buvo 
perkreiptas baimės. 

— Čia ji, ar ne? — paklausė Niki. Ji gulėjo nuoga ant grindų, atsirėmusi į lovos 
šoną, ir kramtė alyvuogę. Paskui nuplovė ją sauso martinio gurkšniu ir, paėmusi 
iš vazos kitą, įsidėjo į burną. Laisvąja ranka grabaliojosi plaukelius ant gaktos, vis 
ištempdama po vieną. 

— Kas? — paklausė Ganas. Jis gulėjo lovoje, ant šlaunų pasidėjęs kompiuterį. 

Niki spoksojo į savo tarpkojį. 

— Ar nemanai, kad mano plaukeliai per ilgi? Gal patrumpinti juos, kai kitą 
kartą eisiu darytis šukuosenos? 

— Tavo plaukeliams nieko netrūksta, — vangiai atsiliepė Ganas. Jo mintys 
sukosi kitur. 

— Bent jau raudoni kaip ir mano plaukai. Kiek panelių turėjai, kurių plauke- 
liai buvo tokios pat spalvos kaip ir plaukų? 

Ganas tik suniurzgė, iš visų jėgų stengdamasis, kad nesuliptų akys. Buvo pir- 
ma valanda nakties, o jis grįžo namo vos prieš valandą. Dirstelėjo į telefoną, lauk- 
damas, kada šis suskambės. Laukdamas, kada tas kretinas Maklaskis paskambins 
iš Vašingtono ir patvirtins, kad Molojus ir Banerman jau negyvi. Reikalai jau 
pradėjo stabilizuotis, tačiau vis tiek dar daugybė palaidų galų, kuriuos reikėjo su- 
raišioti. Svarbu, kad pažadai ištesėti, ir kuriam laikui pavyks atsikratyti Krovio. 

— Ką pasakei? — paklausė Niki. 

— Ne, niekada nebuvau sutikęs tokios, kurios apatiniai plaukai būtų tokios 
pat spalvos. 

— Ar tik taip sakai? 

— Ne, ne šiaip sakau. Nikse, aš turiu dirbti, duok man pertraukėlę, man 
reikia dešimties minučių ramybės. 

— Nikse, aš turiu dirbti, duok man pertraukėlę, man reikia dešimties minu- 
čių ramybės, — pamėgdžiojo ji ir įsimetė dar vieną alyvuogę į burną. — Ar manai, 
kad žmogus žlugęs, jeigu jis geria martinį pirmą valandą nakties? 

Ganas neatsakė. Mintyse perkratinėjo kontrolinį pavardžių sąrašą. Zandra 
Volerton. Hjubertas Ventvortas. Čarlis Raulis. Koneris Molojus. Montana Banerman. 
Daktaras Ričardas Banermanas. 

Daktaras Banermanas. Vis dar neišspręsta problema. Jis gurkštelėjo marti- 
nio ir žiūrėjo į Niki tamsiai raudonų plaukų gaurus. Ir ji problema. Nuo to karto, 
kai pamatė pavardes kompiuteryje. Problema, kurios reikės imtis. 

Palaidi galai. Niekada negalėjai palikti laisvų galų. Kaip ir vištos, jos visada 
grįžta į savo tupėjimo vietą. 

— Taiji, ar ne? — vėl paklausė Niki. 

— Apie ką čia kalbi? 

— Apie kalėdines eglutes. 

— Ką? 

Ji apsidairė po kambarį, kuris kartu buvo ir miegamasis. 

— Ne kažin kiek dienų beliko iki Kalėdų, kareivi. Kaip papuoši šitą didingą 
sąvartyną? 

— Nikse, prašau. — Jis vėl stengėsi susikaupti. 

— Nikse, prašau, — ji vėl pamėgdžiojo ir suvalgė alyvuogę. — Ji. Tavo drau- 
gė. Ta, kuri yra kalėdiniame sąraše. 

(zanas ištuštino taurę. 

— Gal galėtum nekalbėti mįslėmis? — Jis pažiūrėjo į be garso veikiantį te- 
levizorių. Kalbėjo Mariela Frostrap, jos akys žybsėjo. Mėgino išskaityti iš lūpų, ką 
sakė, tačiau negalėjo jos suprasti kaip ir Niki. Mariela Frostrap dingo, o jos vietoje 
atsirado bjauri, išverstomis akimis pabaisa, kuri letenoje laikė kažką panašaus į 
nutrauktą ranką. 

— Ei, Nikse, tik pažiūrėk į šitą! Rodo tavo dvynę seserį. 

— Ji panašesnė į tavo buvusią žmoną, kareivi. — Neatsigręždama Niki per 
petį perdavė jam laikraštį Evening Standard. — Ji. Pirmajame puslapyje — laik- 
raštinė sensacija. Tavo draugė. 

Jis pasilenkė ir paėmė laikraštį. Antraštė: LONDONE AUTOMOBILYJE SPRO- 
GUSI BOMBA NUSINEŠĖ DVI GYVYBES. 

Ganas spoksojo į sudarkyto „MG“ nuotrauką, paskui permetė akimis 
straipsnį. Policija vis dar bando nustatyti dviejų aukų tapatybę... galėjo būti bombas 
padėję asmenys... manoma, kad bombą padėjo gyvūnų teises ginantys teroristai... 
Montana Banerman buvo numatyta auka... duktė Nobelio premijos laureato, mok- 
slininko daktaro Ričardo Banermano, kuriam po sunkaus insulto gyvybė palaikoma 
ligoninėje... bandoma susisiekti su panele Banerman, kuri šiuo metu gali būti išvykusi 
su reikalais į užsienį... 

— Montana Banerman, — kalbėjo Niki. — Ji buvo tavo sąraše su tomis 
kalėdinėmis eglutėmis. Tame pačiame sąraše, kuriame buvo ir tas bendradarbis 
berniukas Čarlis, nuskendęs Havajuose. Atrodo, tu baisiai nesirūpini savo dar- 
buotojais, kareivi. Nemanau, kad man patiktų dirbti kartu su tavimi. Mažumėlę 
rizikinga... 

Monti prižadino kažkoks silpnas bumbtelėjimas kambaryje. Išsigandusi ji įbedė 
akis į tamsą. 

Į ją žvelgė dvi akys. 

Išsprogusios, mirguliuojančios akys smalsiai stebėjo ją iš už kelių pėdų. Ne- 
trukus pasirodė dar viena pora ir dar viena. Jų vis daugėjo, skleidžiančių ore ne- 
malonų roplių odos kvapą. Iš pradžių buvo tylu, paskui nuaidėjo kvarktelėjimas: 

— Kurrrr. 

Tylu. 

Paskui iš tamsos atsiliepė: 

— Kurrrr. 

Drebėdama iš baimės Monti pamėgino tylutėliai pasislinkti atgal, tačiau nu- 
gara ir taip jau rėmėsi į sieną. Durys buvo kažkur tos juodos tamsos gilumoje, o 
ten mirksėjo akys, plėtėsi kvarkimo choras. Kai pamėgino iškelti koją iš lovos, ta 
paniro į glitų besirangantį kilimą. 

Iš siaubo Monti puolė atgal. Kažkas bumbtelėjo į krūtinę, paskui kažkoks 
šlapias glotnus daiktas tėkštelėjo į skruostą. Dabar tie padarai lėkė iš tamsos ant 
jos, kabindamiesi plėvėtomis kojomis jai į plaukus, krūtinę, kabarojosi ant pečių, 
pilvo. O paskui užplūdo veidą, kišo kojas ir į akis. 

— Neeeeee! Hhhh! — Monti graibstė juos nuo savęs ir sviedė tolyn. Iš 
tamsos dar daugiau tų šlykščių gyvių šoko ant jos, kabindamiesi minkštomis, 
besiraitančiomis kojomis. 

— Hhhh! O, Dieve, gelbėkite! — Nuo lubų pasipylė visas pulkas ir savo svo- 
riu taikėsi ją pargriauti. — Gelbėkite! Kas nors padėkite... 

— MONTI! 

Tas balsas atsklido iš kažkur, iš kitos planetos. 

— Monti! Mieloji! Brangute! 

Konerio balsas. Ramus, švelnus, šnabždantis. 

— Monti, brangioji, nusiramink, pabusk. Nagi, pabusk! 

Ji lėtai pravėrė akis ir markstėsi, užpilta ryškios šviesos, kurią skleidė stalinė 
lempa prie lovos. Sutrikusi ji atidžiai nužvelgė kambarį, pažiūrėjo į susirūpinusį 
Konerio veidą. Jie buvo viešbučio kambaryje. Kur? Ji neprisiminė. Čia ne Kone- 
rio butas Londone? Ne, Amerikoje? Taip, Vašingtone. Vos tik spėjo pasidžiaugti, 
kad tai tebuvo sapnas, į atmintį grįžo praėjusios nakties košmaras. 

Vašingtonas. 

Konerio motinos namas. 

Ji bandė pasikarti. 

Kaklą tebeskaudėjo, atsargiai jį pasičiupinėjo. Vien nuo mažiausio prisilie- 

timo jį dar labiau suskausdavo. Daktaras Krovis! Daktaras Krovis bandė priversti 
ją nusižudyti. 

Ji pažiūrėjo Koneriui į akis vos už kelių colių. Išsiplėtusios, susirūpinusios. 
Plaukai susitaršę, o veide — begalinė šiluma, gerumas. 

— Nepalik manęs, — sušnabždėjo ji. — Būk geras, nepalik manęs. 

Koneris švelniai pabučiavo ją į kaktą. 

— Nesirūpink, aš čia, šalia. Ką sapnavai? 

Ji net bijojo ištarti, kad vėl nepaskęstų sapne arba kad košmaras netaptų 


tikrove. 

— Varles. Sapnavau, kad kambarys pilnas tų šlykštynių ir... jos... jos puolė 
mane. 

— Nekenti varlių, ar ne? Pamenu, kaip atsiradusi tavo virtuvėje viena įvarė 
didele baime. 


Monti nurijo seiles. 

— Nuo pat vaikystės. Žinau, kad kvaila. Nepyk, kad pažadinau, bet... 

— Tu pasakojai. Ir nieko čia kvailo. Kiekvienas ko nors bijo. 

— Koneri, kas iš tikrųjų man vakar atsitiko? 

— Atakavo tavo psichiką. Daktaras Krovis kažkokiu būdu pasiekė tave: jis 
užhipnotizavo tave ir vertė pasikarti. 

— Argi taip būna? 

— Mano motina yra patyrusi specialistė. Ji visą gyvenimą turi reikalų su 
tokiais dalykais. Būna žmonių, kurie gali sukoncentruoti savo mintis, nukreipti 
energiją. Kai kurie šamanai beveik taip pat valdo jėgas. Ir vudu kerai tokie pat. 
Tai visiškai realu. 

— Ir daktaras Krovis turi tokią galią? 

— Išeitų, kad taip. — Koneris patylėjo, nesiryždamas papasakoti, kaip pats 
vos spėjo išsigelbėti, iššokdamas iš taksi, bet galiausiai nusprendė nieko nesa- 
kyti. 

Monti palietė Konerio skruostą, įsitikindama, kad jis realus. 

— Ar dabar taip ir bus visą laiką, Koneri? Visą laiką gyvensime bijodami? 

Koneris tylėjo. 

— Viešpatie, o aš galvojau, kad Bendix Schere bus svajonių įsikūnijimas. 
Maniau, kad išsispręs visos mūsų problemos, kad pagaliau galėsiu normaliai gy- 
venti. — Ji karčiai nusijuokė, 

— Ar tu kada nors gyvenai normaliai? — tyliai paklausė jis. — Ar kas nors 
taip gyvena? 

Prieš atsakydama ji atsiduso: 

— Kažkada, kai buvau maža, kai mama dar buvo gyva, gyvenau, — ilge- 
singai prisiminė Monti. — Tada buvo taip gera. Dariau tą patį, ką ir kiti vaikai, 
gyvenome kaip kitos šeimos. Štai ką turiu galvoje. O tu? Kai buvai mažas? 

— Visa tai taip toli. Tai buvo tada, o dabar yra dabar. 

— Tu visada taip sakai. 

— Tokia jau tiesa: viskas keičiasi. Keičiasi ir mūsų požiūris į viską. Tas ma- 
tas, kuriuo matuodavau normalumą, būdamas septynmetis vaikas, dabar visiškai 
kitoks. 

Pamąsčiusi Monti turėjo sutikti, kad tam tikra prasme jis teisus. Ji pasislin-. 
ko arčiau, tardama: 

— Kad ir kas atsitiktų, viliuosi, kad dar turime laiko pabūti kartu. Šito no- 
rėčiau labiausiai pasaulyje. 

— Aš irgi. — Ir pabučiavo ją. — Gal dabar norėtum dar pamiegoti? 

Ji papurtė galvą. 

— Aš jau visiškai išsibudinau. 

— Laiko skirtumas. Mes gyvename Britanijos laiku. 

Monti neramiai apsidairė po prabangų kambarį. 

— Ar tu užaugai šiame name? 

— Jis buvo daug mažesnis. Maždaug ketvirtis to, ką matome dabar. Tai šen, 
tai ten mama vis plečia. 

— Ji užsidirba ieškodama naftos? 

— Daug pinigų. 

— Arji ištekėjo antrą kartą? 

— Ne. Ji yra tvirto charakterio žmogus: ne visi vyrai gali jai prilygti. 

Ji stebėjo Konerio veidą. 

— Kodėl tavo ir motinos pavardės skirtingos? 

— Žinojau, kad Bendix Schere prisimins mano tėvo pavardę, ir atėjus dirbti į 
įmonę būtų viską supratę, todėl turėjau persikrikštyti. 

— Labai protinga, — pasakė Monti. Išgirdus tokį atsakymą jai palengvėjo. 

Koneris užsidegė cigaretę ir davė Monti patraukti. Ji užsikosėjo, o mintys 
jau grįžo į dabartį. 

— Ką man daryti dėl tos vakarienės Baltuosiuose rūmuose ir tėčio praneši- 
mo rytoj? 

— Nė negalvok apie juos. Nebent norėtum paskelbti, kad pranešėją pa- 
grobė. 

— Ei, žinai ką! — sukruto ji. — Visai nebloga mintis. Galėčiau tai padary- 
ti — juk turime tą įrašą, tiesa? Tada tai užvirtų pragaras tiems... 

— Ne! — ramiai paprieštaravo Koneris. — Pernelyg pavojinga. 

— Kodėl? 

— Kadangi Bendix Schere yra labai labai gudrūs. Be to, tu nori susigrąžinti 
tėvą, o ne paskatinti jį nužudyti. 

— Nesuprantu. 

— Tiesiog tikėk manimi. 

— Organizatoriaus kabinetas, kuo galėčiau padėti? 

— Ar čia Pasaulinis genetikų simpoziumas? — paklausė Monti. 

— Taip. 

— Čia Montana Banerman. Skambinu dėl savo tėvo daktaro Banermano, 
kuris rytoj turi skaityti pranešimą, ir... 

— Taip, — nutraukė ją vyriškas balsas. — Mes labai apgailestaujame, išgir- 
dę, kad daktarą Banermaną ištiko insultas. Mes jau paskelbėme, kad pranešimo 
nebus. 

— Insultas? — nepatikėjo ji. — Ar jūs pasakėte „insultas“? 

— Gavome tokią informaciją. Mums pranešta faksu — ar kas nors... — Vyro 
žodžiai pakibo ore. 

— Aš... atsiprašau... manau, kad aš... nežinojau, kad kažkas su jumis jau su- 
sisiekė. — Monti užsikirsdama padėkojo ir padėjo ragelį. 

— Insultas, — ji automatiškai pakartojo Koneriui. — Kažkas iš Bendix Sche- 
re paskambino į simpoziumo organizatoriaus kabinetą ir pasakė, kad tėtį ištiko 
insultas. 

Koneris buvo palinkęs prie savo nešiojamojo kompiuterio, kurį ką tik atvežė 
taksi iš Deivo Švabo namų, ir beveik nepakėlė galvos. 

— Gali net neabejoti — dabar jie viską paims į savo rankas. 

— Bet, Koneri... 

— Tavo tėvo neištiko joks insultas. 

Monti apstulbusi atsisuko ir pamatė Tabitą Donogju, kuri įžingsniavo į 
kambarį, kaip ir vakar apsirengusi juodais drabužiais. 

— Jis laikomas prievarta, bet neserga ir nesužeistas, — aiškino ji. — Nega- 
liu tiksliai pasakyti, ką jam daro, tačiau spėju, kad apsvaigino narkotikais. — Mo- 
ters balsas pasikeitė, ji staigiai kryptelėjo galvą į langą. — Sulaukėme įmonės. 

— Būtent ko? — paklausė Koneris. 

— Aš paėjėjau iki vartų. Du vyrukai sėdi mėlyname ševrolė už šimto jardų, 
pakalnėje. Jau trečią kartą patikrinau: jie ten išbuvo visą rytą. 

Staiga kambario temperatūra tarsi nukrito. Nors Monti tikėjosi „uodegos“, 
vis dėlto patvirtinimas kėlė šiurpą. 

Tabita atsisėdo šalia jos ir apžiūrėjo randus ant kaklo. 

— Jau gerėja. Prieš išvažiuojant, paskolinsiu savo megztinį aukšta apykak- 
le, kad paslėptum juos. Bilietai mums užsakyti septintos valandos reisu į Hitrou 
oro uostą. 

— Mums? 

— Aš skrisiu kartu. 

Kad ir kokia keista Tabitos aura, Monti jau priprato prie jos ir dabar džiau- 

gėsi tokia žinia. Ir ne tik dėl to: juk saugiau, jeigu jų bus daugiau. Argi ne taip? Ji 
pažiūrėjo į laikrodėlį. Vidurdienis. 

— Mes negalime... ar... ar nėra ankstesnio reiso? 

— Vargu ar dėl to kas pasikeistų. Kadangi mus seka, manau, bus protingiau 
laukti čia ir išeiti sutemus. Be to, mėtydama pėdas rezervavau vietas skrydžiams 
į Los Andželą, Romą, Niujorką, Honkongą ir Sidnėjų. 

— Tamsu ar šviesu — vis tiek, kai išvažiuosime iš namų, dėl tų tipų turėsi- 
me bėdų, — pareiškė Koneris. 

Motina nusišypsojo. 

— Tuo pasirūpinta. Vietos policijoje aš turiu gerą draugą. Tereikės paskam- 
binti jam prieš valandą iki išvykstant. Jis supakuos tuos berniukus ir išlaikys iki 
sekmadienio, neva tikrindami, ar jų automobilis nepavogtas, be to, skirs mums 
apsaugą iki oro uosto ir lėktuve. 

Paskui moteris atsisuko į Monti. 

— O dėl tavęs, mieloji, mes turėsime pasirūpinti, kad naudojiesi visomis ap- 
saugos priemonėmis. Šitas veikėjas, Krovis, įsibrovė į tave ir užmezgė labai stiprų 
ryšį. Jeigu kartą pavyko atverti tokį kanalą, jam bus labai lengva vėl tą padaryti. 
Bet kokie pieno produktai sustiprins tavo emocinę reakciją, ypač baimę. Taigi tu- 
rime atvėsinti tavo emocijas, kad jos sustiprėtų, ir bet kam iš šalies būtų sunkiau 
jomis manipuliuoti. 

Monti suraukė kaktą: jai buvo sunku patikėti, kad pienas ar sviestas galėtų 
turėti kokios nors įtakos. Jai rūpėjo išsaugoti gyvybę, o ne dieta. 

Tačiau Tabita dar nebaigė. 

— Ar yra kokia nors priežastis, dėl kurios visada nešioji savo kryželį? 

— Taip. Tai brangus prisiminimas. Jis mano mamos. Manote, kad jis gali 
padėti? 

Moteris priekaištingai pažvelgė į Monti. 

— Aš niekada nesupratau, kodėl žmonės mano, kad jeigu nešios Kristaus 
simbolį, jis veiks kaip kažkoks magiškas skydas. Mes kalbame apie telepatinį ryšį, 
ne apie religiją, supranti? 

Po tokio priekaišto Monti tik linktelėjo. 

Tabita patapšnojo jos galvą. 

— Juk supranti, kad turime reikalų su okultizmu, tiesa? O okultizmas yra 
beveik užvaldęs planetos, visatos ir žmogaus proto galias. Kalbu apie gyvas jėgas, 
ne mirusius dvasinius vadovus. 

Monti jau visiškai nieko nesuprato, tačiau tai buvo dar ne viskas. 

— Šėtonas yra emblema, Monti. Bažnyčios supakuotas ir parduodamas pro- 
duktas. Firmos ženklas. Kieta lazda, su kuria ganoma banda. O Bažnyčia — la- 
bai patogi baidyklė. — Tabita Donogju rimtai pažiūrėjo į Monti. — Žmonės, su 
kuriais mes susidūrėme, nesidomi tokiais tauškalais ir skambiomis frazėmis. Jie 

gali pasinaudoti visu tuo niūriu vaizdingumu, bet faktiškai jie naudojasi jėga. O 
jėga ateina per valdymą: per fizinę ir protinę valdžią. Tai tokia jėga, kuri padeda 
žmogui, esančiam už trijų tūkstančių mylių, įkalbinti protingą jauną moterį už- 
lipti ant išklibusio stalo ir apsivynioti laidu savo kaklą. 

Dabar Monti tikrai susidomėjo, tik norėjo, kad ta drama, apie kurią jie kal- 
bėjo, būtų kitokio tipo. 

— Iš kur imasi tokia jėga ir kaip ji suaktyvinama? — paklausė Monti. 

— Ją sukuria mūsų planetos, visatos, protų ir kūnų natūralios energijos. 
Manau, kada nors atsakymą rasime kvantinėje mechanikoje. Senieji mokslinin- 
kai tikėjo, kad protas ir visata yra du skirtingi dalykai ir kad visata yra stipresnė 
už individualaus žmogaus protą ar visų žmonių protus. Tačiau dabar jau niekas 
nesupranta ar negali nustatyti, kokia iš tikrųjų yra žmogaus proto galia. 

Monti linktelėjo, tiek ji pajėgė suprasti. 

— Apsaugosiu tave, kiek galėsiu, Monti, tačiau negaliu garantuoti, kad to 
užteks, — tęsė Tabita. — Tu turi išsimaudyti pasūdyto vandens vonioje, kad ap- 
valytum savo auras. Tas, kurio yra atakuojama psichika, privalo veikti iš išorės į 
vidų. Sūrus vanduo padės apsisaugoti nuo Krovio pastangų primesti savo min- 
tis. — Ji užsidegė cigaretę ir padrąsinamai nusišypsojo. — Supranti, jie negalės 
atakuoti, kol nesusilpnins tavo auros. Kai pajusi, kad tave puola, stenkis įsivaiz- 
duoti savo aurą kaip skydą. 

Monti prisiminė, kaip kažkada viename moksliniame žurnale matė žmonių 
aurų nuotraukas: atrodė tarsi psichodeliniai kosmonautų kostiumai. Ji pabandė 
įsivaizduoti savo aurą kaip skydą, tačiau nieko gero nepavyko. | 

— Kaip dažnai turiu maudytis sūrioje vonioje? 

— Kasdien. Ir aš pamokysiu, kaip reikia viską įsivaizduoti. — Tabita pa- 
saulės rezginyje ir tokį pat kryžių kaukolės apačioje. Ne religinius kryžius, bet du 
susikertančius auksinius strypelius. Šiuose dviejuose kūno taškuose yra didžiausi 
nervų mazgai. 

Monti pažiūrėjo į savo saulės rezginio plotą, paskui palietė pakaušio apačią. 
Nuo to judesio jai suskaudo kaklo raumenis. 

— Ar tau kada nors teko studijuoti kovos menus, Monti? 

— Ne. 

— Būtent šie taškai yra svarbūs užsiiminėjant kovos menais. Jeigu vizuali- 
zuoji juos pakankamai stipriai, jie spinduliuoja aukso spalvą, o jeigu ataka labai 
intensyvi, tada spinduliuoja baltą šviesą. Tačiau negali šito daryti ilgai, nes tada 
apniks be galo stiprus galvos skausmas. Tačiau ir tas, kuris atakuoja, negali ilgai 
išlaikyti savo energijos. Nepamiršk to. 

Ji nukratė pelenus ir užtraukė dūmą. 

— Tu visą laiką turi nešiotis druskos. Kad ir kur būtum, visada apiberk ap- 

link save ratą ir lik jame. Niekas negali gyventi druskoje ir per ją negali pereiti 
jokia energija. 

Tabita ištraukė iš rankinės mažą lapelį popieriaus, įdėtą į užsegtą maišelį, 
skirtą produktams laikyti šaldymo kameroje. Padavė jį Monti. 

— Koneris tokį jau turi. 

Monti atsegė permatomą maišelį ir išėmusi išlankstė popierių. Jame mirgė- 
jo raidės ir simboliai. 

— Jis laikomas maišelyje, kad nesudrėktų, antraip kils sumaištis: įvyks kaž- 
kas panašaus į trumpąjį jungimą. Jis vadinamas Lamielio kvadratu ir tai bus tavo 
apsauginis talismanas. Laikyk jį prie savęs — apsaugos tave fiziškai ir psichiškai. 
Be to, apsaugos ir tavo sielą. — Ji linktelėjo patvirtindama, tarsi norėtų išsklai- 
dyti Monti skepticizmą. 

— Kažkada, kai dirbau mediume, parengiamojoje grupėje buvo mergina. 
Ji visada nešiojosi tokį talismaną. Na, ji pateko į tikrai didžiulę avariją. Trys iš 
penkių vaikų žuvo, o vienas liko vegetuoti. Toji mergina vienintelė išliko gyva, pa- 
tyrusi vos kelis įbrėžimus. 

Monti paėmė Lamielio kvadratą ir nuoširdžiai padėkojo. 

Susimąsčiusi Tabita atsilošė. 

— O aš tikėjau, kad visa tai liko toli praeity. Niekada neketinau vėl kišti 
rankų į šitą šūdą. 

— Manau, nė vienas mūsų neketino... — atsakė Monti. 

Tabita iš karto ją nutraukė: 

— O ne. Koneris tikrai ketino. Nuo pat tos dienos, kai žuvo jo tėtis, ta 
mintis nepaleido jo, graužė, galvoje visada lindėjo tie baisūs nedorėliai, pražudę 
jo tėvelį. Ir valdė visą gyvenimą. — Ji liūdnai šyptelėjo. — Dvidešimt šešerius 
metus stengiausi įkalbėti jį, kad viską paliktų ramybėje, stengiausi įtikinti, kad jis 
nesupranta, su kokia galinga jėga susiduria. Dabar, manau, jis pagaliau suprato. 
Tik kiek per vėlai. 

— Kad ir kaip būtų, ponia Donogju, jis teisingai darė. Rodos, Edmundas 
Berkas pasakė: Blogio triumfui tik ir reikia, kad dori žmonės nieko nedarytų. 

Tabitos akyse, įsmeigtose į ją, pynėsi pagarba ir sielvartas. Monti pajuto 
pirmuosius tarp jų užsimezgusius pripažinimo daigus. 

— Mano motina, Monti, buvo mediumė ir gydūnė. Visą savo gyvenimą ji 
gelbėjo žmones, įsivėlusius į okultizmą. — Tabita pasiėmė dar vieną cigaretę. — 
Mokykloje tu mokeisi istorijos? 

— Taip. 

— Prisimeni, kai žmonės kaip siena buvo apgulę apsuptą miestą? Vos ke- 
liems užpuolikams pavyko tas sienas pramušti — jiems padėjo kantrybė, taktika, 
infiltracija, sugebėjimas sužinoti, kas dėjosi už tų sienų. Jie pasitelkė ten esan- 
čiųjų pagalbą, kad galėtų įsmukti mediniu Trojos arkliu, užpulti juos iš vidaus ir 
atverti vartus. 

— Būtent taip mes ir darėme, — pakėlė akis Koneris. 

— Niekai! — užprotestavo Tabita. — Kiek laiko ten išbuvai? Nepilnus du 
mėnesius — ir sukėlei chaosą. Tos tvirtovės sienas tu bandei pramušti vienu ėji- 
mu, o dabar jie, beprotiškai įsiutę, knibžda aplink tave. Šitokiu būdu, Koneri, tu 
jų neįveiksi, jokiu būdu neprasimuši. 

— Įveiksiu juos, — tyliai pasakė jis. — Geriau patikėk. 

Motina pažiūrėjo į jį tylėdama, bet tokiomis liūdnomis akimis, kad Monti 
net pagailo jos. 

— Ir tavo tėtis šitaip sakė. Tiksliai taip pat. 

Niki Fitshju-Porter užsimerkusi klausėsi Gano rytinio bruzdesio ir stengėsi vėl 
užmigti. Nesibaigiantis garsus šlapimo srautas, stipri dušo srovė, skutimosi 
mašinėlės burzgimas, dezodoranto purkštuvo šnypštimas. Žingsniai. Drabužių 
šnarėjimas. 

Paskui pajuto, kad jis sustojo prie jos, suuodė silpną „Yardley“ odekolono 
kvapą; lūpos pakštelėjo į skruostą. 

— Vėliau paskambinsiu, — tarstelėjo jis. 

Durys atsidarė ir užsidarė. Lauke nudundėjo traukinys. Ji atsimerkė ir pa- 
šnairavo į radiją su laikrodžiu. Be penkiolikos minučių septynios. Per anksti, labai 
jau anksti. Nusprendė numigti bent jau iki devintos, tačiau jautėsi per daug su- 
dirginta, smegenys dūzgė, tad nepavyko sudėti bluosto. Ji bandė prastumti laiką 
galvodama apie kursinį darbą apie Grehemą Gryną, kurį vidurdienį turėjo aptarti 
su savo dėstytoju. 

Negalėdama ramiai išgulėti, pusę aštuonių Niki atsikėlė ir nusiprausė po dušu. 
Jau šluostėsi rankšluosčiu, kai pajuto, kad tas sušnerkštas kambarys dar labiau at- 
vėso, vėjas traukė stipriau nei visada. Matyt, sudirgo nervai, nusprendė Niki. 

Apsirengus, nutrintu kilimu nupėdino prie durų ir žvilgtelėjo į laiptinę. Ten 
nieko nesimatė, nesigirdėjo jokių žingsnių. Ganas buvo gana organizuotas vyras 
ir faktiškai nepasitaikė tokio atvejo, kad būtų ką nors pamiršęs ir grįžęs namo, 
tačiau Niki norėjo tvirtai įsitikinti, kad jis netyčia neužkluptų. 

Apsidžiaugusi, kad pavojus negresia, ji ėmė skubiai naršyti kambarį — spin- 
tačiau nieko nerado. Tai, ko ji ieškojo, buvo kompiuterio standžiajame diske, o 
kompiuterį jis išsinešė, kaip visada, savo lagaminėlyje. 

Tačiau jos smegenyse buvo išlikusi kopija. Ne kažin kokia, nepakankama, kad 
atsakytų į visus klausimus, tačiau užteko ir tiek, kad sukeltų didžiulį nerimą. 

Tą rytą telefonas nuskambėjo trečią valandą. Ganas atsiliepė, kalbėjo pa- 
šnibždomis, o ji apsimetė mieganti. Pokalbis neužtruko, o Ganas buvo įsiutęs. 

Molojus? Ir Banerman? Ne? Kas ten, po velnių, darosi? Nutvėrėte juos? Name? 
Negi negalite įeiti ir sutvarkyti visko? Kodėl ne? Ten namas ar koks sušiktas Fort Noksas? 

Molojus ir Banerman. Dvi pavardės Gano kompiuterio sąraše, o šalia jų — 
juodos kalėdinės eglutės. Niki nuėjo į mažą virtuvėlę pasiruošti puodelį kavos. 
Viskas buvo persisunkę kepintų valgių, kuriais Ganas maitinosi, kvapais. Kažko- 
dėl gryno oro stygius stimuliavo. Ji aiškiai įsivaizdavo tą sąrašą. 

Jame buvo parašyta „Čarlis Raulis“. Bendix Schere žurnale skaitė, kad jis nu- 
skendo Havajuose. Ten pat buvo ir Molojaus pavardė. Ir Banerman. 

Banerman „MG“ susprogdintas. Nugirdus tai, kas buvo kalbama naktį, jau 
nereikėjo būti kosminių mokslų profesionalu, kad suprastum, jog jos kareivėlis 
davė nurodymus nužudyti. 

Išėjusi iš buto, Niki patraukė į Ilingo Brodvėjų ir praleido pusvalandį kavinė- 
je pusryčiaudama. Paskui nupėdino ieškoti telefono automato. 

Atsiliepė guvus moters balsas: 

— Naujasis Skotlend Jardas. 

Niki budriai dirstelėjo pro būdelės langą. Ji žinojo, kad nereikia baimintis, 
nes Ganas tikrai čia neišdygs. Tačiau kodėl ją krėtė šiurpas? 

— Aš noriu pranešti apie kai ką įtartina, — pasakė ji. 

— Gal galėtumėte pateikti man keletą detalių, kad sujungčiau su reikiamu 
skyriumi? 

— Taip, — atsakė Niki, varstydama akimis praeivius ir transportą. — Tai su- 
siję su automobiliu, kuris buvo susprogdintas užvakar naktį, ir su farmacijos įmo- 
ne Bendix Schere. Aš... aš manau, kad dviem jų darbuotojams gali grėsti pavojus. 

— Prašau minutėlę palaukti. 

Po kokių trisdešimties sekundžių tylos pasigirdo trakštelėjimas, o tada vy- 
riškas balsas: 

— Kriminalinio skyriaus vyresnysis inspektorius Levinas. Kuo galėčiau pa- 
dėti? 

Hitrou oro uosto 1-0jo terminalo bagažų išdavimo salėje buvo tiek žmonių, kad 
niekas nepastebėjo trijulės, tris valandas kažko laukiančios salės kampe už tele- 
fono būdelių. 

Koneris buvo apsirengęs paprastais drabužiais ir apsivilkęs Crombie paltą. 
Jis pakeitė padėtį, nes besėdint ant savo „Samsonite“ lagamino karkaso aptirpo 

užpakalis, tačiau akys vis dar prikaustytos prie kompiuterio, kuriuo jis pašėlusiai 
darbavosi. Jis buvo įdėjęs paskutinę bateriją, o ekranas jau blanko, srovės indika- 
torius jau siuntė signalą — daugių daugiausia jam liko pusvalandis. 

Tabita Donogju įsitaisiusi ant savo sulankstyto palto ir atsirėmusi į sieną. 
Ji leido laiką skaitinėdama visą seriją brošiūrų ir lankstinukų. Monti bandė susi- 
kaupti ties knyga apie satanizmą, kurią paskolino Tabita, tačiau iš tikrųjų ji ati- 
džiai stebėjo minią, ar kas nors jų nesekė. 

Šiandien ji buvo labiau susitelkusi. Prieš porą valandų paskambino į Bendix 
Hamersmito kliniką, norėdama pasikalbėti su tėvu, deja, nepasisekė. Tada papra- 
šė sujungti su jį gydančiu daktaru. Jai buvo pasakyta, kad daktaro Seligmano jau 
nėra. 

Seligmanas. Monti prisiminė tą perdėm galantišką, įdegusį kavalierių, kuris 
tiesiog išmetė ją iš klinikos, kai buvo nuėjusi aplankyti Vinstoną Smitą. Jai labai 
knietėjo pasakyti tai pasipūtusiai registratorei, kad ji ketina nuvesti pas tėvą neu- 
rologą ir kad perkels jį kitur, tačiau pabijojo sujudinti širšių lizdą, kad iš panikos 
Bendix Schere nenužudytų tėvo. Be to, nenorėjo per ilgai užtrukti, kad kas nors 
nesusektų, iš kur ji skambino. 

Paskui Monti paskambino į Thames Valley Gazette ir paprašė sujungti su 
Hjubertu Ventvortu. Operatorė atsakė, kad jo nėra darbe. Be galo sunerimusi 
Monti dukart paskambino Ventvortui į namus, tačiau niekas nekėlė ragelio. 

Ji taip pat surinko savo namų telefono numerį ir patikrino atsakiklį. Jame 
išgirdo tik iškraipytą Anos Sterling pranešimą, o iš balso galėjai spręsti, kad ji 
buvo visiškai sutrikusi. Monti iš karto paskambino draugei, bet įsijungė atsakik- 
lis. Gal Anai dar kartą atliko ultragarso tyrimą? Gal pastebėta kas nors baisaus? O 
gal pasireiškė pirmieji viruso, kuris galiausiai ją numarins, požymiai? 

Dabar Monti stebėjo, kaip Koneris tyrinėjo mažytį diktofoną, kurį nusipirko 
praėjusį vakarą Daleso oro uoste ir kurį naudojo kelioms jos tėvo įrašo kopijoms 
padaryti. Koneris laikė jį prie ausies, kažko klausėsi ir tuo pat metu spausdino 
kompiuteriu — tarsi darytų nuorašą. 

Buvo pusė dvylikos. Tabitos apskaičiavimu, paskutinis lėktuvas iš Vašingto- 
no turėjo nusileisti prieš geras dvi valandas. Kad ir kas būtų laukęs jų atvykimo 
salėje, jau turėjo prarasti viltį. Tačiau jie vis dar laukė, norėdami užsitikrinti, kad 
po kokios valandos galės išeiti nepastebėti. 

Nuo vakar ryto Koneris beveik nepratarė nė žodžio. Skrydžio metu ankš- 
toje sėdynėje buvo sunku miegoti, ir kaskart prasimerkusi Monti matydavo jį, 
palinkusį prie kompiuterio ir įvedinėjantį eilių eiles skaitmenų, raidžių ir koman- 
dų — jos supratimu, tai turėjo būti kažkokia koduoto programavimo forma. 

Koneris turėjo planą. 

Ji taip pat turėjo planą. Nors jos entuziazmas tai sustiprėdavo, tai išblėsda- 
vo, tas planas nesikeitė. Ponas Neilas Rorkė. 


PETER JAMES + ALCHEMIKAS 451 


Jis buvo visų gerbiamas asmuo. Labdaros komitetų, kuriuos globojo ka- 
ralienė motina ir princas Čarlzas, narys. Karalienė buvo įšventinusi jį į riterius. 
Jis — mokslinio instituto pirmininkas, buvo nufotografuotas su Džonu Meidžo- 
ru. Rorkė būtų priblokštas, sužinojęs, kas vyksta jo vadovaujamoje įmonėje. 

Rorkė turėtų būti priblokštas, kadangi buvo vienintelė konstanta, prie ku- 
rios vis grįždavo Monti viltys. Vienintelis asmuo, turintis pakankamai ryšių, kad 
sužlugdytų bet kokią Levino daromą įtaką policijai. Ir, be abejo, jis toks žmogus, 
kuriam moralumas svarbiausias? Nepaisant to, kiek įmonės akcijų turėtų? 

Tačiau prieš eidama pas Rorkę, Monti turėjo užsitikrinti, kad Ventvortas 
saugiai sėdės nacionalinio laikraščio redakcijos kabinete, laikydamas rankoje įra- 
šo kopiją ir išspausdintą „Mediči failo“ medžiagą. Tai reiškė, kad kol kas jos planas 
teorinis. Vadinasi, viskas gulė ant Konerio pečių. 

Jis atsistojo ir bandė sugauti jos žvilgsnį. 

— Gerai, — ištarė jis. — Keliaukime iš čia. 

Visi trys susižvalgė, paskui Koneris užkėlė savo lagaminą ant vežimėlio ir 
nuvažiavo. Po penkių minučių Tabita Donogju padarė tą patį. Palaukusi dar pen- 
kias minutes, ir Monti nusivežė savo lagaminą. 

Muitinės salėje ji pasuko prie nedeklaruojamo bagažo vartų, o išėjusi Kone- 
rio ir jo motinos jau nematė. 

Ji nuvažiavo taksi į iš anksto užsakytą kambarį Sheraton Skyline viešbutyje. 
Ketino įsiregistruoti ten tik dėl akių, o paskui turėjo veikti savarankiškai. 


Po trisdešimties minučių Monti jau važiavo M4 keliu, vairuodama mažą kaštoni- 
nį roverį, išsinuomotą „Trifti" automobilių nuomos punkte. Graži, saulėta diena, 
ne pagal metų laiką šilta, galvojo ji. 

Staiga galvą nudiegė skausmas. Tą pačią akimirką persigando, kad ją vėl 
atakuoja, tačiau skausmas nuslopo iki tvinkčiojančio maudimo. Nuovargis, nieko 
daugiau, pagalvojo ji. Gal netgi skysčių stygius, nes burna buvo perdžiūvusi, labai 
norėjo gerti. Tačiau pasitenkino tik praverdama langą. Netrukus ji bus vietoje. 

Hjuberto Ventvorto mėlynas „Nissan“ stovėjo pastogėje priešais garažą ir 
to užteko, kad Monti apsiramintų. Tačiau ją šiek tiek stebino, kad antrą valandą 
dienos svetainės užuolaidos vis dar užtrauktos. Ji paspaudė skambutį. Niekas 
nepasirodė. Pastukseno variniu plaktuku. Nieko. 

Monti nuėjo prie užpakalinių durų. Prie laiptelio stovėjo dvi pintos pieno. Ji 
stipriai pabeldė. Paskui pabandė pasukti durų rankeną. Keista — durys atsidarė. 

Buvo nesmagu įsibrauti, vis dėlto peržengė slenkstį ir nustebo išgirdusi kaž- 
ką kalbant. Ji nutirpo, klausėsi. Nepažįstamas vyriškas balsas dėstė apie žmonių 
santykius ir fizinį potraukį: 

— Mes neįsivaizduojame, kaip daug priklauso nuo mūsų tėvų. Netgi po- 
traukis odos spalvai. Mūsų manymu, savaime suprantamas dalykas... 


452 PETER JAMES + ALCHEMIKAS 


Televizorius, susizgribo Monti. Įkvėpusi šūktelėjo: 

— Pone Ventvortai? Sveiki?! 

Kriauklėje gulėjo neplauta lėkštė, šalia ant indų džiovyklos mėtėsi šviežios 
mandarino žievelės. Jis turėjo būti namuose. 

Monti nesmagiai pasuko į svetainę. Čia buvo be galo karšta. Televizorius 
plyšojo, elektros krosnelė židinyje plieskė visu pajėgumu. Toks įspūdis, kad žmo- 
gus minutėlei kažkur išbėgo. 

Uždariusi duris, ji nenoriai žvilgtelėjo į laiptus ir vėl sunerimo. Šūktelėjusi 
dar porą kartų, pradėjo lipti aukštyn į tamsią laiptų aikštelę. 

— Pone Ventvortai? — Jos balsas nuskambėjo kažkaip keistai, buvo aukš- 
tesnis nei visada. Tačiau kambarys, tiksliau, mažas kabinetas, buvo tuščias. Tada 
Monti pabeldė į gretimas duris, kurios buvo šiek tiek praviros, ir laukė. 

Iš šito kambario sklido išmatų dvokas. 

Skrandis įsitempė. Sulaikiusi kvapą ji stumtelėjo duris. 

Pirmiausia pamatė ant šono nuvirtusią kėdę. Paskui akimirką šmėstelėjo 
mintis, kad priešais ją — manekenas. Jis kybojo ant lempos laido, nutįsusio nuo 
lubų. Ant galvos užmautas plastikinis maišelis, beveik beplaukis liemuo nuogas, 
tebuvo nėriniuota liemenėlė, tokios pat kelnaitės, keliaraiščiai ir tinklinės kojinės. 

O, Dieve šventas, ne! Prašau! Iš jos lūpų išsiveržė inkštimas. 

NE. 

O, Dieve, daktare Krovi, galvojo Monti, tu, nesveikas išpera. 

Iš visų jėgų valdydamasi, įsitempusi, Monti žengtelėjo į priekį ir palietė nuo- 
gą Hjuberto Ventvorto ranką. Šalta kaip ledas, oda tarsi užglaistyta. 

Ji greitai atsitraukė, nulėkė laiptais žemyn prie telefono ir surinko „999. 
Kai operatorė atsiliepė, nieko netarusi padėjo ragelį ant grindų: kažkada jai teko 
skaityti, kad jeigu kažkas paskambina norėdamas iškviesti pagalbą, ir nekalba, 
policija siunčiama patikrinti. Paskui ji išsmuko iš namo tuo pačiu keliu, kuriuo 
buvo atėjusi. 


— Klausau? Klausau, kalbėkite! Ar galite kalbėti? Klausau, kalbėkite! 

1994 m. gruodžio 9 d., penktadienis, Braitonas, Anglija 


— O, ponas Eumenidė! 

Koneris nusišypsojo šitaip sutiktas Minaret Internet chaotiškoje modernių- 
jų technologijų firmoje. Jis pažino vyrą, stovintį prie stalo priešais išgaubtą langą 
ir ištiesusį ranką, tačiau niekaip neprisiminė jo pavardės. 

Ilgi, ne laiku žilstantys plaukai, Niko Nolto veidas po ilgo pasninkavimo, 

po žaliu švarku — violetiniai marškinėliai, sidabrinis „8“ auskaras kairiajame 
lezgelyje, akiniai. 

Koneris prisiminė tik spausdamas jo ranką — Endis Holjeris. 

— Kaip laikotės, Endi? 

— Gerai. — Jis šypsojosi. — Man patinka tas Eumenidės gabalas. Furijos, 
negailestingos keršto deivės, teisybė? 

— Teisybė. 

Endis Holjeris mąsliai pakreipė galvą: 

— Ko gero, man tos ponios labiausiai patinka savo koncepcija: bausmės tę- 
siasi ir po mirties. — Jis mostelėjo į kėdę. — Sėskis, Bobai, — juk Bobas, ar ne? 
Bobas Frostas? 

Pro langą matėsi Braitono paviljono minaretų kupolai, nutvieksti popiečio 
saulės. Jis matė ir savo fordą, išnuomotą Avis firmoje oro uoste ir dabar stovintį 
ant dvigubos geltonos linijos. 

— Taip, Bobas Frostas, — patvirtino jis pavardę, kurią buvo pasakęs atidary- 
damas elektroninio pašto sąskaitą. Atsisėdęs lagaminėlį pasidėjo ant kelių. — Sa- 
kykite, ar jūs, vaikinai, turite čia kokią nors tarptautinio susisiekimo priemonę? 

— Ką konkrečiai turi galvoje? 

— Ar esate užmezgę ryšius su kitų šalių frmomis, kurios suteikia galimybę 
naudotis internetu? 

— Na, manyčiau, galima taip pasakyti. Turiu galvoje, mes reguliariai ben- 
draujame su daugeliu. 

— Kur? Valstijose? Europoje? Azijoje? 

— Visose. — Endis Holjeris gūžtelėjo pečiais. — Kinijoje, Rusijoje, ypač Rusi- 
joje, — ten yra gana kietų. Jeigu kalbi rusiškai, galiu nurodyti puikiausių tinklala- 
pių. — Vyrukas atsisėdo, pabaksnojo klaviatūrą, paskui atsuko monitorių į Konerį. 
Kamuolio formos violetinis įmonės logotipas išsiplėtė, pavirsdamas besisukančiu 
Žemės rutuliu. Beveik kiekvienoje šalyje mirkčiojo švieselės. — Matai tuos žiburė- 
lius, — rodė kupinu entuziazmo balsu. — Kiekvienas rodo interneto punktą. 

Jis vėl spaudė klavišus. Žemės rutulys dingo, jo vietoje pasirodė miestų są- 
rašas: Viena, Maskva, Vladivostokas, Sankt Peterburgas, Paryžius, Keiptaunas, 
Varšuva, Honkongas. Sąrašas begalinis. 

Koneris spaudė toliau: 

— Ar iš čia galėtum sutvarkyti interneto prieigą bet kuriame iš tų miestų? 

Holjeris linktelėjo. 

— Kainuos nemažai, bet galime. Kiek tau reikėtų? 

— Dviejų šimtų. 

Holjeris loštelėjo mirksėdamas. 

— Gal juokauji? 

— Nejuokauju. Ar greitai sutvarkytum? 

— Tik parūpinti prieigas? 

— Tik prieigas. 

Holjeris pasiėmė cigaretes. 

— Gerai, žiūrėk, — negarantuoju, bet manyčiau nuo savaitės iki dešimties 
dienų. 

— Ar norėtum užsidirbti? 

— Aišku, labai. 

Koneris linktelėjo. 

— Gerai. Štai kokia problema. Aš neturiu dešimties dienų. Neturiu nė savai- 
tės. Aš įvertinu laiko zonas ir visa kita, bet man reikia, kad viskas būtų sutvarkyta 
per parą. 

— Visi du šimtai? — apstulbo Holjeris. 

— Visi du šimtai. 

1994 m. gruodžio 9 d., penktadienis, Londonas 


Apsvaigusi Monti važiavo į Vinstono Smito namus. Galvoje šmėsčiojo Hjuberto 
Ventvorto vaizdas. 

Pro šalį dundėjo automobiliai. Lengvieji, furgonai, sunkvežimiai. Normalu. 
Normalus gyvenimas. Penktadienio popietė. Kelyje — žmonės, kurių gyvenimo 
nepalietė Bendix Schere, žmonės, kurie netrukus lėks namo, pasiruošę savaitgaliui. 

Tik ne tėvas, karčiai pagalvojo. 

Ne Hjubertas Ventvortas. 

Ji jau bandė susisiekti su Rorke, tačiau sekretorė informavo, kad jis jau iš- 
ėjęs ir praleis savaitgalį užmiestyje. Medžios, šaudys, žvejos, niūriai įsivaizdavo 
Monti. Na, būtent šitų trijų dalykų ir ji planavo imtis. 

Ir jeigu pasiseks, apsirūpins gyva amunicija. 


Antras aukštas, prisiminė ji. „Albany Court“ daugiabutį ji pasiekė po valandos ir 
dabar jau lipo grotuotais geležiniais laiptais, paskui nuėjo prie 27-0jo numerio. 

Ji turėjo kažkaip įkalbėti ponią Smit būti atviresnę ir papasakoti daugiau. 
Monti vylėsi, kad ir Vinstonas galbūt jau bus namuose. 

Ji nuspaudė skambutį ir po kelių akimirkų už matinio stiklo pamatė šešėlį. 
sios, skausmingos, krauju pasruvusios akys. Atpažino, tačiau jos nepageidavo. 

— Laba diena, ponia Smit, — pasisveikino Monti, sunerimusi dėl tokios 
moters išvaizdos. — Aš... kaip Vin... 

— Gal užeisite? — balsas ragino. Nieko nelaukdama Monti įžengė į mažytį 
prieškambarį. Ponia Smit pasirėmusi ant ramentų. Ji mostelėjo, kviesdama į sve- 
tainę. 

Kai moteris vėl prašneko, tylus balsas drebėjo. 

— Vadinasi, jūs negirdėjote, panele Banerman? Pirmadienį mano vyras mirė. 

Monti ištiko toks šokas, kad vos begalėjo ištarti tinkamus žodžius. 

— Užjaučiu, — išlemeno. — Be galo užjaučiu. 

Nesmagią tylą nutraukė našlė: 

— Vakar palaidojome. Tik šeima. Jis buvo kremuotas. Keista, nes jis visada 
kalbėjo, kad norėtų būti palaidotas žemėje, o ne šitaip. Tačiau daktaras, buvęs su 
Vinstonu paskutines valandas, sakė, kad vyras kuo aiškiausiai pareiškė apsigal- 
vojęs. Ir seselė sakė tą patį. 

Kremuotas, — pagalvojo Monti. Aišku, nenorėjo rizikuoti, kad jis būtų 
ekshumuotas ir atlikta teismo ekspertizė. Be abejo, čia Krovio darbas, karčiai 
įvertino Monti. 

— Skrodimas nebuvo atliktas? 

— Ne, nieko panašaus. — Ponia Smit priėjo prie židinio ir paėmė baltą voką 
nuo atbrailos. — Čia yra kažkas, ką Vinstonas liepė perduoti jums. Aš jau neiš- 
maniau, kaip reikės jus rasti. 

— Ačiū, — padėkojo Monti, suraukusi antakius. 

Voke užčiuopė kažkokį ploną, kietą, plokščią daiktą. Monti svarstė, ar at- 
plėšti voką sielvartaujančios moters akivaizdoje, ar nedaryti to, kad ji dar labiau 
nesusisielotų. Galiausiai nusprendė atplėšti jį išėjusi. Aiškiai matyti, kad vargšelė 
prie viešnios iš visų jėgų stengėsi valdytis, todėl geriausia buvo išeiti, kad nesu- 
keltų jai dar didesnės įtampos. 

Monti be žodžių apglėbė ponią Smit per pečius, o ponia Smit be žodžių pri- 
ėmė šį gestą. Jos patraukė durų link ir čia išsiskyrė. 


Jau atsisėdusi į išsinuomotą automobilį Monti atplėšė paslaptingąjį voką. Jame 
buvo sulankstytas paprasto balto popieriaus lapas. 

Prie jo lipniąja juostele priklijuota plastikinė kortelė su ruožais — atrodė 
tokia pat, kokią ir ji turėjo, išduotą Bendix Schere. Raštelis trumpas, be datos, 
parašytas labai netvirta ranka: 


Gerbiamoji panele Banerman, 

Kodas yra 0626. 

Ši kortelė leis jums įeiti į daugiau vietų negu jūsiškė. Į bet kurią pastato 
vietą, kur tik panorėsite. Netgi į 101 kabinetą! 

Jums tereikia atrodyti pasitikinčiai, ir niekas nieko neklausinės. Mano 
draugas Rodžeris ten būna nuo pirmadienio iki penktadienio. Nuo 8 val. iki 
4 val. popiet. Jis parodys viską, ką tik norėsite pamatyti. Galite juo pasi- 
tikėti. Atsiprašau, kad man visada trūko drąsos. 

Vinstonas Smitas 

Monti atbula ranka nusibraukė ašaras ir, žiūrėdama į kortelę, giliai susimąstė. 
Į bet kurią pastato vietą, kur tik panorėsite... 

Skausmas rėžė taip pat staigiai ir aršiai kaip ir anksčiau. Ji atplėšė rankas nuo 
vairo ir stvėrėsi už galvos, spausdama šonus, stengdamasi užgniaužti visus po- 
jūčius. Užpakaly pasigirdo signalas. Vėl užkaukė, ilgiau, pikčiau. Apgulta Park 
Leino gatvės kamšaties, Monti trūktelėjo rankinį stabdį. Šį kartą atrodė, kad 
smegenyse įstrigo didžiulis vabzdys, sukosi, zvimbė, draskėsi nagais, bandyda- 
mas išsikapstyti lauk. Vaizdas susiliejo. Plūstelėjo pykinimas. Ji skubiai atidarė 
roverio dureles ir pasilenkusi žiaukčiojo. 

Auksinis kryžius. 

Auksinis kryžius. 

Tabita įspėjo ją, kad taip gali atsitikti, kai Krovis vėl lįs mėgindamas ją su- 
sekti. 

Auksinis kryžius. 

Reikėjo įsivaizduoti jį savo pakaušio apačioje ir saulės rezginyje. Ji jau be- 
veik atvažiavo. Reikėjo kaip nors ištverti tą skausmą ir baigti kelionę. Merbl Arčas 
čia pat, priekyje. Reikia įveikti tą kelią. Būtina! Signalas vėl užbaubė. 

Eik velniop. 

Monti užsimerkė, susikaupė. Dvi susikertančios auksinės linijos. Ji pajautė 
jas. Pajautė, kaip spinduliavo jų šviesa. Galvoje skausmas slūgo. Ji atsimerkė. 

— Arjums negera, ponia? Gal iškviesti greitąją pagalbą? — Į ją žiūrėjo vyriš- 
kis. Odinė striukė, storas džemperis. 

Čia pat už jo Monti pamatė baltą automobilį. Ant jo stogo stovėjo dėžutė. 
Išlipo uniformuotas pareigūnas ir greitai pasuko jų link. Skubūs žingsniai. Polici- 
ninkas. Vien jo vaizdas sukėlė paniką, įelektrino. 

— Ne, viskas gerai. — Monti užtrenkė dureles, įjungė pavarą ir truktelėjo į 
priekį. Galva blaivėjo, zirzimas pradingo. Ji neramiai dirstelėjo į veidrodėlį: po- 
licijos automobilis lėkė gretima juosta už kokių trijų automobilių. 

Įsukus į Marbl Arčo gatvę eismas tebebuvo intensyvus. Ji įsibrovė į kitą 
juostą, bet policijos automobilis nedarė to paties. Kai jis pasuko į šoną, Monti 
lengviau atsikvėpė. Po kelių minučių ji jau važiavo Beisvoterio gatve. Prietemoje 
iškilo pilkutėlis dvidešimties aukštų Royal Lancaster viešbučio rūmas. 

Ji sustojo aikštelėje priešais viešbutį. Pasakiusi šveicoriui, kad užtruks tik 
kelias minutes, nuskubėjo prie registratūros. Taip, patvirtino mergina, ponia 
Roberta Frost įsiregistravo, jos liukso kambario numeris 1111. 

Monti nuėjo į telefono kabiną, pakėlė vidaus telefono ragelį ir paprašė su- 
jungti su tuo numeriu. Netrukus pasigirdo sudirgęs Tabitos Donogju balsas: 

— Kur, po galais, tu esi, Montana? 

— Čia, viešbutyje. Aš tuoj pas jus pakilsiu. 

— Aš nežinau, kas darosi. Kažkoks šlykštus pokštas — jie apgyvendino mus 
vienuoliktame aukšte! 

— Ar tai turi reikšmės? Atleiskite, aš... aš nesuprantu... 

— Mano vyras, Konerio tėvas, kaip tu nesupranti? Jis iškrito iš vienuolikto 
aukšto. Jie taip padarė sąmoningai. Įspėjau Konerį: tie žmonės per daug galingi. 
Kad ir ką darytum, nekilk čia, Monti. Pernelyg pavojinga, aš negaliu tavęs ap- 
saugoti. 

Monti kuo puikiausiai nustatė isteriją. 

— Tuoj būsiu pas jus, — nenusileido ji. 

Ji nulėkė per vestibiulį prie liftų. Išlipusi vienuoliktame aukšte, nuskubėjo 
koridoriumi. 1103... 1105... 1107... 1109... 1111. 

Pasibeldė ir čia pat pasirodė išblyškusi Tabita Donogju. Ji vilkėjo mėlyną 
frotinį chalatą. 

Monti nėrė vidun į ištaigingą prieškambarį ir pamatė, kaip Tabita atsiklaupė 
ir rūpestingai patiesino liniją ant grindų. Monti sumetė, kad ten buvo druska. 

— Kur Koneris? Jis čia? 

— Ne. Bet prieš valandą skambino iš viešbučio oro uoste. Sakė, kad jam 
reikės dirbti per naktį. Klausė, kaip tau sekėsi su... tuo žurnalistu. 

— Jis nužudytas. 

Atrodė, kad Tabita visiškai prarado viltį. 

— Taip, jie išžudys visus. Čia per daug stiprus laukas, Montana. — Ji grąžė 
rankas. — Mes esame per arti centro. Aš nepajėgiu suvaldyti padėties. 

— Jums tereikia pasistengti. 

— Tai neįmanoma, Montana. Reikia... mėnesių. 

— Mėnesių? — nesuprato Monti. 

— Mėnesių visiems ritualams atlikti. Turėsime surinkti visą sambūrį. Neuž- 
tenka vien mūsų trijų energijos. O aš jau pernelyg atpratusi. 

Monti susigrūdo rankas į lietpalčio kišenes. 

— Ponia Donogju, mes susidūrėme su bepročių iškrypėlių šutve, tad šią aki- 
mirką turime būti šaltakraujiški ir drąsūs. Einu pastatyti automobilį į aikštelę ir 
atsinešti daiktų. Siūlau įsikurti čia nakčiai ir laukti Konerio. Gerai? 

Ji nusileido liftu žemyn, sėdo į roverį ir įsiliejo į vos slenkantį eismą, dairy- 
damasi artimiausios automobilių aikštelės. Vašingtone Tabita atrodė tokia rami 
ir stipri. Dabartinė jos būklė baugino Monti, todėl nenorėjo ilgam palikti vieną. 

Monti laukė eilėje prie šviesoforo, kuris buvo prie viešbučio kampo. Užsi- 
degus žaliai šviesai, ji pasuko į dešinę ir dabar važiavo palei užpakalinę Royal Lan- 
caster pastato dalį, stabčiodama ir vėl judėdama į priekį tirštame eismo sraute, 
plūstančiame Beisvoter Roudo gatve. 

Staiga nei iš šio, nei iš to, nešvystelėjus jokiam šešėliui, ant jos stogo driokste- 
lėjo kurtinantis trenksmas. Automobilis susimėtė, o stogas atsirėmė į jos galvą. 

Monti pašiurpo, išvydusi, kaip priekinis langas iššovė iš susilanksčiusio 
rėmo ir dabar kyšojo virš variklio gaubto lyg koks smakras. 

Iš pradžių pamanė, kad ant jos automobilio užvirto medis. Tačiau bemat 
išsižiojo nebyliam klyksmui: priešais jos akis kadaravo moters ranka, matėsi kiek- 
vienas išpuoselėtas pirštas. 

Monti puolė atidaryti dureles. Jos nejudėjo. Trinktelėjo petimi — irgi neju- 
dėjo. Per langą pradėjo tįsti plati kraujo juosta. Dusdama ji persirito per keleivio 
sėdynę ir išsiropštė pro kitą pusę. 

Tarytum sulaukę ženklo, iš aplinkinių automobilių pradėjo lipti žmonės. 
Kažkas rodė pirštu. Spiegė vaikas. 

į tą pusę, kur krypo jų žvilgsniai. Atrodė, kad visas Londonas sustojo. Vis dėlto ji 
atsigręžė — ir iš jos kūno ištekėjo visa šiluma. 

Ant susmukusio roverio stogo gulėjo išsikėtojęs pusnuogis kūnas. Išsi- 
plaikstęs mėlynas frotinis chalatas atidengė užpakalį, žiauriai susukiotas kojas. 

Užvertusi galvą, Monti žiūrėjo į Tabitos Donogju viešbučio vienuoliktą 
aukštą: stiklo sienoje žiojėjo skylė, įskilimų voratinklis. Į jos kūną tarytum šmėkla 
įslydo kitokia baimė — intensyvesnė, dar labiau stingdanti, niekada nepatirta. 

— Nelieskite jos! — riktelėjo moteris. — Niekas nelieskite! 

Pro Monti išniro vyras „eglutės“ rašto kostiumu, užstodamas visą vaizdą. 

— Aš gydytojas, — išgirdo ji balsą. Po kelių sekundžių vyras tyliai pasa- 
kė: — Nėra pulso. Ko gero, nuo smūgio lūžo kaklas. 

Monti traukėsi atatupsta. Viską aptraukė migla. Reikia dingti iš čia, pagal- 
vojo. Kol dar nepasirodė policija. Jie nusitemps ją į policijos nuovadą, o ten gal 
laukė Levinas. 

Pačiupusi rankinę, ji bėgo Beisvoterio gatvės šaligatviu, beveik visiškai ne- 
įžiūrėdama kelio. Šnopšdama prilėkė Marbl Arčą, puolė į požeminę perėją, išniro 
į knibždančią Oksfordo gatvę ir nuskuodė Tetenham Korto šaligatviu. 

Kažkas ją traukė, stūmė į Greit Raselo gatvę, prie geltonų ir juodų Britų 
muziejaus vartų. Jai verkiant reikėjo Britų bibliotekos, kuri buvo už tų kolonų 
viduje. Privalėjo ten patekti, kol dar nesibaigė darbo diena. 


— Hmmm. — Skaitykloje bibliotekininkas susikišo rankas į megztinio kišenes 
ir tarškino monetas, šitaip atsiliepdamas į uždususios Monti prašymą. — Kokia 
okultizmo sritis? 

— Satanizmas. 

Šis žodis nesukėlė jokios pastebimos reakcijos. Jis nukreipė Monti į lentynų 
eiles. 

Po penkiolikos minučių Monti nužingsniavo per skaityklą, apglėbusi aštuo- 
nias knygas, ir pasidėjo jas ant tuščio stalo. Atsivertė viršutiniąją — „Iliustruota 
magijos istorija“. Iš karto tvokstelėjo sudusęs senos odos kvapas. Stori lapai 
demonstravo keistų simbolių graviūras, mumifikuotus lavonus, padarus, kurie 
buvo pusiau žmonės, pusiau žvėrys, ir klaikią žmogaus kaukolės kaukę meškenos 
peruku: Aš gąsdinu tave, tu gąsdini mane, aš gąsdinu save, mes gąsdiname save. Ji pra- 
vertė tuos lapus ir apsistojo ties fragmentu, pavadintu „Praktiniai užkeikimai“. 

Nuo seniausių laikų magija buvo kur kas ekonomiškesnė priemonė priešui sunai- 
kinti negu mūšis... Ji permetė akimis visą eilę užkeikimų ir magiškų ginklų, taip 
pat skyrius „Ritualinės žudynės“, „Kraujas ir aukojimas“, „Kabala“, „Alchemija ir 
alchemikai“. 

Čia stabtelėjo ir pradėjo skaityti tekstą: Anot alchemikų, pasaulis nėra visiškai 
atskirtas nuo Kūrėjo, kadangi jame yra „gyva siela“ — Anima mundi, kuri susijusi su 
Juo „tokiu pat mastu kaip moteris su vyru“. Ši „pasaulio dvasia“ yra senosios sąvokos 
apie Motiną Deivę ir Izidės kulto Egipte liekana. 

Monti susiraukė. Alchemija. Ar galėjo taip būti, kad šiuolaikinio tarptautinio 
farmacijos giganto generalinis direktorius iš tikrųjų mirko senovinės alchemijos 
liūne? 

Kitame puslapyje buvo skyrius „Velnio įsikūnijimas“. Jos akį patraukė baisi 
nespalvota nuotrauka. Monti nusipurtė. Tai buvo ožio galvos kaukė su užraity- 
tais ragais ir nutįsusia barzda, o kūnas — žmogaus, apsisiautusio balta mantija. 
Užrašas apačioje pasakė viską. 

Burtininkai, ypač Vakaruose, mėgsta išsikviesti velnią, ypač tie, kurie užsiima 
juodąja magija arba raganavimu. Tie, kurie užsiima juodąja magija, yra linkę tikėti, 
kad žemėje velnias įsikūnija ožio pavidalu. 

O kita nuotrauka Monti tiesiog pribloškė. Tai buvo varlės galvos kaukė 
žvilgančia oda, įtempta, pikta lemiančia šypsena, o šlykščiose išverstose akyse 
atsispindėjo gryniausias blogis. Tas, kuris buvo užsidėjęs tokią kaukę, vilkėjo bal- 
tą, prabangiai išsiuvinėtą mantiją. Jis sėdėjo puošniame krėsle ir rankose laikė 
keistą išlenktą daiktą. Apačioje parašyta: 

Okultizmo specialistai Bafometą, Mendės ožį, laiko vieninteliu velnio simboliu. 
Kai kurie kultai vaizduoja jį su kitų gyvūnų kaukėmis, kaip čia parodyta Danielio 
Džado (geriau žinomo kaip Teuto), Didžiojo naujosios tarptautinės satanistų brolijos 
magistro, iliustracija. 

Žiūrėdama į tą nuotrauką Monti drebėjo: atrodė, kad tos varlės akys iš lapo 
smigte smigo į ją. Beveik nepajuto, kaip užvertė tą knygą, kad tik greičiau pabėg- 
tų nuojų. Ji pasiėmė kitą iš krūvos — „Nuo Kryžiaus žygių iki interneto: Juoda- 
sis planas, moderniojo satanizmo istorija“. Atsivertė įžangą. 

Nuo to meto, kai buvo atskleista XI amžiąus draugija — Apšviestieji, klestėjo konspira- 
cinės teorijos. Ar yra nedidelė žmonių, tarptautinės inteligentijos, grupelė, kuri slapta 
manipuliavo ir valdė pasaulį? Ir kuri šitaip veikė visus aštuonis šimtus metų? Jeigu 
taip, tada kas buvo jos nariai? 

Vieną 1622-ųjų dieną atsibudę paryžiečiai pamatė ant miesto sienų prilipdytus 
plakatus, kuriuose buvo pranešama: „Mes, Rožės ir Kryžiaus brolijos pagrindinės ko- 
legijos atstovai (rozenkreiceriai), esame tarp jūsų šiame mieste, matomi ir nematomi, 
per Aukščiausiojo malonę, į kurį nukreiptos visų teisiųjų širdys. Esame čia tam, kad 
išgelbėtume savo artimuosius nuo neteisingos mirties.“ Dauguma žmonių palaikė tai 
pokštu, tačiau turime nepamiršti, kad rozenkroicerių brolijai buvo priskirtos tokios pa- 
slaptys: metalų transmutacija, gyvenimo pailginimas, žinojimas, kas vyksta toli nuo 
jų, ir okultinių mokslų pritaikymas, suieškant giliausiai paslėptų daiktų. 

Atmeskite žodį „okultinių“ ir prieš jūsų akis iškils jėgos, kurias šiuolaikinis mokslas 
valdo arba netruks valdyti... Anot legendos, tuo metu jau tvirtai įsigalėję rozenkroiceriai 
tvirtino, kad žmogaus galia gamtai ir sau bus beribė, kad nemirtingumas ir visų gamtos 
jėgų valdymas yra jo valioje, ir kad jis galės žinoti viską, kas vyksta visatoje... 

Manykime, kad taip galvojo slapta tarptautinė draugija, kurią sudarė aukščiausio 
intelekto, dėl savo žinių gilumo dvasiškai transformavęsi žmonės, trokštantys išlaikyti 
teisę tinkamu metu pritaikyti savo mokslinius atradimus, kuriuos, priešingu atveju, 
daugybę metų laikytų paslaptyje, — tokia pažiūra yra ir nepaprastai senoviška, ir ultra- 
moderni. Netgi drįsčiau teigti, kad tam tikru lygiu šiandien tokia draugija egzistuoja. 

Nors nėra faktų, įrodančių, kad slapta rozenkroicerių draugija egzistavo XVII 
amžiuje, mes turime tvirtą pagrindą tikėti, kad šiandien tokia draugija yra ir kad 
ateityje ji tikrai bus. 

Moksliniai tyrinėjimai pasiekė tokią stadiją, kai galime įžvelgti genetinės inžine- 
rijos formą, kuri „patobulins“ gyvas būtybes, tarp jų ir žmogų. Alchemiko tyrinėjimų 
tikslas buvo paties operatoriaus transmutacija. Galbūt ir nūdienos mokslininkas turi 
tokį patį tikslą. 


Po šio fragmento Monti peržvelgė kelis puslapius, kur buvo rašoma apie 
magiškus ritualus. Vos įpusėjus jos dėmesį vėl prikaustė varlės galva. 

Šį kartą buvo spalvota nuotrauka, o mantija apgaubta figūra su ta kauke sto- 
vėjo šalia įmantrios pentagramos, nupieštos ant šventyklos grindų. Ant sienos už 
galvos degė į žvakides įstatytos juodos žvakės. Po nuotrauka — paprastas užrašas: 

Teutas (Danielis Džadas). Naujosios tarptautinės satanistų brolijos Didysis 
Magistras. 

Čia buvo ir daugiau nuotraukų; vienoje — altorius, kitoje — nuogas vyras ir 
nuoga moteris, abu su karūnomis, moteris dar laikė bažnytinę taurę. Dar kitose 
— grėsmingas Alisterio Kraulio, laikančio burtų lazdelę, atvaizdas, apgaubtas 
šviesšešėliais; grupė moterų šifono mantijomis, stovinčių iškeltomis rankomis 

dykumoje tarp garuojančių katilų ant aukštų trikojų; nuogas vyras, apibrėžtame 
rate apsižergęs nuogą moterį; ir reklaminis kadras iš filmo „Šėtonas išsilaiko“. 

Monti atsivertė knygos rodyklę ir susirado „Danielį Džadą“. Buvo trys nuo- 
rodos. Ji pradėjo nuo pirmosios. 


Danielis Džadas (Teutas) jau buvo Naujojo satanistų ordino adeptas, kai buvo priim- 
tas į Naująją tarptautinę satanistų broliją — turbūt į patį slapčiausią iš visų šiandien 
egzistuojančių satanistų sambūrių, kurio šaknys glūdi praėjusiame arba netgi dar 
ankstesniame šimtmetyje. Žinoma, kad šiam sambūriui priklausė Hitleris, Himleris ir 
dar keli aukšti nacių pareigūnai. Šiandien apie jo paplitimą tegalime spėlioti. 

Metų metus sklandė gandai, esą draugijos nariai yra politikai, aukšto rango dva- 
sininkai, galingi verslininkai, policijos ir ginkluotųjų pajėgų nariai. Netgi kalbama, kad 
Saudo Arabijos dykumoje ar Andų papėdėse yra išsibarstęs satanistų Vatikanas. 

Danielis Džadas, fanatiškai religingų tėvų sūnus, prieš kuriuos jis maištavo, dar 
paauglys priimtas į tą sambūrį. Jis didžiai iškilo šeštojo dešimtmečio pabaigos ir septin- 
tojo pradžios laikotarpiu, o 1968 metais tapo Jungtinės Karalystės Didžiuoju Magistru. 
Keista, kad jo pėdsakai dingo po 1969 metų, kai buvo išleista jo knyga „Pagrindinis ma- 
gijos žinynas: kaip per satanistinę veiklą tegalime spėlioti“. Jis tarsi dingsta nuo žemės 
paviršiaus, nesulaukęs trisdešimt penktojo gimtadienio. Džadas, arba Teutas, kaip jis 
norėjo būti vadinamas, tvirtino turįs magiškų galių ir galįs tapti nematomas arba pa- 
norėjęs persikūnyti. Sklido gandai, kad jis pasivertė žvėrimi ar paukščiu, kad išvyko į kitą 
planetą, kad dematerializavosi ir tapo kosminės energijos dalimi; buvo ir proziškesnių, 
netgi neįtikėtinų kalbų, esą Džadas metė okultinį gyvenimą ir persimetė į industriją. 


Monti dar kartą patyrinėjo jau matytą Danielio Džado nuotrauką, kurioje 
jis buvo užsidėjęs varlės kaukę. Paskui ėmė ieškoti antrosios nuorodos 138 pusla- 
pyje. Didžiam Monti nustebimui, to puslapio nebuvo. Atidžiai apžiūrėjusi, Monti 
pamatė, kad čia būta lapo. Kažkas labai gražiai jį išpjovė. Suvenyrų medžiotojas? 

Ta varlės kaukė suintrigavo Monti prieš jos pačios norą. Kaip ir daugumą 
žmonių, ją šiek tiek traukė dalykas, kuris labiausiai ir baugino. Danielis Džadas? 
Teutas? Ji atsidūrė čia, norėdama sužinoti daugiau apie okultinę veiklą, surasti 
daugiau žinių apie tai, ko Tabita Donogju stengėsi išmokyti ją, kad apsaugotų 
save ir Konerį. Tačiau kažkoks instinktas kuždėjo, kad neturėtų ignoruoti Džado. 
O gal ta varlės kaukė — tik sutapimas? 

Ji pažiūrėjo į likusias šešias knygas ir pamatė, kad viena buvo paties Džado 
kūrinys: „Pagrindinis magijos žinynas: kaip per satanistinę veiklą pasiekti galią ir 
sėkmę . Monti ėmė skaityti autoriaus pratarmę. 


Nuo seno okultizmo meistrai — adeptai — turėjo galią paveikti žmones, pakeisti įvy- 
kius ir vadovauti viskam, ko norėjo, kad atsitiktų. Daugelis šių vyrų ir moterų atrodė 

įprastai, neišsiskyrė jokiomis ypatingomis fizinėmis savybėmis ir pernelyg netraukė į 
save dėmesio. Apie juos buvo sakoma taip: „Atrodo, kad viskas eina savo keliu.“ Tačiau 
nors daugelis šių adeptų gyveno toli gražu ne dėmesio centre, kai kurie buvo žymiausios 
visų laikų asmenybės. Išmanančiam skaitytojui nebus naujiena, kad didelė žmonijos 
istorijos dalis buvo sukurta užkulisiuose, atliekant slaptas machinacijas — geras ir 
piktas, o tuo užsiėmė labai galingi magiškų menų vyrai ir moterys. 

Nieko neįvyksta „atsitiktinai ! 

Visa, kas mistifikuota, mus glumina arba baugina, yra sukeliama kito žmogaus 
arba kažko kito. Tai ne tik magijos, bet visų tikrų mokslų taisyklė. Pasinaudojus apei- 
gine magija galima išmokti valdyti savo likimą, o ne būti jo valdomu. Skaitydami šio 
žinyno puslapius kaip tik ir galite pasirinkti šį kelią. 


Knygos viršelyje buvo tik medžio raižinys, vaizduojantis varlės galvą apskri- 
time, oviršjos — maža pentagrama. Monti atsivertė turinį ir susirado iliustracijų 
sąrašą, kur buvo ir keletas autoriaus nuotraukų. 

Atsivertusi tą vietą, kur turėjo būti pirmoji, jos nerado. Nebuvo ir kitos nuo- 
traukos, ir dar kitos. Visi lapai, kuriuose turėjo būti Danielio Džado nuotraukos, 
dingę, išskyrus tą, kur jis užsidėjęs varlės kaukę. 

Monti vis labiau glumo ir griebėsi peržiūrinėti kitų rastų knygų rodykles. 
Daugumoje buvo Džado pavardė, o trijose nurodytos jo nuotraukos, bet jų ne- 
rado. 

Visi lapai, kuriuose turėjo matytis Danielio Džado veidas, buvo preciziškai 
išpjauti. 

Šmėstelėjo kažkoks šešėlis. Monti išgąstingai pakėlė akis. Į ją žiūrėjo budin- 
tis bibliotekininkas. 

— Atleiskite, — kreipėsi jis, — dabar septynios, mes jau baigiame darbą. 

Monti nenoriai linktelėjo. 

— Ar liepsite šitas?.. 

— Palikite ant stalo. Rytą jas paims. Ar rytoj jūs vėl ketinate ateiti ir jas 
skaityti? 

— Taip... aš... turbūt ateisiu. 

— Tada jas palaikysiu. Kai tik ateisite, susiraskite mane. 

Monti padėkojo ir išėjo į tuščią vestibiulį. Jos batai taukšėjo marmuro 
grindimis, grąžindami prisiminimus. Ji visada mėgo Britų muziejų: čia mielai 
lankydavosi būdama maža, čia praleido ne vieną popietę su tėvu. Tačiau dabar 
muziejus atrodė svetimas ir grėsmingas kaip ir visas pasaulis. 

Sargas atidarė duris, ir iš karto į veidą plūstelėjo šaltas vakaro oras. Muzie- 
jaus laiptų viršuje ji iš karto sustojo. Pamatė, kaip pro vartus įlėkė baltas automo- 
bilis su mėlyna lempute ant stogo ir žibančiomis juostomis ant šono. 

Jis sustojo prie pat laiptų, užpakalinės durelės švystelėjo, viduje užsižiebė 

šviesa, išryškindama švarų, nugenėtą kriminalinio skyriaus vyresniojo inspekto- 
riaus Levino veidą. 

Monti stovėjo apimta panikos. Gal lėkti per kiemą? Tačiau ji nežinojo, ar Levinas 
labai greitas. Staigiai apsisprendė. Kaip bus, taip, blogiau jau negali būti, sumetė ji. 
Apsisukusi ėmė pašėlusiai belsti į duris, kviesdama sargą, kuris ką tik ją išleido. 

— Kai ką pamiršau! — susijaudinusi šaukė ji. 

Kai jis atvėrė duris, Monti metėsi pro jį. 

— Atsiprašau! Palikau kai ką svarbaus! — Užuot traukusi atgal į biblioteką, 
ji pasuko kairėn ir nuskuodė plačiais laiptais į Britų muziejaus antrąjį aukštą. 

— Ei! — išgirdo ji. — Ei, ponia, jis uždarytas. Muziejus nebedirba! 

Ji neklausė, nėrė į tamsą ir, atsidūrusi laiptų viršuje, pamatė neryškią klū- 
pančio vyro ir žvėries statulą. Prisiminė, kad ši statula buvo prie įėjimo į priešis- 
torinių ir romėnų laikų Britanijos salę. 

Monti nubėgo į pirmąją romėnų galeriją. Buvo visiškai tamsu, negalėjai nie- 
ko įžiūrėti, kažkur virš galvos spingsėjo tik blausi švieselė. Dabar ji žingsniavo. 
Girdėjosi tik jos kulnų klapsėjimas ir kvėpavimas. 

Tiesiog eik tiesiai, galvojo ji, košmariškai stengdamasi prisiminti šios vietos 
išplanavimą. Už Romos laikų Britanijos turėtų būti ankstyvųjų viduramžių salė, 
tada galėtų pasukti kairėn į ilgą galeriją, kuri vedė į Senovės Iranui skirtą salę. 

Staiga ji taip stipriai į kažką stuktelėjo, kad kurį laiką net negalėjo atgauti 
kvapo. Apgraibiusi nustatė, kad atsitrenkė tiesiai į eksponatų spintelę. Staiga 
priešais ją nutįso žibintuvėlio šviesos pluoštas, sekundėlę ji įsižiūrėjo toliau į 
priekį ir susiorientavo. 

Tada pasileido tekina, kuo labiau laikydamasi kairėje, kad neatsitrenktų į 
viduryje stovinčias vitrinas. Šviesos pluoštas vėl tvykstelėjo, dabar apšviesdamas 
tiesiai priešakyje esančią romėno galvą ant pjedestalo. Monti metėsi į šalį, ir čia 
pat ją apakino kitas šviesos žybsnis. Plieskė tiesiai į akis. 

Spindulys nukrypo žemyn. Pamirksėjusi ji išvydo kelią užblokavusį sargo 
siluetą. Nelaukdama, kol tas prasižios, Monti klyktelėjo: 

— Ar matėte juos? Du vyrus? Jie ką tik įsibrovė į vieną kabinetą. Vijausi 
juos: turi būti kažkur čia! — Monti puikiai suprato rizikuojanti. 

— Po galais, ne. Ne, nemačiau! 

— Duokite šen savo prožektorių. 

Sargas ištiesė jį labai nenoriai, o Monti stvėrė jį ir pasileido bėgti. Dabar 
buvo lengviau, kelias prašviesėjo, ir ji visu greičiu praskuodė Senovės Irano ir 
Babilono sales. Paskui Uro karališkuosius kapus. Vos tik ji prasuko pro juos, gale- 
rijos gale išniro kitas sargas, pasigirdo signalizacijos gausmas. 

— Ten! — rėkė ji sargui. — Jie prasmuko ten! 

— Niekas pro mane nepraėjo, panele. 

— Turėjo praeiti! 

Monti vėl nubėgo, nelaukdama atsakymo. Apimta panikos nepastebėjo po- 
sūkio į dešinę, kur jai reikėjo sukti, ir dabar atsidūrė tarp egiptiečių mumijų. Pro 
spindintį stiklą į ją dėbsojo tylios sutvarstytos figūros. Sutrikusi apsisuko. Jos 
link šokčiojo du šviesos spinduliai. Monti pasileido į jų pusę ir pamatė atviras du- 
ris į koptų meno galeriją. Pralėkė pro ją, gale laiptais nusileido į nedidelį vestibiulį 
prie šiaurinio įėjimo. Prie durų stovėjo sargas. 

— Greičiau! — riktelėjo ji. — Įsilaužė į Rytų senienų salę. Lauke policija, 
įleiskite juos! 

Jis greitai atrakino duris, pravėrė jas ir sužiuro į tamsą. Monti prasibrovė 
pro jį, žvilgtelėjo į abi puses ir šovė šaligatviu palei Montagju Pleisą, per tamsią 
Bedford Pleiso aikštę galiausiai nėrė į Totenhem Kort Roudo gatvės bruzdesį. 

Pamačiusi laisvą taksi, lyg paklaikusi susistabdė jį ir, įvirtusi vidun, pokšte- 
lėjo dureles. Ji taip šnopavo, kad kurį laiką negalėjo ištarti nė žodžio. 

Vairuotojas atstūmė stiklinę pertvarą. 

— Į kur? 

Gaudydama orą Monti užsikosėjo. Kuo toliau nuo čia, — pagalvojo ji. 

— Važiuokite pirmyn, paskui pasakysiu. 

Ji dirstelėjo pro užpakalinį langą, tačiau buvo toks tirštas eismas, kad negalė- 
jai suprasti, ar juos kas nors sekė. Priekyje greitai artėjo Juston Roudo gatvė. Deši- 
nėje, kiek mažiau nei už mylios, buvo Bendix pastatas. Monti pasilenkė į priekį. 

— Sukite į kairę Juston Roudo gatve, — nurodė, kad tik kuo toliau pastato. 

Paskui atsilošė, užsimerkė ir susimąstė. Tabita Donogju supažindino ją su 
visomis saugumo priemonėmis. Apsivalymai. Druska. Lamielio kvadratas. Vizua- 
lizacija. Užkalbėjimai. Tačiau liko vienas neatliktas darbas. Buvo jį paniekinusi. 
Dabar, nusprendė Monti, vertėjo viską išbandyti. 

Ji vėl kreipėsi į vairuotoją: 

— Gal kartais žinote bažnyčią, kuri veiktų visą parą? 

Ten prieglauda. Kriptoje jie turi nemokamą valgyklą benamiams. Niekada neuždaro. 

Šitaip taksi vairuotojas pasakė Monti ir šitaip ji praleido naktį Dievo na- 
muose. Su vis pasirodančiu dvasininku, susirišusiu plaukus į uodegėlę, vaikštinė- 
jančiu aplink klauptuose miegančias vargingas sielas ir besimeldžiančiu kartu su 
jais. Tačiau atėjus rytui jos tėvas vis dar buvo nedorėlių rankose, o mylimo vyro 
motina mirusi. 

Monti pavydžiai gėrėjosi įspūdingu įvažiavimu. Čering Kroso stotyje ji sėdo į grei- 
tąjį traukinį, vežantį į Tanbridž Velsą, o iš ten važiavo taksi į kaimą Kente, kur 
ponas Neilas Rorkė turėjo užmiesčio rezidenciją. Vartai buvo atidaryti, žvyruotas 
įvažiavimas, apsodintas laurų krūmais, vingiavo tolyn prie namo, kurio nesimatė 
nuo kelio. Čia Monti nusprendė eiti pėsčia, o kai pasuko pirmame vingyje, namas 
atsivėrė už kokių šimto jardų, už apvalios vejos, kurią supo įvažiavimas, o vidu- 
ryje telkšojo dekoratyvus tvenkinys. 

Viskas atrodė taip, kaip ji ir tikėjosi, prieš porą savaičių žiūrėdama į nuo- 
trauką Hello! žurnale: impozantiškas, tiesa, šaltai atrodantis dvaras. Jurgių 
epochos stiliaus priekinis fasadas kvadrato formos, dailus, proporcingas, pilkos 
sienos, šiferio stogas, grakšti balta veranda. Vienoje pusėje stovėjo švarutėlis 
juodas „Range Rover“. Monti jį apėjo. 

Kai prisiartino prie verandos, namo viduje pasigirdo pašėlęs šuns lojimas. 
Vos prieš kelias minutes dangus aptemo, lediniai gūsiai atbloškė pirmąją šlapdri- 
bą. Spausdama skambutį, Monti puikiai žinojo, kad atėjo nekviesta. 

Tą pačią akimirką lojimas paaštrėjo ir pasigirdo griaudėjantis pažįstamas 
baritonas: 

— Bartolomėjau! Simeonai! Sėsk! Sėsk! 

Durys atsivėrė, ir ji išvydo patį poną Neilą Rorkę šilkiniu, turkišku raštu iš- 
margintu chalatu ir juodomis odinėmis šlepetėmis, pusiau parklupusį, nutvėrusį 
už apykaklių du didžiulius, žvitrius, mastifus* ir besistengiantį išlaikyti pusiaus- 
vyrą. 

Tik akimirką vyro veide šmėkštelėjo visiškas atšiaurumas, tarsi būtų pykte- 
lėjęs, kad kažkas sudrumstė jo asmeninį savaitgalį, įvertino Monti. Staiga ji prisi- 
minė Hello! skaitytą užrašą: 

„Mano vyras beveik visus metus keliauja verslo ir labdaringos veiklos reika- 
lais. Mes stengiamės, kad namas užmiestyje būtų mums tikra šventovė. 

Tačiau to atšiaurumo pėdsakai dingo, nė nespėjus gerai jų užfiksuoti, ir Ror- 
kės akyse sužybsėjo lyg ir tikras džiaugsmas. 

— Panelė Banerman! Kokia maloni staigmena! 

— Aš labai atsiprašau, kad trukdau jus savaitgalį, pone Neilai. 

— Visiškai netrukdote, mieloji, man visada džiugu jus matyti. Prašau, užei- 
kite. — Šuneliai vėl suskato loti, ir jis riktelėjo ramindamas. — Turėsite dovanoti 
man už tokią išvaizdą: aš ką tik iš vonios, ketinau persirengti — turiu dalyvauti 
vietiniame kalėdiniame labdaros renginyje. 

Vestibiulyje grindys išklotos plokštėmis, ant jų — persiški kilimėliai, 4žuolo 
lentelėmis apmuštos sienos papuoštos gobelenais, aliejiniais dažais tapytais pa- 


* Anglų dogai. 

veikslais ir paauksuotais veidrodžiais. Aukštyn kilo platūs elegantiški laiptai. Jis 
uždarė duris ir paleido šunyčius, kurie džiaugsmingai metėsi ant Monti, vos ne- 
pargriaudamijos. 

— Ramiai! — vėl užgriaudėjo šeimininkas. — Bartolomėjau! Simeonai! Į 
pintines! 

Šunyčiai priėmė tai kaip ženklą, kad galima padūkti, ir abu vienu metu šoko 
ant vyro, išmušdami jį iš pusiausvyros. Kilimėlis po kojomis slystelėjo, ir jis stvėrėsi 
už artimiausio tvirtai stovinčio daikto — medinės kabyklos. Atsirėmęs į ją, kilste- 
lėjo ranką, suglostydamas savo garbanas. Chalatas smuktelėjo nuo vieno peties ir 
Monti nustebo išvydusi ten eilę skaičių ir raidžių, — gal ketvirčio colio aukščio ir 
dviejų colių pločio. Aplinkui oda randuota, tarytum tie ženklai būtų išdeginti. 

— Prakeikti šunys! — lengvabūdiškai ištarė Rorkė. Jis pasitaisė chalatą ir 
atrodė, kad visiškai nekreipia dėmesio į tai, kas ką tik atsitiko. — Arbatos, kavos, 
o gal chereso? 

— Mielai išgerčiau kavos. 

Jis nusivedė Monti į svetainę, kurią taip pat buvo mačiusi Hello! žurnale. 
Tai buvo būdingas tam laikotarpiui kambarys, apstatytas dailiais baldais, o ant 
židinio atbrailos puikavosi eilės kalėdinių atvirukų. Jai niekaip neišėjo iš galvos 
tos keistos žymės ant Rorkės peties. Paskui pašiurpo atsitokėjusi: tai — koncen- 
tracijos stovyklos įdagai. 

Monti atsisėdo ant sofos. Naciai įdegindavo žymes visiems žydams. Rorkė 
turėjo būti žydas. Taip, mąstė ji, matyt, taip ir bus, juk plaukai tamsūs, garbanoti, 
veidas stambus, aiškūs žydiškų bruožų pėdsakai. Tačiau argi tuo metu jis buvo 
ne per jaunas sulaikyti? Dabar jam galėjo būti apie šešiasdešimt metų. Taip, tada 
buvo vaikas. 

Jos mintis nutraukė telefono dzingtelėjimas, tarsi kas būtų pakėlęs ar padė- 
jęs ragelį. Tačiau Monti nesigilino į tai, nes reikėjo susitelkti į reikalą. Ji išsiėmė iš 
rankinės diktofoną ir patikrino, ar juostelė atsukta į pradžią. 

Po kelių minučių Rorkė grįžo atsiprašinėdamas, kad nėra žmonos. Dabar jis 
vilkėjo kostiumu, dryžuotais marškiniais ir atnešė padėklą su kava ir sausainiais. 

Padėjo padėklą, pastebėjęs diktofoną, klausiamai iškėlė antakius ir jaukiai 
įsitaisęs ant sofos priešais pastūmė viešniai kavos puoduką, pieno ir cukraus. 

— Gerai, mano miela, — nuotaikingai pasakė jis. — Ar ketinote imti interviu? 

Monti jautė įtampą ir vos šyptelėjo. 

— Ne. Noriu, kad pakląusytumėte, kas įrašyta šioje juostoje. Bijau, kad jus 
šokiruos. 


Rorkė įdėmiai klausėsi juostos įrašo ir Monti pasakojimo, kuriuo ji stengėsi kuo 
smulkiau viską apibūdinti. Jis tolydžio darėsi vis nepatiklesnis, bet klausė noriai. 
Monti visą laiką jautė, tarsi Rorkė laukė kažkokio patvirtinimo apie tai, ką jau 
žinojo. 

Viską išklausęs, jis ryžtingai pakilo. Buvo pasirengęs veikti, o ne švaistyti 
laiką, tuščiai reikšdamas siaubą. 

— Pirmiausia turime nedelsdami rasti jūsų tėvą, apsaugoti jus ir poną Molo- 
jų, o tada pažiūrėti, ką galime padaryti dėl Anos Sterling ir visų kitų moterų tame 
sąraše. Vienas mano artimiausių draugų yra ponas Patrikas Nortonas, Londono 
policijos vyriausiasis komisaras. Kad ir kas būtų tas akiplėša Levinas, jis negali 
turėti tokios įtakos. Be abejo, turime veikti greitai: jeigu jus seka, jie žinos, kad 
dabar esate čia. Aš tučtuojau paskambinsiu Patrikui į namus. Noriu, kad Krovį 
areštuotų iki dienos pabaigos. Ir tai tik pradžia! 

Stebint, kaip Rorkė išstypina iš kambario, Monti staiga pagailo šio vyro, 
netgi pajuto keistą kaltę, kad būtent ji turėjo pranešti bjaurią žinią apie jo valdo- 
mą įmonę. 

Ji vėl išgirdo telefono dzingtelėjimą, o po minutės — vėl. Labai jau trumpas 
pokalbis, pagalvojo. Tačiau kaipmat susizgribo, kad linija galėjo būti užimta ir jis 
vėl pabandė. Jausdamasi visiškai išsekusi Monti įsikišo diktofoną atgal į rankinę. 
Dar keli telefono dzingtelėjimai. 

Rorkė sugrįžo po dešimties minučių, užsimetęs ant rankos paltą. Rodės, kad 
paseno dešimčia metų. 

— Gerai, galime keliauti. Ponas Patrikas pasirūpino, kad maždaug po pen- 
kių minučių čia prisistatytų pats Kento policijos viršininkas. Jis su apsauga nuveš 
mus į Bendix Hamersmitą. 

Tokio lygio Rorkės kontaktai paveikė Monti: pradėjo suktis dideli sraigtai. Ji 
keikė save, kad anksčiau šitaip nepasielgė, o pasitikėjo tuo šliužu Levinu. 

— O pietūs? — staiga prisiminė Monti. Buvo pusė dviejų. — Juk jūsų laukia? 

— Aš paskambinau, — trumpai atrėžė jis. — Viskas sutvarkyta. 

Tada stojo nesmagi tyla. Tiesiog nenusakoma situacija, pripažino Monti. 

Durų skambutis suskambo, sukeldamas lojimo bangą, tik dabar tas skaliji- 
mas buvo duslesnis, matyt, šunyčiai kažkur uždaryti. Rorkė atsistojo ir pasuko į 
vestibiulį, Monti sekė iš paskos. Ji pamatė pro langą juodo mersedeso tamsintais 
langais priekį. Automobilis laukė prie paradinių durų. 

Rorkė plačiai atvėrė duris ir mostelėjo, kad Monti eitų pirma. Ji žengė žings- 
nį ir sustingo vietoje. 

Verandoje petys į petį stovėjo Krovis ir Seligmanas, visiškai užblokuodami 
kelią. 

Apimta panikos, Monti apsigręžė ir sužiuro į Rorkę, laukdama pagalbos. Tai 
buvo ne jo veidas, o ledinė, balta įsiūčio kaukė. Ir po sekundės suprato, kad tas 
siutas buvo nukreiptas ne į tuos du vyrus, bet į ją. 

— Tu, snargle, bjauri nenuorama! Kaip tu drįsti šitaip elgtis? 

Ji pajuto aštrų dūrį į šlaunį. Tarsi vapsvos įgėlimą. Net nespėjo susivokti, 
kodėl Rorkės veidas staiga išsikreipė, tarsi pradėjo tirpti. Tik pajuto, kaip staiga 
ėmė linkti kojos. 

Koneris stūmėsi išsinuomotu fordu užgrūsta Juston Roudo gatve Bendix pastato 
link. Tiesiog sėdėjo įsisiautęs į stingdančio sielvarto kokoną. 

Mirė. Jo motina mirė. 

Ausyse tebeskambėjo jos žodžiai, ištarti tą vakarą, kai jis skrido iš Vašingto- 
no. Dar pagalvok, kol turi galimybę. 

Jeigu būtų paisęs jos žodžių, Bendix Schere būtų nevaldomai žengusi toliau. 
Ir nebūtų sutikęs Monti. 

Užtat motina vis dar būtų gyva. 

Bet kur, po šimts, Monti? To šunsnukio Krovio naguose? 

Jis žiūrėjo į priekyje, dešinėje, kylantį belangį Bendix pastato monolitą, o kar- 
tu kilo ir plėtėsi neapykanta, kurią jis gniaužė širdyje dvidešimt šešerius metus. 

Jis įsuko į Bendix teritoriją, privažiavo prie apsaugos vartų ir padavė pro 
langelį savo leidimą. 

Sargas dėbsojo į priekinį langą. 

— Kur jūsų kortelė? 

— Kortelė? 

— Jūsų mašinos ID kortelė aikštelei. Negalima įvažiuoti su nesankcionuotu 
automobiliu. 

— Apsišik! — pratrūko Koneris. — Šitas išsinuomotas — mano automobi- 
lis remonto dirbtuvėse. 

Sargas uždarė langelį, atsilošė kėdėje už stalo ir pasiėmė kavos puodelį. 
Priešais Konerį degė ne žalia šviesa, bet žybsėjo raudona, o skydo apačioje plaukė 
žodžiai: ĮVAŽIUOTI DRAUDŽIAMA. SKUBIAI VAŽIUOKITE ATGAL. PAŽEIDĖTE TE- 
RITORIJOS RIBAS. 

Koneris atbulas išvažiavo į pagrindinę gatvę ir pastatė automobilį mokamoje 
aikštelėje už posūkio. Eidamas atgal, pastebėjo juodo mersedeso galą, pradings- 
tantį tos automobilių aikštelės rampoje, kuri, pasak Monti, priklausė įmonei. 

Automatinės durys atsivėrė, jis įžengė į balto marmuro vestibiulį ir nuėjo 
prie sargų stalo, prie kurio sėdėjo tik vienas sargas, juodukas, kuriam galėjo būti 
per penkiasdešimt metų. Koneris vos nepalaikė jo Vinstonu Smitu, Monti bičiuliu. 

— Sveiki. Aš turiu skubiai susisiekti su daktaru Kroviu. Ko gero, darbe jo nėra? 

Sargas atsakė neutraliu balsu — nei maloniu, nei atšiauriu: 

— Kartais pasirodo šeštadienio rytais, bet šiandien jo nemačiau. 

Koneris nerangiai toliau traukė giesmę: 

— Klausykite, šitai labai svarbu — gal turite kokį numerį skubiai susisiekti? 
Aš esu vienas jo teisininkų patentavimo klausimais. 

— Asmens dokumentą turite? 

Koneris parodė jam savo kortelę. 

Sargas linktelėjo ir kažkaip abejingai pasakė: 

— Turiu čia keletą numerių, galiu pamėginti. Bus nelabai patenkintas, kad 
trukdo savaitgalį. 

— Tai skubu. 

Amerikietis buvo nesiskutęs, akys pasruvusius krauju, drabužiai sulamdyti. 
Sargas žiūrėjo į jį ir svarstė, ar tik jis neprisigėręs. Ponas Koneris Molojus. Kažkur 
girdėta. Tikrai skambėjo ausyse. Jis pasisuko į kompiuterį ir jau ketino įrašyti tą 
pavardę, ir čia pat nustėro: ekrane jau kabėjo tas vardas ir pavardė. 

Sargas sunkiai nurijo seiles ir nervingai šyptelėjo amerikiečiui. Aišku! Ta pa- 
vardė stypsojo čia visą dieną. Ponas Koneris Molojus. Jis vėl nusišypsojo, bet taip, 
kad atrodytų padrąsinamai, o tada kaip galima abejingiau surinko majoro Gano 
mobiliojo telefono numerį. 

Mersedese tvyrojo nyki tyla, kurią dar labiau išryškino dirbtinė juodų langų tamsa. 
Automobilis slinko Londono transporto grūstyje. Monti suuodė stiprų odos kvapą. 

Ji sėdėjo ant užpakalinės sėdynės, įsprausta tarp Krovio ir Seligmano. At- 
rodė, kad kūnas susicementavęs. Ji suprato, kad kurį laiką miegojo, o gal buvo be 
sąmonės, tačiau dabar pabudo, galvoje viskas susimaišė. Jie važiavo Park Leino 
gatve. Vakar vakare čia buvau, — pagalvojo ji, mėgindama prisiminti, kodėl. Jie 
apvažiavo Marbl Arčą. Žinoma! Dabar jie traukė Merilboun Roudo gatvės link, o 
paskui į Juston Roudo gatvę. 

Baimė grįžo, tyliai, bet atkakliai krapštė nageliais tarsi koks padaras, įkliu- 
vęs krūtinėje. Pro langus slinko automobiliai, pastatai, žmonės, grėsminga, sve- 
tima Londono tamsa. 

Reikia mojuoti rankomis, galvojo Monti. Reikia šaukti, patraukti kieno nors 
dėmesį. Tačiau jos, sėdinčios čia, niekas nematys ir negirdės. 

Dabar jie važiavo Juston Roudo gatve, pro Justono stotį. Bendix pastatas 
išdygo dešinėje, tačiau užuot persirikiavęs į dešinę juostą, mersedesas pasuko į 
kairę ir sulėtino greitį. Pasuko į plačią gatvę, apstatytą daugiaaukščiais adminis- 
traciniais pastatais, šiek tiek paspaudė greitį ir staigiai pasuko kairėn prie įvažia- 
vimo į daugiaaukštę automobilių stovėjimo aikštelę. 

Apimta siaubo ji įsmeigė akis į oranžinės ir juodos spalvų iškabą ant sienos: 
LRG AUTOMOBILIŲ STOVĖJIMO AIKŠTELĖ. Prie barjero kabėjo ryškiai raudona iš- 
kaba: VIETŲ NĖRA. AUTOMOBILIAI PRIIMAMI TIK PAGAL SUTARTĮ. 

Mersedesas kilo stačia išlenkta betono rampa. Girdėjo, kaip ratai darda 
per vandens nuotakus. Monti pamatė prižiūrėtojo būdelę priekyje, pažino niūrų 
veidą joje. Priešais antrąjį barjerą vairuotojas ištiesė ranką, įkišo kortelę į šalia 
esantį automatą. 

Pastatas buvo kur kas didesnis, nei įsivaizdavo. Dauguma vietų tuščios. Be 

abejo. Juk šeštadienis. Mersedesas staigiai suktelėjo dešinėn ir sustojo prie liftų 
bloko. 

Vairuotojas atidarė Krovio dureles ir laikė, kol tas išlipo. Seligmanas nurodė, 
kad ji sektų iš paskos, ir Monti sunkiai tarsi švininė pasislinko sėdyne. 

Krovis įkišo kortelę į griovelį priešais liftus ir suspaudė daugybę skaičių ant 
jutiklinio skydelio. Vienos durys iš karto atsivėrė, Krovis palaukė, kol Monti įlipo, 
paskui ir jis su Seligmanu įėjo. Jie labai greitai nusileido žemyn. Durys atsivėrė į 
pilko marmuro vestibiulį, kur prie pulto sėdėjo du uniformuoti sargai. 

Krovis nė nedirstelėjo į juos. Jis priėjo prie sunkių metalinių durų, įkišo 
magnetinę kortelę ir surinko savo asmens tapatybės numerį. Durys atsivėrė į 
ilgą, tuščią, ryškiai apšviestą koridorių. 

Monti vos laikėsi ant kojų, todėl neliko nieko kito, kaip tik klusniai sekti iš 
paskos. | 

Tu, snargle, bjauri, nenuorama! 

Tai ne tuščia kalba: tie žodžiai buvo pasakyti iš visos širdies. Tai jos klaida: 
ir vėl nepaklausė Konerio patarimo. Tačiau jos galvoje netilpo mintis — juk ne- 
galėjo ir ponas Neilas Rorkė būti prisidėjęs? 

Monti dirstelėjo į Seligmaną, einantį čia pat, beveik liečiantį jos alkūnę. Už 
jo koridorius tuščias. Be garso mirksėjo kamera. Ištrūkti nepavyks. Ji galėjo mes- 
tis prie lifto, tačiau nesuspės, nebent partrenktų abu, Seligmaną ir Krovį, tačiau 
kuo? Vienintelis ginklas — minkšta odinė rankinė, kurią nešėsi prisispaudusi. Be 
to, šmėstelėjo mintis, galbūt jie veda ją pas tėvą arba Konerį. 

Monti puikiai suprato, kad jie galėjo nuvesti ją kur nors ir nudėti. 

Jie praėjo pro smulkių prekių automatų krūvą, pro kelias laboratorijas. Be- 
veik visų durys uždarytos. Ant sienų jokių skelbimų lentų, nė įspėjančių plakatų, 
o tai dar labiau pabrėžė šios vietos grėsmingą anonimiškumą. 

Koridoriaus gale buvo dar vienos metalinės durys, prie kurių jie ir priėjo. 
Krovis vėl atliko tą pačią procedūrą ir atvėrė jas. Už durų buvo cementinė, tam- 
soje skęstanti laiptinė. 

— Tik vienas aukštas. Galime ir nueiti. 

Čia buvo siaubingai šalta, beveik neapšviesta. Monti apsidairė ir susiraukė. 
Tik vieni laiptai. Vedantys žemyn. 

— Atsarginis išėjimas sujungia tik rūsyje esančius aukštus, panele Baner- 
man, — atsakė Krovis į jos neištartą klausimą. Jo balsas šiek tiek aidėjo. — Jokia 
ugnis nepakils iš čia į viršutinius aukštus: nuo jų mus skiria devyni metrai betono. 

— Tada kaip žmonės išeitų gaisro atveju? 

— Visą plotą saugo gaisro gesinimo sistemos, užpildytos halonais. Bet kokia 
ugnis iš karto būtų užgesinta. 

Monti žiūrėjo į jį išplėtusi akis. Halonais užpildyti gesintuvai užslopina ugnį, 
paskleisdami inertines dujas, išstumdami deguonį. Jie buvo be galo veiksmingi, 

tačiau mirtini: tokia efektyvi sistema per kelias sekundes sunaikins deguonį pa- 
talpoje, visus uždusindama. 

— Argi tai nepavojinga jūsų darbuotojams, daktare Krovi? 

— Taiverčiajuos susikoncentruoti. — Jis šiek tiek šyptelėjo ir ėmė lipti žemyn. 

Apačioje Monti nusekė paskui Krovį į mažą prieškambarį. Prie nedidelio 
pulto ir monitorių grupės stovėjo sargas tamsiais ratilais aplink akis ir spuoguota 
išblukusia oda. Krovis žingsniavo pro jį, pro užrakintas geležines duris, paskui — 
plačiu koridoriumi, dvokiančiu dezinfekuojamosiomis medžiagomis. Dabar Monti 
suuodė ir kitą, pažįstamą, tvaiką, kuris jai visada buvo nemalonus: atsidavė drėg- 
nais gyvūnų kailiais ir šiaudais. Jie atkeliavo ten, kur buvo laikomi gyvūnai. 

Monti įėjo paskui Krovį į blankią patalpą, apšviesta ultravioletine šviesa ji 
priminė urvą. Čia žvėrių kvapas buvo dar stipresnis. Patalpos viduriu driekėsi 
stovas su monitoriais ir kompiuterine įranga, o abipus kambario, nuo grindų iki 
lubų, stovėjo narvai stiklinėmis sienelėmis priekyje. 

Jie ėjo pro šunis, beždžiones ir graužikus. Daugelis gyvūnų buvo prijungti 
prie kontrolės prietaisų. Paskui Krovis sustojo prie lango ir pamojo jai pirštu. 

Monti išvydo inkubatorių. Jame gulėjo mažytis, nejudantis kūnas, intubuo- 
tas, su respiratoriumi, ant nuskustos galvos pritvirtinti elektrodai, prie kaklo, 
riešo ir kirkšnies prijungti vamzdeliai, nuo mažytės varpos tįsojo kateteris. To 
padarėlio akys beprotiškai vartėsi. Iš pradžių Monti pamanė, kad tai beplaukė 
beždžionėlė, tačiau geriau įsižiūrėjusi pašiurpo ir pasibjaurėjo: ten buvo vyriškos 
lyties kūdikis. 

Ji sverdėdama traukėsi tolyn. 

— Ką... jūs?.. 

— Argi ne įspūdinga? — paklausė Krovis. 

— Čia žmogus! 

Krovis plačiai mostelėjo į sienas, prie kurių stovėjo inkubatoriai. 

— Visur čia žmonės, panele Banerman. 

Monti atsargiai priėjo prie langų. Rėmai. Nuo grindų iki lubų. Sustatyti 
šešiomis eilėmis iš abiejų kambario pusių. Eilių eilės kūdikių. Nuogų, taip pat pri- 
jungtų. Išverstomis akimis ji sužiuro į Krovį, paskui į Seligmaną. 

— Ar čia klonai? Ar tuo jūs čia užsiimate? — Monti vos įstengė šnabždėti. 

— Nevisiškai taip, panele Banerman, — ramiai atsakė Seligmanas. — Jie 
visi išauginti in vitro*. — Jis nusišypsojo. — Nėra dėl ko apstulbti. Galų gale jie 
tik formaliai žmogiški padarai. 

— Formaliai? 

— Jų smegenys negyvos, gyvybė palaikoma aparatais. Pasirūpiname tuo, 
vos jiems gimus. Nė vienas neturės žmogaus sąmonės. Jie nesiskiria nuo daržo- 
vės arba galbūt nuo kokio žemesnio porūšio, pavyzdžiui, aktinijų. 


* Mėgintuvėlyje. 

Monti veidu prigludo prie lango stiklo, o viduje viskas virė nuo nebylaus 
įtūžio. Ji vos įstengė valdytis. 

— Jūs negalite šito daryti, — šiaip taip pavyko išstenėti. — Jūs neturite... 
teisės. 

Krovis žvitriai lyžtelėjo savo plonytes rubino spalvos lūpas. 

— Mes gauname pavojingai vertingų idėjų apie teises ir humaniškumą, pane- 
le Banerman. Mes turime prisitaikyti prie savo poreikių. Kitaip neegzistuosime. 

Staiga Monti prisiminė televizijos reklamą apie Bendix Schere, kurioje buvo 
parodytas ponas Neilas Rorkė, apkabinęs vaikučius kažkokiame Afrikos kaime. 
„BENDIX SCHERE“ — RŪPESTINGIAUSIA ĮMONĖ PASAULYJE. 

Monti pažiūrėjo į kitą kūdikį. 

— Kas čia dirba, daktare Krovi? Kokius darbuotojus čia siunčiate? Ar jie su 
tuo sutinka? | 

— Kai kurie gauna labai gerus atlyginimus, panele Banerman. O kai kurie 
neturi galimybės išeiti iš čia. 

Monti atsisuko į jį. 

— Ką tai reiškia? 

Krovis šypsojosi. 

— Darbuotojų lojalumą ne visada galima nupirkti. Kartais reikia jį sukurti. 

— Sukurti? — Ir ji suprato. Vinstonas Smitas. Jie nedarė su juo jokių ban- 
dymų. Paprasčiausiai pavertė jį įbaugintu, nuo vaistų priklausomu vergu. Be abe- 
jo, čia toks likimas laukia visų sargų. 

— Atrodote susisielojusi, panele Banerman. Manau, reikėtų tęsti mūsų eks- 
kursiją. Galbūt mūsų akvariumas labiau atitiks... e... jūsų skonį. 

Jie nusileido liftu į dar vieną aukštą. Jai reikėjo kažkaip ištrūkti iš čia. Turė- 
jo būti kas nors galingesnis už Rorkę ir šituos vyrus, kad sužinotų, kas čia vyksta, 
ir sutriuškintų šitą įmonę. Monti užsimerkė; melsdamasi, kad tik jos tėvui ir Ko- 
neriui nieko neatsitiktų. Koneris turėjo planą. Tačiau į tą planą įėjo jo motina. 

Ji nustebo, kai išlipus į niūrų koridorių, nesimatė sargo, tik stebėjimo kamera. 

Netoliese buvo durys su mažu langeliu ir storais odiniais kraštais. Krovis 
įkišo kortelę, suspaudė numerį, ir durys šnypšdamos atsidarė. Jie pateko į ankštą 
priešdujinės slėptuvės kamerą. Durys už jų nugarų užsidarė. Krovis pasakė: 

— Jūs gyvenate užmiestyje, tikiuosi, domitės augmenija ir gyvūnija, panele 
Banerman? 

— Augmenija ir gyvūnija? 

— Motina gamta? Mūsų didžiąja rūpintojėle? — Jis pastūmė kitas duris į 
beveik visišką tamsą. Juos užliejo šlykščiai dvokiančio, drėgno, šilto oro banga, 
atnešusi užsistovėjusio vandens ir plūdžių smarvę. | 

Monti nusekė paskui Krovį prie horizontalių metalinių grotelių, dengiančių 
maždaug futbolo aikštės dydžio plotą. Nuo lubų leidosi infraraudonųjų spindu- 


we. 

Monti išvydo juodą vandenį ir atsispindinčius šviesos taškelius. Šviesa atsispin- 
dėjo nuo daugybės nematomų padarų akių. 

Visiškai šalia kažkas šoktelėjo, ir ji suriko, metėsi atgal, užlipo Seligmanui 
ant kojų. 

Vėl šoktelėjo. Ir vėl, tiesiai ant jos. 

— Greičiau paimkite jį! — šaukė Monti, traukdamasi atgal, stumdama dak- 
tarą į šoną. 

Vėl šoko, atsitrenkė į jos krūtinę, nukrito ant grindų. Ir vėl kažkas šaltas, 
slidus brūkštelėjo per ranką. 

— Krrrr... krrr... krrr... 

Vėl šoktelėjo, bumbtelėjo į sijoną, tarsi pykdamas, kad ji įsibrovė. 

Monti trenkė tam padarui, be perstojo mostaguodama rankomis. 

— Ne, ufff —nel 

Užšoko ant veido. Šlapias, šiurkštus, slidus. Ji greitai brūkštelėjo jį ranka. 

— Padėkite! — rėkė ji. — Gelbėkite! 

Krovis atsigręžė. Jis greitai pasilenkė, kažką sugriebė rankomis ir lėtai pa- 
kėlė priešais jos akis. 

— Kas atsitiko, panele Banerman? 

Apstulbusi Monti žiūrėjo į blizgantį padarą, maskatuojantį kojomis tarp 
Krovio pirštų, žiopčiojantį, mirkčiojantį. 

Jos akys jau pradėjo apsiprasti prietemoje, ir tas padaras ėmė ryškėti. Monti 
nukrėtė šiurpas: jis buvo katės dydžio. 

— Jūs negalite pakęsti varlių, ar ne, panele Banerman? — Krovis išsišiepė, 
dantys blykstelėjo. — Kažin kodėl? Šitas berniukas — geras mūsų draugužis. Po 
dvidešimties metų jis aprūpins Bendix Schere vienu pelningiausių vaistų. — Jis 
kyštelėjo varlę artyn, Monti metėsi atgal ir prisispaudė prie kameros durų. 

— Nereikia, — vapėjo ji. — Prašau, nereikia. — Aplinkui girdėjosi tik mur- 
kimas, kvarkimas, vienas, kitas pliūkštelėjimas į vandenį. 

Krovis kyštelėjo varlę dar coliu arčiau. 

— Šitas padarėlis yra motinos gamtos stebuklas, panele Banerman. Vienas 
rečiausių padarų pasaulyje. Rheobatrachus silus — varlė, kuri veisiasi skrandyje. 
Čia, šitoje patalpoje, turime didžiausią peryklą pasaulyje — per keturis tūkstan- 
čius varlių. Dar statome naują netoli Slauvio, kur auginsime šimtą tūkstančių. 

Kalbėdamas Krovis kyštelėjo varlę dar arčiau, mėgaudamasis Monti baime. 

— Žmogaus skrandis — nuostabus dalykas, argi ne? Tik pagalvokite, ką jis 
virškina: krakmolą, mineralus, baltymus. Ar kada nors mąstėte, kodėl tos rūgš- 
čios sultys nesugraužia mūsų skrandžių? Argi nesutiksite, kad tai gana įdomus 
klausimas, panele Banerman? 

Ji tik spoksojo ir tylėjo. 

— Na, tada pasakysiu jums. Skrandžio sienelės sudarytos iš unikalių ląs- 
telių, kurių neįveikia amoniakas ir anglies dvideginis. Kaip tik šitos ląstelės ir 

apsaugo mus nuo savęs suvirškinimo ir nuo skausmingos mirties. Protinga, ar 
ne? Todėl dabar ir pakalbėsiu apie šitą mūsų draugužę. — Jis švelniai paglostė 
varlę. — Dauguma gyvių arba deda kiaušinius, arba išaugina prieaugį gimdose. 
Ši ponia — ne. Ji išnešioja savo kūdikėlius skrandyje. Ir kaipgi jie išgyvena? Kodėl 
skrandžio rūgštys nesuvirškina jų? 

Monti sunkiai nurijo seiles. Visu kūnu žliaugė prakaitas. 

— Matote, — tęsė Krovis, — ji gamina medžiagą, kuri iš karto, kai tik pra- 
ryja kiaušinėlius, sulaiko rūgščių sekreciją, ir tai tęsiasi, kol išnešiojami jaunikliai. 
Mes nustatėme žmogaus genus, kurie skatina gamintis ląsteles, neįveikiamas nei 
amoniako, nei anglies dvideginio. Jūsų tėvo padedami ir pasinaudodami „Ma- 
ternox“, mes planuojame įvesti tuos genus į embrioną. Kai kūdikiai užaugs ir 
subręs, hormonų pokyčiai jų kūnuose sužadins atitinkamus genus ir jie negamins 
tų ląstelių, pradės virškinti savo skrandžių sieneles. Likusį gyvenimą tie žmonės 
turės vartoti koreguojamuosius vaistus, kitaip neišvengs skausmingos mirties. 

— Ir... ir... jūs gaminsite tuos vaistus, panaudodami šitas varles, — mikčiojo 
Monti. 

Krovis atitraukė varlę nuo jos veido. 

— Teisingai, panele Banerman. — Jo veide švietė ypatingas pasigėrėji- 
mas. — Visiškai teisingai! Gydytojai diagnozuos tą ligą kaip naują skrandžio 
opos rūšį, kurią sukėlė šiuolaikinio gyvenimo stresai. — Krovis vėl nusišypso- 
jo. — Mesjau sukūrėme vaistą, jis laukia, tačiau dar dvidešimt metų neregistruo- 
sime — maždaug po tiek laiko bus nustatyti pirmieji ligos atvejai. 

Jis vėl paglostė varlės kaklą tarsi ši būtų didžiai vertinamas numylėtinis. 

— Arjūs, panele Banerman, žinojote, kad varlė ir žmogus turi vieną labai 
panašų organą? 

Monti tylėjo. 

— Akį. Nežinojote, kad varlės ir žmogaus akys labai panašios? Mes tikime, 
kad jeigu žmogaus akis pakeistume varlės akimis, jis matytų pakankamai. Žino- 
ma, ji taip pat. 

— Tikiuosi, jūs spėliojate, kodėl su mumis atėjo daktaras Seligmanas. Paaiš- 
kinsiu. Nors dabar jis yra mūsų mokslinių tyrimų ir plėtros skyriaus direktorius, 
tačiau daktaras Seligmanas studijavo Šveicarijoje, ketino tapti akių mikrochirur- 
gu. Jis be galo išsamiai tyrinėjo žmogaus akį ir tiki, kad pasitelkus genų inži- 
neriją, galiausiai pavyks išgydyti daugelį aklumo formų. Be abejo, tai reikalauja 
begalinio kruopštaus darbo laboratorijoje, tiesa, daktare Seligmanai? 

Seligmanas nulenkė galvą. 

Krovis toliau glostinėjo varlę. 

— Panele Banerman, man rūpi, kokią tiksliai informaciją apie „Mediči failą“ 
turite jūs ar jūsų tėvas arba ponas Molojus ir kam ją perdavėte. Man nereikia tos 

informacijos dabar, suprantate, ne šią minutę. Kol kas paliksime jus ramybėje, 
kad šiek tiek pagalvotumėte, ką norėtumėte mums papasakoti. — Jis stabtelė- 
jo. — Esu tikras, kad paskui, kai jūs... a... padėsite mums atlikti eksperimentus, 
jūsų tėvas kur kas labiau negu iki šiol norės pagelbėti. Kol kas nesugalvoju tin- 
kamesnės vietos jūsų apmąstymams, kaip pasaulis atrodytų žiūrint į jį varlės 
akimis. Aišku, tuo atveju, jeigu tokia operacija pavyktų. 

Jis nusisuko ir mestelėjo varlę į tamsą. 

— Prašau, nepalikite manęs čia, — maldavo Monti. — Tik ne čia. Pasakysiu, 
ką žinau, — tačiau tai labai mažai. 

Krovis mąsliai patyrinėjo jos veidą ir švelniai uždėjo rankas ant pečių. 

— Noriu, kad labai gerai apgalvotumėte kiekvieną žinomą detalę ir kam 
apie tai papasakojote. Jūs sukėlėte mums daug rūpesčių, mieloji, labai, labai 
daug. — Krovis šypsojosi. 

Paskui bjauriai spyrė jai į kojas ir pastūmė. Monti su trenksmu nuvirto ant 
grindų, tik žioptelėdama iš šoko ir skausmo. 

Durys smarkiai trinktelėjo. Abu vyrai išėjo. Ji liko viena su kvarksinčiomis 
varlėmis ir pliuškenančiu vandeniu. Kvarksėjimas lyg ir garsėjo, balsų vis daugė- 
jo, kol triukšmas pasiekė kulminaciją. Jos siaubui, kilo tokia garsų kakofonija, 
tarsi tos varlės grūdosi artyn ir taikėsi pulti. 

Tada Monti kai ką prisiminė. 

Koneris neramiai vaikštinėjo po vestibiulį. Monti čia: visu kūnu jautė jos baimę. 
Jis pažiūrėjo į savo laikrodį: iki nustatyto laiko liko keturios valandos ir septynios 
minutės. Pats blogiausias scenarijus. Viskas savo vietoje, sekundės tiksi. Jeigu visa 
kita nepavyktų, jis bus padaręs tai, dėl ko čia ir atsirado. Tačiau kokia kaina? 

Koneris piktai žiūrėjo į sargą prie stalo. Nagi, greičiau. Netverdamas kan- 
čios, jis sugniaužė kumščius. Kad tik nebūtų per vėlu, prašau, prašau, kad tik ne- 
būtų per vėlu. Jis vėl priėjo prie stalo. 

— Kas, po velnių, vyksta? 

Sargas krūptelėjo ir nervingai atsakė: 

— Jau tuojau, pone. Turėtų paskambinti bet kurią akimirką. 

Jis čia jau penkiolika minučių. Pakankamai daug laiko. Pakankamai, kad 
gautų pranešimą — nepakankamai, kad ką nors padarytų. Jie privalės paleisti 
Monti, neturės kitos išeities. | 

— Gerai, dabar galite eiti pas jį. Lipkite į tiesioginį direktorių liftą. 

Koneris atsigręžė, nustebintas sargo balso, ir užsipuolė: 

— Į direktorių tiesioginį? Jis čia? Savo kabinete? 

— Taip, pone, pasirodo, taip. 

Koneris piktai dėbsojo į sargą. Daktaras Krovis visą laiką buvo čia? 

— Turiu jus įleisti. — Sargas žingsniavo šalia Konerio ir priėjęs prie lifto 
įkišo savo kortelę į skydelį. Durys iš karto atsivėrė. Koneris įlipo ir nustebo, kai 
liftas pajudėjo ne aukštyn, kaip jis tikėjosi, bet kelias sekundes sparčiai leidosi 
žemyn. Paskui sustojo, durys atsivėrė į nedidelį prieškambarį, kuriame stovėjo 
tuščias sargų stalas, o prie jo — plieninės durys. Kai išlipo, lifto durys užsivėrė. 
Monti buvo čia: dabar jautė ją dar stipriau. 

Minutėlę palaukęs, Koneris sužiuro į sargų stalą. Jame matėsi įmontuota 
klaviatūra, o monitorius išjungtas. Jis pabaksnojo į kelis klavišus, tačiau niekas 
nepasikeitė. Kažkas patraukė jo dėmesį lubose. Pakėlęs galvą pamatė kažkokią 
sudėtingą automatinę gesinimo sistemą, o šalia — oranžinis prožektorius. Prie 
tų purkštuvų kabėjo lentelė: 


PAVOJINGA ZONA. HALONINĖ AUTOMATINĖ GESINIMO SISTEMA. PRA- 
DĖJUS BLYKSĖTI ŠVIESAI, NEDELSDAMI IŠEIKITE Iš PATALPOS. SIGNALAS 
PRANEŠA, KAD SISTEMA PRADĖS VEIKTI PO PENKIOLIKOS SEKUNDŽIŲ. 


Matyt, dėl tų gaisrų jie visi serga paranoja, jeigu įrengė tokią sistemą patal- 
poje, kur dirba žmonės, o ne mašinos, svarstė jis. 

Laikas bėgo. Koneris vis labiau nerimo. Pamėgino atidaryti tas duris už sar- 
gų stalo, įkišdamas savo kortelę kartą, antrą. Tačiau ant durų esantis raudonas 
jutiklinis skydelis, kokio nebuvo nė viename aukšte viršuje, į jo kodą nereagavo. 

Jis prisėdo ant stalo krašto. Praėjo dešimt minučių. Dvidešimt. Kas čia, po 
velnių, vyksta? 

Laikas jau baigėsi. Jis desperatiškai žingsniavo po kambarėlį, rėkdamas sie- 
noms: 

— Daktare Krovi, pasiskaitykite elektroninį paštą! Nežaiskite su mani- 
mi, — jūs neturite laiko! Pasiskaityk savo prakeiktą elektroninį paštą! 

Kareivi, man nebepatinka šitas žaidimas. 

Ganas kramtė nykščio nagą. 

Kareivi, aš nejuokauju. Man tikrai nebepatinka šitas žaidimas. 

Niki veidas, apgaubtas ilgais raudonais plaukais. Ji gulėjo nuoga, surišta 

Tą akimirką, kai Niki veido išraiška pasikeitė, supratus, kad tai joks seksua- 
linis žaidimas, kad jie iš tikrųjų ketino išpjauti širdį iš krūtinės jai esant gyvai, tą 
akimirką jis nešiosis su savimi iki kapo duobės. 

Dabar jiems reikėjo pasirūpinti ta Banermanų moteriške. 

Apsistatęs. dviem sargais, Ganas išlipo iš lifto ir koridoriumi nuėjo į peryk- 
lą. Po velnių, jau ir jam nepatiko šitas žaidimas. Silsas, Raulis, reporterė Zandra 
Volerton — visi jie gavo, ko nusipelnė. Betgi Niki — kas kita. Prakeikimas, jis iš 
tikrųjų ją mylėjo. 

O dabar dar ta Banerman. Jau prarandi galvą, — keikė save. — Jau netenki 
sumautos drąsos. Ganas praėjo pro tambūrą, įėjo į peryklą, į tą šleikštų drėgną 
orą, plūdžių smarvę, paniro į aidintį kvarkimą, užkėlė koją ant metalinių grotų ir 
spoksojo į infraraudoną tamsą. 

Jos čia nebuvo. 

Pro durų skersinių tarpus Monti stebėjo, kaip trys vyrai nulėkė koridoriumi pe- 
ryklos link: tas, kuris vilkėjo kostiumą, skubiai malė į siųstuvą, tačiau jo žodžius 
skandino didžiulio siurblio, prie kurio ji buvo prisispaudusi, ūžesys. 

Tau tereikia pasitikėti savimi. 

Kostiumuotasis ir vienas sargas įlipo į liftą, o kitas sargas lėtai vaikštinėjo 
koridoriumi ir sustojo tiesiai priešais ją, įbedęs akis į skersinius. 

Monti susiėmė, jau pamiršo baimę, beviltiškai nusitvėrė vienintelio žodžio: 
išlikimas. Kažkaip jai reikėjo ištrūkti iš čia ir viską atskleisti pasauliui. 

Sargas čiupo durų rankeną. Širdis daužėsi jos krūtinėje. Dabar vienintelis 
Monti ginklas — staigus puolimas: jeigu iš visų jėgų spirtų jam į tarpkojį, suleistų 
nagus į akis, gal ir turėtų šansą... 

Jis patampė duris, patikrindamas, ar jos tinkamai uždarytos, ir pasitraukė. 
Monti liko sukaustyta, priblokšta, negalėdama patikėti. 

Praėjo kelios minutės, jis nepasirodė. Tau tereikia pasitikėti savimi... 

Lengva pasakyti. Ji suspaudė ploną plastikinę kortelę, kurią jai perdavė 
Vinstonas Smitas. Raštelyje jis sakė, kad ši kortelė atidarys visas duris pastate, ir 
bent šioms durims, išleidusioms ją iš peryklos, ji tikrai tiko. 

Monti labai atsargiai stumtelėjo duris ir apsižvalgė. Koridorius tuščias. Ne- 
buvo jokių kelrodžių, rodyklių ar pavadinimų. Tiesiai prieš ją kabėjo televizijos 
kamera. Reikėjo judėti, nestovėti vietoje, dingti iš čia. 

Rodžeris. Vinstonas Smitas nurodė tą vardą raštelyje. Mano draugas Rodžeris 
būna ten nuo pirmadienio iki penktadienio, nuo 8 valandos iki 4 valandos popiet. Jis 
parodys jums viską, ką tik norėsite pamatyti. Galite juo pasitikėti. Gailiuosi, kad man 
niekada neužteko drąsos. Jeigu pavyktų rasti Rodžerį, galbūt jis padėtų ištrūkti. 
Tačiau šiandien šeštadienis, atsitokėjo Monti. Vis tiek dar buvo šansas. Ji prisi- 
minė, kad Vinstono Smito pamainos lyg ir keisdavosi. 

Susiorientuok. Nustatyk padėtį. Monti mėgino apskaičiuoti, kuriame aukšte 
dabar buvo. Būtų galima pasinaudoti liftu, tačiau rizikinga: jis galėjo sustoti bet 

kuriame aukšte, o ten — kameros. Geriausiai pasinaudoti koridoriais ir laiptais. 
Vis dėlto gal pavyktų sutikti Rodžerį. 

Ji vėl apžvelgė koridorių. Kairėje pusėje kažkas spragtelėjo ir ji pasileido ta 
kryptimi, skatinama atgijusios vilties. Deja, ten tebuvo poilsiui skirta vieta: prausyk- 
los, gėrimų automatai ir stalas su kėdėmis. O spragsėjo karštų gėrimų automatas. 

Monti patikrino prausyklas, tikėdamasi, kad už jų galėjo būti koks nors pa- 
slėptas išėjimas. Nieko neradusi, nubėgo atgal koridoriumi. 

Už kelių jardų koridorius staigiai suko į dešinę, ir čia pat, už posūkio, pa- 
mačiusi metalines duris su klaviatūra Monti atsikvėpė. Atsargiai įkišo kortelę, 
surinko Vinstono Smito duotą numerį: 0626. Užraktas trakštelėjo, raudoną švie- 
selę pakeitė žalia. 

Už tų durų buvo betoninė laiptinė. Ji nervingai dirstelėjo aukštyn į tamsą, 
paskui — žemyn. Į apačią vedė tik vienas laiptatakis ir aiškiai matėsi, kur jis bai- 
giasi: prie kitų durų ir aklinos sienos. 

Staiga garsiai trakštelėjo. Ji pašoko. Apsisukusi pamatė, kad durys už jos 
užsidarė ir užsirakino. Pakėlusi akis į viršų apsidžiaugė, kad nematyti nė gyvos 
dvasios. Ar čia būtų kur pasislėpti? Ne, jokių užkampių ar sieninių spintų. 

Monti stovėjo stengdamasi susikaupti. Reikia lipti aukštyn, ieškoti kelio į 
viršų. Staiga ji nustėro: dviem laiptatakiais aukščiau virstelėjo durys. Šmėstelėjo 
šešėlis. Pasigirdo neramūs balsai. 

Nebebuvo laiko kišti kortelę atgal į duris. Ji pasileido laiptais žemyn, posū- 
kis — vėl žemyn, posūkis — vėl žemyn. Apačioje, tamsoje, ji atsitūpė ir klausėsi 
melsdamasi, kad tik jie nepatrauktų apačion. 

Žingsniai leidosi žemyn, paskui sustojo tiesiai virš jos. Garsus trakštelėji- 
mas — ir tyla. Ji iškvėpė orą, tačiau tupėjo toliau, įbedusi akis į viršų, kol pagaliau 
įsitikino, kad jie dingo. | 

Priešais ją ant betoninių grindų gulėjo keletas nuorūkų, naudotas plastiki- 
nis puodelis. Tos nuorūkos savotiškai nuramino: tai buvo tarsi slaptas ženklas, 
kad čia, apačioje, būta tų, kurie priešinosi Bendix nuostatams. Paskui Monti įkišo 
kortelę į tarpą, suspaudė skaičius ir nedrąsiai stumtelėjo duris. 

Priešais ją atsivėrė nedidelis prieškambaris ir mažas pultas, prie kurio sėdė- 

Monti apmirė. 

Pasigirdo žingsniai, besileidžiantys žemyn nuo virš jos esančios laiptinės. 
Neišmanydama, ką daryti, ji metėsi į prieškambarį. Sargas buvo maždaug to pa- 
ties amžiaus kaip ir Vinstonas Smitas, žilstančiais plaukais, o išsekęs veidas nu- 
sėtas dideliais raudonais pleiskanotais lopais. Vyro žvilgsnis buvo ne atšiaurus, 
bet geras, tad ji iš karto nusprendė, kad jis kaip tik toks. 

— Ar galite parodyti savo asmens dokumentą, ponia? — paklausė jis. 

Nervingai dirstelėjusi į duris, Monti ištraukė iš rankinės Vinstono Smito 

raštelį ir ištiesė jam. Sargas jį išlankstė, perskaitė ir drebančia ranka grąžino atgal. 
Jis metė skubų žvilgsnį į lubas, paskui pasilenkė prie jos ir sušnabždėjo: 

— Aš negaliu jums padėti. Noriu, bet negaliu. Neįmanoma. — Jo akys, da- 
bar išsiplėtusios iš baimės, vėl švystelėjo į lubas. 

Monti nusekė jo žvilgsnį: ten buvo televizijos kamera. Ji puolė į paniką. Čia 
pat už jo matė duris. Žūtbūt reikėjo pro jas praeiti. 

— Rodžeri, Vinstonas Smitas mirė. Jie galėjo jį išgydyti, bet neišgydė — nu- 
žudė. Galėtų padėti ir jums, tačiau jie duoda vaistų, kad ir toliau blogai jaustumė- 
tės. Prašau, padėkite man pabėgti iš čia. Praleiskite mane. Tiesiog pasakykite, kad 
nematėte manęs. 

Durys už vyro staiga atsivėrė. Įėjo du sargai: vienas jų tas, kurį Monti matė 
pro durų skersinius. Durys garsiai trakštelėjo užsidarydamos. 

— Tikiuosi, jaučiatės patogiai, daktare Banermanai? 

Lašinė tebebuvo prijungta prie Diko Banermano riešo, tačiau jis jau nebuvo 
intubuotas, pats kvėpavo. Jis žinojo, kad naktį, pripumpuotas narkotikų, iš Ben- 
dix Hamersmito klinikos buvo perkeltas į šitą mažą, belangį, skurdžiai baldais 
apstatytą kambarėlį. 

Jis nemiegojo, turėjo visą protą, nors kūnas buvo lyg švininis ir reikėjo 
didžiulių pastangų, kad kilstelėtų ranką ar sulenktų pirštus. Banermanas lėtai 
pasuko galvą durų link ir pamatė ten stovintį daktarą Krovį. Apsirenges žaliai, po 
smakru — chirurgo kaukė. 

— Kur, po galais, aš esu? 

— Jūsų vietoje, daktare Banermanai, dėl geografinių detalių nesukčiau gal- 
vos. Yra daug svarbesnių dalykų, kuriais turėtumėte rūpintis. — Krovis uždarė du- 
ris ir priėjo prie lovos. — Mieliau apsieičiau be šito: gąsdinimais retai gali ką nors 
laimėti, tačiau kartais tiesiog nėra pasirinkimo. Ar mudu suprantame vienas kitą? 

Banermanas ryžtingai atrėmė jo žvilgsnį. 

— Manau, kad tu, Krovi, manęs iš viso nesupranti. Gali daryti man, ką tik 
nori, tačiau aš nepadėsiu nei tau, nei tavo pašvinkusiai įmonei. Aišku? 

Generalinis direktorius palenkė galvą. 
stovintį televizorių ir pasakė: — Matote, daktare Banermanai, mes pakenksime 
ne jums. 

Jis įjungė televizorių. Ekrane pasirodė operacinė. Du žmonės operacinės 
drabužiais įstūmė vežimėlį. Jie nuvežė jį po didžiule lempa, patraukė stabdžių 
svirtelę, kuri įtraukė ratukus, paskui dingo iš akių. 

Dikas Banermanas labai aiškiai matė, kad ant vežimėlio guli jo duktė. Monti 

buvo pririšta odinėmis juostomis: per kojas, rankas ir kaklą. Tarsi specialiai jam ka- 
mera pakeitė vaizdo mastelį. Dabar siaubo iškreiptas Monti veidas matėsi iš arti. 
— Pasikalbėsime vėliau, daktare Banermanai, — pareiškė Krovis. — Duosiu 
progą ramiai pamąstyti. 
Durys užsidarė. Krovis dingo. 


Koneris lyg paklaikes spoksojo į laikrodį. Jo apskaičiuotas derybų laikas skriejo į 
pabaigą. Krumplių oda nudrisko, bedaužant į sieną, įsikišo juos burnon, pačiulpė, 
pajuto kraujo skonį. . 

Durys atsidarė. Įėjo sargas su ginklu rankoje. 

— Daktaras Krovis nori, kad kai ką pamatytumėte, pone Molojau, — pasakė 

— Aš privalau pasikalbėti su daktaru Kroviu, — tarė Koneris. — Privalau 
tučtuojau su juo pasikalbėti. Ar galite nuvesti mane pas jį? Aš privalau su juo pasi- 
kalbėti. 

Sargas papurtė galvą. 

— Atsiprašau, nieko negaliu padaryti. — Atstatęs pistoletą į Konerį, sargas 
įkišo kortelę į pultą ir vienu pirštu klaviatūroje suspaudė keturis skaičius. Ne- 
trukus monitorius atgijo. Dirsčiodamas čia į Konerį, čia į klaviatūrą, jis paspaudė 
daugiau klavišų. Po pertraukėlės ekrane pasirodė labai aiškus operacinės vaizdas. 
Koneris pamatė ant vežimėlio pririštą Monti, kelis žmones operacinės drabu- 
žiais, kurie rinkosi aplinkui ją. 

Koneris spoksojo pastėręs. 

— Kas čia vyksta? Kas, po galais, vyksta? 

— Daktaras Krovis pagalvojo, kad jūs norėsite tai pamatyti, — paaiškino 
patenkintas sargas. 

Koneris vėl įbedė akis į ekraną. Jis aiškiai matė siaubą Monti veide. Buvo 
sunku suprasti, kas tie kiti žmonės. Krovis — tas tai buvo Krovis — taisėsi kaukę 
ant burnos ir nosies, o šalia jo stovintis malonios išvaizdos vyras movėsi chirurgo 
pirštines. 

— Vardan Dievo, ką jie daro? 

Kamera pritraukė Monti veidą, paskui vėl atitolino. Konerio akys užkliuvo už 
kažkokio daikto ant lubų, pačiame monitoriaus ekrano viršuje. Oranžinė signalinė 
lemputė ir gesinimo sistemos purkštuvai. Tokie pat kaip ir čia. Haloninės dujos. 

Jis žiūrėjo į sargą, tiesiai į jo akis. Tas pasipūtes spoksojo į jį. Koneris žiūrėjo 
stipriau, skverbėsi gilyn, iš visų jėgų susitelkdamas, nesvarbu, kad akino panika, 
susikoncentruodamas, liedamas visą savo energiją į tuos du rutuliukus. Visą laiką 
įdėmiai žiūrėjo. Sargo šypsena blėso, smakras atvipo. Pistoletą laikanti ranka nu- 
sviro. Dabar sargo akys apsiblausė, žvilgsnis išskydo, jis glebo, glebo... 

Jau! 

Koneris šoko ant jo, kairiąja ranka čiupo už riešo, už tos rankos, kurioje 
buvo ginklas, o dešiniąja iš visų jėgų rėžė į nosį, kartu su sargu užvirto ant stalo, 
trenkdamas keliu sargui į tarpkojį. Jis trenkė dar kartą ir dar, nutvėrė pistoletą, 
užlaužė ranką ant stalo krašto. Pistoletas nuskriejo ant grindų. 

Sargas užsimojo laisvąja ranka, grybštelėjo Konerio ausį. Apakęs iš siuto, 
Koneris griebė jį už plaukų ir sugrūdo veidą į klaviatūrą. 

— Kurji? — Jis vėl grūstelėjo sargo veidą. — Kur ji, tu, suski? — Ir vėl vožė 
sargo veidą į stalą. 

Sargas suklykė: 

— Ne! Sustok. Būk geras, baik. 

Nepaleisdamas plaukų, Koneris apgręžė jį. 

— Kurji? Greičiau sakyk! — Jis stvėrė sargą už slėpsnos ir stipriai sugniaužė. 

Sargas sustaugė. 

— Kur? Sakyk arba nurausiu tau sušiktus pautus. 

— A... antras lygis. 

Koneris vėl sugniaužė. 

— L-1-liftu. Liftu. Į antrą lygį. — Vyrukas švokštė, iš burnos ir nosies sruvo 
kraujas. — S-suk į dešinę. Iškaba. Pažymėta. 

Nepaleisdamas jo plaukų, Koneris ištraukė kortelę iš skydelio ir prikišo prie 
jo nosies. 

— Naudoti šitą? 

Sargas linktelėjo. 

— Sakyk kodą. Koks tas sušiktas kodas? 

— Nulis — šeši — du — šeši. 

— Jeigu suki man smegenis, grįšiu, o tada pasigailėsi. Supratai? 

Sargas mirktelėjo. 

Koneris įsikando kortelę, užlaužė sargo galvą ir tvojo kumščiu į pasmakrę. 
Sargo akys užsivertė. Koneris paleido jo plaukus, ir tas susmuko ant grindų be gy- 
vybės ženklų. 

Koneris pritūpė, čiupo pistoletą ir nulėkė prie lifto. 

Antiseptiko kvapas. Monti mirkčiojo akinamoje šviesoje, kurią skleidė lempos 
viršuje. Atrodė, kad kojos ir rankos suveržtos spaustuvuose. Mėgino pakelti gal- 
vą, pasukti į šoną, tačiau ir ta buvo prispausta. 

Tad spoksojo į plytelėmis padengtas sienas, jausdama, kaip gerkle kyla siau- 
bas. Vienoje pusėje buvo susirinkusi grupė žmonių, apsirengusių operacinės 
drabužiais. Jie buvo nusigręžę, užsiėmę kažkuo, bet kuo, ji nematė. Kartkartėmis 

jie atsisukdavo, pažiūrėdavo į Monti, tačiau matėsi tik akys virš kaukių. Krovis. 
Seligmanas. Linda Farmer, kurią jai teko sutikti tik kartą. Medicininės informaci- 
jos skyriaus direktorė. Ir dar viena moteris, kurios Monti nepažino. 

Sutarškėjo kažkoks instrumentas. Ji matė, kaip Seligmanas iškėlė mažą krau- 
juotą daiktą prieš šviesą, laikydamas jį chirurginėmis žnyplėmis ilga rankena, ir 
atidžiai apžiūrinėjo. Po kurio laiko nuleido tą daiktą ir pakėlė antrą. Tarpusavyje jie 

Monti pradėjo tyliai nerimastingai melstis. Mėgino įsivaizduoti auksinį 
kryžių, galvojo apie Lamielo kvadratą rankinėje. Ir sielvartingai apie Tabitos Do- 
nogju sumaitotą kūną ant jos automobilio stogo. 

Ta nepažįstamoji lėtai, atsargiai artinosi, laikydama prieš save metalinį pa- 
dėklą, tarsi neštų auką prie altoriaus. Padėklu ropojo didžiulė varlė. Tose vietose, 
kur turėjo būti jos akys, Monti pamatė kraujuotas tuščias akiduobes. 

Monti gerklę suspazmavo. Ji sugurgė iš siaubo. . 

Moteris prikišo varlę arčiau — taip arti, kad beveik lietė Monti nosį. Drebė- 
dama, gaikčiodama, ji suuodė tą padarą, matė, kaip pulsuoja nudribusi jo kaklo 
oda. Monti stipriai užsimerkė. Jie neprivers žiūrėti, ji tokią laisvę dar turėjo. 

Kai atsimerkė, moteris jau ėjo šalin. Monti sunkiai nurijo seiles. Netrukus 
moteris grįžo su kitu padėklu, kurį vėl prikišo prie pat Monti. Ant smulkinto ledo 
gulėjo kraujuoti varlės akių obuoliai. 

Iš panikos susuko vidurius. Tampė rankas, kojas, kaklą. 

Kažkas privežė tarškantį vežimėlį. Dabar visa grupė žmonių apsupo ją. 
Seligmanas palinko, knaisiodamasis po instrumentus ant padėklo, pirmiausia 
išsirinko mažą blizgantį skalpelį, kurį pakėlęs apžiūrinėjo, paskui pasiėmė ins- 
trumentą ilga plona rankena ir plokščiu apvaliu metaliniu kaušeliu gale. 

— Neeeeeeeeee! — suklykė Monti. 

Seligmanas dviem pirštais sukiojo kaušelį. Sužybsėjo šviesa. 

— Ne! Prašau, ne, — bėrė ji žodžius. — Bet ką. Bet ką, ko tik norite. Tik ne 
akis, ne... 

— Aš neužtruksiu, — pasakė Seligmanas visiškai bejausmiu balsu. — Ope- 
ruojant akis labai svarbu dirbti greitai, kadangi regos nervų galūnėlės nepaprastai 
greitai apmiršta. — Paskui jo veido išraiška pagriežtėjo. — Varlė yra šaltakraujis 
gyvis, panele Banerman. Šaltakraujai gyvūnai beveik nejaučia skausmo, — ar ži- 
nojote tai? 

Monti žiūrėjo į jį netekusi amo. 

— Nenaudojau anestetikų varlei, todėl nešvaistysiu brangaus laiko suleisda- 
mas jų jums. — Seligmanas ištiesė ranką ir šiek tiek pakoregavo lempos kampą. 

Pasigirdo Krovio balsas: 

— Ar pagalvojote, ką norėtumėte papasakoti, kol daktaras Seligmanas ne- 
pradėjo, panele Banerman? Ar turime pirmiau išimti vieną akį ir pažiūrėti, kaip 
klostosi reikalai? 

— Nieko, — žioptelėjo ji. — Neturiu nieko. Mes... aš... kalbėjausi tik su 
ponu Ventvortu... Zandra Volerton — daugiau su niekuo. Daugiau su niekuo 
nekalbėjau, o jie jau mirę. Nekalbėjau, patikėkite, prisiekiu. — Monti žinojo, kad 
kalba padrikai. 

— O kaip ponas Molojus? Su kuo jis kalbėjo, panele Banerman? 

— Aš nežinau. 

— Manau, kad žinote. 

— Ne. Nežinau. Tikrai nežinau. Nemačiau jo... nuo pat... aš nežinau, kur jis. 

Stojo trumpa tyla. Paskui Krovis aštriai rėžė: 

— Išimkite pirmą akį. Kai baigsite, pakalbėsime su ja dar kartą. Nedidelis 
skausmas turėtų padėti susikoncentruoti. 

Padėklus atnešusi moteris pasilenkė virš Monti, giliai įspaudė pirštus į ger- 
klę virš juostos, atversdama jos galvą aukštyn. Kita rankų pora užgulė kaktą. 

Iš siaubo vos prakvėpuodama, Monti tematė, kaip Seligmano pirštai tiesiasi 
prie jos dešinės akies. Ji stipriai užsimerkė, iš visų jėgų laikėsi, kad tas niekšas 
neatplėštų pirštais vokų. 

Ir neišlaikė. Pirmiausia blakstienos. Paskui guminės pirštinės skaudžiai 
grybštelėjo akies obuolį. Ji jau matė padūmavusią šviesą. Pirštai negailestingai 
mygo, atrodė, kad jam tai buvo įprasta, kad taip darė kiekvieną mielą dieną. Se- 
ligmanas plačiai atvertė vokus. 

— Plėstuvą, — ramiai nurodė jis. 

Pasirodė pirštinėta ranka, laikanti mažytį vielinį instrumentą guminiais ga- 
lais. Jis artėjo prie jos akies. Monti pajuto, kaip jį įkišo ir dar labiau praplėtė vokus. 

— Gerai, — pasakė Seligmanas. — Dabar pjausiu per junginę. 

Ne, būk geras, ne, nedaryk šito. Prašau, nedaryk. Monti žiūrėjo Seligmanui į 
akis, beviltiškai be žodžių iš visos širdies maldaudama. Nuo įtampos vyro kaktą 
išvagojo raukšlės, jis pasilenkė, dabar chirurgo kaukė buvo vos keli coliai nuo jos 
veido. Skalpelis tvykstelėjo šviesoje, iš lėto, tvirtai leidosi žemyn ir akimirką jo 
nesimatė, nes jau palietė odą. 

Antras lygis... suk į dešinę... pažymėta... 

Koneris išsiveržė iš lifto nelaukdamas, kol durys visiškai atsivers, ir pateko 
į lygiai tokį pat tuščią prieškambarį, kokiame ką tik buvo. 

Jis įkišo kortelę į duris, surinko numerį, pastūmė jas ir paklaikęs žvalgėsi 
į abi koridoriaus puses, atkišęs pistoletą į priekį. Koridorius tuščias. Jis metėsi 
bėgti, už dvidešimties jardų — sankryža, pilna iškabų. Koneris pasileido į kairę, 
prie durų, pažymėtų „Operacinė Nr. 1“. Tolyn. Dar dešimt jardų. 

„Operacinė Nr. 2.“ 

Žvilgtelėjo pro stiklą duryse. Jie ten. Žaliais apdarais susispietę aplink veži- 
mėlį. Chirurgas pasilenkęs virš Monti... 

Bekišant kortelę į duris, ranka taip drebėjo, kad toji nukrito ant grindų. 
Koneris priklaupė, stengėsi pakišti nagus po ja, tačiau kortelė gulėjo lyg prilipusi. 
Jėzau, greičiau! Atlupo ją, įgrūdo į duris, įkalė numerį. Žybtelėjo žalia lemputė, jis 
stūmė duris alkūne. Durys nejudėjo. Vėl pabandė — sudrebėjo, bet nepasidavė. 

Gal užrakintos iš vidaus? Jis vėl pastūmė, paskui trūktelėjo — ir iš karto 
atsivėrė. Didžiulės sunkios durys su svorine spyruokle atsidarė. Kažkas atsigręžė. 
Moteris, kurios jis nepažino. 

— Nelieskite jos! — suriko Koneris, švytuodamas pistoletu. — Pasitraukite 
nuo jos. Traukitės arba šausiu! Traukitės! Šausiu, po velniais, iššaudysiu visus! 
Traukitės! 

Akimirką visi sustingo, tarsi nuspaudus vaizdo grotuvo mygtuką „Pauzė. 

Krovis apsisuko. Virš kaukės spoksojo pilkos ledinės akys. Tą akimirką Kone- 
ris nieko taip netroško, kaip tik spustelėti gaiduką. Gyvenime jam dar nebuvo tekę 
šauti, tačiau dabar galėjo kuo lengviausiai tai padaryti. Tačiau kulkos galėjo nu- 
krypti ne ten, kur reikėjo, galėjo pataikyti į Monti. Monti. Turiu ją išgabenti iš čia. 

Visų akys įsmigusios į jį. 

— Traukitės! Sakiau traukitės! — Figūros pajudėjo, traukėsi atbulos. Jis vėl 
plėšriai žiūrėdamas pašvytavo pistoletu. Tada įbedė žvilgsnį į chirurgą. — Mesk 
skalpelį. — Koneris, suspaudęs abiem rankomis, staigiai kilstelėjo pistoletą ir nu- 
sitaikė tiesiai į chirurgą. Skalpelis kaukštelėjo į grindų plyteles. 

Koneris vis dar stovėjo tarpduryje. Skubiai žvilgtelėjo per petį. Koridorius 
vis dar tuščias. Jis stebėtinai šaltai mąstė, jautėsi ramus. Jis vadovavo. Svarbu 
nepanikuoti. — Jis sugavo Monti žvilgsnį. 

— Rankas virš galvų, visi pakelkite rankas! 

Visi pakluso. 

Koneris vėl dirstelėjo per petį. Nieko. Pažvelgė į lubas, į kamerą, gesinimo 
sistemą, kuri buvo tiesiai virš jo, vėl į kamerą. Jį stebės, imsis veiksmų. Negalima 
gaišti nė sekundėlės. 

— Tu! — riktelėjo jis vienai chalatu vilkinčiai moteriai, nusitaikydamas į 
ją pistoletu. — Stumk vežimėlį čia. Visi kiti stovite vietoje. Kas pajudės — kris 
negyvas. 

Neapykanta netilpo krūtinėje. Metų metus nešiota neapykanta. Dabar ją 
reikėjo paleisti, privalėjo, antraip tas jausmas jį pasmaugs. Moteris stūmė veži- 
mėlį artyn, vežė Monti, grąžino jam Monti. Jos veidas buvo baltas, tačiau atrodė 
gerai, nesužeista. Monti buvo sveika. 

Turiu išlikti ramus. Šitaip toli nuėjęs. Išlaikyk ramybę, privalai išlaikyti. 

Nagi, Krovi. Pradžiugink mane. Duok man dingstį nupilti tave. Jėzau, kaip aš 
noriu nudėti tave, tave, prakeiktą šūdo gabalą. 

Jis žiūrėjo virš nutaikyto ginklo į Krovį. Seligmaną. Lindą Farmer. Jautė, 
kaip viduje tarsi fejerverkas sproginėjo pyktis. Jautė, kaip iš jo plūsta energija. 
Koneris įbedė akis į lempas. Pažiūrėjo į Krovį. Seligmaną. Farmer. Vėl į lempas. 
Blykst. Sprogo viena lempa. Paskui kita. 

Krovis buvo įrėmęs į jį akis. Koneris kaipmat nusuko žvilgsnį. Nutvėriau 
tave, išpera, nepaleisiu, o ne. 
lempos sprogo vienu metu. Iš jų pliūptelėjo liepsna, išsiveržė tiršti aitrūs dūmai, 
pasklido palubėje. Lempa degė, spragsėjo. Koneris suuodė aštrų dūmų tvaiką. 
Staiga per kambarį tvykstelėjo skaisčiai oranžinės šviesos dryžis. 

Ir kitas. 

Ir dar vienas. 

Konerio akys šovė į lubas. Užsidegė haloninių dujų gesinimo sistemos įspė- 
jamoji lemputė. Apimti panikos Krovis ir Seligmanas pakėlė galvas, žengė žingsnį 
į priekį, durų link. 

— Atgal! — užriaumojo Koneris. — Tuoj pat atgal! 

Lemputė sukosi, švysčiodama oranžinius dryžius per jų veidus. Vienas veži- 
mėlio galas buvo jau čia pat. Koneris viena ranka stvėrė už metalinio krašto prie 
Monti galvos, o kita ranka niuktelėjo pistoletą į sustabarėjusią moterį, vis dar 
įsikibusią į vežimėlį ir šaudančią akimis tai į lemputę, tai į jį. 

Koneris trūktelėjo vežimėlį, o tada taip stipriai pagrūdo jį pirmyn, į moters 
paširdžius, kad toji nuvirto aukštielninka ant grindų. 

Pasigirdo šeši signaliniai pyptelėjimai, paskui automatinis įspėjantis balsas: 

— GAISRO GESINTUVAS AKTYVUOTAS. NEDELSDAMI PALIKITE ŠIĄ PATALPĄ. 
GAISRO GESINTUVAS AKTYVUOTAS. NEDELSDAMI PALIKITE ŠIĄ PATALPĄ. 

Krovis, Seligmanas ir Farmer paniškai metėsi į priekį. 

Koneris dirstelėjo į žybsinčią lemputę ir suriko: 

— Nejudėt! Daugiau nė per colį nejudėt! 

Mosuodamas pistoletu, jis žengė atbulas pro duris, ištempė vežimėlį į kori- 
dorių ir patraukė į šalį, kad užsitrenktų durys. Vos tik užraktas spragtelėjo, vieną 
vežimėlio galą įrėmė į duris, o kitą įgrūdo į priešingą koridoriaus sieną, net ne- 
žiūrėdamas į Monti. Puikiausiai įtilpo. Dabar durys niekaip neatsidarys. 

Dabar ir čia užsidegė signalinė lemputė ant sienos. Šokiruota Monti negalė- 
jo atplėšti nuo jo akių. 

Vis dar skambėjo automatinis balsas: 

— PALIKITE PATALPĄ. PALIKITE PATALPĄ. IKI SISTEMOS VEIKIMO PRADŽIOS 
LIKO DEŠIMT SEKUNDŽIŲ. DEVYNIOS... AŠTUONIOS... SEPTYNIOS... 

Pasigirdo klaikus durų trankymas. Koneris pamatė kumštį, trankantį lange- 
lį duryse, kad išdaužtų stiklą. 

— PENKIOS... KETURIOS... 

Prie langelio prilipo Krovio veidas vis dar su chirurgo kauke. Jų žvilgsniai 
susitiko. Koneris jautė, kaip už stiklo degė įtūžis, neapykanta. Jautė Krovio valios 
jėgą, kuri kaip magnetas jį traukė. Traukė prie durų. 

— TRYS... DVI... 

Koneris mėgino nusukti žvilgsnį, bet nepajėgė. Žūtbūt stengėsi ištrūkti iš 
tų žvilgsnio gniaužtų. Įsivaizdavo auksinį kryžių. Jis ištirpo. Įsivaizdavo kitą. Tas 
išsilydė į juodą skystį. Jo ranka išsitiesė prie vežimėlio krašto. Durys drebėjo tarsi 
taranuojamos. Koneris stengėsi nusukti akis kitur. Tačiau regėjo tik Krovio pilkas 
akis, jautė jų trauką, įsakymą atidaryti duris. Pradėjo gelti galvą, apėmė pykini- 
mas. Pistoletas iškrito iš rankos. 

Auksinis kryžius. 

Auksinis kryžius. 

Dabar Krovis kalbėjo pro stiklą: 

— Patrauk vežimėlį, pone Malojau. Šitai negali tęstis! Turime viską spręsti 
kaip džentelmenai. Vyriškai. 

Staiga Krovis tapo jo geriausiu draugu, ir Koneris stebėjosi, kaip to nesupra- 
to anksčiau ir kodėl dabar stengėsi jam pakenkti. Nagi, juk jis myli savo geriausią 
draugą... 

Koneris pasisuko, uždėjo rankas ant vežimėlio ir pamatė, kaip Monti bepro- 
tiškai purto galvą. Paskui vėl sugavo įdėmų Krovio žvilgsnį. Ne. Šitaip negerai. 
Pagalvojo apie savo tėvą. Matė ore pakibusį didžiulį juodą nekrutantį paukštį iš- 
skėstais sparnais. Matė, kaip jis trenkėsi į žemę, kaip užlūžo galva, o akys žiūrėjo 
tiesiai į jį. 

Lygiai taip pat, kaip dabar Krovis žiūri į jį. 

Pagalvojo apie motiną. Ir vėl pasuko žvilgsnį į tas pilkas akis. Ne. Jokiu būdu, 
ne... 

Veriantis šmėkliškas klyksmas. 

Krovio veidas dingo. Šviesa už langelio pritemo. Koneris išgirdo baisų oro 
veržimąsi. Jis pripuolė prie langelio. Ten siautė pūga. Tai haloninės dujos stūmė 
deguonį lauk, temperatūra nukrito žemiau nulio, visi garai virto ledu. 

Jis negalėjo atitraukti akių nuo langelio. Atrodė, kad tie keturi žmonės at- 
liko kažkokį ritualinį šokį, draskydamiesi nuo veidų chirurgines kaukes, išsižioję, 
skruostai įdubę, akys nenormaliai išsprogusios nuo šoko ir baimės. 

Moteris, kurią jis partrenkė, raičiojosi ant grindų, daužėsi kumščiais krūti- 
nę, veidas susiraukšlėjęs lyg supliuškęs balionas. Ji atsikėlė, vėl nuvirto, kojomis 
ir rankomis daužydama plyteles. 

Linda Farmer kinkavo galvą, veidas perkreiptas. Visas Seligmano ramumas 
dingęs, dabar jis trypė, sulinkęs sukosi ir sukosi ratu, pamišėliškai kratydamas 
kumščius tai aukštyn, tai žemyn. 

Langelyje vėl pasirodė Krovio veidas, užblokuodamas viską, jis kaip paklaikęs 

kažką žiopčiojo. Koneris nusigręžė, pažiūrėjo į Monti ir pasilenkė į priekį, kad ji ne- 
matytų langelio. Vėl ėmė trankyti duris. Jis palaukė, kol daužymas baigėsi. 

Kai atsigręžė, Krovis tebestovėjo ten — šlykšti marionetė violetiniu snukiu, 
išsprogusiomis akimis, kaktoje išvirtusiomis venomis. Kratėsi taip, tarsi jį purtytų 
elektros srovė, ir įnirtingai stengėsi užmegzti ryšį su Koneriu. Koneris vėl nusisuko. 

— Kas vyksta? — paklausė Monti. 

Koneris nieko nesakė, tik priglaudė ranką jai prie skruosto. Palaukęs gerą 
pusę minutės, jis nužvelgė visą koridorių ir tik tada atsisuko į langelį. Krovio 
snukis buvo dingęs. 

Jis pažiūrėjo pro stiklą. Krovis gulėjo ant grindų prie pat durų, susirietęs, 
springdamas ir baisiai kratydamasis, vis dar žvelgdamas į langelį. Linda Farmer, 
Seligmanas ir ta moteris gulėjo persikreipę, ištiesę rankas į duris, akys išvirtu- 
sios, nereginčios. 

— Koneri! 

Jis atsigręžė, išgirdęs paniką Monti balse. Koridoriumi lėkė du sargai. Pisto- 
letas. Kur, po velnių, pistoletas? Pamatė jį gulintį ant grindų, pripuolęs pastvėrė, 
tada metėsi prie Monti, stengdamasis ją užstoti ir mosuodamas pistoletu, kad 
sargai aiškiai jį pamatytų. 

— Stop! — riktelėjo jis. 

Jie sustojo. Tie du beveik šešiasdešimtmečiai baikščiai iškėlė rankas ir pasi- 
traukė atgal. 

— Gerai! — rėkė Koneris. — Dabar klausykite! Noriu, kad ponas Neilas 
Rorkė kaipmat atsirastų čia. Dabar pat, šią minutę, supratote? 

— Koneri... — nutraukė jį Monti. 

— Girdėjote? Vienas lieka čia su mumis, kitas eina ir suranda Rorkę. Man 
nusispjauti, kur, po velnių, jis yra ar ką daro... 

— Koneri! 

Pajutęs jos įtemptą balsą dirstelėjo į Monti: ji žiūrėjo tolyn, už jo nugaros. Ko- 
neris pamatė per sieną slystantį šešėlį ir tą pat akimirką pajuto galvoje sprogimą. 

Pistoletas išskrido iš Konerio rankos. Virsdamas ant šono, jis dar spėjo pamatyti, 
kaip tas sukosi ant grindų kitapus vežimėlio. Ranka sugniaužė gerklę, užlaužė 
galvą, smūgis į pakinklius parvertė jį aukštielninką. 

Akimirksniu ant jo užvirto stambus nepažįstamas sargas. Pasigirdo žings- 
niai. Riksmas. Kažkas klykė: 

— Patrauk tą vežimą, patrauk tą sušiktą vežimą! Atidaryk duris, greičiau 
daryk tas sukruštas duris! 

Apsvaigęs Koneris stengėsi išsilaisvinti, tačiau abi jo rankas buvo prispaudę 
sargo keliai. Prie pat veido išdygo pistoleto vamzdis. 

— Negaliu jo pajudinti! — kažkas šaukė. — Jis įstrigęs! Jėzau, tvirtai įstri- 
gęs. Padėk, traukitės, po velniais, iš kelio! 

Sargas lėtai pakilo nuo jo, tačiau ginklo nuo veido neatitraukė. 

— Stokis. Greičiau. 

Koneris svirduliuodamas pakilo, pasviro į šoną, atsitrenkdamas į sieną. Sar- 
gai plūdo iš visų pusių. Du it bepročiai tąsė vežimėlį. Koneris džiaugėsi, kad tas 
nė kiek nepajudėjo iš vietos: operacinėje halonų slėgis taip stipriai spaudė duris 
iš vidaus, tad tos dar tvirčiau įsirėžė į vežimėlį. 

— Keliame jį! — šūktelėjo vienas. — Griebkime už apačios! Greičiau! 

— Numesk tą sušiktą bobą! 

Jie nuplėšė juostas ir išvertė Monti ant grindų, o patys palindo po vežimė- 
liu ir mėgino pakelti jį aukštyn. Vežimėlis nejudėjo. Visa išbalusi ir drebėdama 
Monti atsiklaupė. Koneris norėjo mestis prie jos, bet sargas stipriai niuktelėjo jį 
revolveriu atgal. 

Gale koridoriaus, iš už kampo išniro kostiumu apsirengęs vyras. Jis atrodė 
rūsčiai nusiteikęs, žingsniavo skubiai. Švarkas atsegiotas, kaklaraištis plaikstėsi. 
Koneris iškart jį pažino: majoras Ganas, apsaugos skyriaus direktorius. Vos už 
jardo nuo jo mynė ne kas kitas, o Rorkė. Nepaprastai susijaudinęs. 

Galiausiai vežimėlis pasisuko, paskleisdamas bjaurų metalo džeržgėjimą. 
Vienas sargas įkišo kortelę, suspaudė skaičius ir atplėšė duris. Užtelėjo galinga 
šalto oro banga. Rorkė metėsi į operacinę. Ganas nusekė iš paskos, prieš tai už- 
metęs akį į Monti ir Konerį. 

Koneris ir Monti susižvalgė. Ji tebebuvo sukrėsta, tačiau jau laikėsi ant kojų. 
Atrodė neblogai. Apie pabėgimą negalėjo būti nė minties, nes visur stovėjo sargai. 

Tyla užsitęsė. Koneris spoksojo į pravertas operacinės duris. Vėl pasigirdo 
žingsniai: koridoriumi atlėkė du vyrai, vilkintys laborantų chalatus. Vienas nešėsi 
didelį juodą maišą. Abu nėrė į operacinę. 

— Kaip jautiesi? — paklausė Koneris Monti. 

— Užsičiaupk, — nurodė sargas, niūktelėdamas jį pistoletu. — Kad negir- 
dėčiau nė žodžio. Nė žodelio. 

Koneris pažiūrėjo į jį. 

— Aš turiu pasikalbėti su ponu Neilu... 

Sargas kilstelėjo pistoletą, tvirčiau jį suspausdamas. Koneris užsičiaupė. 

Praėjo dešimt minučių. Tada operacinės durys plačiai atsivėrė ir išėjo mirti- 
dirstelėjo į Ganą ir tirtančiu balsu ištarė: 

— Tempk kur nors tą šliužą ir nušauk. Ir šitą kalę, ir jos tėvą. Visi pakanka- 
mai pridarė mums nuostolių. Atsikratyk jų. 

Ganas dėbtelėjo į Konerį, paskui atsigręžė į prezidentą: 

— Leiskite paprieštarauti, pone: manau, kad jie vis dėlto mums reikalin- 
gi. — Jis žvilgtelėjo į Konerį. 

Koneris nieko nelaukė. 

— Pone Neilai, — kuo ramiausiai kreipėsi jis, nors širdis buvo apmirusi. — 
Aš nusiunčiau Kroviui elektroninį laišką, bet nemanau, kad daktaras jį perskaitė. 
Manau, verčiau žvilgtelėkite į jį... jūs... 

— Man nerūpi, ką jūs manote, pone Molojau. Man neįdomu, ką turite pa- 
sakyti. 

— Daktaras Krovis skaitė jį, — nukirto Ganas. — Parodė jį man. Pusantros 
valandos darbavausi prie to laiško. — Jis atsisuko į Rorke. — Gaila, bet jums teks 
jo paklausyti, pone Neilai. Jeigu ne, po trijų valandų neteksite įmonės. 


Ganas uždarė prezidento kabineto duris, o Rorkė, visas išbalęs nuo šoko ir pyk- 
čio, įjungė kompiuterį ir atsitraukė. Ganas įvedė komandą. Koneris stovėjo šalia 
ir abejingai stebėjo, kaip ekrane pasirodė tekstas. Monti žiūrėjo lyg užkerėta. 


x — siuntėjas: eumenidesemailhost.minaret.co.uk 

Data: 1994 m. gruodžio 10 d., šeštadienis, 11:48:56 +0100 
Kam: kroviseBendixs.co.uk (dr. Vincentas Krovis) 

Nuo: eumenideseminaret.co.uk 


Priedas: garso įrašas 
Tema: dėl MEDIČI FAILO 


Sveiki, daktare Krovi, 

Čia Koneris Molojus. Garantuoju, kad jus sudomins pridėta laikmena, 
kurią aptikau slaptos informacijos zonoje Bendix Schere kompiuterių 
sistemoje. Be abejo, jos turinys jums žinomas? 


MEDIČI FAILAS 

„Maternox“. I stadija. 

Partijos Nr. BS-M-6575-1881-UKMR. 

Išleidimo data: 1993 m. spalio 31 d. 

Laukiamas rezultatas: 1994 m. rugsėjis-1995 m. birželis. 


Tada pasirodė Saros Džonson ir kitų trijų jau mirusių moterų — Zinetos 
Patel, Robertos Makdonald ir Karolinos Kingslėj — ligų istorijos ir sąrašas mo- 
terų, kurios pastojo vartodamos gydytojų paskirtą „Maternox“, bei jų numaty- 
tos gimdymo datos. Mirusių moterų ir jų kūdikių simptomai buvo identiški ir 
demaskuojantys: motinoms — aštri pūlinėlinė psoriazė ir mirtis dėl kvėpavimo 
sutrikimo, kūdikiams — kiklopo sindromas, aštri psoriazės forma ir mirtis dėl 
ydingo kvėpavimo organų susiformavimo. 

Konerio pranešimas tęsėsi: 

Esu tikras, kad jus, daktare Krovi, sudomins pridedama garso juostos 
įrašo kopija. Ta juosta paimta iš daktaro Ričardo Banermano laborato- 
rijos Berkšyre tą naktį, kai jis tyrė „Maternox“ kapsules ir jūs pagrobėte 
mokslininką. Įrašyti balsai atpažinti — kalbėjo daktaras Banermanas, 
jūs ir majoras Bilas Ganas: 


Dr. Banermanas: „Poliovirusas gali rodyti, kad ketinama naudoti oralinę 
pernešimo sistemą. Daugumos virusų negalima naudoti oraliniu būdu 
pernešti genetinę informaciją, kadangi jie neišsilaiko žmogaus vidu- 
riuose. Poliovirusas išsilaiko. Lengva sukurti defektyvų poliovirusą, 
kuris negali replikuotis.“ (Pauzė.) 

„Jūs, šunsnukiai. Dieve mano, jūs, šunsnukiai!“ 


Daktaras Vincentas Krovis, Bendix Schere generalinis direktorius: 
„Labas vakaras, daktare Banermanai. Tiesiog atsitiktinai važiavau pro 
šalį — pagalvojau, užsuksiu šnektelėti. Kokią savaitę beveik nemačiau 
jūsų darbe. Abejoju, ar jums teko susitikti su majoru Ganu, mūsų ap- 
saugos skyriaus direktoriumi?“ 


Daktaras Banermanas: „Norėčiau išgirsti jūsų paaiškinimą, Krovi: kaip 
jums, po velnių, atrodo, ką darote su savo „Maternox“. 


Majoras Bilas Ganas, Bendix Schere apsaugos skyriaus direktorius: 
„Na, mes norėtume išgirsti jūsų paaiškinimą, daktare Banermanai: ką 
jūs darote su „Maternox“ šablonu, kuris priklauso įmonei.“ 


Daktaras Banermanas: „Ar jums labiau patiktų, kad tas paaiškinimas 
vyktų teisme, ar Vaistų saugumo komitete? O dabar norėčiau, kad išei- 
tumėte iš mano valdų. Jeigu planuojate dar pas ką nors užsukti šnekte- 
lėti pirmą valandą nakties, siūlau užsukti pas savo advokatus ir pradėti 
išsamiai aiškinti jiems, nes, kaip Dievą myliu, jums jų prireiks.“ 


Majoras Bilas Ganas, Bendix Schere apsaugos skyriaus direktorius: 
„Gerai, dabar paraitokite jo rankovę, suleisiu jam štai šitą. Daugiau 
nekels mums rūpesčių, bus romus kaip avinėlis.“ 


Daktare Krovi, visą šio garso įrašo kopiją rasite ir išgirsite nuspaudę simbolį, 
pažymėtą DR. BANERMANO PAGROBIMAS, kuris bus automatiškai perkeltas į 
jūsų kompiuterio standžiojo disko atmintį. 


Siuo metu ši elektroninio pašto medžiaga ir priedas su garso įrašu įra- 


šoma į atmintį 200 elektroninio pašto serveriuose visame pasaulyje. Norint 
patikrinti, kur galima susirasti ir paskaityti šią medžiagą, be kitų vietų, 
yra ir šie miestai: Viena, Maskva, Paryžius, Keiptaunas, Zagrebas, Varšuva, 
Niujorkas, Vašingtonas, Čikaga, Los Andželas, Roma, Vladivostokas, Sankt 
Peterburgas, Honkongas, Sidnis, Brisbeinas, Reikjavikas, Gotenburgas. 

Šio laiško pabaigoje nurodyti anksčiau minėtų vietų elektroninio pašto 
adresai, todėl galėsite pats patikrinti. 

Dėl Bendix Schere saugumo ši informacija yra užkoduota. Tačiau jeigu 
aš asmeniškai nesutrukdysiu, šį vakarą, 7 valandą Grinvičo laiku, vienas iš 
šių serverių automatiškai iškoduos visą informaciją ir išsiųs kopijas į visus 
9500 žinių skyrius internete. Kitas serveris pradės siųsti kopijas Jungtinių 
Valstijų prezidentui, Britanijos ministrui pirmininkui, viso pasaulio valsty- 
bių ir karinių pajėgų vadovams jų internetiniais adresais. Trečias serveris šią 
informaciją išsiuntinės visiems Britanijos, Jungtinių Valstijų ir viso pasaulio 
laikraščiams, televizijoms ir radijo stotims. 

Aš sudariau programą, sujungiančią visus šiuos 200 serverių. Jeigu pa- 
bandytumėte nors vieną jų deaktyvuoti, tą pačią akimirką likusieji išsiųstų 
visą informaciją ir galiausiai kaip virusas išplatintų kiekvienam pasaulio as- 
meniui, kuris tik yra prisijungęs prie interneto. 

Žinodamas, kaip jūs mielai žudote žmones, kurie jus erzina, kaip antai, 
Džeikas Silsas, Zandra Volerton, Valteris Hoginas, daktaras Korbinas, Čarlis 
Raulis, Hjubertas Ventvortas, be to, mano tėvai, Edvardas Donogju ir Tabita 
Donogju, norėčiau patarti: mane nužudyti būtų neprotinga. Aš esu vieninte- 
lis žmogus, galintis duoti nurodymą, kad ta informacija nebūtų išsiuntinėta, 
ir imtis atsargumo priemonių. 

Užsitikrindamas ilgalaikį saugumą, visus dvylika mėnesių pakartotinai 
duosiu tokį nurodymą kiekvieną šeštadienį, 7 valandą vakaro Grinvičo laiku. 
Pasirūpindamas papildomu atsargumu savo nuotraukas ir paso duomenis 
perdaviau visiems šių serverių operatoriams. Jie priims nurodymą nepla- 
tinti šios informacijos tik tuo atveju, jeigu aš asmeniškai jį pateiksiu. Jeigu 
kada nors tuo anksčiau nurodytu laiku jie negautų mano nurodymo, auto- 
matiškai bus pradėtas negrįžtamas šios informacijos skleidimas.“ 


Rorkė klausiamai sužiuro į Ganą. Apsaugos direktorius niūriai dėbtelėjo į jį. 

— Gaila, bet tai tiesa, pone. Vos tik daktaras Krovis gavo šį laišką, mūsų 
sistemos vadovas ir visa darbo grupė patikrino informaciją. Pasirodo, jis visa tai 
padarė. 

Kurį laiką Rorkė stovėjo susičiaupęs. 

— Tai kokios mūsų galimybės? 

Ganas žvilgtelėjo į savo laikrodį. Buvo be dešimties minučių keturios. 

— Kurjūs turite būti 7 valandą šįvakar, pone Molojau? 

— Už pusantros valandos kelio nuo čia. 
| Ganas pasikrapštė pakaušį. Jis dirstelėjo į monitorių, paskui į Konerį ir atsi- 
grežęs į prezidentą niūriai tarė: 

— Nemanau, kad turime kokį nors pasirinkimą, pone Neilai. Gaila, bet visos 
kortos, regis, pono Molojaus rankose. 

Rorkė su Ganu išėjo. 

Koneris ir Monti tylėdami žiūrėjo vienas į kitą. Monti iš jo akių suprato, 
kad negalima tarti nė žodžio. Koneris apglėbė ją. Mėgindama nugalėti baimę, ji 
stipriai glaudėsi prie jo. Monti suprato, kad šią akimirką kaip niekada anksčiau ji 
privalėjo būti stipri. 

Jiedu susėdo prie posėdžių stalo. Jos atmintin grįžo daugiau kaip prieš me- 
tus čia vykęs pirmas susitikimas su Rorke ir Kroviu. Prisiminė, kokia ji anuomet 
zidento stalo, ir pagalvojo apie varlę Krovio kabinete, padarytą iš juodos kietos 
masės, raudonomis brangakmenių akimis. Varlė... 

Monti mintis nutraukė staiga grįžę Rorkė ir Ganas. Ji vengė Rorkės žvilgsnio. 

Ganas liko stovėti prie uždarytų durų. Rorkė žengė kelis žingsnius nuo durų 
ir pasisuko į Konerį. 

— Taigi, ko jūs norite? Įsivaizduoju, kad gerai viską apgalvojote. — Jo balse 
nebuvo girdėti jokios pagiežos, atrodė, kad tai tik menkutė problemėlė, kurios 
jam reikėjo atsikratyti, kad galėtų vėl užsiimti svarbesniais dalykais. 

— Kas atsitiko mano tėvui? Kur jis? — Monti užbėgo Koneriui už akių. 

Ganas dirstelėjo į Rorkeę ir atsakė už jį: 

— Jūsų tėvas čia, šiame pastate. Jam viskas gerai. 

— Čia? Kodėl jis čia? Maniau, kad jį ištiko insultas. 

Ganas atsakė mandagiai ir pagarbiai: 

— Jūsų tėvo sveikata kuo puikiausia. Jis... — Ganas žvilgtelėjo į Rorke, tarsi 
laukdamas pagalbos. — Jam leidžiami raminamieji. 

— Noriu jį pamatyti, — pareiškė Monti. — Dabar. Nuveskite mane pas jį. 

Rorkė neramiai žvilgtelėjo į savo laikrodį. 

— Susitarimas neįvyks, Rorke, kol mes nepamatysime daktaro Banerma- 
no, — pasakė Koneris. — Be to, man reikia lagaminėlio, kurį turėjau palikti jūsų 
nuostabiuose svetinguose apartamentuose. 

Ganas su Rorke susižvalgė. Kažkas jų žvilgsniuose labai nepatiko Monti. 

— Palydėsiu jus, — tarė Ganas. 


Mirtinai išblyškęs tėvas, lašinės ir visa stebėjimo aparatūra pribloškė Monti. 
Tačiau jiems atėjus, atsisakius visų anestetikų ir raminamųjų, vos per kelias mi- 
nutes tėvas pastebimai pasitaisė. Jį prižiūrintis jaunas gydytojas užtikrino, kad 
daktaras Banermanas atsistos ant kojų maždaug per porą valandų. 

Kai jie grįžo į prezidento kabinetą, Koneris atsisėdo posėdžių stalo gale, 
priešais save pasidėjo lagaminėlį ir atidarė. Monti sėdėjo jo dešinėje, o Rorkė su 
Ganu — kairėje, priešais Monti. Kelias sekundes ji stebėjo prezidento veidą: ta jo 
pasitikėjimo kupina išraiška kėlė didelį nerimą. 

— Pirmasis mitas, kurį turime išsklaidyti, Rorke, yra tavo vaidmuo šioje 
įmonėje. — Koneris paėmė popieriaus lapą ir padėjo ant stalo, kad visi paskai- 
tytų. — Bendix Schere savo akcininkus visada slėpė. Nenuostabu, ar ne, Rorke, 
kadangi tau faktiškai priklauso visas šimtas procentų akcijų? 

Apstulbusi Monti žiūrėjo čia į Konerį, čia į Rorkę. 

— Žinoma, — tęsė Koneris, — savo direktoriams duodi trupinius. Esi doras 
ir demokratiškas. Jiems paskirstai 49 procentus paprastųjų įmonės akcijų ir bal- 
sų, tačiau jie niekada negauna jokių tai patvirtinančių dokumentų. Tai galioja, kol 
jie sėdi įmonėje, tačiau tai yra didžiulė paskata. Tavo vidutiniai metiniai dividen- 
dai — nuo kelių šimtų tūkstančių iki poros milijonų svarų žmogui. Labai gražu, 
jeigu gali juos gauti, Rorke, tačiau nemanau, kad, norint atsisėsti į valdybos nario 
kėdę, užtenka labai jau paprastų išlygų, argi ne? Iš savo pavaldinių tu reikalauji 
kažko daugiau nei vien patirties verslo ir mokslo srityje, tiesa? 

Koneris ištraukė iš lagaminėlio aplanką ir numetė ant stalo. 

— Manei, kad labai kruopščiai paslėpei visus pėdsakus. Vertei savo paka- 
likus prasimušti į visas bibliotekas ir leidyklas pasaulyje. O du fotografus, kurie 
nebuvo pakankamai paslaugūs, įsakei nužudyti. — Koneris atsilošė kėdėje. — Tu 
turėjai daug vargo, kol užkapstei visą savo praeitį. Plastinė chirurgija būtų pasi- 
tarnavusi kur kas efektyviau, tačiau 1969 metais ji, matyt, nebuvo pasiekusi tokio 
lygio kaip dabar? 

Atrodė, kad Rorkės tokios kalbos nė kiek nejaudino. 

— Matai, Rorke, mano motina buvo autoritetinga specialistė okultizmo 
srityje. Ji kaupė visas kada nors išleistas knygas. — Koneris atvertė aplanką, 
kuriame buvo pilna didelių fotoatspaudų, ir paskleidė juos ant stalo. 

Monti pasiėmė vieną. Tai buvo knygos puslapis su nespalvota nuotrauka: 
balta mantija apsigaubęs vyras klūpėjo magiško rato centre. Apskritimo pakraš- 
tyje matėsi visa serija relikvijų, tarp jų — kaukolė, apeiginis durklas, keletas baž- 
nytinių taurių ir statulėlių. Tas vyras dėjosi ant galvos varlės kaukę. 

Apačioje parašyta: „Danielis Džadas (Teutas) įšventinamas kaip keturiasde- 
šimt antrasis Naujosios tarptautinės satanistų brolijos adeptas. 

Monti prisikišo arčiau, kad geriau įžiūrėtų to klūpančio vyro veidą. Eoto- 
grafijoje jis buvo daug, gal trisdešimčia metų jaunesnis. Dabar tas veidas papil- 
nėjęs ir plaukai kur kas ilgesni, tačiau bruožai nepasikeitę. Apsirikti neįmanoma. 
Tai — Rorkė. 

Kurį laiką ji negalėjo atplėšti akių nuo tos fotografijos. Užteko pakelti į pre- 
zidentą akis, ir jos kūnu pagaugais nuėjo šiurpas. Monti paėmė kitą lapą, taip pat 
iš knygos. Čia buvo trys nuotraukos. Dviejose buvo jaunas Rorkė. Sklaidydama 
fotoatspaudų rinkinį, Monti vis labiau įsitikino, kad tai tie patys puslapiai, kurių 
trūko jos vartytose knygose Britų bibliotekoje. 

— Danielis Džadas, — pasakė Koneris. Dabar jo balsas buvo dygus. — Teutas. 
— Jis parodė į ant sienos kabančias nuotraukas: vienoje Rorkė juokėsi kartu su prin- 

cu Čarlzu, kitoje stovėjo susikibęs su Klintonu. — Visi tavo draugai — aukšti asme- 
nys. Tu nužudei savo tėvą ir motiną, tiesa, Danieli Džadai? Pirmiausia motiną kan- 
kinai, nukirtai jai rankas, paskui kamavai ją ir pagaliau nužudei. Tavo burtams nėra 
ribų, Rorke. Pone Neilai Rorke. Kaip atrodė, kai karalienė įšventino tave į riterius? 

Rorkės žvilgsnis buvo kupinas neapykantos. 

— Kodėl tu nebaigi šios šarados ir nepasakai, ko nori, Molojau? 

Koneris linktelėjo. 

— Žinoma. Viską turiu čia pat. — Iš lagaminėlio jis ištraukė dar vieną ap- 
lanką. Jame buvo pluoštelis dokumentų, suskirstytų į keturias lygias krūveles. 
Vieną komplektą pastūmė Rorkei, kitą — Monti. Kol kas jis nekreipė dėmesio į 
Ganą. — Gal pasakysi, kur tavo sekretorė laiko kavos aparatą? Parūpinsiu kavos, 
kol skaitinėsi. 

— Dabar nėra laiko jų skaityti. 

— Susidorosi, — pasakė Koneris ir pastūmė ketvirtą pluoštelį Ganui. — 
Manau, ir tau derėtų žvilgtelėti. Tai liečia ir tave. — Jis atsistojo. — Kam nors su 
pienu? Cukrumi? 


Po pusvalandžio Rorkė padėjo paskutinį lapą ir kruopščiai sutvarkė visą krūvelę. 

— Tu nori, kad visas savo akcijas perleisčiau daktarui Banermanui, panelei 
Banerman ir tau? 

— Tai geras sandėris tau, — ramiai pasakė Koneris. — Mainais gauni garan- 
tuotą šimto tūkstančių svarų metinę pensiją visam gyvenimui, be to, tuos pačius 
penkiasdešimt vieną procentą Bendix Schere pelno, kuriuos gauni šiuo metu, — 
taip pat visam gyvenimui. — Jis akimirką stabtelėjo. — Likę keturiasdešimt de- 
vyni procentai kasmet bus paskirstomi medicinos mokslinių tyrimų fondams ir 
labdaros organizacijoms. Tu visada vadinai Bendix Schere „rūpestingiausia įmone 
pasaulyje“ — na, nuo šiol kaip tik tokia ji ir bus. 

— Ir tu tiki, kad aš pasirašysiu dokumentą, kuriame atsistatydinsiu iš pre- 
zidento pareigų. 

— Daktaras Banermanas, panelė Banerman ir aš paskirsime naują valdybą. 
Neketinu laikyti dabar esančių tavo žaidimo draugelių. 

Susiraukęs Rorkė sugavo Gano žvilgsnį. 

— Ar dar kas nors bus, Molojau? — paklausė Rorkė, atsigreždamas į Kone- 
rį. — Daugiau jokių staigmenų, paslėptų kišenėje? 

Sunerimusi Monti žiūrėjo į Konerį. Rorkė jokiu būdu nesutiks. Be to, ji pri- 
valėjo papasakoti Koneriui, ką matė požeminėse laboratorijose. Visa tai išaiškės, 
turėjo išaiškėti, o tada įmonei — galas. Ar dėl to Rorkė buvo toks ramus? Ar Ko- 
neris nesąmoningai metė Rorkei auksinę progą išsisukti? 

— Taip, — pasakė Koneris, — yra. Noriu, kad nuvestum mane į Demonų olą. 

— Ką? 

— Tik mes abu. Vieni. 

Rorkė nusišypsojo, aiškiai atsipūsdamas. 

— Juk tu nerimtai kalbi, Molojau? 

— Dar niekada nekalbėjau rimčiau. 

— Ten neišgyvensi nė penkių minučių. Labai gaila, bet kalbi apie tai, ko 
visiškai nenutuoki. 

— Tikrai? — plykstelėjo Koneris. 

Kurį laiką Rorkė žiūrėjo į jį. 

— Niekas nesiartina prie Demonų olos, kol nėra kviečiamas, Molojau. Tai 
neįmanoma. 

— Tuturitą galią, Rorke. Esi vienintelis žmogus žemėje, kuriam leista ten įeiti. 

Ir vėl Rorkė, regis, amžinybę stebeilijo į jį tylėdamas. Paskui jis papurtė galvą. 

— Ne. Jokiu būdu, Molojau. Tai neįmanoma. Taip niekada nebuvo daroma. 

— Gali būti padaryta, — kirto Koneris. — Taip parašyta Didžiajame Įsta- 
tyme. 

— Niekas dar taip nedarė. Niekas per du tūkstančius metų. 

— Tau leista grįžti ten dar kartą, — pasakė Koneris. — Tai viena iš šešias- 
dešimt trijų tau suteiktų privilegijų. 

— Reikėtų rengtis mėnesių mėnesius. Būtų beprotybė vien galvoti apie ėji- 
mą ten nepasirengus. Ne, Molojau. Jeigu eisi į Demonų olą, mirsi. 

Koneris papurtė galvą. 

— Ne, nemirsiu, Rorke, kadangi tu mane apsaugosi. Jeigu žūčiau, tau būtų 
prastai. 

— Negaliu duoti jokių garantijų, kad galėsiu tave apsaugoti. Nemanau, kad 
tu visiškai suvoki, kokios jėgos ten egzistuoja. 

— Tada turėsi labai labai rimtai padirbėti, Rorke. Per visą gyvenimą nė kar- 
to nesuklydai — kol kas. Kodėl dabar nepradėti? 

Rorkė tylėjo. 

— Jeigu liksiu gyvas, Rorke, tavo turtas vis tiek liks nepaliestas. Jeigu žūsiu, 
tada tu arba patirsi katastrofą, arba susižersi savo pinigus ir likusį gyvenimą pra- 
leisi pasislėpęs. Nemanau, kad tai tave tenkintų. 

— Molojau, tu nepalieki man jokio pasirinkimo. Aš nuvesiu tave į Demonų 
olą. Jeigu tu išgyvensi, tada mes pasirašysime tuos dokumentus. 

Koneris kreivai nusišiepė, atidarė lagaminėlį ir išėmė dar vieną dokumentą. 

— Padarysiu tau nuolaidą. — Jis padėjo dokumentą ant stalo. — Aš jau 
pasirašiau ant šito. Tai neatšaukiamas nurodymas mano advokatui Bobui Store- 
riui iš „Harbottle and Lewis“, kuris šiuo metu turėtų laukti vestibiulyje. Tai yra 
vienintelės šio dokumento kopijos, kurias jis laikys savo biure. Jeigu aš grįšiu, 
grąžins jas man. Jeigu negrįšiu, atiduos tau. 

Koneris pasižiūrėjo į laikrodį ir atsistojo. 


496 PETER JAMES + ALCHEMIKAS 


— Tai nediskutuotina, Rorke. — Jis padavė Monti popierėlį, ant kurio buvo 
užrašytas telefono numeris, ir pasakė jai: — Be penkių septintą lauksiu prie šito 
telefono. Norėsiu, kad tu ir tavo tėvas pasakytumėte man, ar Rorkė pasirašė. Tada 
duosiu komandą sustabdyti mano nurodymus. 

Jis atsisuko į Rorke: 

— Majoras Ganas paliudys tavo parašą. Turi čia kur nors įmonės antspaudą? 

— Tu nesugrįši, Molojau. Atrodo, pats to nesupranti. 

— Tai yra tiek tavo, tiek mano problema, Rorke. — Koneris uždarė laga- 
minėlį ir pasiėmė jį. — Noriu, kad paskambintum ir nurodytum įmonės reakty- 
viniam lėktuvui būti pasirengusiam šįvakar aštuntą valandą pakilti iš Getviko 
oro uosto, užregistruojant reisą į Tel Avivą. Verčiau nedelsk: tau reikia rimtai 
susiruošti kelionei. Dabar aš konfidencialiai pasikalbėsiu su panele Banerman. 
Būčiau dėkingas, jeigu pasirūpintum, kad liftas nuvežtų mus į vestibiulį. 

Monti ir Koneris tylėdami leidosi žemyn. Kostiumą dėvintis vyras laukė ant 
sofos priimamajame. Jis turėjo didelį portfelį. Koneris trumpai pristatė Monti, 
paskui išėjo su ja į automobilių aikštelę ir abu įsėdo į jo išnuomotą fordą. 

— Žinau, ką pasakysi, — tarė jis. 

— Koneri, tikrai nežinai. Tu nematei, ką jie daro ten, apačioje. Aš negaliu 
pradėti... 

Koneris raminamai kilstelėjo ranką. 

— Mūsų laukia daugybė reikalų, mieloji, daugybė. Tačiau aš noriu ramiai 
miegoti naktį. Taip pat, kad tai galėtum daryti ir tu, ir tavo tėvas. Nežinau, kiek 
tokių Rorkės piranijų kaip vyresnysis inspektorius Levinas plaukioja už šitų sie- 
nų, ir neketinu rizikuoti. 

— Ar tai, ką Rorkė sakė, tiesa? Kad tu neturi šanso? 

Koneris suėmė jos ranką ir spustelėjo. Monti jautė, kokie įsitempę, nervingi 
jo pirštai. | 

— Aš turiu šansą ir privalau jį išnaudoti. Mes neturime kito pasirinkimo. 
Tėra vienintelis kelias, jeigu noriu kada nors jaustis saugus, ir vienintelis kelias, 
jeigu noriu kada nors tikėtis, kad apsaugosiu tave ir tavo tėvą. 

— Ar to, ką padarei internete, neužtenka? 

— Ne, tai — niekniekis, ir jis tai supranta. Kada nors jie vis tiek įveiks tą 
kodą. Tai, ką padariau, tik padeda laimėti šiek tiek laiko. Dabar turiu pasistengti, 
kad išpirkčiau mūsų gyvybes. 

Jau buvo beveik devynios valandos, kai Monti ir jos tėvas pasiekė Meidenhedo 
pakraščius. Nors Rorkė su viskuo sutiko ir pasirašė dokumentus, Monti budriai 
sekė veidrodėliuose išnyrančius žibintus. 

— Ką man sakyti Anai Sterling? — paklausė ji. 

— Tiesą, — paprastai atsakė Dikas Banermanas. 

— Koneris liepė nesakyti. 

Tėvas kurį laiką patylėjo. 

— Kiek dar moterų vartojo tos partijos „Maternox“ ir tebėra pavojuje? 

— Dešimt. Tiek rodo „Mediči failas“. 

— Kadajos turi gimdyti? 

— Nuo dabar iki kitų metų birželio. 

— Molojus tikrai liepė nesakyti Anai teisybės? Argi tai neprieštarauja tam, 
ką mudu buvome sutarę, brangute? 

— Koneris sakė, kad jeigu tiesa apie „Maternox“ išaiškės, įmonė žlugs. 

— Taip, nė kiek dėl to neabejoju. 

— Kad ir kaip ten būtų, tėti, mes turime laukti, kol grįš Koneris. 

— Žinai, — pagaliau pasakė jis. — Stebiuosi, kad Molojus yra pasirengęs 
tęsti visus tiesos dangstymus. Aš jau pradėjau gėrėtis juo. Kai pirmąkart suti- 
kau, jis man nepatiko, bet paskui patraukė mane. Stebėjau visą tą jo darkymąsi 
televizijos monitoriuje — tikras pirotechnikos meistras. Galų gale atrodė visiškai 
neblogas vyrukas. Širdies gilumoje. 

Monti nusišypsojo, bet tą menkutį palengvėjimą jau suteršė juoda baimės 
dėmė. 

— Taip, jis neblogas. Tikrai neblogas vyrukas. 

Ji sustojo prie tėvo namo durų ir išjungė variklį. Tamsa kėlė blogą nuojautą. 
Jau trys valandos Koneris išvykęs su Rorke. 

Vos tik jie įėjo vidun, Monti nuskubėjo per virtuvę, įžiebdama visur šviesas. 
Trumpai pastovėjo prie telefono, paskui pakėlė ragelį ir surinko Anos Sterling 
numerį, nors ir nebuvo tikra, ar šeštadienio vakarą draugę ras namuose. Po trijų 
signalų kažkas pakėlė ragelį. 

— Sterlingas. — Vyriškas balsas. Prislėgtas. Anos vyras. 

— Markai, — ištarė ji. — Čia Monti. 

Jis šiek tiek atkuto. 

— Monti! Sveika! — Žodžiai susiliejo, tarsi jis būtų gėręs. 

— Kaip jaunimėlis laikosi? — Ji stengėsi kalbėti kaip įprastai. — Ketinau 
paskambinti, bet aplinkybės buvo šiek tiek... a... susipynusios. Kaip laikosi Ana? 

Sekė tokia ilga tyla, kad Monti persigando. 

— Markai? Ar tu ten? 

— Ji prarado kūdikį. 

— Ką? Kas atsitiko? 

— Ketvirtadienio rytą. Trečią valandą. Nuvežė į ligoninę. Aš buvau išvažia- 
ves darbo reikalais. 

— Jėzau. Kaip ji? 

— Viskas gerai. Tik prislėgta. Rytoj grįžta namo. Pats parsivešiu. 

Liūdesiu persunktas vyro balsas užkrėtė ir ją. Ji labai užjautė Aną, abu juos 
užjautė, suprato, kiek skausmo ir kančios teko patirti. Ji kietai sugniaužė ragelį, 
prispaudė prie ausies, o širdis nebetilpo krūtinėje. 

— Perduok jai mano žodžius, gerai? — ištarė Monti springdama, nebesu- 
prasdama, ar jaučia širdgėlą, ar palengvėjimą. — Pasakyk jai... tiesiog pasakyk, 
kad labai užjaučiu. 

1994 m. gruodžio 11 d., sekmadienis, Izraelis 


Skrybėlė pridengė Konerio veidą nuo plieskiančios saulės karščio. Kostiumas ir 
persisunkę prakaitu marškiniai prilipo prie kūno tarsi maudytųsi juos vilkėdamas. 

Vandens. 

Žiūrint į kalnus, priešaky stūksančius tarsi siena, atitverianti nuo dykumos, 
desperacija stiprėjo. Staigus garsas tarsi perkūno trenksmas perrėžė dangų, ir jis ins- 
tinktyviai tūptelėjo. Virš galvų prastaugė du reaktyviniai naikintuvai. Koneris spėjo 
pamatyti raudonus rutulius jų galuose, paskui dingo, palikdami tik tolstantį gausmą. 

Burna perdžiūvo, lūpos sudiržo. Nuo pusryčių viešbutyje Koneris nieko 
negėrė, o dabar buvo jau gerokai po vidurdienio. Akies krašteliu pastebėjo, kaip 
Rorkė kyštelėjo ranką į švarką, girdėjo atsukamą vandens butelio dangtelį. Godų 
maukimą. Koneris įsivaizdavo, kaip skystis liejasi gerkle, toks šaltas, gaivus, tyras 
lyg šaltinio vanduo. Rorkė nepasiūlė jam nė gurkšnelio, o jis buvo pernelyg išdi- 
dus, kad paprašytų. 

Pernelyg išdidus ir įsiutęs. Ir jis nenorėjo nieko, dėl ko liktų skolingas Rorkei. 

Jis niekaip nesuprato, kodėl nepasiėmė vandens. Kaip galėjo leistis į dyku- 
mą be vandens? Rorkė turėjo apsčiai laiko, kad perspėtų. Pasakė, kad jam prireiks 
skrybėlės ir guminpadžių batų. Tik neperspėjo, kad teks eiti šešias valandas, ke- 
pinant vidurdienio saulei, ir kad reikia pasiimti vandens. 

Bet kodėl, po galais, pats nesusivokė? 

Koneris jautėsi apkvaitęs. Mažytis fotoaparatas, kurį nusipirko praėjusį vaka- 
rą pakeliui į oro uostą, svėrė kišenę lyg gera plyta. Netikėtai dykuma pasviro į deši- 
nę, paskui į kairę. Jis smuktelėjo nuo tako į gilų karštą smėlį, prisemdamas batus. 

Vandens. 

Kažkas kirbėjo galvoje. Jis tikrai pirko gertuves su vandeniu parduotuvėje. 
Galjas ten ir paliko? 

Rorkė dūlino vienodu žingsniu, nelaukdamas. Tolumoje, už kelių mylių, jų 
taką kirto kupranugarių vilkstinė. Kol prieis tą vietą, keliauninkų neliks nė kva- 
po. Koneris klampojo toliau, stengdamasis išlaikyti šviesų protą, susikoncentra- 
vimą, prisiminti, kodėl jis čia. Reikėjo nepamiršti statyti vieną koją priešais kitą, 
tiesiog judėti pirmyn, kairę, dešinę, tiesiog eiti toliau. 


PETER JAMES + ALCHEMIKAS 499 


Dėl tėvo. Dėl motinos. Dėl Monti. Rorkė vėlė jam protą. Rorkė žaidė savo 
žaidimus. Rorkė sąmoningai paliko jį be vandens ir dabar temdė protą, kad jis 
prarastų nuovoką ir budrumą. 

Vandens. 

Vandens nebuvo. Koneris turėjo susitaikyti su mintimi, kad jokio vandens 
nebuvo. Verčiau įsivaizduok vandenį. Taip, šitai įmanoma. Jam reikėjo susitelkti 
ir galvoti apie vandenį, įsivaizduoti, kaip geria, kaip sudrėksta lūpos, nugurga 
gerkle. Rorkė sustojo ir vėl gėrė. Rodės, praėjo tik kelios sekundės, kai tas žmo- 
gus gėrė pastarąjį kartą. Užtat dabar kalnai jau buvo arčiau, tos stačios smiltainio 
uolos, kylančios į dangų, prieš kurias Rorkė su savo masyviu krepšiu ant peties 
atrodė kaip nykštukas. 

Ir jis nusipirko krepšį. Kuprine. Jis buvo tikras, kad pirko kuprine. Įsigijo 
kuprinę, kad galėtų susikrauti gertuves parduotuvėje. Bet kur ji? Gal paliko kup- 
rinę taksi? 

Taip, matyt, Rorkė pasirūpino, kad jis paliktų kuprinę taksi. 


Vėliau — Koneris nebežinojo, kiek vėliau — jie kopė per uolas. Rorkė vedė, pa- 
sirinkdamas kelią tiesiai aukštyn vis statėjančia uolienų siena, kuri kilo virš jų ir 
šone krito stačiai į klonį. 

Šitame kalnyne turėtų būti vandens, mintijo Koneris. Prie kiekvieno po- 
sūkio viltis atgydavo, tikintis išvysti kokį šaltinį ar duburį, bet jų vis nebuvo. 
Visur tik sausos dulkės ir uolos. Gal kokį porą kartų, kai prarado budrumą, Rorkė 
suerzino jį pamėtėdamas viziją — tarsi ežerą ar šaltinį, kurie pradingo, vos tik 
Koneris puolė repečkotis jų link. 

Saulė jau buvo žemai. Dienos šviesa išliks tik kelias valandas. Tada ir atvės. 
Tada jis galės čiulpti drėgmę nuo lūpų... 

Į galvą plūstelėjo pyktis. Man nereikia vandens, Rorke. Nereikia nieko. Apsiei- 
siu. Ištversiu. Svarbiausia nusiteikimas. Tu manai, Rorke, kad gali atbukinti mano 
protą, bet labai klysti. Kas sekundę tu jį miklini. Aštrini savo neapykanta. 

Man nereikia vandens. Ne taip kaip tau. 

Man nieko nereikia. 

Jiedu kopė dar valandą. Iškilo menkutis gaivus vėjelis. Koneris sekė paskui 
Rorkę aukštyn siaura ketera, ir vos tik jiedu apėjo išlanką viršuje, jis pamatė baslį, 
seną, išdžiūvusį baslį, įspraustą į plyšį, o ant jo kadaravo trumpa nušiurusi nu- 
traukta virvė. 

Rorkė sustojo ir mostelėjo ranka į olos angą, kuri buvo tuoj už baslio. Ta 
anga buvo gal dvidešimties pėdų pločio ir ją gaubė gili iškyša. Koneris suprato, 
kad dėl to ji nematoma nei iš slėnio, nei iš oro. Iš vidaus atsklido keistas garsas, 
panašus į radijo trikdžius. 

— Štai čia, Molojau. — Rorkės veidu prakaitas žliaugė upeliais, o pats 
švokštė nuo persitempimo. Jis išsitraukė gertuvę ir ėmė maukti vandenį. 

Koneris brūkštelėjo rankove per akis, nusišluostydamas prakaitą, ir ramiai 
stovėjo. Jie buvo arti viršūnės. Dykuma driekėsi toli apačioje. Saulė jau beveik 
nusileidusi, netrukus viską apgaubs tamsa. Konerio burna buvo perdžiūvusi, 
lūpos suskirdusios, žaizdotos. 

— Ne kažin kas iš išorės, ar ne? — ištarė Rorkė, įsidėdamas gertuvę. Paskui 
jis sugargė, kelis kartus įkvėpė ir vėl prabilo: — Žinai, esi nepėsčias jaunikaitis, 
Molojau. Pernelyg kietas, kad žūtum. Kodėl tau neprisidėjus prie manęs, užuot 
kovojus? Dirbk kartu su manimi? 

— Aš neparsiduodu. 

— Kiekvienas žmogus turi kainą. 

— Aš — ne. 

Rorkė nusišluostė veidą didžiule nosine. 

— Gal tau ir patinka manyti, kad esi kitoks, bet toks nesi, žinau. 

— Tu nužudei mano tėvą ir motiną, Rorke. Ir iš tikrųjų manai, kad gali nu- 
pirkti mane? 

— Tėvai — nulis, Molojau. Tik genų pernešėjai. Aš nesileisiu į sentimentus. 
Sentimentai yra pigu ir pavojinga. — Jis nusišypsojo. — Tau reikėtų gerti, Molo- 
jau. Dehidracija dykumoje pavojinga. Kodėl negeri? 

Rorkė žiūrėjo į jį, įsmeigęs akis. Kažkas pagavo Konerio žvilgsnį. Skaisčiai 
raudona spalva. Nailonas. Juosta ant dešiniojo peties. Ir ant kairiojo. Jis čiupte- 
lėjo sau už nugaros. Kuprinė. 

Dieve šventas. Jis turėjo kuprinę! Nešėsi visą laiką — kaip, po velnių?.. 

Rorkė. Rorkė jaukė jam protą. Jis per galvą nusitempė kuprinę, atsegė ir išsi- 
traukė gertuvę. Pakilnojo ją — stangri, sunki, pilna vandens. Atsuko, pakėlė prie 
lūpų ir užsivertė. Ir beveik tą pačią sekundę išspjovė, kosėdamas ir žiaukčiodamas. 

Ten buvo benzinas. 

Jis užsuko gertuvę, išsiėmė antrąją. Ir ten benzinas. Kaip? Kas čia vyksta? 
Jis prisiminė parduotuvę, kur jie pirko gertuves. Juk pats prisipylė jas šalto van- 
dens iš čiaupo. Įsidėjo į kuprinę ir laikė prie savęs. Rorkė niekaip negalėjo įpilti į 
jas benzino. 

Koneris įdėmiai pažiūrėjo į Rorkės veidą ir viską suprato. Tiksliai suprato: 
Rorkės darbelis. Jis tvirtai pakėlė gertuvę prie lūpų, stengdamasis nekvėpuoti, 
neuostyti, ir, užvertęs galvą, pradėjo gerti. 

Skonis buvo siaubingas. Jis springo. Prievarta stūmė tą skystį gilyn, lūpų 
neatitraukdamas nuo gertuvės kaklelio, siurbė, rijo, siurbė, rijo, nesustojo, prisi- 
vertė. Gėrė, kol gertuvė ištuštėjo, tada atgalia ranka nusišluostė lūpas. Benzino 
dvoko neliko. Tai buvo vanduo, tyras, gaivus vanduo. 

Koneris užsuko tuščią gertuvę ir įsimetė atgal į kuprinę jausdamas, kaip 
grįžta jėgos. 


akis, apsisuko ir nuėjo prie olos angos. Artėjant prie jos, spiegiantis radijo truk- 

džių zvimbimas virto garsų kakofonija, į nosį trenkė baisus dvokas. Šikšnospar- 
niai, pasibjaurėjo Koneris. Olos viduje buvo visa jų kolonija. Jis matė, kaip jie 
kybojo, girdėjo šnarėjimą, grumdymąsi, spygavimą. 

Ola buvo mažytė, nejauki: čia ne ta, negali būti ta, mąstė jis. Žabangai? Pa- 
skui įžiūrėjo ten antrą angą — už kokių trisdešimties jardų. Čia tik prieškamba- 
ris, sumetė jis, eidamas per pirmąjį urvą, nekreipdamas dėmesio į šikšnosparnių 
triukšmą, — jie visiškai pašėlo, Koneriui įsibrovus į jų valdas. Įėjęs pro antrąją 
angą, čia pat apstulbęs sustojo. 

Ši ola buvo milžiniška. Daug, daug didesnė, negu jis būtų patikėjęs, žiūrėda- 
mas iš išorės. Trisdešimt, keturiasdešimt, gal penkiasdešimt kartų didesnė. Nė vie- 
nas iš tų padrikų aprašymų, kuriuos jam teko skaityti, nė iš tolo neatitiko tikrovės. 
Čia tvyrojo tokia ramuma kaip katedroje, tačiau pati vieta daugybę kartų didesnė 
už katedrą ar bet kokį pastatą, kuriame jam teko kada nors būti. Ir čia kabėjo šikš- 
nosparniai, bet aukščiau, tad ir jų leidžiami garsai atrodė ne tokie atgrasūs. 

Kiek akis užmatė, kiekvienas sienų colis išraižytas simboliais ir hieroglifais, 
o ant akmeninių olos grindų buvo trisdešimties metrų skersmens pentagrama. 
Jos viduryje stovėjo įspūdingas akmeninis krėslas. Aukščiausiojo sostas, kaip 
Koneris prisiminė skaitęs. 

Šviesa buvo menka, be to, į vidų jau plūdo tamsa. Gale olos matėsi akmeni- 
nės pakopos, sudarančios natūralią auditoriją, tarsi amfiteatrą. 

Koneris jautė galingą jėgą, tikrą demonišką jėgą, šaltesnę, priešiškesnę ir 
grėsmingesnę negu jam teko ką nors panašaus patirti. Jo plaukai pasišiaušė iš 
baimės, kūnas pašiurpo, marškiniai prilipo prie nugaros. Pasidarė šalta, baisiai 
šalta. Koneris nedrąsiai žengė į priekį. Demonų ola. Vieta, kur įvyko paskutinis 
susidūrimas. Kur, anot legendų, Dievas nugalėjo ir išvarė velnią. Ir kur tūnojo 
demonai, laukdami, kol grįš kovoje kritęs jų šeimininkas. 

Rorkė praėjo pro jį ir sustojo prie pentagramos krašto. Jis išsitraukė iš 
krepšio apeiginį kardą, atidarė juo ratą, įėjo, apsisuko ir vėl kardu uždarė ratą. 
Koneris stebėjo, kaip Rorkė nuėjo prie akmeninio krėslo, atsisėdo ir lėtai išsiėmęs 
įrankius išdėliojo juos aplinkui. Auksinis smilkytuvas. Auksinis apeiginis durklas. 
Bažnytinė taurė. Dar keli indai. Kryžiaus formos figūra lenkta rankena, simboli- 
zuojanti gyvenimą ir klestėjimą. 

— Atsinešei savo žaisliukus, Rorke? — šūktelėjo Koneris. Balsas nuaidėjo 
ne taip drąsiai, kaip jis norėjo. 

— O ką tu atsinešei, Molojau? — ramiai atsiliepė jis, uždegdamas smilka- 
lą. — Koks tavo slaptas ginklas, Molojau? 

Koneris tikėjo, kad kosmose yra galingos energijos jėgos, kurios susitelkia 
kai kuriose vietose, ir jomis galima pasinaudoti. Būtent taip ir darė Rorkė su savo 
pasekėjais. Jis žinojo, kad tie ritualai tebuvo tauškalai. Tiesiog priemonė, pade- 
danti jiems susikoncentruoti, daugiau nieko. 

Jis tylėdamas žiūrėjo į Rorkę. Prieš daugybę metų šioje oloje vyko kova, 
kova tarp gerųjų ir blogųjų jėgų, kurią laimėjo gėris. Dievas įveikė velnią. Gero- 
sios jėgos seniai dingo, tačiau blogis vis dar liko. 

Gėris galėjo vėl laimėti. Paslaptis — Biblijoje: ji ten, glūdi tyliai ir nekrenta į 
akis, tačiau taip aiškiai visiems matoma. 

— Padorumas, — galų gale ištarė Koneris, — štai kuo aš tikiu. 

Rorkė atsistojo ir lėtai ėjo artyn, tačiau neperžengdamas apskritimo. Jo 
riebaluotas veidas blizgėjo, plaukai sudrėkę ir susivėlę. 

— Padorumas, Molojau? 

— Taip, Rorke. Aš tikiu padorumu. Tai mano ginklas. 

Rorkės veidą iškreipė paniekos kupinas šypsnys, kuris staiga užgeso. 

— Žinai, Molojau, — tyliai pasakė jis, — visi mano esantys pajėgūs valdyti 
galią, kurią čia dabar bandai išplėšti iš manęs. 

Koneris nieko nesakė. 

— Labai seniai ir aš galvojau galįs tai padaryti. Tada iš tikrųjų maniau, kad 
tai tebuvo gėrio ir blogio klausimas. Tačiau šiame pasaulyje nebėra tokio dalyko 
kaip gėris prieš blogį, — tesė Rorkė. — Gėris prieš blogį pavirto blogiu prieš blogį. 
Tu bandai pakeisti, bet galų gale pats pasikeiti, Molojau. Galia sugenda, o absoliuti 
galia sugenda absoliučiai. Didūs žmonės beveik visada yra blogi žmonės. 

Koneris įsmeigė į jį akis. 

— Čia tavo pasiteisinimas, ar ne, Rorke? Tai šitaip pateisini mano tėvų nu- 
žudymą? 

Rorkė gūžtelėjo pečiais. 

— Viskas priklauso nuo požiūrio. Tai, ką padariau, tau atrodo bloga, o aš 
vertinu kaip būtinybę siekiant daugiau gėrio. Viskas priklauso nuo požiūrio, 
Molojau. Tu žiūri į mane ir matai monstrą; aš žiūriu į veidrodį ir matau džentel- 
meną. — Rorkė nusišypsojo. — Tačiau man gaila, kad negalime drauge veikti. Iš 
tikrųjų gaila. Giliai viduje mes abu esame vienodi. 

Jis apsisuko ir tylėdamas grįžo prie savo krėslo. Koneris stebėjo, kaip jis 
atsisėdo, ir akimirką suabejojo. Būk atsargus. Rorkė tęsia savo žaidimą: didis 
meistras bando surasti spragą supykdydamas ir jam sekasi. 

Beveik. 

Tu, išpera. 

Pro olos angą, pro magnetito kraštą matėsi besileidžiančios saulės pašvais- 
tė. Trys, keturios minutės — ir viskas panirs į tamsą. Koneris jautė ore tvyrančią 
įtampą. Jo mintys nuskrido pas Monti. Jau beveik visa para jiedu išsiskyrę. 

Jis atsisėdo ant akmeninių grindų. Rorkės galva atrodė tarsi įrėminta sfero- 
je. Pro magnetito kraštą matėsi plyšelis dangaus. Abipus jo kilo plonytės smilkalų 
ringės. Fotoaparatas, prisiminė Koneris. Nufotografuok, kol dar bent kiek šviesu. 
Kad galėtum įrodyti pasauliui, jog ši vieta tikrai egzistuoja. 

Koneris vogčia išėmė iš kišenės fotoaparatėlį, greitai pakėlė prie akies, 
nutaikė, kad Rorkė būtų centre, ir nuspaudė mygtuką. Fotoaparatas trūktelėjo 
rankoje, tarsi kas būtų trinktelėjęs per jį. Pasklido degančio plastiko kvapas, fo- 
toaparato viršus paraudo nuo karščio ir pradėjo tirpti rankose. 

Išsigandęs numetė jį ant grindų. Dangtelis atsidarė, juostelė iškrito. Įdėklas 
sukibirkščiavo, suspragsėjo, pakilo tiršti aitrūs dūmai. 

Į jį šypsodamasis žiūrėjo Rorkė. 

Koneris rūsčiai dėbsojo valdydamasis, kad nenusikeiktų. Rorkė norėjo su- 
pykdyti jį, kad abiejų jėgos susigrumtų. Būtent šitaip mama bandė įveikti juos ir 
pralaimėjo. Ji buvo teisi, įspėdama, kad jų jėgos bus pernelyg stiprios. 

Šiąnakt Koneris naudojosi kitokia jėga. Jis buvo tikras, kad tai buvo ta pati 
jėga, kurią Dievas panaudojo prieš velnią, nugalėdamas jį: ne brutalią jėgą ar savo 
visagalybę, bet gudrumą. Koneris nežinojo, ar jam pavyks padaryti tą patį. Tačiau 
bandyti reikėjo. 

Dabar Rorkė buvo aptilęs, įnikęs į savo ritualą. Koneris sunėrė rankas ant 
kelių, užsimerkė ir pradėjo Trylikos portalų meditaciją — mokėjo juos mintinai. 
Jis jautė, kaip lėtėja medžiagų apykaita, jautė lauke besikaupiančias sutemas, iš- 
semiančias paskutinius šviesos spindulius iš olos. Šikšnosparniai aprimo, oloje 
buvo tylu ir ramu. 

Vėsa stingdė kūną. Staiga jis atsirado ežero pakraštyje. Kažkur virš galvos 
nuskardėjo klyksmas. Į ežerą krito liepsnojantis Čarlis Raulis. Klaikiai surikęs, jis 
trenkėsi į vandenį ir pranyko garų debesyse. 

Koneris staiga atsimerkė. Nors buvo tamsu, jis jautė, kaip Rorkė patenkin- 
tas šypsosi. Viską užgožė smilkalų kvapas. Rorkė painiojo jam protą. Koneris už- 
simerkė, prisiversdamas likti ramus. 

Nesipriešink piktam: o jeigu kas trenks tau į dešinį skruostą, atsuk jam ir kairįjį. 

Jis tęsė meditaciją. Protas aukščiau už materiją. Dvasia aukščiau už kūną. 
Koneris be paliovos meditavo dvidešimt minučių, pamažu lėtindamas širdies 
plakimą. Skaičiavo atgal. Šešiasdešimt penki. Penkiasdešimt penki. Keturiasde- 
šimt penki. Trisdešimt penki. Atgal. Dvidešimt penki. Atgal. Penkiolika. Dešimt. 
Penki. Vienas. 

Vienas širdies tvinksnis per minutę. 

Taip ir tęsk. Vienas tvinksnis per minutę. 

Jautė, kaip nuo Rorkės atplūdo neapykantos šuoras, tačiau visiškai ne- 
sistengė pasipriešinti — tik sugėrė ją it kempinė. Į jį ritosi vaizdiniai. Tėvas, 
krentantis pro langą. Motina, besisukanti vilkeliu, klykianti užkeikimus. Kone- 
ris visus juos suėmė į save, įsiurbė, užblokuodamas bet kokią emocinę reakciją. 
Ausyse pragaištingai klegėjo balsai, svetimos kalbos, užkeikimai. Tėvas. Motina. 
Priekaištaujantys, verkiantys, išsigandę, vieniši mirtyje. 

Vienas tvinksnis per minutę. Leido sau tik šią mintį. Vienas tvinksnis per mi- 
nutę. Jo mantra. Jis visiškai nebesuvokė laiko. Kartkartėmis pajusdavo Rorkės 

buvimą, įsiverždavo jo drabužių šlamesys, jo nervingas, sunkus kvėpavimas. Pa- 
skui pamažu pradėjo justi, kaip kažkas grėsmingai artėja. 

Vienas tvinksnis per minutę. 

Naujas garsas, šuorais atsklindantis vėjas, švilpiantis tarsi koks milžiniškas 
paukštis, pasiekiantis kulminaciją ir vėl nutylantis. Po kurio laiko vėl atgijo, vis 
stiprėjo. Kelis kartus sukosi verpetais aplink olos sienas tyliai sustaugdamas, ir 
vėl pradingo. 

Liko čia. 

Vienas tvinksnis per minutę. Lauke kažkas traškėjo — panašu į lietų. Tačiau 
ten ne lietus, o vėjas, purtantis medžius, krūmus, svaidantis smėlį, dulkes ir 
akmenukus į uolas. Traškėjimas virto niršiu grumėjimu, primenančiu griausti- 
nį, paskui vėjas įsiveržė į olą, apsupo jį iš visų pusių, siūbavo, draskė plaukus, 
stengėsi atplėšti nuo žemės. Koneris norėjo užsidengti veidą, tačiau rankos liko 
sustingusios prie šonų: jis buvo sukaustytas. 

Vienas tvinksnis per minutę. 

Vėjas brovėsi pro jo drabužius vis stiprėdamas, šaltėdamas. Skruostus ir 
plaštakas kapojo žvyras. Atrodė, kad jis sėdi sprogstančios bombos centre. 

Paskui Koneris išgirdo balsą, spiegiantį balsą. Rorkė. 

Nema. Olam a son arebil des 
Menoitatnet ni sacudni son en te. 
Sirtson subirotibed 
Summittimid son te tucis 
Artson atibed sibon ettimid te 
Eidoh sibon ad 

Munaiditoug murtson menap 
Arret ni te oleac ni 

Tucis aut satnulov taif. 

Muut munger tainevda 

Muut nemon rutecifitcnas 
Sileac ni se iuą 

Retson retap. 

Koneris klausėsi sugerdamas kiekvieną žodį. Nors jo medžiagų apykaita vi- 
siškai sulėtėjo, protas liko šviesus, aštrus kaip skustuvas, ir jis iškart suprato, ką 
Rorkė darė. Kalbėjo „Tėve mūsų“, lotyniškai, iš kito galo. 

Liejosi užkeikimai. Sulig kiekvienu vėjas vis stiprėjo, siūbuodamas Konerį. 
Staiga šuoras, stipriausias iš visų, parmetė jį ant šono. Jis taip ir liko gulėti visiš- 
kai susikoncentravęs. 

Vienas tvinksnis per minutę. 

Nesipriešink piktam. Absorbuok energiją. Nesipriešink piktam: o jeigu kas 
trenks tau į dešinį skruostą, atsuk jam ir kairįjį. 

Absorbuok. 

Biblija liepia palinkti, kai draskosi viesulas. Palinkti, o ne priešintis. Jeigu 
palinksi, tavęs nesulaužys. 

Koneris gulėjo ir laukė, nuolaidus ir viską sugeriantis. Vėjas nunešė jį per 
grindis, šveitė į sieną, paskui pakėlė ir nusviedė per olą. Jis trenkėsi į galinę sieną 
taip, kad sudrebėjo kiekvienas kaulelis — ir tada skaudžiai tėškėsi ant grindų. 

Vienas tvinksnis per minutę. 

Jis ramiai gulėjo. Iš tamsos išniro figūra, prisiartino prie jo. Šlykšti žibu- 
riuojanti figūra besiplaikstančia mantija. Vietoj veido — kaukolė, o ant galvos 
styrojo ožio ragai. Prisikišusi prie Konerio veido dėbsojo tuščiomis akiduobėmis. 
Tebuvo pusė burnos. Išsišiepusi. Iš jos vertėsi dvokas. 

— Koneri, kodėl tu nepaklausei savo motinos? 

Tėvas. 

Koneris atšlijo iš siaubo. Susikaupimas sumažėjo. Kaukolė prisispaudė prie 
jo šnabždėdama: 

— Ji tave įspėjo, Koneri. Įspėdavo dažnai. Perspėjo, kad tu nesupranti, į ką 
veliesi. 

Jo širdis daužėsi. Kvėpuoju per greitai, pernelyg greitai! Susikoncentruok! 
Įtrauk visa tai, įsiurbk! Koneris užsimerkė, prievarta nuvijo vaizdą šalin, nekreipė 
dėmesio į vėją, kuris kilstelėjo jį aukštyn ir bloškė — jis atsimušė veidu į akme- 
ninį laiptą. Nekreipė dėmesio į deginantį nosies skausmą, į kraujo skonį burnoje. 
Vienas tvinksnis per minutę vienas tvinksnis per minutę vienas tvinksnis per minutę. 

Vienas tvinksnis per minutę. 

— Kas atsitiko, Molojau? Nekovoji? Dingo įkarštis? — klykė jam Rorkė. — 
Atkeliavai šitokį kelią, kad būtum sudaužytas į šipulius? Vis dar turi sąmonę, ar 
ne, Molojau? Vis dar patenkintas, kad patekai čia? Galvoji apie savo kekšelę? 

: Koneris sugėrė Rorkės balsą, suguldė nuodus, niekaip nesureagavo. 

Vienas tvinksnis per minutę. 

— Daug ko nežinai, ar ne, Molojau? Man įdomu, su kuo ji krušis, kai tu mirsi 
ir dingsi? Įdomu, su kuo ji krušasi šią naktį? — Rorkės balsas šiek tiek pasikeitė. 

Oloje temperatūra smarkiai nukrito. Oras prisipildė šmėkliško spiegimo. 
Tiesiai ant jo pasipylė užkeikimai gal šimtu įvairiausių kalbų. Koneris ramiai 
suėmė juos į save, užpildė tuštumas smegenyse. Jis žiūrėjo į tamsą: nieko nesi- 
matė. Staiga pasigirdo barškėjimas, ir ant jo galvos, veido, rankų pasipylė stiklo 
rutuliukų dydžio krušos gabalai. Temperatūra pakilo, dabar plieskė svilinantis, 
dusinantis karštis. Ir vėl atšalo. Vėjas atūžė iš visų kampų, pakėlė jį ir ėmė sukti 
verpete, trenkė į sieną ir numetė ant žemės. 

Vienas tvinksnis per minutę. 

Koneris laukė. Vėjas ir vėl jį pakėlė, dabar kažin kur aukštai, jis jautė, kaip 
dygliuoti šikšnosparnių sparnai plakė veidą, jautė jų nagus, dantis, ausyse skam- 
bėjo zvinibimas, spiegimas, švilpimas, o paskui vėl trinktelėjo į žemę. 

Vienas tvinksnis per minutę. 

Jis laikėsi įsikibęs tos minties, valdėsi, kad širdis nejudėtų. 

Tuk. 

Ilga pauzė. Laikė ją. Laikė ją giliai, švelniai. Mintyse laikė tik tą vieną mintį, 
nieko daugiau. 

Liepsnos lyžtelėjo veidą. 

Tuk. 

Pratrūko įniršęs Rorkės balsas. Jis klykė, išliedamas pyktį, o Koneris siurbė 
jį, traukė kiekvieną žodį. Žemę ir sienas sudrebino stiprus tarsi griaustinio dun- 
desys. Paskui — ramybės valandėlė. Rorkė silpo. Jis jautė, kaip Rorkė silpo. Ra- 
muma. Tyla. Tu senas, Rorke. Senas, nuvargęs ir jau atpratęs. Tu pernelyg pasikliovei 
savo pakalikais. Sudilai, praradai savo didžiausias galias... 

DABAR. 

Šimtas dūžių per sekundę. Konerio širdis kalė lyg pneumatinis kūjis. Per tą se- 
kundę Koneris paleido kiekvieną vėjo dalelę, kiekvieną oloje esančios energijos un- 
ciją, kurią buvo sutraukęs į savo kūną, kiekvieną užkeikimą, karštį, šaltį, kiekvieną 
Rorkės įniršio unciją, savo metų metus kauptą įniršį — visa tai jis paleido į tą tamsų 
griozdą, sėdintį ant krėslo olos centre, pramušdamas energinį pentagramos skydą. 

— Ajaaaaajaaaaaaaaaaaaaii! 

Per tamsą nuskambėjo Rorkės klyksmas. Po kelių sekundžių į olos vidurį 
skėlė baisus žaibas. Koneris matė, kaip Rorkė plykstelėjo ryškiu žalsvu mėliu. 
Aplink jį oranžinės ir žalios spalvos lankas. Plaukai styrojo kaip spygliai. Akys 
išvirto. Kaktoje iššoko venos. Skruostai sutrūkinėjo. Drabužiai susiraitė, suplyšo 
per siūles, suiro. Rankos metėsi į priekį, krūtinės ir pilvo oda suskeldėjo, tarsi jis 
būtų molinis. Žarnos pradėjo tiestis, lyg kokia gyvatė rangytųsi iš savo lizdo. 

Staiga plykstelėjo ryški šviesa, tartum jame būtų sprogusi bomba. Akimir- 
ką jis beveik permatomai spindėjo, įkaitęs iki baltumo, dar kartą klyktelėjo. Tas 
agoniškas šauksmas užpildė visą olą ir išgarmėjo į naktį. Galinga smūginė banga 
plūstelėjo Koneriui į ausis, beveik apkurtindama jį. 

Staiga viskas nuščiuvo. Jis žiūrėjo, kaip iš Rorkės pakilo siautėjančių dan- 
tytų elektros dryžių sūkurys ir pasklido po visą olą. Paskui jie pamažu geso, kol 
visiškai sudegė. 

Ir vėl tamsa. 

Visiška tyla. 

Kelias minutes Koneris gulėjo nekrutėdamas. Jis norėjo pakilti, bet netu- 
rėjo jėgų. Nuropojo ton pusėn; kur turėjo būti anga, ir nuvirto ant šono. Ranka 
kyštelėjo į kažkokią šlapią ir slidžią košę. Padėjo galvą ant akmeninio pamato ir 
užsimerkė. Jis negalėjo nieko daugiau padaryti: buvo visiškai išsekęs. Beliko su- 
siriesti į kamuolį ir laukti, kol ateis mirtis. 

Pamažu jam į ausis pradėjo grįžti kažkoks garsas. Tolumoje pasigirdo šnekos. 
Jam nežinomomis kalbomis. Iš pradžių vos vos girdėjosi, paskui ėmė garsėti. 

Paskutinė mintis buvo apie Monti, ir Koneris neteko sąmonės. 

1994 m. gruodžio 12 d., pirmadienis, Izraelis 
Paukščio giesmė. 

Jis vargiai atsimerkė. Pro olos angą Koneris išvydo aušros nudažytą rausvą 
dangų. Pakėlė veidą nuo žemės. Skaudėjo. Veidas lyg išbrinkęs, gėlė nosį. Burna 
perdžiūvusi. 

Šiaip taip atsistojo, susverdėjo. Vienas batas ant kojos, kito nebuvo. Oloje 
šilta, ramu, aplink — malonus švytėjimas. 

Akmeninis krėslas, ant kurio neseniai sėdėjo Rorkė, sudaužytas, šipuliai 
išsibarstę aplinkui. Ant vienos sienos kažkokia dėmė, tamsiai raudona kaip su- 
džiūvusio kraujo. Netoli jos — mažesnė dėmė. Koneris pamatė „Rolex“ laikrodį. 
Ciferblatas beveik pusiau perskeltas. Vienas smiltimis aplipęs batas gulėjo olos 
gilumoje. Rorkės. Šalia jo matėsi daugiau kraujo ir tarsi kaulo skeveldra, aptrauk- 
ta oda. Ir ruožuoto audinio rantuota atraiža. Dar vienas odos rėžis. 

Paskui netoli tų laiptelių, kur anksčiau gulėjo, pamatė Rorkės kelionmaišį. 
Dirstelėjo vidun. Dvi gertuvės, viena pilna. Jis godžiai užsivertė ją, paskui liovėsi 
gerti: laukė kelias atgal — reikėjo pataupyti. 

Nors kūną tebegėlė, Koneris pajuto energijos antplūdį. Jis apsidairė: tamsa, 
sienos, suskaldytas sostas. Buvo vienas, bet nesijautė vienišas. Vakar bauginusios 
jėgos dabar suteikė stiprybės. Dabar jis buvo reikalingas čia. Čia buvo jo vieta. Ko- 
neris žiūrėjo į simbolius ant sienos, į laiptelius, paskui dėmesį patraukė kažkoks 
ant grindų gulintis daiktas, ir jis nuėjo prie jo. 

“Auksinis, varlės galvos formos pakabutis ir grandinėlė. Koneris pakėlė ir 
apžiūrėjo. Tas auksas kažkoks labai jau vulgarus, pagalvojo, siūbuodamas gran- 
dinėle. 

Viskas priklauso nuo požiūrio, Molojau. Tu žiūri į mane ir matai monstrą; aš 
žiūriu į veidrodį ir matau džentelmeną. 

„Ne, Rorke, — pagalvojo jis, — nieku gyvu. Joks džentelmenas niekada šito ne- 
nešiotų. Jis išlindo iš olos, praėjo pro baslį, įkištą į plyšį, ir, stipriai užsimojęs, nu- 
šveitė radinį į slėnį. Nė nemanė žiūrėti, kur jis krito, o grįžo į Demonų olą. 

Dabar savo olą. 

Savo batą pamatė viduje, prie pat įėjimo, apsiavė jį, užrišo raištelius. Paskui 
tvirtai įėjo į olą. Iš pradžių tik stovėjo prie pentagramos, paskui gūžtelėjo pečiais, 
perlipo apskritimą ir lėtai nuėjo į vidurį. Ten stovėjo tylėdamas. 

Jis prisiminė Rorkės žodžius: 

„visi mano galį tai valdyti — tą galią, kurią čia šią naktį bandai išplėšti iš ma- 
nęs... Tačiau šiame pasaulyje nebėra tokio dalyko kaip gėris prieš blogį. Gėris prieš blo- 
gi pavirto blogiu prieš blogį. Tu bandai pakeisti, bet galų gale pats pasikeiti, Molojau. 
Galia sugenda, o absoliuti galia sugenda absoliučiai... 

Netikėtai Koneris pasijuto nejaukiai ir nuėjo į šalį. Lauke jau išaušo. Bus 

vėsu. Iki tol, kai saulė pradės kepinti, dar geros dvi valandos. Reikia keliauti, pa- 
galvojo jis. Tuoj pat. 


Ten, kur turėjo būti taksi, stovėjo kitoks automobilis. Konerį persmelkė bloga 
nuojauta. Baltas mersedesas, bet visiškai nepanašus į taksi. 

Jau buvo belikęs koks geras ketvirtis mylios, kai vairuotojo durelės atsivėrė 
ir išlipo vyras rudu kostiumu, trumpais plaukais, su lakūno akiniais. Jis iš tolo 
formaliai, dalykiškai pamojo. Majoras Ganas, atpažino Koneris, priėjęs arčiau. 

Ganas atidarė užpakalines dureles ir pataikūniškai jas laikė. 

— Pagalvojau, pone, kad gali iškilti rūpesčių: jeigu taksi išleido du žmones, 
o grįžo tik vienas... 

— O tu nežinojai, kuris iš tų dviejų grįš? 

— Nežinojau, pone, — šyptelėjo Ganas. 

Koneris sudribo ant užpakalinės sėdynės. Durelės užsidarė. Ganas įjungė 
variklį, viduje pasklido vėsus oras. Koneris patenkintas atsilošė, paėmė šaltą mi- 
neralinio vandens butelį, kurį jam padavė Ganas, ir beveik visą ištuštino. 

Kurį laiką Ganas vairavo tylėdamas. Paskui tyliai prabilo: 

— Džiaugiuosi, pone Molojau. Labai džiaugiuosi. 

— Ir aš džiaugiuosi, — ironiškai atsakė Koneris. Jis išsitiesė ant sėdynės ir 
užsimerkė. 

Rorkė klydo. Galima pakeisti padėtį. Jeigu pakankamai pasiryžti. 

Pro blakstienas jis žiūrėjo į Gano veidą veidrodėlyje. Išbandymas dar laukė. 
Ar gali blogi žmonės pavirsti gerais? Arba geri — blogais? 

Į širdį grįžo širdgėla. Jis turėjo skirti sau laiką ir vietą, kad tinkamai išgyven- 
tų širdgėlą dėl motinos netekties. O paskui, po kurio laiko, stvers Monti į glėbį, 
nusineš ją į kokį ramų kampelį ir pasakys, kad jiedu tuoksis. Tai bus ne klausimas, 
o fakto konstatavimas. 

Koneris baigė gerti paskutinius mineralinio vandens lašelius ir atsidarė 
kitą butelį, kurį Ganas automatiškai jam perdavė. Atsargiai palaikė jį rankose, 
prispaudė prie skruosto, pavoliojo visu veidu, — kad nors kiek atsivėsintų nuo 
saulės kaitros. 

Akys peršėjo nuo plieskiančios šviesos. Plaštakos nudegė saulėje ir baisiai 
skaudėjo. Jis nužvelgė savo drabužius: švarkas keliose vietose įplyšęs, trys marš- 
kinių sagos dingusios, kaklaraištis kruvinas. Turiu įsigyti naują kostiumą, — pa- 
galvojo jis ir staiga kvailai sųsirūpino, ar kur nors pavyks rasti padorią vyriškų 
drabužių parduotuvę. 

Dirstelėjęs į kalnus prisiminė kažkada skaityto eilėraščio žodžius. Rodos, 
Šelio, galvojo jis. Taip. Šelio. 

Kartais 

Šėtonas būna džentelmenas. 

Jis nusišypsojo. 


EPILOGAS 


2002 m. birželio 27 d., šeštadienis 


— Mekai, laikas eiti, keliaujame! 

Išgirdęs tėvo balsą, Mekas Molojus akimirką kilstelėjo galvą, paskui, iš di- 
delio susikaupimo suraukęs kaktą, kyštelėjo burnon spalvotą kreidelę ir pačiulpė 
įsivaizduojamą cigaretę, o tada dar brūkštelėjo ja šį tą piešinėlyje. 

Monti nusišypsojo. Žiūrėdama į Meką ji visada šypsodavosi. Į šiltą sportinį 
kostiuinėlį, šviesių plaukučių kuokštą ant kaktos, į kreidele ištepliotą veiduką ir 
rankutes. Atrodė, kad beveik visą laiką jis paskendęs savo pasaulėlyje, tyliai ste- 
bėjo, piešė, galvojo. Kartais Monti sunerimdavo, ar tik jis kaip penkiametis ne 
per daug ir ne per giliai mąstė. Jis užversdavo ją klausimais apie tai, kaip viskas 
vyksta, kas yra Dievas, ir apie mirtį. Jį ypač domino mirtis. 

— Mekai! Nagi, vaikine, laikas ruoštis, juk eisi į Aleko gimtadienį! — šaukė 
Koneris. 

Mekas nusivaipė ir toliau piešė. Monti žvilgtelėjo į laikroduką. 

— Branguti, — tyliai ištarė ji. — Tave šaukia tėvelis. Juk reikia pasiruošti. 
Eik, nusiprausk, o aš padėsiu tau apsirengti. 

Vaikas abejingai gūžtelėjo pečiais. 

— Argi tu nenori į gimtadienį? Juk ten Alekas, tavo draugas, jis tau patinka. 

Jokio susidomėjimo. 

Monti skubiai kyštelėjo savo teptukus į kavos puodelį nuskilusiu kraštu, 
kuriame buvo terpentinas, nuvalė juos ir sudėjo ant molberto krašto. 

Buvo puiki vasaros diena. Tolumon nubėganti nuokalni pieva, kuri matėsi 
pro jos studijos langą, buvo nusėta baltais kamuolėliais. Oras pilnas bitučių dūz- 
gesio ir atsklindančio avių bliovimo. Terpentino ir sėmenų aliejaus tvaiką permu- 
šė sodo, gėlių ir ką tik nupjautos žolės kvapai. | 

Jai patiko ši apšiurusi sena daržinė, kurią Koneris pavertė studija. Čia buvo 
jos prieglobstis, jos šventovė. Durys virstelėjo ir įėjo Koneris. Atrodė įpykęs. 

— Mekai! Greičiau! — Balsas šiurkštus, irzlus: ženklas, kad vėl pratrūks. 

Tokios nuotaikos vis užplūsdavo ir tęsdavosi keletą dienų. Tada jis būdavo 
niršus, kartais net gąsdindavo ją savo įtūžiu, o paskui keletą dienų tylėdavo, 
vaikščiodavo rūškanas. 

Visa tai prasidėjo Koneriui grįžus iš Izraelio. Jis niekada nepasakojo, kas 
atsitiko toje Demonų oloje. Kartais Monti pamąstydavo, kiek jis slepia. Koneriui 
buvo būdingas paslaptingumas, kuris patraukė ją nuo pat pradžių. 

Po poros mėnesių Mekui sukaks šešeri, o jai jau penktas nėštumo mėnuo. 
Iki tol ji patyrė du persileidimus, ir Koneris, klausydamas ginekologo patarimo, 
primygtinai reikalavo, kad nieko kito nedarytų, tik ilsėtųsi ir tapytų, kol praeis 

pavojingas laikotarpis. Per pastaruosius kelis mėnesius jis buvo netgi švelnesnis 
ir dėmesingesnis nei paprastai. 

Dabar jis apglėbė ją per pečius ir žiūrinėjo į nebaigtą paveikslą, kuris stovėjo 
priešais ant molberto. 

— Geras dangus, — pasakė jis. 

— Ačiū. Užtat nesu patenkinta vandens spalva. Per daug žalias. 

— Per daug lygus. Pažiūrėk į tuos debesis viršuje: vadinasi, turėtų būti vė- 
juota, škvalas. Jis turėtų ginti bangas. 

Monti linktelėjo: jis teisus. Paprastai jis visada teisus. 

— Mielasis, nepamirši vėrinio? — priminė Monti. 

— Nece. 

Kitą dieną jie turėjo eiti į Keitės Sterling, Monti krikštaduktės, krikštynas. 
Pirmasis Anos ir Marko Sterlingų vaikutis. Tame vėrinyje buvo išraižyti Keitės 
inicialai. Graži sidabrinė grandinėlė su medalionu. Ji norėjo nupirkti auksinę, bet 
Koneris užsispyrė, kad būtų sidabrinė. Jis nusistatęs prieš auksą. Monti niekaip 
nesuprato priežasties, tačiau neprieštaravo. 

Ji atsisuko į vyrą ir tiesiog nevalingai pabučiavo. 

— Myliu, — ištarė ji. 

Jis dar stipriau ją priglaudė. 

— Ir aš tave myliu. 

Koneris — geras žmogus, džiaugėsi ji mintyse. Ir mielas. Ir nenuilstantis 
darbuotojas. Nors jis yra Bendix Schere prezidentas ir generalinis direktorius, ta- 
čiau daug jėgų ir energijos skyrė labdarai, pagalbai mokslininkams, besigrumian- 
tiems su sunkumais. Koneris pelnė šilumą ir pagarbą visų, kurie jį pažino. 

Monti neapsakomai kovojo su savo sąžine, kai teko spresti Bendix Schere 
ateitį. Galop Koneris įkalbėjo ją priimti akcijas, tokiu būdu garantuojant įmonės 
išlikimą. Pirmiausia tai reiškė laisvę, kurią pinigai suteiks jos tėvui, atliekant 
mokslinius tyrimus. Be to, jų žinioje buvo didžiulis kapitalas, kurį galėjo skirti 
kitiems mokslinių tyrimų fondams ir labdaros organizacijoms, kurių padėtis pa- 
naši į kažkada buvusią jos ir tėvo. Ir, kaip nurodė Koneris, jie žinojo tiesą apie 
Bendix Schere. Argi galėjo būti tikri, kad eidami į kokią nors kitą farmacijos įmo- 
nę, ieškodami finansavimo, ras ten didesnį sąžiningumą, padorumą ar mažiau 
paslapčių? Argi ne geriau likti su tuo nelabuoju, kurį pažįsti? 

Tėvas ir Koneris pasiekė kompromisą. Dikas Banermanas priėmė trečdalį 
įmonės akcijų bei mokslinių tyrimų ir plėtros direktoriaus pareigas su sąlyga, kad 
nė vienas jo darbas nebus patentuotas. Tokiam žmogui, kurio profesinė veikla 
susijusi su patentų teise, šitokia užduotis buvo sunki, vis dėlto Koneris sutiko. 
Per septynerius metus Bendix Schere nepateikė nė vienos paraiškos dėl patento. 
Įmonė tebebuvo pirmajame dešimtuke pasaulyje. 

Kai ponas Neilas Rorkė paslaptingai dingo, Monti tapo Bendix Schere val- 
dybos nare ir užėmė personalo skyriaus direktorės postą, kuriame ji darbavosi 

trejus metus, tik trumpam pasitraukdama — kai atėjo laikas eiti motinystės ato- 
stogų. Ji padarė viską, kas įmanoma, dėl sergančių sargų ir kitų darbuotojų, kurie 
kažkada buvo priversti sunegaluoti. Ganas nepaprastai padėjo jai išravėti kadaise 
buvusius Rorkės partnerius. 

Iš likusių devynių nėščiųjų, kurios buvo vartojusios „Maternox“, aštuonios 
patyrė persileidimus. Devintoji, kurios kūdikis kėlė didžiausią grėsmę, žuvo ava- 
rijoje, kuri, kaip atkakliai tvirtino Koneris, tikrai buvo nelaimingas atsitikimas. 

Tačiau netgi dabar tie kūdikiai rūsio laboratorijoje graužė Monti sąžinę. Vos 
tik Koneris grįžo iš Izraelio, per dvidešimt keturias valandas jie dingo. Kartais ji 
pamąstydavo, ar tik Koneris nebuvo teisus, sakydamas, kad ją buvo apnikusios 
haliucinacijos nuo suleistų vaistų. Tačiau širdies gilumoje Monti tuo netikėjo. 

Tačiau Monti nė kiek nesijaudino dėl Levino likimo. Kriminalinio skyriaus 
vyresnysis inspektorius buvo rastas savo miegamajame, apsirengęs moteriškais 
apatiniais ir kabantis ant elektros lemputės laido. Ta istorija nuskambėjo visų ša- 
lies laikraščių pirmuosiuose puslapiuose. Ji pati parašė anonimišką pranešimą ir 
išsiuntinėjo faksu bei elektroniniu paštu visiems naujienų skyrių redaktoriams. 
Monti buvo įsitikinusi, kad Hjubertas Ventvortas būtų jai pritaręs. 

Karčiausia ironija, kad Koneris nurodė pakabinti vestibiulyje lenteles, įam- 
žinančias Krovio, daktaro Seligmano, daktarės Farmer ir kitos moters, daktarės 
Beins, tragišką žūtį per laboratorijoje kilusį gaisrą. Jis tvirtino, kad tai būtina dėl 
įmonės įvaizdžio. Na, jai bent atrodė, kad kaskart įžengdama į Bendix Schere ir 
pamačiusi tą lentelę, pajusdavo tam tikrą pasitenkinimą. Tai primindavo kai ką, 
ką metams bėgant jos vyras vis dažniau mėgdavo kartoti: 

Kartais 

Šėtonas būna džentelmenas. 

Koneris vėl glustelėjo ją prie savęs, tarytum kažko bijotų ir nenorėtų jos pa- 
likti. Galbūt, galvojo Monti, jis bijo tos niūrios nuotaikos, kuri kybojo virš jo. 

— Ei, Mekai! Viskas! Eime! — paragino jis. 

Išsigandęs Mekas pašoko. 

— Gerai, — pasakė jis. — Einu. Aš einu. — Ir spruko iš kambario. 

Monti ir Koneris nusišypsojo. 

— Kąjis piešia? — pasidomėjo Koneris. 

— Nežinau, bet jis plušėjo visą rytą. 

Koneris nuėjo prie Meko mažojo staliuko ir pažiūrėjo. Kurį laiką stovėjo su- 
stingęs, o paskui staiga išbalo. 

— Kas atsitiko? — sunerimo ji. 

Vyras žiūrėjo tylėdamas. Monti nuėjo prie jo. Norint iššifruoti Meko pieši- 
nius, visada reikėjo gerai pagalvoti. Šį kartą tai buvo didžiulis juodas padaras, at- 
rodantis pusiau paukštis, pusiau žmogus. Jis tarytum krito iš dangaus į pabaisos, 
tykančios olos angoje, nasrus. 


PADĖKOS 


Aš visada stebiuosi, su kokiu užsidegimu atsiliepia žmonės, į kuriuos kreipiuosi 
pagalbos, ieškodamas medžiagos romanams. Ir šį kartą kilnus entuziazmas leido man 
parašyti „Alchemiką“, kuris reiškė ir siaubingą (kartais net plaukus šiaušiantį) nuotykį, 
ir intensyvų darbą. Yra daugybė žmonių, kuriems jaučiuosi be galo dėkingas. 

Ypač turiu išskirti Steve ą Goodmaną, Andy Holyerį, daktarą Nigelį Kirkhamą, 
Joanne Larner, Chrisą Pettą, Maxine Dsanders ir Dave'ą Schmickelį, kurie kiekvienas 
savaip įkvėpė parašyti šią knygą ir daugiau kaip dvejus metus mielai, vos tik prireikda- 
vo, aukodavo savo laiką. Be to, labai dėkoju savo „Deep Throat“, mano neįkainojamam 
asmeniui M. 

Visiems, kuriuos išvardysiu toliau, dėkoju kur kas daugiau, negu leidžia šis pus- 
lapis: Sue Ansell, Davidui Austinui, Donui Barrettui iš „Wyeth Laboratories“, Annai 
Beard, Felicity Beard, ponui Robertui Beardui, FRCS*, Simonui Bellui, Nikui Bremeriui, 
Richardui Blacklockui, daktarui Clive'ui Cohenui, daktarei Michelle Cooperman iš „Im- 
perial Cancer Research Fund“, Robertui W. Esmondui ir Evelyn McConathy iš „Sterne 
Kessler Goldstein and Fox“, Steve'ui Goodmanui, Drew Granston, daktarui Patrickui 
Hall-Smithui, Mike'ui Harrisui iš Braitono policijos, daktarui Stephenui Hemplingui, 
Andy Holyeriui, Veronicai Hamilton-Deeley, Billui Jonesui, daktarui Bruce'ui Katzui, 
Michaelui Keenui, Joe Kerridge, daktarui Nigelui Kirkhamui, Robertui Knoxui, Gary 
Lane'ui, Joanne Larner, profesoriui Alanui Lehmannui, Judy Lehmann, Nigeliui Mac- 
Millanui, Roderickui Mainui, Robertui Martisui, daktarui Lyne'ui Mayne'ui iš „Trafford 
Centre“, Pauliui Michaelsui, Johnui Parkeriui, Chrisui Pettui ir Hannai Dzieglewskai 
iš „Frank P. Dehn patentavimo agentų , daktarui Kenui Powellui iš „Glaxo—Wellcome 
plc, Blaine Price, Peteriui Rawlingsui, Brendai Robinson, Maxine Sanders, Dave'ui 
Schmickelui iš JAV Patentų biuro, Martinui Shortui, Ianui Stevensui, daktarui Dunca- 
nui Stewartui, Simonui Thorntonui, ledi Helen Trafford, patentavimo teisininkui Mi- 
chaelui Stottui, Canonui Dominicui Walkeriui, OGS**, daktarui Jonathanui Williamsui, 
FCAnaes“*, daktarui Richardui Wisemanui. 

Taip pat nuoširdi padėka ir mano kūrybinei grupei bei nenuilstančiam pagalbi- 
ninkui, mano agentui Jungtinėje Karalystėje Jonui Thurley, taip pat jo dešiniajai rankai 
Patriciai Preece, kurių akivaizdoje pagrindinė romano idėja pirmiausia ir išvydo dienos 
šviesą; ir mano nuostabiai redakcinei grupei — Richardui Evansui, Jo Eletcheriui ir 
Katrinai Whone, bei redaktorei Lizai Reeves, kuri rizikavo savo studijomis, kad tik 
baigtų šią knygą, ir gavo aukščiausią įvertinimą. Taip pat nuoširdus ačiū mano agentui 
Jungtinėse Valstijose Michaelui Siegeliui už neįkainojamą indėlį. 

Ir galiausiai esu dėkingas savo žmonai Georginai už begalinę kantrybę ir Berčiui 
už tai, kad nesugraužė visų mano diskelių J. 


Peter James scaryepavilion.co.uk 


* Karališkosios chirurgų korporacijos mokslinės draugijos narys. 
** Ginekologas chirurgas. 
*** Anesteziologų korporacijos mokslinės draugijos narys. 


„Mes — farmacijos pramonė, 
galingesnė už bet kokią vyriausybė“ 


Monti Banerman tėvas — įžymus genetikos srities mokslininkas 
ir Nobelio premijos laureatas, kurio vadovaujamą genetikos tyrimų 
laboratoriją pagaliau perėmė siekiantis tapti didžiausiu pasaulyje 
farmacijos pramonės gigantas. Ričardas Banermanas visą laiką abe- 
jojo dėl tos kompanijos moralės, tačiau galų gale jam labai reikalingi 
pinigai, o šiai kompanijai — jo protas. 

Vieną vakarą į Monti duris pasibeldžia žurnalistas ir papasakoja 
šiurpią istoriją apie tą įmonę, kurioje ji su tėvu ką tik pradėjo dirbti. 
Iš karto ji nepatiki to žmogaus pasakojimu, tačiau po kelių savaičių 
žurnalisto pateikta informacija ima atrodyti panaši į tiesą: gali būti, 
kad už respektabilaus tarptautinės korporacijos, kuri save vadina 
„globėjiškiausia kompanija pasaulyje“, fasado glūdi pasityčiojimas iš 
visos žmonijos... 


Intriguojantis... išradingas siužetas... tuo, kaip blizgus, pasaulinį 
pripažinimą pelnęs kokonas gali būti atraizgytas, priėmus vieną 
blogą sprendimą. - The Times 


Verčiantis susimąstyti grėsmingumas, kuris yra absoliučiai 
technologiškas ir tikrai gąsdinantis, turint galvoje ateities 
„komunikacijų galią. - Time Out 
; jų ' 

iš Stulbinantis talentas... vienas iš nedaugelio šiandieninių šio 
I žanro rašytojų, kurio darbą visada malonu skaityti ir nusiagžjų 
. kai reikia užversti is pusigjjė" - StarigaEs + 

Trileris, išlaikantis Ža puikų tapo jog suteikia didži | gs 
PaioOiAo kankynę. - Chicago Tribune A 

Ši neįveikiamą potraukį turinti knyga yra pasakojimas apie 
nemirtingumo paieškas... Nepamenu, kada pastarąjį kartą su tokiu 
malonumu skaičiau romaną. - Sunday Telegraph 

